
Exc.mus P. D. Pericles Felici, arch. tit. Samosatensis, secretarius 
generalis: 

Praeest hodiernae congregationi generali em.mus ac rev.mus D. 
card. Eugenius Tisserant, Decanus. 

Incipit disceptatio de principiis generalibus circa constitutionem 
de fontibus revelationis . Loqui postulaverunt: 

Em.mi ac rev.mi DD. cardinales: Lienart, ep. Insulensis in Gallia; 
Ioseph Frings, arch. Coloniensis in Germania; Ernestus Ruffini, arch. 
Panormitanus in Italia; Ioseph Siri, arch. Ianuensis in Italia; Ferdinan- 
dus Quiroga, arch. Compostellanus in Hispania; Paulus Aemilius Leger, 
arch. Marianopolitanus in Canada; Franciscus Kbnig, arch. Vindobonen- 
sis in Austria; Bernardus Alfrink, arch. Ultraiectensis in Hollandia; Leo 
Ioseph Suenens, arch. Mechliniensis in Belgio; Ioseph Ritter, arch. S. Lu- 
dovici in Statibus Foederatis Americae Septemtrionalis; Augustinus 
Bea; beat.mus D. Maximus IV Saigh, patriarcha Antiochiae et totius 
Orientis; exc.mi Domini: Gabriel Manek, arch. Endehenus in Indone- 
sia; Albertus Soegijapranata, arch. Semarangensis in Indonesia; Casi- 
mirus Morcillo, arch. Caesaraugustanus in Hispania; Maximus Herma- 
niuk, arch. Vinnipegensis pro Ucrainis in Canada; Alfredus Bengsch, 
arch.-ep. Berolinensis in Germania; Arcturus Tabera, ep. Albasitensis 
in Hispania; Ioseph Reuss, aux. Moguntinus in Germania; Ioseph 
Gargitter, ep. Brixinensis in Italia; Simon Hoa Hien, ep. Dalatensis in 
Vietnam; Aemilius Guerry, arch. Cameracensis in Gallia; Iesus Clemens 
Alba, ep. Tehuantepecensis in Mexico; rev.mus P. Christophorus But- 
ler, sup. gen. Congregationis Anglicae O.S.B.; Paulus Schmitt, ep. Me- 
tensis in Gallia; Paulus Butorac, ep. Ragusinus in Iugoslavia; Franci- 
scus Simons, ep. Indorensis in India; Andreas Charue, ep. Namurcensis 
in Belgio. 

Velint omnes audire. Em.mus ac rev.mus praeses consilii praesiden- 
tiae proponit suffragationi huius amplissimi coetus hanc propositionem 
circa schema iam discussum de sacra Liturgia. Suffragatio fiet per sche- 
dulas, quae mox distribuentur Patribus. Illi Patres, quibus placet pro- 

positio quam legam, signabunt stylo magnetico aliquod signum, vel 
aliquam crucem super Placet; illi vero, quibus propositio non placet, si- 
gnum facient super Non placet. Signum faciendum est tantummodo stylo 
magnetico. Schedulae ab assignatoribus locorum auferentur ante horam 
undecimam. Rogantur ergo Patres ne ante illam horam e suis locis exeant. 
Propositio sic sonat et repetetur deinde variis linguis: Discussione ex- 
pleta quoad schema de sacra Liturgia, proponitur ut Concilium det suf- 
fragationem, coniunctim quidem, super has propositiones: 

1. Concilium Oecumenicum Vaticanum II, examinato schemate de 
sacra Liturgia, eius criteria directiva approbat, cum ipsa fovere intendant, 
debita cum prudentia et rerum intelligentia, ut variae liturgiae partes 
magis ac magis exstent vere vitales et animorum fidelium formativae,' 
sicut hodiernae exigentiae pastorales expostulant. 

2. Emendationes in conciliari discussione propositae, statim ac exa- 
minatae et debita forma exaratae fuerint a commissione conciliari de re 
liturgica, sollicite submittantur suffragationi congregationis generalis, ut 
huius vota textui definitivo redigendo inservire possint. 

Lego iterum textum lingua latina... 

Rogantur Patres ne confundant schedas praesentiae cum schedis suf- 
fragationis. Priores sunt coloris albi, aliae sunt coloris quasi caerulei. 
Nunc repetitur textus variis linguis. 

Versio hispanica 
(P. D. Casimiro Morcillo Gonzalez, subsecretarius) 

Se advierte a los Padres conciliares que deberan emitir su sufragio sobre 
la mocion que a continuacion leere en castellano. Para emitir el sufragio ha- 
bran de servirse de las cedulas o tarjetas de color azul o azulado que tienen 
en su poder y que no deben confundir con las tarjetas de color blanco que 
sirven solamente para demostrar su presencia en la sesion. 

El sufragio se ha de hacer senalando con una cruz o un signo cualquiera 
debajo del Placet si es que aprueban la mocion, debajo o sobre el Non placet 
si es que no aprueban la mocion, y solamente con el lapiz magnetico, puesto 
que otra clase de tinta no serviria para hacer el recuento. 

Se retiraran las cedulas o tarjetas del sufragio entre las diez y media y 
las once, por consiguiente se ruega instantemente a los Padres Conciliares 
que no se ausenten del aula conciliar hasta que las tarjetas hayan sido re- 
tiradas. 

La mocion que se propone a la asamblea es la siguiente: 
« Terminada la discusion del esquema de sacra Liturgia, se propone a la 
votacion de la asamblea la siguiente mocion: 

1. El Concilio Ecumenico Vaticano Segundo, visto el esquema de sacra 

Liturgia, aprueba los criterios que le inspiran, puesto que se enderezan a 
hacer con prudencia y comprehension las diversas partes de la liturgia mas 
vitales y formativas de los fieles, conforme a las modernas exigencias pasto- 
rales. 

2. Las enmiendas propuestas en la discusion conciliar, tan pronto como 
sean examinadas y en la debita forma compiladas por la comision conciliar 
de re liturgica, sean diligentemente sometidas a votacion de la congregacion 
del texto definitivo ». 

Versio anglica 
(P. D. Ioannes Krol, subsecretarius) 

May I have your attention please. 

The Council Presidency directs the proposal of the following motions: 
" Having completed the discussion on the schema of the sacred Liturgy, 

it is now in order, as a matter of procedure, to have the Fathers in this general 

session vote on the following two proposals ". 
The first of these is (reads as follows): 

" The Second Vatican Ecumenical Council, having seen and examined 
the schema of the sacred Liturgy, approves therein the general directives 
which, with due prudence and understanding, tend or aim to make the va- 
rious parts of the sacred Liturgy more vital and more instructive for the 
faithful in conformity with the pastoral needs of our day ". 

The second motion or proposition reads as follows: 

u The changes proposed in the conciliar discussions, as soon as they are 
examined and compiled in due form by the conciliar commission on liturgy, 
will be submitted with due care to this general session, so that by their 
votes the Fathers may assist or direct the commission in preparing a definite, 
revised text, which again will be submitted to the general session ". 

You are to express your pleasure on the ballots that will be distributed. 
(they are in an approximately blue shade) and indicate under the one or the 
other that it pleases or does not please you. 

This is merely a matter of procedure and not a change in the normal 
rules of procedure of the Council. 

Thank you. 

Versio gallica 
(P. D. Ioannes Villot, subsecretarius) 

Communication faite sur les instructions de 1'Eminentissime Cardinal 
President du conseil de la presidence. 

La discussion du schema de sacra Liturgia etant terminee, la motion sui- 
vante va etre proposee au suffrage de la Congregation Generale. Cette motion 
comprend deux paragraphes. 

« I. Le deuxieme Concile CEcumenique du Vatican, apres avoir examine 
le schema de sacra Liturgia, en approuve les criteres directifs qui tendent, 
avec la prudence et la comprehension voulues, a rendre les diverses parties 
de la liturgie toujours plus vivantes et toujours plus formatrices pour les fide- 
les conformement aux exigences actuelles de la pastorale. 

« 2. Des que les amendements proposes au cours de la discussion du 
schema auront ete examines et mis en forme par la Commission Conciliaire de 
liturgie, qu'ils soient soumis sans retard au vote de la Congregation Gene- 
rale afin que le texte qui resultera des suffrages des Peres, soit introduit 
dans la redaction definitive ». 

Le vote sur 1'ensemble de cette motion aura lieu par le moyen des bul- 
letins de vote qui sont distribues et qui seront recueillis par les clercs charges 
des places. Les Peres qui veulent donner leur placet comme ceux qui veu- 
lent donner le non placet sont pries de mettre un signe apparent, de prefe- 
rence une petite croix, a la place prevue pour cela sur le bulletin. L'attention 
des Peres est attiree sur la difference entre ce bulletin qui est de couleur 
bleue et le bulletin de presence qui est blanc. Les Peres sont invites a ne 
pas quitter l'Aula avant que les bulletins aient ete recueillis par les clercs. 

Versio germanica 
(P. D. Villelmus Kempf, subsecretarius) 

Nach beendigte Discussion des liturgischen Schemas wird vom Presidenten 
des Konzils vorgeschlagen iiber die folgenden Punkte abzustimmen: 

1. Nach Priifung des Schemas iiber die heilige Liturgie billigt das zweite 
vatikanische Konzil die Direktiven dieses Schemas, dass sie mit der gebiihri- 
gen Klugheit und Sachkenntnis intendieren, dass die verschiedenen Teile der 
Liturgie mehr und mehr Lebensnah und der religiosen Durchbildung der Glau- 
bigen dienlich werden gemass den Notwendigkeiten der heutigen Seelsorge. 

2. Die bei der Diskussion des Konzils vorgeschlagenen Verbesserungs- 
vorschlage werden sobald sie von der liturgischen Konzilskommission durch- 
gesprochen und zusammengestellt sind, zur Abstimmung der Generalkongre- 
gation vorgelegt. Diese bot dann die Redaktion des entgiiltigen Textes. 

Die heutige Abstimmung wird erfolgt durch braunliche Lochkarten. Man 
moge sie nicht verwechseln mit den Lochkarten die Gegenwart des Konzils- 
vaters angeben. 

Versio arabica 
(P. D. Philippus Nabaa, subsecretarius) 

,y f jS_Jt 1» Lj <_-iiw 4 i— jjJ' Ljvj^lJL) I ^y^y <y" i-~ibJl 'L^l j_*_- 

: ^fl^lj-iVl ^U^L^^H^^J» «LT^, ;_U>J\^JU- 

L^^JJlyjJU. ,y ^bj Ji ^LJl ^ t^liJl ^jlw-Jl^Jl ^IS" Li ; Vjl 
0 j-v»*yJ I ,_j-->~ (j ' ^ ' f-r*-".* i-»S_>*, i_i j_p_ I ^«j^J I i_> UJ I *,3 j LJ 1 e^."^. «j l» *— aiJ I 
♦ *_^-e«_J I i-^tjJ 1 4 L_J ' v_. L__c»J Uj^ I* UJ l < V_J I L» JS ,y jij I l^j^-J < L>- 
0 li ^jlwJl^^Jl ,y LiiLJL! *_ j^i^U^UV|jv_-UL^ V»' L> : L;b 
^j ■ -*- U_Jl _JJb cJLc-0 ^j^j 4 lli \y L^J j_>Cj Lfs^J jiiw <>-.-> j^."._« U ' 0 ^L_Jl *_^J *~*>J 

• ^L^J» Ij^lg*}:» _J j ^6 f LJ» *L VI^^JU* ^ NU 
^y <-»JLp 5 j Li. I *_, LS_,j tZfc^«a-JLI * j_»J I j 'jj V l J L-Jsiu. L j-wju» ^ lj_i V l L I 
£><"**•, »Non placet iJS"^^ ^y 0 j_^l JjU * -_.bS_. >ijJ' JU ^yjl Placot *JS" 0 & 

• ijjjt. Lj UJl i-t.L-.Jl j_>j _~j*\Jl jljjl 

Secretarius generalis: Audiant iterum omnes! Propositio, quae lecta 
est variis linguis, facta est directe ab em.mo praeside consilii praesiden- 
tiae, non a consilio praesidentiae. 

Rogantur Patres ne, in signo faciendo, praetergrediantur limites lo- 
culi ubi est Placet, vel Non placet. Non habetur, in hac suffragatione, 
Placet iuxta modum, ut evidens est. Dixi. 

Praeses card. Tisserant: Nunc incipit expositio de schemate... 
[Intervallum] Subsignatio in schedula non est necessaria. Nomen 
est in fronte schedulae. 



DISCEPTATIO 



1 - SCHEMA CONSTITUTIONIS DOGMATICAE 
DE FONTIBUS REVELATIONIS * 

Caput I 

DE DUPLICI FONTE REVELATIONIS 

1. [De revelatione Veteris et Novi Foederis]. Revelatio, 
quam Deus in sapientia et bonitate sua hominibus impertiri 
dignatus est, nobis advenit Veteris et Novi Foederis oeconomia. 
In Vetere quidem Deus multifariam multisque modis patribus 
locutus est in prophetis (cf. Hebr. 1, 1); in Novo autem thesauros 
sapientiae et scientiae suae toti humano generi per ipsum Filium 
suum eiusque Apostolos effudit (cf. Io. 14, 26 et 16, 14; 
Hebr. 1, 2). 

2. [De prima difusione revelationis Novi Foederis]. Haec 
Novi Foederis revelatio, quae Veteris Foederis revelationem lon- 
ge transcendit eamque consummavit, Deo ita disponente, potis- 
simum per praedicationem sparsa est et auditu recepta, secundum 
illud Apostoli: « Ergo fides ex auditu, auditus autem per ver- 
bum Christi » (Rom. 1, 17). Christus siquidem Dominus in 
vita sua filiis Israel arcana regni caelorum viva voce manifestavit 
et post resurrectionem Apostolis suis praecepit ut praedicarent 
omni creaturae (cf. Mc. 16, 15), dicens: « Data est mihi omnis 
potestas in caelo et in terra; euntes ergo docete omnes gentes, 
baptizantes eos in nomine Patris et Filii et Spiritus Sancti, do- 
centes eos servare omnia quaecumque mandavi vobis » (Mt. 28, 
18-20). Quia igitur Apostoli doctrinam Christi et quidem eius 
nomine praedicant, ideo dicuntur in Sacris Scripturis simpliciter 
loqui « Verbum Dei » vel « Verbum Domini » (cf . Act. 4, 
29; 8, 25; 13, 46; 15, 36); immo eorum praedicatio ipsa vocatur 
« verbum Dei » (cf. Act. 6, 2, 7; 11, 1; 12, 24; 13, 7, 48 etc.) 



* Cf. vol. I, pars I, p. 262 nota. 

quippe quae vere sit sermo Dei per eos ad homines missus 
secundum illud Apostoli ad Thessalonicenses: «... gratias agi- 
mus Deo sine intermissione, quoniam, cum accepissetis a nobis 
verbum auditus Dei, accepistis illud non ut verbum hominum, 
sed, sicut est vere, verbum Dei, qui operatur in vobis, qui credi- 
distis » (1 Thess. 2, 13). Unde, teste S. Clemente Romano, « Apo- 
stoli nobis evangelii praedicatores facti sunt a Domino Iesu 
Christo. Iesus Christus missus est a Deo. Christus igitur a Deo 
et Apostoli a Christo; et factum est utrumque ordinatim ex volun- 
tate Dei. Itaque acceptis mandatis et per resurrectionem Domini 
nostri Iesu Christi plena certitudine imbuti verboque Dei con- 
firmati, cum certa Spiritus Sancti fiducia, egressi sunt annun- 
tiantes regni Dei adventum »/ 

3. [De • transmissione revelationis Novi Foederis]. Ministe- 
rium autem verbi, quod Christus et Apostoli inceperunt, volven- 
tibus saeculis semper in Ecclesia servatum est. Nam sicut Apo- 
stoli tradiderunt quae a Christo acceperant (cf. 1 Cor. 15, 3 io 
coll. 11, 23) et successoribus suis custodienda commiserunt 
(cf. 1 Tim. 6, 20; 2 Tim. 1, 14) sic Episcopi, qui in Ecclesia lo- 
cum Apostolorum per successionem obtinent, eorum doctrinam 
semper praedicatione tradiderunt et cum auctoritate interpretati 
sunt. Quidam ex Apostolis vel apostolicis viris revelationem, 15 
divino afflante Spiritu, litteris quoque mandaverunt; illis autem 
scriptis vivum Apostolorum praeconium nec abrogatum neque 
imminutum, sed potius roboratum, securius conservatum et au- 
thentice explanatum est. 

4. [De duplici fonte revelationis\ Christi itaque et Aposto- 20 
lorum mandatis et exemplis edocta, sancta mater Ecclesia sem- 
per credidit et credit integram revelationem, non in sola Scriptu- 

ra, sed in Scriptura et Traditione, tanquam in duplici fonte 
contineri, 2 alio tamen ac alio modo. Nam libri Veteris et Novi 
Testamenti, praeterquam quod revelata continent, insuper Spi- 25 
ritu Sancto inspirante conscripti sunt, ita ut Deum habeant auc- 
torem. 3 Traditio autem vere divina, a Spiritu Sancto continua 
successione in Ecclesia conservata, in rebus fidei et morum ea 
continet omnia, quae Apostoli, sive ab ore Christi sive sugge- 
rente Spiritu Sancto, acceperunt atque Ecclesiae quasi per ma- 30 
nus tradiderunt, ut in eadem per praedicationem ecclesiasticam 
transmitterentur. 4 Quare quae divina Traditio ratione sui con- 



[9] 

tinet, non ex libris, sed ex vivo in Ecclesia praeconio, fidelium 
fide et Ecclesiae praxi hauriuntur. 

5. [De habitudine unius fontis ad alterum]. Nemo ergo 
Traditionem exinde minoris facere aut ei fidem denegare au- 
deat. Licet enim Sacra Scriptura, cum sit inspirata, ad enun- 
tiandas et illustrandas veritates fidei instrumentum praebeat 
divinum, eius nihilominus sensus nonnisi Traditione apostolica 
certe et plene intelligi vel etiam exponi potest; immo Traditio, 
eaque sola, via est qua quaedam veritates revelatae, eae im- 
primis quae ad inspirationem, canonicitatem et integritatem om- 
nium et singulorum sacrorum librorum spectant, clarescunt et 
Ecclesiae innotescunt. 

6. [De habitudine utriusque fontis ad Magisterium~\. Ut 
autem ambo fontes revelationis concorditer et efficacius ad salu- 
tem hominum concurrerent, providus Dominus eos tanquam 
unum fidei depositum custodiendum et tuendum authenticeque 
interpretandum tradidit non singulis fidelibus, utcumque eru- 
ditis, sed soli vivo Ecclesiae Magisterio. 5 Magisterii Ecclesiae 
ergo est, utpote proximae et universalis credendi normae, non 
modo iudicare, adhibitis quae divina Providentia suppeditat 
auxiliis in iis, quae, sive directe sive indirecte, ad fidem et mores 
spectant, de sensu et interpretatione cum Scripturae Sacrae tum 
documentorum et monumentorum quibus temporis decursu Tra- 
ditio consignata est et manifestata, sed ea quoque illustrare et 
enucleare quae in utroque fonte obscure vel implicite conti- 
nentur. 6 

NOTAE 

1 Clemens Romanus, Ep. ad Cor. 42, nn. 1-3: PG 1, 292. 

2 Cf. Conc Vat., Sess. III, Const. Dogm. De fide cath., c. 2: Denz. 
1787; EB 77. Cf. 2 Thess. 2, 15: « Tenete traditiones, quas didicistis sive 
per sermonem sive per epistolam nostram », ubi notat S. Thomas: « Unde 
patet, quod multa in Ecclesia non scripta, sunt ab Apostolis docta et 
ideo servanda ». 

3 Cf. Conc. Vat.: ibid. 

4 Cf. Conc. Vat.: ibid. et Conc. Trid., Sess. IV, Decr. De can. script.: 
Denz. 783; EB 57. 

5 Cf. Pius XII, Litt. Encycl. Humani generis, 12 aug. 1950: AAS 
42 (1950) pp. 567, 569: Denz. 2314; EB 611. 

6 Ibid., p. 569: Denz. 2314; EB 611. 

Caput II 

DE SCRIPTURAE INSPIRATIONE, INERRANTIA 
ET COMPOSITIONE LITTERARIA 

7. [S. Scripturae inspiratio et canonicitas]. Praeterquam viva [12] 
Prophetarum et Apostolorum voce, Deus in Scripturis quoque 
sanctis Veteris ac Novi Testamenti, quae alterum ac praeclarum 
constituunt supernae revelationis fontem, 1 verbum suum homi- 
nibus tradere et accuratius conservari voluit. Haec est Scrip- 5 
tura « divinitus inspirata » (2 Tim. 3, 16), ab Apostolis catho- 

licae Ecclesiae tradita atque in sacro canone rite agnita et re- 
cepta, 2 ad perpetuum eiusdem Ecclesiae usum, ut munus suum 
adimpleat docendi, ad christianae vitae moderamen et ad omnium 
hominum salutem. io 

8. [Inspirationis propria natura et deftnitio]. Ad hanc vero 
divinam Scripturam exarandam, Deus ipse sacros quosdam scrip- 
tores seu hagiographos ita ad scribendum interne excitavit et 
movit, ita quoque scribentibus adstitit, ut ea omnia eaque sola, 
quae ipse primarius Scripturarum Auctor intenderet, recte mente 15 
conciperent fideliterque scriptis mandarent. 3 Est enim Inspiratio 
biblica, ex constanti doctrina Ecclesiae, speciale quoddam cha- 
risma ad scribendum, quo Deus in hagiographo et per hagiogra- 
phum operando, scripto hominibus loquitur, ideoque ipse nomi- 
natur veroque sensu est auctor principalis integri sacri textus. 20 
Hagiographus autem, in conficiendo libro, est Spiritus Sancti 

« organon », seu instrumentum, idque vivum ac ratione praedi- 
tum, cuius proinde propria indoles ac veluti singulares notae ex 
libro sacro colligi possunt. 4 Quapropter iure Ecclesia omnino 
reprobat quodlibet extenuandae naturae Inspirationis conamen, 25 
illudque praecipue quo coniuncta haec et supernaturalis Dei ho- 
minisque scribendi ratio quovis modo ad mere naturalem im- 
pulsum vel animi commotionem reducitur. 5 

9. [Plures auctores humani]. Singulorum autem et omnium 
librorum Veteris ac Novi Testamenti exaratorum quolibet tempo- 30 

re unus est Auctor primarius Deus; auctores vero humani complu- [13] 
res fuerunt decursu saeculorum, usque ad completam revelatio- 
nem, immo unus idemque liber duos vel plures interdum habuit 

[13] auctores. Qui omnes, iuxta Ecclesiae doctrinam, habendi sunt 
5 tanquam ministri divini verbi scribendi, a Spiritu Sancto as- 
sumpti. 

10. [Inspiratio personalis hagiographi et communitas]. Item, 
quemadmodum ex Scriptura ipsa eruitur (cf. 2 Petr. 1, 21) et 
Ecclesia semper docuit, sacrae Inspirationis charisma hagiogra- 
10 phis a Deo electis et ductis personale propriumque fuit, non 
autem charisma fidelium coetui commune vel communicatum. Ex 
Dei autem providentia, origo libri sacri ipseque liber cum gestis 
et vita communitatis civilis et religiosae, in qua auctor vivebat, 
ita cohaerent, ut ex iis aptius intelligi possint. 

15 11. [De extensione Inspirationis]. Pariter, cum Deus ipse 
divino suo afnante Spiritu totius Scripturae sacrae sit Auctor, 
omniumque per hagiographi manum in ea exaratorum veluti 
scriptor, consequitur omnes et singulas sacrorum librorum partes, 
etiam exiguas, esse inspiratas. 6 Itaque omnia quae ab hagiographo 

20 enuntiantur, a Spiritu Sancto enuntiata retineri debent. 

12. [De inerrantia ut consectarium Inspirationis]. Ex hac 
divinae Inspirationis extensione ad omnia, directe et necessario 
sequitur immunitas absoluta ab errore totius Sacrae Scripturae. 
Antiqua enim et constanti Ecclesiae fide edocemur nefas omnino 
25 esse concedere sacrum ipsum errasse scriptorem, cum divina In- 
spiratio per se ipsam tam necessario excludat et respuat erro- 
rem omnem in qualibet re religiosa vel profana, quam neces- 
sarium est Deum, summam Veritatem, nullius omnino erroris 
auctorem esse. 7 

30 13. [Quomodo inerrantia diiudicanda sit~\. Hac tamen iner- 
rantia diiudicanda est ex modo quo veritas in libro sacro attin- 
gitur. Qui modus imprimis elucet ex indole generali libri, de 
qua, in casu dubii, definitivum iudicium soli competit Ecclesiae. 
Aliter enim veritas exprimitur in libro historico vel didactico; 

35 aliter in prophetico, poetico, allegorico, parabolico. Quod autem 
ad singula spectat, modus attingendi veritatem diiudicetur opor- 
tet etiam ex sensu quem in determinatis adiunctis pro sui 
[14] temporis condicione expressit hagiographus. 8 Veritas enim et 
fides S. Scripturae, seu id quod auctor scribendo reapse signifi- 
care voluit, saepius non recte intelligitur, nisi rite attendatur ad 

suetos nativos cogitandi, dicendi vel narrandi modos, qui tempore 
hagiographorum vigebant, quique tunc in mutuo hominum com- 5 
mercio passim adhiberi solebant. 9 Cum igitur haec omnia, salvis 
Scripturae Sacrae auctoritate et sanctitate, in eodem divino elo- 
quio, quod pro hominibus modis verbisque humanis exprimitur, 10 
inveniantur, non magis erroris argui debent quam cum paria ac 
similia in cotidiano usu adhibebantur, immo adhibentur, proin- 10 
deque Scripturae sacrae auctoritati ac sanctitati minime officiunt. 

14. [Divina condescensio]. Quae omnia, salva iugiter Dei 
veritate et sanctitate, manifestam statuunt aeternae Sapientiae 
condescensionem in verbo suo divino humanis signis ac litteris 
vestiendo proferendoque hominibus, sicut olim in Unigenito 15 
Patris Verbo, quod, humanae infirmitatis assumpta carne, per 
omnia nobis assimilari voluit praeter peccatum (cf . Hebr. 4, 15) 11 
et ignorantiam. 

NOTAE 

1 Leo XIII, Litt. Encycl. Providentissimus Deus, 18 nov. 1893: 
EB 82. 

2 Conc Trid., Sess. IV, Decr. De can. script.: Denz. 784; EB 58-60; 
Conc Vat., Sess. III, Const. dogm. De ftde cath., c. 2 et can. 4: Denz. 
1787 et 1809; EB 77, 79; 

Benedictus XV, Litt. Encycl. Spiritus Paraclitus, 15 sept. 1920: 
EB 448; 

Pius XII, Litt. Encycl. Divino aflante, 30 sept. 1943: EB 538. 

3 Leo XIII, Litt. Encycl. Providentissimus Deus: Denz. 1952. 

4 Pius XII, Litt. Encycl. Divino aflante: EB 556. 

5 S. Pius X, Decr. Lamentabili, 3 iul. 1907, et Litt. Encycl. Pascendi, 
7 sept. 1907: Denz. 2009-2010 et 2090; EB 200-201, et 272-273. 

Cf. quoque Conc Vat., ibid. : Denz. 1787; EB 77; 

Leo XIII, Litt. Encycl. Providentissimus Deus; Denz. 1952; EB 125. 

6 Cf. Pont. Comm. de Re Bibl., Decr. 18 iun. 1915: Denz. 2180; 
EB 420; S. C. S. Officii, epist. 22 dec. 1923: EB 499. 

7 Pius XII, Litt. Encycl. Divino aflante: EB 539, cum verbis relatis 
Leonis XIII, Litt. Encycl. Providentissimus Deus: Denz. 1950; EB 124. 
Cf. quoque EB 44, 46, 125, 420, 463, etc. 

8 S. Augustinus, De doctrina christiana, II, 18, 26: PL 34, 75-76. 

9 Pius XII, Litt. Encycl. Divino aflante: Denz. 2294; EB 558-562. 

10 « Per hominem more hominum loquitur »: S. Augustinus, De Ci- 
vitate Dei, XVIII, 6, 2: PL 41, 537: Cf. Pont. Comm. de Re Bibl., 
epist. 16 ian. 1948: Denz. 2302; EB 581. 

11 Pius XII, Litt. Encycl. Divino aflante: Denz. 2294; EB 559. 

Caput III 
DE VETERE TESTAMENTO 

[15] 15. [De auctoritate V. T. in Ecclesia]. Scripturis Sacris Ve- 

teris Testamenti Deus, iam a vetustissima aetate, populum in suam 
peculiarem acquisitionem adscitum sibique amico foedere iun- 
ctum, de salutiferis consiliis inter homines exsequendis erudire 
5 sategit. Itaque, in iis praesertim quae ad christianae religionis 
fundamenta, sive in verbis sive in historiae rebus, ad finem usque 
temporis spectant, Veteris Testamenti vis, auctoritas et emolu- 
mentum minime enervata dicenda sunt. « Quaecumque enim 
scripta sunt, ad nostram doctrinam scripta sunt, ut per patientiam 
10 et consolationem Scripturarum spem habeamus » (Rom. 15, 4). 

16. [De habitudine inter Vetus et Novum Testamentum]. 
Dei autem ad hominem habitudo, inde ab Adae praevaricatione, 
in hoc tendebat, ut per repromissiones quae ad patres nostros 
factae sunt et prophetica de Redemptore oracula ac nuntia in 

15 dies inclarescentia, omni humanae creaturae aditus pateret ad 
salutem sperandam. « De qua salute exquisierunt atque scrutati 
sunt prophetae, qui de futura in vobis gratia prophetaverunt » 
(1 Pt. 1, 10). Scripturae enim Sacrae Veteris Testamenti testi- 
monium perhibent de Christo (cf . Io. 5, 39) et, ex omnipotentis ac 

20 miserentissimi Dei voluntate, necesse erat impleri omnia quae 
de Salvatore promisso inibi dicebantur, prout Iesus Dominus no- 
ster Apostolos suos docuit, quibus ipse sensum denique aperuit 
ut intelligerent Scripturas (cf. Lc. 24, 44-45). 

Quare, totius Veteris Testamenti ratio atque momentum in 

25 hoc est, ut in Novum tendat et in Novo pateat. « Quid hoc sta- 
bilius, quid firmius verbo, in cuius praedicatione Veteris et Novi 
Testamenti concinit tuba, et cum evangelica doctrina, antiqua- 
rum protestationum instrumenta concurrunt? ... Quia, sicut ait 
beatus Ioannes, lex per Moysen data est, gratia autem et veritas 

30 per Iesum Christum facta est{Io. 1, 17); in quo et propheticarum 
promissio impleta est figurarum et legalium ratio praeceptorum, 

dum et veram docet prophetiam per sui praesentiam, et possibilia t 1 ^] 
facit mandata per gratiam »/ 

17. [De indole Veteris Testamenti]. Quapropter, haec Sa- 
crosancta Vaticana Synodus, ex evangelica apostolicaque doctrina 
sollemniter docet Deum, utriusque Testamenti auctorem et in- 5 
spiratorem, Vetus ita sapienter condidisse ut Novum suavi pro- 
videntia praepararet et multifariam prophetice nuntiaret et variis 
typis significaret, ita ut Veteris Testamenti Libri et ipsi unius 
divinae revelationis divinique consilii salutis supernaturale iter 

et cursum describant. Quae autem in illis continentur, ob veteris io 
oeconomiae indolem incompletam, 2 praesertim ad mores quod 
spectat, denique conferenda sunt cum Christi Evangelio ab Apo- 
stolis praedicato, eorumque recta interpretatio rite submittenda 
est vivo Ecclesiae magisterio, hoc est illorum iudicio « qui cum 
Episcopatus successione charisma veritatis certum secundum pla- 15 
citum Patris acceperunt ». 3 

18. [De auctoribus humanis Veteris Testamenti]. Denique, 
ad humanos auctores Veteris Testamenti librorum quod spectat, 
quamquam huiusmodi authentia dogma de eorum divina inspi- 
ratione per se et directe non tangit, Sacrarum Scripturarum catho- 20 
lici interpretes sancte teneant quidquid certi hac de re in utroque 
revelationis fonte invenitur. Quatenus vero huiusmodi quaestio 
fidem tangat, solius est Ecclesiae ultimum hac de re iudicium 
ferre. 

NOTAE 

1 S. Leo Magnus, Sermo 51 de Transfiguratione, 4: PL 54, 311. 

2 Pius XI, Litt. Encycl. Mit brennender Sorge, 14 mart. 1937: AAS 
29 (1937) pp. 150 ss. 

3 S. Irenaeus, Adv. Haer. 4, 26, 2: PG 7, 1053-1054. 

Caput IV 
DE NOVO TESTAMENTO 

19. [De Evangeliis eorumque auctoribus\ Neminem fugit 
inter omnes divinas Auctoritates, quae Sanctis Litteris continen- 
tur, Evangelium merito excellere. 1 Quattuor Evangelia aposto- 
licam originem habere Ecclesia Dei semper et ubique sine dubi- 

5 tatione credidit et credit, constanterque tenuit ac tenet auctores 
humanos habere illos quorum nomina in Sacrorum Librorum 
canone gerunt: Matthaeum nempe, Marcum, Lucam et Ioan- 
nem, quem diligebat Iesus. 

20. [De historico Evangeliorum valore]. Eadem Sancta Ma- 
io ter Ecclesia firma et constantissima fide credidit et credit quat- 

tuor recensita Evangelia sincere tradere quae Iesus Dei Filius ad 
aeternam hominum salutem, inter homines degens, reapse et 
fecit et docuit (cf. Act. 1,1). Quamvis enim cum historicae com- 
positionis rationibus, quae apud nostrae aetatis peritos in usu 

15 sunt, Evangelia non in omnibus conveniant (nec convenire ne- 
cesse sit), tamen quae dicta et facta inibi divino afflante Spiritu 
consignantur, idcirco litteris mandata sunt ut cognoscamus eorum 
verborum, de quibus eruditi sumus, veritatem ex testimonio et 
traditione illorum « qui ab initio ipsi viderunt et ministri fuerunt 

20 sermonis » (Lc. 1, 2-4). 

21. [De veritate factorum Christi in Evangeliis\ Quaprop- 
ter, haec Sacrosancta Vaticana Synodus illos damnat errores, 
quibus denegatur vel extenuatur, quovis modo et quavis causa, 
germana veritas historica et obiectiva 2 f actorum vitae Domini 

25 nostri Iesu Christi, prout in Sanctis illis Evangeliis narrantur. 
Qui errores adhuc perniciosiores evadunt, si in dubium revocent 
facta v. g. infantiae Christi, Redemptoris signa et miracula eius- 
que mirabilem a mortuis resurrectionem et ad Patrem gloriosam 
ascensionem, quae ipsam fidem afliciunt. 

30 22. [De veritate verborum Christi in Evangeliis]. Pariter 
Sacrosancta haec Vaticana Synodus errores damnat quibus as- 

seritur Christi verba quae et quatenus ab Evangeliis Domino 
adscribuntur, saltem quoad ipsam rem verbis significatam, ple- 
rumque ipsius Christi non esse, sed potius mentem referre Evan- 
gelistae, seu, quod vel gravius est, communitatis christianae pri- 
mitivae. 

23. [De veracitate doctrinae Apostolorum in Scripturis ca- 
nonicis]. Doctrinam autem Apostolorum, quae in reliquis Novi 
Testamenti canonicis Scripturis continetur, nefas est dicere non- 
nisi humana industria humanisque inventis vel ex Iudaeorum 
aut gentium placitis, praeter vel contra ea quae Christus ipse et 
docuit et voluit, temporis decursu esse concinnatam. Apostolis 
enim suis, quos ipse docere omnes gentes in mundum universum 
miserat, Christus adstitit (cf. Mt. 28, 20), iis tandem Paraclitum 
Spiritum a Patre promissum misit, ut omnia eos doceret et omnia 
ipsis suggereret (cf. Io. 14, 26) quae Christi erant (cf. Io. 16, 14), 
ad aeternam humani generis salutem in aevum servanda. 

NOTAE 

1 Cf. S. Augustinus, De consensu evangelist., 1,1: PL 34, 1041-1042. 

2 Cf. S. C. S. Officii, Monitum, 20 iunii 1961: AAS 53 (1961) 
p. 507. 

Caput V 

DE SACRA SCRIPTURA IN ECCLESIA 

24. [De curis Ecclesiae circa S. Scripturam]. Caelestis sa- 
crorum Librorum thesaurus, quem Spiritus Sanctus summa ca- 
ritate et liberalitate per Ecclesiam hominibus tradidit, 1 numquam 
in Ecclesia latuit; etenim inde ab initio Ecclesia Christi maxi- 
ma ,reverentia et alacritate divina eloquia custodivit, a quavis 
falsa interpretatione defendit, ad salutem animarum in sacra prae- 
sertim praedicatione sollicite adhibuit 2 atque in sua liturgia quo- 
tidie omnibus proponere non desiit. 

25. [De versione latina Vulgata]. Sine praeiudicio praecel- 
lentis auctoritatis primigeniorum textuum Sacrae Scripturae, in- 
ter plures quae olim circumferebantur latinas versiones, Ecclesia 

[19] latina decursu temporis unam praetulit, « Vulgatam » nempe, 
quam authenticum seu genuinum fidei testimonium habet. Ex 
legitimo enim huius versionis tot saeculorum usu in Ecclesia, pa- 
15 tet eandem in rebus fidei et morum ab omni prorsus errore esse 
immunem, prout ab Ecclesia intellecta est et intelligitur, et in 
disputationibus, in lectionibus concionibusque tuto ac sine errandi 
periculo citari posse. 3 Tanta enim cum Magisterio ipsius Eccle- 
siae fuit « Vulgatae » connexio, ut traditionis auctoritate pollere 
20 dicenda sit. Simul autem haec Sacrosancta Vaticana Synodus re- 
verenter excipit alias venerandas vulgatasque in Ecclesiis orien- 
talibus versiones, in primis graecam illam antiquissimam Veteris 
Testamenti versionem a Septuaginta viris nuncupatam, ipsorum 
Apostolorum usu probatam. 

w 26. [De lectione S. Scripturae apud sacerdotes]. Meminerit 
quivis Ecclesiae administer sancti Pauli Apostoli monitum: « Om- 
nis Scriptura divinitus inspirata utilis est ad docendum, ad ar- 
guendum, ad corripiendum, ad erudiendum in iustitia, ut per- 
fectus sit homo Dei ad omne opus bonum instructus » (2 Tim. 

30 3, 16-17). Praeeuntibus Ecclesiae Patribus, « necesse est ut qui 
ad ofEcium praedicationis excubant, a sacrae lectionis studio non 
recedant »; 4 sacerdotis enim sermo « Scripturarum lectione con- 
[20] ditus sit », 5 ne inanis forinsecus praedicator fiat « qui non est 
intus auditor ». 6 Sacrae autem Litterae « possunt instruere ad 
salutem per fidem, quae est in Christo Iesu » (2 Tim. 3, 15), 
cum ex manu Ecclesiae accipiantur ac pium lectorem moveant 
5 mentis docilitas et desiderium discendi quae ad spiritualem aedi- 
ficationem faciant. 

27. [De lectione S. Scripturae apud fideles]. Nostro tem- 
pore, divina favente Providentia, laudabiliter factum est ut non 
pauci quoque fideles Sacram Scripturam in textibus primigeniis 

io legant, et ut, maxime ad omnium usum et bonum, conversiones 
plurimae Librorum sacrorum ex iisdem textibus primigeniis in 
vulgatas linguas confectae sint. 7 Maxime autem gaudendum est 
de actuoso amore quo praesertim Christi Evangelia et Aposto- 
lorum scripta in dies vulgantur et manu versantur. Etenim haec 

15 sacra lectio, ut Ecclesiae Patres et Doctores testantur, sanctique 
viri semper experti sunt, mentem illuminat, voluntatem firmat, 
cor ad amorem Dei accendit. Attamen haec Sacrosancta Vaticana 
Synodus enixe christifideles monet ut ad sacrum ipsum textum 

accedant, attenta Ecclesiae doctrina et cum solida aptaque insti- [20] 
tutione. Quod in primis valet pro lectione Veteris Testamenti; 20 
sed etiam in Novo Testamento « sunt quaedam difficilia intel- 
lectu, quae indocti et instabiles depravant, sicut et ceteras Scrip- 
turas, ad suam ipsorum perditionem » (2 Pt. 3, 16). Ideo versio- 
nes in usum fidelium recognoscantur atque approbentur ab Epi- 
scopis, « apud quos est apostolica doctrina »; 8 necessariis insu- 25 
per et vere sufficientibus explicationibus instruantur, ad mentem 
Ecclesiae, 9 cuius vivum magisterium fidelibus est norma proxi- 
ma credendi. Non enim a quovis vel docto viro divinorum elo- 
quiorum genuinus sensus auctoritative statui potest, sed ab uno 
Ecclesiae magisterio cui Sacrarum Scripturarum depositum con- 30 
creditum est interpretandum. Episcoporum etiam auctoritati su- 
biciendum est quodcumque inceptum ad Sacram Scripturam in 
plebe christiana divulgandam atque illustrandam. 

28. [De exegetis catholicis]. Cum hodie, ex noviter inventis, 
multa adducantur, quae ad penitiorem intelligentiam sensus litte- 35 
ralis, qui praecipue attendendus est in divinis Scripturis, confe- 
rant, meminerint tamen ii qui, in Ecclesia et ad Ecclesiae utilita- 
tem, in divinis eloquiis investigandis sua scientia laudabiliter 
adlaborant, semper se in exponendis Scripturis sanctis Sancti Spi- 

ritus Dei indigere auxifio 10 et non aliter Scripturam intelligen- [21] 
dam esse « quam sensus Spiritus Sancti flagitat, quo conscripta 
est ». J1 Non enim ad exercitandum ingenium Scripturas sanctas 
Deus hominibus dedit, sed ad spirituale bonum; ideo maiorem 
nostrae aetatis interpretum eruditionem comitetur oportet, in 5 
doctrina spirituali haurienda et exponenda, ea dicendi suavitas, 
qua veteres Patres et Doctores, amore Ecclesiae et animarum 
salute unice permoti, excellebant. Quam maxime ergo exegetae 
catholici curent theologicam sacrorum textuum doctrinam, ut 
non modo ipsi et alii scientiae theologicae cultores mutuo se 10 
adiuvent, verum etiam ut sacerdotibus adiumento sint ad doctri- 
nam christianam coram populo aptius enucleandam, et fidelibus 
omnibus ad vitam sancte agendam adserviant. 12 Haec omnia fieri 
possunt tantummodo si in Biblia exponenda qua par est reve- 
rentia ac oboedientia ad analogiam fidei, ad Ecclesiae traditio- 15 
nem, et ad Apostolicae Sedis de re normas iugiter attendatur. 13 

29. [De habitudine theologiae ad S. Scripturam]. Cum uni- 
versae theologicae doctrinae Sacra Scriptura una cum Traditione 

[21] velut anima sit, et ex utriusque fontis studio sacrae disciplinae 
20 semper iuvenescant, theologiae doctores maximi faciant propriae 
disciplinae incrementum quod ex recta Librorum sacrorum inter- 
pretatione obvenit. Sacrorum enim Librorum et doctrinae apud 
Ecclesiam depositae idem est auctor Deus; ideoque fieri nequit, 
ut sensus qui ab hac doctrina quoquo modo discrepet, legitima 
25 interpretatione ex illis Libris eruatur. 14 Curent ergo theologi no- 
stri pro sua scientia illustrare atque comprobare concordiam 
omnimodam doctrinae catholicae, ab initio ad nostra usque tem- 
pora traditae, cum divinis illis eloquiis admirabili Spiritus Sancti 
opera et consilio pro Ecclesia ad universorum salutem conscriptis. 

NOTAE 

1 Verba desumuntur a Conc. Trid., Sess. V, Decr. De reformatione, 
c. 1, cum addito « per Ecclesiam »: EB 65. 

2 Pius XII, Litt. Encycl. Divino ajflante, 30 sept. 1943: EB 538. 

3 Conc. Trid., Sess. IV, Decr. De can. script.: Denz. 785; EB 61; 
Pius XII, Litt. Encycl. Divino aflante: Denz. 2292; EB 549. 

4 S. Gregorius M., Reg. Past. 2, 11: PL 77, 50. 

5 S. Hieronymus, Ep. ad Nepotian., 8: PL 22, 534. 

6 S. Augustinus, Sermo 179, 1: PL 38, 966. 
[22] 7 Pius XII, Litt. Encycl. Divino aflante: EB 549. 

8 S. Irenaeus, Adv. Haer., 4, 32, 1: PG 7, 1071. 

9 Cf. CIC, can. 1391. 

10 S. Hieronymus, In Mich. 1, 10-15: PL 25, 1215. 

11 Id., In Gal, 5, 19-21; PL 26, 445. 

12 Cf. Pius XII, Litt. Encycl. Divino aflante: Denz. 2293; EB 551. 

13 Cf. lusiurandum contra errores modernismi, 1 sept. 1910: Denz. 
2146; EB 354. 

14 Leo XIII, Litt. Encycl. Providentissimus Deus, 18 nov. 1893: 
EB 144. 

2 - RELATIO EM.MI P. D. ALFREDI CARD. OTTAVIANI 
PRAESIDIS COMMISSIONIS DE DOCTRINA FIDEI ET MORUM 

Peto veniam em.mo card. praesidenti si, antequam loquar, petam 
aliquam explicationem circa votum propositum. Quaero: quomodo cum 
unico voto possit responderi duobus quaesitis, cum possit unum placere 
et aliud non placere: v. gr. puto secundum quaesitum omnibus placere; 
nescio utrum primum quaesitum omnibus placeat. Postea dabit, si cre- 
dit, nobis explicationem praeses. 

Nunc procedo ad quaedam praemittenda relationi, quam praeparavi 
et quam, ad curandos meos oculos, tradidi legendam lectori. 

Tamen quattuor puncta velim personaliter praemittere: 

1. Circumferuntur quaedam schemata quae essent substituenda sche- 
mati officialiter proposito. Hoc mihi non videtur congruere cum dispo- 
sitione can. 222, par. 2, quae unice Summo Pontifici reservat materiam 
disponendam, et non esset reverens et obsequiosum erga Summum Pon- 
tificem, qui dedit discutiendum propositum schema officialiter, et igitur 
mens eius est ut hoc schema discutiatur, non alia quae privatim propo- 
nuntur. Si sunt correctiones faciendae, huic schemati fiant. Est liberum 
omnibus proponere correctiones, emendationes. Sed super hoc schema 
debet fieri discussio, non super alia. 

2. Vos audietis certe multos loqui de defectu toni pastoralis in sche- 
mate proposito. Sed dico: primum munus, fundamentale munus pasto- 
ralis est doctrina: « Docete ». Mandatum Domini maximum hoc est: 
« Docete omnes gentes ». In hoc iam habetur fundamentum pastoralis. 
Ceterum, quoad formam loquendi postea ii, qui de stylo curam ha- 
bebunt, poterunt dare maiorem expressionem pastoralem. Sed notan- 
dum est Concilium loqui concinnate, lucide, breviter et non ad modum 
praedicationis, non ad modum litterae pastoralis alicuius episcopi, nec 
etiam ad modum litterarum encyclicarum Summi Pontificis. Stylus con- 
ciliaris est iam signatus a praxi saeculorum. 

3. Facta est quaedam observatio, non haberi afflatum novae theo- 
logiae in hoc schemate. Sed afflatum locutionis conciliaris debet esse affla- 
tum saeculorum, non alicuius scholae, quae hodie est et cras fortasse in 
clibanum mittitur. 

4. Spero fore ut, pro vestro ingenio et pro vestra doctrina, debitam 
considerationem habeatis laboris quem per duos annos exc.mi episcopi 
fecerunt, quibus adstiterunt theologi et exegetae ex universo orbe diversa- 
rum scholarum; laboris etiam ipsius commissionis centralis, quae per 

varias sessiones adlaboravit variis schematibus perficiendis. Igitur non 
sunt pessumdandi labor et fructus ingenii et doctrinae tantorum vi- 
rorum. 

Satis nunc, et rogo ut lector meam relationem velit legere. 



Textus scripto traditus: 

Venerabiles Concilii Patres, antequam relationem de proposita constitutione 
doctrinali tradam legendam ab aliquo administro, velim quae sequuntur praenotare. 

1) Circumferuntur quaedam schemata quae essent substituenda schemati offi- 
cialiter proposito. Hoc mihi videtur prorsus contrarium canoni 222 § 2, qui uni 
Summo Pontifici reservat « res tractandas » in Concilio. 

Laedit etiam reverentiam et obsequium debitum eidem Summo Pontifici qui 
iussit examinari schema iam officialiter propositum. Corrigantur, itaque, quae non 
placent et ordo laboris auctoritate pontificia definitus servetur. 

2) Audivi quosdam deplorare non inveniri in schemate proposito afflatum et 
modum loquendi novae theologiae (nouvelle theologie), quae ultimis triginta annis 
favore theologorum quorundam gaudet. 

Concilium autem Oecumenicum debet uti afflatu et modo loquendi quo Ec- 
clesia per saecula usa est et non patietur vicissitudines et variationes temporum 
sed per saecula debet esse in futurum intelligibile hominibus, quia « Veritas Do- 
mini manet in aeternum ». 

3) Quidam desiderant rerum expositionem magis pastoralem; at primum mu- 
nus pastorale est tradere rectam doctrinam iuxta mandatum Domini: « euntes... 
docete ». Forma autem loquendi conciliaris non est eadem quae adhibetur in prae- 
dicatione, in litteris pastoralibus episcoporum et in ipsis Litteris Encyclicis Summo- 
rum Pontificum, sed debet esse doctrinaliter accurata, lucida et solemnis. Pastorum 
Ecclesiae erit postea parvulis frangere panem. 

4) Spero fore ut pro vestro ingenio et doctrina debitam aestimationem ha- 
beatis laboris confecti ab iis episcopis doctissimis et ab eximiis doctoribus et 
exegetis ingenio et magna doctrina praeditis quibus munus praeparandi constitu- 
tionem directe concredidit et sigillum suae aestimationis Summus Pontifex dedit, 
praecipiens ut hoc ipsum schema Patribus Concilii praesentaretur pro discussione 
et emendationibus. 

Rev. Salvator Garofalo: 

Venerabiles Patres, 

Neminem fugit praecipuum Concilii Oecumenici munus esse doc- 
trinam catholicam tueri ac promovere. 

Concilium Vaticanum I docet: « neque enim fidei doctrina, quam 
Deus revelavit, velut philosophicum inventum proposita est humanis 
ingeniis perficienda, sed tamquam divinum depositum Christi Sponsae 
tradita, fideliter custodienda et infallibiliter declaranda. Hinc sacrorum 
quoque dogmatum is sensus perpetuo est retinendus, quem semel de- 
claravit sancta mater Ecclesia nec unquam ab eo sensu altioris intelli- 

gentiae specie et nomine recedendum »../ « Crescat igitur ... et multum 
vehementerque proficiat, tam singulorum omnium, tam unius hominis, 
quam totius Ecclesiae, aetate ac saeculorum gradibus, intelligentia, scien- 
tia, sapientia: sed in suo dumtaxat genere, in eodem scilicet dogmate, 
eodem sensu, eademque sententia » ... 2 

Non iam expectandam nunc esse renovationem, sed « incrementum 
catholicae fidei », patet ex proposito Summi Pontificis Ioannis XXIII, 
feliciter regnantis, cogendi Concilium hoc, ut videre est in suis primis 
litteris encyclicis ... 3 In allocutione autem qua idem Summus Pontifex 
solemniter Concilio initium dedit, haec audivimus: « quod Concilii 
Oecumenici maxime interest hoc est: ut sacrum christianae doctrinae 
depositum efficaciore ratione custodiatur atque proponatur », ita ut in- 
tegra, non imminuta, non detorta doctrina catholica eluceat. 

Nullum ergo dubium esse potest finem primum ac immediatum Con- 
cilii Oecumenici esse doctrinalem, qualis maxime congruit extraordinario 
Ecclesiae Magisterio et prout salus animarum, quae suprema est lex 
matris ac magistrae Ecclesiae, exigit. 

Acta tamen, seu constitutiones Concilii Oecumenici, quoad for- 
mam, aequanda non sunt litteris encyclicis Summorum Pontificum, quae, 
etiam cum doctrinales se praebent, ad magisterium ordinarium perti- 
nent. Minus adhuc huiusmodi acta assimilari debent homiliis, quas Ec- 
clesiae pastores ad instructionem atque exhortationem fidelium habere 
solent. Magisterium enim doctrinale Concilii Oecumenici, ad normam 
constitutionis dogmaticae de fide catholica Concilii Vaticani I, solemne 
secumfert iudicium de credendis atque agendis, ... 4 atque « ea infalli- 
bilitate pollere (dicendum est), qua divinus Redemptor Ecclesiam suam 
in definienda doctrina de fide vel moribus instructam esse voluit » ... 5 

Nec prpinde Concilio Oecumenico expedit ut suo muneri atque offi- 
cio reiciendi errores renuntiet, quacumque forma id fiat: id enim exi- 
gitur ad hoc ut, iuxta vota a Summo Pontifice saepius expressa, vultus 
Ecclesiae Catholicae novo splendore clarescat atque Christi Sponsa, 
quantum fas est hic in terris, exhibeatur omnium oculis « gloriosa Ec- 
clesia, non habens maculam aut rugam, sed sancta et immaculata » ... 6 

Denique praetereundum non est, immo attente ponderandum, sche- 
mata Constitutionum dogmaticarum apparata fuisse iuxta consilia et 
vota ab episcopis et praelatis data, cuius analyticus conspectus in Appen- 
dice Actorum et Documentorum, volumine II, exhibetur. 

Inspicienti autem indicem analytici conspectus, evidens fit hunc 
complecti circiter 800 paginas, quarum 234, seu plus quam quarta pars, 
continet conspectum consiliorum atque votorum de rebus ad fidem et 

mores pertinentibus, quaeque, exceptis quibusdam argumentis a paucis 
tantum episcopis propositis, pertractata sunt in nostris schematibus. 

Vera ergo videtur adesse consonantia inter mentem Summi fidei Ma- 
gistri et mentem episcoporum orbis catholici, quoad munus doctrinale 
Concilii Oecumenici Vaticani II, necnon inter optata Summi Pontificis 
et modum quo quaestiones ab Ipso Pontifice commissioni theologicae 
propositae, digestae atque explanatae sunt. 

Munus apparandi textum constitutionis de fontibus revelationis & 
commissione theologica speciali subcommissioni demandatum est, in 
qua ... 7 episcopi de re singulari ratione experti simul cum peritis ex 
variis nationibus delecti et Universitatum studiorum professoribus, par- 
tes habebant. Textus a subcommissione statutus, praehabitis etiam scripto 
votis ubi materia obscurior vel disputationibus obnoxia erat, submissus 
est commissioni theologicae plenarie sedenti, quae omnia ad perfectio- 
rem formam adduxit et unanimi consensu commissioni centrali proposuit. 

In commissione centrali textus constitutionis denuo revisus est, in 
genere et etiam in minimis. Animadversionibus quae in commissione 
centrali factae sunt, commissio theologica, iubente Summo Pontifice, 
respondere debuit. Tandem commissio em.morum Patrum « De Emenda- 
tionibus », rebus examinatis, textum Concilio proponendum statuit. 

Constitutio dogmatica prima, de fontibus revelationis, quinque ca- 
pitibus de Sacra Scriptura et de Traditione agit, ad normam doctrinae 
catholicae prout in documentis fidei et Magisterii Ecclesiae exponitur, 
habita tamen ratione necessitatum nostrorum temporum. 

Nemo sane est qui ignoret quanti ponderis et momenti Constitu- 
tionis argumentum sit; cum nostra aetate, multa, favente divina Provi- 
dentia, laudabiliter investigata et facta sunt, sed etiam, ut accidere solet, 
aliqua circumferuntur, sive inter doctos, sive inter simplices fideles, quae 
animum Pastorum Ecclesiae de puritate fidei solliciti moverunt et 
movent. 

In cap. I, ubi de duplici fonte revelationis, respicitur imprimis ad 
historicum processum revelationis utriusque Testamenti, ut melius doc- 
trina catholica modo sentiendi hodierno aptetur, deque Sacra Traditione 
ita agitur, ut quae ab anteactis Conciliis dicta sunt in clariorem lucem 
ponantur et, iuxta vota plurimorum episcoporum, nexus essentialis Tra- 
ditionis cum vivo Ecclesiae Magisterio expresse indicetur. 

Quae in cap. II afferuntur de Sacrae Scripturae divina inspiratione, 
inerrantia et compositione litteraria quae dicitur, ex doctrina recentioris 
Magisterii pontificii desumuntur et hodiernis investigationibus aptantur, 
in declarationem tutae et proficuae doctrinae. 

In cap. III, ubi de Vetere Testamento, positive de auctoritate Sa- 



CONGREGATIO GENERALIS XIX 



31 



crorum Libromm Veteris Foederis in Ecclesia agitur, ut praecavean- 
tur excessus sive in detrimentum, sive in indebitam intelligentiam ha- 
rum Scripturarum. 

In cap. IV, de Novo Testamento, ea tantum ponuntur quae nostro 
tempore, de Evangeliis praesertim, in discrimen vocantur et de quibus 
vestra sententia, venerabiles Patres, ex hodierna rerum conditione vere 
dici potest urgere. 

In cap. V, ubi de Sacra Scriptura in Ecclesia, curas Sponsae Christi 
pro divino deposito in decursu saeculorum extolluntur, et omnes quos 
spectat hortantur, ut ad fontes fidei accedant, attenta tamen Ecclesiae 
doctrina et apta solidaque institutione, prout et natura et dignitas Scrip- 
turarum Sacrarum expostulant. 6 Providetur praeterea ne studium divini 
verbi meram investigationem scientificam sapiat, sed in utilitatem doctri- 
nae et aedificationis spiritualis plebis Dei, uti par est, vertat. 

Constitutio ergo nostra est dogmatica, non disciplinaris; et licet 
quae dicuntur aliquando ex circumstantiis temporum exorta sint, debent 
tamen per saecula vigere; doctrinalia enim Concilii irreformabilia sunt, 
etsi perfectibilia. Hac de causa genus loquendi illud est, quod textibus 
perennibus fidei consonat, et quod vigere semper possit; ideo non indul- 
get terminologiae quam quidam nunc amare possunt, sed dubium est 
an post breve tempus intelligi adhuc queat. 

Verborum proprietate providetur etiam, ex iustitia et caritate, ut 
fratres nostri separati doctrinam Ecclesiae catholicae quam clarissime 
dignoscere valeant. 

Nihil praeterea in hac constitutione proponitur, quod revera in ca- 
tholicis scholis et inter doctos nostros disputari possit, etsi aliquando 
contra vel extra communem doctrinam disputetur. 

Quodsi errores hic illic explicite indicantur et reprobantur (uti in 
cap. II de inspiratione, n. 8, et in cap. IV, nn. 21 et 22, de veri- 
tate Evangeliorum), hoc fit quia non pertinent ad ea quae, ut ait Summus 
Pontifex in allocutione inaugurali, « aperte pugnant cum honestatis 
principiis » et ex effectibus erronea facile omnibus appareant. 9 

Veritatem solemniter ab erroribus defendere pertinet, ut initio dic- 
tum est, ad Magisterium Concilii, cum singuli episcopi, ut singuli, mi- 
nus efficaciter agere possint contra errores qui latius diffunduntur quam 
in territorio ubi illi Magistri fidei authentici exstant. 

Tandem indoles constitutionis pastoralis dicenda est, quatenus per- 
spicua propositio doctrinae eiusque custodia et defensio maxime ad mu- 
nus pastorale pertinent et cuique pastorali incepto solidum et neces- 
sarium fundamentum praebent. 

Vestrum nunc est, venerabiles Patres, qua auctoritate et sollicitu- 

dine polletis, de iis omnibus ut testes et doctores fidei iudicare, cum 
commissioni theologicae persuasum sit omnia ad unguem expoliri posse, 
sive quoad doctrinam sive quoad rationes illam efficacius proponendi, 
nonnisi ab illis apud quos, ex lumine Spiritus Sancti, est, ut cum Au- 
gustino dicam: « forma intelligendi de apostolica auctoritate descen- 
dens » ... 10 Dixi. 



In textu scripto tradito: 1 (can. 3). 2 (Vincentii Lerin, Commonitorium, 
n. 28: PL 50, 668; Conc. Vat. sess. III, c. 4, Denz. 1800). 3 (A.A.S. LI, 1959, 
p. 511). 4 (cf. sess. III, c. 3, Denz. 1793). 5 (sess. IV, c. 4, Denz. 1839). 
6 (cf. Eph. 5, 27). 7 aliquot. 8 requirunt. 9 apparent. 10 {De Civi- 
tate Dei XV, 2, PL 41, 439). 

3 - PATRUM ORATIONES 
1 

Em.mus P. D. ACHILLES card. LlfiNART 
Episcopus Insulensis 

Venerabiles Fratres, 

Praesens doctrinale decretum mihi non placet, quia in toto suo te- 
nore mihi videtur prorsus inadaequatum esse materiae quam tractare 
intendit. 

De fontibus divinae revelationis agitur. Qua in re hoc schema, primo, 
puto graviter deficere seu incompletum esse. De duobus equidem fonti- 
bus nobis loquitur, Scriptura Sacra ac Traditione. 1 Verum est etenim 
duabus his viis revelationem nobis transmitti, quasi per rivulos quibus 
derivetur. Sed de alio fonte tractare decretum omittit qui profundior 
et ipse unicus est, a quo praefati duo promanant: scilicet verbum Dei. 

Quod enim verbum Dei fons sit revelationis, vigilanti cura asseruit 
Gbncilium Tridentinum, sic loquens de Evangelio, de bono nempe nun- 
tio: « quod promissum ante per Prophetas in Scripturis Sanctis Dominus 
noster Iesus Christus Dei Filius proprio ore primum promulgavit, dein- 
de per suos Apostolos tamquam fontem omnis et salutaris veritatis et 
morum disciplinae omni creaturae praedicari iussit ». 

Priusquam enim hagiographi, tam Veteris quam Novi Testamenti, 
suos scripsissent libros sub inspiratione Spiritus Sancti, locutus iam fue- 
rat Deus per Moysen et Prophetas. Humanis tandem labiis ipsemet locu- 
tus est in persona proprii Filii sui, Iesu Christi, ut suo verbo suaque 

gratia viveremus, antequam acta et verba eius scripta ab evangelistis 
fuerunt. 

Oportuit ergo de verbo Dei in hoc decreto tractari quasi de essen- 
tiali fonte revelationis omnis. 

Secundo vero, mihi videtur decretum de his fontibus tractare modo 
frigido, nimis prorsus scholastico, cum tamen in praesentia simus unius 
e mirabilioribus donis a Deo nobis concessis. Creaturae enim suae di- 
gnatus est Deus loqui. Innumeris mediis hoc fecit, « multifariam mul- 
tisque modis »; ut seipsum nobis notum faceret in ineffabili suae vitae 
mysterio, ut perfectius Ipsum cognosceremus quam per solam rationem 
naturalem unquam attingere valeamus; ut tandem suum erga nos amo- 
rem revelet, ac miserentissima sua consilia, ut sic eum diligere di- 
scamus. 

Nonne peculiariter opportunum fuisset, huius decreti voce, solem- 
nem verbo Dei reddere Sacram Synodum tributum, spectantibus prae- 
sertim fratribus nostris separatis, qui tam amanter verbum Dei colunt 
ac venerantur, ut sic probe noscant non minorem hac in re nostram 
esse devotionem ac suam. 

Nonne dignum et iustum fuisset illud Dei verbum summopere exal- 
tare cum nihil eo sublimius, nihil securius excogitari possit. In ipso 
enim vox eius auditur, arcana caelestia revelantis, qui Veritas cum sit 
« nec falli nec fallere unquam potest ». 

Nonne praecordiale fuisset omnibus in mentem revocare quomodo 
« vivus sit sermo Dei et efficax, et penetrabilior omni gladio ancipiti », 
... 2 nec vacuum unquam reverti verbum ad Deum qui emisit illud, quo- 
niam illud semper gratia comitatur « quae cor aperiat his quae dicun- 
tur » ... 3 ; quoniam etiam unicuique semper nostri, in cordis secreto lo- 
quitur Spiritus « qui dat omnibus suavitatem in consentiendo et creden- 
do veritati », sicut dixit Concilium Vaticanum in sessione III ... 4 

Horum omnium absentiam deploro, cum magis quam errorum ex- 
positio ac condemnatio, potens sit ostensio doctrinae veritatis ad nutrien- 
dam christianam fidem. 

Denique, quisquis sit valor ratiocinationum et argumentorum in 
textu allatorum, ut momentum statuatur Scripturae Sacrae et Traditionis, 
aestimo quod in materia tam alti ac supernaturalis ordinis, qualis sit re- 
velatio, oportet ut prae omnibus in fidei documenta innitamur. 

Quare etenim recipit Ecclesia Scripturam Sacram ut locum e quo re- 
velationem hauriat, nisi quia certa est ibidem invenire verbum Dei 
authentico modo conseryatum, provida actione Spiritus Sancti, qui eius- 
dem auctores inspiravit. Quare recipit Ecclesia Traditionem ut locum 
quo etiam hauriatur revelatio, nisi quia, testante Deo, credit eundem 

Spiritum Sanctum sibi communicatum fuisse, ut in lumine suo paula- 
tim, sine ullo errore, illa omnia palam faciat quae in divino nuntio sunt 
contenta. « Ego rogabo Patrem, ait enim Dominus, et alium Paraclitum 
dabit vobis ut maneat vobiscum in aeternum » ... 5 « Cum autem venerit 
ille Spiritus veritatis, docebit vos omnem veritatem », vel pressius iuxta 
graecum textum: oStqyV 2 ^ ambulare vos faciet, elg rrjv AMjdetav naaav, 6 
ad veritatis plenitudinem. 

Haec autem documenta alterius altiorisque sunt valoris quam no- 
strae argumentationes, in quibus non semel minus certa occurrere pos- 
sunt. 

Non in scholasticis argumentationibus fundatur fides nostra, sed in 
omni verbo quod procedit ex ore Dei. Dolendum est iuxta principium 
tale, ab omnibus incunctanter admissum, decretum de fontibus revela- 
tionis non fuisse conceptum, ideo enixe peto ut recognoscatur penitus. 



In textu scripto tradito: 1 Scripturam Sacram ac Traditionem. 2 {Hebr. 
4, 12). 3 (Act. 16, 14). 4 (Denz. 1791). 5 (Io. 14, 16). 6 deest. 

2 

Em.mus P. D. IOSEPH card. FRINGS 
Archiepiscopus Coloniensis 

Venerabiles Fratres, 
Schema, si aperte loqui licet, non placet. 

1 . Propter linguam qua utitur hoc schema et magis etiam schema se- 
cundum. Optime quidem em.mus card. Ottaviani dixit primum officium 
etiam pastoris esse praedicare veritatem. Sed interest quomodo praedi- 
cetur. Valet proverbium etiam pro praedicatione: « Tonus est qui facit 
musicam ». Eadem veritas potest praedicari ita ut alliciantur homines 
ad eam, et eadem veritas etiam sic, ut deterreantur ab ea. Etiam in 
Vaticano Concilio I, primum schema de revelatione a Patribus refuta- 
tum est praesertim propter tonum nimis professoralem in quo factum 
fuerat a professore P. Franzelin; et deinde alius, P. Kleutgen, officium 
habuit scribendi novum schema. 

In schemate, nunc, quod hodie nobis proponitur, mihi non videtur 
esse et audiri vox Matris et Magistrae, non vox boni Pastoris, qui oves 
vocat nominatim, et oves audiunt vocem eius, sed magis lingua scholaris, 
professoralis, nec aedificans nec vivificans. Desideratur illa nota pasto- 
ralis qua Beatissimus Papa Ioannes, feliciter regnans, tam ardenter 
cupit omnia effata Concilii II Vaticani esse imbuta. 

2. Propter duas doctrinas contentas in hoc schemate, ita ut portent 
totum aedificium huius constitutionis. 

Prima doctrina est de duobus fontibus revelationis, de quo iam egre- 
gie locutus est em.mus Lienart. Pauca addere mihi liceat. Hic modus lo- 
quendi de duobus fontibus revelationis non est antiquus. Alienus erat 
a Sanctis Patribus, alienus a scholasticis et etiam a S. Thoma, alienus 
ab omnibus Conciliis Oecumenicis. Introductus videtur esse saeculo elap- 
so, temporibus historicismi. 

Nec profunda est haec locutio de duobus fontibus revelationis. 
Potest quidem verificari in ordine cognoscendi pro nobis hominibus; 
sed in ordine essendi unus et unicus est fons, scilicet ipsa revelatio, ver- 
bum Dei. Et valde dolendum est, de hac re nihil, fere nihil dici in sche- 
mate. 

Postremo dissuadetur haec locutio de duobus fontibus revelationis 
ne in primis lineis, quas edet hoc Sacrosanctum Concilium, fratres sepa- 
rati offendantur, quia sublineatur doctrina controversa inter catholicos 
et non catholicos, quae hodie non idem momentum habet quod habuit 
ante quattuor saecula. 

Alia doctrina est de inspiratione et de inerrantia Sacrae Scripturae. 
Doctrina, quae profertur, mihi videtur nimis rigida, nimis coarctans li- 
bertatem scientiae, et appropinquans ad doctrinam inspirationis verba- 
lis. In hoc campo mihi videntur esse duae opiniones theologorum, una 
quae procedit modo deductivo, exiens a definitione Synodi Tridentinae, 
et per ratiocinationem dicens, omnia, quae inspirata sunt, posse esse sine 
ullo quidem errore. Alia etiam exiit a definitione Synodi Tridentinae, 
sed etiam prospicit textum et realitatem textuum prout iacent. Ambo opi- 
niones videntur niti bonis argumentis. Atqui non est mos Conciliorum 
dirimere dissensiones inter theologos catholicos, ne videatur una schola 
alteram scholam anathematizare, sed tantum haereses damnare. Ideo ne- 
cesse sine dubio erit opiniones falsas et periculosissimas damnare per 
Concilium, sed non plus. 

3. Non placet propter nimiam amplitudinem huius schematis et 
sequentis. Haec duo schemata implent 38 paginas. Commissiones prae- 
paratoriae exaraverunt, ni fallor, circa 70 constitutiones quae implent 
plus quam 1000 paginas sine adnotationibus. Omnia decreta autem om- 
nium Conciliorum quae fuerunt, adhuc implent, ut apparet ex editione 
novissima quae apud aedes Herder provenerunt, minus quam 800 pa- 
ginas. Quomodo potest hoc Concilium tam immense tractare tantam 
molem materiarum? Ideo mihi necesse videtur ut aliqua minoris mo- 
menti schemata omittantur, alia radicitus abbrevientur et inter se coniun- 
gantur. Ideo audeo proponere ut duo prima schemata inter se coniun- 

gantur et fere ad quartam partem reducantur, ut experimentatum est in 
illo scripto de quo dixit em.mus card. Ottaviani, ut finis huius Conci- 
lii non ad calendas graecas differatur, sed opportuno tempore Concilium 
ad felicem finem pervenire possit, quod est in votis omnium nostrum et 
praesertim in votis Beatissimi Patris Ioannis XXIII. Dixi. 



Textus scripto traditus: 

Schema non placet: 1. Propter linguam qua utitur hoc et adhuc magis secun- 
dum schema. Haec non est vox matris et magistrae sed magis iudicis damnantis. 
Non est vox boni pastoris, qui oves nominatim vocat et oves vocem eius audiunt. 
Potius est lingua scholaris, sicca, nec laetificans nec vivificans. Desideratur nota 
pastoralis, qua Summus Pontifex Ioannes XXIII omnia effata Concilii vult esse 
imbuta. 

2. Propter duas doctrinas in schemate contentas, quae portant totum aedifi- 
cium huius constitutionis. 

Prima est doctrina de duobus fontibus revelationis. Haec doctrina vera est 
in ordine cognoscendi pro nobis hominibus, sed in ordine essendi ipsa revelatio 
est unicus fons, ex quo duo rivuli, sc. sacra scriptura et traditio prodeunt. De hac 
ipsa revelatione fere nihil in schemate dicitur. Locutio de duobus fontibus revela- 
tionis aliena erat sanctis patribus, scholasticis, imprimis S. Thomae, et etiam Con- 
ciliis antecedentibus inclusive Tridentino et Vaticano I; introducta videtur non- 
nisi historicismo saeculi elapsi. Dissuadetur etiam ex rationibus oecumenicis, ne per 
hanc novam locutionem offendantur sine necessitate fratres separati. 

Secunda est doctrina de inspiratione et inerrantia sacrae scripturae, quae 
nimis severa esse videtur, nimis coarctans libertatem scientiae theologicae et ap- 
propinquans ad doctrinam de inspiratione verbali. Videntur hic adesse duae opi- 
niones theologorum catholicorum, quarum utraque bonis rationibus innititur. Atqui 
in Conciliis antecedentibus moris nunquam fuit tales dissidias dirimere sed tantum 
haereses damnare. Certe quae sunt falsa aut periculosissima a Concilio reiici debent. 

3. Propter nimiam amplitudinem huius et sequentis schematis. Ambo haec 
schemata implent circa 38 paginas. Commissiones praeparatoriae exaraverunt, ni 
fallor, circa 70 schemata, quae implent plus quam 1000 paginas sine adnotationi- 
bus. Decreta omnium Conciliorum antecedentium, uti novissima editio ex aedibus 
Herder probat, minus quam 800 paginas habent. 

Omnino impossibile apparet Concilium hanc totam materiam tractare. Qua- 
propter necessarium erit, alia schemata minoris momenti omittere, alia valde abbre- 
viare et inter se coniungere. Iam hic in primis schematibus audeo proponere, ut 
radicitus abbrevientur et duo primi inter se coniungantur et ita Concilium ad 
felicem finem perducatur. 

3 

Em.mus P. D. ERNESTUS card. RUFFINI 
Archiepiscopus Panormitanus 

Em.mi, exc.mi, rev.mi Patres Conciliares, 

Non est cur dicam quaestionem de qua agitur esse summi, immo, 
ut opinor, supremi momenti et quasi centrum nostri Concilii Oecume- 
nici. 1 Ante omnia veniam peto ab em.mis et veneratissimis DD. cardd. 
Lienart et Frings si in aliam prorsus 2 discedo sententiam. 

Schema nobis propositum mihi universim placet. Praesens schema, 
ut iam dictum est, 3 praeparatum a commissione theologica, composita 
ex viris ingenii et doctrina sacra conspicuis, deinde 4 perpensum est qua- 
dam severa trutina in commissione centrali a pluribus em.mis cardina- 
libus et episcopis 5 ex omni populo et natione. Qua prudentia, nunc tale 
schema a nobis ante quamcumque disceptationem quasi radicitus reice- 
retur? Perinde esset ac si tempestas calamitosa magnam domum multo 
labore constructam improviso 6 everteret a fundamentis. 

Huc accedit quod, ut em.mus D. card. Cicognani, a publicis Eccle- 
siae negotiis, initio voluminis ... 7 declarat, ipsum Summum Pontificem 
statuere dignatum esse 8 ut constitutionum et decretorum schemata (quo- 
rum primum est de quo agimus) ad Concilii Patres transmitterentur, in 
eodem Concilio Oecumenico Vaticano II discutienda. Si Summus Pon- 
tifex ad nos schema etiam istud 9 voluit transmitti ut de eo disseratur, 
qua 10 auctoritate possumus quasi 11 disceptationem supprimere? 

Porro, si pro hoc schemate aliud ex toto vel ex parte 12 substituere- 
tur, nonne de altero 13 schemate consulendi essent Patres, postquam isti 
novum illud schema domi per plures dies attente 14 consideraverint? Et 
si aeque secundum schema, ut facile evenire potest, deinde 15 respuere- 
tur, tertium sane conficiendum esset, et sic prudens celeritas quae in di- 
sceptationibus nostris exoptatur, in tarditatem sine fine converteretur. 

Relinquatur, ergo, schema de fontibus revelationis omnium Patrum 
Conciliarium liberae disceptationi. Quod quidem, ut nobis compertum 
est, non significat schema esse perfectum. Aliqua, immo plura, 16 ego 
ipse puto — ut 17 suis locis dicam — in eo emendatione vel saltem per- 
spicuitate indigere. Sed id plane disceptatio intendit, ut per sapientes 
Patrum Conciliarium animadversiones, schema ipsum 18 perficiatur et 
— si opus sit — compleatur. Ad summum, ut humiliter opinor, 19 in de- 

cursu disceptationum, plura 20 schematis in epitomen redigi poterunt. 
Dixi. 



ln textu scripto tradito: 1 deest. 2 deest. 3 Praesens schema genera- 
tim mihi placet: diligenter. 4 deest. 5 per plures em.mos cardinales et epi- 
scopos. 6 repente. 7 quo series prima schematum continetur. 8 « Ipse 
Summus Pontifex statuere dignatus est ». 9 deest. 10 quanam. 11 deest. 
12 deest. 13 hoc secundo. 14 deest. 15 deest. 16 plura enim. 
17 quemadmodum. 18 deest. 19 deest. 20 aliquae partes. 

4 

Em.mus P. D. IOSEPH card. SIRI 
Archiepiscopus lanuensis 

Em.me Praeses, venerabiles Patres, 

1. Schema de fontibus revelationis, quamvis debeat meo humili iu- 
dicio emendationibus quibusdam perfici, utile, immo necessarium ap- 
paret et est, uti iacet, conciliari disceptationi subiiciendum. Btenim 
obiecta huius schematis sunt fundamentalia respectu cuiusvis argumenti 
et respectu ipsius fidei, ita ut sine plena certitudine de quibusdam non 
possemus ultra progredi. 1 

2. Materia huius schematis, post Vaticanum Concilium I, circa 
quasdam fundamentales veritates in discrimen adducta est per haeresim 
modernistarum. Cum quaedam consequentiae modernismi aliquando ap- 
pareant, 2 etiam post damnationem a S. Pio X factam, omnino conveniens 
est ut eadem materia, quae schemate continetur, 3 saltem forma exposi- 
tiva et positiva reassumatur et in Concilio 4 confirmetur. 

3 . Plures fideles e t pastores 5 dolore afficiuntur quia non semper 
iisdem apparet ut apte ab omnibus servetur dignitas, valor 6 et certitudo 
interpretationis Sacrarum Scripturarum, et inter pastoralia officia, locum 
habet — forsan princeps — id quo dubia solvuntur et claritas fidei re- 
stituitur. 

Ita fit ut convenienter Concilium huic legitimae spei correspondeat. 

4. Sunt quaedam sive circa Traditionem, sive circa Sacram Scrip- 
turam, cuius declaratio desideratur a non paucis scholis catholicis. 

Circa ea quae dixi, ... 7 scio mecum consentire plurimos ad minus epi- 
scopos Italiae, quos omnes heri audivi? 

Addo tamen de schemate generatim aliqua, et dico aliqua, quia alia 
suo loco dicenda sunt. 9 

1. In schemate hoc 10 non est aequa proportio inter tractationem de 
Traditione et de Sacra Scriptura, quamvis certe 11 concedi debeat huic, 
scilicet Scripturae, meliorem 12 esse partem reservandam. 

2. Quandoque in schemate 13 non clare apparet quomodo criteria 
theologica interpretationis Sacrae Scripturae omnino praestent ceteris 
criteriis interpretativis mere humanis et communibus cuilibet textui pro- 
fano, cum e contra 14 sit evidens et rationale verbum Dei ante omnia in- 
terpretari debere medio quod ab ipsa revelatione constitutum sit. Et 
hoc dico, quamvis aperte profitear magnum et dignum adiumentum alla- 
tum esse in interpretatione 15 ab ipsa indagine scientifica, communi me- 
thodo disposita. 16 Dixi. 



In textu scripto tradito: 1 Salva omnino reverentia, non adhaereo omnino 
suggestioni qua proponitur ut differatur vel etiam prorsus substituatur. Etenim: 
hoc schema Concilio propositum est a Summo Pontifice, cui uni competit obiecta 
Concilii statuere et proponere; schema autem paratum est tot laboribus a commis- 
sione, cuius membra sunt undique collecta. 2 evidenter supersint — non est 
qui non possit videre. 3 deest. 4 ita. 5 exculti. 6 deest. 7 bene. 
8 et fere omnes Italiae episcopos. 9 sumpto haec duo. 10 deest. 11 deest. 
12 maiorem. 13 deest. 14 deest. 15 praestitum. 16 producta. 

5 

Em.mus P. D. FERDINANDUS card. QUIROGA Y PALACIOS 

Archiepiscopus Compostellanus 

Venerabiles Vatres, 

Schema constitutionis dogmaticae de fontihus revelationis, quod Sum- 
mus Pontifex nobis ad disceptandum transmisit, rationes bonas habet 1 
ut Patres conciliares, illo innixi, possimus studii nostri ope, atque Deo 
opitulante, adsequi quod ipse Summus Pontifex, Concilium inaugurans, 
commendabat, ut scilicet non solum doctrina sacra custodiatur sed etiam 
« ea ratione pervestigetur et exponatur, quam tempora postulant nostra ». 

Etenim, schema hoc in unum colligit, praeter ea capita doctrinae 
quae iam in decretis superiorum Conciliorum asserta sunt, explicationes 
etiam et aptationes recentius a Magisterio ordinario Ecclesiae inductas, 
praesertim vero quae ex hac cathedra Petri tam sollerter ac opportune 
emanarunt. 

Ordine certo et articulatim schema multas quaestiones proponit quae 
nunc primum in Concilio Oecumenico disceptantur, et modum et viam 
in Tridentino et Vaticano I inchoatam prosequendo, progressum vere 

notandum repraesentat quoad propositionem doctrinae per solemne Ec- 
clesiae Magisterium. Oportet etiam 2 ut aliqua sanctio apponatur conclu- 
sionibus legitimis, quae fructus sunt investigationis theologicae nostrae 
aetatis. 

Cum insuper redactio ... 3 claritate atque concisione polleat, schema 
optimum fundamentum praebet, ut super illud opus fecundum Pa- 
trum Conciliarium exstruatur. 

Multum equidem exspectari potest a collaboratione fraterna tot pa- 
storum, quorum in corde, et veritas et caritas insident. Ea, quae experti 
sumus in schemate de sacra Liturgia tractando, spem nostram augere 
possunt. Fieri igitur non potest ut publicus et apertus dialogus, in hac 
aula conciliari, omnia non praebeat quae ad constitutionem perficiendam 
ac stabiliendam consentanea videantur. 

Quae sint opportune addenda vel corrigenda, efflcacius apparebunt 
cum quibuslibet propositionibus singillatim et suo ordine incumbamus. 

Multi profecto exordium generale schematis desiderabunt, quo in- 
tentio pastoralis Concilii indicetur, ut desideriis et necessitatibus spiri- 
tualibus hominum nostri temporis constitutiones aptentur. 

Sedulo curandum est, ne Concilium verbis suis, praeter intentionem, 
praeiudicet quaestiones quae adhuc inter theologos legitime disputantur, 
ut accidere potest v. gr. circa quosdam aspectus Traditionis. Commu- 
niter autem ita nobis loquendum erit ut cautiones, quas necessario pe- 
riculis et imprudentiis opponere tenebimur, ne motum biblicum et theo- 
logicum ab ipsa Ecclesia factum 4 praepediant, nec impedimento sint, 
quominus fructus certi Magisterii ordinarii atque exegesis recentioris 
plene recipiantur. 

Quandoque fortasse expressio doctrinae curanda erit, ut faciliori 
comprehensioni fratrum separatorum faveamus, eos respectus comple- 
mentarios veritatis urgendo, qui utrisque sunt communes. 

Aliquis forte optaret ut certae quaestiones uberius exponerentur, 
v. gr. Traditionis natura quoad progressum dogmatum et Magisterium. 

Optanda forsitan esset nitidior distinctio inter factum dogmaticum 
inspirationis et eius explicationes; sicut etiam accuratior determinatio 
principii exegetici ad intentionem auctoris sacri detegendam et inerrantiam 
Scripturae tuendam. Fortasse historicitas Evangeliorum arctius coniun- 
gi possit cum peculiari indole praedicationis apostolicae, ex qua orta 
sunt Evangelia. 

Et alia id genus, quae inutile esset recensere, cum multo melius 
et efficacius in hac aula conciliari certe resonabunt. 

Omnia haec et alia quae forte proponentur ad perfectionem consti- 
tutionis melius, maximo ordine et brevitate, in exsecutionem ducen- 

tur, si ut initio diximus, schemate ipso duce, prout nobis propositum 
est, progrediamur. Dixi. 



In textu scripto tradito: 1 praebet. 2 enim. 3 sua. 4 fautum. 

6 

Em.mus P. D. PAULUS AEMILIUS card. LfiGER 
Archiepiscopus Marianopolitanus 

Venerabiles Patres, 

Post maturam considerationem, votum audeam formulare, ut tota 
praesens constitutio de fontibus revelationis recognoscatur. Schema spe- 
rabatur in quo positive indicaretur via ad renovationem biblicam fruc- 
tuosius peragendam. Schema habemus quod, etiamsi quosdam bonos ar- 
ticulos continet, mentem suscitat quae Ecclesiam nullo modo adiuvaret. 
In materia tanti momenti, Concilium meo iudicio suam solemnem aucto- 
ritatem praebere nequit tali schemati. 

Rationes voti mei sequentibus animadversionibus plenius ostendam: 

1. Mihi videtur realiter imprudens decidere seu loqui cum tanta 
certitudine de quaestionibus quae adhuc non maturae sunt, sed potius 
libere et fructuose disputantur inter peritos. 

Quod fit particulariter in textu ubi agitur de relationibus inter 
Scripturam et Traditionem... 1 

2. Valde nocet Ecclesiae tractare cum diffidentia de Scriptura deque 
investigationibus in ea factis a peritis catholicis. Nocet Ecclesiae, quia 
illas necessarias investigationes impedit vel differt, dum theologia illa 
biblica renovatione tam indiget, ut, principaliorem suam fontem magis 
reperiendo, renovetur. Praeterea, periculum habetur ne iniuste et indi- 
scriminatim diffidentia fovetur inter exegetas in Ecclesia. 

3. Contrarium est spiritui positivae renovationis a Summo Ponti- 
fice pro praesenti Concilio desiderato, fundare constitutionem super er- 
rorum timorem. Etenim si perspicue et summo cum studio legitur sche- 
ma, apparet quod mentalitas, quae totum textum ducit, est « serpen- 
tium », ut aiunt, errorum pavor. Sane praecavendum est ab erroribus. 
Attamen, errores Ecclesiam obcaecare non debent. Nihil enim malos 
influxus tam fovet quam positio negativa quae catholicos passivos reddit 
eorumque actionem fructuosam refrenat et debilitat. Ecclesia de omni- 
bus rebus loqui potest, cum serenitate, sine aggressivitate, cum fiducia, 
cum optimismo, quin particulam etiam minimam veritatis perdat. E con- 

trario talis modus perspicuus et positivus loquendi catholicos adiuvat, 
non-catholicos attrahit, doctrinamque Ecclesiae audibilem omnibus ho- 
minibus reddit. 

4. Quarta ratio voti mei est quod non convenit, unam solam scho- 
lam theologicam substitui variatae menti theologicae Ecclesiae. Etenim, 
meo iudicio, in aperto est quod sententia quae in constitutione exprimitur 
est illa unius tantum modi cogitandi in Ecclesia. 

Propono, ergo, ut recognoscatur textus constitutionis a theologis et 
exegetis diversarum opinionum, qui bene sciant ambo: et valores iam 
certe acquisitos neque deperdendos et etiam acquisitiones contempora- 
neas in studiis Sacrae Scripturae. Illi omnes de illis diversis valoribus ne 
tractent in formulis conflictum gerentibus, sed ad exponendas omnes 
divitias Ecclesiae. Et semper in mente habeant ... 2 desideria fratrum chri- 
stianorum separatorum ... 3 Dixi. 



In textu scripto tradito: 1 et in illa ubi agitur de veritate factorum Evan- 
gelii. 2 opiniones et. 3 Ad hanc refectionem adiuvandam sequentes animad- 
versiones particulares propono. 

7 

Em.mus P. D. FRANCISCUS card. KOENIG 
Archiepiscopus Vindobonensis 

Em.me Praeses, Patres venerandi, 

Schema propositum magno et arduo labore confectum est. Quod 
grato animo agnoscendum est. Eminet scholastica claritate et sagacitate. 
Fulcitur multis testimoniis Magisterii ordinarii, sed ex ultimis decenniis 
tantum depromptis. Exhibet doctrinam solidam... 1 

Sed, meo humili 2 iudicio, contra schema 3 dicendum est ... 4 varias 
continere doctrinas, quae non sunt — vel nondum sunt — a Concilio 
solemniter definiendae. Haec valent imprimis: 

1. De habitudine inter Scripturam et Traditionem. Nam in sche- 
mate propugnatur sententia, de qua usque ad nostrum tempus inter theo- 
logos, revera peritos, adhuc disputatur et de qua ex Traditione consen- 
sus unanimis non habetur. 

2. Omnibus notum est, qualia problemata pro exegesi solida et 
indubitanter catholica hodie solvenda sunt circa inerrantiam et veraci- 
tatem Scripturae. Etiam in hac re schema plus videtur dicere 5 quam quod 
a Concilio suprema auctoritate definiendum est. Negliguntur enim quae- 
stiones de possibilitate multiplicium generum litterariorum etiam in 

scriptis indolis vere historicae. Decideretur insuper a Concilio — secun- 
dum schema — quaestio de inerrantia circa « obiter dicta », quam quae- 
stionem omnes positive solvendam esse censent. Sed non est necesse 
talia (i. e. circa « obiter dicta » in Scriptura) conciliariter definienda et 
de fide catholica imponenda. Insuper transgreditur schema, quoad quali- 
ficationem, doctrinam Encyclicarum a Leone XIII usque ad Pium XII. 
Ut hoc fieri possit, seria discussio fieri deberet. 6 Insuper peritis in re 
exegetica schema videtur parum progressum continere, 7 si comparatur 
cum lucida doctrina Pii XII in Encyclica Divino ajflante Spiritu, ex qua 
catholica exegesis novum lumen et novum animum excepit. Ad fidei 
tutelam sufficere videtur ut in hac materia principia sancte tuenda sta- 
tuantur et reliqua committantur ulterioribus indagationibus exegeseos 
sub vigilantia Magisterii Ecclesiae. Videtur enim in his omnibus iam sat 
provisum esse ab Encyclicis Pontificum huius saeculi. Insuper Commis- 
sio biblica, cuius labor omnibus cordi esse debet, adiutorium suum prae- 
stabit. 

3. Videtur schema deficere in eo, quod nullibi clare ... 8 affert quam 
qualificationem theologicam tribuere vult singulis suis assertis. Sed nul- 
latenus omnia quae in schemate proponuntur, ut fidei dogmata censen- 
da sunt, verbi gratia de origine Evangelii S. Ioannis: quae hic dicuntur 
certe omnes libenter admittimus, sed non videtur haec spectare ad ma- 
teriam definiendam a Concilio. 

Quibus omnibus perpensis, meo iudicio, 9 ad schema dicendum vi- 
detur: nondum placet. 



In textu scripto tradito: 1 sicut in scholis audivimus. 2 submisso. 3 deest. 
4 schema. 5 dicit. 6 debet. 7 regressus potius quam progressus. 8 ne- 
que in genere neque in singulis. 9 deest. 

8 

Em.mus P. D. BERNARDUS card. ALFRINK 

Archiepiscopus Ultraiectensis 

Venerabiles Patres, 

Legens et studens hoc schema constitutionis de fontibus revelatio- 
nis, non potui non cogitare ea quae Summus Pontifex, feliciter regnans, 
praeclare et sapientissime dixit in sua allocutione inaugurali habita die 
11 mensis octobris... 1 

Dixit nempe Summus Pontifex « neque opus nostrum... eo spectat 

ut de quibusdam capitibus praecipuis doctrinae ecclesiasticae discepte- 
tur, atque adeo fusius repetantur ea quae Patres ac theologi veteres et 
recentiores tradiderunt et quae a vobis non ignorari sed in mentibus 
vestris inhaerere merito putamus ». 

In nostro autem schemate fusius repetuntur quae de fontibus re- 
velationis, de Sacra Scriptura, de Traditione, de Magisterio ecclesiastico 
in omnibus manualibus theologicis inveniuntur, quin vix aliquid novi 
ex studiis recentioribus addatur. 

Nonne hic locus est memorem esse verborum, quae idem Pontifex 
Summus in allocutione laudata ad locum citatum adiungit, nempe: « ad 
huiusmodi tantum disceptationes habendas, non opus erat ut Concilium 
Oecumenicum indiceretur »? 

Finis huius Concilii a Summo Pontifice in eadem allocutione sequen- 
tibus verbis describitur, ... 2 « ut doctrina (catholica) certa et immuta- 
bilis, cui fidele obsequium est praestandum, ea ratione pervestigetur et 
exponatur, quam tempora postulant nostra. Est enim aliud, ipsum de- 
positum fidei, seu veritates quae veneranda doctrina nostra continentur, 
aliud modus quo eaedem enuntiantur, eodem tamen sensu, eademque 
sententia ». 

Dicent forse quidam, sicut fecit hodie rev.mus lector relationis, di- 
cent forse quidam 3 quod saltem in cap. IV, quod de Sacra Scriptura 
tractat, conditiones temporis nostri respiciuntur in quantum errores ho- 
dierni qui revera sat graves in campo biblico indicari possunt, ibi agi- 
tantur. 

Quidquid sit de hoc cap. IV, quod mea humili opinione clarius 
et minus superficialiter et maiore cum discrimine exarandum esset, de 
eo fusius loquendum erit si de particularibus agatur. 

Sed in genere in hoc schemate desiderantur quae studia theologica 
ulterioris temporis ad clariorem et praecisiorem intellectum utiliter at- 
tulerunt, verbi gratia de ipso conceptu revelationis divinae, de relatione 
inter Sacram Scripturam et Magisterium ecclesiasticum, de ipsa termi- 
nologia quae de duobus fontibus revelationis loquitur, quae terminologia 
in ipso Concilio Tridentino desideratur, ubi potius sermo est de duobus 
modis transmissionis unius veritatis salutaris, nempe ipsius Evangelii. 

Haec omnia eo magis dolenda sunt, quia omnia haec maximi mo- 
menti sunt, ubi unitas omnium christianorum respicitur, de qua Sum- 
mus Pontifex in eadem allocutione multa perpulcherrima dixit. 

Certo, qui hoc schema confecerunt, nondum cognoverunt omnia de- 
sideria quae Summus Pontifex in allocutione iam saepius laudata fuse 
et clarius et sapientissime exposuit. 

Nunc autem, cognoscens ipsum animum Summi Pontificis, optarem 

enixe ... 4 ut Concilio Vaticano II schema brevius, emendatum, aut — si 
possibile est — novum schema proponatur, in quo omnium desiderio- 
rum Summi Pontificis et exigentiarum Ecclesiae hodiernae optime ra- 
tio habeatur. 

Et addere liceat — em.mus Ruffini, olim meus condiscipulus in Assy- 
riologia, habeat me excusatum — sed addere liceat quod, ut videtur, nos 
discutientes an schema hoc recipiatur, an non, praecise facimus quod 
Summus Pontifex voluerit quando schemata haec nobis sine quadam re- 
strictione indicata discutienda proposuit, ita ut non deficiamus reverentia 
debita versus Summum Pontificem. 5 Dixi. 



In textu scripto tradito: 1 huius anni. 2 nempe. 3 deest. 4 — si pos- 
sibile est — . 5 deest. 

9 

Em.mus P. D. LEO IOSEPH card. SUENENS 
Archiepiscopus Mechliniensis-Bruxellensis 

Venerabiles Fratres, 

Occasione transitus a priore ad secundum schema, liceat mihi quas- 
dam propositiones facere quoad modum celeriorem et efficaciorem pro- 
cedendi in disceptationibus. 

Schema de quo agitur mihi non placet propter rationes iam allatas 
a cardinalibus schemati oppositis. 

Et schemata sequentia huius commissionis adhuc minus placent. Sed 
etiam si quoad eorum substantiam — dato non concesso — nihil esset 
Opponendum, schemata commissionis theologicae mihi videntur de- 
ficere per defectum brevitatis. 

Ut omnibus notum est, permulti Patres — ne dicam omnes — in- 
quieti sunt de nimia prolungatione laborum, de deficienti modo pro- 
grediendi, vel melius, non progrediendi. Iure merito timent ne Conci- 
lium Vaticanum II fiat Concilium Tridentinum II. Itaque antequam pro- 
grediamur ad analysim schematis secundi, instituamus examen conscien- 
tiae et, puto, 2 revisionem methodi. 

Post experientiam prioris schematis, liceat mihi proponere quaedam 
principia practica in evolutione laborum. 

Prima propositio sit haec: post disceptationes de schemate in ge- 
nere statim et semper fiat votatio de acceptabilitate schematis ut sic. 
Ratio: 

1) ne tempus perdatur in disceptationibus de particularibus ubi 
nec ipsa substantia rerum placet; 

2) quia accidere potest ... 3 quod non sufiicit emendare schema 
sed revera de novo est conficiendum. De cetero idem advenit, ut dictum 
est* initio Concilii Vaticani I; 

3) multi loquuntur in Condlio, sed Concilium qua tale ad silen- 
tium reducitur nimis protractum. Omnes aspirant ut votationes fiant 
ita ut sine nimia mora opinio maioritatis quoad essentiam rerum ap- 
pareat. 

Secunda propositio: Peractis disceptationibus oralibus de schemate 
in genere, Patres tradant in scriptis, tantum in scriptis, 5 emendationes 
quae respiciunt particularia. Ratio: valor emendationis eadem remanet, 
et labor quam maxime acceleraretur.* Est unica methodus ut vitentur 
repetitiones, siquidem Patres nesciunt quid alii ante ipsos dicent, et non 
est semper facile stante pede mutare textum. 

Commissio statim conficiat indicem emendationum propositarum 
iuxta numeros, indicando breviter rationes in favorem emendationis, in- 
dicando etiam nomen vel nomina Patrum qui emendationem propugnant. 

Deinde commissio patefaciat suam opinionem de unaquaque emen- 
datione. Si commissio acceptat emendationem, non est cur auctor emen- 
dationis adhuc loqueretur. 

Si non accipit, sit ei plena 7 libertas loquendi ad emendationem 
suam defendendam. 

Hoc modo unusquisque Pater clare iudicare potest et simul votatio- 
nem facere de emendationibus. Si vero votum fit post hebdomadas, ne 
dicam post menses, 6 nemo potest rememorari rationes pro vel contra. 
Necesse est ut quisque Pater possit mentem suam aperire omnibus Pa- 
tribus, sed non est de necessitate salutis ut hoc fiat oraliter, immo melius 
fit in scriptis, quia facilius diiudicatur textus scriptus quam sermo. 

Tertia propositio: Commissiones statim sine mora, etiam antequam 
emendationes Patrum receperint, laborem suum aggrediantur, studendo 
specialiter et ante omnia modo abbreviandi schema suum proprium et 
statuendi principia maiora, themata fundamentalia, eliminando minora 
quae indolem conciliarem minime prae se ferunt. Ne arbores impediant 
videre silvam! Sic verbi gratia, perplura schemata postea tradenda 9 sim- 
pliciter ad commissionem pro reformatione Codicis, meo iudicio, 10 es- 
sent remittenda. 

Quarta propositio: Commissiones post-conciliares statim erigantur 
post peractam votationem schematum illius commissionis, ita ut possit 
nova commissio statim ad particularia descendere et invigilare in mo- 
dum quo conclusiones in praxim deducantur. Vidimus enim quaedam 



CONGREGATIO GENERALIS XIX 



47 



vota Concilii Vaticani I adhuc exspectare realizationem practicam. Non 
sufEcit conficere textus; volumus ut in praxim — nonne? 11 — dedu- 
cantur. 

Tandem: Ultimae propositiones per modum appendicis et minoris 
momenti. 12 Publicatio nominum in ephemeridibus potest esse quoddam 
incitamentum ad loquendum potius quam ad scribendum. Forsan me- 
lius esset nomina non publicare, vel alia solutio esset omnia publicare 
nomina non tantum Patrum, qui mentem oraliter aperuerunt, sed etiam 
eorum qui hoc in scriptis fecerunt. 

Tandem: momenta nostra 13 pretiosa sunt. Forsan, omittendo titu- 
laturam in initio sermonis et dicendo simpliciter « Venerabiles Fratres » 
loco « Em.mi ac exc.mi ac rev.mi Domini »... haberetur simul abbrevia- 
tio temporis et simplificatio magis evangelica, siquidem nihil in Evange- 
lio ostendit Petrum, Iacobum et Ioannem sibi invicem hoc titulo insi- 
gniri. Dixi. 



In textu scripto tradito: 1 graviter. 2 deest. 3 — et in casu verifica- 
tur — . 4 deest. 5 deest. 6 acceleratur. 7 deest. 8 deest. 9 deest. 
10 deest. 11 deest. 13 deest. 13 deest. 

10 

Em.mus P. D. IOSEPH card. RITTER 
Archiepiscopus S. Ludovici 

Em.me Praeses, venerabiles Fratres et Patres, 

Secundum meum iudicium, humile iudicium, 2 schema de fonti- 
hus revelationis reiiciendum est et alterum proponatur, 3 et propter se- 
quentes rationes. 

1. Evidenti utilitate caret. Nihil novi, nihil accommodationis con- 
tinet, quod sive doctrinam sive vitam christianam reddat maioris signi- 
ficationis vel efficaciae pro homine contemporaneo; solummodo denuo 
praesentat — aliquoties minus clare quam ea — doctrinam Conciliorum 
Tridentini et I Vaticani. Repetitio huiusmodi nuda, mihi videtur, neque 
necessaria est neque utilis. 

2. Quod est maioris momenti: in schemate abundat ambiguitas. For- 
tasse indirecte, et tamen aperte, schema tangit problemata actualia tum 
theologica tum scripturistica. Ita ordinantur propositiones ut videantur 
solutiones praeferre; in re tamen nihil dicitur clarum et determinatum... 4 

Deinde, et hoc mihi videtur maximi momenti, totum schema ob- 
scuratur pessimismo et spiritu negativo. Nihil explicitum dicens, vide- 

tur afficere dubio et indebita suspicione magnam partem recentioris exe- 
geseos neotestamentariae... 5 

Venerabiles Patres! 6 Studentes, christifideles, et etiam periti debite 
volunt et exspectant ex hoc Concilio sustentationem et praesertim illu- 
minationem positivam. Nobis sit adiuvare et dirigere, non reprimere et 
dissuadere. Si Concilium habet solutiones problematibus actualibus, eas 
exhibeat quam clarissime, quam distinctissime. Si solutiones desunt, 
etiam hoc factum dicat Concilium — aut taceat. Si errores exsistunt, 
eos demonstret et etiam condemnet Concilium. Attamen abstineat Con- 
cilium a dictis quae utilitate careant, unitatem periclitent, et suspicio- 
nes ingerant. Talia non possunt nisi timorem et taedium erga Scriptu- 
ras et theologiam ingignere in christifidelibus potius quam amorem et 
reverentiam... 7 Dixi. 



In textu scripto tradito: 1 Animadversiones quas vestrae considerationi nunc 
propono, etsi ad huius schematis totalitatem referunt, necesse est illustrentur per 
citationem singularum partium. Hae citationes ergo ne intelligantur secundum mo- 
dum enumerationis completae, sed tantum secundum modum illustrationis par- 
tialis. 2 deest. 3 in toto. 4 In hoc contextu consideremus paragraphum 
quartam. Prima lectione videtur dicere revelationem contineri partim in scriptura 
partim in traditione non scripta; sed hoc « dicere » impossibile est demonstrare. 
Si schema vult hanc solutionem praebere problemati valde implicato, quare non 
utitur verbis et terminis claris, terminis diuturno usu theologico iam sancitis? Si 
solutionem praebere non vult, tunc possumus dicere « ad quid omnia haec ver- 
ba »? Aliud exemplum eiusdem invenitur in par. 19. In partibus prioribus loqui- 
tur schema de hagiographis et de scriptoribus sacris. In hac paragrapho designat 
Matthaeum, Marcum, Lucam et Ioannem « auctores » librorum Evangelii. Quid 
vult dicere « auctores »? 5 Par. 21 et 22, e. g. facile praebebunt occasionem 
accusationibus et recriminationibus quarum iam satis habuimus his annis. Par. 28 
notas exhibet admonitionis cuius necessitatem dubitat etiam admirator. 6 deest. 
7 Eminentissimi ac Reverendissimi Fratres, nolo dicere utrum debeat esse schema 
de fontibus revelationis an non. Quidquid erit responsum huic quaestioni, non pos- 
sum approbare vel accipere hoc schema propositum. 

11 

Em.mus P. D. AUGUSTINUS card. BEA 

Venerabiles Vatres, 

Locuturus de schemate in genere, non possum non laudare studium 
et diligentiam cum qua commissio theologica praeparatoria illud prae- 
paravit et composuit. Eo magis doleo me de eo, ea forma qua nunc 
prostat, dicere debere non placet. En rationes. 

Schema, uti stat, non respondet scopo a Summo Pontifice Concilio 
ipsi proposito. Ipsum Concilium, in nuntio ad universos homines dato, 
ipsa haec Sacrosancta Synodus finem, quem sibi proponit, his verbis ex- 
pressit: « Integram ac puram Dei veritatem huius aetatis hominibus 
sic proferre studebimus, ut eam ipsi intelligant eique libenter assentiant. 
Pastores cum simus — en ratio pastoralis — pastores cum simus, eo- 
rum omnium (omnium, non tantum aliquorum theologorum, etiam fra- 
trum separatorum, etiam omnium aliorum hominum), eorum omnium 
indigentiae satisfieri cupimus, qui Deum quaerunt, si forte attrectent 
eum aut inveniant, quamvis non longe sit ab unoquoque nostrum ». 

Hoc est programma quod ipsum nostrum Sacrosanctum Concilium 
sibi proposuit, et in hac luce, ni fallor, debemus examinare schemata 
quae nobis proponuntur. Qua in re, ceteroquin, Concilium nihil aliud 
fecit nisi suum fecit programma, identidem, non tantum in sermone 
inaugurali, identidem a Summo Pontifice enuntiatum et sic determina- 
tum: Scopus Concilii non est « de quibusdam capitibus praecipuis doc- 
trinae ecclesiasticae disceptare, atque adeo ne fusius repetantur ea, quae 
Patres et Theologi veteres et recentiores tradiderunt »; sed « in praesenti 
oportet ut universa doctrina catholica his temporibus nostris ab omni- 
bus accipiatur novo studio, mentibus serenis atque pacatis », atque adeo 
— pergit — « ut eadem doctrina amplius et altius cognoscatur eaque 
plenius animae imbuantur atque formentur ». Iterum scopus pastoralis. 
Ac demum dicit: ut doctrina « ea ratione pervestigetur, exponatur quam 
tempora postulant nostra », « scilicet eae inducendae erunt — sunt verba 
Summi Pontificis — rationes res exponendi, quae cum Magisterio, cuius 
indoles praesertim pastoralis est, magis congruant ». 

His positis, mihi videtur humiliter dicendum schema omnino carere 
indole pastorali. Verum quidem est, ut antea dictum est, omnem doctri- 
nam esse fundamentum doctrinae pastoralis et praxis pastoralis, sed 
fundamentum non est ipsa res, est fundamentum. Secus omnis tractatus 
theologicus, omne manuale scripturisticum, posset dici sine ambigui- 
tate tractatus pastoralis, quod certe non obtinet. 

Ergo schema non habet prae oculis homines hodiernos, animas a 
Christo Ecclesiae hodie, hodie commissas, sed potius scholas theologicas. 
Immo, interdum — postea fortasse dicam aliqua de hac re — unum 
solum theologum, qui fortasse erronee aliquid dixit. Quaestiones, et 
modum concipiendi et loquendi, non ita exprimit ut hodie homines 
vere intelligant. Non agitur de eo ut attenuemus aliquid, ut verba am- 
bigua adhibeamus; etiam lingua moderna latina clare loqui potest quin 
adhibeantur termini scholastici, qui hodie fortasse non iam intelliguntur. 

Nihil, ne verbum quidem dicitur, in hac prima parte, de facto reve- 

4 

lationis, antequam fiat sermo de fontibus revelationis. Sed ni fallor, mun- 
dus hodierus, atheismo tanto repletus, maxime opus habet ut revela- 
tionis factum eiusque momentum hodie proponatur. 

Hoc aliquo modo fit in cap. IV, sed etiam ibi modo valde sche- 
matico. Vix quidquam in nostro schemate dicitur de momento funda- 
mentali revelationis et Sacrae Scripturae in specie pro Ecclesia, pro vita 
fidelium, pro omnibus hominibus huius temporis. Haec, si dicuntur, non 
sunt praedicationes, non sunt sermones, sed sunt expositio doctrinae 
catholicae de momento ipsius revelationis. Hinc fit ut perplura dicantur 
quae iam communiter in Ecclesia admittuntur, et valde fuse explicen- 
tur, v. g., ut iam notatum est, de auctoribus evangeliorum de quibus 
certe in Concilio non est discutiendum, de versione latina vulgata de 
qua nos omnes iam diu edocti sumus et nec possumus dicere illa quae 
in respectivo articulo dicuntur. 

Deinde plura tractantur quae nonnisi scholarum theologicarum in- 
teresse habent, nec a Concilio definiri possunt, praesertim in doctrina 
de natura inspirationis quae explicatio hic data in omni bono tractatu 
theologico de inspiratione haberi potest. 

Deinde de habitudine inspirationis personalis ad communitatem lo- 
quitur schema; schema condemnat aliquam doctrinam collectivae inspi- 
rationis; hanc doctrinam unus vel duo auctores tentando, proposuerunt. 
Sed haec non est quaestio. Quaestio hodie est ea, quomodo ipsa com- 
munitas influxerit in scripta quae in ipsa exstiterunt; non quomodo 
ipsa inspiraverit auctorem, sed quomodo ipse in illis conditionibus posi- 
tivis scripserit. Et sic sunt — de his postea et singulatim fortasse lo- 
quendum est — multa quae hic in schemate in genere dicuntur, sed non 
applicantur ad quaestiones quae hodie in exegesi adsunt. 

Denique vix opus est dicere quaestionem unionis, quaestionem oecu- 
menicam in hoc schemate nullatenus omnino considerari. Non sufficit 
proponere simpliciter doctrinam catholicam. Oportet eam proponere eo 
modo ut nostri fratres non-catholici eam intelligere possint et eius fun- 
damenta perspiciant. Si loquimur de Sacra Scriptura, non sufficit repe- 
tere ea quae iam dicta sunt, sed ea quae hodie respiciunt difficultates 
quas fratres nostri non-catholici habent. Et de hac re in schemate fere 
nihil habetur. 

Denique schema multum loquitur, praesertim in tractatu de Novo 
Testamento, de exegetis. Una tantum vice habetur vox aliqua quae potest 
explicari in laudem laboris quem exegesis moderna fecit. Sed ille labor, 
ut Pius XII sanctae memoriae in Enc. Divino ajflante Spiritu dixit, ille 
labor, qui ultimis quinquaginta annis factus est, confitentibus etiam non- 
catholicis auctoribus, immensus est. Sed schema loquitur ex quadam 

suspicione, ex quodam timore errorum, etc, quin problemata omnino 
profunde tangat. 

Propterea, ut concludam: ni fallor, schema, si non volumus substi- 
tuere aliud schema, profunde, omnino profunde retractandum erit. Ita 
profunde ut sit brevius, ut sit magis clarum, minus ambiguum, ut sit 
magis pastorale, et sit magis oecumenicum. Si hoc fit, tunc utique schema 
potest esse magnum beneficium pro mundo moderno; sed, prout nunc 
habetur, — proh dolor! — humili mea sententia, debeo dicere: hodie, 
ut hodie est, non praestat illud commodum. Dixi. 

Textus scripto traditus: 

Locuturus de schemate in genere non possum non laudare studium et diligen- 
tiam, cum qua commissio theologica illud praeparavit et composuit. Eo magis doleo 
me de eo, qua forma nunc prostat, dicere debere: Non placet. En rationes: 

1. Schema, uti stat, non respondet scopo Concilii. In Nuntio enim ad univer- 
sos homines dato ipsa haec Sacrosancta Synodus finem quem sibi proponit his 
verbis expressit: « Integram ac puram Dei veritatem huius aetatis hominibus sic 
proferre studebimus, ut eam ipsi intellegant eique libenter assentiant. Pastores 
cum simus, eorum omnium indigentiae satisfieri cupimus, qui Deum quaerunt, si 
forte attrectent eum aut inveniant, quamvis non longe sit ab unoquoque nostrum » 
(Act. 17, 27) {L'Oss. Rom., 22-23 oct. 1962, pag. 1). Qua in re Concilium suum 
fecit programma identidem a Summo Pontifice enuntiatum et in sermone Concilio 
inaugurando habito sic determinatum: Scopus Concilii non est ut « de quibusdam 
capitibus praecipuis doctrinae ecclesiasticae disceptetur, atque adeo fusius repe- 
tantur ea, quae Patres ac theologi veteres et recentiores tradiderunt », sed « in 
praesenti oportet ut universa doctrina christiana ... his temporibus nostris ab omni- 
bus accipiatur novo studio, mentibus serenis atque pacatis »... atque adeo « ut 
eadem doctrina amplius et altius cognoscatur eaque plenius animae imbuantur 
atque formentur »...; ac demum, ut doctrina « ea ratione pervestigetur et expo- 
natur quam tempora postulant nostra »... « scilicet eae inducendae erunt rationes 
res exponendi, quae cum Magisterio, cuius indoles praesertim pastoralis est, ma- 
gis congruant » (L'Oss. Rom., 12 oct. 1962, pag. 2). 

2. His positis dicendum videtur de schemate. 

a) Schema caret illo charactere pastorali, id est non habet prae oculis homi- 
nes hodiernos, animas a Christo Ecclesiae hodie commissas, sed potius scholas 
theologiae — immo interdum unum aliumve auctorem — earumque quaestiones 
et modum res concipiendi et loquendi. Sic v. g. ne verbum quidem dicitur de 
facto revelationis, antequam sermo fiat de eiusdem fontibus (et genuina explicatio 
ipsius conceptus « revelationis » traditur demum in cap. IV schematis sequentis); 
vix quidquam dicitur de momento fundamentali revelationis et S. Scripturae in 
specie pro Ecclesia, pro vita fidelium et pro omnibus hominibus. 

b) Hinc fit ut perplura quae iam communiter in Ecclesia admittuntur, valde 
diffuse explicantur, ut v. g. de habitudine S. Seripturam inter et traditionem, de 
auctoribus Evangeliorum, de versione latina Vulgata; praeterea perplura tractan- 
tur, quae nonnisi scholarum theologiae intersunt nec a Concilio definiri debent, 
uti v. g. longa explicatio naturae inspirationis, quae explicatio in omni tractatu 
theologico aeque bene, si non melius proponitur; de habitudine inspirationis per- 

sonalis ad communitatem, de qua re nullum est dubium inter theologos. Ex hoc 
modo agendi consequitur, etiam problemata essentialia et maximi momenti sub- 
mergi in multitudine rerum, et non posse efficaciter tractari. Quaenam sint talia 
problemata dicam postea. 

c) Dicto modo procedendi efficitur etiam ut schema nimis diffusum evaserit. 
Hoc solum schema, quod est unum e minoribus a Commissione theologica propo- 
sitis et cuius momentum certo cum momento decreti Concilii Tridentini de iustifi- 
catione nullo modo comparari potest, illo decreto una decima parte longius est (si 
sola positiva expositio respicitur et canones de iustificatione separatim conside- 
rantur). 

d) Hic magis per transennam noto etiam minime placere frequentes expres- 
siones « damnatorias », quae insuper etiam per sermonem programmaticum inau- 
guralem Summi Pontificis excluduntur. 

Propono proinde ut schema a commissione funditus retractetur secundum prin- 
cipia supra exposita, ita ut scopo Concilii vere respondeat. 

Puncta quae e schemate nostro retinenda sunt, respective alia quae addenda 
essent, sunt fere haec: ad humani generis condiciones meliores reddendas ante omnia 
oportet, ut homines doctrinam a Deo per Christum revelatam et in eius Ecclesia 
conservatam et propositam accipiant. Sicut enim perturbationes quas genus huma- 
num hodie patitur, ultimatim ex repudiatione Christi eiusque doctrinae processerunt, 
ita nonnisi per eiusdem doctrinae acceptationem res sanari potest. Ideo Concilium 
hominibus hanc revelationem, et vias eam cognoscendi proponit. Ecclesia quidem 
non negat capacitatem naturalem hominis Deum cognoscendi, at eam per pecca- 
tum obnubilatam esse asseverat, ita ut revelatio supernaturalis homini moraliter 
necessaria evadat. Insuper revelatio maximum Dei beneficium est eo quod cogni- 
tionem naturalem hominis longe superat. Sequitur expositio quid sit revelatio; 
quaenam sit duplex forma eam cognoscendi et transmittendi, scilicet praedicatio 
oralis Ecclesiae et Verbum Dei scriptum; addantur maxime essentialia de natura 
magisterii oralis et traditionis de natura Librorum Sacrorum, scilicet de eorumdem 
inspiratione et inerrantia, de unitate utriusque Testamenti, de Vetere Testamento 
(eius excellentia, habitudine ad Novum Testamentum quod praeparat et quo es- 
sentialiter imperfectius est), de indole historica narrationum Evangeliorum, de 
Ecclesiae habitudine ad S. Scripturam: relate ad interpretationem, ad scientiam 
biblicam, ad usum theologicum et pastoralem. 

Haec fere sunt puncta valde breviter tractanda, reducendo tractationem ad 
maxime fundamentalia, ad ea fere quae omnes homines de re scire oportet. Dico: 
« fere », ad innuendum, me non intendisse dare enumerationem completam nec 
excludere alia puncta quae forte item ad scopum intentum pertinere visa fuerint. 

Schematis longitudo non deberet maior esse quam quattuor vel ad summum 
quinque paginae formae schematis actualis, quae est circiter media pars dicti decreti 
Concilii Tridentini de iustificatione. Haec longitudo momento quod hoc schema in 
Concilio inter tam multa occupat, omnino correspondere videtur. Schema aliquod 
in quo res modo notatae exponuntur, Secretariae Generali, si opportunam videbitur, 
libenter tradam. 

Praeses Card. Tisserant: Excmus secretarius Concilii aliquid vult 
dicere... Habebat aliquid dicendum de schedulis. 

Secretarius generalis: Tempus exhibitionis schedarum elapsum est! 



CONGREGATIO GENERALIS XIX 



53 



12 

Beat.mus P. D. MAXIMUS IV SAIGH 
Patriarcha Antiochenus Melchitarum 

Venerables Veres, 

Qu'il me soit permis d'exprimer, au sujet du schema de constitution 
dogmatique de fontibus revelationis, un avis global, dicte surtout par 
des considerations pastorales et cecumeniques. 

Dans un concile cecumenique, le critere selon lequel on choisit les 
sujets a soumettre aux deliberation des Peres n'est pas celui de leur 
importance objective, mais de leur correlation avec la vie de 1'Eglise. 
Aussi bien, le Saint-Pere a-t-il plus d'une fois souligne, et jusque dans 
son discours d'ouverture du Concile, qu'il souhaitait voir toutes les 
questions traitees sous l'angle pastoral. Or, je le demande, quel interet 
actuel et pastoral y a-t-il pour le Concile a traiter de la question des 
sources de la Revelation sous 1'angle restreint, negatif et polemique 
auquel on nous la propose? Je m'explique: 

1. On peut se demander d'abord dans quelle mesure ce schema 
de fontibus revelationis repond vraiment aux desirs et vceux des eveques 
et universites catholiques. Le doute vient spontanement a 1'esprit que 
ce texte aurait ete etabli plutot pour dirimer des questions entre ecoles 
theologiques. II me semble que le concile cecumenique doit rester etran- 
ger a ces querelles d'ecole. II me semble que le concile cecumenique doit 
rester etranger a ces querelles d^ecoles. 1 

2. Quant au point precis de la doctrine de 1'Eglise sur les sources 
de la Revelation, aucun danger ne menace vraiment PEglise. Nul besoin, 
donc, de proceder a de nouvelles definitions de foi ou a des declarations 
dogmatiques qui risqueraient de raidir les positions traditionnelles ou 
d'arreter le developpement harmonieux du dogme. En effet, certaines 
notions, comme celles qui concernent les rapports entre 1'Ecriture et la 
Tradition, ou 1'interpretation de certains passages des livres de 1'Ancien 
et du Nouveau Testament, font 1'objet, depuis quelque annees, de recher- 
ches et de discussions approfondies entre specialistes tant des sciences 
profanes positives que des sciences sacrees. Avons-nous aujourd'hui tous 
les elements necessaires qui nous permettent de trancher, definitive- 
ment, les debats en cours? Ces debats, a notre avis, ne sont pas encore 
parvenus a un point suffisant de maturation pour que l'on puisse im- 
poser des solutions definitives. 

3. Certaines parties du schema repetent, il est vrai, 1'enseignement 

traditionnel de 1'Eglise sur des points certains. Mais cet enseignement 
certain est presente sous une forme plutot negative de condamnations 
et de polemiques. Or, ce n'est pas la repondre au desir du Pape et 2 a 
1'expectative du peuple fidele qui attend de nous un expose serein, posi- 
tif et riche de 1'histoire de notre salut, pour alimenter la vie chre- 
tienne. 

4. Sur le plan cecumenique, on doit regretter que le schema ne 
s'efforce pas de preparer les voies a un dialogue ulterieur avec les autres 
chretiens, mais au contraire de repeter les formules depassees de la 
« Contre-Reforme » et de 1'« Anti-Modernisme ». 

Pour toutes ces raisons, et sans vouloir entrer dans les details, je 
propose que le Concile renonce purement et simplement a 1'examen 
et a 1'adoption de ce schema. L'enseignement de 1'Eglise sur ce point doit 
etre expose d'une maniere positive et pastorale, et le champ doit rester 
ouvert aux recherches des specialistes, parmi lesquels se trouvent des 
savants catholiques et des theologiens de grand renom, auxquels il est 
normal que 1'Eglise fasse confiance. 

Venerables Freres. La plus grande partie de cette premiere session 
du Concile s'est ecoulee sans que les questions les plus vitales pour 
1'Eglise aient ete abordees, en particulier celle de la constitution divine 
de 1'Eglise. 

Le Premier Concile cecumenique du Vatican nous avait donne une 
vision partielle de 1'Eglise, s'etant contente de definir les prerogatives 
de son chef visible. Mais dans cette perspective, le corps de 1'Eglise, 
c'est-a-dire la hierarchie, le clerge et les fideles, semblent se reduire aux 
proportions d'un nain demuni de ses puissances vitales. II convient donc 
que les justes proportions soient retablies entre la tete et le corps. Alors 
bien des verites se degageront et rendront plus acceptables pour les autres 
chretiens les notions de primaute et d'infaillibilite qui, a la lumiere de 
cette vision complete de 1'Eglise, retrouveront leur sens authentique. 
Aussi, qu'il me soit permis de reiterer ici ma demande pour que soient 
sOumis le plus tot possible a ce venerable Concile les schemas de Ec- 
clesia et de sacra Hierarchia. Apres cette etude, qui doit etre, a notre 
avis, la piece maltresse du Concile — car d'elle dependent d'une ma- 
niere ou d'une autre toutes les autres questions disciplinaires — , il 
me semble qu'il faudrait proceder a 1'etude des questions pastorales et 
des questions sociales qui sont a 1'ordre du jour, pour les integrer dans 
le mouvement bienfaisant de 1'Eglise. Tout le monde attend cela de 
nous. Dixi. 



In textu scripto tradito: 1 deest. 2 ou. 

Praeses: Loquatur exc.mus secretarius generalis Concilii. 
Secretarius generalis: Communico omnibus Patribus schema de Ec- 
clesia distributum iri vel exeunte hac hebdomada, vel proxima ineunte. 
Nunc communico, de mandato praesidentiae, exitum suffragationis 



peractae: 

Praesentes votantes . . . 2.215 

Maioritas duarum tertiarum partium est . . . 1.476 

Suffragium tulerunt Placet 2.162 

Suffragium tulerunt Non placet ...... 46 

Vota nulla 7 

Dixi. 



13 

Exc.mus P. D. GABRIEL MANEK 
Archiepiscopus Endehenus 

Venerabiles Patres Conciliares, 

Prae oculis habens finem a Summo Pontifice huic Concilio proposi- 
tum, et huic fini comparans contentum et formam schematis huius, pre- 
cationibus, studiis ac discussionibus nostris nunc subiecti, haec cum mo- 
destia sed simul cum claritate observandum esse videntur nomine episco- 
porum Indonesiae: 

Primum: Schema hoc ita displicere dicendum est, ut nisi funditus 
emendetur, aptum non esse considero, ut tractetur in Concilio Sancto 
nostro, sicut ex motivis pastoralibus quae modo exponet exc.mus D. prae- 
ses Conferentiae episcoporum Indonesiae. Nunc autem praemittere volu- 
mus motiva theologica quae sequuntur: 

a) in genere: 

1. Plura in hoc schemate habentur quae sunt superflua et quae mi- 
nus apta sunt ut a Concilio Oecumenico decernantur. Vix enim transcen- 
dunt modum quo haec materia in quocumque libro manuali tractari solet. 

2. Reprobat vel reprobare insinuat sententias nonnullas, ceteroquin 
minus exacte redditas, quae proponuntur ab auctoribus catholicis bonae 
famae. Iamvero Concilium, sequens exemplum Patrum Concilii Triden- 
tini et Vaticani I, abstineat a catholicis condemnandis, nisi revera con- 
stet eorum doctrinam fidei adversari, vel grave periculum creare. Si au- 
tem tali condemnatione opus est, doctrina damnanda fideliter reddatur, 
et vera condemnationis ratio exacte indicetur. 

3. Decretum hoc, ut iacet, nova obstacula creabit in colloquio cum 
christianis a nobis separatis, cum nulla habeatur ratio veritatis elemen- 
torum quae apud eos forte inveniuntur. 

b) in specie: 

Schema hoc, praeter doctrinam elementarem, tria continet quae, 
relate ad doctrinam priorum Conciliorum et apud omnes admissam, 
nova sunt, scilicet: 

1. Sancit sententiam quae Scripturam et Traditionem considerat 
tamquam duos fontes revelationis, quorum singuli partem tantum veri- 
tatum revelatarum continent. Iamvero Concilium Tridentinum unum 
tantum fontem agnoscit, nempe Evangelium Iesu Christi, qui ad 
nos pervenit tamquam « verbum Dei scriptum et traditum »... 2 Hos Pa- 
tres sequamur, neve reprobemus sententias, quae his Conciliis bene con- 
sonant. 

2. Circa inspirationem Scripturae sancit aliquam sententiam schola- 
sticam, quae ad summum est theologice certa, ideoque nobis non est 
canonizanda. 

3. Tertia quaestio est de valore historico Scripturae, praesertim Evan- 
geliorum. Haec quaestio revera maximi et urgentis pro fide momenti 
est, quia facta et verba Christi sunt totius fidei fundamentum. Sed quae 
in schemate de ea re dicuntur, sunt superficialia et ambigua. Schema ... 3 
« illos damnat errores, quibus denegatur vel extenuatur, quovis modo et 
quavis causa, germana veritas historica et obiectiva factorum vitae Do- 
mini nostri Iesu Christi ». Quaestio autem praecise est, quaenam sit 
germana veritas historica et obiectiva. Dum autem ii condemnantur, qui 
quovis modo et quavis causa historicitatem extenuant, arma praebentur 
integralistis qui omnem criticam inquisitionem accusant. Si, exempli 
gratia, quaero cur narratio ultimae cenae difierat apud Marcum et apud 
Lucam, et si ex differentia concludo alterutrum non intendisse narrare 
nudum factum eo praecise modo quo fiebat, imperitis videbor extenuare 
veritatem harum narrationum historicam. 

4. Praeter haec tria, alium schematis defectum animadverto. Sal- 
tem septies in textu premitur, Scripturam legendam esse duce Magisterio 
ecclesiastico... 4 Iamvero verba saepius iterata obstupescunt. E contra, 
nihil explicite dicitur de relatione inversa, qua Magisterium credens se 
subicit Scripturae ac Traditioni, quae pro ipso etiam Magisterio sunt 
verbum Dei. Sicut monet enim Augustinus: « Verbi Dei... inanis est 
forinsecus praedicator, qui non est intus auditor... Vos enim estis audi- 
tores verbi, nos praedicatores. Intus autem ubi nemo videt, omnes audi- 
tores sumus »... 5 

Secundum: Quapropter schema funditus emendandum est. In qua 
emendatione passim ratio habeatur scopi pastoralis, sicut praeses Con- 
ferentiae nostrae exponet. Nova autem redactio complectatur haec: 

1. Iteretur definitio Concilii Vaticani I de Scriptura et Traditione... 6 

2. Agatur de habitudine inter Scripturam et Magisterium, et sta- 
tuatur: a) quod Scriptura, cum sit conscripta Spiritu Sancto auctore in 
Ecclesia, plene intelligi nequit nisi in Ecclesia ab eodem Spiritu illumi- 
nata; b) ita ut Ecclesiae Magisterio suprema competat auctoritas in Scrip- 
tura authentice interpretanda; c) quod autem simul, cum actus Ecclesiae 
docentis sit actus fidei divinae, Scriptura etiam relate ad Ecclesiam docen- 
tem se habet tamquam verbum Dei cui credatur; d) ita ut Ecclesia docere 
non possit, quin submisse et credenter verbum Dei scriptum et traditum 
audiat. 

3. De historicitate praesertim Evangeliorum agatur, ita ut: a) lau- 
detur studium eorum, qui semper profundius scrutantur quaenam fuerit 
intentio discipulorum, qui Evangelia scribebant, ope etiam inquisitionis 
in rationem qua singuli libri sunt compositi; b) hortentur tamen ad cau- 
telam, ne hoc conamine fides historiae ruat. Memores nempe sint quod 
evangelistae, licet quadam libertate — in unoquoque casu statuenda — 
usi sint in narrandis et componendis factis evangelicis, revera tamen in- 
tentionem habuerint annuntiandi quae « coepit Iesus facere et docere »... 7 

Haec nomine omnium episcoporum nationis Indonesiae, quorum sub- 
scriptiones subiunguntur. Dixi. 



In textu scripto tradito: 1 (Conc. Trid., Denz. 783). 2 (cf. Conc. Vat. I, 
Denz. 1792). 3 (n. 21, pag. 17, lin. 22 ss.). 4 (n. 6, pag. 11; n. 13, pag. 13, 
lin. 33; n. 17, pag. 16, lin. 13; n. 26, pag. 20, lin. 4; n. 27, pag. 20, linn. 19, 27, 30; 
n. 28, pag. 20, lin. 37, pag. 21, lin. 15). 5 Augustinus, Sermo 179, 1 et 7; PL 
38, 966, 970). 6 (Denz. 1787 vel potius 1792). 7 (Act. 1, 1). 

\Subsignati\ N. Schneiders, arch. de Makassar; A. Djajasepoetra, arch. Dja- 
kartanus; J. Soudant, coad. Palembang; Iac. Romeijn, ep. Samarindaensis; P. Arntz, 
ep. Bandungensis; W. Demarteau, ep. Bandjarmasin; Paul Sani, ep. Denpasar; 
A. Hermelink, ep. Tandjung-Karang; Tarcisius van Valenberg, ep. tit. Com- 
bensis; W. Sillekens, ep. Ketapangensis; H. van der Burgt, arch. Pontiana- 
kensis; A. Soegijapranata, arch. de Semarang; N. Geise, ep. Bogor; W. Schoema- 
ker, ep. Purwokerto; R. Staverman, vic. ap. Hollandiae; A. Thijssen, ep. Laran- 
tuka; Th. v. d. Tillaert, ep. Atambua; L. v. Kessel, ep. Sintang; Wilhelm van 
Bekkum, ep. Ruteng. 

14 

Exc.mus P. D. ALBERTUS SOEGIJAPRANATA 

Archiepiscopus Semarangensis 

Venerabiles Patres Conciliares, et fratres Observatores in Christo 
carissimi, 

Relate ad schemata constitutionum dogmatica, omni qua par est mo- 
destia, has observationes vobis Patribus proponere velim nomine epi- 
scoporum Indonesiae. 

In examinando illa schemata in genere, quaerendum puto, utrum 
quae ibi proponuntur revera apta sint, ut a Magisterio Ecclesiae fideli- 
bus tenenda decernantur, ita ut reapse obtineatur scopus pastoralis Con- 
cilii, iuxta mentem Summi Pontificis feliciter regnantis. 

Scopus autem huius Concilii, ni fallor, hic est: 

1. Conservare et promovere fidem apud fideles huius saeculi, qui 
ubique terrarum dispersi inter se differunt natione, cultura, consuetu- 
dinibus, modo cogitandi et sentiendi, vitae conditionibus, sed qui eius- 
dem fidei, spei et caritatis vinculo uniuntur. Inter eos quoque requi- 
rendi sunt apostoli laici, huic aetati prorsus necessarii. 

2. Renovare vitam et confortare testimonium fidelium in mundo 
hodierno viventium, una cum proximis, qui alias aliasque religiones et 
ideologias profitentur, sed constituere intendunt internationalem quam- 
dam unitatem socialem et oeconomicam; qui tot tantisque vitae moder- 
nae problematibus et anxietatibus coagitantur, quorum solutionem per- 
multi vix aut ne vix quidem inveniunt. 

3. Adaptare modum proponendi doctrinam christianam ad exigentias 
huius saeculi 1 quae est aetas progressus scientifici, at etiam aetas athei- 
smi et materialismi, aetas areligiositatis et decadentiae moralis, aetas in 
qua viget spiritus anthropocentricus, qui vitam hominum personalem, 
familiarem et socialem profanare conatur. Saepissime qua de re 2 pu- 
blice sermo fit de iuribus hominis, rarissime tantum de eius obligationi- 
bus. Est tamen etiam aetas in qua multi, minime progressu technico- 
scientifico contenti, ad veram personalitatis suae perfectionem tendunt, 
atque ita intimo cordis ipsum Deum quaerunt. 

Quamobrem Evangelium Christi ita eis annuntietur oportet, ut solu- 
tionem afferre pateat huic problemati quo laborant. 

Propterea, enixe commendamus ut schemata dogmatica diligenter 
examinentur, et funditus emendentur, ita ut revera et efficaciter conse- 
quantur scopum huius Concilii pastoralem. 

Proinde illae tantum veritates dogmaticae in decretis tractentur quae 
magni omnino sunt momenti, in praesentis vitae conditionibus, omissis 
iis, de quibus inter theologos adhuc disputatur; adeo ut quae in nostra 
religione sunt principaliora, fidelibus revera appareant ut principaliora, 
reliquis anteponenda. 

Insuper illae veritates exprimantur nervose ac succose, modo posi- 
tivo, claro et concreto, necessitatibus pastoralibus actualibus accom- 
modato. 

In schematibus dogmaticis proponuntur quidem quaedam de reve- 
latione, de cognitione Dei, de homine, eiusque relatione cum Deo, cum 
proximo, cum universo; de Christo Redemptore et de Ecclesia, de or- 
dine morali. 

Sed sincere et diligenter quaerendum est, utrum quae ibi proponun- 
tur et modus quo proponuntur, revera conducant ad scopum huius 
Concilii pastoralem. Dixi. 



In textu scripto tradito: 1 temporis. 2 deest. 

\Subsignati etiam\ N. Geise, ep. Bogor; Iac. Romeijn, ep. Samarindaen- 
sis; A. Hermelink, ep. Tandjungkarang; N. Schneiders, arch. de Makassar; Tarci- 
sio van Valenberg, ep. tit. Combensis; Ant. A. O. Carm. ep. de Malang; A. van 
den Hurk, arch. Medanensis; Grimm, ep. Tsinceuvensis; I. Soudant, coad. Palem- 
bang; G. Manek, arch. Endehensis; H. van der Burgt, arch. Pontianakensis; A. 
Djajasepoetra, arch. Djakartanus; J. Klooster, ep. de Surabaja; G. W. Sillekens, 
ep. Ketapangensis; Gulielmus van Bekkum, ep. Ruteng; A. Thijssen, ep. Larantu- 
ka; L. v. Kessel, ep. Sintang; P. Arntz, ep. Bandungensis; Th. v. d. Tillaert, ep. 
Atambua; Paul Sani, ep. Denpasar; N. v. d. Westen, ep. Pangkalpinang; N. Ver- 
hoeven, ep. Manadoensis; J. Grent, ep. Amboina; W. Schoemaker, ep. Purwokerto. 

15 

Exc.mus P. D. CASIMIRUS MORCILLO GONZALEZ 

Archie piscopus Caesaraugustanus 

Venerabiles Patres, Observatores dilectissimi, 

Quamplurimi episcopi, mecum subsignati, adhaerent desideriis et 
votis eorum omnium qui hucusque locuti sunt, ut scilicet dialogus, quem 
nunc incipimus, quam prosperrime et feliciter ad exitum perducatur. Ut 
vero quae omnes pari affectu cupimus, fieri possint, liceat mihi quae- 
dam, animo sereno, proloqui. 

1. Hodie aggredimur colloquium de Sacris Litteris et de Traditione. 
Sed qua ratione et qua via disceptaturi sumus? Sequentesne ea quae in 

schemate commissio nobis obtulit, an sequentes ea quae a quibusdam 
forsitan offerantur? 

Nemo est qui non videat hic agi de re, de qua his nostris diebus di- 
sputatum est aestu quodam et nimia animorum affectione, immo pas- 
sione interdum, ut dicimus, coetus et scholae. Schema ipsum, a com- 
missione propositum, ita potissimum nonnulli incusant tamquam certam 
scholam repraesentet, sicut alias scholas repraesentarent dicendum alia 
schemata quae privatim inter Patres conciliares circumcurrunt. 

Ergo nos omnes valide et considerate incubuimus in quaestionem 
quam hisce diebus tractaturi sumus. Itaque in votis habet Hispaniarum 
episcopatus, ut colloquium conciliare sequatur schema a commissione 
oblatum. Sunt certe in eo quaedam quae vel structura, vel stylo, vel doc- 
trina in melius reformari possunt, quae proinde omnia ansam praebent 
ut, amice colloquendo, perficiantur. 

2. Schema commissionis reiciendum praedicaretur, quia gravibus 
eisque generalibus defectibus inquinetur. Quibus alia addantur vitia 
concreta et particularia cuiusdam momenti. 

Licet vera essent omnia haec, non ideo liceret respuere integrum 
schema, in quo multa alia insunt quae prodesse possunt, tam in genera- 
lioribus quam in concretioribus. Temperare vinum oppositionis bonum 
est. Non enim omnia quae obici videntur vera sunt. 

Circa generaliores defectus, qui schemati opponi videntur, nonnulla 
animadvertere liceat: 

d) Si diceretur schema spiritu partium confectum fuisse, statim 
asserendum esset quomodo elucubratum atque approbatum fuit a diver- 
sarum tendentiarum membris, ex diversis quoque academiis selectis. Et 
etiamsi in singularibus quibusdam, iisque gravibus, non omnino respon- 
det menti uniuscuiusque membri commissionis adprobantis, nihilomi- 
nus hoc potest suffragiis quodammodo emendari. 1 

b) Dicet forsitan quis schema non habere stylum et modum con- 
ciliarem, et frequenter magis sapere scholam quam conventum synoda- 
lem. Sit sane; sed quoad partem. Nam dictio technica theologica non 
potest non sermonem conciliarem efformare; ut videri est admodum in 
Synodo Tridentina. Huic denique loquendi modo temperamentum addi 
posset, quin schema ex integro reiciatur. 

c) Absunt insuper in schemate stylus et cura pastoralis? Neque 
hoc omnino verum est. Schema non intendit concionare, quod facilius 
est. In secessu spirituali et in sermone uti possunt faciliori modo verbis 
non ita castigatis. Schema proponitur ut, eo ipso, perspicuo modo do- 
ceatur. Schematibus doctrinalibus, sicut schemate de quo est sermo, 
veritas exprimitur. 2 Nunc vero, qui veritatem exprimere intendit, pasto- 

ralem curam exercet. Veritas enim, teste Domino, liberabit nos. Suntne 
pastorales, fidei propositio, fidei expositio, fidei defensio? Ubinam fini- 
retur sine clara et praecisa propositione veritatis? Clara veritas, non 
vero propositiones vagae, ad salutem perducunt. Primus pastoralis labor 
est semper praedicatio veritatis. 

At non tantum manifestatur pastoralis stylus schematis in propo- 
sitione veritatis, claris et non indeterminatis verbis. Ad pastoralem in- 
super directe spectant quae de lectione sacrarum Scripturarum dicuntur 
in nn. 26-27, et quae de relationibus inter exegesim et theologiam, in 
nn. 28 et 29. 

Stylus insuper pastoralis nostri schematis sine dubio perficiendus erit 
additione prooemii adaequati quod desideratur et sine dubio suo tem- 
pore proponetur. 

d) Tandem, schema de quo quis dubitare potest an spiritum ha- 
beat oecumenicum vel non, vero spiritu oecumenico redolet. Unio in 
caritate fundatur et caritate perficitur. Et homines per caritatem facilius 
uniuntur in veritate. Schema vero conatur veritatem catholicam cum 
claritate exprimere. Quod intendit, digne et dilucide declarat. Ambigui- 
tate ludere, et lenocinio 3 sermonis fratres separatos allicere, grave pe- 
riculum absque dubio erit. Si quo tempore, ad quod perveniendum erit 
— et utinam cito perveniatur — sermo in ambiguitate prolato diluci- 
dandus fuerit: vel in sensu catholico fieret, a fratre separato non ad- 
misso, et haberemus ipsius attractionem dolo factam; vel fieret in sensu 
acatholico, et haberetur fidei catholicae naufragium. Oecumenismus ergo 
in schemate, formula divi Pauli intelligitur: « caritas in veritate ». 

Veniam nunc denique ad quosdam defectus particulares alicuius 
momenti. 

Et imprimis propositio secundum quam Traditio continet veritates 
revelatas nullo modo in Scriptura contentas. Qua doctrina, si definiatur, 
damnaretur sententia, quae, aequa libertate, inter catholicos docetur; 
et hoc verum est. Unde oporteret ut propositio ista emendatione man- 
daretur. 

Secundo, agitur tantum de alia deficientia in exegeseos disciplina. 
Schema, ex pontificiis locutionibus, ea potissimum adducit quae strictio- 
ribus favent; omissa mentione de his quae, cum sint quoque pontificia, 
ampliorem viam protendunt. Si haec vera sunt, corrigenda venient; et 
documenta utriusque generis proponentur. 

Dicam compendio: pro nobis, Hispaniarum episcopis, schema com- 
missionis validum praebet fundamentum colloquendi. Ope vero amica- 
bilis colloquii, nonnulla in eo et corrigenda et perficienda sunt. Nobis 
hoc longe melius videtur quam quod alia schemata recipiamus, quae 

necessario festinanter et sine debita maturatione pararentur, simul ac 
sub pressione unius alteriusve tendentiae et circumstantiarum.* Dixi. 



In textu scripto tradito: 1 elucidari. 2 persequitur. 3 blandimentis. 
4 deest. 

\_Subsignati etiam~\ Fernandus card. Quiroga, arch. Compostellanus; Ioseph 
M. card. Bueno y Monreal, arch. Hispalensis; Beniamin card. de Arriba y Castro, 
arch. de Tarragona; Ludovicus, arch. Sion, vicarius castrensis; Leopoldus, pa- 
triarcha Ind. Occid., ep. Matritensis; Jose, ar^obispo de Valladolid; Vincentius 
Enrique y Tarancon, ep. Celsonensis; Rafael, arch. Granad.; Luciano, arzobispo de 
Burgos; Aurelius, ep. Illerdensis; Gregorius Modrego, arch. Barcinonensis; Fran- 
ciscus Barbado, ep. Salmanticensis; Tomas, obpo de Cadiz-Ceuta; Innocentius, ep. 
Conchensis; Emmanuel, ep. Dertosensis; Eduardus Martinez, ep. Zamorensis; Da- 
niel Llorente y Federico, ep. Segobiensis; Alfonsus Rodenas, ep. Almeriensis; 
Iosephus Souto, ep. Palentinus; Raymundus Sanahuja, ep. Carthaginensis (in Hisp.); 
Petrus, ep. Huelvensis; Hyacinthus Argaya, ep. Mindoniensis; Sanctus, ep. Abu- 
lensis; Raymundus Iglesias Navarri, ep. Urgellensis; Rafael Alvarez Lara, ep. Gua- 
dicensis; Ioannes Petrus Zarranz, ep. Placentin. in Hisp.; Abilius del Campo, 
ep. Calaguritanus; Emmanuel Fernandez-Conde, ob. de Cordoba; Felix, ep. Gien- 
nensis; Iosephus Pont, ep. Segobriensis-Castellionensis; Iacobus Flores, ep. Bar- 
bastrensis; Marcellus, ep. Asturicensis; Angelus, ep. Auriensis in Hispania; Satur- 
ninus, ep. Oxomensis-Sorianus; Paulus, ep. Oriolensis-Lucentinus; Laurentius, ep. 
Seguntinus-Guadalajarensis; Aloysius Almarcha, ep. Legionensis; Dorotheus, ep. 
Castabalensis; Manuel, obispo de Coria-Caceres; Fr. Matias Sola, obispo tit. de 
Colofon; Federico Melendro S. J., Arz. de Anking (China); Jaime Font, obispo de 
San Sebastian; Angel, obispo de Malaga; Iosephus Bascunana, ep. Civitatensis; 
Jose, obispo de Tuy-Vigo; Angelus Riesco, ep. Limisensis; Ioannes Ricote, ep. 
Miletopolitanus; Angelus Hidalgo Ibanez, ep. Jacensis. 

Praeses card. Tisserant: Forse id non est necessarium dicere: mo- 
tio, de qua suftragia collecta sunt, approbata est. Nunc reponatur Evan- 
gelium. 

\lntervallum\ 

Secretarius generalis: Crastina celebrabitur Sacrum Consistorium, 
ad quod omnes Patres humanissime invitantur. Consistorium incipiet 
hora nona cum dimidio. Distribuetur Patribus folium ad suffragium fe- 
rendum de canonizatione Beatorum. Omnes Patres suffragium ferent si- 
gnando: Placet, vel Non placet. Dixi. 

Exc.mus P. D. Pericles Felici, secretarius generahs: 

Praeest hodiernae congregationi generali em.mus ac rev.mus D. 

card. Achilles Lienart, ep. Insulensis. 

Audiant omnes! Durante hac congregatione generali distribuentur 

Patribus primae emendationes circa constitutionem de sacra Liturgia. 

Respiciunt prooemium. Suffragatio circa quattuor puncta huius prooemii 

fiet crastina die. 

Circa principia generalia constitutionis de fontibus revelationis loqui 
postulaverunt hac die: 

Em.mi ac rev.mi DD. cardd.: Eugenius Tisserant, decanus; Em- 
manuel Gon^alves Cerejeira, patr. Lisbonensis in Lusitania; Iacobus de 
Barros Camara, arch. Fluminis Ianuarii in Brasilia; Iacobus Mclntyre, 
arch. S. Mariae Angelorum in Statibus Foederatis Americae Septemtrio- 
nalis; Rufinus Santos, arch. Manilensis in Insulis Philippinis; Radulfus 
Silva, arch. S. Iacobi in Chile; Michael Browne; exc.mi DD. Arman- 
dus Fares, arch. Catacensis in Italia; Alfredus Bengsch, arch.-ep. Bero- 
linensis in Germania; Arturus Tabera, ep. Albacetensis in Hispania; 
Ioseph Reuss, ep. Moguntinus in Germania; Ioseph Gargitter, ep. Bri- 
xiensis in Italia; Simon Hoa Hien, ep. Dalatensis in Vietnam; Ioseph 
Battaglia, ep. Faventinus in Italia; Aemilius Guerry, arch. Cameracen- 
sis in Gallia; Iesus Clemens Alba, ep. Tehuantepecensis in Mexico; Chri- 
stophorus Butler, sup. gen. Congregationis Anglicae O.S.B.; Paulus 
Schmitt, ep. Metensis in Gallia; Paulus Butorac, ep. Ragusinus in Iugo- 
slavia; Franciscus Simons, ep. Indorensis in India; Andreas Charue, 
ep. Namurcensis in Belgio; Hermenegildus Florit, arch. Florentinus in 
Italia; Ioannes Zoa, arch. Yaundensis in Cameroun; Mauritius Pour- 
chet, ep. S. Flori in Gallia; Hyacinthus Argaya, ep. Mindoniensis in 
Hispania; Aegidius Barthe, ep. Foroiuliensis in Gallia; Petrus Martin, 
vic. ap. Novae Caledoniae; Aloisius Henriquez, aux. Caracensis in 
Venetiola; David de Sousa, ep. Funchalensis in Lusitania; Gabriel 
Garrone, arch. Tolosanus in Gallia; Conradus Mingo, arch. Montis Re- 
galis in Italia; Ioseph Ruotolo, ep. Uxentinus in Italia; Vincentius En- 



5 



66 



ACTA CONC. VATICANI II - PERIODUS I 



rique Tarancon, ep. Celsonensis in Hispania; Alaphridus Ancel, ep. tit. 
Myrinensis in Gallia. 

Praeses: Venerabiles Fratres et Patres, nemo est in coetu nostro qui 
non sentit quanti maximi momenti est disceptatio de fonte revelationis et 
de schematibus doctrinalibus. Ideo convenit ut omnium sententias au- 
diamus, etsi diversas. Fraterno animo et in mente meditemur coram 
Domino. 

1 

Em.mus P. D. EUGENIUS card. TISSERANT 

Venerabiles Patres, Observatores dilecti, 

Patres conciliares quidam observaverunt tenorem polemicum sche- 
matis, quod suspicionem adiungit ad exegetas huius temporis, id est, 
eos qui scripserunt post publicationem litterarum encyclicarum Divino 
aflante Spiritu et epistolae ad card. Caelestinum Suhard, diei 16 mensis 
ianuarii, anni 1948. 

Liceat mihi, qui praeses Pontificiae Commissionis pro Studiis Bibli- 
cis eram, quaedam vobis dicere de origine amborum documentorum. Ea 
voluit ipse Pontifex, qui difficilem exegetarum catholicorum positionem 
bene noscebat e commentariis periodicis. Multa enim ex eis legerat cum 
Nuntius Apostolicus in Germania esset. Elegit ergo duos optimos exege- 
tas, qui etiam solida theologica doctrina pollebant, et constanter eorum 
laborem observavit. 

Epistolae ad card. Suhard origo fuit epistola ad Pontificem directe 
missa a professore, a Sanctitate Sua bene noto. Poterat Pius XII non 
respondere, vel respondere per epistolam reservatam. Sed voluit ut om- 
nibus exegetis principia darentur de interpretatione primorum undecim 
capitum libri Geneseos. 

Per ultimos annos exegesis catholica magnos progressus fecit. Rogo 
vos, Patres, ne cassum faciatis laborem Pontificis felicissimae recordatio- 
nis Pii XII, adprobando schema nobis praesentatum sicuti est. Dixi. 

2 

Em.mus P. D. EMMANUEL card. GONgALVES CEREJEIRA 

Patriarcha Lisbonensis 

Em.me Praeses, venerabiles Fratres, 

Sentio pauca verba in genere, de schemate proposito, meum esse 
dicere. 

Multa, optima et opportuna, iam dicta sunt, tum quoad necessitatem 
affirmationis clarae, praecisae, gravis de doctrina catholica; tum quoad 
convenientiam huius declarationis congruendae menti pastorali et oecu- 
menicae huius Concilii, atque opportunitati. Meo humili iudicio, decla- 
rationes quoad convenientiam ab schema post tot tantosque labores ab 
insignibus theologis peractos non abhorrent. 1 Exigunt, certe, eius reco- 
gnitionem, ita ut melius ad fines Concilii aptetur. Etenim mihi liceat, ut 
nescius loquor, affirmare omnem actionem seu effectum pastoralem, nec- 
non omnem conatum ac expectationem oecumenicam in alio fundamento 
solidari non posse nisi in fundamento veritatis. Offenderemus (ad fratres 
nostros observatores, hic citatos, humiliter animum intendimus), offen- 
deremus quos sincere viam salutis quaerunt (« Ego sum via », dixit Di- 
vinus Magister) si cogitamus pactum super ambiguis verbis iniri posse ... 2 
minuentes veritatis integritatem. Et nosmetipsos falleremus, si putare- 
mus finem pastoralem consequi sine professione integrae veritatis divi- 
nae. Sine ea, unio non esset, sed confusio. Si Iesum Christum non prae- 
dicamus, nihil amplius ad praedicandum habemus. Oblivisci non debe- 
mus mundum magno discrimine doctrinae et moralitatis vergi. 

En ratio qua cogito possibile esse conciliare desideria iam hic pro- 
lata, accipientibus nobis schema propositum tamquam basim discepta- 
tionis, ut in fine, repetens recentissima verba Beatissimi Patris, resultet: 
« Quaedam institutio, quoddam incitamentum, quaedam exaltatio Christi 
in semetipso, in eius gratia ac in eius actione ». 

Amplius debeo meam dolorosam observationem patefacere. Quo- 
modo potest praevie cognosci, necnon in ephemeridibus publicari argu- 
mentum nostrarum disceptationum a personis et organis extra-conci- 
liaribus? 

Necesse non est insistere in periculo immutandi in processum divul- 
gationis quod animo tranquillo peragi deberet, in studio, in meditatione, 
ac ... 3 in oratione. 

In fine peto, humiliter dico, peto* ut omnibus, quocumque titulo 

laboribus Concilii adstrictis, Patribus, peritis, theologis, obligatio sigilli 
servandi recordetur... 5 Dixi. 



In textu scripto tradito: 1 non abhorrent, post tot tantosque labores ab insi- 
gnibus theologis peractos. 2 occultantes vel. 3 maxime. 4 rogationem 
em.mi card. Suenens repeto, ut nomina Patrum in Concilio loquentium non publi- 
centur. Et addo. 5 et ita in pace animique serenitate laborare possimus. 

3 

Em.mus P. D. IACOBUS card. DE BARROS CAMARA 

Archiepiscopus S. Sebastiani Fluminis lanuarii 

Venerabiles Patres, 

Schema constitutionis dogmaticae et de ordine morali eorumdemque 
consequentiis est tam magni momenti, quod nemo non videat omnino 
non posse perlustrari, nisi animo cauto, attento, et meticuloso. 

Accuratius considerare debemus gravitatem rei tanti ponderis, 1 quia 
demum ab ea pendet salus animarum pretiosissimi sanguinis Domini 
nostri Iesu Christi effusione redemptarum. Nescio utrum facultas nobis 
tribuatur reiiciendi simpliciter schema, nisi prius examinetur et discu- 
tiatur. Sed etiam si hoc nobis fas est, quisnam potest afflrmare aliud 
schema perfectius esse? 

Si unum examinare debemus, et revera debemus, 2 cur non illud quod 
ofEcialiter nobis traditum est? Simpliciter illi valedicere, facile est, sed 
non conveniens dignitati tam honorabilis coetus episcoporum. 

Si propositio mea ad tuendum schema placeat necne, hoc videndum 
erit, suffragium a plenario exquirendo. 

Ius est em.mi praesidis, ne inaniter procedamus, proponere ut unus- 
quisque palam se manifestet circa rem tanti ponderis. 3 

In omni casu, persuasus sum de necessitate amplectendi omnia quae 
nudiustertius nobis egregie proposuit em.mus card. Suenens, ne tempus 
inutiliter teramus. 

Parcite mihi, si alicui displicent ea quae dixi, sed dixi*\ 



In textu scripto tradito: 1 momenti. 2 deest. 3 momenti. 4 deest. 
Animadversiones additae: 

... Ne multa a meipso proferam, verba S. Pauli ad Galatas meminisse prae- 
fero: « Licet nos aut angelus de caelo evangelizet vobis praeterquam quod evan- 
gelizavimus vobis, anathema sit » (Gal. 1, 8). Evidenter nemini diploma dare volo, 
nec valeo, haereseos. Certe nullus Patrum Conciliarium erit qui aliquomodo doc- 



CONGREGATIO GENERALIS XX 



69 



trinam fidei vel morum immutare vellet. De hoc revera non dubito, neque de bona 
intentione. De hoc non fit quaestio. Sed de modo agendi in Concilio. Si in re litur- 
gica tot tempus consumpsimus (quod fortasse dolendum est), quomodo circa res 
ad fidem et mores pertinentes, pro sua magnitudine et consequentiis ad necessarios 
labores tempus non impendamus? Cur praecise hic, quando de fontibus revelatio- 
nis agere debemus, celeriter curramus? Nonne hic praesertim sunt fundamenta 
quae offerre valemus fratribus nostris separatis, qui tam digne et religiose in hac 
aula se gerunt? Numquid poterunt illi iudicium formare circa doctrinam catho- 
licam, quin audiant discussiones sicut audierunt de liturgia? Numquid in tractan- 
dam S. Scripturam, forse rationibus secundariis inniti, leviter procedendum erit? 

Immo nescio utrum facultas nobis tribuatur simpliciter reiciendi schema, nisi 
prius illud examinemus, vid. schema officiale, a viris peritis et conspicuis con- 
fectum. 

Illa simpliciter valedicere, nonne fortasse in dedecore commissionibus theolo- 
gicae simul ac centrali verteretur? 

Insuper, quando episcopi consecrati sumus, iusiurandum dedimus ne malum 
diceremus bonum, neque falsum verum. Sed etiam hac in aula conciliari, initio 
laborum nostrorum, immediate postquam Ss. Pater noster amantissimus Ioan- 
nes XXIII professionem fidei protulit, omnes nos, iisdem verbis, praeterquam ea 
de obedientia Romano Pontifici, eandem professionem fidei edidimus, etiam quoad 
sacrarum Scripturarum interpretationem secundum sensum SS. Patrum et quoad 
servandam integram doctrinam Ecclesiae. Quomodo omnia haec adimplebimus, 
quin schema profundius examinemus et discutiamus? 

Nunc aliter procedendo, cum ad dioeceses nostras redeamus, ovile nostrum 
salutare poterimus his verbis Apostoli: pro animabus vestris impendar et superim- 
pendar? 

Demum, quia propositio mea non est de abrogando schemate, sed e contra de 
illo tuendo, ius erit em.mi praesidis, ni fallor, suffragium petere a plenario, et 
eidem praebere occasionem se manifestandi. 

Quare humillime rogare audeam. salvo meliore iudicio, votum a congregatione 
generali exquirere. 

Parcite mihi quae amore Ecclesiae et animarum dixi. 

Episcopi brasiliani, qui numerosi fuerunt heri (die 16 nov. 62) sessione in 
Villa Domus Mariae nuncupata, me rogaverunt unanimiter ut nomine eorum haec 
secretariatui generali praesentarem: 

1. Quamprimo suffragium petere a Patribus in congregatione generali coadu- 
natis, utrum velint examinare schema officiale de S. Theologia necne. Et quidem 
immediate. Ratio est: progredi debemus in laboribus Concilii quin semper audire 
debeamus opiniones particulares, iam notas et repetitas. 

2. Adoptandum est quod ab em.mo card. Suenens die 14 huius mensis propo- 
situm est quoad methodum procedendi in Concilio hoc. 

4 

Em.mus P. D. IACOBUS card. McINTYRE 

Archiepiscopus Angelorum in California 

Em.mi, exc.mi, venerabiles Patres, 

Schema nobis propositum, etiam si emendandum sit, compendiosam 
et claram confirmationem, in sua substantia, offert doctrinae catholicae, 
quae nostris hisce diebus maxime opportuna, immo necessaria, videtur. 

Aetate nostra theoriae ac investigationes, quae scientifica methodo 
fundatae praesumuntur, in seminariis et scholis catholicis libere et fa- 
cile docentur, atque populo christiano scriptis et praedicatione traduntur, 
quae tamen ab Ecclesiae Magisterio adhuc approbatae non sunt, et ni- 
miam animorum confusionem et dubitationes ingenerant. Tum clerus tum 
fideles nostri ab hoc sollemnissimo Ecclesiae conventu directiones et 
clarificationes expectant. 

Nimis dictum est de pastorali huius Concilii. Sed exigentia pastora- 
lis praecipua in hoc revera consistit, ut clare et indubitanter doctrina 
catholica fidelibus nostris et maxime iuventuti praebeatur. Si quae pro- 
fundius ac pressius examinanda et expendenda sunt, hoc nunc fiat, etiam 
dico hoc nunc fiat. 1 Ad hoc, enim, Concilium convocatum est. 

Schema nobis propositum multa continet quae hodie confirmatione 
et clarificatione indigent, sicut quae respiciunt relationem inter Tradi- 
tionem et Sacram Scripturam, inspirationem et historicitatem Bibliorum 
Sacrorum, auctores librorum Novi Testamenti. Contributionem perito- 
rum Sacrae Theologiae, Sacrae Scripturae, historiae ecclesiasticae, archeo- 
logiae, et rerum etiam scientificarum, nobis parvipendere non licet. Sed 
aliqui periti, qui hodie contendunt novam nobis quandam theologiam 
offerre, a doctrinis, quaeso, facile ne discedant quas Patres et doctores 
Ecclesiae, necnon Romani Pontifices per 20 fere saecula nobis tradide- 
runt et populus catholicus acceptas habuit. Nos Concilii Patres, quibus 
oves pascendi a Domino Iesu Christo cum Petro et sub Petro munus 
commissum est, responsabilitatem nostram agnoscamus, et inter varias 
et aliquando oppositas peritorum interpretationes, quae haud raro ve- 
stem Ecclesiae inconsutilem iterum scindere conantur, viam veritatis 
et salutis clero et populo christiano tute et indubitanter ostendamus. 

Erga fratres vero christianos, qui nobis in plena fidei vel oboedientiae 
unitate coniuncti non sunt, magna semper caritate agamus, sed etiam 
obiectivam et genuinam doctrinam quam Ecclesia catholica semper te- 
nuit, sine incertitudine, sine ambiguitate exhibeamus, scientes illos inter 

se in multis non convenire, nec illos omnia nova accipere quae a quibus- 
dam modernis theologis catholicis docentur. 

Ecclesiae aedificium, quod nobis a Patribus nostris, tum spirituali- 
bus tum temporalibus, traditum est, elevare et perficere studeamus, quin 
destruamus vel infirmemus quae adhuc solida et ad problemata huius 
temporis solvenda semper apta manent. 

Liceat illud Divi Pauli revocare quando legit ad Hebraeos: « Doc- 
trinis variis et peregrinis nolite abduci ». ... 2 Necnon verba quae apud 
S. Vincentium Lerinensem leguntur: « Magnopere curandum est ut 
id teneamus quod ubique, quod semper, quod ab omnibus creditum 
est, hoc est enim proprieque catholicum ». Dixi. 



In textu scripto tradito: 1 deest. 2 (Hebr. 13, 9). 

5 

Em.mus P. D. ANTONIUS card. CAGGIANO 
Archiepiscopus Bonaerensis 

Em.me Praeses, venerabiles Patres Conciliares, 

De schemate constitutionis dogmaticae proposito de fontibus reve- 
lationis, ab aliquibus patribus dictum est simpliciter quod non placet. 
Cum agatur vero de re magni ponderis et momenti, liceat mihi modeste 
mentem aperire ut, Deo adiuvante, aliquam lucem, quantum in me est, 
hisce disceptationibus conferam. 

Gravitas huius propositionis non placet in eo est quod, si ita a Pa- 
tribus Conciliaribus iudicaretur, tunc uti consequentia hoc schema inte- 
gre ab alio substitui deberet. 

Rationes tamen expositae non videntur sufficientes pro substitutio- 
ne hac, cum agatur de re nimis gravi. 

Et in primis, schema de fontibus revelationis a nobis ipsis, aliquo 
modo, apparatum fuisse notare vellem. Nam in ipsius redactione, com- 
missio theologica ab episcopis ex diversis totius mundi regionibus inte- 
grata — quae quidem non sine interventu sub-commissionis episcopo- 
rum et peritorum ex variis nationibus delectorum — adlaboravit. 

Textus constitutionis denuo revisus est in genere et etiam in mini- 
mis a commissione centrali, in qua em.mi cardinales, archiepiscopi, epi- 
scopi, et rev.mi patres generales Ordinum religiosorum certe animad- 
versiones et correctiones proposuerunt, quae, iubente Summo Pontifice, 
ad commissionem theologicam missae sunt ut de ipsis responderet. 

Hac revisione peracta, commissio em.morum Patrum de emendatio- 
nibus, rebus examinatis, textum denuo Concilio proponendum statuit. 

Uti videtur, simpliciter reiicere constitutionem sic accurate a tantis 
pluribusque ex totius orbis terrarum cardinalibus, episcopis, theologis 
praeparatam immensae responsabilitatis est, cum ius omnibus sit non 
simpliciter adprobare sed adprobare « iuxta modum » modificationes ne- 
cessarias et opportunas introducendo. 

Sed ad rem quod pertinet, ad rationes expositas considerandas liceat 
mihi accedere. 

Si bene intellexi, difficultas admittendi textum schematis huius 
constitutionis dogmaticae de fontibus revelationis in eo est, quod in 
ipsa agatur explicite et formaliter de duplici fonte revelationis, quod 
sine necessitate fortasse disceptationibus de rebus disputatis locum daret. 

Sed necessarium puto clare dicendum, inter catholicos certissime 
hanc quaestionem de duplici fonte revelationis non esse quaestionem 
disputatam. 

Meminisse sufficiat: Concilium Tridentinum in sessione IV statuit 
fundamentum ulterioris inquisitionis in veritates disputatas tunc tem- 
poris, duos fontes, libros scilicet sacros et traditiones non scriptas. Veri- 
tatem nempe christianam « contineri in libris scriptis et sine scripto » 
— sunt verba Concilii 1 — « et sine scripto traditionibus, quae ab ipsius 
Christi ore ab apostolis acceptae, aut ab ipsis apostolis Spiritu Sancto 
dictante quasi per manus traditae ad nos usque pervenerunt ». 

« Haec est traditio dogmatica, cuius origo est Christus, cuius primi 
praecones sunt apostoli, cuius organum perpetuum est Ecclesia eiusque 
magisterium ». 

Igitur quaestio disputata est, non inter catholicos, sed inter chri- 
stianos. Et hoc bene sciunt dilecti nostri fratres separati. Ipsi amant et 
quaerunt veritatem quam venerant sicut nos. Aestimo proinde, toto 
corde, benevolentiam ipsis palam manifestatam sicut testimonium no- 
strae caritatis. Tamen, fortasse medium huius expressionis non tam 
consentaneum et appropriatum apparet. 

Revera, nos ipsi, qui commissioni centrali adfuimus, cum de hoc 
schemate ageretur, nunquam de disputatione cum fratribus nostris sepa- 
ratis renovanda cogitavimus, sed tantum de doctrina catholica integre 
proponenda et tenenda, sicuti Sanctissimus Dominus noster Ioannes 
Papa XXIII postea, in sua allocutione ad Patres Conciliares, in solemni 
inauguratione istius Concilii, sancivit; nempe: « Quod Concilii Oecu- 
menici maxime interest, hoc est, ut sacrum christianae doctrinae depo- 
situm efficaciore ratione custodiatur atque proponatur ». « Verumtamen 
in praesenti oportet ut universa doctrina christiana » — sunt eius ver^ 

ba 2 — « nulla parte inde detracta, his temporibus nostris ab omnibus 
accipiatur novo studio, mentibus serenis atque pacatis, tradita accu- 
rata illa ratione verba concipiendi et in forma redigendi, quae ex actis 
Concilii Tridentini et Vaticani I praesertim elucet; oportet ut, quem- 
admodum cuncti sinceri rei christianae, catholicae, apostolicae fautores 
vehementer exoptant, eadem doctrina amplius et altius cognoscatur eaque 
plenius animi imbuantur atque formentur; oportet ut haec doctrina 
certa et immutabilis, cui fidele obsequium est praestandum, ea ratione 
pervestigetur et exponatur, quam tempora postulant nostra. Est enim 
aliud ipsum depositum fidei, seu veritates, quae veneranda doctrina no- 
stra continentur, aliud modus, quo eadem enuntiantur, eodem tamen 
sensu eademque sententia. Huic quippe modo plurimum tribuendum 
erit et patienter, si opus fuerit, in se elaborandum; scilicet eae inducen- 
dae erunt rationes res exponendi, quae cum magisterio, cuius indoles 
praesertim pastoralis est, magis congruant ». 

De revelatione igitur in hoc schemate loquendum erat sensu a Do- 
mino nostro Ioanne Papa XXIII tam clarividenter tradito, pervestigando 
et exponendo doctrinam integram et immutabilem Ecclesiae « ea ra- 
tione quam tempora postulant nostra ». 

Et hoc quidem intenderunt omnes qui fortiter et intelligenter adla- 
borarunt in conficiendo schemate de quo agimus. 

Vellem igitur sincere exprimere doctrinae catholicae expositionem 
ita pervestigatam et nostris temporibus adaptatam dilectis fratribus se- 
paratis minime aversionis occasionem dare, sed potius vehementis desi- 
derii ipsam profundius investigandi. 

Omittere ea quae ad fidei depositum certe pertinent, opportunitatis 
causa, nihil proficeret; sed « oportet — uti Sanctissimus Dominus no- 
ster Ioannes Papa XXIII docuit — ut quemadmodum cuncti sinceri rei 
* christianae "... fautores vehementer exoptant, eadem doctrina amplius 
et altius cognoscatur eaque plenius animi imbuantur atque formentur ». 

Certe, si non perfecte, tamen hoc evidenter saltem fundamentaliter in 
constitutione dogmatica de fontibus revelationis obtentum est, ita ut 
locum praebeat emendationibus necessariis et opportunis. Et ideo opi- 
nio mea modesta est: placet iuxta modum. 

Observationes em.morum Patrum cardinalium relate ad sensum pa- 
storalem quo constitutio caret, mihi videntur iustae, immo necessariae, 
post explicitam declarationem Summi Pontificis relate ad modum quo 
doctrina immutabilis Ecclesiae exponenda est. 

« Huic quippe modo — ait Ioannes Papa XXIII — plurimum tri- 
buendum erit et patienter, si opus fuerit, in eo adlaborandum; scilicet 

eae inducendae erunt rationes res exponendi, quae cum magisterio, cuius 
indoles praesertim pastoralis est, magis congruant ». 

Ecce hic, hisce sapientissimis verbis, via nobis aperta a suprema 
auctoritate Ecclesiae; ecce hic exhortatio cordis Summi Pastoris. Et re- 
vera, verbum Dei intrinsece et essentialiter destinatur ad supernaturalem 
vitam individualem et socialem suscitandam, fovendam, et defendendam: 
scilicet, verbum Dei est eminenter pastorale. 

Liceat mihi antequam hisce verbis finem imponam, humiliter dicere 
relate ad sensum pastoralem nostrarum activitatum apostolicarum ne- 
cessitatem modificandi nostram ipsam 3 mentalitatem, id est necessita- 
tem 4 paenitentiam agendi. 

Urget necessitas finem imponendi praedicationi superficiali, sensu 
pastorali destitutae. 

Radix profunda huius gravissimae deficientiae, fortasse praecipue 
in ipsa docendi ratione et formatione futurorum sacerdotum invenitur. 

Theologia generaliter docetur tamquam materia profana cum sit sa- 
cra, tamquam speculativa cum sit doctrina vitae, ita ut praevaleat for- 
matio scientifica intellectualis et non transformatio et elevatio creaturae 
humanae ad filii Dei dignitatem per adoptionem. 

Illustratur intelligentia, sed relinquitur cor vacuum. 

Fortasse haec sit ratio verborum certe non amabilium erga nostram 
theologiam scholasticam quae nuper hic nos omnes audivimus. 

Certe tamen, hisce disceptationibus, Sanctus Spiritus benignissime 
nos omnes illustrat et certe in cordibus nostris ignem suae caritatis ac- 
cendit, ut non solum in schematibus, sed etiam in nostrarum dioecesium 
operibus intentum pastoralem efficaciter nos ipsi infundamus. Dixi. 



In textu scripto tradito: 1 deest. 2 deest. 3 deest. 4 deest. 

6 

Em.mus P. D. IOSEPH card. LEFEBVRE 
Archiepiscopus Bituricensis 

Venerabiles Patres, 

Brevissimis verbis, et per modum summarii hic exponere vellem quod 
antea coram vobis, et quidem prolixiori modo, declarare intendebam. 

Scopus enim meus erat explicite demonstrare quomodo schemata de 
fide et moribus minime respondeant propositis quae a Summo Pontifice 
in sua oratione coram ineunte Concilio clarissime exprimuntur. 

Si enim textus schematum cum verbis ipsius Pontificis comparan- 
tur, tunc patet, ut arbitror, 1 quod sequentibus laborant defectibus: 

1. Doctrinam saepe modo tantum negativo exponunt, ariditatem 
sapiunt, et formam nimis scholasticam praeseferunt. 

2. Plures insufficientes apparent, quia doctrinam puram, integram, 
rectam, non exhibent modo illo positivo, quo mediante, animi facilius 
inclinantur ad praebendam adhaesionem, quia sic pulchritudinem veri- 
tatis christianae melius perspiciunt. 

3. Non apparet sufficienter in illis textibus, tamquam principium 
movens et dirigens, illaque occupatio pastoralis quae in mente Sancti 
Patris tanti est momenti. 

Ex his omnibus, mihi concludendum videtur, quod illa schemata, 
salvo plene merito illorum a quibus exarata sunt, substantiali et funda- 
mentali revisioni subiici debent, et ita compleri ut conformia fiant menti 
et propositis a Sancto Patre determinatis. 

Sed cum iam plurimi de hac quaestione in eodem sensu — et quidem 
optime — tractaverunt, nihil aliud afferam praeter has indicationes. Cete- 
ras autem observationes meas cum secretario generali communicabo. Dixi. 



In textu scripto tradito: 1 deest. 
Animadversiones additae: 

Si de quattuor primis schematibus de fide et moribus recte iudicare volumus, 
oportet illa examinare in lumine verborum quae hic pronuntiavit Summus Pontifex 
in solemni inauguratione huius Concilii Vaticani II. Peritissimus navis nauta, por- 
tum indicabat et viam ostendebat. 

Placeat vobis denuo audire Sancti Patris aliqua verba de hoc subiecto quibus 
fusius loquendo, maximum momentum tribuisse videtur. « In primis necesse est 
ne Ecclesia oculos a sacrae veritatis patrimonio a maioribus accepto unquam avertat; 
at simul necesse est ut praesentia quoque aspiciat tempora, quae novas induxerunt 
rerum conditiones, novasque vivendi formas, atque nova catholico apostolatui pa- 
tefeeerunt itinera... ». « Concilium Oecumenicum primum et vicesimum... integram, 
non imminutam, non detortam tradere vult doctrinam catholicam ». 

Attamen, addit Sanctus Pater, « opus nostrum non quasi ad finem primarium, 
eo spectat, ut de quibusdam capitibus praecipuis doctrinae ecclesiasticae discepte- 
tur, atque adeo fusius repetantur ea, quae Patres ac theologi veteres et recentiores 
tradiderunt... Etenim ad huiusmodi tantum disputationes habendas non opus erat 
ut Concilium Oecumenicum indiceretur ». 

Summusque Pontifex adhuc distinctius loquitur: « Oportet ut haec doctrina 
certa et immutabilis... ea ratione pervestigetur et exponatur, quam tempora postu- 
lant nostra. Est enim aliud ipsum depositum fidei... aliud modus quo eaedem enun- 
tiantur, eodem tamen sensu eademque sententia. Huic quippe modum plurimum 
tribuendum erit, et patienter, si opus fuerit, in eo elaborandum: scilicet eae indu- 
cendae erunt rationes res exponendi, quae cum magisterio, cuius indoles praesertim 
pastoralis est, magis congruunt ». 

Haec sufficiant. 

Ex his verbis Summi Pontificis, duo mihi patere videntur ei qui ad directionem 
significatam se conformare desiderat. Duplici sollicitudini semper attentus, assi- 
duam curam habebit et de integra puritate doctrinae et de mediis aptioribus ad 
illustrandos hoc lumine mentes hominum huius temporis. Tunc, hi vitam suam 
gerere et problemata huiusce aetatis melius solvere in hac claritate poterunt. Sic 
sollicitudo doctrinalis et sollicitudo pastoralis arcte connectuntur. Insuper, veritas 
et caritas, intime inter se unitae, mirabiliter sibi invicem deserviunt. 

His dictis, si haec schemata intuemur sub solo aspectu puritatis doctrinae, suf- 
ficientia inveniri possint. Remaneret tamen eorum formam quasi negativam et cau- 
tiones plus aequo contra diversos errores deplorare. Talis modus exponendi non vi- 
detur esse plene congruens cum mente Sancti Patris quando dicit: « Ad praesens 
tempus quod attinet, Christi Sponsae placet misericordiae medicinam adhibere, 
potiusquam severitatis arma suscipere; magis quam damnando, suae doctrinae ube- 
rius explicando putat hodiernis necessitatibus esse consulendum ». 

In tempore in quo argumentum ex auctoritate potentiam amisit apud multos, 
nonne est necessarium, enim, ponere meliorem spem in ipsa potentia veritatis et 
niti reddere hanc veritatem effulgentem oculis omnium in sua plena et alliciente 
pulchritudine? 

Aliunde, si consideramus schemata sub respectu convenientiae pastoralis, cum 
dolore videmus illa male respondere orientationi maxime definitae a Sancto Patre. 

Sane, omnia non sunt sine qualitate in textibus qui nobis submittuntur et aesti- 
mamus nisum theologicum illorum qui ista redigerunt, sed totum opus decipiens 
remanet. 

Liqeat mihi uti hac imagine: multi lapides sunt solidi et valorem habent; sed 
oporteret alios addere et ordinare omnino differenter totum aedificium. 

Si quis, igitur, dixerit: schemata modo quo praesentantur cohaerentne operi a 
Summo Pontifice in oratione sua definito? Responsio, ut arbitror, non potest esse 
nisi negativa. 

Quapropter votum meum hoc est: Recognoscatur ordo elementorum quae in 
his schematibus proponuntur et elementa nova adiiciantur, ita ut totum constitua- 
tur quo depositum fidei, simul in integritate sua et in enuntiatione sua, fini apo- 
stolico a Summo Pontifice melius congruat. 

7 

Em.mus P. D. RUFINUS I. card. SANTOS 
Archiepiscopus Manilensis 

Venerabiles Patres, 

Minimo omnium absit mihi sensum praebere veluti ad disputatio- 
nem aggredi sed solummodo desiderio vehementi ductus, pauca vellem 
dicere de fontibus revelationis coram Domino et in caritate Christi? 

Schema propositum licet nobis libere perpendere, et emendare si 
quae in eo emendanda videantur, sive ab eo detrahendo, sive addendo, 

sive alio quam doctrina exponitur modo illam proponendo. An autem 
emendationes schemati inserendae sint, hoc 2 ex disceptatione patebit. 
Neque enim omnia, quae obiiciuntur, valide contra schemata dicuntur. 

Apte namque exponit schema revelationis fontes, scilicet Scripturam 
Sacram et Traditionem. Hi sunt fontes ex quibus cognitio fluit in Eccle- 
sia veritatum quas Deus manifestavit. « Multifariam olim locutus est 
Patribus et Prophetis; novissime locutus est nobis in Filio »... 3 

Contra praesens schema arguitur quod illud non sit pastorale, quod 
nimis scholare sit et solemne, quod non sit satis respondens hodiernis 
conditionibus, scilicet non satis « aggiornatum » 4 (ut verbum ex deri- 
vata lingua in linguam matrem inseramus); quod denique assertiones 
doctrinales contineat quibus quaestiones deciduntur circa quas adhuc 
auctores in adversas abeunt opiniones. 

1. Praecipuum munus Concilii Oecumenici est munus doctrinale, i. e. 
proponendi, sub ductu Spiritus Sancti, doctrinam revelatam, quam fideles 
credere fide divina tenentur, quam illis pastores in Ecclesia praebere et 
explicare debent... 5 

Si licet a grammatica incipere, veniam peto, & « pastoralis » est vox 
significans adiectivam qualitatem; unde sermo esse potest de activitate 
pastorali, de methodo pastorali, de indole pastorali ex. gr. in sacra Li- 
turgia, quatenus nempe ea omnia et alia referuntur ad pascendum gre- 
gem, quod quidem est munus Pastorum in Ecclesia. Pascitur autem grex 
doctrina, quae proinde est cibus, non adiectiva qualitas sed substantia. 

Quapropter nequit dici constitutiones dogmaticas nunquam esse 
pastorales, esse potius pastum, cibum 7 quo pastores gregem Christi pa- 
scere debent. Pastorum igitur est illum pastum, illum cibum condire 
pro diversa conditione gregis, ita ut illo unusquisque nutriatur prout 
eget aut prout capax est cibum salubriter accipiendi. Alii enim lacte, alii 
esca sunt nutriendi. 

Ex quo consequitur ut Concilium prae omnibus insistere debet ut 
doctrina, quae proponitur, sit certa, integra, sana, incorrupta, ut ea salu- 
briter pasci grex possit. 

Ceteroquin, omnes enim cum animarum pastores simus, Litteras 
Pastorales utique conficimus easque tradimus ovibus nostris. Sed nonne 
in tantis locorum et rerum adiunctis tam diversis, diversas et quidem 
diverso modo easdem conficimus? Ex quo sequitur prorsus non conve- 
nire nec prudens esse huic Sacrosancto Concilio decernere ut quasi uno 
calamo, unum quid pastorale, praecise propter diversitatem circumstan- 
tiarum habentium in diversis regionibus vel nationibus. Sed potius prin- 
cipia tantum doctrinalia solemniter enuntiare ex quibus unusquisque 
nostrum pro sua quaque regione vel ditione dare convenientem sensum 

seu characterem pastoralem nostris ovibus, ut ita dicam, pastum uber- 
rimum praebere. 6 

2. Ex qua consideratione aliud consequitur, ut nempe ad hoc ut secu- 
rius obtineri possit quod doctrina Magisterii solemnis totius Ecclesiae sit 
certa, integra, sana, incorrupta, ea exprimi debet accuratius formulis, 
quarum sensus in diversa flecti non possit quin vis verbis inferatur vel 
orationi. Unde accipi nequit contentio nimis scholaris et solemnis 9 
cum magis id in eo considerandum sit: schola enim altissima, ipso duce 
Spiritu Sancto, altissimas veritates omnes docere intendit, quae in aeter- 
num manent, quae ulteriorem explicationem recipere possunt, correctio- 
nem non possunt. 

3. Exinde... 10 nimis improprie sermonem fieri de aptatione schematis 
dogmatici hodiernis conditionibus, seu de « hodiernatione Pro 
temporum et locorum diversis circumstantiis diversas Ecclesia potest 
normas disciplinares statuere, sunt enim media ad finem, et ratio ido- 
neitatis mediorum ad ftnis consecutionem 12 mutabilis est, fine manente 
immutabili. Potest ideo Ecclesia ritus et caerimonias, quas ipsa constituit, 
aliter ordinare ut diversae pro temporum et locorum diversitate indoli 
fidelium diversoque eorum progressui aptius respondeant. Potest ipsam 
methodum aliter ordinare explicandi doctrinam ut facilius ftdelibus 13 
assequibilis reddatur. Sed doctrina ipsa, quae dogmatica est, aptatione 
nulla indiget vel temporum vel locorum rationi diversae. Illa enim ipsa 
manet heri, hodie, et in saecula. Ulterius explicari poterit doctrina dog- 
matica iuxta conclusiones certas quas scientia theologica adinvenerit, 
sed reformationi locus dari nequit... 14 

4. Denique obicitur quod praesens schema assertiones contineat qui- 
bus quaestiones praeiudicantur quae adhuc opinabiles sunt, vel saltem di- 
versimode a theologis explicantur et solvuntur. Id non video cur sit 
causa quare schema reici debeat. Si enim eiusmodi argumentatio valida 
esset, numquam Ecclesia aliquam doctrinam dogmatice definisset; sem- 
per enim fuerunt opiniones contrariae. Et hoc potissimum est munus 
Concilii Oecumenici: veram doctrinam fidei et morum proclamare. Nunc 
vero, an in casu iure illae quaestiones sint praeiudicatae vel non, Patrum 
erit disceptare et decernere: schema enim est propositio doctrinae, illius 
definitio a Concilio fieri debet... 15 Dixi. 



In textu scripto tradito: 1 deest. 2 deest. 3 Quidquid autem Deus 
locutus est continetur solummodo, et inde Ecclesiae scit, vel in Sacra Scriptura vel 
in Traditione. 4 « hodiernatum ». 5 Sane, omnes nos, cum animarum Pasto- 
res simus, Litteras Pastorales utique conficimus, easque tradimus ovibus nostris; 
sed nonne inter tot locorum et rerum adiuncta tam diversa easdem diverso modo 

conficimus? Ex quo sequitur prorsus non convenire, nec prudens esse, ab hoc 
Sacrosancto Concilio decerni unum quid pastorale indiscriminatim quibuscumque, 
quasi uno calamo scriptum, porrigendum; sed potius, principia tantum doctrinalia 
sollemniter enuntiare, ex quibus unusquisque nostrum, prout in sua cuiusque 
regione vel ditione adiuncta requirant, convenientem pastoralem operam exercentes, 
ovibus suis pastum uberrimum praebeant. Nam. 6 de quo Patrum veniam 
rogo. 7 sunt enim potius pastus, cibus. 8 Sed Pastorum est, in usu magi- 
sterii ordinarii, pro sua quisque sollertia et pro gregis necessitate incorruptam 
doctrinam a Concilio traditam apte proponere ut fideles eam capere possint eaque 
nutriantur. 9 quod schema sit nimis scholare et solemne. 10 sequitur. 
11 si venia sit verbo. 12 finem consequendum. 13 doctrina captui fide- 
lium. 14 Quare omnino absque iure praesens schema accusatur quod non sit 
satis hodiernis condicionibus respondens, cum Concilii sit sollemni magisterio 
dogmaticam veritatem affirmare, pastorum vero doctrinam hanc certam modo ma- 
gis apto, pro diversa condicione sui gregis, proponere et explicare, ut spiritualis 
vita fidelium ea doctrina nutriatur, fiatque actuosa, in exteriores nempe actiones 
fluens quae sint illius doctrinae praeceptis conformes. Non est Concilii descendere 
ad particularia quae sub actualibus condicionibus italos respiciant, vel afros vel 
sinenses vel americanos vel alios quoscumque. Aliae enim et aliae sunt circumstan- 
tiae in diversis locis. Feliciter datum est mihi experiri in regione Philippinarum 
praxim, quae adhuc nostra aetate a nonnullis familiis servatur, ut omnes de fami- 
lia summo mane insimul preces matutinas recitent, orationem mentalem habeant, 
post quam in ecclesiam vadunt ut Missae sacrificio intersint; quibus sanctum est 
insuper vespere insimul serotinas preces dicere. Haec sane praxis, quam zelus 
antiquorum missionariorum invexit, causa non minima est quod fides servata fuerit, 
non obstante paucitate sacerdotum, non obstante quoque nostri temporis profunda 
immutatione in ordine civili, sociali et oeconomico. Sed non ideo haec aliis locis 
applicanda censemus. Singulorum pastorum est prudenter excogitare et in usum 
deducere quae media aptiora iudicent ut gregem ad uberiora spiritualia pascua 
ducant. 15 Procedamus ergo ad deliberandum super propositum schema, quod, 
post ingentem laborem plurimorum ex toto orbe peritissimorum virorum, qui per 
duos annos impigra opera in id intenderunt, ratione habita propositionum ex 
universa Ecclesia ad S. Sedem missarum, praeparatum est; quodque de mandato 
Summi Pontificis, qui solus potest materias deliberandas in Concilio designare, 
praesenti Oecumenicae Synodo disceptandum proponitur. 

8 

Em.mus P. D. IOANNES card. URBANI 
Patriarcha Venetiarum 

Venerabiles Fratres, 

Schema propositum mihi placet, quamvis nonnullis indigeat emen- 
dationibus et adiunctis ut amplius et melius hodiernis necessitatibus pa- 
storalibus et oecumenicis respondeat. 

Ut scitis, quaestiones in schemate tractatae, iam in foliis, in ephe- 
meridibus, 1 in libellis, in libris, in conventibus pervulgantur, sed non 
semper illa animi serenitate, illa scientiarum peritia, illa luciditate theo- 
logica, illa prudenti discretione, quas veritas et caritas exigunt. 

Etiam in scholis seminariorum rumor de recentissimis biblicis quae- 
stionibus fere ubique pervenit, non sine aliquo spirituali detrimento. 

Unde sacerdotes et fideles, in primis magistri et alumni expectant, 
ut de his a nostro Concilio aperte, praecise, perlucide certa doctrina catho- 
lica dicatur. Quae in ipso schemate continentur, mihi videntur valde 
utilia et bene respondere tali expectationi, etsi aliquando modo nimis 
scholastico expressa. Si casus ferat, 2 emendetur modus, remaneat sub- 
stantia. 

Alia etiam, meo humili iudicio, et emendanda et adiungenda op- 
portune videntur; ex. gr.: principiis fundamentalibus praecise expres- 
sis, omittantur... 3 variae opiniones quae adhuc libere et legitime in scho- 
lis disputantur. Humanis et benignis verbis exegetae bonae notae lau- 
dentur ob rectos nisus ad progressum biblicae scientiae ac simul paterne 4 
moneantur de periculis ipsis rebus pertractandis insitis. ... 5 Eluceat in 
schemate, pastoralis et constans sollicitudo de animabus christianae ve- 
ritati lucrandis, et speciali modo exponantur ea, in quibus etiam non ca- 
tholici fratres 6 consentiunt. 

Prae oculis habitis diffkultatibus in quibus saepe saepius ipsi catho- 
lici exegetae versantur, mentio fiat in schemate sive de profectu, quem 
ipsi suis laboribus hucusque Ecclesiae attulerunt, sive de paterna fiducia, 
qua ipsa sacra hierarchia eorum studia, investigationes et disputationes 
advigilat et adiuvat. 

Demum clariori modo doctrina de Traditione exponatur et simul 
de officio quod ipsae Sacrae Scripturae magisterium Ecclesiae praebet 
dum eam canonice integram custodit, auctoritate apostolica interpre- 
tatur et omnibus hominibus pro salute aeterna proponit. 

Aliae emendationes suo loco dicentur. 

Accedit et ratio practica. Examinetur schema et ex Patrum discepta- 
tionibus praebeantur alia valida argumenta commissioni theologicae ad 
textum definitivum constitutionis aptius exarandum. Dixi. 



In textu scripto tradito: 1 deest. 2 deest. 3 in schemate. 4 deest. 
5 Magis. 6 deest. 

9 

Em.mus P. D. RADULFUS card. SILVA HENRIQUEZ 
Archiepiscopus S. Iacobi in Chile 

Venerabiles Fratres, 

Loquor nomine nonnullorum episcoporum Americae Latinae et prae- 
sertim reipublicae Chilensis. Generice agam de schemate constitutionis 
dogmaticae circa revelationem. 

1. Nostra imprimis interest indolem pastoralem istius magnae Sy- 
nodi meminisse, simulque eius peculiarem characterem oecumenicum. 
Omnia schemata constitutionum et decretorum istius Concilii accuratius 
conscribenda essent stylo quodam pastorali et oecumenico ita ut verita- 
tem positive proponerent atque unitatem maxime foverent. 

Nunc, autem, ex discussionibus iam peractis, sufficienter patet sche- 
ma istud carere illis conditionibus, quia ex una parte scholam redolet 
et ex altera uni tantum ex catholicorum sententiis favet. Et sic omnes 
dolentes conspicimus illud non solum promovere unionem fratrum aca- 
tholicorum, sed insuper dissensus non parvipendendos introducere inter 
ipsos fratres catholicos, sive hic, sive in universitatibus et in seminari- 
starum formatione. Nobis videtur praeterea inter causas defectuum sche- 
matis adnumerandam unam quae, ni fallimur, sapit professionalem de- 
formationem ut hodie dicitur. 

Nam in schemate percipitur mens potius iudicis quam pastoris. Iu- 
dicis enim est, et quidem laudabiliter, quaerere errores et errantes, ad ve- 
ritatem strenue defendendam potius quam egregie proclamandam. Pa- 
storis, e contra, est doctrinam ut bonum hominibus nuntium seu evange- 
lium salutis proponere, et, uti Papa Ioannes in oratione inaugurali pul- 
chre dixit, « misericordiae medicinam adhibere potius quam severitatis 
arma suscipere et magis quam damnare Ecclesiae doctrinae vim uberius 
explicare ». Ceterum, ipsa Tridentina Synodus iam monuerat: « saepe 
plus agit benevolentia quam austeritas, plus exhortatio quam com- 
minatio, plus caritas quam potestas ». 

2. Mens pastoralis et oecumenica prae oculis certe habere debet et 
errores et pericula fidei, sed ad illa vitanda utitur praeprimis ipso veri- 
tatis splendore. 

Veritas nos liberabit. Apta veritatis propositio vim maximam ha- 
bet non solum ad errores arcendos (quod munus negativum tantummodo 
est) sed praesertim ad animos alliciendos et ad regnum Dei eiusque iusti- 
tiam positive quaerendam et amandam. 

Pastores docent ut patres. Veritatem faciunt in caritate. Eorum bo- 
num nuntium non est simpliciter definitio stricte orthodoxa et alicui er- 
rori opposita, sed veritas vitalis ex caritate Dei orta et ad amorem Dei 
ducens. Evangelica veritas, a Patre per Filium in Spiritu proclamata, 
f acit efncaciter ut « occurramus omnes in unitatem fidei et agnitionem 
Filii Dei in virum perfectum in mensuram aetatis plenitudinis Christi », 
ut ait Apostolus. Fides ipsa ex auditu est. Auribus ergo proponenda est 
clare, perspicue, amabiliter ipsa vox Patris, quia nemo potest venire 
ad Christum « nisi Pater traxerit eum ». 

Induatur ergo schema istud vestem paternam ac pastoralem, in eo 
scilicet proponatur doctrina forma positiva et caritatem redolente, homi- 
nibus nostrae aetatis magis aptata, ita ut veritas revelata ex sua ipsius 
maxima vi et corda alliciat et errores arceat. 

3. Denique, schema istud quaestiones aliquas continet quae, no- 
stro iudicio, hodiernae aetati sunt valde convenientes ac proinde nullo 
modo omittendae, uti, exempli gratia, quae ad Sacram Scripturam, prae- 
sertim ad eius inerrantiam et historicitatem referuntur. Ad hoc congrue 
faciendum, nobis necessarium videtur statuendam esse specialem perito- 
rum commissionem. 

Cum autem, experientia teste, non una sit de hac re theologorum 
mens, et cum in dubiis semper libertas clare servanda est, nobis consen- 
taneum ac logicum videtur quod talis commissio ex aequo componatur 
cum peritis non tantum unius, sed utriusque sententiae. Munus commis- 
sionis erit schema breviter refundere ad normam praedictarum adnota- 
tionum, mutua distinctarum sententiarum reverentia ac libertate bene 
servata, secundum constantem Conciliorum praxim. 

Nos, qui populorum pastores sumus in ista tam difficili aetate, revera 
non possumus tempus in scholarum disputationibus consumere. Dixi. 

10 

Em.mus P. D. MICHAEL card. BROWNE 

Em.mi Praesides, venerabiles Patres, 

Licentiam loquendi petii ut modesto meo servitio contribuere pos- 
sem ad positiones in congregatione feriae IV assumptas pro posse con- 
cordandas, quae positiones etiam hodie apparent. 1 

Schema de fontibus revelationis mihi placuit et adhuc, saltem quoad 
suam substantiam, placet. Hoc a priori non est mirandum. Elaboratum 
enim fuit a viris illustribus et valde doctis. 

Obiectiones contra schema, in quantum intellexi, sunt praecipue eae 2 

quae sequuntur: 1. Nimis insistit in doctrina de duobus fontibus reve- 
lationis; 2. Haec ... 3 doctrina non est antiquorum theologorum neque, 
ut videtur, ipsius S. Thomae; 3. Non iuvat ad promovendum opus oecu- 
menicum seu unionis fratrum separatorum cum Ecclesia; 4. Non est pa- 
storale; 5. Est nimis scholasticum; 6. Est pessimisticum; 7. Est magis 
negativum quam positivum; 8. Repetit plura iam ab omnibus cognita; 
9. Est nimis rigidum quoad doctrinam de inspiratione, cum videatur 
docere inspirationem verbalem; 10. Posset causare suspicionem de exe- 
getis; 11. Nihil habet aptum ad remedium ponendum contra atheismum. 

Longum esset de singulis praedictis agere, et tempus non habetur 
ad hoc faciendum in brevi interventu. Enumeravi undecim capita obiec- 
tionum contra schema. Quoad octo ulteriora, si Sacrum Concilium ita 
de singulis desiderat, puto schema posse, pro quanto sit necessarium, 
emendari seu corrigi. 4 ' 

Quoad tria puncta priora, vellem nunc pauca dicere. De Concilio 
Tridentino et Vaticano non loquar, quia iam em.mi Patres de hoc locuti 
sunt, maxime em.mus card. Caggiano. Sed noto de isto puncto magiste- 
rium ordinarium fere hodiernum Ecclesiae* Leo XIII in Encyclicis 
Litteris Providentissimus Deus, paulo post initium, ait: « Quae super- 
naturalis revelatio secundum universalis Ecclesiae fidem continetur tum 
in sine scripto traditionibus, tum etiam in libris scriptis, qui appellan- 
tur sacri et canonici, eo quod Spiritu Sancto inspirante Deum habent 
auctorem, atque ut tales ipsi Ecclesiae traditi sunt ». 

S. Pius X in iuramento anti-modernistico ait «... Quarto: Fidei doc- 
trinam ab Apostolis per orthodoxos Patres eodem sensu eademque sem- 
per sententia ad nos usque transmissam sincere recipio ». 

Pius XII in Encyclicis Litteris Humani generis ait: «... Verum est 
theologis semper redeundum esse ad divinae revelationis fontes; eorum 
enim est {scilicet theologorumf indicare qua ratione ea quae a vivo 
magisterio docentur, in sacris litteris et in divina traditione " sive ex- 
plicite sive implicite inveniantur "... 7 Accedit quod uterque doctrinae 
fons tot tantosque continet thesauros veritatis, ut numquam reapse ex- 
hauriatur ». 

Quoad antiquiores theologos et ipsum Angelicum Doctorem verum 
quidem 8 est eos non instituisse tractatum de Locis Theologicis, et ita 
non tam enucleate locutos fuisse de duplici fonte divinae revelationis. 
Haec necessitas explicita 9 orta est post magnam scissionem saeculi xvi. 

Sed possum citare quaedam ex S. Thoma, quantum ad eius mentem. 
In IV Sent., loquendo de forma Eucharistiae, ait: 10 «... ex traditione Do- 
mini habetur quae per Apostolos ad Ecclesiam pervenit »... lx In Summa 
Theol., p. III, qu. 25, a. 3, ad 4, ait: « ... Apostoli familiari instinctu 

Spiritus Sancti quaedam Ecclesiis tradiderunt servanda quae non reli- 
querunt in scriptis... et inter huiusmodi traditiones est imaginum Christi 
adoratio... ». 

Ita, ibidem, in qu. 64, art. 2, in corpore 12 « ... ea... quae sunt de 
necessitate sacramenti ab ipso Christo instituta sunt, qui est Deus et 
homo. Et licet non sunt omnia tradita in Scripturis, habet tamen ea Ec- 
clesia ex familiari Apostolorum traditione sicut Apostolus dicit ad 
Cor. etc. ia ». In qu. 83, loco hic notato^ ait: «... Multa sunt a Domino 
facta vel dicta quae Evangelistae non scripserunt, inter quae fuit hoc 
quod Dominus in coena oculos levavit in caelum; quod tamen Ecclesia 
ex traditione Apostolorum habuit ». 

Et insuper 15 in textu citato in calce nostri schematis, ex Commento 
in ep. ad Thess. II, ubi habetur: 16 « Unde patet quod multa in Ecclesia 
non scripta, sunt ab Apostolis docta et ideo servanda ». 

Quoad punctum de oecumenismo, puto dilectos nostros fratres se- 
paratos nihil ex hoc schemate timendum habere. Difficultas praecipua 
eorum, ut aestimo, potius respicit doctrinam nostram de Ecclesia et de 
eius capite in terris. Imo dicerem solutionem illius difficultatis, pro 
quanto nunc pendet a nobis, potius pendere a nostra caritate in agendo 
cum ipsis, in solvendo eorum dubia, in convincendo eos Ecclesiam spon- 
sam Christi et matrem omnium nostrum, nihil antiquius habere quam 
eos amplecti et in sinu suo tenere, ut eos nobiscum in vitam aeternam 
perducat. 

Haec quoque est vox, ut ipsi bene sciunt, Capitis Ecclesiae, Christi 
Redemptoris in terris Vicarii. Dixi. 



In textu scripto tradito: 1 deest. 2 ea. 3 ipsa. 4 corrigi seu modifi- 
cari. 5 Punctum magis grave quod tangebatur in disceptatione fuit illud de 
sacra traditione ut altera fonte divinae revelationis. Ne nimis longe de hoc agam, 
humillime notare vellem Concilium Vaticanum I se referendo ad doctrinam Con- 
cilii Tridentini, sic se exprimere (cap. II, constit. dogm. Dei Filius de fide catho- 
lica): « Haec porro supernaturalis revelatio, secundum universalis Ecclesiae fidem 
a sancta Tridentina Synodo declaratam, continetur in libris scriptis et sine scripto 
traditionibus, quae istius Christi ore ab Apostolis acceptae, aut (ab) ipsis Apostolis 
Spiritu Sancto dictante quasi per manus traditae ad nos usque pervenerunt ». Ma- 
gisterium ordinarium Ecclesiae eodem sensu loquitur. Ita. 6 deest. 7 (Pius IX, 
Inter gravissimas, die 28 oct. 1870). 8 deest. 9 deest. 10 Sed quoad 
S. Thomam cito loca quaedam ex quibus eius mens in hac quaestione innotescit. 
In IV Sent., dist. VIII, qu. II, art. II, qu. I, ad 1, loquendo de quibusdam 
verbis in forma Eucharistiae ait. 11 secundum illud 1 Cor. 11, 23: Ego ac- 
cepi a Domino quod et tradidi vobis ». 12 In III parte, qu. 64, art. 2 c. 
13 (1 Cor. 11, 34): « Cetera cum venero disponam ». 14 art. 4, ad 2. 15 Item. 
16 Cap. I ubi Angelicus loquens de 2 Thess. 2, 15, ait. 

11 

Exc.mus P. D. ARMANDUS FARES 

Archiepiscopus Catacensis - episcopus Squillacensis 

Venerabiles Patres, 

Duo mihi videntur declaranda circa schema constitutionis dogmati- 
cae de fontibus revelationis , a commissione theologica paratum, a com- 
missione centrali probatum, et a nobis discutiendum, iuxta ea quae ex 
mandato Sanctissimi nobis significavit em.mus card. Hamletus Ioannes 
Cicognani, a publicis Ecclesiae negotiis, in transmissione facta volumi- 
nis, quod continet seriem primam schematum constitutionum et decre- 
torum. 

1. Primum quidem de materia quae est obiectum huius constitu^ 
tionis: 

a) In Concilio Tridentino, in sess. IV, recepti fuerunt libri sacri 
et traditiones Apostolorum « pari pietatis affectu et reverentia ». Ite- 
rum, recensito Canone Sacrarum Scripturarum, principium exegeseos ca- 
tholicae in mentes omnium revocatum est « ad coercenda petulantia in- 
genia » ita ut nemo Sacram Scripturam ad suos sensus contorquens, sunt 
verba Concilii: 1 « contra eum sensum quem tenuit et tenet sancta mater 
Ecclesia, cuius est iudicare de vero sensu et interpretatione Scriptura- 
rum sanctarum, aut etiam contra unanimem consensum Patrum ipsam 
Scripturam sacram interpretari audeat »... 2 

b) Post tria saecula, in Concilio Vaticano I, diversis diversa sen- 
tientibus, iterum de eadem materia tractatio facta est; et Patres, « in- 
nixi Dei verbo scripto et tradito, prout ab Ecclesia Catholica sancte cu- 
stoditum et genuine expositum » acceperunt..., 3 doctrinam tradiderunt 
de fontibus revelationis et de interpretatione Sacrae Scripturae in con- 
stitutione Dei Filius, in cap. II..., 4 canone etiam adiecto... 5 

c) Ingravescente rationalismo, praesertim in re biblica, sive ante 
sive etiam post ipsum Concilium Vaticanum I, cum multi, etiam inter 
ipsos catholicos, vel in periculum fidei amittendae versati vel reapse 
ipsam fidem amiserint, Summi Pontifices, ratione habita etiam progres- 
sus qui magni facti sunt in scientiis linguisticis, historicis, archeologicis 
et ceteris quibus auxilium impensum est exegesi biblicae, suo magiste- 
rio intervenerunt variis temporibus et occasionibus sive ad coercendam 
audaciam novatorum, sive ad errores removendos, sive ad bona studia 
tuenda, sive ad regulas catholicae exegeseos confirmandas et in mentem 
omnium revocandas. Hinc Providentissimus Detis Leonis Papae XIII..., 6 

Spiritus Paraclitus Benedicti XV..., 7 Divino Afflante Spiritu Pii XII..., 8 
et Humani generis ... 9 eiusdem Pii XII. Sed ne e mente nostra excidant 
quae tanto vigore et amore erga veritatem et erga ipsos errantes edixerit 
et statuerit S. Pius X, qui Modernistarum errores in re biblica sive 
in Decreto Lamentabili ... 10 sive in Encyclicis Pascendi damnavit. 

Si tanta de hac re Summi Pontifices protulerunt, hodie Sacrosanctum 
Concilium Vaticanum II nonne oportet ut magisterio suo extraordinario, 
sicut factum est in Concilio Tridentino et Vaticano I, edicat primo 11 
quid ab omnibus retinendum sit hisce in quaestionibus quae ipsum fun- 
damentum fidei catholicae attingunt; secundo 12 quomodo his studiis 
incumbendum sit ad fidem tuendam, declarandam, defendendam; ter- 
tio 13 quibus auxiliis omnes christifideles ex fonte Sacrae Scripturae 
sub ductu auctoritativo Ecclesiae illam vim salutiferam attingere pos- 
sunt qua vita fidei alitur et unusquisque solidatur in spe, fiducia et amore 
Domini? 

Non solum conveniens, sed meo quidem iudicio, necessarium est ut 
in hoc Concilio materia proposita tractetur, et quidem sine ambiguitate 
et sine timore, ne alii videlicet offendantur vel a fide catholica remo- 
veantur: Deus est veritas, quae illucet in cordibus nostris per lumen 
Christi quod ab Ecclesia custoditur, defenditur, et omnibus ostenditur 
hominibus bonae voluntatis. 

2. De schemate ad discussionem Patrum Concilii parato, sequentia 
dicenda mihi sunt. Schema, uti est, cum sit bene paratum et ad discus- 
sionem conciliarem aptum, sit reapse basis huius discussionis. Possunt 
quidem partes quaedam, verbi gratia, prologus, addi; quaedam emen- 
dari in dicendi modo, quae nimis synthetica cum sint, possent postea 
minus rectae interpretationi subesse; etiam quaedam addi vel ampliari, 
verbi gratia, de Traditione; quaedam alia etiam modo aptiore — sed 
semper qui conveniat dignitati documenti conciliaris — ad pastoralem 
usum Sacrae Scripturae dici. Normas etiam per principia altiora iterum 
inculcari studiosis viris de re biblica, ad quos gratum animum Pastorum 
Ecclesiae exprimere iure possumus; haec et alia adiicere possumus: sed 
basis discussionis sit semper schema paratum a tot doctissimis viris et 
nobis propositum a Romano Pontifice. Dixi. 



In textu scripto tradito: 1 deest, 
1787 et 1788). 5 (D. B. 1809). 
9 (1950). 10 (D. B. 2008-2019). 



2 (D. B. 786). 3 et. 4 (D. B. 
6 (1894). 7 (1920). 8 (1943). 
11 deest. 12 deest. 13 deest. 

12 

Exc.mus P. D. ALFREDUS BENGSCH 

Archiepiscopus-episcopus Berolinensis 

Venerabiles Patres, 

Schema propositum certissime accurate prudenterque elaboratum 
est. Audivi etiam admonitiones severas hodie in hac aula. Attamen, 1 meo 
humili iudicio, non placet. Et, ut timeo, ne multis quidem emendatio- 
nibus essentialiter emendari potest, quia intentio simul ac modus lo- 
quendi desideriis iustis satisfacere non potest. Hac pro sententia in di- 
sceptatione generali tres saltem principales rationes liceat mihi pro- 
ponere. 

1. Schema propositum contradicit, ut puto, saltem ex parte, menti 
Sanctissimi Patris qui ... 2 in hac sacra aula solemniter declaravit, non esse 
huius Concilii damnationes proferre, sed medicinam misericordiae af- 
ferre? Ter autem in schemate aperte damnationes enuntiantur et prae- 
terea nonnullae reprobationes indirectae aut, ut ita dicam, censurae 
inveniuntur. 

De modo loquendi plurima iam dicta sunt. 4, Schema utitur lingua ... 5 
ita ut fideles in eo non verba matris et magistrae, sed magistrae tantum 
severae inveniunt.* 

Quoad indolem pastoralem, hoc saltem: adversarii depugnantur per- 
multis fidelibus omnino ignoti, 7 erroresque damnantur qui in discepta- 
tionibus tantum theologorum ... 8 inveniri possunt, si etiam ibi — quod 
nondum constat — forma in schemate reprobata docentur. 

2. Quoad modum theologicum in hoc schemate assumptum pauca 
saltem dicam, singularia simul ac profundiora doctis atque prudentiori- 
bus Patribus relinquens. 

Repetuntur in schemate definitiones quae in Concilio Tridentino nec- 
non Vaticano I brevius enuntiatae sunt, et, ut puto, cautius, quia 
ibi non clausae sunt portae, quae hic clauduntur, ita ut nihil fere labori 
et disceptationi theologorum relinqui videatur. Quae disceptatio tamen 
non simpliciter periculum aestimandum est, sed verum ministerium ve- 
ritatis, sub vigilantia certo, 9 non autem diffidentia, Magisterii Ecclesiae. 

3. Cetera transeam et venio ad tertiam rationem quae 10 sumitur ex 
conditione Ecclesiae in Germania orientali, ubi munere meo ut episco- 
pus Berolinensis fungor. Attamen non agitur de proprietatibus alicuius 
provinciae, sed de ipsa vita christiana et de probatione fidei sub oppres- 
sione materialismi athei, tum theoretici tum practici. Periculum autem 

huius materialismi fere omnibus, ut mihi videtur, fidelibus hodie im- 
minet, etsi diversis modis. Attamen in nostris regionibus illud pericu- 
lum apertius manifestatur. Fideles sub regimine materialismi viventes 
ex decretis Concilii exspectant auxilium, confortationem et consolatio- 
nem. Constitutio de revelatione praeclaram praebet occasionem fideli- 
bus et insuper omnibus hominibus bonae voluntatis annuntiare quantas 
divitias Deus revelans nobis 11 per Christum et per suum Evangelium 
etiam pro hac vita dedit. Fideles verba exspectant ex quibus divinus the- 
saurus clare et pulchre eluceat et quibus animus trahitur et allicitur. 

Praeterea in conditionibus istis quaestio necessarie oritur, quomodo 
amor Redemptoris eos quoque homines, eas innumerabiles generationes 
duxit, qui ante Abraham vixerunt. Quaestio non temerarie inquisita... 12 

Alia insuper quaestione fideles corde premuntur, nempe quare tot 
homines quibuscum quotidie conveniunt, Verbum Dei non audiant. 

De quibus omnibus quaestionibus fere nihil invenio in schemate. 

Fideles nostri cum fratribus separatis uniti resistentiam contra mate- 
rialismum atheum valde desiderant, ne novae difficultates insurgant quae 
unioni in fide et caritate nocent. Quae unio non est indifferentismus 
sicut interdum dicitur. Periculum indifferentismi vix timendum est ubi 
confessio fidei difficilis et interdum periculosa est. 

Schema autem, ut mihi videtur, non paucas affert difficultates re- 
spectu fratrum separatorum, saltem per modum docendi. Septies, ut 
unum exemplum addam, de magisterio Ecclesiae in schemate tractatur 
cum, ut puto, 13 nemo nostrorum 14 fidelium de magisterio false aut 
irreverenter sentiat. Praeterea 15 fideles nostri fere quotidie illuduntur 
et oppugnantur ab iis qui fidem ... 16 ut aliquid primitivum, seu museale, 
non scientificum, regressivum 17 considerant. 

Magna ergo gratitudine legunt auctores catholicos qui quaestiones 
hodiernas in lingua hodierna tractant et ita adiuvant ad fidei defensio- 
nem. Si autem illa argumenta nova tam 18 celeriter quasi novae formae 
cuiusdam modernismi discriminantur, quae diffidentia partim et ex pa- 
ginis schematis eloquitur, mentes fidelium perturbantur et onus vix por- 
tabile eis imponitur. Depugnati ab inimicis fidei 19 etiam a matre Ecclesia 
se suspicioni subiectos esse sentirent. Attamen certo amant Ecclesiam 
sicut domum paternam, amant successorem S. Petri, ut testificari possum 
et debeo. 

Faveant ergo, humiliter rogo, omnes Patres, qui vivunt fortasse in 
regionibus ubi fides sine istis periculis integra et intacta 20 traditione 
floret, faveant, dico, 21 esse memores fidelium, quorum fides probatur et 
qui certissime filii fideles sunt Ecclesiae — et sunt permulti. 22 

Certo non est praedicandum in Concilio, attamen Evangelium Dei, 

id est bonum nuntium hominibus annuntiare — omni qua par est per- 
spicuitate doctrinali — est Concilii et praesertim, ut puto, huius Con- 
cilii. 

Concludere mihi liceat uno tantum verbo ex corde meo — parcite 
mihi, Patres venerabiles: 23 non possum redire ad meos fideles, quo- 
rum nonnulli, etiam iuvenes, sunt veri confessores, apportans lapidem 
pro pane. Ideo cum omni reverentia et sincera caritate erga viros inte- 
gros et bene meritos, qui formaverunt hoc schema, ex conscientia mea 
dicere debeo: non placet. 



In textu scripto tradito: 1 etsi accurate, sedulo, prudenterque elaboratum. 
2 die 11 octobris. 3 deest. 4 Insuper Pontifex Maximus Patres Conciliares 
in eodem sermone admonuit, ut eo loquendi modo utantur, quo homines in mundo 
hodierno veritates christianas intelligere et accipere possunt. 5 doctrinali atque 
professorali. 6 invenirent. 7 denique dicendum esse puto, ut vera pericula 
fidei, quae hodie imminent, non perspicue cognoscantur; sed quaestiones schola- 
rum, nisi fortasse dicendum deberet: Quaestiones unius tantum scholae tractantur; 
adversarii permultis fidelibus omnino ignoti depugnantur. 8 aut in libris spe- 
cialibus. 9 deest. 10 Ideoque inevitabilis fere suspicio oritur, uni tantum 
scholae theologicae hoc in schemate satisfieri. Doctrina de inspiratione S. Scrip- 
turae, et de modo Evangelistarum, ut duo saltem exempla nominem, in nostro 
schemate eo modo describitur, ut non solum dogma, quod sine dubio ab omni- 
bus tenendum est, sed etiam interpretatio, id est una ex pluribus, definiri videatur. 
dum e contra constat, plures adhuc easque legitimas interpretationes theologicas 
in Ecclesia et in variis scholis fuisse. Quid illo verbo « tenet Ecclesia » significare 
vult schema nostrum, si tractatur de auctore quarti Evangelii? Insuper, meo hu- 
mili iudicio, non recte servatur et traditio, quod, ut alia exempla transeam, per 
titulum schematis aperte cognoscitur, usque adhuc non de « fontibus revelatio- 
nis » sed « de revelatione » in documentis ecclesiasticis tractatur. - III. Tertia 
ratio. 11 deest. 12 est, sed ex scientiis de rebus naturalibus iure proponi- 
tur. 13 deest. 14 deest. 15 deest. 16 et religionem. 17 regres- 
sum. 18 deest. 19 religionis. 20 deest. 21 deest. 22 deest. 
23 deest. 

13 

Exc.mus P. D. ARTURUS TABERA ARAOZ 
Episcopus Albasitensis 

Em.me Praeses, venerabiles Fratres, 

De gravissimo et delicatissimo schemate constitutionis dogmaticae 
de fontibus revelationis nunc iam primum disserendo, mihi liceat quae- 
dam iam dictis addere quae modo generali in ipso attendenda videntur... 1 

Schema propositum fundamentum mihi videtur solidum discussio- 

nis. Etsi 2 enim difficultatibus et defectibus non careat, non ita tamen 
sunt insanabiles ut vera salutis spes non appareat 3 et sepeliendum sine 
spe resurrectionis... 4 

Mirum certe esset hoc schema, tanto labore et studio elaboratum, 
nunc, quasi ex inopinato, ab alio schemate, praepropere forsitan inducto, 
suffectum iri. 

Schema propositum, etsi certo emendandum, perficiendum ac perpo- 
liendum et in aliquibus etiam partibus/ brevitatis et utilitatis causa, re- 
fundendum, attamen, tenore suo dogmatico et catholico alia schemata 
certo superat quae inter Patres his diebus circumferuntur. 

Quasdam praeterea habet proprias et eximias qualitates quae mini- 
mi non sunt facienda: 

Eius scilicet perspicuitatem in capitulorum divisione et doctrinae 
processu nemo est qui non videat. 

Doctrina olim semper accepta ita proponitur ut non nova, sed no- 
viter appareat. 

Methodo sufficienter utitur historico-expositiva qua nihil carius no- 
stratibus huius temporis auctoribus catholicis est, et idem fere 6 dicen- 
dum de nostrorum etiam fratrum separatorum theologis, qui in deliciis 
habent ita exponere doctrinam ut ex historia revelationis potius digno- 
scatur quam ex speculationibus mere rationalibus , etsi 7 minime ipsis 
spernendis. 

Etiam, quod magni pretii in re est, schema in omnibus suis fere li- 
neis ad Concilia, ad Magisterium Ecclesiae vivum, praesertim ad Ponti- 
fices huius nostrae aetatis, qui mente aperta et vigilanti docuerunt, et 
a quibus ne uno quidem gressu recedendum, oculos versos et attentos 
continuo habet. 

Denique, stylus et modus decurrendi nec tam ineleganter (ut aliqui 
dicunt) nec tam scholastice (ut alii affirmant) decurrit a prima usque ad 
ultimam lineam. 

Ea v ero 8 quae circumferuntur, sumpta ex eius supposita indole non 
adeo pastorali, et praesertim non adeo oecumenica (ut fertur) mihi, hu- 
militer dico, minime convincunt. Nihil dicam de indole pastorali, qua, 
natura eius dogmatica inspecta, non caret schema: multum enim iam 
est dictum 9 in uno et altero sensu. Minima 10 tamen animadversio circa 
eius indolem oecumenicam mihi liceat. 

Fratres nostri separati id certe a nobis exigere videntur ut nihil in 
materia fidei, quam quod necessarium est, imponatur... 11 At ea quae 
aestimantur necessaria, ipsi imprimis fratres nostri separati exigunt a 
nobis ut neque omnino praetermittamus, neque verbis non sinceris ob- 
tegamus. Ipsi enim exigunt a nobis ut testes, verbo Dei fideles, absque 

ulla vacillatione nec simulatione, nosmetipsos exhibeamus. Divus Paulus 
caritatem nobis inculcat facere..., 12 sed « in veritate »; quod idem aliis 
verbis recise et vehementer quidem 13 ipse exprimebat Lutherus: « Ma- 
ledicta sit caritas quae servatur cum iactura doctrinae fidei »... 14 

Unde, ut iam finem imponam, etsi 15 non inficiar schema propositum 
moderatum iri observationibus ... 16 Patrum, liceat me in memoriam re- 
vocare criteria quae, in emendando et castigando schemate proposito, 
prae oculis habenda sunt, et quae, aut fallor, nobis omnibus indicta sunt. 

1. Ut Concilio non proponantur quae adhuc utili, immo necessaria 
controversia theologorum Catholicorum agitantur. 

2. Ut doctrina ... 17 Concilio proponenda intra eos limites contineatur, 
extra quos iam 18 error, non doctrina Catholica, versatur. 

3. Ut haec tandem doctrina vere Catholica harmonice, suaviter, 
sobrie quidem sed sincere proponatur omnium amore... 19 Dixi. 



In textu scripto tradito: 1 Ubinam nempe — statim dico — est cardo quae- 
stionis quae ipso in limine discussionis proponitur? Aut multum fallor, aut tota 
in hoc vertitur quaestio: utrum schemati proposito standum annon. Nunc autem, 
his bene perpensis rationibus quae extremas in utraque solutiones admittere vi- 
dentur, mihi tandem persuasum fuit eam exstare viam mediam, quam unam, et 
necessitas suadet et prudentia maxime commendat. 2 Licet. 3 ei non sit. 
4 videatur. 5 capitibus. 6 (quod idem. 7 deest. 8 deest. 9 multa 
enim iam sunt dicta. 10 Aliqua. 11 (Act. 15,28). 12 {Epb. 4, 15). 
13 deest. 14 (Comm. in Gal. 5, 9). 15 quamvis. 16 et animadversio- 
nibus. 17 a. 18 deest. 19 catholicorum nempe et fratrum separatorum. 
Parcite mihi, venerabiles Patres, haec dicenda putavi, non ut animos non in pace 
compositos componam, quod vobis fuisset iniuria et in me audacia; neque ut pac- 
tum non sincerum inire velitis. Hoc enim longe sit a nobis in hac re nostra 
gravissima conciliari, in qua « non in fermento veteri ... sed in azymis sinceritatis 
et veritatis » epulari iubemur (1 Cor. 5, 8), sed tantummodo ut non leviter, neque 
immature ab hoc schemate discedamus, ne forte Caribdim vitare cupientes, in 
Scylam cadamus, et ut anguem forse latentem in herba cautissime vitemus. 

14 

Exc.mus P. D. IOSEPH M. REUSS 

Episcopus tit. Sinopensis, aux. Moguntinus 

Venerabiles Patres, 

Liceat mihi ante propositionem meam errorem corrigere. Non sum 
episcopus Moguntinus, sed solummodo auxiliaris episcopi Moguntini. 
Et nunc ad rem. 1 



92 



ACTA CONC. VATICANI II - PERIODUS I 



Pro sententia, quod schema propositum « non placet », iam multa 
gravissima, persuasiva, immo, ut arbitror, evidentissima argumenta al- 
lata sunt. Insuper autem in hac ipsa disceptatione generali schematis 
propositi iam nunc apparet, quibus difficultatibus discussio quaestio- 
num theologicarum in Concilio laborat et laborabit. Attamen, certo 
certius diligens et accurata discussio quaestionum theologicarum abso- 
lute necessaria est. Nunc autem, plurimi Patres conciliares compluribus 
annis per plures menses Romae degere, etsi velint, non possunt. 

Rebus sic stantibus forse periculum non negari potest, ne aliquando 
instante fine Concilii tractatio rerum gravium et supremarum nimis festi- 
netur vel immo omittatur. Ideoque liceat in hac disceptatione generali 
votum proponere, ut Concilium decernat vel a Summo Pontifice petat, 
ut ante alia schemata tractanda, loco huius schematis constitutionis dog- 
maticae de fontibus revelationis locutio sit de verbo Dei revelato, deinde 
de Ecclesia, de episcopis, de unitate Ecclesiae. Huiusmodi schemata a 
commissionibus Pontificiis iam praeparata sunt. Profunda et Oecumenici 
Concilii digna tractatio horum schematum Ecclesiam iuvaret munere 
suo in hodiernis adiunctis fungi. 

Si autem, Concilium foveret his quaestionibus solvendis, quae reca- 
pitulationi mundi serviunt ideoque maximi momenti sunt, tunc, etsi tem- 
pus pro aliis tractandis deficeret, nos omnes profundiorem solutionem 
reliquarum quaestionum fiducialiter temporibus futuris concedere pos- 
semus; nam etiam pro his temporibus Dominus noster Iesus Christus 
Ecclesiae suae assistentiam Spiritus Sancti promisit. Dixi. 



In textu scripto tradito: 1 deest. 

15 

Exc.mus P. D. IOSEPH GARGITTER 
Episcopus Brixinensis 

Venerabiles Vatres, 

Ad schema propositum, liceat mihi breviter animadvertere quae se- 
quuntur: 

1. Propono ut praesens schema de fontibus revelationis cum sche- 
mate secundo de deposito fidei pure custodiendo uniatur et in unum so- 
lum schema valde abbreviatum exaretur. Plura enim argumenta, quae 
in his duobus schematibus inveniuntur, omitti possunt propter rationes 
iam pluries ab aliis Patribus altera die allatas, quae nunc non re- 

peto. Paucae tantum pro schemate seligantur quaestiones maioris omnino 
momenti, praesertim quae cum philosophia recentiore et cum progressu 
in scientiis connexae sunt et mentes hominum nostrae aetatis maxime 
movent et quarum tractatio theologica et pastoralis a Concilio iure ex- 
pectatur. 

2. Novum schema sit indolis vere pastoralis. Ad hunc finem obti- 
nendum modo positivo exponatur doctrina, et usus valde modicus fiat 
monitorum et condemnationum. Necesse utique est, ut Concilium veri- 
tatem clare enuntiet et errores compescat, sed hoc fiat modo paterno et 
caritate pleno, 1 ut lectores schematis animo grato ex nostris verbis vo- 
cem et amorem Boni Pastoris audire possint. Ut episcopi, non sumus 
functionarii veritatis et disciplinae, sed patres et pastores et 2 fratres 
nostrorum sacerdotum et fidelium. 

3. In schemate de fontibus revelationis, n. 28, verba et monita fiunt 
ad exegetas catholicos. Peropportunum mihi videtur, ut novo schemati 
exarando inserantur quaedam pastorales animadversiones circa momen- 
tum investigationis scientificae, exegeticae et theologicae, circa grave 
munus theologorum catholicorum. 

Theologi catholici servitium necessarium et pretiosissimum praestant 
Magisterio Ecclesiae in eius proprio munere adimplendo, nempe ut 
thesauri in deposito fidei absconditi pandantur, ut annuntiatio veritatis 
revelatae progrediatur totamque vitam fidelium magis in dies illuminet. 
Simul ab ipsis solvenda sunt multa problemata, quae ex progressu scien- 
tiarum profanarum, praesertim naturalium et historicarum, semper nova 
surgunt. Labor theologorum catholicorum, praesertim exegetarum, non 
caret gravibus difficultatibus et periculis, ut aberrationes vitentur et 
veritas integre elucescat. 

Magisterii Ecclesiastici est invigilare in labores theologorum eosque 
contra pericula munire indicando vias inquisitionis pervias. Et viri 
scientiis sacris dediti fideles se et oboedientes exhibeant oportet erga 
Magisterium Ecclesiae, scientes fructum studiorum dependere essentia- 
liter a spiritu fidei, humilitatis, orationis. 

Altera ex parte theologi catholici, imprimis exegetae, merentur sin- 
ceram et benevolam considerationem difncultatum, quae ipsis in labore 
obveniunt. Magisterii Ecclesiastici interest non solum ut veritas tuta sit, 
sed etiam ut illa libertas investigationis tueatur, quae ad genuinum la- 
borem scientificum necessaria est. Per nimiam enim restrictionem theo- 
logis in labore scientifico impositam, non solum errores comprimerentur, 
sed etiam progressus scientiae theologicae et expansio veritatis damna 
capere possent. Itaque attendendum est ne impossibilis reddatur vera 
discussio scientifica theologorum catholicorum inter se et cum viris doctis 

acatholicis et ne aestimatio laboris scientifici theologorum catholicorum 3 
apud catholicos et acatholicos diminuatur. 

Rogo ergo Patres conciliares, ut in schemate dogmatico non solum 
statuatur officium Magisterii Ecclesiae in tutanda veritate et in vigilantia 
in labore theologorum, sed 4 simul explicite agnoscatur momentum in- 
vestigationis scientificae et congrua libertas ad hunc laborem perficien- 
dum; denique ut positive exprimatur gratitudo Magisterii Ecclesiae erga 
cultores scientiarum sacrarum et illis animus addatur, ut suum laborem 
alacriter et cum gaudio in bonum Ecclesiae prosequantur. Dixi. 



In textu scripto tradito: 1 perfuso. 2 deest. 3 deest. 4 at ut. 

16 

Exc.mus P. D. SIMON HOA NGUYEN VAN HIEN 
Episcopus Dalatensis 

Em.me Praeses et venerandi Patres, 

Mihi liceat aliquam propositionem facere de declaratione praelimi- 
nari omnibus constitutionibus, praesertim de fide, praemittenda} 

Nuntius praeliminaris Sacrae Synodi Vaticanae II, « ad omnes ho- 
mines ac nationes » directus, ab omnibus laeto et grato animo acceptus 
est. Nam in illo nuntio locuti sumus de illis obiectis quibus omnes ho- 
mines anhelant, nempe de salute, amore ac pace et quidem, ut ita 
dicam, plana loquela ad quam omnes, etiam indocti, accedere potuerunt, 
ita ut, mutatis mutandis, idem affirmari posset pro hominibus hodierni 
temporis, quod acciderat multitudini hierosolymitanae die Pentecostes: 
« Facta autem hac voce, convenit multitudo...; et mirabantur dicentes, 
nos audivimus unusquisque linguam nostram in qua nati sumus »... 2 

Concilium Vaticanum II, sub auctoritate et directione Summi Pon- 
tificis Ioannis XXIII, feliciter regnantis, sibi ut finem proposuit prae- 
sentandi mundo fatiscenti ipsum Salvatorem, pastorem, medicum, fratrem 
Dominum nostrum Iesum Christum cum sua doctrina genuina, integra, 
universaf tamen sub lingua nativa, simplici, clara, omnibus accessibili, 
etiam pauperibus et parvulis, ut fecit ipse 4 Dominus noster pauperibus 
evangelizando. Quod, ut mihi videtur, 5 desideratur in schematibus de 
fontibus revelationis. 6 Sed quid in ore Christi frequentius, immo fusius 
ac clarius invenimus sub forma quidem concreta, nisi 7 de Deo Patre 
suo et nostro, de Filio magistro et fratre, de proximo diligendo tam- 
quam fratre? « Vos autem nolite vocari rabbi: unus est enim magister, 

Christus,* omnes autem vos fratres estis; et patrem nolite vocare vobis 
super terram: unus est enim Pater vester qui in caelis est »... 9 

Porro, 10 ubinam melius inveniantur relationes paternitatis, filiationis, 
fraternitatis quam in ipsa familia? Revera Christus totam doctrinam 
suam 11 de Ecclesia ... 12 aedificanda posuit in divina Familia Sanctissimae 
Trinitatis, ad quam omnes homines vocare dignatus est ut tandem ali- 
quando omnes filii in Filio, haeredes Dei et cohaeredes Christi efficere- 
mur..., 13 inchoative in terris per gratiam et definitive in caelis per vi- 
sionem... 1 * 

Praeses: Exc.me Pater, agitur cte fontibus revelationis! 

Orator: ... et cum de fontibus revelationis iam multa dicta sunt, nol- 
lem aliud adiicere. 15 Gratias! 



In textu scripto tradito: 1 deest. 2 {Act. 2, 4 s.). 3 completa. 4 deest. 
5 deest. 6 schemate proposito. 7 quam., 8 deest. 9 (Mt. 23, 8-9). 
10 deest. 11 deest. 12 sua. 13 (Rom. 8, 17). 14 « In domo Patris 
mei mansiones multae sunt (Io. 14, 2). 15 1. Huius divinae Familiae caput 
et origo sine origine est Pater qui « in principio » ab aeterno suum unigenitum 
et primogenitum genuit, cui totam suam vitam seu naturam divinam tradidit: 
« Sicut enim Pater habet vitam in semetipso, sic dedit et Filio habere vitam in 
semetipso » (Io. 5, 26), « quem diligit » (ib. 20) et a quo diligitur in Spiritu veri- 
tatis et amoris (Io. 14, 31): en mysterium SS. Trinitatis. 

2. In sua bonitate infinita, Deus voluit homines a se creatos, suae Familiae 
cooptare per adoptionem filiorum: « Sic Deus dilexit mundum ut Filium suum 
unigenitum daret, ut omnis qui credit in eum non pereat sed habeat vitam aeter- 
nam » (Io. 3, 16). Filius per Mariam caro factus et habitans in nobis, praeter 
suam doctrinam de Regno Dei, dedit et suam carnem « quae pro vobis datur » 
et suum sanguinem qui « pro vobis effundetur in remissionem peccatorum », in 
cibum et potum quibus fimur sui concorporei et consanguinei: en Mysteria Incar- 
nationis et Redemptionis. Quodsi cum Christo Filio naturali Patris concorporei 
et consanguinei efficimur, merito transformamur in eius fratres et proinde filii 
Dei Patris nominamur et sumus. En mysterium elevationis et adoptionis divinae. 

3. Cum homo et anima et corpore constituitur animaque attingitur mediante 
corpore, sic Christus in sua condescensione, voluit nobis relinquere suam carnem 
et sanguinem cum suis effectibus salutaribus sub velamine sacramentorum quae 
sunt quasi ubera stillantia lac et mel in os filiorum, quae tamen non cuique priva- 
tim, sed una cum doctrina salutis, tradita sunt Ecclesiae ab ipso fundatae supra 
firmam Petram, tanquam Matri omnes filios nutrienti et Magistrae pueros docenti. 
En mysteria Ecclesiae et Sacramentorum. 

4. Omnes filii eiusdem familiae sunt inter se fratres, cuiuscumque dignitatis, 
conditionis et aetatis sint, ideoque debent sese invicem diligere, adiuvare, defen- 
dere, idem sapere cum matre quae eis monstrat Patrem cum Fratre primogenito in 
Spiritu amoris et unionis Familiae: en fundamentum totius moralis christianae. 

Audiamus nunc Doctorem gentium eandem linguam de hac magna Dei Fa- 

milia proferentem. « Flecto genua mea ad Patrem Domini nostri Iesu Christi, ex 
quo omnis paternitas in caelo et in terra nominatur... ut det vobis corroborari per 
Spiritum eius in interiorem hominem... in caritate radicati et fundati » (Eph. 3, 15): 
en prospectus luminosus, energice captivans Divinae Familiae ad cuius consortium 
omnes vocantur. « Quia ergo pueri communicaverunt carni et sanguini, et ipse 
similiter participavit eisdem ut per mortem destrueret... diabolum (Hebr. 2, 14); 
Semen Abrahae apprehendens, « non confunditur fratres eos vocare » (ib. 11, 16). 
Ut autem exstingueret omnem discordiae fomitem, Christus per Ecclesiam evan- 
gelizavit « pacem vobis qui longe fuistis et iis qui prope, quoniam per Ipsum ha- 
bemus accessum ambo in uno Spiritu ad Patrem. Ergo iam non estis advenae sed 
estis cives sanctorum et domestici Dei » (Eph. 2, 17). 

Nonne quotidie Ecclesia vult ut nos signemus signo Crucis, in quo invocamus 
SS. Trinitatem oramusque Christum ut in nobis renovet fructum crucis qua cum 
Ipso uniti et identificati, efficiamur filii Patris in Filio. 

En loquela quae facile penetrat mentem omnium et ad cor vadit, omnes enim 
facile percipiunt quid sit familia et quinam sint sensus et officia filiorum erga 
parentes. 

Optandum ergo mihi videtur ut per modum introductionis ad constitutiones 
et decreta, declaretur: Ecclesiam Dei esse magnam familiam divinam in quam 
Deus Pater in sua bonitate infinita, per Dominum Iesum Christum Filium suum, 
in communi Spiritu amoris, dignatus est omnes homines vocare ut omnes filii sui 
per adoptionem efficiantur et invicem ut fratres sese agnoscant et diligant. 

Animadversiones additae: 

Cum finis et officium Concilii sint praedicatio Evangelii Christi iuxta praecep- 
tum Domini: « Euntes docete omnes gentes... baptizantes..., docete eos servare 
omnia quaecumque mandavi vobis » (Mt. 28, 19-20), nobis attendendum est ad 
genuinitatem, integritatem, puritatem doctrinae et ad capacitatem audientium, in 
expositione Verbi Dei quia legatione Dei fungimur. 

Ut autem consulatur et indoli pastorali et claritati expositionis doctrinae, aude- 
rem proponere: 

1. Ut schemata proposita serventur ad discussionem, ea tamen conditione ut 
quaestiones disputatae in partes segregentur (relinquantur variis commissionibus 
Curiae Romanae), doctrina certa proponatur, nam in necessariis unitas, in dubiis 
libertas, in omnibus caritas; alius tamen ordo rerum tractandarum iuxta mentem 
hodierni temporis, maioris claritatis causa eligatur; tandem stylus exprimendi sim- 
pliciore gressu, apparatu scolastico liberatus, adoptetur. 

2. Ut circa fidem et revelationem, doctrina Conciliorum Tridentini et Vati- 
cani I resumatur. 

3. Ut ante omnem constitutionem et decretum, praemittatur clara et concisa 
expositio praecipuorum fidei articulorum qui sunt fundamentum totius aedificii dog- 
matis et moralis christianae eruntque summa religionis pro fidelibus, lumen pro 
iis qui foris sunt, et programma pro iis qui sese praeparant ad baptismum reci- 
piendum. 

Mihi liceat proponere sequentem ordinem rerum tractandarum: 

1. Visio compendiosa sed organica articulorum fidei fundamentalium, iuxta 
verbum Christi: « Haec est vita aeterna ut cognoscant te solum Deum et quem 
misisti Iesum Christum ». 

2. Haec vita aeterna cognoscitur per verbum Dei seu nuntium salutis ad om- 

nes homines, annuntiatum prius a patriarchis et prophetis, dein a Christo Domino 
et Apostolis (Multifariam multisque modis...): Vetus et Novum Testamentum. 

3. Omne verbum potest esse in scriptis vel orale. Verbum Dei datum est in 
scriptis (Sacra Scriptura) et oraliter (Traditio). Christus enim praecepit: « Euntes 
docete » et non sedentes scribite. 

4. Qualitates verbi Dei. a) Veritas et inerrantia; b) divino-humanum: divi- 
num quia ipse Deus inspiravit et auctor principalis; humanum quia est opus libe- 
rum hagiographi, cum suis notis particularibus psychologicis, historicis, ... 

5. Interpretatio verbi Dei. Verbum Dei ad omnes homines diriguntur ad sa- 
lutem. Non omnes sunt capaces interpretandi verbum Dei. Sunt multa loca diffici- 
liora. Ecclesia est organum officiale et authenticum ad hanc interpretationem. 

In hac interpretatione, attendendum est ad notas particulares auctoris humani, 
ad conditiones litterarias, historicas et geographicas. Multa exstant in Oriente tan- 
quam reliquiae traditionum antiquarum quae sunt magnae utilitati ad bene intel- 
ligenda loca difficilia S. Scripturae. 

Traditiones orales. « Sunt autem et alia multa quae fecit Iesus, quae si scri- 
bantur per singula, nec ipsum arbitror mundum capere posse eos qui scribendi 
sunt, libri » (Io. 21, 25). Docete omnes gentes. « Ille (Spiritus S.) docebit vos 
omnia » (Io. 14, 26). Traditio conservat S. Scripturam, revelatam doctrinam intac- 
tam tradit, explicat, complet. Haec invenitur in scriptis Patrum, in Magisterio 
ordinario Ecclesiae et in documentis pontificiis. 

Verbi Dei studium. Omnis loquens vult audiri verbaque sua in executionem 
conduci. Deus dignatus est nobis magnam epistolam per varia saecula scriptam, 
mittere ad nos docendos de sua voluntate et nostris officiis ad salutem; debemus 
eam non solum legere sed et meditari quotidie ut sciamus quid agendum. Sacer- 
dotes cuius officium est alios docere verbum Dei, esse versatos in verbo Dei opor- 
tet ac nil negligere ad illud propagandum. 

Has praedictas observationes humiliter propono, et non peto ius ad loquen- 
dum, nisi em.mus Dominus praeses aliter iudicaverit. 

17 

Exc.mus P. D. IOSEPH BATTAGLIA 

Episcopus Favenfinus 

Venerabiles Patres, 

Nolo celare vos admirationem et tristitiam quibus affectus sum, cum 
audivi argumenta quibus impugnabatur schema nobis propositum de fon- 
tibus revelationis . Quae argumenta, et hoc dictum sit maxima cum reve- 
rentia, meo humili iudicio, mihi videntur 1 fallacia et inania. 

Praetermissa omni observatione de nullo respectu habito, tum com- 
missioni, quae schema per tot temporis praeparavit, tum Pontifici, qui 
evidenter voluit ut illud nobis proponeretur discutiendum, tum omni- 
bus Patribus qui per menses illud examinaverunt, venio, stylo telegra- 
phico, ad argumenta quibus reiciendum putatur. Revera: 

1. Impugnatur schema quia non loqueretur de verbo Dei, sed de 
Sacra Scriptura et Traditione. Sed nos semper credidimus hucusque in 
Sacra Scriptura et Traditione contineri verbum Dei, et Traditionem et 
Sacram Scripturam idem esse ac verbum Dei. 

2. Impugnatur schema quia uteretur novis vocabulis, ut « Tradi- 
tio », « Revelatio », « Fons » et alia, quae, uti iam audistis, adhibita 
sunt in Conciliis praecedentibus 2 ut in Tridentino et in Vaticano. Et 
vocabulum « Traditio » antiquum est ut epistolae S. Pauli. 

3. Impugnatur schema, et fit recursus ad verba Summi Pontificis, 
quia in eo deest afflatus pastoralis, sed Summus Pontifex commendat 
etiam 3 ut veritas Catholicae Ecclesiae solemniter affirmetur, ita ut elu- 
cescat omnibus, etiam fratribus separatis, quodam novo splendore. Et 
si ex documentis Summi Pontificis de Concilio excerpere vellem locos 
qui huc referuntur, possem vobis loqui usque ad vesperum. Admittitur 
quidem veritatem esse fundamentum pastoralis; quid amplius desidera- 
tur? Huic fundamento veritatis innixi pastores scientiam pastoralem et 
artem pastoralem aediftcabunt et 4 exercebunt, quae scientia non erat trac- 
tanda in hoc schemate, cum iam tractetur in aliis schematibus et, ut 
vidimus, etiam in sacra Liturgia. 

4. Impugnatur schema quia non esset satis oecumenicum: sed ve- 
ritas ipsa sua natura 5 est oecumenica, et nihil magis oecumenicum veri- 
tate, et certo fratres separati non alliciuntur minuendo veritatem. Quod, 
diminutio veritatis, 6 ne honestum quidem esset. 

5. Impugnatur schema quia esset scholasticum; sed quaero: quia 
eaedem veritates etiam in scholis docentur et in manualibus inveniun- 
tur, fidelibus totius orbis erant tacendae, contra mentem Pontificis? 

6. Affirmatum est etiam schema ftdei mutatum esse in Concilio Va- 
ticano I. 7 Utique, sed in eodem sensu et eadem sententia, ut efficacius 
declararentur eaedem veritates dogmaticae. 6 

7. Impugnatur schema quia videtur 9 condemnare certas opiniones, 
quas non nomino. 10 Sed non est officium Concilii Oecumenici et solli- 
citudinis Pastorum monere fideles ut caveant errores et pericula in 
fide? 

Peto veniam, ob meum ausum, quo neminem offendere volui, sed 
considerans adversarios huius schematis, si parva componere magnis 
licet, mihi videor esse 11 ut Daniel in fovea leonum, sed confido me 
ereptum iri ex eorum ore data eorumdem humanitate, si venio ad hanc 
conclusionem: 

Schema propositum mihi placet, ob claritatem expositionis, ob pro- 
prietatem verborum, ob rigorem logicum quo partes connectuntur. Ad- 
datur prooemium quo oeconomia totius schematis et eius maximum mo- 

mentum explicentur. Emendetur et perficiatur in locis ubi credatur 
emendandum et perficiendum, sed expedite discutiatur nec teramus ul- 
terius tempus tam pretiosum vanis disceptationibus. Dixi. 



In textu scripto tradito: 1 visa sunt. 2 alia vocabula adhibentur in Con- 
ciliis. 3 memoranda sunt etiam alia verba S. Pontificis qui enixe commendat. 
4 deest. 3 deest. 6 deest. 7 Impugnatur schema affirmando, etiam in 
Concilio Vaticano I schema fidei mutatum esse. 8 fidei. 9 videretur. 
10 afferam. 11 deest. 

18 

Exc.mus P. D. AEMILIUS GUERRY 

Archiepiscopus Cameracensis 

Venerabiles Patres, 

Quae sequuntur de consensu omnium episcoporum Galliae propo- 
nuntur. Tollenda omnino est quaedam aequivocatio graviter et unitati 
et fecunditati Concilii periculosa. Ex eo enim quod multi episcopi po- 
stulent veritates doctrinales alio modo praesentari ad homines huius 
temporis, sub forma magis positiva, vivida, evangelica, adaptata, posset 
quis intelligere eos paratos esse ad sacrificandam doctrinam in favorem 
necessitatis pastoralis. Quae aequivocatio Patres in duas partes divi- 
deret: alios quidem doctrinae studentes, alios necessitates pastorales 
doctrinae anteponentes. 

Quod concedere nequimus ex duplici ratione: 

1. Quia unitas ipsa Concilii bonum aliquod eminens est, ab omni- 
bus quaerendum in veritate et caritate Iesu Christi. 

2. Quia hanc oppositionem inter ambo officia nostra respuimus: 
etenim inter necessitates doctrinales et necessitates pastorales nulla po- 
test haberi oppositio. Doctrinae est in omne opus pastorale resplendere 
<< ut vitam habeant et abundantius habeant ». 

Primum officium pastorale nostrum in hoc est: doctrinam inte- 
gralem et puram populum nostrum doceamus, ita tamen possit audire 
verbum Dei, intelligere, accipere in fide et tandem in universum vitae 
suae spatium in actum deducere. 

Aequivocatio forsan ab hoc vocabulo pendet, nempe « adaptare », 
quod insinuare videretur nos nuntium redemptionis novitatibus et ten- 
dentiis quibusdam hodiernis accommodare velle; velarentur, v. g. doctri- 
nales exigentiae, reticerentur principia quaedam nimis hominibus huius 

temporis ingrata. Huiusmodi sensus crimen esset adversum officia no- 
stra episcoporum, fidei doctorum. 

Ad aliud quid omnino diversum tendimus, et hoc duplici modo in- 
telligendum est: 

1. Adaptanda est, non ipsa doctrina, sed praesentatio ipsius doctri- 
nae: etenim ipsa doctrina, nonnisi cum tota virtute sua veritatis Evan- 
gelii ad illuminationem vitae tradenda est, sed praesentatio ipsa doctri- 
nae, ad hoc ut omnes integram veritatem suam facere queant. Quid vero 
requirit, ex nostra parte, tale praesentationis studium? Officium nostrum 
est, sub lumine fidei viventis, nostram propriam mentem ad veritatem 
adaptare Scripturae Sanctae, Theologiae, Patribus, documentis Magiste- 
rii studentes, meditationi et orationi instantes..., 1 ut veritas nobis fa- 
miliaris evadat et a nobis praesentari valeat, non solum mentibus homi- 
num temporis nostri aperta, sed etiam lucens, ardens, vivida, attrahens, 
revelans immensam caritatem Dei qui vult omnes homines salvos fieri, 
trahendo ipsos ad Filium suum in Ecclesia, tanquam filios in Filio, et 
inter se fratres. Sub hoc aspectu, in schemate theologico deficit haec 
synthesis omnino necessaria: aliquod prooemium quod « mirabilia Dei » 
exponat in oeconomia salvifica mundi. 

2. Praesentatio doctrinae adaptanda est novis conditionibus et for- 
mis vitae in mundo moderno, sicut recenter postulavit Summus Ponti- 
fex, triplici causa: 

a) Si fit respectus ad populum nostrum credentem, non tan- 
tum errores hodierni in ipsum influunt, sed « civilisatio » nova, tech- 
nica ipsum profunde signat. Quod non tantum condemnare vel denun- 
tiare sufficit! Infidelitas enim esset, nos, doctores et pastores, non do- 
cere populum nostrum et iuvare ad salutem assequendam in ipsa sua 
vita hodierna, in ipso hodierno ordine rerum. Quod fieri non potest 
sine arduo mentis et inquisitionis doctrinalis labore! Quam facilius es- 
set formulas manualium mere repetere! 

b) Quoad illos autem, ad quos nondum pervenit felix nuntium 
Evangelii, episcopus, utpote « missionarius », apostolus per antonoma- 
siam, horum curam assumere debet. Caritas erga Christum et erga hos 
ipsos urget nos ut modo persuasivo et intelligibili ad hos 2 verbum 
salutis afferamus. Ad hoc autem exigitur profundior doctrinae cogni- 
tio et catechesis conveniens iis qui sunt in via ad Christum. 

c) De obiecto ipso doctrinae haec dicatur: Ecclesiae est « om- 
nia instaurare in Christo »: quidquid igitur vere humanum est, — quid- 
quid inter res mundi valorem exhibet, in dominio artis et scientiae et 
« culturae » ut dicitur, et artium technicorum, — quidquid ad vitam 
hominum confert quocumque modo, scilicet amor et relationes inter 

coniuges et familiae, et labor, universa problemata socialia, relationes 
inter nationes et pax in mundo. Christus venit « non ut damnaret mun- 
dum, sed ut salvaretur mundus per ipsum ». Doctrinae igitur nequa- 
quam studeret qui, a beneficiis Incarnationis et Redemptionis quidquid 
excludere vellet. 

Conclusio nostra est circa generaliora primi schematis: ordinatio 
pastoralis, nedum excludat doctrinam vel minuat, novum et immensum 
spatium aperit, simul ac eam ad inquisitiones ulteriores provocat, ita ut, 
per opus connexum omnium qui veritatem et homines 3 diligunt, ver- 
bum Dei ad omnes homines, in omnibus conditionibus, annuntiari possit 
et totam vitam personarum, familiae, societatis illuminet. Dixi. 



ln textu scripto tradito: 1 ita. 2 eos. 3 animas. 

19 

Exc.mus P. D. HERMENEGILDUS FLORIT 

Archiepiscopus Florentinus 

Venerabiles Patres Conciliares, 

Gaudeamus de intacta libertate loquendi in hac aula conciliari; sed 
intacta servetur etiam caritas fraterna ideoque fraternus modus discep- 
tandi... 1 

Quoad substantiam doctrinalem, puto nos omnes convenire, sed po- 
tius circa methodum proponendi res fundamentales valde discrepamus. 
Praecipua quaestio in praesenti est illa de methodo; an nempe retinenda 
sit methodus scholastica, quae de cetero valde mitigatur in schemate 
proposito: repeto, an nempe retinenda sit methodus scholastica, 2 hucus- 
que ab Ecclesia adprobata et natura sua securior, sed mentalitati ho- 
diernae minus grata (quia mens modernorum est potius historicistica et 
inhians experientiae et emotioni religiosae), aut seligenda sit methodus, 
quam vocare solent positivo-historicam, quae postremis annis progressa 
est in connexione cum cultura biblico-liturgico-patristica, quaeque prae- 
valere videtur ubi contentio viget theseon theologicarum cum protestan- 
tibus. 

Problema magnum ac urgens est invenire synthesim altiorem, qua 
integrari possint istae duae tendentiae catholicorum... 3 Tentamina, hu- 
militer quaeso, fiant ad id consequendum. 

Quod etiam defensores prioris tendentiae laborent anxietate doctri- 

nali et pastorali, facile intelligitur, quia altera sententia, ex natura sua, 
si non cautissime 4 procedatur, sensim sine sensu et non obstante rectis- 
simo fine fautorum eius, adaperire potest angiportus subiectivismo pe- 
riculoso, 5 eo vel magis quod societas hodierna caret philosophia et caret 
visione mundi (Weltanschauung), qua ipsamet valeat interpretari prae- 
sentes realitates quin cadat in pessimismum et in angorem « existen- 
tialisticum ». 

Sed interim, venerabiles Patres* susceptam discussionem continue- 
mus circa schema iam propositum, et concrete: aliqui ex vobis putant 
non esse tam 7 loquendum de duplici fonte revelationis? Bene. Redea- 
mus ad textum Concilii Tridentini, quem suggero praeponendum, prooe- 
mii instar, in pag. 9 ... 8 Scio illum placere etiam quibusdam fratribus 
separatis. 

De cetero nemo in dubium vocat fontem primarium 9 et unicum re- 
velationis esse Deum seu Verbum Dei Unigenitum, quod cum sit in 
sinu Patris, ipse nobis enarravit... 10 

Et voluissem nunc statim illico subiicere verba praeclara, classica, ut 
ita dicam, Concilii Tridentini, et analysi eundem textum subiicere ut 
possem deinde coram omnibus concludere, dicere 11 praediligentibus 
theologiam sic dictam « vitalem »... 12 : quid hoc textu, theologice lo- 
quendo, magis vitale? Sed omittam textum, qui iam pluries citatus fuit, 
praesertim ab em.mo, ni fallor, card. Caggiano. Liceat itaque pauca alia 
addere. 13 

1. Neminem latet vocem « paradosis », sensu theologico agnito a Con- 
cilio Tridentino et prius a S. Thoma, inveniri apud notum textum pau- 
linum: « Tenete traditiones quas didicistis sive per sermonem sive per 
epistolam nostram »... 14 Prius quam esset vox scholastica fuerat vox 
biblica, et alius prostat textus, generatim neglectus, ex epistola Iudae 
desumptus: « Necesse habui scribere vobis, fratres, deprecans super- 
certari semel traditae » — notate: « semel traditae 15 (hapax parado- 
theise) sanctis fidei »... 16 

2. Adnotare liceat quoque 17 mihi, Patres venerabiles, quod plura ex 
oppositis, feria quarta, 1 * contra schema sunt faciliora dictu quam factu. 
Utcumque disceptatione fraterna et Sancti Spiritus gratia opitulante, po- 
terimus, ac tali « disceptatione » dico, poterimus 19 clariorem, praesen- 
tem textum vel profundiorem vel breviorem reddere; etsi nequeam ab- 
stinere me a sincera admiratione, eo quod plures tractatus, et 20 valde 
delicatam, ..." explosivam materiam biblicam, Patres commissionis prae- 
paratoriae per bene 22 in epitomem cogere valuerint. 

Ulterius: si hic auditur vox Ecclesiae Magistrae, potiusquam vox 
Ecclesiae Matris id liquet ex natura subiecti. 

Sicut parentes ex iure naturae sunt magistri filiorum, ita Ecclesia 
ex iure divino, et quidem iure divino primordiali, est magistra filiorum 
suorum (iam vero 23 nemo negaverit et hunc esse aspectum pastoralem, 
immo eminenter pastoralem). 

De cetero audiemus satis superque vocem Ecclesiae Matris in sche- 
matibus quae cognosco 24 de cura animarum et, ut confido, in schemate 
de Ecclesia, quod nondum cdgnosco? 5 

Adhuc 26 si sapit pessimismum schema praesens, reddere poterimus 
iucundiorem, salva dignitate styli conciliaris 21 postquam disceptatio fra- 
terna ostenderit ubi lateat anguis pessimismi. 

3. Denique, 2S recte desideratur ut si errores reprobantur, clariore modo 
id fiat, ad auferendas ambiguitates et ad diffidentiae quodlibet germen 
dissipandum. Fortasse hoc desiderium praecipue respicit cap. IV, n. 22. 

Iamvero, si ambiguitas datur, 29 non versutiae humanae id attri- 
buendum est, sed prudentiae caritatis Christi, nempe ... 30 ne iterum su- 
scitentur controversiae damnosae. Quisnam, v. gr., non audivit his ulti- 
mis temporibus verba Christi relata ab Evangeliis quasi ex toto referre 
potius mentem (creatricem utique) communitatis inconsciae, 31 iuxta pla- 
cita illius methodi hermeneuticae quae « Formgeschichte » nuncupatur, 
et cui nimis indulgent (proh dolor) etiam plures exegetae catholici? 

Mihi suasum habeo non agi in casu de opinionibus, sed de princi- 
piis et criteriis quibus pessumdatur sensus inspirationis biblicae et ... S2 
enervatur, tandem aliquando, tota auctoritas historica Evangeliorum. 

Iamvero boni pastoris munus est etiam illud tuendi gregem ab erro- 
ribus. Dixi. 



In textu scripto tradito: 1 Certo dissensus acriores exarserunt aliis in Conciliis; 
at quidquid contigerit tempore praeterito, hodie omnia progrediuntur; progredian- 
tur ergo etiam patientia et fiducia reciproca. Ut plures asseruerunt, omnes tendi- 
mus ad idem: ad incrementum et ad defensionem fidei, ad sanctificationem nostram 
(ut fiamur forma gregis ex animo, magis magisque) et ad salutem nostrarum ovium, 
sedulo attentis mutatis condicionibus, exigentiis, necessitatibus pastoralibus nostri 
aevi. 2 deest. 3 (quae deteguntur etiam in Concilio). 4 caute. 5 deest. 
6 deest. 7 deest. 8 et sublato n. 4 in pag. 10. 9 primariorem. 10 Etenim 
Evangelium promissum ante per Prophetas et in Scripturis sanctis, Dominus Noster 
Iesus Christus proprio ore primum promulgavit, deinde per suos Apostolos tan- 
quam fontem omnis et salutaris veritatis et morum disciplinae, omni creaturae prae- 
dicari iussit (cf. Mt. 28, 29; Me. 16, 15); perspiciensque hanc veritatem et disci- 
plinam contineri in libris scriptis et sine scripto traditionibus, quae ab ipsius 
Christi ore ab Apostolis acceptae, aut ab ipsis Apostolis Spiritu Sancto dictante, 
quasi per manus traditae, ad nos usque pervenerunt; orthodoxorum Patrum exem- 
pla secuta (haec S. Synodus) omnes libros tam Veteris quam Novi Testamenti, cum 
utriusque unus Deus sit auctor, necnon traditiones ipsas tum ad fidem tum ad 



104 



ACTA CONC. VATICANI II - PERIODUS I 



mores pertinentes, tanquam vel oretenus a Christo vel a Spiritu Sancto dictatas 
et continua successione in Ecclesia catholica conservatas, pari pietatis affectu et 
reverentia suscepit ac veneratur (Conc. Trid. Decr. de Canonicis Scripturis, sess. 
IV, E. B. n. 57). 11 deest. 12 peto. 13 Denique liceat mihi pauca ad- 
dere. 14 (2 Thess. 2, 15). 15 deest. 16 (Iud. 3). 17 deest. 18 deest. 
19 deest. 20 deest. 21 et. 22 deest. 23 deest. 24 deest. 25 deest. 
26 deest. 27 deest. 28 deest. 29 detur. 30 (ut puto). 31 primaevae. 
32 penitus. 

20 

Exc.mus P. D. IESUS CLEMENS ALBA PALACIOS 

Episcopus T ehuantepecensis 

Venerabiles Patres Conciliares, carissimi Fratres Observatores, 

Tractabo de primo schemate, id est de fontibus revelationis , cum 
relatione ad secundum schema, de fidei deposito pure custodiendo. In 
utroque partim recoluntur ac denuo promulgantur fere verbatim decreta 
priorum Conciliorum; partim proponuntur discutiendae quaestiones non- 
dum mature perpensae, quin appareat necessitas definitivi et solemnis 
iudicii; in schemate de deposito fidei pure custodiendo tractatur etiam 
directe et per se de quaestionibus philosophicis. Propter diversas ratio- 
nes, praesertim pastorales, proposita fuit reiectio utriusque schematis 
et exhibitio novi schematis. 

Praeses card. Lienart: Exc.me Pater, de deposito fidei pure custo- 
diendo non agitur, sed de fontibus revelationis. 

Orator: Agam de fontibus revelationis. 1 

In schemate de fontibus revelationis , primo, introducitur quaestio 
quae inter bonos theologos 2 potius est de nomine et terminologia: nem- 
pe veri theologi admittunt tam Scripturam quam Traditionem. Unicus 
primarius fons est Deus. Unice agitur de hoc: utrum utendum sit nova 
terminologia quae procedit ex saeculo praeterito et multis videtur non 
felix. 3 

Latius repetuntur doctrinae iam definitae 4 in Tridentino et in Vati- 
cano relate ad Scripturam. 

Non sufficienter tractatur de Traditione eiusque vita in Ecclesia, ne- 
que de mutua relatione inter Scripturam, Magisterium vivum et respon- 
dentem sensum supernaturalem fidelium, neque accurate proponuntur 
Traditionis criteria. Et hoc est maximi momenti. Saepius dicitur ille textus 
Vincentii Lerinensis: « Quod semper, quod ubique, quod ab omnibus », 
et non semper verificantur conditiones. Et quando aliqua sententia vi- 

detur aliquatenus nova, immediate opponitur hoc illis qui vocantur 
« novatoribus »; quando vero iam accuratius hoc inspicitur, non est 
verum. 6 

Quarto, quoad interpretationem Sacrae Scripturae, post sapientis- 
simas normas a Summo Pontifice Pio XII promulgatas, adduntur expres- 
siones quae coarctare videntur legitimam libertatem studii Sacrae Scrip- 
turae, praesertim quoad Novum Testamentum, et decidere definitive 
quaestiones quae legitime agitantur 6 inter optimos interpretes diversarum 
tendentiarum. Et habuimus opportunitatem videndi quod saepe agitur de 
exaggerationibus et, parcite verbo, de veris calumniis. 7 

Quoad has difficillimas quaestiones biblicas candide fatebor: multi 
ex nobis studuimus Sacris Litteris ante splendidam encyclicam Divino 
Ajflante Spiritu; postea vero, propter arduos labores apostolicos, neque 
tempus neque sufficiens opportunitas nobis fuit accuratim attendendi 
ad progressum scientiae biblicae ut prudenter possimus iudicium matu- 
rum proferre hac de re. Accusantur multi auctores quos nondum legi- 
mus vel vix incepimus legere. 8 Nonne periculum magnum est pro Eccle- 
sia si praecludatur accessus ad vias sapientiae et doctiores alienentur ab 
ipsa Ecclesia si ipsis responsiones demus omnino coactas ad solutionem 
difficultatum quae etiam in Novo Testamento inveniuntur? Nonne me- 
lius erit breviter recolere sapientissimas normas Pii XII sanctae me- 
moriae et doctos impellere ad has vias prosequendas, debitis quidem cau- 
telis, sed abstinendo a praecisionibus quarum momentum quam plurimi 
ex nobis non satis percipere possumus? 

A doctissimis et piissimis yiris, veritati catholicae et Sanctae Sedi 
valde addictis, feria quarta et hodie 9 audivimus non debere sanctam li- 
bertatem doctorum vere catholicorum coarctari. Quamvis negare vel dis- 
simulare nequeam pericula, videtur omnino sufficiens quod ipsis praevi- 
deatur per interventionem magisterii ordinarii, praesertim Summi Pon- 
tificis, cum auxilio Pontificiae Commissionis Biblicae, in perfecta con- 
cordia cum Sancto Officio. 

Maximi vero momenti videtur ut Concilium praecipiat praeparatio- 
nem instructionis magis particularis de studio et expositione scholari et 
populari Sacrae Scripturae in qua securum adiutorium pastorale inve- 
nire possimus 10 pro seminariis, pro scholis elementaribus, pro praedica- 
tione et catechesi biblica. Ipsi laici attendunt ad periculum fidei, prae- 
sertim adolescentium, quod provenit ex Sacrae Scripturae expositione 
quae communiter vulgo fit, et saepius contradicit certis cognitionibus 
scientiae naturalis et historicae. (Absonum esset adhuc disputare utrum 
cetus quod deglutivit lonam esset vere cetus vel aliquis piscis 11 ). Talis 
instructio efformari posset sub ductu Commissionis Pontificiae Biblicae 

a Pontificio Instituto Biblico cum adiutorio aliarum scholarum catho- 
licarum quae studiis biblicis incumbunt... 12 
Ideo haec mihi proponenda videntur: 

1. Schemata de fontibus revelationis ac de jidei deposito pure cu- 
stodiendo ita recognoscantur ut brevientur et indoli pastorali huius Con- 
cilii aptentur etiam 13 ante disceptationem particularem. 

2. Omnino excludantur hae quaestiones, quae legitime inter doctos 
catholicos studiosos Sacrae Scripturae agitantur. 

3. Concilium praecipiat confectionem adaequatam 14 instructionis 
quoad studium et propositionem pastoralem doctrinae Sacrae Scripturae, 
quae instructio promulgetur a Commissione Biblica et praeparetur a Pon- 
tificio Instituto Biblico... 15 Dixi. 



In textu scripto tradito: 1 Quoad reiectionem schematum priorum de doctrina 
fidei haec mihi observanda videntur: nullam irreverentiam sapit erga Summum 
Pontificem reiectio schematum vel petitio revisionis praeviae ita ut funditus reco- 
gnoscantur, ut reducantur quaestiones et reformentur a limine, ante discussionem 
particularem, propositio argumentorum, tendentia schematum simulque modus pro- 
ponendi. Exemplum habemus in primo Concilio Oecumenico Vaticano in quo pri- 
mum schema, propositum Patribus ab ipsis non fuit acceptum, cum admiratione 
sed sine offensione venerabilis Pii IX; postea proposita fuere alia schemata — sex- 
decim — ait historicus investigator. Ex hoc procedendi modo optima processit con- 
stitutio. Ideo nullus timor reverentialis debet nos praepedire in deliberatione; unice 
debemus attendere ad gloriam Dei et omnium hominum salutem; sub hoc lumine 
debemus perpendere utilitatem schematis ad finem obtinendum, absque praeiudi- 
cio, absque anxietate. 2 deest. 3 scil. de duplici fonte revelationis, quae 
videtur aequivoca eiusque resolutio posset esse damnosa, ex terminologia quam hi- 
storici theologiae asserunt non esse valde antiquam nec feliciter inventam. Discussio 
theologica de hac terminologia pacifice transcurrit inter probatos auctores. 4 Late 
repetitur doctrina iam definita. 5 deest. 6 quaestionem quae legitime agita- 
tur. 7 deest. 8 deest. 9 transacta. 10 inveniremus. 11 deest. 
12 Etiam catechismus efformetur de doctrina christiana nostris temporibus propo- 
nenda. 13 deest. 14 adaequatae. 15 4. Si ineptum appareat schema, postu- 
lentur schemata ab aliquibus Patribus elaborata et a commissione de fide exami- 
nentur. 

\Subsignatus etiamj Sergius Mendez Arceo, addens: « Melius aliud schema ». 
Animadversiones additae: 

Quum in constitutione dogmatica agatur de proponenda infallibiliter doctrina 
revelata, non vero de disciplina quae a competenti auctoritate mutari potest quando 
opportunum videatur, tum meipsum, tum alios patres conciliares anxium reddit de- 
fectus claritatis in relatione qua propositum est schema de fontibus revelationis 
discutiendum, admittendum vel reiciendum, ad normam art. 33 Ordinis Concilii, 
prius in genere, postea in specie, seu quoad particularia. 

Credo non esse denuo definienda a nobis, ut dogmata fidei, quae a prioribus 
Conciliis iam fuere definita, v. g., doctrinam revelatam contineri in S. Scriptura et 
sine scripto traditionibus quae ab ipso Christo vel a Spiritu Sancto Apostolis tradi- 

tae ad nos usque quasi per manus transmissae sunt, nec alia dogmata iam indubie 
proposita. Sed quando agitur de doctrinis quarum propositio explicita non habetur, 
saltem clare et explicite, in sollemni et infallibili Ecclesiae magisterio, usque adhuc 
forsitan mens schematum de fide est ut huiusmodi clara et explicita propositio habeat 
vim definitionis infallibilis proponentis novum fidei dogma? 

Aliis verbis, proponitur definienda, non quidem existentia traditionis continen- 
tis revelationem, quae etiam habetur in Scriptura, sed Scripturam et Traditionem 
esse et vocari debere duos fontes revelationis, forte adaequate distinctos? 

Similiter, estne a nobis definienda authentia litteraria quatuor Evangeliorum, 
ita ut non solum constet de eorum canonicitate, quae est de fide, sed etiam de facto 
conscriptionis ab iis auctoribus quibus communis sententia ipsa tribuit? Forte dam- 
nari debet ut haeretica sententia quae quovis modo et quadam de causa germanam 
veritatem historicam et obiectivam factorum vitae D. N. Iesu Christi denegat vel 
extenuat, prout ab Evangeliis narrantur? 

Similiter interrogari posset de secundi schematis quibusdam enuntiationibus 
quae ultra iam definita procedunt. 

21 

Rev.mus P. D. CHRISTOPHORUS BUTLER 

Praeses Congregationis Anglicae O.S.B. 

Venerabiles Patres Conciliares, et mei Patres in fide, quoniam non 
sum episcopus, sed discipulus episcoporum; sed sum quoque secundum 
quid exegeta, fui exegeta et habeo proprium interesse in re biblica. Et 
anxietatem praebet mihi tenor schematis typis impressi, cum specto fu- 
turas possibilitates in re biblica; sed habeo alias rationes quare, pro con- 
scientia mea, meo humillimo iudicio, assentio eis qui dixerunt schema 
sibi non placere. Assentio eis qui negaverunt schema correspondere in- 
tentionibus pro Concilio Sanctissimi Pontificis nostri feliciter regnantis. 
Quantum intelligo, Pater noster communis et ipsum Concilium vult ali- 
quid spei et boni nuntii ad mundum dare; non est intentio huius Conci- 
lii (quando non sunt haereses periculosae in sinu Ecclesiae vigentes) non 
est intentio huius Concilii, controversiam ut ita dicam, domesticam inter 
catholicos publici iuris facere; nec disciplinam domesticam exercere co- 
ram universis hominibus adversus aliquos catholicos doctos, quorum et 
nomina et studia ab omnibus, praeter perpaucos, ignorantur. 

Assentio etiam eis qui dicunt quod quaestio de Traditione et Sancta 
Scriptura et de relationibus inter has non bene tractata sit in hoc sche- 
mate. Nemo negat doctrinam Tridentinam et Vaticanam, nemo negat 
doctrinam ordinarii Magisterii; sed pro multis e nobis haec pro tem- 
pore videntur sufficere, quia quaestio tacta in schemate est quaestio etiam 
nunc disputata inter scholas catholicas, optimae notae, et non est adhuc 

matura, meo humili iudicio et complurimorum aliorum iudicio, ad deci- 
dendum in Concilio. 

Similiter, schema tractat de inspiratione et inerrantia; si schema so- 
lum vult dicere quod Concilia Tridentinum et Vaticanum, et quod ordi- 
narium Magisterium Ecclesiae vult dicere: repetat ergo verba Concilii 
Tridentini, Concilii Vaticani et ordinarii Magisterii, e. g. ex Divino 
Aflante Spiritu. 

Sed schema ulterius progreditur, et invadit campum ubi adhuc vigent 
quaestiones disputatae inter catholicos, et meo quidem iudicio, valde 
periculosum est si quaestiones tales, velut transitorie, decidamus in 
Oecumenico Concilio. Iamvero, dixerunt aliqui — et praetereo, non re- 
cito plura argumenta sed submittam secretario generali — sed dixerunt 
complures hodie, quod quamvis schema corrigendum sit, tamen apte ser- 
viat quasi fundamentum disceptationis nostrae. Fuit iam bonum funda- 
mentum disceptationis per duos iam dies, sed schema non laborat solum 
aliquibus superficialibus spinis quae possint evelli, sed ipsum schema in 
sua ratione, plurimorum nostrorum iudicio, non est apte et convenien- 
ter fundatum; et, Patres venerabiles, est omnino gravissimi momenti 
ut in hoc primo schemate doctrinali, Concilium nostrum inveniat ali- 
quam quasi unanimitatem in praesentanda doctrina Ecclesiae. Plurimi 
sunt, ut videtur, qui non poterunt dicere Placet schemati ut stat, etiamsi 
aliqua in eo corrigantur. Nonne omnino necessarium est, ut parvus coe- 
tus, qui possit repraesentare eos qui vellent probare schema et eos qui 
non possent probare schema, coire et considerare si ex hoc schemate 
una via possit inveniri pro omnibus nobis. Si autem non possit inve- 
niri, tunc pro certo, deberet aliud schema praeparari; quia debemus 
hanc quasi unanimitatem omnibus rationibus procurare in hac prima 
quaestione doctrinali Concilii. Dixi. 



Textus scripto traditus: 

Si fas sit, velim proponere vobis ut non immoremur in discussione singulorum 
capitulorum et paragraphorum huius schematis; sed, postquam in genere conside- 
raverimus scopum et tenorem eius, consentiamus ut alterum schema praeparetur 
quod posset inscribi de fonte unico doctrinae Catholicae Ecclesiae. 

Quaero etenim utrum schema iam typis impressum satis correspondeat inten- 
tionibus pro Concilio Pontificis nostri, et intentionibus quas ipsum Concilium debet 
habere. Communis Pater noster, f. r., voluit, ni fallor, ut Concilium daret verbum 
aliquod spei et boni nuntii ad mundum; non est intentio Eius neque est nostra in- 
tentio controversiam ut ita dicam domesticam inter catholicos publici iuris facere; 
nec disciplinam domesticam, rem ordinarium magisterium apprime spectantem, co- 
ram universis hominibus exercere adversus aliquos viros doctos quorum et nomina 
et studia ab omnibus praeter perpaucos peritos plane ignorantur et silentur. 

Est, verbi gratia, quaestio disputata inter catholicos optimae notae utrum depo- 
situm fidei contineatur partim in S. Scriptura, partim in traditione sine scripto, an 
totum depositum aliquo saltem implicito modo contineatur in ipsa Scriptura. Haec 
quaestio non potest determinari ex definitionibus summi magisterii iam factis, cum 
magisterium solum dicat depositum contineri et in Scriptura et in traditione sine 
scripto. Controversia adhuc vivida est. Num nos in eo sumus ut secure possimus 
diiudicare hanc rem, maxime cum rationes alterutrim allatae non appareant in sche- 
mate? Et quid hoc ad necessitates mundi quibus respondere vult Concilium, vult 
Papa noster Ioannes? Sed schema videtur velle intervenire in hac controversia, et 
in sensu permultis theologis parum placente. Hodierna « colluctatio nostra » non 
est adversus novatores sextodecimi saeculi sed adversus eos qui omnino negant reve- 
lationem amoris salvifici Dei in Iesu Christo D. N. factam. 

Similiter, schema tractat de inspiratione et inerrantia S. Scripturae verbis quae 
procedunt ultra ea quae iam definita sunt, et quidem verbis quae possent intelligi 
in sensu quasi alicuius « Docetismi » scripturistici; dum quod indigent homines 
audire ex nobis est quod Scriptura est verbum Dei ab hominibus lingua humana 
conscriptum, verbum inspiratum et verax. Quidquid amplius diceremus in hac 
re iam non esset « ad aedificationem » populorum sed forsan « ad destructionem » 
peritorum catholicorum. Et fieret scandalum intelligentiorum laicorum qui erunt 
omnis aetatis mundi iam illucescentis. 

Praeterea, scientia litteraria et historica, qualis hodie ad S. Scripturas appli- 
catur — et legitime applicatur, cum hae Scripturae sunt documenta historiae hu- 
manae quamvis etiam sint libri inspirati a Deo — hac scientia in hac applicatione 
est omnino recens et, ut ita dicam, in incunabulis. Relationes inter hanc scientiam 
et theologiam scholasticam debent studiose et pedetemptim elaborari, quod non 
potest facere hoc Concilium; non praemature decidi, maxime in sensu qui redderet 
talem scientiam perdifficilem, ne dicam impossibilem, pro peritis catholicis. Est 
autem scientia valde necessaria non solum in apologetica sed pro vita spirituali nostra. 

Iamvero, schema, in aliquibus partibus, videtur mihi reddere mentem antimo- 
dernisticam. Sed modernistae inter catholicos vix hodie inveniuntur; et si inter aca- 
tholicos existunt, hi non obaudient voci Concilii Vaticani. Quod errores fiunt in 
tali scientifica indagatione non nego, errores facti etiam ab exegetis catholicis qui 
sunt plerumque homines profundae fidelitatis et catholicae integritatis et laude 
nostra dignissimi. Nam materia huius scientiae et modus investigandi sunt tales 
ut errores quasi fataliter gignuntur in via ad veritatem. Sed quousque quaestiones 
non sunt maturae, huiusmodi errores multo melius ab aliis exegetis corriguntur et 
per ipsum progressum scientiae quam per frequentem magisterii interventum. Exag- 
gerationes autem et audaciae si quae sunt, melius corriguntur per ordinariam disci- 
plinam et per ordinarium ecclesiae magisterium quam per extraordinarium magiste- 
rium quale est Concilium Oecumenicum. Haec fuit prudens norma Commissionis 
Biblicae recentioribus annis, quae, mea sententia, sustinenda et prosequenda esset 
et non impedienda. 

Et si S. Offlcium timet ne suae vires non satis sint ad corrigendas audacias, 
liceat nobis reliquis respondere quod nos omnem fiduciam habemus in severitate eius, 
et solum timemus ne nimis severum sit. 

Quippe catholici exegetae et in re biblica periti iamiam prosequuntur « dia- 
logum » cum exegetis acatholicis, et vere eximiam operam navant pro fide et tra- 
ditione catholica. Si vero acatholicis, in praesentibus circumstantiis in quibus multae 

quaestiones in hac materia non maturae sunt, ansam praebebimus ut putent catho- 
licos peritos rem non rationibus intrinsece scientificis, sed unice per dictamen ma- 
gisterii solemnis decidere, auctoritas nostrorum peritorum in hac tota materia labe- 
factabitur. Scio equidem ex propria experientia conclusiones catholici in re biblica 
de facto negligi posse ab acatholicis, praecise quia supponitur nos sub tali dicta- 
mine iacere. Ergo opportunum non est ut tales quaestiones inter ipsos catholicos 
disputatae a magisterio conciliari dirimantur, nisi in casu evidentis necessitatis ad 
salvandam fidem. Non probatur hodie talem casum adesse. 

Nunc vellem, Patres venerabiles, proponere scopum et naturam schematis ali- 
cuius quod laetis animis possimus publici iuris facere — nam quamvis disceptationes 
nostrae sub secreto maneant, tamen conclusiones nostrae publici iuris fient et ab 
omnibus, non solum a theologis, examinabuntur: 

Tale schema debet, meo humili iudicio, esse breve; multo brevius quam schema 
iam typis impressum. Debet esse non negativum et condemnatorium, saltem prima 
intentione, sed positivum, non negans sed potius affirmans. Non debet immorari in 
quaestionibus legitime inter catholicos disputatis seu in nostris domesticis contro- 
versiis; sed debet omnes suas vires exercere ut proclamet toti orbi terrarum, qui est 
auditorium nostrum et intente exspectat quid Concilium dicturum sit — procla- 
mare nempe unicum fontem nuntii Ecclesiae, nuntii boni, unicum fontem praedi- 
cationis et doctrinae ecclesiasticae, esse illum qui et annuntiat et annuntiatur: sci- 
licet, Iesum Christum, Verbum Dei carnem factum, natum ex Maria Virgine, docen- 
tem, morientem pro omnibus hominibus, resurgentem, ascendentem, in caelo iam 
regnantem et inde Spiritum suum amoris super homines per Ecclesiam eflEunden- 
tem. Debet clare insistere omnia dogmata catholica et consectaria dogmatum in 
hunc unum fontem qui est Iesus Verbum Dei, ultimo reduci. Si placeret, possetis 
addere generosam laudem exegetarum catholicorum una cum materna monitione ut 
suam operam in lumine fidei prosequantur non sine profunda docilitate respectu 
magisterii et dulcis disciplinae ipsius Matris Ecclesiae. 

Exc.mus P. D. Pericles Felici, arch. tit. Samosatensis, secretarius 
generalis Concilii: 

Praeest hodiernae congregationi generali em.mus et rev.mus D. 
card. Normannus Gilroy, arch. Sydneyensis. 

Prosequitur disceptatio de principiis generalibus schematis constitu- 
tionis dogmaticae de fontibus revelationis, in qua loqui postulaverunt: 
em.mi DD. cardd. Carolus de la Torre, arch. Quitensis in Aequa- 
tore; Ioseph Garibi, arch. Guadalajarensis in Mexico; Iulius Dopfner, 
arch. Monacensis in Germania; Aloysius Concha, arch. Bogotensis in 
Columbia; Antonius Bacci; exc.mi Domini: Paulus Schmitt, ep. Me- 
tensis in Gallia; Petrus Parente, arch. tit. Ptolemaidensis in Thebaide; 
Paulus Butorac, ep. Ragusinus in Iugoslavia; Franciscus Simons, ep. In- 
dorensis in India; Andreas Charue, ep. Namurcensis in Belgio; Angelus 
Temino, ep. Auriensis in Hispania; Ioannes Zoa, arch. Yaundensis in 
Cameroun; Mauritius Pourchet, ep. S. Flori in Gallia; Georgius Ha- 
kim, ep. Ptolemaidensis Melchitarum; Hyacinthus Argaya, ep. Mindo- 
niensis in Hispania; Aegidius Barthe, ep. Foroiuliensis in Gallia; Iulius 
Rosales, arch. Caebuanus in Insulis Philippinis; Petrus Martin, vica- 
rius apostolicus Novae Caledoniae; Aloisius - Henriquez, ep. auxiliaris 
Caracensis in Venezuela; Ioseph Griffiths, ep. auxiliaris Neo-Eboracen- 
sis in Statibus Foederatis Americae Septemtrionalis; David de Sousa, 
ep. Funchalensis in Lusitania; Gabriel Garrone, arch. Tolosanus in Gal- 
lia; Ioseph D'Avack, arch. Camerinensis in Italia; Aurelius del Pino, ep. 
Illerdensis in Hispania<; Conradus Mingo, arch. Montis Regalis in Ita- 
lia; Vincentius Enrique y Tarancon, ep. Celsonensis in Hispania; Diony- 
sius Hurley, arch. Durbanianus in Africa Meridionali; Alaphridus Silva, 
arch. Ss. Conceptionis in Chile; Ioseph Ruotolo, ep. Uxentinus in 
Italia; Alfredus Ancel, ep. tit. Myrinensis in Gallia; Paulus Seitz, 
ep. Kontumensis in Vietnam; Georgius Cabana, arch. Sherbrooken- 
sis in Canada; Bernardinus Echeverria, ep. Ambatensis in Aequatore; 
Fidelis Garcia, ep. tit. Sululitanus in Hispania; Michael Klepacz, ep. 
Lodzensis in Polonia; Henricus Nicodemo, arch. Barensis in Italia; Ge- 
rardus de Proenca Sigaud, arch. Adamantinus in Brasilia. 

Antequam disceptatio incipiat, legitur textus emendationum pro- 
positarum, super quibus durante congregatione fiet suffragatio... 

Relationem faciet em.mus ac rev.mus D. card. Lercaro et exc.mus 
D. Martin. 

Post relationes factas, praeses congregationis generalis indicabit qua 
ratione suffragia ferenda sint. Dixi. 

1 - SCHEMA CONSTITUTIONIS DE SACRA LITURGIA 

EMENDATIONES 

A COMMISSIONE CONCILIARI DE SACRA LlTURGIA PROPOSITAE 



Textus in Schemate propositus 

PROOEMIUM 

Sacrosanctum Concilium, cum sibi propo- 
nat vitam christianam inter fideles in dies 
augere; institutiones ecclesiasticas, prout mu- 
tationibus obnoxiae sunt, nostrae aetatis neces- 
sitatibus melius aptare; quidquid ad unionem 
fratrum separatorum in Ecclesia quoquo modo 
conferre potest, fovere; et quidquid ad omnes 
in sinum Ecclesiae vocandos concurrit, robo- 
rare; suum esse ducit peculiari ratione etiam 
de instauranda atque fovenda Liturgia curare. 



Textus a Commissione emendatus * 

PROOEMIUM 

1 . Sacrosanctum Concilium, cum sibi propo- 
nat vitam christianam inter fideles in dies 
augere; eas institutiones quae mutationibus ob- 
noxiae sunt, ad nostrae aetatis necessitates me- 

5 lius accommodare ; quicquid adunionem omnium 
in Christum credentium conferre potest, fovere; 
et quicquid ad omnes in sinum Ecclesiae vo- 
candos conducit, roborare; suum esse arbitra- 
tur peculiari ratione etiam instaurandam atque 

io fovendam Liturgiam curare. 



Liturgia enim, per quam, maxime in suo 
centro, 1 divinae scilicet Eucharistiae Sacrificio, 
opus Redemptionis exercetur, 2 summe confert 
ut fideles vivant et aliis manifestent mysterium 
Christi et genuinam verae Ecclesiae naturam: 
cuius proprium est esse simul humanam et di- 
vinam, visibilem et invisibilem, Ecclesiam ac- 
tionis et contemplationis, in mundo praesen- 
tem et tamen peregrinam; et ita quidem ut in 
ea quod humanum est ordinetur ad divinum 
eique subordinetur, quod visibile ad invisibile, 
quod actionis ad contemplationem, et quod 
praesens ad futuram civitatem quam inquiri- 
mus. 3 Unde, dum Liturgia Ecclesiam cotidie 



2. Liturgia enim, per quam, maxime in divino 
Eucharistiae Sacrificio, « opus nostrae Redemp- 
tionis exercetur » x summe eo confert ut fideles 
vivendo exprimant et aliis manifestent myste- 

15 rium Christi et genuinam verae Ecclesiae natu- 
ram, cuius proprium est esse humanam simul ac 
divinam, visibilem invisibilibus praeditam, ac- 
tione ferventem et contemplationi vacantem, in 
mundo praesentem et tamen peregrinam; et ita 

20 quidem ut in ea quod humanum est ordinetur 
ad divinum eique subordinetur, quod visibile ad 
invisibile, quod actionis ad contemplationem, 
et quod praesens ad futuram civitatem quam 
inquirimus. 2 Unde cum Liturgia eos qui intus 



* Litteris « cursivis » indicantur quae in priori Schemate non habentur. 

interne aedificat « in templum sanctum in Do- 25 
mino..., in habitaculum Dei in Spiritu » (Eph. 
2, 21-22), usque ad mensuram aetatis plenitu- 
dinis Christi, 4 miro modo simul vires eius ad 
praedicandum Christum roborat, eamque iis 
qui sunt extra ostendit uti signum levatum in 5 
nationibus, 5 sub quo filii Dei dispersi congre- 
gentur in unum 6 quousque unum ovile fiat et 
unus pastor. 7 

Quare Sacrosanctum Concilium, dum de- 
clarat se in praesenti Constitutione nihil velle 10 
dogmatice definire, de fovenda tamen atque 
instauranda Liturgia quae sequuntur principia 
censet in mentem revocanda et practicas nor- 
mas statuendas esse. 

Et licet inter haec principia et normas 15 
multa habeantur quae etiam ad alios ritus, 
orientales et occidentales, applicari debeant 
aut possint, tamen ea quae sequuntur solum 
ritum romanum spectare intellegenda sunt, 
nisi agatur de iis quae ex ipsa rei natura alios 20 
quoque ritus afficiant. 

Traditioni denique fideliter obsequens, Sa- 
crosanctum Concilium declarat, Sanctam Ma- 
trem Ecclesiam omnes ritus legitime vigentes 
aequo iure atque honore habere, in futuro ser- 25 
vari et omnimode foveri velle, atque optat ut, 
ubi hoc opus sit, caute ex integro ad mentem 
sanae traditionis recognoscantur et novo vigo- 
re, pro hodiernis adiunctis et necessitatibus, 
donentur. 30 

NOTAE 

1 Cf. Pius XII, Litt. Encycl. Mediator Dei, 
20 nov. 1947:, AAS 39 (1947) p. 547. 

2 Secreta dominicae IX post Pentecosten. 

3 Cf. Hebr. 13, 14. 

4 Cf. Eph. 4, 13. 

5 Cf. Is. 11, 12. 

6 Cf. Io. 11, 52. 

7 Cf. Io. 10, 16. 



sunt cotidie aedificet in templum sanctum in 
Domino, in habitaculum Dei in Spiritu, 3 
usque ad mensuram aetatis plenitudinis Chri- 
sti, 4 miro modo simul vires eorum ad praedi- 
candum Christum roborat, et sic Ecclesiam iis 
qui sunt foris ostendit ut signum levatum in na- 
tiones, 5 sub quo filii Dei dispersi congregentur 
in unum 6 quousque unum ovile fiat et unus 
pastor. 7 

3 . Quare Sacrosanctum Concilium, de foven- 
da atque instauranda Liturgia quae sequuntur 
principia censet in mentem revocanda et prac- 
ticas normas statuendas esse. 



Inter haec principia et normas nonnulla 
habentur quae tum ad ritum romanum tum ad 
omnes alios ritus applicari possunt ac debent, 
licet normae practicae quae sequuntur solum 
ritum romanum spectare intelligendae sint, 
nisi agatur de iis quae ex ipsa rei natura alios 
quoque ritus afficiant. 

4. Traditioni denique fideliter obsequens, 
Sacrosanctum Concilium declarat Sanctam Ma- 
trem Ecclesiam omnes ritus legitime agnitos 
aequo iure atque honore habere, eosque in po- 
sterum servari et omnimode foveri velle, atque 
optat ut, ubi opus sit, caute ex integro ad men- 
tem sanae traditionis recognoscantur et novo 
vigore, pro hodiernis adiunctis et necessitati- 
bus, donentur. 

NOTAE 

1 Secreta dominicae IX post Pentecosten. 

2 Cf. Hebr. 13, 14. 

3 Cf. Eph. 2, 21-22. 

4 Cf. Eph. 4, 13 . 

5 Cf. Is. 11, 12. 

6 Cf. Io. 11, 52. 

7 Cf. Io. 10, 16. 



116 



ACTA CONC. VATICANI II - PERIODUS I 



2 - RELATIO EM.MI P. D. IACOBI CARD. LERCARO 
PRAESIDIS COMMISSIONIS DE SACRA LITURGIA 

De schemate globatim sumpto. 
Venerabiles Patres, 

Commissio de sacra Liturgia ordinandas, coordinandas et expenden- 
das curavit animadversiones omnes quae in congregationibus generali- 
bus a Patribus conciliaribus propositae fuerant. 

A. Quas inter animadversiones, petitio quoque quorumdam Patrum 
aderat, ut nempe prae manibus Patres omnes habere possent, « declara- 
tiones » quae licet ad textum schematis minime pertineant, ad eius tamen 
meliorem intellegentiam utiles videntur... 1 Quam petitionem commis- 
sio, unanimiter favorabilis, praesidentiae consilio subiciendam curavit. 

B. Notam in pag. 155, de qua quidam locuti sunt Patres... 2 , com- 
missio, et pro loco quem nota obtinet, nempe ante ipsum prooemium, 
et pro ipsius indole exegetica, ad textum schematis non pertinere censuit. 

C. Ex ceteris animadversionibus generalibus, aliae sunt quae indolem 
textus generalem respiciunt, aliae vero quae res, de quibus pluries in 
schemate agitur, aliae locutiones item pluries adhibitas, aliae denique 
sunt quae aliquid in textu desiderant. 

1. Inter eas animadversiones, quae indolem schematis generalem re- 
spiciunt, plures sunt quae illud laudibus ornant et adprobandum, salvo 
de particularibus iudicio, censent. Ex 36 Patribus, qui generaliter de 
schemate sunt locuti, plurimi positivum et saepe laudativum iudicium 
tulerunt... 3 Hi Patres rationes etiam suae adprobationis adducunt: nempe, 
fidelem inhaesionem schematis instaurationi liturgicae iam a S. Pio X 
inchoatae, ... 4 ; moderationem qua, mediam viam servando, sanae tra- 
ditioni inhaeret quin neglegat postulata actionis pastoralis ad vitam 
christianam nostro tempore alendam... 5 ; efficacitatem pastoralem... 6 , so- 
lidum fundamentum doctrinale... 7 , et quod desiderata episcoporum adim- 
pleat... 8 

2. Sunt et animadversiones generales, quae notam ferunt, saltem 
partim, minus favorabilem: 

a) prolixitatem vel verbositatem textus lamentantes, quasi pro- 
cedentis ad modum tractatus theologici seu liturgici... 9 ; eiusque indo- 
lem potius poeticam et asceticam... 10 documento conciliari minus con- 
sonam... 11 

Cum tamen alii non defuerint Patres qui eumdem textum laudibus 

ornaverunt... 12 etiam propter eius sobrietatem eiusque linguam spiritu 
Sacrae Scripturae et Sanctorum Patrum imbutam, in exemplum ceteris 
schematibus proponendam... 13 

Commissio textum schematis non esse ex integro renovandum cen- 
suit, immo servandum, nonnullis adhibitis emendationibus a Patribus 
expetitis, de quibus singillatim suffragatio suo tempore instituetur. 

b) Non defuerunt inter Patres qui sermonem theologicum saepe 
vagum quandoque inexactum cum impraecisionibus 14 esse autuma- 
runt... 15 ; vel quadam levitate laborare, etiam cum gravia tangit argu- 
menta... 16 ; textus Sacrae Scripturae revisendos ut genuino sensui biblico 
respondeant... 17 

Cum tamen alii Patres commendent pondus ipsius materiae... 18 , sa- 
nam doctrinam... 19 , solidum fundamentum theologicum... 20 , commissio 
de sacra Liturgia prudenter cooptaverat in numero peritorum suorum 
theologos qui totam rem doctrinalem et scripturisticam diligentissime 
expenderunt. 

3. De animadversionibus, de rebus vel locutionibus quae pluries in 
schemate veniunt, exempli gratia, de materiis quae afficiunt competen- 
tiam aliarum commissionum, vel de vocabulo « occidentalis » aut de vo- 
cibus « missiones, instauratio, recognosci », vel de quaestione cui organo 
post-conciliari huius constitutionis executio sit committenda: quia ad 
singulares quaestiones haec omnia pertinent, suis locis dicetur et iudi- 
cio Patrum quam primum omnia subiicientur. 

4. De iis autem, quae desiderantur in schemate, hae sunt animad- 
versiones. 

a) Aliquis Pater putat quaedam principia doctrinalia inserenda 
esse verbatim in textum ex litteris encyclicis Mediator Dei... 21 Commis- 
sio vero censuit principia illa in textu revera inveniri, prout ceterum 
alii Patres sentiunt... 22 Norma enim constans fuit in documento conciliari 
verbatim citare solummodo Sacram Scripturam, Sanctos Patres et Con- 
cilia, numquam vero cetera documenta ecclesiastica. 

b) Quaesitum est etiam... 23 ut mentio fiat de Spiritu Sancto. Com- 
missio libenter accedit ad suggestionem, et de Spiritu Sancto suo loco 
dicetur. Itemque de doctrina sacerdotii fidelium... 24 , quod argumentum 
tamen locum habet tantum 25 in constitutione de Ecclesia in capite de 
laicis. 

c) De Beata Maria Virgine, autem, cuius nomen deesse in sche- 
mate unus Pater lamentatur... 26 , revera in prooemio cap. 5 congrue sche- 
ma bis loquitur. 

d) Pariter conquesti sunt tres Patres... 27 de reliquiis Sanctorum 
silentium esse in schemate. Commissio suggestioni libenter adhaeret, ut 

et de reliquiis, prout et de Sanctorum imaginibus, in constitutione dica- 
tur, eo magis quia in schemate a commissione praeparatoria digesto de 
reliquiis iam rite agebatur. 

e) De revisenda autem ratione procedendi in causis beatificatio- 
nis et canonizationis Sanctorum, aliquis Pater... 28 conquestus est consti- 
tutionem nostram silere. Commissio liturgica autem rem censuit esse 
tanti momenti ac ponderis ut ambitum schematis manifeste excedat. Voto 
nihilominus Patris illius accedens, vehementer optat ut ratio illa proce- 
dendi recognoscatur. 

Venerabiles Patres! Facile vobis puto consentire nobiscum commis- 
sionem adlaborasse diligenter et amanter ut mentem vestram, quam in 
disceptationibus de schemate constitutionis de sacra Liturgia aperueratis 
in hac aula, penitus cognoscendo, sapientibus iudiicis et generosis vestris 
desideriis obviam veniret. Hoc egit commissio de re liturgica, persua- 
sum habens constitutionem hanc nostram tot tantisque ditatam doctrinae 
et experientiae vestrum omnium suggestionibus, maximo adiumento ac 
validissimo instrumento futuram esse laboribus et sollicitudinibus pa- 
storum. Haec enim est, ex ipsius Sancti Patris nostri Ioannis XXIII 
mente aperte declarata, Sacrosanctae huius Synodi anima et inspiratio: 
« sollicitudine Ecclesiarum », quam pastores omnes cotidianam suam sen- 
tiunt instantiam, vim, et efEcacitatem confectus. 29 Hoc pastorali propo- 
sito mota, commissio de re liturgica sibi proposuerat quaerere a vobis, 
utrum schema constitutionis de sacra Liturgia globatim sumptum, salvis 
singulis emendationibus suis locis faciendis, et Patrum suffragio suffi- 
ciendis, placeat vel non placeat. Hoc autem per suffragationem habitam 
die 14 huius mensis abunde iam superatum esse omnes Patres probe 
noverunt. 



In textu scripto tradito: 1 (card. Frings, Dopfner). 2 (ET. Le Cordier; 
AR. Marquez Toriz). 3 (card. Frings, Lercaro, Montini, Dbpfner, Silva, Tatsuo; 
ET. Hervas; card. Rugambwa; AR. Hurley; card. Ritter; ER. Volk, Mendez Ar- 
ceo; card. Leger, Gracias; AR. Seper, ER. Bekker, Devoto, Battaglia, Spiilbeck, 
McGrath...). 4 (card. Frings, Leger). 5 (card. Frings, Montini. Dopfner, Ritter, 
ER. Mendez Arceo). 6 card. Lercaro. Dopfner, Montini, Tatsuo Doi, Rugambwa 
pro ep. Africae, Madagascar et insularum; AR. Hurley; ER. Volk, Mendez Arceo; 
card. Leger, Gracias; AR. Seper; ER. Bekkers nomine Conferentiae Neerlandiae; 
ER. Devoto, Kemerer). 7 (ET. Hervas; AR. Hurley, Seper; ER. Bekkers, Devo- 
to...). 8 (card. Dopfner, Silva, Rugambwa, AR. Hurley; card. Ritter, Gracias...). 

9 (AT. Vagnozzi; ET. Martinez, AR. Fares; AT. Parente; ER. Benedetti...). 

10 (AT. Vagnozzi). 11 (AT. Vagnozzi). 12 (ET. Hervas; card. Ritter, Gra- 
cias). 13 (card. Frings, Dopfner; AR. Hurley). 14 deest. 15 (AT. Vagnozzi; 
cf. et ET. McGrath [impraecisiones]). 16 (AT. Parente). 17 (AR. Fares). 
18 (card. Frings). 19 (card. Dopfner). 20 (AR. Seper; ER. Bekkers...). 

21 (AT. Vagnozzi). 22 (card. Silva...). 23 (card. Silva). 24 (card. Silva). 
25 amplum. 26 (ER. Battaglia). 27 (ET. Garcia Martinez; AT. Dante; ET. 
Van Lierde). 28 (AT. Dante). 29 conferre. 

3 - RELATIO EXC.MI P. D. IOSEPH MARTIN 
Episcopi Nicoletani 

Venerabiles Fratres, 

Commissio de sacra Liturgia omnes animadversiones a Patribus con- 
ciliaribus de prooemio factas attente et accurate expendit. Nunc vestrae 
suffragationi proponuntur emendationes, aliae quae spectant solummodo 
latinitatem, aliae ad mentem meliorandam introductae vel ad ambigui- 
tatem tollendam. Liceat de istis breviter rationem reddere. 

Unus Pater petiit ut prooemium secundum singulas paragraphos 
numeretur, sicut iam factum est in aliis capitibus. Commissio hoc fa- 
ciendum esse censuit et invenietis paragraphos numeratas. 

In numero 1. 

Ad lin. 3, loco « institutiones ecclesiasticas, prout mutationibus ob- 
noxiae sunt », dicitur: « eas institutiones quae mutationibus obnoxiae 
sunt ... melius accommodare ». Sic clarius apparet Liturgiam non poni 
inter institutiones quae elementa divina immutabilia non continent. Hic 
revera non agitur de rebus divinis, sed de elementis humanis, iuxta verba 
Litterarum Encyclicarum Mediator Dei: « Sacra Liturgia ut humanis, 
ita divinis constat elementis; haec autem ... nullo modo ab hominibus 
mutari possunt; illa vero ... varias commutationes habere possunt ». 

2. Ad lin. 5, loco « ad unionem fratrum separatorum in Ecclesia 
quoquo modo conferre potest, fovere », proponitur: « ad unionem om- 
nium in Christum credentium conferre potest, fovere ». Commissio tres 
diversas locutiones expendit, scilicet: unio in Ecclesia, unio in Ecclesiam, 
et unio cum Ecclesia. Multae difricultates inventae sunt in disceptatione, 
tum quoad latinitatem tum quoad sensum, et nobis visum est melius 
alium textum adhiberi. Cum hic non tractatur de Ecclesia, ad evitandas 
inutiles discussiones proponitur aliud quod satis indicat unum ex finibus 
intentis in instauranda Liturgia, scilicet desiderium nostrum de fovenda 
unitate. 

3. Ad lin. 7. Quoad vocabulum « instaurandum » vel etiam « in- 
stauratio » ab uno Patre impugnatum, commissio censet hoc verbum 
servandum esse. Legitur enim in titulis editionum liturgicarum, in docu- 
mentis et in decretis Sacrae Rituum Congregationis. Habetur ex. gr.: 
Ordo Sabbati Sancti, quando vigilia paschalis instaurata peragitur, cui 

praemittitur decretum Sacrae Rituum Congregationis de solemni vigilia 
paschali instauranda. Notetur munus Concilio Oecumenico Vaticano II 
in hac materia, a Sanctissimo Patre Ioanne XXIII concreditum, his 
ipsis verbis exprimi: « In sententiam devenimus, altiora principia, ge- 
neralem instaurationem respicientia, in proximo Concilio Oecumenico 
Patribus esse proponenda ». 
In numero 2. 

Nihil dicendum est de emendationibus factis tantum quoad latinita- 
tem, ut sunt: « in divino Eucharistiae Sacramento ... vivendo expri- 
mant ... humanam simul ac divinam ... actione ferventem et contempla- 
tioni vacantem ». 

Haec autem notanda sunt: 

1. Lin. 12: « opus nostrae Redemptionis exercetur ». Ut solvantur 
dinicultates a duobus Patribus motae, videtur sufiicere ut verba ista col- 
lectae dominicae IX post Pentecosten citata, claudantur in parenthesis 
notis et ponatur in textu referentia. Sic apparet hic de redemptione subiec- 
tiva tractari. 

2. Lin. 17: loco « Ecclesiam visibilem et invisibilem », dicitur: « Ec- 
clesiam visibilem invisibilibus praeditam », ut nullo modo insinuetur 
Ecclesiam habere naturam visibilem et invisibilem, et tollatur defectus 
praecisionis improbatus. 

3. Lin. 25: auferuntur parenthesis notae et ponitur « confer » ad 
citationem S. Pauli, quia non exclusive de Liturgia loquitur Apo- 
stolus. 

4. Secunda pagina, lin. 4, dicitur: « et sic Ecclesiam iis qui sunt 
foris ostendit ut signum levatum in nationes ». Hoc ponitur claritatis 
causa, ut recte ostendatur Ecclesiam ipsam, non autem Liturgiam, esse 
signum levatum in nationes, ut petivit unus Pater. 

In numero 3. 

1. Lin. 10: omittuntur omnia haec verba: « dum declarat se in prae- 
senti constitutione nihil velle dogmatice definire ». Res satis evidens est 
ex natura documenti et secundum methodum generalem praesentis Con- 
cilii. Quando vero intenditur proponere vel excludere doctrinam aliquam 
modo magis solemni, tunc hoc patere debet ex contextu. Ideoque in 
praesenti superflua est haec declaratio. 

2. Lin. 16: dicitur « tum ad ritum romanum », et ita vitatur vox 
« occidentalem ». Censet commissio haec verba « ritum romanum » lato 
sensu sumenda esse, id est pro omnibus ritibus qui affinitatem habent cum 
ritu Ecclesiae Romanae. 

In hoc numero, mutationibus textui factis quoad stylum, expres- 
sius indicatur principia generalia spectare totam Ecclesiam Catholicam 

et non solum ritum romanum, dum normae practicae solum ritum ro- 
manum spectant nisi agatur de iis quae ex ipsa natura rei alios quoque 
ritus afficiant. 
In numero 4. 

Lin. 24: loco « ritus legitime vigentes », proponitur: « ritus legi- 
time agnitos », ut pateat non solum ritus nunc in usu honorari sed 
forsan alios ritus in futuro agnoscendos. 

Venerabiles Patres, omnes hae emendationes quae vobis hodie pro- 
ponuntur, sapienter perpensae sunt a subcommissione de theologia et a 
subcommissione iuridica, quae votum dederunt afErmativum. Sic com- 
missio de Liturgia diligenter adlaboravit, ut textus sic emendatus in re 
tanti ponderis nulla laboret levitate et genuino sensui biblico et sanae 
doctrinae respondeat. 

Secretarius generalis: 

Audita relatione, statuit em.mus praeses suffragationem faciendam 
esse distincte super quattuor puncta quibus constat prooemium consti- 
tutionis. Igitur distribuentur Patribus una post aliam, schedae suffra- 
gationis. Postquam suffragatio super primum punctum facta est, assi- 
gnatores locorum schedam tollent et aliam distribuent, in qua scribitur 
votum seu suffragium puncti secundi. Postquam suffragatio super punc- 
tum secundum facta est, tollitur scheda et tertia datur, et sic deinceps, 
ordinatim. 

Rogantur Patres ne durante suffragatione e suis locis discedant. 

Suffragatio fiet per placet et non placet. Signum faciendum est tan- 
tummodo stylo magnetico; et crux vel aliud signum, quod fit, ne prae- 
tergrediatur limites loculi, ubi scriptum est placet et non placet. Gratias 
omnibus. 

4 - PATRUM ORATIONES 
De fontibus revelationis (prosequuntur) 

1 

Em.mus P. D. CAROLUS card. DE LA TORRE 
Archiepiscopus Quitensis 

Venerabiles Patres, 

Potissimae et gravissimae rationes, propter quas nullatenus con- 
sentiendum est, ut schema de fontibus revelationis, a praeclaris et emi- 
nentissimis viris commissionum exaratum et ab ipso Romano Pontifice 

Sacro Concilio traditum, quoquo modo deseratur, iam ab aliquibus Pa- 
tribus Concilii clare, praeclare 1 et eloquenter prolatae sunt. 

Si ergo nihil novi illis addendum est, non est cur loquatur. 

Cur igitur loquar? Rumor circumfertur Americam Latinam adhae- 
sisse sententiae propugnanti substitutionem praedicti schematis cum alio. 
Et hoc, saltem quod ad Aequatorem pertinet non est verum. 

Nostra sententia est Placet iuxta modum. Modus vero est, quod 
commissio ad quam pertinet, 2 ratione habita de variis observationibus 
ab aliquibus Patribus schemati factis, illas in schemate inserant novam- 
que redactionem Sacro Concilio tradant, ut Patres suam sententiam su- 
per illud definitive proferant. Dixi. 



In textu scripto tradito: 1 praecise. 2 pertineat. 

2 

Em.mus P. D. IOSEPH card. GARIBI Y RIVERA 

Archiepiscopus Guadalajarensis 

Em.mi Patres, exc.mi Domini, 

Ecclesia recepit a Christo Domino depositum fidei quod servare de- 
bet docendo veritatem, refellendo errores et ad vitam christianam ser- 
vandam exhortando. 

Concilia Oecumenica sic faciebant: relinquendo cetera, in Concilio 
Tridentino primum decretum sic incipit: « Ad laudem et gloriam Sanctae 
et individuae Trinitatis, Patris et Filii et Spiritus Sancti, ad incrementum 
et exaltationem fidei et religionis christianae ». In sessionibus saepe, ut 
scimus, damnat errores saeculi xvi, et postea in capitibus de reforma- 
tione normas pastorales sapientissimas dictat. 

Concilium Primum Vaticanum etiam cum expositione veritatum reie- 
ciendo errores, sed propter suspensionem materias pastorales non trac- 
tavit. 

Opportunum videtur, quod Concilium Vaticanum II etiam ab ex- 
positione doctrinae catholicae incipiat et quod reiciat errores huius 
saeculi. 

Summus Pontifex Pius XII de aliquibus erroribus loquitur. Revera 
ipse Pontifex libertatem ad id quod in studiis biblicis, ratione habita 
structurae antiquarum linguarum, sensus litterarii, aliorumque medio- 
rum hodiernae exegeseos ad interpretationem sacrorum librorum stu- 

diosis dedit. Ipse autem Pontifex in Encyclica Divino aflante Spiritu 
aliquam limitationem imponit; dicit: « Sacrarum autem litterarum exe- 
getae — ipse ait — memores de verbo divinitus inspirato heic agi, cuius 
custodia et interpretatio ab ipso Deo Ecclesiae commissa est, non mi- 
nus diligenter rationem habeant explanationum et declarationum magi- 
sterii Ecclesiae, item explicationis a Sanctis Patribus datae, atque etiam 
" analogiae fidei ", ut Leo XIII in Encyclicis Litteris Providentissimus 
Deus sapientissime animadvertit v... 1 

Talem dispositionem pontificiam aliqui non servarunt, prout ipse 
Summus Pontifex declarat in sua Encyclica Humani Generis: « Ut autem 
ad novas — ait — , quas supra attigimus, opinationes redeamus, plura 
etiam a nonnullis proponuntur vel mentibus instillantur in detrimen- 
tum divinae auctoritatis Sacrae Scripturae. Etenim sensum definitionis 
Concilii Vaticani de Deo Sacrae Scripturae auctore audacter quidam per- 
verterunt; atque sententiam, iam pluries reprobatam, renovant, secun- 
dum quam Sacrarum Litterarum immunitas errorum ad ea solummodo, 
quae de Deo ac rebus moralibus et religiosis traduntur, pertineat. Immo 
perperam loquuntur de sensu humano Sacrorum Librorum sub quo 
sensus eorum divinus lateat, quem solum infallibilem declarant »... 2 

Schema nobis propositum cum expositione veritatum fidei incipit et 
excessus interpretationis reiicit: alioquin in periculo historicitatem fac- 
torum vitae Domini nostri Iesu Christi ac multorum verborum eiusdem 
Salvatoris cum disaedificatione fidelium et contra apostolicam traditio- 
nem ponerent. 

Dicitur fortasse quod multae expositiones, de quibus agimus, sunt 
opiniones theologorum, de quibus Concilium non debet tractare, relin- 
quendo discussiones scholis. Sed de hoc agitur: ad Concilium declarare 
vel videre pertinet utrum merae sunt opiniones an non. Ante alia Con- 
cilia vel ante definitiones ab Ecclesia factas multi etiam veluti simplices 
opiniones theologorum putabant, quod postea Ecclesia veluti contentum 
in revelatione declaravit. 

Si obicitur, quod schema non est pastorale, debemus videre quid 
intelligatur per haec verba. Primum ofiicium pastoris est suis ovibus 
bonos pastos praebere, hoc est rectam doctrinam docere. Poterat for- 
sitan putare aliquis, quod Concilium Tridentinum pastorale non fuisse 
ex eo quod in primis sessionibus de veritatibus dogmaticis agebat, sed 
postea in capitibus de reformatione sapientissimam doctrinam pastora- 
lem tradidit. 

Concilium Vaticanum II multas veritates imprimis docere potest, et 
in ceteris sessionibus pastoralia tradere. 

Aliquae modificationes, additiones, etc, sunt faciendae; bene ani- 

madversiones Patres facere possunt. Sed schema cum tali praeparatione 
factum placet. Dixi. 



ln textu scripto tradito: 1 (Ench. Bibl., 551). 2 (Denz. Bibl. 612). 

3 

Em.mus P. D. IULIUS card. DOEPFNER 
Archiepiscopus Monacensis et Frisingensis 

Venerabiles Patres, 

Proponere mihi liceat animadversiones quasdam, quibus modificen- 
tur paululum atque pacifice compleantur ea quae ab em.mo relatore 
et etiam aliis Patribus 1 de schemate constitutionis de fontibus revela- 
tionis, praesertim de eius praeparatione, disserta sunt. 

Relatio ab em.mo praeside commissionis theologicae conciliaris 2 
data speciem prae se ferebat, ac si schema praeiacens in phasibus prae- 
paratoriis tranquille et cum omnium plausu elaboratum et emendatum 
fuisset, nullius maioris momenti difficultatibus obviantibus. Quapropter 
iure exspectandum et proponendum esse censuit relator, ut schema 
strenuo duorum annorum labore, quod utique verissimum est, s exara- 
tum a Patribus Conciliaribus acciperetur. 

E contra, in disceptatione conciliari hucusque facta a diversis Patri- 
bus, praeeuntibus 4 cardinalibus Lienart, Frings, Leger, Alfrink, Silva 
Henriquez, 5 Bea, et aliis Patribus, dubia gravissima de schemate prolata 
sunt. Quibus dubiis me ipsum laborare fateor, et schema propositum 
reiiciendum atque ex integro recognoscendum duco. 

Adnotare tamen velim quaedam, quae mihi alicuius 6 momenti esse 
videntur ad diiudicandam methodum, qua hoc schema hucusque tracta- 
tum fuerit et consequenter in posterum tractandum sit. 

Quoad laborem commissionis theologicae praeparatoriae, iam in com- 
missione centrali audivimus schema a theologis diversarum nationum et 
scholarum exaratum esse. Sed iam tunc temporis iterum atque iterum 
impressio oriebatur, in commissione theologica praeparatoria influxum 
unilateralem nimis praevaluisse. Posset etiam sic dici: cura de puritate 
fidei et de periculo errorum, quae ceteroquin est legitima et etiam nobis 
in Concilio adunatis 7 obligatoria, illa cura magis attendebatur quam 
problemata, difficultates, tentationes, quibus theologi, pastores, sacro- 
rum 8 alumni, fideles, qui vere amant Ecclesiam, hodiernis temporibus 
vexantur et qui omnes adiutorium a Concilio exspectant. In illis tempo- 

ribus 9 propositum a secretariatu ad unionem christianorum fovendam 
factum non admittebatur, ut in commissione mixta vel communi coope- 
ratione dubia hac de re discuterentur. Diversis membris commissionis 
centralis praecise ob hanc anxietatem postulandum esse videbatur, ut 
novis theologis, praesertim exegetis optimae notae accersendis, schema 
in commissione theologica praeparatoria retractetur. 

In commissione nempe centrali a pluribus membris difncultates ac 
dubia plane similia proponebantur ac his diebus audivimus. Sed in re- 
dactione finali paucissima tantum mutata sunt. Hoc non est mirandum, 
quia in commissione centrali non distincte de singulis emendationibus 
faciendis suffragia instituebantur. Ceteroquin vota aliquando sat vaga 
proferebantur. Unde amplum spatium commissioni praeparatoriae 10 
respectivae relinquebatur quomodo iudicaret de emendationibus pro- 
positis. 

His de causis, quivis res hucusque observans facile praevidere potuit 
in Concilio ipso 11 iterum disceptationes acres orituras esse. Nunc autem 
necesse est, ut libere et aperte loquentes omnes rationes crisi subiciamus, 
quae pro re vel contra rem afferuntur, et decisionem conciliarem quae- 
ramus, quibus omnes libenter consentire possimus. 

Hanc disceptationem minime timeamus — ceteroquin in quaerenda 
veritate spectaculum unionis et caritatis in Spiritu Domini praestan- 
tes — neque ut irreverentia erga Summum Pontificem 12 censenda est 
talis discussio. Nam in Ordine ab ipso Summo Pontifice dato legimus 
(art. 33 § 1), quemvis Patrem de unoquoque schemate admittendo vel 
emendando vel etiam reiciendo verba facere posse. Ex quo constat: ex 
laboribus praeparatoriis nullum oritur praeiudicium, et omnino intac- 
tum remanet nobis munus 13 diiudicandi quid fiat de unoquoque et 
etiam de hoc 14 schemate... 15 Post disceptationem in genere autem 16 
fiat suffragium, utrum schema ut totum accipiatur an non. Quo suffragio 
peracto, videbimus quomodo ulterius procedendum sit. Si revera prae- 
sens forma schematis maioritati competenti Patrum placuerit, uti subiec- 
tum ulterioris laboris adhibeatur; si non, novum schema elaboretur. 
Et hoc, secundum meum humile iudicium, praeferendum esse videtur, 
quia a puncto diversis tendentiis et curis 17 magis appropinquante exor- 
dium sumeretur. 

Et in quo labore faciendo, a praeside commissionis de doctrina fidei 
et morum enixe et instanter petimus, ut, iudicium membrorum adhibens 
ex peritis a Summo Pontifice nominatis, etiam 18 illos designet qui in 
problematibus, ex quibus difficultates illae ortae sunt, speciali modo 
sunt versati, ita ut in commissione nostra revera theologi diversarum 
scholarum cooperentur. Adhibeantur, praeter optima in schemate no- 

stro 19 dicta, uti patet, animadversiones a Patribus factae nec non spe- 
cimina schematis ab aliquibus iam modo oblata, quae certe non iam 
pro schematibus definitivis et undequaque perfectis haberi possunt, 20 
attamen ut conamina utilia et fructifera. Accurata ratio habeatur etiam 
propositionum a secretariatu pro unione christianorum factarum. 

Obiciet quis, ita laborem Concilii nimis protractum iri. Sed respon- 
deo: ratione hac non excusamur ab eo, quod constitutio conciliaris di- 
ligentissime perpetrari debet, cum sit res tanti momenti, ut ex discepta- 
tione patet. 21 Si forsan novum schema praeparandum sit, interea conve- 
nienter sequens schema tractari poterit in congregationibus generalibus, 
quin tempus perdatur. Quamvis optimum successum horum laborum 
commissionis in nostra materia 22 speramus, tamen dicerem: potius sup- 
primatur aliquod schema antequam immature absolvatur a Concilio. 

Quae dixi, 23 consilio capto et explicito consensu episcoporum Au- 
striae et Germaniae atque plurium aliorum 24 Patrum linguae germani- 
cae adunatorum protuli. 25 Dixi. 



In textu scripto tradito: 1 deest. 2 deest. 3 deest. 4 ab em.mis do- 
minis. 5 deest. 6 magni. 7 deest. 8 deest. 9 e. gr. 10 deest. 
11 congregatione generali. 12 schema nobis a Summo Pontifice propositum. 
13 munus ipsis Patribus in Concilio competens. 14 deest. 15 Hoc idem 
fiat etiam in casu nostro. 16 deest. 17 deest. 18 deest. 19 praeia- 
cente. 20 debent. 21 deest. 22 materia tanti momenti. 23 protuli. 
24 deest. 25 coadunatorum dixi. 

4 

Em.mus P. D. ALOISIUS card. CONCHA 

Archiepiscopus Bogotensis 

Venerabiles Patres, 

Candide fateor, me mirum esse de impugnationibus factis adversus 
schema de fontibus revelationis, prout nobis est propositum a Summo 
Pontifice 1 Ioanne XXIII. Attente siquidem schema examinaveram at- 
que 2 varia argumenta contra schema audivi. Sed tamen 3 meam opinio- 
nem mutare non potui... 4 

Tractatio imprimis de Traditione et Scriptura mihi videtur accurate, 
exacte, atque opportune confecta. 5 Opportunum dico, nam, cum om- 
nes cupiamus, ut fratres separati demum nobiscum uniantur, nihil aptius, 
meo sensu, ad eum finem attingendum reperiri potest quam si doctrina 
catholica circa Traditionem et Scripturam Sacram dilucide proponatur 
prout, ut opinor, in schemate factum est. 

Verum quidem est, doctrinam de Traditione et Scriptura iam ex- 
positam fuisse in Conciliis, praesertim Tridentino et Vaticano, et de ea 
pluries Summos Pontifices locutos fuisse. Verum item est eam in ma- 
nualibus theologiae dogmaticae inveniri. Sed eam doctrinam, attento pe- 
culiari statu conventus humani, exponere decebat stylo perspicuo et 
logico, quod sine dubio, meo saltem iudicio, in schemate evenit. 

Arguitur quidem schema stylo scholastico exaratum fuisse; quod 
verum est, si de substantia rei agatur. Sed hoc potius in laudem sche- 
matis cederet; nam scholastica, si ab ea detrahantur locutiones antiqua- 
tae, quae ab hodiernis hominibus vix intelligerentur, et exutis ideis, 
quae scholasticae cuidam non verae sed fatiscenti propriae erant, unum 
ex praecipuis orthodoxiae fulcrum in Ecclesia consideranda est. 

Dictum est, schema non satis nexum inter Traditionem et Scripturam 
ostendere. Mihi vero, rem attente consideranti, laudanda contra vide- 
tur ratio, qua schema nexum inter utrumque divinae revelationis fontem 
ostendit. 

Ne ultra modum sententiam meam protraham et taediosus evadam, 
dicam mihi miram videri assertionem iuxta quam schema silet de facto 
revelationis, cum de illo fuse et dilucide 6 in schemate sermo sit. 

Meam conclusionem, tandem, proponam: schema, prout iacet in vo- 
lumine nobis tradito a secretaria Concilii Vaticani II, disceptationi com- 
mittendum est: primum, quia si quid in eo corrigendum est, 7 nihil ob- 
stat, quominus correctiones decursu disceptationum fiant, quemadmo- 
dum iam pro schemate de sacra Liturgia factum est; deinde, quia cum 
schema auctoritate Summi Pontificis considerationi Concilii transmis- 
sum sit, eius reiectio ad minus de defectu comitatis erga Vicarium Chri- 
sti esset arguenda. 



In textu scripto tradito: 1 propositum est discutiendum a Concilio Vaticano II, 
probante Ss.mo Domino nostro Papa. 2 illudque clarum, praecisum et exactum 
inveneram. Neque postquam. 3 deest. 4 quamvis quae schemati obiiciuntur 
attente consideraverim. 5 accurata, exacta atque opportuna. 6 distincte. 
7 apparet. 

5 

Em.mus P. D. ANTONIUS card. BACCI 

Venerandi Patres Conciliares, 

Brevissime loquor. Schema theologicum, quod nobis a Summo Pon- 
tifice per em.mum card. a publicis Ecclesiae negotiis traditum est, ut ex 
eiusdem verbis patet epistulae eiusdem em.mi card. in ipso exordio 

huius voluminis, datum est nobis « ad excutiendum » non ad repel- 
lendum vel ad respuendum. Valde igitur inopportunum est, ne dicam 
indecorum, illud repellere, vel respuere. 

Ceterum, hoc schema compositum est a commissione theologica ad 
hoc efficiendum nominata a Summo Pontifice; ac deinde a commissione 
centrali, pariter a Summo Pontifice nominata, approbatum est. Quae 
quidem commissiones compositae sunt ex cardinalibus, archiepiscopis, 
episcopis ac theologis primi ordinis ac doctrina fulgentibus. Cur igitur 
illud respuamus in universum? 

Si quid est quod excidendum, amputandum, resecandum sit, illud 
excidamus, amputemus, resecemus. Si quid est quod corrigendum sit, 
corrigamus. Si quid est quod ad meliorem formam redigendum sit, re- 
digamus. Sed, venerabiles Patres, parcite mihi, valde inopportunum est, 
ne dicam illicitum, ut iam dixi, illud in universum repellere ac respuere. 
Iam nimium perdidimus tempus; ac tempus terere detrimentosum est, 
praesertim sacris pastoribus. Vos exspectant dioeceses vestrae, quae ma- 
gis quam multis verbis, operibus indigent, hoc est pastorali opera vestra. 

Quamobrem coram Deo, non coram hominibus, rem considerans, 
proponere audeo — iterum parcite mihi, venerandi Patres — ut quam- 
primum Concilii suffragationi haec propositio demandetur: Placetne 
vobis devenire ad singula capita huius schematis theologici discu- 
tienda? 

Haec habui quae prudentiae ac sapientiae vestrae proponerem. 



In textu scripto tradito: 1 sine mora. 

6 

Exc.mus P. D. PAULUS SCHMITT 

Episcopus Metensis 

Venerabiles Patres et Fratres, 

In hac generali disceptatione saepius refertur ad Concilium Tri- 
dentinum et Vaticanum I. Sed quid definitum est in quarta sessione Tri- 
dentini? Evangelium est fons unicus revelationis. Patres Tridentini nempe 
dixerunt: « Ut sublatis erroribus puritas ipsa Evangelii in Ecclesia con- 
servetur, ... Dominus noster Iesus Christus Dei Filius proprio ore pro- 
mulgavit, deinde per suos Apostolos tamquam fontem omnis et salutaris 
veritatis et morum disciplinae omni creaturae praedicari iussit ». 

Hic unicus fons traditur et per Scripturas et per traditiones aposto- 

licas. Patres Tridentini voluntarie abstinuerunt dicere: « partim » in 
Scriptura, « partim » in traditionibus. Immo non locuti sunt de Tradi- 
tione, sed de traditionibus. 

Quid de Vaticano I? Vaticanum I contra errores subiectivismi, ra- 
tionalismi et relativismi providentialiter definivit aspectum obiectivum, 
naturam dogmaticam veritatis christianae. Optime declaravit fidem su- 
pernaturalem implicare symbolum veritatum revelatarum, quarum ma- 
gisterium custos infallibilis est. Nostris temporibus ista definita maximae 
actualitatis vigent. Attamen, estne necessarium eadem iterum procla- 
mare in eodem sensu et fere iisdem terminis? 

Necessarium mihi videtur alios aspectus revelationis et fidei illu- 
strare. Progressus theologiae biblicae, traditionis patristicae, necnon 
catechesis ad hoc nos provocant. Necessitas vero actionis pastoralis et 
missionariae urgentissime hoc postulant. Praeter declarationes potius 
defensivas Vaticani I in constitutione Dei Filius, Vaticanum II debet 
proclamare conceptionem genuinam, ampliorem ac fundamentaliorem 
Evangelii. Haec enim conceptio est valde traditionalis. 

Tres propositiones humiliter firmiterque propono, quae in schema- 
tis restauratione, iudicio meo, ut principia conductoria et inspirantia 
poni debent. 

Prima propositio: Tota revelatio consistit in persona Christi, qui 
est ipse revelatio Dei. 

Tota intentio Dei ab aeternitate ut finem Christum habuit, sicut 
dicit Petrus in sua prima epistola...: 1 « Redempti estis pretioso sanguine, 
quasi agni immaculati Christi, praecogniti quidem ante mundi consti- 
tutionem ». 

Sic omnes revelationes Veteris Testamenti ducunt ad Christum et 
in eo fulgescunt. Patriarchae et Prophetae antiquae dispositionis sunt 
figurae Christi. Iesus Christus est ipse locutio Dei ad homines, est ipse 
revelatio Dei. Iesus non est tantum propheta maximus, nec legatus al- 
tissimus, qui nobis transmittit, per modum magisterii, veritates super- 
naturales. Tota humanitas Christi, tota vita Christi, et praecipue mors 
et resurrectio Christi sunt divina revelatio. Etenim in humanitate Christi 
manifestantur ultimae intentiones Dei in creatione, in homine, in histo- 
ria; et totum simul manifestatur mysterium intimae Dei vitae. 

In persona Christi fit epiphania Dei in historia, i. e. revelatio quid 
Deus sit pro homine et quid homo sit coram Deo, secundum illud Pauli: 
« Apparuit benignitas et humanitas Salvatoris nostri Dei »... 2 

Revelatio divina in Christo tam perfecta est quod Ecclesia, a Pente- 
coste usque ad finem temporum, non cessat scrutare investigabiles di- 
vitias mysterii Verbi Incarnati. Iam Deus nihil aliud dicendum habet 

pro salute mundi nisi Christum ipsum, qui est mysterium summum, ul- 
timum, iam eschatologicum. Sermones Iesu Christi et Apostolorum se- 
parari non possunt a persona et vita Christi; sunt commentaria pro- 
phetica mysteriorum vitae, mortis, resurrectionis et ascensionis eius. Non 
sunt tantum causae occasionales veritatum revelatarum, sed sunt ipsa- 
met obiectum revelatum. 

Secunda propositio: Revelatio christiana est Evangelium. 

Revera revelatio est « locutio Dei, primae veritatis, ad homines per 
modum magisterii ». Sed ista definitio, unilateraliter intellecta, non est 
sine periculo. Reductio christianismi ad, ut dicam, ideologiam religiosam 
saepius hodiernis temporibus causa est siccitatis fidei inter baptizatos, 
immo et incredulitatis aliquorum. 

E contra, revelatio christiana est Evangelium, id est oeconomia sa- 
lutis. Locutio Dei substantialiter est actio benevolens Dei, quae efficit 
praesentiam divinam, confert gratiam, introducit in viam salutis, creatio- 
nem novam dedicat, convocat homines ad adoptionem divinam. Valde 
periculosum est disiungere, ex una parte, facta salutaria Christi, ex altera 
parte, verba Christi et sermones Apostolorum. 

Deus misericors revelationis suae nos gratificavit non primo ut 
responderet quaestionibus intelligentiae nostrae, sed ut homines salvi 
fierent. Doctrina evangelica necessario dimanat ex ipso mysterio Christi, 
sed numquam est doctrina sine Evangelio salutis. Veritas christiana non 
est mere intellectualis, sed introducit in cognitionem et realitatem my- 
sterii vitae supernaturalis. 

Tertia propositio: Hoc Evangelium salutis maxime respondet neces- 
sitatibus hodierni apostolatus. 

Maximi momenti est manifestare christianam fidem esse conver- 
sionem et iustificationem, ad mentem Conciliorum Arausicani II et Tri- 
dentini, et amplius secundum illud Marci...: 3 « Venit Iesus in Galilaeam 
praedicans Evangelium Dei et dicens: Quoniam impletum est tempus 
et appropinquavit regnum Dei: poenitemini et credite Evangelio ». 

Nonnulli baptizati habent in memoria veritates doctrinales fidei, sed 
Christum non invenerunt. Christus ipse solus est qui movet ad fidem. 
Ad Christum se convertendo, fidelis confitetur Iesum esse adventum 
Dei et regni, Dominum et iudicem vivorum et mortuorum. 

Haec conversio cordis non est sine adhaesione intellectus veritatum 
revelatarum, sed est aliquid amplius: fidelis fit testis Iesu Christi. 

Actio missionaria Ecclesiae erga infideles debet Christum proponere 
et esse vera evangelizatio. Per evangelizationem... 4 

Praeses card. Gilroy: Rev.me et ill.me Domine, tempus finitum est! 

In textu scripto tradito: 1 (1 Petr. 1, 19-20). 2 (Tit. 3, 4). 3 (Mc. 1, 15). 
4 Ecclesia convocat infideles ad recognoscendum Deum, per Iesum Christum, orien- 
tationem totius humanae historiae dirigere ut vocationi suae divinae respondeat. 
His dictis, votum emitto quod schemata dogmatica recognoscantur et renoventur 
in lumine harum propositionum: quod facilius erit, si nova schemata dogmatica 
conficientur. 

7 

Em.mus P. D. ALFREDUS card. OTTAVIANI 

Venerabiles Patres Conciliares, 

Quoniam a clarissimo em.mo card. Dbpfner quaedam dicta sunt 
quae mihi videntur, non ex mala voluntate sed ex insufficientia informa- 
tionum, vera non esse, ne Patres remaneant sub influxu quarumdam as- 
sertionum, quae non sustinentur, debeo quaedam animadvertere. 

Primo quidem: non est verum me dixisse in relatione, quam legit 
rev.mus Garofalo meo nomine, omnia pacifice profecisse. Nam in ipsa 
relatione agitur de rebus obscuris disputabilibus, quae tandem aliquando 
fuerunt adductae ad commissionem generalem, quae erant iam discussae 
a subcommissione de re biblica. Et ego saepe recursum feci votationi- 
bus, suffragiis congregationis generalis commissionis theologicae. Igitur 
disputationes habitae sunt, et suffragio solutae sunt. Si quaedam quae 
dicta erant a minoritate non fuerunt approbata, hoc est de communi 
modo procedendi in conventibus, etiam in nostro plenario conventu ii 
qui sunt in minoritate succumbunt. Igitur non est mirum. 

Non est verum quod ipsa constitutio redolet mentem unius scholae. 
Membra commissionis biblicae erant ex diversis universitatibus; inter- 
nationalis erat. Membra, in quibus erat etiam praeses Instituti Biblici, 
Vogt, constabat membris laureatis vel licentiatis in Instituto Biblico, 
vel etiam Cerfaux, qui erat in Universitate Lovaniensi. Igitur non est 
una schola, quae dedit suam mentem. 

Tertio. Quod attinet ad commissionem centralem, sexaginta circiter 
Patres testes sunt quomodo processit discussio; et nunc dicitur: proces- 
sit modo summario! No!, omnes locuti sunt. Omnes, qui voluerunt, lo- 
cuti sunt, et observationes fecerunt. Commissio de emendationibus obiec- 
tiones misit commissioni theologicae. Commissio theologica respondit 
observationibus. Quaedam receptae sunt, et igitur schema istius con- 
stitutionis fuit emendatum. In quibusdam non fuit: remansit sicut erat, 
quia non sunt receptae illae emendationes quae a quibusdam propositae 
fuerunt tantummodo, aut ab uno Patre, et aliis non consentientibus. Et 
igitur naturale est quod non potuimus de omnibus rationem habere. 

Quod attinet ad novam propositionem factam quando iam labores 
sunt in fine istius constitutionis, quando iam maioritas..., fortassis cui- 
dam non placet quod iam maioritas se expendit pro approbatione in forma 
generali cum emendationibus utique istius constitutionis; nunc fit propo- 
sitio, ut respuatur. Hoc mihi videtur contrarium canoni 222, § 2. Vide- 
tur contrarium etiam ipsi dignitati istius consessus. Dixi. 

Praeses: Aliquis Pater conciliares mihi tamquam praesidi scripsit: 
« Enixe rogo em.mum praesidem congregationis ut attentionem Patrum 
dirigat ad canonem 33, sectionem primam. Est quod sequitur: " Quivis 
pater verba facere potest de unoquoque proposito schemate vel admit- 
tendo vel reiciendo ". Attentio dirigatur ad verbum reiciendo ». 

8 

Exc.mus P. D. PETRUS PARENTE 

Archiepiscopus tit. Ptolemaidensis in Thebaide 

Venerabiles Patres, 

Benigne velitis suscipere etiam vocem meam, quae non est vox asses- 
soris S. Officii, sed est 1 vox humilis arch. Ptolemaidis in deserto The- 
baidis, necnon veteris cuiusdam operarii sacrae theologiae. 

Intento animo abhinc duos dies, et etiam hodie, 2 secutus sum ora- 
tores fervide dimicantes pro et contra schema propositum de revelatio- 
nis fontibus. Quod quidem mirum non est, saltem iis qui Conciliorum 
historiam bene 3 norunt. At rationes hinc inde prolatas mihi consideranti 
videtur dissensio plus aequo exardescere ob aequivocationem circa discus- 
sionis obiectum: alii enim de substantia schematis, alii de eius forma 
decertant, alii denique de utraque. Hac via nunquam finis erit loquendi! 

Opportunum censeo distinguere schematis substantiam, quae essen- 
tialis est, ab eius forma, quae est accidentalis. Imprimis et super omnia 
de substantia rerum disputandum esset* nempe de principiis quae in 
schemate proponuntur, ut consensus attingatur in re tanti momenti. 

Iamvero principia in schemate exposita sanam doctrinam exprimunt, 
de qua Patres Conciliares facile convenire possunt, praesertim si illa 
principia concise in terminis essentialibus proferantur. 

Ausim proponere ut Patres invitentur ad suam sententiam ferendam 
de praecipuis enuntiationibus ex schemate excerptis ac distributis in folio 
scripto; ex. gr., punctum primum: notio revelationis; et postea: ubi sit 
revelatio, de distinctione duorum fontium revelationis, etc. (Brevitatis 

causa non exponam puncta particularia quae essent excerpenda ex ipso 
schemate). 5 De his punctis singillatim suffragatio fieri poterit; et, si exi- 
tus positivus fuerit, iam substantia schematis propositi, de fontibus re- 
velationis, adprobata evadet; ac deinde schema ipsum ad formam gra- 
tiorem, uti optatur, 6 etiam sub aspectu pastorali, redactum, suffragationi 
definitivae exhibebitur. 

Haec methodus etiam pro reliquis capitibus constitutionis dogmaticae 
adoptari potest, ut magis ordinatim et expedite procedatur sine ulte- 
riori 7 mora. 

At quidquid visum fuerit de hac mea humili propositione, transeo 
nunc ad crisi subiciendam unam ex tot obiectionibus, quae contra sche- 
matis doctrinam immerito prolatae sunt. Agitur de re praecipua huius 
schematis. 

Assertum est a pluribus in hac aula Concilium Tridentinum et Va- 
ticanum I non duplicitatem sed unitatem fontis divinae revelationis do- 
cere, quod quidem cum doctrina Patrum ac theologorum antiquorum, 
ipsius S. Thomae, cohaereret, dicunt.* Quam ob rem Concilium Vatica- 
num II duplicitatem illam asserere non deberet, eo vel magis quod res 
ingrata fratribus separatis evaderet. 

Respondeo diceridum: 

1. Cuique, absque praeiudiciis, legenti Concilium Tridentinum in 
sessione IV, ... 9 obvius occurrit sensus de unitate Evangelii quod Chri- 
stus Apostolis praedicandum concredidit — ut nunc audistis 10 — et 
quod usque ad nos pervenit duabus viis, scilicet « libris scriptis et sine 
scripto traditionibus ». Non lego integrum textum, sed attentionem ve- 
stram excito circa hoc quod invenitur. in textu. Ter Patres loquuntur di- 
stincte de Sacra Scriptura et de Traditione: 11 

— « Veritatem et disciplinam contineri in libris scriptis et sine 
scripto traditionibus »... 13 

— Secundo: 13 « Omnes libros tam Veteris quam Novi Testamenti, 
cum utriusque Deus sit auctor, nec non traditiones ipsas ... oretenus 
a Christo, vel a Spiritu Sancto dictatas, ... pari pietatis affectu ac reve- 
rentia suscipit et veneratur ». 

— Et tertio, 14 per modum canonis: « Si quis autem libros ipsos in- 
tegros ... pro sacris et canonicis non susceperit, et traditiones praedictas 
sciens et prudens contempserit: anathema sit ». 

Unicus igitur fons Evangelium, certum est la seu revelatio Christi, 
ipsius Christi Verbi Incarnati, 16 qui in duos tamen 17 rivos dispescitur 
distinctos, quibus idem honor, idem fidei obsequium. 

Non satis igitur est, iuxta mentem Concilii Tridentini, non satis est 18 
catholico suscipere libros scriptos tamquam fontem revelationis divi- 

nae™ sed debet pari fide amplecti « sine scripto traditiones ». {Neque 
sophisticetur de traditionibus potiusquam de Traditione; iam historici 
et theologi hoc superarunt; est Traditio et traditiones, sed tamen divina- 
apostolica). 20 Concilium non definit quaenam sit habitudo utriusque 
fontis, sed utriusque veram distinctionem et necessitatem energice affir- 
mat, uti patet. 

2. Idem sensus erumpit ex fine Concilii Tridentini 21 quod, prout 
notum est 22 ex eius actis et historia, prae oculis damnandam habebat 
theoriam lutheranam de « solius Scripturae » ad salutem sufficientia, 
sublata qualibet orali traditione in Ecclesia Catholica vigente. In priori 
textus redactione distinctio inter Sacram Scripturam et Traditionem 
pressius exhibebatur verbis « partim et partim » ad significandam dif- 
ferentiam etiam 23 quantitativam utriusque fontis; unus Patrum, P. Bo- 
nuccio, generalis Servitarum, obiectionem movit, ceteris omnibus 24 con- 
tradicentibus. Loco verborum « partim-partim » in redactione definitiva 
suffecta est particula 25 « et », quae certo certius duas res distinctas con- 
notat, ideoque sensum non immutat. Quod confirmatur aperte: 

a) ex epistola quadam a cardinalibus praesidentibus Concilii ad 
card. Farnese, ubi legimus: « Revelatio fidei facta a Domino nostro Iesu 
Christo in Novo Testamento non tota scripta est »; 

b) ex epistola Andreae Vega, qui fuit inter praecipuos theologos 
Concilii Tridentini, in una epistola 26 ad Calvinum; haec habet: « Sed 
ista te fugiunt quia contemnis definita a Patribus in hoc Concilio in 
sess. IV (locus noster 27 ) et fidem adeo vis pendere a Scripturis, ut nec 
illas traditiones (dicitur « traditiones » 28 ), quae sine scripto a Christi ore 
vel ab Apostolis, Spiritu Sancto dictante, quasi per manus traditae ad 
nos usque pervenerunt, ad fidei doctrinam spectare credas ». Est testi- 
monium maximi momenti™ 

c) Omnes theologi post Concilium Tridentinum orti, per quat- 
tuor saecula, concordes, duplicem fontem revelationis admittunt usque 
ad hodiernam aetatem. Omnes erraverunt? 30 

d) Ipsum Magisterium Ecclesiae ostendit quasdam veritates re- 
velatas in Traditione inveniri, vix, aut ne vix quidem, in Sacra Scrip- 
tura: Immaculata Conceptio Beatae Mariae Virginis et magis 31 magis- 
que eius Assumptio (ego fui in commissione), 32 vi istius criterii dogma- 
tice definiri potuerunt et 33 definitae sunt, ut conspicue patet ex docu- 
mentis: 3i ex bulla Ineffabilis et ex constitutione Munificentissimus. 

e) Ante quemlibet librum Novi Testamenti fides Ecclesiae tradi- 
tione orali alebatur, quam nemo demonstrare potest totam scriptam esse 
ab Apostolis; quinimmo contrarium probatur, praeter quam aliis argu- 
mentis, etiam hoc: si Deus constituisset se suam revelationem tradere 

solummodo scriptis, curnam permisit quaedam scripta sacra deperdi, 
sicut dicitur de quibusdam epistolis S. Pauli? 35 

Respondeo II. Assertum est Patres et theologos antiquos tenuisse 
solius Scripturae sufHcientiam; hoc quidem veritatem aperte 36 offen- 
dit. ... 37 Saeculo n Irenaeus ... 38 potiusquam ad Sacram Scripturam, ad 
traditiones orales Ecclesiarum, praesertim Romanae, provocat, ut pura 
veritas fidei inveniatur. Item Tertullianus in Praescriptione haeretico- 
rum. Quarto saeculo, ... 39 Basilius, in De Spiritu Sancto, n. 27: « Ex 
asservatis in Ecclesia dogmatibus et praedicationibus, alia quidem habe- 
mus e doctrina scripto tradita,^ alia vero nobis in mysterio tradita rece- 
pimus ex traditione Apostolorum »... 41 

Praeses card. Gilroy: Exc.me Domine, tempus finitum est! 
Orator: Displicet quam maxime; si permittas, conclusionem dico 
paucis verbis. 

Praeses: Utique; faveas! 

Orator: Gratias ago! Conclusio: Temporis angustia, paucissima prae 
multis exposui iuxta sanam theologiam, quae neque romana, neque gal- 
lica, neque germanica, neque hispanica, neque vetus, neque nova, sed 
simpliciter theologia catholica est; atque eo fine ista dixi, ut pateat 
omnibus schema de fontibus revelationis non peccare contra veritatem, 
neque indulgere huic vel illi scholae theologicae, sed cum sana theo- 
logia essentialiter cohaerere, innixa traditione viginti saeculorum. Non 
est schema nostrum 42 optimum omnium — quod difficile attingitur — 
sed dignum est vestra consideratione, ac discussione, ut melius evadat... 43 
Dixi. Gratias! 



ln textu scripto tradito: 1 Vox mea non est vox Assessoris S. Officii, sed. 
2 deest. 3 deest. 4 est. 5 plus minus secundum hunc modum: 1. Notio 
revelationis synthetice desumpta ex cap. 4 De deposito Fidei (pag. 35-37). 2. Reve- 
latio in utroque Testamento absolvitur, prius per Prophetas, deinde per Christum. 
3. Christus Divinum Verbum seu Evangelium Apostolis praedicandum commisit 
(« Euntes docete ») auctoritative et quidem cum sanctione. 4. Catechesim oralem 
Apostolorum scripta Novi Testamenti referunt, sed non adimunt; ideoque revelatio 
Verbi Dei usque ad ultimi Apostoli mortem perdurat. 5. Integra divina revelatio 
seu totum Evangelium sive in S. Scriptura divinitus inspirata, sive in S. Tradi- 
tione divino-apostolica, afrlante Spiritu Sancto, continetur, ita ut de duobus reve- 
lationis fontibus liceat loqui, distinctis quidem, sed intime connexis, ex una radice 
profluentibus et in unum finem coeuntibus. 6. Uterque fons vivo Ecclesiae Magi- 
sterio concreditus est custodiendus, interpretandus, enucleandus ad hominum sa- 
lutem. Itaque Ecclesia docens et discens tanquam vivens manifestatio ac traditio 
Christi, Verbi Incarnati, in mundo viget. 6 deest. 7 deest. 8 deest. 
9 (DB 783). 10 deest. 11 Ecce verba textus: « ... ut sublatis erroribus pu- 

ritas ipsa Evangelii in Ecclesia conservetur quod ... Dominus noster Iesus Christus 
Dei Filius proprio ore primum promulgavit, deinde per suos Apostolos, tanquam 
fontem omnis et salutaris veritatis et morum disciplinae, omni creaturae praedicari 
iussit: perspiciensque hanc. 12 quae ab ipsius Christi ore ab Apostolis acceptae, 
aut ab ipsis Apostolis, Spiritu Sancto dictante, quasi per manus traditae ad nos 
usque pervenerunt, orthodoxorum Patrum exempla secuta. 13 deest. 14 Ad- 
ditur. 15 deest. 16 deest. 17 deest. 18 deest. 19 verita- 

tis revelatae. 20 deest. 21 deest. 22 patet. 23 deest. 24 deest. 
25 coniunctio. 26 deest. 27 deest, 28 deest. 29 deest. 30 deest. 
31 deest. 32 deest. 33 deest. 34 deest. 35 (e. g. epistolas paulinas 
quasdam). 36 deest. 37 Iam. 38 (Adv. Haer. III, 3). 39 perspicue. 
40 prodita. 41 Epiphanius (Panarion 61): « Sed traditione quoque opus est: 
neque enim ex Scripturis peti possunt omnia; idcirco alia in Scripturis, in traditio- 
nibus alia sancti Apostoli reliquerunt ». Augustinus, De Baptismo, V, 23: «... sunt 
multa quae universa tenet Ecclesia et ob hoc ab Apostolis praecepta bene creduntur, 
quamquam scripta non reperiantur ». Inter theologos scholasticos : S. Bonaventura, 
In III Sent., d. 9, a. 1: « Dicendum quod multa Apostoli tradiderunt, quae tamen 
non sunt scripta ». S. Thomas, S. Th. III, q. 25, a. 3, ad 4: « Apostoli familiari 
instinctu Spiritus Sancti quaedam Ecclesiae tradiderunt servanda, quae non reli- 
querunt in scriptis, sed in observatione Ecclesiae per successionem fideUum ». An- 
gustia temporis sat multa alia omitto: si quis plura cupiat, adeat Bellarminum, 
Franzelin et Lennerz, qui de hac re ultimis diebus vitae suae consueto acumine et 
eruditione disseruit in Gregorianum (1959-60-61). 3. Quidam recentiores auctores, 
oecumenismo addicti, omni ope conati sunt infirmare limpidam lineam doctrinae 
catholicae, quam supra delibavimus. Inventores rerufn, quas nemo vidit nunquam. 
Unus ex istis (J. R. Geiselmann) textum tridentinum torturae subiicit ut faveat for- 
mulae lutheranae de Scriptura sola, quam Patribus Concilii tribuere audet, nescio 
qua fronte. Alius, qui priori adhaeret, magis honeste agnoscit mentem Patrum Tri- 
dentini stare pro duplici fonte Revelationis, sed addit aliam esse mentem Spiritus 
Sancti, qui particula « et » (loco verborum « partim-partim ») ianuam apertam re- 
liquit futuris oecumenistis ad favendum formulae protestanticae. Ludus igitur Spi- 
ritus Sancti, qui in Conc. Vat. I repetitus fuit: an etiam in Vat. II repetetur?... De 
his optime scripsit nuperrime P. Boyer, qui, quamvis maxime sollicitus de fratri- 
bus separatis, non veretur tamen, uti par est, doctrinam catholicam, iuxta genuinum 
sensum, profiteri ac proponere qua decet integritate ac sinceritate, validis argumen- 
tis historicis, exegeticis ac theologicis innixus. 42 deest. 43 Nonnullas emen- 
dationes cap. 1 suo tempore proponam sive in hac congregatione sive in commis- 
sione doctrinali. 



CONGREGATIO GENERALIS XXI 



137 



9 

Exc.mus P. D. PAULUS BUTORAC 
Episcopus Ragusinus 

Em.mi Praesides, Patres venerabiles, 

Ex quinque capitibus huius schematis de fontibus revelationis, 2 
quattuor Scripturae soli dicantur; unum, et quidem primum, ambobus, 
iterum dico, « ambobus » revelationis fontibus; neque unum quidem 
peculiare caput Traditioni soli. 3 Quod parum conveniens 4 videtur. Sic 
enim fideles et extranei in errorem vel saltem in suspicionem quamdam 
adduci possunt insancta Dei Ecclesia Traditioni, uti revelationis fonti, 
minus attribui momentum quam Scripturae; quod prorsus falsum est. 
Ne dicatur: conciliaria decreta pro clero conficiuntur. Concilia enim 
pro omnibus cogi mos est, qui saeculorum decursu invaluit, quasque 
Dei Ecclesia venas ad omnes vitam adferentes et transferentes consi- 
deravit semper. Sicque certo certius praesumi potest huius Oecumenici 
Concilii decreta fore ut in omnes nationum, quae culturae adhaerent, 
vertantur linguas. Quod Deus faxit! 

Traditio, uti revelationis fons, maximi est facienda. Immo ipsa pri- 
mus est revelationis fons (non principalis sive praecipuus; hoc esset 
theologice minus rectum), primus tempore et primus, ut ita dicam, ex- 
tensive. Absque Traditione enim ne libros quidem sacros sciremus. Ideo- 
que absolute necessarium arbitror huic schemati adiungendum peculiare 
de Traditione caput, ut sic facilius perspiciatur Concilium hoc Oecume- 
nicum hunc revelationis fontem magni facere, saltem non minus quam 
Scripturam. Credo hoc caput statim post primum adiungi posse et 
oportere. 

Accedit et alia ratio quam ego (atque alii Patres, credo et spero) in 
maxima habere consideratione conscientia adstringor. Magni enim fit 
Traditio, uti revelationis fons, etiam penes fratres nostros dissidentes 
in Oriente. Pontifex augustus, qui hunc mirabilem coegit coetum, cor 
et manus, ut ita dicam, 5 ad Christianum tendit Orientem animos cari- 
tate conciliaturus. Tendamus et nos, fratres, corda manus, ut summa 
caritate lucidoque intuitu omnia, quae nostri in Concilio sunt muneris, 
peragamus. Ut fratribus ostendamus permulta esse christianae doctrinae 
capita, quae cum nostra doctrina prorsus consona sint. Et inter alia 
hoc quoque caput, Traditionem nempe, revelationis fontem. Et hoc 
expressis adnotetur verbis in capite Traditioni dicando. 

Hic confiteri quoque debemus aliqua christianae doctrinae capita 

penes nos in Occidente temporum et hominum iniuria aliquatenus ne- 
glecta fuisse. Sic, ex. gr., doctrina de Christi Corpore Mystico. Medio 
aevo transacto, forsan sub aliquo humanismi influxu, qui mysticismo 
parum favebat, doctrina haec in Occidente exculta non fuit, dum in 
Oriente, qui mysticismo favet, ... 6 neglecta non fuit. Novissimis vero 
decenniis, res in meliora prorsus vertuntur. Penes nos in Iugoslavia, 
et sic etiam penes alias quoque in Occidente catholicas nationes, huius 
de Christi Corpore Mystico doctrinae peritissimi reperiuntur viri. Quod 
de hac re dixi, aliquatenus saltem, sed non eodem modo vel mensura, de 
Traditione quoque alicubi et ad tempus invaluit. 

Si meum propositum Patribus parum placet, liceat mihi alium ad- 
ferre modum: uti, nempe, primi capitis titulus prorsus obliteretur et 
loco huius alius admittatur, de Traditione. Cuius capitis initio pauca 
sunt inscribenda de ambobus revelationis fontibus, dein statim ad Tra- 
ditionem, et quidem solam explanandam, transeundum. Pro omni exopto 
et exoro casu, ut de illis mentio fiat quae commemoravi prius... 7 

Ad finem, humiliter propono sic: 

1. Hoc schema propositum accipiatur a Concilio Oecumenico, sed 
ubi oportet emendetur, etiam radicitus si oportet. 

2. Traditioni locus fiat, qui Traditioni competit. 

3. Duo capita de Vetere et Novo Testamento coniungantur in unum. 
Alia quaedam particularia tradam exc.mo Domino a secretis. Quae- 

dam retuli Patribus ut, si credunt opportunum, decernere velint* Dixi. 



In textu scripto tradito: 1 Habeo coram schema constitutionis dogmaticae de 
fontibus revelationis. En titulos capitum: De duplici fonte revelationis; De Scrip- 
turae inspiratione , inerrantia et compositione litteraria; De Vetere Testamento; De 
Novo Testamento; De S. Scriptura in Ecclesia. Uti conspicitis, Patres. 2 deest. 
3 deest. 4 valde inconveniens, immo minus rectum mihi. 5 deest. 6 atque 
hierarchicum ecclesiasticae structurae principium ad Occidentis modum non admit- 
tebat. 7 Dum hoc, quod referre ausus sum, magni ob rem ipsam considero mo- 
menti, aliud aliquid minoris prorsus adfero. In cap. 2 ab initio legitur sic: Praeter- 
quam viva Prophetarum et Apostolorum voce, Deus in Scripturis quoque sanctis Ve- 
teris ac Novi Testamenti, quae alterum ac praeclarum constituunt supernae revela- 
tionis fontem, ... ». Iterum dico « alterum ». Atqui, ubi primus? Traditio, dicetur 
utique. At, ubi hoc dicitur? Nullibi in toto schemate. Ergo, ut schema clarius eva- 
dat et perfectius, propono ut in cap. I sub n. 4 ad finem sic scribatur: « Quare quae 
divina Traditio, primus Revelationis fons, ratione sui continet... ». Desidero, ne 
Patres hoc ut criticen sumant, sed ut schematis opus perfectius adstruatur. Opportu- 
num credidi Patribus quaedam referre, ut, quod aptius, decernere velint. 8 deest. 

10 

Em.mus P. D. IOSEPH card. FRINGS 
Archiepiscopus Coloniensis 

Venerabiles Patres, 

Liceat mihi unum verbum dicere in responsione ad id quae dixit 
rev.mus et exc.mus arch. Parente. 

Nemo in hac aula dubitat veritatem revelatam oriri posse et debere 
et ex Sacra Scriptura et ex Traditione Ecclesiae. Ideo dixi, in inter- 
ventu meo habito, in ordine cognoscendi verum esse quod duplices sint 
fontes revelationis; sed dixi deinde: in ordine essendi, est unicus tantum 
fons, ipsa revelatio. Et volebam dicere: ex quo duo rivuli emanant, sci- 
licet Sacra Scriptura et Traditio; sed quia, propter debilitatem oculorum 
meorum legere non possum, et ideo memoraliter omnia dicere debeo, 
oblitus sum haec verba facere: « ex quo duo rivuli emanant, Sacra Scrip- 
tura et Traditio ». 

Oro, excusate me quod in hoc capite non tam claritate locutus sim, 
sed dicere volebam in ordine essendi esse unicum fontem, ipsam reve- 
lationem, ex qua emanant duo rivuli, Sacra Scriptura et Traditio. Dixi! 

11 

Exc.mus P. D. FRANCISCUS SIMONS 
Episcopus Indorensis 

Venerabiles Patres, 

Primo loco aliquid proponere velim de inerrantia Sacrae Scripturae, 
quae est tanti 1 momenti in hoc schemate. 

Mens plurium Patrum perturbatur novis theoriis exegetarum qui- 
bus veritas Sacrae Scripturae destrui videatur. Investigandum est num 
ad tollenda dubia aliquod principium generale statui possit, quod ab una 
parte salvet inspirationem et inerrantiam Sacrae Scripturae, ab altera 
parte salvet, sub magisterio Ecclesiae rationabilem libertatem eorum qui 
in re difficili et obscura adlaborant ut veritatem Sacrae Scripturae cum 
factis historicis componant, et in multis iam feliciter composuerunt. 

Multum audens, principium generale proponere velim, quod in eo 
esse videtur ut, quamquam inspiratio ad omnia pertineat quae auctor 
humanus scripsit, inerrantia tamen ad ea tantum sese extendit quae 
auctor humanus, reapse et stricte vel modo absoluto, affirmare intendit. 

Si inerrantia non restringatur ad ea quae auctor absolute intendit, 
tunc: aut ponendum est scriptorem omnia, etiam minima, modo abso- 
luto affirmare velle, aut inerrantiam etiam ea comitari quae auctor non 
stricte vel modo definitivo affirmare vult... 2 

Praeses: Exc.me Domine, locutio non est de inerrantia, sed de fon- 
tibus revelationis in genere. 

Orator: Unum adhuc, ex his quae scripsi, addere volo; cetera se- 
cretario tradam. 3 

4. Animadvertendum videtur quod in hoc schemate et aliis schemati- 
hus, 4 in loquendo de Ecclesia vel eius magisterio, evitemus speciem 
quamdam vanae gloriae, qua nostris temporibus sat multi ab Ecclesia 
alienantur. Utique memoria tenendum est auxilium divinum quod, a 
Christo promissum, Ecclesiae eiusque magisterio et regimini semper 
adest. Sed etiam meminisse oportet innumeras illas debilitates, ineptitu- 
dines, ignorantias, immo et errores et peccata, quae historia Ecclesiae 
vel in summis locis ecclesiasticis clare attestatur... Ne ergo in honorem 
hominum arrogare videamur quod potest cedere tantum in gloriam Dei... 5 
Dixi. 



In textu scripto tradito: 1 quaestio magni. 2 quorum neutrum asseri posse 
videtur. 

Si inerrantia ita restringatur, tunc non retineri debet suppositio illa minus 
probabilis secundum quam miraculum continuum, etiam quoad minima, comitetur 
scriptorem biblicum, quod quomodo cum factis componi potest iam a nullo doctore 
videtur, — tunc labor auctoris proprius melius salvari videtur, — tunc donum 
inerrantiae magis appropinquatur dono inerrantiae quod magisterio Ecclesiae a Deo 
tribuitur. 

Puto hoc principium generale valere non tantum in re historica sed etiam in 
rebus religiosis ita ut singuli textus S. Scripturae generatim tuto interpretari non 
possunt nisi ratione habita totius depositi fidei et magisterii Ecclesiae quod nobis a 
Christo datum est ut angelus in via. 

Ad illustrandum et explicandum principium generale illud applicare velim ad 
casum difficiliorem in re historica, in quo auctor biblicus facta vere historica narrare 
vult, quae ex optimis fontibus haurire potuit, immo quorum ipse erat testis ocularis 
vel auricularis. Nam si principium valet pro hoc casu, a fortiori valebit pro aliis 
casibus in re historica. 

In genere dicendum esse videtur auctorem humanum non intendere factis tali- 
bus ab ipso narratis tribuere valorem vel certitudinem quae maiora sunt iis quam 
ex natura rei vel fontium habent. Hoc etiam valet, cum auctor loquitur ut testis 
ocularis vel auricularis. Etenim in his quoque casibus auctor non vult affirmare 
seipsum vel alios — v. gr. ex deficientia memoriae vel defectu attentionis — omnino 
errare non posse, ne quidem de minoribus circumstantiis. In traditione catholica 
nullo modo docetur auctores humanos gavisos esse scientia infusa de factis historicis 



CONGREGATIO GENERALIS XXI 



141 



vel de iis cognitionem habuisse praeter eam quam ex fontibus hauserunt. Ergo etiam 
si agitur de factis historicis, scriptores dependebant, et se dependere sciebant, ex 
fontibus humano modo certis, nec intendebant narrationibus suis tribuere maiorem 
certitudinem vel exactitudinem quam eae quae iis ex rerum et fontium natura 
inerant. 

Casus analogus habetur in iis encyclicis aliisque documentis pontificalibus in 
quibus Summus Pontifex noii intendit docere magisterio infallibili. Et hoc valet de 
documentis huius sacrae synodi. De veritate et certitudine eorum quae in his docu- 
mentis docentur iudicandum est etiam aliis mediis quibus veritates in deposito fidei 
contentae diiudicantur. 

Generali ergo modo dici posse videtur libros S. Scripturae qui facta historica 
narraht, quoad veritatem historicam iisdem criteriis diiudicandos esse, quibus alii 
libri historici diiudicantur. Si ergo aliquis error historicus in iis detegitur de eo non 
aliter iudicandum est acsi error quidam cosmologicus, biologicus, geographicus, etc. 
invenitur. 

In specie, in investiganda mente auctoris etiam ea omnia valent quae iam ap- 
probata sunt in encyclica Divino Aflante Spiritu de modis narrandi historiam alie- 
nis a praxi moderna, sicuti et ea quae exegetae iam applicant quoad genera litteraria, 
vel etiam alia quae diligenti investigatione adhuc probari possunt. 

Difficultas cognoscendi quid auctor biblicus revera et stricte intendit praeser- 
tim pro nobis existit qui post tot saecula et in circumstantiis tantopere diversis vi- 
vimus. Generatim nulla vel non magna difficultas aderat pro communitate in qua, 
ex qua et pro qua auctor biblicus scripsit. In quantum ignorantia vel dubium rema- 
nent de vera mente vel intentione auctbris biblici, in tantum ignorantia laboramus 
de veritate in textu S. Scripturae contenta. 

Ecclesiae multum interest de labore exegetarum quia agnoscit S. Scripturam iuxta 
verum eius sensum esse normam veritatis a se profitendae. Exegetae memores sint 
oportet sese opus suum perficere debere in aedificationem non in destructionem de- 
positi fidei. In diiudicanda veritate historica factorum narratorum exegetae ne nimis 
ducantur desiderio reiiciendi miracula etiam stricte dicta. Nam quamquam in 
historia profana narratio miraculi recte maximum dubium ingerit de historica veri- 
tate, in historia tamen salutis talis interventus specialis a parte Dei neque incon- 
gruus est, neque inexpectatus, nec omnino improbabilis dici potest. Habentur argu- 
menta validissima pro quibus miraculis quae in civitate Lourdes f acta esse nar- 
rantur. Cur ergo horror miraculi quae adhuc magis congrUa esse videntur in funda- 
tione religionis a Verbo incarnato. Si ergo ex aliis criteriis vere constat scriptorem 
biblicum intentionem habuisse fideliter tradendi facta historica, miracula nonnisi 
argumentis vere certis et in casibus singulis probandis negari debent. Vitium facilis 
alicuius rationalismi exegetae catholico minus dignum esse videtur, atque eorum 
laborem utilissimum sine necessitate in discrimen adducere videtur. 

De cetero magisterii Ecclesiae est ultimum iudicium ferre de veritate S. Scrip- 
turae cuius iudicio omnes sese humiliter et fideliter submittere debent. Exegetae 
autem merito rogant ut inter eos qui de se iudicant etiam ii habentur qui sint 
praediti tali scientia et iuxta normas vere ecclesiasticas iudicare possint. Ita scan- 
dalum vitatur quod oritur ex suspicione quasi Ecclesia verum progressum scientiae 
impedire velit. 

3 Venerabiles Patres, de schemate primo in genere haec quinque breviter ani- 
madvertere volo. 

1 . Hoc schema recte inculcat veritatem doctrinae revelatae, sed inde a paragra- 
pho prima suggerit oeconomiam salutis quasi unice consistere in proponenda et reci- 
pienda doctrina. Certo, vera doctrina multum valet, sed valorem accipit a re de qua 
testatur et a cognitione quam de re communicat. Ipsa res ergo, ut v. gr. ipse Deus in 
se vel ipse Christus Dominus, multum antecellit doctrinae quae de ea enuntiatur. 
Magna ergo emphasi loquendum est de ipsa nova realitate quam in Christo Redem- 
ptore accepimus, in qua realitate revelationis momentum reapse consistit. Doetrinis 
maiorem, immo unicum, valorem tribuere, ipsis rebus posthabitis, ita ut scientia de 
dono Dei ipsi dono anteponatur, intellectualismum sapit. 

De cetero desiderabile videtur ut de revelatione in genere agamus priusquam 
de eius fonte vel fontibus tractemus. Attamen caput 4 schematis sequentis ubi de 
revelatione agitur, modo iam multo peiore, vitio dicti intellectualismi laborat. Itaque 
et hoc caput ita funditus renovandum erit ut revera appareat ecclesiam catholicam 
annuntiare donum Dei et gaudium universo mundo. 

2. Hoc schema primum merito valorem traditionis vivae defendit sed iam in ipso 
concilio Tridentino patres reiecerunt modum loquendi iuxta quem doctrina reve- 
lata partim in traditione partim in S. Scriptura invenitur. In hoc autem schemate 
similis modus loquendi introducitur, quamquam theoria de duobus fontibus a theo- 
logis modernioribus minime approbatur. Nostro tempore extolli debet unitas depo- 
siti fidei vel traditionis apostolicae cuius S. Scriptura est monumentum omnino prae- 
cellens cui ecclesia universa et unusquisque fidelis sese submittere debet. 

3. Schema recte magisterio ecclesiastico tribuit ius supremum iudicandi de vero 
sensu depositi fidei, sed suggerit magisterium positum esse et extolli super ipsam 
S. Scripturam et revelationem, nec, proh dolor, sufficienti claritate exprimit ipsum 
magisterium, ut docere possit, sese submittere debere ipsi huic deposito, immo 
praecipuum huius magisterii munus in eo esse ut Spiritu Sancto duce populum Dei 
in fidelitate erga hunc depositum antecedat et conservet. 

4 deest. 5 5. Sat multi periti opinantur huius schematis intentionem 

in eo esse ut felix illa libertas iam auferatur vel saltem valde restringatur 
quam Enc. Divino Aflante Spiritu expertis in S. Scriptura et theologia dogma- 
tica generose tribuit. Experti utique monendi sunt ne eorum imprudentia pericula 
et scandalum pusillorum oriantur, sed eodem tempore laudandum esse videtur co- 
namen eorum qui in re difficili et obscura adlaborant ut S. Scripturae inspirationem 
et inerrantiam cum factis historicis componant, et in multis iam feliciter composue- 
runt. Difficultas enim cognoscendi quod auctor biblicus revera et stricte intendit, 
exsistit pro nobis qui post tot saecula et in circumstantiis tantopere diversis vivi- 
mus. Difficultas nulla vel non magna erat pro communitate in qua et pro qua auctor 
biblicus scripsit. Insuper illud scandalum evitandum est quod oritur si Ecclesia 
catholica scientiae verae evolutionem impedire apparet. Ex his 5 punctis clarum 
esse puto hoc schema laborare gravibus vitiis nec sufficienter inspiratum esse spiritu 
pastoralis sollicitudinis, christianae libertatis et oecumenicae caritatis quo impul- 
sus Summus Pontifex hanc Synodum convocavit. Ideo hoc schema funditus emen- 
datum et novo omnino spiritu imbutum velim. 

Animadversiones additae: 

De cap. I schematis primi de duplici fonte revelationis. 

1. In nn. 4 et 5 huius schematis clarius distinguendum esse videtur inter tra- 
ditionem apostolicam eam quae morte Apostolorum concluditur, et traditionem ec- 
clesiasticam quae apostolica dici potest tantum in quantum depositum apostolicum 

conservet, tradat et explicet. Sola (ea) traditio apostolica quae morte Apostolorum 
concluditur, aequiparari potest ut elementum constitutivum revelationis cum S. Scrip- 
tura, immo S. Scriptura ut pars eius haberi debet. Traditio ecclesiastica, quia ad con- 
stituendum depositum fidei nihil confert vel addit, non (apto modo quo traditio apo- 
stolica) fons dici potest, sed potius est fluvius qui ex traditione apostolica et S. Scrip- 
tura emanet. In quantum tamen traditio eccl. est norma proxima fidei nostrae, quoad 
fidem nostram haec etiam fons dici potest, sensu tamen diverso. 

2. In loquendo de magisterio Ecclesiae permagni momenti est ut omnino clare 
exprimatur modus quo magisterium operatur. Nam ut docere possit, magisterium 
sese submittere debet ipsi deposito fidei quod in Ecclesia vivit et etiam in S. Scrip- 
tura invenitur. Immo praecipuum huius magisterii munus in eo est ut Spiritu Sancto 
duce populum Dei in fidelitate erga hoc depositum antecedat et conservet. 

3. Huius capitis et schematis, immo schematum sequentium, praesertim tamen 
cap. 2 schem. 2, vitium maximum in eo esse videtur quod revelatio divina practice 
et continuo cum doctrina (praedicanda et recipienda) exaequatur et confundatur. 

Utique vera doctrina multum valet et in multis necessaria est ad cognitionem 
transferendam, sed alia quaestio est utrum doctrina de aliqua re ipsi rei anteponi 
vel aequiparari possit. Doctrina valorem accipit a re de qua testatur. Ipse Deus et 
Iesus Christus infinite superant doctrinas quae de iis enuntiare possent. Sic etiam 
dicendum est de dono Dei sui ipsius in Christo et de doctrina quae de hoc dono 
enuntiari potest. 

In isto schemate et sequentibus hoc vitium (pessimum) intellectualismi vel con- 
ceptualismi passim invenitur et ea modo irremediabili vitiare videtur. 

Etiam valor traditionis apostolicae imprimis non in doctrinis existit, sed in rea- 
litatibus quae traduntur, puto in vita divina quae per baptismum datur, in sacerdotio 
quo munus sacerdotale, redemptivum et pastorale Christi inter nos perpetuatur, etc. 
etc. Quidquid dicatur de quaestione utrum habentur doctrinae quae saltem non 
fundamentaliter in S. Scriptura inveniuntur; si agitur de istis realitatibus in quibus 
donum Dei praecipue consistit, dicendum est eas non per S. Scripturam sed per 
vivam Ecclesiam, quae est Corpus Christi, ad nos transmissas esse et pervenire. 
Si attendamus ad realitates divinas, haec schemata omnino inacceptabiles esse vi- 
dentur. 

12 

Exc.mus P. D. ANDREAS CHARUE 
Episcopus Namurcensis 

Venerabiles Fratres Conciliares, 

Feria quarta, em.mus card. Suenens, arch. Mechliniensis-Bruxellen- 
sis, suum non placet declaravit. Mea voce, eius sententiae adhaerent omnes 
ceteri episcopi Belgii, necnon plures alii episcopi e Belgio oriundi aut 
qui in Africa Centrali providentialem nobiscum consuetudinem habent. 

Dolemus quod duo priora schemata non exhibeant de revelatione 
christiana serenam et constructivam, magis positivam, magis pastoralem, 
magis biblicam, magis oecumenicam expositionem. Eo magis dolemus 

quod praecise recentiora theologorum exegetarumque opera hoc permit- 
terent. Una cum multis Patribus conciliaribus, instanter petimus ut 
illa schemata ex integro et omnino aliter rescribantur. 

Ut optime dictum est in aula, maxime distinguamus oportet inter 
magisterium ordinarium et magisterium extraordinarium Ecclesiae. Ad 
primum quod attinet, indubie necessarium est supremam auctoritatem 
in Ecclesia modum practicum firmare, quo, saeculorum annorumque de- 
cursu, puritati fidei et morum invigiletur; ac proinde admitti debet exi- 
stentia alicuius dicasterii, ad modum Sancti Officii aut, pro re biblica, 
Commissionis Biblicae. Eis competit, data occasione, fideles ad pruden- 
tiam revocare atque exigere ut periculosae sententiae vel hypotheses in- 
terim aut etiam definitive relinquantur. 

Concilium autem Oecumenicum praecise partes Sancti Officii agere 
non potest. Attendatur enim ad solemnitatem eius declarationum. Etiam- 
si non proponantur ut de fide tenendae, tales declarationes conciliares 
constituunt tamen firmam regulam deinceps docendi. Certo non nega- 
mus quasdam condemnationes forsan pronuntiandas esse in nostra Sy- 
nodo, sed tales condemnationes non sint frequentes, et maxime advigi- 
landum est ut in schematibus, etiam in notis, non vituperentur viri de 
cetero bene dispositi et qui in scientiis pro Ecclesia desudarunt. 

Praesertim caute procedatur in quaestionibus quae, ex una parte, 
coaetaneos nostros graviter sollicitant, et quae, ex altera parte, nondum 
satis expediri possunt, uti notanter quando cum theologia implicantur 
scientiae naturales aut historicae. Commendentur, etiam solemniter, pru- 
dentia et serenitas quotiescumque occurrit difficultas ad componendas 
studiorum sententias vel hypotheses cum revelatione christiana. In spe- 
cie, reiterentur regulae christianae et catholicae exegeseos. Optime. Sed 
pro sua parte, sancta Synodus non facile ad concretas applicationes de- 
scendat, et intelligamus pessimum fore si videremur negare aliquod pro- 
blema, cuius existentia, velimus nolimus, indubia esset: ita, de facto, 
certo certius, quoad originem Evangeliorum, problema debet prudenter 
investigari, non imprudenter negari. 

Ad hoc breviter notare iuvat in systemate « Formgeschichte » duo 
sedulo distinguenda esse: 1) praesupposita rationalistica alicuius Bult- 
mann vel Dibelius, — et 2) technicam seu methodum philologicam, quae 
iam in usu erat ante illos auctores, cuiusque prudentem usum Concilium 
nullo modo damnare posset. Infeliciter, schema haec confundere vide- 
tur, et haec est confusio quae, nisi fallor, 1 aliquos Patres indebite terret. 
Liceat mihi indicare paginas pastorales quas scripsit 2 exc.mus D. We- 
ber, arch. de Strasbourg: Orientations actuelles des etudes exegetiques 
sur la vie du Christ... 3, 

Attendite, venerabiles Patres, ad conditionem eorum omnium, qui 
cum fide catholica componere debent scientificum laborem in universita- 
tibus, in omnibus scientiarum circulis. Exemplum Galilaei et alia exem- 
pla recentiora sufficiant! Immaturae declarationes alicuius Concilii, prop- 
ter earum solemnitatem, onerare possent, dicamus in semisaeculum, con- 
ditionem scientificorum. 

Huc illuc auditur modernismi periculum adhuc existere, vel etiam 
reviviscere. Esto quod non penitus disparuerit. Puto autem remedium 
non esse in impedimentis quae exegetis et ceteris praeponerentur, sed 
valde potius in fovenda scientia apud clerum et apud omnes fideles, una 
cum fidelitate et oboedientia erga Ecclesiam Dei. Ita, ni fallor, expli- 
catur auctoritas universitatis Lovaniensis in Belgio, ubi, cum incita- 
mento episcoporum necnon Sanctae Sedis, sub ductu illustrium recto- 
rum, professores testimonium dant illius sanae concordiae inter fideli- 
tatem religiosam et strenuum probumque studium scientificum. Non 
improbabiliter dictum est a Riviere modernismum in Belgio tirones non 
habuisse propter influxum beneficum Almae Matris Lovaniensis. 

Liceat mihi verbum addere. Occasione nostri conventus, saepe re- 
vocantur illa viginti Concilia quae, decursu temporis, locum habuerunt, 
et iuste, ex eorum historia, necessitas eruitur graves errores damnandi. 
Puto tamen nostram Sanctam Synodum, specialiter ad sic dictum Con- 
cilium Hierosolymitanum accedere, et talis collatio instructiva est. Sicut 
enim tunc Petrus declaravit non imponendas esse gentibus onera iudaica 
non necessaria, sic successor Petri gloriose regnans, mentes nostras et 
corda nostra ad fratres nostros separatos vertit, necnon ad omnes gentes 
quibus Evangelium, nonobstante earum diversitate, praedicari debet. 
Caveamus ne quid imponamus quod non esset omnino necessarium. 
Futura Ecclesia, forsan pro pluribus saeculis, in nostra est potestate. Spi- 
ritum Sanctum immaturis aut plus quam sit necessarium amaris decla- 
rationibus non extinguamus. Dixi. 



In textu scripto tradito: 1 meo sensu. 2 cf. 3 Reflexions pastorales. 

13 

Exc.mus P. D. ANGELUS TEMINO SAIZ 

Episcopus Auriensis 

Em.mi Cardinales, beat.mi Patriarchae, exc.mi ac rev.mi Domini, 

Ut iam saepe dictum est, Sanctissimus Papa Ioannes XXIII hoc Con- 
cilium characterem pastoralem induere desiderat. 

Veneratione qua par est, liceat interpretare mentem Augusti Pon- 
tificis hoc sensu, nempe: quod Concilium diligenter exquirere debet ideas 
et doctrinas quae hodie mentes hominum occupant in sua connexione 
cum negotio salutis, et ea omnia prae oculis habere in suis declaratio- 
nibus doctrinalibus, ne videatur « in incertum » pugnare, quasi « aer 
verberans », vel vulnerare ubi mederi oporteret. Minime, ut humiliter opi- 
nor, Sanctissimus Pater censendus est Concilium inducere ut declara- 
tiones conciliares mentalitate moderna redolescant, modos hodiernos pe- 
disequum sequens, qui mutabiles sunt et fluctuantes. Concilium, futurum 
etiam remotum prospicit, non tantum praesens, ut ipse Pontifex monet. 
Character pastoralis in re potius quam in forma est collocandus. 

Meminisse iuvat S. Paulum ad Corinthios scribentem his verbis: 
« Et sermo meus et praedicatio mea non in persuasibilibus humanae sa- 
pientiae verbis ». Apostolus monet in suo apostolatu nullo modo in- 
dulsisse philosophiae et sapientiae illius temporis, ut animos alliciat. 
Audacter Evangelium praedicat, etiam veritates quae adeo contrariae 
erant mentibus audientium ut in areopago atheniensi. 

Mos Ecclesiae inveteratus est accurate et clare in Conciliis genuinam 
doctrinam plene tradere, quam exigunt tempora, diligenter devitans fal- 
sas interpretationes. 

Sincerissime dicam illam maximam praeoccupationem, quam Patres 
Conciliares quamplurimi ostendunt et vehementer etiam significant de 
aspectu pastorali Concilii, valde me et multos aedificare. Tamen, liceat 
opinari in hac re finem pastoralem aliter efficacius obtineri. Nam textus 
seu declarationes conciliares a scriptoribus et praedicatoribus leguntur 
et examinantur, non ita generatim a fidelibus. Iam vero isti, seu scrip- 
tores et praedicatores, 1 in exponenda doctrina conciliari eo maiorem 
possunt habere genuinam et legitimam libertatem sine anxietatibus et 
periculis erroris, quo maiorem possideant securitatem in ea recte et ac- 
curate 2 intelligenda. Et nullus dubitare potest moderatam formam scho- 
lasticam, ut in schemate, quam maxime ad claritatem et praecisionem 

conceptuum conferre. Ideo merito in nostris studiis commendari ab 
Ecclesia. 

Concludo, ergo, schema de fontibus revelationis, ratione habita te- 
noris styli vel praesentationis, aptissimum esse et retinendum videtur. 

De materia in schemate contenta quaedam dicam. 

Plurima sunt iam dicta de emendationibus, reductionibus, etc. Pluri- 
mae emendationes certo erunt faciendae; nam Concilium tantum doctrinas 
certas, non opiniones theologicas docere potest. Cum his qui reductio- 
nem huius primi schematis postulant nullo modo consentio; nam de his 
omnibus Concilium auctoritative et non per transennam loqui debet. E 
contra, innuere volo valde mirari nihil dici de Traditione vitali, de qua 
adeo loquuntur moderni scriptores, et de sensu fidelium, qui tanti ha- 
bitus est in ultimis definitionibus et aliquatenus ad Traditionem pertinet. 

Conceptus Traditionis sic, in schemate... 3 

Praeses: Exc.me Domine, faveas loqui tantummodo de fontibus re- 
velationis in genere! 

Orator: Summatim. Scopus pastoralis Concilii obtinetur efficaciter 
proponendo accurate doctrinam Ecclesiae, potius quam eam involvendo 
conceptibus non perfecte delineatis, et modis perituris cum detrimento 
praecisionis dogmaticae et perennitatis formularum. Clara expositio doc- 
trinae, nedum obstaculum, aptissimum praesuppositum iudicandum est 
ad dialogum sincerum cum fratribus separatis instaurandum, dummodo 
vera regnet caritas et ampla existat comprehensio. 

Concludimus ergo. Schema de fontibus revelationis retinendum vi- 
detur, sed emendandum est ut votis omnium respondeat. 

Si mihi liceret aliquid tantis viris proponere, dicerem: quia fere 
omnes conveniunt in schemate plurimos esse defectus, in quantum pos- 
sibile est, ei in textu emendentur. Per hanc viam enim possibilis est, ut 
putamus, essentialis concordia. Forte inter multos differentia maior 
est in verbis quam in re. Desiderium unitatis et caritas Christi ad con- 
cordiam nos ducat. Dixi. 



In textu scripto tradito: 1 deest. 2 deest. 3 imperfectus et inactualis est 
praesentatus. Possibiles deviationes minime denuntiantur vel praeveniuntur. Sensus 
fidei maximi habetur in progressu dogmatis, et in vita spirituali fidelium. Nostris 
diebus multa de eo affirmantur. Quomodo se habeat ad Traditionem et ad auctori- 
tatem Ecclesiae, oporteret dicere. 

Exc.mus P. D. IOANNES ZOA 

Archiepiscopus Yaundensis 

Venerabiles Patres, 

Dicam primo nomine plurimorum episcoporum continentis Africani, 
Madagascar et Insularum; denique dicam nomine meo. 1 

Plurimi episcopi continentis Africani, Madagascar et Insularum, 
rationibus pastorali, exegetica et oecumenica permoti, substantialiter con- 
sentiunt cum his quae contra schema primum iam dicta sunt ab em.mis 
Patribus, v. g. ab em.mis Alfrink, Bea, Frings, Lienart, Leger, Suenens, 
Silva, Lefebvre, etc. 2 

Ne discussio sine nova utilitate longior fiat, interventiones suas scripto 
secretariatui miserunt. 3 

Conclusionem vero suam communem publice enunciare haec est: i 
schema de fontibus revelationis omnino non placet. Remittendum est 
commissioni ut funditus renovetur. 

Et nunc nomine proprio. Assentio particulariter his quae heri tam 
recte dicta sunt a rev.mo P. Butler, scilicet: 

1. Lex Conciliorum, in rebus doctrinalibus, est unanimitas, saltem 
moralis. Debemus ergo conari ad unanimitatem stabiliendam in prae- 
senti quaestione. 

2. Positiones non tam divergentes sunt. Etenim omnes nos admit- 
timus 5 existentiam et momentum Traditionis non scriptae; omnes nos 
tenemus 6 Scripturam esse testimonium supremum revelationis a Deo 
factae; omnes profttemur 7 doctrinam a Synodis Tridentina et Vaticana I 
promulgatam. Ergo, quoad obiectum rerum unanimes sumus. 

3. Possibile ergo esset ut aliqui periti, utrasque tendentias hic ma- 
nifestatas 8 repraesentantes, elaborent, de mandato commissionis theo- 
logicae Concilii, textum qui utrisque tendentiis in hoc coetu expressis 
satisfaciat: qui textus nobis a commissione theologica denuo praesen- 
tari possit. Dixi. 



In textu scripto tradito: 1 deest. 2 Tisserant, Ritter. 3 mittunt. 4 cu- 
rae habent: scil. 5 admittunt. 6 tenent. 7 profitentur. 8 deest. 

Animadversiones additae: 

Plurimi episcopi continentis Africani, Madagascar et insularum celare non pos- 
sunt nec volunt quantam deceptionem passi sunt in perlegendo primo schemate 
de fontibus revelationis . 

Postquam enim Summus Pontifex, in sermone inaugurali huius Synodi tam luci- 
dis verbis mentem Suam de scopo et methodo studiorum et operum nostrorum ape- 
ruit, vix intelligere possumus quomodo textus schematis non fuit meliore redactione 
renovatus priusquam discussioni nostrae committeretur. Nempe: 

1. Dixit Pontifex: « opus nostrum non est fusius repetere ea quae Patres ac 
theologi veteres et recentiores tradiderunt »; e contra in schemate hoc fusissime 
repetuntur, quae, non dico in operibus Patrum et optimorum theologorum, sed in 
quocumque libro manuali scholari inveniuntur. 

2. Dixit Pontifex: « inducendae sunt rationes res exponendi quae Magisterio 
cuius indoles praesertim pastoralis est, magis congruunt »; e contra hoc schema 
omni indole pastorali caret. Et hic defectus nobis quam maxime afficit: fideles nostri 
non abstractis argumentis more philosophico exaratis, sed potius exemplis, prae- 
sertim e Sacra Scriptura depromptis docentur et aedificantur. 

3. Dixit Pontifex: « oportet ut doctrina christiana ea ratione pervestigetur et 
exponatur quam tempora postulant nostra »; e contra in toto hoc schemate doctrina, 
in quantum adest, exponitur analytice et abstracte, modo intemporali et hominibus 
temporis nostri accessu difficili et molesto. 

Unde concludimus : textus huius schematis genuinae menti Summi Pontificis 
et expectationi Ecclesiae minime respondet, nec aliqua spes utilitatis adest eum 
tamquam initium discussionum nostrarum sumi posse. 

Obsecramus ergo Vos, venerabiles Patres, ut iacentem textum uti « non placen- 
tem » reiciatis et ad commissionem theologicam remittatis; cui munus imponere ve- 
litis conficiendi textum breviorem, magisterio pastorali et pervigili curae Summi 
Pontificis atque expectationi universae Ecclesiae usquequaque congruentem. 

15 

Exc.mus P. D. MAURITIUS POURCHET 

Episcopus S. Flori 

Venerabiles et carissimi Fratres, 

Pluries in disceptatione hesterna ad gravitatem muneris nostri ap- 
pellatum est in hoc schemate doctrinali. Plures responsabilitatis nostrae 
aspectus illustrare vellem. 

1. In materia doctrinae, Concilii Oecumenici pars est determinandi 
quae sunt fidei et etiam veritates quae cum fidei deposito intimum nexum 
habent et ad custodiam huius depositi necessariae sunt. 

Talis definitio est res gravissima: alligat enim fideles, non solum 
tantum ad vitae externae rationem, sed quantum ad intimam mentem et 
ipsum intellectum. Ideo serio perpendenda est et non proferri debet 
nisi quando necessitas exigit vel saltem maxima utilitas, et postquam 
bases attente verificatae sunt super quas haec veritas innixa est. 

Sunt nonnullae conclusiones theologicae, de quibus, saltem in quo- 
dam tempore, fere omnes consentiebant, quae videbantur proximae fidei, 

quae a magisterio ordinario docebantur, et quas hoc magisterium defi- 
nire noluit, vel quia huius definitionis inconvenientia utilitates valde 
superabant, vel quia non videbantur necessarie cum fide connexae, et 
Ecclesia, hac de re, viam libertati praecludere nolebat. 

Si hac prudentia et caritate saepe Romani Pontifices et etiam Con- 
cilia usi sunt, a fortiori necessariae sunt quando agitur de opinionibus 
quae quidem, sive auctoritate aliquorum theologorum sive influxu scho- 
lae quae eas profitetur, valde commendantur, sed quae universaliter non 
admittuntur. 

Si multi Patres titulum ipsum cap. I impugnant, ratio est quia hic 
titulus — et haec interpretatio hodie ex ore competenti audivimus — 
quia hic titulus 1 dirimere videtur controversiam de vero sensu decreti 
Tridentini... 2 in quo agitur de Scriptura et Traditione. De habitudine al- 
terius ad alteram, controversia in ipsa Tridentini disceptatione appa- 
ruit, et hanc dirimere sapientissime Concilium renuit. Cur faceremus 
quod Tridentinum recusavit? Quae est necessitas? Quod est periculum? 

Tenendo hanc libertatis positionem, Patres non ideo Traditionem 
parvipendunt. Nemo est in hoc coetu qui vim et momentum Traditionis 
enervare intendat. Argumenta quae heri allata sunt contra eorum posi- 
tionem, argumenta desumpta ex Conciliis et ex Summis Pontificibus, 
non sunt ad rem, salva reverentia* agitur enim non de valore Traditio- 
nis sed de habitudine Traditionis ad Scripturam, quantum ad ea quae 
in iis continentur. Controversia inter theologos adhuc viget, quin ullus 
vel alter apodictica argumenta afferre valeat. Cur nos inter eos divi- 
deremus? 

2. Alter* aspectus responsabilitatis nostrae in hoc schemate hic 
est: in explananda doctrina de Traditione, theologia post-tridentina, ut 
mihi et multis videtur, nimium influxum passa est timoris et opposi- 
tionis erga reformatores vel potius post-reformatores, quorum formula 
et, ut ita dicam, vexillum erat saepe: « Sola Scriptura ». Necessarium 
erat partes et necessitatem Traditionis urgere; sed forsan attenuatum 
est, vel saltem praeteritum, momentum Scripturae. 

Decursu temporum, praelium minus ardens evasit, et, pro catholi- 
cis, periculum minus proximum factum est. Ex utraque parte, scilicet 
ex parte catholicorum et reformatorum, passus non parvi facti sunt ad 
meliorem respectivarum positionum comprehensionem. Ad aliquem con- 
sensum, limitatum certe, sed realem, perventum est in iis quae olim tam 
acriter disputabantur. 

Magnum esset damnum, si via aliis progressibus praecluderetur, et 
si tantus labor, culpa nostra, cassus fieret. 

Mihi forsitan dicetis: in materia doctrinali, argumentum oecume- 

nicum infirmissimum. Ad hanc affirmationem non totaliter assentio. Ab- 
sit a me nescio quis irenismus quem Pius XII felicis memoriae expro- 
bravit, et qui, sub praetextu unionis, veritatem parvipenderet. Hunc 
irenismum fratres nostri acatholici etiam respuunt. Sed, si veritas certa 
nunquam sacrificari debet apparenti pacis bono, non sunt ex alia parte 
multiplicanda sine vera necessitate obstacula huic unitati quam ferven- 
ter petimus et ardenter desideramus ut fructum, longinquum certe, sed 
realem huius Concilii. 

3. Responsabilitas de exegesi et de exegetis. Hoc egregie ab exe.mo 
D. Charue dictum est, et taceo. 5 

Fas sit mihi, tamquam imperito, aliqua addere. Haec quae a tribus 
diebus ex utraque parte audivimus, solum demonstrant unum: 6 quod 
hoc schema non tantum enthusiasmum excitat. Fere omnes ii qui illud 
admittunt profundas emendationes faciendas esse fatentur. 

Si, ut proponunt, textum istum admittimus ut basim disceptationum 
nostrarum in speciali, 7 in quavis paragrapho, in quavis linea, in quovis 
fere verbo interminabiles discussiones orientur et tempus labetur quin 
progrediamur, quod omnes praesertim timent. 

Assentio ideo ad propositionem ab exc.mo P. Butler factam in hester- 
na congregatione. 6 Dixi. 



In textu scripto tradito: 1 deest. 2 (Denz. 783). 3 deest. 4 Secundus. 
6 3. Responsabilitas nostra est etiam de exegesi et de exegetibus. In his quae per- 
tinent ad exegesim, ut experientia non tam longinqua constat, cavendum est ab affir- 
mationibus peremptoriis quae forsan, in futuro, crux esse poterunt interpretum no- 
strorum. Quantum ad exegetas, quaestio non est inconsiderate eorum conclusiones 
admittere, et vigilantiam nostram in hac re relaxare. Sed rogo ut possint nobis, 
doctoribus quidem fidei, sed qui omnibus debitores sumus, difficultates suas fiducia- 
liter exponere. Peto ut audiantur, priusquam damnentur. Ironia amara esset si, 
aliquoties in vita, ut dicunt moralistae, eos affectuose salutaremus, et simul obstacula 
continua eorum labori poneremus. 6 deest. 7 deest. 8 Assentio ad propo- 
sitionem RR. Domini Butler; conferentia instituatur ad conciliationem invenien- 
dam. Et si haec impossibilis evadit, tunc alium textum commissio nobis proponat, 
adhibendo theologos cuiusve scholae. Quid in hoc extraordinarium? Pluries factum 
est in Concilio Vaticano I et non sine profectu. 



152 



ACTA CONC. VATICANI II - PERIODUS I 



16 

Exc.mus P. D. GEORGIUS HAKIM 

Episcopus Ptolemaidensis Melchitarum 

Em.mes Presidents, Beatitudes, venerables Freres et chers Ob- 
servateurs, 

Si j'interviens maintenant, ce n'est pas pour repeter ce que de nom- 
breux et eminents prelats ont deja dit parfaitement sur les schemas doc- 
trinaux; je n'ai qu'a donner humblement mon adhesion explicite aux 
critiques qu'ils ont formulees et qui les amenent a penser que ces schemas 
doivent etre non seulement amendes, mais refondus, si nous voulons 
etre fideles aux fins apostoliques de ce Concile. 

Je veux seulement faire entendre une voix de 1'Orient et de sa tra- 
dition patristique, et dire que les schemas doctrinaux actuellement a 
1'etude sont etrangers a cette tradition venerable et authentique, dans 
leur redaction, dans leur structure, dans leur perspective et dans leur 
conceptualisation. 

Les schemas contiennent certes des richesses et des valeurs de la theo- 
logie latine, et nous nous plaisons a rendre un fervent hommage au 
magnifique « intellectus fidei » que cette theologie a procure a 1'Eglise; 
mais nous regrettons que, ignorant completement la catechese et la theo- 
logie orientale, celles des Cyrille de Jerusalem, des Gregoire de Nazianze 
et Gregoire de Nysse, des Maxime, des Jean de Damas et de tant d'au- 
tres Peres d'Orient, les redacteurs aient, dans leur projet, apparemment 
monopolise la foi universelle au profit de leur theologie particuliere, et 
puissent sembler vouloir eriger en verite conciliaire exclusive, ce qui 
est une expression valable, mais locale et partielle, de la Revelation de 
Dieu... 1 

Dans la theologie orientale — ou la liturgie est le lieu efficace de 
transmission de la foi, ou 1'initiation se fait a 1'interieur du mystere 
sacramentel, et non dans une instruction abstraite, sans lien symbo- 
lique — , le mystere du Christ est propose directement comme une « oeco- 
nomia », se deroulant dans 1'histoire, preparee dans 1'Ancienne Alliance, 
accomplie dans le Christ, realisee dans le temps de 1'Eglise. Les expli- 
cations theoriques, si legitimes et necessaires soient-elles, ne sont jamais 
detachees de la trame scripturaire et du temoignage des Peres. 

Ce caractere concret de la Parole de Dieu en manifeste la presence 
dans le monde. L'Eglise, Corps du Christ, est precisement le lieu authen- 
tique et le magistere vivant de sa transmission. Toute disjonction, meme 

apparente, entre Ecriture et Tradition, comme le fait le projet de « De 
fontibus » qu'on soumet a ce Concile, sera jugee par beaucoup comme 
une violence faite a 1'unite effective des voies de transmission, qui ne 
sont jamais separees en theologie orientale, et que nous ne pouvons 
concevoir separees. 

Les schemas presentes sont exclusivement un fruit de la scolastique 
— beau et vrai fruit certes — , mais produit par certains elements seule- 
ment de la Tradition de 1'Eglise. Le caractere oecumenique du Concile 
nous invite a ne pas enfermer la Parole de Dieu dans des categories par- 
ticulieres et a ne pas eliminer par preterition, un autre « intellectus 
fidei ». 

Voici des exemples qui illustrent ce que je dis: 

La theologie orientale donne son plein relief a la definition de 1'hom- 
me comme « imago Dei »; ce qui 1'amene a concevoir d'une maniere 
autre que celle des Latins la distinction abstraite de la nature et de la 
grace, et donc les rapports de Dieu et de 1'homme, y compris dans la 
Revelation. 

Autre exemple: la theologie orientale considere le « mystere pascal » 
dans sa totalite unique, mort et resurrection; tandis que la theologie la- 
tine s'appesantit davantage sur 1'aspect et la theorie de la satisfaction... 2 

J'enumere rapidement ces exemples pour manifester la catholique 
presence de la theologie orientale, dont la verite et 1'orthodoxie sont 
evidemment incontestables. 

Cest pourquoi, nourri de cette authentique tradition, je me sens 
etranger a la redaction et a la structure des schemas proposes; et je com- 
prends plus fortement encore, m'y ralliant formellement, les critiques 
qui ont ete faites, en perspective evangelique et pastorale. Dixi. 



In textu scripto tradito: 1 (De fontibusj. 2 (cf. schema II), etc. 

17 

Exc.mus P. D. HYACINTHUS ARGAYA GOICOECHEA 
Episcopus Mindoniensis-Ferrolensis 

Patres et Fratres venerabiles, 

Votum meum praeliminare ad schema de fontibus revelationis non 
se refert directe et in recto ad permanentiam vel non permanentiam 
schematis propositi, sed ad alium aspectum quaestionis, valde etiam uti* 

lem, meo iudicio necessarium et, credo, hoc loco dicendum, si ita videatur 
praesidentiae. Secus libentissime verba mea statim interrumpam. 1 

Nostrum Concilium Vaticanum II habet, abs dubio, suum pro- 
prium et peculiarem characterem, ab aliis praecedentibus plane distinc- 
tum. Nam ex una parte alienum ab eius mente videtur, iustis de causis, 
novas explicitas et sollemnes definitiones dogmaticas condere; et ex 
altera, iudicatur non esse Synodi intentionis fulmine anathematis quem- 
piam errantem, si quis existat, punire. Hoc enim videtur alienum menta- 
litati nostri temporis et paterno et pastorali cordi Sanctissimi Pontificis 
Ioannis XXIII. 

Sed hoc necessitatem gignit cognoscendi valorem theologicum doc- 
trinarum quae a Sancto Concilio, ut ab omnibus admittendae, proponun- 
tur. Hanc quaestionem 2 multi Patres clare sentiunt et senserunt ab ini- 
tio Concilii. 

Volumus autem pressiori modo proponere problema, brevissime 
considerando factum duplex et quaestionem inde exortam. 

1. In prooemio schematis de sacra Liturgia (pag. 157, lin. 26), 
aperte dicitur: « Concilium declarat se in praesenti quaestione nihil vel- 
le dogmatice definire ». Quae quidem verba omissa apparent in novis- 
simo schemate emendato? Similique ratione... 4 

Praeses: Exc.me Domine, non est locutio de fontibus revelationis in 
genere; faveas... 

Orator: Libentissime, em.me Pater, nunc verba mea interrumpam, 
pro aliquo tempore opportuniore. 



In textu scripto tradito: 1 deest. 2 necessitatem. 3 deest. 4 in prae- 
fatione schematis de deposito fidei pure custodiendo (pag. 25, lin. 30 ad pag. 26, 
linn. 1-5), Patres « suum esse existimant... nonnullas proferre veritates » de depo- 
sito Ecclesiae concredito, nulla facta mentione de qualificatione seu de theologico 
valore. 

2. Percurrentes autem schemata, invenimus veritates vel propositiones inae- 
qualis prorsus valoris, frequenter et indiscriminatim, eodem fere modo proponi. Ita 
S. Synodus aliquando perhibetur damnans errores (pag. 31, lin. 20, 23); aliquando 
nonnisi paterne exhortans fideles (pag. 31, lin. 30); tum doctrinam Ecclesiae mera 
expositione recolens (pag. 62, linn. 30-31), tum obiectum indicens de fide creden- 
dum (pag. 62, lin. 6, 16, etc). En facta. 

Quaestio et dificultas. Propositiones universae in schematibus contentae de fide 
sint dicendae? 

Aut e converso, omnia quae simplici expositione proponuntur, etiam postquam 
a Concilio promulgata fuerint, aestimanda sint obiectum liberae disputationis? 
Utrimque periculum! 

Neque solutio facilis videtur. Demus igitur Concilii voluntatem esse ut dogma- 
ticae definitiones vitentur. Recte quidem. 

Tunc restat e duobus unum: proposita doctrina perhibetur a Concilio tamquam 
catholica doctrina vel non. 

Si primum (si proponatur velut doctrina catbolica) doctrina huiusmodi dicenda 
est proposita saltem ab universali Ecclesiae Magisterio; secus oecumenici Concilii 
auctoritas evanescit. Cum autem proponatur ut edocta magisterio universali, iam 
doctrina « de fide » agnoscitur, dicente Concilio Vaticano I : « Porro fide divina et 
catholica ea omnia credenda sunt, quae... ab Ecclesia sive sollemni iudicio sive ordi- 
nario et universali magisterio tamquam divinitus revelata credenda proponuntur » 
(Denz. 1792). 

Si autem dicamus, schematum doctrinam neque dogmaticam esse neque magi- 
sterio universali propositam, saltem de illis propositionibus quae aliunde de fide non 
agnoscantur, manebit discussioni obnoxia doctrina. Neque Ecclesiae necessitatibus 
satis fit, si dicamus S. Synodum notam iam et traditionalem doctrinam renovare. Nam 
etiam post illam doctrinam clare et saepius iam declaratam, certum est in agro Do- 
mini plures et venenatos errores serpere, quibus non efficaciter obsistitur nisi cum 
clara determinatione valoris veritatum propositarum. 

Proinde qua par est reverentia, sed instanter auderem Sacrosancto Concilio sup- 
plicare ut dignetur significare modo claro et inconfuso valorem theologicum doctri- 
narum quas, ut ab omnibus admittendas, proponere intendit. 

18 

Exc.mus P. D. IULIUS ROSALES 
Episcopus Caebuanus 

Venerabiles Patres, 

In praeambulo sermonis, iuvat notum facere vobis ea quae mox dic- 
turus sum sententiam et opinionem exprimere maioris partis membro- 
rum Conferentiae episcopalis Insularum Philippinarum, cuius praesi- 
dentis munus gero. 

Schema propositum placet. Quamvis enim non complete — et de 
hoc facile est invenire rationes — dilucide et ordinatim exponit veri- 
tates. 

Licet magna earum veritatum pars in communibus libris vel textibus 
scholasticis inveniantur, tamen peropportunum censeo eas revocare et 
iterum proponere considerationi Ecclesiae; eo vel magis quod eaedem 
veritates non amplius, aut modo valde diverso, in recentioribus vel no- 
vissimis libris aut opusculis, hodie divulgatis, inveniantur. 

Rationes expositae contra schema non videntur sufficientes ad eius 
unitatem 1 infirmandam. 

Schema viget pastoralitatis spiritu; pastoralitas eminenter apparet 

affirmata in expositione genuinae doctrinae, in qua est fundamentum 
totius pastoralis nostri ministerii. 

Pariter schema est oecumenicum. Fratribus separatis veritas expo- 
nenda est integra et perspicue, ita ut conscienter iudicare possint de 
necessitate unionis. Non possumus disceptare ambiguis positionibus as- 
sumptis vel compromissis. 

Schema est conforme menti Summi Pontificis. Mens Summi Ponti- 
ficis est etiam ut doctrina catholica perspicue et integre proferatur, ex 
qua errores possint discerni et agnosci. 

Hanc ob causam Summus Pontifex, pro sua caritate, suasit ne er- 
rores nominarentur neque damnarentur explicite: ex accurata et perspi- 
cua expositione doctrinae illi manifestari debent, et iuxta regulam expo- 
sitae doctrinae unusquisque suarum opinionum examen et crisim facere 
potest. Notum est Summum Pontificem pluribus conventibus commis- 
sionis centralis praeparatoriae Concilii interfuisse personaliter et ipsum 
hoc schema perlegisse, quod nobis proponendum decrevit. Eius mens 
potius in hoc schemate quaerenda est. 

Nobis ideo omni nisu, concordibus animis, viribus et consiliis na- 
viter studendum est ut schema, pro posse, perficiatur, ut veritas nostrae 
fidei, quemadmodum praeteritis aevis, ita et in nostro tamquam lucerna 
super modium, nostro labore concordi, lucescat... 2 Dixi. 



In textu scripto tradito: 1 bonitatem. 2 Ut meum in extructionem istius 
aedificii lapidem adiciam, quae sequuntur propono: 

1. Regula statuta in schemate: a) quod inerrantia est imprimis diiudicanda ex 
indole libri; b) quod cuique generi litterario sit proportionata et ipsi conveniens 
repraesentatio veritatis seu gradus historicitatis diversus; c) quod modus attingendi 
veritatem diiudicandus sit ex sensu « quem expressit hagiographus in determinatis 
adiunctis pro sui temporis condicione; et quod proinde necesse sit attendere ad 
suetos cogitandi, dicendi narrandique modos », qui tempore hagiographi vigebant, 
quique tunc in mutuo hominum commercio passim adhiberi solebant »: haec regula, 
dico, est communis et invenitur in omnibus tractatibus hermeneuticae, clarius etiam 
exposita in Encyclicis Litteris Divino aflante Spiritu. Est regula quae pertinet ad 
criticam, et proinde minus recte est sermo de ea in Concilio. Et si haec regula reco- 
litur, quare non recipiuntur in schemate etiam ceterae regulae? v. gr. de attendenda 
lingua originali, de comparandis narrationibus biblicis cum litteraturis antiquorum 
populorum Orientis; et, quod praecipuum est, cur negligitur criterium historicum, 
quod maximum habetur in critica historica, et de quo loquitur Leo Papa XIII? 
(Cf. Enchiridion Biblicum, n. 119). Etenim documenta historica magis probant 
quam argumenta desumpta ex critica interna, ad determinandam indolem librorum, 
et ad aperiendas circumstantias in quibus libri editi sunt. 

2. In schematis pag. 14, n. 13, lin. 1, invenitur haec expressio: « veritas enim 
et fides »... Verbum fides aut superfluum dicendum est, nam fides non significat id 

quod sequitur in textu « seu id quod auctor reapse significare voluit »; aut ei adi- 
ciendum adiectivum historica, id est fides historica, ut habetur in Encyclica Divino 
aflante Spiritu. 

Item, in locis: « salvis Scripturae S. auctoritate et sanctitate »... « auctoritati et 
sanctitati minime obiiciunt »: verbum « auctoritate » non esse aptum videtur. Nam 
error opponitur directe « veritati »; sanctitati, mendacium. Revera in Encyclica 
Divino aflante legitur: « Dei sanctitati et veritati haudquaquam repugnet ». Ideo, 
loco « auctoritate » ponatur « veritate » (cf. Enchiridion Biblicum, n. 559). 

Pariter, ad verba: « ... ad suetos cogitandi modos ... hominum commercio passim 
adhiberi solebant », addendum putarem verbum licitos. Nam ita est in Encyclica 
Divino aflante Spiritu, et suadetur ex ratione: quia potuerunt sese adhibiti modi 
dicendi, qui nec iis temporibus erant « liciti ». 

3. Quoad Evangelia: pag. 17, n. 20, lin. 13. 

« Quamvis enim cum historicae compositionis narrationibus, quae apud nostrae 
aetatis peritos in usu sunt, Evangelia non in omnibus conveniant (nec convenire 
necesse sit) ». 

Haec verba minime probanda censeo. Etenim verba haec dicuntur in Encyclica 
Humani generis de undecim primis capitibus libri Geneseos. Videretur quod histo- 
ricitas Evangeliorum diiudicanda esset in eodem gradu ac v. gr., primum caput 
Geneseos quod anthropomorphice describit creationem mundi. Dum perspicuum est 
quod ait Ioannes (19, 35) et Lucas: se narrasse scilicet prout viderunt aut audierunt 
ab illis qui viderunt. 

Secretarius generalis: Aliquis Pater annulum deperdidit. Accedat, 
quaeso, ad secretariam generalem. 

Nunc, de mandato praesidis, lego exitus suffragationum peractarum. 
Suffragatio prima, circa primum punctum prooemii constitutionis de 



sacra Liturgia: 

Praesentes votantes 2.206 

Maioritas requisita 1.471 

Suffragia Placet 2.181 

Non placet 14 

Vota nulla 1 11 

Itaque, primum punctum probatum est. 

Secundum punctum: 

Praesentes votantes 2.202 

Maioritas requisita . . . .. . . . . . . 1.468 

Tulerunt suffragium Placet 2.175 

Non placet 26 

Votum nullum 2 ' 1 



1 Quorum unum est placet iuxta modum. 

2 Placet iuxta modum. 

Suffragatio circa punctum tertium: 

Praesentes votantes . . . 
Maioritas requisita .... 
Tulerunt suffragium Placet . 



2.203 
1.469 
2.175 



Non placet 



21 

7 



Vota nulla 1 



Itaque, secundum et tertium punctum probata sunt. 



Denique, suffragatio circa quartum punctum: 



Praesentes votantes . . 
Maioritas requisita . . . 
Tulerunt suffragium Placet 



2.204 
1.469 
2.191 



Non placet 
Suffragia nulla 2 



10 

3 



Ergo, etiam quartum punctum a congregatione probatum est. 
Dixi. 

Praeses: Depositio Evangelii. 
\lntervallum\ 

Secretarius generalis: Proxima congregatio generalis: feria secunda 
proxima, hora nona. 



1 Quorum tria sunt placet iuxta modum. 

2 Quorum unum est placet iuxta modum. 

Exc.mus P. D. Pericles Felici, arch. tit. Samosatensis, secretarius 
generalis: 

Hodiernae congregationi generali praesidet em.mus ac rev.mus D. 
card. Franciscus Spellman, arch. Neo-Eboracensis. 

Prosequitur disceptatio de principiis generalibus schematis constitu- 
tionis dogmaticae de fontibus revelationis. 

Loqui postulaverunt em.mi DD. cardd.: Beniaminus de Arriba, 
arch. Tarraconensis in Hispania; Valerianus Gracias, arch. Bombayensis 
in India; Albertus Meyer, arch. Chicagiensis in Statibus Foederatis 
Americae Septemtrionalis; Ioannes Landazuri Ricketts, arch. Limanus 
in Peruvia; Laureanus Rugambwa, ep. Bukobaensis in Tanganyika; 
exc.mi DD.: Petrus Martin, vicarius apostolicus Novae Caledoniae; 
Aloisius Henriquez, aux. Caracensis in Venezuela; Iacobus GrifEths, 
aux. Neo-Eboracensis in Statibus Foederatis Americae Septemtriona- 
lis; Aemilius De Smedt, ep. Brugensis in Belgio; David de Sousa, 
ep. Funchalensis in Lusitania; Gabriel Garrone, arch. Tolosanus in 
Gallia; Ioseph D'Avack, arch. Camerinensis in Italia; Aurelius del 
Pino, ep. Illerdensis in Hispania; Dionysius Hurley, arch. Durba- 
nianus in Africa Meridionali; Ioseph Ruotolo, ep. Uxentinus in Italia; 
Alfredus Ancel, ep. tit. Myrinensis in Gallia; Paulus Seitz, ep. Kontu- 
mensis in Vietnam; Georgius Cabana, arch. Sherbrookensis in Canada; 
Bernardinus Echeverria, ep. Ambatensis in Aequatore; Fidelis Garcia, 
ep. tit. Sululitanus in Hispania; Michael Klepacz, ep. Lodzensis in Polo- 
nia; Henricus Nicodemo, arch. Barensis in Italia; Antonius Quarracino, 
ep. S. Dominici Novem Iulii in Argentina; Gerardus de Proenca Sigaud, 
arch. Adamantinus in Brasilia; Aloisius Carli, ep. Signinus in Italia; 
Anicetus Fernandez, superior generalis O. P.; Victorius Costantini, ep. 
Suessanus in Italia; Eduardus Doody, ep. Armidalensis in Australia; 
Iulius Barbetta, ep. Pharanitanus in Italia; Ioannes Ferro, arch. Rhegi- 
nensis in Italia; Abilius del Campo, ep. Calaguritanus in Hispania; 
Franciscus Franic, ep. Spalatensis in Iugoslavia. 

1 

Em.mus P. D. BENIAMINUS card. DE ARRIBA Y CASTRO 

Archiepiscopus Tarraconensis 

I . .. i • ' t ' ' ' • ' , . _• : .. ,'_.;. L. .8 

Venerabiles Patres Conciliares, 

Liceat etiam mihi mentem meam breviter aperire circa schema de 
quo nunc tractatur, de fontibus nempe revelationis. 

Schema mihi placet ut basis disceptationis. Argumenta, ut substi- 
tuatur, non concludere dicenda sunt, nam qualibet forma schema propo- 
natur, perspectis iam auditis, vividae discussioni obnoxium erit. 

Fateor me primo mentis intuitu permotum fuisse verbis quae audivi 
ab aliquo Patre conciliari; oportere scilicet, ut schema removeatur ne 
res adeo gravis, doctrina nempe verbi revelati, post vel inter tot discordias 
imponatur. Sed statim cogitavi de aliis Conciliis: v. gr. de Vaticano I, 
maxime dum dogma infallibilitatis Romani Pontificis pertractatum fuit. 

Igitur, meo humili iudicio, ad discussionem schematis quoad sin- 
gula procedi debet; inde venient emendationes, etiam tituli, si oppor- 
tunum visum fuerit. Et hic est sensus, ut reor, art. 33 Ordinis servandi 
in Concilio si ad mentem perscrutetur. 

Argumenta pro reiectione a limine invalida omnino videntur ut antea 
dixi. Schematis enim forma nullo modo nimis scholastica dicenda est, 
in qua doctrina theologica splendida luce apparet, sed e contra opportu- 
nissima nostris temporibus in quibus tot errores serpent, qui vel ipsam 
fidem catholicam in periculum vertunt. 

Sufficiat testimonium Summi Pontificis Pii XII, felicis recordationis, 
qui, postquam in immortali Encyclica Divino Aflante Spiritu animum 
omnium addidit in studio Sacrarum Litterarum septem transactis annis, 
haec scribenda habuit in gravissima Encyclica Humani Generis de novis 
opinionibus, quibus « plura — ipsius Pontificis sunt verba — a nonnullis 
proponuntur vel mentibus instillantur in detrimentum divinae auctori- 
tatis Sacrae Scripturae ». Dein addit: « Etenim sensum definitionis Con- 
cilii Vaticani de Deo, Sacrae Scripturae auctore, audacter quidam per- 
vertunt... Immo perperam loquuntur de sensu humano Sacrorum Libro- 
rum, sub quo sensus eorum divinus lateat, quem solum infallibilem de- 
clarant. In Sacra Scriptura interpretanda nullam haberi volunt rationem 
analogiae fidei ac " traditionis " Ecclesiae, ita ut Sanctorum Patrum et 
Sacri Magisterii doctrina, quasi ad trutinam Sacrae Scripturae ratione 
mere humana ab exegetis explicatae, sit revocanda, potius quam eadem 
Sacra Scriptura exponenda sit ad mentem Ecclesiae, quae a Christo 

Domino totius depositi veritatis divinitus revelatae custos et interpres 
constituta est »../ Ait etiam Summus Pontifex: « Novitates iam veneno- 
sos peperisse fructus »... 2 Loquitur praeterea de « temerario ausu » 
quo quidam « limites et cautelas ab Ecclesia statuta, audacter transgre- 
diuntur » ac « peculiari modo » deplorandum ducit « quamdam nimio 
liberiorem libros historicos Veteris Testamenti interpretandi rationem 
quae abutitur ipsis documentis magisterii Ecclesiae »... 3 

Meminisse etiam iuvat Monita tum Pontificiae Commissionis de re 
biblica anni 1955... 4 circa pericula errorum vel imprudentiae, tum 
S. OfEcii (diei 20 iunii 1961) circa sententias et opiniones, quae in variis 
regionibus circumferuntur et quae in discrimen adducunt « germanam 
veritatem historicam et obiectum Scripturae Sacrae non modo Veteris 
Testamenti... verum etiam Novi, etiam quoad dicta et facta Christi 
Iesu ». 

Si autem, venerabiles Patres, quilibet pastor in propria dioecesi oves 
suas a periculis, in re tam gravi ut est norma fidei genuina, avertere 
tenetur, quid dicendum de omnibus in Concilio solemniter congregatis 
sub Pastore Summo? 

Alia argumenta adducuntur pro schemate absolute reiciendo et ab 
alio substituendo, v. gr. quia parum pastorale, quia nimis clausum, quia 
stylo moderno caret, etc. Sed dico: per quot annos stylus hodiernus 
est duraturus? Veritas autem Domini manet in aeternum. Clare igitur 5 
et logice exponatur ut sit rationabile obsequium fidei nostrae. 

Quoad cetera argumenta simpliciter adhaereo, ne dicta repetam, 
responsionibus ab aliis Patribus luculenter datis. Unde procedendum 
censeo ad discussionem schematis prout nobis propositum est, ut oppor- 
tunis emendationibus perficiatur, ubicumque casus ferat. 

Denique liceat mihi, venerabiles Patres, enixe vos omnes rogare ut 
in prooemio — quod alii etiam merito petivere, agitur enim de sche- 
mate quod primum erit Concilii ob momentum suum doctrinale — spe- 
cialis mentio fiat de praecipuo fructu spectando ab hoc Concilio Oecu- 
menico. Idea familiaris est dilectissimo Pontifici nostro Ioanni XXIII, 
quoties de Concilio loquitur; verba autem quibus eam modo schematico 
exponam cor meum premunt ex quo de Concilio celebrando audivi. 6 

Breviter igitur mentem meam aperiam circa praecipuum e Concilio 
exspectandum fructum, ut supra dixi. 

Utinam Concilium Vaticanum II sit Concilium unitatis! Hoc vehe- 
menter optamus omnes. Pro hoc ferventissime rogamus, ut nempe quan- 
tocius fiat unum ovile et unus pastor; ut simus unum, sicut Christus in 
ultima coena a Patre vehementer postulavit. Utinam ergo sit Concilium 
unitatis! 

Sed ante omnia necesse est ut Concilium Vaticanum II sit « Con- 
cilium sanctitatis »: sanctitatis in primis pro unoquoque nostrum; sanc- 
titatis pro nostris sacerdotibus quorum quilibet est « alter Christus », 
qui est ipsa sanctitas substantialis; sanctitatis pro populo christiano in 
moribus honestis, in caritate non ficta, in iustitia sociali, quae non stat 
in solis verbis, utique necessaria quia sunt Evangelium, sed in germanis 
et christianis relationibus vitae humanae; sanctitatis, denique, pro mundo 
hodierno tot angustiis oppresso et odiis dilaniato, etiam sub mirabili 
progressu technico, qui tamen Deum ignorare pertentat. 

Concilium igitur sanctitatis. Si hoc non est, nihil erit. Erit tamen, iu- 
vante Deo, faventibus Beatissima Virgine Maria et 7 S. Ioseph, Concilii 
Patronis, et duce S. Paulo, oecumenismi christiani praecone eximio, cae- 
litibusque omnibus qui, et ipsi, valde desiderant sanctitatem nostram, 
unam enim Christi Ecclesiam nobiscum constituunt. Dixi. 



In textu scripto tradito: 1 (Ench. Bibl. 612). 2 (ib. 614). 3 (ib. 617-618). 
4 (Ench. Bibl. 625). 5 ergo. 6 scivi. 7 cum. 

2 

Em.mus P. D. NORMANNUS THOMAS card. GILROY 
Archiepiscopus Sydneyensis 

Venerabiles Patres, 

Fere pro explorato habemus nullum proferri posse documentum quod 
omnibus aspirationibus 2000 episcoporum omnino satisfaceret. Hinc ne- 
quaquam mirandum est quod multae diversaeque opiniones de quaestio- 
nibus in hoc schemate propositis exprimantur. Nihilominus, omnia ab 
aliis hucusque dicta ad unum hunc finem conspirant, nempe ut ipsa 
veritas modo quam maxime claro et intelligibili manifestetur. Praeterea, 
in disceptatione praesenti, animum nostrum insigniter perculit zelus 
ardens atque eruditio profunda eorum qui locuti sunt. 

Praelati ex omnibus orbis partibus oriundi voluntatem manifesta- 
runt efferendi propositiones ad hoc conducentes, ut ii qui divitiis verae 
fidei iam fruuntur magis confirmentur atque simul, ut ii qui pretioso 
hoc dono privantur ad illud participandum trahantur. 

Iamvero, licet laudabile sit propriam nostram sententiam proferre, 
tamen episcopi Ecclesiae et doctores populi Dei cum simus, oportet 
omnino ut tolerantiam habeamus erga alias sententias, quae erroribus 
vacant. Si igitur non valeamus consentire sententiis in formulis ab aliis 

allatis, tunc una cum ipsis amice contendere debemus ad efformandam 
sententiam quam ipsi nobiscum partiri valeant. 

Hoc principio prae oculis habito, mihi videtur rationi maxime con- 
sentaneum esse schema propositum acceptare illudque ad formam magis 
acceptabilem redigere iuxta emendationes a Patribus proferendas. 

Profecto enim schema hoc, quoad doctrinam fidei, sanum est. Fere 
omnis paragraphus auctoritate sive Sacrae Scripturae, sive Concilii ante- 
cedentis, sive cuiusdam Patris Ecclesiae, sive Litterarum Encyclicarum 
roboratur. Praeterea, schema universale est, cum tempus et locum tran- 
scendat. Deinde, fere quoad omnia eius capita doctrinae, characterem 
habet positivum et explicitum. Ubi autem claritas desideratur, clarifi- 
cetur adhuc. 1 

Sedulitate, qua maior fieri non possit, schema hoc praeparatum fuit. 
Argumenta in eo proposita tracta sunt a consiliis et votis episcoporum, 
Universitatum, Facultatum theologicarum, aliorumque qui ad vota hac 
in re proferenda a Summo Pontifice invitabantur. Commissio praepa- 
ratoria ex viris in scientia sacra peritissimis, ex omnibus orbis terra- 
rum partibus delectis, constabat. Sodales huius commissionis magna cum 
industria per multos menses laboraverunt, inter se deliberantes et propo- 
sitiones quas idoneas habebant perpendentes, formulantes ac modifi- 
cantes. 

Multis diuturnisque conventibus habitis, suffragium de schemate 
tulerunt et tunc tantum commissioni centrali praeparatoriae illud tra- 
diderunt cum maior pars sodalium textui consenserit. Porro, commis- 
sio illa centralis constans ex cardinalibus, patriarchis, episcopis totius 
orbis, et superioribus maioribus Ordinum Benedictinorum, Francisca- 
norum, Dominicanorum et Iesuitarum, omnia et singula commata textus 
propositi perscrutati sunt. Demum, solum post diligentem ac fere in- 
finitam disceptationem, suffragia dederunt, sive placet, sive non placet, 
sive placet iuxta modum. 

Cum igitur schema nobis exhibitum sanum sit quoad doctrinam 
fidei, cumque fructus sit ardui et diuturni laboris, dignum est quod a 
nobis sincere consideretur. Quod si prae bona voluntate fecerimus, spes 
revera adest fore ut, Spiritu veritatis adiuvante et illuminante, opus 
nobis propositum ad bonam frugem deducamus. 

Tandem aliquando, cum schema aut accipere aut reiicere aut penitus 
emendare iure optimo possimus, si illud nunc accipimus considerandum 
in genere, nedum detrimentum patiemur; vero magnum lucrum conse- 
quemur. Dixi. 



In textu scripto tradito: 1 omnino. 

3 

Em.mus P. D. VALERIANUS card. GRACIAS 
Archiepiscopus Bombayensis 

Em.mi Praesides, venerabiles Patres, 

Feria IV praeterita, quando disceptatio de hoc schemate summi mo- 
menti vividum suum initium habuit, ego in India degebam, ut omnes 
norunt, tum factum cum propter qualem causam. Certissime nos ex In- 
diis Orientalibus speramus quod perveniamus ad conclusionem huius 
Concilii antequam cadimus in manibus Cinensium. Feria tamen VI et 
sabbato testis fui certaminis inter duas sententias Patrum Concilii; ac, 
si disputatio sinatur persequi cum eodem vigore ac vi, timeo ne hoc 
Concilium diutius duraturum sit quam praesens bellum inter Sines et 
Indiam expectatur duraturum. 

Venimus hic ex dissitis regionibus non praecise ut habeamus cursum 
studiorum in re theologica et scripturistica et conciliari (quod ceteroquin 
est semper bonum, etsi non semper necessarium), sed ut recipiamus a 
Concilio, super hoc schemate, constitutionem brevem sed simul com- 
pendiosam, claram sed simul liberam a controversiis, adaptatam mentali- 
tati gentis in mundo hodie viventis; uno verbo, constitutionem quae 
nos adiuvabit in relationibus nostris cum Protestantibus, cum fratribus 
separatis, et, pro nobis in missionibus, 1 cum ethnicis; constitutionem 
qua nos, in nostris regionibus, uti possumus in scriptis, sermonibus et 
disputationibus. Tantum secundum hoc criterium, mihi videtur? pos- 
sumus discernere et iudicare utrum praesens schema debeat saltem sub- 
stantialiter conservari vel integre reiici. 

Veniam petii loquendi, non quia adhuc remanet aliquid novi dicen- 
dum — certissime non — sed unice ut proponam modum, spero felicem 
et acceptabilem omnibus Patribus, 3 concludendi hoc certamen inter duas 
scholas; aliis verbis, mihi videtur, disputatio erit interminabilis. 4 Ergo 
mihi liceat pauca quaedam animadvertere circa quaestionem disputatam. 

I. Schema nostrum praeparatum est a commissione theologica, sicut 
dixit em.mus card. Gilroy, 5 composita ex 32 membris et 38 consultoribus 
magnae famae, ex variis nationibus (exceptis forse infeliciter 6 regionibus 
missionalibus); elaboratum per tres annos, examinatum est a commis- 
sione centrali... 7 Tamen hoc schema, ob graves rationes, non paucis 
Patribus ita displicet ut censeant illud non tantum emendandum sed 
denuo conficiendum esse. Inde concludendum mihi videtur praesens sche- 

ma non suppeditare basim pro ulteriori disputatione; nec ulla spes ap- 
paret obtinendi sufficientem consensum Patrum. 

Ipsi Patres, qui volunt retinere hoc schema quoad substantiam, con- 
cedunt illud indigere multis emendationibus — quae sunt tot ac tantae 
ut practice efficeretur novum schema. Apprime animadvertit exc.mus 
D. Parente, quando fecit distinctionem inter id quod est substantiale 
et ea quae sunt accessoria. Apprime animadvertit em.mus card. Bacci, 
in sua insuperabili latinitate, quando dixit: « Si sit aliquod corrigendum, 
corrigatur; si sit aliquod emendandum, emendetur, etc. ». Sed, emenda- 
tiones, quas urgent fautores scholae contra schema, sunt tam numerosae 
et radicales, ut, fine finaliter, nihil substantiale remaneret. Esset revera 
casus non accessorii sequentis principale, sed principalis sequentis eun- 
dem exitum infelicem ac accessorium. Esset casus similis domui antiquae 
egenti integra renovatione quae, ut omnes admittent, fit modo meliori 
et oeconomico destruendo domum existentem* et, loco eius, construendo 
novam, quam conando renovationem hic alibi et per partes. 

Ergo, non dicerem quod hoc schema non placet {mihi videtur/ ex- 
pressio non placet est nimis 10 dura et sicuti sententia iudicialis), sed 
dicerem quod hoc schema nostris desideriis (plurium) 11 non satisfacit. 

Quare, ne nimium tempus teratur in disputationibus, et ut labor no- 
ster melius et facilius ad terminum perducatur, multis videtur novum 
schema statim conficiendum, cum cooperatione Patrum et theologorum 
utriusque partis. Ita factum est in Concilio Vaticano I. 

Haec solutio quibusdam repugnat, qui dicunt reiectionem schematis 
fore contrariam menti Summi Pontificis, nec non dignitati huius Sacrae 
Synodi. Verumtamen, mihi videtur 12 hoc commentum nullam habet 
vim. Etenim Summus Pontifex non ipse approbavit schema, sed iussit 
id ad Patres Concilii transmitti ut ah eis discuteretur. Certe hoc unum 
vult ut Patres aperte et sincere, secundum suam conscientiam, sententiam 
dicant. Atque, ut auditum est altera die 13 in art. 33 dicitur: « quivis 
Pater verba facere potest, vel admittendo, vel reiciendo, vel emendan- 
do ». Et credo quod in tota hac disputatione egimus in conformitate 
cum desideriis Summi Pontificis, quando in aliqua oratione, ni fallor, 
Summus Pontifex dixit haec verba (et dico anglice); 14 « Serenity of mind, 
brotherly concord, dignity in discussion and wisdom of deliberation ». 
Et puto nos dilectis Observatoribus optimam provam praebuisse quod 
in Ecclesia catholica adhaeremus principio: « In necessariis unitas, in 
dubiis libertas, in omnibus vero caritas ». 

Nec, si reiciatur, dignitas commissionis praeparatoriae laeditur. Prae- 
sens enim discrimen opinionum ostendit nullam commissionem, quam- 
vis peritam, habere monopolium sapientiae, sed etiam Patres Concilii 

— etsi non necessario « peritos » in theologia vel Sacra Scriptura — 
posse lumen non parvum afferre ex sua experientia et ductu Spiritus 
Sancti. Ni fallor, secundum theologiam nostram, Patres in Concilio reci- 
piunt assistentiam charismaticam, etsi negativam, quam assistentiam 
memhra commissionis theologicae non habehant. 15 

Ut finem huic meo sermoni imponam, exprimo fervidam spem fore 
quam primum ut variae partes, quae sunt inter Patres, inter se con- 
veniant, ut conficiant novum schema quod plenius respondeat scopo 
huius Concilii et intentioni Summi Pontificis, et quod ab omnibus Patri- 
bus in hac aula adunatis probari possit. Praecipue enim, in re doctri- 
nali, Concilium quam perfectissimam unanimitatem prae se ferat oportet. 

Et nunc remanent fides, spes et caritas; et his omnibus praevalet 
caritas. Similiter possumus dicere usque huc in nostris sessionibus re- 
manent nobis Liturgia et res doctrinales, et inter utramque praevalet 
enim 16 res doctrinalis... 17 Dixi. 



In textu scripto tradito: 1 deest. 2 meo humili iudicio. 3 deest. 4 re- 
stet mihi ut fungar exsequiis et sepulturam huius discussionis. 5 deest. 6 deest. 
7 composita ex 131 membris et consultoribus. 8 deest. 9 quia. 10 deest. 
11 exspeetationibus. 13 deest. 13 deest. 14 deest. 15 Hoc factum hu- 
militer agnoscitur cum aliquod schema, etsi magna diligentia elaboratum, reiicitur. 
Quod attinet ad commissionem centralem, non omnibus quidem eius sessionibus 
interfui, sed tamen distincte recordor in aliqua eius sessione animadversum esse 
hoc particulare schema ulterius clarificandum esse. II. De indole quam deberet 
habere, iam multa dicta sunt a Patribus. Cum sit primum ac caput schematum 
huius Concilii, et scopus Concilii sit renovatio vitae Ecclesiae eiusque influxus in 
mundum modernum, necnon praeparatio unionis christianorum, hoc schema debet 
praesentare christianismum ut bonum nuntium, ut invitationem Dei vocantis omnes 
homines, sine subtilitatibus theologicis, scolasticis et apologeticis, sed (ut verbis 
Summi Pontificis utar) « ea ratione quam tempora nostra postulant ». Hic velim 
animadvertere Concilium non posse accommodare nuntium christianum ad omnes 
homines nisi modo quodam generali, rationem habendo mentalitatis, aspirationum 
et difficultatum nostrae aetatis. At simul optandum est ut approbet et promoveat 
varios conatus plenius accommodandi doctrinam christianam mentibus ac traditio- 
nibus variorum populorum, qui de facto fiunt a peritis tum in occidente tum in 
oriente, in India, China, Iaponia, Indonesia, Africa etc. 16 deest. 17 Heri, 
die dominica, mihi venit delegatus multorum episcoporum ex missionibus, dixitque 
mihi: « Faveas ut Concilio Oecumenico repraesentes hoc nostrum desiderium: ut 
tempus servemus, et ut sessiones feliciter progrediantur, haec tota sectio mensi 
maio deferatur, ita ut sufficiens tempus iis quorum interest detur ad novum schema 
praesentandum; nullumque suffragium de hoc schemate sumatur nunc, cum hoc 
ad consequentias haud iucundas ducetur. Interim aliqua sectio sumi potest, quae tales 
differentias opinionum quales nunc habemus, non suscitabit ». Cum hoc dico, non 
tantum in nomine meo loquor, sed in nomine multorum, qui super omnia tempus 
pacemque servare desiderant. 



CONGREGATIO GENERALIS XXII 



169 



4 

Em.mus P. D. ALBERTUS card. MEYER 
Archiepiscopus Chicagiensis 

Venerabiles Fratres, 

Ut iam saepius dictum est, 1 in disceptationibus iam factis de sche- 
mate de fontibus revelationis, duae sententiae oppositae expressae sunt 
a Patribus Concilii de re maximi momenti. Iuxta meam sententiam, haec 
diversitas radicem suam 2 habet in hoc quod multi, inter quos ego ipse, 
credimus methodum exponendi doctrinam in schemate adhibitam non 
adaequate concordare cum scopo Concilii, qui expressus est tum in allo- 
cutione inaugurali Summi Pontificis, tum in nuntio nostro ad omnes 
homines misso. Haec oppositio sententiarum, ut puto, est causa maximae 
anxietatis pro multis Patribus. Haec inquietudo maxime in eo consistit 
quod multum requiritur studium ad rectum iudicium de hac re for- 
mandum. Sine dubio, tanquam Patres in Concilio adunati, habemus 
adiutorium Spiritus Sancti promissum. Attamen, propter hoc, non di- 
spensamur a gravi obligatione caute, prudenter et studiose procedendi. 
Et hic praecise invenitur fons difficultatis nostrae, nam multi Patres ti- 
ment se scientiam sunicientem non habere. 

Alia animadversio sapientissima, alio die 3 facta a rev.mo D. abbate 
Butler, et si intellexi recte, etiam iuxta mentem iamiam expressam ab 
em.mo card. Gracias* est maximi momenti, nempe: quod manifestare 
debemus mundo unanimitatem in re tam gravi. De facto quidquid a 
nobis decernatur de hac re, apparebit mundo tamquam sententia totius 
Concilii. Sed ut haec apparentia valide fundetur, exigitur a nobis con- 
cordia adaequata in sententia... 5 Iamvero in disceptationibus hucusque 
habitis, clare apparet talem concordiam vix vel nunquam obtineri posse, 
stante hoc schemate. 

Omnibus igitur coram Deo perpensis, debeo votum meum exprimere 
secundum ea quae ab em.mo ac rev.mo card. Bea dicta sunt. Velim, igi- 
tur, sicut ipse, ut novum schema conficiatur, secundum lineas generales 
ab ipso indicatas: retinendo ex actuali schemate omnia illa puncta quae 
correspondent scopo huius Concilii, et addendo alia quae nunc desunt. 
Praeterea in votis est ut conficiatur hoc novum schema, cooperantibus 
theologis et exegetis variarum nationum et tendentiarum. 

Tandem speciali modo in votis est ut Concilium tria faciat: 

1. Ut exprimat fiduciam in labore exegetico catholico. 

2. Ut commendet exegetis obligationem fideliter sequendi doctri- 

nam de Sacra Scriptura interpretanda, quae proposita est a Summis 
Pontificibus usque ad nunc, et 

3. Ut inter eos fiat mentio specialis Pii Papae XII, felicis recorda- 
tionis, qui agnoscitur ut artifex et promotor renovationis biblicae in hoc 
nostro saeculo. Et dixi. 



In textu scripto tradito: 1 deest. 2 deest. 3 deest. 4 deest. 5 se- 
cundum leges Concilii. 

5 

Em.mus P. D. IOANNES card. LANDAZURI RICKETTS 

Archiepiscopus Limanus 

Venerabiles Patres, 

Concilium Oecumenicum Vaticanum II schema de fontibus revela- 
tionis examinans, ad unum ex principalioribus finibus suae indictionis 
protendit, i. e. ad veram doctrinam ostendendam eiusque genuinam in- 
terpretationem declarandam. Non absque ergo fundamento asserere pos- 
sumus doctrinam in schemate propositam, cuius studium aggredimur, 
suo momento inter principaliores esse numerandam. 

Nunc vero, liceat mihi sequentia breviter perpendere: 

1. Aflirmatur schema esse valde scholasticum, doctrinale. Attamen, 
illae qualitates vel defectus, si ita vocari possunt, admittunt gradus. Et 
de hoc indesinenter potest disceptari. 1 Aliud est decretum dogmaticum, 
aliud est expositio veritatis ad populum. 

2. Dicitur quod schema negligit indolem pastoralem quam Sum- 
mus Pontifex universo Concilio inesse voluit. Etiam haec indoles gradus 
admittit: eo quod Concilium pastoralem indolem habere debet, non 
ideo necessario in singulis suis sententiis finem directe pastoralem pro- 
palare debet. Iam ipsa propositio seu clara expositio doctrinae fidelibus 
summe prodest, et proinde finem implicat pastoralem. 

Haec duo puncta discrepantiae sunt potius accidentalia, quae plus 
et minus admittunt. De plus et minus vero semper disputari potest 
iuxta uniuscuiusque criterium. Sed convenit, et non difficile esse vide- 
tur, concordem solutionem invenire. 

3. Disquisitio de unitate vel duplicitate fontis revelationis magis 
substantiam attingit. 2 Attamen et hic videtur ambas sententias non irre- 
mediabiliter inter se discrepare. Quoad substantiam enim idem dicunt: 
unica est revelatio: verbum Dei, quae nobis aperuit cognitionem Dei 
rerumque divinarum; haec autem unica revelatio per duo media, per 

duos tramites, ad nos, qui non ipsum verbum Dei directe sed post saecula 
percipimus, pervenit. 

Quod iam em.mus card. Frings claro modo hisce diebus expressit: 
in ordine essendi est unicus fons revelationis, in ordine cognoscendi est 
duplex fons. Discrepant ideo ambae sententiae in responso ad quae- 
stionem: debetne vox « fons » huic unicae revelationi reservari, an 
possunt, ut inde a Concilio Tridentino factum est, « fontes » vocari 
etiam tramites per quas eius cognitio decurrentibus saeculis ad fideles 
descendit? Etiam in hoc puncto, discussione severa, veritatem facientes 
in caritate, non videtur excludenda concordia. Quodsi vox « fons » re- 
servaretur ipsi revelationi, posset forsitan ipse titulus schematis mutari 
et dici simpliciter de revelatione. 

4. Disceptatur tandem de opportunitate quarumdam sententiarum, 
quibus a nonnullis dicitur in schemate decerni quod adhuc maturum 
non est. Certe, nemo dubitat quod Concilium non debet imponere doc- 
trinam quae adhuc irreformabilis non sit seu de qua adhuc in Ecclesia 
proficua potest esse discussio, dummodo fidei et moribus non sit con- 
traria. Quodsi tales sententiae damnatoriae in schemate inveniuntur, 
non est ratio ad schema reiiciendum: nam insertae non sunt, opinor, 
ut simpliciter approbentur, sed ut examini Concilii subiiciantur. Hoc 
autem faciendum non est in praesens ubi de schemate in genere agitur, 
sed quando singulae sententiae iudicio Concilii submittentur. 

Quibus omnibus perpensis, dico: schema placet iuxta modum, id 
est sumendum est uti basis ulterioris discussionis, clarificationis, emen- 
dationis quoad stylum et quoad doctrinam, si opus fuerit. 

Ceterum, discrepantiae non videntur esse tantae et adeo frequentes 
ut in singulis paragraphis et numeris schematis diversitas opinionum ad 
interminabiles controversias duceret atque sessiones ultra modum pro- 
traheret. 

Unde mihi videtur, post quattuor dierum disceptationem, omnia ar- 
gumenta pro et contra schema in genere sufficienter iam esse illustrata, 
et tempus advenisse ut ulterius progrediamur. Dixi. 



In textu scripto tradito: 1 gustibus non est disputandum. 2 ad substantiam 
descendit. 

6 

Em.mus P. D. LAUREANUS card. RUGAMBWA 
Episcopus Bukobaensis 

Em.mi, exc.mi Patres Conciliares, 

In diiudicandis ipsa substantia et ipsis principiis schematis dogma- 
tici de fontibus revelationis (et forsan etiam aliorum schematum dog- 
maticorum), Concilium Vaticanum II iam in discrimine versari videtur 
discedendi in partes (etsi probabiliter in partes numerice sat inaequales). 

Gravius autem videre est oratores utriusque factionis eadem fere, 
saltem ex parte, argumenta invocantes pro propria thesi corroboranda: 
ut puta Acta Conciliorum Tridentini et Vaticani I, puta mentem Ponti- 
ficis, feliciter regnantis, immo etiam ea quae fratres nostri separati a 
Concilio expectare dicuntur. Ita fit ut in dies augeatur potius quam mi- 
nuatur mentium confusio. Et, ni fallor, sat multi minus et minus parati 
erunt votum exprimendi circa hoc primum schema aut discutiendum uti 
iacet, aut a limine reiciendum. 

Interest autem quam maxime ut in hoc dilemmate de materia quae, 
utpote dogmatica, aleam iaciet pro semper, maioritas votorum plusquam 
duarum ex tribus partium obtineatur; praeterea ut periculum eliminetur 
abstentionis multorum a voto. Iamvero, probabilitas magnae maioritatis, 
non solum optabilis sed necessariae in re tanti momenti, de die in diem 
minui videtur, et augeri pari passu periculum crescentis abstentionis. 

Propterea haec quae sequuntur proponi liceat. Velint em.mi Patres 
qui Concilio praesunt Summum Pontificem, humiliter, immo humillime, 1 
rogare ut hoc primum schema dogmaticum de fontibus revelationis ses- 
sioni aestivae anni proxime venturi examinandum assignare dignetur. 
Praeterea schema hoc, antequam a toto Concilio discutiatur, novo exa- 
mini subiiciatur ex parte coetus theologorum, exegetarum et in re 
oecumenica peritorum, qui ipsi Beatissimo Patri maxime placuerit. 

Benigne assentiat, ut pro reliquo tempore praesentis sessionis, Con- 
cilium ad examen schematis non dogmatici transeat. Dixi. 



In textu scripto tradito: 1 deest. 

Animadversiones additae: 
Adnotationes generales. 

1. Quodnam est munus Concilii? Utrum compendium theologiae vel catechi- 
smum conficere an normas determinare ad quas dirigi possit Magisterium ordina- 
rium in officio exponendi doctrinam vel iudicandi de doctrinis a theologis vel exegetis 
propositis? 

2. Etsi Magisterium in schemate saepe adducitur, numquam clare apparet de 
quibusnam personis agatur. Clare indicari oportet quaenam sint in hac re partes 
Summi Pontificis, Concilii, Curiae Romanae, Collegii episcoporum universalis vel 
nationalis, singulorum demum episcoporum. 

3. Textus magis timore errorum quam amore veritatis animatur. Veritas vincit 
luce, non terrore minarum vel timore errorum. 

Notanda ad quosdam numeros. 

Nn. 3-6. Doctrina exponitur modo nimis negativo. Num unice de oppugnandis 
protestantibus cogitare oportet? Non satis apparet quasnam partes in Ecclesia habeat 
Scriptura Sacra, traditio viva, Magisterium. Christus Revelationem Ecclesiae con- 
credidit. Ab Ecclesia et in Ecclesia habemus Sacram Scripturam et traditionem vivam. 
Ecclesia interpretatur et custodit verbum Dei. In vita Ecclesiae partes Scripturae 
Sacrae et Traditionis illustrari possunt. 

N. 10. Tractatio nimis negativa est. Quamvis recte distinguatur inspiratio per- 
sonalis hagiographi a vita communitatis, tamen liber sacer non tantum cohaeret cum 
vita communitatis, sed eam imprimis describit. Deus, qui gratia superna vitam com- 
munitatis rexit et gubernavit, hagiographum ad hanc vitam scriptis delineandam 
movit. Deus direxit progressum vitae religiosae et idearum religiosarum usque ad 
formam quam hagiographus divino afflante Spiritu expressit. 

Nn. 21-23. Tractatio nimis negativa est. N. 22 non est clarus. Quo pertinet 
lin. 2 pag. 18 « saltem quoad ipsam rem verbis significatam »? Num intelligendum: 
« etiam quoad ipsam rem verbis significatam »? 

Nn. 25-27. Cur tam pauca de textu primigenio et de versionibus ex textu pri- 
migenio factis? 

In n. 25 auctoritas Vulgatae ad mentem Litterarum Encyclicarum Divino ajflan- 
te Spiritu explicanda est. 

In n. 28 munus exegetarum magis positive exponi debet; animus addendus est 
eorum studiis. 

Ad nn. 26-27 (pag. 19-20). Quoquo modo se res habet de schemate nostro (quod 
episcopatui Africano parum placet), consilia quaedam pastoralia proponere velim 
ad nn. 26 et 27. 

Unice ago de sacerdotibus et fidelibus qui longe a Collegiis, Academiis, Athe- 
naeis Europaeis et Americanis in Africa versantur inter infideles. Desunt eis pfera- 
que instrumenta quibus Europaei et Americani ad meliorem Sacrae Scripturae co- 
gnitionem adiuvantur. Quid ergo faciendum? 

Ad n. 26 haec propono. Sacerdotes imprimis talem reformationem liturgiae de- 
siderant ut ex Breviario et Missali praecipua S. Scripturae capita haurire possint. 
Pericopae male dissectae intellectui verbi divini obstant. 

In Conferentiis theologicis, de quibus in can. 131, et in examinibus, de quibus 
in can. 130, ad normam Instructionis Commissionis Biblicae (Ench. bibl. n. 609) 
maior ratio habeatur Sacrae Scripturae. 

Praeterea sacerdotes qui statutis dioecesanis vel regula religiosa ad quotidianam 
lectionem piam tenentur, moneantur, ne derelicto fonte Sacrae Scripturae puro, sibi 
fodiant in silva librorum recentium cisternas, « cisternas dissipatas, quae continere 
non valent aquas » (Ier. 2, 13). 

Sacerdotes pondere sollicitudinis pastoralis oppressi vix aliam opportunitatem 
lectionis divinae invenient. Si tamen tempore Missae, Breviarii, lectionis piae ple- 
nius uti potuerint, Sacram Scripturam familiarius usque noscent. 

Ad n. 27 haec suggero. Cum fidelium condicio peior sit, remedium difficilius 
comparatur. In paucis linguis praeter textum Evangeliorum vel pericoparum litur- 
gicarum versio Sacrae Scripturae extat. Dum exegetae alibi inter se pugnant, apud 
nos desiderantur sacerdotes qui Sacram Scripturam in linguam fidelium convertant. 
Necessaria videtur esse cooperatio cum Vrotestantibus, qui abundantius nobis — et 
saepe egregie — in hac re laboraverunt. Quibusdam forte displicet haec cooperatio, 
quia Protestantes reiciunt libros deuterocanonicos et textum sine adnotationibus 
edunt. Num melius est nullum textum habere quam versionem a Protestantibus con- 
fectam? Textus ab auctoritate ecclesiastica examinabitur, a catholicis verti possunt 
libri deuterocanonici et adnotationes addi sub vigili competentis auctoritatis cura. 
Sic nuper legimus (African Ecclesiastical Review 1962, p. 210) de proposito Ame- 
ricano versionis communis Iudaeis, Protestantibus atque Catholicis. Eadem via in 
Africa sequenda est. Sine textu inutile est loqui de lectione Sacrae Scripturae cum 
pauci linguam europaeam calleant. 

De usu textus vernaculi Sacrae Scripturae haec addere velim: 

1. In catechumenatu et in catechesi fidelium textus Sacrae Scripturae sit reipsa 
anima doctrinae quam tradimus. 

2. Maxima cura pro pueris conficiatur Biblia scholaris quae cum catechismo 
scholari perfecte congruat. Si textum communem cum Protestantibus haberemus, fa- 
cilior esset usus Bibliae in scholis. 

3. Inter fideles cultiores large diffundatur editio completa Sacrae Scripturae 
necessariis adnotationibus instructa. 

7 

Exc.mus P. D. PETRUS MARTIN 
Episcopus tit. Selinusiensis, vic. ap. Novae Caledoniae 

Venerabiles Patres et Fratres, 

Apud secretariatum deposui animadversiones de schemate nunc exa- 
minato, ut vere agnoscatur labor improbus auctorum eius, sed etiam 
penitus recognoscatur redactio articulorum eius. Cum a multis ac non 
minimis oratoribus iam argumenta varia, quibus plene assentio, sint 
opposita, tum de Traditione, tum de doctrina tridentina et vaticana pri- 
ma, tum de pastorali cura, nolo patientia vestra abuti. Quare vobis offe- 
ram tantum argumentum quod mihi apparet magni momenti, posteaque 
meas conclusiones proponam. 

Gravius vitium huius capituli in eo consistit quod separat doctrinam 
de Christo et factum Christi, quae separatio patet e redactione duplicis 
capituli, hic, in cap. I de duplici fonte revelationis, et in cap. IV secundi 
schematis de revelatione publica et de fide catholica. Nonne revelationis 
summa est in Christo Iesu, Verbo scilicet Dei eiusque perfecta expres- 
sione, quod caro factum est ut Dei in nos amor plene manifestaretur 

non tantum verbis, sed imprimis gestis et morte, quorum testes sunt 
Apostoli ceterique scriptores Novi Testamenti? 

Afficit etiam praedictum vitium quasi totum corpus utriusque sche- 
matis dogmatici, in quo Christo non datur locus qui, tam in Scriptura 
quam in Traditione, ipsi competit. 

Proponam igitur ut, saltem, titulus huius capituli commutetur in 
sequentem: de Scriptura secundum Traditionem Ecclesiae legenda, atque 
ut emendetur in eius textu, praesertim par. 4 et 5, quidquid ostendit 
aut suggerit Traditionem esse fontem quemdam a Scriptura independen- 
tem vel ipsi superadditum. 

Sed revera mihi melius videretur, ad breviandum huius Concilii la- 
borem, omittere quidquid absque necessitate iterat assertiones iam a 
Magisterio sufficienter edictas. Quapropter exopto huic cap. I sub- 
stitui posse brevem mentionem et confirmationem doctrinae Concilio- 
rum Tridentini et Vaticani I, de Scriptura et Traditione; item capp. II, 
III, IV substitui posse mentionem et confirmationem Litterarum Ency- 
clicarum Divino aflante, e quibus exhauriri possunt regulae sanae in- 
terpretationis Scripturae Sacrae, multo melius quam in hoc schemate, 
et apta quidem auctoritate. 

Textus sic contractus, cum par. 5 eiusdem capituli (ipsaque emen- 
data) tunc coniungi posset secundo schemati (item in multis emendato) 
in unica constitutione, cuius esset titulus: de revelatione Dei et hominis 
in Iesu Christo facta. 

Amplius etiam, si unquam possibile esset, optarem hanc constitu- 
tionem componere non quidem haec duo schemata hic proposita, sed 
unicum et novum schema sub praedicto titulo. 

Quarum emendationum ope et aliarum similium, Ecclesia catholica 
per nos missione sua aptius fungeretur, quae est minime omnibus fide- 
libus quoddam systema theologicum prae ceteris imponere, sed immo 
cunctis hominibus, modo universis audibili, Christum Deum Revelato- 
rem et Salvatorem aperte nuntiare. Dixi. 



Textus scripto traditus: 

Venerabiles Patres et Fratres, non possum non laudare laborem grandem aucto- 
rum huius schematis. Verumtamen mihi liceat humiliter et audacter proponere ali- 
quas emendationes, quae magni momenti videntur. 

Locutio duplex fons aut duo fontes in titulo capituli primi et in corpore articu- 
lorum adhibita non videtur retinenda. Etsi enim in usu est, non tamen est vere tra- 
ditionalis, eam consulto devitavit concilium Tridentinum, et insuper secum fert no- 
cumenta pastoralia. 

Agnosci quidem potest aliqua dualitas fontium, si fontes intelligantur moderno 
sensu, scilicet ut documenta quibus innititur Ecclesiae doctrina. Patet alteram esse 

collectionem librorum inspiratorum, alteram esse collectionem scriptorum Patrum, 
actuum Magisterii, textuum liturgicorum, aliorumque huiusmodi, quibus collectis 
significatur Traditio; et necessariam esse utramque collectionem librorum ad cogno- 
scendam doctrinam a Deo revelatam. Ceteroquin, sub hoc respectu, loquendum foret 
de duabus collectionibus fontium potius quam de duobus fontibus. 

Primus defectus huius locutionis in eo est quod non consonat usui Patrum Ec- 
clesiae, ut constat ex recentioribus historicis investigationibus; nec etiam usui maio- 
rum Medii Aevi doctorum, praesertim Divi Thomae, qui scripsit in Summa Theo- 
logica, II-II, qu. V, art. 3, ad 2: « Omnibus articulis fidei inhaeret fides propter 
unum medium, scilicet propter veritatem primam propositam nobis in Scripturis 
secundum doctrinam Ecclesiae intelligentis sane »; ubi Traditio nullatenus apparet 
ut quid a Scriptura separatum, sed ut recta intellectio Scripturae in Ecclesia com- 
municata. Et alii sunt loci Angelici Doctoris, quos, in appendice relatos, non hic 
citabo, ne patientia vestra abutar. 

Secundo, in sua sessione IV, concilium Tridentinum, definiens sacrorum libro- 
rum canonem, loquitur tamquam de uno fonte de Evangelio « quod promissum ante 
per prophetas in Scripturis sanctis Dominus noster Iesus Christus Dei Filius proprio 
ore primum promulgavit, deinde per suos Apostolos tamquam iontem omnis et salu- 
taris veritatis et morum disciplinae omni creaturae praedicari iussit: perspiciensque, 
hanc veritatem et disciplinam contineri in libris scriptis et sine scripto traditionibus, 
quae ab ipsius Christi ore ab Apostolis acceptae, aut ab ipsis Apostolis Spiritu Sancto 
dictante quasi per manus traditae ad nos usque pervenerunt... ». 

Et si attendatur sive ad differentias inter textum prius Patribus propositum et 
hunc definitivum, sive ad discussiones illas explicantes, duo menti occurrunt, nempe: 

1. Fons dicitur hic pro regula fidei (aliquid minus immobile habens). 

2. Concilium amovit locutionem: « Hanc veritatem partim contineri in libris 
scriptis, partim sine scripto traditionibus... », quoniam plures Patres tenebant om- 
nes revelatas veritates ad salutem necessarias aliquo modo inveniri in Scripturis 
sacris. 

Quapropter primum Vaticanum concilium ad litteram iteravit assertionem tri- 
dentinam et, pluries tractans de Scriptura et Traditione, nunquam locuta est de duo- 
bus fontibus. Legenti autem prout sonant verba eiusdem Concilii patet eorum sen- 
sum detorqueri in par. 4 praesentis schematis, quae notulis refert ad capitulum se- 
cundum constitutionis Dei Filius. Hoc enim capitulum intactam sinit quaestionem 
de uno vel duobus fontibus et in conclusione non agit de Traditione nisi ut authen- 
tica interprete Scripturae Sanctae (Denz. 1787-1788). 

Ergo mutatus est traditionalis loquendi usus. Num in melius? Valde dubium est. 

Quem in finem haec mutatio facta sit, ipsius, quae fecit, commissionis doctri- 
nalis est dicere. Mihi autem liceat indicare damna tum doctrinalia, tum pastoralia 
quae paveo inde ventura. 

Traditio exhibetur ut mere conservativa, quod non est verum, nisi forte paucis 
in casibus. Quis, verbi gratia, auderet asserere, vel praesertim posset demonstrare 
doctrinam de Immaculata Beatae Mariae Conceptione explicite traditam esse ab Apo- 
stolis et oretenus per octo saecula transmissam, usque ad eius primas scriptas affir- 
mationes, cum tot Ecclesiae Patres, sanctitatem Virginis Matris extollentes, eam 
numquam docuerint? Sine oblivione aliqua Spiritus Sancti et fidei Ecclesiae sub 
eius lumine quaerentis intellectum, sane non videretur Traditio apostolica mere 
conservativa tamquam secundus fons superaddenda testimonio Apostolorum scripto. 

Est etiam gravius vitium huius capituli in eo quod separat doctrinam de Christo 
et factum Christi, quae separatio visu quasi percipitur inter praesentem capitulum 
et sequentis schematis quartum. Nonne revelationis summa est in Christo Iesu, 
Verbo scilicet Dei eiusque perfecta expressione, quod caro factum est ut Dei in 
nos amor plene manifestaretur non tantum verbis, sed imprimis gestis et morte, 
quorum testes sunt Apostoli ceterique scriptores Novi Testamenti? 

Afficit etiam praedictum vitium quasi totum corpus utriusque schematis dog- 
matici, ubi Christo non datur locus qui, tam in Scriptura quam in Traditione, ipsi 
competit. 

Insuper Summus Pontifex praesenti Concilio finem dedit unitatem christiano- 
rum restaurandam. Ad hunc finem omnino vitanda est assertio duplicis fontis et 
commendanda, iuxta quod dixerunt Sanctus Thomas et Concilium Vaticanum pri- 
mum, Traditio utpote necessarium adiumentum a Christo datum, quo ex evange- 
lico fonte accipiamus limpidissimam divinam veritatem, intelligentes in Spiritu 
Sancto idipsum quod idem Spiritus apostolicis scriptoribus inspiravit. 

Inter enim protestantes theologos incipit agnosci utilitas Traditionis ad recte 
intelligendam Scripturam Sanctam. Sic recenter scribebat quidam eorum, Professor 
in Facultate theologica: « Au cours des siecles, le Christ, qui a donne 1'Ecriture 
comme critere a PEglise, explique dans 1'Eglise ce que 1'Ecriture definit. La Tradi- 
tion, c'est ce temoignage rendu au Christ scripturaire par le Christ ecclesial ». Nonne 
melius est tales progressus adiuvare quam vetera obstacula ampUficare et aggravare? 

Ad practicas conclusiones tandem veniens, proponam sdtem ut huius capituli 
titulus commutetur in sequentem: « De Scriptura secundum Traditionem Ecclesiae 
legenda », et ut emendetur in eius textu, praesertim par. 4 et 5, quidquid ostendit 
aut suggerit Traditionem quasi fontem a Scriptura independentem vel ipsi superad- 
ditum. 

Sed melius foret, ad breviandum huius Concilii laborem, omittere quidquid 
absque necessitate iterat assertiones iam sufficienter a Magisterio edictas. Quapropter 
opto huic capitulo primo substitui brevem mentionem et confirmationem doctrinae 
conciliorum Tridentini et Vaticani primi de Scriptura et Traditione; item capp. 2, 3 
et 4 substitui mentionem et confirmationem litterarum encyclicarum Divino Afflante, 
quibus regulae sanae interpretationis Scripturae Sacrae multo melius datae sunt 
quam in hoc schemate, sufficiente cum auctoritate. 

Textus sic reductus, cum par. 5 eiusdem capituli (eaque emendata) tunc coniungi 
deberet secundo schemati (item in multis emendando) in una constitutione cui dan- 
dus foret titulus: « De Revelatione Dei et hominis in Iesu Christo facta ». 

Amplius etiam, si possibile est, optarem hanc constitutionem fundari non in 
duobus nunc propositis schematibus, sed in novo schemate ab episcopis Europae 
centralis proposito sub praedicto titulo. 

Harum similiumque emendationum ope, Ecclesia catholica per nos melius mis- 
sione sua fungeretur, quae non est omnibus fidelibus quoddam systema theologicum 
prae ceteris imponere, sed palam hominibus, modo omnibus audibili, Christum 
Deum, Revelatorem et Salvatorem nuntiare. 

Animadversiones additae: 

Appendix ad propositionem de cap. 1 emendando. P. 1. Quoad historiam doc- 
trinarum de Traditione et traditionibus in relatione ad S. Scripturam, cf . Y. Congar, 
O. P., La Tradition et les traditions; essai historique (ed. A. Fayard, Paris 1960). 

Quoad textus S, Thomae cf. insuper corpus articuli citati, ac etiam I, q. 1, 
a. 8, ad 2. 

P. 3. Quoad positiones Protestantium. Classicam oppositionem ad traditionem 
conceptam ut secundum fontem Scripturae superadditum, cf. O. Cullmann, La Tra- 
dition (ed. Delachaux et Niestle, Neuchatel, 1953). 

Magis apertam, cf . F. J. Leenhardt, « Sola Scriptura » ou Ecriture et Tradition, 
in libello periodico « Etudes theologiques et religieuses », 1961, unde sumpta est 
(p. 41 in « tire-a-part ») citatio quam dedimus. Hic articulus luculenter ostendit 
qua via possint ad catholicam de Traditione veritatem accedere protestantes, et 
propter quam rationem haec via praecludi non debet theoria « duplicis fontis » a 
Concilio approbata. 

8 

Exc.mus P. D. ALOISIUS HENRIQUEZ JIMENEZ 

Episcopus tit. Lamdiensis, aux. Caracensis 

Venerabiles Patres Conciliares, 

Loquor nomine episcoporum Conferentiae episcopalis de Venezuela, 
quorum propositio sic sonat: 1 « Ut schema, ut pro nunc stat, non ad- 
mittatur; sed aliud schema a commissione theologica Concilii, consulta 
et audita Pontificia Commissione Biblica, redigatur ». 

Rationes. 

Ut iam dictum est, 2 nihil in eo invenitur pastorale. Nec dicatur: 
pastorale est, quia in eo veritatem tuetur et exponitur recta doctrina. 
Veritas etenim modo polemico et condemnatorio tueri potest. Aliqui 
Patres qui locuti sunt, invenire videntur haereses ubique inter catho- 
licos atque existimant nonnisi condemnationibus bono Ecclesiae consu- 
lere posse; sed 3 duritia baculi et flagelli pastoris homines non allicit, 
sed magis a Deo divinaque veritate avertit... 4 

Etiam a schemate spiritus oecumenicus abest. 5 Nec iterum dicatur 
veritas ipsa esse oecumenica. Certo certius; sed hic non agitur de ipsa 
veritate, sed de modo proponendi veritatem. 

3. Variis in locis schema aliquorum theologorum determinatas senten- 
tias et opiniones nimis redolet. Opiniones vero et sententiae quae etiam 
hodie inter theologos magnae, immo et maioris notae, libere disceptantur. 
Exempli gratia: de genuina mente Concilii Tridentini in constitutione 
dogmatica de ftde catholica, circa duplicem fontem revelationis... 6 Con- 
cilii non est has quaestiones auctoritative dirimere; sed eas magisterio 
ordinario relinquendo, tantum fidem universalem Ecclesiae testificari. 
Testes enim sumus inconcussae Ecclesiae fidei, non propugnatores ali- 
quorum theologorum sententiarum. 

4. Item, aliud est firmiter assentire, etiam interno assensu, doctrinis 
quae a magisterio ordinario Summorum Pontificum, praesertim inde ab 
ultimo saeculo, docentur; et aliud omnino diversum est 1 in Concilio 
Oecumenico definire. Immaturae esse possunt, ut, tanquam de fide catho- 
lica definitae, toti Ecclesiae et mundo universo definitive proponantur. 
In magisterio ordinario verus progressus in doctrina dari potest; et 
revera in materia huius schematis, scilicet Sacrae Scripturae et Tradi- 
tionis, ab ultimis decenniis verus progressus invenitur. Comparare su£- 
ficiat Encyclicas Litteras Providentissimus Deus Leonis Papae XIII cum 
Divino ajflante Spiritu Pii Papae XII; aut etiam recolere decisiones ab 
initio saeculi usque adhuc a Pontificia Commissione Biblica prolatas. 
Progressus ipse indicat has doctrinas adhuc ad plenam maturitatem non 
pervenisse. 

5. Multa etiam auctoritative in schemate proponuntur, sed nihil de 
harum propositionum qualificatione theologica explicatur. An omnes tan- 
quam de fide definita retinere debeantur? 

Patres Conciliares! Humiliter petimus ut ad mentem revocetis tot 
cUfficultates quae, in exponendis et defendendis rectae fidei veritatibus, 
theologorum et exegetarum mentes obruunt. Pro nobis laborant, ita ut 
« doctrina certa et immutabilis, cui fidele obsequium est praestandum, 
ea ratione pervestigetur et exponatur, quam tempora postulant nostra »... 8 
Proinde non eorum humeros aggravemus pondere. Pondus non leve hoc 
schema constituit, ubi res certe non investigantur et exponuntur ea ra- 
tione, quam tempora postulant nostra. 

6. Est etiam schema nimis intellectuale. Ibi Traditio ut aliquod intel- 
lectuale quod nonnisi magisterio et praedicatione transmittitur. Sed non 
tantum magisterio, sed a tota vita Ecclesiae traditio exercetur et actua- 
tur: in liturgia, in usu Sacramentorum, praesertim in Eucharistia. Etiam 
siletur « sensus » Ecclesiae in progressu traditionis. 

7. Schema est nimis diffusum, in non paucis obscurum, et, non tantum 
semel, definitiones Tridentini et Vaticani I repetit. 

8. Nec dicatur hoc schema, ut a Summo Pontifice propositum, neces- 
sario admitti debere. Quod enim nimis probat, nihil probat. Quia si 
nec reiicere, nec illud tangere possumus, nec ipsum correctionibus sub- 
mittere; si intangibile est, nihil interest si totum, vel tantum in parte 
tangatur. 

Certo certius est, ut a canone 222 § 2 statuitur, Summi Pontificis 
esse « res in Concilio Oecumenico » statuere. Sed aliud est materia et 
aliud modus materiam proponendi; aliud sunt res et aliud vestes quibus 
res operiuntur vel velantur. Res non possumus reiicere, sed reverenter 
accipere; eas tamen modo clariori, simpliciori et digniori vestire pos- 

sumus. Schema est vestis, non ipsa res tractanda. Rem ipsam, scl. de reve- 
latione eiusque fonte, servare debemus; schema vel vestitum respuere 
possumus. Et sine dubio hoc nobis conceditur in art. 33 Ordinis Concilii 
Oecumenici Vaticani II celebrandi, ut optime notavit em.mus card. Dbpf- 
ner. Hic enim articulus mentem ipsam Summi Pontificis clarissime nobis 
indicat. 

Nec in dubium vertimus scientiam, laboremque theologorum, qui in 
praeparando schema adlaboraverunt. Libentissime admittimus; sed inde 
non sequitur opus ipsorum, ut stat, necessario admittere debeamus. 
Quaestio nostra unica est: an in schemate fides universalis Ecclesiae ita 
exponatur, ita tueatur, ita explicetur ut in catholicis omnibus fides fir- 
metur, et etiam non-catholici ad rectam fidem alliciantur. Non vero an 
in schemate labor et scientia tantorum virorum elucescat. 

9. Denique, si schema ut stat, nunc reicimus et ad commissionem theo- 
logicam eius materiam remittimus, tempus lucrari possumus et ad alia 
transire, dum ipsa in novo schemate redigendo adlaborat. Dixi. 



In textu scripto tradito: 1 Quamquam in schemate de fontibus revelationis 
aliqua bene exponantur, attamen, si omnia serio perspiciantur et in trutinam ver- 
tantur, existimamus illud, in suo complexu, ut nunc stat, admitti non debere. Sic 
proponimus: \Et subscribunt hanc propositionem sequentes: ] J. Humbertus card. 
Quintero, arch. Caracensis; Alejandro, ob. San Cristobal; Ioseph Ali Lebrun, Va- 
lentinus ep.; Antonius J. Ramirez, ep. Maturin; Angelus Perez C, ep. Barcinonen- 
sis; Michael Antonius Salas, ep. Calabocensis; Mons. Segundo Garcia, vic. ap. Puerto 
Ayacucho; fr. Michael Aurrecoechea, ep. tit. Dolichensis, vic. ap. Machiques; Ioannes 
Ioseph Bernal, arch. Civitatis Bolivarensis; Crispulus Bemtez Fonturvel, ep. Barqui- 
simetensis; Felicianus Q. Gonzalez, ep. Maracayensis; Chrysanthus, ep. Cumanen- 
sis; Aloisius Henriquez, ep. Lamdiensis; fr. Argimirus Alvarus Garcia, ep. Coropis- 
senus, vic. ap. Tucupitensis; fr. Constantinus Gomez Villa. vic. ap. Caroni; Mons. 
Dominicus Roa, ep. Maracaibensis; Ioseph Leo Rojas, ep. Truxillensis. 2 1. Ut 
iam bene notatum fuit. 3 et. 4 (cf. verba Ioannis XXIII, feliciter regnantis: 
« Huic quippe modo plurimum tribuendum erit et patienter, si opus fuerit, in eo 
elaborandum; scil. ea inducendae sunt rationes res exponendi, quae cum Magiste- 
rio, cuius indoles praesertim pastoralis est, magis congruant »). 5 2. Sub impulsu 
Sancti Spiritus, separatione fratrum in Christo credentium Ecclesia Catholica, tan- 
quam vulnus in corde, patitur. Nihilominus non pauca in schemate statuuntur quae 
multo difficiliorem viam ad futuram unionem faciunt. Abest enim a schemate spiri- 
tus oecumenicus. Aliud est fidem tueri et explicare; aliud omnino murum aeneum 
inter nos et fratres separatos elevare. 6 ut nunc, post accuratiorem investigatio- 
nem historicam actarum ipsius Concilii patescit. 7 ipsas. 8 (Ioannes XXIII, 
in Allocutione initii Concilii). 

9 

Exc.mus P. D. IACOBUS GRIFFITHS 

Episcopus tit. Gazensis, aux. Neo-Eboracensis 

Em.me Praeses, venerabiles Fratres, 

Post tot oratores elegantiores, doctiores, mihi videtur, debeo initium 
facere dicens: Mane nobiscum, Domine, advesperascit! , ne magis cynice 
dicam: 1 Domine, tota nocte laboravimus et nihil cepimus, sed in nomine 
tuo retia relaxabimus! 

Tractantes in hac aula conciliari schema, cui titulus de fontibus re- 
velationis, unicum, nonne, 2 habemus et habuimus finem, ut veritatem 
detegamus non solum de illius schematis substantia sed etiam et forsan 
maxime de modo opportuniore illam rem exponendi. Plures Patres iam 
sapienter et erudite de eodem schemate locuti sunt, non ut opiniones 
suae mere praevalerent, sed ut inveniretur, si possibile sit, modus magis 
aptus mundo imprimis catholico, tunc omnibus bonae voluntatis homi- 
nibus, summi momenti veritates de revelatione divina exhibendi et 
docendi. 

Adfuerunt, ut bene nunc noscitis, qui putaverunt sincero animo 
schema ipsum a limine et radicitus esse reiiciendum. Fuerunt e contra 
etiam alii qui existimati sunt 3 schema, quod, uti agnoverunt fere omnes, 
etiam magis hostiles, 4 summa cum diligentia et auditis peritis plurium 
scholarum et plurium nationum paratum est, retineri debere, si notabi- 
liter sit abbreviatum et ex communi sententia Patrum corrigatur. 

Quoad primam propositionem, videtur haud prudens fore ut radi- 
citus respuatur documentum quod perlegimus et perscrutavimus et can- 
dide corrigendum in nonnullis 5 partibus agnovimus, ut nunc accipiatur, 
forsan 6 aliquod aliud quod nondum examinavimus, immo quod ne plu- 
res vidimus quidem. 

Ex alia autem parte, cum clerus et permulti fideles in fere toto orbe, 
iam expectent et sperent hoc Concilium Vaticanum II de fontibus — vel 
etiam, si magis placet, de fonte — revelationis necnon de quaestioni- 
bus exinde nuperrimis annis exortis, aliquid esse dicturum vel et doctu- 
rum, humili mea opinione, nobis Patribus de huiusmodi controversiis 
silere vel tacere non licere. 

Auditis iamvero opinionibus non tantum diversis, sed etiam saepe 
saepius 7 radicaliter contradictoriis, quinimmo et censuris et, proh dolor! 
acribus accusationibus ex utraque parte sane provenientibus, maxime 

clerus noster et fideles, praesertim laici aliquatenus exculti, in confusione 
versati, a nobis, suis pastoribus, scire volunt quid in hoc campo, tuta 
fide et quidem salva fidelitate erga magisterium Ecclesiae, accipere et 
tenere valeant. Mihi videtur ergo, nos Patres Conciliares, ut munere 
nostro pastorali revera fungamur, non posse rem tanti momenti prae- 
termittere, nec ad finem Concilii postponere, nec in tempus indefini- 
tum remittere, fere ad instar Atheniensium Paulo dicentium: « Audie- 
mus te de hoc iterum! ». 

Etsi a quibusdam assertum sit rem non esse sat maturam, liquet 
omnino et neminem latet hanc controversiam esse quid reale et quid 
actuale in Ecclesia, et sine exaggeratione dici posse, aliquo saltem sensu, 
scandalum, non tantum apud domesticos fidei, quorum, et sedulo notan- 
dum, bonum spirituale et, in rebus sacris, intellectuale nostri praecipue 
interest, sed etiam apud fratres separatos, qui ad unitatem paterno modo 
vocati, aspiciunt huiusmodi quoad rem sat fundamentalem in Ecclesia 
Dei divisionem. 

Igitur, sub ductu Spiritus Sancti Paracliti, pro bono populi Dei, rem 
fiducialiter suscipiamus discutiendam, videntibus peritis revera ex utra- 
que parte et scholis maxime diversis* equidem iuxta schema, non neces- 
sario integrum et uti in initio propositum, sed emendandum, abbrevian- 
dum, expoliendum et, ubi casus feret, etiam penitus 9 recognoscendum, 
et corrigendum. Ni fallor, etiam ii qui schemati adversantur, admittunt... 10 
non esse quid 11 totaliter malum; immo em.mus card. Meyer nunc dixit 
nos debere retinere omnia quae bona sunt in praesenti schemate, ut in 
aliquo novo schemate incorporentur. Quaero, cur non debemus eadem 
tenere... 12 bona, dum mittamus illa bona in novo schemate faciendo? Hoc 
mihi videtur esse distinctionem sat fundamentalem 13 Et, in schemate re- 
cognoscendo, ita fiat ut unusquisque Pater, si voluerit, plenissima gaudeat 
libertate suam coram Deo mentem aperiendi, uti iam hucusque in omnibus 
huius Sanctae Synodi disceptationibus, plaudente, immo mirante mundo, 
tum catholico, cum acatholico, absque timore nos fecimus. 14t 

Veritatem ergo 15 in caritate indesinenter prosequentes, non impossi- 
bile erit ut, divino afflante illo 16 Spiritu, ad aliquam formulam accepta- 
bilem perveniamus, seu aliquam inveniamus, uti dicam, viam mediam, 
ut clero et populo tradatur regula quaedam etiam 17 etsi minima, sed 
sana et tuta. Hoc autem significat, nonne, nos omnes paratos esse debere 
ad dandum et accipiendum 18 non sane in essentialibus, sed in minimis 
et in iis quae dicuntur dubia et libera. Sit regula dictum illud sapiens, 
quod iam em.mus card. Indicus citavit 19 (pluribus iam auctoribus tri- 
butum): « In essentialibus unitas et in dubiis libertas, in omnibus ca- 
ritas ». 

Liceat mihi demum, Patres venerabiles, animadvertere quid de forma 
redigendi schema nostrum, si denique, si unquam 20 concipietur. 

Disceptatione enim perdurante, dicebatur praesens schema non ma- 
nifestare spiritum sat oecumenicum, quo imbui debeant huius Sacrae 
Synodi acta et declarationes. Candide fatemur, licet nonnisi plausus ha- 
beamus pro progressu notabili, in huiusmodi campo oecumenico summi 
momenti, iam facto et in posterum faciendo, sed 21 nos non invenimus 22 
exemplaria clara illius « styli oecumenici », uti vocatur. Fortasse inten- 
ditur constitutiones et decreta esse exaranda maxima cum caritate, ra- 
tione habita de animo ingentis multitudinis bonorum acatholicorum per 
universum orbem dispersorum, qui anxie exspectant solatium animae ab 
hoc coetu oecumenico? Quod si sic intelligitur, ex imo corde, laetabun- 
di propositum approbamus et commendamus. 

Attamen, addere velim nobis etiam incumbere officium loquendi non 
tantum cum caritate, sed etiam cum claritate et suavitate. Equidem 
non solum de his quae in communi cum fratribus separatis tenemus, sed 
etiam de iis quae in communi, proh dolor! adhuc non recipimus. Et fa- 
cile constat et ipsos fratres separatos desiderare ut ita fiat. Nonne, nisi 
ita nos, unitatis fautores, faciamus, sincere et veraciter cum fratribus 
separatis mentem Ecclesiae ardenter exquirentibus, nostra quidem aesti- 
matione summe dignis, iuste et efficaciter non poterimus tractare? Si 
aliter ageremus, adesset periculum alicuius falsi irenismi, circa quem, 
quibusdam abhinc mensibus, ... 23 tam opportune et sapienter monitum 
explicitum tradidit em.mus D. card. Bea. 

Et haec omnia non dixi ut a vobis petam constitutiones et decreta 
durioris indolis. Absit! Postulo tantum ut huius Sacrae Synodi acta et 
decreta conficiantur, non adhibitis terminis ponderosis et legalibus, sed 
simpliciter et suaviter, sed etiam clare et candide, ad normam generalem 
styli conciliaris absque damno ab Ecclesia iam diu usurpati. 

Prae oculis ergo constanter teneamus tria haec, scl. caritatem, cla- 
ritatem et, super omnia, veritatem. Tria enim haec, si agnoscamus, et, 
quod maius est, si in actum animo intrepido revera deducamus, provi- 
dentissimus ipse Deus nobis ostendet et aperiet viam lucis et pacis, 
quam nos omnes, tot Apostolorum successores, hic, sub umbra Petri, ho- 
die exquirimus. Dixi. 



In textu scripto tradito: 1 Forsan debeo incipere dicens: « Mane nobiscum Do- 
mine! iam advesperascit », vel etiam aptius: . 2 deest. 3 existimaverunt. 
4 deest. 5 quibusdam. 6 deest. 7 deest. 8 deest. 9 deest. 10 idem. 
11 deest. 12 elementa. 13 retinemus ipsum schema tanquam basim schema- 
tis corrigendi. 14 fecerunt. 15 deest. 16 deest. 17 deest. 18 ac- 
ceptandum. 19 deest. 20 deest. 21 deest. 22 invenisse. 23 ni fallor. 

10 

Exc.mus P. D. AEMILIUS IOSEPH DE SMEDT 
Episcopus Brugensis 

Venerabiles Patres, 

Loquor nomine secretariatus ad christianorum unitatem fovendam. 

In discussione 1 schematis de fontibus revelationis, multi Patres 
ostenderunt sollicitudinem vere oecumenicam... 2 Attamen, dum alii affir- 
mant schema exigentiis sani oecumenismi respondere, alii illud negant. 
Ut in hac re melius iudicare valeatis, forsitan vobis gratum erit 3 a se- 
cretariatu pro unitate audire in quo praecise consistat oecumenicitas... 4 

Problema est hoc: Quid requiritur in aliqua 5 doctrina et in stylo 
alicuius schematis ut revera inservire possit ad meliorem dialogum inter 
catholicos et non-catholicos obtinendum? 

Respondeo: Omnes qui christiano nomine honorantur in hoc con- 
veniunt* quod Iesum Christum admittunt... 7 Sed, quando agitur de 
modo quo ad Iesum Christum accedimus, tunc incipit discordia... 8 Iam 
per plurima saecula ab invicem sumus disiuncti. 9 

Scimus hanc discordiam nostram esse contra voluntatem Iesu Chri- 
sti. Quando... 10 cessabit nostra divisio? Per plurima saecula nos catho- 
lici aestimavimus 11 sufficere expositionem claram, nitidam, integram 12 
doctrinae nostrae. Non-catholici idem putaverunt. Utraque pars suam 
doctrinam exposuit in terminologia sua, in optica sua... 13 Sed ea, quae 
a catholicis dicebantur, male intelligebantur a non-catholicis, et vice 
versa. Cum hac methodo ... 14 , de facto, factus est progressus nullus in re- 
conciliatione; e contra, ex utraque parte, creverunt praeiudicia, suspi- 
ciones et rixae... 15 

Nunc autem, 1 * ultimis his decenniis, introducta est nova methodus. 
Haec methodus nova vocatur dialogus oecumenicus. In quo consistit? 

Characteristicum huius methodi est quod non tantummodo habetur 
cura de veritate... 17 sed etiam de modo quo doctrina exponenda est 18 
ut ab aliis recte et exacte 19 intelligi possit. Christiani diversarum de- 
nominationum se invicem adiuvant ut alii ab aliis 20 clarius et exactius 
intelligere possint doctrinam cui non adhaerent. 

Dialogus oecumenicus non est igitur deliberatio aut tractatio de 
unione facienda, non est Concilium unionis, non est tentamen conver- 
sionis; est, ex utraque parte, 21 serena, obiectiva, lucida, psychologice 
adaptata 22 testificatio de propria fide. 

Haec methodus nova, nunc in nostro Concilio, volente Summo Pon- 

tifice, 23 adhiberi potest. Expositiones nostrae conciliares habebunt spi- 
ritum oecumenicum... 24 si media vere apta adhibemus ut non-catholici... 25 
clarius intelligere possint quomodo Ecclesia catholica 26 videat et vivat 
mysterium Christi. 

Sed redigere schemata in stylo oecumenico non est res facilis. Cur 
non? Excludenda est omnis species indifferentismi. Expositio oecume- 
nica debet fideliter completam et integram doctrinam catholicam de 
determinata materia illustrare. Etenim, quomodo possunt non-catholici 
a nobis audire quid doceat catholicismus, si doctrinam exponeremus trun- 
catam, tortam, confusam 27 ? Talis dialogus non instituitur ut alii ab aliis 
decipiantur, sed ut audiant totalem veritatem circa unamquamque doc- 
trinam. Si volumus quod expositio nostra a non-catholicis exacte intel- 
ligi possit, multae conditiones sunt adimplendae. Hic, in meis paginis, 
novem condiciones enumeravi, sed, brevitatis causa, tantummodo quat- 
tuor indico: 28 

1 . Perspectum habere debemus, Fratres? 9 quid sit hodierna doctrina 
Orthodoxorum et Protestantium, aliis verbis, bene cognoscere debe- 
mus 30 eorum fidem, vitam liturgicam, theologiam. 

2. Scire debemus quaenam 31 opiniones ipsi habeant de nostra doc- 
trina et in quibusnam punctis eam recte vel non recte intelligant. 

3. Scire debemus quid secundum non-catholicos sit omissum vel non 
satis elucidatum in doctrina catholica... 32 

Et 4. Examinandum est utrum dentur in nostro modo loquendi 
formae vel formulationes quae a non-catholicis difficile intelliguntur. Hic 
dicendum est quod modus scholasticus, seu methodus quasi scholaris, 
constituit pro non-catholicis magnam difficultatem... 33 Idem dicendum 
de abstracto et pure notionali modo loquendi, qui ab Orientalibus non 
intelligitur. E contra, modus biblicus et patristicus loquendi ex seipso 
multas vitat et praevenit difficultates, confusiones et praeiudicia... 34 

Ex his omnibus igitur patet 35 quod textus non est oecumenicus ex 
solo facto 36 quod veritatem exponit... 37 

Age nunc, Summus Pontifex 38 in secretariatum ad unionem christia- 
norum fovendam adunavit specialistas... 39 qui magnam habent experien- 
tiam in oecumenismo. His specialistis Papa munus commisit adiuvandi 
alias commissiones praeparatorias et praesertim commissionem theolo- 
gicam ut redactio schematum fiat in spiritu vere oecumenico. i0 

Noster secretariatus suum adiutorium obtulit commissioni theolo- 
gicae, sed commissio, propter rationes de quibus mihi non est iudican- 
dum, noluit. Proposuimus constitutionem subcommissionis mixtae; sed 
commissio theologica respondit: non, non volumus. 

Ita factum est quod commissio theologica sola perfecit opus diffi- 

cillimum dandi characterem oecumenicum nostris schematibus. Cum quo 
successu? 

Audivimus hic 41 multos Patres iudicantes de oecumenicitate sche- 
matis propositi. Alii dixerunt deesse spiritum oecumenicum, et ita locuti 
sunt 42 Patres qui vivunt in medio Protestantium vel in Oriente. Aliter 
locuti sunt Patres quorum plerique vivunt in regione catholica. His vide- 
tur in schemate non deesse spiritum oecumenicum^ Sit nobis venia, 
sed humiliter rogamus, 44 oramus hos Patres ut velint examinare utrum 
suficienter consideraverint veram naturam novae methodi quae vocatur 
dialogus oecumenicus eiusque conditiones ac sequelas. 45 

Concludo: Quidquid sit, nos a Summo Pontifice munus accepimus 
adlaborandi ut dialogus cum fratribus non-catholicis in hoc Concilio fe- 
liciter procedat. Rogamus vos omnes, Fratres venerabiles, ut velitis au- 
dire quid de proposito schemate iudicet secretariatus ad christianorum 
unitatem fovendam. Sententia nostra est: quod schema ... 46 notabiliter 
deficit in oecumenicitate. Schema, pro dialogo cum non-catholicis, non 
constituit progressum, sed regressum, non adiumentum, sed impedimen- 
tum, immo nocumentum... 47 

Fratres veneratissimi, considerare faveatis nunc tandem aliquando 
introductam esse novam methodum cuius gratia fecundus 46 dialogus 
institui posset. Fructus huius methodi iam videri potest in hac aula, in 
praesentia Observatorum. Hora est providentialis , sed 49 hora est gra- 
vis. Si haec schemata commissionis theologicae 50 non alio modo scribun- 
tur, nos responsabiles erimus de facto 51 quod Concilium Vaticanum II 
magnam, immensam spem annihilaverit, spem, dico, eorum omnium qui, 
praeeunte Papa Ioanne XXIII, in oratione et ieiunio, 52 exspectant quod 
nunc tandem aliquando gressus serius, 53 gressus notabilis fiat ad frater- 
nam unionem 54 eorum omnium pro quibus Iesus Christus Dominus 
noster oravit: « Ut omnes unum sint ». Dixi. 



ln textu scripto tradito: 1 examine. 2 Omnes quotquot sunt sincere et 
positive cupiunt ut schemata nostra faveant unitati. 3 valeant, forsitan gratum 
erit Patribus Conciliaribus. 4 alicuius propositionis. Etenim secretariatus noster 
a Summo Pontifice institutus est ut Patribus sua servitia praestet in examinandis 
schematibus sub respectu oecumenicitatis. 5 deest. 6 consentiunt. 7 Ea 
quae ab ipso Domino communicantur, constituunt depositum fidei et sunt salus 
nostra. Ad hunc unicum fontem accedimus omnes, catholici et non catholici. 8 Su- 
mus fratres ab invicem separati. 9 seiuncti. 10 tandem aliquando. 11 arbi- 
trati sumus. 12 deest. 13 Ex utraque parte aestimabatur methodum hanc esse 
optimam. 14 clarae veritatis. 15 polemicae contentiones, 16 deest. 17 ex- 
ponenda. 18 adhibendo. 19 deest. 20 deest. 21 deest. 22 deest. 
23 deest. 124 et dialogo oecumenico magnopere favere poterunt. 25 nostro 

modo docendi. 26 catholicismus. 27 fictam. 28 Insinuatum est in hac 
aula quod modus oecumenicus loquendi opponeretur integrali expositioni veritatis. 
Qui taliter loquitur, videtur non intellexisse quae sit natura dialogi oecumenici. 
Fratres non catholici non veniunt ad talem dialogum ut a nobis decipiantur. Quam 
difficile sit schema aliquod stylo oecumenico redigere patet secundo ex sequentibus. 
Si volumus quod expositio nostra a non catholicis exacte intelligi possit, debemus. 
29 deest. 30 novisse. 31 quasnam. 52 (v. g. doctrina de Verbo Dei, de 
sacerdotio fidelium, de libertate religiosa). Si his omnibus prae oculis habitis, inci- 
pimus redactionem textus, rationem habere debemus de sequentibus. a) 33 et 
saepe originem errorum, et praeiudiciorum. 34 b) termini adhibiti bene sunt 
eligendi (verba, imagines, qualificationes), ratione habita de reactione quam produ- 
cunt in mentem vel sensibilitatem non catholicorum; c) iudicia sunt ponderanda, 
videnda in contextu in quo a non catholicis accipientur; d) argumenta (citationes, 
rationes) argumentatio et ordinatio textus ita sunt praesentanda ut non catholicis 
persuasionem afferre possint; e) omnis sterilis polemica vitanda est; /) errores clare 
sunt repellendi, sed hoc modo ut non offendantur personae quae erronea admittunt. 
Conclusio. 35 patere potest, Patres venerabiles. 36 eo ipso. 37 Difficilli- 
mum et delicatissimum est efficere ut redactio seu expositio sit revera oecumeni- 
ca. 38 Summus Pontifex motu proprio. 39 episcopos et theologos. 40 deest. 
41 deest. 42 deest. 43 Alii autem, qui vivunt in regione catholica, affirma- 
verunt schema revera habere spiritum oecumenicum. 44 deest. 45 cum suf- 
ficienti competentia iudicare possint de oecumenicitate horum textuum. In re 
tanti momenti ponderandae sunt adamussim non catholicorum actualis doctrina, 
actuales aspirationes, actuales difficultates. 46 propositum. 47 Et cum cha- 
racter oecumenicus totam materiam pervadere debeat, non videmus quomodo 
praesens textus sufficienter corrigi valeat. 48 fertilis. 49 deest. 50 deest. 
51 nobis tribuendum erit. 52 deest. 53 deest. 54 mutuam comprehen- 
sionem. 

11 

Exc.mus P. D. DAVID DE SOUSA 

Episcopus Vunchalensis 

Em.me Praeses et venerabiles Patres Conciliares, 

Liceat mihi verbum sumere, et quidem meo nomine et nomine 
quorumdam saltem episcoporum, 1 ad sequentia significanda. 

Fervidas nostras congratulationes exc.mae commissioni praeparato- 
riae praesentamus pro felici... 2 schemate de fontibus revelationis. 

Dispositi sumus ad varia puncta huius schematis acceptanda atque 
approbanda, una alterave utique cum modificatione et additione ad 
schema complendum perficiendumque. 3 

Profecto, quinque capita schematis super fontes revelationis, videli- 
cet: super duplicem revelationis fontem, Scripturae Sacrae inspiratio- 
nem, inerrantiam et compositionem litterariam, super Vetus et Novum 

Testamentum et super Sacram Scripturam in Ecclesia, veram nobis at- 
tulerunt laetitiam. Siquidem, admirabilis sunt velut summa 4 doctrinae, 
hucusque dispersae, Magisterii cum solemnis tum ordinarii Sanctae Ma- 
tris Ecclesiae super revelationis fontes. 

Revera, in brevissima hac summa, 5 optimam ac tutam habent tum 
professores tum alumni tum ipsi fideles omnes velut introductionem in 
universam Sacram Scripturam, in qua vera apparet Ecclesiae facies, re- 
late ad revelationis fontes. 

Huius introductionis auxilio, exegetae et theologi, sacerdotes et fide- 
les, illuminata intelligentia atque inflammato corde, magis magisque de- 
gustare poterunt uberrimos Librorum Sacrorum fructus, iuxta illud 
S. Pauli...: 6 « Omnis Scriptura divinitus inspirata utilis est ad docen- 
dum, ad arguendum, ad corripiendum, ad erudiendum in iustitia ut per- 
fectus sit homo Dei, ad omne opus bonum instructus ». 

Quod, procul dubio, sensibile nutrimentum, incrementum et renova- 
tionem christianae vitae allaturum erit. 

Tandem, ... 7 audemus proponere ut novus articulus, plus minusve 
sequentis tenoris, addatur 1) inter nn. 24 et 25, cap. V, pag. 19, super 
Sacrae Scripturae textus primigenios: « Librorum Sacrorum textus pri- 
migenii summa gaudent, in universa Ecclesia, auctoritate, nam eis com- 
petit locus princeps. Proindeque, eorum studium et usus ubique, quo 
fieri possit zelo, foveantur ac promoveantur inter clerum, seminaristas 
ipsosque fideles ». 

Ratio est quia auctoritas alia est textuum primigeniorum et alia ver- 
sionum, licet antiquissimarum meritisque plenarum. Latina Vulgata iure 
quidem extollitur in schemate. Sed imprimis extollendus est, ex ipsa 
sua natura, textus primigenius, quod in schemate, proh dolor!, minime 
factum est. 

Novus iste articulus multum iuvabit dialogum cum fratribus sepa- 
ratis, utpote qui bene adlaboraverunt in textuum primigeniorum necnon 
versionis 70 virorum criticis editionibus praeparandis. In art. vero 25 
loquatur tantum de loco qui competit Latinae Vulgatae ceterisque anti- 
quis versionibus, et quidem mitiore ac suaviore sermone. 

Item, novus addatur articulus* inter nn. 25 et 26 eiusdem cap. V, 
pag. 19, sequentis fere tenoris: 9 « Nova versio latina praeparetur, iuxta 
textus primigenios, tum Veteris tum Novi Testamenti ». Utpote quae op- 
timum erit practicum testimonium maioris accessus ad textus primige- 
nios ex parte ipsius Ecclesiae latinae, quod quidem testimonium fratres 
separati, certo certius, in debito habebunt pretio. 10 

Ultimo, melius erit, prout nobis videtur, e textu schematis illa ex- 
pungere verba, quibus errores reprobantur, v. g. in cap. II, pag. 12, inde 

a lin. 24 ad 28: « quapropter iure Ecclesia, etc. », et in cap. IV, art. 21 
et 22, pag. 17, inde a lin. 21 ad 31, atque a lin. 1 ad 5, pag. 18, 11 iuxta 
memoranda illa verba amantissimi Pontificis nostri Ioannis XXIII, in 
allocutione inaugurali huius Concilii, diei 11 octobris currentis anni: 
« Ad praesens tempus quod attinet, Christi Sponsae placet misericordiae 
medicinam adhibere, potius quam severitatis arma suscipere; magis quam 
damnando, suae doctrinae vim uberius explicando putat hodiernis ne- 
cessitatibus esse consulendum ». Dixi. 



In textu scripto tradito: 1 episcoporum Lusitaniae. 2 imo felicissimo. 

3 deest. 4 admirabile sunt compendium. 5 brevissimo hoc compendio. 
6 (2 Tim. 3, 16-17). 7 conclusionis instar. 8 2). 9 deest. 10 deest. 
11 deest. 

12 

Exc.mus P. D. GABRIEL GARRONE 

Archiepiscopus Tolosanus 

Venerabiles Fratres, 

Me iuvat aliquid addere ad haec quae tam profunde dicta sunt ab 
exc.mo D. De Smedt, et etiam considerationes suas et meas ad conclu- 
sionem aliquam, si possibile est, deducere. 1 

Natura sua res quae in his schematibus de fide aguntur, usque ad 
imum conscientiam nostram tangunt. Maximum damnum esset si ipsa 
sollicitudo, quae nobis communis est, et de regno Dei et de veritate 
eius, celare posset identitatem profundam intentionis nostrae. Paratus 
est enim unusquisque nostrum — possint haec semel pro semper dicta 
esse in hac aulal — , paratus est unusquisque nostrum, 2 iuvante gratia 
Dei, vitam suam ponere tam pro fratribus, iuxta praeceptum et exemplum 
Domini, quam pro « uno verbo quod procedit de ore Dei »; tam pro mi- 
nimo inter fratres, quam pro uno « iota » veritatis ex Mysterio Dei, ut 
quondam fecerunt Patres nostri. 

Mandatum Domini est: 3 « Euntes docete omnes gentes »... 4 Verita- 
tem igitur docere iubemur et ad omnes gentes. Sollicitudo autem omnium 
gentium ipsa est quae excludit omnem concessionem de veritate, quae 
sola potest salvare animas; sollicitudo autem veritatis ipsa est quae 
impedit ne possimus abstrahere ab hominibus ad quos verbum veritatis 
missum est: non liceret nobis nec verbum hoc detinere nec scrutari nisi 
« ut currat et clarificetur » r Verbum hoc non est nostrum sed Dei, ideo 

imprimis cum maxima reverentia et fidelitate tractandum, sed simul ita 
ut ad suum perveniat finem qui est salus hominum... 5 

I. Liceat igitur mihi hoc 6 animadvertere quantum status praesens re- 
rum urgeat nos quoad duplex et inseparabile officium nuper expressum. 

1. Certum est ipsam naturam verbi Dei Ecclesiae commissi, et expe- 
rientiam traditionalem Ecclesiae postulare ut fides quaerat intellectum. 
Hoc ad ipsum honorem Dei, « veridicum », ad necessitatem hominum, 
qui de lumine in lumen procedere cupiunt et ad errores saepe ducuntur. 
Ideo Ecclesia symbola fidei proposuit, ideo conceptus et enuntiata inde- 
sinenter ad defensionem et honorem fidei expoliavit. 

2. At hodie hoc opus non potest iam Ecclesia perficere nisi adstante 
universo orbe. Iam, volentes nolentes, non possumus ianuis clausis de 
verbo Dei agere. Hoc difficultatem affert. Hoc fidelitatem feliciter urget. 

In summa indigentia spirituali positi et ad veritatem inscii adspiran- 
tes, quae vera pax et iustitia est in veritate, homines hodie 7 nos audiunt: 
loquendum igitur nobis est in hoc Concilio verbum Dei quale ab ipso 
Christo hominibus traditum est: id est, ut credant et salvi fiant. Audiunt 
homines: ne audiant disputationes scholasticas — quamvis aliunde ne- 
cessarias — sed verbum Dei, qua salvi fiant. 

Abstrahere in praesentatione doctrinae, ab iis quibus proponendum 
nobis creditur, esset vera et propria non fidelitas sed infidelitas, hoc esset 
« veritatem retinere in iniustitia »; nec instantia haec caritatis nos un- 
quam avertere poterit a sollicitudine veritatis, cum homines nonnisi veri- 
tate et fide integra salvi fieri possint. 

Quod si quis, quocumque modo audiens disceptationes nostras, di- 
cere posset aut cogitare: « isti de me non curant », vel: « haec ad me 
non pertinent », verbum Apostoli in nos caderet: « Vae nobis, quia 
non evangelizaverimus ». 

His regatur legibus opus nostrum: verba nostra nunquam « ut ver- 
bum humanum » appareant, sed, « ut vere sunt, ut verbum Dei »... 8 

II. Quibus dictis, et omissis omnibus quae possint ad hunc vel illum 
locum schematis nostri afferri..., 9 agnoscamus in hoc schemate non relu- 
cere quod hic vindicamus, nec posse quae hic dicuntur, qualia dicun- 
tur 10 sub verbo Apostoli loquentis poni: « Hodie ad vos verbum salu- 
tis huius missum est »... lx Sunt veluti materiae ad constructionem, ... 12 
quae Spiritum Domini exspectant ut vivant, et viventi corpori incorpo- 
rentur. 

Enixe igitur pro parte mea humiliter 13 rogo: 

1. Ut prooemium detur de ipsa revelatione isti schemati quod va- 
leat etiam pro sequentibus. 

2. Ut quocumque efficaci modo integre, si fieri potest, 14 ad mentem 

prooemii recognoscatur ita ut legitimae sollicitudini respondeat a plu- 
ribus expressae, ne omittantur quaestiones ad custodiendam fidem perti- 
nentes, ut est veritas historica Evangelii; ita etiam ut sollicitudini alio- 
rum pariter satisfiat, ... 1S quo hoc idem efficiendum ac dicendum sit. 

Cum autem videatur opus, pro alia aut alia parte, recognitionem pro- 
fundam postulare et non tantum aliqualem verborum recognitionem; 
cum etiam saepe technicas exigat discussiones, et in Concilio diuturnas 
et forsan asperas et inutiles disceptationes praevidere fas sit, rogare li- 
ceat ut ad commissionem res deferatur. 

Sed rogare etiam liceat, ad faciliorem et omnibus placentem reco- 
gnitionem, commissionem de fide et commissionem de unitate ad hoc 
opus 16 convenire, ut collectis viribus et peritis laborent, cum materia 
partim saltem sit utrique commissioni communis. Sic feliciter in factum 
transiret unanimitas quae procul dubio in intentione omnium nostrum 17 
viget. Dixi. 



In textu scripto tradito: 1 deest. 2 deest. 3 Nam mandatum Christi 
urget nos. 4 (Matth. 28, 19). 5 De his omnibus quis ex nobis non omnino 
convenit? 6 circa hoc schema, et hoc a fortiori de subsequente valeret. 7 deest. 

(1 Thess. 2, 13). 9 et obici. 10 deest. 11 (Act. 13, 26). 12 (vel 
potius ossa). 13 deest. 14 profunde. 15 de modo. 16 deest. 17 deest. 

Animadversiones additae: 

De « praesentatione » doctrinae, qualis a Summo Pontifice inquirenda praescri- 
bitur. 

Natura problematum, in schematibus de fide, usque ad imum conscientiam Pa- 
trum pungit. 

Maximum damnum esset si sollicitudo ipsa eorum et de Bono Ecclesiae et de 
Veritate Dei celare possit identitatem profundam intentionis in quam conveniunt. 

Functio « pastoralis » et functio « doctrinalis » in Corpore Christi non possunt 
ab invicem disiungi. « Ite et docete omnes gentes, servare quaecumque mandavi 
vobis » (Matth. 28, 19): veritatem igitur — extra quam non est salus — et 
« ad omnes gentes ». 

Quid requirit haec « sollicitudo » omnium? Non est dubitandum hanc sollici- 
tudinem non modo non concessiones admittere sed profundiorem investigationem 
exigere. 

Quid requirit haec « sollicitudo » veritatis? Non est dubitandum hanc eamdem 
sollicitudinem non posse abstrahere ab hominibus ad quos « Verbum salutis huius 
missum est » (Act. 13, 26). 

1. Requisita doctrinae et veritatis. 
Inquisitio traditionalis fidei. 

2. Conditiones inquisitionis in praesenti statu rerum. 

« Verbum Dei » non potest non tractari « ut tale » a nobis: homines enim un- 
dequaque inquisitioni nostrae assistunt et « hoc verbo indigent »... 

3. Conclusio. 

Non potest admitti praesentatio qua non audiatur ipsa « vox Dei », quam au- 
dientes homines legitime censerent « opus nostrum ad se non pertinere ». 
Praesentatio nostra his duabus legibus subdatur: 

a) verba nostra non appareant ut « verbum humanum, sed, ut sunt vere, ver- 
bum Dei » (1 Thess. 2, 13). 

b) Verba nostra respondeant exemplo apostolico: « Hodie ad vos verbum 
salutis huius missum » (cf. /. c). 

Proinde rogo: ut saltem prooemium detur primo schemati; ut recognoscatur 
sive integre sive per partes ad mentem huius prooemii. 

13 

Exc.mus P. D. IOSEPH D'AVACK 
Archiepiscopus Camerinensis 

Venerabiles Patres, 

Ad aiiquantulum contemperandas animadversiones circa characterem 
pastoralem schematis, 1 audeo proponere additamentum de Magisterio, 
validum pro praesenti schemate, ad pag. 11, ad lin. 12, validum etiam 
— ni fallor — si schema omnino reficiendum erit. 

En additamentum: « Per Magisterium, docendo, corrigendo, errores 
damnando, doctrinas nondum satis compertas saltem ad tempus vetando, 
materna sollicitudine Ecclesia pascit et regit et defendit oves sibi com- 
missas. 

« Et hoc Magisterium supreme congruit cum universo divino con- 
silio de creatione et elevatione et redemptione. 

« Siquidem Deus, qui solus bonus, qui caritas est, creans cuncta 
valde bona, praesertim hominem ad imaginem suam talem condidit qui 
egeat et valeat vivere in societatibus diversorum graduum ordinatis et 
hierarchicis: per quas omnia bona diffundantur, muniantur, a generatione 
in generationem prodantur: ita ut vires singulorum, per actuosam reci- 
procam bonitatem coniunctae, quasi excedere valeant feliciter et fecunde 
naturales suos fines. 

« Hoc erat in principio, et hoc magis necessarium itemque magis 
arduum factum est per peccatum — inoboedientiam — ; et magis felix 
et fecundum factum est per redemptionem — oboedientiam. 

« Quae omnia, vero, mirabiliter et supreme Deus statuit quoad vi- 
tam aeternam in ordinem ad ultimum finem, in Ecclesia. 

« Sicut enim qui ad Sacramenta Ecclesiae accedit, vitam recipit et 
enutrit et auget, ita qui Ecclesiae Magisterio subest non minuitur, non 
coarctatur, sed tutatur et augetur. Et respondet provido dono divinae 
caritatis eoque fruitur. 

« Christus ipse nos docuit caritatem — quam qui non exercet manet 
in morte... 2 — in actum duci per oboedientiam erga Ecclesiam: nam 
" si quis diligit me, sermonem meum servabit "..., 3 quem sermonem 
Apostolis eorumque successoribus commisit; nam " qui vos audit me 
audit "... 4 ». 

Ratio additamenti patet: ut recolatur Magisterium Ecclesiae esse do- 
num divinae sapientissimae miserentis caritatis, cui subesse, est carita- 
tem habere et exercere, est vivere, est dilatare suos fines naturales, est 
securitatem attingere ad pleniorem possessionem veritatis. 

Ratio igitur, qua proponitur hoc additamentum, est sollicitudo pa- 
storalis, iuxta quam veritatem tradere et defendere est omnino necessa- 
rium; sed non sufEcit: oportet veritatem ita tradere ut cognita et per- 
specta, usque ad practica consectaria, animos moveat et deducatur ad 
vitam. Nam « etiam daemones credunt et contremiscunt » ...; 5 « Iustus ... 
ex fide vivit »...; 6 « Verba quae ego locutus sum vobis, sunt spiritus 
et vita »... 7 Dixi. 



In textu scripto tradito: 1 Ad contemperandas saltem quasdam ex animadver- 
sionibus prolatis praesertim circa characterem plus minusve pastoralem schematis. 
2 (1 Io. 3, 14). 3 {lo. 14, 23). 4 (Luc. 10, 16). 5 (Iac. 2, 19). 6 (Hebr. 
10, 38). 7 (Io. 6, 64). 

Anitnadversiones additae: 

Ad cap. I. 

Ad n. 6: De habitudine utriusque fontis ad Magisterium; ad lin. 12 (vel op- 
portunius alibi), addere: « Magisterium, quo Ecclesia Mater pascit et regit, doctri- 
naliter et disciplinaliter, oves sibi commissas, supreme congruit universo divino 
consilio. 

« Siquidem Deus, qui " solus bonus ", qui " Caritas est ", cuncta valde bona 
creans, praesertim hominem, ad suam imaginem, ita condidit ut egeat et valeat 
vivere in societatibus, diversorum ordinum, ordinatis hierarchicis, per quas omnia 
bona prodantur a generatione in generationem: ita ut vires singulorum, per actuo- 
sam reciprocam bonitatem, iungantur, quasi ad excedendos feliciter et fecunde natu- 
rales limites cuiusvis creaturae. 

« Quae omnia, vero, mirabiliter et supreme Deus statuit quoad vitam aeternam 
in ordinem ad finem ultimum, in Ecclesia. 

« Sicut enim qui ad Sacramenta Ecclesiae accedunt, vitam recipiunt, enutriunt, 
augent, ita qui Ecclesiae Magisterio subest non minuitur, non coarctatur, sed tutatur 
et augetur; et respondet provido dono divinae Caritatis eoque fruitur. 

« Ghristus ipse nos docuit Caritatem in actum duci per oboedientiam erga Ec- 
clesiam: nam: " Si quis diligit Me, sermonem meum servabit " (Io. 14, 23), quem 
sermonem Apostolis eorumque successoribus commisit: nam " Qui vos audit, me 
audit etc. " (Luc. 10, 16) ». 

Ratio patet: ut vero spiritu pastorali, in soliditate veritatis dogmaticae innixo, 
ostendatur Magisterium Ecclesiae donum esse divinae sapientissimae et miserentis 
Caritatis, cui subesse est Caritatem habere et exercere. 

Exc.mus P. D. AURELIUS DEL PINO GOMEZ 

Episcopus Illerdensis 

Venerabiles Vatres, 

Si ipsum respiciamus schema, plurima fulgent in eo quae substan- 
tiam et eiusdem stylum commendant et impugnationes contra illud al- 
latas reiciunt. 

Schema docere nos intendit; iamvero docere ad « pastoralem » per- 
tinet ut clare apparet in Apostolorum missione: « Euntes ergo docete 
omnes gentes »...; 2 « Non enim misit me Christus baptizare, sed evange- 
lizare »...; 3 ipse etiam Christus Dominus misit Spiritum Sanctum ad do- 
cendum: « Paraclitus autem Spiritus Sanctus quem mittet Pater in no- 
mine meo, ille vos docebit omnia et suggeret vobis omnia quaecumque 
dixero vobis »... 4 

Quis ergo negare audeat Apostolos in exercitio docendi non praeci- 
puos animarum pastores fuisse? Quis autumet Spiritum Sanctum do- 
cendo Apostolos non sublimem pastoralem curam exercuisse? Ne oblivi- 
scamur pervenire nos posse ad veritatem tantummodo docendo et di- 
scendo, eademque via ipsum Deum assequi posse et omnia vitae super- 
naturalis mysteria. Ne obliviscamur, inquam, visionem beatam, consum- 
matum regnum Dei, teste S. Thoma, essentialiter consistere in cognitione 
intuitiva infinitae Veritatis, in cognitione scilicet intuitiva Dei, qui nos 
similes sibi efficit; similes ei erimus, quoniam videbimus eum sicuti 
est... 5 

Prae oculis semper habeamus pastorum Ecclesiae praecipuum offi- 
cium esse ab erroribus oves penitus avertere et ad veritatem evangelicam 
ducere, ut in veritate permaneant, et ex veritate nutriantur et crescant 
et veritatem ferventer diligant; siquidem hoc feliciter perficiatur opus: 
oves vitam agent caelestem et ad beatitudinem aeternam pervenient. 
Insuper dicendum est in schemate non deesse ea quae pietatem et devo- 
tionem directe et efficaciter excitant. Sereno animo legantur quae in 
cap. V de Sacra Scriptura in Ecclesia (paragraphis de lectione Sacrae 
Scripturae apud sacerdotes et de lectione Sacrae Scripturae apud fideles) 
animo sereno haec legantur et supernaturalis delectatio cordis sponte 
surget. 

Etiam si docere pastoris est, ergo schema cum indolis doctrinalis sit, 
est quoque indolis pastoralis et Supremi Pastoris desideriis congruit. 
Praeterea, cum ipse Summus Pontifex hoc schema tradiderit, credendum 
est nihil in aperiendo ipso Concilio adversus ipsum voluisse. 

Enuntiata huius schematis, ea qua pollent sobrietate, brevitate, per- 
spicuitate, etiam dignitate, esse — quod ad redactionem attinet — pror- 
sus laudanda; sic enim confusio et dubium omne tollitur, nec ansa ulla 
datur, liberrimis illis atque falsis interpretationibus quibus abundet ne- 
cesse est quaelibet artificiosae litteraturae ostentatio. In Conciliis saepe 
haec invaluit ratio, etiam illis temporibus in quibus litterarum cultus 
excellebat et definienda erant altissima mysteria. Convertite, quaeso, 
oculos ad « Credo ». Omnia in eo proprietate eminent, omnia aequa et 
perspicua sunt, verbum nullum superest. Respicite etiam Summam Divi 
Thomae, quam in aliquibus Conciliis iuxta Sacras Litteras collocaverunt, 
nec obliviscamur oportet mirum illum Exercitiorum librum S. Ignatii 
de Loyola redactum esse stylo semper simplici, vulgari, saepe et incor- 
recto; quis vero recusare audeat immensam eius pastoralem et aposto- 
licam efficacitatem? Si, ut aliqui dicunt, schema scriptum est sermone 
arido atque acri, pastores Ecclesiae, dum doctrinam schematis ipsi vel 
alii docent, curare debent ut dulciore stylo exponatur, servando ferven- 
ter integras veritates; et sic omnia inconvenientia vitantur. Animadver- 
tendum est etiam quod schemata Conciliorum generatim non leguntur 
nisi ab eis qui scientiis ecclesiasticis operam dant, a quibus stylus conci- 
sus diffuso praefertur. 

Etiamsi omnia huius schematis in libris manualibus inveniantur, in- 
veniuntur quoque in scriptis praeclarissimorum Ecclesiae scriptorum, 
immo constituunt argumenta singularium Encyclicarum Summorum Pon- 
tificum recentiorum temporum; sed ea ipsa Concilium recipiat, atque 
sollemniora reddat oportet. Doctrina schematis est laudabilis, ut in ca- 
pitum studio fulgebit. 

Nullo modo affirmare licet schema hoc fratres separatos ab Ecclesia 
catholica alienare, cum fundamentalia sacrosanctae nostrae religionis 
doceat et proclamet, eaque nobilissima et purissima caritate proclamet, 
neminem qui recte sentiat ab Ecclesia catholica alienabit. Cum in ipsa 
sit depositum atque infallibile veritatis magisterium, non potest verita- 
tem ullam vel celare vel negare quin seipsam neget. Est Ecclesiae offi- 
cium veritatem docere in abnegatione simul et caritate, « veritatem 
— autem — facientes in caritate, crescamus in illo per omnia qui est 
caput, Christus »... 6 Pro certo equidem habeo omnes qui in redigendo 
hoc schemate adlaboraverunt et omnes venerabiles Concilii Patres eodem 
abnegationis et fraterni amoris sensu abundare erga separatas Ecclesias 
et erga homines universos, pro quorum animarum salute parati sumus, 
cooperante divina gratia, non semel, sed millies, si id humana natura 
patiatur, animas effundere. 

Invito ergo impugnatores huius schematis ut id hoc animarum sensu 

respiciant: hoc enim lumine et fraterna caritate impulsi, animadvertent 
sane defectus quibus omne hominum opus inquinari necesse est, sed 
ipsos concordia corrigere statuant, bono communi prospicientes. Ipsos 
quoque, sicuti Ecclesias separatas, rogo attente legant schema « Decreti 
de Ecclesiae unitate " Ut omnes unum sint " », considerantes quam su- 
pernaturali suavitate omnia promaneant. Haud sane facile, et forsitan 
plane absurdum esset, suaviora his verba invenire, in quibus caritas, 
paternus affectus, christiana aedificatio magis splendeant. 

Venerabiles Patres conciliares, humiliter et fraterno ductus amore, 
postremum hoc addam quod primum in titulo schematis de Ecclesiae 
unitate: « Ut omnes unum sint ». Haec verba in nostris animis velut 
thronum habeant; sic profecto circa Summum Pontificem congregati, 
sincera oboedientia et caritate impulsi, poterimus efricere hoc immen- 
sum opus apostolicum et pastorale quod Ecclesia et homines universi 
a nobis exspectant. 

Enixe omnes cogitemus bonitatem et caritatem extra ambitum veri- 
tatis aut cum eiusdem damno exsistere non posse. 



In textu scripto tradito: 1 penitus. 2 {Mt. 28, 19). 3 (1 Cor. 1, 17). 
4 (Io. 14, 26). 5 (1 Io. 3, 2). 6 (Eph. 4, 15). 
Animadversiones additae: 

Licentiam loquendi petii ut, modesto meo servitio, contribuere possem ad 
positiones in congregatione feriae IV assumptas pro posse concordandas. 

Schema de fontibus revelationis mihi placuit et adhuc, saltem quoad suam sub- 
stantiam, placet. Hoc a priori non est mirandum. Elaboratum enim fuit a viris illu- 
stribus et valde doctis. 

Obiectiones contra schema, in quantum intellexi, sunt praecipue ea quae se- 
quuntur: 

1. Nimis insistit in doctrina de duabus fontibus revelationis; 

2. haec ipsa doctrina non est antiquorum theologorum neque, ut videtur, 
ipsius S. Thomae; 

3. non iuvat ad promovendum opus oecumenicum seu unionis fratrum se- 
paratorum cum Ecclesia; 

4. non est pastorale; 

5. est nimis scholasticum; 

6. est pessimisticum; 

7. est magis negativum quam positivum; 

8. repetit plura iam ab omnibus cognita; 

9. est nimis rigidum quoad doctrinam de inspiratione, cum videatur docere 
inspirationem verbalem; 

10. posset causare suspicionem de exegetis; 

11. nihil habet aptum ad remedium ponendum contra atheismum. 
Longum esset de singulis praedictis agere, et tempus non habetur ad hoc fa- 

ciendum in brevi interventu. Enumeravi undecim capita obiectionum contra schema. 

Quoad octo ulteriora, si Sacrum Concilium ita de singulis desiderat, puto schema, 
posse pro quanto sit necessarium, corrigi seu modificari. 
Quoad tria puncta priora vellem nunc pauca dicere. 

Punctum magis grave quod tangebatur in disceptatione fuit illud de sacra tra- 
ditione ut altera fonte divinae revelationis. Ne nimis longe de hoc agam humillime 
notare vellem Concilium Vaticanum I se referendo ad doctrinam Concilii Tridentini, 
sic se exprimere (cap. II, Constit. dogmaticae Dei Filius de fide catholica): « Haec 
porro supernaturalis revelatio, secundum universalis Ecclesiae jidem a sancta Tri- 
dentina Synodo declaratam, continetur « in libris scriptis et sine scripto traditioni- 
bus, quae ipsius Christi ore ab Apostolis acceptae, aut (ab) ipsis Apostolis Spiritu 
Sancto dictante quasi per manus traditae ad nos usque pervenerunt ». 

Magisterium ordinarium Ecclesiae eodem sensu loquitur. Ita Leo XIII, in 
Encycl. Litt. Providentissimus Deus paulo post initium ait: « Quae supernaturalis 
revelatio secundum universalis Ecclesiae fidem continetur tum in sine scripto tradi- 
tionibus tum etiam in libris scriptis qui appellantur sacri et canonici eo quod Spi- 
ritu Sancto inspirante Deum habent auctorem, atque ut tales ipsi Ecclesiae traditi 
sunt ». 

Sanctus Pius X in iuramento anti-modernistico ait: «... Quarto: Fidei doctri- 
nam ab Apostolis per orthodoxos Patres eodem sensu eademque semper sententia 
ad nos usque transmissam sincere recipio ». 

Pius XII in Encycl. Litt. Humani Generis ait: « ... Verum est Theologis sem- 
per redeundum esse ad divinae revelationis fontes: eorum enim est indicare qua 
ratione ea quae a vivo Magisterio docentur, in sacris Litteris et in divina " tradi- 
tione " " sive explicite sive implicite inveniantur * (Pius IX, Inter gravissimas, die 
28 oct. 1870). Accedit quod uterque doctrinae fons tot tantosque continet thesau- 
ros veritatis, ut nunquam reapse exhauriatur... ». 

Quoad antiquiores theologos et ipsum Angelicum Doctorem verum est eos non 
instituisse tractatum de Locis Theologicis, et ita non tam enucleate locutos fuisse 
de duplici fonte divinae revelationis. Haec necessitas orta est post magnam scis- 
sionem saeculi xvi. Sed quoad S. Thomam cito loca quaedam ex quibus eius mens 
in hac quaestione innotescit. In IV Sent., dist. VIII, qu. II, art. II qu. l a I, ad 1, 
loquendo de quibusdam verbis in forma Eucharistiae ait: «... ex traditione Domini 
habetur quae per Apostolos ad Ecclesiam pervenit secundum illud 1 Cor. 11, 23: 
Ego accepi a Domino quod et tradidi vobis ». In Summa Theol., III, qu. 25, art. 3, 
ad 4, ait: «... Apostoli familiari instinctu Spiritus Sancti quaedam Ecclesiis tradi- 
derunt servanda quae non reliquerunt in scriptis.... et inter huiusmodi traditiones 
est imaginum Christi adoratio... ». In III Parte, qu. 64, art. 2, c: « ... ea vero 
quae sunt de necessitate sacramenti ab ipso Christo instituta sunt qui est Deus et 
homo. Et licet non sunt omnia tradita in Scripturis, habet tamen ea Ecclesia ex 
familiari Apostolorum traditione sicut Apostolus dicit (1 Cor. 11, 34) " Cetera cum 
venero disponam " ». In qu. 83, art. 4, ad 2, ait: « ... multa sunt a Domino facta 
vel dicta quae Evangelistae non scripserunt, inter quae fuit hoc quod Dominus in 
coena oculos levavit in coelum; quod tamen Ecclesia ex traditione apostolorum 
habuit... ». Item in textu citato in calce cap. I, ubi Angelicus loquens de 2 Thess. 
2, 15, ait: « Unde patet quod multa in Ecclesia non scripta sunt ab Apostolis docta 
et ideo servanda ». 

Quoad punctum de oecumenismo puto dilectos nostros fratres separatos nihil 
ex hoc schemate timendum habere. Difficultas praecipua eorum ut aestimo potius 

respicit doctrinam nostram de Ecclesia et de eius capite in terris. Imo dicerem solu- 
tionem illius difficultatis, pro quanto nunc pendet a nobis, potius pendere a nostra 
caritate in agendo cum ipsis, in solvendo eorum dubia, in convincendo eos Ecclesiam 
Sponsam Christi et matrem omnium nostrum nihil antiquius habere quam eos 
amplecti et in sinu suo tenere, ut eos nobiscum in vitam aeternam perducat. Haec 
quoque est vox, ut ipsi bene sciunt, Capitis Ecclesiae, Christi Redemptoris in terris 
Vicarii. 

15 

Exc.mus P. D. DIONYSIUS HURLEY 

Archiepiscopus Durbanianus 

Venerabiles Patres, Fratres carissimi, 

Praesentem disceptationem summi valoris aestimo cum de re abso- 
lute fundamentali agit, de flne nempe totius Concilii. De hoc fine omnes 
concordes sumus, pro quo Deo gratias agamus. Finis secundum omnes, 
et ut omnes ex clarissimis verbis Summi Pontificis fel. regn. intelligimus, 
pastoralis est. De hoc nulla disputatio. Sed — et maximum sed 1 — de 
interpretatione istius vocabuli « pastoralis » summa exstat discordia. 
Aliqui af&rmant Concilium modo pastorali posse agere veritatem mere 
definiendo, semen Evangelii, ut ita dicam, in horreo definitionum dogma- 
ticarum in tuto collocando. 

Alii vero negant definitionem veritatis sufflcere ad finem pastoralem 
attingendum; volunt ut de veritate tali modo fiat sermo, ut ex ipso 
sermone eluceat veritatem non esse mere custodiendam sed praedican- 
dam, semen Evangelii non mere in horreo definitionum custodiendum 
sed in mundum spargendum et serendum esse. 

En discrimen inter partes: utrum Concilium pastorale esse potest 
veritatem mere definiendo ut custodiatur, an indoles pastoralis talem 
modum loquendi requirit ut qui Concilii declarationes audit vel legit, 
virtutem et suavitatem veritatis experiatur. 

Si qui sunt, qui negant Concilium posse ita loqui, propono ut im- 
mediate typis mandetur et Patribus distribuatur schema illud pulcher- 
rimum a secretariatu ad christianorum unitatem fovendam exaratum, 
cui titulus « De verbo Dei ». Schema illud sapit pulchritudinem Sacrae 
Scripturae et, ut a pluribus exc.mis Patribus 2 audivimus, nihil habetur 
quod corda hominum, sive credentium sive non credentium, plus movet 
quam sapor ille. 

Qui negant saporem illum posse in constitutiones Concilii introduci, 
ad Concilia priora appellant. Sed nescio utrum in praeterito unquam 

factum sit aliud Concilium specifice et principaliter 3 pastorale. Credo 
hoc esse primum. 

Ad differentias componendas opinionum de significatione vocabuli 
« pastoralis », sapienter proposuit rev.mus P. Abbas Christophorus But- 
ler creationem alicuius coetus, ut ita dicam, bipartiti, et in hoc fidelem 
se ostendit traditioni suae nationis, quae artem res pacifice componendi 
ad apicem perduxit — quod Sanctus Pontifex Gregorius Magnus, pro- 
phetice innuens, eos non tam Anglos quam Angelos vocandos dixit. 
Coetus bipartitus, vel etiam tripartitus si necessarius est* opportune 
propositus est, et si commissio theologica suam propriam solutionem 
proponere nequit, certe instituendus est. 

Sed illa eadem divisio circa id quod ad indolem pastoralem Conci- 
lii pertinet, limites huius disceptationis multo excedit. Certus omnino 
sum illam divisionem fere omnes disceptationes esse pervasuram. Summi 
Pontificis benigna dignatione sodalis fui commissionis centralis praepa- 
ratoriae, et quantum recordor, animadversio frequentissima de variis 
schematibus, et praesertim de schematibus fidem et mores respicientibus, 
erat de eorum indole insufficienter pastorali. Post tot animadversiones 
miratus sum igitur invenire schemata parum, et valde parum, immutata 
esse in sensu pastorali. Nunc post disceptationem harum dierum ratio- 
nem intelligo, quae nempe est quod illi quibus munus erat schemata 
emendare, vocabulum « pastoralis » non eodem modo intelligebant ac 
illi qui animadversiones faciebant. 

Sumus ergo hic in summo discrimine totius Concilii et quantum 
video, hanc eandem divisionem in disceptatione 90% schematum ex- 
periemur. Quid faciendum? In commissione centrali, uti nunc video, 
quando de indole non pastorali schematum querebamur, voces eramus 
clamantium in deserto. Nullus aderat qui ad clamorem nostrum attende- 
bat, qui de defectu laboris praeparatorii curare poterat et debebat. 
Deerat directio centralis. Deerat persona vel commissio ad finem Con- 
cilii pastoralem clare interpretandum, ad labores commissionum pecu- 
liarium ad finem statutum dirigendos et coordinandos, ad limites quoque 
statuendos materiae Concilio proponendae. En defectus fundamentalis 
totius operis praeparatorii. En peccatum, ut ita dicam, originale huius 
Concilii. 

Patres venerabiles, non possumus 10 vel 20 annos impendere in 
disceptatione schematum quae 1.000 paginas implent, eandem divisio- 
nem in unaquaque pagina experiendo de significatione vocabuli « pasto- 
ralis ». 

Utilitatem disceptationum his hebdomadibus factarum non nego, in 
lucem enim posuerunt profundum illud discrimen de interpretatione 

finis Concilii. Sed, hoc adepto, non possumus de unaquaque manife- 
statione peculiari huius discriminis in infinitum disputare. Res dirimenda 
est aut disceptatione generali et suffragatione in hac aula, aut ope com- 
missionis peculiaris a Summo Pontifice instituendae ad quaestionem in- 
ter primam et secundam Concilii sessionem tractandam. Et si talis com- 
missio instituitur, latissimum detur ei mandatum ad curandum de sche- 
matum recognitione et abbreviatione necnon de ordinis disceptationis 
reformatione. 

Solum illo vel simili modo redemptione facta a peccato originali ope- 
ris praeparatorii, ad felicem exitum perduci poterit Concilium. Dixi. 



In textu scripto tradito: 1 deest. 2 Exc. D. Stephano Leven, ep. aux. S. An- 
tonii in Texas. 3 deest. 4 deest. 

Animadversiones additae: 

Oratoribus qui iam nomine episcoporum continentis africani, Madagascar et 
Insularum locuti sunt, pauca tantum ratione doctrinae subiungere necesse esse 
videtur. 

1. Doctrina schematis primi in pluribus locis confusa est, nec satis certa quae 
iudicio Synodi praesentari possit. 

Et hic speciatim quae de Theologia dicta sunt et de eius habitudine ad S. Scrip- 
turam arguendum esse censemus. 

Ex una parte enim declaratur theologicas doctrinas universas S. Scripturam 
et Traditionem tanquam animum habere. Sed quaenam sunt « doctrinae apud Ec- 
clesiam depositae » quae subinde citantur? Suntne prius citae « universae theologi- 
cae doctrinae » quarum auctor esset ipse Deus? Et quomodo iustificatur quod legi- 
tima interpretatio S. Scripturae diiudicetur a doctrina theologica et non a Magi- 
sterio Ecclesiae, a quo universa Theologia dependet et a quo legitimam interpreta- 
tionem S. Scriptura recipit? 

2. Nullibi in schemate exponitur quomodo Ecclesia, per quam thesaurus 
S. Scripturae hominibus traditus est, ipsa se habeat ad S. Scripturam, in qua inve- 
nitur expositio Spiritu Sancto inspirante conscripta nuntii Christi, et non apparet 
quomodo S. Scriptura pro ipso Magisterio Ecclesiae sit regula fidei et doctrinae. 

3. Relatio auctoris inspirati cum Ecclesia proponitur acsi hagiographus quasi 
extraneus esset et communitati oppositus a Deo inspiratus fuerit ad scribendum 
et quasi gesta et vita communitatis civilis et religiosae in qua auctor vivebat, tantum 
ab extrinseco ad intelligendum originem et contentum libri sacri contribuere pos- 
sint. Dum e contrario et praesertim auctores librorum Novi Testamenti, cum fide 
et vita Ecclesiae sui temporis intime coniuncti erant. 

4. Item per diversos numeros loquitur schema de inerrantia S. Scripturae 
quin ubilibet indubitanter inculcetur quid sub terminis « errore » et « inerran- 
tia » intelligendum sit. 

5. Tales imperfectiones in textu schematis vix contribuere possunt doctrinae 
catholicae uberius explicandae, sicut desiderat Summus Pontifex. Sed nec magis 
contribuent ad unitatem christianorum omnium fovendam, de qua schema nostrum 
paulum curare videtur; neque in his quae de S. Scriptura dicuntur et in quibus 

facile erat fratribus obviam ire; neque de his quae dicuntur de theologia, ubi 
nequidem possibilis diversitas scholarum theologicarum indicatur, quae tamen in 
decursu historiae Ecclesiae non paucae fuerunt et tanquam signum diversitatis in 
unitate fidei fratribus iucunda esse debent et signum tolerantiae. 

Ergo non videmus quare schema hoc conservaretur, quod in forma sua quasi 
continue a mente et sollicitudine Summi Pontificis alienum esse videtur. 

Et rogandum censemus ut schema primum, quod fundamentum est totius ex- 
positionis doctrinae catholicae pro hominibus temporis nostri a S. Synodo deside- 
ratae, funditus renovetur, quia quale hic iacet omnino placere non potest. 

16 

Exc.mus P. D. IOSEPH RUOTOLO 

Episcopus Uxentinus-S. Mariae Leucadensis 

Venerabiles Patres Conciliares, 

Iam nonnulli concordiam aliquo modo auspicati sunt; hanc con- 
cordiam nunc propono et invoco consiliis practicis, mea humili opinione, 
sed toto corde fiduciae pleno. 

Ex disputatione hucusque habita clarissime patet duas dari inter 
Patres oppositas sententias: prior sententia vult ut schemata proposita 
discussioni subiiciantur statim, ut emendentur et approbentur; altera 
vero tenet duo schemata theologica esse radicitus reicienda et novum 
schema conficiendum. 

Priori sententiae adhaereo. At finis mei interventus non in se est 
ut rationes iuridicas et theologicas iam ab aliis allatas repetam aut novas, 
fortasse possibiles, afferam in defensionem prioris sententiae. 

Neque id contendo ut singula argumenta alterius sententiae refel- 
lam, quod et alii fecerunt. Id tantum volo, ut, ni nimis praesumo, sug- 
geram tamquam possibile, immo et valde desiderandum, honorabile 
quoddam compromissum , quod suffragiorum unanimitatem, aut saltem 
illam obtineat maioritatem, quae in re tanti momenti, etiam in oculis 
nostrorum fidelium et fratrum, necessaria videtur. 

1 . Conficiatur praefatio vel 1 prooemium, quod praeponatur omni- 
bus schematibus theologicis, immo toti materiae a Concilio elaborandae. 

Prooemium, meo quidem iudicio, deberet esse ampla quaedam, ut ita 
dicam « panoramica », et serena recapitulatio totius divinae oeconomiae 
salutis, scilicet sapientissimi et miserentissimi Dei consilii in universa 
historia humana (creatio, redemptio, Ecclesia, sacramenta, etc), et sol- 
lemnis affirmatio eius multiplicis praesentiae in mundo. 

In hoc prooemio posset etiam Concilium, ut aliquis Pater autumavit 

ad hortandos atheos saltem practicos ad conversionem, fiduciam affir- 
mare in exercitium rectum rationis humanae, qua omnes populi et maior 
pars philosophorum credunt in Deum existentem et providentem, in 
animam spiritualem et immortalem, in felicitatem perfectam in altera 
vita assequendam bonis operibus huius existentiae. 

Huic prooemio, in quo Ecclesia catholica plus Matris quam Magi- 
strae partes agit, profecto congruit character ac stylus ille pastoralis, po- 
sitivus, oecumenicus, hodiernis auribus magis aptus, quem exigunt asse- 
clae alterius sententiae. In hoc prooemio poterunt quidem et laudes, si- 
mul et cautelae proponi pro omnibus qui, in quovis campo, elucidandae 
Ecclesiae doctrinae insudant. 

Hoc prooemium erit conficiendum vel a commissione mixta inter 
theologicam et pastoralem, vel a commissione paritetica, composita ex 
Patribus, qui in aula unam vel alteram sententiam defenderunt. Prooe- 
mium, ut est evidens, quam primum discussioni conciliari proponetur. 

2. Dum prooemii confectioni adlaborabitur, fiat statim discussio 
particularis schematum nobis a Summo Pontifice propositorum. Ita 
superata dicenda erit difficultas quoad characterem ac stylum schematum. 

In subiecta materia, quae eminenter dogmatica est, et quasdam par- 
ticulares, ne dicam « technicas » quaestiones theologico-biblicas respi- 
cit, ne dedecet Ecclesiam partem Magistrae potius quam Matris agentem, 
loqui concinne, lapidarie, modo quasi frigido, positive simul et nega- 
tive, quemadmodum, in rebus dogmaticis dilucidandis 2 ac definiendis 
summopere congruere, Conciliorum praeteritorum experientia docet. 

Discussio de singulis articulis duorum priorum schematum haec non 
spernenda commoda mihi videtur habere: 

1. In lucem ponet ea plurima, quae omnibus placent, nec placere 
non possunt, cum sint fere ad verbum desumpta ex Tridentino, ex Vati- 
cano I et ex documentis pontificiis a Leone XIII usque ad Pium XII. 

Ne dicat quispiam illa, ob allatam rationem, inutilia esse; nam utiliter 
a Concilio repetuntur quae a nonnullis theologis ac exegetis in oblivio- 
nem aliquomodo amandata sunt, et documentis Magisterii ordinarii Con- 
cilium maiorem vim addet non solum per f ormalem definitionem sed etiam 
per solemniorem expositionem. 

2. In lucem ponet ea, meo quidem iudicio, pauciora puncta, quae 
sunt pomum discordiae inter oppositas sententias; etenim ex discus- 
sione generali audivimus querelas et anxietates, — profecto omnes ex 
sincera intentione — , quae Patres hinc inde praeoccupant: ex una parte 
timetur ne extenuatur vis et valor inspirationis, inerrantiae, et veritatis 
historicae Sacrae Scripturae, praesertim Evangeliorum; ex altera parte 

timetur ne aliqua definitio ex parte Concilii totam exegesim mortificet 
ac iniuste libertatem exegetis in suis laboribus adimat. 

De facto, Deo favente, res non ita se habent. Ex particulari discus- 
sione circa puncta controversa, Patres audire poterunt rationes pro et 
contra, et eas perpendere; invenire formulam quae, uti speratur, salva 
integra veritate doctrinae catholicae, anxietates hinc inde tollat. Quod 
si hanc formulam invenire non poterunt, Patres, cognita causa et praeser- 
tim Spiritu Sancto illuminante, decisionem sument in alterutro sensu, 
aut rem utpote immaturam definiendam different. 

Concludo in meam memoriam revocando expressiones devotionis 
filialis erga Summum Pontificem Ioannem XXIII feliciter regnantem ex 
parte omnium, qui locuti sunt de duabus opinionibus diversis. 

Hoc mirum et commovens est et tantum in Ecclesia Catholica veri- 
ficatur, ubi Summus Pontifex est vinculum unitatis cum repraesentet 
Dominum nostrum Iesum Christum, qui in oratione ultimae Coenae 
ait: « Pater, ut unum sint, sicut et nos unum sumus ». 

Unde vobis dico: « Sit pax Christi in regno Christi ». Dixi. 



In textu scripto tradito: 1 deest. 2 diiudicandis. 

17 

Exc.mus P. D. ALFREDUS ANCEL 
Episcopus tit. Myrinensts, aux. Lugdunensis 

Venerabiles Patres, 

Aliquid vellem addere eis quae dicta sunt a rev.mo Butler et ab 
exc.mis Pourchet et Zoa de medio adhibendo ad obtinendam moralem 
unanimitatem Sacri Concilii. 

Audiens enim verba quae, modo generali, de hoc schemate dicta 
sunt, aliqua premor anxietate. Nescio enim qua via progredi debeamus, 
neque ullum video vere 1 apertum ostium. 

Sane non debet exaggerari dirrlcultas, neque momentum dissensio- 
num quae inter nos vigent. Forsan extraneo profundae apparerent; sed 
certo erraret, qui putaret inter Patres veri nominis oppositiones adesse. 
Omnes enim nos et in doctrina absolute fideles et in sollicitudine pasto- 
rali instantes esse volumus... 2 Attamen non obstante hac profunda uni- 
tate, qua unum in Christo efficimur, diversitas vera existit quoad modum 
doctrinam Christi praesentandi. Inutile est repetere quae de hoc dicta 
sunt et nostrae memoriae certe praesentia sunt. 

Haec diversitas autem tanta est ut difficilior appareat solutio prac- 
tica. Nam ex una parte cum mente recolimus quae in aula contra hoc 
schema dicta sunt, impossibile videtur illud, etiam ordinario modo emen- 
datum, duas tertias partes votorum consequi posse. 

Ex alia parte, etiamsi a Summo Pontifice permitteretur ut novum 
schema, ab aliquibus Patribus confectum, sacro Concilio proponeretur 
nulla esset spes ut duas tertias partes votorum obtineat, quippe quod, 
tendentias plus minusve particulares manifestans, adversarios plurimos 
necessario inveniret. 

Aliqui, revera, recognitionem schematis cum introductione prooemii 
et cum sat profundis mutationibus proposuerunt. Sed multi timent ne 
renovatio textus, si fiat ab iisdem qui primum textum confecerunt, in- 
sufficiens evadat. 

Omnes hae difficultates magnae videntur, et primo aspectu insupe-. 
rabiles; sed non debemus timere. Scimus enim Christum esse nobiscum... 3 

Attamen non debemus praesumptuose miraculum expectare, sed om- 
nes eodem veritatis, pacis et unitatis amore repleti, debemus viam Do- 
mini quaerere atque solutiones proponere. 

Propterea aliquam solutionem propono, non quasi eam sufficientem 
putans, sed tamquam ab aliis meliorem expectans. 

Libenter etiam assensum meum praebeo solutioni ab exc.mo Garrone 
propositae quae ceteroquin quasi complementum meae solutionis con- 
stituit. 

Principia huius solutionis: 

1. In Concilio, specialiter quando de constitutione dogmatica agitur, 
non debent esse neque victores neque victi, sed omnino quaerendum est, 
ut morali unanimitate omnia definiantur. 

2. De facto, quasi immensus labor iam a commissione theologica 
effectus est. Pure illum reicere neque iustum neque opportunum vide- 
retur. Unde necesse est ut retineantur ex nostro textu partes quae ab 
omnibus admitti possunt. 

3. Textus efficiatur qui ex elementis quidem textus praesentis sal- 
tem partialiter constitueretur, sed ita ut respondeat diversis exigentiis, 
in primis pastoralibus, quae fortiter in aula manifestatae sunt. 

Solutio ipsa: posset peti a Summo Pontifice ut, salvo iure commis- 
sionis theologicae, novos peritos ad diversas scholas theologicas perti- 
nentes dignaretur nominare, ita ut textum exarent, qui huic Sacro Con- 
cilio denuo submitti posset et a quasi unanimitate Patrum admitti. Unde 
peto ut de hac propositione mea vel de alia meliore votum fiat, ut via 
ad solutionem unanimiter et pacifice aperiatur. Dixi. 

In textu scripto tradito: 1 deest. 2 Nonne caritas Christi urget nos, non 
tantum respectu dioecesium nostrarum, sed etiam totius Ecclesiae, immo omnium 
hominum in terra degentium? 3 Ad nos etiam spiritum suum misit, ut illuminet 
nos. Denique tandem, unanimes huc venimus cum Maria Matre Iesu. 

18 

Exc.mus P. D. PAULUS SEITZ 

E pisco pus Kontumensis 

Venerabiles Patres, 

Ad nos hodie se vertunt omnes universi homines; alii Ecclesiam aper- 
tam ac placide accipientem surgere sicut Evangelii viventis signum spe- 
rant, alii Ecclesiam illam in defensionis situm se refugientem sicut 
veteris societatis signum quiete mori exspectant. Ad fide instaurandam 
vitae eorum unitatem et ipso facto incredulos fratres illuminandos, spec- 
tant ad nos christiani ut detur clara et intelligibilis dogmatum formu- 
latio. 

Sanctissimus Ioannes XXIII ad Concilium vocavit ut facies Eccle- 
siae renovetur, ad missionem suam respondeat, sicut etiam ad populo- 
rum exspectationem. Ad hoc tendebant dioecesium, universitatum ac 
Institutorum Biblicorum vota. 

Schema autem de fontibus revelationis in hoc suo titulo exordium 
praebet ad opiniones discussas (v. g. de inerrantia, de historicitate); 
praeterea appendicem pro capite mavult (ita Vulgatam pro inspirato 
textu mavult); omnia haec enuntiantur formulatione quae coniunctione 
caret (v. g. Vetus Testamentum et Novum Testamentum inter se non 
ligantur), necessaria argumentatione indiget [ita 1 de inerrantia in re 
profana), et ambiguitatibus non deficit (... 2 aequaliter habet Sacros Li- 
bros et Ecclesiae doctrinam). 

Hoc schema opiniones damnat, quaesitorum conatus adversatur, in 
suspicionem aliquarum personarum inducit et sic laborem futurum frangit. 

Fidei unitas non salvabitur dicendo hinc et hinc « duce magisterio », 
quando nihil dicitur de relatione qua magisterium credens se subiicit 
Scripturae et Traditioni quae pro ipso etiam magisterio sunt verbum 
Dei. E contra magisterii auctoritate opiniones particulares non traditio- 
nales induere unitati obstat. 

Mens qua hoc schema conscribitur aperte revelat defensionis com- 
plexum qui Concilio Oecumenico Vaticano II dedecet et contextu histo- 
rico rationem suam non habet. Ad Concilium spectat Evangelii doctri- 
nam pro diebus nostris aperte et accurate tradere. Hodiernam et futu- 

ram Ecclesiam alligare non possumus ad manuale pavidum et opinio- 
nibus peculiaribus favens. Non convenit ut Ecclesia magna idearum 
incrementa ignoret, neque ... 3 ad scientiam sic stet, ut forsan brevi postea 
se retractet. 

Ne dicaris documenti conciliaris genus postulare talem formulatio- 
nem et applicationem congruentem ad pastores pertinere in eorum re- 
gione. Ad prima Concilia appello: inveniantur textus ad vitam christia- 
nam renovandam apti. In hoc nostro tempore adsunt exspectationes om- 
nibus hominibus communes, et his congruentem textum doctrinalem 
Concilium nostrum elaborare convenit. Necesse est in hac re unitatem 
orthodoxiae tenere. 

Videtur mihi impossibile emendare tale schema. Liceat nobis, prius- 
quam in articulos peculiares transeamus, in hac re in suffragium ire. Dixi. 



ln textu scripto tradito: 1 v. g. 2 v. g. 3 relate. 

Exc.mus P. D. Pericle Felici, arch. tit. Samosatensis, secretarius 
generalis'. 

Praesidet hodiernae congregationi generali em.mus ac rev.mus D. 
card. Ioseph Frings, arch. Coloniensis. 

Prosequitur disceptatio de principiis generalibus schematis constitu- 
tionis dogmaticae de fontibus revelationis. 

Loqui postulaverunt exc.mi DD.: Georgius Cabana, arch. Sher- 
brookensis inCanada; Bernardinus Echeverria, ep. Ambatensis in Aequa- 
tore; Fidelis Garcia, ep. tit. Sululitanus in Hispania; Michael Klepacz, 
ep. Lodzensis in Polonia; Henricus Nicodemo, arch. Barensis in Italia; 
Antonius Quarracino, ep. S. Dominici Novem Iulii in Argentina; Geral- 
dus de Proenca Sigaud, arch. Adamantinus in Brasilia; Aloisius Carli, 
ep. Signinus in Italia; Victorius Costantini, ep. Suessanus in Italia; Ani- 
cetus Fernandez, sup. gen. O. P.; Iulius Barbetta, ep. tit. Pharanitanus 
in Italia; Ioannes Ferro, arch. Rheginensis in Italia; Franciscus Franic, 
ep. Spalatensis in Iugoslavia. 

1 

Exc.mus P. D. GEORGIUS CABANA 
Archiepiscopus Sherbrookensis 

Venerabiles Patres Conciliares, 

Per triginta annos ministravi in dioecesibus ubi multi fratres sepa- 
rati commorantur. Experientia personali testificari possum illos bona 
voluntate praeditos velle cognoscere Ecclesiae Catholicae doctrinam clare 
expressam, quando loquuntur nobiscum de religione. Exspectant verita- 
tem non nebulosam et admirationem habent pro iis qui in certo modo re- 
spondent eorum quaestionibus. 

Meminisse iuvabit, in Encyclicis Litteris Humani generis Summus 
Pontifex Pius XII f. r. scripsit haec: « Caveant etiam ne limites trans- 
grediantur a nobis statutos ad veritatem fidei ac doctrinae catholicae 

tuendam. In quaestiones novas, quas hodierna cultura ac progrediens 
aetas in medium protulerunt, diligentissimam suam conferant pervesti- 
gationem, sed ea, qua par est prudentia et cautela; nec denique putent 
falso " irenismo " indulgentes ad Ecclesiae sinum dissidentes et erran- 
tes feliciter reduci posse, nisi integra veritas in Ecclesia vigens, absque 
ulla corruptione detractioneque, sincere omnibus tradatur ». 

His consideratis affirmare debemus quod in schemate de fontibus 
revelationis exponitur Ecclesiae doctrina secundum normas ab illis En- 
cyclicis Litteris traditas. Meo iudicio schema illud supplet episcopis et 
sacerdotibus quod requiritur pro eorum ministerio pastorali cum ca- 
tholicis et acatholicis. 

Unde mihi illud placet et non reiciatur. Eheu, eheu!, tempus fugit, 
venerabiles Fratres. Quapropter humiliter propono ut huius schematis 
diversa capita quamprimum studenda sint. Quando necessarium erit, 
emendationes fieri possunt amabiliter, suaviter in caritate Christi. Dixi. 

2 

Exc.mus P. D. BERNARDINUS ECHEVERRIA RUIZ 

Episcopus Ambatensis 

Em.mi ac rev.mi Patres, exc.mi Fratres, 

Multa et quidem magni momenti circa quaestionem num schema 
de fontibus revelationis sit vel non reiciendum audivimus. Et tamen 
usque nunc adhuc perfecta concordia inter Patres conciliares non datur. 
Liceat aliqua facta considerare quae forsitan ad solutionem adiuvare nos 
possunt. 

1. Nobis omnibus constat istis ultimis annis multae prodiere sen- 
tentiae et opiniones circa Scripturae Sacrae interpretationem, quae sine 
dubio id docent quod Sancta Mater Ecclesia numquam docuit; e. gr. 
non pauci credunt quod textus tam Antiqui quam Novi Testamenti non 
simpliciter sensu litterali et historico, sed potius sensu quodam critico 
et pseudo-scientifico 1 interpretari debent. Secundum tales opiniones, 
facta quae usque nunc in Vetere Testamento consideravimus tamquam 
historica, proprie loquendo, non ut historica sed potius ut litteraria con- 
siderari deberent, quamvis divina revelatio non excludatur. Immo etiam 
in Novo Testamento facta quae usque nunc uti stricte historica consi- 
derabamus, iam non amplius ut talia considerari deberent. Omnes scimus 
multos esse qui, e. gr., Annunciationem ut factum historicum negant, 
non secus ac historiam Regum Magorum et multa alia huiusmodi. Se- 

cundum istas modernas opiniones et sententias, ipsamet personalitas 
hagiographi disparere deberet ut potius communitas christiana loco ha- 
giographi ponatur, ad quod triplici quasi gradu progreditur: 2 nempe: 
historia facti, commentario communitatis et descriptione hagiographi, 
ita ut, fine finaliter, non scientia dogmati accommodari debeat sed, e 
contra, dogma accommodandum sit scientiae. 

2. Tales sententiae et opiniones praesertim apud theologos non ca- 
tholicos vulgantur, qui id acceptare autumant quia cum critica historica 
et cum modernis investigationibus magis consentaneum credunt. Sed non 
est dubium quod tales opiniones et sententiae non solum ab acatholicis 
propugnantur. Multi inter catholicos proni sunt ad tales opiniones ac- 
ceptandas, ad hoc ducti quidem sanctis, nobilibus et pastoralibus inten- 
tionibus. Attamen, quomodocumque catholicorum aptitudo explicetur, 
sive admittant sive non admittant tales theorias, verum absolute et evi- 
dens est 3 tales sententias et opiniones, quae revera vera non sunt, pericu- 
lum praebere contagionis et facile propagari posse. 

3. Talibus in adiunctis, ut bene notat monitum S. Ofiicii 21 iunii 
1961, tales sententiae et opiniones anxios faciunt et pastores et christi- 
fideles. Haec anxietas maior est si consideratur quod tales sententiae 
et opiniones non solum personas particulares dividunt, sed ipsas insti- 
tutiones. Omnes scimus quanta et qualia ... 4 etiam nobis praesentibus 
producantur etiam inter Almae Urbis instituta principaliora, ita ut non 
absonum a veritate erit si dicamus quod ... 5 unitatem cum fratribus 
separatis quaerimus, nostram propriam unitatem internam rumpimus. 
Exemplum classicum habemus omnes. 6 

4. Concilium indictum est, et, semel indicto, commissiones a peri- 
tis selectis ab ipsomet Summo Pontifice compositae laborare coeperunt. 
Commissio theologica sicut et aliae commissiones prae oculis habebant 
necessitates hodiernas pro quibus remedia invenire satagebant. Commis- 
sio theologica indubitanter tam memoratos errores quam anxietates ... 7 
christifidelium et 8 pastorum tam scandala inter diversa instituta prae 
oculis habebat/ et ut medicina pro praesentibus malis paretur, schema 
confecit... 10 

5. Concilio incoepto, omnium ubique terrarum Patrum praesentia, 
iam non commissionis sed Patrum est munus praesentibus malis reme- 
dia parare. Munus igitur nostrum irrenunciabile, gravissimum, est erro- 
ribus aditus claudere, anxietates tam pastorum quam christifidelium quie- 
tari, definitiones et declarationes non secus ac cetera omnia alia Con- 
cilia facere; uno verbo, depositum fidei ante omnia et super omnia in- 
tegrum servare et custodire. Si mediantibus claris, distinctis, certis defi- 
nitionibus anxietates de medio non tollimus, erroribus portas non clau- 

dimus, et scandala non vitamus, forsitan 11 supervacanea nostra prae- 
sentia... 12 

6. Quomodo id facere debemus? Attendendo ad Ecclesiae magiste- 
rium, attendendo ad Summorum Pontificum doctrinam. Memores esse 
debemus 13 aliam viam sumere non posse nisi eam quam semper tenuit 
Ecclesia, aliud iter sumere non posse nisi illud quod a Vicariis Christi 
monstratur. Illa via determinata est iam a Pio XII, sarictae memoriae, 
quando non multum post temporis a promulgatione sapientissimae Di- 
vino aflante Spiritu, a circumstantiis compulsus, 14 aliam Encyclicam 
scribere coactus est, nempe Humani generis, in qua abusus peractos 
condemnat et de illa nimis liberiore opinione conqueritur quae verita- 
tem historicam et obiectivam Veteris Testamenti evertere praetendit. 
Illa via determinata est etiam a Sanctissimo Patre nostro Ioanne, quando 
in sua laudatoria allocutione, occasione quinquagesimi anniversarii fun- 
dationis Instituti Biblici, ab eruditis in studiis biblicis « prudentiam et 
sobrietatem » exigit, ne ut conclusiones definitivas praesentent ea quae 
nihil aliud sunt quam hypothesis laboris. Via ista tandem determinata 
est a Congregatione S. Officii cuius caput supremum ipsemet Summus 
Pontifex est. In monito iam memorato mensis iunii 1961, ut periculo- 
sae signantur illae sententiae et opiniones quae in discrimen adducunt 
germanam veritatem historicam et obiectivam Scripturae Sacrae, non 
modo Veteris Testamenti, verum etiam Novi, etiam quoad dicta et facta 
Christi. 

7. Commissio theologica praeparatoria Concilii nihil aliud prae 
oculis habuit nisi hoc: sententias nempe et opiniones falsas, periculum 
propagationis erroris, doctrinam quam semper magisterium Ecclesiae 
docuit et Summi Pontifices confirmaverunt. Et itaque tanto morbo me- 
dicinam parantes, aditum erroribus cum prudentia claudentes, doctri- 
nam quam usque nunc Ecclesia tenuit, in schemate praesentavit. Nihil 
novi in schemate inveniri iam aliqui asseruerunt, et de facto nihil novi 
in schemate offertur. Una solum novitas, 15 una solum actualitas, illic 
invenitur, relatio nempe et habitudo... 16 

Praeses card. Frings: Excusas me, Pater, tempus finitum est. 



In textu scripto tradito: 1 scientifico et critico. 2 gressu progrediendo. 

3 sive implicite sive explicite illis assentiant, unum est absolute verum et evidens. 

4 scandala. 5 dum. 6 in hac propria nostra aula conciliari habemus, in 
qua circa quaestionem de qua agimus criteria tam diversa sunt, ita ut valde timen- 
dum sit ne unitas sensus finaliter inveniatur. 7 tam. 8 quam. 9 ha- 
bere debuit. 10 Periti theologi qui in commissione adlaboraverunt, id solum 

intenderunt, ut malis hodiernis medicina paretur. 11 deest. 12 A primo 
Concilio Hierosolymitano usque ad ultimum Vaticanum, semper in Ecclesia mos 
fuit, conscientias ad tranquillitatem inducere per veritatum affirmationem et per 
principiorum declarationem. Id etiam nos in praesens facere debemus. 13 ta- 
men simus nos etiam. 14 deest. 15 deest. 16 aeternae veritatis ad mo- 
dernas sententias et opiniones. Et si ita res se habent, nihil aliud nobis suppetit 
nisi schema, in quantum a commissione praeparatoria praesentatum, immediate 
examini subiiciamus, et quae sunt approbanda approbemus, et quae reiicienda 
reiiciamus; istud est nostrum ius, nostrumque munus id est. Pro bono pacis et 
ad unitatem inter nosipsos fovendam, consentiente sanctissimo Patre nostro Ioanne, 
observationes, spoliationes, correctiones et vota ad commissionem mixtam tradan- 
tur, ut tandem textus definitivus pro nostra approbatione paretur. 

3 

Exc.mus P. D. FIDELIS GARCIA MARTINEZ 

Episcopus tit. Sululitanus 

Em.me Praeses, venerabiles Fratres Conciliares, 

Ex his quae aucUvimus in praecedentibus congregationibus gene- 
ralibus et in hac hodierna, patet inter Patres Conciliares duas ortas esse 
positiones contrarias circa schema in genere de fontibus revelationis. 
Multis Patribus schema simpliciter non placet, licet explicite fateantur 
uberem et veram in eo doctrinam theologicam contineri. Aliis vero 
schema simpliciter placet, licet ipsi quoque non pauca, immo et maioris 
momenti in eo vel supprimenda vel addenda vel emendanda esse con- 
cedant, ita ut haec supprimenda vel addenda vel emendanda, ea ipsa 
esse videantur, saltem plerumque, quae fundamentum contrariae posi- 
tioni praebeant, ut suum non placet pronuntient. 

Diximus « saltem plerumque », quia alia origo discrepantiae datur, 
quaeque non consistit in suppressione vel additione vel emendatione 
alicuius propositionis vel paragraphi determinatae, sed in universo te- 
nore vel forma litteraria schematis, quod, iuxta plures Patres, formam 
scholasticam nimis sapit, potius quam documentum pastorale, quamvis 
dogmaticum, ad populum christianum, maxime vero ad homines nostri 
temporis, accommodatum. 

Neque deest his 2 opinantibus grave fundamentum, nempe auctori- 
tas ipsius Summi Pontificis Ioannis XXIII," qui in ipsa oratione inaugu- 
rali huius Sacrosancti Concilii, postquam dixit « neque opus nostrum, 
quasi ad finem primarium, eo spectat ut de quibusdam capitibus prae- 
cipuis doctrinae ecclesiasticae disceptetur, atque adeo fusius repetantur 

ea, quae Patres ac theologi veteres et recentiores tradiderunt... Etenim, 
ad huiusmodi tantum disputationes non opus erat ut Concilium Oecume- 
nicum indiceretur ». Post haec — inquam — verba, haec alia subicit: 
« Est enim aliud ipsum depositum fidei, seu veritates, quae veneranda 
doctrina nostra continentur, aliud modus, quo eaedem enuntiantur, 
eodem tamen sensu eademque sententia. Huic quippe modo plurimum 
tribuendum erit et patienter, si opus fuerit, in eo elaborandum; scilicet 
hae inducendae erunt rationes res exponendi, quae cum magisterio, 
cuius indoles praesertim pastoralis est, magis congruant ». Unde iuxta 
haec Pontificis verba non sufficit ad hoc magisterium pastorale ut doc- 
trina tradita sit vera, etsi haec veritas fundamentum primum sit omnis 
authentici magisterii, sed requiritur insuper ut modus tradendi vere pa- 
storalis sit, seu magis aptus ad animos captandos et efficaciter movendos. 

Id postremo notandum venit: omnes Patres cuiuslibet positionis in 
eo convenire ut universam doctrinam hucusque ab Ecclesia definitam 
vel certe catholicam, indubitanter recipiant et profiteantur. Unde di- 
screpantia tantummodo dari potest vel circa res inter theologos catho- 
licos adhuc libere disputatas, vel circa illum tenorem seu formam litte- 
rariam pastoralem aut minus pastoralem. 

Nunc vero, suntne hae causae sufficientes iudicandae talium positio- 
num contrariarum, quae huius Sacrosancti Concilii laborem impediant 
vel impossibilem reddant illam unanimitatem, saltem moralem, qua 
possit offerre populo christiano complexum doctrinalem, sine ullo ve- 
ritatis catholicae detrimento, ab omnibus admissum, condicionibus et 
mentalitati hominis nostri temporis plenius respondentem, et in quo 
nullae non necessariae difficultates suscitentur aspirationibus oecumeni- 
cis, quae tam in corde sunt tum Romano Pontifici tum omnibus qui chri- 
stiano nomine gloriantur? 

Minime, putamus. Unde ad hoc ut longam et difficilem discussionem 
uniuscuiusque capitis et uniuscuiusque paragraphi schematis, prout ia- 
cet, et ratione habita diversarum positionum Patrum, de quibus supra, 
vitemus, hanc reverenter subicio propositionem: ut commissio effor- 
metur em.morum cardinalium cum exc.mis episcopis et aliis Patribus 
Conciliaribus, non valde numerosa sed vere repraesentativa diversarum 
positionum, qui novam redactionem peragant schematis, auditis, si opus 
fuerit, commissione de fide et moribus et secretariatu pro unione eccle- 
siarum, ea intentione ut ad maximam, quam possint, perveniant con- 
cordiam, eamque redactionem Concilio offerant. Non certe hac ratione 
omnes evanescent difficultates, sed valde minuentur. Ac interim, dum 
haec nova redactio perficitur, Sacrosanctum Concilium examini alicuius 

schematis iam parati vacare poterit, v. gr. schematis de Ecclesiae unitate, 
cuius obiectum valde connexum est cum his omnibus schematibus dog- 
maticis. Dixi. 



In textu scripto tradito: 1 duabus. 2 id. 

4 

Exc.mus P. D. MICHAEL KLEPACZ 

Episcopus Lodzensis 

Venerabiles Patres, 

Independenter a decisione venerabilium Patrum, utrum scilicet hoc 
an aliud schema prae oculis habendum sit, volo observationes aliquas 
facere, quae utiles esse possint pro actuali vel aliquo futuro — nescio 
an meliore — schemate. 

Concilium Oecumenicum Vaticanum II scopum habet praesertim 
pastoralem; innititur tamen fidei veritatibus, sine quibus praxis funda- 
mento careret. 

Praeterea Concilium omnibus viribus eo tendere vult ut omnes in 
Christum credentes, qui scilicet Scripturarum Sacrarum originem divi- 
nam omnes agnoscunt, sub uno pastore sese congregent unumque a 
Christo praedictum ovile denuo constituant. 

Ideo profundiore modo proponenda sunt — quod utique a pluri- 
mis eximiis theologis et scientiarum biblicarum peritis factum est — 
tum quaedam fidei veritates adeo magni momenti pro homine moderno, 
tum etiam principia pro hodierna cura pastorali, quae dogmate innixa ad 
nostrae aetatis necessitates melius accommodari ideoque lingua hodie 
vere intellegibili et apta ad convincendum hominem hodiernum uti debet. 

Haec omnia melius in prooemio ad fontes revelationis, instar sche- 
matis liturgici, modo ampliori tractari possunt. Ibi et methodus agendi 
cum hodierno mundo amplius suggeri posset. 1 Deinde 2 quoad titulum 
totius schematis eiusque cap. I quaestio ponenda est, utrum Traditioni 
eiusque privilegiatae in Sacra Scriptura expressioni nomen « fontis reve- 
lationis » recte tribuatur, cum « fons » revelationis omnis sit ipse Deus, 
dum Traditio et Scriptura non sunt nisi fontes cognitionis nostrae, de 
revelatione divina. Quare potius loquendum esset de « revelationis de- 
posito et testimonio » vel quid simile. 

In specie vero, relate ad materiam cap. I schematis actualis, prae 

oculis habendum esset Sacram Scripturam — maxime Evangelia — , ex 
una quidem parte in praedicatione orali Ecclesiae aevi apostolici radicari, 
ex altera vero prioritatem quandam respectu Traditionis post-biblicae 
habere, cum haec etiam ex verbo Dei scripto suam inspirationem haurire 
et in evolutione sua ad Scripturam sese referre debet, ut in proprio 
suo progressu ab ipsa vivificetur, necnon ideas in Sacra Pagina contentas 
evolvat et in lucem edat. 

Quamvis cap. I de magisterio Ecclesiae iam mentionem facit, peru- 
tile tamen videtur aliquomodo magis efferre, quod Sacra Scriptura le- 
genda est « in Ecclesia » quae, utpote « columna et firmamentum veri- 
tatis », ... 3 vivum Traditionis organon constituit et in vera stat conti- 
nuitate cum verbo Dei ab apostolis praedicato et sub inspiratione di- 
vina scriptis mandato. 

Non caret etiam momento sublineare in quaestione de inspiratione 
influxum divinum non solum in mentem auctoris humani exerceri, sed 
etiam in alias facultates humanas, uti sunt memoria, phantasia, etc. quae 
praesertim in operibus poeticis maiores partes habent, cum imago poe- 
tica non sit mera vestis cuiusdam ideae conceptualis. 

Extollenda etiam videtur efficacitas salutaris verbi Dei in Sacra 
Scriptura expressi, quae efficacitas primarius inspirationis effectus esse 
videtur magnumque pastorale momentum habet: « vivus est enim sermo 
Dei et efficax » ... 4 , est « insitum verbum, quod potest salvare animas 
vestras » ... 5 Verbum Dei vim vero suam salvificam exercere valet sive 
in praedicatione, sive in lectione et meditatione Librorum Sacrorum, 
sive etiam in eorum auditione per medium radiophonicum. Quae omnia 
utique sub exegetica Ecclesiae tutela fieri debent, ut errores vitentur, 
a quibus fratres nostri dispersi sese hodie avertunt. 

Quoad efficaciam florentis hodie « motus biblici » notare hic etiam 
iuvat non solum scientiarum biblicarum peritos sed etiam plures scripto- 
res catholicos perpulchras nobis de Sacrae Scripturae textibus et factis 
praebere disquisitiones et reflexiones quae in hodierni hominis animam 
tam felicem et vere salutiferum influxum habent. Ita ex. gr. suavissima 
de agri floribus caelorumque volucribus parabola necnon narratio de 
Martha et Maria prae oculis ponuntur hominis hodierni, qui in labore 
impenso pro vita sustentanda et opibus acquirendis totus immergitur, 
ita ut tandem — et non raro — nausea, animae depressio, immo pessi- 
mismus exinde oriatur. In Sacris vero Evangeliis Christus splendidum 
nobis ostendit proponitque aequilibrium in corporis et animi requisi- 
tis; effert enim momentum in vita hominis respectus sinceri versus 
omnem valorem vere humanum. Ipse quoque inculcat nobis principium 
vitale de excessibus vitandis. Proh dolor, egregia quandoquidem opera 

litteraria unilateralitatem quandam prae se ferunt, cum aut excessivam 
indolem dramaticam habent, aut in vulgarem naturalismum cadunt. Quam 
superius et magis humanum exemplar nobis afferunt verba Christi in 
Scriptura relata! Perutile esset proinde annuere explicitius ad efficaci- 
tatem salutarem verbi Dei in Scriptura, cum verbum illud, ut dicit 
Apostolus, vere « operatur in vobis qui credidistis »... 6 

Quoad alium inspirationis effectum, scilicet inerrantiam, animad- 
vertere oportet parvas discrepantias, ex. gr. inter quatuor evangelia, 
quae discrepantiae veracitatem traditionis evangelicae potius extollunt 
simulque patefaciunt unumquemque evangelistarum primo suam ex- 
pressisse personalitatem in litteraria Evangelii compositione, et praeser- 
tim sibi tamquam finem proprium proposuisse vitam Iesu narrare non 
ut historiam mere chronisticam, sed ut historiam salutis. Quare com- 
mendanda videtur accurata indagatio intentionis auctoris inspirati ge- 
nerisque litterarii ab ipso adhibiti, quo principio posito plures fidelium 
difEcultates facilius solvi possunt atque permagnum emolumentum pa- 
storale habetur. Clarius etiam afErmanda videtur independentia indolis 
inspiratae alicuius libri sacri a quaestione de identitate auctoris humani, 
quae quaestio potius litteraria est et non tangit valorem divinum libri. 

Quamvis Vetus Testamentum sit etiam fons cognitionis nostrae de 
revelatione a Deo nobis facta, problema de Novo Testamento maioris 
est momenti pro aetate nostra, quia illud umbra tantum fuit revelatio- 
nis divinae in Novo Foedere expressae et praeparatio solum ad Christi 
missionem. 

Hodie vero oppugnatur ab aliquibus veracitas Novi Testamenti. Sed 
multum hic affert exegesis hodierna, quae veracitatem historicam tradi- 
tionis evangelicae demonstrat simulque ostendit Evangelia efformata 
esse « in Ecclesia », ideo a Christo condita, ut custos et praedicatrix sit 
fldei et veritatis. Ipsi enim Christus promisit « Spiritum veritatis qui 
docebit vos omnem veritatem » ... 7 et « suggeret vobis omnia quaecum- 
que dixero vobis »... 8 Ideo attendendum est, ne in formulationibus 
Concilii Evangelia separari viderentur a fide et praedicatione Ecclesiae 
aevi apostolici. 

Tandem addere hic iuvat Ecclesiam latinam maximi facere traditio- 
nes Ecclesiarum Orientis, cum nullus dubitet Graecos et Orientales Ec- 
clesiae Patres maximas habuisse partes in progressu Traditionis chri- 
stianae omnesque concedere debeant textus originales Librorum Sacro- 
rum, lingua graeca, hebraica et aramica' exaratos, eorumque antiquis- 
simas versiones ab ipsis apostolis, ut in Septuagintae casu, vel a primae- 
vis Orientis Ecclesiis adhibitas nulli parem valorem habere. Quare fun- 
damento carere videtur... 

Praeses: Carissime Frater, tempus finitum est! 

Orator: Iam finio! Quare fundamento carere videtur assertio Eccle- 
siam latinam parvipendere traditiones Orientis christiani, quae reapse 
nobis omnibus percarae sunt. Dixi! 



In textu scripto tradito: 1 deest. 2 Quare imprimis. 3 (1 Tim. 3, 15). 
4 (Hebr. 4, 12). 5 (Iac. 1, 21). 6 (1 Thess. 2, 13). 7 (Io. 16, 13). 
8 (Io. 14, 26). 

5 

Exc.mus P. D. HENRICUS NICODEMO 
Archiepiscopus Barensis 

Venerabiles Patres, 

Quoad duas praecipuas quaestiones, quae in disceptationibus hucus- 
que habitis positae sunt quaeque solvendae veniunt, liceat et mihi, ratio- 
nibus hinc inde allatis attente perpensis, haec quae sequuntur animad- 
vertere. 

Ad primam quod attinet nempe utrum schema propositum sit a nobis 
discutiendum an reiciendum, hoc dicendum censeo. Certo, uti habet 
Ordo Concilii Oecumenici Vaticani II celebrandi, art. 33, par. 1: « qui- 
vis Pater verba facere potest de unoquoque proposito schemate vel ad- 
mittendo vel reiciendo vel emendando ». Attamen, praeterquam iter 
ab ipso Ordine statutum sequi necesse est, reiectio schematis, cum haud 
dubie gravis sit sententia, et prudens propterea ac iusta quam maxime 
esse debet. Iamvero ut reiectio alicuius schematis sententia prudens 
ac iusta quam maxime dici posset, supponendum esset, meo iudicio, 
schema ipsum essentialiter erroneum esse, sicut in iudicialibus — ut 
exemplum a similibus afferam — libellus respuitur quando caret fumo 
boni iuris. Sane omnes, etiam illi qui schema propositum reprobaverunt, 
consentiunt in admittendo idem schema essentialiter erroneum non esse, 
excipientes tantum in eo contineri veritates iam a Concilio Tridentino 
et a Concilio Vaticano I definitas atque deesse earumdem veritatum ex- 
plicitationem et praesentationem ad modernam mentem accommodatas. 
Ergo non datur in casu locus reiectioni, sed tantum, si opus fuerit, emen- 
dationi schematis. 

Insuper, ut scitis, diffusum est inter Patres Conciliares schema ex 
novo exaratum quod proponitur — ut in capite eiusdem legitur — « prout 
fundamentum disceptationis ». Nunc autem maxima cum reverentia erga 
eos qui illud schema conscriberunt, si illis hoc liceret et ceteris Patribus 

idem aequo iure licere admittendum esset, cum evidenti periculo Con- 
cilium praeter modum protrahendi, quin dicam de magna difficultate ex 
parte Patrum aliquod novum schema mature examinandi, praesertim si 
de materia summi momenti agitur. Quod ultimum valeret etiam pro sche- 
mate a competenti commissione apparato — in casu a commissione theo- 
logica, audita commissione biblica, uti propositum est — ; praeterea re- 
medium istud difficultates non solveret cum commissiones Spiritus Sancti 
assistentia non gaudeant, uti hesterna die dictum est. 

Videtur igitur schema nobis propositum minime esse reiciendum, 
sed discutiendum, ita ut nos per nosmetipsos difficultates solvamus. 

Ad secundam — id est, quomodo schema, si opus fuerit, emendari 
possit et debeat — haec mihi videntur adnotanda. Cum variae gravesque 
motae fuerint exceptiones sive generales sive particulares, amplissima 
detur Patribus facultas — ut ceterum, inde a Concilii initio factum 
est — ea omnia proponendi, adiungendi, corrigendi, coarctandi, quae 
non solum necessaria, sed etiam utilia cuique coram Domino videntur. 
Id tamen sollemne sit quod progressus veritatis minime consistit in eius- 
dem mutatione. Per progressum res eadem augetur, — ut verbis utar 
Vincentii Lerini quae his diebus mihi occurrerunt, in italicam linguam 
translata, in articulo ephemeridis " L'Osservatore Romano * — per 
progressum res eadem augetur, 1 per mutationem res fit altera. Accre- 
scat igitur veritatis intelligentia, (penetratio quoque ac enucleatio), sed 
in eodem genere, in eodem sensu, in eadem doctrina. Hic enim est labor 
noster, hoc opus in Concilio perficiendum sub Spiritus Sancti assisten- 
tia. Sub Spiritus Sancti assistentia — insto — , quia profecto omnes nos 
theologica ac exegetica studia laudibus sincere cumulamus atque nos 
ipsi, qua par est reverentia, accipimus et prosequimur; attamen Magister 
noster unus est, Christus, qui apostolis ac nobis, apostolorum succes- 
soribus, mandatum committens docendi omnes gentes, Spiritus Sancti 
assistentiam in fidei deposito servando et administrando nobis promisit 
usque ad consummationem saeculorum. Doctores igitur colimus, sed in 
Spiritum Sanctum credimus. Quare theologorum ac exegetarum studia 
attente a nobis erunt consideranda, sed veritas a Spiritu Sancto nobis 
erit suggerenda, dummodo tamen, nostris humanis industriis parum 
fidentes, in meditatione et oratione instantes erimus. 

De cetero animadversiones particulares aliis locis relinquens, unum 
tantum humillime observabo. Quidquid de dispositione materiae, de 
forma, de proportionibus et de amplitudine tractationis dici velit, hoc 
sane verum est quod in conscientia tum laicorum tum etiam nostrorum 
sacerdotum profunda hodie 2 agitatur crisis circa novam praesentationem 
veritatum fidei nostrae. Unde exigentia urget ut veritates clare et sine 

ulla aequivocatione omnibus innotescant, sive qui in Ecclesia sive qui 
extra Ecclesiam sunt. Huic exigentiae plene respondens Concilium Oecu- 
menicum Vaticanum II munus enixe pastorale adimplebit et omnibus 
ostendet « Ecclesiam Christi lumen gentium ». Dixi. 



In textu scripto tradito: 1 deest. 2 deest. 

Praeses: Audiant omnes! Exc.mus secretarius generalis nunc leget 
propositum magni momenti, quod consilium praesidentiae cepit. 

Secretarius generalis: Post exhaustam disceptationem in universum, 
circa schema de fontibus revelationis, progrediendum esset ad discepta- 
tionem de singulis schematis capitibus. Sed, quia adsunt Patres qui 
id existimant opportunum non esse, consilio praesidentiae visum est 
omnium Patrum conciliarium suffragium exquirere. Proinde Patrum 
conciliarium suffragationi subiicitur dubium quod sequitur: « An di- 
sceptatio de schemate constitutionis dogmaticae de fontibus revelationis 
interrumpenda sit ». Qui stat pro interruptione signet in schedula Placet. 
Qui, e contra, vult continuationem, signet Non placet. 

Repeto dubium quod est maximi ponderis. Audiant bene omnes. 
Dubium hoc est: « An disceptatio de schemate constitutionis dogmati- 
cae de fontibus revelationis interrumpenda sit ». Qui stat pro interrup- 
tione signet in schedula Placet, qui, e contra, vult continuationem, signet 
Non placet. 

Nunc distribuentur schedulae sufTragationis. Interea continuabitur 
disceptatio de principiis generalibus usque ad finem; et repetitur hoc 
variis linguis. 

Praeses: Venerabiles Fratres, huic propositioni, quamvis non in om- 
nibus satisfaciat desideriis nostris, ego personaliter ex toto corde ac- 
cedo, quia mihi videtur solutio optima, pacifica, Ecclesiae honorifica, 
itaque undequaque convenientissima. Nunc interpretes dicent variis 
linguis. 

Versio gattica 
(Exc.mus P. D. Ioannes Villot, subsecretarius) 

Lorsque la discussion sur 1'ensemble du schema de fontibus revelationis 
va etre epuisee, il y aurait lieu de passer a la discussion de chaque chapitre. 
Mais puisqu'il y a des Peres qui estiment inopportune la poursuite de cette 
discussion, le conseil de la presidence a cru devoir solliciter a ce sujet le 
suffrage de tous les Peres conciliaires. En consequence, le doute suivant 

(dubium) est soumis au vote des Peres conciliaires: « La discussion du 
schema dogmatique de fontibus revelationis doit-elle etre interrompue? ». 
Celui qui est favorable a 1'interruption doit exprimer son vote par Placet; 
celui qui est oppose a 1'interruption, c'est-a-dire celui qui veut que la dis- 
cussion se poursuive, doit exprimer son vote par Non placet. 

Je repete. Le doute suivant est soumis au vote des Peres conciliaires: 
« La discussion du schema dogmatique de fontibus revelationis doit-elle 
etre interrompue? ». Celui qui est favorable a 1'interruption doit exprimer 
son vote par Placet; celui qui est oppose a 1'interruption, c'est-a-dire celui 
qui veut que la discussion se poursuive, doit exprimer son vote par Non 
placet. 

Versio hispanica 
(Exc.mus P. D. Casimirus Morcillo, subsecretarius) 

Terminada la discusion del esquema de fontibus revelationis en general, 
deberla comenzarse el estudio de cada uno de sus capftulos. Pero como 
un cierto numero de Padres Conciliares no lo estiman conveniente, el con- 
sejo de presidencia ha creido oportuno pedir el sufragio de todos los Padres 
aqui presentes. En consecuencia se pone al voto de los mismos la siguiente 
cuestion: « Si debe interrumpirse la discusion del esquema de la constitu- 
cion dogmatica de fontibus revelationis? ». Quienquiera que desee que se 
interrumpa la discusion del esquema, senale la casilla del Placet. Los que 
deseen la continuacion de las deliberaciones sobre el mismo esquema senalen 
la casilla del Non placet. 

Repito la ultima parte: Quienquiera que desee que se interrumpa la dis- 
cusion del esquema, es decir que rechaze el esquema, senale la casilla del 
Placet. Los que deseen la continuacion de las deliberaciones sobre el mismo 
esquema senalen la casilla del Non placet. 

Versio anglica 
(Exc.mus P. D. Ioannes Krol, subsecretarius) 

May I have your attention, please! 

Having completed the discussion in general on the schema of the fonts 
of Revelation, it is in order to proceed to the discussion of the individual 
chapters of the schema. However, since some of the Fathers consider it 
inopportune to proceed with the discussion of the present schema, the Coun- 
cil of Presidency has decided to seek an expression of the desire of the Coun- 
cil Fathers in this matter. Wherefore, the following question is being sub- 
mitted to your vote. The question is: " Should the discussion on the schema, 
on the dogmatic Constitution de fontibus revelationis be discontinued, ter- 
minated? " Those favoring discontinuance, should so signify by marking 

their ballot in the Placet square. Those opposed to the discontinuance, should 
so indicate by marking the ballot in the Non placet square. 

I repeat. The question is: " Should the discussion of the present schema 
be discontinued? " Those favoring discontinuance, mark their ballots in the 
Placet square. Those opposed to the discontinuance, mark their ballots in 
the Non placet square. Thank you. 

Versio germanica 
(Exc.mus P. D. Villelmus Kempf, subsecretarius) 

Da die Debatte iiber das gesamte Schema de fontibus revelationis abge- 
schlossen ist, miisste sich eigentlich die Erbrterung der einzelnen Kapitel 
des Schemas anschliessen. Jedoch beziiglich der Konzilsvater, welche dies 
nicht fiir opportun halten, erscheint dem Prasidium eine Abstimmung aller 
Konzilsvater fiir angebracht. Da wiirde den Konzilsvatern folgendes Du- 
bium anheimgestellt, nahmlich: " Ob eine weitere Diskussion des Schemas 
der Dogmatischen Konstitution iiber de fontibus revelationis abgebrochen 
werden soll? ". Wer fiir den Abbruch einer weiteren Erorterung ist, moge 
auf seinen Stimmzettel Placet signieren. Wer dagegen eine weitere Behandlung 
wiinscht, moge Non placet signieren. 

Versio arabica 
(Exc.mus P. D. Philippus Nabaa, subsecretarius) 

I^iLJ» J>\ ^J^cJ' o* J-j V ^J* j jU.yjju j i.U> LiiU» 

Lr lj-i- LoLJ» ILtiLJt <JjJb Qjji V 'L^^>jl UJ qSSj • t*^y>-^ J^a» q» JS" J^LiJl 

t * * L*J I (_a5j jl^j J-s> j ,J L\l I J »*j— J ' f>-^Jt £*^J ' ' Js~**~*j 0 ' V ^i^-W - <s 1j 

^ mcJi j ' £ 'j^i "il I iijj ^J* t_^.".?C> li <Lii LJ I ijij ^j» v-Jsfc t>*» * ^y» J I j J Lv. ^ fs^J f JkSuJ I £«j-iJ 1 ,y 
^jZi V iij» ^ls ijLil ^«-J» i-iitJ' (Jij, ^iw*^ V^jj ( Placet) iJf ,J*£^ VI iij^ ^Jc 2jL:» 

^ ( Non Placet) *JS' ^J* 

Secretarius generalis: Audiant omnes! Repeto latine dubium quod 
propositum est: « An disceptatio de schemate constitutionis dogmaticae 
de fontibus revelationis interrumpenda sit ». Quapropter qui votat Placet 
censet esse disputationem interrumpendam; qui vero suffragium fert 
Non placet, censet disceptationem esse continuandam. Igitur, qui dicit 
Placet, censet esse interrumpendam discussionem, qui dicit Non placet, 
censet esse continuandam. Qui, ob errorem scripsit Placet vel Non placet, 
potest petere aliam schedulam ut corrigat. 

Praeses card. Frings: Em.mus card. RufEni vult loqui. 

Em.mus D. card. Ernestus Ruffini: Aliis verbis « interrumpa- 
tur » significat « renovetur », « reficiatur ». Hic est sensus, nempe: si 
dicitur Placet, significat de hoc schemate numquam verbum esse... in 
futuro, de isto eodem schemate. « Interrumpitur » non est ad tempus, 
sed significat de renovatione schematis. Non agitur de differenda discus- 
sione, circa idem schema, sed agitur de schemate reformando. 

Propterea quaeritur an interrumpenda sit disceptatio ut reficiatur 
schema quia nonnulli putant nos tempus terere si continuatur disceptatio 
de schemate nobis proposito. 

Puto nunc dubitationem esse claram. Propterea qui dicunt Placet, 
volunt dicere non est loquendum amplius de hoc schemate eodem; sed 
reficiatur secundum criteria iam data a multis. Qui dicunt Non placet, 
volunt continuationem disceptationis de hoc eodem schemate, transeundo 
ad singula capita ut de iis disceptetur. Interrumpetur nempe donec reco- 
gnoscatur et renovetur; hoc significat interrumptio, nempe: debet refici 
schema, debet renovari. Propterea, interrumpitur (secundum eos qui- 
bus placet), interrumpitur, propterea, disceptatio de hoc schemate. 

[Intervallum 11 momentorum]. 

Secretarius generalis: Audiant omnes! Cum multi Patres postulent 
ulteriores explicationes, repeto iterum atque iterum: suffragium Placet 
significare interruptionem discussionis totius schematis, interruptionem 
sine die. E contra votum Non placet significat continuationem discussio- 
nis. Repeto iterum: qui dat suffragium Placet, vult ut interrumpatur 
discussio totius schematis et etiam quaestionum peculiarium ipsius sche- 
matis. Qui vero dat votum Non placet, vult ut continuetur disceptatio. 

Patres qui forte erraverunt in schedula conficienda, ne eam dilace- 
rent, sed tradant assignatoribus ut novam schedulam recipiant. Dixi, 
spero, clare! 

[Intervallum 3 momentorum]. 

Praeses: Venerabiles Fratres, nunc resumitur disceptatio generalis. 
Interdum vota tolluntur. 

Accedat ad microphonium exc.mus D. Antonius Quarracino, ep. 
S. Dominici in Argentina. Accedat ad microphonium exc.mus Geraldus 
de Proenca Sigaud, arch. Adamantinus in Brasilia. 

[Intervallum 1 momenti]. 

Loquatur exc.mus Quarracino! 
[Intervallum 1 momenti]. 

Videtur quod non adsit. Loquatur proximus, exc.mus Geraldus de 
Proenca Sigaud, arch. Adamantinus in Brasilia et accedat ad micropho- 
nium exc.mus Aloisius Carli, ep. Signinus in Italia. 

6 

Exc.mus P. D. GERALDUS DE PROENQA SIGAUD 
Archiepiscopus Adamantinus 

Venerabiles Patres, 

De schemate constitutionis apostolicae de duplici fonte in genere erit 
mea oratio. 

Secundum meum humile iudicium: schema placet, et retinendum est 
ad emendationes recipiendas quibus perficiatur. 

1. Placet quia est valde et clarum et concisum et completum. Facile 
perficietur tam sub aspectu formulationis quam sub aspectu pastorali. 

2. Placet quia actuale et opportunum. De eius actualitate et op- 
portunitate, immo, de eius urgente necessitate erit sermo. 

A) Nemo qui vitam et condicionem actualem Ecclesiae Catholicae 
cognoscit ignorare potest adesse magnam confusionem et serpere gra- 
vissimos errores in rebus fundamentalibus... 1 

Hodie enim negantur quaedam fundamentalia in Ecclesia. De hac 
re tristes experientias habemus in patria mea 2 in Brasilia. Fons tamen 
et causa non est in patria mea, sed in aliquibus partibus Europae. Nos 
consequentias funestas patimur. Nam multi episcopi alumnos suos in 
quasdam partes Europae miserunt, iuvenes quidem 3 pios, oboedientes, 
plenos fidei et amoris erga sanctam Ecclesiam eiusque traditiones. Post 
aliquos annos redierunt ordinati quidem sacerdotes, sed pleni idearum 
perniciosarum, pleni spiritus socialismi, rationalismi, et modernismi. 
Haec est causa cur multi optimi episcopi brasilienses alumnos suos in 
Europam amplius mittere nolunt. Haec res gravissima est. 

Quaenam est ratio? Eny errores gravissimi, quos Pius XII in Ency- 
clica Humani Generis denuntiavit et condemnavit, non sunt mortui. 
Adhuc serpunt, cum maximo vigore venenum suum propagant et Ec- 
clesiam iam inficierunt. 5 

Hoc a nobis, Patribus Conciliaribus, ignorari vel negari non licet, 
quin a munere nostro graviter deficiamus. ... 6 Agitur de quaestione vitae 
vel interitus Ecclesiae Catholicae, immo ipsius christianitatis. 7 

Hac de causa, meo humili iudicio, res esset incredibilis, si congrega- 
retur in alma Urbe Concilium Oecumenicum, et dum Ecclesia Catholica 

de his gravissimis rebus agitatur, in quibus res est de eius vita et morte, 
Concilium neque de tam gravi re occuparetur neque rem consideraret, 
neque decideret, neque fidelibus et clero verbum clarum, definitum di- 
ceret, quasi hae res non existerent, quasi Ecclesia undis et vorticibus 
non agitaretur. 

Certe abhinc duodecim annis hi errores serpebant et Summum Pon- 
tificem anxietudine premebant dicentem: « Humani generis in rebus 
religiosis et moralibus discordia et aberratio a veritate probis omnibus, 
imprimisque fidelibus sincerisque Ecclesiae filiis, vehementissimi dolo- 
ris fons et causa semper fuerunt... 8 ». 

Sed quod Summum Pontificem maximo afficit dolore, est existentia 
talium errorum apud catholicos theologos, qui, ut ait Pontifex: « Uti- 
que, proh dolor, rerum novarum studiosi, a scholasticae theologiae con- 
temptu, ad negligendum, ac vel etiam ad despiciendum facile transeunt 
ipsum magisterium Ecclesiae ». 

Hi errores adhuc serpunt in Ecclesia; speciali modo serpunt, prae- 
ter errores de rebus socialibus et moralibus, errores de Sacra Scriptura 
et Traditione, seu de duplici fonte revelationis. 

Re vera, in campo biblico, agitur, apud multos catholicos, de prac- 
tica negatione valoris historici fere totius Sacrae Scripturae. 

Negatur valor historicus totius Pentateuchi, qui, ita dicunt, nullo 
modo, Moysen habet auctorem. Creatio hominis, peccatum in paradiso, 
electio Abrahae, diluvium, ad fabulas et legendas reducuntur. Historia 
populi hebraici in deserto, patriarcharum, Moysi, iudicum, consideran- 
tur merae epopeae, in genere quod dicitur « chansons de gestes » et com- 
parari debent aliis gestis, v. g. « Nibelungenlied », « Chansons de Ro- 
land », vel « Cid, el campeador ». David est figura eiusdem generis fere 
sicut Siegfried... 9 Historiae Iudith, Esther, Ruth, Tobiae, cum risu 
commiserationis, ad genus novellarum piarum et phantasticarum redu- 
cuntur, nulla ratione habita magisterii Ecclesiae, Sanctorum Patrum 
et Traditionis. Historia Ionae prophetae gestu magno ad fabulas man- 
datur. In prophetis iam nihil historici invenitur. 

In hoc immenso naufragio forsitan salvantur, ut historica, chronica 
Salomonis et Nehemiae. 

Si de Novo Testamento agatur, etiam nihil fere historicum rema- 
net. Capita S. Lucae de visione Zachariae, de Annuntiatione, Visita- 
tione, Nativitate Christi pia et phantastica carmina dicuntur. Angelus 
Gabriel nunquam physice praesens fuit in domo Mariae in urbe Naza- 
reth. Hae piae narrationes sunt. Ea, quae S. Matthaeus narrat de con- 
ceptione Christi et de Magis, meliorem sortem non merentur. Magi ex 
Oriente nunquam Bethlehem venerunt neque Puerum invenerunt cum 

Maria, Matre eius. Scena illa pro fide catholica omnino fundamentalis 
confessionis S. Petri in partibus Caesareae Philippi totis in punctis creata 
est ad primatum Petri explicandum. Resurrectio Christi ad modum apo- 
theoseos hellenisticae consideranda dicitur. 

Haec non a doctoribus acatholicis tantum docentur. Haec nostris mo- 
nialibus in conferentiis et congressibus praedicantur. Haec seminaristis 
nostris ut veram exegesim traduntur. Haec in periodicis catholicis fide- 
libus praesentantur. Haec in ipsa hac alma Urbe nobis episcopis affir- 
mantur, tanquam ultimae segetes verae hermeneuticae. 

Haec est realitas quam ignorare fas non est. Haec demonstrant ur- 
gentem necessitatem alicuius acti magisterialis Concilii qui finem ponat 
tam ingenti et nefastae confusioni doctrinae et animarum. 

B) Non tantum actuale, tamen 10 opportunum et necessarium est 
schema, sed etiam desideratum. 

Schema hoc res tractat quorum solutio ardenter petitur a multis 
optimis exegetis catholicis... 11 Ipsi materiam quasi 12 explosivam prae 
manibus habent. Sed Ecclesia eos ab hac misera condicione liberare 
potest. Numerus enim rerum periculosarum in Sacra Scriptura non est 
magnus, et nos episcopi, non exegetae, sed nos episcopi, tanquam apo- 
stoli simul et doctores, una cum Romano Pontifice, tanquam testes fidei, 
custodes et praecones vivae Traditionis has res decidere possumus et 
debemus. 

Si Concilium historicitatem aliquorum capitum Veteris et Novi Te- 
stamenti librorum authentice declaraverit, exegeta pius et fidelis allevia- 
tus respirabit, et novo animo. Ait enim Summus Pontifex Pius XII f . m. 
in Litteris Encyclicis Divino aflante Spiritu: « Multa igitur remanent, 
eaque gravissima, in quibus edisserendis et explanandis catholicorum 
interpretum acumen ac ingenium libere exerceri potest et debet ». 

C) Tales res cum magno damno fidei agitatas decidere Concilii est. 
Per se res disciplinares, liturgicae, iuridicae, pastorales, per se ad 

Concilium Oecumenicum non pertinent. 13 Potest quidem Romanus Pon- 
tifex Concilium Oecumenicum convocare ad res tales tractandas et fe- 
cit. 14: Sed Concilium ad has res per se non est necessarium. Et in his 
tractandis non adest illa formalissima nota quae Concilium Oecumeni- 
cum fulgore intensissimo ornat, nempe infallibilitatis collectivae. Ratio 
nempe quasi interna et formalissima Concilii, quae hanc institutionem 
toto caelo distinctam facit a congressibus et synodis est infallibilitas. 

Infallibilitas tamen solummodo habetur quando Concilium decer- 
nit et decidit de quaestionibus doctrinalibus de fide et moribus. Nunc 
vero, meo humili iudicio et iudicio populi catholici, ni fallor, 15 non in- 
telligitur quomodo fieri potest ut in tempore in quo res fundamentalis- 

simae agitantur et negantur in doctrina de fide et moribus, Concilium 
de ipsis non agat, de ipsis sileat. 

D) Nemo obiiciat: Summus Pontifex nolit tractationem rerum dog- 
maticarum, sed tantum rerum pastoralium... 16 

Duobus verbis in constitutione apostolica " Humanae salutis Repa- 
rator " , qua Romam convocavit totum orbem catholicum episcoporum, 17 
Pontifex Summus totum itinerarium et finem Concilii indicat duobus 
verbis: « Quaestiones sive ad fidei doctrinam sive ad actionem vitae 
spectantes » tractare. Quaero: historicitas, inspiratio, inerrantia Sacrae 
Scripturae non sunt quaestiones fundamentalissimae « ad fidei doctri- 
nam spectantes »?... 18 

E) Neque dicendum est, sicut dictum est de schemate, Concilium 
in longum trahi, si schema hoc discutiatur. Si in hoc Concilio pacem 
animarum et stabilitatem fidei obtinuerimus, satis esset, et in hunc finem 
menses et annos sacrificare convenit. Si mentem meam aperire licet, di- 
cam oportere Concilium hoc breve non esse. En ratio. Quando in Eccle- 
sia Catholica tanta confusio idearum exsistit sicut hodie, Concilium 
videtur dicendum fere 19 necessarium, et, generatim, in talibus adiunctis 
a Romano Pontifice convocatur. Infallibilitas personalis Pontificis suffi- 
ciens quidem est ut quaelibet quaestio doctrinalis de fide et moribus 
definitive decidatur. Sed quando in universa Ecclesia inimicus homo 
semen zizaniarum et confusionis seminaverit, Pater familias ad Conci- 
lium confugit, Concilium nempe permagna gratia est quam Christus Ec- 
clesiae concessit, qua duo verba eius in rem ducuntur: « Ecce ego vobis- 
cum sum usque ad consummationem saeculi »... 20 et « Spiritus Sanctus, 
quem mittet Pater in nomine meo, ille vos docebit omnia et suggeret 
vobis omnia quaecumque dixero vobis »... 21 

In hac aula Spiritus Sanctus docet nos, et suggerit nobis quae Chri- 
stus revelavit. Docet et suggerit. Ad admirabilem dynamismum Con- 
cilii pertinet processus quidem laboriosus, saepe saepius dolorosus, quo 
« multifariis multisque modis loquens » nobis, Spiritus Sanctus intel- 
lectibus nostris lumen iniiciens, ut ideas et opiniones nostras paulatim, 
si oportet, mutemus, corda nostra emulciens, facit ut, quasi partu quo- 
dam doloroso, illa harmonia idearum et concordia doctrinarum... 

Praeses: Carissime Frater, tempus finitum est. 
Orator: Finiam: ... quae ab omnibus nobis exoptatur, exoriatur... 22 
Dixi. 



In textu scripto tradito: 1 In Ecclesia semper fuerunt discussiones et dispu- 
tationes, nam est viva et libera Ecclesia. Si disputationes sunt de rebus de quibus 
disputare licet, fiant disputationes etiam nunc, nam ex eis lux oritur. 2 deest. 

3 deest. 4 Ratio est haec. 5 inficiuntur. 6 Dicere possumus de Eccle- 
sia, nostris diebus: « Mors et vita duello conflixere mirando ». 7 christianismi. 
8 praesertim vero hodie, cum ipsa culturae christianae principia undique offensa 
cernimus. Haud mirum quidem huiusmodi discordiam et aberrationem extra ovile 
Christi semper viguisse... ». 9 Saul est alter Hagen. 10 deest. 11 In 
praesenti condicione exegeta catholicus comparari potest illis viris peritis qui post 
immane bellum ingenia bellica periculosissima a parte detonante liberare debebant. 
Laborabant cum magno periculo vitae, quia unoquoque momento ab explodente in- 
genio occidi poterant. Sic exegeta catholicus. 12 Materiam. 13 vel a sacris 
Romanis Dicasteriis vel a congressibus pastoralibus, catecheticis, iuridicis, quae 
doctrinam de fide et moribus non tangunt, tractandae sunt. Ad has quaestiones 
tractandas, per se, opus non est Concilii Oecumenici. 14 deest. 15 deest. 
16 Nihil dicam de hoc miro modo considerandi theologiam pastoralem, quia de 
his iam fuit sermo. Videamus utrum verum sit quod de Summo Pontifice dicitur. 
Documentum fundamentale de finalitate Concilii Oecumenici Vaticani II est Con- 
stitutio Apostolica recentissima Humanae salutis Reparator diei 25 decembris, 
Nativitatis Domini anni 1961, qua nos convocavit in Concilum Oecumenicum. Iam- 
vero, quid nos intimat Pontifex? Postquam varios fructus Concilii indicaverit, 
inter quos unio christianorum separatorum in sinum Matris Ecclesiae, quae « im- 
pensiore studio flagrat fidem suam novis viribus roborandis », finem specificum 
Concilii, et quasi itinerarium determinat his verbis: « Sed quomodo fructus, 
quos tam vehementer ex Oecumenica Synodo exspectamus, de quibus saepe liben- 
terque locuti sumus, postulant sane ut in hoc parandum magni momenti opus con- 
silia, studia, labores impendantur. Proponuntur propterea quaestiones sive ad 
fidei doctrinam, sive ad actionem vitae spectantes; atque idcirco proponuntur 
ut christiana instituta et praecepta absolutissime cum multiformi vitae usu con- 
veniant, et ad unitatem conducant Corporis Mystici Christi, eiusque sacri muneris, 
quod ad supremum ordinem pertinet. Haec omnia profecto attingunt divinas lit- 
teras, sacram traditionem, Ecclesiae sacramenta et preces, disciplinam morum, opera 
quibus caritas exercetur et consulitur egenis, laicorum apostolatum, missionalia 
incepta ». 17 deest. 18 Sit hic per transennam dictum Summum Pontificem 
loqui de iis quae attingunt « divinas litteras, sacram traditionem ». 19 deest. 
20 (Matth. 28, 20). 21 (Io. 14, 26). 22 Processus tamen hic, non ad mo- 
dum illuminationis Sauli in Paulum fit, sed ad modum illius apostoli: « Filioli mei 
quos iterum parturio » (Gal. 4, 19). Haec concordia idearum et opinionum in 
essentialibus, duro, arduo et longo labore Dei aflante Spiritu in intellectibus et 
cordibus et linguis nostris producitur, vi illius collectivae infallibilitatis qua gau- 
demus cum, a Romano Pontifice convocati in Concilium, de rebus doctrinalibus 
fidei et moribus decidimus, Pontifice duce. 

Nostris temporibus Ecclesia magnis fluctibus agitatur, ita ut mihi in mentem 
veniant verba illa Domini Nostri dicta in nocte qua tradebatur: « Ait autem Do- 
minus: Simon, Simon, ecce satanas expectavit vos ut cribraret sicut triticum: ego 
autem rogavi pro te ut non deficiat fides tua; et tu aliquando conversus, confirma 
fratres tuos » (Lc. 22, 31 et 32). Sicut Paulus qui « post annos tres, inquit, veni 
Hierosolymam videre Petrum » ... « deinde post annos quatuordecim, iterum 
ascendi Hierosolymam... secundum revelationem... et contuli cum illis Evangelium 
quod praedico Gentibus, seorsum autem iis qui videbantur aliquid esse: ne forte 
in vacuum currerem aut cucurrissem » (Gal. 1, 18; 2, 1-2), sic et nos Romae 

sumus ad conferendum Evangelium nostrum cum Petro. Simon Petre hodierne, 
confirma fratres tuos. 

F) Neque dicant exercitium magisterii conciliaris circa quaestiones fundamen- 
tales historicitatis Sacrae Scripturae christianos a sinu Ecclesiae Catholicae separa- 
tos deterrere. Ad hoc duo mihi respondendum videntur. 

1 . Fratres separati magni habent historicitatem plurimorum capitum Veteris Te- 
stamenti necnon totius Novi Testamenti. Si Ecclesia catholica permitteret hanc 
historicitatem impune a suis sacerdotibus et fidelibus negari, nunquam christianos 
istos ad se attraheret. 

2. Fratres illi qui redibunt, ideo ad Ecclesiam catholicam venient quia in ea 
cupiunt invenire portum tranquillum doctrinae. Dolore maximo enim afficiuntur illa 
incertitudine et agitatione doctrinarum quae in pluribus Ecclesiis ad iurgia, bella et 
dissentiones duxerunt et. ducunt. Pacem spiritus quaerunt in veritate catholica. Quo- 
modo poterit catholica Ecclesia eos in sinum suum attrahere, si apud nos confusio 
idearum in rebus fundamentalibus speciem praebeat pelagi undis et ventis undique 
agitati? 

G) Ultimo rationem liceat mihi adiicere cur putem schema propositum esse 
adhibendum uti fundamentum discussionum et studiorum nostrorum. En ratio. Sche- 
ma a praesidibus afiquarum commissionum episcoporum Europae, salva reverentia 
debita tam illustribus Patribus, mihi placere non potest. Plurimi episcopi qui ad 
has conferentias nullatenus pertinent illud prae manibus habent. Ego quoque illud 
recepi ab archiepiscopo non Europaeo, sed asiatico. Schema cum magna veneratione 
et debita cum attentione perlegi. 

Salva reverentia et amicitia, iudicium meum fraterna et apostolica cum liber- 
tate pandam. 

Est potius poema quam constitutio doctrinalis. Et quidem poema romanticum, 
ideoque nebulosum et obscurum. Confunditur, ut videtur, ordo naturalis et super- 
naturalis. Quaedam pantheismum redolent, quaedam sapiunt gnosticismum, et 
tantummodo magno labore catholico sensu explicari possunt. Termini videntur sen- 
sum peculiarem habere, nobis ignotum, ita ut schema legens putet se prae manibus 
habere documentum fere hermeticum vel esothericum. Quaedam mihi in mentem 
revocaverunt ea quae in conferentiis Patris Teilhard de Chardin legi. Ita ut ad in- 
tellegendum et explicandum textum schematis novi, integrum fibrum hermeneuticum 
Concilium scribere deberet. Quod peius est, quaestionem vitalem actualissimam de 
historico valore S. Scripturae silet. Quare placere non potest. 

En, venerabiles Patres, graves rationes quae me inducunt ad dicendum schema 
commissionis theologicae esse optimum et actuale, immo necessarium: schema autem 
substitutivum quod diffusum est, non esse accipiendum. 

In eo spiritu haec omnia quae dixi, accipite, venerabiles Patres, quo ea dixi, 
spiritu nempe Augustini dicentis: « In necessariis, unitas! In dubiis, libertas! In 
omnibus, caritas! ». Necessaria et fundamentalia, ad normam sensus Ecclesiae, doc- 
trinae Patrum, analogiae fidei, sensus fidefium, tanquam custodes et testes depositi 
fidei decidamus. In reliquis, sub iisdem criteriis, non necessariis, sit libertas. 

Praeses: Accedat nunc ad loquendum exc.mus Quarracino, qui non 
aderat, sed reversus est. Quoad interruptionem disceptationis, dicere 
liceat mihi quod haec interruptio vult dicere non amplius disputabitur 
de hoc schemate donec novum schema de eadem re proponatur. 

7 

Exc.mus P. D. ANTONIUS QUARRACINO 

Episcopus S. Dominici Novem lulii 

Em.me Praeses, venerabiles Patres, 

Forsitan nunc vox mea sonet extra chorum, sed tradam etiam vobis 
mentem meam. Adhaereo omnibus Patribus, quibus 1 schema hoc non 
placet. Rationes, scripto secretariae generali traditae, ne vestra abutar 
patientia, sic synthetice enucleantur: 1) Redolet tritam formam ma- 
nualis scholae; 2) caret spiritu oecumenico et pastorali proiectione; 
3) claudit exegetis et theologis possibilitatem ulterius et fideliter pene- 
trandi verbum Dei in historia salutis. 

Sed liceat nunc mihi breviter proponere, maxima cum reverentia 
et humilitate , 2 temperamentum quo forsitan ad felicem exitum huius 
« status quo » pervenire possimus, quem statum heri exc.mus Ancel, 
clarissimis verbis nobis patefecit. Nemo est qui non videat nullam ex 
extremis, ut ita dicam, positionibus maioritate suffragiorum gaudere 
posse. Neque meliorem putamus fortunam pro viis intermediis; nec 
inclusio novorum peritorum, vel novarum commissionum 3 viam solu- 
tionis pandet, quia esset, videtur* mera translatio huius interminabilis 
et difficilis discussionis. 

Liceat, igitur, mihi hoc proponere: edat tantummodo Concilium ex- 
positionem dogmatico-scripturisticam, « de fundamentali et privilegiato 
loco Sacrae Scripturae in Ecclesia », quae sit, natura sua biblica, patri- 
stica et liturgica, velut salutare praeconium hominibus hodiernis. Haec 
expositio continere posset, inter alia, haec tria: 

1. Retineantur verba Tridentini et Vaticani I affirmantium fontem 
revelationis esse Evangelium, a prophetis in Scripturis Sanctis promis- 
sum, ab ipso Christo promulgatum, et ab apostolis omni creaturae 
praedicatum. 

2. Proclametur necessitas ut sacerdotes et fideles magis magisque 
redeant ad contactum vitalem atque amore plenum cum verbo Dei in 
Scriptura Sancta. 

3. Positive animentur labores eorum qui tempus, vires atque intel- 
ligentiam praebent profundiori ac difficili studio quaestionum biblica- 
rum, simul istis 5 commendando et serietatem scientificam in investiga- 
tione et serenitatem ac prudentiam in expositione. 

Hoc quidem et vere dogmaticum et profunde pastorale et sincere 

oecumenicum et bene menti Summi Pontiftcis exacte concordans 6 fore 
puto. Dixi. 



In textu scripto tradito: 1 deest. 2 deest. 3 deest. 4 deest. 

5 ipsis. 6 deest. 

8 

Exc.mus P. D. ALOISIUS CARLI 

Episcopus Signinus 

Venerabiles Patres Conciliares, 

Adhaereo sententiae quae tenet schemata, nobis a Summo Pontifice 
proposita, esse statim particulari disceptationi subiicienda, ut emen- 
dentur, et, quatenus opus sit, in unum redigantur. Et adhaereo com- 
promisso, hesterna die proposito ab exc.mo Ruotolo. Rationes ab aliis 
iam allatas non repetam. 

Velim potius rationem aliquam iuridicam illustrare. Attamen post 
ea, quae subitaneo in hac aula mox evenerunt, anceps sum utrum adhuc 
superata sint necne. 

1. Certum est unumquemque Patrem, iuxta art. 33 Ordinis Conci- 
lii celebrandi, posse verba facere de unoquoque schemate reiciendo. Opi- 
nor tamen id minime praeiudicare particularem de schematibus ipsis 
disceptationem. 

Etenim: a) Sicut approbatio, de qua in eodem art. 33, fit appro- 
bando per Placet unumquemque articulum, ita, a pari, ne dicam a for- 
tiori, reprobatio fieri debet reprobando unumquemque articulum per 
Non placet; quod profecto praesupponit particularem disceptationem. 

b) In art. 31 Ordinis Concilii celebrandi describitur et praescri- 
bitur iter examinis schematum, et indicantur varii gradus eiusdem exa- 
minis. Iamvero ibi omnino siletur de illo gradu, qui est approbatio vel 
reiectio praeliminaris totius schematis, globatim sumpti, qui gradus 
omnino ponendus esset, 1 et quidem primo loco, quippe qui, cum sit 
praeiudicialis, inutilem reddat disceptationem particularem. 

2. Art. 33 § 1 citati Ordinis omnino silet de reiectione praelimi- 
nari totius schematis. Iamvero silere non deberet, quia agitur de re valde 
momentosa ob consectaria inde manantia. Ergo retinere debemus illam 
reiectionem schematum fieri posse nonnisi per reiectionem singulorum 
articulorum, ut quisque in suffragationem venerit. 

3. In subordinata hypothesi, suffragatio de reiectione nonnisi hac 
formula fieri deberet: « An schema reiciendum sit »; minime vero al- 

tera formula: « An procedendum sit ad discussionem singulorum arti- 
culorum ». Ratio evidens est; schema enim, nobis a Summo Pontifice pro- 
positum, est in possessione, iuridice loquor, est in possessione, 2 quia 
provenit et proponitur disceptandum ab eo qui, iuxta can. 222, pote- 
statem unus habet res in Concilio tractandas ordinemque constituendi 
ac designandi. Ergo si quis vult ut de schemate non disceptetur, scilicet 
ut reiciatur, 3 debet ipse invenire maioritatem absolutam suffragiorum pro 
sua sententia. Si non inveniat, ipso facto et ipso iure transeundum erit 
ad discussionem particularem. 

Opportunum erit adnotare quod, si suffragatio proponeretur sub 
formula « An procedendum sit ad discussionem singulorum articulo- 
rum », meo iudicio procedura esset illegitima et suffragatio nulla, et 
quivis Pater quovis momento posset proponere querelam per modum 
exceptionis... 4 coram tribunali administrativo Concilii, de quo in art. 8 
Ordinis. 

4 et ultimo. In extrema denique hypothesi, si schema propositum 
reiiceretur, non eo ipso aliud schema substitutivum in disceptationem 
venire posset, quod prius non esset, ad normam art. 7... 5 examini subiec- 
tum secretariatus de Concilii negotiis extraordinariis, immo, cum res id 
omnino postularet, ipsi Summo Pontifici delatum. Dixi. 



In textu scripto tradito: 1 erat. 2 deest. 3 deest. 4 (can. 1892). 
5 S 2 Ordinis. 

Animadversiones additae: 

Ex disceptatione hucusque habita in aula super duo priora schemata theolo- 
gica clarissime patet duas dari inter Patres oppositas sententias : prior sententia vult 
ut illa schemata discussioni subiiciantur statim, ut emendentur et approbentur; 
altera vero tenet duo schemata esse radicitus reicienda et unum novum schema con- 
ficiendum. 

Priori sententiae adhaereo. At finis mei interventus non in eo est ut rationes 
iuridicas et theologicas iam ab aliis allatas repetam, aut novas, fortasse possibiles, 
afferam in defensionem prioris sententiae. Neque id contendo ut singula argumenta 
alterius sententiae refellam, quod iam alii fecerunt et adhuc fortius ac stringentius, 
ni fallor, fieri potest. Id unum volo, ut, ni nimis praesumo, suggeram tamquam pos- 
sibile, immo et valde desiderandum, honorabile quoddam compromissum, quod suf- 
fragiorum unanimitatem, aut saltem illam obtineat maioritatem quae in re tanti 
momenti, etiam in oculis nostrorum fidelium et fratrum, necessaria videtur. 

1. Conficiatur prooemium, quod praeponatur omnibus schematibus dogmaticis, 
immo, et forsan melius, toti materiae a Concilio elaborandae. Prooemium, meo qui- 
dem iudicio, deberet esse ampla quaedam, ne dicam « panoramica », et serena 
recapitulatio totius Divinae Oeconomiae salutis, scilicet sapientissimi et miseren- 
tissimi consilii Dei in universa historia humana (creatio, redemptio, Ecclesia, Sa- 
cramenta, eschatologia, etc), et sollemnis afflrmatio eius multiplicis praesentiae in 

mundo. Hunc vero in finem plura desumi poterunt, quoad substantiam, ex illo 
novo schemate quod quasi furtim circumfertur ab asseclis alterius sententiae; prae- 
termissa tamen terminologia quae nimis discrepat a communi loquendi modo ma- 
gisterii ordinarii, quaeque nimis redolet particularem scholam vel potius « ten- 
dentiam ». 

Huic prooemio, in qua Ecclesia catholica plus matris quam magistrae partes 
agit, profecto congruit character ac stylus ille pastoralis, positivus, oecumenicus, 
hodiernis auribus magis aptus, quem exigunt asseclae alterius sententiae. In hoc 
prooemio poterunt quidem et laudes, simul et cautelae proponi pro omnibus 
qui, in quovis campo, elucidandae Ecclesiae doctrinae, insudant. 

Prooemium erit conficiendum vel a commissione mixta inter theologicam et 
pastoralem, vel a commissione paritetica composita ex Patribus qui in aula utras- 
que sententias defenderunt. Prooemium, ut est obvium, quam primum discussioni 
conciliari proponetur. 

2. Dum prooemii confectioni adlaborabitur, fiat statim discussio particularis 
schematum nobis a Summo Pontifice propositorum. Iam superata dicenda erit diffi- 
cultas quoad characterem ac stylum schematum. In subiecta materia, quae emi- 
nenter dogmatica est et quasdam particulares, ne dicam « technicas », quaestiones 
theologico-biblicas respicit, non dedecet Ecclesiam, partes magistrae potius quam 
matris agentem, loqui concinne, lapidarie, modo quasi frigido, positivo simul ac 
negativo, quemadmodum in rebus dogmaticis diiudicandis ac definiendis sum- 
mopere congruere experientia conciliorum praeteritorum docet. 

Discussio de singulis articulis duorum priorum schematum haec non spernenda 
commoda mihi videtur habere: 

a) in lucem ponet ea plurima quae omnibus placent, nec placere non pos- 
sunt, cum sint fere ad verbum desumpta ex Tridentino, ex Vaticano I et ex do- 
cumentis pontificiis a Leone XIII usque ad Pium XII. Neque dicat quispiam illa, 
ob allatam rationem, inutilia esse; nam utiliter a Concilio repetuntur quae a 
quibusdam theologis ac exegetis catholicis in oblivionem fere amandata sunt, 
et documentis magisterii ordinari Concilium maiorem vim addet non solum per 
formalem definitionem, sed etiam per sollemniorem propositionem; 

b) in lucem ponet ea, meo quidem iudicio pauciora, puncta quae sunt pomum 
discordiae inter oppositas sententias. Etenim ex discussione generali audivimus que- 
relas et anxietates — profecto omnes ex sincera intentione — quae Patres hinc 
inde praeoccupant: ex una parte timetur ne extenuetur vis et valor inspirationis, 
inerrantiae, et veritatis historicae S. Scripturae, praesertim evangeliorum; ex altera 
timetur ne aliqua definitio ex parte Concilii totam exegesim mortificet ac iniuste 
libertatem exegetis in suis laboribus adimat. 

De facto, Deo favente, res non ita se habent. Ex particulari discussione circa 
puncta controversa, Patres audire poterunt rationes pro et contra, eas perpendere, 
invenire formulam quae, uti speratur, salva integra veritate doctrinae catholicae, 
anxietates hinc inde tollat. Quod si hanc formulam invenire non poterunt, Patres, 
cognita causa et praesertim Spiritu Sancto illuminante, decisionem sument in 
alterutro sensu, aut rem, utpote immaturam, definiendam different. 

His expositis, em.mo consilio praesidentiae audeo proponere: 

1. ut mandatum det pro conficiendo prooemio in sensu supra allato; 

2. simulque declaret clausam discussionem generalem super priora duo 
schemata dogmatica, et incipiat discussionem particularem. 

9 

Exc.mus P. D. VICTORIUS M. COSTANTINI 
Episcopus Suessanus 

Em.me Praeses, venerabiles Patres, 

Cum innumera iam dicta sint, multa relinquam et tradam secreta- 
rio. Aliqua tamen pauca vellem dicere. 

Relate ad errores iam optima dicta sunt. 1 5. Ceterum triplici modo 
errores possunt compesci: directe, cum damnatione aut reprobatione 
formali; indirecte, tum negative, admonendo scilicet fideles ut ab iisdem 
caveant; tum positive, in nova et clariore luce 2 ponendo doctrinam 
catholicam, quae ipsis erroribus adversatur. 

Aliud est opportunam methodum ad errores repellendos invenire 
et exquirere, aliud est errores dissimulare. Apta media seligere pruden- 
tis est; nihil dicere, contra munus pastorale est. 

Pastoralis muneris in primis et ante omnia est: fideles ab erroribus 
et periculis in fide immunes servare; illos firmare in fide catholica; deinde 
ipsum hoc apostolicum munus se extendit ad oves ceteras, ad unicum 
ovile revocandas vel vocandas... 3 

6. Cur timeamus, venerabiles Patres, quali ratione pastorali vel oecu- 
menica non debeamus in Concilio christifideles de erroneis opinionibus 
praemonere, aut in memoriam solemniter revocare certa et inconcussa 
principia semper in Ecclesia tradita et inculcata, ex. gr. de inspiratione, 
de inerrantia S. Scripturae, ... 4 de historica veritate Evangeliorum et 
aliorum librorum? 

7. Nec per clarificationem veritatis, aut immutabilitatem doctrinae 
in fundamentalibus principiis, impeditur studiosis continuare scientificas 
investigationes praesertim quoad immensam provinciam de re biblica; 
quae inquisitiones valde fructuosae extitisse comprobantur et tantam at- 
tulerunt lucem, praesertim recentiori aetate, ad pleniorem intelligentiam 
Sacrae Scripturae. Sed laudabilia studia investigationis scientificae et 
iustae, immo et necessariae libertatis exigentia nequeunt veritatem ab 
Ecclesiae magisterio, sive ordinario, sive extraordinario iam propositas 
labefactare, vel in dubium, aut examen rursus revocare... 5 

Et pergo ad conclusionem* Quia verum praecipuum dissensionis 
punctum, in hac conciliari aula, versatur circa formulationem doctrinae 
de revelatione, quaerere velim an omnino impossibile sit certam basim, 
communi consensione, invenire et retinere, super quam proficua et con- 
structiva discussio cito institui possit de particularibus punctis quaestio- 

nis: an retinenda, an emendanda, an ad maturiora tempora quaedam 
differenda sint, ut adinveniatur aliqua concreta et acceptabilis ab omni- 
bus solutionis via, prouti omnium Patrum enixe in votis est. Quid ex 
mea humili parte in re tam gravi proponere audeam? Haec sunt: 7 

Revelatio divina una est et perenniter vivens, quae centrum et cul- 
men habet Iesum Christum Salvatorem mundi. In hoc omnes nos aperte 
et unanimi voce consentimus. 

Cum vero multis non placeat denominatio scholastica de fontibus 
revelationis, ... 8 eo minus de duplici distincto fonte, auferatur a consti- 
tutione ista denominatio, multis ingrata. Et sermo fiat de unica divina 
revelatione in Christi doctrina et opere perfecta, per duos rivulos seu 
tramites ad nos perveniens, prouti edixit em.mus card. Frings* 

Ubi vero de Scriptura agitur, necessaria et fundamentalia principia 
definiantur vel saltem declarentur; cetera quae nondum matura existi- 
mantur, remittantur ad Concilium Vaticanum III... forsan discutienda. 
Ita, mutatis vocabulis et servata veritate, sub hac concordi basi, pos- 
semus cito de singulis capitulis schematis examen instituere. Dixi. 



In textu scripto tradito: 1 Circa propositum constitutionis schema, post ea 
multa quae dicta sunt, haec proferre liceat. 

1. Schema ipsum, etsi laudibus a multis Patribus cumulatum, ob suam clari- 
tatem, perspicuitatem et opportunitatem, potest adhuc perfici in generali suo pro- 
spectu, et in eius partibus, potest corrigi, emendari, ampliari vel decurtari, iuxta 
placita Patrum. 

Attamen non videtur sufEciens ratio ut schema ipsum tamquam basis discus- 
sionis non admittatur. 

Etenim quoad substantiam omnes conveniunt, ut audivimus, doctrinam ibi 
enunciatam vel de fide esse, vel communiter per magisterium Ecclesiae doceri. 

Ergo, uti etiam in hac aula audivimus, quaestio est de modo seu methodo doc- 
trinam, aliunde ad omnibus admissam, proponendi. Hinc modus schematis sat 
aptus videtur quamvis, theorice, meliorem quis certe adinvenire possit. 

2. Ad rem tanti momenti, semper prae mente habendum est: constitutionem 
Concilii non esse simplex catechismi promptuarium, sed propositionem doctrina- 
lem claram et solidam, quae fit fons et norma pro catechesi, praedicatione, et 
institutionibus cuiusque generis. 

Theologia habet sua vocabula « technica », sicut habent omnes scientiae, et 
hac ratione, aequivocationes vitantur, et praebetur fundamentum ad ulteriora stu- 
dia et ad progressum in cognitione doctrinae revelatae. 

3. Ipsa ratio proponendae veritatis in schemate, videtur esse eminenter pa- 
storalis. 

Pastores enim anxietatibus premuntur ob confusionem idearum quae ortae 
sunt novissimis temporibus, non a severis ac vere scientificis studiis, sed arbitra- 
riis deductionibus aliquorum, qui haud pauca in Evangeliis enarrata, levi calamo 
negant, in dubium revocant; facta, sermones et miracula Christi Domini adeo 
extenuant ut eorum historica veritas non parum labefactetur. 

4. Hinc contra abusus et pericula, quaedam fidei principia revocare non nocet, 
imo expedit. Quaedam quae a theologis catholicis imo et ab ordinario Ecclesiae 
magisterio, a saeculis communiter docentur, in constitutione referre perutile et ne- 
cessarium videtur, cum pericula, non pauca, realiter exsistant, quae pastores igno- 
rare aut velo tegere nequeunt. 2 novam et clariorem lucem. 3 Idem Chri- 
stus Dominus ad ovem deperditam revocandam iter instituit, postquam in tuta 
securitate nonaginta novem constituerat (cf. Io. 10 et Mt. 18, 12). 4 (omnibus 
argumentis praetermissis quae adhuc disputari possent). 5 8. Viri docti munus 
habent: a) illustrandi etiam novis studiis quae iam definita sunt; et habetur pro- 
gressus fidelis in fide; b) libere inquirendi, examinandi, disceptandi, quae ab 
Ecclesiae magisterio infallibili definita non sunt, prudentia semper adhibita; c) no- 
vas inquisitiones instituere, firmis tamen et intactis iis quae iam de fide sunt aut 
ab Ecclesiae magisterio clare inculcata sunt. 9. Saepe invocatur character pastoralis 
Concilii. Sunt decem capita rerum tractandarum in Concilio. Multa de catechetica 
institutione, de modo populis enucleandi fidem, tradentur postea, et de his discep- 
tabitur cum agendum erit praesertim de cura animarum, et de modo congrediendi 
cum fratribus nostris christianis. Ibi de methodo catechetica, de praedicatione etc. 
sermo erit; hic vero expostulatur clara, simplici, perspicua enuntiatione quarun- 
dam veritatum fidei, principiorum fundamentalium de ipsa divina revelatione. 
6 10. 7 deest. 8 (inde advenientibus). 9 deest. 

10 

Rev.mus P. D. ANICETUS FERNANDEZ 
Magister generalis O. P. 

Venerabiles Patres, 

Post decisionem consilii praesidentiae nihil dicam de quibusdam 
quae volebam dicere circa liceitatem, necessitatem et possibilitatem to- 
talis reiectionis schematis de fontibus revelationis. Pauca dicam de cha- 
ractere pastorali et oecumenico in Concilio. 

Ratio est cur omnes iucundemur de intentu et conamine omnium 
Patrum Conciliarium, illorum scilicet quibus schema non placuit, atque 
illorum quibus placet, in conficiendo schemate indolis pastoralis. Hoc 
enim omnes, pastores cum simus, in visceribus habemus. 

At unanimitas evanescit cum de explicatione et applicatione verbi 
« pastorale » agitur. Crediderim rem esse magni momenti. Et vellem 
in memoriam iterum revocare conceptus hic ab em.mo card. Santos ele- 
ganti sermone explicatos. 

1. Verbum « pastorale » adiectivum est. Et nec intelligi nec expli- 
cari potest nisi per ordinem ad substantivum. Substantivum ergo hoc in 
casu duplex agnoscitur, et ne unum pro alio sumatur oportet; a) vel agi- 



CONGREGATIO GENERALIS XXIII 



237 



tur de substantivo, quod est pascua et cibus; b) vel agitur de substan- 
tivo, quod est methodus administrandi cibum et pascua. 

2. Iamvero munus pastorale Concilii principaliter ad substantivum, 
quod est pascua vel cibum, refertur. Concilium enim veritatem tuetur, 
veritatem proponit. Veritas clara, perspicua, est id quod ab ipso spec- 
tatur. 

Munus pastorale uniuscuiusque nostrum, principaliter, ad substanti- 
vum refertur, quod est methodus. Pastorum est doctrinam conciliarem, 
cibum sanum, omnibus ministrare attentibus conditionibus loci, tempo- 
ris et personae. Rudis, rude; sapienter, sapientibus. Gaudiose et iucunde 
si ita expedit in casu. Cordialiter vel conceptualiter prout in adiunctis 
videatur. Fratribus separatis ad modum dialogi et verbis magnae com- 
prehensionis et benevolentiae. In Concilio, modo conciliari. 

Doctrina conciliaris, non est doctrina unius diei nec proposita homi- 
nibus unius aetatis tantum, melius exprimitur verbis, quae sapiunt diu- 
turnitatem, quam verbis quae mane florescunt et ad vesperum evanescunt. 

Stylus pastoralis saepe ordinatur potius ad sensus excitandos quam 
ad argumenta vel veritatem afferenda, quod proprium Concilii minime 
est. Sine dubio munus principale Concilii est docere, exponere verita- 
tem claram, genuinam, et ad tale sublime munus obtinendum debemus 
procedere animo puro et magnanimo, nulli factioni addicto, eligendo 
semper illas formulas et verba quae sint aptiora ad veritatem docendam 
et exprimendam, sive sint pastoralia, sive oecumenica sive scholastica. 
A priori non debemus excludere absolute nullam methodum et nulla 
verba. In singulis casibus debemus eligere quae sint meliora absque 
ullo timore vel praeiudicio. Mihi valde placet ut in Concilio prae oculis 
habeamus indolem pastoralem et oecumenicam et quatenus sit possi- 
bilis, hunc characterem imprimamus; sed non debemus exaggerare quia 
exaggerationes provocant reactiones contrarias. Non ita debemus indo- 
lem pastoralem quaerere ut sit obtinenda etiam cum detrimento veritatis. 
Unde si inter duas formulas, una magis pastoralis sed minus clara et 
exacta et alia minus pastoralis sed magis clara et exacta, sine dubio in 
Concilio haec secunda est praeferenda. In praxi pastorali eligatur prima; 
in munere pastorali saepe est sacrificandus modus exactus et proprius 
et accuratus ut veritas exponatur modo intelligibili captui fidelium. In 
his omnibus sit summa libertas cum caritate et summa caritas cum liber- 
tate. Dixi. 



Textus scripto traditus: 

In gravissimis rebus quae disputantur, duae quaestiones sunt clare distin- 
guendae: 



238 



ACTA CONC. VATICANI II - PERIODUS I 



1. Utrum ante omnia liceat Patribus Conciliaribus totum schema de fontibus 
revelationis, sive placeat sive non, sine discussione per singulas partes totum reiice- 
re et aliud in suo loco ponere in Concilio discutiendo? 

Responsio negativa pro me est evidentissima. Hoc non est licitum nec neces- 
sarium, nec possibile. Non licitum quia tempus Concilii praeparationis iam finitum 
est et hoc est schema quod SS. Dominus noster Ioannes Papa XXIII statuere di- 
gnatus est in Concilio Vaticano II discutiendo et ad Patres Conciliares mittendo. 
Unde sine consensu Summi Pontificis nobis licitum non est illud reiicere ut in 
discussione per aliud substituatur. 

Non est necessarium quia si non placet ex parte vel ex toto, possumus partia- 
liter vel substantialiter mutare ut postea dicam. 

Non est possibile nisi schema de fontibus revelationis tempore indefinito 
differtur, quia si schema actuale reiicimus non credo quod nemo audeat statim 
aliud, neque a Patribus neque a Summo Pontifice cognito proponere loco illius 
reiecti. Ergo si actuale reiicitur, tractatio et disputatio de fontibus revelationis 
tempore indefinito differenda est. 

2. Utrum liceat schema nobis propositum non solum accidentaliter sed sub- 
stantialiter vel quasi totaliter post discussionem mutare. 

Responsio etiam est aifirmativa. Non est nobis licitum schema actuale sine 
discussione illud reiicere, sed nobis licitum est illud totum discutere et omnia 
quae in eo continentur partialiter vel accidentaliter tantum mutare vel etiam 
substantialiter et quasi totaliter, si Patribus post discussionem singularum partium 
ita placuerit, Ratio est quia Summus Pontifex nobis illud non ut totum vel partem 
approbemus, sed ut sit fundamentum discussionis et post eam approbemus vel 
reiiciamus ut nobis et Spiritui Sancto visum sit. Unde cuique licet dicere si placet 
vel non placet totaliter vel ex parte mutare totaliter vel ex parte mutetur vel reii- 
ciatur. 

De fine pastorali Concilii. 

Mihi videtur etiam necessarium aliquid dicere de fine pastorali Concilii. Mihi 
valde placet ut Patres Conciliares semper prae oculis fines et necessitates pasto- 
rales habeamus et modo specialissimo in hoc Concilio et etiam in hoc schemate 
de fontibus revelationis . Tamen finis principalis Concilii, saltem in hoc schemate, 
nullo potest esse pastoralis, nisi per munus pastoralis intelligatur quodlibet munus 
docendi doctrinam revelatam. Sed tunc iam non est quaestio et iam dici non 
potest ut talis indoles pastoralis non sit in schemate etsi modo scholastico exposi- 
tum sit. 

Si autem verbum pastorale intelligitur in suo sensu proprio et stricto, quod 
ego non volo nec possum hic definire, tunc sine dubio finis principalis Concilii est 
exponere, animo sereno et mente tranquilla cum claritate et sollicitudine et exacti- 
tudine veritatem catholicam ab omnibus tenendam. Et ad hoc debet adhibere 
illa verba quae ad talem finem sint aptiora sive sint pastoralia sive non. Certo, si 
sine damno claritatis et exactitudinis veritatis indoles expositionis esse eminenter 
pastoralis non est possibilis, sine detrimento claritatis et exactitudinis veritatis mi- 
nime est eligenda. 

Unde inter duas formulas quarum una sit magis pastoralis sed minus exacta 
et clara et solida et alia sit minus pastoralis, sed magis clara et exacta et solida, 
sine dubio in Concilio haec secunda est praeferenda. In pastoralia vero est praefe- 

renda seeunda quia facile intelligitur quod rigor exactitudinis sacrificandus est 
saepe cum ad fideles loquimur. 

Hic locutum fuit de munere iudicis et de munere pastoris in Concilio, sed 
est etiam aliud munus, nempe muneris magistri, et hoc munus est magis proprium 
Concilii. 

De mentditate hodierna. 

Non est necessarium dicere quod modus expositionis veritatis sive in loquendo 
sive in scribendo debet variari et accommodari ad homines ad quos dirigatur. Et 
hoc est munus pastoris. Forsan hodie non difficilius quam fuit pro antiquioribus pa- 
storibus. 

Mentalitas hodierna non est magis remota ab expositione scholastica quam 
mentalitas hominis qui in America et Oceania pastores missionarii debeant in sae- 
culis praeteritis evangelizare. Et hi pastores non habuerunt difficultatem vel si 
habuerunt consecuti sunt eam superare ad veritatem christianam talibus homi- 
nibus exponendam, et hoc fecerunt cum tanto fructu in totam Americam et Ocea- 
niam ad fidem conversi sunt. 

Animadversiones additae: 

Observationes ad cap. I de fontibus revelationis. 

Par. 1 cap. I mihi apparet valde deficiens eo quod relate ad revelationem 
quasi in eodem gradu ponit Iesum Christum cum prophetis et apostolis. Nullum 
est dubium auctorem bene cognoscere differentiam maximam inter Christum et 
alios. Sed dolendum est quod talis supereminentia Christi non clare in textu appa- 
reat. Verum est quod communiter in oblivione tenetur. Sed mihi placeret ut in hoc 
capite clare appareret. 

Haec supereminentia Christi in duobus principaliter mihi videtur consistere: 

1. Est evidens quod Christus, cum nobis aliqua manifestat per verba seu lo- 
quendo, non eodem modo se habet ac prophetae et apostoli, quia, cum sit Deus, 
loquitur auctoritate et infallibilitate propria et revelationem sumit ex propriis. 

2. Secundum, et quidem principalius, in quo supereminet Christus, est quod 
ipsa Verbi Incarnatio est suprema Dei revelatio. Per Incarnationem Verbum 
quod erat in principio apud Deum et erat Deus, sed invisibilis, intangibilis, quasi, 
factus est homo visibilis, tangibilis, quasi Unigenitus a Patre. Itaque ipse Iesus 
Christus Deus et homo, est prima et suprema revelatio divina. Omnia in illo, 
facta et verba, sunt revelationes divinae. Videndo Christum Iesum, videmus 
Deum et audiendo Christum Iesum, audimus Deum. 

Et S. Thomas optime hanc doctrinam exponit et confirmat: « Christus, ait, 
per Humanitatem suam voluit manifestare Divinitatem. Et ideo, conversando 
cum hominibus, quod est proprium hominis, manifestavit omnibus suam Divi- 
nitatem, praedicando et miracula faciendo et innocenter et iuste inter homines 
conversando » (S. Theol. III, 40, I ad 1), et ibidem ad 3: « actio Christi fuit no- 
stra instructio ». 

Tota ergo vita Christi est revelatio divina. Hanc conditionem specialissi- 
mam suae naturae ipse Dominus apertissime et diversimode nos declarat, e. g.: 
« Qui videt me videt et Patrem meum » {Io. 14, 10), « Ego sum via, veritas et 
vita », « Nemo vadit ad Patrem nisi per me » (Io. 17, 25), « Audistis quia dictum 
est antiquis... sed ego dico vobis »... Ego, non solum tamquam Deus, sed Ego 
Deus homo, Ego Iesus Christus, Verbum Dei factum homo, « Pater est in me 

et ego in Patre » (Io. 10, 14; 15, 28), « Omnia quae habet Pater mea sunt » 
(ib. 16, 15). 

Hanc sublimem revelationem optime et maximo cum gaudio discipulus prae- 
dilectus exponit in prooemio sui Evangelii et in prooemio suae primae episto- 
lae: « Quod fuit ab initio, quod audivimus, quod vidimus oculis nostris, quod 
perspeximus, et manus nostrae contrectaverunt de verbo vitae: et vita manife- 
stata est, et vidimus et testamur, et annuntiamus vobis vitam aeternam, quae 
erat apud Patrem, et apparuit nobis: quod vidimus et audivimus annuntiamus 
vobis, ut et vos societatem habeatis nobiscum, et societas nostra sit cum Patre, 
et cum Filio eius Iesu Christo. Et haec scribimus vobis ut gaudeatis, et gaudium 
vestrum sit plenum » (1 Io. 1, 1-4). 

Haec infinita excellentia Christi relate ad alios, clarius apparet si illum com- 
paramus cum aliquo possibili angelo a Deo misso et homine facto, si possibile 
esset. Hic angelus etiamsi esset angelus-homo loqui non poterat ex propriis, neque 
cum auctoritate propria, et, quod principalius est, eius humana facta et vita 
non essent Revelatio Dei. 

Et hanc eminentem conditionem Christus etiam conservat non solum relate 
ad eos qui suo tempore vixerunt et cum eo conversari potuerunt, sed etiam re- 
late ad omnes homines cuiuslibet temporis et loci, quia in ipsa vita divina- 
humana Christi in Evangeliis narrata et mentibus nostris, quae sine imagine 
sensibili naturaliter nihil cognoscere possunt, accommodata, principaliter Deum 
videmus. Unde pro omnibus Filius Dei factus homo est Suprema Revelatio. 

Revelatio per apostolos et prophetas facta etiam est divina et Deum habet 
ut auctorem, sed modo omnino diverso. 

Itaque in lin. 8, pag. 9, haec addantur: Per Filium autem quia, cum sit 
Deus, nobis loquebatur ex propriis quae ipse cognoscebat et auctoritate et infal- 
libilitate propria; et praesertim quia ipse Filius Dei homo factus (Io. 1, 14) in 
terris visus est et cum hominibus conversatus (Baruch, 3, 17) ac per omnia nobis 
similis factus, excepto peccato (Heb. 2, 17), tota vita, passione et morte sua et 
resurrectione, saluberrimum nobis reliquit exemplum ut sequamur vestigia eius 
(1 Pet. 2, 24), atque perenne documentum nobis tradidit divinae veritatis sal- 
vificae. Itaque Iesus Christus per suam Incarnationem est suprema revelatio, 
quatenus Ipsum Verbum invisibile quod erat apud Deum et erat Deus, factum 
est homo visibilis et tangibilis quasi Unigenitus a Patre, plenus gratiae et veri- 
tatis. Unde videndo Christum, videmus Deum et audiendo Christum, audimus 
Deum. Omnia ergo in illo, verba et facta, sunt revelationes Dei. 

Hanc specialissimam conditionem suae naturae et suae missionis qua infi- 
nite superexcedit alios omnes, per quos nobis transmissa est Divina Revelatio, 
optime exprimitur in prooemio Evangelii S. Ioannis et ipsemet Christus saepe 
nobis declarat: e. g. « Qui videt me, videt et Patrem meum » (Io. 14, 10), 
« Ego sum via, veritas et vita », « Audistis quia dictum est antiquis... sed ego 
dico vobis... » (Matth. 5, 18, 22), « Pater est in me et ego in Patre » (Io. 16, 15). 

De duobus fontibus revelationis. 

Par. 4, pag. 10, vel in alia paragrapho, sequentia mihi exponere placet. 

Christus veritatem docuit verbo et exemplo (coepit facere et docere, Act. 
1, 1), non litteris. Tanta enim est excellentia doctrinae eius, ait S. Thomas, quod 
« litteris comprehendi non potest » (Summa Theol. III, 42, 40). 

In Novo ergo Testamento Revelatio facta est primo e principaliter per verba, 

deinde per litteras. Itaque traditio oralis divinae Revelationis primatum tenet, 
non solum temporis et amplitudinis, quia non omnia oretenus tradita et praedicata 
fuerunt litteris consignata. Plures namque apostoli praedicaverunt quam scripse- 
runt; et illimet qui scripserunt, plus et plura praedicaverunt quam scriptis tradi- 
derunt. 

Unus est fons revelationis divinae, scilicet Verbum Dei; et duo rivuli vel modi, 
quibus ad nos usque pervenit: verbo orali et verbo scripto, sive viva voce et 
scriptura. 

11 

Exc.mus P. D. IULIUS BARBETTA 

Episcopus tit. Pharanitanus 

Venerabiles Vatres, 

Nolite timere; breviter loquar. Satis cognitum est nos, agentes de 
rebus biblicis, versari in materia quae hodie etiam in hac Urbe facile ita 
provocet animi excitationem ut iam perdat debitum aequilibrium. Quare 
abstinendum ab omni exaggeratione. 

Facile dicitur hoc schema sequi scholam aliquam determinatam. 
Quod si autem videmus membra et consultores antiquae commissionis 
theologicae, hoc videtur iam a priori impossibile. Et haec impossibilitas 
adhuc clarius apparet, si audimus quomodo hoc schema in multis sit 
correptum ob animadversiones in commissione centrali factas. 

Nemo est qui ignoret non solum esse qui rigiditatem et severitatem 
huius schematis vituperent, sed etiam esse qui in capp. IV et V huius 
constitutionis inveniant amplam portam aperiri exegetis et amplam 
fiduciam poni in progressu exegeseos. Talis autem annotatio necessario 
excitat spem; nempe, hoc schemate, novo in historia Conciliorum, ini- 
tum esse viam tutam mediam. 

Quomodo tandem stare potest accusatio partialitatis, ut aiunt, si 
ex alia parte asseritur in hoc schemate non adesse nisi communia quae 
inveniuntur in manualibus? 

Iam saepius audivimus minus placere titulum de duobus fontibus. 
Estne reapse res tanti momenti? Si volumus reservare vocem « fontis » 
ipsi Deo, faciamus; et dicamus Deum sese duplici modo manifestasse 
et illam revelationem duplici modo ad nos pervenire. Fieri autem potest 
ut quaerentes novum dicendi modum, experiamur modum dicendi qui 
nunc est in schemate etiam sua habere commoda. Quod autem attinet ad 
doctrinam de veritatibus non contentis in Sacra Scriptura, quis catho- 
licus est qui de hac veritate dubitare possit? Nam praeter constitutio- 
nem canonis Sacrae Scripturae quam non habemus completam nisi in 

Traditione, doctrina catholica absolute certa est, v. g. Iudaeum et 
paganum valide conferre posse baptismum ideoque alios dare gratiam 
sanctificantem et incorporare Ecclesiae quae est Corpus Christi. Item 
quod episcopus publicus apostata etiam malae fidei possit vere confi- 
cere Corpus Christi et valide consecrare sacerdotes. S. Augustinus ea 
frustra quaesivit in Sacra Scriptura et nos cum eo. Et si talia volumus 
deducere ex Sacris Litteris, nos frustra conamur. « Multa — ita S. Au- 
gustinus — quae non inveniuntur in litteris eorum (id est apostolo- 
rum) neque in Conciliis posteriorum et tamen quia per universam custo- 
diuntur Ecclesiam, non nisi ab ipsis (apostolis) tradita et commendata 
dicuntur » {De Baptismo, cap. II, a versiculo 7 usque ad 12. .. x ). Et 
haec sufficiant: si schema defectibus laboret, corrigentur. Igitur, in suo 
complexu schema placet. 



ln textu scripto tradito: 1 Ench. Patrum n. 1623. 

12 

Exc.mus P. D. IOANNES FERRO 
Archiepiscopus Rheginensis 

Venerabiles Patres, 

Mentem meam, adhuc post ea quae hac mane evenerunt, cum fidu- 
cia vobis pando. 1 

Hoc schema, nonnullis additis emendationibus, adprobandum cen- 
seo, cum prooemio apte confecto in quo fusius exprimantur ardentia 
vota pastorum Ecclesiae pro omnibus hominibus. 

Veritates autem quae in eodem schemate amplissimo coetui Patrum 
conciliarium perpendendae proponuntur, hisce nostris diebus, tot gras- 
santibus erroribus, alte solemniterque declarandae erunt ac praedican- 
dae super tecta, ne « erubescere Evangelium » videamur. Etenim, doc- 
trinam de Dei revelatione explicite profiteri ac docere tenemur, ut in 
« Sancta Sanctorum » supernaturalis templi, non manufacti, mysterii sa- 
lutis per Christum et cum Christo summa, qua par est, pietate ac sacer- 
dotali integritate ingrediamur omnesque homines, veritatis immutabilis 
vitaeque aeternae fame pereuntes, fideliter adducamus. 

Nulla hac 2 pastoralis missio nobis urgentior, uti vobis compertum 
est. Omnibus enim, « sapientibus ac insipientibus », iis qui prope sunt 
et iis qui longe, debitores sumus. Nam pastorale nostrum officium est 

mentes hominum imprimis ad veritatis pascua sollicita assiduaque cari- 
tate adducere. 

In hoc est veri nominis nota pastoralis ut veritas summe diligatur 
quae a Deo est et ad Deum ducit, et oves diligantur, quae pastoribus 
pascendae a Deo commissae sunt. At quomodo pascendae nisi solida 
doctrina veritatis? 

Mundo materiae carnisque servituti obnoxio ac superbiae vitae, om- 
nem Dei veritatem integre testari ac docere debemus, ut pastorum mu- 
nere digne ac fideliter fungamur in Ecclesia: omnem Dei veritatem, in- 
quam, quam e duplici fonte revelationis ad omnium salutem promanare 
semper docuit Ecclesia... 3 

Qua deficiente, nullum exstat pastoralis muneris obiectum, nullum 
liturgicorum rituum fundamentum, nullum ecclesiasticae hierarchiae 
regimen, ... 4 nullum missionum ad longinquos populos ius, nullus di- 
vinarum humanarumque legum locus, nullum tandem universalis cari- 
tatis fulcrum, siquidem « fides est quae per caritatem operatur »... 5 

Meminisse iuvabit, venerabiles Patres, quod scite et luculenter do- 
cuit Summus Pontifex, feliciter regnans, inde a suis primis Encyclicis 
Litteris Ad Petri Cathedram, concinne affirmando omnimodum primatum 
veritatis, cum, neglecta vel postposita veritate, neque unitas neque pax 
hominibus umquam adesse possit, uti pressius quidem in recentioribus 
Litteris Aeterna Dei Sapientia idem Summus Pontifex declaravit. 

Si quis de opportunitate tempori parcendi quaestionem moveat, re- 
perire fortasse poterit quaestiones minoris momenti quae postea penitus 
determinentur a peritorum commissionibus, aut implicita relinquantur, 
postquam necessaria certaque principia fidei et morum « in aedificatio- 
nem Corporis Christi, quod est Ecclesia » firmiter, perspicue, integre ab 
hoc Sacro Concilio proposita sint. 

Forsan 6 dicat aliquis: de religiosis veritatibus parce agamus, ne 
quidam forte recedant, illud obiicientes: « durus est hic sermo »; vel, 
cum opus pacis suppeditare debeamus, cavendae controversiae... 7 Sed 
hoc, venerabiles Patres, minime convenire videtur gravitati ac sanctitati 
huius sacerdotalis oecumenici coetus eiusque sacri magisterii. Pius XII, 
veneratissimae memoriae, in Encyclicis Litteris Humani Generis huius- 
modi irenismum fortiter damnavit. Etenim, si cum errantibus maxima 
caritas semper est adhibenda, errores tamen omnino reiciendi sunt a 
pastore qui sincere oves diligit. 

Mirabili sane consensu omnium Vatrum arctissimo caritatis vinculo 
inter se cum Christi vicario coniunctorum, indoles, seu nota oecumenica, 
huius Sacrosancti Concilii iure meritoque urgetur ad unitatem promo- 
vendam christianorum , quos ardentissimo amore complectimur omnes. 

Sed huius unitatis nullum firmum dari potest fundamentum in caritate 
cum veritatis detrimento.* 

Sunt quaedam nova schemata quae circumferuntur; ea potius piae 
sunt meditationes de salute omnium hominum, subtiliores et difficilio- 
res intellectu, apologeticam methodum et oratoriam abundantiam redo- 
lent, non autem sobriam ac densam temperiem, quae una ecclesiastici 
universalis magisterii auctoritatem et maiestatem deceat. Mystici enim 
affectus secundum temporum locorumque discrimina multoties varian- 
tur, immo et subiectiva cuiusque indole in oppositas partes trahi possunt, 
veritas autem Domini manet in aeternum. 

Venerabiles Patres, servitio Dei mancipati ad dandam scientiam sa- 
lutis plebi eius, animo ne deficiamus, sed totis viribus incumbamus ad 
schemata constitutionis perfectiora reddenda, ut veritas fulgentiore luce 
clarescat omnibus hominibus. 

En, ad hoc, oratio fit pro nobis ab universa Christi Ecclesia ut, Deo 
adiuvante atque per nos loquente, qui humillime cum Petro et sub 
Petro pro Christo legatione fungimur, pretiosissimum doctrinae depo- 
situm fideliter custodiamus, splendidius in dies per saecula integrum 
praedicandum omnibus creaturis. Dixi. 



In textu scripto tradito: 1 deest. 2 deest. 3 in Concilio Tridentino et 
Vaticano I. 4 nullum regale sacerdotium. 5 (Gal. 5,6). 6 Neque. 
7 cum eis qui non credunt. 8 deest. 

13 

Exc.mus P. D. FRANCISCUS FRANIC 
Episcopus Spalatensis et Macarscensis 

Em.mi Principes, Fratres carissimi, 

Spero me defendere vivum schema, non mortuum! 1 Schema etenim 2 
propositum placet mihi iuxta modum, id est cum correctionibus et addi« 
tionibus necessariis ad inveniendam mediam viam qua omnes tuto et 
libenter procedere possimus, sed salvis remanentibus substantia et stylo 
schematis. 

1. Dictum est non esse opportunum hodie, ob rationes oecumenicas, 
reprobare explicite errores, sed sufficere positive exponere, modo aliquo 
pastorali, veritates in schematibus conciliaribus. Audivimus quoque hisce 
ultimis temporibus exstare 3 psychologicam methodum dialogi oecume- 
nici... 4 Mihi tamen videtur, submisse loquendo, in obiectionibus quae 

fiunt nomine istius oecumenismi pastoralis latere quamdam 5 aequivoca- 
tionem. 

Haec aequivocatio consistit in eo quod hoc Concilium non est Con- 
cilium unionis, sed Concilium internae nostrae reformationis, quae 
constituere deberet praeambulum cuiusdam futuri Concilii unionis, in 
quo convocandi essent fratres separati cum libertate loquendi. In tali 
Concilio nos deberemus uti methodo dialogi oecumenici, moderate ta- 
men; non autem in hoc Concilio, in quo colloquimur imprimis cum no- 
stris fidelibus* Ast sapientis est non solum « functionarii », uti di- 
cunt, 7 sed et patris et matris errores filiis clare indicare, ne decipiantur 
et in laqueum incidant diaboli. Si ergo 8 quidam de facto, proh dolor!, 
auctoritati magisterii ordinarii Ecclesiae plene non videntur subiici, 9 
summa auctoritas in Ecclesia, i. e. Concilium Oecumenicum, tandem ali- 
quando finem ponere debet, in veritate quidem et caritate, erroribus 
qui certo, non dubie, errores sunt. Hoc praecipue oves nostrae tamquam 
a suis bonis pastoribus magno cum angore animi a nobis expostulant. 

2. Dictum est quoque magis opportunum esse, pro catholicis qui sub 
dicione materialismi dialectici vivunt, dare ipsis sanam doctrinam sine 
reprobatione errorum. Sed mihi videtur maxime necessarium praecise 
pro istis fidelibus, quorum fides quotidie in magnis difficultatibus versa- 
tur, non solum doctrinam sanam et integram dare, sed et indicare erro- 
res ut sciant quas veritates profiteri debeant, quosque errores fugere etiam 
cum periculo vitae. Nam in illis regionibus, Fratres carissimi, et fideli- 
bus et sacerdotibus imminet magnum periculum cadendi in sinum sic 
dictae Ecclesiae patrioticae seu popularis, quae seminarium est errorum; 
quod quibusdam Ecclesiis iam acciderat in maiori vel minori gradu. 

Dictum est alienum esse schema a mentalitate theologiae orienta- 
lis, ... 10 sed hoc non esse verum censeo. 11 Septem illa nempe Sacratis- 
sima Concilia quae in Oriente celebrata sunt, condemnabant errores 
illorum temporum et quidem fortissimis verbis. 

Ob brevitatem adduco exemplum tantummodo Concilii III Constan- 
tinopolitani, qui condemnaverat errores Sergii, patriarchae Constantino- 
politani, de unica operatione et voluntate Christi. Immo istud Concilium 
reprobavit silentium Papae Honorii qui in epistola ad eumdem Sergium 
scripserat: « Nobis non esse curandum de una vel duabus voluntatibus 
vel operationibus in Christo; relinquamus hoc grammaticis. Nos autem 
praedicemus quod certum est, i. e. duas in Christo esse naturas ». 

Utrum ergo nos quoque nostris « gramrnaticis » relinquere debemus 
dirimendos errores de S. Gabriele annunciante Mariae, errores de Evan- 
gelio Infantiae, de Traditione, de inerrantia et inspiratione Sacrae Scrip- 
turae, de munere magisterii ordinarii Ecclesiae authentice interpretandi 

Sacram Scripturam, etc, ac si nos essemus Ecclesia discens non vero 
docens, vel ac si pertineamus nos ipsi ad Ecclesiam silentii 12 ? ... 13 

Quoad ameliorationes, propono ut conficiatur prooemium pasto- 
rale a commissione quadam composita, in sinu commissionis conciliaris 
de fide et moribus, ab illustrissimis viris qui opponuntur schemati ... 14 
nobis proposito, et ab aliis qui illi favent. Aliae correctiones vel addi- 
tiones occasione discussionum de singulis capitibus scripto vel oraliter 
proponi poterunt. Nam omne opus humanum imperfectum est, et im- 
possibile est omnibus placere in hac lacrimarum valle. Gratias! 



In textu scripto tradito: 1 deest. 2 nobis. 3 excogitatam esse. 

4 quem Patres occasione suffragationis prae oculis habere deberent. Certe iste 
oecumenismus pastoralis praecipuus adversarius schematis propositi exhibetur et 
praecipua causa huius discussionis tantum protractae. 5 deest. 6 decreta con- 
dimus pro nostris fidelibus, saltem primarie. 7 deest. 8 vero. 9 subiiciun- 
tur. 10 imo et africanae. 11 ad quam obiectionem breviter respondeo. 
12 deest. 13 Secundo dico Concilia illa orientalia usa esse verbis scholasticis in 
exponenda doctrina catholica, verbis dico, uti sunt « ousia, physis, hypostasis, pro- 
sopon » et similibus. Cur ergo exaggeratur in inculcandis differentiis inter theolo- 
giam conciliarem orientalem et theologiam nostri schematis? Schema de fontibus 
revelationis nobis propositum quoad expositionem positivae doctrinae et quoad re- 
probationem errorum omnino in eadem linea invenitur ac Concilia orientalia inve- 
niuntur, etsi in reprobatione errorum utitur verbis valde mitigatis. Ex adverso, quae- 
dam schemata quae circumferuntur, toto caelo differunt a stylo omnium Conciliorum 
orientalium et occidentalium et nituntur introducere in Concilium Vaticanum II, 
fere dicerem revolutionario modo, theologiam novam, quae analysim theologicam 
sustinere nequit. Dictum est schema nimis separare S. Scripturam et Traditionem, 
quod placeret fratribus separatis et unitis in Oriente vel in ipsa Africa. Hanc obiec- 
tionem, salva reverentia exc.mi episcopi qui eam protulit, exaggerationem esse duco. 
Exc. ep. Butorac, sabbato elapso, proposuerat ut conficeretur totum caput de S. Tra- 
ditione. Cur? propter fratres orthodoxos qui nobiscum in Iugoslavia vivunt, et qui 
maximi S. Traditionem pendent. Dum ego in meo seminario theologico theologiam 
orientalem explicabam, libenter prae manibus habebam varia manualia scholastica 
nostrorum orthodoxorum. In istis manualibus, ni fallor, disputatur cum fratribus 
protestantibus de theologia sacramentaria et de S. Traditione, quam nostri Serbi 
orthodoxi secundum fontem revelationis post S. Scripturam reputant. Forsitan 
exc.mi episcopi orientales, saltem quidam, non possunt, ob ignorantiam linguae 
latinae, bene sequi nostram discussionem et ideo putant nos nimis separare S. Scrip- 
turam et S. Traditionem; quod verum non est. Candide fateor me multum praeoc- 
cupatum esse de reprobandis erroribus modernis. In hac re bonum exemplum in 
Concilio Vaticano I inveni. In schemate istius Concilii de Fide, propositum erat 
ut condemnarentur errores quorundam auctorum Germaniae, sic dictorum semi- 
rationalistarum. Huic proposito sese opposuerunt multi Patres (inter quos noster 
episcopus Strosmayer, ceteroquin valde benemeritus pro natione nostra et magnus 
orator Conc. Vat. I). Isti Patres flocci pendebant aberrationes illorum, uti ipsi 
aiebant, professorum germanicorum et continuo postulabant, ut Concilium discu- 

teret de potestate episcoporum loco de illis doctrinis scholasticis. Sed Concilium 
illa proposita excipere noluit, bene sciens omnem deviationismum in campo ideo- 
logico esse millies perniciosium quam in campo disciplinari. 14 romano. 
Animadversiones additae: 

1. Ad art. 1, lin. 3. Bene adhibitum est verbum Foedus loco Testamentum; 
ita enim ambiguitas quaedam evitata est: quatenus verbum Testamentum plerum- 
que adhibetur pro Scriptura Veteris et Novi Testamenti et Traditio in eo inclu- 
dere non videtur. 

2. Ad art. 2, lin. 10 ss. Nos pastorales, sit venia verbo, agere intendimus. Po- 
pulus noster plerumque nescit hanc longitudinem transcendentiae N. Testamenti 
prae Vetere, ideoque suppliciter rogaverim, ut paucis indicaretur verbis ratio illius 
transcendentiae. 

3. Ad art. 4. Candide sentio terminologiam in hoc articulo adhibitam esse 
clarissimam atque utilissimam ad praecavendam quorumdam ambiguitatem aucto- 
rum modernorum in hac re quae nobis est maximi momenti in colloquio cum fra- 
tribus protestantibus. Quidam enim extenuare videntur, ob oecumenismum quen- 
dam immoderatum, verum conceptum Traditionis, quem vero conceptum nec nos 
nec protestantes quidem accipere possunt. 

Ut autem via quaedam media inter sententias oppositas reperiatur, loco « Du- 
plex fons », censeo « Duplex via » vel similiter adhiberi posse, sed doctrina de tra- 
ditione in articulo et in capite hoc optime exposita semper eadem maneat. 

4. Ad art. 5, lin. 1 sq. Aliquid adfirmari videtur nimis restrictive: asseritur enim, 
quod « Scripturae sensus nonnisi Traditione apostolica certe et plene intelligi vel 
etiam exponi potest ». 

Si hoc esset verum, tunc quaedam veritates, et quidem fundamentales in 
theologia fundamentali, quae reapse et certe et plene ex Sacra Scriptura hauriun- 
tur et quidem nondum sub luce Traditionis (quia ad eas methodo pervenimus apo- 
logetica, ergo Traditionis auctoritate logice nondum supposita), absque Traditione 
nec certe nec plene intelligeremus. Quod autem adfirmari non posse videtur. 

Puta e. gr. indefectibilem institutionem Ecclesiae eiusque infallibilitatem, fun- 
dationem Ecclesiae eiusque hierarchicam constitutionem. 

Quapropter humiliter rogo, ut citata formula in hunc modum vel similiter 
mutetur: Scripturae « sensus plerumque nonnisi Traditione apostolica certe et plene 
intelligi vel etiam exponi potest ». 

5. Ad art. 6. Articulus enim nimis spiritu exclusivistico scriptus esse videtur 
respectu fidelium et exegetarum. In eo enim unice describitur munus magisterii vivi 
in custodiendo, tuendo et interpretando depositum fidei. 

Agnoscimus vere solius magisterii esse tueri ac authentice depositum interpre- 
tari, seu simpliciter tueri pertinere quoque tum ad munus fidelium tum vero exe- 
getarum. De cetero, ut omittamus exegetas, nonne contingit, ut in regionibus 
a gubernatione athea oppressis depositum fidei in familiis christianis, quae in ec- 
clesias adire prohibentur, bene custodiatur? 

Etiam de munere « enucleandi » depositum fidei a parte fidelium et exegetarum 
hic non esse silendum puto. Nonne fideles et exegetae in progressu dogmatico non 
parvam decursu saeculorum partem habuerunt? 

Ideoque humiliter propono, ut articulus integer in sensu indicato melius con- 
ficiatur ac denuo redigatur. 

Propono ulterius, ut explicite (quamvis ex se necesse non est, quia magisterium 

infallibile necessario scire debet limites suae infallibilitatis) aliquid addatur de om- 
nimoda subiectione magisterii ecclesiastici veritatibus revelatis, ut cuidam oecu- 
menismo sano indulgeatur atque obiectionibus Patrum praeveniatur. 

Secretarius generalis: Exitus suffragationis communicabitur crasti- 
na ... et, si necessarium erit, ad secundam suffragationem procedetur. 
Interea prosequitur, quia est in possessione, discussio de schemate de 
fontibus revelationis, et praecise de cap. I. 

Communico omnibus Patribus quod, si forte mutandum sit schema 
iuxta exitum suffragationis, novum schema, discutiendum a feria VI 
proxima, erit de instrumentis communicationis socialis. 

De cap. I loqui postulaverunt em.mi ac rev.mi DD. cardd. Eugenius 
Tisserant; Ernestus RufEni, arch. Panormitanus in Italia; Paulus Leger, 
arch. Marianopolitanus in Canada; Vincentius Jacono, ep. tit. Patarensis 
in Italia; Aemilius Guano, ep. Liburnensis in Italia; Christophorus But- 
ler, superior generalis Congregationis Anglicae O.S.B.; Eduardus Mar- 
tinez, ep. Zamorensis in Hispania; Vitus Chang, ep. tit. Cyanitanus in 
Germania; Maximus Hermaniuk, arch. Vinnipegensis in Canada; Ioseph 
D'Avack, arch. Camerinensis in Italia; Ioannes Rupp, ep. Monoecensis 
in Monaco. 

14 

Em.mus P. D. EUGENIUS card. TISSERANT 

Non deest confusio in cap. I. Etenim, tituli ipsi confusionem gene- 
rant. Quomodo loquitur schema de duplici fonte revelationis post 
nn. 2 et 3, qui tractant de transmissione revelationis? Primum revelatio 
facienda est, deinde transmittenda. 

In n. 1, apostoli habentur ut fontes revelationis faciendae, cum di- 
citur: « Deus ... thesauros sapientiae et scientiae suae toti humano 
generi per ipsum Filium suum eiusque apostolos effudit ». Sed in n. 4 
alio modo describitur hoc apostolorum munus, qui, sive ab ore Christi, 
sive suggerente Spiritu, acceperunt. Duplex ergo origo doctrinae apo- 
stolorum et declarandum est quid fuit eorum munus a) in revelatione 
impertienda, b) in revelatione transmittenda. 

In n. 3, episcopi apostolis assimilantur, cum dicitur: « sicut apo- 
stoli tradiderunt quae a Christo acceperant... sic episcopi, qui in Eccle- 
sia locum apostolorum per successionem obtinent, eorum doctrinam sem- 
per praedicatione tradiderunt et cum auctoritate interpretati sunt ». Iu- 
stane est ista assimilatio? 

Episcopi sunt « testes et interpretes ». Non dicitur quod apostoli 

etiam interpretes fuerunt. Suntne episcopis inferiores? Quare non dici 
possunt « interpretes » ii duo evangelistae, qui apostoli fuerunt, Mat- 
thaeus et Ioannes, simul « fontes revelationis » et eiusdem « interpre- 
tes », quando mentem suam referunt suggerente Spiritu Sancto? 

In n. 3 dicitur: « Ministerium... verbi, quod Christus et apostoli 
inceperunt, semper in Ecclesia servatum est ». Sed ministerium aliquid 
dicit activum. Christus fuit fons, apostoli fontes et testes. Estne Eccle- 
sia etiam fons vel tantum testis authenticus? 

In n. 4 dubitari licet utrum felix sit modus loquendi « tanquam 
in duplici fonte », quae verba desunt in constitutione dogmatica de fide, 
cap. II, Concilii Vaticani ad quam remittitur. Praeterea ibidem sermo 
est « de traditionibus », non de « Traditione ». 

In n. 5 dicitur: « Traditio, eaque sola via est qua quaedam verita- 
tes revelatae clarescunt et Ecclesiae innotescunt » et mentio fit de inspi- 
ratione, canonicitate et integritate sacrorum librorum. Sed multum iam 
de eisdem e Novi Testamenti libris erui potest. Itaque non traditio sola 
est via. 1 

In n. 6, quae est habitudo inter « Traditionem » et « vivum Eccle- 
siae magisterium »? Suntne res omni ex parte distinctae? Dixi. 



In textu scripto tradito: 1 deest. 

15 

Em.mus P. D. ERNESTUS card. RUFFINI 
Archiepiscopus Panormitanus 

Em.mi, exc.mi, rev.mi Patres Conciliares, 

Humiliter fateor quod sentio. Nescio — non intellego saltem 1 — 
cur antequam de fontibus revelationis dicatur, non declaretur quid sit 
revelatio de qua agitur, ... 2 quae vis vere proprieque nomini revelationis 
subsit, et quale sit momentum eius pro hominibus etiam nostrae aetatis. 
Perperam enim, ut opinor, de re praecipua non initio, sed post abso- 
lutum cap. III tractatur. 

Ceterum considerans cap. I, ut id sub oculis nunc habemus, non- 
nulla videntur mihi parum accurata. Iam inde ab initio capitis, pag. 9, 
lin. 3, quid significant verba haec coniuncta: « Revelatio ... nobis ad- 
venit Veteris et Novi Foederis oeconomia »? Num revelatio ipsa facta 
est oeconomia Veteris et Novi Testamenti? vel, ut clarius quaeram: 
oeconomia Veteris et Novi Testamenti valetne idem ac revelatio? Nemo 

sane est qui hoc scite afiirmare possit! Oeconomia Veteris et Novi Te- 
stamenti complectitur — saltem secundum communem acceptionem — , 
universam historiam utriusque Foederis, in qua eminet quidem revela- 
tio divina, sed ab hac distinguitur, etsi historiae illi singularis Provi- 
dentia praefuerit: quin tamen haec historia proprie appellari possit 
— sicut aliqui appellare non dubitant — , revelatio realis, distincta a 
revelatione quam vocant verbalem. 

Eadem pag. 9, linn. 9-11, legimus: « Haec Novi Foederis revelatio, 
quae Veteris Foederis revelationem longe trascendit... ». Non ita dixe- 
rim! Revelatio sive in Veteri sive in Novo Testamento, cum sit pariter 
locutio Dei ad homines, qua talis aequali dignitate excellit. Placuit Deo, 
infinitae sapientiae et bonitatis, veritates supernaturales paulatim mani- 
festare, ita ut revelatio, inchoata initio generis humani et per saecula in 
Veteri Testamento continuata, tandem compleretur per Iesum Christum 
in Novo Testamento, iuxta pulcherrimum S. Augustini efiatum: « No- 
vum Testamentum in Veteri latet, Vetus in Novo patet ». 

Pag. 10, n. 4: de duplici fonte revelationis . Existimo non esse diu 
insistendum, nisi verbis ludere velimus, in refutatione sententiae illo- 
rum Patrum, qui contendunt a sacrosancto Concilio Tridentino unum 
tantum fontem revelationis agnosci, nempe Evangelium, cum aperte af- 
firmet Iesum Christum Dei Filium per suos apostolos iussisse « Evan- 
gelium praedicari omni creaturae tamquam fontem omnis salutaris veri- 
tatis et morum disciplinae ». Aliud enim est dicere revelationem esse 
fontem unicum salutaris veritatis et morum disciplinae, aliud est afiir- 
mare revelationem ipsam ad nos pervenire duplici tramite seu, quod 
idem est, duplici scaturigine. Evidenter illud celeberrimum Concilium 
nomini Evangelii subiecit vim totius revelationis, nam statim adiecit: 
« ...hanc veritatem et disciplinam (quas supra vocabulo Evangelii com- 
prehendit) contineri in libris scriptis et sine scripto traditionibus ». Iam- 
vero, si revelatio continetur tum in Sacra Scriptura tum in Traditioni- 
bus — quae simul sumptae Traditio in singulari recte appellantur — 
nos utrimque revelationem haurire possumus, quod quidem, etiam se- 
cundum normas grammaticas, idem est omnino ac dicere divinam revela- 
tionem ad nos pervenire ex duplici scaturigine, sicut dixi iam, 3 seu ex 
duobus fontibus sicut docetur in scholis theologicis catholicis inde a 
pluribus saeculis. 

Pag. 10, nn. 4 et 5. Non ostenditur satis perspicue, ut reor, quid in- 
tersit inter Sacram Scripturam et Traditionem. Propterea haec, plus mi- 
nusve, adiici velim: Traditio est fons revelationis antiquior, amplior, cla- 
rior fonte scripto, qui Sacra Scriptura vocatur. Etenim, Traditio tum in 
Veteri tum in Novo Testamento, antecessit aetate libris sacris; omnes sci- 

mus, exempli gratia, apostolos accepisse a Christo mandatum docendi 
omnes gentes, et post descensum Spiritus Sancti praedicasse universam 
revelationem antequam libri Novi Testamenti scriberentur. Porro, dum 
Sacra Scriptura non omnes veritates de fide credendae contineantur, 
omnes sunt in Traditione, ad quam insuper recurrendum saepe est ut 
loci Sacrae Scripturae obscuri ac difficiles intellectu explanentur et 
quae ad singulorum librorum sacrorum genuinitatem, integritatem, di- 
vinam inspirationem pertinent, plene certeque pro omnibus 4 clare- 
scant... 5 Uterque fons continet verbum Dei, id est proprie vereque locu- 
tionem Dei ad homines, sed in seipsis considerati, sunt regula fidei re- 
mota; regula fidei proxima cui nempe directe et immediate assensum 
fidei exhibemus, est vivum et perenne magisterium tum ordinarium cum 
extraordinarium Ecclesiae, quod per continuam Spiritus Sancti adsi- 
stentiam est infallibile. Proinde, Ecclesiae magisterium est regula regu- 
lans fidei, et non regula regulata a Sacra Scriptura, ut nonnulli malunt 
dicere, quamquam idem magisterium ita Spiritu Sancto dirigitur, ut 
nihil umquam proponat credendum tamquam divinitus revelatum, quod 
non contineatur in fontibus seu in deposito revelationis, eidem Eccle- 
siae a Deo concredito ut depositum ipsum custodiat, tueatur, explicet. 
Peropportune in hunc locum cadunt verba S. Augustini contra Mani- 
chaeos: « Ego Evangelio non crederem nisi me catholicae Ecclesiae 
commoveret auctoritas ». 

Pag. 11, lin. 16 sqq. Haud recte, ut opinor, Ecclesiae eadem tri- 
buitur auctoritas — sine ulla distinctione — in libris Sacrae Scrip- 
turae interpretandis et in perpendendis documentis et monumentis 
« quibus temporis decursu Traditio consignata est et manifestata ». Sa- 
cra enim Scriptura, utpote a Deo inspirata in singulis suis partibus, est 
in seipsa divina, documenta autem et monumenta christiana, vel anti- 
quissima, sunt instrumenta (seu organa) simpliciter humana, quibus usum 
est magisterium vivum Ecclesiae ad veritates revelatas fidei et morum 
in diversis aetatibus exprimendas, vel iis usus est populus christianus 
ad fidem suam secundum doctrinam a magisterio vivo Ecclesiae sibi 
traditam, manifestandam et celebrandam. Dixi. 



ln textu scripto tradito: 1 deest. 
asseritur in schemate. 



2 seu. 3 deest. 4 deest. 5 ut 

16 

Exc.mus P. D. VINCENTIUS JACONO 
Episcopus tit. Patarensis 

Em.me Princeps, venerabiles Fratres, 

Unum tantum punctum aliquomodo tangam de Traditione aposto- 
lica et interpretatione Sacrae Scripturae. 1 

Quae habentur in pag. 10, cap. I, n. 5, lin. 37 et sqq., et in pag. 21. .. 3 
optima ratione habentur 3 et peropportune dicuntur; peropportune, in- 
quam: sufficit recolere quae « Humani generis » habet, ut hesterna die 
audivimus, seu:^ « (nonnulli) nullam habere volunt rationem analogiae 
fidei ac " traditionis " Ecclesiae »... 5 Quapropter opportunissime videtur, 
mea humili sententia, sacrosanctam Vaticanam Synodum II confirmare 
et inculcare statutum Vaticani I: « Nos ... declaramus mentem Concilii 
Tridentini, 6 ut in rebus fidei et morum ad aedificationem doctrinae chri- 
stianae pertinentium is pro vero sensu Sacrae Scripturae habendus sit, 
quem tenuit ac tenet Sancta Mater Ecclesia, cuius est iudicare de vero 
sensu et interpretatione Scripturarum Sacrarum; atque ideo nemini li- 
cere contra hunc sensum aut contra unanimem consensum Patrum ipsam 
Scripturam Sacram interpretari ». Haec verba 7 in plena et recta expli- 
catione, etiam a Summis Pontificibus data, sunt sumenda 6 

Hoc modo doctrinam et methodum Pii XII, piae recordationis, nos 
sequemur; Pius XII est ille, % cui omnes doctores in re biblica pergrati 
semper erunt pro magna charta exegesis catholicae, hac nostra aetate; 
ipse dixit: 10 « ... ut sacrorum interpretes ad sanas illas catholicae exege- 
seos leges revocaremus, quas Sancti Patres et Ecclesiae Doctores et Sum- 
mi ipsi Pontifices tradiderunt ». Est votum, ni fallor, 11 em.mi card. Meyer. 

luvabit quaedam recolere istius magnae chartae exegeseos. 12 

In secunda parte, in Litteris Encyclicis Divino afflante Spiritu, Sum- 
mus Pontifex 13 ostendit « quae agenda restent, et qua mente exegetae 
catholico tantum ac excelsum munus hodie aggrediendum sit, utpote 
operariis in vinea Domini sedulo laborantibus, novos stimulos novum- 
que animum addamus »..., 14 quod revera a nobis omnibus libenter ad- 
mittendum. 

Agit dein Pontifex de linguarum biblicarum ac ceterorum quoque 
orientalium sermonum peritia comparanda, de archaeologia, de arte cri- 
tica textuali et de critica litteraria « ut germanam ipsam SS. Librorum 

sententiam reperiat atque exponat », addens: « singulari vero studio id 
agant, et non tantum — id quod in quibusdam commentariis fieri do- 
lemus {sunt verba Pontificis 15 ) — eas res exponant, quae ad histo- 
riam ... spectent; sed opportune ostendant librorum et textuum quae sit 
theologica doctrina, etc. ». Addit: 16 « Cognitis quoque accurateque aesti- 
matis antiquorum loquendi scribendique modis et artibus, multa dis- 
solvi poterunt, quae contra Divinarum Litterarum 17 veritatem fidem- 
que historicam opponuntur; neque minus apte eiusmodi studium ad sa- 
cri auctoris mentem plenius illustriusque perspiciendam conducet ». 18 

Ergo veritas imprimis et fides historica sunt prae oculis habendae. 
Fides historica sive Veteris sive Novi Testamenti {de fide historica Ve- 
teris Testamenti conferri potest quae dicit n. 558 Enchiridii Biblici), 
et praesertim Novi Testamenti, ut depositum fidei integre et sancte cu- 
stodiatur. 1 * Proinde si agitur de genere litterario « Dei sanctitati et ve- 
ritati » repugnante — ut videtur dicendum de « midrash haggadico » 
quod fabula ab ipso Wellhausen fuerit appellatum — hoc genus est 
respuendum in libris sacris. 20 

De veritate in Divino afflante Spiritu legimus: « Hanc igitur quam 
Decessor Noster Leo XIII tanta cum gravitate doctrinam exposuit, Nos 
quoque auctoritate Nostra proponimus et, ut ab omnibus religiose te- 
neatur, inculcamus »... 21 

Ergo non videtur, mea humili sententia 22 amplius de « obiter dic- 
tis » loqui potest. De mente Pii XII quoad epistolam ad card. Suhard 
in Litteris Encyclicis " Humani generis " habentur explicita quae con- 
ferri possunt. 23 

Haec et similia optime componuntur cum principio a Concilio Va- 
ticano I statuto. Nulla quoque difficultas adesse videtur admittendi 
licere exegetae narrationem libri sacri methodice investigare, abstra- 
hendo scilicet ab inspiratione et inerrantia, ut fit quandoque a sequen- 
tibus methodum « Formgeschichte », quae tamen, ut notum est, 2A vile- 
scit apud ipsos heterodoxos. Tamen ubi et quando constat hagiographum, 
v. g. synopticum, aliquod enuntiare ut revera historicum, in sensu pro- 
prio, exegetae etiam in quantum apologetae, non quidem licere affir- 
mare: hagiographus certe errat. Patribus enim omnibus, verbum tradi- 
tum referentibus... 25 , et doctoribus persuasum fuit divinas Litteras, qua- 
les ab hagiographis editae sunt, ab omni errore esse immunes, uti dixi- 
mus. Caute revera agendum ubi de hypothesibus quibus doctrina in sa- 
cris libris et in Traditione contenta attingitur: « Quodsi tales coniectu- 
rales opiniones — habemus in Encyclicis Litteris Humani generis — 
doctrinae a Deo revelatae directe et indirecte adversentur, tum huius- 

modi postulatum nullo modo admitti posse »... 26 In universum magna 
cautela et prudentia necessariae sunt interpreti: quod magistri saepe 
proposuerunt discipulis 27 

Conclusio: Sacrae Scripturae, divino afflante Spiritu exaratae, ab in- 
terprete catholico ergo tam integre et accurate explicentur ut f elix et 
fecunda recentiorum, maioris eruditionis et provectioris artis, cum Tra- 
ditione apbstolica necnon Ecclesiae magisterio habeatur coniunctio, et 
omnes thesauri sapientiae et prudentiae, quae in divinis litteris haben- 
tur, in lucem facilius et rectius proferentur. Hac secura via vel methodo 
interpres sacer trepidus et intrepidus — ut verbis Ioannis XXIII Summi 
Pontificis utar, verbis in oratione diei 24 septembris huius anni ad ma- 
gistros Sacrae Scripturae in Italia 28 — accedat ad Sacram Scripturam 
universam cognoscendam et interpretandam. Erit ille bene meritus de 
sacro deposito, Ecclesiae magisterio tradito ut custodiatur et interpretetur. 

Certus sum, venerabiles Patres, omnes nos firmiter tenere velle iura- 
mentum ante sacram consecrationem episcopalem emissum: « Sacram 
Scripturam interpretabor iuxta sensum quem tenuit et tenet Sancta 
Mater Ecclesia ». Votum ergo humiliter submitto: confirmetur et in- 
stanter inculcetur principium Vaticani I... 29 Dixi. 



In textu scripto tradito: 1 deest. 2 lin. 13-16. 3 deest. 4 cf. Hu- 
mani generis. 5 (EB 612). 6 deest. 7 etc. 8 deest. 9 deest. 
10 cf. EB 538 et 541. 11 iuxta. 12 doctrinam et methodum quam iuvat 
recolere breviter. 13 Pius XII. 14 (EB 546). 15 deest. 16 cf. EB 
550-560, ubi expresse. 17 ... 18 deest. 19 Fides historica et V. T. (cf. 
EB 558) et praesertim N. T. omnino curanda ergo et depositum fidei integre et 
sancte custodiendum. 20 appellant — genus huiusmodi respuendum est (cf. EB 
559). 21 (EB 539). 22 deest. 23 cf. Humani generis (EB 618), episto- 
las enc. maximi momenti, quae plura de re biblica habet et in schemate prae 
oculis habentur cum ceteris S. Scripturis. 24 deest. 25 (EB 111). 26 (EB 
615. 27 Em.mus card. Bea magistris S. Scripturae in Italia commendavit a. 
1950. 28 deest. 29 « in rebus fidei et morum etc. ». 

Praeses card. Frings: Nunc secretarius generalis annuntiabit exitum 
votationis factae. 

Secretarius generalis: Audiant omnes! Cum, praeter spem, habitus 
sit exitus suffragationis, hic idem exitus communicatur statim ex man- 
dato em.mi praesidis. 

Praesentes votantes: 2209. 

Tulerunt votum Placet: quod significat esse interrumpendam discus- 
sionem totius schematis: 1368. 

Tulerunt votum Non placet: scilicet esse continuandam discussio- 
nem: 822. 

Vota nulla: 19. 

Maioritas quae requirebatur, maioritas 2/3 partium, erat 1473. 
Cum igitur Placet non attigerit hanc maioritatem, non potest possidere; 
quapropter, de mandato praesidis, continuabitur discussio de schemate 
revelationis. 

Exc.mus P. D. Pericles Felici, arch. tit. Samosatensis, secreta- 
rius generalis: 

Praeest hodiernae congregationi generali em.mus ac rev.mus D. card. 
Ernestus Ruffini, arch. Panormitanus. 

Nunc, de mandato em.mi card. a publicis Ecclesiae negotiis, haec 
communico: « Scrutinium, hesterno die habitum, visum est quasdam sol- 
licitudinis causas praebuisse. Id enim sufficienti modo indicativum, sed 
non definitivum fuit ad Concilii Ordinis praescripta. Praeterea, attentis 
disceptationibus superioribus diebus factis, atque rationibus a Concilii 
Patribus allatis, praevidentur in disceptatione, etsi primum valde ad 
argumentum illustrandum contulit, diversae rationes haud facile con- 
sentire posse. Quam ob rem necessarium videtur, propositum schema 
iis defectibus expoliendum esse, de quibus solemnis hic coetus discep- 
tare pergit, quin ad optatam conclusionem deveniat. Augustus Pontifex, 
ratione habita harum sollicitudinis causarum, atque plurium optatis an- 
nuens, benigne statuit rem speciali commissioni examinandam commit- 
tere, quam component quidam em.mi Patres cardinales atque sodales sive 
commissionis theologicae sive secretariatus ad unitatem christianorum 
fovendam. Huius vero commissionis munus erit schema emendare, idem- 
que brevius reddere atque magis apte perficere, principiis praesertim ge- 
neralioribus instando. Ceteroquin, omnes bene sciunt eamdem hanc doc- 
trinam a Conciliis Tridentino ac Vaticano I iam expositam fuisse. Schema 
ita simul consideratum ab ipsis diversae sententiae partibus, Patrum 
Conciliarium iudicio dein iterum proponetur, ut suum suffragium ferant. 
Itaque haec agendo, optata utilitas Patribus praebebitur, alia quoque 
schemata considerandi vel saltem delibandi, paucos hos per dies, qui in 
hac prima Concilii sessione adhuc manent; iidemque hoc aequum sola- 
cium inde hauriant antequam ad suam quisque dioecesim revertatur ». 

Ad mentem huius nuntii, hodie prosequetur disceptatio de cap. I 
schematis de fontibus revelationis, et feria VI proxima initium habebit 
relatio et disceptatio de schemate constitutionis de instrumentis commu- 
nicationis socialis, ut heri iam praenuntiatum est. 

Nunc lego nomina eorum qui circa cap. I schematis de fontibus re- 
velationis loqui postulaverunt exc.mi DD. Aemilius Guano, ep. Libur- 

nensis in Italia; Eduardus Martinez, ep. Zamorensis in Hispania; Christo- 
phorus Butler, sup. gen. Congregationis Anglicae O.S.B.; Vitus Chang, 
ep. tit. Cyanitanus in Germania; Maximus Hermaniuk, arch. Vinnipe- 
gensis in Canada; Ioannes Rupp, ep. Monoecensis in Monaco; Franci- 
scus Marty, arch. Rhemensis in Gallia; Aloisius Henriquez, ep. aux. 
Caracensis in Venetiola; Petrus Cantero, ep. Huelvensis in Hispania; 
Franciscus Seper, arch. Zagrabiensis in Iugoslavia; Petrus Veuillot, arch. 
coadiutor Parisiensis in Gallia; Laurentius Jager, arch. Paderbornensis 
in Germania; Eduardus Doody, ep. Armidalensis in Australia; Raphael 
Moralejo, ep. aux. Valentinus in Hispania; Constantinus Barneschi, ep. 
Manziniensis in Italia; Carolus Wojtyla, vic. cap. Cracoviensis in Polo- 
nia; Marcus McGrath, ep. aux. Panamensis; Ubaldus Cibrian, ep. Co- 
rocorensis in Bolivia. 

Et explicit disceptatio circa cap. I. 

1 

Exc.mus P. D. AEMILIUS GUANO 
Episcopus Liburnensis 

Venerabiles et dilectissimi Patres et Fratres, 

Mea proposito est ut in ipso exordio schematis fusius recolantur et 
in maiorem evidentiam ponantur sequentia puncta, quae aliunde aliquo- 
modo saltem partim in cap. I iacent et quae fundamentum praebent pro 
tota materia schematis, ad quae, immo, tota materia ordinatur. 

1. Deus hominibus loquitur per suum Verbum, praesertim per Ver- 
bum caro factum in Spiritu Sancto amoris sui. 

2. Christus Verbum caro factum, est imago et via 1 et vox Patris, 
unicus Magister et via ad Patrem. Ipse hominibus loquitur imprimis per 
sua dicta, sed etiam, ut, ni fallor, S. Gregorius Papa eloquitur, per sua 
facta et gesta, immo per suam ipsam personam, inter homines ex mo- 
mento Incarnationis degentem. 

3. Deus Verbum suum loqui vult non aliquibus et singulis homini- 
bus solummodo sed toti humanae familiae. Verbum autem suum tradit 
prophetis et Ecclesiae iam inde a Vetere Testamento ut deinde Ecclesia 
ipsum omnibus hominibus tradat. 

4. Haec traditio verbi Dei plurimis modis fit: per vocem prophe- 
tarum et per magisterium Ecclesiae, per totam immo 2 vitam Ecclesiae. 
Sed, inter plurimos hos modos, privilegiatum et principem locum obti- 
net Sacra Scriptura, quippe quae, Spiritu Sancto inspirante, Deum habet 

auctorem. Quamvis autem in Scriptura Sacra non necessario et expli- 
cite omnia particularia contineantur quae in revelatione continentur, in 
ipsa tamen apertissime patet consilium Dei in sua revelatione. 

5. Hoc autem consilium est: hominibus patefacere historiam salutis 
et viam liberationis a peccato et a malis, nec non viam vitae, pacis et ami- 
citiae cum Deo per Christum. Per historiam vero salutis et per viam 
vitae, quam Deus ostendit in sua revelatione, per suum denique verbum, 
homo vocatur et introducitur ad agnitionem suiipsius tamquam ... 3 pec- 
catoris et 4 filii Dei, super omnia autem ... s ad communicandam vitam 
divinam, in agnitione et amore Patris, per Filium in Spiritu Sancto. 

6. Tota vita christiana, tota vita 6 Ecclesiae de verbo Dei vivunt, 1 
quod continuo hauriunt 8 a flumine Traditionis, praesertim autem ab ipsa 
Scriptura Sacra. Tota vita christiana, tota vita Ecclesiae in servitium 
verbi positae sunt, ut ipsum magis magisque audiatur et resonet in corde 
hominum. 

7. a) Hinc munus episcoporum, qui, quatenus magistri, sed non 
solum quatenus magistri, ad ministerium verbi Dei addicti sunt; b) hinc 
praestantissimum et difficillimum munus exegetarum et theologorum in 
servitium ipsius 9 verbi Dei; hinc necessitas ut theologi et exegetae conti- 
nuo mutuo cooperentur ... 10 sub ductu et disciplina Ecclesiae; c) hinc 
reverentia, gaudium, sollicitudo christifidelium, immo omnium hominum, 
erga verbum Dei, Traditionem, Scripturam, magisterium Ecclesiae, erga 
Ecclesiam... 11 Gratias. 



In textu scripto tradito: 1 deest. 2 deest. 3 creaturae Dei. 4 deest. 
5 introducitur. 6 sive singulorum christianorum sive totius. 7 vivit. 8 hau- 
rit. 9 deest. 10 in tali servitio. 11 Verbi Incarnati. 

2 

Exc.mus P. D. EDUARDUS MARTINEZ GONZALES 

Episcopus Zamorensis 

Em.me Praeses, em.mi, exc.mi ac rev.mi Patres Conciliares, 

Merito nos omnes vehementer cupimus schema, in quantum fieri 
possit, undequaque perfectum elaborare. Liceat igitur mihi, cum omni 
modestia, nonnullas proponere observationes ad cap. I schematis con- 
stitutionis dogmaticae de fontibus reveldtionis, quae forte venerabili 
Concilio existimationis dignae possint iudicari. Respiciunt introductio- 
nem, inscriptionem et nn. 1-2. 

1. Quaedam abs dubio introductio generalis desideratur, qua omnes 

constitutiones dogmaticae praenuntientur, propositum Concilii enun- 
tiando, cur de certis quaestionibus doctrinalibus agere intendat, et mo- 
mentum pastorale huius Concilii determinando, ut scl. iuxta monita 
Summi Pontificis Ioannis XXIII in allocutione inaugurali expressa, Ec- 
clesia, quin oculos a sacro veritatis patrimonio avertat, simul « praesen- 
tia quoque aspiciat tempora ». Talis introductionis ordinatio commissioni 
commendanda videtur. 1 Videtur autem haec duo consideranda esse: 

a) Concilium alloquitur homines nostri temporis, fidei proposi- 
tionem aptando eorum conditioni religiosae cum suis peculiaribus ne- 
cessitatibus et desideriis. Ecclesia enim, licet magistra, vere etiam mater 
est, quae magnam hominum partem inter se dissociari conspicit, sive 
nihil ordini supernaturali prospiciendo a negotiis temporalibus absorpti, 
sive diffidendo forte ut cum Deo communicari possit. Ecclesia igitur ut 
testem inter eos sese praebet, et ut medium huius ostensionis historiae 
amoris Dei erga homines. 

b) Oportet etiam ut in introductione valor magisterii conciliaris 
in constitutionibus dogmaticis declaretur modo perspicuo. Videntur enim 
complecti aliqua quae credenda proponuntur, alia vero quae minori offi- 
cio tenenda docentur. Et, quamvis distinctio ex ipso tenore locutionis 
elucere possit, forsitan non inutile erit criterium exprimere quo omnis 
ambiguitas tollatur. 

2. Titulus ipse capitis de duplici fonte revelationis non videtur ap- 
prime aptus: primo enim quia non adaequate comprehendit integram 
capitis materiam, cum, praeter quam de sic dictis fontibus, sermo sit 
etiam de revelationis origine et de eius ad magisterium relatione. Secundo 
quia formula praedicta, licet terminologia sit iam in catholicis scholis 
communiter admissa, immo etiam in Encyclica Humani generis Pii XII 
g. r. et in aliis documentis pontificiis, tamen in terminologia conciliari 
significatione plurali non invenitur. Ipsum enim Tridentinum docet: 
« perspiciensque hanc veritatem et disciplinam contineri in libris et sine 
scripto traditionibus... » (sic in sess. IV). Ex quo consequitur 2 Sacram 
Scripturam et Traditiones non fontes, sed potius deposita vocari in 
quibus divina revelatio continetur, quam quidem nos ex ipsis haurimus. 
Qua inter se relatione haec deposita aut rivuli, uti dicunt, 3 devinciantur, 
est alia quaestio ad n. 5 amandanda. 

Insuper huiusmodi expressio forte laedat tamquam offendiculum ad 
finem oecumenicum et pastoralem melius obiiciendum, quem tantum de- 
sideramus^ Unde inscriptio proponitur, aut simpliciter de revelatione 
sicut Vaticanum I inscripsit, aut de revelatione eiusque transmissione. 

3. Quum de facto revelationis schema hoc initium sumat, praemit- 
tenda videtur notio revelationis, ut hic iam dictum est, 5 quae efferat non 



I 



CONGREGATIO GENERALIS XXIV 263 

tantum eius aspectum doctrinalem, sed ipsam quoque communicationem 
personalem Dei cum hominibus in historia salutis. Talis notio desumi 
potest ex cap, IV schematis de deposito fidei, n. 17. 

4. Quae in n. 1 de ipso facto revelationis dicuntur, vividiori for- 
mula essent exprimenda. Modus quo caput inchoatur: « Revelatio nobis 
advenit Veteris et Novi Foederis oeconomia », nimis abstractus videtur. 
Licet constitutionum tenor gravitatem et stylum proprium Conciliorum 
servare debeat, nec indolem redolere homiliae aut exhortationis pasto- 
ralis, potest tamen et oportet perfundi suavitate quadam hodiernos ho- 
mines 6 digne alliciente. Quodam itaque modo significanda esset natura 
et indoles tum Veteris cum Novi Foederis. Praeterea duplex hoc stadium 
revelationis exprimatur loco integro ex epistula ad Hebraeos, I, 1-2, 
usque ad verba « in Filio ». Tandem opportune adderetur mentio Spi- 
ritus Sancti operantis in apostolis in ordine revelationis. Textus ergo 
n. 1 sic vel similiter redigi posset: « Revelatio, qua Deus in sapientia 
et bonitate sua semetipsum et mysteria salutis hominibus manifestare 
dignatus est, nobis advenit Veteris et novi Testamenti oeconomia. Deus 
enim non tantum loquitur ad docendum, sed et Salvator adstat homini- 
bus in decursu historiae. Prius quidem multifariam multisque modis 
locutus est Patribus in prophetis, novissime vero locutus est nobis 
in Filio, ... 7 qui etiam apostolos suos, Spiritu Sancto edoctos, testes 
mortis et resurrectionis suae atque regni Dei praecones misit in uni- 
versum mundum... 8 ». 

5. N. 2 pulchre ostendit primam diffusionem Novi Testamenti 
revelationem factam esse per apostolorum praedicationem, quae et 
ipsa erat verbum Dei, ut S. Apostolus 9 Paulus edixit in epistula ad 
Thess. Sed propositio inserta in linn. 21-26, incipiens « Quia igitur 
apostoli... » et desinens: « vere sit sermo Dei », aliqua habet quae 
minus concinna videntur. In locis enim citatis in schemate, « verbum 
Dei » et « verbum Domini » sensum possessivum non habent, scl. 
verbum quod Deus pronuntiat, sed explicativum, id est verbum de Deo 
factum. Quum aliunde haec oratio sit innecessaria, quia nihil addit his 
quae sequuntur, melius forsan 10 deleretur, et sic lectio efformaretur: 

« Quia igitur apostoli Evangelium Christi, et quidem eius nomine 
praedicant, ideo eorum praedicatio vere dici potest " verbum Dei " per 
eos ad homines missum, secundum illud apostoli ad Thessalonicenses... ». 
Dixi. 



ln textu scripto tradito: 1 est. 2 sequitur. 3 deest. 4 obtinendum. 
5 deest. 6 deest. 7 (cf. Hebr. 1, 1-2). 8 (cf. Io. 14, 26; 16, 14; Mc. 
16, 15; Act. 1, 8). 9 deest. 10 deest. 

Rev.mus P. D. CHRISTOPHORUS BUTLER 

Praeses Congregationis Anglicae O.S.B. 

Venerabiles Patres, 

Cum sors ita evenerit ut ius habeam tam praemature loquendi ite- 
rum, indulgentiam praestetis mihi ut proponam emendationes aliquas 
in cap. I schematis, quae mihi utiles fore videntur, etiam si revisio aliqua 
maior iam fiat. 

Primum autem, assentior eis quae dicta sunt heri ab em.mo praeside 
nostro, card. Ruffini, de praeponenda huic schemati declaratione super 
revelatione ipsa antequam ad nostrum modum accessus ad revelationem 
veniatur; et ex toto corde accipio quae de hac re paulo fusius iam hodie 
dicta sunt. 

Ratio generalis sub qua ea quae sequuntur commendo vobis est 
haec: forsan satis obvium est, mihi quidem obvium est, forsan ex discep- 
tatione generali hoc aliis etiam elucescit, hoc schema, multorum sen- 
tentia, non adaequate reddere consensum scholarum catholicarum; sed 
magis, dum uni scholae placet, alteri scholae vel aliis scholis, plene or- 
thodoxis et catholicis, non placet. Et praeterea parum rationis habet 
petitionis orientalium ecclesiarum. Et non est, mea sententia, quaestio 
tantum de aliquibus propositionibus, nec tantum de aliqua suavitate lo- 
quendi velut pastorali, sed est quaestio de toto scopo et toto tenore 
schematis. Et meo quidem iudicio, spero quoque quod iudicio etiam 
permultorum Patrum Conciliarium, schema tangit quaestiones legitime 
disputatas et non adhuc maturas ad determinandum. Igitur forsitan op- 
portunum erit ut excludamus per emendationes ex schemate omnia quae 
restringunt legitimam libertatem scholarum in rebus adhuc indetermina- 
tis, et mea et aliorum sententia nondum determinandis. Sic debemus 
agere, non ut substituamus sententias alicuius alterius scholae pro 
sententiis in schemate ut iacet expositis, sed potius ut omnes scholae 
possint consentire in textum sic emendatum vel amelioratum. Medio 
tutissimus ibis. 

Igitur tradam commissioni emendationes, de quibus hic solum iam 
vellem dicere: 

1. Titulus constitutionis mutetur, et pro titulo de fontibus revelatio- 
nis, substituatur, ex. gr., sicut iam audivimus: de revelatione et transmis- 
sione eius. Et similiter, in capite nostro, pro titulo typis impresso sub- 
stituatur: de Traditione et Sacra Scriptura. Ratio est, ut evitetur modus 

loquendi qui, ut videtur, aliquibus scholis non valde placet. Et tales 
emendationes ad evitandum hunc modum loquendi repetentur in sche- 
dula mearum emendationum. 

2. Est aliud quid, pag. 9, par. 4, lin. 14 ss. usque ad verbum « ma- 
nifestavit ». Substituatur pro textu sequens forma verborum: « Christus 
siquidem Dominus in vita sua filiis Israel arcana regni caelorum viva 
voce et per vitam ipsam suam historicam manifestavit ». 

Ratio est quia summa, mea sententia, doctrinae Novi Testamenti de 
Evangelio, de revelatione Dei, est in verbis IV Evangelii: « Verbum 
caro factum est ». Christus incarnatus non mere loquitur verba Dei, sed 
est Verbum Dei. 

Alia hic omittam, sed unum, si faveatis mihi, adderem. 

Aliqua dicta sunt in hac aula heri de exegetis catholicis; mea quidem 
sententia, erant valde iniuriosa, velut suspicionem ingerentia de fideli- 
tate horum exegetarum, ne dicam de sana doctrina et fide eorum. De 
his, Patres venerabiles, valde indignor. Et cum in mentem venit mihi 
de illustrissimis exegetis Instituti Pontificii Biblici, de redactore ephe- 
meridis « Revue Biblique » et de aliis Dominicani Ordinis patribus qui 
huic ephemeridi contribuunt, necnon de multis aliis magistris meis, uti- 
nam dicere possim amicis meis, tunc veniam... 

Praeses: Displicet mihi, rev.me Pater, te rogare ut concludas, quia 
tempus concessum iam effluxit. 

Orator: Dixi. 



Textus scripto traditus: 

Maluissem equidem differre ea quae dicere habeo de hoc capite donec alios 
audivissemus. Sed cum sors ita evenerit ut ius habeam tam praemature loquendi, 
velim proponere emendationes quae mihi utiles videntur, ne forte ab alils omnino 
praetermittantur. 

Ratio generalis sub qua ea quae sequuntur commendo vobis est haec: 
Quidquid in praeparatione huius schematis evenerit, satis obvium mihi qui- 
dem est, et forsan ex disceptatione generali praehabita hoc et aliis elucescit, hoc 
schema non adaequate reddere consensum scholarum catholicarum; sed magis, 
cum uni scholae placeat, alteri vel aliis scholis, plene orthodoxis et catholicis, non 
placere. Et non est mera quaestio de aliquibus propositionibus, nec tantum de 
aliqua suavitate loquendi veluti pastorali, sed est quaestio de toto scopo et de 
toto tenore schematis. Meo quidem iudicio, et spero quod etiam iudicio permul- 
torum Patrum Conciliarium, schema tangit quaestiones legitime disputatas et 
non adhuc maturas ad determinandum. Sed, nisi Concilii praesidentia velit uti 
iure suo non quidem reiciendi schematis sed diflerendi in diem pro tempore 
indeterminatum ulteriorem disceptationem eius (pro quo iure conferatis Ordinem 
Concilii Celebrandi seu sic dictum Regolamento, pag. 17 linn. 2-4), sed si prae- 
sides hoc iure nolint uti, tunc ad singularia debemus nos vertere. Igitur oppor- 

tunum mihi videtur ut excludamus per emendationes ex schemate omnia quae 
restringunt legitimam libertatem scholarum in rebus adhuc indeterminatis et mea 
et aliorum sententia nondum determinandis. Sic debemus agere, non ut substitua- 
mus sententias alicuius alterius scholae pro sententiis in schemate ut iacet expo- 
sitis, sed potius ut omnes scholae possint consentire in textum sic emendatum 
vel amelioratum. Igitur: 

1. Titulus constitutionis. Pro titulo de fontibus revelationis substituatur, e. g., 
de transmissione revelationis . Et similiter, in capite nostro, pro titulo de duplici 
fonte revelationis substituatur titulus: de Scriptura et sacra Traditione (melius, 
vice versa). Ratio est, ut evitetur modus loquendi qui, ut patet, aliquibus scholis 
non placet. 

2. Pag. 9, par. 2, lin. 14 et sequentes usque ad verbum « manifestavit ». Sub- 
stituatur pro textu sequens forma verborum: « Christus siquidem Dominus in 
vita sua filiis Israel arcana regni caelorum viva voce et per vitam ipsam suam 
historicam manifestavit ». 

Ratio: Ut clarius eluceat Christum non modo verbum attulisse, sed ipsum 
esse Verbum revelationis, Verbum Dei carnem factum. Revera fons et origo reve- 
lationis christianae non est solum sermones Christi, sed ipse Iesus Christus — qui 
tamen non habetur sine sermonibus suis; ideo propono « et viva voce et per vitam 
ipsam etc. ». 

3. Pag. 10, par. 4, linn. 22 et 23. Pro verbis « non in sola Scriptura sed in 
Scriptura et Traditione », omissis verbis « tanquam ex etc. », et substituendo « so- 
lum in Scriptura » pro « in sola Scriptura ». 

Ratio: ut evitetur modus loquendi de quo supra, et ut ratio habeatur morum 
catholicorum theologorum qui, ut videtur, tenent totam revelationem esse in 
Scriptura saltem aliquo implicito modo, quamvis non negent revelationem esse 
etiam in Traditione, neque negent Scripturam non plene et certe intelligi posse 
sine Traditione. 

4. Ibidem, lin. 33. Pro « non ex libris » scribatur « non tantum ex libris ». 
Ratio obvia est: ex quo tempore libri Scripturae in Ecclesia recepti sunt, 

Traditio haurit etiam ex libris his. 

5. Pag. 11, par. 5, linn. 2-6. Omittantur. Quia si non omittantur, excludetur 
sententia eorum de quibus cf. 3. supra. Sed si haec omissio non placeat Concilio, 
tunc pro « eae imprimis » substituatur « eae saltem »; ut assertio possit restringi 
ad veritates in textu enumeratas. 

6. Pag. 11, par. 6, lin. 19. Pro « utroque fonte » scribatur « sive in Scrip- 
tura sive in Traditione ». Ratio patet ex supradictis. 

Praeterea, assentior eis quae dicta sunt heri ab em.mo card. Ruffini de prae- 
ponenda huic schemati declaratione super revelatione ipsa, antequam veniatur ad 
modum nostri accessus ad revelationem. 

Unum hoc adderem. Aliqua dicta sunt heri in hac aula de exegetis catholicis, 
mea quidem sententia valde iniuriosa, velut suspicionem ingerentia de fidelitate 
eorum ne dicam de sana doctrina et fide eorum. De his valde indignor. Et cum 
in mentem venit de illustrissimis exegetis Instituti Pontificii Biblici, de redactore 
periodici Revue Biblique et aliis Dominicani Ordinis patribus qui huic periodico 
contribuunt, nec non de aliis multis magistris meis, utinam dicere possim amicis 
meis, tunc veniam peto si omnino respuam has suggestiones et suspiciones et si 

enixe orem vos, Patres venerabiles, ne quid in constitutionibus vestris statueritis 
quod possit impedire operam pro Ecclesia talium virorum tam praeclarorum et 
Matri Ecclesiae tam devotorum. 

4 

Exc.mus P. D. VITUS CHANG TSO-HUAN 
Episcopus tit. Cyanitanus 

Em.mi Praesides, veneratissimi Patres Concilii, Observatores di- 
lectissimi, 

Mihi consolationi est quod causa mea nullum schema aggreditur, sed 
positive pertinet ad unumquodque schema. Nobis enim 1 loquentibus 
de fontibus veritatum revelatarum plane praetermittendum non esse vi- 
detur mentionem facere et de revelatione originali vel protorevelatione! 
Sic optime iam animadvertit 2 exc.mus D. arch. Berolinensis Bengsch: 
Quomodo vivebant homines bonae voluntatis ante Abraham? Ideo desi- 
deratur, ut saltem quaedam notula de protorevelatione in tractatu de 
fontibus revelationis inveniatur his vel similibus verbis: « Ecclesia agno- 
scit etiam Deum, Conditorem omnium et Patrem universalem totius 
humani generis, omnibus gentibus, Vetus et Novum Testamenta igno- 
rantibus, 3 ope protorevelationis semper adfuisse ac suam eos salvandi 
pietatem actualiter ostendisse ». 

Ratio petitionis est: Ut genus humanum protolapsu affectum est 
totum, sic et pientissima Dei caritas totum genus humanum redemptio- 
nis spe relevasse consentanee omnino credendum est; ecquidem ope pro- 
torevelationis. Nulla igitur est natio, quae privata sit oporteat gratia 
illa protorevelationis, cum nulla sit natio, quae non iisdem protoparenti- 
bus, Adam et Eva, gaudeat. Nec ipsa electio Abrahae, quae multo qui- 
dem post tempore facta est, effectus protorevelationis iamiam in aliis 
nationibus vigentes delere oportuit, cum et ipse Abraham ante suam elec- 
tionem sicut et ceteri* posteri Adami ope revelationis originalis Deum 
colere tantum oportuerit. 5 Specialis igitur dilectio Dei Abrahae facta 
certe non fundatur damnis aliarum gentium, cum Deus semper manse- 
rit Conditor omnium, quia creata sua odisse nunquam possit. Eodem igi- 
tur tempore, quo Deus suo praedilecto populo iudaico ope Veteris Te- 
stamenti specialiter fovebat, paternam suam curam erga alias nationes 
neutiquam neglegebat. Immo existentia Veteris Testamenti, Iudaeis ante 
adventum Christi facti, necessitatem existentiae efncacis protorevelatio- 
nis probat in reliquis nationibus. Alioquin immanem iniuriam ac absur- 
ditatem Deo nostro Optimo Maximo ac Patri amantissimo imputare vi- 

deretur, si quis dicat: Electo Abraha eiusque posteris Vetere Testamen- 
to donato, salutem reliquarum gentium parvipendisse aut neglexisse 
Deum. 

Ut igitur Vetus Testamentum gentem iudaicam adventui Christi Re- 
demptoris praeparabat, sic reliquas nationes praeparabat traditio proto- 
relevationis. Unde non expedire videtur, Ecclesiam Christi de veritate 
hac divinam caritatem perfecte referentem tacere, quae Mater sit omnium 
Christi sanguine redemptarum animarum! 

Rev.mi Patres Concilii* uti exemplum libenter proferre dum inten- 
do, peto veniam, ne me arguatis meam gentem praeferentem. Mihi 
enim deest notio de cultura aliarum nationum. Quod autem 7 de nostra 
Sinica cultura paululum 8 cognosco, hoc 9 me persuadet, ut credam: ope 
protorevelationis nos possidere thesaurum ex veritatibus tum de Deo ipso 
disserentibus, tum de religione ipsi Deo praestanda tractantibus necnon 
et de principiis vitam rite instituendis tam abundantem, ut invidiae 
aut murmurationi erga Deum Patrem nostrum locus nusquam inveniri 
queat, cum iisdem veritatibus Christo futuro 10 optimum populum prae- 
parari liquide ac faciliter valere pateat. 

Venerabiles Patres Concilii, principes Ecclesiae et apostolorum suc- 
cessores, quibus Ecclesia Christi est commissa, estis etiam testes Christi 
ac veritatum! Vos humiliter rogare intendo, ne sinatis veritatem istam 
inquam salutiferam longius latere! Ecclesia utique non indiget proto- 
revelatione, sed quis vel qua ratione protorevelationem « Providentia » 
inquam « divina » factam ignorare audeat vel ignorari desideratur? 
Nonne quo plures veritates christianae fidei nostrae consentientes in 
aliquo populo inveniantur, eo propior sit iste populus Ecclesiae Christi 
credendum est? 11 Non propter Iudaismum ab Ecclesia reiectum est Ve- 
tus Testamentum, cur reiiciendus sit thesaurus protorevelationis propter 
« paganismum », dummodo ibi inveniatur? « Multifariam multisque mo- 
dis olim locutus est Deus », explanatione S. Pauli applicatum esse vi- 
detur dictum citatum ad Vetus Testamentum. Sed nemo iuste negare 
potest, etiam protorevelatione Deum sese manifestare potuisse. 

Quadringentis saltem ante annis fides christiana indesinenter... 12 

Praeses: Exc.me Domine, velis concludere, quia puto a nemine ne- 
gari protorevelationem. 

Orator: Unde humiliter peto vos, testes Christi ac veritatum simul 
et ministri redemptionis gratiarum, ut attentionem vestram vertere ad 
gratiam vel valorem protorevelationis dignemini. Specialiter pro gente 
mea peto gratiam, ut mandet sacrosanctum hoc Concilium speciale 
quoddam Institutum cuidam Universitati catholicae adiunctum insti- 
tui, ubi inquiratur, utrum revera sint ibi « principia multis mixta erro- 

ribus », an perfecta afflnitas inveniatur fidei nostrae proxima, ut de- 
sinat tandem sententia Ecclesiae, supra dicta, impedimentum esse Si- 
nensibus veritates diligentibus paganis! Gratias. Dixi. 



In textu scripto tradito: 1 Nobis. 2 pronuntiavit. 3 nescientibus. 
4 alii. 5 poterat. 6 deest. 7 deest. 8 deest. 9 deest. 10 ven- 
turo. 11 credendus. 12 propagabatur in terris Sinarum; non tamen satis 
attenta praeparatione, forte protorevelatione tot per saecula iam vigente, effecta 
ita, ut paucis adhuc antea decenniis ab Ecclesia nostra decretum sit: « Confucius 
vero Mencius etc. ne contemnentur. Non uti dii habendi, sed uti philosophi ante 
Christum nati, qui quaedam bona principia moralia professi sunt, multis mixta 
erroribus » (Conc. Plen. Sinense a. 1926 in Shanghai habitum; decr. 709). Quis 
quaeso, culturam sinicam rite cognoscentium valeat tali sententiae favere? Ipse 
enim Confucius claris verbis confessus est, se non suam profiteri doctrinam, sed 
doctrinam fideli antiquorum investigatione traditioneque obtentam tradere; quam 
quidem libenter credo protorevelationis ope derivatam! 

5 

Exc.mus P. D. MAXIMUS HERMANIUK 

Archiepiscopus Vinnipegensis Ucrainorum 

Venerabiles Patres Conciliares, 

... x Ad clariorem expositionem doctrinae catholicae circa revelatio- 
nem divinam et ad vitandam omnem confusionem circa hanc rem, 2 ali- 
quas emendationes humiliter proponere vellem circa cap. I schematis 
constitutionis dogmaticae de fontihus revelationis. 3 

1. Ipse titulus istius capitis: de duplici fonte revelationis, non 
placet, quia indicat tantum duplicem viam transmissionis et conserva- 
tionis revelationis divinae, sed nihil dicit clare 4 de unico auctore istius 
revelationis, nempe de Deo, qui in Vetere Foedere multifariam multis- 
que modis patribus locutus est in prophetis, ... 5 in Novo autem the- 
sauros sapientiae et scientiae suae toti humano generi per ipsum Fi- 
lium suum eiusque apostolos effudit... 6 Hoc sensu, unicus auctor et 
unicus fons revelationis divinae est Deus. Propterea, loco generalis 
tituli istius capitis: de duplici fonte revelationis , proponere vellem 7 
titulum generalem: de revelatione divina. Et per modum prooemii, de- 
beret ibi clare exponi ipsa notio revelationis divinae in genere. 8 

2. In n. 3, lin. 17 istius capitis, pag. 10, loquitur de vivo prae- 
conio apostolorum ac opposito praeconio eorum, divino afflante Spi- 
ritu, litteris mandato. Quod partim verum est, sed non omnino, quia 

praeconium hoc apostolorum, antequam fuerit litteris mandatum, erat 
etiam praeconium vivum. Propterea, ad vitandam omnem confusionem, 
proponerem post verba: « vivum apostolorum praeconium », in lin. 17, 
n. 3, pag. 10, verba: « ibi non expresse consignatum ». Tunc ultima 
verba lin. 17, tota lin. 18 et lin. 19 istius n. 3 sic legeretur: « Illis autem 
scriptis vivum apostolorum praeconium, ibi non expresse consignatum, 
nec abrogatum nec imminutum, sed potius roboratum, securius conser- 
vatum et authentice explanatum est ». 

3. Ad lin. 31, n. 4, pag. 10, loco verborum: « ut in eadem per prae- 
dicationem ecclesiasticam transmitterentur », proponerem verba: « ad 
fideliter custodiendum et authentice interpretandum ». Ratio: quia ve- 
ritates Traditionis divinae transmittuntur, conservantur non solum per 
praedicationem ecclesiasticam, ut talem? sed etiam aliis mediis, puta: 
monumentis, scriptis, vita Ecclesiae, quod ceterum sat clare 10 in n. 6, 
linn. 17 et 18 istius capitis, in pag. 11, indicatur, ubi loquitur de docu- 
mentis et monumentis quibus temporis decursu Traditio consignata est 
et manifestata. 

4. Lin. 3, in pag. 11, verba « eaque sola » quae referuntur ad Tra- 
ditionem, 11 supprimantur, quia per illam expressionem Traditio prae- 
sentatur ac nimis separata a Scriptura Sacra, sed non possumus conclu- 
dere ex facto quod Traditio est transmissa duplici via, quod propterea 
est omnino separata, est quodammodo una etsi transmissa duplici via, 
duplici modo quod vocatur duplici fonte. 12 

5. Finaliter, optatum esset, ut, claritatis causa, in futurum, si ex- 
pressio 13 « duplex fons revelationis » admittitur 1 * semper addenda sit 
determinatio de quonam fonte revelationis agitur, de duplici nempe fonte, 
quo revelatio divina fuit transmissa et quo in Ecclesia servatur, sed non 
de duplici fonte originis, ex qua revelatio illa proveniret. Quia ratione 
originis, ut iam dictum est 15 unicus est fons revelationis divinae — Deus. 
Ratione autem transmissionis et conservationis, ille fons est duplex, nem- 
pe: Scriptura Sacra et Traditio. Propterea, in usu locutionis « duplex 
fons revelationis » in sensu duplici modus transmissionis et conserva- 
tionis clarior expressio esset: « Duplex fons transmissionis et conserva- 
tionis 16 revelationis divinae 17 ». Dixi. 



In textu scripto tradito: 1 Cap. 1 schematis constitutionis dogmaticae de fon- 
tibus revelationis in genere placet. Sed. 2 deest. 3 deest. 4 deest. 
5 (cf. Hebr. 1, 1). 6 (cf. Io. 14, 26 et 16, 14; Hebr. 1, 2). 7 proponerem. 
8 deest. 9 deest. 10 deest. 11 deest. 12 deest. 13 ad expres- 
sionem. 14 deest. 15 deest. 16 deest. 17 deest. 

6 

Exc.mus P. D. IOANNES RUPP 
Episcopus Monoecensis 

Em.mi Principes et Beatitudines, venerabiles Fratres, 

Confiteor quod nomine proprio loquor, nec ullo munere fungens 
pro episcopatu Principatus Monoecensis. 
Tria praesertim in cap. I placent: 

1. Clare distinguitur inter Traditionem et magisterium ecclesiasti- 
cum. Multae aequivocationes sic evitantur. 

2. Clare ponitur, non solum inter organa magisterii ordinarii sed 
etiam inter elementa quae continent Traditionem, praxis Ecclesiae, quam 
haud feliciter multi hodierni etiam theologi sat parum curant. 

3. Placet praesertim quod textus de quo in redactione nohis propo- 
sita rationem hahet genuinae naturae theologiae. Theologia est enim scien- 
tia. De hoc scripserunt etiam distincti et recentiores inter modernos. 
Verha divi Thomae semper in memoriam revocanda sunt: « Intellectus 
humanus procedit componendo et dividendo ». Pastores animarum — sum 
et ego — egent normis praecisis tam in re doctrinali quam praesertim 
morali. Libertas animarum iniuste laederetur si onus eis imponeretur 
ultra mensuram legis et hoc accidit. Ad mensuram hanc perfecte cogno- 
scendam praecisae normae et distinctiones requiruntur. 1 

His laudatis, non pauca remanent plus minusve emendanda. 

Modus loquendi, gallice « le style », 2 salva reverentia, longe differt 
a pleno ac virili sermone quo Tridentinum et Vaticanum I utuntur. 

Aliqua asserta etiam videntur minus certa, ex. gr. pag. 10, par. 3, 
linn. 13-14, dicitur quod « Episcopi ... doctrinam apostolorum semper 
praedicatione tradiderunt et cum auctoritate interpretati sunt ». Ni fal- 
lor, multi episcopi, decursu saeculorum, erraverunt in fide, nec doctrinam 
apostolorum praedicatione tradiderunt. Verba eiusdem Clementis Ro- 
mani, de quo supra in textu, iterum atque iterum cogitanda sunt. « Hu- 
miles ergo mente simus, fratres, non glorietur sapiens in sapientia sua ». 

Haec tamen relinquens, duplicem tantum emendationem proponere 
cupio. Prima tangit par. 4, lin. 23; secunda eamdem paragraphum, lin. 32 
et sequentibus. 

Ad primam emendationem quod attinet, legitur in textu: « ...inte- 
gram revelationem, non in sola Scriptura, sed in Scriptura et Tradi- 
tione, tamquam in duplici fonte contineri ». Si Erasmus Roterodamen- 
sis hunc textum legisset f orsan adhuc nobis haec dixisset quae saepe 

saepius passim scripsit: « Quae in Scriptura habentur, hac in terra suf- 
ficiunt, alia in caelo videbimus ». Utinam videat! 

Sed res non ita se habent. Scriptura, si sensu non mere litterali sed 
plenario intelligitur (ac non 3 hac littera quae « occidit »), ergo, si sensu 
plenario intelligitur, 4 radicem fere omnium praebet quae in Traditione 
divina habentur. Sed valde distinguendum est inter Traditionem divi- 
nam et mere humanam, etiam ecclesiasticam. Sic Melchior Cano, in 
libro III, cap. IV: « Non enim sumus ii qui pharisaeorum instar tradi- 
tiones nostras velimus quasi divinas et apostolicas vindicare sed ubique 
gentium cupimus ut vera a falsis, ita ab humanis divina secernere, eo 
vero in loco maxime ubi de dogmatibus fidei catholicae agitur ». 

Propter omnes has rationes, hanc emendationem propono: loco eorum 
quae pag. 10, lin. 23 habentur, legatur: non « in Scriptura et Traditio- 
ne », sed « in Scriptura et Traditione divina ab humana caute distincta ». 

Secunda emendatio tangit ultimas tres lineas paragraphi. Hic etiam 
prudentia commendatur. Traditio non constituitur tantum, uti dicitur, 5 
Ecclesiae praeconio, fidelium fide et Ecclesiae praxi, omni consideratione 
de tempore omissa; sed requiritur assertio diuturna veritatis cuiusdam. 
Obnubilatio fidei non est praetermittenda. Cogitemus episcopos saeculi IV 
et Patres Concilii Constantiensis. 

Aliquid e canone Lirinensi videtur in textu inserendum (non quia 
Vincentius prope dioecesim meam vixit), sed propter gravissimas ratio- 
nes. Loco textus qui ultimas lineas par. 4 occupat, legatur: « Quare 
quae divina Traditio ratione sui nos docet non ex libris hauriuntur, sed 
ex his quae vivum in Ecclesia praeconium, fidelium fides et Ecclesiae 
praxis continent, id est quae " omnes ubique et semper " implicite sal- 
tem pro revelatis habuerunt et habent ». 6 Dixi. 



In textu scripto tradito: 1 Schema de fontibus revelationis momentum ha- 
bet oecumenieum, sensu quo hodie plurimi hoc verbum intelligunt. Cum magna 
prudentia, ad mentem Summi Pontificis, ergo tangendum est. Elementa praebere 
potest fecundi progressus theologici tam pro catholicis quam pro dilectis fratribus 
separatis. Duo praesertim laudo in schemate: 1. Rythmus, ut ita dicam, expositio- 
nis doctrinalis clarior fit quam in aliis textibus. Theologia quae vere pastorem 
iuvat non debet esse nimis synthetica vel prophetica. « Intellectus humanus, iuxta 
divum Thomam, procedit componendo et dividendo ». Celeberrimus episcopus 
Galliae solebat dicere: « Qui non distinguit, confundit ». Theologia parum articu- 
lata fovet, magis quam fusionem cordium, confusionem mentium. 2. Quoad par- 
ticularia valde placet quod in textu Traditio clare contradistinguitur a magisterio 
ecclesiastico. Hoc saepe non accidit in manualibus theologicis. Haec distinctio 
constituit verum progressum etiam in ordine oecumenico. 2 Stylus. 3 deest. 
4 deest. 5 deest. 6 deest. 

7 

Exc.mus P. D. FRANCISCUS MARTY 

Archiepiscopus Remensis 

Venerabiles Patres, 

Propono quasdam animadversiones ad cap. I retractandum, 1 specia- 
liter circa nn. 4, 5 et 6 huius capitis. 

Notiones Scripturae, Traditionis et Magisterii, in schemate, etiam- 
que habitudines earum inter se sufflcienter clarae non sunt. Lumen fieret 
si tota materia huius capitis in mysterio Ecclesiae poneretur. 

Ad 1. Sicut dixit Bossuet, « L'Eglise, c'est Jesus-Christ repandu et 
communique ». Sic mysterium Ecclesiae est essentialiter mysterium « Tra- 
ditionis » aut « transmissionis » Salvatoris nostri Iesu Christi omnibus 
hominibus. Ideo, Ecclesia, ut mysterium Traditionis, non solum doctri- 
nam Christi, sed etiam tradit ipsum Christum, semper viventem « heri, 
hodie et in saecula » (ex epistola apud Hebraeos 2 ). Hic sensus Traditio- 
nis primarius ac semper actualis videtur. Missio Ecclesiae est enim 
« transmissio Christi ». 

Ad 2. Christus, hodie traditus hominibus ab Ecclesia, idem est ac 
Christus olim traditus ab apostolis, qui sunt fundamentum Ecclesiae. 
Huius apostolicae Traditionis, Sacra Scriptura permanet unicum testi- 
monium obiectivum. Alia testimonia ... 3 Traditionis, saepe dictae « tra- 
ditiones », in Ecclesia recepta sunt virtute conformitatis suae cum testi- 
monio Scripturae. 

Ad 3. Traditio Christi, sic definita, est, sub motione Spiritus Sancti, 
actus totius Ecclesiae, hierarchiae ac fidelium. Magisterii Ecclesiae pro- 
prium est normativam facere hanc Traditionem Christi, quae fundatur 
super Scripturam et traditiones authenticas. Ecclesia enim non tradit 
Christum per se ipsam, sed Christus ipse se tradit per Ecclesiam. Quod 
supponit interventionem ministerialem apostolorum ac eorum succes- 
sorum. 

Duae sunt conclusiones nostrae. 

1. Haec praesentatio materiae cap. I intra mysterium Ecclesiae 
maxime prodest rei oecumenicae, quia, ex una parte, privilegium Scrip- 
turae recognoscit, et, ex alia parte, ponit discussionem oecumenicam 
in proprio ac vero loco, scl. mysterio Ecclesiae. 

2. Haec praesentatio manifestat pastorale momentum nostrae di- 
scussionis. Etenim, Traditio Christi omnibus hominibus vere videtur 
obligatio prima ac fundamentale munus pastoris in Ecclesia. 

Consequenter, peto fortiter 4 totam retractationem huius capitis se- 
cundum mentem interventionis nostrae. Dixi. 



In textu scripto tradito: 1 deest. 2 {Hebr. 13, 8). 3 omnia. 4 ve- 
hementer. 

8 

Exc.mus P. D. ALOISIUS HENRIQUEZ JIMENEZ 

Episcopus tit. Lamdiensis, aux. Caracensis 

Venerabiles Patres Conciliares, 

Quia totum schema retractabitur et reformabitur, haec tantum de 
cap. I breviter dicam. 

1 . Iam ab initio titulus capituli de duplici fonte revelationis non pla- 
cet. Substituatur titulo de fonte revelationis . Non de duplici fonte, sed 
revera de duplici testimonio unius revelationis, de duplici modo quo re- 
velatio usque ad nos pervenit: fons unicus est Evangelium, ut docetur 
ab ipso Concilio Tridentino. Ex Evangelio dimanant testimonia Scrip- 
turae et Traditionis, ut etiam in Vaticano et in Humani Generis docetur. 

2. Ad n. 3. Propono mutationem ordinis ipsius numeri, quia videtur 
logice. Sic: « Ministerium autem verbi, quod Christus et apostoli ince- 
perunt, volventibus saeculis semper in Ecclesia servatum est. Nam sicut 
apostoli tradiderunt quae a Christo acceperant, etc... ». Ponatur primus: 
« Quidam ex apostolis vel apostolicis viris revelationem divino afflante 
Spiritu, litteris quoque mandaverunt; illis autem scriptis vivum aposto- 
lorum praeconium nec abrogatum, neque imminutum, sed potius robo- 
ratum, securius conservatum et authentice explanatum est », ponatur 
primo; et post: « Nam sicut apostoli tradiderunt quae a Christo accepe- 
rant et successoribus suis custodienda commiserunt, sic episcopi, qui in 
Ecclesia... etc. ». 

3. Ad n. 4. Haec dicenda videntur de duplici fonte revelationis. 

a) De genuina mente Tridentini hodie inter catholicos doctores dispu- 
tatur. Concilii non est quaestiones disputatas dirimere et potissime si 
periculum nullum contra fidem in his quaestionibus inveniatur. 

b) Doctrina, cui omnes firmissime assentimus, eo modo explanari et 
doceri debet in Vaticano II, non simpliciter repetendo ea quae in Tri- 
dentino vel Vaticano I iam dicta sunt, sed ita ut omnes fratres in Christo 
credentes ad unitatem Ecclesiae allicere possit. Thema de duplici fonte 
ut hic exponitur confirmaret praeiudicia eorum qui tenent Ecclesiam 

pro suo libito posse proponere auctoritative dogmata quae in Scriptura 
nullo modo inveniri possint. 

c) In schemate videtur docere dari veritates ad salutem necessarias, 
praeter eas in Scriptura contentas, quae solummodo in traditionibus 
oralibus contineantur. Attamen documenta magisterii, v. g. in defini- 
tione dogmatis Assumptionis, semper ad Sacram Scripturam se re- 
ferunt. 

d) Schema etiam supponit revelationem nihil aliud esse nisi commu- 
nicationem conceptualem veritatum; sed e contra quae Traditio ratione 
sui continet, ex fonte apostolico et vivo Ecclesiae praeconio, fide fide- 
lium et praxi ipsius Ecclesiae hauriuntur. 

e) Revelatio integra « depositum fidei » constituit, quod simul Scrip- 
turam et totam vivam realitatem primitivo-apostolicae Ecclesiae cum sua 
essentiali structura, suo magisterio, ministerio et suis sacramentis com- 
plectitur. Haec realitas utpote viva, sub impulsione Spiritus Sancti, cre- 
scere debet usque dum perveniatur ad plenitudinem Christi. 

Ad n. 5: De habitudine unius fontis ad alterum: modo clariore ex- 
ponatur ita ut acatholicos non offendat. 

Ad n. 6: De habitudine utriusque fontis ad magisterium. In sche- 
mate, magisterium videtur proponi ut regula mere regulans; sed est 
simul regula regulans et regulata, ideo regulata quia magisterium reve- 
renter suscipit et Scripturam et Traditionem apostolicam. 

Loquatur lingua quam omnes, etiam non-catholici, intelligere pos- 
sint, ita ut omnes sciant ex doctrina catholica ab Ecclesia proposita non 
solum eruitur verus sensus Sacrae Scripturae, sed etiam viceversa, Ec- 
clesia hodierna, ut iam antiqua fecit, ex diligenti et amoroso studio et 
consideratione Scripturae, profundius penetrat et clarius percipit et 
proponit sensum ipsius doctrinae catholicae. Dixi. 



Textus scripto traditus: 

Quia schema retractabitur et reformabitur haec tantum breviter dicam de 
cap. I. 

1. Ipsum titulum capituli non placet, nempe de duplici fonte revelationis, 
substituatur titulo: de revelatione eiusque fonte. Ut iam saepe et multum dictum 
est, non de duplici fonte, sed revera agitur de duplici testimonio unius revelatio- 
nis, de duplici modo, quo revelatio usque ad nos pervenit: fons unicus est Evan- 
gelium, ut docet Tridentinum in sess. IV (« ... hoc sibi perpetuo ante oculos pro- 
ponens, ut sublatis erroribus puritas ipsa Evangelii in Ecclesia conservetur, quod 
promissum ante per prophetas in Scripturis sanctis Dominus Noster Iesus Chri- 
stus Dei Filius proprio ore primum promulgavit, deinde per suos apostolos tam- 
quam fontem omnis et salutaris veritatis et morum disciplinae omni creaturae 
praedicari iussit (Mt. 28 19 sq.; D. B. 783); ex Evangelio autem testimonia 
Scripturae et Traditionis dimanant (cf. ibidem). 

2. Ad n. 3. Mutetur ordo numeri ut logice procedat. Sic proponitur: « (De 
transmissione revelationis Novi Foederis). Ministerium autem verbi, quod Chri- 
stus et apostoli inceperunt volventibus saeculis semper in Ecclesia servatum est. 
Quidam ex apostolis vel apostolicis viris revelationem divino afflante Spiritu, lit- 
teris quoque mandaverunt; illis autem scriptis vivum apostolorum praeconium nec 
abrogatum, neque inminutum, sed potius roboratum, securius conservatum et 
authentice explanatum est. Et sicut apostoli tradiderunt quae a Christo accepe- 
rant (cf. 1 Tim. 6, 20; 2 Tim. 1, 14) sic episcopi, qui in Ecclesia locum aposto- 
lorum per successionem obtinent, eorum doctrinam semper praedicatione tradi- 
derunt et cum auctoritate interpretati sunt ». 

3. Ad n. 4 haec brevissime dicenda videntur. 

a) De genuina mente Tridentini circa duplicem fontem revelationis hodie 
inter catholicos doctores disputatur. Concilii non est quaestiones disputatas diri- 
mere, praesertim si periculum nullum contra fidem in his quaestionibus inve- 
niatur. 

b) Doctrinam, cui omnes firmissime assentimus, eo modo explanari et do- 
ceri debetur in Vaticano II, ut attento progressu theologico ultimis saeculis 
evento, ita proponatur ut omnes fratres in Christo credentes ad unitatem Eccle- 
siae allicere possint. 

Doctrina de duplici fonte ut hic exponitur praeiudicia confirmabit eorum 
qui cogitant Ecclesiam pro suo libito auctoritative proponere posse dogmata nova 
quae in Scripturis nullo modo inveniri possint. 

c) Etiam in schemate docere videtur dare veritates ad salutem necessarias, 
praeter eas in Scripturis contentas, quae solummodo in Traditionibus oralibus 
contineantur. Hoc, etiam inter catholicos, disputatur; et magisterium ipsum Ec- 
clesiae, exempli gratia in definitione dogmatica Assumptionis B. M. V., ad Sa- 
cram Scripturam se refert. 

d) Schema etiam praesupponit revelationem nihil aliud esse nisi commu- 
nicationem conceptualem veritatum; sed e contra, quae Traditio, ratione sui con- 
tinet, ex fonte apostolico, vivo Ecclesiae praeconio, fide fidelium et praxi ipsius 
Ecclesiae hauriuntur. 

e) Revelatio integra « depositum fidei » constituit, quod simul complec- 
titur Scripturam et totam vivam realitatem Ecclesiae primitivo-apostolicae cum 
eius essentiali structura, magisterio, ministerio et sacramentis. Haec realitas, ut- 
pote viva, sub impulsu Sancti Spiritus, crescere debet usque dum perveniatur ad 
mensuram plenitudinis Christi. 

Ad n. 5: « De habitudine unius fontis ad alterum »: modo clariori expo- 
natur, ita etiam ut acatholicos non offendat. 

Ad n. 6: « De habitudine utriusque fontis ad magisterium ». In schemate 
magisterium videtur proponi tantum ut regula mere regulans; sed revera est 
regula simul regulans, et regulata, ideo regulata quia magisterium reverenter et 
amorose suscipit et Scripturam et Traditionem apostolicam. Loquatur lingua, quam 
omnes, etiam non catholici, intelligere possint; ita ut omnes sciant ex doctrina 
catholica ab Ecclesia proposita non solum eruitur verus sensus Sacrae Scripturae, 
sed etiam viceversa, Ecclesia hodierna, ut et antiqua, diligenti et amoroso studio 
et consideratione Scripturarum profundius penetrat et clarius percipit sensum ipsius 
doctrinae catholicae. 

9 

Exc.mus P. D. PETRUS CANTERO CUADRADO 

Episcopus Huelvensis 

Liceat mihi aliquas observationes a) circa contextum generalem, 
b) circa quasdam expressiones adhibitas in diversis paragraphis huius 
capitis de duplici fonte revelationis, venerabilibus Patribus reverenter 
exponere. 

1. Circa contextum generalem. Tria haec humiliter exponam: 

a) Prae oculis semper habentes non tantum statum actualem 
quaestionis tractandae sed etiam proiectionem et progressum eiusdem 
in futuro, puto quod in hoc schemate forte contineantur, cum quaestio- 
nibus iam definitis, aliae quaestiones hodie polemice agitatae et adhuc 
theologice immaturae. Ideo, etsi catholica veritas integre, concrete, 
praecise, 1 absque ambiguitate proclamanda sit, tamen, habita ratione 
pastorali huius Concilii Oecumenici Vaticani II, opportunum forte 
esset tali modo in argumentatione et expositione veritatis catholicae 
uti et sanciri adaequata qualificatione theologica ut, ex una parte, viam 
diniciliorem reddere nequeant dialogo cum fratribus nunc ab Ecclesia 
catholica separatis, et ex altera parte, sicut aiebat Summus Pontifex 
Ioannes XXIII feliciter regnans in sua oratione inaugurali huius Sanctae 
Synodi, « ea ratione pervestigentur et exponantur quam tempora postu- 
lant nostra ». 

b) Cum proferuntur textus dogmatici alicuius Concilii melius 
esse videtur, conservata materia, conservari et verba. Quodsi nova in- 
troducantur vel substituantur, ex progressu alicuius ideae, praeferen- 
dum videtur ut clare uno vel alio modo indicetur. 

c) Quaeri posset utrum generetur aliqua confusio e diversis 
verbis quasi indifferenter adhibitis « Traditionem » exprimentibus. 
E. g. praedicatio, praeconium vivum, traditio, traditio divina, traditio 
apostolica, habentne eamdem semper concretam significationem? 

2. Circa quasdam expressiones adhibitas in hoc capite. 

a) In par. 1, statuta comparatione inter revelationem Veteris et 
Novi Foederis, de prima dicitur, lin. 4, « patribus »; de altera autem, 
lin. 6, « toti humano generi ». Nunc vero affirmatio praecipue innititur 
verbis epistolae ad Hebr. I, 1-2; ubi tamen non habetur binomium 
« patribus — toti humano generi », sed « patribus — nobis ». Videtur 
igitur haec 2 citatio biblica aliquantulum libera et forte interpretatio 
minus exacta. Nam si de facto per apostolos revelatio Novi Foederis 

« toti humano generi » destinatur, etiam revelatio Veteris Foederis 
« per patres » respicit totum Israel, et nationale et messianicum. Ita 
magis apparet mysterium Christi ut centrum historiae salutis. Mandandi 
ergo melius textus illi biblici (sicut et alii, nisi directe ad probandam 
doctrinam adhibeantur) ad calcem, vel exacta illorum interpretatio fiat. 

b) In altera paragrapho, lin. 9, legitur: « Haec Novi Foederis 
revelatio, quae Veteris Foederis revelationem longe transcendit eamque 
consummavit, Deo ita disponente, potissimum per praedicationem spar- 
sa est et auditu recepta... etc. »; duo liceat notare: 

1. Verbum « potissimum » forte melius substitueretur locutione 
« primis temporibus », vel alia simili, ut aptius responderet et titulo 
par. 2 (de prima diffusione revelationis Novi Foederis) et sensui testi- 
monii S. Clementis Romani, quod quidem ad calcem ponendum melius 
quam in ipso textu mihi videtur. 

2. Sine dubio prima praedicatio praecessit libro scripto; aut post 
scripta Evangelii, etc, nonne primorum Patrum praedicatio haurieba- 
tur potissimum ex illis scriptis Evangeliis, quae quoad eorum vim et 
momentum forte in schemate apparent restricta ac Traditioni non 
aequalia et parallela sed inferiora... 3 ? 

Hoc forte clarescit magis in par. 3 (linn. 15 usque ad 19) et 4, 
in qua ultima ita « modus » diversus (Scripturae et Traditionis) in ra- 
tione fontis exponitur ut, citatis Vaticano et Tridentino, mutetur ver- 
bum « dictante » in « suggerente » (pro Traditione) et videatur intro- 
duci velle aliqua quaestio in scholis hodie 4 disputata, de Traditione ut 
fonte revelationis, superante vel non superante, hoc vel alio sensu, 
Scripturam. Quaeritur: subiacet quaestio magis polemica quam dog- 
matica? 

Post haec tamen in par. 5, lin. 35, pervenitur ad aequilibrium in- 
ter Traditionem et Scripturam ut fontes revelationis, quod in Triden- 
tino et in Vaticano I adest et effulget. Dixi. 



In textu scripto tradito: 1 deest. 2 et. 3 et subiecta. 4 deest. 

10 

Exc.mus P. D. FRANCISCUS SEPER 

Archiepiscopus Zagrabiensis 

Venerabiles Patres Conciliares, 

Quamquam laborem peritorum schema praesens componentium re- 
vereor, nihilominus propter Oecumenicae huius Synodi auctoritatem 
proferre debeo: Cap. I uti iacet non placet atque ex integro rescri- 
bendum est. 

Praecipua ratio in eo est quod descriptio Traditionis hic proposita 
nimis angusto conceptu praedicationis innititur: sumitur nempe in 
sensu praedicationis mere et exclusive oralis... 1 Schema procedit adeo 
ut quis concludere possit potestatem docendi a Christo apostolis eorum- 
que successoribus traditam, ... 2 restrictam esse ad solos actus docendi 
viva voce, alios vero modos et media, quibus verbum Dei annuntiari 
etiam potest, praerogativa auctoritatis a Christo proveniente carere... 8 
Quapropter haec a nobis nude approbanda non sunt, ne incaute confu- 
sionibus disputationibusque superfluis, aut etiam erroribus, viam ape- 
riamus... 4 

Fundamento hoc nimis arcto fretum, schema pervenit ad assertio- 
nem: «... quae divina Traditio ratione sui continet, non ex libris, sed 
ex vivo in Ecclesia praeconio, fide fidelium et Ecclesiae praxi hau- 
riuntur »... s 

Praetereamus nunc conceptum « Ecclesiae praxis », ceteroquin am- 
biguum et aequivocum, praecisiore determinatione indigentem. Consi- 
deremus, quaeso, illud: « non ex libris, sed ex vivo in Ecclesia prae- 
conio ». 

Dicamus imprimis, nullam existere rationem veram, quae probaret 
mandatum mundi evangelizandi restrictum esse a Christo ad solam 
praedicationem vivae vocis... 6 Apostoli revera viva voce verbum Dei 
praedicabant, sed quo iure inde concludamus, aeque essentiale esse illud 
« viva voce » ac illud « verbum Dei »? Cur limitati essent ad medium 
vivae vocis, aliis mediis veritatis communicandae exclusis?... 7 

Praeterea apostoli inde ab initio in annuntiatione Evangelii adiu- 
mento habebant librum scriptum, nempe Scripturas Veteris Testamenti, 
quibus venerationem ut verbo Dei exhibefe debebant, dicente Domino: 
« Non veni solvere sed adimplere »... 8 Ergo non recte docet, qui docu- 
menta scripta ex praedicatione primitiva apostolica amovere vult... 9 

Praetergrediamur nunc libros inspiratos Novi Testamenti. 

Tempore apostolico nondum plene absoluto, S. Clemens Papa 
scribit epistulam ad Corinthios, in schemate alioquin citatam... 10 Quis 
negabit eam fuisse et adhuc esse instrumentum insigne verbi Dei an- 
nuntiandi: unum igitur ex locis praecipuis unde divina Traditio hau- 
rienda sit? Et tamen non agitur de praeconio vivo, sed de scriptione, 
i. e. de libro... 11 Qua ergo ratione, quaeso, schema vult ut credamus 
et definiamus ea, quae Traditio ratione sui contineat, non ex libris 
haurienda esse? 

Numerosissima sunt exempla decursu saeculorum, ubi Pontifices 
Romani aut episcopi doctrinam Christi annuntiabant non per locu- 
tionem proprie dictam sed ope scriptionis... 12 Etiam hodie, et quidem 
merito, maiorem auctoritatem doctrinalem tribuimus Litteris Encycli- 
cis Papae quam simplicibus homiliis et allocutionibus. Patet igitur me- 
dia potentiora quibus Traditio divina et apostolica ad nos usque per- 
venit esse proprie libros; eapropter, hoc cap. I fundamentaliter emen- 
dandum est. 

Siquidem quaeri potest: quinam in schemate intelliguntur tamquam 
haurientes ea quae Traditio ratione sui contineat? Utrum fideles, qui 
quaerunt quae sint amplectenda et observanda, an theologi, qui scien- 
tificae elaborationi doctrinae christianae student? Sed quis nostrum af- 
firmaret, utrosque veram doctrinam Christi haurire posse exclusive ex 
praedicatione vivae vocis in nostris ecclesiis, ex fide propria atque alio- 
rum fidelium, ex praxi hic et nunc in Ecclesia 13 vigente, uti dicitur in 
schemate, 14 et nulla ratione: illos ex. gr. etiam ex quodam libro precum 
aut alio ab Ecclesia approbato, hos (/. e. theologos 15 ) etiam ex variis 
documentis decursu saeculorum in Ecclesia conscriptis? 

Vel denique schema in mente habet potius ipsum Magisterium Ec- 
clesiae, ut sensus sit, Pontificem Romanum et episcopos, ecce, hoc Sanc- 
tum Concilium, non posse ea quae Traditio ratione sui contineat, hau- 
rire ex libris sed ex sola praedicatione vivae vocis sua propria aut alio- 
rum Pontificum, ex fide sua propria aliorumque fidelium, ex actuali praxi 
Ecclesiae 16 ? 

Sed in hoc casu duae solae possibilitates dari videntur: 
Aut 1: ea quae Traditio ratione sui continet hauriri possunt ex solo 
ultimo iudicio Magisterii de vero sensu Scripturae... 17 Sed hac via prorsus 
perit thesis de Traditione ut altero fonte, a Scriptura independente, quae 
in schemate fortiter sustinetur. Supposita enim veritate, in Ecclesia agni- 
ta, revelationem publicam completam esse cum morte ultimi apostoli, 
nulla nova veritas obiective sumpta in isto iudicio concreto inveniri potest, 
ohiective sumpta. Et nunc 18 et semper sententia haec mira videtur, 
cum manifeste supponat inspirationem divinam concretam in unoquoque 

casu, si Traditio ita intellecta qualicumque ratione « divina » vocari 
velit. 

Aut 2: forsan schema supponit adhuc hodie exstare quasdam reve- 
latas veritates quae nondum ullo modo conscriptae sint, sed inde a 
tempore apostolico usque ad nos nonnisi viva voce pervenerint. Sed haec 
suppositio parum mihi credibilis videtur. Et quis ex nobis hic praesen- 
tibus affirmare possit, se in sua mente reconditam habere aliquam ve- 
ritatem a Deo revelatam quae in nullo libro christiano ullo modo scripta 
iaceret, sed ex sola praedicatione in Ecclesia accepta sit?... 19 

Denique, quidquid sit de ista quaestione difficili, utrum et quonam 
sensu existant aut existere possint, hodie et usque ad finem mundi, quae- 
dam veritates revelatae — obiective sumptae — in praedicatione Eccle- 
siae ordinaria viva, et quae nondum conscriptae sint nec conscribi pos- 
sint, duo tandem hic et nunc ajfirmamus in fine: 20 

1. Obscuram hanc ultimam quaestionem a nostro Concilio modo 
peremptorio et definitivo resolvendam non esse. 

2. Traditionem obiective sumptam etiam ex libris hauriri posse... 21 
Nescio cur in schemate, tum in hoc cap. I, tum in aliis, prae- 

termittatur « unanimis consensus Patrum », qui ut regula in interpreta- 
tione Sacrae Scripturae necessario observanda declaratur a Tridentino... 22 
et repetitur a Vaticano I... 23 Satis. 



In textu scripto tradito: 1 SufBcit etiam superficialis lectio nn. 2-4, ut expe- 
riatur, quam intime in schemate coniuncti sunt conceptus traditionis cum conceptu 
praedicationis vivae vocis. Notio traditionis ibi excrescit ex praedicatione et prae- 
dicatione complectitur. Nn. 2-4 sciunt duos solos modos annuntiationis verbi Dei 
in Novo Foedere: 1. Praedicationem vivae vocis et 2. Scripta aliquorum ex apo- 
stolis et apostolicis viris, divino tamen afflante Spiritu conscripta, i. e. speciali 
modo a Deo causata. Praedicatio est modus potissimus, manifeste relate ad Scrip- 
turam N. T. (n. 2). Ut pateat agi de praedicatione vivae vocis, adiungitur receptam 
esse auditu (ibi). Christus in vita sua (adiungendum: terrestri) viva voce arcana 
regni caelorum manifestabat, et idem praecepit apostolis. Hi praedicabant, solum- 
modo nonnulli scripserunt, at hoc erat afflante Spiritu Sancto, et praeconium vivum 
inde non est imminutum (n. 3). Haec praedicatio vocatur ministerium verbi, quod 
incipitur a Christo et apostolis et servatur in Ecclesia. Episcopi doctrinam aposto- 
lorum semper praedicatione tradiderunt (n. 3). Unde concluditur traditionem vere 
divinam esse illam, quae ab apostolis Ecclesiae quasi per manus tradita est, ut per 
praedicationem ecclesiasticam transmitteretur (ac si praesupponatur apostolos ita 
Ecclesiae mandavisse, ut certae veritates non scriberentur?). Unde genuina traditio 
hauriri potest ex solo vivo praeconio, non ex libris. Facile perspicitur, qua ratione 
in talem conceptum traditionis intrat fides fidelium (quae correspondet praedica- 
tioni vivae vocis). Non ita patet, quomodo in systema sic clausum intrat praxis 
Ecclesiae, quae tamen omnino in ambitum traditionis pertinet, quoniam secundum 
sensum Tridentini inter traditiones non numerantur solummodo veritates sed etiam 

facta et instituta. Secundum nostrum schema manifeste a Christo originem ducit 
sola praedicatio vivae vocis reduplicative sumpta. Nulla scriptio agnoscitur ut 
possibilis, praeter Scripturas N. T. inspiratas, quae proinde speciali modo et ra- 
tione, praeter ordinarium rerum cursum, a Deo ipso exoriuntur. 2 (Matth. 28, 
18-20). 3 Conclusio ista facile imponitur, cum schema tam nervose insistat 
in praedicatione vivae vocis, quae sola fundamentum praebet, ut doctrina, ea me- 
diante tradita, characterem traditionis divinae habere possit (n. 4). Si schema docet 
Christum explicite voluisse et praecepisse praedicationem vivae vocis qua talem, 
et solam illam doctrinam quae tali modo ad nos pervenit habere characterem doc- 
trinae a Christo provenientis, exceptis utique scriptis a Deo prorsus specialiter 
causatis quorum Deus ipse auctor est, quid mirum si concludamus alias omnes 
scriptiones praeter Scripturas canonicas currere extra viam a Christo explicite vo- 
litam et designatam? 4 Non est parvipendenda ista conclusio, quamvis a redac- 
toribus schematis non advertatur. Non intendimus eos inculpare: dicimus solum- 
modo in schemate praemissas positas esse, quae facile ad conclusionem funestam 
ducerent. Redactores nimis systema creare cupiebant! 5 (n. 4). 6 Verbum 
kerysso, quod apud Marc. 16, 15 legitur, primarie quidem exprimit praeconium 
sollemne orale. Verumtamen ne plus iusto serviamus litterae; praesertim cum lo- 
cus parallelus apud s. Matthaeum afferat verba sub isto respectu magis gene- 
rica: matheteusate et didaskontes: discipulos facite, docentes; Mt. 28, 18-20. 
7 Schema utique non dicit alia media esse exclusa aut prohibita, at ex schemate 
sequi videtur mandatum Christi referri ad solam praedicationem vivae vocis, quod 
vero practice dicit, alia media, excepta Scriptura a Deo ipso inspirata, ut vehiculum 
verbi Dei inservire non posse. 8 Mat. 5, 17-18: « Nolite putare quoniam ve- 
ni solvere legem aut prophetas; non veni solvere sed adimplere. Amen quippe dico 
vobis, donec transeat caelum et terra, iota unum aut unus apex non praeteribit 
a lege, donec omnia fiant ». Ipse Dominus aperuit eis sensum ut intelligerent 
Scripturas, Lc. 24, 45. Ita apostoli, evangelica luce illustrati, Scripturam Veteris 
Testamenti authentice interpretari potuerunt et re vera interpretati sunt: possiden- 
tes clavem Scripturarum a Christo traditam, aliis etiam aditum ad thesauros re- 
velationis divinae in Lege et Prophetis reconditos aperiebant. Non semel annun- 
tiatio apostolica incipiebat a lectione Scripturarum (cf. collocutionem Philippi dia- 
coni cum Eunucho, Act. 8, 35), et semper apostoli Scripturis usi sunt tamquam 
medio potenti et valido ad Evangelium Iesu Christi hominibus tradendum. Immo 
aliis lectionem Scripturarum in luce fidei Iesu Christi commendabant (Paulus lau- 
dat Timotheum « quia ab infantia sacras litteras nosti », 2 Tim. 3, 15 sq.). Rela- 
tionem Novi Foederis ad Vetus sic describit s. Leo Magnus Papa: « Dispensa- 
tiones misericordiae Dei, quas Salvator noster pro humani generis reparatione. su- 
scepit, ita sunt, dilectissimi, divinitus ordinatae, ut Evangelium gratiae velamen 
legis tolleret, non instituta destrueret. Unde custodienda nobis est Dominica illa 
sententia, qua dixit se non venire legem solvere, sed implere, ut nos quoque huic 
regulae, quantum donante Deo possumus, serviamus, scientes nihil esse de Veteris 
Testamenti constitutionibus negligendum, si vigilanter studeamus agnoscere quid 
ibi transitura obumhratione velatum, quid permansura actione sit conditum. Nam 
discretio ciborum et hostiarum, circumcisio carnis, differentia baptismatum, et 
observatio baptismorum, non adhuc sub figuratis significationibus sunt agenda, 
quae etiam sunt rebus ipsis quae significabantur impleta; mandata vero et prae- 
cepta moralia sicut sunt edita perseverant, quia non aliud insinuant quam loquun- 

tur et apud christianam devotionem augmento crescunt, non cessatione deficiunt. 
Diligere itaque Deum et proximum, honorare patrem et matrem, non adorare deos 
alienos, et cetera, quae aut terribiliter sunt prohibita, aut salubriter imperata, 
non aliter ex legalibus institutis quam ex evangelicis veneramus edictis, ut quam- 
vis multa accesserint ex novitate gratiae, nihil tamen imminutum sit de antiquitate 
iustitiae » (Sermo XX, 1; PL 54, 188-189). 9 et mandatum Christi ad praedi- 
cationem vivae vocis exclusive restringit. 10 (n. 2). 11 Papa non praedi- 
cabat viva voce Corinthiis, sed documentum scriptum confecit misitque Corin- 
thum! 12 Unum notemus: 13 Ecclesiis. 14 deest. 15 vero. 

16 ecclesiastica. 17 (viva voce prolato?). 18 deest. 19 Immo, in 

schemate supponi videtur omnes veritates a Christo revelatas, obiective seu ma- 
terialiter sumptas, numquam conscriptas esse posse. Huic enim Synodo ad defi- 
niendum proponitur: ea quae traditio ratione sui contineat ex libris hauriri omnino 
non posse. Definitio autem conciliaris non profertur ad tempus, sed pro semper. 
Iamvero, ex dictis apparet, ipsum conceptum revelationis divinae hic in causa esse, 
quem vero conceptum commissio praeparatoria ad aliud schema remisit! 20 af- 
firmanda sunt. 21 Patet utique, ultimum iudicium de contentu et vero sensu 
traditionis pertinere ad magisterium, quae quidem valent etiam pro Sacra Scrip- 
tura. Tamen magisterium potest istud iudicium exprimere etiam scripto, non 
necessario et exclusive per praedicationem vivae vocis. De cetero, etiam redac- 
tores schematis, modo inconscio saltem, de hac secunda constatatione convinctos 
fuisse apparet ex capitis huius n. 6, ubi loquuntur de « documentis et monu- 
mentis quibus temporis decursu Traditio consignata est et manifestata », quod 
contradicit n. 2: « non ex libris ». Dicet forsan aliquis, illud « non ex libris » 
in nostro schemate idem esse ac « sine scripto traditionibus » Concilii Triden- 
tini (sess. IV, Denz. 783). Sed in Tridentino, uti ex contextu patet, « libri 
scripti » a quibusdam distinguuntur « sine scripto traditiones », manifeste intelli- 
guntur libri Sacrae Scripturae. Econtra in nostro schemate, illud « non ex libris » 
manifeste designat libros quoscumque et opponitur « vivo in Ecclesia praeco- 
nio, fidelium fidei et Ecclesiae praxi ». Merito igitur dicimus, caput hoc funda- 
mentali quadam incohaerentia laborare et obscuritate: unde omnino rescribendum 
et retractandum esse iudicamus. Sed nunc quaestio dirimenda advenit, ex quibus 
libris sive documentis traditio obiective sumpta haurienda sit et quo modo? Ut 
quam praecisius haec in constitutione determinetur, enixe cupio. 22 (Denz. 
786). 28 (Denz. 1788), et qui exinde tenendus est manifeste pro regula verae 
traditionis. Sanctae Synodo insuper proponere velim, ut conceptus « consensus 
Patrum » amplificetur eo ut sonet: « consensus Patrum et theologorum in Eccle- 
sia » vel « universalis et constans consensus catholicorum » (cf. Denz. 1683 et 
1684), aut similiter. Patres quidem prae aliis theologis catholicis eminent anti- 
quitate et diuturna in Ecclesia receptione, differentia tamen non videtur essen- 
tialis, dummodo auctoritas in omni casu recte et debitis cum respectibus aesti- 
metur. Si methodus scientifica ad hunc consensum semper facile et clare stabi- 
liendum nondum elaborata est, ipse conceptus et formula, in Ecclesia iam per 
saecula in venerabili usu et a Conciliis confirmata, nullo modo respuenda est. 
Tandem necessarium iudico, ut haec S. Synodus aperte et sincere proferat, Magi- 
sterium ecclesiasticum non esse tantum proximam et universalem normam cre- 
dendi (n. 6), sed etiam ipsum Magisterium regulari verbo Dei scripto et tradito, 
cui humilem oboedientiam moralem et religiosam praestare debet. Dico: oboe- 

dientiam moralem et religiosam, ut distinguatur ab oboedientia in sensu stricte 
iuridico, quae quidem etiam adest si agitur de organis magisterii inferioribus, 
non vero si agitur de Magisterio Supremo, scil. de Summo Pontifice, quia Prima 
Sedes a nemine iudicatur nisi a solo Deo! Declarationem istam necessariam 
teneo eo fine ut tollatur et evitetur scandalum non paucorum in fide pusillorum, 
et praecipue illorum ab Ecclesia separatorum, qui confunduntur — non bene 
iudicantes — quasi magisterium ecclesiasticum potestate quadam omnino abso- 
luta et puro arbitrio humano vim in conscientias fidelium exerceret. Quoniam 
haec oboedientia Verbo Dei scripto et tradito a magisterio revera debetur, omni- 
bus nobis consentientibus, nescio quae prohibeant, quominus haec in constitu- 
tione explicite scribantur, dicente apostolo: « Itaque quae pacis sunt sectemur: 
et quae aedificationis sunt, in invicem custodiamus » (Rom. 14, 19). Et iterum: 
« Debemus autem nos firmiores, imbecillitates infirmorum sustinere » (Rom. 
15, 1). S. Leo Magnus: « Apostolicae traditionis... instituta servantes, ... osten- 
dentes apud nos auctoritatem Patrum vivere, eorumque doctrinam in nostra obe- 
dientia permanere » (Sermo X, 1; PL 54, 164). « In quo opere auxiliante Christo 
fideliter exequendo necesse est me perseverantem exhibere famulatum , quoniam 
dispensatio mihi credita est et ad meum tendit reatum, si paternarum regulae 
sanctionum quae in synodo Nicaena ad totius Ecclesiae regimen Spiritu Dei in- 
struente sunt conditae, me quod absit connivente violentur, et maior sit apud me 
unius fratris voluntas, quam universae domus Domini communis utilitas ». Epist. 
104 (ed. Ballerini); Silva-Tarouca, Epistulae II, 95, linn. 64-70. Perperam citaret 
quis verba S. Augustini ex libro Contra epistulam Manichaei quam vocant Funda- 
menti, c. 4, 6: « Ego Evangelio non crederem nisi me catholicae Ecclesiae com- 
moveret auctoritas » (PL 42, 176), si inde vellet demonstrare magisterium Ec- 
clesiae non debere oboediens esse Evangelio. Nullatenus enim probari potest Au- 
gustinum hic sub nomine Ecclesiae intelligere solum magisterium. In textu enim 
verba citata praecedenti (c. 4, 5 PL 42, 175) Augustinus describit Ecclesiam, ex 
qua descriptione clare perspicitur sub nomine Ecclesiae ab eo non intelligi solum 
magisterium, sed universam Ecclesiam et quidem ita descriptam ut appareat 
Augustinum hic prae oculis habuisse illud quod nos nunc vocamus traditionem. 
Ita sensus verborum supramemoratorum esset: Ego Evangelio non crederem nisi 
ex traditione ecclesiastica saperem agi de verbo Dei. De cetero videas quomodo 
haec verba Augustini explicaverat Driedo, theologus concilii Tridentini: « Et con- 
sideratione huius, inquit Augustinus, ego evangelio non crederem, nisi me eccle- 
siae commoneret authoritas: ecclesiam intelligens, non particularem hanc vel 
illam, sed universalem et catholicam, quae una et eadem est secundum membro- 
rum suorum incrementa, de qua in libro contra Faustum manichaeum: Palam 
est, inquit, quantum in re dubia ad fidem et certitudinem valeat catholicae Ec- 
clesiae authoritas, quae ab ipsis fundatissimis sedibus apostolorum usque in 
hodiernum diem, succedentibus sibimet episcopis secundum seriem successionis, 
et tot populorum consensione firmatur ». Hoc sensu nedum infirmatur sed con- 
firmatur magisterium ecclesiasticum oboedire debere verbo Dei scripto et tradito. 
Etenim si nos Scripturam ut verbum Dei accipimus ideo quod ex manibus ma- 
gisterii eam recipimus, hoc fit ideo quod magisterium Scripturam nobis porrigit 
ut verbum Dei cui ipsum magisterium credit et oboeditur, non quod nos ad 
credendum et oboediendum obligaret, ipsum vero magisterium non crederet! Prae- 
terea, quando dicimus magisterium Scripturae oboedientem esse debere, eo ipso 

non dicimus magisterium non posse proferre et proponere veritatem quae modo 
manifesto ex Scriptura deduci non possit. Haec oboedientia (est conceptus oboe- 
dientiae!) significat solummodo magisterium non posse contradicere veritati quae 
manifeste et aperte in Scriptura docetur simul ac magisterium obligatum esse 
ut Scripturam diligentem scrutaret priusquam aliquam veritatem proponeret. Et 
quis est qui hoc negare possit? De cetero manifesta est fides Ecclesiae magiste- 
rium non posse annullare definitiones conciliorum et Pontificum anteriorum nec 
non manifesta testimonia Scripturae, et quid est hoc nisi oboedientiam exhibere 
verbo Dei scripto et tradito? Cum ergo pateat talem obligationem re vera existere, 
non est cur non scriberetur aperte in hac constitutione! 

11 

Exc.mus P. D. PETRUS VEUILLOT 

Archiepiscopus tit. Constantiensis in Thracia, coad. c.i.s. Parisiensis 

Venerabiles Fratres, 

In par. 1 cap. I, pag. 9, 1 aliquid dicitur, modo iusto sed brevissimo, 
de revelatione Veteris et Novi Testamenti. Sed mihi videtur necessarium 
amplius tractari, in initio schematis nostri, de hac revelatione. Hoc 
votum iam a pluribus Patribus factum est in disceptatione generali; 
tantum volo emendationem praecisam proponere, ac rationes eius dare 
ita ut primae paragrapho substituatur quoddam prooemium seu novum 
caput de verho Dei et revelatione. 

Tres sunt rationes talis emendationis. 

1. Valde conveniens apparet, sicut iam dictum est, 2 de revelatione 
loqui, priusquam de transmissione revelationis tractetur. Etenim melius 
ita elucet quomodo Scriptura et Traditio media sunt quibus una et ea- 
dem divina revelatio communicetur. Insuper quoddam prooemium de 
verbo Dei et revelatione est apta introductio ad omnia schemata de fide 
et doctrina, quae nihil aliud sunt nisi authentica explanatio huius reve- 
lationis. 

2. Adhaesio ad revelationem et verbum Dei est quasi communis 
radix fidei omnium qui nomine Christi adornantur. Ad hanc radicem al- 
ludere, priusquam de quaestionibus disputatis disceptandum sit, valde 
conveniens videtur ad oecumenicum scopum huius Sacrae Synodi. 

3. Quaestio est gravis sub aspectu pastorali. Pastorum enim pro- 
prium munus est de doctrina tractare: sed non de doctrinis quae adhuc 3 
disputantur inter theologos sed de iis quae maioris 4 momenti sunt pro 
hominibus huius aetatis, 5 sive quia specialibus difficultatibus occurrunt, 
sive quia propriis necessitatibus conveniunt. 

Multi autem sunt, specialiter inter iuvenes et doctos nostrae civitatis 

Parisiensis, qui falsa notione religionis seducti et veram naturam divinae 
revelationis ignorantes, intelligere non possunt cur doctrina christiana 6 
est divina veritas ab omnibus credenda et non figmentum humanae men- 
tis, ut sunt diversae religiones. Necesse est ergo ut hodie emineat fir- 
mumque maneat verbum illud quod Deus ... 7 « locutus est nobis in Fi- 
lio », ... 8 in quo Pater perfecte semetipsum manifestavit. Nihil aptius 
est ad transcendentiam christianae religionis manifestandam, contra om- 
nes falsas theorias historicismi aut relativismi aut evolutionismi, quam 
genuina notio revelationis in qua apparet auctoritas verbi Dei quod est 
fons omnis veritatis et principium omnis sanctitatis. 

Sed fortasse aliquis dicet unam paragraphum in initio capitis nostri 
ad hanc quaestionem sufficere, quia in cap. II schematis de fidei deposito 
de hac fusius tractandum est. Certo non est utile de eadem quaestione 
bis tractare. Atqui evidens est quod locus proprius ubi de revelatione 
tractare conveniat, est initium schematis de fontibus revelationis. 

Ergo mea propositio est huic quaestioni de revelatione et verbo 
Dei novum caput seu prooemium dedicare in initio nostri schematis. 

Ratione brevitatis 9 exc.mo secretario committo compendium sin- 
gularum quaestionum quae in hoc capite tractari possint. Dixi. 



In textu scripto tradito: 1 deest. 2 deest. 3 deest. 4 quae 
magni. 5 temporis. 6 christianismus. 7 « multifariam multisque 

modis olim loquens Patribus in Prophetis, novissime diebus istis. 8 (Hebr. 
1,1). 9 deest. 

Animadversiones additae: 

Schema novi capitis seu prooemii « De revelatione et verbo Dei » (in initio 
schematis de fontibus revelationis ponendum). 

1. Deus omnipotens, sapientissimus et amantissimus in sua infinita bonitate 
dignatus est hominibus illud impertiri praeclarum donum revelationis quo patefa- 
ceret eis et mysterium rationis conatibus inaccessibile ipsius subsistentiae in tribus 
Personis et Sacramentum absconditum a saeculis in Deo (Eph., 3, 9) hominum 
gratuitae vocationis ad divinam naturam per gratiam et gloriam participandam. 
Haec revelatio non innititur « in persuasibilibus humanae sapientiae verbis, sed 
in ostensione spiritus et virtutis » (1 Cor., 2, 4). Etenim etsi possunt homines 
per vias rationis suae quaerere Deum, « si forte attrectant eum » (Act., 17, 27) et 
aliquid de sua existentia et natura attingant, non possunt invenire illum, sicuti 
est, et vias eius investigabiles perscrutare, nisi Ipse quaerat eos. 

2. Haec revelatio nobis a Deo in Christo communicata est. Ipse est Agnus 
qui aperit librum, in quo continentur secreta divini consilii, et solvit signacula 
eius. Qui, ut Salvator, opus humanae redemptionis adimplet, ipse, ut Revelator, 
salutis intelligentiam nobis dat, bonum nuntium annuntians. In ipso, Deo et ho- 
mine, vero Deo et vero homine nobis revelatur veritas Dei et veritas hominis. Re- 
velatur quis sit Deus, id est Pater qui dilexit nos, Filius qui quaesivit nos, Spiri- 
tus qui vivificat nos. Revelatur qui sint homines, electi ante constitutionem mun- 

di in adoptionem filiorum Dei in Christo in laudem gloriae gratiae suae (Eph. 
1, 4-6). Sic in ipso in quo sunt omnes thesauri sapientiae et scientiae, tota reve- 
latio continetur. 

3. Iam ab origine humani generis omnibus gentibus non sine testimonio 
Deus semetipsum reliquit (Act. 14, 16), ita ut homines salvari possint. Etenim, 
testante Scriptura, fide Abel, Henoch, Noe placuerunt Deo, credentes quia est 
et inquirentibus se remunerator sit (Hebr., 11, 6). In Vetere Testamento revelatio 
Novi Testamenti adumbratur et praeparatur per manifestationem Dei sancti et vi- 
ventis, qui populum liberat, qui in templo habitat, qui foedus sancit, et per annun- 
tiationem novissimorum temporum in quibus gloria Dei veniat. 

4. In Christo revelatio ultima et completa datur. In ipso, qui est Verbum 
Dei, Pater perfecte seipsum manifestavit. Ita Christus est omnium temporum finis, 
in medio temporis iam praesens. Nulla nova revelatio dari potest, sicut nulla alia 
salus, quippe quia in Christo iam adimplentur perfecta gloriatio Dei et divinisatio 
humanae naturae, quae sunt ultimae fines totius divini propositi. Damnatur ergo 
omnis conceptio, quae christianismum faceret tantum aetatem religiosae historiae 
humanitatis, cum sit ultima aetas istius historiae. 

5. Revelatio Dei in Vetere et Novo Testamento simul efficitur per locutionem 
Dei ad homines et per opera ipsius historiae salutis. Speciali modo in Novo Te- 
stamento Christus divinitatem suam manifestat non tantum per verba quibus di- 
vinas praerogativas sibi vindicat, sed etiam per actus in quibus divinam suam 
auctoritatem et potentiam testatur, legem novam instituens, dominum sabbati 
et templi se declarans, aegrotos sanans. Ita per opera auctoritas testimonii Christi 
confirmatur et per verba mysterium in operibus contentum manifestatur. 

6. Directe agitur in revelatione de veritatibus et eventibus qui mysterium 
supernaturalis participationis hominum ad Dei vitam complectuntur. Sed revelatio 
non potest has veritates manifestare quin affirmet veritates naturales quae sint 
eis connexae. Hoc modo in revelatione continentur multae veritates quas per 
seipsam humana ratio attingere potuisset, sed de facto non attigit, nisi in lumine 
revelationis, v. g. notio Dei personalis, distinctio Dei et creationis, dignitas homi- 
nis. Ita revelatio non tantum vias ad supernaturalem finem consequendam aperit, 
sed etiam veram indolem vitae temporalis hominum illustrat. 

7. Revelatio obiectiva est manifestatio externa per actiones et per verba my- 
steriorum Dei et hominis in Christo. Sed verbum Dei revelans non est tantum 
propositionum enuntiatio, sed virtus divina, « efficax et penetrabilior omni gladio 
ancipiti » (Hebr., 4, 12), quae potens est ad cor convertendum et suaviter attrahen- 
dum. Internum testimonium Spiritus externis testimoniis sermonis adiungitur ad 
suscitandum fidei actum. Quae actio Spiritus fidem etiam perficit per caritatem et 
dona ad semper meliorem revelationis intelligentiam. 

12 

Exc.mus P. D. LAURENTIUS JAEGER 
Archiepiscopus Paderbornensis 

Venerabiles Fratres, 

De cap. I constitutionis de fontibus revelationis loquens, accedo 
sententiis de nn. 1, 2 et 3 heri in hac aula prolatis. De nn. 4, 5 et 6, 
liceat mihi, retento schemate in quantum fieri potest, uti exemplum 
textum emendatum proponere quia non agitur de singulis verbis mutan- 
dis, sed de modo theologico loquendi. Forsan hoc exemplo demonstrari 
potest quomodo concorditer votis omnium fere Vatrum satisfieri possit. 1 

N. 4, pag. 10, ita recognoscatur: « De Scriptura et Traditione. 
Christi itaque et apostolorum mandatis et exemplis edocta, Sancta Ma- 
ter Ecclesia semper credidit et credit integram revelationem non so- 
lummodo in Scriptura, sed in Scriptura et Traditione divino-apostolica 
contineri. Etenim puritas Evangelii, quod Iesus Christus per suos apo- 
stolos tanquam unicum fontem omnis et salutaris veritatis et morum 
disciplinae Ecclesiae tradidit, ... 2 duobus modis in Ecclesia conservatur 
et quasi duplici rivulo nobis transmittitur, qui etiam duplex fons quoad 
nos dici potest. Libri enim Veteris et Novi Testamenti, praeterquam 
quod revelata continent, insuper Spiritu Sancto inspirante conscripta 
sunt, ita ut Deum habeant auctorem. Traditio autem apostolica et 
vere divina, a Spiritu Sancto continua successione in Ecclesia conser- 
vata, in rebus fidei et morum ea continet omnia, quae apostoli, sive ab 
ore Christi sive suggerente Spiritu Sancto, acceperunt atque Ecclesiae 
quasi per manus tradiderunt, ut in eadem per praedicationem ecclesia- 
sticam et per fidem credentium transmitterentur. Quare quae divina 
Traditio ratione sui continet, non ex solis libris — etiamsi decursu 
temporum omnia fere scriptis mandata sint — sed proxime cognoscun- 
tur ex vivi magisterii Ecclesiae praeconio Sacra Scriptura continuo nu- 
trito et manifestantur in Ecclesiae universalis praxi et liturgia, ut legem 
credendi lex statuat supplicandi ... 3 et in totius populi Dei fidei testimo- 
niis et documentis ». 

N. 5 in hanc formam mutetur: « De habitudine mutua inter Scrip- 
turam et Traditionem. Ecclesia ergo verbum Dei scriptum et traditum 
pari pietatis affectu ac reverentia suscipit et veneratur ... 4 quamvis 
Sacra Scriptura, cum sit divinitus inspirata, in enuntiandis et illu- 
strandis salutis mysteriis speciali quadam gaudet praerogativa. Ni- 
hilominus eius sensus certe et plene nec potest intelligi nec exponi 



CONGREGATIO GENERALIS XXIV 



289 



nisi divina illa et apostolica Traditione, quae sola est via, qua quaedam 
veritates revelatae Ecclesiae clarescunt. Scriptura sacra et Traditio 
divino-apostolica sunt enim media coordinata et ita intime unita sese- 
que adiuvantia, ut post completum revelationis depositum revelatae 
veritates omnes in sacra Scriptura aliquo modo vel continentur vel 
insinuantur vel ipsi Scripturae innituntur..., 5 quae quidem veritates 
simul per traditionem conservantur et explicantur ». 

N. 6, pag. 11, in hanc formam mutetur: « De habitudine Scrip- 
turae et Traditionis ad magisterium. Ut autem Scriptura et Traditio, 
quas providus Dominus tanquam unum fidei depositum Ecclesiae ... 6 
dilectae tradidit, concorditer et efficacius ad salutem hominum con- 
current, 7 hoc salutare Evangelium pure custodiendum et authentice 
interpretandum tradidit soli vivo Ecclesiae magisterio, quo ducente 
omnes fideles non parvam habent partem in conservandis et transmit- 
tendis fidei veritatibus. 

Ecclesiae magisterium in revelati verbi Dei fideli custodia et authen- 
tica interpretatione fidelibus proximam et universalem praebens credendi 
normam, verbo Dei non dominatur, sed illi potius inserviens et credendo 
obediens verbo Dei dirigitur et sic sub verbo Dei est constituta »... 8 Sic. 



In textu scripto tradito: 1 Liceat mihi proponere textum emendatum nn. 4-6 
uti exemplum quomodo votis Patrum, quo fere omnes recognitionem postulave- 
runt, satisfieri possit. Non enim agitur de singulis verbis mutandis, sed de modo 
theologico loquendi. Faveatis, venerabiles Patres, textum originale ante oculos 
habere. 2 (cf. Conc. Trid., sess. IV; Denz. 783). 3 (De gratia Dei « In- 
diculus », Denz. 139). 4 (Conc. Trid., 1. c, Denz. 783). 5 Pius XII in 
Const. Apost. Munificentissimus Deus declarat de Assumptione B. M. V. in cae- 
lum: « quae veritas Sacris Litteris innititur » (Denz. 2332). Quod supra propo- 
nitur de intimo nexu inter Scripturam et Traditionem videtur optime consonare 
tam doctrinae Patrum quam Scholasticorum, et imprimis ipsius Thomae Aquin. et 
etiam theologi celeberrimi Matthiae Ioseph Scheeben, qui adhuc magis quendam 
primatum Scripturae affirmat dicens : « Non ergo Scriptura deposito orali subor- 
dinatur, ... sed aliquo modo potius illo deposito proponitur, inquantum depositum 
scriptum est originalis et firma et permanens forma verbi Dei, quae utiliter re- 
spicienda est tanquam fundamentum et norma traditionis ecclesiasticae depositi 
fidei. Traditio ita Scripturae adiungitur ac si schola haberetur de textu proposito » 
(M. J. Scheeben, Dogmatik, lib. 1, pars 1, n. 292, pag. 147, ed. Friburgi Brisgo- 
viae, apud Herder). 6 suae. 7 concurrerent. 8 (ita J. B. Franzelin, 
Tractatus de divina Traditione et Scriptura, Romae, 1896, pag. 210). 

13 

Exc.mus P. D. RAPHAEL GONZALEZ MORALEJO 
Episcopus tit. Dardanius, aux. Valentinus 

Venerabiles Patres, 

Quamvis pro multis ex Patribus Concilii, verba nostra in aula quasi 
praedicatio in deserto sint, tamen reverenter et grato animo vobis adstan- 
tibus omnibus haec circa cap. I proponam: 1 

1. Libenter adhaereo eis qui titulum ipsum " de duplici fonte reve- 
lationis " mutare volunt, 2 simpliciter dicendo v. g. de deposito revela- 
tionis, tum quia nullatenus necessarium videtur de duplici fonte loqui, 
tum quia e contra inconveniens apparet et quidem ob rationes de quibus 
postea uberius locuturus sum. 

2. Desideratur prologus in quo..., 3 mea quidem sententia, tria tan- 
genda essent: a) necessitas, quae modernum quoque mundum urget, 
tutam et ultimam veritatem viamque certam salutis agnoscendi;&) Dei 
misericordia, qui homines omnium temporum, potissime per Christum 
eius Filium, alloqui dignatus est; c) character eminenter salvificus huius 
revelationis divinae. 

3. Exponenda prius videtur mihi sicut et aliis 4 notio ipsa revela- 
tionis. Id fit in schemate de « deposito fidei... 5 », cap. 4, nn. 17-20. 
Sed aptior, ni fallor, hic locus fiet. 

4. Sub n. 1, in linn. 5-6 cum de revelatione in Novo Testamento 
per Filium agatur, opportunius videretur citationem textus ex epistola 
ad Hebraeos adducti in linn. 4-5, protrahere usque ad verba « novissime 
diebus istis locutus est nobis in Filio ». 

5. In lin. vero 7 huius n. 1, clare indicetur subordinatio revelatio- 
nis per apostolos ad revelationem per Filium. Ceteroquin, textus ex 
Evangelio S. Ioannis minime demonstrant revelationem per apostolos 
factam esse, sed potius revelationem per Filium ab apostolis compre- 
hensam iri post eius Resurrectionem, docente, suggerente et annun- 
tiante Spiritu Sancto. 

6. In n. 2, paragraphus, incipiens lin. 21, mutetur, ita ut citatio- 
nes ad « Verbum Dei » vel « Verbum Domini » sese referentes delean- 
tur. Etenim expressiones « Verbum Dei » vel « Verbum Domini » non 
idem semper significant in Sacra Scriptura, ne in locis quidem in sche- 
mate adductis. Immo genitivus casus « Dei » vel « Domini » in his 
locis sensum subiectivum non habet, quasi « verbum quod Deus pro- 
nuntiat », sed obiectivum, quasi « verbum circa Deum ». 

Praeterea cum cognitum habeamus apostolos non tantum doctri- 
nam Christi praedicavisse, sed ipsum Christum, eius resurrectionem, 
eius opera, pro dictione « doctrinam » res melius exponeretur ope verbi 
« Evangelium », quod non solum est praedicatio eloquii Christi sed 
etiam annunciatio factorum salutarium. Oportet enim ut conceptus Re- 
velationis non restringatur ad meram locutionem doctrinalem, sed simul 
comprehendat facta, quibus Deus Ipse cum hominibus in historia salutis 
sese communicat... 6 

7. Cum in n. 3 schematis, linn. 14-15, quaedam expressiones refe- 
rantur ad magisterium Ecclesiae, de quo nondum agitur, verba « et cum 
auctoritate interpretati sunt » auferantur, nam de magisterio sermo est 
in fine huius capitis, sub n. 6. 

8. Cum titulum totius capitis reformandum censui, easdem ob cau- 
sas funditus reformandae mihi videntur par. 4 et 5, de duplici fonte 
revelationis loquentes, 7 tum quia nulla necessitate premimur progre- 
diendi ultra quam progressa sunt duo Concilia superiora, tum quia 
videremur velle dirimere quaestionem libere inter theologos catholicos 
disputatam neque sat hucusque maturam, tum denique quia impedi- 
menta sine necessitate cumularemus illi fratrum unioni, cui praecipue 
consulere constituimus. 

Ad haec capita reformanda subcommissio quaedam efformetur, in 
qua locum habeant Patres aliquot delecti ex commissionibus de fide et 
moribus et de Ecclesiis orientalibus, nec non ex ipso secretariatu pro 
unione christianorum. 

9. In n. 6, ut confusiones evanescant, mutare expediret verbum 
« tradidit ». Alio enim sensu adhibitum est per totum schema. Hac 
de causa melius dici posset aut « commisit » aut « concredidit », sicut 
ipsum schema facit aliis in locis eamdem ideam exprimentibus... 8 Dixi. 



In textu scripto tradito: 1 Circa cap. 1 schematis haec habui proponenda. 
2 Titulus ipse de duplici fonte revelationis mutetur. 3 ratio reddatur cur de 
hac re his temporibus agendum visum sit. In quo prologo. 4 deest. 5 pure 
custodiendo. 6 (cf. De deposito Fidei pure custodiendo, cap. 4, nn. 17-20). 
7 scil. 8 (cf. pag. 25, lin. 7; pag. 20, lin. 31). 10 et ultimum. Integra par. 2 
huius n. 6 aptius est supprimenda. Nam: In aliis schematibus consulto de magi- 
sterio ecclesiastico agitur; bona fortasse explicatio scholae est, Concilio non item; 
non plane sensus patet vocabulorum « directe, indirecte, implicite, obscure »; nimis 
saepe eadem iterantur per haec schemata. 

14 

Exc.mus P, D. CONSTANTINUS BARNESCHI 
Episcopus Manziniensis 

Venerandi Patres, 

Si breviter vos alloqui expetivi, intentio non fuit ut humili meo 
sermone solutionem peculiarem proponerem difficillimae quaestioni, 
quae animos omnium Patrum vehementer exagitat, sed praesertim ut 
sensus grati animi exprimerem erga Summum Pontificem qui paterna 
pastorali sollicitudine nos undique advocavit ad problemata solvenda, 
quae hodie vitam universae Ecclesiae intime tangunt. 

Pauca dicam, sed unum in primis volo palam et coram omnibus 
iterum edicere: gratias ex corde agere debemus Summo Ecclesiae Pa- 
stori qui erga omnes filios, etiam errantes, immenso amore ducitur. 

Una debet esse hodie omnium voluntas: ut ipsi Pontifici mente, 
corde, et oratione arcte coniuncti in dilectione fratrum nostrorum cum 
ipso alacriter adlaboremus ut quam primum « fiat unum ovile et unus 
Pastor ». 

Inter pauca quae dicam haec sunt: 1 

1. Clare determinetur sensus vocis « fons revelationis ». Nam pro- 
prie Deus est fons revelationis qui « multifariam multisque modis... » 
sicut omnes pluries audistis? 

Ecclesia autem a Christo Domino plenitudinem revelationis accepit 
ut sancte custodiret et uberius exponeret (Concilium Vaticanum I). Scrip- 
tura vero et divino-apostolicae traditiones fontes sunt sed ab ipsa Eccle- 
sia dependent quoad rectam intelligentiam ac interpretationem, secun- 
dum monitum S. Augustini: « Ego vero Evangelio non crederem, nisi 
me catholicae Ecclesiae commoveret auctoritas »... 3 

2. Ideo, meo humili iudicio, imprimis clare proponenda est doctrina 
de magisterio Ecclesiae, sive solemni, sive ordinario et universali sive sim- 
pliciter ordinario. 

Saepe saepius enim non tantum inter simplices fideles sed et inter 
ipsos theologos dubia oriuntur et oppositae proferuntur sententiae. Om- 
nibus clare patet quod non tantum ea quae habentur in Vetere Testa- 
mento (cf. schema, cap. III, n. 17, pag. 16) sed et quae habentur in 
Novo Testamento nec non in Traditione « rite submittenda sunt Ecclesiae 
vivo magisterio, hoc est illorum iudicio « qui cum episcopatus succes- 
sione charisma veritatis certum secundum placitum Patris acceperunt » 
(textus Irenaei ibidem in schemate). 

3. Clarius proponatur doctrina circa Traditionem (cap. I, n. 4 et 
n. 5, pag. 10). Nam vox Traditio duplici sensu sumi potest: sensu gene- 
raliori prout dicit totam doctrinam ab apostolis praedicatam, et hoc 
sensu comprehendit etiam ea doctrinae capita quae habentur in Scrip- 
turis sanctis, et sensu particulari prout exprimit illas quas Concilium 
Tridentinum vocat « sine scripto traditiones, quae ab ipsius Christi ore 
ab apostolis acceptae, aut ab ipsis apostolis Spiritu Sancto dictante quasi 
per manus traditae ad nos usque pervenerunt » (Conc. Trid. sess. IV). 
Quare proinde, Concilii Tridentini doctrinae inhaerendo, nos affirmamus 
quod revelatio continetur in Scripturis Sacris et in traditionibus divino- 
apostolicis. 

Hoc modo enim aufertur ambiguitas termini Traditio et clare appa- 
ret quod traditiones divino-apostolicae una cum sacris Scripturis explent 
Traditionem sensu pleno intellectam. 

4. Consequenter ad ea quae diximus, dilucide proponantur et in- 
dicentur documenta in quibus continentur traditiones divino-apostolicae. 
Nam formula schematis n. 4 non est completa; dicit enim: « ... quae di- 
vina Traditio ratione sui continet, non ex libris, sed ex vivo Ecclesiae 
praeconio, fidelium fide et Ecclesiae praxi hauriuntur ». Quid de Patri- 
bus et scriptoribus ecclesiasticis, de Doctoribus, de Liturgia, de monu- 
mentis archeologicis? 

5. Valde desiderandum censeo ut Concilium in unum conferens 
generosos conatus qui hinc inde in Ecclesia perspiciuntur, commissionem 
internationalem eligat cui competat et versiones Sacrae Scripturae in va- 
rias linguas curare ac pulchriores paginas sacri textus inter fideles dif- 
fundere minimo pretio ita ut ab omnibus etiam pauperibus verbum 
salutis facile cognoscatur. 

6. Ad cap. II, par. 11 (pag. 13), quomodo intelligenda sunt verba: 
« ... consequitur omnes et singulas sacrorum librorum partes, etiam exi- 
guas, esse inspiratas »? De textu originali? De textu massoretico? De 
Vulgata versione quidem? Nam cum de Vulgata sermo est (cf. cap. V... 4 ). 

Praeses: Rogo te, exc.me Pater, ne transeas ad cap. II, sistas in 
cap. I; ceterum, ut audisti, finem habebit haec nostra disceptatio. 
Orator: Dixi! 



In textu scripto tradito: 1 deest. 2 loquens Patribus in Prophetis, novis- 
sime... locutus est nobis in Filio » (Hebr. 1, 1-2)-. 3 (PL 42, 176). 4 (par. 
25, pag. 19), haee verba non adducuntur. 7. Ad cap. 3, par. 18 (pag. 16), quamvis 
authentia librorum Veteris Testamenti « per se et directe » non tangat dogma de 
eorum divina inspiratione, desiderium exprimitur ut mutetur forma expressionis 
sequentis: « catholici interpretes sancte teneant quidquid certi hac de re in 

utroque revelationis fonte invenitur ». Nam, quomodo haec certitudo statuenda est? 
8. Ad cap. 5, par. 25 (pag. 19), quaeritur utrum aliqua ratio habeatur cur, relate 
ad Vulgatam versionem, non repetantur verba Concilii Tridentini (Decr. de Cano- 
nicis Scripturis): « Si quis autem libros ipsos integros cum omnibus suis parti- 
bus, prout in Ecclesia catholica legi consueverunt et in veteri vulgata latina edi- 
tione habentur, pro sacris et canonicis non susceperit etc. ». 

15 

Exc.mus P. D. CAROLUS WOJTYLA 
Episcopus tit. Ombitanus, vic. cap. Cracoviensis 

Patres venerabiles, 

Vellem paucissima dicere de ipso titulo et praesertim de verbo 
« fons », in plurali « fontes »/ sub aspectu semantico. 

Fontem dicimus sensu proprio ipsam originem aquae potabilis et tan- 
dem secundario et sensu improprio etiam illam cisternam vel puteum, 
ex quo aqua hauriri potest. Cum ergo verbum « fons » in nostra quae- 
stione modo analogico — secundum analogiam nempe attributionis — 
utitur, tunc illa quae in schemate et praesertim in titulo I capitis 2 
dicuntur « fontes », fontes sensu proprio non sunt. 

Origo enim revelationis non est in Traditione vel Scriptura, sed 
solummodo in Deo loquente. Tunc Traditio et Scriptura, quae saltem 
sensu improprio et secundario constituunt fontes revelationis, melius 
« fontes » non sunt dicendae. Notio « fontis » accipiatur pro sensu suo 
proprio et primario, pro sensu autem secundario et improprio arceatur, 
ne confundantur media, quibus revelatio nobis subministratur, cum 
ipsa eius origine. 

Si ergo schema recognosceretur, tunc mea humili sententia oportet 
a) mutare titulum, et b) cum titulo etiam mutare indolem, ne illa con- 
fusio semantica, quam verbum « fons revelationis » inducit, in schemate 
amplius remaneat. Dixi. 



In textu scripto tradito: 1 deest. 2 eius. 

16 

Exc.mus P. D. UBALDUS CIBRlAN FERNANDEZ 
Episcopus tit. Bidensis, prael. null. Corocorensis 

Venerabiles Patres, 

Quae dicturus sum 1 punctum 4 et 5 schematis respiciunt, 2 ubi de 
duplici fonte revelationis, Traditionis praesertim, ac de habitudine unius 
fontis ad alterum agitur. 

Ex discussionibus hic iam praehabitis, unum ab omnibus quoad Tra- 
ditionem sine dubio admittitur: eam nempe revera exsistere et ab om- 
nibus catholicis agnosci ut fontem revelationis, simul cum Scriptura, 
vi definitionum Tridentini et Vaticani. 

Non ergo de exsistentia Traditionis est quaestio, sed de eius natura 
et significatione. Dicenda revera est Traditio sicut dicitur Scriptura fons 
revelationis, ita ut ab ipsa Scriptura distinguatur non tantum ratione 
medii seu modi dicendi, scilicet quia oraliter dicit ea quae in Scriptura 
iam continentur, sed etiam ratione obiecti, id est quia et veritates enun- 
tiat in Scriptura non consignatas et sola Traditione conservatas et nobis 
ab Ecclesia propositas? 

Ni fallor, plures sunt qui nullimode Traditioni vim constitutivam 
depositi revelati tribuere volunt. Suo iudicio nonnisi clavis vel commen- 
tarium Scripturae dicenda est, nequaquam vero fons aut locus ubi veri- 
tates inveniri possint, quae in Scripturis non inveniantur. Aliis verbis, 
traditiones inhaesivas et declarativas agnoscunt, non vero constitutivas. 
Respuunt ergo ea omnia quae in schemate habentur faventia thesi con- 
trariae, v. g. ea quae sic sonat: « Sancta Mater Ecclesia semper credidit 
et credit integram revelationem, non in sola Scriptura, sed in Scriptura 
et Traditione, tamquam in duplici fonte contineri, alio tamen ac alio 
modo »... 3 « Immo Traditio, eaque sola, via est qua quaedam veritates 
revelatae, eae imprimis quae ad inspirationem, canonicitatem et inte- 
gritatem omnium et singulorum sacrorum librorum spectant, clarescunt 
et Ecclesiae innotescunt ». 

Pro defensione doctrinae in schemate propositae contra negantes 
Traditionem esse fontem constitutivum revelationis, dummodo fons 
recte intelligatur, per modum potius rivuli seu canalis, quia omnes 
tenemus fontem verum nonnisi Evangelium aut verbum Dei esse, liceat 
mihi dicere clare... 4 : haec opinio, a quibusdam recentioris temporis 
theologis (non quidem maioris momenti et nominis... 5 ) anno circiter 

1935 plus minusve incepta, meo iudicio arbitraria omnino est, proinde- 
que spernenda. 
En argumenta: 

1. Caret fundamento historico. Nova lectio decreti tridentini ab his 
auctoribus proposita non tantum contra se habet novitatem in tradi- 
tione theologica universali, tridentina et post-tridentina, quod quidem 
valde cogitandum est, sed caret etiam omni vi qua iure praevaleat, tum 
historice tum dogmatice. Si aliter nunc leguntur et exponuntur placita 
Tridentini..., 6 hoc mihi magis fructus videtur bonae cuiusdam intentio- 
nis unionisticae vel oecumenicae, quam omnes et miramur et nostram 
facimus, quam attenta et sedula veritatis investigatio... 7 

2. Caret fundamento theologico. Quae denique rationes vis theolo- 
gicae adsunt novi theologi ut huic universae traditioni repugnent? En, 
ut opinor, defectus maximus novae opinionis. Mera elucubratio ratio- 
nalis est interpretandi causa Tridentini et Vaticani, ut possimus supe- 
rare lugendam diversitatem... 8 scissionis et disiunctionis christianae. Sed 
in theologia quod tantum ratione commendatur parvi ponderis est, iuxta 
illud divi Thomae a Cano adlatum: locus ab auctoritate nixus ratione 
humana, minimum in theologia, et parum valet; sed qui fundatur in re- 
velatione divina eiusque testimoniis est efficacissimus. 

Iam vero, nec loci Scripturae, qui doctrinam divino-apostolicam tra- 
ditam dicunt, tum verbis tum scriptis, nec loci Patrum praeclarorum 
quorum recensionem non sum hic facturus, nec obvius et apertus sensus 
definitionum Conciliorum, nec theologica unanimis traditio post haec 
Concilia favent novae sententiae. 

Qua de causa rationem non video ut sententia traditionalis praeter- 
mittatur et schema huius I capitis non redigatur ea substantialiter 
retinendo quae in illo de Traditione docentur etiamque respectus eius 
cum Scriptura. 

Scire etiam velim, si sola Scriptura est fons constitutivus revelatio- 
nis, quomodo nobis explicant fidem vel melius conservationem et noti- 
tiam totius depositi revelati in Ecclesia primitiva, antequam fixus veni- 
ret canon completus librorum sacrorum? Forsan post fixationem vel de- 
terminationem, depositum crevit aliquid addendo quod iam in Tradi- 
tione non haberetur? 

Sed iam satis est. Sustineatur ergo doctrina huius capitis de Tradi- 
tione, verae caritatis cultum exhibendo, quin veritati aliquid detrahamus. 
His firmiter stabilitis, redactio capitis perfectius et castigatius fieri po- 
test, ita ut omnibus in veritate placeat, dictiones quasdam auferendo 
aut emendando quae veritati non nocent, caritati autem favent. 

In textu scripto tradito: 1 dicere intendo. 2 tangunt. 3 Quare quae 
divina Traditio ratione sui continet, non ex libris etc. hauriuntur ». Vel etiam 
ista. 4 et alte. 5 ut quidam in hac aula nimis fidenter diebus istis 

nobis dixit, nisi meritum et pondus theologorum mensuretur potius clamore 
et strepitu novitatis quam scientia et doctrina veritatis). 6 et Vaticani. 

7 Nam, cur post Concilium Tridentinum theologi omnes, quorum clarissimi 
quique ut Cano et Perez de Ayala, ipsi Concilio interfuerunt, et ex professo 
materiam tractarunt, ita rem intellexerunt ut adaequate distinguerent Traditio- 
nem a Scriptura, non tam modo quam rebus quae annuntiantur? « Multa perti- 
nere — ait Cano — ad christianorum doctrinam vel fidem, quae nec aperte nec 
obscure in Sacris Litteris continentur » (De locis, III, cap. 3), cui fere omnes 
indisturbatim secuti sunt usque ad a. 1935! Cur denuo, etsi deletum est illud 
« partim-partim », ut particula « et » sufficeretur, quam novi auctores ad arguen- 
dum arripiunt, plerique Conciliares, fere omnes, conclamaverunt, et ipsa vox « hae- 
reticus » personuit, cum episcoporum aliquis asserere ausus est posse catholice 
defendi omne revelatum in Scriptura contineri, proindeque solam Scripturam suf- 
ficere? Qui tandem tum ex Litteris Legatorum tum ex coaevo teste historico 
Pallavicini, tum quoque ex ipso Sarpii silentio aliud nihil eruitur, nisi voluisse 
Concilium illo decreto adaequatum dare responsum effatui protestantium: « La 
tal cosa non si trova nella Scrittura, adunque non e vera », ita enim scripserat 
Legatus ad Farnesium. 8 perniciosum exemplum ab omnibus deploratum, 

nostrae. 

Praeses card. Ruffini: Iam omnes qui petierant facultatem lo- 
quendi de cap. I schematis de fontibus revelationis locuti sunt; et sic 
clauditur disceptatio de schemate circa fontes revelationis. Et repona- 
tur proinde nunc Evangelium. 

Secretarius generalis: Proxima congregatio generalis: feria sexta 
proxima, hora nona. 

QUOAD SCHEMA DE FONTIBUS REVELATIONIS * 



1 

Exc.mus P. D. IOSEPH ATTIPETTY 

Archiepiscopus V erapolitanus 

Qrca schema de fontibus revelationis meum humile iudicium his paucis 
patefacio. 

1. Non oportet schema penitus reiicere, cum paucis emendationibus opti- 
me possit salvari, eo magis quod tantus labor a tam illustris theologis et 
scripturistis in eo exarando fuerit impensus. In eodem emendando vero, di- 
versarum scholarum scripturistae collaborent oportet. 

2. Obiectio contra duplicem fontem revelationis prodit, ut mihi videtur, 
quamdam confusionem terminorum. Arguere quod Evangelium vel verbum 
Dei est fons revelationis non videtur sat exactum: illud non est fons revela- 
tionis sed ipsa revelatio. Per fontes intelligimus loca in quibus thesaurus re- 
velationis reconditus invenitur, et haec sunt Sacra Scriptura et Sacra Tra- 
ditio. 

3. Indoles pastoralis Concilii Vaticani II non debet intelligi sensu nimis 
exaggerato. Concilii verba non sunt omnia exhortationes ad populum, sed 
maiore ex parte sunt directivae ad pastores et hoc sensu sunt pastoralia me- 
diate. In materia doctrinali, hic finis pastoralis efficacius attingitur, non 
populari sermone, sed clara et inaequivoca enuntiatione dogmatum terminis, 
si opus est, scholasticis, unde pastores secure doctrinam intelligant et fide- 
libus exponant. 

4. Cum haec nostra aetate appareat apud exegetas, aliquos etiam catho- 
licos, tendentia quaedam periculosa nimis diluendi, ut ita dicam, conceptum 
totalis inspirationis et omnimodae inerrantiae Sacrarum Scripturarum, om- 
nino necessarium censeo illas fundamentales veritates clare et sine ambigui- 
tate asserere, uti revera factum est in schemate proposito. 

5. Verumtamen, considerando peculiares circumstantias quae discrepa- 
tioni huius schematis quamdam asperitatem attulerunt, opportunum cre- 
derem, ad pacandos animos, omittere nn. 19, 28 et 29 eiusdem schematis, 
qui ceterum non sunt omnino necessarii ad fidei catholicae tuitionem. 



* Huiusmodi textus lecti non sunt quia Patres vel, scripto exhibito, loqui 
non petierunt, vel iuri loquendi renuntiaverunt vel demum disceptatio clausa est. 

2 

Exc.mus P. D. SALVATOR BALDASSARRI 

Archiepiscopus Ravennatensis et Cerviensis 

Quia non interfui congregationibus generalibus quae tractaverunt de 
fide et moribus, et hoc ob pastorales rationes quas tu scis, puto utile in re 
tanti momenti tradere tibi aliquas observationes. Si tu credis me eas expo- 
nere in congregatione generali tibi gratias ago; si non credis easdem gratias 
ago. 

De schemate: quamvis schema optima continet, tamen in se est totaliter 
reficiendus ob sequentes rationes. 

1. Traditio conciliaris quam puto oblivisci nequit in hoc Concilio oecu- 
menico: omnia oecumenica Concilia, speciatim ubi de fide et moribus, tantum 
tractaverunt ea quae erant vera necessaria illo tempore: e. g. Concilium Ni- 
caenum tractavit in re dogmatica de consubstantialitate Verbi; Concilium 
Tridentinum tractavit doctrinam illius particularis momenti. Quae videri 
possunt in omnibus Conciliis etiam particularibus. Cum in hoc Concilio Va- 
ticano II schema, generatim loquendo, tractat de omnibus rebus et de qui- 
busdam aliis, ut possit dici: tractatus de universa theologia, vel ut dictum 
vere fuit « Encyclopedia catholica »? 

2. Rationes pastorales: ratio pastoralis exigit ut tractentur res vere ne- 
cessariae quin repetantur quae ab aliis Conciliis dicta sunt. E. g. res veri 
momenti in hoc tempore sunt quaestiones de Deo connexae cum materia- 
lismo et laicismo et in re morali quaestiones de edonismo, dum in nostro 
schemate aliae et aliae reperiuntur. 

Eadem ratio pastoralis vult ut nos non intremus in quaestiones non 
adhuc maturas et quae potius dici possunt quaestiones disputatae, et hoc 
saltem si Concilium non vult tractare quaestiones disputatas, quod mihi 
videtur ex natura pastorali ipsius Concilii. Si vere utique aliqua quaestio di- 
sputata vult tractari, hoc Concilium nobis clare et expresse dicat. 

3. Circa S. Scripturam pauca addam: S. S. Pius XII s. m. cum sua me- 
morabili Divino afflante Spiritu nobis, ut ita dicam, portam sanctam ape- 
ruit in studiis biblicis, quae reserari non potest, e. g. « dei generi letterari », 
et tunc S. Concilium illas portas apertas relinquat. Certum periculosa est 
interpretatio subiectiva, sed remedium est magisterium Ecclesiae quae stat 
in S. Sede, in prudentia etiam singulorum episcoporum, in iudiciis universi- 
tatum ecclesiasticarum quae, dum disceptant, debent prae se ferre primo 
veritatem et etiam primo etiam caritatem, alioquin disceptationes sunt inu- 
tiles et damnosae; et hoc proprie ratio pastoralis Concilii non vult. 

Exc.mus P. D. CAROLUS BALDINI 

Episcopus Clusinus et Pientinus 

Qui prior responsum dedi ad litteras ab em.mo D. Dominico Tardini 
missas in Concilii Vaticani convocatione, nunc audeo humiliter submittere 
iudicio em.morum Patrum praesidentiae votum, duabus propositionibus ex- 
pressum, et scripto secretario generali tradendum, ad concordiam adsequen- 
dam super primo et secundo schemate de fontibus revelationis et de fide, 
ne dies terantur pretiosi in discussionibus, quae dissensum manifestant in- 
sanabilem. 

Post enim disceptationem plurium dierum clare patet adesse quaedam 
praeiudicia fundamentalia, prae primis ordinis pastoralis, quae difficilem, ne 
dicam impossibilem, reddent discussionem — si quae erit — circa textum. 
Dico « si quae erit » — nam si schema uti iacet votis poneretur, timeo ne 
reiciatur. 

In disceptationibus non est tam quaestio de veritatibus, quam potius 
de methodo qua veritates praesentantur. Schema propositum sequitur ordi- 
nem theologicum iuxta traditionem dogmaticam et scholasticam, at materia 
in articulis adfirmata, quaedam assertiones de rebus adhuc in scholis dispu- 
tatae si excipiantur, ab omnibus admittitur. E contra quidam eamdem ma- 
teriam methodo historica praesentare cupiunt. Nec parvi facienda sunt eo- 
rum argumenta, utpote psychologice loquendo et, ratione habita huius no- 
strae aetatis rationalis et criticae, menti hominum magis accommodata. 

Merito dictum est « Sacramenta propter homines »; sed et veritates sunt 
propter homines, vel saltem ad homines. Nonne optandum est ita proponan- 
tur ut animos alliciant, mentes illuminent et a cordibus iucunde acceptentur? 

Elementum psychologicum pastoribus non est spernendum, Christo et 
S. Paulo hac de re exempla praebentibus luculentia. 

Omnes, igitur, veritates propositas admittunt, quaestionem praecipue po- 
nentes de methodo: pastores sumus, cibum praebere debemus stomaco et 
dentibus ovium aptatum. 

Post supra dicta en duo asserta quae proponere audeo. 

1. Materia, a commissione parata et in libro Patribus discutienda in pri- 
mo et secundo schemate proposita, integra remaneat ut discussionis obiectum; 
at ei praemittatur prooemium ab iis, quibus priora schemata non placent, exa- 
randum iuxta methodum psychologicam et pastoralem. Hoc prooemium con- 
gregationis examini subiciendum erit. 

2. Capp. I et II schematis in unum ordinentur secundum novam me- 
thodum, ita ut prius sermo fiat de Deo Creatore, de facto historico revela- 
tionis et de peccato originali; dein de Christo Revelatore et Magistro, de 
redemptione et de fine ultimo ab hominibus adsequendum; tandem de fon- 
tibus revelationis. 

Hoc modo meo humili iudicio videtur bene componi posse quae ab adser- 
toribus utriusque sententiae adfirmantur et novum schema melius proponi 
poterit in instructionibus catecheticis fidelibus, quin veritas catholica detri- 
mentum capiat. 

4 

Exc.mus P. D. AEGIDIUS BARTHE 

Episcopus Foroiuliensis-Tolonensis 

De schemate constitutionis de fontibus revelationis observationes quas- 
dam proponere vellem, quae non tam ad doctrinam pertinent, quam ad for- 
mam et modum dicendi. Hoc enim schema, meo quidem iudicio, non videtur 
consentaneum fini, nempe pastorali, quem Summus Pontifex huic Sacrae Sy- 
nodo iterum iterumque proposuit. 

Contra formam schematis tria haec afferam argumenta: Forma illa nimis 
est scholastica, nimis est polemica, non congruit cum sermone Concilii nostri. 

1. Forma nimis est scholastica. Non est Concilii oecumenici ad quaestio- 
nes particulares descendere, quae inter doctos in scholis disputantur, neque 
uti verbis technicis (ut fit, verbi gratia, in art. 13). 

Non sumus hic quasi professores scholam discipulis dantes, sed ante omnia 
pastores, doctores quia pastores, non neglegentes doctrinam, sed quaeren- 
tes sicut in hac aula dixit Summus Pontifex, « doctrinam certam et immu- 
tabilem ea ratione exponere quam tempora postulant nostra ». Volumus 
testes esse Christi, qui est Veritas, non solum illuminantes intellectus, sed 
etiam refoventes corda in veritate. Hoc mihi videtur primum nostrum mu- 
nus esse. 

2. Forma schematis est polemica. Plus sapit per partes pugnacitatem, 
quam desiderium porrigendi veram lucem hominibus. Videte, verbi gratia, 
cap. IV, in artt. 21-22: semper veniunt verba huiusmodi: « ut damnat 
errores »; « errores perniciosiores ». Mallem affirmare modo simplici et pa- 
cifico: « haec est germana veritas », et tunc, postea, error exploditur « men- 
tibus serenis et pacatis », sicut dixit rursus Summus Pontifex. 

Sane, dubitare nolo, quin quaestiones de revelatione, de Sacra Scriptura, 
vel de Traditione, maximi sint momenti, nostris praesertim temporibus. Sed 
si necesse est fideles contra errores praemunire, hoc magis pertinet ad magi- 
sterium ordinarium, sicut iam fecit recenter Papa Pius XII, in litteris ency- 
clicis Divino afflante Spiritu et Humani generis, ad quas fere verbatim sese 
refert praesens schema. Caveamus autem, ne fideles contra errores praemu- 
niendo, videamus auctores indiscriminatim condemnare, qui vere catholici 
sunt, et Ecclesiae filii devotissimi, et portam claudere ipsorum prudenti et 
humili investigationi. 

3. Forma schematis non congruit cum sermone Concilii. Si nos praesen- 
tes textus conferamus cum decretis et constitutionibus Concilii Tridentini et 

Vaticani I, magna statim apparebit differentk. Non est hic locus deveniendi 
ad singula et particularia, sed patet stylum et modum dicendi illorum prae- 
teritorum Conciliorum enitere simplicitate, gravitate et etiam maiestate vere 
romana, quae vix reperiuntur in hoc schemate. 

Et ut sententiam meam apertissime dicam, optarem ut in textu nostro 
aliquomodo spiret ille halitus qui flabat in sermone S. Pauli apostoli ad Athe- 
nienses loquentis: « Praeteriens enim et videns simulacra vestra inveni et 
aram in qua scriptum erat: " Ignoto Deo Quod ergo ignorantes colitis, hoc 
ego annuntio vobis... Quaerere Deum si forte attrectent eum, aut inveniant 
quamvis non longe sit ab unoquoque nostrum. In ipso enim vivimus et mo- 
vemur et sumus » (Act. 17, 23-27, passim). 

Quae cum ita sint, forma dicendi huius schematis corrigi et meliorari 
debet. Estne possibile ut hoc fiat, quin totum schema funditus et de novo 
conscribatur? Hanc quaestionem prudenti Patrum iudicio relinquo. 

E mente autem quam labori nostro perficiendo enixe suasit Summus Pon- 
tifex, spes ingens apud fideles et etiam apud alios orta est; quanta ergo 
esset nostra responsabilitas coram Deo et coram hominibus, si spem illam 
deciperemus? 

5 

Exc.mus P. D. VITALIS BONIFATIUS BERTOLI 

Episcopus tit. Attaeatanus, vic. ap. Tripolitanus 

Nihil novi, sed aliqua, modo simplici, dioam: non sum ut aquila quae 
se iactet in solem sed neque pono me in sinu phantasiae. Peregrinus sum 
qui indiget duce ac sustentationis baculo. 

En mea valutatio dicti schematis. 
1. Schema nostrum est « Petra angularis », « Fundamentum elarum totius 
aedificii religionis catholicae ». 

Qua de causa et ratione fidei iuratae in prima congregatione generali et 
amore cohaerentiae necnon et disciplinae acceptandum est sine glossa. Substi- 
tuendum non est, adhuc si emendationes sunt aliquo modo necessariae. 

2. Schema nostrum est « fructus patientis indaginis ac laboriosae elabo- 
rationis peritorum-theologorum etc. », cum visione aperta super progressum 
evolutionis humanae societatis. 

Qua de causa dignum est omni elogio. 

3. Animadvertendum: Si adest qui audet amplius dicere et novas res, 
novitate compulsus, libere dicat et adiungat modo se contineat et iter faciat 
in binario veritatis, scilicet, in binario schematis. 

Aliquis dicit « Caritas facienda est in veritate » verum est. Sed caritas non 
datur nisi in veritate et tantummodo in veritate, non autem in compromessi. 

« Qui habet aures audiendi, audiat ». Ergo: Renuntiare veritati, aut ac- 
commodare veritatem ne fratribus separatis displiceamus, absurdum est. 

4. ... Est Ecclesia... sunt Sancti Patres, Doctores, inventiones archeolo- 
gicae sunt, est commissio biblica, quid requiritur amplius ad duplicem fon- 
tem revelationis quod attinet...? Quid de inspiratione...? Quid de inerran- 
tia...? Forsan indigemus novis magistris, prurientibus auribus, ut N. T., post 
multa saecula, reducatur ad trutinam? Adhortamur oppositores ut ponant pe- 
des super fundamentum solidum, certum, et non vagent in nubibus, scilicet 
in elucubrationibus brumosis et inintelligibilibus. 

N. B. Sumus an non in veritate...? Hic, in Concilio Oecumenico Vatica- 
no II sumus ut, pro nostro studio, pro nostra scientia, veritas elucescat. Ergo... 
Non novitatem inquirimus sed ut magis magisque veritatem enucleemus et 
ut tanquam fragmenta panis ad nostros ostendamus fideles. 

5. Pastoralis, quae oritur ex toto schemate mihi videtur sat clara esse, 
praecisa, perlucida. 

Si in ipso schemate sunt umbrae, ne dilatent oppositores, sed totis viribus 
et acie intellectus, ut in materia competentes, dissipent eas (umbras). 

Schema constitutionis dogmaticae de fontibus revelationis mihi placet. 

6 

Exc.mus P. D. PETRUS BOILLON 

Episcopus tit. Mainensis, coad. c.i.s. Virodunensis 

Par. 6. Linn. 18 et 19. 

In par. 6, dicitur esse magisterii iudicare... de sensu et interpretatione 
Sacrae Scripturae et Traditionis, quod omnes concedunt. 

Sed additur magisterii esse quoque illustrare et enucleare quae in utroque 
fonte obscure vel implicite continentur. Quod videtur esse valde incompletum 
nonnullis episcopis gallicis. 

Quid enim significat: magisterii est, nisi: « Hoc est proprium magiste- 
rii »? 

Certe magisterium et ius et aptitudinem habet illustrandi et enucleandi. 
Quod fecerunt saepe Pontifices, v. g.: Pius X de communione frequenti et 
puerorum, Pius XII de officio missionario totius Ecclesiae in Fidei donum. 
Attamen non solum ad magisterium pertinet enucleare et illustrare. Pertinet 
etiam ad theologos, ut videtur n. 29, pag. 21, lin. 26. Nonne etiam dici 
potest hoc esse officium proprium theologorum? Quid est enim illustrare 
nisi manifestare quae obscura sunt, diversa ex diversis libris comparare, hi- 
storiam fodere, exempla offerre? Quid vero enucleare nisi aeternam veri- 
tatem ex humano cortice trahere et ad principia reducere? Quae omnia ex 
officio faciunt theologi ut labor proprius. Quis negare auderet Aquinatem per- 
multa illustravisse et enucleavisse? Talia fecerunt qui de Mystico Corpore 
ita laboraverunt ut magisterium litteram encyclicam promulgare posset. Talia 
Schola Socialis Friburgensis e quorum laboribus Encyclica Rerum Novarum 

nata est. Talia tandem illustrissimus P. Lagrange. Talia et felicissime quidem 
tot exegetae ex Instituto Biblico Pontificali aut ex illa Schola Biblica Hieroso- 
lymitana e quorum laboribus Pius XII Litteram Encyclicam iucundissimam 
Divino aflante promulgavit. Quibus, ut fecundius laborent, oportet et in 
Ecclesia missionem recognosci in revelatione illustranda, et idoneam ad la- 
borandum, ad scribendum, ad colloquendum, quamvis sub magisterii disci- 
plina, libertatem. 

Attamen, non tantum theologorum, sed etiam omnis Ecclesiae, id est 
omnis populi christiani, regalis sacerdotii, est illustrare et enucleare quae 
sunt implicita in Evangelio. Quid enim faciunt Sancti, nisi optimam illustra- 
tionem? Quid pauper diaconus Franciscus, quid Theresia Abulensis, quid 
Theresia de Iesu Infante, quid de Fouoauld? 

Item per saecula manifestarunt fideles viam consiliorum evangelicorum, 
primo in monachismo, secundo in religionibus, et tandem in saeculo, prius- 
quam magisterium ea in leges ecclesiasticas introduxit. 

Laici ipsi illustrant: sunt quidem episcopi permulti qui, lumine tam vitae 
quam animadversionum laicorum qui in Actione Catholica aut sociali labo- 
rant, clarius intellexerunt qua sub ratione Evangelium societatem hodiernam 
informare debet. 

Quid tandem dicam de illis in scientiis physicis naturalibusque et in ho- 
dierna philosophia peritis qui, aegre quidem sed iucunde, adlaborant ut fidei 
catholicae cum scientificis explorationibus et hodierna mente concordiam in- 
veniant, et qui a Concilio expectant ut sibi in Ecclesia locus daretur et missio 
recognoscatur ad Evangelium hominibus vigesimi saeculi manifestandum. 

Quae conveniunt cum saeculari Ecclesiae doctrina. Ait enim S. Paulinus 
Nolanus: « De omnium ore pendeamus, quia in omnem fidelem Spiritus Dei 
spirat » {Epist. XXIII, n. 25, PL 61, 281). Persaepe ad totius Ecclesiae 
consensum appellant Patres, et Tridentinum de universali Eucharistiae sensu 
(Sess. XIII C. I; Denz. 874), « contra universum Ecclesiae sensum detor- 
quent ». Ita tandem temporibus recentibus, Romani Pontifices, de Maria 
Virgine diversa definientes, ad universi populi christiani sensum appellave- 
runt. 

Denique fidelium quoque est, sub magisterii quidem auctoritate, sed ut 
ofiScium grave, depositum servare et tradere. Quod esse parentum erga filios 
saepe magisterium proclamat. Quod fecerunt, mirabile dictu, per duo saecula 
feliciter parentes in Iaponia, absque magisterii auxilio. Quod faciunt hodie 
nec sine fructu parentes in nationibus religiosa libertate orbatis. Quod ut 
faciant, persaepe hortatur hierarchia qui in Actione Catholica militant, aut 
in scholis catholicis adulescentes docent aut ad catechesim participant. 

De quibus iam rebus consentiunt Patres. Ita Augustinus ad populum: 
« Tanquam vobis ex hoc loco doctores sumus, sed sub illo uno magisterio 
in hac schola vobiscum condiscipuli sumus » {Enarrationes in psalmos: Ps. 
126, n. 3, PL 37, 1669). Ita S. Hilarius docet fidem in Ecclesia Romana ser- 
vari « ab his qui sunt undique fideles » {Adversus Haereses, III 3, 2, PG 

7, 749). Ita Vaticanum I « Romani Pontifices, nunc convocatis oecumenicis 
Conciliis aut explorata Ecclesiae per orbem dispersae sententia » (Denz. 1836). 

Conclusio: Optamus ut, in novo schemate, de Evangelio custodiendo, 
tradendo, illustrando et enucleando, locus detur et theologis ipsis, et uni- 
verso populo christiano. 

7 

Exc.mus P. D. FELIX BONOMINI 

Episcopus Comensis 

Liceat et mihi animum meum per scriptum aperire circa schema de fon- 
tibus revelationis. 

In epistula diei 23 iulii currentis anni, qua em.mus card. a Secretis Sta- 
tus exemplaria schematum ad Patres Conciliares mittebat, clare dicebatur: 
« ... meum est tibi nuntiare, Beatissimo Patri magnopere cordi esse, te hisce 
litteris adiecta exemplaria accurate considerare studio, antequam scilicet Con- 
cilium incipiat, ut eius labores omni quo par est ordine faciliusque expedian- 
tur. Quibus in condendis exemplaribus, et iis praesertim ad ecclesiasticam 
disciplinam pertinentibus, visum est singulorum argumentorum momentum 
exponere, quod magis ad pastorales rationes spectaret, ut ipse legendo coges. 
Dum de hisce rebus in Concilio agetur, scias te pleno interpellandi iure frui- 
turum esse. Si autem quaedam iam animadvertenda esse censes, potissimum 
in generalibus quaestionibus, mentem tuam, quaeso, de iisdem rebus ante 
medium mensem septembrem lucide, distincte ac definite declarare velis ». 

Hisce praehabitis, mirum mihi fuit audire in aula conciliari sententiam 
aliquorum Patrum qui schema de fontibus revelationis reiciendum et quidem 
per aliud substituendum aestimaverunt, utpote pastoralitate carens. Si id fa- 
ciendum aestimarunt curnam suam sententiam radicitus negativam ad secre- 
tariam generalem Concilii suo tempore non significaverunt ? 

Meo humili iudicio schema de quo agitur videtur neque reiciendum, ne- 
que substituendum, sive reverentia debita iis qui per tot menses ad schema 
exarandum adlaboraverunt, et ipsi Summo Pontifici qui certe schema prae 
manibus habuit, sive etiam quia videtur non adesse carentia pastoralitatis, 
ut quidam oppositores adfirmant. 

Admittatur ergo ad disceptationem Patrum venerabilium, qui, suis illu- 
minatis animadversionibus, ipsum schema magis pastorale reddent. 



ANIMAD VER S IONE S SCRIPTAE - DE FONTIBUS REVELATIONIS 309 



8 

Exc.mus P. D. ALOISIUS CAROLUS BORROMEO 
Episcopus Pisaurensis 

Cum plures contra schema de fontibus revelationis dixerint officiosum 
puto quid sentiam et ego aperire. 

Schema de fontibus revelationis , prouti nobis est propositum, omnino 
retinendum censeo. Hisce de rationibus: 

1. Damnationis sententia a Beato Pio X de Modernistarum erroribus 
lata quibusdam in regionibus et quibusdam in coetibus nondum est ex corde 
acceptata; et sic errores illi, etiamnunc, mutatis verbis, serpere pergunt; quin- 
immo, novae scientiae nomine fucati, iuvenes non paucos alliciunt et deci- 
piunt. 

Optime ergo fecerit Concilium Oecumenicum si principia et praecepta 
in Decreto Lamentabili praesertim et in Encyclica Pascendi aliisque in pon- 
tificiis constitutionibus statuta, de Sacra Scriptura, de inspiratione, de iner- 
rantia etc, pacata ac serena expositione in omnium mentes revocaverit. 

2. Multa dicuntur vel potius ostentantur de novissimis scientiae biblicae 
adinventionibus, elucubrationibus, conclusionibus; at quid veri, quid solidi, 
quid utile tot in ostentationibus? Scientiam veri nominis deprimere nefas 
putamus, at scientiae conclusiones diligenter perpendere gravissimum officium 
nostrum censemus. 

Aliquas hypotheses, quae sine flne repetitae, eo ipso pro thesibus acci- 
piuntur; theoriae aliquae sine certo et perspicuo fundamento, sed tenuissimis 
tantum vestigiis innixae; ampliflcationes quibus nullae rationes suffragantur; 
transitus habilissimi a possibilitate ad realitatem, quasi in historia possibilia 
realia necessario fiant; negatio audax, quando de Scripturis, et praesertim 
de Evangeliis agatur, de iis quae quotidiana experientia constant; haec si 
non totam, haud parvam partem novae scientiae biblicae constituunt. Nonne 
ergo opportunum est ut Sacrosanctum Concilium omnes ad prudentiam, ad 
vigilantiam, ad ponderationem hortetur? Cur hoc animos virorum biblicis 
Studiis incumbentium offendere deberet? « Scientia inflat » Paulus dicit; et 
nos prae oculis non semper, at saepe sane habemus scientiam quae inflata 
« inflat ». Verba veritatis ergo dicere omnino necessarium videtur. 

3. Quia verendum est ne pastoralis notio omnino corrumpatur, aut sal- 
tem obnubiletur. 

Hoc Concilium debet esse ad pastoralem totum intentum. Ergo definitio- 
nes praecisae sunt omittendae; veritates nimis nitidae non sunt dicendae; 
lingua qua Ecclesia semper usa est in Sacrificio offerendo, in Sacramentis 
administrandis est abiicienda; vestes sacrae sunt dimittendae vel reducendae; 
vita functi ad sepulcrum per viam breviorem alleluiando sunt deducendi; 
Breviarium, uti impedimentum pastorali activitati est demoliendum; anulos 

pastorales et cruces episcopales venumdari debent; et hoe Concilio vix inito. 
Cum Concilium ad exitum pervenerit, quid adhuc stabit aut nobis remanebit? 
Et omnia haec pastoralem constituunt? Et undenam ista pastoralis tam tae- 
tra, tam deleteria, tam « purgativa »? 

Ista pastoralis desertum facit et oves in desertum ducit non ad vescendum 
sed ad oscitandum. 

Pastoralis quae dicenda, quae doeenda, quae facienda sunt bene dicere, 
bene docere, bene facere debet, at non ipsa definire, sed a revelatione, a 
dogmatica, a theologia morali, a iure, a liturgia accipere. Praeterea, nullum 
schema pastor evadit; pastores nos sumus, qui si officio recte et sancte functi 
erimus, fructuose quovis schemate utemur. 

Pastores ne dubitemus ergo ovibus nostris integram et sanam veritatem 
proponere, et habeamus omnes in auribus quae Princeps Pastorum, abnuenti- 
bus et obsistentibus, pastoraliter sane dixit: Qui non est mecum contra me 
est et qui non colligit mecum dispergit; certo ad docendum nos et indul- 
gentiam pastorum fines habere quos praeterire non liceat. 

9 

Exc.mus P. D. HIERONYMUS BARTHOLOMAEUS BORTIGNON 

Episcopus Vatavinus 

Nota generalis. 

Deest omnino sectio particularis « de Traditione ». Verum est circa 
S. Scripturam ampliorem iam exstare seriem documentorum S. Sedis, et co- 
piosiorem virorum in scientia biblica peritorum bibliographiam, ita ut magis 
necessarium et simul facile videri possit opus recollectionis et syntheseos ex 
parte Concilii. Attamen et problema Traditionis hodie proprium habet mo- 
mentum, cum exempli gratia, fervet studium doctrinae patristicae ex textibus 
genuinis eruendae, incipiat vero historica inquisitio circa documenta magi- 
sterii ecclesiastici etiam non solemnis, ut sunt ipsi sermones et litterae Sum- 
morum Pontificum et ipsorum episcoporum epistolae; at simul aetas schola- 
stica a quibusdam historicis et theologis prope despiciatur vel saltem non 
coaptetur aetati Patristicae ut eiusdem evolutio et quodammodo perfectio. 

Necessaria videtur saltem aliqualis tractatio de principiis directivis pro 
cultoribus theologiae sic dictae positivae: de natura Traditionis, de distinc- 
tionibus inter Traditionem divinam-apostolicam et mere ecclesiasticam (vel 
huiusmodi), de valore testimoniorum Patrum, de relatione inter Patres et 
magisterium ecclesiasticum, de munere et functione scholasticae praesertim 
in relatione cum aetate patristica, de munere et functione theologorum et 
« fidelium sensus » etc. 

Pag. 9, lin. 7: auferantur verba « eiusque apostolos ». Nam comparatio 
instituitur inter Vetus et Novum Foedus ad urgendam excellentiam Novi, 
ut patet ex textu citato S. Pauli; et ideo, pressius inhaerendo ipsi textui 

S. Pauli, remittatur quaevis adnotatio de munere apostolorum paragraphis 
sequentibus ut primo clare affirmetur singularis et transcendens novitas re- 
velationis Dei in Christo peractae. 

Pag. 11, lin. 2: adverbia « certe et plene » mutentur in « certius et ple- 
nius », vel periodus sic sonet: «... nonnisi traditione apostolica plene intel- 
legi ideoque etiam certius exponi potest ». 

Videtur enim nimis absoluta negatio seu exclusio significata per propo- 
sitionem prout iacet; quasi sola Traditio semper et in omnibus praebeat theo- 
logiae non solum plenitudinem veritatis, sed reapse certitudinem ipsam. 

Pag. 12, lin. 2: post « apostolorum » inseratur « in primis Christi Verbi 
Dei Incarnati »; ne iterum silentium fiat circa potiores partes Christi in hi- 
storia revelationis. 

Pag. 13, lin. 3: loco « habuit » melius et sapientius legatur « potuit ha- 
bere ». 

Pag. 18, linn. 2 et 3: delendum « plerumque », ne pateat erlugium 
errori. 

10 

Exc.mus P. D. VINCENTIUS BRIZGYS 

Episcopus tit. Bosanensis, aux. Kaunensis 

Sum unus ex multis Patribus Concilii, qui nolumus dare nomen alicui 
scholae, coetui nationali vel regionali episcoporum, sed existimamus antepo- 
nere omnibus his autonomiam debitam Patribus Concilii et sequi conscientiam 
potiusquam opinionem unius vel alterius scholae. 

Ratio scribendi. Ultimis diebus in nostris disceptationibus de schematibus 
constitutionis dogmaticae multi Patres loquentes iam non argumenta intel- 
lectibus proponunt sed ad sensus appellant. Hoc aliquo modo dignitatem 
ipsius Concilii tangit et, si longius continuabitur, in publicum scandalum 
vergere potest. 

Auditis argumentis ex utraque parte vix aliquid novi expectari potest. 

Mentio ab aliquibus Patribus fuit cuiusdam alterius schematis. Si tale 
datur, permulti Patres non noscunt nec auctores, nec modum quo illud con- 
fectum fuit. 

Cum tota reverentia erga omnes et humiliter audeo proponere: finis im- 
ponatur disceptationibus. Schemata nobis proposita et, alia si talia dantur, 
simul cum observationibus hucusque factis, ad commissionem theologicam 
mittantur, cuius iudicio relinquendum puto an et in quantum erit adiutorii 
ceterarum commissionum. 

Cavendum tamen ab opinione non catholicos expectare a Concilio non 
claram definitam doctrinam, sed aliquid ambigui, quod omnibus placere pos- 
set. Et catholici et non catholici expectant a Concilio viam tutam, claram 
et firmam credendi et agendi. 

11 

Beat.mus P. D. PAULUS II CHEIKHO 

Patriarca Babylonensis Chaldaeorum 

Meum humile votum est ut in n. 25 mentio fiat de versione Syriaca, quae 
Pshitta vocatur. Digna est mentione haec versio propter eius claritatem, anti- 
quitatem, propinquitatem textui originali hebraico. (Circa schema constitu- 
tionis dogmaticae de fontibus revelationis, cap. V, De Sacra Scriptura in Ec- 
clesia, n. 25, pag. 19). 

12 

Exc.mus P. D. ANTONIUS DE CASTRO MAYER 
Episcopus Camposinus 

Liceat mihi ad commissionem theologicam quasdam animadversiones mit- 
tere circa nonnulla quae in aula conciliari de schemate de fontibus revelatio- 
nis dicta sunt. 

1. Non videtur quomodo affirmari possit hoc schema nonnisi remote ad 
vitam christianam renovandam conferre, cum fundamentum totius vitae chri- 
stianae in fidei professione consistat, schema autem clare et perspicue istius 
fidei fundamentum exponat. 

2. Non videtur cur mirandum sit, cum schema eamdem doctrinam expo- 
nat quae in manualibus scholaribus invenitur. Numquid alia debet esse doc- 
trina ab Ecclesia in Conciliis docenda, alia quae in scholis exponenda? Ad 
modum quod attinet, expositio schematis videtur perspicua, sicut decet in 
definitione conciliari quae ab omnibus facile intelligi possit, utpote imme- 
diate intentionem pastoralem habeat. 

3. Expositio schematis dicitur non accommodari hominibus nostri tem- 
poris. Triplici modo, ut videtur, posset schema veritatem catholicam accep- 
tabilem reddere hominibus nostri temporis: vel veritatem christianam expo- 
nendo iam cum omnibus explicationibus necessariis ut homines nostri tem- 
poris illam intelligerent et acceptarent; vel veritatem christianam exponendo 
ita ut quaestionibus, quae modo homines magis agitant, respondeat; vel, tertio, 
ita veritatem christianam exponeret ut iam nulla appareret distinctio inter 
christianismum et placita quae actualis generatio magis aestimat. 

Iamvero, non videtur opus Concilii veritatem exponere modo apologe- 
tico vel homiletico, cum explanare veritatem christianam potius ad praedica- 
tores pertineat quam ad definitiones conciliares; non etiam videtur possibile 
Concilium veritatem christianam exponere modo quo iam non amplius ap- 
pareat distinctio, quae necessario viget inter placita saeculi cuiuscumque tem- 
poris et genuinam Christi doctrinam; schema, autem, bene videtur attendere 

ad exigentias hominum nostri temporis, qui positivam doctrinae expositio- 
nem postulant ut quiescant animos fluctuationibus doctrinarum hodie nimis 
agitatos; attendit etiam ad necessitates nostri temporis cum a viis quae ad ex- 
tenuandum exstinguendumque fundamentum totius religionis avertit. 

4. Nulla invenitur in schemate mentio cuiuscumque auctoris errorum qui 
damnantur. Si autem non videtur adesse ratio sufficiens damnandi, dicatur 
et schema emendetur. Quod non videtur admittendum est principium, sci- 
licet quod Concilium ab erroribus damnandis se abstinere debet, pastoralis 
similisve causa, cum ex errorum damnatione ipsa veritas clarescat, eiusque 
positiva expositio firmetur. 

5. Non apparet cur schema difficultates ad unionem seu conversionem fra- 
trum separatorum creet. Etenim, fratres separati, bona ducti fide, gratia 
divina praeveniente, ab integrae Christi doctrinae expositione ad veritatem 
ducendi sunt. Huiusmodi expositio nullum obstaculum creare potest, cum 
veritas, utpote obiectum proprium humani intellectus, bene dispositos a 
semetipsa alliciat. Quodsi tali bona dispositione adhuc praediti non sunt, ro- 
gandum est Dominum ut eorum corda tangat, et disponat ad veritatem am- 
plectendam; quae dispositio omnino necessaria, a nulla irenistica veritatis 
expositione suppleri potest. 

6. Reprobatio autem schematis eo quod de duobus fontibus revelatio- 
nis loquatur, quasi de novo aliquo a Tridentino, et Vaticano, necnon a tradi- 
tione alieno, nullo videtur fulciri fundamento. Schema, enim, sicut Triden- 
tinum et Vaticanum, loquitur de « integra revelatione » quae « continetur in 
libris scriptis et sine scripto traditionibus ». Loci, ergo, ubi illa integra reve- 
latio — illa « fides supernaturalis », prout loquitur Vaticanum, vel « puritas 
Evangelii », sicut ait Tridentinum — quaerenda est, sunt de facto duo: libri 
scripti, et sine scripto traditiones. Locutio, proinde, de duobus fontibus re- 
velationis non ut innovatio quaedam reprobanda est, sed potius ut enucleata 
Tridentini et Vaticani expositio habenda. 

7. Quoad valorem historicum Evangeliorum, schema prae oculis certe 
habuit errores Modernistarum, quorum semina adhuc remanent, qui ita exte- 
nuant obiectivam historicitatem Evangeliorum, ut fides fundamento revera 
destituatur. Nihil in schemate habetur quod investigationes circa modum 
loquendi componendique evangelistarum veri periti faciunt, dummodo huius- 
modi investigationes non tendant ad extenuandam veritatem obiectivam evan- 
geliorum; tales enim investigationes a via veritatis deficiunt, modernismoque 
accedunt. Iuste ergo talis naturae investigationes damnantur. 

8. Accessio autem plurium hodiernorum, qui originem et historicitatem 
evangeliorum aliorumque sacrorum librorum investigant, ad placita moderni- 
starum, exigit ut hominibus huius saeculi saepe repetatur Sacram Scripturam 
legendam esse duce magisterio ecclesiastico cui unice Dominus assistentiam 
promisit ut semper errores devitaret. 

Non video, ergo, cur praesens schema simpliciter reiici debeat, cum sub- 
stantialiter bonum sit, disceptationibus perfici possit. 

13 

Exc.mus P. D. ABILIUS DEL CAMPO Y DE LA BARCENA 

Episcopus Calaguritanus et Calceatensis 

De schemate constitutionis dogmaticae de fontibus revelationis multa, 
diversi quidem coloris, inter Patres conciliares, ultimis diebus, dicta sunt. 
Sedulo perpensis, quae in aula conciliari omnes nos audivimus, fortasse haud 
temerarium sit affirmare « cardinem » quaestionis esse in admittendo vel 
reiiciendo schemate Patribus proposito. Et dum alii pro admissione, utique 
ad disceptandum, alii pro exelusione, ut alio substituatur, locuti sunt. Quae- 
stio, igitur, de praeliminaribus, praevia et quadantenus provisoria, de ratione 
et modo procedendi mota est, quaeque, meo iudicio, utilitatis practicae et 
boni communis gratia, cito citius, iam hodiedum solvi debet. 

Quod ut facilius assequatur, duo, meo iudicio, notare et distinguere iu- 
vabit: An 1) schema, prout iacet, Ecclesiae et fidelibus proponi possit, et 
2) an Patribus conciliaribus offerri queat ut argumentum disceptationis. Quae- 
sita, ni fallor, diversi generis sunt et diversa illis dari possunt responsa. 

Ad 1 quod attinet: si a nobis quaereretur utrum schema, prout iacet, 
fidelibus possit offerri, tanquam constitutio dogmatica perfecta de fontibus 
revelationis, negativum responsum dare deberemus. At, ut opinor, de hoc 
nunc non agitur. Constitutio dogmatica, tempore opportuno, fidelibus pro- 
ponenda, forma stylo et colore etiam pastorali illis accommodato, fructus esse 
debet studii et laboris totius Concilii — et hoc opus, hic labor — necnon 
et ministerii pastoralis uniuscuiusque pastorum, ad applicationem et vulga- 
tionem quod attinet, attentis peculiaribus circumstantiis propriae suae dioe- 
ceseos, regionis vel nationis. 

Si vero, ad 2, quaeritur an schema propositum Patribus conciliaribus 
offerri queat tanquam fundamentum disceptationis, pro constitutione dog- 
matica de fontibus revelationis , humanae hodiernae aetatis culturae aptata et 
communi omnium in Concilio labore conficienda, aliter et aliter fortasse erit 
respondendum. Et haec est, ni fallor, quaestio praevia nunc solvenda. 

Non desunt in schemate, quae inconcinne dicta videntur; nonnulla aptiori 
modo erunt explicanda et aliqua fortasse penitus excludenda. At nihil veri 
et boni et iusti in illo continetur, ut absque disceptatione, statim ab initio, 
una voce illud reiiciamus?... Schema, prout iacet, non placet? Nihil mirum, 
nullaque in concedendo difficultas. Prout iacet, mihi etiam displicet. Quid 
inde? In disceptando schemate de sacra Liturgia, haud semel audivimus « non 
placet », et, post disceptationem, verbo ad verbum, per integrum fere mensem 
patienter productam, Patres conciliares, suffragio quasi unanimi, ad mentem 
et quoad modum, illud approbarunt. 

Nec desunt, quae in schemate bona, utilia est laude digna sint. Notare 
liceat, inter alia, claritatem in loquendo et in disponendis quaestionibus, uti- 

que fundamentaribus, ordinem traditionalem. Quae saltem duo si deessent, 
quod quidem nimis durum est asserere, hoc adhuc unum sufficeret memo- 
rare: schema nobis offerre instrumentum disceptationis concretum certoque 
stabilitum, simulque viam aperire et indicare, qua in labore nostro immediate 
et sine mora, si velimus, progredi valeamus, quod quidem certissime non 
daretur, si, actuali excluso et reiecto, novum nunc improviso in Concilio in- 
duceretur. 

Schema non est de « elucubrationibus » scholasticis, nec de pia aliqua 
exhortatione, nec de aesthetico possibili argumento aut de diffusa quadam et 
obscura cogitatus catholici expositione, ut alicubi fieri solet, sed clarum, prae- 
cisum et concretum nobis exhibet indicem quaestionum, quae in constitu- 
tione dogmatica de Scriptura et Traditione, nostris hisce temporibus, neces- 
sario erunt tractandae et, quoad fieri possit, a Concilio determinandae. 

Plura utique, eaque optima, de huiusmodi argumentis et in Tridentino 
et in Vaticano I et in documentis ecclesiasticis, a Leone XIII ad nostros usque 
dies, accurate dicta sunt. Attamen tot tantaque, in re tanti momenti, hodie 
convolvuntur argumenta; tot tantaeque, etiam inter nos, proclamantur sen- 
tentiae, ut Concilium haec omnia ignorare nequeat et de his omnibus neces- 
sario loqui teneatur. Professores S. Scripturae, sacerdotes omnes et fideles 
anxietatibus, dubiis et angoribus anguntur, eisdemque tranquillitatem et lu- 
cem, quam doctores privati nunquam dabunt, sed nec dare possunt, Vatica- 
num II, pro suo docendi munere, in promptu afferre debet. 

Nunc autem, in schemate huiusmodi problemata directo tanguntur et de 
illis non pauca, etsi perficienda, utique meritoria sine dubio dicuntur. Quin 
analysim minutam peragere nunc velimus, liceat quaedam concreta summa- 
tim indicare: 

1. Quod attinet ad Traditionem, si in aliquibus ambiguitate laborat, in 
aliis clare tradit doctrinam traditionalem, fundamentalem melius dicam, de 
Traditionis theologicae natura deque illius existentia et valore pro divina 
revelatione certo cognoscenda. Alia tanguntur problemata — de Traditio- 
nis relatione ad Scripturam, de proposito et intentione Tridentini et Vati- 
cani I — quae, certa ab incertis separando, accuratius erunt determinanda. 
Materia, tamen, pro studio et labore nobis proponitur optima. 

2. Quatuor de Scriptura inseruntur capita. In illis tanguntur problemata 
biblica maximi momenti, quae, si ita loqui fas est, « actualizanda » sunt, 
quae nullatenus substrahi possunt studio Concilii quaeque in ipso serio erunt 
ponderanda et, pro bono exegeseos et docentiae catholicae, quoad fieri possit, 
solvenda. Nonnulla quidem, fortasse multa, in capitibus de Scriptura, quae, 
medio iudicio, infirmiora sunt, erunt corrigenda. At non desunt positiva, 
bona et utilia, etiam sub aspectu pastorali (cf. cap. V), in schemate reti- 
nenda. 

Conclusio. Omnibus his sedulo perpensis, duo mihi occurrunt conclu- 
denda: 

1. Schema validum nobis offert argumentum ad disceptandum. Retinea- 

tur ergo, etsi perficiendum. Ne tamen discussio haec praevia in infinitum 
protrahatur, utque via aperiatur apta ad ulterius progrediendum in discep- 
tando diversa schematis capita, de ipsius pastoralis rationis exigentia, ne, 
ultra quod iustum est, de nostra hac in re divisione homines mirentur, urget 
instrumentum quoddam arbitrari practicum, quo, pro bono communi, ex hoc 
circulo vitioso exire valeamus. 

2. Neque necessarium puto novum quoddam instrumentum creare. Adest 
nobis commissio conciliaris de doctrina fidei et morum, e theologis et exe- 
getis iuste iureque constituta. Huius ergo commissionis sit, attentis et « at- 
mosphera » psychologica prae, in et para-conciliari et rationibus hinc et hinc 
in aula prolatis, cum zelo et diligentia, in veritate et caritate, totis viribus, 
in breviando, redigendo et reformando schemate, dum Concilium alia consti- 
tutionis capita considerat, alacriter adlaborare. 

14 

Exc.mus P. D. IOSEPH DESCUFFI 

Archiepiscopus Smyrnensis 

Cum post declarationem factam in sessione generali feriae IV, 20 die 
vero novembris, si schema reiectum foret, sine die reiceretur, nec nova di- 
sceptatio super novo schemate recognito et a maioritate relativa optato non 
amplius haberetur, multi Patres decepti sunt, quia sicut in aliis Conciliis 
oecumenicis iam habitis, in hoc etiam Vaticano II, schema dogmaticum, de 
professione fidei, solemniter declarari oportet, ne si deesset, Ecclesia mater 
et magistra, pro suo posse, ad denuntiandos et confutandos errores nostri 
temporis, imparata esse et a munere suo proprio scilicet defensionis ac prae- 
conii veritatis ex timore defecisse videretur. 

Itaque, votatione nuper facta, cum disceptatio continuare potest, hac 
inopinata occasione nisus, vobis, venerabiles Patres, propono ut: 

In pag. 10, n. 4, lin. 3, abolitis verbis « Non in sola Scriptura, sed... in 
duplici fonte... et seq. », iis substituantur verba Concilii Vaticani I, cap. II 
contenta (Herder 1962, p. 782, lin. 23). Haec porro supernaturalis revela- 
tio, secundum universalis Ecclesiae fidem a sancta Tridentina synodo decla- 
ratam, continetur in libris scriptis et sine scripto traditionibus, quae ipsius 
Christi ore ab apostolis acceptae, aut ipsis apostolis Spiritu Sancto dictante 
quasi per manus traditae, ad nos usque pervenerunt. 

(Et postea) lin. 39... Nos (cum Patribus Concilii Tridentini) declaramus 
de interpretatione divinae Scripturae, ... hanc illius mentem esse declaramus 
ut in rebus fidei et morum, ad aedificationem doctrinae christianae pertinen- 
tium, is pro vero sensu Sacrae Scripturae habendus sit, quem tenuit ac tenet 
sancta mater Ecclesia, cuius est iudicare de vero sensu et interpretatione 
Scripturarum Sanctarum atque ideo nemini licere contra hunc sensum, aut 

etiam contra unanimem consensum Patrum ipsam Scripturam Sacram inter- 
pretari. 

Post hanc adiunctionem — pag. 10, par. 4 a media lin. 24 — ... Nam 
libri Veteris et Novi Testamenti... etc. (textus schematis citari potest). 

Pag. 11, n. 6, ut redundantia solemnis remanere (si libet) potest, sed 
n. 5 et n. 6 breviores sint et in unum reducendi sunt. 

Cum hac emendatione, hunc textum fratribus dissidentibus Orientis et 
Occidentis, sine irenismi erroris timore, magis aeceptum fore puto. 

15 

Exc.mus P. D. STEPHANUS DESMAZIERES 
Episcopus tit. Bybliensis, aux. Burdigalensis 

Regula vere aurea est: Non multa, sed multum. Unum tantum dicam, 
sed, mea humili sententia, magni momenti. Videtur cap. I de fontibus reve- 
lationis indigere aliqua sententia de Traditione ut Traditione viva. Explano 
mentem meam. Traditio mihi videtur nimis considerari in nostro schemate 
ac si ageretur de aliqua re mortua, mechanice transmittenda: quum revera 
non possit existere nisi de vivente ad viventem transmissa, nec subsistere 
nisi in subiecto vivente. Implicat enim conceptus ipse Traditionis actum tra- 
dentis ad recipientem, atque adeo subiectum viventem. Subiectum hoc est 
Ecclesia, quae viva cum sit gratia Dei eam inhabitantis, non desinit quin, 
conservando depositum evangelicum, omnia fideliter conferat in corde suo, 
exemplo Beatae Virginis Mariae, quae quasi typus perfectus exstat Eccle- 
siae. Decursu saeculorum meditatur Ecclesia, tam verba Domini quam dona 
gratiae a Deo recepta; experientia quoque discit, fideliter et amanter vivendo, 
et sic paulatim ingreditur in profundum mysterii christiani unde vivit. Ex. gr.: 
celebrando sacram Eucharistiam, Corpori Dominico communicando, melius 
profundiusque necnon latius percipit Ecclesia quid sit praesentia eucharistica 
Domini. Vel orando Beatam Virginem Mariam, auxilium eius experiendo, 
melius percipit Ecclesia locum Matris Dei in Oeconomia salutis. Et sic de aliis. 
Haec est Traditio viva. 

Certum est quod in hac viva Traditione sua, Ecclesia multa pure humana 
vel ecclesiastica miscet cum Traditione stricte divino-apostolica, cui soli con- 
venit character absolutae normae fidei. Magisterio competit iudicare de devo- 
tionibus vel doctrinis in vita Ecclesiae, evolventibus saeculis, sese patefa- 
cientibus, ad normam depositi apostolici, cuius Scripturae sacrae testimo- 
nium sunt eximium. Sed magni facit Ecclesia sensum fidelium, vel, ut exactius 
loquar, sensum fidei in tota ecclesiastica communitate vigentem, sicut nuper- 
rime comperimus occasione definitionis Assumptionis Beatae Virginis Mariae. 

Quae, ut exprimantur opto, inseri possint in par. 3, pag. 10, linn. 10 et 
sequentibus. Sed fateri debeo textum, cum sit in redactione sua alienus a con- 

sideratione quam exprimere intendo, difficile se praebere ad eam exprimen- 
dam: ita ut aliter rescribi deberet si commissio theologica existimaret ideam a 
me prolatam retinendam esse. 

16 

Exc.mus P. D. ALBERTUS DEVOTO 

Episcopus Goyanensis 

Animadversiones a quodam coetu Vatrum Americae Latinae propositae. 

Haec duo schemata, prout iacent, contradicunt: 1) muneri huius Concilii; 
2) progressui studiorum, theologiae et sacrae Scripturae; 3) sano oecumeni- 
smo actuali; 4) claritati doctrinae. 

1. Munus Concilii. Hoc munus clare patet, in primis, ex inaugurali ser- 
mone Sanctissimi Domini Ioannis XXIII, die 11 elapsi mensis octobris: « No- 
strum non est praetiosum hunc thesaurum (doctrinae catholicae) solum custo- 
dire, quasi uni antiquitati studeamus, sed alacres, sine timore, operi quod 
nostra exigit aetas, nunc insistamus, iter pergentes quod Ecclesia a viginti 
fere saeculis fecit. Neque opus nostrum, qiiasi ad finem primarium, eo spec- 
tat, ut de quibusdam capitibus praecipuis doctrinae ecclesiasticae disceptetur, 
atque adeo fusius repetantur ea quae Patres ac theologi veteres et recentio- 
res tradiderunt, et quae a vobis non ignorari sed in mentibus vestris inhaerere 
merito putamus. Etenim ad huiusmodi tantum disputationes habendas non 
opus erat ut Concilium Oecumenicum indiceretur. Verumtamen in praesenti 
oportet ut universa doctrina christiana, nulla parte inde detracta, his tempo- 
ribus nostris ab omnibus accipiatur novo studio; ... oportet ut haec doctrina 
certa et immutabilis, cui fidele obsequium est praestandum, ea ratione per- 
vestigetur et exponatur quam tempora postulant nostra. Est enim aliud ipsum 
depositum fidei, seu veritates quae veneranda doctrina nostra continentur, 
aliud modus, quo eaedem enuntiantur, eodem tamen sensu eademque sen- 
tentia. Huic quippe modo plurimum tribuendum erit et patienter, si opus 
fuerit, in eo elaborandum; scilicet eae inducendae erunt rationes exponendi, 
quae cum magisterio, cuius indoles praesertim pastoralis, magis congruant » 
(UOsservatore Romano, 12-X-62; cf. textum italicum utile). 

Attamen, in his schematibus: a) plurimae adsunt repetitiones rerum ab 
aliis Conciliis, Summis Pontificibus et theologis prolatarum; b) insuper repe- 
titiones fiunt modo ac stylo libri manualis scholaris simili; c) quae ibi legun- 
tur nonnisi remotissime indoli pastorali magisterii Ecclesiae respondent. 

2. Progressus theologiae ac sacrae Scripturae. Doctrina horum schema- 
tum: a) nimis sistit in ordine veritatum mere naturalium; b) nequaquam vi- 
detur exhauriri ex biblico fonte et doctrina Patrum, sed valde sapit ratio- 
nalismum conceptualisticum et abstractum; c) non est christologica, nam 
mysterium Christi non proponitur ut centrum et compendium totius historiae 
salutis, sed ut merum instrumentum revelationis verbalis; d) caret dimensione 



ANIMADVERSIONES SCRIPTAE - DE FONTIBUS REVEL ATIONI S 319 

eschatologica, quae in casu practice reducitur ad individualem finem unius- 
cuiusque hominis, quin Christi adventum gloriosum necnon nostri corporis 
resurrectionem ac universi mundi transformationem manifeste exprimat. 

3. Oecumenismus actualis. In his schematibus: a) parvi fiunt fundamen- 
ta biblica et patristica doctrinae theologicae, quae magno favore gaudent 
apud fratres separatos; b) nulla ratio habetur magni thesauri ac modi lo- 
quendi theologiae Orientis; c) nimis apparet « apologetismus » iam obso- 
letus. 

4. Exspectatio mundi hodierni. In his schematibus: a) problemata mundi 
hodierni, eiusque adspirationes ac pervestigationes, fere omnino ignorantur; 
b) mundus hodiernus potius negative aspicitur, quin eius valores positivi scien- 
tifici ac culturales agnoscantur; c) modus loquendi est mentibus nostrae aeta- 
tis valde alienus. 

5. Claritas doctrinae. Haec schemata: a) laborant impraecisione, praeser- 
tim cum de traditione, inspiratione et historicitate librorum sacrorum lo- 
quuntur; b) potius quam ad doctrinam clarificandam erroresque aperte dam- 
nandos, ad confusionem quandam videntur perducere. 

Conclusio. Ex dictis patet haec duo schemata non inservire necessita- 
tibus hodiernis, tum theologicis, tum pastoralibus Ecclesiae. 

Proinde, ex integro rescribantur ad sensum harum animadversionum 
proponimus. 

\_Subsignati\ Felipe Santiago Benitez, ob. aux. de Asuncion (Paraguay); 
Manuel Marengo, ob. de Azul; Enrique Rau, ep. Marisplatensis; Antonius 
M. Aguirre, ep. S. Isidori in Argentina; Carlos Ponce de Leon, ep. tit. Ro- 
dosto; Vicente Zazpe, ob. Rafaela; Luis Baccino, ob. de San Jose de Mayo; 
Ramon Bogarin Argana, ob. de S. Juan Bta de las Misiones; Ismael Rolon, 
prel. n. de Caacupe (Paraguay); Anibal Maricevich, ob. coad. Villarica 
(Paraguay); Roberto Caceres, ob. de Melo (Uruguay); Ildefonso M. San- 
sierra, ob. tit. de Oreo (Argentina); M. Blanchoud, ob. de Rio Cuarto; 
Jorge Kemerer, ep. Posadensis. 

17 

Exc.mus P. D. EDUARDUS IOANNES DOODY 

Episcopus Armidalensis 

Pauca omnino dicenda habeo. A longinquo et ab extremis terrae ve- 
niens, voce pastoris gregis Christi me locuturum spero. 

1. Discere vellem quonam pacto partes traditionis ecclesiasticae in re- 
velatione divina patefacienda minui possent, vel a loco suo turbari. Nonne 
Christus Dominus apostolis suis mandavit: « Euntes in mundum universum 
praedicate Evangelium omni creaturae » {Marc. 16, 15), atque ipse pro- 
misit ut Paraclitus quem missurus erat eis doceret omnia (Io. 14, 26). 

Re quidem vera, dum apostolis auctoritatem dedit docendi nec ipse ali- 

quid scripsit, nisi digito in terra aliquid incognitum, nec apostoli Evangelia 
aut epistulas scripserunt tanquam imperio eius necessario oboedientes. Sed 
annis multis docuerunt ut pastores greges eis commissos et, tempore oppor- 
tuno, duo tantum Evangelia scripserunt atque alii tres epistulas, quae uti 
verbum Dei scriptum rite et recte in ecclesiis legebantur et interpretabantur. 

Omnia autem nobis a Deo revelata in Sacris Scripturis non continentur, 
ni fallor. Dici autem quit ut omnia quae in Sacris inveniuntur Scripturis in 
Traditione continentur. 

Age nunc, Traditio, quae est vox viva Ecclesiae pastorum, vox illa est 
Petri et apostolorum quae hodie per Ioannem, Summum Pontificem, et epi- 
scopos loquitur. Ipsa vox Ecclesiae viva, quae est vox Dei, et auctoritas in 
Ecclesia est et medium quo agnoscitur canon Sacrae Scripturae maxime et 
verbi Dei scripti inspiratio. Traditio igitur in revelatione divina minorem 
partem tenere vix dici potest. 

Si in Concilio Vaticano I Sacra Scriptura et Traditio ut duplex fons 
revelationis habeantur, quomodo nunc nos poterimus Traditionem parvi- 
pendere? Nec veritatem mutare valemus, nec fratribus dissidentibus in regio- 
nibus nostris occasionem dare debemus opinandi nos veritatem, quam sem- 
per tenuimus, obscurasse ut eos sine mutatione vera fidei dogmatum allice- 
remus. Inquirunt enim veritatem et unionem ecclesiarum quae Christi Do- 
mini nomine censentur, et corde sperant Ecclesiam Romanam super petram 
aedificatam stabilitate frui, quae nusquam alioqui inveniri valet. Si petra 
vacillare videtur, occasio praeberetur dubitandi ne nos veritatem non ha- 
bere ipsi vereamur. 

2. Proinde, agnoscere debemus pericula inhaerentia in eis cogitationis 
et expressionis systematibus, quae Traditionis momentum minui viderentur. 
Systemata illa, quae veritatem Christi Domini obscurare possint, viam pan- 
dent liberalismo qui scindere valet vestem Christi inconsutilem, ita ut Eccle- 
sia mane evigilare et sese acatholica invenire potuisset. Inhaereamus autem 
sententiis veterorum pastorum gregis Christi; et oro nos agamus ut nihil 
innovetur nisi quod traditum est. 

Vos, ergo, Fratres em.mi, exc.mi, rev.mi, ut schema perpulchrum, utilis- 
simum, laboriose a valde peritis confectum nobis a commissione praeparato- 
ria traditum sine mutationibus, eis exceptis minoribus, quae vobis vere ne- 
cessaria et exoptabilia videantur, acceptum habere rogo. 

18 

Exc.mus P. D. MICHAEL DOUMITH 
Episcopus Sarbensis Maronitarum 

Ad disceptationem clarificandam, de hoc schemate in genere, liceat aliqua 
principia recolere ex usu Conciliorum eaque ad quaestionem nostram ap- 
plicare. 

1. De quaestionibus disputatis. Non est in more Conciliorum quaestio- 
nes inter catholicos disputatas dirimere; si qua opinio habetur ut erronea 
aut haeretica, tunc clare exponitur, et, qualificatione determinata, clare dam- 
natur. 

2. De modo loquendi. Non est in more Conciliorum modum loquendi 
scholasticum, et systematicum adhibere, sed modum loquendi communem, 
rectis mentibus accommodatum, ita ut, licet fiat antiquus, non fiat anti- 
quatus. Terminum scholasticum adhibuerunt Concilia, quando hic termi- 
nus apparuit ut aptior ad dogma exprimendum, ut factum est pro voce 
« omoousios » et pro voce « transsubstantiatio ». Stylus autem Concilio- 
rum, non est scholaris, nec speculativus. 

3. De errore refellendo. Non est in more Conciliorum doctrinam expo- 
nere absolute, et in genere, sed in ordine ad aliquem errorem refellendum, 
ita ut negative excludatur error in canone, et positive exponatur doctrina 
in capite. Concilium Oecumenicum locum magisterii ordinarii tenere non 
potest, et vix habemus completam expositionem doctrinae ex summa defi- 
nitionum Conciliorum. 

4. De definitionibus iterandis. Non est in more Conciliorum quaestio- 
nes iam definitas denuo definire. Definiendo autem aliquam quaestionem, 
Concilium curat ne plus affirmetur quam intenditur, ne refellendo errorem 
claudatur via ad veritatem. 

5. De indole irreformabili definitionis . Definitiones Conciliorum sunt 
irreformabiles, hoc sensu quod « definitum » manet semper verum. Sed non 
ideo excluditur alia forma exprimendi eamdem veritatem, nec ideo clauditur 
omnis via ad ulterius progrediendum. 

Ad applicationem autem horum principiorum quod attinet, haec videntur 
dicenda. 

1. Quod quaestiones in schemate expositae non sint omnes extra di- 
scussionem, patet ex oppositione et quidem viva opinionum, quae omnes 
non feruntur circa modum loquendi. Hae autem quaestiones disputatae non 
possunt esse obiectum declarationis conciliaris. 

2. Modus loquendi, licet non proprie scholasticus, est sat scholaris et 
mere speculativus; posset revera esse magis evangelicus et pastoralis. 

3. Non exponitur et refellitur in schemate error qualificatus; sed non 
ideo expositio est immunis ab omni suspicione erroris: melius est de errore 
monere quam illum suspicare. 

4. Quae dicta sunt a Tridentino et Vaticano I non sunt iterum cHcenda; 
quae autem dixit Pius XII in encyclica Deo afflante Spiritu non sunt derelin- 
quenda: fuerunt enim magni solatii et auxilii exegetis catholicis, et magni bene- 
ficii omnibus biblicis. Pro bono veritatis et caritatis, excluso omni timore, pos- 
sunt a Concilio confirmari. 

5. Expositiones Conciliorum antiquorum manent verae, et ideo exclu- 
denda omnis expositio ex qua concluderetur Ecclesiam mutasse doctrinam 
etiam ratione caritatis. Sed non ideo excludenda est nova expositio magis 

accommodata menti hodiernae, nec ulterior inquisitio, puta theologicam et 
non mere apologeticam, de verbo Dei, dummodo haec expositio non praebeat 
ansam errori. 

His positis, schema, licet multa contineat vera et recte formulata, utiliter 
posset recognosci quoad ipsa dicta, ut iudicium vitetur de rebus disputatis, 
quoad modum loquendi, ut eadem doctrina modo magis pastorali exponatur, 
et posset tandem compleri aliqua addendo de verbo Dei, ut omnes in Christo 
credentes videant in doctrina catholdca exspectationem proprii conaminis. 

Utrum hae emendationes fieri possint in congregatione generali, difficile 
videtur et perlongum tempus requirerent. Magis opportunum videtur ut alicui 
speciali commissioni remittatur quae illud recognoscat, in sensu optato. 

19 

Exc.mus P. D. EUGENIUS D'SOUZA 
Archiepiscopus Nagpurensis 

Multa dicta sunt contra schema constitutionis dogmaticae de revelatione. 
Haec resumere nolo. Aliquid addere volo quod nostri maxime interest. 

Cur post hoc schema habetur tantum schema constitutionis de deposito 
fidei pure custodiendo? Cur non habetur de fide omnibus gentibus mani- 
festanda? 

Ne dicatis mihi: habebitur schema speciale de Missionibus. Equidem non 
agitur tantummodo de Missionibus. Agitur de revelatione et de fide. Nonne 
ad ipsam theologiam de revelatione et de fide pertinet missio Ecclesiae reve- 
lationem aliis communicandi? Nonne hoc est saltem aeque grave ofiicium 
ac missio depositum fidei pure conservandi? Dominus noster Iesus Christus 
non dixit: « Euntes in mundum universum, depositum fidei pure custodite », 
sed clarissime locutus est « docete omnes gentes », « praedicate omni crea- 
turae ». Cur de hac re nulla quaestio hic in ipsa sectione de revelatione et 
fide. 

Libenter concedo in pluribus aliis schematibus verba facienda esse de hoc 
officio Ecclesiae evangelium annuntiandi; sed non potest deesse in his sche- 
matibus de revelatione et fide. 

A Concilio expectabamus ut in de revelatione et de fide toti mundo 
declararet divinam vocationem omnium hominum; ut ei clare annuntiaret 
evangelium, « bonum nuntium ». Sed quid habemus? Abstractam delinea- 
tionem dogmatum, veritatum et assertionum. 

Ex verbis Summi Pontificis sperabamus Concilium omnes homines invi- 
taturum esse ut omnia quae habent bona: culturam suam, artem, civiliza- 
tionem propriam, scientiam, religiositatem ac alia, et semetipsos in laudem 
Dei, Patris omnium nostrum, deferant; ut attente considerent bonum nun- 
tium Christi, ut per eam ad pacem et beatitudinem perveniant. Huius invi- 

tationis loco habemus siccam expositionem quarumdam partium theologiae 
vel catechismi, praesertim intentam in pericula quae possent oriri pro ca- 
tholicis. Perinde ac si Mater Ecclesia timorosa et pavescens tota occupata 
esset in erroribus inveniendis et destruendis. 

Ex verbis ipsius Summi Pontificis Concilium episcoporum totius mundi 
non ad id convocatum est. Convocati sumus ex toto orbe pastores et cum 
Summo Pontifice congregati ut universo mundo annuntiemus divinam vo- 
cationem omnium hominum et evangelium Christi; et hoc quidem modo 
qui a modernis hominibus intelligi potest. 

Cum dolore id dico: propositio revelationis uti stat in schematibus, 
nedum sit adiumentum, nobis pastoribus inter non-christianos dispersis, 
potius diflkultates creabit in nostro officio religionem catholieam acatho- 
licis praedicandi. 

20 

Exc.mus P. D. LEO STEPHANUS DUVAL 
Archiepiscopus Algeriensis 

Vellem indicare quaedam quae mihi utilia videntur ad exprimendam 
unanimitatem nostram, non certe in doctrina, quia haec unanimitas non 
deest, sed in verbis et in modo exponendi hanc doctrinam. 

1. Sicut multi Patres Conciliares iam dixerunt, necesse est ut agatur 
primum de ipsa revelatione antequam fiat quaestio de viis quibus verbum 
Dei pervenit ad nos. 

2. Relate ad haec verba « fontes revelationis » haec notanda sunt: 
Rarissime haec locutio invenitur in documentis ipsius Ecclesiae. Repe- 

ritur equidem in allocutione radiophonica habita die 24 octobris anni 1954 
a Pio XII occasione congressus mariologici. Sed notandum est Summum 
Pontificem locutum esse non de fontibus revelationis, sed de fontibus doc- 
trinae catholicae; adest de facto aliqua differentia. Haec sunt ipsius verba: 
« Quo in munere exsequendo, diligenter ratio habenda est utriusque doctri- 
nae catholicae fontis, Sacrarum nempe Scripturarum et Traditionis ». 

Uti apparet, tum ex ipso textu Concilii Tridentini (sess. IV), tum ex 
natura rei, dicendum est revelationem esse fontem verbi Dei ad homines, et 
Scripturam Sacram simul ac Traditionem esse vias seu canales quibus hoc 
verbum Dei revelatum ad nos usque pervenit. 

Sane quidem abhinc multis annis libri theologiae continent tractatum 
de sic dictis « fontibus revelationis ». Sed quum revera revelatio potius 
dicenda sit fons eorum quae continentur in Scriptura et Traditione, con- 
gruum videtur ut abstineatur deinceps ab hac locutione, utpote aequivoca, 
sive pro fratribus separatis sive, prout lugenda constat experientia, pro no- 
bis ipsis. Loquens de terminis quibus exprimitur doctrina catholica, ipse 
Pius XII in Encyclica Humani Generis haec dixit: « Nemo sane est qui non 

videat huiusmodi notionum vocabula cum in scholis tum ab ipsius Ecclesiae 
magisterio adhibita, perfici ac perpoliri posse; ac notum praeterea est Ec- 
clesiam in iisdem vocibus adhibendis non semper constantem fuisse ». 

3. Falsum est adesse quendam confiictum inter aspectum doctrinalem et 
aspectum pastoralem quando agitur de expositione cuiusvis veritatis catho- 
licae. E contra studium doctrinae convenienter exponendae, tum filiis Ec- 
clesiae tum aliis hominibus, semper, teste historia, fuit incitamentum ad 
inveniendas locutiones, non minus sed magis exactas — etsi minus techni- 
cas — et insimul magis evangelicas, magis universales, magis consentaneas 
traditioni sanctae Ecclesiae. 

4. Valde optandum est ut schema magis insistat in intimo nexu et, ut 
ita dicam, in « complementarietate » quae viget Scripturam inter et Tra- 
ditionem, qui nexus manifestus est in ipsa Scriptura et in scriptis Patrum 
Ecclesiae, praesertim S. Irenaei, cuius haec verba referre iuvat: « Agnitio 
vera est apostolorum doctrina, et antiquus Ecclesiae status, in universo 
mundo, et character corporis Christi secundum successiones episcoporum, 
quibus illi eam quae in unoquoque loco est Ecclesiam, tradiderunt, quae 
pervenit usque ad nos custoditione sine fictione scripturarum tractatio ple- 
nissima, neque additamentum neque ablationem recipiens, et lectio sine fal- 
satione, et secundum scripturas expositio legitima, et diligens, et sine pe- 
riculo, et sine blasphemia; et praecipuum dilectionis munus, quod est pre- 
tiosius quam agnitio, gloriosius autem quam prophetia, omnibus autem reli- 
quis charismatibus supereminentius » (Adv. Haer. IV, 33, 8). 

21 

Exc.mus P. D. VINCENTIUS ENRIQUE Y TARANCON 

Episcopus Celsonensis 

Ratio potissima, qua non pauci schema de fontibus revelationis impu- 
gnant, ordinis pastoralis est. 

Schema, dictum est, caret sensu atque spiritu pastorali. Eius tenor, dictio, 
adhuc et intentio necessitatibus pastoralibus hodiernis non aptatur. Non 
aequatur, inquiunt, fini pastorali a Romano Pontifice huic Concilio indito. 
Reiciendum igitur ex integro, aut saltem totaliter reficiendum. 

Cum dictioni « pastorali » non semper idem sensus tribuatur, mea opinio 
fert necessarium esse cogitate meditari hoc argumentum, ut clare requisita, 
quae indoles propria huius Concilii schemati, de quo agimus, imponit, per- 
spiciantur'. 

Actio profecto Ecclesdae ex sua natura pastoralis est. Ab ipsa, actio redemp- 
trix Christi continuatur, et Christus ut Bonus Pastor praesentari voluit, et 
hac eadem pastus translatione usus est, cum suam auctoritatem Petro tribuit, 
eique et apostolorum Collegio missionem indixit: « pasce oves meas ». 



ANIMADVER S IONE S SCRIPTAE - DE FONTIBUS REVEL ATIONI S 325 

Qua re significatur Ecclesiam ut peculiarem finem habere animarum sal- 
vationem, et eatenus dignum Ecclesia fore quodlibet ministerium, quatenus 
hunc finem prosequatur vel ad eum tendat. 

Nunc vero omnia ab Ecclesia adhibita necessario eius fini pastorali 
respondere debent, attamen non eodem modo, sed ad genus et modum unius- 
cuiusque medii. 

Ut tantum de magisterio ecclesiastico sit mea disquisitio — hoc enim 
in schematibus doctrinalibus proponitur — , apertum est, aliter agendum 
esse et in re et in dictione cum definire clare et distincte veritates fidei inten- 
datur; aliter vero cum hae veritates sint fidelibus explicandae. Primo in casu 
interest praesertim ut dicta sint perlucida, significantia, accurata, filologice 
exacta, ut nullum remaneat dubium de modo et pondere veritatis significa- 
tae. In secundo autem consulendum erit et menti, et moribus, immo et insti- 
tutioni litterariae cuiusque temporis, ut nuntius verbi divini digne et ut 
oportet communicetur. 

Numquam quidem expediet, nec in ipsa conceptione dogmatum, verbis 
uti arcanis aut obsoletis quae eruditorum aures obtundant; verum etiam cu- 
randum erit, ne anxietas coalescendi cum studiis aut placitis certi temporis 
nos obstringat, ut formulis versiloquis loquamur, quae vim et sensum exac- 
tum per tempora servare non possint. Peius adhuc esset has veritates vage et 
incerte in ordine doctrinali proponere, ut vividius appareant, ut dicitur, 
magno cum periculo fidei. Hoc quidem aperte contra actionem pastoralem 
esset. Immo non capio sensum dictionis « veritas vitalis » praesertim si defi- 
nitioni veritatis opponatur, cum vitalitas sit interna ipsi veritati — maxime 
veritati revelatae — ; quam quidem vitalitatem ipsa propositio clara et accu- 
rata auget. Certo certius veritas revelata — verbum Dei — clare proposita 
habet iam ex se vitalitatem et vim acutissimam. 

Nec praetermittendum est insuper Concilium sua schemata aut effata non 
posse omnium et singulorum hominum rationi et mensurae accommodata pro- 
ponere, ut si declaratio fieret ad populum, aut catechismus omnibus fidelibus 
pararetur. Non expedit Concilium loqui stylo pastorali, ut parochus loquitur, 
quia Concilii est corpus doctrinae tradere, quam deinceps et episcopi et sa- 
cerdotes christifidelibus exponere curabunt. Ergo finis pastoralis Ecclesiae 
aliud exigit a Concilio, aliud vero ab episcopo vel parocho in sua versus fide- 
les actione magisterii. 

Finis pastoralis huius schematis maxime adsequendus est, ut opinor, cum 
veritates enodando nostris hominibus pertinentes, tum eas praesentando ut 
remedium quorumdam malorum mundum deturbantium, tum detegendo vim 
supernaturalem in eis contentam quoad institutionem conscientiarum et cul- 
tum vitae spiritalis hominum; quae omnia his mediis censeo obtineri posse: 

a) Prooemio quodam, in quo declaretur quid Concilium desideret in 
hoc schemate proferendo, et insistatur in vigore veritatibus propositis con- 
tento; 

b) Propositiones quasdam corrigendo, certos conceptus pressius enu- 

cleando, atque locis nonnullis praesentiam et novitatem veritatum expositarum 
praeferendo. 

Censeo igitur schema — meris rationibus pastoralibus — teneri posse ut 
fundamentum disquisitionis; immo, praeferendum puto prae aliis subcognitis 
quae minus certe suadent; neque negligendum esse in omni discussione hoc 
schema futurum esse ut episcopi et sacerdotes nuntium christianum, ut tem- 
pora postulant, nuntiare possint. 

Correctiones, non paucae quidem, sunt illi adhibendae, ut aliqui Patres 
dixerunt. Dignum tamen est ut recipiatur summatim; et praebet, si pastorali 
prospicitur, non parva emolumenta, quae nefas est aspernari. 

22 

Exc.mus P. D. DOROTHEUS FERNANDEZ Y FERNANDEZ 
Episcopus tit. Castabalensis, coad. c.i.s. Pacensis 

1. Placeret alia redactio par. 7 ita ut verba desumpta ex 2 Tim. non 
videantur praedicari de tota Sacra Scriptura tam Veteris quam Novi Testa- 
menti. 

Ratio: a) Paulus non loquitur de Novo Testamento 1 , quod tum tempo- 
ris nondum erat completum. b) Ipse apostolus dicit quinam sint libri, quos 
ipse vocat « Scriptura divinitus inspirata ». Sunt enim illi, quos Timotheus 
ab infantia didicerat, nempe Vetus Testamentum. 

2. In eadem par. lin. 5, pag. 12, dicitur: « Haec est Sacra Scriptura 
divinitus inspirata ab apostolis catholicae Ecclesiae tradita... ». 

Iam vero, iuxta multorum sententiam, fuerunt tum in Veteri quam in 
Novo Testamento alii libri quibus ratione univoca conveniret nomen libri 
inspirati, qui tamen unquam fuere Ecclesiae traditi, neque in canone recepti, 
et quorum usus in Ecclesia fuit tantum temporalis, non vero perpetuus. 

Unde propono, ut haec minuscula devitentur, hanc paragraphum ita re- 
dactare. In lin. 5, post verbum « voluit », dicatur: « Scriptura vero divini- 
tus inspirata, quae ab apostolis fuit Ecclesiae tradita, atque in sacro canone 
rite agnita et recepta, ad perpetuum eiusdem Ecclesiae usum manet » ut 
munus suum etc. 

3. Ad par. 9, pag. 13, lin. 3, dicitur: « unus idemque liber duos vel 
plures interdum habuit auctores ». 

Fere nullum credo invenies hodie auctorem, qui huic affirmationi con- 
tradicat. Absque dubio auctor schematis prae oculis habuit quae inde a variis 
annis dicuntur de deutero et trino Isaia, de variis auctoribus et redactoribus 
Pentateuchi et aliorum librorum Veteris et Novi Testamenti. 

Optarem tamen ne ita hoc affirmaretur modo quo iacet, quo videmur 
introducere in definitionem aliquid quod tandem nititur in persuasibilibus 
humanae sapientiae verbis. 

Unde propono ut post verba « usque ad completam revelationem » lin. 2, 
haee inserantur: « Immo, nihil obstaret ex parte inspirationis quominus 
unus idemque liber duos vel plures auctores habere possit », quin de facto 
affirmetur utrum vel non in sacra Scriptura existant tales libri. 

4. In par. 10, ad lin. 11, est sermo de inspiratione sic dicta communi- 
taria. Mea est opinio, venerabiles Patres, bene haec esse consideranda a 
Concilio, quod sensu plene orthodoxo intelligi potest. 

Auctores autem catholici, quatenus scio, qui loquuntur de inspiratione 
communitaria vel communitatis, hanc inspirationem intelligunt quatenus auc- 
tor sacer, qui erat membrum alicuius communitatis a Deo ductae et edoctae 
et eiusdem particeps fidei, libro commisit quo ipsi commune erat in credendo 
cum ceteris contribulibus suis, non autem eo sensu quo communitas forma- 
liter considerata habuerit munus charismaticum ad scribendum. 

Haec communitas credendarum, quae postea ab aliquo singulari hagiogra- 
pho sub munere charismatico fuit scripto tradita, habenda est tanquam fons 
unde orti sunt non pauci libri sacrae Scripturae. 

Quae cum ita sint et a nemine, ut puto, in crisi revocentur, non video 
quo tendant verba in schemate posita in lin. 12: « ex Dei autem Providen- 
tia », quae melius e medio tollerentur. 

5. In par. 12 desiderarem, ut praeter inerrantiam, etiam alia consectaria 
inspirationis exprimerentur. Sermo saltem fiat de virtute salvifica sacrae 
Scripturae, de qua toties loquuntur auctores a Deo inspirati. 

6. In hac par. 13 recte statuitur principium generale unde inerrantia est 
diiudicanda, principium, ceteroquin, ab omnibus admissum: « inerrantia diiu- 
dicanda est ex modo quo veritas in libro sacro attingitur ». 

Plura novimus, Patres Conciliares, circa culturas orientales, quae non 
cognoverunt patres nostri. Res esset periculosa nimis gressus adamussim pre- 
mere eorum exegetarum qui ante quinquaginta annos vixerunt. Non simus 
contenti in agnoscendo in Sacra Seriptura illa suprema genera litteraria, quae 
ab infantia discimus. Versamur, ut ait propheta, inter gentes ignotae lin- 
guae, quam semper discere debemus: debemus, nempe, scrutare mores, cul- 
turam, modum scribendi, ne nimia simplicitate ad nostros canones littera- 
rios revocare velimus quidquid apud ipsos invenitur, ne cum audis « histo- 
riam » eam putes scriptam fuisse et redactam iuxta placita graecorum aut 
romanorum historiam scribentium. Historia apud semitas genus supremum 
dicerem, alia genera inferiora sub se continens. 

Votum meum est, proinde, ut haec paragraphus denuo retractetur et ita 
fiat ut exprimat, quae utiliter ex Encyclica Divino aflante Spiritu et Humani 
Generis pro hac nostra materia cum magno fructu erui possunt. 

23 

Exc.mus P. D. SALOMON FERRAZ 
Episcopus tit. Eleuthernensis 

Schema impressionem gignit quod Concilium velit omnia definire, quod 
non videtur esse necessarium neque prudens; nam multa iam definita sunt 
in Conciliis praecedentibus, maxime Vaticano I; alia adhuc in scholis dispu- 
tantur, speciatim in quaestionibus de re biblica in continuo progressu evo- 
lutivo, pro quo melius videtur convenire quod principia stabiliantur, quibus 
hoc studium regi debeat. 

In formulis dogmaticis conficiendis, habendum est prae oculis princi- 
pium a Summo Pontifice, in allocutione conciliari enuntiatum: « Est enim 
aliud ipsum depositum fidei, seu veritates, quae veneranda doctrina nostra 
continentur, aliud modus, quo eaedem enuntiantur, eodem, tamen, sensu, 
eademque sententia ». Scilicet veritas substantialis debet talis formulari qua- 
lis et a fidelibus melius intellegi, et a fratribus separatis, quibus Concilium 
doctrinam catholicam vult ostendere, facilius comprehendi possit. 

Etsi ego e Protestantismo Anglicano ad Ecclesiam venio, iudico, tamen, 
retinendam omnino esse antiquam doctrinam duplicis fontis revelationis, 
scilicet Sacram Scripturam et ecclesiasticam Traditionem; non ita vero ut 
una sit alteri opposita, sed quatenus ambae magisterio ad rectam interpre- 
tationem traditae, unde, per saecula, affirmatur Divina Personalitas Christi, 
eiusque Divina Missio in conficienda Ecclesia, quae, non obstantibus hu- 
manis defectibus, manet semper Corpus Christi, in mundo operans homi- 
num salutem. 

Haec consideratio et exercitium Romanae Liturgiae, in qua fere omnia 
dogmata vivunt, et sic incorrupta transmittuntur, rationes praecipuae fue- 
runt meae, et plebis mihi commissae, ad ecclesiam romanam adhaesionis. 

Neque est timendum, hac methodo, Protestantes magis a nobis averti, 
quos, potius, iuvabit doctrinam integram et claram illis tradere quam eis 
doctrinam, etsi verbis tantum diminutam, ostendere. 

Extollendo elementa positiva, quae adhuc Protestantes possident, eo- 
rundem elementa negativa, paullatim, evanescent. 

24 

Exc.mus P. D. RAPHAEL GARClA Y GARCIA DE CASTRO 

Archiepiscopus Granatensis 

Perplacent quae de Vetere Testamento dicuntur in schemate de fonti- 
hus revelationis , cap. III, pagg. 15-16. Aliqua tamen desiderantur, prae- 
sertim si cap. III et cap. IV inter sese comparentur. In hoc enim ultimo 

capite cum de Evangeliis loquitur, tribus paragraphis, quamvis brevibus, sermo 
fit « de historico Evangeliorum valore », « de veritate factorum Christi in 
Evangeliis », « de veritate verborum Christi in Evangeliis ». 

E contra cap. III, De Vetere Testamento, circa historicitatem et veraci- 
tatem librorum qui historici appellari solent, alte silet. Cur tam varie? 

Libenter fatemur ea quae ad Iesum Christum Dominum nostrum refe- 
runtur supra ceteras veritates eminere. Sed ex una parte, ut schema decla- 
rat, in lin. 24, pag. 15, « ratio atque momentum totius Veteris Testamenti in 
hoc est ut in Novum tendat et in Novo pateat », et aliunde ipsemet Christus 
Dominus scrutationem Veteris Testamenti commendabat, scilicet: « Scruta- 
mini Scripturas... et illae sunt quae testimonium perhibent de me » (Io. 5. 
39). Quapropter elucide patet necessitas alicuius paragraphi, in quo determi- 
nentur historicitas, et si fieri possit, limites huius historicitatis. Quae quidem 
maxime hisce temporibus utilia iudicamus, multa etenim divulgantur, quae 
apud populum christianum plane dissonant. 

Haec igitur breviter proponam: 

1. Attentis magisterii documentis, praesertim scilicet responsione Pon- 
tificiae Commissionis de Re Biblica anni 1909 (30 iunii), Encyclica Divino 
aflante Spiritu, Litteris eiusdem Pontificiae Commissionis ad em.mum card. 
Suhard anni 1948 (16 ianuarii), Encyclica Humani Generis et tandem Moni- 
tum Supremae Congregationis S. Officii anni 1961 (20 iunii), attentis ergo 
hisce documentis, et ex alia parte considerata rerum gravitate et peritorum 
investigationibus, addantur in schemate principia quae in hac materia histo- 
rica, mentis claritati, conscientiae tranquillitati et divinae revelationis inte- 
gritati inservire valeant. 

2. Ad rem pastoralem quod attinet, commendetur omnibus sacerdoti- 
bus ut de hac materia magna cum prudentia et caritate semper loquantur, ne 
in destructionem animarum potius quam in aedificationem scientia vertat. 

25 

Exc.mus P. D. FRANCISCUS XAVERIUS GEERAERTS 

Episcopus tit. Laganitanus 

Praeparatam habui interventionem spectantem ad schema constitutionis 
dogmaticae de fontibus revelationis etc. 

Non credo tamen me aliquid novi addere posse ad haec quae iam de ista 
quaestione ab em.mis cardd. Lienart, Frings, Leger, Konig, Alfrink, Suenens 
et Bea praeclare dicta sunt. 

Censeo cum his illustribus Dominis hoc schema esse totaliter recogno- 
scendum. Mihi etiam non placet. Rationes sunt: 

1. Quia nullo modo respondet scopo a Summo Pontifice Concilio pro- 
posito, nempe « doctrinam Ecclesiae huius temporis necessitatibus et cir- 

cumstantiis accommodare ». Retenta fuit enim ista vetusta et valde insuffi- 
ciens explicatio et expositio quam ipse 50 annos abhinc iam in seminario 
audivi. Nihil novum affert, non monstrans immensum progressum studio- 
rum in theologia, exegesi etc. Et sic immensam deceptionem attulit omnibus 
fere istis qui adhuc culturam sacram aeque ac profanam amant et exercent. 

2. Relationes inter fidem et scientias physicas pessimo modo exponun- 
tur. Incipit enim condemnando et reiiciendo ac si ageretur de pessimo hoste 
qui dolo et fraude homines vult decipere et nihil prae oculis habet nisi 
eos a vera religione avertere. Hoc reapse interdum accidit, sed generali 
modo non fit cum tali intentione, quia quaerunt plerique simpliciter verita- 
tem cum spiritu libero non iam ligato. 

Tunc finaliter et quasi reluctanter vix concedit quod forte aliquas con- 
cessiones possumus facere hominibus istis qui clare et indubitanter, post 
multas difficultates eis etiam ab ecclesiasticis auctoritatibus factas, veritates 
scientificas demonstraverunt, quas antea Ecclesia « nomine fidei » non ad- 
mittebat. 

3. Ecclesia, quae munus accepit « docendi », deberet ad minus clare ad- 
mittere veritates quae a toto mundo scientifico admittuntur, et si antea 
aliquid imperfecto aut falso modo explicavit, debet istam explicationem mu- 
tare. Cur semper figuram tristem retardatarii ostendere, cur non aperte et 
strenue omni veritati viam aperire? Nulla veritas potest nocere religioni, 
quia omnes veritates a Summa Veritate emanant, et sic veritas veritati 
contradicere non potest. 

4. In toto orbe terrarum homines scientifici praesertim christiani, ex- 
spectant ut de Concilio Oecumenico emaneat clara explicatio concordiae 
inter fidem et veram scientiam. In schemate autem nulla monstratur via 
ad talem concordiam obtinendam. 

5. Omnes christiani exspectant quod aliquid clarum et positivum di- 
catur circa interpretationem inerrantiae S. Seripturae. Sic e. g. circa Gene- 
sim, ubi creatio mundi et hominis enarratur. 

In sermonibus et instructionibus sacerdotum maxima adest confusio: 
alius sic, alius aliter de eodem facto loquitur, et nemo scit clare quid tuta 
conscientia doceri potest. 

Tota vita nostra in dubiis et difficultatibus eramus, et nunquam regu- 
las claras a summa Ecclesiae auctoritate recepimus. V. g. Manuale Bibli- 
cum quod in usu fuit durante tempore meae formationis sacerdotalis, anno 
sequenti in Indicem librorum prohibitorum positum fuit... et dein, pau- 
lisper prudenter, audacter et cum innumeris difiicultatibus, professores 
Scripturae Sacrae pervenerunt in Ecclesia ad doctrinam biblicam quae longe 
antecedit in novitate istum librum semper prohibitum. Cur non dare lucem 
et monstrare viam? Hoc tamen minime a schemate permittitur. 

6. Doctrinam de Monogenismo tam strenue defendit et vindicat, quod 
dubitari potest num auctores attente legerunt omnes relationes factorum 

quas in temporibus nostris circa originem hominis dederunt viri vere scien- 
tifici et saepe ferventer catholici. 

7. Non possum approbare modum agendi cum his viris bene intentio- 
natis v. g. Teilhard de Chardin S. L, qui prudenter et honeste post multas 
investigationes et totam vitam intensi laboris reconciliationem inter fidem 
et scientias quaesiverunt. Non solum nihil positivum factum est ut adiu- 
varentur in suo conatu laudabili, sed nominantur potius inimici sanctae 
tranquillitatis Ecclesiae. 

8. Cur non, et haec est propositio mea positiva, proponere Concilio 
ut instituatur commissio mixta theologorum diversarum scholarum ex toto 
orbe christiano — et hominum scientiae qui non necessario sint catholici, ut 
praeparent viam solutionis huius quaestionis. S. Sedes tunc omnia documenta 
haberet ut claram doctrinam publicare posset, et sic munus docendi magnifice 
exercendum. Det pacem et lucem in re tanti momenti. 

Haec et alia multa iam dicta in Concilio me desiderare f aciunt ut schema 
de quo agitur totaliter immutetur, quia sicuti propositum est, omnino non 
placet. 

26 

Exc.mus P. D. FERNANDUS GOMES DOS SANTOS 

Archiepiscopus Goianiensis 

Schema de fontibus revelationis in se consideratum duplicem offert aspec- 
tum: 1. ut summarium earum rerum quas Ecclesia docet circa fontes revela- 
tionis; 2. ut tentamen quoddam ad finem imponendum oppositionibus qua- 
rundam tendentiarum catholicarum, nostra invalescentium aetate. 

Ut summarium, enim, nihil omnino prohibet quominus reaffirmet Conci- 
lium ea omnia quae in aliis Synodis discussa et definita fuerunt; ut tentamen 
definiendi quaestiones disputatas, videndum est utrum conveniat vel oppor- 
tunum sit ianuam claudere accuratioribus vel profundioribus studiis circa ma- 
teriam, hac praesertim occasione, cum theologis et exegetis novae oriantur 
cognitionum fontes. 

Nobis certum videtur, salva semper reverentia maximi ponderis vocibus, 
schema et extra sensum Concilii esse et ignorare mentem quae nostris invalet 
diebus. 

Etenim, schema e spiritu qui Summum Pontificem Ioannem XXIII duxit 
ad convocandum Concilium Oecumenicum Vaticanum II multum distat. 
Mens autem Summi Pontificis clara et praecisa apparet tum in sermonibus 
tum in allocutionibus et praeprimis in ea habita die 11 octobris, occasione 
solemnis instaurationis huius Synodi. 

Ss.mus Dominus scit mundum a Deo et ab Ecclesia sua plene aversum, 
inquietum esse et amaritudine plenum, revertendi ad paternam domum se- 
quiosum. Esuriens atque sitiens viam regressus invenire cupit. Oportet enim 

ut Pater obviet ei, alias autem, deceptus et itinere fatigatus difficulter viam 
inveniet. 

Propterea Summus Pontifex sese expressit commissioni centrali, die 20 iu- 
nii anno 1961: « Nihil Nobis tacendum, quod animorum emolumento prosit. 
Cum vero de gravibus negotiis agendum sit, in proponendo prudentia et sim- 
plicitas eloquii eluceant; ineptae curiositates facessant; acres contentiones 
amoveantur » (A.A.S., vol. LIII, p. 502). 

Atqui, schema, ut est, eo spectat ut de quibusdam capitibus in dubio 
positis et etiam non sufficienter maturis disceptetur et nihil iuvat ut omnia 
facta sint quae « animorum emolumento prosit ». 

Utilius ergo erit facere ut studium de fontibus revelationis exprimat verbis 
temporibus nostris magis perviis divitias doctrinae catholicae iam aliis occa- 
sionibus definitae. 

Christus Dominus, apostoli et Sancti Patres coetaneos fidei veritates do- 
cuerunt, captui eorum maxime accommodatas quin id sacrificaretur quod es- 
sentiale est ei, immensa atque ditissima formarum et expressionum varietate 
non obstante. Sic semper egit magisterium vivum Ecclesiae; huiusmodi qui- 
dem magisterium quippe quod vivum, exigentiis et mobilitati temporum sem- 
per coaptatur. Meminisse iuvat, exempli gratia, Litteras Encyclicas Leo- 
nis XIII, Pii XI, Pii XII et Ss.mi Patris Ioannis XXIII. Quot sunt varietates, 
quot expressiones, quot diversitates, inquam, ad eandem doctrinam exprimen- 
dam, ad eam adaptandam terribilibus et inopinatis mutationibus mundi usque 
ad suum fundamentum percussi duplici bello immanitate et crudelitate pleno! 
Nihilominus unitas fidei, puritas doctrinae, veritatis splendor, fructus uber- 
rimi fuerunt pontificiorum documentorum. 

Nequaquam admitti unquam posset hoc Oecumenicum Concilium Vati- 
canum II invalidum esse ad sanam doctrinam praestandam nostri temporis 
hominibus, sicut et aliae Synodi in aliis temporibus. 

Afflictio quae mundum hodiernum attingit, angustiam Esau rememorat: 
« Num unam tantum benedictionem habes, Pater? » (Gen. 27, 38). 

Pontifex Pastor, quasi novus Isaac, clamori universali attentus et quasi 
in unum congregans omnes misericordiae divitias, affirmat: « Christi Sponsae 
placet misericordiae medicinam adhibere, potius quam severitatis arma susci- 
pere » quae verba aliis Domini Redemptoris nostri respondent: « Discite quid 
est: Misericordiam volo, et non sacrificium. Non enim veni vocare iustos, 
sed peccatores » (Matth. 9, 13). Convocans Concilium Oecumenicum adver- 
tit: « Oportet ut haec doctrina certa et immutabilis, cui fidele obsequium 
est praestandum, ea ratione pervestigetur et exponatur, quam tempora postu- 
lant nostra » (Alloc. die 11 oct.). 

Schema videtur oblivisci aut ignorare mentem hodiernae aetatis. 

Etiam quum, accurata terminorum praecisione, puncta essentialia doctri- 
nae exponit, verba « quae tempora postulant nostra » non loquitur. 

Homines universi sitiunt et esuriunt veritatem, ubique celebrationem 
Concilii studiose exspectare coeperunt, in Ecclesiam respiciunt quasi intuen- 

tes in ipsa depositum manere veritatis et sedationem suis angustiis et inquie- 
tationibus. Eam tamen ignorant, et timent ad ipsam appropinquare quia 
nos eam praesentamus verbis philosophice, theologice et canonice exactis 
sed incomprehensibilibus, attentis variationibus inevitabilibus quae introduc- 
tae fuerunt in modo loquendi, in vocum significatione, in ambiguitate qua- 
rundam expressionum. 

Insuper, schemate, ut est, periit opportunitas una, a Deo ei oblata, di- 
cendi mundo Deum auctorem esse revelationis, Patrem qui obviat filio eum 
quaerenti quamvis nescienti; revelationem esse responsionem legitimis et 
profundioribus angustiis animae humanae; Traditionem et Sacram Scriptu- 
ram nullam involvere contradictionem sed complecti et coniungi, easque 
esse fluentes ex ipso fonte qui irrigat et fertilem reddit mundum animarum: 
prima vivit quod iam edoctum est; alia confirmat veritatem vitae et novam 
pandit viam ad perfectiorem vitam iuxta exempla ipsius Iesu Christi et inspi- 
rante atque vivificante Spiritu Sancto. 

Conclusiones: 

1. Iuxta nostrum modum vivendi, attentis expositis, schema de fontibus 
revelationis substitui debet, non quia debeat praesentari doctrina ad minima 
reducta, quasi minus exacta, sed ut tota doctrina synthetice atque integre pro- 
ponatur, vividis et suasoriis verbis, inanibus disputationibus vacua. 

2. Hac in hypothesi, dummodo elaboratur schema, praesentetur aliud de 
alia re. 

3. Supposita autem voluntate maioris numeri Patrum conciliarium prae- 
ferentium praesens schema de fontibus revelationis, proponimus vocandos 
esse quosdam expertos e Concilio qui exponant et explicent, ante discussio- 
nes, divergentias theologorum catholicorum circa quaedam schematis puncta. 
Quidam vero episcopi, multis distenti laboribus in pascendo dominico grege, 
certe ignorare possunt capita de quibus suffragium ferre debent. 

27 

Exc.mus P. D. PAULUS GURPIDE BEOPE 

Episcopus Vlaviobrigensis 

Saepe in hac aula conciliari audivimus, nullatenus Concilium tangere 
debere quaestiones inter catholicos theologos disputatas, neque sententias 
scholarum proprias neque illas quae non adeo maturuerunt ut decerni possint. 

Addebatur schema prout iacet favere alterutri ex opinionibus theologicis 
quae disputationi subsunt. 

Quaestionem autem disputatam mutuae relationis, quoad extensionem 
materialem, inter Traditionem et Scripturam non sane solvere intendimus, 
proferre vero cupimus aliquot summorum Pontificum textus hac in re qui 
lucem praebebunt. 

A) Imprimis colligimus textus aliquot ex magisterio ordinario in quibus 
locutio « fons revelationis » usurpatur, quam quidam in hac aula Patres im- 
pugnare visi sunt. 

B) Tum alias locutiones congeremus in quibus relatio apparet Traditionem 
inter et Scripturam. 

Ad A) De « fontibus revelationis » agitur multiplici textu, non omnes 
autem adducemus, sed aliquot tantum recensere liceat: 

1. Concilium Tridentinum utitur verbo « fonte » sensu obiectivo seu 
constitutivo, indicans originem revelationis, sc. Deum, quando dicit: « ... Do- 
minus noster Iesus Christus Dei Filius proprio ore promulgavit, deinde 
per suos apostolos tanquam fontem omnis et salutaris veritatis et morum di- 
sciplinae omni creaturae praedicare iussit... » {Conc. Oecumen. Decreta, Her- 
der 1962, 639, 19-22). 

2. At iam inde a Concilio Vaticano I incipitur usus verbi « fontis » sensu 
relativo quoad nos, i. e. significante depositum in quo conservatum nobis 
est, seu viam qua ad nos pervenit, seu viam qua nos ad revelationem perve- 
nire possumus, i. e. sensu cognoscitivo. 

Ita Concilium Vaticanum I dicit: « Itaque ipsa sacra Biblia, quae antea 
(a protestantibus) christianae doctrinae unicus fons et iudex asserebantur, 
iam non pro divinis haberi, immo mythicis commentis accenseri coeperunt » 
[Conc. Oecum. Decreta, 780, 32-34). 

3. Octavo die post suspensionem Concilii Vaticani I, Pius IX die 28 oc- 
tobris 1870, in epistola ad episcopos Germaniae Inter gravissimas, dicit: 
« Mendaeiter iactant... Licet namque profiteantur Scripturam et Traditionem 
fontes esse divinae revelationis, magisterium autem... iidem audire detrectant... 
ad custodiam ... dogmatum quae in fontibus revelationis continentur ...» 
(Pii IX Acta, pars I, vol. V, 259-260). 

4. Leo XIII in encyclica Providentissimus, 18 nov. 1893, dicit: « Mo- 
vemur nempe ac prope impellimur sollicitudine apostolici muneris, non mo- 
do ut hunc (sc. Scripturam) praeclarum catholicae revelationis fontem tutius 
atque uberius ad utilitatem dominici gregis patere velimus, verum etiam... » 
(in Documentos biblicos, BAC, Madrid 1955, n. 78). Et: « ... ut antea cum 
iis praecipue res fuit, qui privato iudicio freti, divinis traditionibus et magi- 
sterio Ecclesiae repudiatis, Scripturam statuerant unicum revelationis fontem 
supremumque iudicem fidei, ita nunc est cum Rationalistis... » (ibid., n. 96, 
pag. 215). Et: «... tam insignem locum inter revelationis fontes divinis libris 
deberi, ut, nisi eorum studio usuque assiduo, nequeat theologia rite et pro 
dignitate tractari » (ibid., n. 110, pag. 226). 

5. Pius X, litt. apost. Scripturae sanctae, 23 febr. 1904: « Scripturae 
sanctae magis magisque in clero promovere studium Nos apostolici oflicii 
in primis admonet hoc tempore, quum eum maxime divinae revelationis fidei- 
que fontem videmus ab intemperantia humanae rationis passim in discrimen 
adduci » (Docum. btbl., BAC, n. 157). 

6. Pius X, Allocutione consistor., 17 april. 1907: contra modernismum 

loquitur: «... perche la Sacra Scrittura per questi eretici moderni non e piu 
la fonte sicura di tutte le verita che appartengono alla fede, ma un libro 
comune... » (Doc. bibl., BAC, n. 194). 

7. Pius XI, in motu proprio Bibliorum scientiam, 27 april. 1924: « Li- 
bris enim scriptis, altero divinae revelationis fonte... » (Doc. bibl., BAC, 
n. 560). 

8. Pius XI, enc. Mortalium animos, 6 ian. 1928: « ... sacram traditionem 
genuinam esse divinae revelationis fontem... » (A.A.S., 20, 1928, 12). 

9. Pius XII, enc. Divino afflante Spiritu, 30 sept. 1943: « ... sancta Ec- 
clesia hunc (sc. Scripturam) e caelo datum thesaurum, quam doctrinae de 
fide et moribus pretiosissimum habet fontem, divinamque normam... omni 
cum cura custodivit... » (Doc. bibl., BAC, n. 623). 

10. Pius XII, enc. Humani generis, 12 aug. 1950: « ... accedit quod 
uterque doctrinae divinitus revelatae fons tot tantosque continet thesauros 
veritatis, ut numquam reapse exhauriatur. Quapropter sacrorum fontium 
studio sacrae disciplinae semper iuvenescunt... Una enim cum sacris eiusmodi 
fontibus Deus Ecclesiae suae magisterium vivum dedit... » (Doc. bibl., BAC, 
n. 698, pp. 596-597). « Quare... nobilissimum theologiae munus illud esse, 
quod ostendat quomodo ab Ecclesia definita doctrina contineatur in fon- 
tibus... » (ibid.). «... Sacra Biblia Veteris Testamenti, quae hodie in Ecclesia 
tamquam fons... » (ibid., n. 700). « ...ex divinae revelationis fontibus... » 
(ibid., n. 702, in fine). « ...cum nequaquam appareat quomodo huiusmodi 
sententia (sc. polygenismi) componi queat cum iis quae fontes revelatae veri- 
tatis... proponunt... » (ibid., n. 703). « ... doctrina... exposita, ac fontibus 
revelationis innixa... » (D. 2319). 

11. Pius XII, Radionuntium Inter complures, 24 oct. 1954: « Quo in 
munere exsequendo, diligenter ratio habenda est utriusque doctrinae catholi- 
cae fontis, Sacrarum nempe Scripturarum et Traditionis » (Doc. marianos, 
BAC, Madrid 1954, n. 918, pp. 828). 

Conclusio ergo haec sit: In magisterio ordinario pontificio nec nova nec 
rara est elocutio « fontes revelationis », licet et verum sit modice esse adhi- 
bitam, cum eius usus inde a Concilio Vaticano procedat, lenteque recipiatur. 

Vocabulum itaque, ex usu magisteriali iustificari potest. Aliunde, omnes 
profanae scientiae in suis laboribus et opusculis de uniuscuiusque scientiae 
fontibus et constitutivis et cognoscitivis loquuntur. Qui profecto usus a 
superiore saeculo invaluit; quin desint ipso saeculo xviii qui in theologia 
usurparent vocabulum « fontes », ut card. Gotti anno 1763 (Theologia scho- 
lastico-dogmatica, Venezia 1763, dub. I, § 1, n. 1). 

Teneri igitur iure potest elocutio « fontes revelationis » et « duplex 
fons », ut fit in schemate, licet disceptari possit num aptius esset adhibere 
vocabulum « vias » — per illas enim revelatio agnoscitur — , ut hoc sensu 
adhibetur etiam in ipso schemate sub n. 5. 

Ad B) Quod ad secundam quaestionem, nempe aequipollentiam extensi- 
vam sive materialem Sacrae Scripturae erga Traditionem prae oculis habenda 

sunt sequentia verba Romanorum Pontificum cum verbis Conciliorum Triden- 
tini et Vaticani I comparata: 

1. Concilium Tridentinum (Conc. Oecum. Decreta, Herder 1962, 639, 
23) a Concilio Vaticano I iteratum dicit: «... hanc veritatem et disciplinam 
contineri (in Vaticano I, "... revelatio continetur...") in libris sacris et sine 
scripto traditionibus... ». 

2. At iam in Concilio Vaticano I particulam « et » substituitur particula 
« vel » quando dicit (Conc. Oec. Decr., 783, 29): « ... credenda sunt, quae 
in verbo Dei scripto vel tradito continentur... ». 

3. Itemque Pius IX, in litt. Inter gravissimas, 28 oct. 1870 (Pii IX Acta, 
pars I, vol. V, 260): «... doctrinam definitam contineri in deposito revela- 
tionis scriptae vel traditae... ». 

4. Leo XIII, enc. Providentissimus, 13 nov. 1893 {Docum. btblicos, 
BAC, Madrid 1955, n. 77) illam formulam aliquatenus mutat: «... revela- 
tio... continetur tum " in sine scripto traditionibus " tum etiam " in libris 
scriptis "... ». 

5. Et Pius XI, in motu proprio Bibliorum scientiam, 27 apr. 1924 (Doc. 
btbl., n. 560) hoc modo mutat: « ... Libris enim scriptis, altero 1 divinae reve- 
lationis fonte, haud secus ac traditis sine scripto doctrinis quidquid de Deo, 
de Christo hominum Redemptore, de nativa Ecclesiae constitutione deque 
morum disciplina scimus, innititur et fulcitur ». 

Unde conclusio sit in hac progressione particularum « et », « vel », « tum - 
tum etiam » et « haud secus » videri aliquam explicitationem progressivam 
equipollentiae extensivae Scripturae et Traditionis. Cum autem hae particu- 
lae, stricte loquendo, intelligi possunt de ratione qualitativa, eo sensu quod 
Traditio est etiam fons revelationis non minus ac Sacra Scriptura, audiantur 
haec alia verba de aspectu quantitativo seu extensivo : 

1. Pius X, in Allocutione consistoriali, 17 apr. 1907 (Doc. btbl., n. 194) 
de Modernismo loquens dicit: « Si, annientare il cristianesimo, perche la 
Sacra Scrittura per questi eretici moderni non b piu la fonte sicura di tutte le 
verita che appartengono alla fede, ma un libro comune... ». 

2. Benedictus XV, enc. Spiritus Paraclitus, 15 sept. 1920 {Doc. bibl., 
n. 498) loquens de Sancto Hieronymo dicit: « Praecellentissimam vero earum 
(sc. Scripturarum) auctoritatem sic verbis et exemplo commendabat, ut, 
quaecumque oriebatur controversia, ad Bibliam veluti ad confertissimum ar- 
mamentarium confugeret, et testimoniis inde eductis, tamquam firmissimis 
argumentis, quibus refragari minime liceret, ad coarguendos adversariorum 
errores uteretur. Ita Helvidio perpetuam Deiparae virginitatem neganti, aperte 
ac simpliciter: " Haec quae scripta sunt, non negamus, ita ea quae non sunt 
scripta, renuimus " {Adv. Hel. 19). Mariam nupsisse post partum non credi- 
mus, quia non legimus... ». 

Unde in Sacra Scriptura continentur « tutte le verita che appartengono 
alla fede », ita ut, cum Sancto Hieronymo dicente et Benedicto XV laudante, 
« quae non sunt scripta renuimus » et « non credimus, quia non legimus ». 

Certe, « in rebus fidei et morum, ad aedificationem doctrinae christianae 
pertinentium, is pro vero sensu Sacrae Scripturae habendus sit, quem tenuit 
ac tenet sancta Mater Ecclesia... et nemini licere contra hunc sensum, aut 
etiam contra unanimem consensum Patrum, ipsam Scripturam interpretari », 
ut dicit Concilium Vaticanum I (sess. 3, cap. 2: Doc. bibl., n. 71; Conc. 
Oecum. Decreta, 782, 39-43); id est, Scriptura legenda est, prout ipsam 
Sancta Mater Ecclesia legit. 

Certe non omnes veritates continentur expressis verbis in Sacra Scrip- 
tura. Iam Concilium provinciale Senonense seu Parisiense (e febr.-9 oct. 1528, 
sc. 18 annis ante Concilium Tridentinum) dixit: « Decr. 5. Aliqua esse 
firmiter credenda, quae non continentur expresse in Scriptura. 

Ampla certe Scripturae latitudo, ingens et incomprehensibilis profundi- 
tas; perniciosum est tamen eo errore laborare, ut nihil admittendum putetur, 
quod non e Scriptura depromptum sit : multa quippe a Christo ad posteros 
per manus apostolorum ore ad os et familiari colloquio transfusa sunt; 
quae etsi in Sacra Scriptura expresse contineri non videantur, inconcusse ta- 
tnen tenenda veniunt... » (Doc. btbl., n. 46). 

Alia ex parte, non agitur de quaestione « canonis » Sacrae Scripturae, nec 
de usibus et consuetudinibus, quae videntur haberi tantum ex Traditione, 
sed tantum agitur de doctrina seu veritatibus credendis, i. e. de « rebus fidei 
et morum, ad aedificationem doctrinae christianae pertinentium » (cf. Conc. 
Vaticanum I, sess. 3, cap. 2; Doc. btbl., n. 71; Conc. Oec. Decr., 782, 38). 

Agitur ergo de hoc quod « quae a vivo magisterio docentur, in Sacris 
Litteris et in divina Traditione " sive explicite, sive implicite " inveniantur », 
etenim « accedit quod uterque doctrinae divinitus revelatae fons tot tantos- 
que continet thesauros veritatis ut numquam reapse exhauriatur » (Pius XII, 
enc. Humani generis, 12 augusti 1950; Doc. bibl. n. 698, citans Pium IX 
Inter gravissimas, 28 oct. 1870). 

Unde, hoc criterio innixi, Romani Pontifices semper etiam ad Sacram 
Scripturam accedunt, tanquam ad fontem, etiam in veritatibus proponendis 
quae primo visu in Scriptura inveniri non viderentur. Ita v. gr. in definitio- 
nibus tum Immaculatae Conceptionis tum gloriosae Assumptionis B. Mariae 
Virginis, et in encyclica de Regalitate B. Mariae Virginis. Ita: 

1. Pius IX, in epist. apost. Ineffabilis Deus, 8 decembris 1854 (Docu- 
mentos marianos, BAC, Madrid 1954, n. 295) postquam argumenta scriptu- 
ristica Patrum dederit, dicit: « Nil igitur mirum si de Immaculata Deiparae 
Virginis Conceptione doctrinam iudicio Patrum divinis litteris consignatam, 
tot gravissimis testimoniis traditam... ». 

2. Pius XII, const. apost. Munificentissimus Deus, 1 novembris 1950 (Doc. 
marian. n. 809): « Haec omnia Sanctorum Patrum ac theologorum argumenta 
considerationesque Sacris Litteris, tanquam ulfimo fundamento, nituntur... ». 
In n. 810: « ... Episcopi... petunt, ut... definiatur veritas corporeae Assump- 
tionis Beatissimae Virginis Mariae in caelum — quae veritas Sacris Litteris 
innititur... ». 

3. Pius XII, enc. Ad caeli Reginam, 11 oct. 1954 {Doc. marian., n. 902, 
pag. 800) non pauca argumenta Scripturae adducit, in quibus hoc eminet: 
« Quandoquidem enim in Sacris Litteris de Filio, quem Virgo concipiet, haec 
sententia legitur: " Filius Altissimi vocabitur, et dabit illi Dominus Deus 
sedem David patris eius et regnabit in domo Iacob in aeternum et regni 
eius non erit finis " {Lc. 1, 32-33) ac praeterea Maria " Mater Domini " 
{ibid. 1, 43) nuncupatur, inde facile eruitur ipsam quoque esse Reginam... ». 

Quibus ex omnibus liceat conclusionem eruere. Loca citata in quibus ap- 
paret aequipollentia extensiva seu materialis Sacrae Scripturae erga Tradi- 
tionem prae oculis habenda sunt eo vel magis quod ipsum schema sub n. 5 
ita loquitur ut hanc aequipollentiam negare videatur (praetermissa quaestione 
de « canone » et de usibus et consuetudinibus). 

His positis quamvis in n. 5 schematis aliquatenus innuatur agi de quae- 
stione « de facto » et non « de iure » — opponuntur enim « clarescunt et 
innotescunt » et « exponi potest » quae in paragrapho superiori invenieban- 
tur — tamen integra paragraphus reficienda videtur ut citatis pontificiis verbis 
magis congruat. 

Conclusio: 1. Potest retineri verbum fons; 2. Iuxta scripta consideretur 
relatio Traditionem inter et Scripturam. 

28 

Exc.mus P. D. IOANNES CARMELUS HEENAN 

Archiepiscopus Liverpolitanus 

De schemate de fontibus revelationis iam agendum est, sed inter nos du- 
bium gravissimum ortum est utrum disputationes de rebus theologicis ma- 
ximi momenti sint intra nostram capacitatem ut pastores gregis Christi. 
Mihi videtur omnino agnoscendum esse materiam de qua loquimur excedere 
indolem disputationis mere scholasticae. 

Propterea, mea humili sententia, tradendae sunt considerationes huius 
generis veris peritis qui praecise adsunt inter nos ut consilium nobis dent de 
argumentis et conclusionibus nostris. Ulterius notandum est sat magnam 
partem huius schematis facilius et melius relinqui posse magisterio ordinario 
Ecclesiae. 

Momentum vero huius Concilii Oecumenici non stat certo in argumen- 
tando de universali re theologica, liturgica et canonica, sed potius in conside- 
rando illas res quae iam in diebus istis mentes hominum agitent et conscien- 
tiam christianam gravent. 

Quae cum ita sint, optandum est, ut mihi videtur, sessionem proximam 
huius Concilii initium capere cum consideratione illorum capitulorum quae 
tractant de loco et potestate episcoporum et de unitate christianorum. Nomen 
et fama huius Concilii hoc omnino requirere videntur. 

29 

Exc.mus P. D. EDUARDUS HOWARD 

Archiepiscopus Portlandensis in Oregon 

Schema de fontibus revelationis mihi placet iuxta modum, scilicet mihi 
placent quae continet ob eorum momentum theologicum, sed non modus, quo 
veritates fidei exponuntur. Meum igitur iudicium patefacio. 

Schema magis conciliare seu universale oportet ut sit, ab omnibus epi- 
scopis redactum et omnibus populis aptum, ratione habita dissimilitudinis 
scientiae, mentium et locorum. 

Oportet dicere Deum locutum esse hominibus variis modis, per Patriar- 
chas, per Prophetas et novissime per Verbum Divinum, Caro factum pro sa- 
lute humani generis. 

Omnes veritates et fontes revelationis magisterio infallibili Ecclesiae cre- 
dita sunt, quae immunia ab erroribus custodit auxilio speciali Spiritus Sancti 
et ea omnes populos docet. 

Schema redactum omnia et singula dicit et nimis definitum est et ideo 
causa potest esse contentionum et dissensionum. Ipsum non magni momenti 
facit studia glottologica et biblica, quae, faventibus rebus novissime inven- 
tis, viam patefaciunt exegesi quae magis historiae et dogmati respondet. 

Necessarium et cautum est doctis sive catholicis, sive acatholicis praebere 
libertatem investigandi et studia critica peragendi, ne nos inopinantes res 
aggrediantur quae rebus a Concilio admissis contradicant. 

Immo securitas et certitudo Ecclesiae circa veritates divinas aestimatio- 
nem doctorum augebit, tam catholicorum, quam acatholicorum in ipsam Ec- 
clesiam Romanam et facilius ad ipsam seiuncti redibunt. 

Insuper schema universalius, magis pastorale erit et aptius ministerio 
communi Summi Pontificis et episcoporum, qui veritates temporum vicissitu- 
dinibus aptabunt. 

30 

Exc.mus P. D. IOANNES KODWO AMISSAH 

Archiepiscopus Litoris Capitis 

Si vobis placet obtemperare obsecrationi, quam episcopi continentis afri- 
cani, Madagascar et insularum per os archiepiscopi Yaundensis iam expres- 
serunt, non est cur adhuc nomine dictorum episcoporum contra relinquendum 
hoc schema loquar. 

Inquantum vero necesse foret, breviter dicam de his quae per totum 
schema in tractando de Sacra Scriptura reprehendenda sunt. 

1. In sermone inaugurali Summus Pontifex speciali laude dignam com- 

memoravit « traditam accuratam illam rationem verba concipiendi et in formam 
redigendi, quae ex actis Concilii Tridentini et Vaticani I praesertim elu- 
cet ». Hoc imprimis valet de modo quo locuta sunt decreta Concilii Triden- 
tini de fonte revelationis, qui est nuntium evangelicum, id est oralis praedi- 
catio Christi et apostolorum eius. A qua praedicatione et Sacra Scriptura et 
Traditio, tamquam duo modi transmissionis unius veritatis dependent. 

Textus noster e contrario, et quidem modo nec traditione consecrato nec 
prudenti, loquitur de duplici fonte, quasi parallelo, qui alio et alio modo 
et quasi uno alium complente, coniuncte integram revelationem contineat. 

Quot et quantae discussiones novae e tali loquendi modo novo cum fra- 
tribus non catholicis necessario oriundae sint, nemo est qui non videat. Sed 
et nemo magis quam nos de hoc dolebit, qui in quacumque nostrum dioecesi 
cum multis christianis non catholicis cohabitamus. 

2. Simili fere modo textus schematis, nec prudenter nec debite, intrat 
in diversas quaestiones quae inter exegetas catholicos quaeruntur et litigan- 
tur. Et fit ut pluries optimorum doctorum catholicorum sententiae, modo pa- 
rum accurato reassumantur, quo facilius vituperentur: uti v. g, de relatione 
auctoris inspirati cum Ecclesia sui temporis, de inerrantia Sacrae Scripturae 
in narrationibus historicis, et aliis. 

3. Quod autem in hac re maximi momenti pastoralis est, scil. ut Sacra 
Scriptura pro seipsa ab hominibus nostri temporis novo amore et nova 
veneratione amplectetur, hoc in schemate minime procuratur. 

His rationibus et aliis quae iam nostro nomine expressae sunt, iteramus 
votum ut schema hoc ex integro rescribatur a commissione theologica et in- 
terim uti « non placens » reiciatur. 

31 

Exc.mus P. D. DANIEL LLORENTE Y FEDERICO 

Episcopus Segobiensis 

Claudus in via antecedit cursorem extra viam. Qualis via et ratio nobis 
proposita fuit ad studium, ad reflexionem, ad disquisitionem...? 

Satis et plus quam satis immoravimus in examine unius tantum schema- 
tis; et nunc in quaestione de revelatione, reiecto schemate a doctissimis Con- 
cilii Patribus et consultoribus, diligenter ac patienter, digestum, ... alia se- 
mita, magna cum defatigatione quaerenda, tempus terendo, et forsan iterum 
atque iterum abiicienda... et sic per saecula...? 

Lex continuitatis exigit ut materiam ac titulos schematis in discepta- 
tione sequamur, ne similes videamur habentibus copiam ingentem librorum, 
quando de loco in locum volumina transferuntur. 

De cetero, immutationes opportunae libenter erunt admittendae. 

Non valet hic assertum: nihil addas, nihil demas, nihil variabis. 

32 

Exc.mus P. D. STANISLAUS LOKUANG 
Episcopus Tainanensis 

Si veritatem aperte et sinceriter dicere debeam, dicere debeo Patres Con- 
ciliares oriundos de Asia ac de Africa spectatores, non vero factores fuisse 
in disceptationibus, his diebus, habitis in hac aula conciliari. Disceptationes 
non instituuntur de veritate fontium revelationis sed de modis ad veritatem 
exprimendis. Modus scholasticus proponitur in schemate; modus pastoralis 
proponitur a pluribus Patribus. Nonne quae disceptantur, sunt de quaestio- 
nibus accidentalibus ? Modus scholasticus quidem alienus est intelligentiae 
populorum nostrorum; attamen nonne modus pastoralis, propugnatus a plu- 
ribus Patribus etiam alienus habetur pro intelligentia nostrarum gentium? 
Unus vel alter sapit semper culturam occidentalem. Ad nostros populos ex- 
planatio atque explicatio de veritate revelationis, iuxta principia pluribus vi- 
cibus annuntiata in documentis pontificibus, facienda est secundum modum 
adaptatum culturae nostrae gentis. Igitur si modus pastoralis proponitur ad 
exprimendam veritatem revelationis, nobis parum interest sive unus modus 
sive alter modus culturae occidentalis proponitur. Nobis vero interest ut 
veritas revelationis clare et integre affirmetur in Concilio Oecumenico et 
postea a nobis bene intellecta modo debito tradatur nostris populis. 

Igitur ad finem ponendam his disceptationibus de schemate de fontibus 
revelationis propono, nomine em.mi card. Thomae Tien et plurium Patrum 
conciliarium de Sinis et nomine meo ut consilium praesidentiae cito inter- 
roget per suffragia a congregatione generali utrum schema de fontibus revela- 
tionis deferendum sit ad commissionem de sacra theologia ad renovationem 
faciendam iuxta emendationes a Patribus factas et postea congregationi ge- 
nerali in sectione proxima mensis maii iterum proponatur ad disceptationes. 

Si placebit congregationi generali schema hoc remittere ad commissio- 
nem, transeamus tranquilliter ad aliud schema; si vero non placebit congre- 
gationi generali schema hoc remittere ad commissionem, placeat saltem con- 
gregationi ad unam disceptationem pacificam et serenam aggredi. 

33 

Exc.mus P. D. VLADIMIRUS MALANCZUK 

Episcopus tit. Epiphaniensis in Syria 

1. Accipio cap. I de duplici fonte revelationis , et censeo, sicut et alii 
episcopi Ucrainorum, uti scio, emendationes ad hoc caput ita proponi posse, 
ut substantia schematis servetur. 

2. Ad n. 4, pag. 10: Inter alias emendationes iam propositas: melius 

indoles oecumenica schematis demonstretur sec. intentionem Summi Ponti- 
ficis. Sic quaedam addenda essent, potius ad n. 6, pag. 11 de contributione 
communitatis viventis fidelium ad elaborationem veritatum revelatarum. Nam 
historia dogmatum teste, elaboratio veritatum revelatarum non semper via 
pure dialectica procedebat, cum assistentia Spiritus Sancti et sub directione 
Ecclesiae. Saepe etenim thesaurus fidei nobis transmissus fuit potius in factis 
et implicite, quam in claris ideis et explicite. Quamquam factor principalis 
progressus dogmatici remaneat magisterium Ecclesiae ordinarium et extraor- 
dinarium sub assistentia Spiritus Sancti, tamen communitas fidelium, vivens 
fide sua, constituit agentem passivum istius progressus dogmatici. Commu- 
nitas nempe fidelium, audiendo et vivendo Verbum divinum, implicite reve- 
latum et propositum ab Ecclesia, quodammodo participat ad infallibilitatem 
Ecclesiae. Tales veritates, v. g. ut dogma de Immaculata Conceptione, de 
Assumptione B. M. V. germinabant in sinu communitatis fidelium tamquam 
fructus vivens sub vigilantia Ecclesiae docentis, usque ad earum maturitatem. 
Regulariter: lex orandi, scl. lex non scripta orationis, fidei vivae, praecedit 
legem credendi, scl. formulam praescriptam ut articulum fidei. Et plures er- 
rores tam in Occidente, quam in Oriente christiano, qui in nomine criticae 
historicae vel cuiusdam fixismi traditionis passivae grassantur, proveniunt 
ex hoc quod negligitur vis communitatis fidelium et munus eius in elabora- 
tione veritatum revelatarum. 

3. Ad n. 5, pag. 11: Ante verba « clarescunt et Ecclesiae innotescunt » 
verbum « Ecclesiae » ante « clarescunt » ponatur, immo ante verbum « pro- 
bantur » ponatur, quod addi debet. 

Ratio: Traditio est revera sola via qua quaedam veritates revelatae, ut 
recensitae in linn. 4 et 5 et aliae, probantur. 

4. Ad n. 6, pag. 11: Clarior evadet dispositio ultimae sententiae nimis 
longae, si sequenti modo distribuetur : Post « non modo iudicare » ponere 
« de sensu et interpretatione... consignata est et manifestata », et tunc « adhi- 
bitis utique quae divina Providentia... mores spectant », et finaliter, « sed 
ea quoque illustrare... implicite continentur ». 

5. Animadversio generalis: Forma et lingua (stylus) huius capitis tales 
sunt ut hodiernae mentalitati Orientalium non alienae appareant. Non est 
enim revertendum ad saecula prima christianismi simpliciter, ut quidam « tra- 
ditionalistae » volunt, nec etiam in exprimendis veritatibus revelatis. Sed at- 
tendendus est progressus legitimus elaborationis revelationis dogmaticae, tam 
ope magisterii Ecclesiae, quam ope studiorum theologicorum, iam a separa- 
tione Ecclesiarum factus. Nos christiani hodierni ad fidem in I. Christum 
pervenimus per magisterium Ecclesiae viventis et apostolicae, operante gra- 
tia. Non ergo per documenta litteraria et mortua sive S. Scripturae sive Tra- 
ditionis passivae (instrumenta Traditionis), sed per testimonium vivens orga- 
nismi animati per Christum, Caput Ecclesiae, per contactum immediatum 
Christi viventis cum sua Ecclesia (cum membris Ecclesiae). Quidam imprae- 
cisiones quoad relationem inter S. Scripturam et Traditiones clarificari pos- 

sent, si caput primum dividi posset in duo capita: primum: De Oeconomia 
salutis in genere, et secundum: De Traditione viva. Caput secundum: De In- 
spiratione, inerrantia et compositione litteraria, iungi posset ad caput tertium 
et quartum, tamquam prooemium. Capita tertium et quartum in uno capite 
tractari possent. 

34 

Exc.mus P. D. OWEN McCANN 

Archiepiscopus Capetownensis 

1. Praenotandum. Hoc Concilium convocatum est, non in aliqua crisi 
particulari Ecclesiae, sed in crisi generali. Scandalum magnum nostrae aetatis 
est defectio tantorum hominum a fide catholica vel a iusto modo christianae 
vitae. Principalis et suprema obligatio Concilii est revocatio istorum ad Chri- 
stum, simul cum conversione aliorum ad fidem catholicam, sive fratrum sepa- 
ratorum sive incredentium. Via unica est proclamatio Evangelii seu doctri- 
nae Christi in plenitudine eius. Schema ergo de doctrina, et in particulari, 
de fontibus revelationis, est ergo summi momenti. 

Sed ista proclamatio seu annuntiatio fieri debet in modo ut homines no- 
strae aetatis istam audiunt et auscultant. Forma ergo in qua praesentata sit 
est primae importantiae. Adaptari debet ista praesentatio secundum mentali- 
tatem hodiernae generationis : Doctrina semper esse debet catholica et nihil 
novae doctrinae possumus docere. Attamen nove tradenda est ista doctrina 
catholica. 

2. Bene recognosco anxietatem multorum, vel potius omnium, ut fides 
preservetur intacta et inviolabilis, sed nos habemus munus et debitum prae- 
dicandi veritates Christi, ita ut possimus animos conducere ad amplectendam 
fidem catholicam. En magna difi^cultas de praesenti schema. Non sufficit ad 
onus istud. 

Mundus, seu homines hodierni, quasi inconscii, expectant ut de Concilio 
Vaticano II eveniat invitatio seu evocatio facta eis ut Christum uti Salvato- 
rem, uti Magistrum, accipiant et eum in omnibus sequantur. 

3. Discussio igitur schematis de fontibus revelationis ; et immo de omni- 
bus schematibus, hoc praecipue prae oculis habere debet. Pro hac ratione 
schema non placet, vel placet tantummodo iuxta modum. Sperandum est quod 
ita modificari potest ut satisfaciat necessitati nostrae aetatis ut supra explicare 
conatus sum. Necesse est ut reconciliatio inter duas « tendentias » fit. 

4. Differentia in discussione est de forma (accidentali). Non est quaestio 
de fonte vel fontibus revelationis, de unico yel de duobus. Haec differentia 
est mere verbalis. In hoc casu aliud verbum utendum est, ita ut unica fons, 
nempe Verbum Dei Incarnatum, admittitur, quae duplicem manifestationem 
vel « currentem » habet. In aliis materiis doctrina sic statuenda est ut scho- 
lae theologicae legitimae et admissae non condemnandae sint. 

5. Propono igitur ut prooemium conficiatur quod generali rnodo statuat 
doctrinam fidei catholicae in luce hodiernarum conditionum et adaptatam 
mentalitati hominum nostri temporis in modo positivo, stylo pastorali, cum 
scripturali seu biblico indole vel charactere. Hoc mihi videtur necessarium 
et nullimodo impossibile. 

Propono etiam quod schema abbrevietur et in ea statuantur tantummodo 
ea quae compleant prooemium ut definitiones doctrinales et quae certae sine 
ullo dubio tenendae sint. 

6. Permittas mihi adnotare quod in Concilio Vaticano I schema propo- 
situm in principio de doctrina reiectum fuit et deinde aliud schema de novo 
confectum erat, cum amplissimo prooemio et paucis propositionibus defi- 
niendis. 

35 

Exc.mus P. D. IOANNES McELENEY 

Episcopus Kingstonensis 

Candide profiteor ambo schemata dogmatica (de fontibus revelationis et 
de deposito fidei) vix mihi placent. Est mea sententia quod Synodus debet 
sequi generale hoc principium: ea non sunt definienda quae non indigent defi- 
nitione, vel ea quorum definitio esset inopportuna, vel ea circa quae non 
adhuc habetur sufficiens consensus theologorum. 

In specie: Ut mihi videtur, non indigent definitione: 4 auctores Evan- 
geliorum, de historicitate infantiae, de Vulgata editione, de naturali cogni- 
tione exsistentiae Dei, de periculis lectionis Scripturae. Inopportuna sunt: 
de duplici fonte distincto, de Adamo singulari. De duplici fonte non datur 
sufiiciens consensus theologorum. 

36 

Exc.mus P. D. BLASIUS MUSTO 

Episcopus Aquinatensis, Soranus et Pontiscurvi 

In hoc schemate de revelationis fontibus pauca tantum mihi liceat ad- 
notare. 

In cap. I, art. 6 (pag. 11, lin. 12 et sequentibus) legimus: « Magisterii 
Ecclesiae ergo est, utpote proximae et universalis credendi normae, non mo- 
do iudicare... ». Addendum hic proponerem adverbium « infallibiliter ». Ita 
ut sit: « non modo infallibiliter iudicare etc. ». Hoc modo nota infallibilitatis 
quae vivo Ecclesiae magisterio competit optime efferreretur contra petulan- 
tia ingenia. 

E contra omittenda mihi videntur verba sequentia, scil. : « adhibitis 
quae divina Providentia suppeditat auxiliis in iis, quae, sive directe sive in- 
directe, ad fidem et mores spectant ». 

Inopportuna vel saltem inutilis, haec fere suggestio de mediis adhibendis, 
cum de vivo Ecclesiae magisterio sermo fiat. 

In cap. II (S. Scripturae inspiratio), art. 8 (lin. 13 et sequentibus), opti- 
me sumitur inspirationis definitio ex encyclica Providentissimus; attamen, non 
certe in melius, ultima expressio illius definitionis immutata est. Leo XIII 
hoc modo sese exprimit: « ut... recte mente conciperent, et fideliter conscri- 
bere vellent et apte infallibili veritate exprimerent ». In schemate, e contra, 
simpliciter ita habemus: « ut... recte mente conciperent fideliterque scriptis 
mandarent ». 

Rogo ut integra referatur inspirationis definitio quam in encyclica Pro- 
videntissimus legimus; expressa enim et clara mentio fieri debet actionis Dei 
in voluntate hagiographi, et in ^eius facultatibus exsecutivis. 

In ultima propositione, eiusdem art. 8 (semper pag. 12, in lin. 24) quae 
sic sonat: « Quapropter iure Ecclesia omnino reprobat etc. » error qui in 
secunda parte innuitur, vocari non potest « conamen extenuandae naturae in- 
spirationis »; agitur etenim de absoluta denegatione ipsius ideae inspiratio- 
nis supernaturalis. Fortius, ideo, et verius error describatur et efficacius re- 
probetur. 

« Ne Concilium — ut his diebus in praesentatione huius constitutionis 
dogmaticae, iure meritoque affirmatum fuit — renuntiet suo proprio ufficio 
reiciendi errores; quicumque sint ». 

In art. 10 eiusdem cap. II (pag. 13, lin. 11 et sequentibus) altera pars, 
quae ita incipit: « Ex Dei autem Providentia etc. » omittenda prorsus vi- 
detur, cum norma sit communis, in hermeneutica biblica. 

Melius absque dubio, et peropportunum ponere hic videtur explicitam 
reprobationem saltem systematis quod nominatur « Historiae formarum » 
(Formengeschichte), origo et fons errorum omnium, et praeprimis inspira- 
tionis communitariae, quam iure articulus refellit. 

Proinde hunc suggererem textum: « Ideo Sacrosancta Synodus systema 
reprobat historiae formarum quod catholicum inspirationis dogma pervertit ». 

37 

Exc.mus P. D. IOANNES MICHAEL CWEILL 

Episcopus Portus Gratiae-Granfallensis 

Schema propositum de fontibus revelationis placet quoad substantiam, 
quamvis in particularibus emendari possit. 

Schema, enim, reiterat sanam doctrinam Ecclesiae iam a saeculis traditam 
de duobus fontibus, de Sacra Scriptura, nempe, et de Sacra Traditione. 

Quoad fratres separatos quod attinet caritas Christi urget ut integra 
doctrina Ecclesiae eis exponatur sine ambiguitate et sine falsa spe ut illa 
denigrari vel minui possit. 

In omni caritate eis exponere deberemus quod auctoritas infallibilis Ec- 
clesiae in re doctrinali est punctum centrale fidei catholicae quod negare vel 
diminuere non licet. Maxime eorum conscientiae consulere possemus integram 
veritatem eis exponendo ab initio potius quam in sinu eorum falsas expecta- 
tiones generare quae postea in nihilum redigerentur. 

Ad doctrinam Ecclesiae quod attinet non est quaestio de pastorali sed 
de dogmatica declaratione integrae doctrinae iam a saeculis traditae. 

Protestantismus essentialiter consistit in iudicio privato, et in hoc non 
differt Anglicanismus a fundamentalistis vel a sectis novissimis. Pro catho- 
licis, vox Petri est vox Christi. In hac differentia consistit tota difflcultas 
pro acatholicis et discussio de una alterave doctrina particulari nullomodo 
duceret ad totam veritatem amplectendam. 

Demum, si nos catholici non possumus clare, accurate et auctoritative 
affirmare quae sunt fontes fidei nostrae, quomodo acatholicos invitare pos- 
sumus ad veritatem accipiendam quam ipsi, nobis confitentibus nescimus? 

38 

Exc.mus P. D. PACIFICUS-M. ALOISIUS PERANTONI 

Archiepiscopus Lancianensis-Ortonensis 

Nolo repetere argumenta sive « pro », sive « contra » schema de fon- 
tibus revelationis, quattuor dierum spatio hac in sancta aula, coram sepul- 
chro Principis Apostolorum, prolata, optima sane intentione, veritatem fa- 
ciendo in caritate; neque in mente est addere novas considerationes, quae 
militant pro sententia quae tenet « Placet schema iuxta modum », licet id 
mihi facile esset. 

At, quoniam in schemate agitur de re fundamentali nostrae sanctae reli- 
gionis et iure meritoque auspicatur Patrum unitas hac saltem in re, licet 
dictum sit tale discrimen inter duas sententias esse ut vix ac ne vix humano 
modo rem considerando videri possit iusta et pacifica solutio, quae omnium 
desideriis satisfaceret, tamen quodcumque propositum hac in re videtur haud 
spernendum. Unde ex historia Conciliorum et historia missionum et cateche- 
sis christianae lucem quaerens, vellem aliquam solutionem proponere quae 
forsitan posset ab omnibus acceptari. 

Ne de antiquitate christiana et medio aevo loquar, sufficiat in mentio- 
nem attrahere viam et rationem agendi magni Concilii Tridentini. Notum 
enim est Concilium, post maturum examen rerum illius temporis, atque con- 
statatione facta ignorantiae religiosae apud populum, in sessione XXIV, cap. 7, 
et in sessione XXV, ordinasse ut illa sana doctrina, quae in variis decretis 
emanata erat, deberet ordinari et publicari in quodam manuali, quod parochi 
prae oculis habentes, possent exponere doctrinam christianam fidelibus eo- 
rumque indoli ac naturae accommodatam. 

Et Pius IV anno 1562 negotium dedit (curante imprimis Carolo card. 
Borromeo) ut materiam aliqui veri docti pararent, quae utilissimo operi apta 
esset. Comparatis et collectis quae dicenda erant selecti sunt tres latinae Hn- 
guae facultate praestantes, qui stylo eleganti et polito edisserent, atque rerum 
dignitatem sermonis nitore, et verborum ornamentis aequarent. Defuncto 
sub finem anni 1565 Pio IV, suffectus est eiusdem nominis Quintus, sub 
quo Carolus card. Borromeus, cui Quartus, uti notum est, erat avunculus, 
non destitit urgere ut catechismus ederetur. 

Et sic anno 1566 Romae prodiit « Catechismus ex decreto Concilii Tri- 
dentini ad parochos », magis notus sub compendio « Catechismus Romanus ». 
Pius V non satis habuit ut hunc catechismum ederet in folio minore, deinde 
in « octavo », ut dicitur, sed etiam italice, gallice, germanice, polonice verti 
iussit. 

Divulgatio, diffusio et fructus huius operis notae sunt. Licet quoad aucto- 
ritatem et valorem dogmaticum habeat primatum super omnia alia opera si- 
milia, tamen non fuit editum nisi ex decreto Concilii Tridentini et iussu 
Pontificis, ac proinde valor minor est quam si ab ipso Concilio editus esset. 
Quibus dictis, propono quae sequuntur: 

1. Pergatur cum examine schematis de fontibus revelationis et edatur, 
stylo conciliari, qui esset pro omnibus saeculis. At statim constituatur mixta 
commissio ex sociis commissionis theologicae, commissionis sacrae Congrega- 
tionis Concilii, apostolatus et secretariatus pro unione, ut ex omnibus sche- 
matibus congreget illa elementa, quae sunt apta ac necessaria, et ut extendatur 
aliquod manuale, stylo pastorali et oecumenico, quod tunc vertatur in omnes 
linguas singulorum populorum. Et mihi videtur quod satis abunde fit utrius- 
que partis exigentiis. Textus huius manualis doctrinae christianae revideatur 
in ipsomet Concilio, ita ut habeat valorem illum, quem ipsamet decreta 
habent. 

2. Ab uno em.mo cardinali sapienter dictum est quod licet nos episcopi 
habeamus assistentiam Spiritus Sancti, tamen non debemus Spiritum Sanctum 
tentare, sed debemus omnia media humana adhibere antequam dicamus 
« Placet » vel « Non placet ». Exemplo sit Pius XII, qui licet infallibilitate 
pollens, antequam declaravit dogma Assumptionis per integros decem annos 
[usus est\ variis doctis viris in commissione speciali ab ipso ad hoc creata. 

Quoniam insuper idem em.mus D. cardinalis edixit haud paucos episco- 
pos neque secum habere libros, ac proinde valde perplexi remanent, propono 
ut a consilio praesidentiae examinetur opportunitas nonne, audito verbo 
Sanctissimi, sit casus, ut in hac ipsamet aula, theologi eminentes, qui vere 
docti sunt et sincere cum Ecclesia sentiunt, statum singularum quaestio- 
num exponant. 

39 

Exc.mus P. D. VILLELMUS PHILBIN 

Episcopus Dunensis et Connorensis 

Sensus oppositionis ad praesens schema generatim videtur esse ut re- 
grediamur ad formulationem minus praecisam, minus evolutam. Quod prin- 
cipium agendi etiam in aliis partibus doctrinae uti optimus agendi modus 
proponitur a nonnullis Patribus. Res vero ad hoc iam venire apparet uti, 
si respuetur schema, fere certo hoc habebitur non tamquam reprobatio ali- 
quorum vitiorum accidentalium, quae evidentia sunt, sed tamquam appro- 
batio generalis tendentiae relinquendi formulas evolutas fidei in favorem 
verborum vagorum et locutionum generalium. 

Tale propositum accipere tamen, meminerimus, non tantum esset aliquid 
inauditum facere: esset etiam agere modo contrario ab usu Christi et Ec- 
clesiae a tempore apostolorum usque adhuc. Christus enim suam doctri- 
nam modis magis et magis explicitis, de sua persona verbi gratia, exposuit 
et fidem magis magisque explicitam ab apostolis requisivit. Nisi fideles acci- 
perent doctrinam suam praecisam de Eucharistia non sufficeret ut eum 
acciperent sicut a Deo missum. S. Paulus multo magis evolutam doctri- 
nam de redemptionis natura necnon de gratia exposuit, et ipse non esset 
contentus si aliqua pars doctrinae suae reiiceretur sub praetextu eam non 
explicite a Christo formulatam esse. 

Ecclesia doctrinam de Trinitate terminis philosophicis exposuit et si- 
mili modo semper accuratius et fusius et distinctionibus praecisis factis defi- 
nivit et exposuit in symbolis et in decretis Conciliorum suam fidem. Ubi 
agebatur de persona Christi, non contentus erat verbum 6(j.oiouaio<; admittere: 
verbum 6[aooucti,o<; impositum est. Ne putemus hunc modum agendi peculia- 
rem esse scholasticis: ante medium aevum existebat et usque ad tempus no- 
strum immutatus perdurat praesertim occasione errorum vel incertitudinis 
in re gravi, quales errores, si experientia sit dux, semper habebuntur, etiam 
inter catholicos. Ecclesia semper intellexit munus suum in servanda fide, in 
custodiendo depositum, includere obligationem corrigendi excessus et de- 
fectus. 

Hodie vero, testibus multis qui hic locuti sunt, testibus documentis mul- 
timode editis, tales dissensus in rebus gravibus existunt quales praxis Ec- 
clesiae semper erat componere suavi, firma, certa doctrina. Propositum sche- 
matis praesentis est hoc facere. Si hanc obligationem adimplere recusamus 
post disceptationem iam auditam, si formulas antiquiores, minus definitas 
praeferimus iis quae sunt certae, inambiguae, determinatae, nihil certius est 
quam quod hoc habebitur uti signum libertatis in quaestionem vocandi non 
tantum doctrinam Tridentinam et Vaticanam de traditione, sed plurimas alias 
materias uti doctrinam catholicam, ne dicam uti de fide, acceptas. In prae- 
sentibus circumstantiis nisi Ecclesia tractat determinate de his duobus fon- 

tibus separatim, suum munus custodiendi depositum abnegat et viam aperit 
dubiis et confusionibus in fundamentali parte doctrinae suae. 

Multa dicta sunt de indole pastorali desiderata. Aliud est doctrinam con- 
cinne et verbis exactis exponere, aliud catechismum componere uti post Tri- 
dentinum factum est, vel etiam fidem praesentare fratribus et non-christianis 
modo magis persuabili. Sed de tali praesentatione non hic agitur, et revera si, 
uti dictum est a nonnullis, omnes hic eadem sentimus in his materiis nil iuvat 
de iis tacere et periculum incurrere decipiendi separatos de amplitudine fidei 
catholicae quae uti Symbolum Athanasianum dicit, integra inviolata servari 
debet ab omnibus catholicis. 

Volo et ego omnia facere quae possibilia sunt ut alios alliciamus. Sed 
non omnia sunt possibilia si mentem Christi et mentem Ecclesiae, eius se- 
quentis exemplum, pro regula habeamus. Caveamus ne facili et falso opti- 
mismo imbuti, putemus praesentationem revelationis esse maximum obstacu- 
lum mundi conversioni. Quocumque modo praesentetur christiana fides et 
doctrina moralis plurima includunt quae deterrent multos homines. Christus 
ipse, quo nemo unquam melius locutus est, non potuit maiorem partem audi- 
torum suorum convertere. Discipuli non sunt super Magistrum. 

Non licet nobis effugere functionem nostram explicandi et protegendi 
fidem in rebus de quibus dubium ortum est quoad essentialia. Debemus aii- 
quas regulas, non dico strictissimas, non dico semper regulas quae hic inve- 
niuntur iisdem verbis, sed aliquas firmas regulas dare. Non debemus igitur 
mea opinione reiicere totaliter schema sed agere sicut de schemate de Li- 
turgia. 

40 

Exc.mus P. D. ANTONIUS POMA 
Episcopus Mantuanus 

In praesenti disceptatione circa schema de jontibus revelationis, alicuius 
momenti apparet quaestio de eius valore dogmatico. 

Agitur enim de magisterio conciliari, quod natura sua tangit res de fide 
vel cum fide connexas. 

Agitur etiam de magisterio extraordinario, quod magna gaudet solem- 
nitate. 

Libenter accedimus iis qui tenent in schemate non agi de magisterio sim- 
pliciter pastorali, ut fit v. g. in homiliis et in litteris episcoporum vel etiam 
uti factum est per recens nuntium omnibus gentibus missum ab episcopis 
in Concilio adunatis. 

Magisterium conciliare distinguitur etiam a magisterio ordinario Summi 
Pontificis, quod et frequentia et solemnitate generatim minore praeditus est 
vigore in proponenda doctrina et, pro suo habituali respectu ad singulares 
eventus et vicissitudines secundum temporum et locorum adiuncta, non sem- 
per evadit irreformabile. 

Quidquid sit de voluntate in Concilio quaedam definiendi (quod singula- 
tim clare et aperte constare deberet), estne hoc magisterium conciliare sem- 
per irreformabile ac definitivum? 

Res — uti patet — non est parvi momenti pro iudicando schemate pro- 
posito. Etenim, si magisterium conciliare constitutionis dogmaticae assimi- 
laretur magisterio ordinario Summi Pontificis, non semper esset irreforma- 
bile. Posset tunc directe vel indirecte quaestiones tangere etiam minoris mo- 
menti claritatis et securitatis gratia. 

At si tale magisterium non solum est authenticum — uti patet — , sed 
universale et irreformabile, ea tantum respiciat quae omnibus sine schola- 
rum disceptatione tenenda sint. 

Maior tunc erit necessaria sobrietas in extensione, cautela in particula- 
rium errorum reprobatione, accuratior expositio doctrinae, magis synthetica 
quam analytica. 

Pro illo valore dogmatico determinando, necesse est ut mens Concilii in 
schemate constitutionis clare patefiat. Non enim ex rei natura tantum valor 
propositionum erui licet, sed potius e voluntate Patrum Conciliarium aperte 
significata. Secus postea magna erit incertitudo theologorum et pastorum in 
diudicanda doctrinae auctoritate. 

Nec valet ratio retinendi singula doctrinae capita secundum auctorita- 
tem fontium, prout scilicet in documentis anteactis errores damnantur vel 
doctrinae proponuntur. Cum enim illi errores nunc conciliariter exprobran- 
tur et doctrinae conciliariter damnantur, novo vigore pollent. Insuper in Con- 
cilio nova proponuntur adserta quae sua indigent qualificatione. 

Peculiariter oritur difiicultas in diudicando valore illarum doctrinarum, 
quae, in fontibus ecclesiasticis, diversa nota praeditae, in schemate Concilii 
cumulatim recensentur. 

Quaenam erit illarum singularum propositionum qualificatio? 

Velint ergo Patres mentem suam clarius aperire de valore schematum 
constitutionis dogmaticae. 

Quonam sensu intelligenda sit indoles pastoralis constitutionis dogma- 
ticae. 

Omnes — ni fallor — , Romano Pontifice non excepto, consentiunt in 
retinenda opportunitate indolis pastoralis etiam pro schemate constitutionis 
dogmaticae. Sed non eodem modo. 

Non desunt quidam qui putent finem pastoralem satis obtineri ipsa 
doctrinae expositione. 

Certo nisus sacrum depositum custodiendi ac defendendi optime elucet 
in proposito schemate. Immo ipsa doctrinae puritas semper mira fecunditate 
gaudet. At in praesenti finem pastoralem alii retinent magis immediate ac 
directe obtinendum et non tantum in primo schemate sed etiam in sequen- 
tibus. 

Sane videtur indoles pastoralis non solum tangi per quaestionem de 
stylo, de vocabulis, de positiva magis quam negativa expositione, de organica 

partium compositione. Agitur enim de re ipsa, seu de obiecto proponendo. 
Quod duplici modo intelligere iuvat: 

1. In exponenda christiana doetrina, potius doceantur illae veritates quae 
nostri temporis exigentiis occurrere possint, sive ad removendos errores, sive 
positive ad animarum salutem. Speciatim dico de necessitudine inter unicum 
finem supernaturalem et res atque activitates humanas seu terrenas, qua- 
rum maxima apud omnes exstat instantia cotidiana. 

2. At quaestio respicit praesertim veritatem quae ut fundamentum to- 
tius magisterii dogmatici exhibenda esset hominibus nostri temporis. Illa ve- 
ritas Scripturae et Patrum testimonio indicatur, quo Christi mysterium exhi- 
betur tamquam doctrina salutaris. 

Humiliter ergo propono ut in principio schematis emendandi eluceat 
mira Dei voluntas cuius omnia per Christum revelata signa nobis accipienda 
sunt infiniti amoris pro omnium hominum salute. 

41 

Rev.mus P. D. BENEDICTUS REETZ 

Praeses Congregationis Beuronensis O.S.B. 

Ad cap. 5 schematis de fontibus revelationis, n. vel canon 29 (de habi- 
tudine theologiae ad S. Scripturam), proponitur textus sequens: « Cum 
universae theologiae doctrina S. Scriptura una cum Traditione velut anima 
sit (deleantur verba: et ex ... iuvenescant) theologiae doctores maximi faciant 
propriae disciplinae incrementum quod ex recta librorum sacrorum interpre- 
tatione obvenit... Sacrorum enim librorum et doctrinae apud Ecclesiam depo- 
sitae idem est auctor Deus; ideoque fieri nequit ut sensus qui ab hac doctrina 
quoquo modo discrepet, legitima interpretatione ex illis libris eruatur. (Se- 
quens textus in schemate deleatur et ponatur sequens:) Curent ergo sem- 
per theologi ad divinae revelationis fontes redire; sanorum enim fontium 
studio sacrae disciplinae semper iuvenescunt, dum e contra, necessaria cetero- 
quin in re theologica speculatio, si ulteriorem sani depositi inquisitionem 
negligit, sterilis evadit. 

Theologorum est ergo cum tot tantosque thesauros veritatis quos reve- 
latae doctrinae depositum, ad salutem universorum inexhauste continet, pro 
posse exponere; tum qua ratione ea quae, sive explicite sive implicite, in 
Sacris Litteris et in divina Traditione inveniuntur, ad nos usque per magi- 
sterium vivum sine errore pervenerunt, illustrare; tum demum quaestiones 
speculativas, quae, ex integra investigatione sacri depositi, ratione fide illu- 
minatae ponuntur, pro viribus expendere ». 

Rationes huius mutationis libenter exponam, si licentia loquendi mihi 
conceditur. 

42 

Exc.mus P. D. ZACCHARIAS ROLIM DE MOURA 

Episcopus Cajazeirasensis 

Schema de fontibus revelationis a commissionibus praeparatoriis appara- 
tum, mihi quoad argumenta et substantialiter quoad formam perplacet. II- 
lud schema, praeter alias eius bonitatis et opportunitatis rationes (iam a plu- 
ribus Patribus dictas et quibus bene consentio), etiam quoad formam essen- 
tialem place t ; quia mihi videtur recta, traditionalis et omni tempore valida. 

Sumus enim, quod forsan melius a nobis omnibus perpendendum est, in 
campo essentialiter doctrinali, in expositione et declaratione doctrinae catho- 
licae, in proprio labore commissionis theologicae de rebus fidei et morum. 
Plures desiderant etiam in expositione conciliari horum argumentorum spi- 
ritum vel « afflatum » pastoralem, iuxta generales Summi Pontificis directivas. 
Attamen, etsi in hoc schemate de fontibus revelationis (sicut etiam in aliis 
subsequentibus) talem afflatum penitus deesse non arbitror, mihi videtur quod 
bene quodammodo distinguendum est inter naturam vel exigentias rei bibli- 
cae, ac theologicae vel dogmaticae in genere, conciliariter proponendae, atque 
exigentias seu et ampliorem partem quae praedicto afflatui pastorali in aliis 
argumentis, verbi gratia liturgicis et disciplinaribus ceterarum commissionum, 
dari potest. 

Res scilicet biblicae, sicut aliae dogmaticae et morales veritates, magis 
quam suadenti, pastorali et veluti oratorio sermone, per se ipso magis gene- 
rico et vago, omnino melius definitis formulis et vocibus exprimantur oportet 
a Concilio, ad ambiguitates vitandas et ad mentem ipsius Concilii exacte 
quoad ipsas veritates percipiendam, hodie et quolibet futuro tempore vali- 
turam. Ita in omnibus fere Conciliis agebatur ex rei natura et necessitate. 
Atque ipse Summus Pontifex, qui schema nostrum cum ceteris schematibus 
et legit et ad Concilium disceptandum et pertractandum approbavit, quan- 
tum nobis liquet saltem non indignum vel non carens pro natura sua iudi- 
cavit illo afflatu pastorali, quem ipse Pontifex commissionibus praeparatoriis 
et nunc etiam Patribus conciliaribus suasit. 

Insuper, formulae vere scholasticae vel professorales non mihi videntur 
contineri in schemate, sed potius voces et formulae doctrinales iam commu- 
nes et bene notae, pro exacta ipsa propositione argumentorum iuxta tradi- 
tionem et doctrinam catholicam. Talis expositio veritatis catholicae, maxime 
in re biblica et fundamentali, videtur opportuna et necessaria atque plerum- 
que servanda, salvis peculiaribus emendationibus quae fieri possunt. 

Ceterum ipse Summus Pontifex saepius admonuit inter praecipuos fines 
praesentis Concilii esse accuratam, claram, integramque propositionem doctri- 

nae catholicae in lucida ostensione nostrae fidei pro nobis ipsis et pro dilec- 
tis fratribus separatis, in veritate et caritate. Atqui, ad talem scopum, forma 
nostri schematis de revelatione est essentialiter apta, clara ac propterea re- 
tinenda. 

43 

Exc.mus P. D. AGNELLUS ROSSI 

Archiepiscopus Rivi Nigri 

Animadversiones quorundam episcoporum Brasiliae in schema de fon- 
tibus revelationis. 

1. Schema de fontibus revelationis, uti iacet, probandum non videtur. 
Melius esset conficere schema de Ecclesia, Corpore Christi Mystico, in quo 
argumenta dogmatiea in Ecclesia hodie actualia organice elaborarentur, vel, 
si hoc fieri non posset, ut praesens schema de fontibus revelationis funditus 
reformaretur et amplius et robustius fieret illud sub nomine de revelatione 
praesentando. 

2. Si vero schema de fontibus revelationis a Patribus conciliaribus ad 
discutiendum acceptaretur, tunc sequentia nobis videntur notatu digna. 

In genere: 

a) Praeponatur prooemium in quo praedictae constitutionis dogmati- 
cae dentur rationes cum positiva et clara determinatione et aspectuum sive 
theologicorum sive pastoralium sive oecumenicorum probandorum in prae- 
senti motu circa fontes revelationis et errorum certe reiciendorum. 

b) Connexio clarior et magis logica inter diversa capita habeatur. 

c) Quaestiones nondum a scientia theologica sufficienter exploratae 
relinquantur vigilantiae magisterii ecclesiastici ordinarii. 

In specie: 

a) Fusius exponatur ipsa Traditio et in ordine essendi et in ordine 
cognoscendi, nimirum agendo de Traditione et revelatione ipsa, de Tradi- 
tione et Spiritu Sancto, de Traditione et Liturgia, de Traditione et Sacra 
Scriptura, de Traditione et magisterio ecclesiastico, de Traditione et SS. Pa- 
tribus, de Traditione et theologis, de Traditione et sensu fidelium, de Tradi- 
tione et praxi Ecclesiae, de Traditione et monumentis christianis. 

b) Expositio fiat magis organica de iis quae in schemate dicuntur de 
Sacra Scriptura, loquendo nempe prius de ipsa Scriptura quatenus verbum 
Dei, dein de Scriptura Veteris et Novi Testamenti, postea de quaestionibus 
magis peculiaribus uti eius inerrantia, eius genera litteraria, et ita porro. 

c) Ad cap. I, art. 2, linn. 14 et 15: « Christus siquidem Dominus... » 
sequenti modo emendetur: « Christus siquidein Dominus filiis Israel arcana 
regni caelorum viva voce et vita sua historica manifestavit ». Ratio: Ut inno- 
tescat vitam ipsam Christi revelationem esse. 

d) Ad cap. I, art. 5, linn. 3 et 4 (sub pag. 11) illud « imprimis » sub- 

stituatur per « saltem ». Ratio: ne videatur omnino reici sententia de Tradi- 
tione et Scriptura ut duobus fontibus revelationis sese mutuo compenetran- 
tibus. 

e) Ad cap. II, art. 12, lin. 23: « ... immunitas absoluta ab errore 
totius Sacrae Scripturae » dicatur: « immunitas totius Sacrae Scripturae ab 
omni errore » delendo vocem « absoluta ». Ratio: modus loquendi consuetus 
in scholis catholicis. Praeterea vox « absoluta » semper cum grano salis vi- 
detur intelligenda. 

/) Ad cap. III, art. 15, linn. 5 et 6: quae ibi dicuntur de « christianae 
religionis fundamenta » sunt obscura, nam quaenam sunt illa fundamenta 
christianae religionis quae sive in verbis sive in historiae rebus ad finem 
usque temporis spectant? 

g) Cap. IV, exceptione facta pro art. 23, omnino reformandum est, 
nam art. 19 non videtur necessaria declaratio illa de auctoribus Evangeliorum, 
cum neque omnia hucusque soluta sint. Cogitetur solummodo de Evangelio 
secundum Matthaeum. Adest quaestio de Matthaeo sic dicto aramaico et de 
Matthaeo canonico. Praeterea non patet sensum huius declarationis pro depo- 
sito fidei pure servando; art. 20 quae in priore parte affirmantur, in secunda 
videntur negari, ut in tertia iterum reaffirmentur; art. 21 non innotescit 
quid intelligendum per germanam veritatem historicam et obiectivam facto- 
rum vitae Domini nostri Iesu Christi. Pressius sunt definienda; art. 22 posi- 
tive formuletur. 

h) Ad cap. V, art. 25 non placet. Ita exaretur ut pateat excellentia 
textuum primigeniorum Sacrae Scripturae, ut debitus detur honor versioni 
sic dictae Septuaginta virorum, et ut demum Vulgata quoque locum suum 
habeat. 

i) Ad cap. V, art. 28 spiritu magis optimistico exaretur, recogno- 
scendo exegetas catholicos revera optima tulisse puncta in studio Sacrae Scrip- 
turae ultimis his annis. 

[Subsignati etiam: ] Aloisius Lorscheider, ep. Angelopolitanus; Marti- 
nus Michler, abbas nullius; Albertus Ramos, arch. Belemensis; Jose, arch. de 
S. Luis do Maranhao; Gentil, ep. Mossorensis in Brasilia; Jose Pedro, bispo 
de Caetite-Brasil; Ruy, bispo de Sao Carlos; Raymundo, bispo aux. de For- 
taleza; Jose, bispo de Estancia; Jose Mauro, bispo de Iguatu; Jose, bispo 
de Garanhuns; Pedro Filipak; Joao Hoffmann, b. de Frederico Westphalen; 
Epaminondas, Ruibarbosensis ep.; Florencio, bispo de Amargosa; Gaetanus 
Antonius, bispo de Ilheus; Lafayette, eppus Riopretensis; Augusto, bispo de 
Caruaru; Alfonso Niehues, bispo coad. de Lajes; Laus Schmidt, eppus Chape- 
coensis; Hanricus, ep. Linensis; Candidos J. Bampi, ep. aux. Caxiensis; Clau- 
dius Colling, ep. Passofundensis; Aloisius Philippus, ep. Urugaianus; Wal- 
mor Battu Wichrowski, VT Felbes; Jose, bispo de Oliveira; Joaquim De 
Lange, bispo prelato de Tefe; Wilfrido T. Vieira, VT Laranda. 

44 

Exc.mus P. D. MAURITIUS ROY 

Archiepiscopus Quebecensis 

Sequentes animadversiones exc.mo secretario generali humiliter submit- 
to: quae, si opportunum duxerit, paratus sum coram Patribus conciliaribus 
legere. 

Omnibus iam compertum est graves rationes esse timendi ne oppositio 
quae dividit Patres conciliares ubi de fontibus revelationis agebant, denuo 
manifestetur quando de ceteris capitibus disceptandum erit, eo exitu ut 
moralis unanimitas vix possibilis evadat et Concilium indefinite protrahatur. 

Haec practica difficultas, ni fallor, ex eo exoritur quod duo opera neces- 
saria sed diversa eodem instrumento eademque materia construere conati 
sumus. Illi qui necessariam ducunt constitutionem doctrinalem stylo schola- 
stico exarandam esse ad usum scholarum theologiae reiiciunt modum lo- 
quendi minus praecisum qui a modernis praefertur; illi e contra qui magis 
attendunt ad necessitatem loquendi modo intelligibili omnibus illis, sive ca- 
tholicis, sive non catholicis, qui vocabularium scholasticum non callent, uti 
volunt verbis magis communibus vel etiam omnibus notis ita ut nuntius 
doctrinalis Concilii omnes illuminare vadat. 

Nonne utrumque necessarium est? Nam loqui debemus tum doctoribus 
catholicis, qui vocabulario scientifico scholastico uti debent, tum etiam omni- 
bus aliis, quibus idem thesaurus Ecclesiae terminis omnibus notis aperiri 
oportet, maxime cum, occasione Concilii Oecumenici, omnes enixe desiderant 
vocem magisterii audire. Utrumque necessarium est: « Oportet haec facere 
et illa non omittere ». Sed si unico documento omnia simul facere cupimus, 
nonne circulum quadratum quaerimus? 

Ideoque ita prosequendum videtur: Eadem semper doctrina alio et alio 
modo exponenda est duobus distinctis documentis inter se differentibus tum 
scopo, tum stylo, tum procedendi modo. Unum erit scholasticum et magis 
scientificum; alterum potius pastorale et catecheticum, pro omnibus, sive 
doctis, sive non, quibus extra formam scholae praedicare debemus. 

Hae duae constitutiones sic describi possent: 

Vrimum documentum. Oportet Concilium Vaticanum II, secundum tra- 
ditionem praecedentium Conciliorum, constitutionem redigere, quae, stylo 
scholastico exaratam, perpetuo valeat tanquam instrumentum exacte designa- 
tum ad doctrinam exponendam et regula qua uti debent episcopi aliique omnes 
qui munus habent docendi Sacram Scripturam, Sacram Theologiam aliasque 
ecclesiasticas disciplinas. 

Talis constitutio posset esse multo brevior praesenti schemate: paucis 
verbis se conferret ad ea quae ab aliis Conciliis iam dicta sunt, vitando inu- 
tiles repetitiones, et illas tantummodo determinationes et praecisiones daret 

quae hic et alibi desiderantur sive propter progressum doctrinae, sive propter 
graves errores praecavendos. 

Alterum documentum. Haec constitutio, indolis magis pastoralis, magni- 
ficum Dei et Ecclesiae nuntium annuntiaret universo mundo et thesauros 
doctrinae catholicae aperiret ea mente et loquela quae hominibus nostri tem- 
poris, etiam extra Ecclesiam edoctis, acceptabiles et salutares esse possunt. 

Tunc verius dicere possemus cum apostolo: « Omnibus omnia factus 
sum, ut omnes facerem salvos » (I Cor. 9-23). 

N. B. Duo haec documenta diversis coetibus, v. g. sub-commissionibus, 
praeparari possent, quorum membra seligerentur pro particulari scientia et 
experientia qua pollent doctrinam exponendi tali vel tali modo; apte quidam 
saltem de aliis etiam commissionibus eligi possent, commissione theologica 
vigilante et omnia coordinante. 

45 

Exc.mus P. D. PAULUS RUSCH 
Episcopus tit. Meloensis in Isauria, adm. ap. Oenipontanus 

Schema de fontibus revelationis cap. II. Conspectus 1) Inspirationis na- 
tura; 2) Inerrantia; 3) De iudicanda inerrantia. 

Dicendum est in hoc capite plura adesse quae minus placent. 

Ad 1): Schema in n. 8 de inspirationis natura et definitione loquitur. In 
lin. 21 dicitur: « Hagiographus autem in conficiendo libro est Spiritus Sancti 
organon seu instrumentum, idque vivum et ratione praeditum... ». Cum autem 
agatur de definitione, desiderandum esset ut adderetur: et ideo ipse etiam 
est auctor. Quod de cetero sub n. 9, aperte admittitur, ubi sermo est de 
auctore principali, id est de Deo et de auctoribus humanis. Quod iam in defi- 
nitione dicendum est, ne sacer scriptor videatur amanuensis esse tantummodo. 
Verum est non semper eandem doctrinam hac de re viguisse. At eodem 
modo verum est quod Pius XII in Encyclica Divino ajflante Spiritu edicit, 
scilicet: « Inter haec illud videtur peculiari mentione dignum, quod catholici 
theologi... inspirationis biblicae naturam et effectus aptius perfectiusque ex- 
plorarunt et proposuerunt quam praeteritis saeculis fieri assoleret ». Quod 
magni momenti est pro diiudicanda inerrantia de qua statim. 

Ad 2): In n. 12 haec verba habentur: « Antiqua et constanti fide Eccle- 
siae edocemur nefas omnino esse sacrum errasse scriptorem... ». Hic sermo 
est de absoluta inerrantia Sacrae Scripturae, sive in eis quae per se sive in 
eis quae per accidens revelata sunt, id est ergo in rebus religiosis et profanis. 

Iam vero apud Matth. 27, 9 scriptum est: « Tunc impletum est quod 
dictum est per Ieremiam prophetam dicentem, et acceperunt 30 argenteos 
pretium appretiati... ». Qui locus non est ex Ieremia sed ex Zacharia Pro- 
pheta. Hanc difficultatem iam Augustinus novit qui aperte dicit agi « de 
lapsu memoriae ». Homo modernus, si hoc legit, simpliciter de errore lo- 
quitur. 

Accedit nostram Ecclesiam hac in re iam duram passam esse experientiam. 
Anno 1633 Galilei sub Urbano VIII damnatus est, quia defendit doctrinam 
contra Scripturam. Doctrinam autem quam defendit erat, sicut notissimum 
est, terram circa solem rotare et non viceversa. 

Quid ergo dicendum? Teneo et ego inerrantiam sacrae Scripturae quae 
tamen cautius et circumspectius exprimenda est. Auxilium praesto est in ver- 
bis quae Pius XII in Encyclica citata scripsit, scilicet inveniri etiam in Sa- 
cris Scripturis certas artes exponendi, « approximationes quae dicuntur ac 
certos loquendi modos hyperbolicos immo interdum etiam paradoxa ». Haec 
verba Summi Pontificis solutionem praebent. Hisce enim difficultas allata 
solvi potest dicendo, evangelistam per approximationem locutum fuisse, quod 
verum est. Dolendum ergo est quod haec verba Summi Pontificis non ci- 
tentur. 

Ad 3): In n. 13 sermo est de diiudicanda inerrantia. Hic aliqua conce- 
duntur quae tamen non sufficiunt. Dicitur quidem: « Aliter enim veritas 
exprimitur in libro historico vel didactico, aliter in prophetico, poetico... quod 
autem ad singula spectat, modus attingendi veritatem diiudicetur oportet 
etiam ex sensu quem in determinatis adiunctis pro sui temporis conditione 
expressit hagiographus ». Confer nunc quid Summus Pontifex in Encyclica 
citata dicat: « Omnino oportet, mente quasi redeat interpres ad remota illa 
orientis saecula, et subsidiis historiae archeologiae ethnologiae aliarumque 
disciplinarum rite adiutus, discernat atque perspidat quaenam litteraria ut 
aiunt genera vetustae illius aetatis scriptores adhibere voluerint ac reapse adhi- 
buerint ». In hisce verbis Summi Pontificis multo clarius et fortius edicitur 
quod dicendum est. 

Dolendum ergo iterum quod hoc caput sicut schema totum verba Summi 
Pontificis citet et fere semper sententias severiores praediligat. Quaerendo 
cur hoc fiat responsum accepit: « veritas dicenda est ». Ad quod respondeo 
distinguendo: Sententia unius scholae est dicenda nego, doctrina communis 
concedo, et addo: in forma apta ad finem huius Concilii. Sicut Papa noster 
feliciter regnans initio Concilii dixit: « Aliud est depositum fidei aliud est 
modus quo enuntiatur ». Et addidit: « ea ratione pervestigetur et exponatur 
quae tempora postulant nostra ». 

Haec cum facta non sint pro dolor declarare debeo caput hoc et schema 
totum non placere. 

46 

Exc.mus P. D. ACHILLES SALVUCCI 

Episcopus Melphictensis, luvenacensis et Terlitiensis 

1. Liceat mihi, minimo omnium vestrum, breves animadversiones expo- 
nere circa art. 12 cap. II, pag. 13, cui titulus: {De inerrantia ut consectarium 
inspirationis) qui sic habet: « Ex hac divinae inspirationis extensione ad 

omnia, directe et necessario sequitur immunitas absoluta ab errore totius 
Sacrae Scripturae. Antiqua enim et constanti Ecclesiae fide edocemur nefas 
omnino esse concedere sacrum ipsum errasse scriptorem, cum divina inspi- 
ratio per se ipsam tam necessario excludat et respuat errorem omnem in qua- 
libet re religiosa vel profana, quam necessarium est Deum, summam Veri- 
tatem, nullius omnino erroris auctorem esse ». 

Ad maiorem claritatem et praecisionem doctrinae, circa inerrantiam Sa- 
crae Scripturae, hic expositae et quam nos veram retinemus, mihi videntur 
adiungenda esse continuo, ad lin. 23, dempto puncto, verba sequentia: « in 
omnibus quae voluit Dominus (et quidem auctor sacer) homines docere ». 
Vel potius, meo submisso iudicio, melius foret si cum hac propositione sub- 
stituerentur illa verba praesentis dictionis, in lin. 27, idest: « in qualibet re 
religiosa vel profana ». Ratio est quia praesens locutio, uti iacet, nimis lata 
et capax perplexitates et difficultates ingenerandi videtur. 

Nam aliquis cogitare posset Sacram Scripturam voluisse docere homines 
non tantum res religiosas sed etiam quaslibet (dico quaslibet) res profanas 
et scientificas. 

Dum e contra communis sententia est auctorem sacrum generatim locu- 
tum esse de rebus profanis et scientificis secundum apparentiam et modum 
loquendi sui temporis. 

Nec ignorare debemus, in Veteri Testamento verum et realem progres- 
sum revelationis divinae fuisse, ita ut aliqua obscura et imperfecta — ut 
iam in hoc venerabili Coetu clare et competenter affirmatum est — in Novo 
Testamento explicatum, completum et correctum est. 

Sed hic quaeri potest: quomodo cognoscere possumus quae voluit Domi- 
nus (et quidem hagiographus) homines docere? 

Respondeo: 1) ex obvio sensu sacri textus; 2) ex constanti traditione 
et magisterio Ecclesiae; 3) ex unanimi consensu Patrum; 4) ex decretis Con- 
ciliorum; 5) ex definitionibus Summorum Pontificum; 6) ex indole generali 
ipsius libri sacri, scil. ex genere litterario quo hagiographus usus est — ut 
clare exponit articulus sequens (art. 14) huius schematis, qui sic habet: 
« Aliter enim veritas exprimitur in libro historico vel didactico, aliter in pro- 
phetico, poetico, allegorico, parabolico ». 

Sed in hac materia semper caute procedendum est et, in casu dubii, defi- 
nitivum iudicium soli competit Ecclesiae. 

Igitur, omissis omnibus quaestionibus, quibus in hac materia docti et 
magistri multum laborant, mihi videtur, cum dictione proposita, maior cla- 
ritas et praecisio obtineri et simul modus plures perplexitates et difficultates 
removendi. 

Veniam peto sed ex conscientia dixi. 

47 

Rev.mus P. D. AUGUSTINUS S£PINSKI 
Minister generalis O.F.M. 

Schema de fontibus revelationis, ob doctrinam certam ibi clare exposi- 
tam et concretis necessitatibus nostrorum temporum insuper adaptatam, 
placet iuxta modum. 

Quod attinet ad indolem pastoralem a pluribus Patribus postulatam, ani- 
madvertendum est in re doctrinali claritatem expositionis prae primis pre- 
mendam esse. In memoriam vellem revocare, e. g., Decalogum praeceptorum 
vel etiam Symbola Fidei, arte quidem praedicatoria orbata, nihilominus 
stylo optimo, i. e., claro et conciso expressa, indolem vere pastoralem redo- 
lere. 

Si quaedam desiderata exprimere liceat, haec sequentia submisse propo- 
nerem: 

1. Corrigatur citatio pag. 13, lin. 8, sic: 2 Petr. 1, 21. 

2. Descriptio inerrantiae biblicae ita. compleatur ut exegetis valido auxi- 
lio sit in eorum difficillimis investigationibus peragendis. Itaque dicatur 
pag. 13, n. 12, linn. 25-26: « cum divina inspiratio per se ipsam tam neces- 
sario excludat errorem omnem in qualibet re religiosa vel profana, a sacro 
auctore ajfirmata ac assensui lectorum suorum quidem proposita, quam ne- 
cessarium est... ». 

3. Forsitan melius esset, si Concilium qua tale, in documento sollemni 
nihil diceret de auctoribus Evangeliorum. Si propositio placet, omittantur 
in pag. 17, linn. 5-8. 

4. Ad pag. 17, n. 21: sermo fiat at benignissimus quidem de illis tantum 
erroribus qui fidem in verum discrimen adducant nec studiosis sinceris ac 
bene formatis investigatio scientifica Sacrorum Evangeliorum interdicatur. 
Igitur pag. 17, n. 21, lin. 22, pro verbo « damnat » dicatur « reprobat »; 
porro ibid. lin. 25 vocabulo « narrantur » substituatur expressio « affir- 
mantur ». 

5. Quia vera scientia biblica Ecclesiae semper prodest, studia Sacri Textus 
profundiora in Universitatibus ac Facultatibus nostris expresse confirmentur 
ac omni ope faveantur (pag. 21, n. 28). 

In seminariis similibusque institutis magistri sancte adhaereant normis 
a Sede Apostolica latis; scripta autem ac incepta biblica indolis popularis 
speciali vigilantiae Ordinariorum sollicite commendentur. 

6. Brevis quoque adiungatur paragraphus qua tota doctrina in schemate 
contenta iustis votis fautorum Oecumenismi respondere valeat. 

48 

Exc.mus P. D. PATRICIUS IACOBUS SKINNER 

Archiepiscopus S. loannis Terrae Novae 

Hoc schema retinendum esse sentio. 

1. Doctrina Ecclesiae omnino integra servari debet. 

2. Expositio doctrinae Ecclesiae fundamentalis esse debet. Huius doc- 
trinae applieatio in praxi exercetur per ministerium pastorale sacerdotum qui 
curam animarum gerunt. 

3. Timeo ne error fiat circa doctrinae expositionem, ut ita dicam, fratri- 
bus nostris separatis aptandam. Illis caritatem omnino exhibere debemus 
sed caritatem in veritate completa et integra Ecclesiae Christi per sacram 
Scripturam et Traditionem ad nos transmissa. Talem veritatem catholicam a 
nobis ex corde quaerunt, sicut experientia nostra pastoralis docet. 

4. Dicendum quod si Concilium Vaticanum II nihil aliud fecisset nisi 
quod iterum doctrinam Conciliorum Ecclesiae affirmasset, talis affirmatio 
doctrinae fundamentalis catholicae maxime opportuna nostris diebus vide- 
retur. 

49 

Exc.mus P. D. RUDOLFUS IOSEPH STAVERMAN 
Episcopus tit. Mosynopolitanus, vic. ap. Hollandiae 

In disputatione generali de hoc schemate episcopi nationis Indonesiae 
declaraverunt schema ita displicere, et quidem rationibus tum pastoralibus 
tum theologicis, ut penitus emendandum sit. Pro primo hoc capite pressius 
exponam: 

Conceptio quae per titulum exprimitur et in capite exponitur, praebet 
exemplum typicum deficientis indolis pastoralis. Sana pastoralitas exigit, ut 
singulae veritates referantur ad originem et centrum, qui dicit « Ego sum 
veritas ». Et in hoc sensu Tridentinum Evangelium vocat fontem omnis et 
salutaris veritatis et morum disciplinae. In schemate autem sermo fit de 
fontibus, ex quibus nos cognoscimus, sed vix de hoc fonte primario, qui est 
Christus Dominus eiusque verbis et gestis. 

Eo modo equilibrium praedicationis et fidei catholicae turbatur. Et hoc 
vitium originale apertius et nudius adhuc emerget in capite de revelatione, 
schematis secundi, cap. V, quod gravissimum est. 

Insuper caput nostrum praebet exemplum typicum deficientis indolis 
oecumenicae. Omnes bene novimus, fratres separatos suspicari Ecclesiam ca- 
tholicam in suo magisterio supra Sacram Scripturam et super traditionem apo- 
stolicam dominari. Falso quidem. Hoc schema autem ansam praebet huic 

praeiudicio. In n. 3 magisterium apostolorum et magisterium eorum suc- 
cessorum ita aequiparari videntur, ut non appareat episcopos doctrinae ab 
apostolis acceptae fideliter se subicere. Ita faciens schema non honorat locum 
omnino unicum et eximium traditionis constitutivae (apostolicae). 

Eodem crure manco etiam claudicat n. 6. Recte dicitur authenticam 
interpretationem verbi Dei scripti et traditi soli Ecclesiae magisterio con- 
creditam esse (interea dicam, non bene intelligo quare haec veritas elemen- 
taris toties quoties [septies] in schemate iteratur). Sed de relatione inversa 
et correlativa, nempe quod Ecclesiae magisterium iugiter et unice haurit ex 
verbo Dei scripto vel tradito, nihil dicitur. Textus noster aperte regressus 
est relate ad verba Patrum Vaticani I, qui profitentur sese innixos esse Dei 
verbo scripto et tradito (D. 1781). Secundum verba S. Augustini et nos, ma- 
gistri fidei, oportet esse auditores verbi Dei. « Verbi Dei enim inanis est 
forinsecus praedicator, qui non est intus auditor » (Sermo 179, 1, 1; PL 38, 
966, cf. 7, 970). 

Quare, ut suspicioni fratrum separatorum clare opponatur doctrina ca- 
tholica completa (integra), omnino necessarium videtur, ut fidelis subiectio 
magisterii sub verbo Dei scripto et tradito expresse enuntietur. Quoad omnes 
fideles magisterium est regula regulans, sed relate ad verbum Dei scriptum 
et traditum est regula regulata. 

50 

Exc.mus P. D. IOSEPH VAIRO 

Episcopus Gravinensis et Montis Pelusii 

Has notas exhibere auserim: 

desiderari in schemate clariorem cohaerentiam, qua aspectus theolo- 
gicus, psychologicus et litterarius in conficiendis libris divinitus inspiratis, 
harmonice eomponantur; 

sistendum esse in divinae inspirationis natura declaranda, quin scien- 
tifica eius definitio tradatur, quae inquisitioni theologicae demandanda esse 
videtur; 

in n. 11, linn. 17 et 18, expungenda esse verba: « omniumque per 
hagiographi manum in eo exaratorum veluti scriptor » et in linn. 19 et 20 
verba ita emendanda: « Itaque omnia, quae ab hagiographo dicuntur, a 
Spiritu Sancto, sensu ab hagiographo intento, dicta retineri debent ». 

In n. 12, lin. 23, verbis « immunitas absoluta » praeferendam esse locu- 
tionem: « immunitas omnimoda ». 

51 

Exc.mus P. D. VILLELMUS VAN BEKKUM 

Episcopus Rutengensis 

Multiplicibus aspectibus, praesertim etiam pastoralibus, sub quibus de 
hoc schemate iam dictum est, unum adhuc adiicere audeo. Experientia per 
multos annos protracta in missionibus innixus dicendum esse puto etiam prae- 
conium fidei nostrae in terris missionum novum impetum haurire posse et 
debere ex theologia illa biblica quae hodie in Ecclesia tam feliciter efflorescit. 
In hac theologia multa ad lucem trahuntur, quae ut ita dicam ad vitam coti- 
dianam istorum populorum pertinent inter quos legatione pro Christo fun- 
gimur. Sacra enim Scriptura revera prodiit ex modo cogitandi et agendi qui 
in multis iam similis est eorum quae apud nostros fideles invenimus, ita ut 
eorum consuetudines tam bonae quam malae ea reflectent quae in Sacra 
Scriptura inveniuntur. 

Qua de causa nobis missionariis multum interest ut theologia ex biblicis 
fontibus nutriatur. Omnino speramus ut haec theologia a secundo Concilio 
Vaticano in novam lucem proferatur, utique sub ductu securo magisterii ec- 
clesiastici. Ex ea uberiorem fructum speramus pro nostro labore apostolico 
in Ecclesiis nuper erectis. 

Etiam addere volo quod et sacrae liturgiae renovatio, praesertim in mis- 
sionibus, non bene actuari potest nisi niti possit biblica renovatione sacrae 
theologiae, quam renovationem maximi etiam momenti aestimamus tam pro 
instructione catechetica quam pro adaptione missionaria in genere. Sed et 
pro tractatu dogmatico de conditione earum gentium quae Christum non- 
dum agnoscunt novam lucem ex theologia biblica spero cum in sacra Scrip- 
tura agatur de variis conditionibus generis humani inde a creatione Adae. 

Propter omnes has causas nobis missionariis gratias maximas agendum 
esse puto istis viris sive catholicis sive non-catholicis, qui fidem in Dominum 
Nostrum fideliter servantes vires opesque suas dederunt ut melius penetra- 
rent in verum sensum Sacrae Scripturae. 

Cum mihi persuasum sit sat multos episcopos ex Ecclesiis nuper erectis 
de his rebus mecum consentire nomine harum Ecclesiarum humiliter rogare 
audeo ut novum schema proponatur. 

52 

Exc.mus P. D. IOANNES VAN DODEWAARD 

Episcopus Harlemensis 

Relate ad cap. I sequentia particularia, nomine Conferentiae episcopo- 
rum Neerlandiae, notare velim. 

1. Nullibi clare affirmatur, qualis nota seu qualificatio theologica conve- 

niat primo schemati in genere et singulis eiusdem assertis. Inde titulus, qui 
sonat « constitutio dogmatica » est valde ambiguus. 

2. Oportet ut loco n. 1, in quo perpauca habentur de revelatione divina, 
notio revelationis praemittatur huic expositioni de S. Scriptura et Traditione; 
et quidem ea lege, ut pateat revelationem fieri factis et dictis. In hoc n. 1 
insuper clare indicetur, quod Dominus Iesus Christus tam in vita gestisque 
suis quam verbis suis perfectus revelator simul et perfecta pro viatoribus re- 
velatio Dei exstat. 

3. Mens nn. 3-6 in prospectu oecumenico melius exprimatur, et quidem 
retinendo formulas Concilii Tridentini. Inde pro singulis his numeris muta- 
tiones sequentes notare velim: 

a) N. 3 « De transmissione apostolica revelationis Novi Foederis ». 
Loco textus propositi dicatur: « Evangelium quod promissum ante per pro- 
phetas Dominus Noster Iesus Christus, Dei Filius, proprio ore primum pro- 
mulgavit, deinde per suos apostolos praedicari iussit (Tridentinum, Denz. 
n. 783), acceptum est et tenendum fideliter (1 Cor. 15, 1 sq.). Interim 
vero, cum traditio non scripta ut talis, deficiente adiutorio Dei extraordina- 
rio, in veritate apostolica integra perstare non posset, huic condicioni sicut 
in Vetere olim Testamento, per Scripturam provisum est. Et ita Evange- 
lium in initio sola viva voce prolatum atque exemplo vitae christianae et 
celebratione mysteriorum professum, factum est Evangelium scriptum. Per 
eamdem autem Dei voluntatem Scriptura non abrogat vivam ipsam vocem 
praeconii apostolici, sed vox viva et scripta una est ». 

b) N. 4, loco « de duplici fonte revelationis », sonet: « de libris scrip- 
tis et traditionibus sine scripto ». 

Textus prout iacet in aliquibus mutetur. 

Lin. 22, post verba « credit integram revelationem », textus sic prose- 
quatur: « seu puritatem ipsam Evangelii, " quod fons est omnis et salutaris 
veritatis atque morum disciplinae " (Tridentinum, Denz. n. 783) contineri in 
libris scriptis et sine scripto traditionibus »; et deleantur verba: « non in 
sola Scriptura, sed in Scriptura et Traditione, tamquam in duplici fonte 
contineri, alio tamen ac alio modo ». Textus tunc prout iacet prosequitur 
usque ad lin. 32 (« transmitterentur » inclusive). Post verbum « transmitte- 
rentur », loco linn. 32-34 (quae deleantur), dicatur: « Quare divinae tradi- 
tiones, Sacrarum Scripturarum testimonio fulcitae, ex vivo in Ecclesia prae- 
conio, fidelium fide et Ecclesiae praxi hauriuntur ». 

c) N. 5, titulus sic sonet: « De habitudine S. Scripturae et Traditionis 
ad invicem in ipsa Ecclesia ». Numerus ipse sic mutetur: « Ecclesia ex verbo 
Dei vivit scripto et tradito. Sicut tamen Ecclesia indiget Scripturis et Tradi- 
tione ut vivat, hae quoque indigent Ecclesia, et indigent invicem, ut sint 
Scripturae canonicae et Traditio authentica. Nobis non proponuntur ut Scrip- 
turae canonicae nisi per Ecclesiam, nec nobis nisi in Ecclesia Spiritu inhabi- 
tata authenticum sensum suum revelant. Nam viget in Ecclesia sensus catho- 

licus, quo Scripturas interpretari possumus eodem Spiritu quo conscriptae 
fuerunt et qui in ipsa Traditione asservatur vivens ». 

d) N. 6, titulus sic sonet: « De habitudine S. Scripturae et Traditionis 
in Ecclesia relate ad magisterium ». Paragraphus sic mutetur: « Licet Eccle- 
sia tota, credens, amans, orans, mysteria celebrans et fidei quaerens intel- 
lectum custodiat tradita eaque transmittat, hanc tamen vitam Traditionis mo- 
deratur in Ecclesia magisterium vivum, ut authentica remaneat et ut omnes 
perfecti inveniantur " in eodem sensu, eademque sententia " (cf. 1 Cor. 
1, 10). Ipsi soli magisterio competit munus depositum authentice interpretandi 
explicandique, insurgentes errores iudicandi, fidem tandem Ecclesiae, si ne- 
cesse sit definiendi. Hoc sensu, regulatum a deposito fidei, ipsum magiste- 
rium est universalis et proxima norma nostrae fidei, interpretationisque cum 
Scripturarum tum Traditionis. In hoc proinde munere pastores ut ministri 
verbi Dei, non domini, sunt positi. 

Invicem proinde se constituunt Ecclesia, Traditio et Scriptura, mode- 
rante ipso magisterio, ita ut, auxilio Dei Ecclesiam voce et Scriptura docen- 
tem comitante, adimpleatur promissio Christi Domini, ipsum futurum esse 
cum apostolis docentibus omnibus diebus, usque ad consummationem saeculi 
(Matth. 28, 20) ». 

e) Per consequens titulus totius schematis melius sonet: « de revela- 
tione eiusque transmissione ». 

53 

Exc.mus P. D. HERMANNUS VOLK 
Episcopus Moguntinus 

Infrascriptus ad primum schema (de fontibus revelationis) quaedam, 
quae se expositurum esse die 20 nov. annuntiaverat, discussione terminata 
autem in aula conciliari noniam proponi poterit, scripta tradit, ut regestis 
inserantur et labori commissionis usui esse possint. 

1. De indole doctrinali et pastorali schematis recte intellegenda. 

a) In discussione generali saepe desiderabatur huius schematis indoles 
pastoralis. Quod autem a non paucis falso intellegi videbatur. Saepe enim 
tali desiderio obiciebatur, agi debere de sana doctrina, antequam agi posset 
de rebus pastoralibus, quarum fundamentum sana doctrina esse deberet. 
Revera autem efficientia pastoralis non inde habetur, quod tractatio parego- 
retica in locum doctrinae substituitur vel doctrinam sequitur, quin utrumque 
uniatur. Ipsa doctrina tam plena tamque vitalis esse oportet, ut iam ipsa 
exerceat vim pastoralem et cognoscatur tamquam pars evangelii. His autem 
schema propositum prorsus caret, non proponens doctrinam ut evangelii 
partem, excluso cap. V. 

b) Doctrina res revelatas vitali modo et ut totum tractans non caret in- 
dole scientifica et clara. Nititur in S. Scriptura, ex qua sua themata desumit. 

Utique adhibere debet terminologiam, quibus pluralitas et multiplex diffe- 
rentia omnium in revelatione contentorum elementorum melius exprimi pos- 
sit quam conceptibus scholae solitis. Hoc non confudi debet cum obscuritate, 
sed correspondet necessitati proponere revelationem secundum totum suum 
ambitum, totamque profunditatem. 

c) Conciliorum non est systema quoddam theologicum sine omni lacuna 
excolere, sed inservire mandato praedicandi evangelium. Propterea non 
requiri videtur, ut Concilium de habitudine inter S. Scripturam et Traditionem 
plus dicat quam Conc. Tridentinum, scilicet contineri revelationem « in li- 
bris scriptis et sine scriptis traditionibus »; quomodo intellegendum sit illud 
« et », magis explicare non videtur necessarium pro Concilio, dummodo et 
S. Scriptura et Traditio « pari pietatis affectu ac reverentia suscipiatur » 
(Denz. 783). Quomodo haec habitudo accuratius sit explicanda, usquehuc theo- 
logia non sufficienter explicuit. Neque evolutio dogmatum hoc videtur requi- 
rere, quod ostenditur ex facto, quod post illam Tridentini formulam dogmata 
tam gravia definiri potuerunt ut Immaculata Beatae Mariae Virginis concep- 
tio, infallibilitas Summi Pontificis, Assumptio Beatae Mariae Virginis. 

d) Falso etiam intellegebatur interdum vocabulum « oecumenicum », 
quasi propter christianos non-catholicos quaedam doctrinae catholicae ele- 
menta silentio tegerentur vel obscuriora redderentur. Praeter ea, quae optime 
exposuit exc.mus D. ep. De Smedt, verbo « oecumenicum » etiam hoc dicitur, 
doctrinam debere in toto suo complexu et ambitu praedicari, ita ut in ea 
tota Ecclesiae realitas eluceat. Quae a fratribus separatis praedicantur, esse 
partem tantum, non eo ostenditur, quod uni parti altera pars veritatis oppo- 
natur, sed eo, quod totum praedicatur. Insuper etiam fideles nostri indigent 
praedicatione revelationis ut vitalis cuiusdam totius. Secus nemini de catho- 
licae doctrinae veritate persuadebimus. 

2. De tribus partibus, quae schema complecti debeat. 

a) De revelatione ut actione salutari Dei. Quae propositum schema de 
revelatione dicit laborant eo, quod revelatio concipitur tamquam intimatio 
olim facta veritatum, quae Scriptura et Traditione cognoscantur. Haec quoque 
in revelatione contineri non quidem negandum est; his autem non exhauri- 
tur revelatio eiusque finis in otdine salutis. Ipse eventus revelationis iam est 
modus, quo Deus salutariter agit. Revelatione non tantum intimantur veri- 
tates cognoscendae, sed Deus seipsum communicat, ut homo respondeat « fide, 
quae per caritatem operatur » (Gal. 5, 6), ne autem se tamquam infidelis a 
Deo avertat. « Qui credit in eum, non iudicatur; qui autem non credit, iam 
iudicatus est » (Io. 3, 18). 

Revelatione facta oritur specifica quaedam vitae imago, quae, in S. Scrip- 
tura « crisis » nominata, per hominum modum agendi negari nequit. Hoc 
revelatio efficere potest, quatenus Deum ipsum quodammodo praesentem 
reddit, ita ut homo singulari modo se decidere possit pro vel contra Deum. 
« Hodie si vocem eius audieritis, nolite obdurare corda vestra » (Ps. 94, 8). 

b) Altera schematis pars tractet de munere, quod exercet Ecclesia in 

revelatione communicanda: S. Scripturam sane interpretatur, traditionem 
exercet, eventum revelationis in tota sua vita praesentem reddit (actualizat). 
Christus enim « Ecclesiam aedificavit, ut salutiferum redemptionis opus pe- 
renne redderet » (Vatic. I; Denz. 1821). 

Hoc loco quaedam enuntiationes schematis propositi recipi possunt, etiam 
limites statuendo contra errores, imprimis quae spectant historicitatem actio- 
nis salutiferae Dei. Specialis momenti esse videntur, quae dicuntur in cap. V, 
quae autem liberari debent a quibusdam superfluis et suppleri quibusdam aliis. 

c) Tertia parte agatur de homine revelationem fide suscipiente. Initium 
sumatur fide, quae describatur sensu illos complexo et vitali, quo describitur 
in S. Scriptura. His gressibus thema huius capitis evolvi poterit. 

Christus ei, qui eum credendo sequitur, iam in hac vita est « via, veritas 
et vita » (lo. 14, 6). Etsi ante adventum Christi multa pati, immo mori de- 
bet, assimilatus Christo fructum feret in regnum Dei. 

Propterea mediis in tribulationibus fidelis consolatur credens « virtutem 
resurrectionis eius » {Phil. 3, 10) et « adoptionem filiorum Dei exspectans » 
[Rom. 8, 23). Sic manet in illa pace, quam Deus homo factus promisit (Lc. 
2, 14) neque mundus dare potest (Io. 14, 27). Repletur gaudio, sicut monet 
S. Paulus (Phil. 4, 4). 

Inde fidelis in omni tribulatione gratias agere potest et debet cultumque 
Deo in forma « Eucharistiae » praestat. Testis fit virtutis Dei coram reliquis 
fidelibus (1 Thess. 4, 18) et toto mundo (1 Petr. 3, 15). 

Conformis Christo, qui est caput et salus totius creaturae, homo fidelis 
officium suum praestare potest coram rebus creatis, eas referendo in Deum 
finem ultimum (Dan. 3, 57 ss.). Quo magis homines nostris diebus creaturas 
sibi utiles reddunt, eo magis crescit officium ordinandi mundum in servi- 
tium Dei. Ut hoc praestare possit, exerceat oportet abstinentiam creaturarum, 
quod fit praecipue ab his, qui consilia evangelica sequuntur, sed neque in reli- 
quis fidelibus deesse debet. 

Fidelis in virtute fidei vivens in mundo non ipse mundum perficere po- 
test, sed exspectat finem et perfectionem mundi in adventu Christi (cf. Apoc. 
22, 17). Nam spes nostra est in eo, quod Christus veniet « cum virtute multa 
et maiestate » (Mi. 24, 30). Deinde omnes homines a mortuis resurgent, et 
boni immutabuntur secundum formam Christi resurgentis (cf. 1 Cor. 15, 
52 ss.) et exemplum assumptionis Beatae Mariae Virginis. 

Solummodo peccatum, quo homo avertitur a Deo fine ultimo, ipsum 
hominem ultima perfectione privare potest. Nulla autem potestas impedire 
potest perfectionem mundi a Deo creati. 

Exc.mus P. D. IOANNES IULIANUS WEBER 

Archiepiscopus-episcopus Argentinensis 

Cap. II schematis I, cui melius titulus daretur: de inspiratione, inerran- 
tia et interpretatione Scripturae, agit de verbo Dei scripto, in genere. Deus, 
qui est caritas et veritas ipse, postquam locutus est Patribus per prophetas 
et nobis per Filium suum eiusque apostolos, voluit verbum suum ad nos 
pervenire per Scripturam Sacram. Haec Scriptura, ut ait apostolus, « utilis 
est ad docendum, ad arguendum, ad erudiendum in iustitia » (2 Tim. 3, 16), 
et alibi: « Quaecumque scripta sunt ad nostram doctrinam scripta sunt » 
(Rom. 15, 4). Haec praestantia divinarum litterarum procedit ex eorum in- 
spiratione per Spiritum Sanctum. Sed quid sit inspiratio? 

Res maximi momenti, quamquam difficilis, mysterio plena, et iam non 
satis enucleata. Eius notio non dependet solum a laboribus theologicis in 
duos locos Novi Testamenti, qui de Scriptura mentionem faciunt quasi per 
transennam (3 Tim. 3, 16 et 2 Pet. 1, 21), sed etiam de forma textus sacri 
in se considerati: requirendum enim est non quod Deus facere debuisset, 
sed quod revera fecit. Insuper, ut iam dictum est in hac aula, de inspiratione 
tractandum est confidenter, aperte, et non anxiose, scrupulose. Nobis pro 
hoc labore aperuerunt viam praesertim duae Encyclicae pontificales, scilicet 
Encyclica Leonis XIII Providentissimus et Pii XII, f. m. Divino aflante Spi- 
ritu, quae praeterire et a quibus abstrahere aut recedere non licet. 

Has praevias animadversiones sequendo, has propositiones de cap. II 
afferam. 

1. In art. 7, linn. 3 et 4, deleantur verba: « Quae alteram ac praecla- 
ram constituunt supernae revelationis fontem », nam in forma controversa 
sunt. 

2. Definitio, vel potius descriptio inspirationis in art. 8 tradita, doctri- 
nam repraesentat Leonis XIII (EB 125). Addatur in medio lin. 24: « Haec 
definitio valet etiam pro libris sacris qui per gradum, paulatim, compositi 
sunt: dum charisma inspirationis toto operi compositionis praefuit », et omit- 
tantur linn. 24-28, quae de systematibus loquuntur quae iam non sunt in usu. 

3. Charisma inspirationis certe hagiographo proprium est. A communi- 
tate tamen in qua exercetur pendet, quia pars est integra actionis divinae in 
favorem populi electi et Ecclesiae primaevae. Legatur ergo finis lin. 11 in 
art. 10: « Sed tamen ab actione divina in populo israelitico aut in Ecclesia 
primaeva non est separandum eamque supponit ». Et prosequatur: « Et ideo, 
in Dei Providentia... ». 

4. Art. 11 simpliciter legatur: « Pariter cum Deus ipse, divino suo af- 
flante Spiritu, totius Scripturae sit auctor, omnia quae ab hagiographo affir- 
mantur a Spiritu Sancto affirmata retineri debent ». Nam Scriptura, etiam in 
libris historicis, non est simplex flatus vocis, sed transmissio doctrinae. 

5. Item legatur art. 12 simpliciter: « Inerrantia Scripturae e facto in- 
spirationis defluit, cum divina inspiratio per se ipsam non modo excludat 
errorem, sed tam necessario excludat et respuat, quam necessarium est Deum, 
summam veritatem, nullius erroris auctorem esse » (EB 539). 

6. Encyclica Pii XII monstravit, ad cognoscenda ea quae auctor sacer in- 
fallibiliter affirmare voluit (nam error et veritas solummodo sunt in iudicio 
et non in verbis) recurrendum esse ad genera litteraria per hagiographos 
usitata: unumquodque enim generum litterariorum suam propriam veritatem 
habet (EB 558-560, et etiam 580). Addere debemus modum compositionis 
uniuscuiusque auctoris aeque considerandum esse. Legantur ergo in art. 13 
linn. 32-33 sic: « Qui modus elucet non solum ex indole libri, sed etiam 
ex genere litterario ab auctore assumpto, et ex eius ratione compositionis ». 
Sequatur lin. 35: « Quod autem ad singula spectat... ». 

7. Tandem, in art. 14, lin. 18, omittantur verba: « et ignorantiam » 
quae neque in Epistola ad Hebraeos ibi citata (Heb. 4, 15), neque in textu 
Pii XII, de quo sumpta sunt (EB 559) inveniuntur, et ad rem non pertinent. 

55 

Exc.mus P. D. VALENTINUS WOJCIK 
Episcopus tit. Barenus in Hellesponto, aux. Sandomiriensis 

Vellem humiliter proponere, ut in nova elaboratione constitutionis dog- 
maticae de fontibus revelationis in cap. IV, par. 27, post versum 14 sequens 
correctura introducatur: « Animarum pastores obligati sunt fidelibus sibi 
commissis omnibus modis persuadere, eosque tempore opportuno invigilare, 
ut in unaquaque familia saltem libri Novi Testamenti cum commentariis ab 
Ecclesia probatis domi cum honore habeantur et praesertim diebus domini- 
cis devote legantur ». 

Rationes: 

1. Res enim est tanti momenti, ut non sufnciat sola laudatio evulgationis 
Bibliae Sacrae inter fideles et monitio erga personas legentes textum inspi- 
ratum, sed necessaria est quoque activa cooperatio ex parte animarum pa- 
storum in moderno apostolatu biblico. 

2. Fideles, possidentes Libros Sacros in editione catholica et legentes 
eos una cum orthodoxis commentariis, non accipiunt tam faciliter novitates 
sectariorum, qui sub specie interpretationis Bibliae suas falsas doctrinas in- 
troducere et fidem veram evertere conantur. 

Exc.mus P. D. CYRILLUS IOANNES ZOHRABIAN 

Episcopus tit. Acilisenus 

De duplici fonte revelationis (schemata pag. 9): Mihi videtur quod ex- 
positio veritatis theologicae schematis (pag. 9 sqq.) non est composita mente 
docendi em.mos cardinales, exc.mos episcopos necnon doctissimos theologos, 
sed ad ipsorum mentem reducendam, paucis verbis, doctrinam catholicam de 
fontibus revelationis, et qua talis est clara, completa in suo genere, facilisque 
intellectu. 

Quod attinet ad ministerium pastorale, eminentissimi atque sapientissimi 
theologi compilatores huius articuli non intendebant, neque poterant nor- 
mam generalem atque efEcacem dictare pro instructione catechetica huius 
dogmatis populorum totius universi, sed reliquerunt id munus ad iudicium 
singulorum episcoporum normas aut methodos formulare conformiter ad capa- 
citatem intellectualem populi aut fidelium super quos Spiritus Sanctus posuit 
episcopos regere Ecclesiam Dei (Acta, 20, 28). Episcopi enim qui sunt vere 
pastores et non mercenarii, cognoscunt oves suas, easque nominatim vocant 
(Ioan. 10, 14 sqq.). 

Missionarius apud armenos meos connationales. Origo protestantismi in 
Armenia. Anno 1905, mense aprili, missionarius apostolicus missus sum a 
Propaganda Fide apud armenos meos connationales. Pastores protestantes 
americani in nostra Armenia contemnebantur ab ipsis armeno-gregorianis qui 
eos frammassoni denominatione distinguebant; usque ad annum 1895 pasto- 
res protestantes lamentabantur nullum armenum in suam sectam attraxisse. 
Anno autem 1895 Abdul Hamid, turcarum Imperator plurimos armenos tru- 
cidavit furore fanatico mahumetismi excitans suum populum contra christia- 
nos. Hac occasione nationes christianae Europae ingentia subsidia pecunia- 
ria miserunt ad missionarios tam catholicos quam protestantes. Missionarii 
nostri religiose distribuerunt subsidia haec familiis quibus debebant iuxta 
mentem benefactorum. Missionarii autem protestantes Americae Septemtrio- 
nalis (prudentiores filiis lucis: Lc. 16, 8) aedificaverunt orphanotrophia, no- 
socomia, acceperunt pueros et puellas, vulneratos et egentes et ita posuerunt 
fundamenta solida protestantium in Armenia. 

Igitur pro mea parte debeo ostendere meam methodum in instructione 
huius doctrinae ad armenos protestantes, nam armeni gregoriani nobiscum 
conveniunt in hac materia. 

Vraemittenda. 1. Numquam adhibui methodum apologeticam in tradi- 
tione doctrinae christianae, sed semper exposui veritatem catholicam sicuti 
est in se; nunquam cura affectus sum de ideis' haereticorum. Methodus ista 
est optima, experientia 50 annorum vitae activitate intensa missionariae mihi 
probat. 2. Aliquando missionarius tentatur veritatem christianam abscondere 
vel ambiguis verbis exponere ad lucrifaciendam animam infidelium ad Chri- 

stum. Hoc est malum pessimum. Anima hoc modo lucrata exponitur ad apo- 
stasiam formalem. Non est hic locus enumerandi rationes cur ita persuasus 
sum. Mea praxis semper fuit: Qualiscumque veritas doctrinae catholicae, 
clare, simpliciter, intelligibilibus verbis, iuxta capacitatem auditoris vel disci- 
puli est tradenda; nullo modo est abscondenda, vel verbis tam obscuris adhi- 
bendo supra capacitatem auscultantis, aut verbis ambiguis exponenda etiam 
intentu infidelem vel haereticum ad fidem catholicam attrahendi. 

Mea methodus catechizandi armenos protestantes: Instructio catechetica 
puerorum vel adultorum rudium: Infantes et rudes id est gens operaria, non 
intelligunt terminos traditio, fontes revelationis et alia similia. Satis edocti 
manent circa hanc doctrinam quando scienter respondent sequentibus quae- 
stionibus quae reperiuntur in prima vel secunda pagina a me publicata in 
pluribus editionibus cum essem in Gezira: Quis nos docet doctrinam Christi 
Domini? Respondet puer: Sancta Ecclesia. - Q. Quid intelligis dicendo « Sanc- 
ta Ecclesia »? R. Parochus noster, episcopus noster, praesertim et super om- 
nes Sanctus Papa noster Romae, qui est successor S. Petri et Vicarius Domini 
Nostri I. Ch. Rudes et infantes nunquam obiecerunt. 

Methodus mea in instructione adultorum: In manualibus cursus medii 
veritas catholica exposita est methodo positiva ut supra dixi. Iuvenes autem 
protestantes armeni, semper instructi sunt in eorum erroribus et sincere obii- 
ciones proponunt magistro generatim his verbis: « Catholici confitentur veri- 
tatem revelatam reperiri magis in Traditione quam in Sacra Biblia. Sed Tra- 
ditio non potest esse fons revelationis, nam quomodo veritas aliqua tradita 
a Christo potest immutabiliter usque ad nos pervenire dum factum aliquod 
heri successum hodie mille modis exaggeratur etc. etc. deinde cum exemplis 
ridiculis in ludibrium vertere conantur veritatem catholicam. Quae omnia pa- 
tienter auscultanda sunt sine interruptione. Quando autem exhausierint totum 
suum stomachum, tunc cum omni patienti caritate et dulcedine explicabam 
eis sensum verbi traditio. Haec explicatio non tam facilis est. Inde transimus 
ad principia: Deus est Christus. Cur descendit de caelo? - Fundavit Eccle- 
siam universalem pro omnibus populis et gentibus, Ecclesiam duraturam 
usque ad iudicium universale. Constituit sibi Vicarium Petrum... moritu- 
rum... successoribus... Promisit Petro infallibilitatem... Doctrina Traditionis 
basatur supra promissionem Christi infallibilitatis successoris Petri ». 

Disputatio cum Pastore Protestante: Sola fons revelationis est Sacra 
Biblia, quia legendo S. Bibliam scio me audire verbum Dei. - R. Mahume- 
tani hunc eundem sensum probant legendo Coranum. - Sed quis te certiorem 
facit quod sit verbum Dei?... Hic manet non potest respondere. Nos habe- 
mus Papam, cui in persona Petri Christus promisit infallibilitatem... 

Nota: Semper amice me gessi cum pastoribus protestantibus et praelatis 
et sacerdotibus armeno-gregorianis. In Erzeriim filii, filiae et mulier pastoris 
protest. (Stepelton) assistebant meis lectionibus catecheticis dominicalibus. 
Ita amicaliter vixit mecum usque ad mortem. Adiuvit me pecunialiter in 
Trapezunta annis 1920-1923. 

Exc.mus P. D. Pericles Felici, arch. tit. Samosatensis, secreta- 
rius generalis: 

Praesidet hodiernae congregationi generali em.mus ac rev.mus D. 
card. Antonius Caggiano, arch. Bonaerensis. 

Communico Patribus Sacri Concilii, post constitutionem de instru- 
mentis communicationis socialis, tractatum iri decretum Ut omnes unum 
sint, nempe de Ecclesiae unitate; deinde constitutionem dogmaticam 
de Beata Maria Virgine, Matre Dei et Matre hominum, quae est in 
libello, qui hodie distribuitur, in quo quidem est etiam constitutio dog- 
matica de Ecclesia. 

Rogantur omnes, qui volunt loqui circa decretum de unitate Eccle- 
siae et constitutionem de Beata Maria Virgine, ut sua nomina dent 
quam citius. 

Incipit igitur hodie relatio et disceptatio circa schema constitutionis 
de instrumentis communicationis socialis. Loquetur in primis em.mus 
ac rev.mus D. card. Cento, deinde relationem exponet exc.mus D. Stourm. 
Et loqui postulaverunt em.mi ac rev.mi DD. Franciscus card. Spell- 
man, arch. Neo-Eboracensis; Ernestus card. Ruffini, arch. Panormita- 
nus; exc.mi DD. Vincentius Tarancon, ep. Celsonensis in Hispania; 
Albertus Sanschagrin, ep. coad. Amosensis in Canada; Georgius Beck, 
ep. Salfordensis in Anglia; Emmanuel Llopis, ep. Cauriensis in Hispa- 
nia; Herbertus Bednorz, coad. Katovicensis in Polonia; Franciscus Char- 
riere, ep. Lausannensis in Helvetia; Emmanuel Fernandez-Conde, ep. 
Cordubensis in Hispania; Ioseph D'Avack, arch. Camerinensis in Italia; 
Eugenius D'Souza, arch. Nagpurensis in India; Petrus Cantero, ep. Huel- 
vensis in Hispania; Antonius de Castro, ep. Camposinus in Brasilia; 
Ioseph Heuschen, aux. Leodiensis in Belgio; Vincentius Brizgys, coad. 
Kaunensis in Lithuania; Albertus Soegijapranata, arch. Semerangensis 
in Indonesia; Renatus Boudon, ep. Mimatensis in Gallia. 



DISCEPTATIO 



1 - SCHEMA CONSTITUTIONIS 

DE INSTRUMENTIS 
COMMUNICATIONIS SOCIALIS * 

PROOEMIUM ** 

5] 1. Inter mirifica technicae artis inventa, quae hodiernis 
praesertim temporibus, Deo favente, humanum ingenium e rebus 
creatis deprompsit, ea peculiari sollicitudine Mater Ecclesia ex- 
cipit ac prosequitur quae hominis animum potissimum respiciunt, 

5 quaeque novas aperuerunt vias cuiusvis generis nuntios, cogitata 
ac praecepta facillime communicandi. E quibus vero inventis ea 
eminent instrumenta quae non modo singulos homines, sed 
ipsas multitudines totamque humanam societatem, natura sua, 
attingere valent, sicuti folia prelo impressa, cinematographeum, 

10 radiophonia, televisio et alia huiusmodi, quae proinde iure meri- 
toque instrumenta communicationis socialis vocari possunt. 1 

2. [Quibus rationibus Ecclesiae intersint]. Haec autem in- 
strumenta humano generi valida praebent subsidia, cum multum 
conferant, si recte adhibeantur, ad excolendos singulos homines, 

15 atque ad humanam societatem mentis cultu animique virtute 
locupletandam, immo vero ad Dei regnum propagandum et fir- 
mandum. Sive enim evulgant nuntios, sive impertiunt praecepta, 
sive praebent spectacula, haec inventa ingenuarum artium deco- 
ras species, naturales necnon revelatas veritates ac exempla vir- 

20 tutum hominibus communicare valent, quibus ipsi ad superna 
promptius dirigi possint atque facilius noscant se omnes filios 
eiusdem Patris caelestis esse, uniusque humanae familiae fratres. 2 

3. Novit quidem Mater Ecclesia hominem, cuius in manibus 
haec instrumenta sunt posita, utpote libertate arbitrii praeditum 

25 necnon originali labe vulneratum, posse ea adhibere contra 



* Cf. vol. I, pars I, p. 262 nota. 

divini Conditoris consilium et in sui iacturam convertere; immo 

[205] 

eius maternum sensum angunt damna quae ex eorum inordinato 
usu humanae consociationi saepius orta sunt. 3 

4. [Qua ratione in Sancta Synodo Vaticana tractentur\ 
Huius ergo Sanctae Synodi Patres, ad proposita sibi praestituta 30 
attendentes, quaestiones praecipuas, cum prelo, cinematographeo, 
radiophonia, televisione reliquisque communicationis socialis in- 
strumentis connexas, expendendas esse censent, indeque doctri- [206] 
nam tradere et generales normas statuere decernunt, quae spec- 

tent ad rectam christiani populi institutionem morumque renova- 
tionem, ad catholicae vitae incrementum, necnon ad ecclesiasti- 
corum laicorumque apostolatus methodos ad nostrorum tempo- 5 
rum necessitates rationesque aptius accommodandas. 4 

5. [Hominibus bonae voluntatis invitatio]. Confidit autem 
haec Sancta Synodus de hac re Ecclesiae doctrinae et disciplinae 
expositionem non solum saluti christifidelium profuturam, sed 

et omnibus bonae voluntatis hominibus 5 probatam fore; iis sci- 10 
licet qui, naturae leges morales prosequi contendentes, student 
nova haec inventa in hominum utilitatem et in societatis bonum 
— cuius sors in dies magis a communicationis socialis instrumen- 
torum recto usu pendet — unice flectere. 

NOTAE 

** Declaratio: Summus Pontifex in Litteris Apostolicis, quarum 
initium est: Superno Dei nutu, munus Secretariatui de scriptis prelo eden- 
clis et de spectaculis moderandis concreditum, his verbis declaravit: « Se- 
cretariatus pariter instituitur quaestionibus omnibus expediendis, quae cum 
hodiernis vulgandarum sententiarum rationibus (ut sunt folia impressa, ra- 
diophonicae et televisificae transmissiones, cinematographica spectacula etc.) 
quoquo modo conectuntur ». 

Penes linguas hodiernas variae reperiuntur voces ad hanc novam rerum 
provinciam appellandam; quarum aliae magis extollunt aptitudinem ad trans- 
missionem sententiarum (« techniques de diffusion »), aliae efficaciam so- 
cialem (« mass media », « Publizistik »), aliae facilitatem in usu imaginum 
et vocum (« mezzi audiovisivi »). 

Minus conveniens videtur, ad has res designandas, vocem « spectacula » 
usurpare, quia minime omnibus novis inventis tribui potest, sicut v. gr. 
radiophoniae, et quia ipsa vox multa complectitur quae ad sententias vul- 
gandas non pertinent, sicut agones, ludos circenses et similia. Praeterea vox 
« spectacula » non satis enuntiat rationem, omnibus inventis de quibus hic 

[206] agitur propriam, directe communicandi aliquod spirituale contentum et 
consequenter continuo atque efficaciter in animos agendi, etiamsi commu- 
nicatio ipsa speciem oblectamenti prae se ferat. 

Propterea necessarium visum est huius Secretariatus sodalibus perito- 
rum in hac re virorum sententiae obsecundare atque ad designanda nova 
haec inventa nomen proponere: instrumenta communicationis socialis, 
in posterum etiam in iurisprudentia ecclesiastica et in pastoralibus docu- 
mentis utendum. 

Quod nomen in primis innuit horum inventorum originem, cum techni- 
cis artibus connexam; deinde actionem instrumentalem, qua contentum spi- 
[207] rituale, ab auctore humano compositum, aliis communicatur ; denique vim 
quam celeriter in totam societatem exercet. 

1 Cf. Pius XII, Litt. Encycl. Miranda prorsus, 8 sept. 1957: AAS 49 
(1957) pp. 765-766; Epistula ab Officio de publicis Ecclesiae negotiis ad 
Praesidem Hebdomadis Socialis Gallicae, Les Semaines Sociales, 14 iul. 
1955: UOss. Rom., 22 iul. 1955; Pius XI, Litt. Encycl. Vigilanti cura, 
29 iun. 1936: AAS 28 (1936) p. 256; Pius XII, Sermo ad moderatores 
ephemeridum Civitatum Foederatarum Americae Sept., 24 martii 1952: 
Discorsi e Radiomessaggi, XIV, p. 31. 

2 Cf. Vigilanti cura, 1. c. p. 251; Miranda prorsus, 1. c. pp. 769, 772, 
777; Pius XII, Sermo ad viros actionis catholicae italicae, 20 sept. 1942: 
Discorsi e Radiomessaggi, IV, pp. 214-215. 

3 Cf . Pius XI, Sermo ad Moderatores ephemeridum exterarum, 9 apri- 
lis 1934: L'Oss. Rom., 11 aprilis 1934; Litt. Encycl. Vigilanti cura, 
1. c. p. 251; Litt. Encycl. Miranda prorsus, 1. c. pp. 769, 772; Ioan- 
nes XXIII, Motu Proprio Boni Pastoris, 22 febr. 1959: AAS 51 (1959) 
pp. 184-185. 

4 Cf. Ioannes XXIII, Litt. Encycl. Ad Vetri Cathedram, 29 iun. 1959: 
AAS 51 (1959) p. 511. 

5 «... quoslibet catholicos etiam omnesque cordatos homines » Vigi- 
lanti cura, 1. c. p. 258; « di quanti sono dotati di un sereno giudizio e di 
un senso di responsabilita », « 1'unione concorde dei buoni contro il film 
corruttore» Film ideale, Sermo Pn XII, 21 iun. 1955: AAS 47 (1955) 
pp. 505-506. 

Pars I 

DE ECCLESIAE DOCTRINA * 

6. [Introductio]. Sacrosancta Vaticana Synodus imprimis 
Ecclesiae doctrinam circa instrumenta communicationis socialis 
tradit hoc consilio ducta, ut omnes probe sciant: quae iura atque 
officia in hac parte ad Ecclesiam pertineant; quibus rationibus 
normisque bonus vel malus eorum moralis usus innitatur; deni- 
que, quibus teneantur officiis quoad rectum horum instrumen- 
torum usum, omnes qui in hac provincia operam suam navant. 



Caput I 

DE IURE ET OFFICIO ECCLESIAE 



7. [Ecclesiae iurium atque officiorum fontes]. Sanctae Ec- 
clesiae iura atque officia, quae instrumenta communicationis so- 
cialis respiciunt, proficiscuntur ex munere eidem Ecclesiae a Chri- 10 
sto Domino concredito docendi omnes homines, eosque ad pascua 
salutis secure ducendi, 1 tum revelatas veritates tradendo, tum 
iuris naturalis leges authentice interpretando. 2 Hac in suprema 

et universali magisterii auctoritate constituta, 3 atque evangeli- 
zandi necessitate compulsa, quam iam Apostolus gentium sibi 15 
incumbere profitebatur, 4 Ecclesia Catholica proprium munus cir- 
ca hodierna communicationis socialis instrumenta vindicat: mu- 
nus scilicet nuntium salutis, his instrumentis adhibitis, praedi- 
candi, et homines de eorum recto usu docendi. 

8. [Ecclesiae agendi ratio\ His ofEciis a Divino Redemptore 20 
sibi concreditis semper Ecclesia fideliter functa est, primum qui- 
dem instrumenta sui apostolatus seligendo atque aptando ad 
temporum necessitates et condiciones. Verbum enim salutis non 
tantum per sacrorum praeconum voces, sed etiam Apostolorum, 
Pontificum Doctorumque scriptis evulgare sategit; immo vero, 25 
praesertim ut rudiores per sensibilia ad superna raperentur, can- 
ticis, scaenicis spectaculis, omniumque ingenuarum artium innu- 
meris mire elatis operibus usa est; praeterea, foliis librisque prelo 
editis, vixdum hoc inventum adhiberi coeptum est; novissime [209] 
vero omnibus hodiernarum technicarum instrumentis. 5 Nec um- 

[209] quam defuit Ecclesia in docendo, monendo atque statuendo, ne 
fideles, his omnibus utentes, detrimentum caperent. 6 

5 9. [Ecclesiae iurium atque munerum natura et ambitus]. 

Ecclesiae igitur praxi et ecclesiastici magisterii testimoniis innixa, 
haec Sacra Synodus profitetur et docet: ius munusque esse Ec- 
clesiae inviolabile communicationis socialis cuiusvis generis in- 
strumentis, quatenus ad christianam educationem ad omnemque 

10 suam de animarum salute operam sunt necessaria vel consenta- 
nea, libere uti, et homines docere ac moderari ut, suam totiusque 
humanae familiae salutem perfectionemque, horum instrumen- 
torum auxilio, ad hanc vitam et aeternam quod attinet, asse- 
quantur. 7 Quare, si ipsorum instrumentorum possessio penes 

15 ipsam Ecclesiam non sit, nefas erit eorum usum a potestate civili 
vel a privatis ita disponi, ut Ecclesiae aditus non pateat. 8 Hoc 
vero Ecclesiae Catholicae ius cuiusvis generis instrumentis libere 
utendi, et Sedi Apostolicae et singularibus Ecclesiis competit. 9 

10. Ius autem Ecclesiae docendi et moderandi non solum 
20 respicit principia doctrinae sed etiam particulares determinatio- 

nes circa horum instrumentorum usum. 10 

11. Monentur ergo omnes cordati homines, et praesertim 
Ecclesiae sinceri actuosique filii, ut istorum instrumentorum usum 
Ipsi faciliorem pro viribus reddant, 11 pro certo habentes iura 

25 atque munera in hac provincia ab Ecclesia exercenda, omni tem- 
pore de humano genere promerita, 12 nedum societatis civilis iura 
laedant, perinsignes utilitates humanae consociationi conferre, 
familiarem atque socialem vitam roborare, scientiam ditare, in- 
geniorum cultum animique humanitatem extollere, pacis studia 

30 inter nationes valide fovere atque tutari. 13 

NOTAE 

* Declaratio: Agitur hic de doctrina iam saepius in Magisterii eccle- 
siastici documentis per partes exhibita, nunc autem in unum collecta, tri- 
bus praesertim argumentis in lucem positis: 

— De iure Ecclesiae libere his instrumentis utendi (caput I); ius 
enim habendi catholicum prelum, catholicas radiophonicas televisificasque 

[210] transmissiones et alia huiusmodi ad Ecclesiae operam necessaria, omnino 
pertinet ad religionis libertatem. 

— De iudiciis practicis circa moralitatem earum rerum quae his in- 

strumentis diffunduntur (caput II); requiritur enim, non solum ad populi [210] 
christiani bonum, sed etiam ad Pastorum utilitatem, ut praecipuae quae- 
stiones morales in hac materia a Concilio auctoritative solvantur ad rectum 
iudicium efformandum et ad unitatem actionis firmandam. 

— De officiis eorum in quorum manibus instrumenta communicationis 
sunt posita (caput III); magni enim momenti est christiana institutio coe- 
tuum artificum atque auctorum. 

1 « Quod in aure auditis, praedicate super tecta » Mt. X, 27: « ... eun- 
tes in mundum universum praedicate Evangelium omni creaturae » Mc. 
XVI, 15; « Euntes ergo docete omnes gentes... docentes eos servare omnia 
quaecumque mandavi vobis » Mt. XXVIII, 19-20. 

2 Cf. Gregorius IX, Epistula Ab Aegyptiis ad Theologos Parisien- 
ses, 7 iulii 1228: Denz. 442-443; Conc. Vat., Sessio III, Const. dogm. 
De fide cath., c. 4, De impossibilitate oppositionis inter fidem et rationem: 
Denz. 1797; S. C. S. Officii, Decretum Lamentabili, 3 iunii 1907, 
n. 5: Denz. 2005; Pius XI, Litt. Encycl. Divini illius Magistri, 31 dec. 
1929: AAS 22 (1930) p. 64; Pius XI, Litt. Encycl. Quadragesimo anno, 
15 maii 1931: AAS 23 (1931) p. 190. 

3 Cf. Divini illius Magistri, 1. c. p. 49 et sqq. 

4 1 Cor. IX, 16. 

5 Miranda prorsus, 1. c. p. 768. 

6 Huc enim facit Pauli praedicatio, post quam Ephesii neophytae, 
qui fuerant curiosa sectati, libros contulerunt et combusserunt (Act. XIX, 
19-20); huc faciunt acta Conciliorum, a Nicaeno (Mansi, S. Conciliorum 
nova et amplissima collectio, Ed. phototypica, Graciaci 1960, vol. II, 
pp. 637, 657 et praesertim p. 919) et a Constantinopolitano II (Mansi, 
1. c. vol. IX, pp. 179-202 et sqq.; pp. 252-254 et 298), in quibus de Arii 
Thalia et de Tribus Capitulis actum est, usque ad Lateranense V, quod 
praecepta de impressione et approbatione librorum statuit ne id, quod 
divino favente numine, ad Dei gloriam et fidei augmentum ac bonarum 
artium salubriter est inventum, in contrarium convertatur, ac christifide- 
lium saluti detrimentum pariat (Mansi, 1. c. vol. XXXII, pp. 912-913); 
denique usque ad Tridentinam Synodum, quae de libris edendis ac le- 
gendis tractandum mandavit (Mansi, 1. c. vol. XXXIII, pp. 117-118). 

Nec desunt innumeri Summorum Pontificum interventus: ab Anasta- 
sio, qui Origenis scripta respuit (PL, vol. XX, p. 73), et a Leone Magno, 
qui Manichaeorum ac Priscillianorum volumina interdixit (PL, vol. LIV, 
694-695), usque ad Paulum IV, qui, primus, pro tota Ecclesia librorum 
prohibitorum Indices redegit (« Index auctorum et librorum, qui tamquam 
haeretici aut suspecti aut perniciosi ab Officio S. Romanae Inquisitionis 
reprobantur et in universa christiana Republica interdicuntur », Romae 
1557; cf. F. A. Zaccaria, Storia polemica delle proibizioni de' libri, 
Roma 1777, p. 145). 

Recentiore vero tempore Summi Pontifices, qui de scriptis prelo excu- 
sis agere ac statuere numquam destiterunt (Litt. Encycl. Quanta cura, 
Pn IX, 8 dec. 1864: ASS 3 [1867] p. 161; Epistula Encyclica ad Epi- 
scopos Lusitaniae, Leonis XIII, Pergrata Nobis, 1886, Acta Leonis, VI, [211] 
pp. 189-190; Litterae Encyclicae ad Episcopos Brasiliae, Leonis XIII, 



380 



ACTA CONC. VATICANI II - PERIODUS I 



[211] Vaternae providaeque ; 1899, Acta Leonis, XIX, p. 195; Litterae Encycli- 
cae ad Episcopos Italiae, S. Pn X, II fermo proposito, 1905, ASS 37 
p. 741 et sqq.; Pius XI, Sermo in Conventu augurali Expositionis catholi- 
carum scriptionum ex universo orbe in Civitate Vaticana, 12 maii 1936: 
AAS 29 [1937] pp. 139-144), ut animarum saluti prospicerent, simul quae- 
stiones etiam omnes perpenderunt quas novissima instrumenta communica- 
tionis socialis, saeculo vigesimo invecta, proponerent, ac necessarium iudi- 
caverunt de eisdem quaestionibus in magisterii pontificii documentis late 
atque competenter tractari {Vigilanti cura, 1. c; Pius XII, Sermo ad III 
Conventum internationalem de prelo catholico, 18 febr. 1950: Discorsi e 
Radiomessaggi XI, pp. 365-372; Miranda prorsus, 1. c; Ioannes XXIII, 
Sermo ad iurisperitos catholicos Italiae, 8 dec 1959: AAS 52 [1960] 
pp. 45-50; Boni pastoris, 1. c, Epistula Apost. Ioannis XXIII Nostra Pa- 
tris, 29 iun. 1961: AAS 53 [1961] pp. 492-494). 

7 « Ecclesia autem... inviolabili iure fruitur ea impertiendi, quae sibi 
ex divino mandato concredita sunt. Cui sacrosancto iuri officium eorum 
respondeat oportet, qui publicam rem moderantur; ita quidem, ut etiam 
ad has artes, quibus veritatem virtutemque propaget, ei aditus patere de- 
beat »: Miranda prorsus, 1. c. p. 773; cf. etiam Divini illius Magistri, 1. c 
p. 54; CIC can. 1322, $ 2. 

8 Cf . Miranda prorsus, ut supra. 

9 Cf. CIC can. 1495. 

10 Cf. Pius XII, Nuntius radiophonicus de conscientiae christianae 
institutione, 23 martii 1952: Discorsi e Radiomessaggi, XIV, p. 22. 

11 « Qui vero Ecclesiae sinceri actuosique filii sunt... efficere pro viri- 
bus iubentur ut eadem technicis hisce inventis uti possit, quatenus ad 
animorum sanctitatem conferant » Miranda prorsus, 1. c p. 773. 

12 Cf. Conc. Vat., Sess. III, c. 4, De fide et ratione: Denz. 1799; 
Leo XIII, Litt. Encycl. Immortale Dei, 1 nov. 1885: Denz. 1878, 1879; 
« Est enim humanarum disciplinarum ingenuarumque artium patrona et 
altrix » Miranda prorsus, 1. c. p. 774. 

13 Cf. Miranda prorsus, 1. c. p. 776 et sqq. 



[212] Caput II 

DE ORDINE MORALI OBIECTIVO SERVANDO 

12. [De ordinis moralis primatu\. Cum sibi proponant de- 
clarare rationes quibus bonus vel malus instrumentorum com- 
municationis socialis usus diiudicetur, Patres Concilii praeprimis 
obiectivi ordinis moralis primatum omnibus tenendum edicunt. 1 
5 Hic enim ordo ceteros ordines cum iisdem instrumentis conne- 
xos — sicuti oeconomicum, politicum, ad artem pertinentem — 
licet praestantes, unus excedit. Solus enim moralis ordo homi- 
nem, Dei rationalem creaturam, et ad superna vocatum, in tota 

ipsius natura complectitur, atque, si integre fideliterque serve- 

[212] 

tur, eum ad perfectionem et beatitudinem plene assequendas ad- 10 
ducit, itemque principia, divinis praeceptis confirmata, ei suppe- 
ditat, ad horum etiam instrumentorum usum quod attinet, sem- 
per et ubique valitura. 2 

13. [Quae ad recta iudicia moralia requirantur]. Ad rectum 
ergo iudicium morale ferendum in implicatis quaestionibus mo- *5 
ralibus ex usu instrumentorum communicationis socialis ortis vel 
orituris, tria sunt coniunctim consideranda: ratio scilicet agendi 
ipsorum instrumentorum propria; contentum, quod horum in- 
strumentorum ope communicatur, et adiuncta, seu circumstan- 
tiae omnes, in quibus ipsa communicatio perficitur. 3 20 

14. [Ratio agendi]. Attendatur ergo oportet imprimis ad 
rationem agendi horum instrumentorum, quorum vis fascinato- 
ria tanta esse potest, ut homines, praesertim si imparati sint, eam- 
dem animadvertere, dominari ac, si res ferat, reicere, saepenumero 
non valeant; accedit quod id genus instrumenta potius aptantur 25 
ad homines in numerum coacervatim cogendos quam ad singulas 
personas, suae libertatis conscias, afficiendas. 4 

15. Accedit etiam quod ob sensuum oblectationem et sem- 
per nova sciendi cupidinem, quas ipsa in utentibus gignunt, ea- 
dem nimiam animorum attentionem ac temporis non modicam 30 
partem sibi facile arrogant. Nemo igitur est qui non videat peri- 

cula libertati, cultui navitatique, tum singulorum hominum tum [213] 
societatis, ab immoderato usu istorum instrumentorum timenda, 
quibus obviam eatur necesse est idoneis auxiliis, quae christianae 
virtutes, praesertim caritas, prudentia et temperantia suadeant. 5 

16. [Contentum]. Deinde attendatur oportet ad contentum 5 
quod, ope istorum instrumentorum, propria sua forma, commu- 
nicatur, et ex quo potior et prima honestas seu moralitas com- 
municationis pendet. 6 Dum igitur laude digna sunt ea quae isto- 
rum instrumentorum ope, honorem Deo debitum, supernaturales 
religionis divitias, animi ornatum, scientiarum atque ingenuarum 10 
artium merita extollant atque promoveant; amorem Dei et pro- 
ximi inter homines ac nationes, iustitiam et pacem genuini no- 
minis, castum connubium familiaeque sanctitatem, necnon digna 
hominibus oblectamenta omniaque veri nominis bona procurent; 

e contrario semper reprobanda erunt quae istorum instrumento- 15 

[213] 

rum ope Deum religionemque impetere, veritatem mutilare vel 
deformare, moralem sensum debilitare, legitimae auctoritati in- 
sultare, malam auri potestatem extollere, genus luxuriosum vitae 
dilaudare, facinora, rapinas, odia inter sociales classes et inter 
20 varias stirpes cohonestare audeant. 7 

17. [ Adiuncta ] . Denique attendendum est ad adiuncta, in qui- 
bus reapse unaquaeque communicatio socialis perficitur circum- 
stantiae scilicet omnes personarum, locorum, temporum et cete- 
rorum id genus, quae eius honestatem valeant mutare, vel pror- 
25 sus novare. Maiora enim officia moralia effectoribus incumbunt, 
si effectio vel divulgatio communicationis sub auctoritate civili 
perficiatur, 8 vel si aere publico sustentetur; maxime autem si res 
efficiantur vel vulgentur a catholico instituto seu a persona re- 
ligiosa. 9 

30 18. Diversum praeterea erit iudicium morale ferendum de 
communicatione iuxta gradum praeparationis spiritualis, iuxta 
culturae evolutionem ac multitudinis sensum, ac praesertim iuxta 
aetatem lectorum, auditorum et spectatorum; 10 diversum etiam 
si haec instrumenta intra ipsos domesticos parietes nuntia specta- 

35 culaque introducant. 11 

19. [De nonnullis quaestionibus moralibus hodie agitatis]. 
Ceterum minime latet Patres Concilii usum horum instrumento- 

[214] rum tum quaestiones psychologicas et sociologicas, tum, et qui- 
dem imprimis, morales excitasse novas atque implexas, quae, ut 
solvantur, in dies acriora studia requirunt. Quare ipsi Patres viros 
scientiis psychologicis et moralibus vacantes adhortantur ut inve- 
5 stigationes in hac materia recte prosequi contendant. 

20. Attamen ut fideles, necnon universi cordati homines, 
rectam sibi conscientiam efformare possint, Patribus placuit tres 
quaestiones, nostra aetate maxime agitatas, tangere, scilicet: de 
libertate informationis, de libertate artis, atque de mali moralis 

io tractatione. 

21. [De iure ad informationem]. Omnes sane norunt ho- 
diernae societatis progressiones et arctiora vincula inter huma- 
nae societatis membra, perutilem, atque plerumque necessariam, 
informationem reddidisse. Publica enim et tempestiva eventuum 

15 rerumque communicatione plenior et continua instructio prae- 

betur singulis hominibus, ita ut ad bonum commune efficaciter [214] 
omnes conferre possint, sicque auctiorem totius civilis societatis 
profectum tueantur. 12 Inest ergo in societate humana ius ad in- 
formationem de omnibus quae singulis, vel coetibus, secundum 
uniuscuiusque condiciones, conveniant; huius tamen rectum iuris 20 
exercitium expostulat ut, veritate, iustitia et caritate semper ser- 
vatis, in suo obiecto communicatio sit integra, scilicet ne sub- 
stantia rei nuntiatae, in nuntiis seligendis vel supprimendis, iniu- 
ste mutiletur vel mutetur; sit etiam, in modo, honesta et con- 
veniens, scilicet sancte leges morales hominisque dignitatem ser- 25 
vet, cum in nuntiis promendis tum in quaeritandis. Non omnis 
enim scientia prodest, caritas autem semper aedificat. 13 

22. [De libertate artis]. Continua artium technicarum pro- 
gressio ac perfectio valde contulerunt sive ad veterum artificum 
opera aptanda et alte divulganda, sive ad nova, novis adhibitis 30 
significandi rationibus, artificia exprimenda. Hinc autem factum 

est ut arduae controversiae in praesentiarum increbrescerent de 
rationibus quae intercedunt inter artis iura, ut aiunt, et legis mo- 
ralis normas, de quibus alii aliter sentiunt, secundum scilicet, 
tum de ethica tum de aesthetica opiniones, saepe aberrantes, 35 
singulorum proprias. 

23. Primatu ordinis moralis declarato, Patres Concilii, ad 

iura Dei animarumque tuenda, haec recolunt: tum artifices in [215] 
miris operibus effingendis et divulgandis, tum receptores, qui ea 
sibi comparant iisque fruuntur, homines cum sint, semper legis 
moralis imperio obstringi. Ea ergo libertate legitime utantur 
oportet quae est vera hominum libertas, quae scilicet postulat ut 5 
omnes adhibeantur opes et cum ceteris communicentur quae ad 
virtutem humanaeque naturae perfectionem conferre possint^ 
Haec autem eo magis valent quo frequentiores imparatioresque 
erunt receptores quibus artis opera destinentur, insuper quo ve- 
hementior erit vis fascinatoria ipsius communicationis, denique 10 
quo minus materia communicata splendore verae artis refulgebit. 

24. [De tractatione mali moralis]. Ad malum morale in ar- 
gumentis ope instrumentorum communicationis socialis tractan- 
dis, narratio delictorum vel errorum hominum potest sane inser- 
vire ad hominem penitius cognoscendum explorandumque, ad 15 
veri bonique magnificentiam manifestandam atque extollendam, 

[215] opportunioribus ceterum effectibus dramaticis obtentis. 15 Mali 
tamen narratio, descriptio vel repraesentatio, ne damnum potius 
quam utilitatem animis afferant, legibus moralibus subiaceant 

20 omnino oportet, eo vel magis si agatur de rebus quae sibi debi- 
tam reverentiam exigant, vel quae hominem, originali labe vul- 
neratum, facilius ad inordinatam libidinem incitent. Ne, ergo, 
ludicre, aut plus aequo in malo auctor immoretur, neve hoc in- 
honeste tractet, sive flagitiosas res probando immo celebrando, 

25 sive eas dolosis ac depravantibus ornatibus instruendo, sive eas 
illis praebendo quibus modica vel nulla sit facultas easdem recte 
intelligendi iisque obsistendi. Huc enim facit Domini monitum: 
Vae mundo a scandalis... Vae homini illi per quem scandalum 
venit. 16 

NOTAE 

1 Cf. S. Thomas, Summa TheoL, I-II, q. XXII, a. 1-5. 

2 Cf. Pius XII, Litt. Encycl. Summi Pontificatus, 20 oct. 1939: AAS 
31 (1939) p. 423; Nuntius Radiophonicus de conscientia christiana in iuve- 
nihus recte eformanda: AAS 44 (1952) p. 272; Litt. Encycl. Humani 
generis, 12 aug. 1950: Denz. 2306. 

3 Cf. S. Thomas, Summa Theol., I-II, q. XVIII, a. 2, 3 et 10. 

4 Cf. Vigilanti cura, 1. c. pp. 255-256. 

5 Film ideale, 1. c. pp. 504-505; Miranda prorsus, 1. c. pp. 777-780, 
782, 804; Boni Pastoris, 1. c. pp. 184 et 185. 

6 Cf. Mt. XII, 35; XV, 18. 

[216] 7 Cf. Vigilanti cura, 1. c. pp. 255-256; Pius XII, Sermo ad Moderato- 

res Societatis Radiophonicae Italiae, 3 dec. 1944: Discorsi e Radiomes- 
saggi, VI, pp. 211-213; I rapidi progressi, Adhortatio Pn XII ad Episco- 
pos Italiae de televisione, 1 ian. 1954, AAS 46 (1954) pp. 19-20; Nostra 
Patris, 1. c. pp. 492-493. 

8 Cf. Miranda prorsus, 1. c. p. 773. 

9 Cf. Instructio Pontificii Consilii rem cinemotagraphicam moderantis 
ad Episcopos Italiae, 1 iunii 1953. 

10 Cf. Film ideale, 1. c. p. 507 et sqq. 

11 Cf. I rapidi progressi, 1. c. pag. 20; Miranda prorsus, 1. c. pp. 794, 

801. 

12 Cf. Pius XII, Sermo ad Conventum intern. scriptorum ephemeri- 
dum cathol., 15 febr. 1950: AAS 42 (1950) p. 256. 

13 Cf. 1 Cor. VIII, 1. 

14 Miranda prorsus, 1. c. p. 773; cf. Pius XII, Sermo de loanne a Fae- 
sulis qui « Angelicus » appellatur, 20 apr. 1955: AAS 47 (1955) pp. 291- 
292; Pius XII, Sermo ad censores ecclesiasticos librorum, 13 febr. 1956: 
AAS 48 (1956) pp. 133-134. 

15 Cf. Film ideale, 1. c. pp. 822-829. 

16 Mt. XVIII, 7. 

Caput III 

DE SINGULORUM CIVIUM ATQUE SAECULARIS [217] 
POTESTATIS OFFICIIS 

25. [Partitio\ Magni ponderis sunt officia eorum quibus 
facultas est in rectum usum ipsa instrumenta convertere. Quo- 
rum in numero imprimis recensentur omnes qui, in hac rerum 
parte, in publicas opiniones influere possunt; deinde receptores, 
parentes, praeceptores, iique omnes qui circa ipsa instrumenta, 5 
ex suscepto munere, operam praestant; denique auctoritas ci- 
vilis: a quibus omnibus ordinis moralis in hac re instauratio 
navitatem postulat magnanimam atque consociatam. 1 

26. [De publicis opinionibus recte ejformandis\ Cum opi- 
niones publicae — quae vim et efEcaciam hodie exercent maxi- 10 
mam in omnium ordinum cives et in vitam sive privatam sive 
socialem — potissimum efformentur atque magis magisque incre- 
brescant ex istorum instrumentorum suasionibus, omnia societatis 
membra suis iustitiae et caritatis officiis satisfaciant necesse est, 
operam navando ad ipsas opiniones, etiam ope istorum instru- 15 
mentorum, recte efformandas atque pandendas. 2 Ideoque, et in 
hac parte sibi claras certasque rerum notitias comparent, sese 

ad rectum iudicium morale exerceant, idemque opportune et 
fortiter manifestent, omnibus adhibitis auxiliis quae iustae leges 
praebeant. Nec se a culpa vacuos existimare audeant si, ob sui 20 
absentiam, mala in publicas opiniones saepenumero invalescant. 

27. [De receptoribus\ Procul dubio peculiaria officia obeun- 
da sunt a receptoribus: a lectoribus scilicet, a spectatoribus et 
ab auditoribus, qui informationes et spectacula his instrumentis 
diffusa, personali ac libera electione, recipiunt. Recta autem ele- 25 
ctio expostulat ut ea omnia vitentur quae spiritalis detrimenti 
causa vel occasio fiant, ne alii per pravum exemplum in pericu- 
lum inducantur, neve bonis communicationibus obstetur, malis 
vero faveatur, quod quidem fit pretium exhibitoribus solvendo, 
qui ob oeconomicas dumtaxat rationes haec instrumenta adhi- 30 
beant. 3 

Inest ergo receptoribus grave officium sese tempestive cer- 
tiores faciendi de sententiis quae his in rebus a competenti aucto- 



25 



386 



ACTA CONC. VATICANI II - PERIODUS I 



[218] ritate ferantur, atque eisdem, secundum rectae conscientiae nor- 
mas, fideliter obsequendi. 4 Vir enim prudens dirigit gressus suos, 5 
... et qui amat periculum, in illo peribit. 6 Curent vero receptores 
ut suam conscientiam excitent atque instituant, ita ut inordinatis 
5 suasionibus facilius obsistant, bonis autem, quae virtute, scientia 
et arte praestant, plene faveant. 7 

28. [De iunioribus ac de iis quibus eorum cura committitur\ 
Iuniores praesertim cohortandi sunt ad disciplinam et modera- 
tionem in usu horum instrumentorum, atque ad ea deligenda 

io quae ipsorum mentis maturitati conveniant; deinde studiose du- 
cendi, si opus fuerit, ut res visas, auditas, lectas, penitius intelle- 
gant, de iis simul cum educatoribus disserant, ac rectum iudicium 
proferre ediscant. 8 Huiusmodi autem perutile opus, ad rectam pae- 
dagogiam spectans, inter officia recensendum est parentum, ma- 

15 gistrorum insuper, institutorum, sacerdotum, quibus iuniorum 
cura committitur; qui omnes sollicitudinis suae uberem fructum 
consequentur si, quae alios tenentur docere, ipsi egregie calleant, 
et si in istorum instrumentorum usu, virtutis exemplo sua prae- 
cepta firment. 9 

20 29. [De iis qui, ex suscepto munere, circa haec instrumenta 
operam praestant]. Attamen praecipuum morale officium in recto 
instrumentorum usu communicationis socialis respicit diurnarios, 
scriptores, scaenicorumque apparatuum artifices, actores, prae- 
bitores, diribitores, gestores et venditores, criticos ceterosque 

25 qui harum communicationum auctores fiunt. Omnino enim patet 
quales quantasque partes ii omnes sortiti sint in hodiernis ho- 
minum consortionibus, scilicet informando, incitando, humanum 
genus recte vel pessum ducendo. 10 

30. Eorum itaque erit, oeconomicas, vel politicas, vel artis 
30 rationes ita moderari ut, Dei Regnum primum quaerentes, 11 bono 
communi tum religionis tum humanae culturae prospiciant. 12 Qui- 
bus arduis sane tamque sacris ofiiciis harum artium viri periti 
satisfacere nequibunt, nisi iidem prius rectam vitae humanae opi- 
nionem sibi efforment ac teneant, quae istis muneribus rite im- 
35 plendis eos ex intimo disponat. 13 Quam ad rem, iidem consocia- 
tiones ad suam professionem spectantes sibi seligant quae legum 
moralium reverentiam in suae artis exercitio sibi imponant quae- 
que omnia incepta et pacta reiciant rectae conscientiae adver- 

santia atque civilis auctoritatis debitam vigilantiam salubriter [219] 
praecurrant. 14 

31. [De auctoritate civili]. Doctrina christiana de origine et 
natura auctoritatis civilis postulat ut eadem auctoritas hac etiam 

in re peculiaribus officiis obstringatur, ratione boni communis, cui 5 
haec instrumenta ordinantur. 15 Eius enim, pro suo munere, est 
informationis veram iustamque libertatem, qua hodierna societas 
ad sui profectum omnino eget, defendere atque tutari; religionem, 
culturam, artes fovere, ut perficiantur et promoveantur; recepto- 
ribus, ut suis legitimis iuribus libere frui possint, patrocinari. io 

32. Praeterea civilis potestas definitum atque in dies amplius 
obtinet ofiicium optima quaeque communicationis socialis in- 
cepta adiuvandi, 16 praesertim vero ea quae, licet necessaria vel 
maxime utilia — uti sunt quae iuventae conveniant — a merce- 
nariis quidem negleguntur, dum ab aliis, qui boni, veri pulchri- 15 
que incrementum sibi proponunt, suscipi nequeunt, si congruis 
careant auxiliis. 

33. Denique eadem publica potestas gravissimo tenetur of- 
ficio per iustas leges vigilanter consulendi, ne ex horum instru- 
mentorum pravo usu gravia discrimina publicis moribus et socie- 20 
tatis progressui obveniant; 17 nec licet asserere per hanc vigilem 
curam iniuste singulorum comprimi libertatem, 18 si saecularis 
potestas compescat negotia ad morum integritatem evertendam, 
praesertim si ad iuniorum aut incultorum hominum morale praesi- 
dium eius vigilantia exerceatur, et si validae deficiant cautiones 2 * 
ex parte eorum qui, ex suscepto munere, haec instrumenta adhi- 
bent. Caveatur tamen ne cives, iniusto vel immoderato civilis 
auctoritatis interventu, suis iuribus priventur. 



NOTAE 

1 Cf. Pius XII, Sermo ad Urbis puellas, 12 maii 1946: Discorsi e 
Radiomessaggi, VIII, p. 77 et sqq.; Miranda prorsus, 1. c. pp. 775-776. 

2 Cf. Pius XII, Sermo ad III Conventum internationalem de prelo 
catholico, 18 febr. 1950: Discorsi e Radiomessaggi, XI, pp. 365-372. 

3 Cf. Miranda prorsus, 1. c. pp. 787-788; Nuntius Officii de Ecclesiae 
publicis negotiis ad Officium Catholicum Internationale de re cinematogra- 
phica, 6 iun. 1958: L'Oss. Rom., 18 iun. 1958. 

[220] 4 Cf. Miranda prorsus, 1. c. pp. 787, 795-796, 803; Nuntius Officii 

de Ecclesiae publicis negotiis ad Officium Catholicum Internationale de re 
cinematographica, 10 iun. 1954: L'Oss. Rom., 21-22 iun. 1954. 

5 Prov. XV, 21. 

8 Eccli. III, 27. 

7 Cf. Miranda prorsus, 1. c. pp. 780-781, 786. 

8 Cf. Miranda prorsus, 1. c. pp. 780-782, 791, 802-803; Pius XI, Litt. 
Encycl. Casti connubii, 31 dec. 1930: AAS 22 (1930) p. 556. 

9 Cf. Divini illius Magistri, 1. c. pp. 81-82; Miranda prorsus, 1. c. 
pp. 803-804. 

10 Cf. Miranda prorsus, 1. c. pp. 787-791; Pius XII, Sermo ad edito- 
res catholicos, 10 dec. 1950: Viscorsi e Radiomessaggi, XII, p. 357. 

11 Cf. Lc. XII, 31. 

12 Cf. Miranda prorsus, 1. c. pp. 779, 789-790. 

13 Cf. Miranda prorsus, 1. c. pp. 791-792. 

14 Cf. Miranda prorsus, 1. c. p. 775. 

15 Cf. Miranda prorsus, 1. c. pp. 11 5-11 d, 792, 798-799. 

16 Cf. Miranda prorsus, 1. c. pp. 773-774; Ioannes XXIII, Litt. Encycl. 
Mater et Magistra, 15 maii 1961: AAS 53 (1961) pp. 415-419. 

17 Cf. Mater et Magistra, 1. c. pp. 429-430; Miranda prorsus, 1. c. 
p. 775. 

18 Miranda prorsus, 1. c. p. 775. 



CONGREGATIO GENERALIS XXV 



389 



PARS II [221] 
DE ECCLESIAE ACTIONE SEU APOSTOLATU * 

34. [Introductio]. Huius Sanctae Synodi Patres, ad ea ve- 
nientes quae propriam Ecclesiae actionem hac in parte respiciunt, 
decernunt normas proferre de recto istorum instrumentorum usu 
ad veritatem institutionemque christianam quod attinet, atque de 
subsidiis quae ad hanc apostolicam navitatem fructuosiorem red- 
dendam conferre possunt. 5 

Caput I 

DE VERITATE INSTITUTIONEQUE CHRISTIANA PROPAGANDA 

35. [ Generalis adhortatio ] . Pastores ac fideles conentur opor- 
tet ut instrumenta communicationis socialis diligenter adhibean- 
tur, prout rerum temporumque adiuncta exposcent, in multipli- 
cibus apostolatus operibus, ut eorum quoque ope, in toto terra- 10 
rum Orbe hominum naturali perfectioni consulatur atque per 
Ecclesiae vocem, verbum Christi nuntietur. Haec enim instru- 
menta nostris temporibus a Divina Providentia praebita sunt ut 
humana familia quae in dies, demographico incremento, multi- 
plicatur, quam latissime spiritualibus bonis ditetur. 1 15 

36. Est itaque cur Concilium sollicitudinem suam convertat 
ad singula inceptorum genera quae tam necessarium istorum in- 
strumentorum usum respiciant; scilicet ad ea incepta quae re- 
ceptores omnes — seu lectores, spectatores, auditores — ad rec- 
tum usum erudiant atque instimulent; ad ea praeterea in quibus 20 
ipsa instrumenta ad apostolatum exercendum usurpentur; ad ea 
denique quae sacerdotes et laicos praeparent ad apostolatum, his 
adhibitis instrumentis, perficiendum. 

37. [De inceptis quae receptorum praeparationem respi- 
ciunt]. Cum rectus instrumentorum usus communicationis so- 25 

[222] cialis, quae receptoribus praesto sunt, aetate cultuque diversis, 
ut iam dictum est in Parte I, Cap. III, n. 28, accommodatas et 
proprias requirat istorum receptorum instructionem atque educa- 
tionem, 2 oportet ut incepta omnia, quae huic fini consequendo sint 
5 apta — praesertim si iunioribus destinentur, in familiis, in scholis 
ceterisque iuventae operis — foveantur, multiplicentur atque 
iuxta morum christianorum principia dirigantur. 3 Quod ut efE- 
ciatur, doctrinae catholicae de hac re propositio ac explicatio in 
catechismi libris inseratur. , 

io 38. Omnino igitur laudanda sunt: consociationes ad honesta 
scripta evulganda atque ad bona spectacula promovenda; coetus, 
libri et commentaria ad studium, ad lectionem et ad culturam 
cinematographicam, radiophonicam, televisificam provehendam, 
dummodo haec incepta debita prudentia absolvantur nec in dam- 

15 num vertantur animarum; lectiones in cuiusvis gradus scholis, 
curricula studiorum ad mentes nostrae aetati in praefatis disci- 
plinis aptandas, ratione eorum praesertim habita qui, ex clero, 
ex religiosis familiis 4 atque e laicorum coetibus, ad alios edu- 
candos deligantur, qui prorsus necessariam cognitionem consequi 

20 debent quaestionum omnium, ex usu istorum instrumentorum 
orientium, quae ad vitam religiosam hominis ac mores attineant. 5 

39. [De inceptis in quibus ipsa instrumenta ad apostolatum 
exercendum usurpantur]. Hortatur praeterea haec Sancta Syno- 
dus ut, nulla interposita mora atque maxima adhibita industria, 

25 id genus instrumenta ad finem apostolatus convertantur, incepta 
noxia praeveniendo, illis praesertim in regionibus quarum mo- 
ralis et religiosus progressus urgentiorem diligentioremque na- 
vitatem exposcunt. 6 

40. Sacrorum vero Pastorum erit iudicare, pro locorum ac 
30 temporum adiunctis, utrum Ecclesiae bono conveniat suo iure 

uti propria instrumenta communicationis socialis libere condendi 
et administrandi, an potius iis instrumentis uti quae ipsi Eccle- 
siae societas civilis vel privati homines laudabiliter praebent. 
Omnino autem curandum est ut Ecclesiae facultas fiat voces 
35 imaginesque efficaciter promendi, ad doctrinam, ad educationem, 
ad culturam christianam vulgandam, vitamque religiosam nu- 
triendam. 7 

41. [De inceptis quae sacerdotes et laicos praeparent ad apo- [223] 
stolatum his instrumentis perficiendum~\. Ut praeceptis nuper 
propositis satis fiat, oportet sacerdotes, religiosos necnon laicos 
homines tempestive parare, qui congrua polleant technicae artis 
peritia in his instrumentis ad fines apostolatus moderandis. 5 

Quod ut assequantur, Episcopi et Superiores familiarum reli- 
giosarum et saecularium institutorum congruum subditorum nu- 
merum eligant, qui peculiariter apti huic apostolatus generi sint, 
ac studeant, nulli incommodo parcendo, ut opportunis in sedibus 
rite institui valeant ad munia ecclesiastica in hac rerum parte 10 
efficaciter absolvenda. 8 

42. Imprimis autem laici debent arte, doctrina et moribus 
instrui, multiplicato scholarum, facultatum et institutorum nu- 
mero, ubi diurnarii, auctores cinematographei et radiophonica- 
rum televisificarumque transmissionum, ceterique quorum inte- 15 
rest, integram formationem, spiritu christiano imbutam, praeser- 
tim quoad doctrinam socialem Ecclesiae, nancisci possint. Scae- 
nici quoque actores instituendi ac iuvandi sunt ut sua arte hu- 
manae societati convenienter deserviant. Maxima vero cura pa- 
randi sunt etiam critici litterarii, cinematographici, radiophonici, 20 
televisifici ceterique, qui suam quisque scientiam optime cal- 
leant, atque talia iudicia ferre edoceantur et incitentur in quibus 
semper ratio moralis in sua luce collocetur. 9 

43. Ceterum meminerint animarum Pastores eo tutiorem et 
efficaciorem apostolatum Ecclesiae per id genus instrumentorum 25 
fore, quo maior erit copia catholicorum artificum ac peritorum, 
exquisita diligentia et habilitate praestantium. 

NOTAE 

* Declaratio: Ad usum preli, televisionis, radiophoniae ceterorum- 
que huiusmodi instrumentorum iuxta christianae doctrinae praecepta in- 
staurandum, festinanter operari expedit. Non agitur enim amplius de qua- 
dam minoris momenti causa, sicut ex. gr. erant spectacula praeteriti tempo- 
ris, sed de rebus quae quotidie ingentem et quam maxime efficacem vim 
exercent in spiritualem omnium hominum profectum iam a teneris annis. 

Tantae causae instructio, ut ad rem deducatur, totius Ecclesiae stu- 
dium ac consociatam operam postulat. 

Saeculo elapso gravissima orta est (atque adhuc perseverat) quaestio 
cum scholae « sine Deo » multis in nationibus institutae sunt; nostra hac 

[224] aetate non minoris momenti ac amplitudinis periculum exoritur ex litte- 
rarum, imaginum, vocumque communicatione sociali quae Deum ignorat 
ac eius legem persaepe conculcat. Quod periculum, nisi, Deo opitulante, 
aptis mediis avertatur, christianam institutionem subvertet. 

1 « Putamus hac super re necessarium non esse Nos multum immo- 
rari; patet enim omnibus quantum diaria, ephemerides ac commentarii 
valeant sive ad veritatem virtutemque in sua luce ponendas... sive ad fal- 
lacias, fucatas veri specie, detegendas... Valde igitur dilaudamus Pastores 
quibus cordi est eiusmodi scripta... quam latissime pervulgare. Quodsi iam 
haud parum de causa factum est, multum adhuc superest faciendum » Litt. 
Encycl. Pn XII Evangelii praecones: Discorsi e Radiomessaggi, XIII, 
p. 504; cf. etiam: Vigilanti cura, 1. c. p. 255; Miranda prorsus, 1. c. 
pp. 779-780; Ioannes XXIII, Sermo de radiophonia ac televisione scholis 
iuvandis, 7 dec. 1961: AAS 53 (1961) pp. 815-817. 

2 Cf. Miranda prorsus, 1. c. pp. 780-782. 

3 Pius XII, Nuntius radiophonicus ad Moderatores societatis radio- 
phonicae Helvetiorum, 22 apr. 1949: Discorsi e Radiomessaggi, X, 
pp. 67-68; Nuntius Officii de publicis Ecclesiae negotiis ad Conventum 
internationalem de re cinematographica S. Christophori Habanensis, 13 dec. 
1956: L'Oss. Rom., 5 ian. 1957; Miranda prorsus, ut supra nota 2. 

4 Instructio S. C. Religiosorum de apostolatu in re cinematographi- 
ca, die 11 maii 1953, N. 01666/53; Epistula S. C. Religiosorum ad Pon- 
tificium Consilium de re cinematographica, radiophonica et televisifica, die 
27 iunii 1957; Instructio S. C. Religiosorum de usu radiophoniae et tele- 
visionis in Congregationibus Religiosorum et Religiosarum, die 15 aug. 
1957, N. 01762/53; « ... quanti momenti sint partes sacerdoti concreditae, 
ut in ceteris apostolatus campis, etiam in hoc Ecclesiae necessario opere... 
sacerdos cui animarum cura demandata est... scire potest ac debet quidquid 
nostrae aetatis studiis, liberalibus artibus atque technicae progressibus pro- 
fertur... » Miranda prorsus, 1. c. pp. 803-804. 

5 Cf. Miranda prorsus, 1. c. p. 804. 

6 « Peculiari autem modo exoptamus eos divini verbi praecones hac 
etiam de causa dilaudare qui... quos suis laboribus excolunt... ad viam ve- 
ritatis traducunt, cinematographicis etiam, radiophonicis et televisificis 
artibus recto modo in hanc causam utuntur... » Miranda prorsus, 1. c. 
p. 791; cf. etiam: Litterae Encyclicae Pu XII Fidei donum de catholicarum 
missionum condicionibus praesertim in Africa, 18 maii 1957: AAS 49 
(1957) pp. 233-234; Pius XII, Sermo ad II Conventum internationalem 
de apostolatu laicorum, 5 oct. 1957: Discorsi e Radiomessaggi, XIX, 
pp. 466-467. 

7 Cf. Miranda prorsus, 1. c. pp. 798-799. 

8 « Necessarium omnino est ut, sive sacerdotes, sive laici, qui ad hanc 
tanti momenti navitatem destinentur, recta consentaneaque ratione insti- 
tuantur » Miranda prorsus, 1. c. p. 797. 

9 Cf. Miranda prorsus, 1. c. p. 787. 

Caput II t 225 ] 
DE SUBSIDIIS AD VERITATEM PROPAGANDAM 

44. [Rei momentum et necessitas\ Omnibus compertum 
est quot quantaeque occurrant difficultates superandae ut instru- 
mentorum communicationis socialis usus, qui in dies magis auge- 
tur, ad fines apostolatus atque ad populi educationem flectatur, et 

ut opera inceptaque huius apostolatus propria increbrescant. Patet 5 
tamen tantum esse rei momentum, quod quidem maius etiam in 
posterum praevidetur, ut idonea subsidia ad eorum incrementum 
invenire omnino necessarium sit. 1 Prorsus enim dedecet Ecclesiae 
filios desides pati verbum salutis alligari 2 ac praepediri technicis 
moris vel expensis, ingentissimis sane, quae istorum instrumen- io 
torum propria sunt. 

45. Propterea Ecclesia, quae inde ab antiquis temporibus, 
fidelium stipibus collatis, incepta apostolatus eorumque subsidia 
semper sustinuit, quaeque etiam suis Evangelii praeconibus, ubi 
novae christianae communitates oriuntur, totius orbis catholici 15 
concursu, congrua providere conatur, suos filios hortatur ut, col- 
latis viribus, omnes adlaborent ad opes reperiendas, quibus re- 
ceptae sui pastoralis ministerii apparationes ope hodiernorum in- 
strumentorum compleri, communicari, substitui possint. 

46. [Adiumenta idonea]. Fidelium proinde erit in primis 20 
Deum, divitem in omnes qui invocant Illum, 3 enixe adprecari, ut 

his urgentibus necessitatibus subvenire dignetur; postea, pro virili 
parte, suis facultatibus ad hunc apostolatus finem auxilium ferre. 
Monet, igitur, haec Sancta Synodus, christifideles officio obstringi 
sustinendi et auxiliandi catholicas ephemerides, folia periodica, 25 
taeniolas atque auditoria cinematographica, stationes transmis- 
sionesque radiophonicas et televisificas, quorum finis praecipuus 
sit veritatem evulgare et defendere, atque societatis institutioni 
christianae providere. 4 

47. Insimul vero consociationes et singuli viri, qui in rebus 30 
oeconomicis maxima pollent auctoritate, magnopere invitantur 

[226] ut suis opibus libenter haec instrumenta, quatenus veri nominis 
culturae et apostolatui inserviant, largiter sustentent. 5 

48. [Dies quotannis in toto orbe celebranda\ Ut autem 
multiformis apostolatus in provincia instrumentorum communi- 
5 cationis socialis efficacius roboretur, suadent Concilii Patres ut 
in omnibus orbis regionibus dies congruenter statuatur 6 in qua 
fideles sedulo edoceantur de suis in hac rerum parte officiis, invi- 
tentur ad preces pro hac causa fundendas, et ad stipem ad eun- 
dem finem conferendam, quae scilicet in instituta et incepta, ab 
10 Ecclesia in hac re promota, sustentanda, adstruenda ac mini- 
stranda, in quavis orbis parte, sancte impendatur. 

NOTAE 

1 « Haud ignoramus equidem ofEcii huius constitutionem non medio- 
cres a christifidelibus postulare labores, postulare sumptus. Nihilo secius 
magnum huius causae momentum, itemque necessitas... christianae plebis 
integritatem... tutandi, id impensae atque operae satis superque requirunt » 
Vigilanti cura, 1. c. p. 262; cf. Miranda prorsus, 1. c. pp. 783-784. 

2 Cf. 2 Tim. 2, 9. 

3 Cf. Rom. 10, 12. 

4 Cf. Pius XII, Sermo ad parochos Urbis, 23 martii 1949: Discorsi 
e Radiomessaggi, XI, p. 15; Miranda prorsus, 1. c. p. 796. 

5 « Tanti oneris conscientia egregiis eorum inceptis non obest sed 
potius animos debet confirmare eorum, qui, bona praediti voluntate, pe- 
cuniis pollent aut ingenii dotibus ad huiusmodi res efficiendas aptis » Mi- 
randa prorsus, 1. c .p. 790. 

6 « In hanc rem Episcopi... peculiarem per annum diem festum prae- 
stituere poterunt, quo christifideles de peculiaribus ipsorum officiis, ad 
spectacula... quod attinet, sedulo edoceantur, et ad adhibendas Deo sup- 
plices preces hac de causa moneantur » Miranda prorsus, 1. c. p. 787. 

Pars III [227] 
DE DISCIPLINA ET ORDINATIONE ECCLESIASTICA * 

49. [Introductio]. Ut Ecclesiae salutiferum opus etiam in 
hac rerum parte recte alacriterque procedat, normae a Sancta 
Synodo traduntur quae ecclesiasticam disciplinam circa commu- 
nicationis socialis instrumenta respiciunt. Usus enim horum in- 
strumentorum, vigilantem, recte dispositam ac constantem navi- 5 
tatem exposcit, ne dispersione profundantur vires quas eorun- 
dem instrumentorum proficuus usus instanter postulat. 

Caput I 

DE ECCLESIASTICA DISCIPLINA 

50. [Partitio]. Optatus in usu istorum instrumentorum pro- 
gressus prorsus requirit ut aptis normis haec ordinentur: primum 
incepta a catholicis promota, deinde navitas cleri et religiosorum, io 
denique sedulitas totius populi christiani. 

51. [De disciplina in inceptis a catholicis promotis]. Pro 
inceptis in materia instrumentorum communicationis socialis, 
quae quoquo modo auctoritati ecclesiasticae subiiciuntur, sequen- 

tes statuuntur normae: 15 

a) Opera et incepta a personis moralibus iuris ecclesia- 
stici promota, vel quoquo modo ad Ecclesiam pertinentia, sancte 
servabunt mandata Auctoritatis ecclesiasticae necnon particularia 
praescripta a competentibus OfEciis ecclesiasticis ad rem lata. 1 

b) Operae vero et incepta quae, vel ex nomine quod usur- 20 
pant vel ex adiunctis, passim catholica existimentur, ut sua ap- 
pellatione frui possint vel suam operositatem capessant, a com- 
petenti auctoritate ecclesiastica peculiari approbatione egent; 
quae autem approbatio ad tempus et certis condicionibus concedi 
poterit, vel etiam iusta de causa, ipsius auctoritatis iudicio, re- 25 
vocari. 2 

[228] 52. [De Cleri et Religiosorum disciplina\ Ad status eccle- 
siastici et religiosi decus sanctitatemque tuenda, et ad ordinatam 
et efficacem tum clericorum tum religiosorum vel religiosarum 
apostolatus operositatem promovendam, haec statuuntur: 
5 a) Clerici saeculares et religiosi qui in directione partes 

habent, vel adsessoris seu consulentis ecclesiastici munere fun- 
guntur, apud periodica, transmissiones radiophonicas et televi- 
sificas, in taeniolis efficiendis, vel alia id genus munera explent, 
nominatione vel expressa licentia competentis auctoritatis eccle- 
10 siasticae egent. 3 Quae quidem nominatio, vel licentia, iuxta clerici 
vel religiosi congruam praeparationem concedatur. Ipse autem 
clericus vel religiosus studeat generalibus normis et peculiaribus 
praescriptis, a competentibus Officiis ecclesiasticis latis, obtem- 
perare. 

15 b) Si a clerico vel a religioso instrumenta communica- 

tionis socialis in sui ipsius utilitatem adhibeantur, eius prudentia, 
temperantia, necnon recta oficiorum conscientia in exemplum 
christifidelibus omnibus refulgeant. 4 

c) Ordinarii et Superiores religiosi curent ut subditi, quo- 

20 rum munus id postulet, congruam cognitionem rerum ad haec 
instrumenta pertinentium adipisci possint, ii praesertim qui apo- 
stolatum istorum instrumentorum sibi commissum habent et qui 
curae animarum, vel puerorum et adulescentium educationi se 
dederunt, quique, officii causa, pernoscere debent quaestiones quae 

25 in rebus communicationis socialis christifidelibus proponuntur. 5 

53. [De disciplina populi christiani]. Omnes denique christi- 
fideles monentur ut Ecclesiae, magistrae et matri, bono animo 
fidant, sine cuius ductu haud facile est recto tramite sese dirigere 
inter ephemerides, diurnaria folia, taeniolas, radiophonicas et 

30 televisificas transmissiones, ceteraque id genus, quae in dies 
erumpunt atque undequaque hominem aggrediuntur. 6 Magni 
ergo faciant necesse est, atque libenter excipiant, significationes, 
sancteque custodiant monita ac statuta a competentibus aucto- 
ritatis ecclesiasticae Officiis lata circa honestum utilemque horum 

35 instrumentorum usum. 7 

54. Fideles autem, qui promovent vel dirigunt incepta ad 
instrumenta communicationis socialis pertinentia, sese ad doctri- 
nam Ecclesiae conforment atque Officiis a Sacra Hierarchia con- 
stitutis operam praestent ut eadem officia, quatenus bonum com- 

mune postulaverit, omnia quae a catholicis in hac materia agantur, [229] 
recto ordine componere valeant. 8 



NOTAE 

* Declaratio: Catholicorum conamina ad apostolatum in materia 
instrumentorum communicationis socialis promovendum parum profecerunt 
usque adhuc, sive propter insufficientem actuositatem, sive, et in primis, 
propter varias et non ordinatas rationes quibus variae in variis nationibus 
promota sunt. 

Cum autem id genus apostolatus a condicionibus et causis praesertim 
pendeat quae locorum, ac saepe nationum, limites excedunt, fere nihil pro- 
ficiet, nisi firma ordinatio in toto orbe perficiatur. 

1 Cf. Instructio S. C. Religiosorum, 11 maii 1953; Tnstructio Ponti- 
ficii Consilii de re cinematographica et televisifica ad Episcopos Italiae, 
1 iun. 1953; CIC can. 1336. 

2 Cf. CIC can. 1336; Boni Pastoris, 1. c. pp. 185-186. 

3 « Tamen viris ecclesiasticis fas non est operam adiutricem auctori- 
bus imaginum cinematographicarum praebere sine peculiari moderatorum 
suorum mandato » Miranda prorsus, 1. c. p. 791; « Quod attinet autem 
ad ecclesiasticos viros, etiam ex religiosorum sodalitatibus exemptis, qui 
suam navant operam apud radiophonicas vel televisificas stationes, Episco- 
porum erit opportunas impertire normas... » Miranda prorsus, 1. c. pp. 797- 
798; cf. etiam: Miranda prorsus, 1. c. p. 788. 

4 Miranda prorsus, 1. c. p. 804. 

5 Cf. Pars I, Cap. I, nota 5. 

6 Cf. Nostra Patris, 1. c. p. 494. 

7 Cf. Vigilanti cura, 1. c. p. 261; Miranda prorsus, 1. c. pp. 794-795; 
802-803. « Christifideles... gravi obtemperent officio sese certiores faciendi 
de sententiis in re cinematographica ab Ecclesiastica auctoritate latis, eidem- 
que fideliter obsequendi » Miranda prorsus, ibid., p. 787; Nuntius ab Offi- 
cio de publicis Ecclesiae negotiis ad cohventum internationalem de re cine- 
matographica Coloniae Agrippinae habitum, 10 iunii 1954: UOss. Rom. 
21-22 iunii 1954. 

8 Cf. Miranda prorsus, 1. c. p. 790; Boni Pastoris, 1. c. p. 185. 

[230] Caput II 

DE ORGANIS AUCTORITATIS ECCLESIASTICAE 

55. [Partitio]. Ut in tam gravi et implicato campo compe- 
tenter prudenterque procedatur, peculiaria Ofiicia, cum in Romana 
Curia, tum in singulis nationibus et, si res ferat, in dioecesibus, 
operentur oportet. 

5 56. [De competenti Ojficio Sanctae Sedis]. Summus Ponti- 
fex supremam suam potestatem in materia istorum instrumen- 
torum exercet non solum suo magisterio sed etiam ope compe- 
tentis OfEcii quod Pius XII, imm. rec, constituit 1 atque Ioan- 
nes XXIII, f. r., in stabile ac permanens Oficium Sanctae Sedis 

io evexit, eiusque competentiam rerumque agendarum provinciam 
auxit. 2 

57. Patres Concilii vero, votum Secretariatus de Scriptis 
prelo edendis et de Spectaculis moderandis libenter excipientes, 
Summum Pontificem reverenter rogant, ut huius Oflicii munera 

15 et competentia ad omnia communicationis socialis instrumenta, 
prelo non excepto, extendantur. 3 

58. [De Episcoporum munere]. Sicut Sancta Sedes pro uni- 
verso Orbe, ita Episcopi habent in sua quisque dioecesi ius et 
ofiicium docendi ac moderandi ut instrumenta communicationis 

20 socialis ad rectum usum dirigantur. 4 Episcoporum propterea erit 
huiusmodi operibus et inceptis in propriis dioecesibus invigilare 
eademque promovere et, quatenus ad apostolatum publicum spec- 
tent, ordinare, iis non exceptis quae religiosi exempti moderantur. 5 
Id autem efficacius faciliusque obtinebitur si dioecesana, vel si 

25 res ferat, regionalia, de his instrumentis Ofiicia instituantur. 6 

59. [De Officiis ecclesiasticis nationalibus]. Cum efiicientia 
instrumentorum communicationis socialis fines plerumque exce- 
dat singularum dioecesium, cumque efiicax pro tota Natione apo- 
stolatus virium unitatem requirat, haec Sancta Synodus statuit et 

30 mandat, ut, iuxta normas a Summis Pontificibus latas, 7 in omni- 

bus Nationibus Officia nationalia sive pro re cinematographica, [231] 
sive pro re radiophonica et televisifica actuose operentur, eadem- 
que omni ope adiuventur; immo ut etiam de prelo Officium natio- 
nale constituatur. Quorum Officiorum in unaquaque natione su- 
prema moderatio peculiari Episcoporum coetui, vel alicui Epi- 5 
scopo delegato, concredatur, qui imprimis curabit ut ista Officia 
ordinate inter se adlaborent; horum autem Officiorum membra 
sint praesertim viri laici catholicae doctrinae et harum artium 
periti, quos aliquis sacerdos moderetur ab Episcopis delectus. 8 

60. Horum Officiorum praecipua munera sunt: operam na- io 
vare ad efformandam conscientiam christianam fidelium, ut ii 
recte omnibus istis instrumentis utantur; 9 consulere ut fideles a 
periculis et damnis moralibus inde orituris arceantur, praesertim 

eos certiores faciendo de qualitate morali taeniolarum 10 et, quan- 
tum fieri possit, foliorum prelo editorum et transmissionum 15 
radiophonicarum et televisificarum; 11 publicis opinionibus pro- 
desse prompte riotitias veras colligendo atque vulgando, f alsas 
perniciosasque valide infirmando; incepta promovere vel auxiliis 
sustinere quae utilia reputentur ad catholicorum in hac rerum 
parte apostolatum augendum; ordinare quidquid ope instrumen- 20 
torum communicationis socialis a catholicis agitur, 12 diem quo- 
tannis celebrandam a competenti Auctoritate ecclesiastica statu- 
tam promovere et apparare; 13 praecepta ac mandata Sanctae 
Sedis, vel ab Episcopis propriae Nationis lata, ad effectum dedu- 
cenda diligenter curare. 25 

61. Haec autem Officia ab omnibus sese abstineant, quae 
negotiationis aut mercaturae speciem prae se ferant. 

62. [De Consociationibus Internationalibus Catholicis]. Cum 
instrumenta communicationis socialis, sua efficacitate, limites sin- 
gularum Civitatum et Nationum excedant, atque homines quasi 30 
cives efficiant totius consortionis humanae, Officia nationalia 
operose adlaborent una cum peculiaribus Consociationibus Inter- 
nationalibus catholicis; quae quidem ipsis Officiis nationalibus 
prodesse studeant, mutuas consultationes promovendo, expe- 
rientias et communia incepta cum ipsis communicando ac denique 35 
quaestiones tractando, quae in singulis Nationibus congruam so- 
lutionem nancisci nequeant. 14 

[232] 63. Consociationes Internationales Catholicae a sola Sancta 
Sede legitime approbantur et ab eadem Sancta Sede immediate 
pendent. 15 

NOTAE 

1 « Constituimus Romana Curia peculiare Consilium, cuius, ex credito 
munere, esset varias de re cinematographica, radiophonica et televisifica 
quaestiones diligenter perpendere, ad catholicam fidem et christianos mores 
quod attinet » (Miranda prorsus, 1. c. p. 768). 

2 Cf. Boni Pastoris, 1. c. pp. 185-186. 

3 Cf . Acta et Documenta Concilio Oecumenico Vaticano II apparando, 
Series I, vol. III, pp. 29-30, nn. 1, 8, 18. 

4 Cf. Boni Pastoris, 1. c. p. 185; Miranda prorsus, 1. c. pp. 770, 783, 

792. 

5 Cf. CIC can. 1395 et notam 3 capitis praecedentis; Miranda prorsus, 
1. c. pp. 770, 804. 

6 Cf . Instructio Pontificii Consilii de re cinematographica ad Episcopos 
Italiae, 1 iun. 1953. 

7 Cf. Vigilanti cura, 1. c. pp. 261-262; Miranda prorsus, 1. c. pp. 783- 
784; Boni Pastoris, 1. c. p. 185; Nostra Patris, 1. c. p. 493. 

8 Cf. Miranda prorsus, 1. c. p. 783. 

9 Cf. Instructio Pontificii Consilii de re cinematographica, radiopho- 
nica ac televisifica ad Consilium Episcoporum Americae Latinae (CELAM), 
20 nov. 1957. 

10 Gf. Vigilanti cura, 1. c. p. 261; Miranda prorsus, 1. c. p. 787. 

11 Cf. Miranda prorsus, 1. c. pp. 794-795. 

12 «... Nationum Officiis, in quaque regione eo consilio institutis, ut 
quidquid in re cinematographica, radiophonica, televisifica a catholicis agi- 
tur, dirigant rectoque ordine componant » Boni Pastoris, 1. c. p. 185. 

13 Cf. Miranda prorsus, I. c. p. 787. 

14 « Et quandoquidem quaestiones hac de re non paucae haud facile 
queunt in singulis nationibus enodari ac solvi, perutile profecto erit, si haec 
singula Officia ad magnas illas ex omnibus Nationibus Consociationes per- 
tinebunt, quas Apostolica haec Sedes, re mature considerata, iam probavit » 
Miranda prorsus, 1. c. p. 784. 

15 Cf. notam 14 et etiam: Boni Pastoris, 1. c pp. 185-186. 

Pars IV [233] 

DE QUIBUSDAM COMMUNICATIONIS SOCIALIS 
INSTRUMENTIS SINGILLATIM CONSIDERATIS * 

64. \lntroductio\ Generalibus praeceptis ac monitis latis, 
quibus ad morum honestatem et ad universorum hominum uti- 
litatem communicationis socialis instrumenta conformanda sunt, 
Sacrosancta Oecumenica Synodus peculiares normas atque idonea 
hortamenta tradit de prelo periodico, de cinematographeo, de 5 
radiophonia, de televisione et de aliis quibusdam instrumentis 
postrema aetate in humanam consortionem invectis et animos 
fidelium quam maxime moventibus. 

65. Concilii Patres fideles tamen hortantur, ut etiam in cete- 

ris communicationis socialis formis, quorum in hac parte nulla io 
mentio fit, Ecclesiae mentem, iuxta ea quae in prima huius Consti- 
tutionis parte exposita sunt, prosequantur, praesertim ad thea- 
tralia spectacula quod attinet, quae peculiari sollicitudine prose- 
qui oportet ut humanitate floreant ac virtute. 

Caput I 
DE PRELO 

66. [Preli momentum\ Nomine preli hic appellantur cuius- 15 
vis generis folia typis impressa ac periodice edita, sive agatur 

de diariis, sive de ephemeridibus, sive de commentariis, quae 
omnia innumerae fere indolis, lectorum aetati, studio ac propen- 
sioni accommodantur atque publice veneunt. Haec preli varia 
genera novis technicae artis inventis in dies magis perficiuntur, 20 
imaginibus, coloribus et aliis id genus, atque scite ingenioseque 
ordinantur cum ad nuntia celerius conquirenda et vulganda, tum 
ad lectores assidue et ubique alliciendos. 

67. Preli igitur varia genera quotidie graves quaestiones ad 
leges morales atque ad religiosam hominum vitam pertinentes 25 
gignunt, quae, ut recte solverentur Ecclesia semper adlaboravit, 
atque etiam nunc adlaborat. 

[234] 68. [Sollicitudinis Ecclesiae documenta]. Statim enim ac 
prelum influxum socialem exercere coepit, Ecclesia magna cum 
sollicitudine illud prosecuta est, ut innumera documenta testan- 
tur. 1 Ex his documentis patet Sanctam Sedem totiusque orbis 
5 Episcopos, bonum prelum fovendo, errores arguendo, preli ger- 
manam libertatem edicendo, numquam destitisse salutaria monita 
in hac re tradere. Singularis tamen Ecclesiae sollicitudo hodie 
spectat praecipua preli genera, quae sunt: prelum nuntiis vul- 
gandis {informativum quod vocant), prelum imaginibus ornatum 
io vulgo dictum illustratum, commentaria, et speciali modo prelum 
quod nomine preli catholici designatur. 

69. [De prelo nuntiis vulgandis seu informativo]. Preli in- 
formativi primum officium est lectores de novissimis eventibus 
certiores facere, veraciter, citissime et definite, ea tamen ratione 

15 ut iudicium lectoris proprium non impediatur sed facilius et 
tutius efformetur. Quod officium nonnisi magna cum prudentia 
atque arte expleri debet. Quare, omnes qui huic preli generi 
operam dant, veritatis amore, reverentia erga ordinem moralem 
et erga hominis dignitatem, non minus quam studio perfectionis 

20 technicae, duci debent. 

70. Imprimis postulanda est a prelo informativo talis even- 
tuum propositio atque interpretatio quae factorum gravitati con- 
gruant atque necessitatibus lectorum et societatis apte conveniant. 

Absint propterea non tantum mendacium, sed etiam silentii 
25 conspiratio aut selectio notitiarum, prava seu factiosa mente prae- 
bita. Saepius enim prelum peccat veritatem reticendo, sive lucri, 
sive pressionis seu sollicitationis politicae aut mercatoriae causa. 

71. Quoad nuntia de rebus ad religionem spectantibus, li^ 
benti animo Patres Concilii agnoscunt in dies potiorem locum 

30 quaestiones et eventus religiosos in prelo obtinuisse. Monentur 
tamen preli moderatores ut de religione quaestiones personis 
vere peritis tractandae concredantur ac maxima cum reverentia 
exponantur. 

72. [De foliis imaginibus ornatis]. Ad notitias explanandas 
35 et amplificandas prelum merito utitur imaginibus, saepe vario 

colore expressis, quae, diligenter selectae, lectores alliciunt, quo 
res melius et facilius cognoscant. Attamen nostris diebus multa 

folia imaginibus ornata, incredibili prope exemplarium copia [235] 
edita, imaginum vortice, nimis demulcent sensus lectorum, seu 
potius spectatorum, et facinorum narratione, pravas cupiditates 
excitant. Valde insuper dolendum est quod non raro in foliis 
imaginibus decoratis praetermittantur ex more ea omnia quae 5 
ad Deum atque spiritualem hominis vitam spectant. 

73. [De commentariis]. Quam plurima etiam eduntur folia 
periodica ad vulgandas doctrinas, opiniones, disciplinas, vel ad 
fabulas amatorias et res mirificas narrandas atque, non raro, ad 
consilia impertienda. Monentur omnes qui his foliis edendis ope- 10 
ram praestant de gravitate sui officii, praesertim si de commen- 
tariis agatur quae in manus iuvenum facile perveniunt vel etiam, 

de industria, iunioribus destinantur. 

Eget enim iuventus nostri temporis prelo sibi consentaneo, 
scilicet probo, valido, sana doctrina referto, quod ad altiora ani- 15 
mos alliciat atque honesta oblectamenta praestet. 

74. [Praebitorum, editorum, scriptorumque ojficia]. Praebi- 
tores ac editores preli cuiusvis generis, ordinis moralis imperio 
obsequentes, omnimode enitantur ut lectoribus nuntios veraces 
honestasque imagines praestent, conscii se gravi obstringi officio 20 
servandi ac promovendi bonos mores, civium ordinem atque 
cultum. Scriptoribus praeterea viam sternant ut libere quidem, 
sed iuste, munus sibi concreditum expleant. 

75. Scriptores diligenter eventus eorumque adiuncta, scili- 

cet quo modo revera acciderint, cognoscere studeant; quae certe 25 
cognoverint, lectoribus veraciter proponant simulque eventus, 
iustitia et caritate servatis, tradant. 

76. Nuntiorum exquisitores ac photographi ne audeant oc- 
culta consilia propagare, si boni communis ratio vel personae 
humanae reverentia, vel rei natura postulent ut secretum ser- 30 
vetur (cf. Pars I, cap. II, n. 21). 

Venditores alacriter curent lectoribus folia eorum aetati et 
adiunctis apta et omnino honesta tradere. Consociationes autem 
nationales et internationales eorum, qui prelo edendo dant ope- 
ram, rectum libertatis informationis usum fulciant ac tueantur. 35 

77. [Lectorum munus]. Fugiant et respuant christifideles 

[236] folia eorumque venditores quae a veritate avertant vel pravos 
mores excitent, et sponte ea capessant atque emant, etiam boni 
exempli causa, quae honestate ac gravitate commendantur. Prae- 
cipue parentes omnesque qui curam iuniorum habent, curent 
5 ut pueri inde a prima aetate, addiscant foliorum naturam legen- 
dorum praecognoscere, ea recte eligere, atque considetate per- 
legere. 

78. Quapropter valde commendanda sunt incepta quae ab 
Officiis nationalibus de prelo ineuntur eo consilio ut fideles in 

io hac rerum parte erudiantur — praesertim die quotannis cele- 
branda ad hoc statuta — atque comperta habeant apta iudicia 
prolata de foliorum periodicorum honestate. 

79. [De potestatis saecularis interventibus]. Praeter ea quae 
supra dicta sunt de potestatis civilis ambitu (cf. Pars I, cap. II, 

15 n. 21 et cap. III, n. 31-33), officium est civilis potestatis ut tales 
condiciones in civitate ponantur ac serventur in quibus prelum 
legitima libertate ad publicas opiniones debite formandas frui 
possit. Cum tamen prelum civium profectui et bono communi 
consulere debeat, auctoritas civilis officio tenetur pravos preli 

20 usus compescere, quibus publici mores laeduntur, iura personae 
humanae conculcantur, reipublicae denique salus — non vero 
alicuius politicae factionis — in discrimen adducitur. 

80. [De prelo catholico]. Ecclesiae filii forti animo conten- 
dant ut prelum humanae dignitati omnino idoneum efficiant. At- 

25 tamen, ad lectores spiritu christiano imbuendos, prelum generice 
honestum minime sufficit. Quapropter omnino necesse est ut veri 
nominis catholicum prelum habeatur et provehatur, quod scili- 
cet — sive directe ab ipsa auctoritate ecclesiastica promotum et 
dependens, sive a catholicis viris — manifeste hoc animo edatur 

30 atque diffundatur ut publicas opiniones iuri naturae et catholicis 
doctrinis praeceptisque consonas efformet, firmet atque promo- 
veat, facta vero, quae Ecclesiae vitam respiciant, pervulget ac 
recte explanet, cum ad fideles informandos et confirmandos, tum 
ad eos illuminandos alliciendosque, qui ab Ecclesia discesserint 

35 vel adhuc Eam ignorent. 

81. Quod si Ecclesiae Christi ius inest omne genus instru- 
mentis communicationis socialis libere utendi, procul dubio ipsa 

obtinet ius prelum ad suos fines libere habendi, moderandi et [237] 
vulgandi, subsidiis ac rationibus adhibitis, quae ipsa suo iure 
decernat. Ut huic Ecclesiae iuri, ceterum cum eiusdem ordinario 
munere praedicationis arcte connexo, satisfiat, haec Sancta Sy- 
nodus Sacris Pastoribus enixe commendat ut ubique terrarum, 5 
in sua cuiusque dioecesi, statim ac locorum condiciones id sinant, 
diurnaria vel hebdomadaria folia catholica edantur, et quam late 
vulgentur. 

82. Cui quidem necessario apostolatus instrumento valde 
proderunt in primis foliorum ipsorum praestantia, deinde totius io 
Cleri et populi christiani consociata et sedula opera. Quare noti- 
tiarum copia, celeritate et diligentia, technicaque arte prelum 
catholicum non tantum adversarium vel aemulum aequare con- 
tendat, sed eidem etiam antecellere. 

83. [De Consociatione Catholica Internationali]. Quod pro- 15 
positum ut attingatur, virium dispersio omnimode devitetur, 
atque hominum, rerum inceptorumque — sive singularum sive 
omnium nationum — concors conspiratio promoveatur. Sua- 
detur deinde Officiis nationalibus de prelo ut competenti Con- 
sociationi Internationali Catholicae nomen dent; curent insuper 20 
eadem Officia nationalia, ut folia periodica catholica, catholici 
diurnarii atque agentiae, quas vocant, catholicae cum praefata 
Consociatione Internationali foedere se iungant. 

NOTAE 

* Declaratio: In Vartibus I, II et III harum Litterarum praecepta 
omnia compendiose proposita sunt quae ministerium pastorale Universalis 
Ecclesiae in materia instrumentorum communicationis socialis respiciant. 

Verumtamen Concilium, ut spiritualem singulorum hominum necnon 
totius humanae consortionis renovationem perficiat, non potest tantum in 
generalibus doctrinae ac disciplinae principiis immorari, sed debet etiam, 
solido principiorum fundamento posito, vigilanti sollicitudine et perspectis 
rerum causis ad concretas difficultates et singulas instantias attendere. 

Nostrorum enim temporum homines ac praesertim horum artifices 
instrumentorum, a quibus morum atque culturae profectus maxime in hac 
disciplina pendet, magis rei quotidianae pressum quam principiorum vim 
experiuntur: hi omnes ergo concretis egent normis, quae in hac Parte IV 
expositae sunt. 

1 Cf. Pius IX et Leo XIII: Acta relata in parte I, capite I, nota 6 
Pius XI: Sermo in sollemni conventu augurali Expositionis catholica- 

[238] rum scriptionum ex universo orbe in Civitate Vaticana, 12 maii 1936: AAS 
29 (1937) pp. 139-144; ceteri Sermones eiusdem Summi Pontificis de re 
diurnaria quoquo modo tractantes systematice collecti inveniuntur in Docu- 
mentation Catholique, XVIII (1936), t. 35, n. 782, pp. 322-356; n. 784, 
pp. 451-468; n. 795, pp. 707-725; n. 786, pp. 578-619. 

Pius XII: Sermones ac nuntii radiophonici de prelo tractantes ab anno 
1939 usque ad annum 1954 prolati, tum secundum seriem chronologicam 
tum secundum ordinem argumentorum indicantur in Discorsi e Radiomes- 
saggi, ibid.j in volumine « Indice », pp. 751-573; praeterea sequentes ser- 
mones adiiciendi sunt: Sermo ad Consilium de informatione publica ordi- 
nanda Nationum Unitarum, 24 apr. 1956, Discorsi e Radiomessaggi, XVIII, 
pp. 137-138; Sermo ad procuratores nuntiorum preli Europae, 26 oct. 
1956, Discorsi e Radiomessaggi, XVIII, pp. 609-611; Sermo ad diurnarios 
Civitatum Foederatarum Americae, 15 apr. 1957, Discorsi e Radiomes- 
saggi, XIX, p. 87; Nuntius ad Consociationes de prelo catholico promo- 
vendo Civitatum Foederatarum Americae, 17 maii 1957, Discorsi e Radio- 
messaggi, XIX, pp. 197-199. 

Ioannes XXIII: Sermo ad diurnarios catholicos, 4 maii 1959, Di- 
scorsi Messaggi, I, pp. 303-306; Sermo ad viros operam navantes in ephe- 
meride catholica UAvvenire d'Italia, 18 oct. 1959, Discorsi Messaggi, I, 
pp. 483-488; Sermo de preli munere, 29 nov. 1959, Discorsi Messaggi, 
II, pp. 40-42; Sermo ad diurnarios Americae Septentrionalis, 6 dec. 1959, 
Discorsi Messaggi, II, pp. 540-541; Sermo ad iurisperitos catholicos Ita- 
liae, 8 dec. 1959, AAS 52 (1960) pp. 45-50; Sermo ad Conventum de prelo 
agonistico, 2 apr. 1960, Discorsi Messaggi, II, pp. 276-278; Sermo ad 
sodales Piae Societatis S. Pauli, 3 maii 1960, Discorsi Messaggi, II, 
pp. 645-647; Sermo ad diurnarios exteros Romae, 24 oct. 1961: AAS 
53 (1961) pp. 722-724. 

Caput II [239] 
DE CINEMATOGRAPHEO 

84. [Eius efficacitas]. Cinematographei efficacitas, abhinc 
dimidium saeculum, ceterorum communicationis instrumentorum 
momentum aemulatur et non raro superat quia, suapte natura, 
peculiarem vim in hominum mentes moresque exercet, tum ob 
innumeras multitudines spectatorum quos sua actione pertingit, 5 
tum ob delectationem, qua omnis aetatis et condicionis homines 

ex eius vividarum sonorarumque imaginum concentu fruuntur. 

85. [Vigil Ecclesiae cura]. Quapropter numquam destite- 
runt Sancta Sedes et Sacri Pastores sapientissimis doctrinis, in- 
stantibus monitis, aptisque institutis, fideles in re cinematogra- 10 
phica instruere. 1 Quo autem haec salutaria monita ac praecepta 
luculentius iis quorum interest innotescant et ad effectum addu- 
cantur, et quo facilius difficultates in dies enascentes superentur, 
Sancta Synodus quae sequuntur normas docet ac servari mandat. 

86. [Effectores et artifices]. Taeniolarum effectores, aucto- 15 
res et auditoriorum conductores, nonnullarum regionum exem- 
plum imitati, suae conscientiae consulere et publicae auctoritatis 
operam praevenire contendant, inter se de codice morali obser- 
vando foedus libere ineuntes; ita ut, remota inhonesti ac immo- 
derati lucri cupidine, finis imponatur pelliculis efficiendis et ex- 20 
hibendis, quae in dies magis sunt bonis moribus infensae. 

87. Quotiescumque vero in taeniolis efficiendis quaestiones 
quoad religionem aut mores oriuntur, auctores et artifices legiti- 
mum expetant consilium Officii catholici rei cinematographicae 
praepositi; quod Officium iis libenter aderit, etiam negotii huius 25 
curam, si oportuerit, viro ecclesiastico huius rei perito, cautione 
adhibita delegando. 2 

88. Honestorum effectorum et distributorum opibus et in- 
ceptis una simul collatis, criticorum consensu ac praemiis pelli- 
culas laude dignas commendando, proborum exercentium, im- 30 
primis catholicorum, auditoria multiplicando ac inter se foedere 

[240] consociando, aliisque id genus auxiliis, promoveatur atque in 
tuto ponatur confectio earum taeniolarum, quae honestati, hu- 
mano cultui artique favent, ac praesertim quae iuventuti desti- 
nantur. 

5 89. Taeniolarum effectores conscii sint suorum ofEciorum, 
quibus tenentur non tantum erga spectatores, sed etiam erga 
actores et eos omnes qui ipsi effectioni taeniolarum sociam dant 
operam; eorum ergo mores ne audeant in discrimen adducere, 
praesertim si agatur de adulescentibus. Ipsi autem actores, suae 
10 auctoritatis in spectatores conscii, tam in sua arte exercenda, 
quam in sua vita, studeant bono exemplo aliis praelucere. 

90. [Sententiae de taeniolarum moralitate]. Ut singulorum 
spectatorum conscientiae pariterque publicae opiniones recte ef- 
formentur, utque omnes probe noscant quae sibi spectacula adire 

15 liceat, quaeque vero sint vitanda, haec Sancta Synodus praecepta 
hac de re iam a Sancta Sede lata renovans, 3 statuit ut in omnibus 
et singulis nationibus iudicia moralia de omnibus pelliculis pu- 
blice exhibendis ferantur, atque opportunis prudentiae rationibus 
explanata, tempestive edantur et quam latissime propagentur. 

20 Haec autem iudicia ab Officiis nationalibus dentur per specialem 
coetum probatorum hominum — qui opportune e laicis praeser- 
tim seligantur — ab ipsis Episcopis ad hoc munus ascitorum et 
sub ductu sacerdotis, pro unaquaque natione. 

91. [Fidelium ojficia]. Fideles autem omnes et singuli gravi 
25 obtemperent officio sese certiores faciendi de sententiis in re 

cinematographica ab ecclesiastica auctoritate latis eisdemque fide- 
liter obsequendi^ Immo, si Episcopi singularum nationum id 
opportunum duxerint, consociata ac publica necnon quotannis 
renovanda, Deo facta promissione, incitentur ad spondendum se, 
30 omnia quae ad sui animi totiusque societatis salutem in hac re 
faciant, fideliter esse servaturos. 

92. [Spectatorum institutio]. Ad perniciosam autem iner- 
tiam spectatorum removendam, ad vividarum imaginum nimiam 
fascinationem moderandam, necnon ad ipsarum suasiones probe 

35 admittendas vel respuendas, inter subsidia aptiora commendan- 
tur: de re cinematographica institutiones, etiam in scholis, syste- 

matice traditae, culturae cinematographicae consociationes, pel- [241] 
licularum publicae ac moderatae disceptationes. 

93. [Civilis potestatis munus\ Auctoritas civilis leges pro- 
mulgando et urgendo, quibus publicis moribus consulatur, hone- 
starum decorarumque pellicularum maxime iuventuti destinata- 5 
rum effectionem exhibitionemque praesertim subsidiis et prae- 
miis fovendo et, si necessarium fuerit, nocentes coercendo, con- 
ferat ut auditoria cinematographica a pravis pelliculis purgen- 
tur, honestis autem abundent. 

94. [Unitas in actione commendatur\ Confidit autem Sa- 10 
crosancta Synodus fore ut, omnium cordatorum hominum con- 
spiratione, cinematographeum magis magisque ad mentes eri- 
gendas et ad animos oblectandos conferat. Quo facilius citiusque 

id obtineatur, omnia hac de re catholicorum opera et incepta ab 
Officiis nationalibus, Officio catholico internationali de re cine- 15 
matographica adhaerentibus, instimulentur et recto ordine com- 
ponantur. 

NOTAE 

1 Sanctae Sedis atque Episcoporum documenta, artem cinematographi- 
cam spectantia, magna ex parte typis edita sunt in sequentibus commen- 
tariis: 

— Bulletin d'Information de la Commission Pontificale pour le Cine- 
ma, la Radio et la Television, Civitate Vaticana, 1952-1960; 

— Le Cinema dans V enseignement de VEglise, curante Pontificio Con- 
silio rei cinem. radioph. ac televisificae praeposito, Civitate Vaticana, 1955; 

— Cinema Cattolico, curante P. Henrico Baragli, S. I., Romae 1959; 

— Report of the Episcopal Committee on Motion Picture, curante 
National Catholic Welfare Conference, Washington, 1935; 

— ■ Dokumente Katholischer Filmarbeit, curante Katholische Film- 
kommission filr Deutschland, Diisseldorf, 1956. 

2 Miranda prorsus, 1. c. p. 790. 

3 Cf. Vigilanti cura, 1. c. pp. 261-263; Miranda prorsus, 1. c. 
pp. 785-787. 

4 Miranda prorsus, 1. c. p. 787. 

[242] Caput III 

DE RADIOPHONIA ET TELEVISIONE 

95. [lndol.es peculiaris]. Radiophoniae et televisionis pecu- 
liare momentum ex eo pendet quod haec instrumenta singulos 
homines, finibus vallisque nationum superatis, totius £ere orbis 
eventis praesentes reddunt, eosque cuiusvis quaestionis vel facti, 

5 quae saepe longissime distant, illico participes faciunt. 

96. Praeterea, iis instrumentis in usum deductis, personae 
humanae pressui collectivo subduntur; formae enim cogitandi 
necnon variae vivendi rationes socialium coetuum, quae com- 
munitatum nationalium vel internationalium propriae sunt, ho- 

10 rum instrumentorum ope patefiunt, eorumque vis eo magis auge- 
tur quo ipsae numerosioribus multitudinibus exhibentur, cum 
singuli homines massae socialis pondere premantur. 

97. Insuper eadem haec instrumenta efficacitatem peculia- 
rem magnique momenti in familiarem vitam exercent, cum suapte 

15 natura intra parietes domesticos intrent, quasi hospites qui ma- 
lum vel bonum secumferunt, familiare sacrarium erectura vel 
contaminatura. 

98. E pluribus Summorum Pastorum documentis 1 patet 
quantum curae christifideles impendant oportet ne inconsulte his 

20 in rebus se gerant, ut in omnibus bonum sibi eligant malumque 
respuant, atque suis opibus conferant ut sedes catholicae pro- 
grammatibus efficiendis constituantur et sustineantur. 

99. [Effectorum et publicae auctoritatis munera]. Effectores 
omnes atque artifices transmissionum radiophonicarum et televi- 

25 sificarum, imprimisque civilis auctoritas bono communi consu- 
lant, auditiones atque spectacula familiis consentanea sollerter 
praebendo; curent praecipue ut reverentiae pueris debitae pro- 
spiciatur, atque ad grave periculum diligenter attendant, in quod 
adduci possent iuvenes qui spectaculis intersint ad provectae 

30 aetatis homines pertinentibus. 2 

100. [Spectatorum et auditorum partes\ Monentur fideles [243] 
ut suam quisque actuosam navitatem, quantum fieri poterit, in 
transmissionibus radiophonicis et televisificis gerant: scilicet sua 
aequa optata iustasque reprehensiones (quam positivam criticam 
vocant) iis qui pro munere transmissionibus praesunt signifi- 5 
cando, tum de conficiendis programmatibus in genere, tum de 
qualitate singularum transmissionum, tum denique de reliquis 
alicuius momenti circumstantiis; idque spectare debent ut in dies 
augescat, quod bene fit, malum autem coerceatur. 

101. Ad iudicium autem recte formandum utiles iudicantur 10 
telecirculi, qui dicuntur, quos frequentare studeant quotquot 
praesertim curam puerorum iuvenumque habent, ita ut, sub 
ductu viri periti, omnes recta iudicia sibi de visis et auditis ac- 
quirant et promant, simulque christianas publicas opiniones 
constituant. 15 

102. Consociationes autem inter catholicos et alios bonae 
voluntatis viros ad iura receptorum defendenda atque ad honesta 
optata sustinenda, valde commendantur. 

103. [De transmissionibus religiosis]. Peculiare et efficax 
subsidium ferre oportet transmissionibus religiosis proprie dictis, 20 
quibus auditores et televisionis spectatores de vita Ecclesiae ac 
veritatibus religiosis informentur. Propterea parentur atque ad- 
iuventur periti viri qui in hac rerum provincia adlaborant, prae- 
sertim si agatur de artificibus christianis qui ipsas transmissiones 
curant. Sollicite quoque curandae sunt stationes catholicae, ut 25 
earum transmissiones convenienti perfectione et efficacitate emi- 
neant. 

104. [De Officiis nationalibus]. Officiorum nationalium erit, 
in hac disciplina, munera omnia ad religionem et mores spectantia 
dirigere ac prosequi; itaque eorum erit christifideles de technicis 30 
ipsis radiophonicis ac televisificis edocere atque educare, deinde 
effectores iuvare ad perfectiora usque programmata redigenda, 
praesertim vero religiosas transmissiones promovere atque eisdem 
invigilare. Curent etiam eadem Officia ut radiophonia ac televisio 
scholis destinatae recte promoveantur, quae — praesertim si ce- 35 
tera instrumenta instructionis desint — magnum habent in pue- 
rorum ac rudiorum eruditione atque formatione momentum. Ut 

[244] vero tanta Officiorum nationalium munera de re radiophonica 
ac televisifica uberius in toto orbe expleantur, eadem Officia 
Consociationi Catholicae Internationali sociam operam praestent. 

105. [De auxilio ferendo operibus missionariis]. Exoptat 
5 praeterea Vaticanum Concilium ut radiophonia et televisio in 
dies maiorem efficaciam adipiscantur ad auxilia praebenda apo- 
stolatui missionariorum, atque mandat ut operae radiophonicae 
et televisificae catholicorum in egenis regionibus degentium, ab 
iis qui in ditioribus regionibus sunt, impigre liberaliterque his 
io in technicis adiuventur. 

Pariter optandum est ut transmissiones aptae provideantur 
pro illis regionibus, ubi fideles, aerumnis temporum divexati, 
proprias acroases christianas habere vetantur. 

NOTAE 

1 Cf. Pius XI, Nuntius Radiophonicus Qui arcano, 12 februarii 1931: 
AAS 23 (1931) p. 65 et sqq. 

Pius XII: Sermo ad technicos in Radiophonia Italiae operam navan- 
tes, 3 dec. 1944, Discorsi e Radiomessaggi, VI, p. 209 et sqq.; Sermo ad 
viros qui partem habuerunt in Conventu Intern. ad quinquagesimum an- 
num exactum de radiophonia inventa celebrandum, 3 oct. 1947, Discorsi 
e Radiomessaggi, IX, p. 263 et sqq.; Nuntius Radiophonicus ad rationaria 
radiophonica paranda ab Associatione Helvetica transmissionis radiopho- 
nicae, 22 apr. 1948, Discorsi e Radiomessaggi, X, p. 67 et sqq.; Nuntius 
televisificus die Paschatis transmissus a Radiotelevisione Galliae, 17 apr. 
1949, Discorsi e Radiomessaggi, XI, p. 45 et sqq.; Sermo ad viros qui 
partem habuerunt in II Conventu Intern. de radiophonica transmissione 
per altas frequentias, 5 maii 1950, Discorsi e Radiomessaggi, XII, p. 53 
et sqq.; Litterae Apostolicae quibus S. Gabriel Archangelus Patronus Coe- 
lestis telecommunicationibus addictorum declaratur, 12 ian. 1951: AAS 44 
(1952) p. 216 et sqq.; Sermo ad instaurandam Stationem radiophonicam 
catholicam Sutatenzae in Republica Columbiae, 11 apr. 1953, Discorsi e 
Radiomessaggi, XV, p. 57 et sqq.; Pontificia Adhortatio ad Episcopos Ita- 
liae de instauranda televisione, 1 ian. 1954: AAS 56 (1954) p. 18 et sqq.; 
Nuntius televisificus ad instaurandas transmissiones Eurovisionis, 6 iun. 
1954: AAS 46 (1954) p. 369 et sqq.; Nuntius Radiophonicus ad III Con- 
ventum Intern. de communicationibus, 11 oct. 1955: AAS 47 (1955) 
pp. 733-736; Sermo ad viros qui partem habuerunt in Conventu generali 
Unionis Europae de radiophonicis transmissionibus, 21 oct. 1955: AAS 
47 (1955) p. 775 et sqq.; Nimtius radiophonicus ad XXV anniversarium 
Horae Catholicae in Civitatibus Foederatis Americae Sept., 4 dec. 1955, 
Discorsi e Radiomessaggi, XVII, p. 419 et sqq.; Miranda prorsus, 1. c. 
p. 765 et sqq.; Sermo ad instaurandas novas machinas emittentes Statio- 

nis Radiophonicae Vaticanae apud Sanctam Mariam Galeriae, 27 oct. 1957: [245] 
AAS 49 (1957) p. 961 et sqq.; Litterae Apostolicae quibus Sancta Clara 
Assisiensis coelestis Patrona televisionis apud Deum declaratur, 14 febr. 
1958: AAS 50 (1958) p. 512 et sqq. 

Ioannes XXIII: Nuntius Radiophonicus ad X annum exactum Horae 
Missionariae Belgicarum celebrandum, 19 apr. 1959, Discorsi e Messaggi, 
I, pp. 257-258; Nuntius Radiophonicus ad novum apparatum Stationis 
Radiophonicae Sutatenzae in Columbia instaurandum, 12 iunii 1960, 
Discorsi e Messaggi, II, pp. 403-405; Allocutio habita ad celebrandum 
tricesimum exactum annum ex quo Radiophonica Statio Vaticana radio- 
electricas undas emittere coepit, 12 febr. 1961 : AAS 53 (1961) pp. 151-153; 
Nuntius radiophonicus ad instaurandum novum apparatum transmitten- 
tem stationis radiophonicae Vaticanae, 6 nov. 1961: AAS 53 (1961) 
pp. 733-734. 

Acta Episcoporum in variis commentariis continentur: magna ex parte 
publici iuris facta sunt in Bulletin d'Information (Commentarium ofliciale 
Pontificii Consilii rei cinematographicae, radiophonicae et televisificae 
praepositi) ab anno 1954 ad 1960; K. Becker und K. A. Siegel, Rundfunk 
und Fernsehen im Blick der Kirche, Francofurti, 1957. 

2 Miranda prorsus, 1. c. p. 802. 

[246] Caput IV 

DE RELIQUIS INSTRUMENTIS 

106. [Generalis descriptio]. Praeter prelum, cinematogra- 
pheum, radiophoniam et televisionem, alia quoque hodie fere 
innumera communicationis instrumenta orta sunt: ut libelli comici 
et lusorii, disci, taeniolae magneticae ceteraque vocum imagi- 

5 numque impressioni destinata, tabellae publicitariae , quas dicunt, 
affixae chartulae murales, litterae seu nuntii publicitarii vulgo 
nuncupati, photographicae imagines aliaque huiusmodi, quae 
quotidie a questuosorum hominum ingeniis proferuntur. 

I 

107. [Libelli lusorii]. Quam latissime sparguntur hodie li- 
io belli, plerumque novis typographicis artibus impressi, qui, nar- 

rationes exhibentes quae sensus valde commovent (vulgo sensa- 
tionales) vel fictas scientias — seu phantascientiam quae dici- 
tur — intexentes, atque assiduos praecipuosque lectores, seu 
potius spectatores, sibi adsciscunt praesertim ex pueris et adule- 
15 scentibus. 

108. Id genus libelli honestati sanaeque educationi favere 
sane quidem possunt, attamen plerumque moribus infensi sunt, 
animos praesertim iuniorum aura criminum imbuentes, atque 
oblectamenta praebentes quibus laevitas et vanitas mentis fo- 

20 ventur. Quapropter oportet omnes sani iudicii homines horum 
scriptorum, in universum fere orbem diffusorum, momenti tum 
psychologici tum moralis et religiosi conscii fiant, atque viribus 
unitis adlaborent editores, auctores, educatores, religiosae civi- 
lesque auctoritates ut eadem hominum cultui virtutique minime 

25 noceant, immo prosint. Sacris vero Pastoribus enixe commenda- 
tur ut totius nationis nisus, ad hanc rerum provinciam recte 
moderandam, conferantur. 

109. [Disci et taeniolae magneticae\ Etiam disci et taenio- 
lae magneticae hodie sine numero excuduntur, quae ad musica 

30 oblectamenta, ad quaestiones philosophicas et scientificas eno- 
dandas, ad res diurnas, ad sermones, ad nuntios lectionesque con- 
servandas, ceu libri veneunt et procurantur. 

110. Magna quidem commoda, dummodo recte adhibeantur, [247] 
haec omnia secumferunt ad cultum et ad vitam intellectualem 
excitandam atque amplificandam, necnon ad progressum spiri- 
tualem promovendum. Saepe tamen accidit ut discorum ope, 
cantilenae inhonestae atque lascivi concentus vel noxiae senten- 5 
tiae vulgentur. Omnes igitur de periculis inde orituris edocere 
oportebit, et invigilare ut horum instrumentorum res significatae, 
imagines et modi, veritati, honestati cultusque decori semper 
consulant. Debita ergo vigilantia, in hac rerum parte, ab Eccle- 
siastica Auctoritate adhibeatur prout singularum nationum con- 10 
diciones postulaverint, praesertim si textus seu cpmmentarii discis 
impressi de rebus ad finem et mores pertinentibus agant. 1 

111. [Tabellae et chartulae laudativae~\. Multiplicantur insu- 
per tabellae murales, picta folia, chartulae, affixae inscriptiones, 
volitantes pagellae, idque genus reliqua plurima, quibus passim no- 15 
stra tempora utuntur tum ad rerum operumque venditionem pu- 
blicitariam quae dicitur, tum ad politicas atque « ideologicas » res 
commendandas, quae propaganda passim appellantur. Haec om- 
nia, sed praesertim murales tabellae totius populi, immo et 
puerorum oculis vi ultroque exhibitae, saepe praeter communem 20 
iustitiae caritatis et veracitatis instantiam, publicos mores gra- 
vissime tangunt. 2 Omnes igitur christifideles ceterique recti iu- 
dicii homines necnon auctoritas civilis attente invigilent ne ho- 
rum instrumentorum ope morum corruptio diffundatur. 

NOTAE 

1 Cf. CIC can. 1385, § 1, n. 1° et 2°. 

2 Cf. Pius XII, Sermo ad Urbis parochos sacrosque per Quadrage- 
simae tempus oratores, 5 martii 1957: AAS 49 (1957) p. 208. 

[248] ADHORTATIO FINALIS 

112. Cum communicationis socialis instrumenta ad homi- 
num spiritualem profectum multum valere constet, Ecclesia, su- 
perna luce et saeculorum usu edocta, perenni iuventutis decore 
praecellens, nova officia novasque institutiones et opera inire 

5 atque explere non cunctatur: Neque enim mittunt vinum novum 
in utres veteres... sed vinum novum in utres novos mittunt, ut 
ambo conserventur. 1 

113. Postulat igitur Sacrosancta Synodus Vaticana a christi- 
fidelibus ut, iuxta monita et praecepta de hac re impertita, ad 

10 eorum instrumentorum ordinatum progressum adlaborent, scili- 
cet ut eadem conferant ad futuram societatis prosperitatem, ac 
potissimum ad Ecclesiae dilatationem; ita quidem ut Nomen Do- 
mini novissimis instrumentis glorificetur sicut glorificatur priscis 
artium monumentis, secundum illud Apostoli: Iesus Christus, heri 

15 et hodie, ipse et in saecula. 2 

114. Ut autem Antistites orbis catholici expeditius rem ad 
effectum deducere valeant, totius materiae pastorale compendium 
conficiatur. 

NOTAE 



1 Mt. IX, 16-17. 

2 Hebr. XIII, 8. 

2 - RELATIO EM.MI P. D. CARD. FERDINANDI CENTO 
PRAESIDIS COMMISSIONIS DE FIDELIUM APOSTOLATU 
DE SCRIPTIS PRELO EDENDIS 
ET DE SPECTACULIS MODERANDIS 

Em.me Praeses, venerabiles Patres, Fratres carissimi et deside- 
ratissimi, 

Dirigo vobis salutationem quae continetur in epistula S. Petri Mis- 
sae huius diei. 

Decimae commissioni Sacrosancti Concilii Oecumenici Vaticani II, 
cuius, ex Pontificis Summi benignitate, praeses sum, pertractandi mu- 
nus incumbit, praeter quam de fidelium apostolatu, sicut erat in respec- 
tiva commissione praeconciliari, etiam de scriptis prelo edendis et de 
spectaculis moderandis. 

De hac ultima materia, competens erat usque adhuc specialis secre- 
tariatus, cui praefuit exc.mus D. Martinus Ioannes 0'Connor (nunc vice- 
praeses eiusdem decimae commissionis), qui, ut patet, argumentum ho- 
die vobis ad discutiendum propositum plene prae manibus habuit. Porro 
ille, prorsus me consentiente, felici designatione relatorem nominavit 
exc.mum D. Renatum Stourm, arch. Senonensem in Gallia, quem vos, 
venerabiles Patres, benevole certe audietis. 

Schema nostrum sereno vestro iudicio subiicitur, paratam se de- 
clarans commissio ad idem emendandum iuxta animadversiones quas 
facturi estis. 

Res de qua agitur procul dubio maximi ponderis est, digna proinde 
ut ad eam Sacrosancta haec Synodus attendat. Nam ex unoquoque in- 
strumento communicationis socialis: nempe prelo, cinematographeo, ra- 
diophonia, televisione reliquisque technicae ac scientiae miris inventis, 
« procedit benedictio et maledictio », ut verbis utar S. Iacobi Apostoli 
(3, 10). Vehicula, id est, esse possunt immensi mali sicut et peringentis 
boni. 

Utinam, in posterum, causae tantum veritatis et caritatis ubique et 
semper inserviant! Dixi. 



27 

3 - RELATIO EXC.MI P. D. RENATI STOURM 
Archiepiscopi Senonensis 

Em.me Praeses, venerabiles Patres, 

Consilium praesidentiae, qua pollet sapientia, opportunum iudicavit 
ut venerabilibus Patribus, post doctas disputationes et diuturnas discep- 
tationes theologicas, schema submitteretur cuius materia speciem ali- 
quam relaxationis prae se ferre videtur! 

Prelum, cinematographeum, radiophonia, televisio ceteraque huius- 
modi hodierna technica inventa non raro revera oblectamenta praebent. 
Quae, si sub hoc tantum aspectu considerentur, iam Ecclesiae maxime 
intersunt, cum ipsa Mater sit... 1 

Cum ergo sit Mater, nihil admodum mirandum est si diversas sani 
oblectamenti formas receperit atque foverit, praesertim hac nostra tam 
exagitata aetate, pro hominibus necessarias. Nonne ipsa, Media Aetate 
vertente, plebes christianas ad Mysteria Fidei initiavit, sacras reprae- 
sentationes promovendo atque simul fideles delectando et erudiendo? 

Verumtamen, cum Mater sit, vehementer exoptat ut huiusmodi oblec- 
tamenta et animi relaxationes hominibus conveniant neve a sua digni- 
tate eos deiiciant neve deprimant, atque ut ipsos recreent, non autem 
dehonestent... 2 

Novit enim Mater Ecclesia haec oblectamenta, cum his homines 
utuntur, numquam esse moraliter indifferentia, sed posse in bonum 
vel in malum usurpari et converti. Haec est ratio cur ipsa suis horta- 
mentis clamorem et vocem periculi ingruentis trepidanter iteraverit. 

Quomodo enim quiescet et lente spectabit tot, praesertim iuvenum, 
animas, quas ipsa baptismate signavit, fidem moresque abiicere tum ob 
lectiones pravas tum ob spectacula, quibus ipsi tam crebro et frequen- 
tissimi intersunt? 

In mentem revocare iuvabit hodie tres quartae partes spectatorum 
auditoria cinematographica frequentantium iuvenes esse. 

Verumtamen technica hodierna inventa longe praestant prae oblec- 
tamentis, cum vehicula idearum reapse sint. 

De ipsis enim singillatim, ac magis de earum efficacitate cumulata, 
dici potest quod Pius XI de cinematographeo in epistula Vigilanti cura 
edixit: « Ceterum aliud nihil in praesens invenire queas quod tanta 
efficacitate in multitudines polleat ». 

Quod idem declaravit notissimus scriptor qui ait: « A 1'heure oii, 
dans un populeux quartier, se ferme Tunique et pauvre sanctuaire, qu'il 

soit eglise, temple, synagogue ou mosquee, a cette heure-la, et presque 
dans chaque rue, s'allument les feux etincelants et multicolores annon- 
cant 1'entree en scene de ce qui va devenir la premiere puissance du 
monde: le cinema »... 3 

Pellicula enim, seu « film », qui successum bonum obtineat, decies 
centena milia hominum attingere valet, nuntium pacis aut maestitiae, 
animositatis aut pavoris, amoris aut odii omnibus hominibus portans 
atque ita in patrimonium spirituale totius mundi agit et influit. 

Idem dici posset mutatis mutandis de singulis instrumentis, si eorum 
efficacitas in opiniones publicas spectetur atque eorum modus agendi 
in singulas personas vel totam humanam communitatem consideretur, 
quod Summus Pontifex Ioannes XXIII feliciter regnans ad amussim 
proclamavit cum de prelo loqueretur: « Eorum potestas magna est cum 
possint opiniones publicas (cuius pondus nemo est qui ignoret) efficere et 
regere ». 

Ceterum, cuius mentem non tanget hoc rationarium? Numerantur 
hodie in universo mundo: 

Vrelum: Octo milla ephemeridum, quorum exemplaria quotidie 
sunt ter milies centena milia. Alia folia periodica: viginti duo milia, quo- 
rum exemplaria sunt: bis milies centena milia. 

Cinematographeum: Pelliculae quotannis: duo milia et quingentae. 
Auditoria cinematographica: centum septuaginta milia; spectatores an- 
nui: septemdecies milies centena milia. 

Radiophonia: Stationes: sex milia; scrinia auditionum: quater mi- 
lies centena milia. 

Televisio: Stationes: mille; scrinia televisifica: milies ac vigesies 
centena milia. 

Si hanc nostram aetatem spectemus, nullum vehiculum doctrina- 
rum et opinionum efficacius inveniri potest. Hac de causa in schemate, 
quod vobis praebitum est, ipsa appellantur instrumenta communicatio- 
nis socialis, quia hodie sunt veluti media, prae ceteris universalissima, 
efficacissima, quibus cum hominibus communicatur et quibuscum homi- 
nes inter se communicare valent. 

Quomodo ergo poterit Ecclesia res tam graves negligere cum ex sua 
ipsius missione et natura, debeat unicum nuntium hominibus necessa- 
rium, id est, nuntium salutis, patefacere? Quid vero si spectetur mi- 
randa haec occasio, quae prima vice in Ecclesiae historia offertur, talem 
nuntium universo mundo communicandi? 

Nonne haec miranda prorsus inventa, quae Deus veluti prae mani- 
bus nostris ponere voluit, instrumenta habenda sunt provida, ad christia- 
num nuntium rapidius, universalius, efficacius transmittendum? 

Si igitur profundam ac intimam recentissimorum horum instrumen- 
torum significationem scrutemur, plane intelligimus Deum ipsum nos 
invitare, nos appellare ut vectes et gubernacula eorum nos ipsi sumamus. 

Usus ergo harum technicarum est sine dubio inter urgentiora pro- 
blemata recensendum, quod Concilium Vaticanum II perpendere debet. 
« Ite docete omnes gentes, docentes eos servare quaecumque mandavi 
vobis »; nullam Ecclesia, post Domini ascensionem, favorabiliorem oc- 
casionem nacta est, his instrumentis adhibitis, ad mandatum Domini 
exsequendum; attamen numquam Ecclesia sicut hodie in discrimine ver- 
satur ut filii, voces Pastorum negligentes, mercenarios sectentur a quibus 
pagana vel materialistica vitae conceptio scatet... 4 

Praeterea Ecclesia suo officio integre non fungeretur si ad haec in- 
strumenta accederet unice ad munus praedicationis explendum. Ipsi 
enim onus incumbit praecepta et doctrinam tradendi circa ipsa haec 
instrumenta; ideoque debet pro fidelibus normas statuere quibus ipsi 
utiliter frui possint tam mirificis inventis; normas et suasiones etiam 
proferre quibus hae artes omnes spirituales fructus parere possint et 
altiorem dignitatem consequi... 5 

Ceterum Ecclesia, spectata horum instrumentorum efHcacitate, non 
semel monuit fideles ut a periculis ex eorum usu tam facile et tam saepe 
orituris praecaverent; id enim repugnat indoli Ecclesiae, quae est veri 
progressus vindex et altrix, et undequaque sollicita ut in bonum humani 
convictus redundent. Ipsa ergo animum omnino positivum et construc- 
tivum exhibuit, haec inventa magno cum gaudio salutavit, eaque veluti 
magnifica Dei dona consideravit, quae in posterum adhuc evolventur et 
perficientur. 

Miranda prorsus... talia sunt verba quibus Pius XII, felicis recor- 
dationis, Litterarum Encyclicarum initium facit ad cinematographeum, 
radiophoniam et televisionem illustranda et commendanda; in quibus 
animum revera optimisticum demonstrat. 

Novit enim Ecclesia hodiernas atque futuras generationes his artibus 
nutriri, erudiri, formari; ideo a suis fidelibus exposcit ut secum adla- 
borent ad ea perficienda et in rectum et honestum usum deducenda, ea 
ratione ut, his adhibitis instrumentis, conceptio christiana vitae et mundi 
altius et vividius propagetur. 

Hae eaedem rationes, hic idem animus, nostrum secretariatum prae- 
paratorium moverunt ad istud schema vobis exhibitum exarandum. 

In studiis perficiendis atque in communibus votis tria prae oculis 
semper habere conati sumus: 

a) arHrmandi inesse Ecclesiae ius et offlcium docendi, neque eam 

hoc officio fungi posse, praesentibus circumstantiis et adiunctis, nisi ala- 
criter prelo ceterisque hisce instrumentis utatur (Ecclesia magistra!)... 6 

b) affirmandi inesse Ecclesiae ius animos efformandi (missionem 
educatricem), scilicet inesse Ei onus et officium, adiuvantibus omnibus 
cordatis viris tum fidelibus tum etiam non fidelibus, promovendi prelum, 
cinematographeum, radiophoniam, televisionem ac cetera quae homi- 
nem et christianum deceant; insuper omnes eos invitare opportune et 
importune qui, quavis de causa, his instrumentis operam navant, effec- 
tores scilicet et utentes, ut se sentiant gravi officio obstringi, nec minus 
gravibus muneribus se esse sponsuros si his instrumentis male utantur 
(Ecclesia Mater!)... 7 

c) affirmandi necessitatem componendi et ordinandi operas Ec- 
clesiae in hac rerum parte; quod si negligatur, duplex eius missio, do- 
cendi scilicet et educandi, nequaquam servari custodirique poterit. 

Huiusmodi organizatio triplici ratione seu linea curanda est: in 
linea internationali, nationali et dioecesana. Praeterea vehementer exop- 
tandum est ut competens Sanctae Sedis officium roboretur, itidemque ut 
quotannis dies dominica quaedam, in universo mundo celebranda, in- 
stauretur, cuius sit haec instrumenta commendare et promovere... 8 

Praeter haec, omnibus instrumentis communia, quidam particula- 
res aspectus, singulis instrumentis proprii, considerandi sunt, prout apo- 
stolatui directe intersunt; haec est ratio cur ea singillatim etiam trac- 
tavimus... 9 

Non me latet quasdam difficultates huic schemati motas esse: quidam 
Patres existimant schema longius esse, haberique repetitiones. 

Quoad primum: Verum est textum longum esse; attamen, fortasse 
de hac re non est dolendum, quia examen huius textus nobis praebebit 
facultatem commode et iucunde consequendi finem huius sessionis. Quid- 
quid est, de industria voluimus in schemate exarando extensionem textui 
tribuere quae a materia, totaliter nova, postulari videtur. Pauci insuper 
sunt qui has artes novas apprime calleant: artifices tantum et quidam 
sacerdotes, his in artibus periti; theologi vero nondum suam desideratam 
partem in hac rerum provincia praebuerunt, quae tantopere premit Ec- 
clesiam. Equidem exstant gravia documenta pontificia in hac materia; at- 
tamen prima vice Ecclesia, evidenterque Ecclesiae Concilium, nunc de 
his instrumentis quatenus instrumentis communicationis socialis, et qui- 
dem coniunctim, pertractat. 

Hoc totum, ut mihi videtur, rationem reddit de structura schematis. 
Fortasse, tamen, ipsa disceptatio occasionem praestabit breviandi textum, 
si id opportunum videatur. 

Quoad secundum: Si revera repetitiones exstant, certe eas supprimere 

oportebit. Sed si quando, ad singula instrumenta illustranda, quaedam 
species repetitionis occurret, revera non erit repetitio; valde enim diffe- 
runt inter se singulae tractationes et ipsae artes, et quod uni applicatur 
nequit alteri vel ceteris accommodari. 

Venerabiles Patres, mundus in quo hodie vivimus in novum histo- 
riae cursum flectitur; sed Ecclesiae historia et causa, a mundi causa et 
historia non separatur. 

Novus orbis, novus rerum ordo prae stupentibus oculis nostris fabri- 
catur, qui rhythmo celeri evolvitur. Huiusmodi autem mundi nota repo- 
nenda est in extraordinaria facilitate communicandi inter homines et 
conceptiones et cogitata propagandi. 

Communitas enim humana instrumentis audiovisualibus et prelo, 
vincula, quibus totum genus humanum inter se compaginatur et divin- 
citur, renovata potioreque conscientia hodie agnoscit. Cras alia nova 
subsidia haec vincula communis societatis stringent. 

Hic est mundus noster qui, dum hodie funditus permeatur, magis 
cras permeabitur et imbuetur communicationis socialis instrumentis: 
hic mundus materialismum, feritatem, paganitatem sapiet, vel secus 
auram christianam respirabit. Res a nobis pendet; nam certum est popu- 
los et nationes ab opinionibus et ideologiis conduci quae super faciem 
mundi dominantur, ideoque ex his instrumentis, a quibus opiniones 
huiusmodi quam maxime pendent. 

Hac de causa, Ecclesia, sub ductu Summorum Pastorum, ad has 
artes animum convertit, cum probe noverit eas maxime valere ad novum 
rerum ordinem instaurandum. 

Venerabiles Patres, mundus, nobis luce Evangelii erudiendus, non 
amplius, sicut Media Aetate fiebat iure meritoque, theologicis disputa- 
tionibus attendit. 

Iam desivit, proh dolor, talis aetas. Nobis onus incumbit evangeli- 
2andi in aetate quae nos premit, scilicet hunc nostrum mundum hodier- 
num, mundum technicum; qui salvari nequit nisi nos ad illa instru- 
menta accedamus libere et fidenter ad gloriam et laudem Evangelii. Om- 
nis enim doctrina quae hodie mundum sibi lucrari cupit, debet his vali- 
dis instrumentis, idearum et opinionum communicatoriis subsidiis, uti, 
quae sunt prelum, ceteraeque artes audiovisuales. 

Evangelium hanc legem universalem effugere nequit. 

S. Paulus certissime non haesitaret, ulla interposita mora, ad 
haec subsidia confugere ut christianum nuntium, tam sibi urgentem, 
propagaret. 

Pro certo facultas nobis non dabitur Evangelium tot animabus no- 



CONGREGATIO GENERALIS XXV 



423 



bis concreditis ferendi, iis praesertim « qui in tenebris et in umbra mortis 
sedent » nisi nos quoque his instrumentis fidenter utamur. 

Regnum enim Dei in causa est: cuius regni nos, vitam, gloriam et 
pacem propagare, corde et animo, Dei gratia opitulante, studemus : re- 
gnum iustitiae, amoris et pacis! Dixi. 



In textu typis impresso: 1 cf. prooemium n. 2. 2 cf. prooemium n. 3. 

3 (Pierre PErmite, 1934). 4 cf. pars I, cap. I n. 7. 5 cf. pars I, cap. I 

n. 8. 6 cf. schema, Pars I. 7 cf. schema, Pars II. 8 cf. schema, 
Pars III. 9 cf. schema, Pars IV. 

Praeses card. Caggiano: Et nunc ad disceptationem schematis de 
instrumentis communicationis socialis in genere procedamus. 

4 - PATRUM ORATIONES 
1 

Em.mus P. D. FRANCISCUS card. SPELLMAN 
Archiepiscopus Neo-Eboracensis 

Venerabiles Patres, 

Recte et iuste in Sacro Concilio Vaticano tractantur communicatio- 
nis socialis instrumenta, quorum vim maximam sive pro bono sive pro 
malo, omnes homines cordati agnoscunt. Placet hoc schema in quantum 
bene exponit ius Ecclesiae his instrumentis utendi et rationes, quibus 
ipsi competunt praesertim veritatem et institutionem christianam pro- 
pagandam et explicandam. Item placet quatenus gravissimum auctoritatis 
civilis officium affirmat, rationes boni communis ordinandi et iustas leges 
vigilanter consulendi, ne ex horum instrumentorum pravo usu publicis 
moribus obveniat. 

Instrumenta communicationis socialis propter technicae artis inventa 
cotidie progressum faciunt et facile modificantur, evolvuntur et transfor- 
mantur. Concilii Oecumenici non est his de rebus quaestiones nimis par- 
ticulares pertractare, quae ad adiuncta hodierna ita pertinent, ut decreta 
Concilii in posterum non diu valeant. 

Schema tractat 1 de disciplina et ordinatione ecclesiastica in usu 
instrumentorum communicationis socialis. Harum maior pars relinqui 
posset peculiari consilio in Curia Romana a Pio XII constituto et a Ioan- 
ne XXIII in stabile et permanens officium evecto cum competentia 

aucta... 2 Agitur de quibusdam communicationis socialis instrumentis 
singillatim consideratis, nempe de prelo, de cinematographeo, de radio- 
phonio, de televisione, et de reliquis instrumentis; quae 3 nimis longa 
apparent* res particulares nimis evolvunt, 5 et repetitionibus abundant* 
In prooemio huius schematis optime proposita est omnibus homini- 
bus bonae voluntatis invitatio. Experientia nostra in Foederatis Ameri- 
cae Septemtrionalis Civitatibus docet homines cordatos tam catholicos 
quam acatholicos collaborare posse ut nova haec inventa in hominum 
utilitatem et in societatis bonum unice flectant. Videtur peropportunum 
esse reiterare hanc invitationem in adhortatione huius constitutionis. 
Dixi. 



In textu scripto tradito: 1 In parte tertia tractatur. 2 Quae hac de re 
in schemate servanda esse reputantur, poni possent in parte I vel II. In parte IV. 
3 Haec pars. 4 est. 5 evolvit. 6 abundat. Moles eius reduci posset 
et partes servandae poni possent in parte I et II. 

2 

Em.mus P. D. ERNESTUS card. RUFFINI 
Archiepiscopus Vanormitanus 

Em.mi, exc.mi, rev.mi Patres Conciliares, 

Quae in hoc schemate legimus optima mihi videntur, perite et 
scienter tractata: omnia suffusa sunt spiritu vere pastorali et ardenti 
studio salutis animarum. Quapropter, gratiae et laudes multae 1 agendae 
sunt commissioni quae tantopere laboravit ut eximiam doctrinam nobis 
subiiceret. 

Dubito vero an sit opportunum in constitutione conciliari tam fuso 
sermone dicere. De singulis enim communicationis socialis instrumentis 
plura evidenter, 2 etsi locutionibus diversis, iterantur: verbi gratia, de 
momento instrumenti, de ,.. 3 usu in sacro ministerio apostolatus, de 
normis moralibus servandis, 4 et ita porro. 

Deprecor, venerabilissimi Patres, ut mihi parcatis si nimium audeo. 

Forsan, recensitis talibus instrumentis, posset paucis et universe 5 
declarari momentum eorum instrumentorum* immo ... 7 necessitas ad 
celerius et efficacius diffundendam veritatem evangelicam, ad errores 
contra fidem et mores refutandos, necnon ad ... 8 cultum civilem fovendum. 

Dicendum insuper esset breviter de iure et officio Ecclesiae in hac 
re, de ordine morali obiectivo servando, 9 de officiis potestatum civilium, 

de disciplina tenenda et curis adhibendis ab omnibus fidelibus, maxime 
a sacerdotibus (plus minusve ut in schemate ... 10 habentur). 

Reliqua autem in epitomen facile esset conferre. 

Extra constitutionem conciliarem, ampla instructio de hoc ipso gra- 
vissimo argumento, maximae quidem utilitatis, postea edi poterit. Dixi. 



In textu scripto tradito: 1 plurimae. 2 deest. 3 eius. 4 quae 
semper servari debent. 5 deest. 6 instrumentorum omnium communica- 
tionis momentum. 7 hodierna. 8 rectum. 9 deest. 10 ipso. 

3 

Exc.mus P. D. VINCENTIUS ENRIQUE Y TARANCON 

Episcopus Celsonensis 

Venerabiles Patres, 

Ad hoc schema de instrumentis communicationis socialis quaedam 
in genere notanda censeo... 1 

1. Schema breviari oporteret. Communia lineamenta persequi pro- 
prium Concilii videtur, non vero minima et singula quaerere. 

Omnia praeterea haec instrumenta communicationis socialis conti- 
nuo progrediuntur. Praevideri nequeunt novae quaestiones quas secum 
afferent, nec ea sunt stabilitate ut normae arctae et definitae stabilian- 
tur. Secretariatui iam constituto concredatur normas et dispositiones 
determinare prout tempora et adiuncta postulent. 

2. Perspicue exponitur in schemate ius Ecclesiae his subsidiis uten- 
di. Expediret forsitan eorum usus finem pastoralem etiam significare. 
Cui fini pastorali duplex aspectus est: negativus: incommoda compescere 
quae ex his instrumentis oriri possunt, maxime hominibus parum insti- 
tutis; et positivus: rectae ipsorum institutioni consulere. 

Spectacula et oblectationes praecipue, Ecclesia non potest praebere 
nisi pastoralis causa; eius missio certe non est delectationi esse homini- 
bus. Iustificari admodum possunt cum ex eis pericula ordinis doctrinalis 
vel moralis fidelibus vitentur, vel quando profecto informationi vel insti- 
tutioni positivae quam Ecclesia efficere tenetur, faveant, vel ut filiis suis 
ludicra sana offerat quae interdum sunt quidem necessaria. Hoc indicium 
mihi opportunum videtur quia lusus atque lascivia talem praeeminentiam 
tulit in vita populorum, ut non numquam seria et gravia ludorum causa 
praetermittantur. Nimia praeterea oblectamenta nociva sunt. Interdum 

officiosa sedulitas sacerdotum eo ducit quo immoderata oblectamenta pa- 
rent, nimietati favendo, quae certe nociva est. 

Non 2 desunt sacerdotes qui pluris hunc actum faciant, quam exer- 
citium ministeriale et sacramentarium, quod quidem sine detrimento 
animarum fieri non potest. 

3. Haec cuncta instrumenta communicationis socialis diversas spe- 
cies habent quae singillatim sunt perpendendae, cum de eorum usu ab 
Ecclesia adhibendo et de in eis interventu sacerdotum agitur: speciem 
sive adspectum pastoralem et apostolicum; atque speciem technicam et 
oeconomicam. 

Ut subsidia sunt apostolatus liquet Ecclesiam eis plane et libere uti 
posse. Certis conditionibus eis sacerdotes nitentur. 

Sed etiam in hoc sensu apostolico necessarium duco patefacere hanc 
actionem aptiorem laicis quam sacerdotibus esse. Nunc, cum laici con- 
scientiam suorum munerum erga Ecclesiam efformarunt, et Ecclesiae ad 
apostolatum sese offerunt, quam maxime 3 opem ex eis recipiamus, ut 
sacerdotes ministerio sacro expeditius vacent, in quo nempe a laicis sup- 
pleri est nefas. Haec notanda, credo, in schemate. 

His cunctis instrumentis communicationis socialis opus est funda- 
mento oeconomico. Ad hoc praevalere debet ratio oeconomica; ista enim 
subsidia peculiaribus legibus sunt sancita, quae semper teneri debent, 
si corruere nolumus; quamvis finem apostolicum persequamur. Potest 
Ecclesia formaliter horum instrumentorum offlcio teneri, maxime non 
urgente gravi necessitate? Possuntne sacerdotes iis periculis oeconomi- 
cis implicari, quae, experientia teste, exercitium sacerdotale postea prae- 
pediet? 

Non parva detrimenta oeconomica ad hoc quod dicimus — non 
rara autem cum moderator sacerdos est, institutionis necessariae expers 
ideoque iudicio mere oeconomico aut mercatoris 4 procedere nequit — 
insigne damnum animabus intulerunt. 

Est adhuc et species technica: de qua etiam dicendum maxime ad 
laicos attinere. Haud infitior sacerdotes, quibus apostolatus sit in hoc 
medio exercitandus, certis cognitionibus technicis indigere, quibus opus 
erit etiam ut in principia moralitatis inducant. 

Sed non sequitur, nec consentaneum est, ut omnes sacerdotes ius 
sibi aut etiam officium sumant horum mediorum technicam cognoscendi, 
aut ex hoc removeant culpam spectacula adeundi; immo credo non mul- 
tos sacerdotes fore, qui his actibus incumbant, praesertim cum aliquibus 
locis Ecclesiae magna sit penuria sacerdotum. 

Providentialem puto hanc laicorum ad apostolatum adnumerationem. 
In schemate proprio indoles eorum actionis definietur. Sed necessarium 

existimo ut in hoc schemate, ubi de auxiliis agitur, quae etsi pastoralia, 
necessario quaestionibus oeconomicis et technicis — humanis nempe — 
cohaerent, statuatur eorum usum, etsi pastoralem et apostolicum, laicis 
praesertim esse relinquendum. Dixi. 



In textu scripto tradito: 1 et qua par est reverentia Patribus Conciliaribus 
submitto. 2 Nec. 3 maximam. 4 mercatorio. 

4 

Exc.mus P. D. ALBERTUS SANSCHAGRIN 

Episcopus tit. Bagensis, coad. c.i.s. Amosensis 

Venerabiles Fratres, 

Omnino commendabile videtur schema de instrumentis communica- 
tionis socialis. Cum enim sibi ac nobis proponat ad Evangelium omni- 
bus gentibus annuntiandum usitatis vel saltem obsoletis mediis nova 
atque efficaciora inventa. substituere, nullum est dubium quin suffragia 
nostra mereatur. Hac autem in materia, mihi liceat quoddam votum ex- 
primere. 

Iam ab exordio constitutionis, scilicet n. 1, lin. 7 necnon et se- 
quenti, instrumentis « quae non modo singulos homines, sed ipsas multi- 
tudines totamque humanamque societatem attingere valent » laudes ef- 
feruntur. Ab istis verbis praesens votum vobis submittitur: « ut in prae- 
dicta societate, illis mediis communicationis gratificanda, etiam episcopi 
designati veniant ». Pressius vero exoptatur ut episcopi per orbem di- 
spersi ex illis instrumentis, praesertim ex vulgo dicta « posta aerea », 
maiorem adhuc fructum ab ipsa Sancta Sede percipere valeant. Sicque 
romani magisterii documenta, quae episcopis ad fideles suos regendos 
maxime inserviunt, citius et (ut vehementer desideratur) in tempore 
opportuno illos in posterum attingerent. 

Hucusque, ut omnes norunt, nonnisi mediante periodico Acta Apo- 
stolicae Sedis dicto, vera ac certa mens huiusce venerabilis Sedis nobis 
aperta facta est. Accidit autem ut illud periodicum modo seu intervallo 
plus minusve stabili typis exscriptum fuerit; quinimmo ut, semel ex- 
scriptum ac per vias consuetas directum, vix intra triginta dies — ad nos 
saltem in America Septemtrionali — pervenerit. 

Interim vero, statim ut Sancta Sedes hic Romae quemcumque nun- 
tium publici iuris facit, festinant internationalia ofricia, quae prelo nu- 
triendo dant operam, illum nuntium revera ubique terrarum at suo 

modo singulari spargere. Officia illa, ut constat, praesertim, sin unice, 
nuntiorum exquisitores sunt. Nil igitur est mirum, si veritatem non raro 
offendunt, cum textus truncatos vel deformatos vel modo nimis subiec- 
tivo interpretatos praebere satis habent. 

Quae cum ita sint, non solum ab obiectiva veritate aversi sunt quan- 
doque fideles nostri, sed ad tempus in conscientia serio turbati esse 
potuerunt. Eodem tempore nobis ipsis episcopis, pariter ieiunis etsi 
pastores positi simus, prorsus impossibile fuit dubia dirimere, et animos 
confortare, errores ex auctoritate detegendo ac genuinam Sanctae Sedis 
mentem aperiendo. 

Exemplum sint Litterae Encyclicae Mater et Magistra: ubi primum 
per viam illorum ofHciorum internationalium nobis nuntiatae sunt. De 
« socializatione », ut ita dicam, in hoc textu sermo habitus est. Sine 
mora, in foliis periodicis, praeterquam in emissionibus radiophonicis et 
televisificis, cum laetitia vix dissimulata firme pronuntiatum esse Sum- 
mum Pontificem feliciter regnantem « socialismum » tandem monstrare 
tamquam ingruentium malorum remedium. Sed quid? nonnisi post dies 
— immo hebdomades plures — , videlicet quando authenticus Encycli- 
carum Litterarum textus ad nos usque pervenit, nobis datum est prae- 
dictam aequivocationem corrigere. 

Alterum sit exemplum inter alia: abhinc paucis annis, ieiunium eu- 
charisticum legislationem modificatam accepit. De quo innumera, alia 
credibilia alia sane incredibilia, in prelo statim nuntiata sunt. Exinde 
magna confusio in mente fidelium orta est. Quomodo autem, textu de- 
creti absente et sat diu desiderato, veritatem restaurare ac commentari 
poteramus? 

Concludo. In art. 21 praesentis constitutionis, opportune vindicatur 
et exacte definitur « ius, quod in societate humana inest, ad informatio- 
nem de omnibus quae singulis, vel coetibus, secundum uniuscuiusque 
conditiones, conveniant ». Nonne episcopi, qua pastores animarum, pa- 
riter iure quodam apud Sanctam Sedem fruuntur ad informationem, ra- 
pidam quidem, immo ceteris priorem, ad omnia quae ad dioeceseos ad- 
ministrationem spectant? Si enim vere omnium priores instruuntur de 
iis quae ab Apostolica Sede interdum decernuntur, constanter parati 
erunt episcopi fideles suos illuminare atque contra fallacias sponte 
defendere ubi istae in prelo vel in nuntiis radiophonicis ac televisificis 
fortuito exhibentur. 

Pag. 230, n. 56 et n. 51 , rogatur ut Officium, a Pio XII constitutum 
et nuperrime stabile ac permanens a Ioanne XXIII feliciter regnante 
pronuntiatum, competentiam et munera sua extendere possit « ad omnia 
communicationis socialis instrumenta ». Fortasse inter praedicti Officii 



CONGREGATIO GENERALIS XXV 



429 



munera adnumerari posset illud: episcopos universos quamprimum in- 
struendi — prae ceteris equidem — de omnibus Romani Magisterii do- 
cumentis et de omnibus decretis indolem sive canonicam sive pastoralem 
sibi vindicantibus. Quo aptius servetur interim secretum, insimul epi- 
scopis dies indicetur in qua Sancta Sedes quodcumque novum docu- 
mentum publici iuris facere sibi proponit. 

Hoc, salvo meliore iudicio, medium vere efficax nobis videtur ut ge- 
neralis ipsius constitutionis scopus sedulius obtineatur. Dixi. 

5 

Exc.mus P. D. GEORGIUS BECK 
Episcopus Salfordensis 

Venerabiles Patres, 

Sodalis fui secretariatus de scriptis prelo edendis et de spectaculis 
moderandis, qui vero hoc schema praeparavit, quique modo cum com- 
missione de fidelium apostolatu sociatus est. Hodie loqui volo nomine 
meo, non ut sodalis illius secretariatus. Sermo igitur meus nullo modo 
enuntiat sententiam secretariatus neque exprimit iudicia alicuius sodalis. 

Hoc schema, iudicio Patrum conciliarium propositum, magno cum 
labore, ex ingenti studio et argumentatione a sodalibus et peritis secre- 
tariatus elaboratum fuit. In manibus nostris, mea humili sententia, do- 
cumentum habemus finibus pastoralibus plene adaptatum, quod vero 
delineat quibus modis Ecclesia mediis communicationis nostrae aetatis 
uti valeat in quocumque campo, necnon fideles exhortans ut conscientiam 
sibi efforment de recto usu eorumdem. Gratias igitur peragere debemus 
iis qui tam strenue laboraverunt. Tractatum pastoralem maximi valoris 
expoliti sunt. 

Attamen, praecise quia fructus huius investigationis tam copiosus 
est, praecise quia collaboratores huius studii funditus rem examinave- 
runt, hoc documentum se praebet, meo iudicio, omnino ineptum ut de 
eo fiat disceptatio in congregatione generali Concilii Oecumenici. 

Nemo enim est qui non est corde inquietus quod usque adhuc tam 
pauca in Concilio absolvimus. Plurimi Patres onerantur rebus geren- 
dis in eorum dioecesibus. Sibi conscii sunt rationis eorum praesentiae in 
isto Concilio quae adscribenda sit generositati fidelium. Desiderant opus 
dignum in hoc Concilio perficere. 

Propterea, deliberationes nostrae tales debent esse ut tempestive ad 

finem practicum attingant, ut exigentiis vitae fidelium quotidianae sa- 
tisfaciant. Tali enim modo isti fideles in vita christiana confirmabuntur. 

Unde omnino necesse est ut deliberationes nostrae non sint nimis 
protractae quando agitur de materia quae facilius et perfectius deter- 
minari possit alio modo. Multae enim remanent quaestiones maximi mo- 
menti quae adhuc examinandae sunt. 

Iam notavi schema nobis propositum non esse, meo iudicio, aptum 
ut res dirimi posset in aliqua congregatione generali, et hoc propter duas 
rationes. 

Prima: relate ad materiam in schemate contentam. Omnia quae hic 
inveniuntur iam omnino adaequate illustrantur in documentis pontificiis 
recentioris aetatis, praesertim in litteris encyclicis Vigilanti cura Papae 
Pii XI et Miranda prorsus Papae Pii XII editis, necnon Motu Proprio 
Boni Pastoris Papae nostri Ioannis XXIII feliciter regnantis, mense fe- 
bruario, anno 1959 publicato. 

Iam vero, in his documentis inveniri possunt non solum omnia prin- 
cipia quae observanda sint in usu mediorum communicationis socialis, 
sed etiam id quod in praxi faciendum est ad pericula vitanda et ad 
veritatem diffundendam pro bono totius Ecclesiae. 

Secunda ratio: quoad formam praesentationis. Schema est nimis 
longum et diffusum; tractat sine necessitate de minimis. Si vero com- 
paretur cum illis constitutionibus quas adprobavit Concilium Vatica- 
num I, facile patet hoc schema minime aptum esse quatenus laboret in- 
dole nimis historica, didactica et hortativa. 

Ne dicam non adesse pericopas magni valoris. In cap. II, partis I, 
verbi gratia, dantur disceptationes utilissimae de libertate informatio- 
nis, de libertate artis, et de mali moralis tractatione. Spectant vero ad 
peritos, in aspectibus technicis publicitatis bene instructos necnon in 
principiis moralibus eis applicandis institutos, huiusmodi problemata 
communicationis et spectaculorum dirimere. Minime prorsus ut opinor 
tractanda sunt coram universis Concilii Oecumenici Patribus. 

Igitur, ad res citius tractandas, ne per hebdomadas tempus inutiliter 
perdatur, hoc praecise propono ut hac ipsa die, vel saltem non tardius 
quam sabbato crastino, Patres interrogandi sint utrum hoc schema illis 
in genere placeat an non. Tale suffragium, utpote — uti sperandum est — 
positivum, certe ostenderet nos omnimode gratos esse erga Sanctam 
Sedem ob multa bona iam consecuta ex illo Officio stabili et permanente 
ipsius Sanctae Sedis, iam constituto, ut notatum est in art. 56, pag. 230, 
necnon in sequenti voto postulanti munera et competentiam huius Officii 
ad omnia communicationis socialis instrumenta, prelo non excepto, exten- 
denda esse. Tale igitur permanens Officium munus haberet in praxim 

deducendi plurimas propositiones in hoc schemate contentas. Non nobis 
sit munus in Concilio singula capitula in specie considerare. 

Forsan omnes commissiones praeparatoriae schemata nimis longa, 
nimis prolixa ediderunt. Una cum Doctore gentium tamen confiteri pos- 
sint: « Ignoranter peccavimus ». Nemo inter nos, ne quidem ille ceteris 
nobis aetate provectior gratulandus 1 — Pater centenarius — experien- 
tia practica Concilio Oecumenico gaudet. Solummodo decursu sat mul- 
tarum congregationum generalium experti facti sumus quomodo pro- 
tractae deveniant deliberationes de schematibus nimis longis apud duo 
milia Patrum et quingentos. 

Peccatum, ut ita dicam, iam commissum est. Nunc ergo agitur de 
proposito firmo nostraemet emendationis. Schemata hucusque nobis de- 
lata, illa quoque nobis mox proponenda, iterum redigenda sunt, si fieri 
possit, ab illis commissionibus nuper creatis. Restringenda vero sit ma- 
teria, posthabitis omnibus praeiudiciis, illis rebus quae congrue penes 
Concilium Oecumenicum considerari possint, omni materia minoris 
momenti prorsus exclusa. Hoc modo Concilium faciliter finem delibe- 
rationibus suis tempore rationabili imponere poterit. Res gestae nu- 
mero et natura dignae quoque erunt Concilii Oecumenici. Alioquin, si 
ulterius procedamus ut hucusque procedimus, minime nos, sed succes- 
sores nostri suffragia ferre debebunt super constitutionibus quarum 
schemata a nobis prius considerata fuere. Cum psalmista ergo dicamus: 
« Dixi, nunc coepi ». Et dixi. 



In textu scripto tradito: 1 deest. 

6 

Exc.mus P. D. EMMANUEL LLOPIS IVORRA 

Episcopus Cauriensis-Castrorum Caeciliorum 

Venerabiles Patres Conciliares, Fratres carissimi, 

Inter aptissima media communicationis socialis, Concilium Vati- 
canum II specifice numerat in hac parte IV, cap. II, cinematographeum. 

Mirifico modo a commissione pontificia in hoc capite recoluntur om- 
nia illa, et quidem maxima praecisione, pro studio huius instrumenti, 
attentis peculiaribus necessitatibus hodiernis. 

Nemo non videt progressum cinematographicum decursu temporis, 
quin alia instrumenta ut radiophonia et televisio illud reliquerint in 
secundum terminum nostris diebus. 

Ex alia parte nos omnes, venerabiles Patres, conscientiam habemus 
gravissimae missionis educativae iuventutis, immo et totius populi chri- 
stiani, ad quam omnibus mediis quae ingenium humanum nobis praebet, 
cooperari debemus. Maxime si attendamus ad hoc: quod sana recrea- 
tio, ut aiebat Pius XI, est urgens et imperiosa necessitas pro illis, nempe 
pro omnibus, qui agitantur in occupationibus vitae. 

An ignoramus pericula quae cinematographeum infantiae, adule- 
scentibus, et omnibus spectatoribus proportionat, quando pelliculae 
fiunt solum cum animo mercenario, cum fine politico, propagandistico, 
et — quod deterius est — fine nefario, ordini morali totaliter opposito? 

E contra, quam maximae utilitatis et quam praeclarum medium edu- 
cativum et formativum nobis offert illas vividas repraesentationes im- 
pressas in mente singulorum spectatorum in harmonia cum ordine mo- 
rali. 

Post triginta annos a prima encyclica pontificia circa cinematogra- 
phicam artem, evolutivus progressus huius medii communicationis cre- 
scit in diem, modo acceleratissimo. 

Cinematographeo successit cinemascope et hodie ita celeriter evol- 
vitur ut intra breve tempus cinerama relinquet in viam desertionis ipsum 
cinemascope. Post paucos annos, realitas ita erit: nullus desiderabit as- 
sistere proiectioni pellicularum nisi sub forma cinerama. 

Et nos omnes, venerabiles Fratres, conscientes nostri officii pasto- 
ralis, parati esse debemus, si in hora omnino inefficaci, non intendamus 
accedere huic processui. 

Ad hoc enim, inter principia quae a commissione pontificia expo- 
nuntur in hoc capite secundo, invenimus sub n. 94, illud in quo statui- 
tur: « Commendatio unionis in actione ». 

Et bene quidem. Necessarium omnino est quod Ecclesia Christi una 
in regimine, una etiam sit in hoc medio diffusionis, nam, ut experientia 
nos docet, effectum intentum cum hoc medio, non consequitur. 

Sed mihi videtur, quod satis non est, nostris temporibus ut unio 
commendetur. Necesse est et Concilium talem unionem consequatur, 
alioquin res in eodem statu, cum gravi periculo, manerent. 

Propter hoc, et iuxta meam aestimationem, cum non sit tempus 
amplius demorandi in hac materia, Concilium mediante commissione 
ad hoc designata, elaborare debet normas concretas: 

1 . Ad consociationem foederatam nationum, sive ratione linguae, vel 
propinquitatis, vel maioris adiutorii requirentium, ita ut pro ipsis una 
vel plures sint, communes domus effectorum teaniolariorum. 

2. Cdncilium iubeat etiam multiplicationem auditoriorum, inter 
ipsas, ita ut modo effectivo consolidetur maior numerus repraesenta- 

tionis, et consequenter illa summa nummularia obtineatur quae requisita 
sit pro ampliori sustentatione talium effectorum taeniolariorum. 

3 et ultimo. Istae confoederationes inter plures nationes insimul con- 
foederentur cum effectoribus taeniolariorum in ambitu supremo inter- 
nationalitatis, explicite a Concilio designato, ad hoc ut ex ipso iuvamen 
recipiant; et in brevi tempore vera realitas sit pro ipsa Ecclesia Christi 
repraesentationes cinematographicae, pro omnibus nationibus, sub novo 
progressu cinerama vocatum. 

Si ita consequamur, venerabiles Patres, mihi videtur, exercitium 
nostri officii pastoralis circa diffusionem verae doctrinae, in magna parte, 
obtentum seu assecutum esse, quatenus vivide pertingeret ad omnes qui 
ad Ecclesiam non accedunt. Dixi. 

7 

Exc.mus P. D. HERBERTUS BEDNORZ 
Episcopus tit. Bullensium Regiorum, coad. Katovicensis 

Venerabiles Patres, 

In Concilio inter res magni momenti, quae habent valorem non 
unius diei sed longorum temporum, instrumenta communicationis so- 
cialis etiam pertinent. Sine dubio habemus ad tractandas res maioris 
momenti, ut e. g. de Liturgia, de Ecclesia. Attamen instrumenta com- 
municationis socialis rem vere actualem constituunt. 

Ante ultimum bellum organisationibus catholicis et unionibus ab 
iis convocatis magnum valorem 1 attribuimus. Hodie maiorem valorem 
instrumentis communicationis socialis, i. e. prelo, cinematographeo, ra- 
diophoniae et televisioni, concedimus, quia sine interruptione novum 
hominem educant. Schema quod de hac re tractat generaliter placet. 
Demonstrat enim positivam relationem Ecclesiae erga notabilem pro- 
gressum ultimis temporibus acquisitum, specialiter in cinematographeo, 
radiophonia et televisione. 

Quando schema aliquas animadversiones negativas facit, methodis 
indicis librorum prohibitorum non utitur. Habet enim in mente, ante 
omnia, actionem positivam, educativam, pastoralem, qua omnes catholici 
et homines bonae voluntatis, praesertim autem iuvenes, amplectantur. 
Incipit autem annis quando liber catechismi explicatur, ut hoc constat 
e parte II, cap. I, par. 38 schematis. Normae generales huius schematis 
debeant fieri regula conscientiae nostrae, nostrorum sacerdotum, omnium 
parentum necnon magistrorum. 

Usque adhuc, enim, valorem practicum preli recognoscebamus, ali- 
quo modo radiophoniam aestimabamus. Sed minimam animadversionem 
cinematographeo et televisioni attribuebamus. Secundum nostrum iu- 
dicium alii similiter procedebant, quod non erat rectum. Nostri enim 
temporis homo, praesertim iuvenis, aliter sentit. Educatus et formatus 
specialiter per imaginem cinematographicam et televisificam, mentalita- 
tem novam acquisivit, in qua maximi momenti sunt concretae imagines 
et non abstractae ideae, ut egregie em.mus card. Leger dixit in oratione 
ad Congressum Internationalem de cinematographeo. 2 Debemus hoc in 
memoria retinere ut possimus magis magisque contribuere ad divulgan- 
dam doctrinam catholicam in hac materia exsistentem. 

Nonnullae partes schematis mihi nimis longae videntur. Propterea 
debeant abbreviari, ut ex. gr. in parte I, capp. I et II. Etiam alterae 
partes, excepta quarta parte, abbreviari possint, quia amplectuntur 
multitudinem particularium notitiarum quae in unaquaque regione dif- 
ferentes exsistunt? 

Quia hodierni spectatores nimis frequenter passive assistunt pellicu- 
lis valde fatuis superficialibusque, omnes qui vim exercent in novis pel- 
liculis producendis petuntur, ut novae pelliculae contineant elementa 
meliora profundioraque, in quibus valor religiosus et moralis num- 
quam abesset. Haec adnotatio pertinet ad partem IV, cap. II. 

Praeterea propono ut actio photographica in ecclesia divinis offlciis 
durantibus ad minimum necessarium reducatur. Disturbat enim non so- 
lum celebrantem sed etiam christifideles. Dixi. 



In textu scripto tradito: 1 deest. 2 deest. 3 sunt. 

8 

Exc.mus P. D. FRANCISCUS CHARRIERE 
Episcopus Lausannensis-Genevensis et Friburgensis 

Em.mi ac exc.mi Domini, 

Gratias ago Summo Pontifici nostro Ioanni et consiliariis eius pro 
insertione, inter schemata in Concilio Oecumenico disputanda, propo- 
sitionum de mediis technicis divulgandi veritatem et errores. 

Quasdam animadversiones omnino generales de momento praesentis 
schematis in limine disceptationis facere intendo, ratione habita mei 
muneris protectoris associationis internationalis vulgo « Unda » dictae. 

1. Diffusio preli, cinematographei, radiophoniae et praesertim tele- 
visionis hominibus praebet amplissimas possibilitates acquirendi scien- 
tiam de omni re scibili. Et quidem si de radiophonia, cinematographeo 
et televisione agitur, non solum notiones abstractae praebentur et assi- 
milantur, sed omnes vires sensibiles animi, per vocem loquentis directe 
perceptam, magis adhuc per imagines, simul moventur et ita influxum 
maximum exercent. 

Sunt ergo, per se, illa instrumenta media mirabilia instructionis et 
etiam educationis hominum; eo magis quod in singulas domos et per 
totum fere orbem penetrare possunt. 

Ex alia parte illa mirabilia instrumenta devenire possunt media, qui- 
bus homo, facilitate attractus, desinit iudicare per seipsum, iudicio per- 
sonali, de rebus descriptis et argumentis prolatis. Tot nostri temporis 
homines absque ulla vel fere ulla personali perscrutatione, caeco modo 
ea ut vera et iusta admittunt quae folia diurna vel hebdomadaria pro- 
ferunt. Tot adhuc numerosiores qui delectantur ita imaginibus ut non 
amplius perseverantiam sufficientem habeant notiones abstractas acqui- 
rendi. Multi non tam ideis, notionibus, 1 quam imaginibus ducuntur. Du- 
cuntur, dico: iam non amplius se ipsos determinant ad agendum, et fiunt 
sic instrumenta quibus aliqui viri audaces utuntur ad finem suum at- 
tingendum. 

Unde de istis instrumentis dici potest quod apostolus Iacobus de 
lingua... 3 Ex his iam apparet Ecclesiam non posse praescindere ab istis 
mirabilibus instrumentis. Debet eis uti ad fideles suos informandos, si- 
mulque vitandum ne erroribus imbuantur. 

2. Accedit tamen 3 ad haec ratio magis propria christianis. Nam 
religio nostra est revelata. Numquam homo potuisset per seipsum scire 
quomodo Deus nos diligit. « Sic enim Deus dilexit mundum, ut Filium 
suum unigenitum daret »... 4 Hoc solummodo revelatione innotescit; ideo- 
que tales veritates homo tantum praedicatione Ecclesiae cognoscere va- 
let. « Quomodo credent ei, quem non audierunt? Quomodo autem au- 
dient sine praedicante? »... s Necessitas ergo mediis communicationis 
utendi maior est pro nobis quam pro philosophis vel moralistis mere 
humana docentibus. 

Unde qui mediantibus prelo, radiophonia, televisione doctrinam et 
vitam Ecclesiae declarant, indigerent, per se, ad instar praedicatorum 
verbi divini, missione quadam canonica. 

3. Quid autem haud raro accidit? Quia instrumenta illa pericula 
« depersonalisationis », prout dicitur, admixta habent, multi adhuc in- 
ter nos quadam diffidentia affecti, ea media non ut necessaria adhibenda 
reputant. Et hoc non obstantibus monitis Summorum Pontificum, prae- 

sertim per Encyclicas Vigilanti cura, Miranda prorsus et Motu proprio 
Sanctissimi Papae Ioannis nostri. Cum iure meritoque dictum fuit apo- 
stolum Paulum, si hodie vixerit, prelo procul dubio usum fuisse, quanto 
plus dicendum est ipsum et radiophoniae et televisionis usum nequaquam 
neglexisse. Unde ista instrumenta non secundaria vel quasi « facultativa » 
sunt, sed necessaria omnino Ecclesiae hodiernae. Proinde adiuvandi sunt, 
et materialiter quidem, ii omnes qui se dedicaverunt divulgationi Evange- 
lii per radiophoniam et televisionem, praesertim cum, ut statistica docet, 
media humanitatis nostrae pars artem legendi nondum calleat. 

Plura alia dicenda essent, quae secretariatui generali in scriptis tradam. 

Per modum conclusionis, dicam magni omnino nobis faciendum esse 
schema propositum — etsi forsan brevius redigendum, distinguendo 
nempe, ut proposuit em.mus card. Ruffini, inter constitutionem brevem 
et regulas practicas — sed etiam 6 invigilandum ut sedulo in praxim 
deducatur ab omnibus qui rationem Deo reddere debent de deposito eis 
commisso ad salvandas animas. De praepositis in Ecclesia, Scriptura 
dicit: « Ipsi enim pervigilant quasi rationem pro animabus vestris red- 
dituri »... 7 



In textu scripto tradito: 1 deest. 2 (cf. lac. 3, 1-6). 3 deest. 

4 (Io. 3, 16). 5 {Rom. 10, 14). 6 et. 7 (Hebr. 14, 17). 

9 

Exc.mus P. D. EMMANUEL FERNANDEZ-CONDE 
Episcopus Cordubensis 

Venerabiles Patres, 

In schemate de instrumentis communicationis socialis, si historiam 
Conciliorum attendimus, de rebus vere novis agitur, quia in superiori- 
bus, aut nondum erant talia media, aut influxu et praepotentia hodierna 
carebant. Quam ob rem, animadvertendus est nisus commissionis prae- 
viae, ut constitutionem ad praesens ignotam nobis proderet. 

Nemo non videt quaestiones ordinis moralis quae ex usu horum 
instrumentorum communicationis derivantur; et christifideles a Concilio 
exspectant ordinationes claras et efficaces quibus haec materies difficilis 
et subtilis moderetur. 

Nescio tamen, submisse dico, utrum finis propositus sit plane adeptus. 
Non pauca profecto erunt in schemate emendanda. Schema enim, ex 
documentis pontificiis superioribus est collectum, maxime ex Litteris 

Encyclicis Vigilanti cura Pii XII, Miranda prorsus Pii XII, aliarumque 
orationum huius Pontificis fragmentis. 

Rei expositio primo obtutu apparet facta vaste et prolixe, nocent 
saepius repetita; maioris ergo vis esset, si clare et concise colligeretur, 
quo brevius schema fieret. 

Nec modus dicendi Concilii negligi potest, nec prospectus unde 
cuncta sint ei prospicienda. In textu enim schematis praetermittendae 
essent introductiones — interdum « partitiones » vocantur — ad diver- 
sas partes in quibus solummodo quaestiones tractandae innuuntur. 

Inventaene sunt aliquando in textu conciliari, vel in ipsis notulis, 
istae « declarationes » quas ad finem articulorum videmus? 

Non semel, sed saepius — ex. gr. nn. 12, 19 et 23 conferantur — 
loquitur schema de Patribus Concilii; quare haec distinctio 1 introdu- 
citur? An idem significat aeque ac 2 Concilium? Si ita sit, causa nulla 
est ut haec differentia stabiliatur. 

Aliqua praecisius enucleanda sunt. In n. 53, exempli causa, cum 
sermo sit de clericis saecularibus et regularibus quibus adlaborandum est 
in apostolatu instrumentorum communicationis, ut moderatores et con- 
siliarii, indicat licentiam auctoritatis competentis requiri, quin amplius 
significetur. Nunc vero, quis confusionem possibilem non videt in foro 
externo, cum alii credant necessariam esse licentiam episcopi, alii vero 
sufficientem existiment superioris religiosi? Minus hoc intelligitur, ma- 
xime si cum n. 54 conferimus, ubi in notula propria, pag. 229, nota 3, 
Encyclica Miranda prorsus definite loci Ordinarium designat, in textu 
vero negligitur. Immo hoc pugnat cum n. 58, ubi expresse dicitur haec 
in muneribus episcoporum esse. 

Modus quaerendus vitandi iterationes quae profecto magnitudinem 
schematis augent. In nn. 21 et 31 ad 33 de iure ambitus potestatis 
civilis loquitur, quod iterum et expresse exaratur de unoquoque instru- 
mentorum communicationis, exempli gratia in nn. 79, 93, 99. 

Iura etiam Ecclesiae et eius missio ad haec relata in schemate 
exponuntur. Sed possemus quaerere, quid ait mundus de nostro sche- 
mate? Quae est eius vis persuasionis circa eos qui adlecti horum me- 
diorum blanditiis neque aspectum religiosum vident, neque speciem 
moralem puri ordinis naturalis? 

Lamentari admodum possumus conscientiam catholicorum non sim- 
pliciorem esse quoad lectiones et spectacula. Quid vero dicere deberet 
Concilium eis qui auctoritati Ecclesiae non parent, vel censent eius iuris 
non esse? Lugendus est modus quo negantur — et negantur quidem — 
iura Ecclesiae ad hanc materiam, sed maiori afficimur dolore, cum ino- 
piam qua Ecclesia laboratur ad ea apostolatus instrumenta perspicimus. 

Ideo maximi ponderis est quod in n. 46 asseritur de obligatione christifi- 
delium in hac re. 

Ad hoc fere tempus magnanimitas et caritas fidelium beneficentiam 
et docentiam fere complectebantur, hodie autem fidelibus patent magnae 
indigentiae et novae facultates quae immensum commodum essent ani- 
mis — potissimum ubi plus impugnantur — et Ecclesiae. 

Quidquid fiat ut fideles sua officia erudiantur in hoc sensu, satis 
non erit. Huius laboris efficientia non solum pendet ex coadunatione vi- 
rium, officiorum dioecesanorum et 3 nationalium ope, de quibus in n. 59, 
sed cum quaestiones hodiernae fundamentis universalibus nitantur, ple- 
rumque necesse erit animum vertere ad consociationes internationales, 
de quibus in n. 62. 

Fructus earum opimi essent. Ipsae copias morales Ecclesiae Catholicae 
pandent coram mundo et efficienter succurrent divisioni et unionis defec- 
tui inter catholicos, ex quo tam pravi effectus quoad usum horum instru- 
mentorum communicationis socialis proveniunt. Dixi. 



In textu scripto tradito: 1 dictio. 2 acque. 3 deest. 

10 

Exc.mus P. D. IOSEPH D'AVACK 
Archiepiscopus Camerinensis 

Venerabiles Patres, 

Fortassis mea vox aliquantulum extra chorum; velitis tamen ignoscere 
et henevolo attenti animo audire. 1 

Schema videtur 2 quasi redolere quemdam 3 nimium ingenuum opti- 
mismum. Obliviscendum non est quod instrumenta communicationis so- 
cialis, vel ratione qua hodie adhibentur — ut prelum — , vel — ut ce- 
tera — quasi ex ipsa natura sua: 

1. Sunt etiam et simul instrumenta oblectationis et saepe agitur 
de oblectamentis moraliter deterioribus; 

2. Operantur super sensus et phantasiam; blandiuntur visum per 
imagines saepe saltem immodestas, auditum per musicam mollem vel ex- 
citantem; 

3. Egent mediis oeconomicis peringentibus; unde vinciuntur cum 
negotiis immanibus, in ordine nationali et internationali, necessario con- 
nexis cum vinculis et seductionibus, immo et corruptelis quae vel prospi- 
cere difficile est, impossibile moderari; 

4. Egent opera cultorum artis, praesertim scenicae; et omnes no- 
runt quod ii qui dicuntur « artisti », praediti cum sint exquisita sensi- 
bilitate et artis amore ferventes, aequali volubili facilitate rapiuntur ar- 
gumentis optimis, et turpibus et obscenis, licet — ut aiunt — sub spe- 
cie pulchri, sub specie artis. 

Quae cum ita sint, haec sequuntur: 

1. Inadaequatum et quasi illusorium remedium est « cineforum » et 
similia, cum generatim et invincibiliter animus spectatorum tendat non 
ad disceptandum, sed potius ad oblectamenta, ad evasionem a labore et 
fatigatione intellectuali et spirituali. 

2. Impossibile videtur quod catholici praevalere possint per suam 
quam dicunt « produzione », per copiam et virtutem suorum operum. 

3. Valde periculosum est immittere catholicos in artem cinematogra- 
phicam et televisivam (quis nostrum, quaeso, tranquilla conscientia im- 
mitteret proprium alumnum, filium aut filiam spiritualem in tales artes?). 

4. Extrema prudentia exigitur quoad sacerdotes et religiosos, propter 
tutelam suae vocationis et salutis spiritualis, et propter admirationem, 
immo scandalum pusillorum et non tantum pusillorum. 

Deducendumne 4 igitur omnino deesse remedia? Utique catholici, 
quandoque et sacerdotes et religiosi, nonnumquam poterunt operam 
dare in producendis nonnullis spectaculis: attamen cum extrema exqui- 
sita cautela, tantummodo si praediti fortissimo, quasi dicam duplicato 
spiritu christiano, sacerdotali, religioso, ... 5 et mortificatione et oratione; 
quae omnia explicite 6 proclamanda et rigorosissime exigenda sunt... 7 

Videntur autem * urgenda quae sequuntur: 
1. Suscitare ubique aliquid simile ei quae dicitur liga seu legio 
decentiae, de qua referuntur, ni fallor, felices fructus. Exc.mi episcopi 
Americae Septemtrionalis possent fortasse plura nos docere in propo- 
sito. Est argumentum practice validum erga productores... 9 

2. Ut patresfamilias, explicite et notorie quatenus tales, socientur 
in paroeciis, in pagis, ut instituant loca, auditoria pro spectaculis cine- 
matographicis, televisivis. Nam eorum munus et officium, — dico mu- 
nus et officium, eheu hodie nimis oblivioni et contemptui traditum — , 
est comparare oblectamenta honesta suis filiis. Patresfamilias inquam: 
non sacerdotes, non parochi, quorum munus est non oblectare, sed do- 
cere, educare, sanctificare; unde facile est dicere: « si meus parochus 
in suo cinema talia mihi ostendit, ego eadem agere et peiora possum! ». 
Sacerdotis, parochi erit excitare, adiuvare, et inspectionem et custodiam 
habere quoad sanitatem moralem spectaculorum. 

Sed supremum et fundamentale remedium videtur esse: 10 revocare 
opportune et importune doctrinam christianam circa naturam, finem, li- 

mites oblectamenti et recreationis, et circa necessariam mortificationem 
sensuum et phantasiae, circa occasiones effugendas: uno verbo, de cruce 
vitae christianae. His omissis vel non satis praedicatis et inculcatis, cetera 
remedia inutilia, illusoria, immo periculosa et damnosa evadunt, et im- 
possibilia. 

Quocirca, ut alias dixi et rursum dolens dico, 11 valde dolendum 
mihi videtur in schematibus hucusque nobis traditis parum vel fere 
nihil contineri de vera essentia vitae christianae, de mortificatione, de 
Cruce, praecise illic ubi dicendum fuisset: « ubi de ordine morali chri- 
stiano », « de satisfactione Christi », etc. 

Si tales veritates, vere vitales, positae fuissent quasi fundamentum 
totius Concilii, praecise quia pastoralis, disceptationes superiorum die- 
rum ... 12 fuissent fortasse 13 omnino faciliores, simpliciores, fecundiores. 
Deficiente tali fundamento, valde timendum est ne etiam futurae discep- 
tationes evadant difficiles, vagae, inadaequatae ad gravissima problemata 
hodierna in vita christiana, religiosa, sacerdotali. Pro felici exitu et fe- 
cundo huius Concilii, quod omnes perardenti animo cupimus, faxit Deus 
ut tandem aliquando explicite et firmiter condatur fundamentum ad uni- 
versa Concilii decreta, revocando scilicet essentiam vitae christianae, 
Crucem vitae christianae, cum per ipsam et tantummodo per ipsam ad 
caritatem pervenire possimus, et caritatem in actum adducere. Dixi. 



In textu scripto tradito: 1 deest. 2 inter egregias dotes doctrinae, co- 
piae notitiarum, zeli pastoralis, videtur tamen. 3 deest. 4 Dicendumne. 
5 duplicata vocatione. 6 perexplicite. 7 (nonne usque modo interven- 
tus in cinema et televisione saepe fuit quasi larvata, quasi simulata evasio ab oneri- 
bus vitae christianae, sacerdotalis, religiosae?). 8 Sed potius videntur. 9 qui 
licet non mali, plerumque non turpi voluntate moti, sed vincti urgentia negotio- 
rum, efficaciter tanguntur argumento oeconomico (incassi). 10 est. 11 di- 
cam. 12 de Liturgia, de Revelatione. 13 deest. 

11 

Exc.mus P. D. EUGENIUS D'SOUZA 

Archiepiscopus Nagpurensis 

Venerabiles Patres Concilii, 

Res, quam aggredimur, certe maximi momenti est, et omnino digna 
seria consideratione huius Concilii. Attamen, omnino oportet ut schema 
sit brevius et res contracte et astricte proponantur. Ut iam pluries 

dictum est, schemata longiora sunt quam par est, et plures Patres sen- 
tiunt in his minutissimis Concilium fere inutiliter tempus terere. Re- 
vera, quid vult Concilium praebere in hac materia? Certe non catechi- 
smum exarare de hac re, vel tractatum conscribere! 

Schema clare et firmiter statuit quaenam sint iura Ecclesiae circa 
usus instrumentorum communicationis socialis. Patet, hoc statuit quia 
in pluribus regionibus iura Ecclesiae laeduntur. Attamen, nonne sunt 
alia entia (privata ac publica) quae etiam sua iura habent? Non sufficit 
ut Ecclesia ea non neget; oportet ut ea positive agnoscat, quia vera 
iura sunt, et etiam quia talis agnitio illis entibus stimulus erit ut et 
ipsa strenue laborent pro praeservatione dignae moralitatis et pro pro- 
pagatione veri boni cuiusvis generis. 

Concilium occasionem nactum est universum mundum de re allo- 
quendi et omnes homines invitandi ad collaborationem contra ma- 
lum et pro propagatione et defensione valorum moralium et spiritualium. 
An schema tamen sicut nobis proponitur ad finem intentum dirigit? 
Nonne nimis apparet ut mera repetitio idearum ac principiorum quae 
iterum ac iterum proposita fuerunt, et quidem optimo modo, in pluri- 
bus litteris encyclicis Summorum Pontiflcum? Nonne Concilium utilius 
mundo patefaceret extraordinarias potentialitates usus horum instru- 
mentorum communicationis socialis, non tantum ad protegendam inte- 
gritatem moralem et spiritualem, sed etiam ad communes et humanitati 
dignas solutiones inveniendas plurium problematum quae hodie genus 
humanum affligunt? Nonne Concilium optimum quid praestaret toti 
mundo indicando quomodo instrumenta communicationis socialis adhi- 
beri possint ad solutionem problematis, v. g. famis et miseriae quibus 
tot nationes evolvere incipientes opprimantur? Problematis denique 2 
belli et pacis, totque aliorum problematum, quae mentes rectorum na- 
tionum persistenter occupent? Omnino oportet Concilium de his rebus 
verba facere. Quae problemata, quamvis in aliis schematibus tractentur, 
etiam hic agitari debent sub respectu huius schematis proprio. Nonne 
enim, Patres toto animo desiderant ut Concilium, potius quam ad haec 
parva et nulla in schemate proposita descendat, haec magna proble- 
mata excudat et omnibus christianis aeque ac non-christianis quae haec 
instrumenta communicationis in sua potestate habent, indicent modum 
quo responsabilitati quam habent satisfacere possint. 

Denique tandem loco continuae insistentiae in auctoritate Eccle- 
siae, nonne melius esset exhortare laicos nostros ut fidenter procedant 
in usu horum instrumentorum, semper quidem audientes vocem magi- 
sterii Ecclesiae, sed non semper a clero exspectantes ut in omnibus diri- 
gantur? Nonne melius quam timorosa insistentia in periculis variis, de- 

monstratio boni quod ope usus horum mediorum efficere possumus et 
debemus? 

Venerabiles Patresf Concilium hic optimam opportunitatem nac- 
tum est omnibus christianis et non-christianis 4 suggerendi ac propo- 
nendi ideam collaborationis universalis in usu horum instrumentorum 
ut simul inveniamus solutionem problematum humanitatis hodiernae, 
ideoque et promovendi fraternitatem et 5 unionem pro bono inter om- 
nes homines bonae voluntatis. 6 Dixi. 



In textu scripto tradito: 1 bonae voluntatis. 2 deest. 3 deest. 

4 deest. 5 deest. 6 christianos et non christianos. 

12 

Exc.mus P. D. PETRUS CANTERO CUADRADO 
Episcopus Huelvensis 

Licentia vestra, venerabiles Patres, quaedam exponere intendo tum 
circa conspectum generalem huius schematis, tum circa fundamentalia 
quaedam eiusdem, in prima parte... 1 Ne ergo tempus praescriptum ex- 
cedam, non loquar de qualitatibus et meritis schematis, quae quidem 
sunt dignissima laude... 2 

1. De forma externa schematis. Iam dictum est ab em.mo card. 
Ruffini, et aliis Patribus. Multa in ipso fusius exponuntur, iterata sae- 
pius exhortatione. Tanguntur praeterea res adeo singulares et concretae 
quae mihi videntur committendae esse « secretariatui de scriptis prelo 
edendis et de spectaculis moderandis », de quo mentio fit sub n. 57 
huius schematis. Ni fallor, schema conciliare neque codex debet esse, 
neque tractatus quidam moralis professionalis in quo minima enucleen- 
tur de natura et usu instrumentorum communicationis socialis, sed tan- 
tum doctrinalia principia inter se cohaerentia eaque modo pastorali ex- 
posita. 

2. De interna huius schematis structura. Etsi materia tota clare trac- 
tata et in partes distributa apparet, quarta pars, — in qua agitur « de 
quibusdam communicationis socialis instrumentis singillatim considera- 
tis » — mihi videtur posse tollere, et principia doctrinae eiusdem suo 
quaeque loco in tres primas partes schematis, praesertim in tertia, trans- 
ferenda; normae autem practicae inter munera supradicti secretariatus 
numerarentur. Ex alia parte, amplius fortasse dicendum esset de mo- 
mento earum quae « nuntiorum agentiae » dicuntur, internationalium 
praesertim, a quibus radicitus omnis informatio mundialis procedit, et 

via insuper demonstranda erit ut agentia quaedam internationalis catho- 
lica nuntiorum quamprimum a catholicis constituatur. 

3. Circa naturam instrumentorum communicationis socialis. Quan- 
do in prima parte schematis de recto usu horum instrumentorum sermo 
fit, nulla distinctio inducitur utrum scilicet haec instrumenta ad catho- 
licos vel ad non catholicos viros pertineant. Omnes quidem, sive catho- 
lici sive non-catholici, tenentur normas obiectivi ordinis moralis servare, 
immo primatum ipsis concedere. Sed alius est usus horum instrumento- 
rum cum ea sint sub proprietate iuridica et responsabilitate directa Ec- 
clesiae, vel Actionis Catholicae, vel Instituti cuiusdam religiosi, vel so- 
cietatis privatae laicorum catholicorum; et alius vero cum eadem instru- 
menta penes non-catholicos sint. 

Aliquatenus haec distinctio prae oculis habetur in ipso schemate 
sub n. 40, ubi dicitur « Sacrorum vero pastorum erit iudicare, pro lo- 
corum ac temporum adiunctis, utrum Ecclesiae bono conveniat suo 
iure uti propria instrumenta communicationis socialis libere condendi 
et administrandi, an potius iis instrumentis uti quae ipsi Ecclesiae so- 
cietas civilis vel privati homines laudabiliter praebent ». 

Iamvero, si haec instrumenta, inquam, catholicorum sint iuridice 
propria et sub responsabilitate Ecclesiae usurpentur, non satis est ut 
obiectivum ordinem moralem servent; loquantur necesse est tali modo, 
sicut dicitur sub n. 35: « per Ecclesiae vocem verbum Christi nuntie- 
tur ». Sentiant praeterea cum Ecclesia; eius principia ubique asserant, 
et evulgent; normis denique a competenti magisterio ecclesiastico tra- 
ditis dirigi se sinant, in rebus quae religionem et mores cuiusque nationis 
attingunt. 

4. Circa ambitum instrumentorum communicationis socialis. Ra- 
tione contenti preli, sub qualibet modalitate technica eiusdem, sive 
scripta, 3, sive radiophonica sive televisiva, ratione contenti preli* non 
identici nec identificandi sunt conceptus preli catholici et preli specifice 
religiosi. Materia preli catholici est, et debet esse/ tota actualitas non so- 
lum actualitas religiosa. Actualitas quidem non tantum, ut ita dicam, 
epidermica (narratio eventuum externorum 6 cuiusque generis) sed etiam 
actualitas circa evolutionem systematum idearum, tendentiarum, etc, 
quae constituunt quasi centrum intelligentiae, voluntatis et attractionis 
hominum et populorum. 

Iamvero, pleraque ex his quibus hodierni homines agitantur, liber- 
rimis hominum disceptationibus permissa a Deo et ab Ecclesia sunt; li- 
citum est ergo catholicis haec vel illa sequi, licet inter se saepe contraria. 
Habeantur ergo haec prae oculis ut opportunae normae eruantur quae 
semper et ubique et pro omnibus valeant. 

Ideo proponere auderem haec instrumenta posse et convenire 7 re- 
linqui conscientiae et ofhcio laicorum, et Ecclesiam hierarchicam ut ta- 
lem « scholis ephemeridis », eorum informationem doctrinalem, techni- 
cam et psychologicam curare, ut divulgare rapidius et defendere ef&cacius 
sciant veritatem atque pulchritudinem moralem 8 Nuntii salutis. 

B. - Circa aliquas paragraphos schematis. 

1. In prooemio, sub n. 2, dicitur « quibus rationibus Ecclesiae 
intersint »; et primo capite, sub n. 8, agitur quoque « de Ecclesiae 
agendi ratione ». Nonne haec melius coadunarentur ita ut principia doc- 
trinalia utriusque paragraphi in unum, eumque opportuniorem locum, 
transferrentur? 

2. Sub nn. 7 et 9 « de fontibus, natura et ambitu iurium atque 
munerum Ecclesiae », latet, mea quidem sententia, totus cardo huius 
quaestionis, tum ratione ipsius materiae, tum praecipue propter hodier- 
nam periculosam tendentiam omnia Statui vel factionibus politicis con- 
cedendi, monopolio in hac re, vel quasi monopolio, inducto. 

In schemate proposito mihi videtur, sub aspectu iuridico et pasto- 
rali, non satis patere statum quaestionis. Distinguere oporteret: munus 
pastorale Ecclesiae et ius Ecclesiae circa usum horum instrumentorum. 
Tandem aliquando, in hoc problemate, meo iudicio, 9 positio iuridica et 
pastoralis Ecclesiae est eadem ac positio iuridica et pastoralis Ecclesiae 
quoad materiam institutionis et educationis. 

Re vera, in hac quaestione, agitur de his instrumentis praesertim ut 
vehicula idearum, et quaeritur docere — docere 10 — opinionem pu- 
blicam de mente et sensu Ecclesiae circa graviora problemata nostrorum 
temporum; praedicare sub alia 11 forma, tamquam ex una cathedra quae 
orbem terrarum amplectitur, doctrinam moralem christianam relate ad 
haec problemata. 

Prae oculis semper habendum est opinionem publicam, Ecclesiae 
faventem, esse de facto fortius et perennius propugnaculum iurium Dei, 
Ecclesiae et humanae societatis. Iamvero... 12 

Praeses: Exc.me Domine, quaeras, rogo, opportunitatem finem dis- 
sertationi tuae imponendi, quia tempus loquendi iam transivit. 

Orator: Dixi. 



In textu scripto tradito: 1 Res magni momenti, procul dubio. 2 A. - Circa 
schema in universum. 3 in scriptis. 4 deest. 5 deest. 6 even- 
tus externi. 7 deest. 8 deest. 9 deest. 10 praesertim. 11 no- 
va. 12 munus praecipuum Ecclesiae est docere et praedicare Evangelium omni 
creaturae. Hoc munus est Ecclesiae concreditum a Christo Domino. Unde ius 
magisterii ecclesiastici ad usum horum instrumentorum non solum est ius inviola- 

bile, ut dicitur in schemate n. 9, sed etiam ius nativum, ipsi divinae constitutioni 
Ecclesiae intrinsecum. Non est ius concessum et recognitum a Caesare aut a Statu. - 
In adimplendo hoc munere Ecclesia habet ius et libertatem eligendi et adhibendi 
haec instrumenta, ut eius vox ad universum mundum perveniat. Haec praesertim 
valent cum ab aliis, per haec ipsa instrumenta, impugnantur iura Dei, Ecclesiae, 
conscientiae moralis et familiae, ac praeterea saepissime veritas et eventuum obiec- 
tivitas mutilantur et deformantur coniuratione silentii. 

13 

Exc.mus P. D. ANTONIUS DE CASTRO MAYER 
Episcopus Camposinus 

Em.mi, exc.mi ac rev.mi Patres, 

De necessitate abbreviandi schema iam alii Patres locuti sunt: quae- 
dam mihi videntur addenda relate ad hodiernum usum instrumentorum 
communicationis socialis, quae « neutra » dicuntur. 1 

Verum enim est quod hodierna instrumenta communicationis socia- 
lis, sive folia impressa, sive radiophonicae aut televisivae transmissio- 
nes, sive cinematographica spectacula, immensum influxum habent in 
homines vel rudiores. Dici omnino potest quod instrumenta hodierna 
socialis communicationis mentes hominum conformant, seu homines 
hodierni stylum habent vitae, modum nempe cogitandi, sentiendi et 
volendi formatum ad instar instrumentorum communicationis socialis 
quae frequentant, scilicet ephemeridum quas saepe legunt, transmissio- 
num radiophonicarum aut televisivarum, vel spectaculorum cinemato- 
graphicorum quae fere quotidie aut audiunt aut vident. Neminem autem 
fugit hodie instrumenta communicationis socialis potius in malum dif- 
fundendum adhiberi quam in bonum. Nihil dicam de campo honestatis 
seu decentiae, ubi omnes norunt sordities instrumentorum communica- 
tionis socialis in dies crescere, animosque ad voluptates allicere, beati- 
tudinem in oblectamentis quaerendam inculcare. 

... 2 Profundius malum videtur naturalismus, qui generatim dissemi- 
natur ab instrumentis socialis communicationis quae neutra dicuntur. 
Etenim, talia instrumenta de religione agunt tamquam de re omnino 
libera, quae ad singulorum conscientiam pertinet ita ut unusquisque 
quamcumque fidem acceptare possit, vel etiam nullam profiteri. Reli- 
gio, ergo, consideratur uti activitas 3 quaedam privata, ad quam consti- 
tuendam homines inire societatem possunt pro libitu, plus minusve 
sicuti v. g. societatem constituunt ad exercendas artes vel ad vacandum 
ludicris.* Ex alia parte, de activitate humana culturali notitias et com- 



446 



ACTA CONC. VATICANI II - PERIODUS I 



mentarios faciunt, quasi de re a religione omnino aliena, ... 5 principia 
habente quae a fine ultimo hominis absolute abstrahunt. 

Huiusmodi indifferentismus ita callide diffunditur ... 6 ut etiam in 
campum catholicum irrepserit. Ephemerides catholicae, v. g. saepe res 
cinematographicas publicant simpliciter inhonestas, et de eis commenta- 
rios faciunt nulla ratione habita ad moralitatem. Immo officia cinemato- 
graphica quae catholica vel paroecialia dicuntur, frequenter nihil diffe- 
runt a profanis in pelliculis quas exhibent, cum magno scandalo fidelium. 

Praeterea, 7 habitus apud plures fideles invaluit fere quotidie spec- 
tacula cinematographica adire, magis adhuc domi transmissionibus tele- 
visivis adsistere. Qui habitus vitiosus est, utpote memoriam imaginibus 
fere semper romanticis implet, sicque voluntatem emollit, et ad levitatem 
animum inclinat. Nonne frequentia hodiernorum instrumentorum socialis 
communicationis causa est hodierni naturalismi et sensualismi de quibus 
omnes conqueruntur? 

Itaque propono: 

1 . Schema melius attendat ad inordinatum et generalem usum 8 
instrumentorum communicationis socialis. Factum denuntiet; fideles ad- 
moneat ut sese abstineant a nimis huiusmodi instrumentorum profano- 
rum frequentatione, eosque exhortetur ut spiritum poenitentiae morti- 
ficationibus aliisque piis operibus 9 foveant, ne in naturalismum et sen- 
sualismum incidant. 

2. 10 Moneat ut clerici, religiosi et laici quibus incumbit apostolatus 
in campo radiophonico, televisivo et similibus, modo speciali et solidis- 
sime efformentur, ne in mentes et voluntates influxum nocivum patian- 
tur qui communiter eos afficit qui in talibus officiis laborant. Dixi. 



In textu scripto tradito: 1 1. Schema, de quo nobis modo disceptatur, nimis 
longum videtur. Si schema de fontibus revelationis, quod de re magni momenti et 
universali agebat, nempe de fundamento religionis christianae, hodie a pluribus exe- 
getis fere eversum, longum apparuit et abbreviandum est, a fortiori schema hoc de 
quaestione pastorali, proinde necessario diversas habens aptationes secundum di- 
versa adiuncta locorum, breve esse debet, nonnisi altiora principia enuntiare quae 
ab Ordinariis postea propriis eorum locorum circumstantiis accommodentur. - 
2. Schema videtur laborare quodam iraenismo. Admonet certe fideles de malo usu 
possibili instrumentorum socialis communicationis, non est tamen ausum abusus 
denuntiare qui in hac materia dominantur. 2 Aliud. 3 societas. 4 quam 
homines inire possunt ad placitum, ut aliae societatis v. g. artes exercendi vel ludi- 
cris vacandi. 5 proprias normas et. 6 ab hodiernis instrumentis socialis 
communicationis. 7 3. 8 Schema retractetur ut brevius fiat. - 2. Rationem 
habeat hodierni usus. 9 et renuntiis. 10 3. 

14 

Exc.mus P. D. IOSEPH HEUSCHEN 

Episcopus tit. Druensis, aux. Leodiensis 

Em.me Praeses, venerabiles Patres, 

Schema constitutionis de instrumentis communicationis socialis modo 
generali mihi placet, etsi aestimo illud, non obstantibus iis quae dixit 
exc.mus relator, ad multo 1 breviorem formam esse reducendum. Verba 
facere vellem de iis quae in parte IV dicuntur, et modo magis speciali, 
de iis quae ibi exponuntur relate ad prelum. 

Optima plura ibi habentur de prelo informativo et de regulis ser- 
vandis in diffundendis nuntiis et notitiis. At omnes scimus etiam ephe- 
merides et diaria tendentiae catholicae, quae absolute necessaria sunt, 
ideoque sustentanda, ad informationem actualem et currentem quod 
attinet, magna ex parte dependere a sic dictis « agenzie d'informazione » 
(uti Associated Press, United Press, Agence France Press etc). Iam vero, 
pauci tantummodo scriptores seu correspondentes harum institutionum, 
saltem in nostris regionibus, 2 catholici sunt. Quo fit ut in diffundendis 
primis notitiis alicuius eventus — quod suscitat problema sive ordinis 
moralis sive vitae catholicae — saepissime parum attenditur ad aspectum 
sub quo mundus catholicus idem problema considerat et diiudicat. 

Scriptores, rei catholicae ignari, plerumque bona fide notitiam res 
unilateraliter exponentem spargunt. Sed haec notitia taliter qualiter sta- 
tim in fere omnibus diariis totius mundi, etiam in diariis catholicis, dif- 
funditur, et est prima notitia quae maximi momenti est, quae conscien- 
tiam percutit, quaeque facilius in memoria retinetur. Rectificationes 
postea ex parte catholica prolatae impressionem minus bonam, ne dicam 
funestam, partim tantum sublevare possunt. Maximi ergo momenti 
est, venerabiles Patres, ad hunc rerum statum attendere. Tempus est 
remedia proponere ad praeveniendas res tam tristes. 

Primum remedium certo consistit in iis quae sub n. 41 huius sche- 
matis dicuntur: oportet quam primum peritos catholicos, ante omnia lai- 
cos, parare qui, aptis studiis peractis, tali polleant preli artis peritia ut a 
magnis illis agentiis tamquam scriptores seu correspondentes conducan- 
tur. Sed cum talis penetratio individualis semper difficilis remaneat, 
nonne opportunum erit officium quoddam catholicum constituere quod 
non ipsum notitias spargeret, sed cum diversis agentiis existentibus re- 
lationes amicales instituere conetur — quod, occasione huius Concilii, 
facile, ni fallor, fieri potest — eisque scriptores seu correspondentes in 
re catholica peritos suppeditet. 

Quae methodus, meo iudicio, melior est quam illa quae consisteret 
in creatione magni cuiusdam instituti ad divulgandas notitias mere ca- 
tholici. Nam ephemerides neutrales et non-catholicae quae longe maiorem 
partem diariorum constituunt, quaeque a multis catholicis leguntur, num- 
quam suas notitias ex hoc ultimo fonte haurient. Ideoque primus nun- 
tius de eventibus supra descriptis fere semper erit nuntius a nobis 
corrigendus. Penetrare debemus in instituta existentia, non nova creare. 
Secus plerumque confiteri debebimus: notitiae nostrae serius advenerunt. 
In hac materia mora unius diei aequivalet praelio deperdito. 

Secunda mea animadversio ad hoc tendit ut in schemate sublineetur 
necessitas, ad rectam populi christiani institutionem morumque renova- 
tionem, ut omnes divitiae Evangelii — quod est nuntius salutis et gaudii 
vitaeque christianae — positivo modo, ope instrumentorum communi- 
cationis socialis in universum mundum diffundantur, simulque in lucem 
proferantur et commendentur ratio agendi actusque generosi eorum 
omnium, catholicorum sive non-catholicorum, qui per exemplum vitae 
suae ostendunt ad quodnam culmen abnegationis observatio legis moralis 
etiam naturalis 3 homines conducere possit. 

Omnes experti sumus, venerabiles Patres, durantibus his diebus, 
quam pauca ab invicem scimus, quam saepissime, etsi idem credentes, 
alia et alia lingua loquimur, alia et alia mentalitate idem problema sol- 
vere conamur. Quam perutile fuisset si ex utraque parte melius novisse- 
mus modum proprium problemata theologica tractandi. Si maius exsti- 
tisset commercium articulorum, librorum, publicationumque omnis ge- 
neris. 

Quod valet pro litteratura theologica et biblica, magis adhuc valet 
pro informatione generali circa vitam catholicam in variis et diversis 
regionibus nostris. Qua in re informatio nostra saepenumero reducitur 
ad relationem de aliquibus eventibus festivis vitae catholicae aliorum 
populorum, de caeremoniis religiosis, congressibus et cetera. Quae omnia 
certo certius valorem habent, sed non sufficienter manifestant vitam 
quotidianam populi christiani eiusque modum agendi et cogitandi in 
medio mundi, ut dicitur, mixti, immo, quandoque hostilis. Quae vita 
continuo componitur cum diversis et quandoque difficillimis problema- 
tibus ordinis moralis et religiosi, in quibus solvendis fideles noh tan- 
tummodo subeunt influxum nostrum beneficum sed etiam influxum am- 
bientis indifferentis vel hostilis. Haec est etiam realitas cotidiana vitae 
christianae, ad quam attendere debet noster zelus pastoralis. 

Pulchritudo et decor vitae christianae eminenter illustrantur modo 
quo fideles nostri has difficultates superant, modo ergo eorum cogitandi 
et agendi christiano. De hoc testimonio fidei et caritatis, in adiunctis 

vitae cotidianae, religiosae, moralis, civilis, professionalis, informatione 
indigemus. Haec sunt problemata, ut ita dicam, vitalia fidelium no- 
strorum... 4 

Praeses: Exc.me Domine, quaeras, rogo, opportunitatem finem im- 
ponendi dissertationi tuae. Tempus enim elapsum est. 

Orator: Gratias ago eminentiae vestrae et finem impono. Dixi. 



In textu scripto tradito: 1 deest. 2 deest. 3 deest. 4 Quae hac 
de re scribuntur, modo vere adaptato et sufficienti arte technica, semper atten- 
tionem retinent conscientiasque percutunt. Multa hac in re, in variis regionibus, 
utilia iam pervulgata sunt, sed plerumque a solis fidelibus unius regionis legun- 
tur et legi possunt. Nonne perutile esset, si meliores hac in re articuli ab edito- 
ribus vel a personis ab episcopatu ad hoc deputatis, ad institutum quoddam cen- 
trale mitterentur, ubi translatio fieret in varias linguas vehiculares, et expeditio 
ad agencias informationis catholicae. - Colligenda quoque essent in hoc centro ab 
eoque transferenda in linguas vernaculas et ad catholicas agencias expedienda ea 
quae in varis diariis et ephemeridibus non catholicis publicantur ad laudandam 
rationem agendi exigentiis vitae christianae vel legi naturali conformem, ad prae- 
miandam virtutem vel ad celebrandos actus generosos et exemplares. Nimis lamen- 
tamur quod diaria, etiam catholica, locum excessivum concedant relationibus ho- 
micidiorum, iudiciorum, cultui sic dictarum divarum etc. Qui quotidie paginas 
et paginas diarii complere debent, facile huic tentationi succumbunt, praesertim 
si non habent notitias actuales, quae alio sed reali modo populum movent liben- 
terque ab eo leguntur. Suppeditando eis materiam, supradictam operam eis prae- 
beamus simulque occasionem eis offeramus ad eorum munus missionarium melius 
exercendi omnibusque hominibus bonae voluntatis monstrabimus populum chri- 
stianum, quia in Deum credit fratresque omnes amat, propugnatorem esse omnium 
valorum humanorum, quos Deus concredidit eis quos gratia sua paulo minores 
angelis fecit. 

15 

Exc.mus P. D. VINCENTIUS BRIZGYS 

Episcopus tit. Bosanensis, coad. Kaunensis 

Em.me Princeps, venerabiles Patres, carissimi Fratres Observatores, 
Post hucusque dicta, saltem pauca verba alicuius characteris prac- 

tici. 

Spero omnibus nobis gaudii esse et etiam cultoribus scientiarum, 
quaestiones in hoc schemate contentas praesentes esse inter labores Con- 
cilii Oecumenici et quidem tam ampli modo tractandas. 

Schema in genere mihi placet; cum tota reverentia erga personas, 
quae adlaboraverunt in eo conficiendo, duas animadversiones audeo hu- 
militer facere. 

1. Saltem mihi verba videntur non satis exprimere significationem 
eorum, quae hic continentur sub nomine « instrumentorum communi- 
cationis ». Prelum, radiophonia, televisio revera sunt iam instrumenta 
plus formationis seu educationis quam communicationis, sive in bonum, 
sive in malum. Revera, illa media iam pro innumeris iuvenibus maiorem 
vim influxus habent quam parentes in familia. Quot iuvenes plus tem- 
poris et pecuniae dedicant ad inspiciendas taeniolas seu pelliculas et 
programmata televisionis, quam ad libros vel periodicos legendos. Ra- 
diophonia et televisio in scholis incipit tenere locum magistri personali- 
ter praesentis (putamus de nonnullis regionibus Africae, vel televisio 
adoperata in Statibus Foederatis Americae Septemtrionalis). Et haec 
nova tentamina in dies ampliantur. Hodie dantur regiones (reminisca- 
mur illarum sub dominatione communistarum), ubi nec verbum Dei 
nec aliqua alia veritas habet aliquam aliam viam perveniendi ad aures 
populi, nisi per radiophoniam et quidem ex regionibus longinquis ex- 
traneis. 

Propterea, ubi sermo in schemate est de iure et officio Ecclesiae, 
pagg. 208 et 209, desideratur clarior enuntiatio iurium et Ecclesiae et 
civium (putamus de guberniis ubi tendentia est monopolizare radiopho- 
niam et televisionem). Propter valorem instrumentorum sub hoc sche- 
mate, iura Ecclesiae et populi in ea sunt eadem ac iura habendi scholas 
privatas ac debitum locum religioni et doctrinae morali in scholis pu- 
blicis. 

2. Etsi in parte secunda de hoc loquitur, in hac tamen parte de prin- 
cipiis, mihi videtur non esse satis clare enuntiatum officium Ecclesiae his 
instrumentis uti. Iam satis intelligimus parum iuvare prelo ab aliis edita 
sententiare, si non darentur libri, periodica, ephemerides ab ipsis catho- 
licis edita. A fortiori hodie iam non est satis taeniolas, programmata ra- 
diophonica, televisiva sententiare esse mala, peiora vel pessima, si nos 
ipsi non habemus nostra programmata, taeniolas, bona, meliora et 
optima. 

Hodie hoc nostrum officium iam non est minoris momenti, quam 
curare de scholis et prelo. Et iura et principia in vitam deducuntur si 
apta media sufficienter adaptantur, et in hoc campo non valet dictum: 
« festina lente ». Quia persaepe lente festinantes numquam ad propo- 
situm perveniunt. Nec utile neque honorificum esset Ecclesiae solum- 
modo condemnare, sententiare, male utentibus his scientificis inventio- 
nibus. Si sumamus praeterita tempora, est honoris Ecclesiae catholicae, 
quod ipsas scholas prius instituere curavit quam necesse evenit remini- 
sci guberniis et populo principia moralia de scholis. A pari, hic est Ec- 
clesiae officium pronuntiare principia moralia ab omnibus servanda, hoc 

tamen non est satis. Ecclesiae officium est haec nova instrumenta forma- 
tionis possidere in propriis manibus et in usum vertere. Opinor hanc 
obligationem claris verbis enuntiandam esse in prima parte ubi sermo 
est de principiis. Dixi. 



Textus scripto traditus: 

Opinor ab omnibus venerabilibus Patribus Concilii et scientiarum cultoribus 
valde favorabiliter acceptum esse quaestiones in hoc schemate contentas propositas 
esse ad tractandum in hoc Concilio et quidem tam ampli modo. Sunt enim quae- 
stiones nostris temporibus tam vitales, ut silentio praeteriri non possunt. 

Schema placet mihi in genere. Si quibus videtur eam nimis amplam esse, fa- 
cile erit eam condensiorem reddere. Cum tota reverentia erga personas, quae 
adlaboraverunt in ea conficienda, duas animadversiones audeo humiliter expri- 
mere. 

1. Saltem mihi videntur verba: instrumenta communicationis non satis ex- 
primere significationem eorum, quae his verbis in schemate vocantur. Etenim pre- 
lum, radiophonia, televisio, taeniolae revera sunt iam potius instrumenta forma- 
tionis, quam communicationis; formationis sive in bonum sive in malum. Revera 
illa media iam pro innumeris iuvenibus maiorem influxum exercent quam paren- 
tes in familia. Quot iuvenes plus temporis et pecuniae dedicant ad inspiciendas 
taeniolas et programmata ope televisionis tradita, quam ad libros vel periodicos le- 
gendos. Radiophonia et televisio incipit in scholis tenere locum magistri persona- 
liter praesentis (cogitamus de adoperatione radiophonii in Indonesia, in nonnullis 
regionibus Africae; de inceptis televisionis in scholis Americae Septemtrionalis). 
Haec nova tentamina in dies ampliantur. Dantur hodie regiones (cogitamus de re- 
gionibus sub regimine communistarum), ubi nec verbum Dei nec alia veritas habet 
aliam viam perveniendi ad aures populi, nisi per radiophonicas emissiones ab 
exteris regionibus. 

Propterea, ubi sermo in schemate est de iure et officio Ecclesiae (pagg. 208, 
209), desideratur clarior enuntiatio iurium et Ecclesiae et civium. Propter valorem 
hodiernum eorum, quae hic vocantur instrumenta communicationis socialis, iura 
Ecclesiae et civium in ea sunt eadem ac iura habendi scholas privatas ac debitum 
locum doctrinae fidei et morum in scholis publicis. 

2. Etsi in parte II fusius de hoc sermo est, in hac tamen parte de principiis, 
mihi videtur, clariori modo enuntiandum esse officium Ecclesiae his instrumentis 
uti. Iam satis intelligimus parum iuvare prelo ab aliis edita sententiare, si non 
darentur libri, periodica, ephemerides ab ipsis catholicis edita. A fortiori hodie 
iam non est satis taeniolas, programmata radiophonica, televisiva sententiare esse 
tolerabilia, mala vel pessima. Nobis necesse est habere propria bona, meliora et 
optima. His temporibus hoc nostrum officium iam non est minoris momenti, quam 
curare de scholis et prelo. Et iura et principia in vitam deducuntur in tantum, in 
quantum apta media sufficienter adaptantur. Hic non est utile sequi dictum: 
Festina lente. Lente festinantes persaepe nunquam ad propositum perveniunt, et 
si perveniunt, hoc fit cum magno damno animabus. Nec satis utile nec satis hono- 
rificum est solummodo condemnare bonarum rerum malum usum. Bona dona na- 
turae et scientiae nos debemus adoperare ad bonum priusquam illa bona cadant 
in manus non satis prudentium. Honoris est Ecclesiae catholicae, quod ipsa curavit 

instituere scholas priusquam necesse evenit reminisci guberniis et populis prin- 
cipia moralia de scholis. A pari in casu de sic dictis instrumentis communicationis 
socialis. Utique, Ecclesiae est officium pronuntiare principia moralia ab omnibus 
servanda, hoc tamen non sufEcit. Ecclesiae ofEcium est haec nova instrumenta 
communicationis seu potius formationis possidere et propriis manibus vertere 
in usum pro salute animarum, ubi nunc illis mediis non satis prudentes homines 
utuntur vel ad malum vel saltem ad non satis honestum. Videtur mihi hanc obli- 
gationem clarioribus verbis enuntiandam esse. 

Ad part. III, cap. II § 57, pag. 230. Omnes catholici uti bonum nuntium 
acceperunt institutionem secretariatus de scriptis prelo edendis et spectaculis mode- 
randis. Ad uberiorem activitatem huius secretariatus magnae utilitatis erit ipsius 
character internationalis, i. e. adsciscere peritos ex variis regionibus. 

16 

Exc.mus P. D. ALBERTUS SOEGIJAPRANATA 

Archiepiscopus Semarangensis 

Venerabiles Patres Conciliares, Fratres Observatores in Christo 
carissimi, 

In hoc schemate placet nobis textui subiacere aestimationem posi- 
tivam mediorum technicorum communicationis socialis. Insuper placet 
quod — non obstante horum mediorum abusu frequenti — exprimitur 
tamen fiducia in bonam voluntatem hominum et quidem tum eorum qui 
huic operi vires suas dedicant, tum eorum qui in potestate civili consti- 
tuti, ad humanitatis profectum ea ordinant. 

Vivimus nos in natione Indonesiae ubi catholici minoritatem par- 
vam efformant. Constituimus tantum unum pro cento populationis. Ta- 
men valde contenti sumus de opportunitatibus quae nobis sub hoc re- 
spectu praebentur a gubernio indonesiensi. Caute loquamur igitur de 
sic dictis iuribus Ecclesiae quae in hoc schemate tantopere premuntur. 

Ius habet Ecclesia, potius dicam vocationem, ad annuntiandum Evan- 
gelium Christi. Ex hoc autem non evidenter sequitur Ecclesiae etiam 
ius strictum competere ad omnia media concreta quae in schemate enu- 
merantur. Agitur hic de quaestione ubi ius divinum inseri debet in ordine 
iuridico profano. Quare non tantum loquamur de iure Ecclesiae, sed 
etiam — immo potius — de iure democratico civium catholicorum. 

Inde duo sequuntur: 1) ius proprium laicorum catholicorum hisce 
in rebus clarius in lucem ponatur; 2) etiam iura non-catholicorum ab 
Ecclesia agnoscantur. Dixi. 

17 

Exc.mus P. D. RENATUS BOUDON 

Episcopus Mimatensis 

Venerabiles Patres, 

lam multa dicta sunt et optime quidem de maximo momento instru- 
mentorum communicationis socialis pro vita Ecclesiae et pro suo mu- 
nere adimplendo. Attamen fas sit mihi breviter triplicem consideratio- 
nem afferre. 1 

1. Dum de praecedentibus schematibus disceptabatur, evidens fac- 
tum est nobis, duce Spiritu Sancto, quam urgens sit Evangelium Christi 
omnibus 2 hominibus in universo mundo annuntiare. Mediante sacra Li- 
turgia et per praedicationem verbi Dei sancta Mater Ecclesia filios suos 
qui sunt 3 « ad intra » docere potest. Ad illuminandum autem illos qui 
extra sunt et longe versantur, necesse omnino 4 est ut illis instrumentis 
communicationis socialis utatur, quae ex dispositione Providentiae ad 
talem perfectionem in nostra aetate pervenerunt, ut cum eorum auxilio 
sancta Ecclesia potest et verbum salutis omnibus hominibus proponere 
et caritatem Christi inter eos diffundere et proprium vultum in sua 
veritate ostendere. 

2. ... 5 Homines et gentes, quorum animas Ecclesia ad Deum con- 
ducere debet, influxum artium communicationis socialis profundissime 
sentiunt; sive pueri, sive adulti, sive ruri sive qui in civitatibus* sive 
in novis sive in perantiquis regionibus, omnes et semper sub illo influxu 
vivunt, qui — proh dolor! — eos ad malum vel in errorem inducit. 
Non agitur autem de solo malo denuntiando sed de bono summopere pro- 
movendo. 7 Et ideo debet Ecclesia determinare et proclamare quomodo 
instrumenta illa in auxilium veritatis evangelicae adhibenda sint. 

3. Artes communicationis socialis homines ac nationes, olim inter 
se prorsus differentes et ab invicem valde distantes, nunc ad humanam 
communitatem magis ac magis reducunt, eam efformant et omnino diri- 
gunt. Quapropter debet Ecclesia non extra illam communitatem, sed 
e contrario in ipsa et cum ipsa vivere et laborare, ministerium suum 
evolvere et ad fines mundi extendere, quia Ecclesia Corpus Mysticum 
est Christi et Mater omnium filiorum Dei. 

Concludendo, liceat mihi hoc duplex votum exprimere: 

1. Ut in schemate pressius invitentur omnes operarii apostolici ad 

adhibendum omnimodo et maxima parte instrumenta communicationis 

socialis in auxilium gratiae Christi. 

2. Quia per instrumenta illa sancta Mater Ecclesia melius ab uni- 
verso videtur et omnibus vicinior efncitur (« spectaculum facti sumus, 
vere, 6 mundo »), debet eadem Ecclesia invigilare ut effulgeant et veritas 
et puritas et benignitas proprii vultus in testimonium amoris Christi pro 
hominibus... 9 Dixi. 



In textu scripto tradito: 1 Quaestio de « instrumentis communicationis socia- 
lis » maximi est momenti, et ut hoc omnibus melius appareat, triplicem vellem 
hic afferre considerationem. 2 deest. 3 deest. 4 deest. 5 In- 
super certum est quod. 6 in civitate. 7 de malo summopere debellando. 
8 deest. 9 et appareat valor testimonii eius. 

Praeses: Reponetur nunc S. Evangelium. 

Secretarius generalis: Proxima congregatio generalis erit crastina, 
hora nona. 

Exc.mus P. D. Pericles Felici, arch. tit. Samosatensis, secreta- 
rius generalis S. Concilii: 

Praeest hodiernae congregationi generali em.mus ac rev.mus D. 
card. Bernardus Alfrink, arch. Ultraiectensis. 

Cum crastina recurrat dies natalis amatissimi Summi Pontificis, 
proponitur coetui huic amplissimo, ut haec vota et omina mittantur: 
« Summo Pontifici Ioanni XXIII. Tibi, Pastor amantissime, Natalem 
Tui Diem fauste celebranti, Patres universi Sacri Concilii, quod, Te 
auctore, celebratur, oculos, mentes, corda convertunt simulque omi- 
nantur, ut ad multos annos adhuc Ecclesiam sospes gubernes, unitatis ac 
pacis fructus locupletissime edas in gloriam Sponsae Dei. Pater Sancte, 
Nos Nostrosque labores Tua paterna apostolica benedictione, quaesu- 
mus, confirmes ». 

[Plausus Patrum]. 

Prosequitur disceptatio de principiis generalibus et de singulis quae- 
stionibus coniunctim, data arcta necessitudine inter varias quaestiones, 
de schemate constitutionis de instrumentis communicationis socialis. 

Petierunt loqui hac die em.mi ac rev.mi DD. cardd. Stephanus Wy- 
szynski, arch. Varsaviensis; Villelmus Godfrey, arch. Vestmonasterien- 
sis; Aemilius Leger, arch. Marianopolitanus; Augustinus Bea; Leo Sue- 
nens, arch. Mechliniensis; exc.mi DD. Iacobus Menager, ep. Meldensis 
in Gallia; Andreas Perraudin, arclx Kabgayensis in Ruanda; Alexan- 
der Renard, ep. Versaliensis in Gallia; Lucianus Bernacki, ep. aux. Gne- 
snensis in Polonia; Casimirus Morcillo, arch. Caesaraugustanus in Hi- 
spania; Salvator Baldassarri, arch. Ravennatensis in Italia; Vitus Chang, 
ep. tit. Cyanitanus in Germania; Antonius Nwedo, ep. Umuahiaensis 
in Nigeria; Marcellus Gonzalez, ep. Asturicensis in Hispania; Michael 
Browne, ep. Galviensis in Hibernia; Marius Castellano, arch. Senensis 
in Italia; Paulus Gouyon, ep. Baionensis in Gallia; Ioseph Ruotolo, 
ep. Uxentinus in Italia; Antonius Ona, ep. Lucensis in Hispania; Bona- 
ventura De Uriarte, ep. tit. Madaurensis in Peruvia; Vincentius Zazpe, 
ep. Raphaeliensis in Argentina; Carolus Nezic, ep. Parentinus in Iugosla- 

via; rev.mus D. Benedictus Reetz, archiabbas Beuronensis in Germania; 
Stephanus Laszlo, ep. Sideropolitanus in Austria; Leo Lommel, ep. Lu- 
xemburgensis. 

1 

Em.mus P. D. STEPHANUS card. WYSZYNSKI 
Archiepiscopus Gnesnensis et Varsaviensis 

Relate ad cap. III, quod inscribitur de radiophonia et televisione, 
quaedam animadvertenda habeo ad punctum 103, in quo agitur de 
transmissionibus religiosis. Rem maximi momenti esse censeo, ut hic 
ponatur obligatio pro dictis transmissionibus religiosis praedicandi Evan- 
gelium Christi. Omnium relationum, tractatuum vel orationum de argu- 
mentis religionis, de vita Ecclesiae, primum locum et quidem constan- 
tem tenere deberet lectio Evangelii. Haec est obligatio princeps, data 
ab ipso Domino: « Praedicate Evangelium omni creaturae ». Necesse 
est omni ope atque opera eniti, ut in istis transmissionibus religiosis 
impleatur vere, quod dicitur in psalmo: « In omnem terram exivit so- 
nus eorum ». 

Motiva utendi opera radiophoniae et televisionis ad praedicandum 
Evangelium haec sunt: 

1. Dato quod homines nostrae aetatis non raro indifferentes, ne- 
gligentes, incuriosi ad quamlibet religionis formam se habeant neque 
proinde Ecclesiam frequentent, nullimode occasionem habent audiendi 
verba Evangelii. 

2. Vis et efficacia radiophoniae multum creverunt nostris tempo- 
ribus, cuius auctoritas maior est quam studium librorum. Notum est 
hominem modernum pauca legere, malle audire vel spectare in tele- 
visione. 

3. Minime vel saltem insufEcientes inveniuntur libri Evangeliorum 
in domibus etiam catholicorum, neque solito leguntur. 

4. Non desunt nostris diebus regiones ubi deest occasio audiendi 
verbum Dei, neque editio librorum de argumentis religiosis, eo magis 
librorum Novi Testamenti, permittitur. In hisce conditionibus usu et 
tempore venit ut Christus eiusque doctrina ignoretur. At Deus omnipo- 
tens et misericors largitus est nostrae aetati modum, quo ipse, Dominus 
spatii, vincat limites distantiae, spatii et temporis. 

5. Proinde necesse est ut ope Stationis Radiophonicae Vaticanae 
necnon omnium stationum catholicarum fiat lectio Evangelii in unaqua- 
que lingua, eo magis in lingua nationis vel regionis, ubi praedicatio 
Evangelii impeditur ex toto vel in parte. Dixi. 

2 

Em.mus P. D. VILLELMUS card. GODFREY 
Archie pisco pus Vestmonasteriensis 

Em.mi, exc.mi, venerabiles Fratres, 

Imprimis dicere velim me dubium habere de idoneitate includendi 
hoc schema in Concilio Oecumenico, quia melius esset, uti puto, publi- 
care hanc materiam in documento separato. Non omnia debent habere 
locum in Concilio. 

Attamen, si decisum fuerit schema huius generis debere includi, equi- 
dem putarem id ad formam multo breviorem reducendum. 

Ratio est quod principia solida sunt et de iis vix fructuose in hac 
aula disceptari potest. 

1. Exempli gratia, 1 omnes concordes erimus, instrumenta commu- 
nicationis, esse bona, inordinatum usum esse malum. Ergo munus Ec- 
clesiae est evidens: nempe fovere bonum, restringere malum, quantum 
potest. 

... 2 « Quantum potest », dico, quia potestas mali est fortis et influ- 
xus ... 3 et munera Ecclesiae breviter indicari debent quia documenta 
conciliaria non sunt tractatus theologici. Influxus Ecclesiae, uti dico, 
in potestatem civilem evidenter valde limitatur* 

2. 5 Ac proinde non necesse est diffuse loqui de scandaloso effectu 
qui habetur a narrationibus et spectaculis quae per aures oculosque fa- 
cile coinquinant homines. Ideoque in scholis et officinis magna pericula 
exoriri possunt. Omnia haec sunt evidentia sed, quantum video, vix per- 
veniunt, ut ita dicam, ad staturam Concilii. 

... 6 Hinc Ecclesiae actio apostolica habet campum sat latum ubi- 
cumque possit exerceri. Speciale documentum pontificium indicare pos- 
set quibus modis pastores ad mentem Sanctae Sedis, actione apostolica 
efficaciter utantur. Diversae nationes autem et diversae circumstantiae 
media magis efficacia indicabunt... 7 

... 8 In pag. 226, n. 48 sermo est de stipe colligenda ac ministranda. 
Sperandum tamen episcopatum loci habiturum iudicium de dispositione 
argenti sive pro propria natione sive in quavis orbis parte, v. gr. in mis- 
sionibus vel in nationibus recenter independentia gaudentibus, et etiam 
pro expensis necessariis ad stipem colligehdam et administrandam. 

De prelo catholico. De nomine « catholici ». Difficultates habemus 
quandoque de certis foliis et inceptis {loquor de nostro populo, etiam) 9 
quae sibi dant nomen « catholici », sed in Anglia quando venit ad regi- 

strationem alicuius diarii vel incepti cauti sunt officiales, feliciter, 10 et 
ad nos se recipiunt ad informationem habendam de iure ad illud nomen 
« catholici » X1 assumendum. Certo periculum est, ne fideles decipiantur. 

Aliud liceat dicere, antequam concludam, de iis, quae dicuntur sub 
n. 82, pag. 232, lin. 5 ubi legitur: « Haec Sacra Synodus enixe com- 
mendat ut ubique terrarum in sua cuiusque dioecesi (id est episcopus) 12 
statim ac locorum conditiones id sinant diurnaria vel hebdomadaria fo- 
lia catholica edantur, et quam late vulgentur ». 

De his verbis aliquid dicere habeo, nempe quod si populus solet 
legere istas publicationes locales, sepositis diariis nationalibus catholicis 
et aliis, mentes facile avertentur a rebus maioris momenti in campo 
nationali vel internationali. Qua de causa insistere deberent pastores ne 
fideles negligant diaria, diurnaria vel hebdomadaria maioris momenti, 
ne ignorantes maneant eventuum in campo generali, 13 campo mundano. 
Aliter esset si ista diaria dioecesana notitias etiam publicarent genera- 
les, sed generatim, ni fallor, 1 * est quaestio de notitiis stricte localibus. 

Haec pauca dicere volui, quia alia iam ab aliis dicta sunt. Dixi. 



In textu scripto tradito: 1 deest. 2 2. 3 Ecclesiae in potestatem 
civilem evidenter valde limitatur; Iura. 4 deest. 5 3. 6 4. 7 5. De 
auxiliis in veritate propaganda nullum dubium ephemerides catholicas, stationes 
radiophonicas et televisificas etc. magni esse momenti. 8 6. 9 deest. 
10 deest. 11 deest. 12 deest. 13 deest. 14 deest. 

3 

Em.mus P. D. PAULUS AEMILIUS card. L£GER 
Archiepiscopus Marianopolitanus 

Venerabiles Patres, 

Interventio mea sequentem habet rationem: timeo ne sufficiens sol- 
licitudo a nobis praesenti schemati praebeatur, neque praesens consti- 
tutio a nostra congregatione accipiatur quin quaedam magni momenti 
emendationes de illa fiant. Sicut iam heri ab exc.mo relatore optime 
dictum est, materia de qua agitur momentum magnum habet. Praeterea 
res de qua tractatur, quia refert ad concreta quae ab omnibus homini- 
bus, christianis vel non, cognoscuntur, facilius mentem omnium admo- 
vebit quam constitutiones magis doctrinales. Denique memorandum est 
textum nostrae communi approbationi propositum, non esse simplicem 
declarationem ecclesiasticam, sed auctoritatem solemnem Concilii Oecu- 

menici sollicitare. Ob illas rationes, mihi videtur schema de instrumen- 
tis communicationis dignum esse nostra accurata consideratione. 

Commissio praeparatoria multum, sine dubio, laboravit in praesenti 
schemate conficiendo. Munus eius arduum erat, cum considerationes 
theologicae et philosophicae de illis novis rebus, usque nunc, non mul- 
tum elaboratae fuerint. 

Tres considerationes generales exponam: 

1. Votum exprimam, iam ab em.mo card. RufEni et aliis Patribus 
expressum, ut schema valde abbrevietur et, meo iudicio, non tantum- 
modo in sua parte technica, sed etiam in sua parte doctrinali, quae 
saepe saepius ad rem non pertinet. 

2. Votum proponam ut mens schematis mutetur, ubi in parte doc- 
trinali agitur de iure et officio Ecclesiae. Modo enim nimis iuridico 
describitur missio Ecclesiae de instrumentis communicationis. Sane, iura 
habet Ecclesia ab omnibus agnoscenda. Sed dubium merito oriri potest, 
utrum proprius et opportunus modus in schemate adhibeatur illa iura 
affirmandi. Vellem ut melius ostendatur sollicitudo pastoralis Ecclesiae. 
Magis appareat Ecclesia ut Mater quae adiumenta suae doctrinae suae- 
que caritatis hominibus omnibus proponit, quam sicut institutio quae 
iura sua primum vindicat. 

3. Votum proponam ut doctrina, qua in schemate instrumenta com- 
municationis considerantur, maiori studio perspiciatur; etenim ex in- 
completa consideratione realitatum, de quibus agitur, quandoque fit ut 
mens praevalenter negativa proponatur quae ipsam doctrinam afficit. 
Hanc affirmationem illustrabo ex artt. 14 et 15, qui ad ipsam partem 
doctrinalem pertinent. Illis in articulis, qui, ad doctrinam moralem ex- 
ponendam, effectus instrumentorum communicationis describere inten- 
dunt, tria dicuntur: 

a) vis instrumentorum communicationis tanta est ut homines 
nequeant illam dominari nec reiicere; 

b) illa instrumenta potius aptantur ad homines cogendos; 

c) illa instrumenta ad immoderatum usum ducunt. 

Ubi ergo in schemate instrumentorum communicationis ratio agendi 
expresse describitur, consequentia damnosa et ea sola, sicuti ex ipso- 
rum natura necessarie exsurgentia, exponuntur. Attamen doctrina sche- 
matis veriorem et rectiorem inspirationem hauriri posset ex verbis qui- 
bus schema ipsum incipitur, ubi enim « mirifica » dicuntur instrumenta 
communicationis et quidem merito. Sunt dona Dei quae secundum ipsius 
providentiam inventa sunt ad sana ludicra hominibus praebenda, ad eo- 
rum informationem et culturam augendam, ad unitatem et amorem inter 

nationes fovendam, ad Evangelium Christi commodius latiusque prae- 
dicandum. 

Iure praecavendum est ab inordinato usu illorum instrumentorum. 
Ecclesiae enim sapientiae pertinet semper revocare peccati originalis 
vulnus. 

Ne tamen in doctrina christiana praevaleant timor et negativa con- 
sideratio! 

Approximatio magis positiva et optimista illorum instrumentorum 
melius, meo iudicio, adiuvaret ad ipsos abusus repellendos, quia fide- 
lium actionem lucidam et fructuosam magis foveret. 

Duabus propositionibus concludo: 

1 . Ex eo quod a multis partibus desideratur ut schema substantia- 
liter abbrevietur, difficile erit congregationi generali de illo diu dispu- 
tare quin prius reducatur ideoque reficiatur. Propono ergo ut illa ab- 
breviatio et refectio competenti commissioni commitatur, ita ut postea 
textus examini congregationis generalis noviter submittatur. 

2. Audeam etiam competenti auctoritati proponere ut ad perfectius 
elaborandam praesentem materiam, quae laicos immediate respicit, ex 
illis seligantur periti qui de unoquoque instrumento experientiam vitalem 
habeant. Dixi. 

4 

Em.mus P. D. LEO IOSEPH card. SUENENS 

Archiepiscopus Mechliniensis-Bruxellensis 

Venerabiles Fratres, 

Schema nostrum non est doctrinale, sed pastorale... 1 Non possumus, 
mihi videtur? eodem modo tractare schemata nobis proposita varii ge- 
neris. 

Quando agitur de schemate doctrinali 3 unumquodque verbum sche- 
matis... 4 crisi subiciendum est, siquidem totum pondus auctoritatis Con- 
cilii secum trahit. Tractatio, vero, schematis pastoralis, v. gr. nostri, non 
requirit eandem methodum. Proinde ab initio determinanda essent quae- 
dam 5 principia methodologica adaequate hac in materia applicanda nunc 
et deinceps. 6 Opinantur, puto, 7 fere omnes Patres 8 schema esse nimis 
longum sed in praxi quid faciendum? Schema mihi apparet optimum 
quoad substantiam et agit de re valde momentosa. Forsan textus ipse 
posset adhaesionem aliquam globalem Concilii obtinere quoad partem 
declarativam. Et in futuro, textus ipse edi posset ut documentum perti- 
nens ad magisterium ordinarium Ecclesiae. Commissio autem praepararet 

ex textu prouti iacet seriem votorum ordinis directe pastoralis sicut fit 
in congressibus qui vota emittunt circa quaedam puncta maioris mo- 
menti per modum conclusionis. Methodus haec posset esse nostra in 
tractando quodvis schema eiusdem generis. 

Nunc vero ad schema nostrum quod attinet: schema placet, ut dixi, 
sed 9 sublineandae videntur conclusiones pastorales. Et quoad istas con- 
clusiones pastorales 10 vellem tria vota emittere: 

Primum votum. Agitur in schemate sub n. 21 de iure ad informatio- 
nem; et optime quidem. Sed ab illo iure ad informationem 11 excludenda 
sunt ea, quae vitam privatam tangunt. Quaestio haec pertractatur in 
schemate ulteriori pagina, 12 sed nimis breviter... 13 

Mihi videtur quod « ius ad respectum vitae privatae, ad secretum 
vitae privatae » esset sublineandum, ita ut scriptores (tum scriptores, 
tum photographi) clare sciant tales violationes esse contra iustitiam, ne 
loquar de caritate. 

Multa et optima quidem a lege civili statuuntur contra perturbato- 
res domicilii privati... 14 , « violation de domicile », item contra violato- 
res secreti epistolarum vel collocutionis telephonicae. Sed nemo curat 
in legislatione civili de iniustitia maxima illata praesertim auctoritatibus 
civilibus, quos revera persequuntur indiscretiones scriptorum et photo- 
graphorum. 

Opportunum esset « ius ad vitam privatam sancte ab omnibus 
agnoscendum » in luce ponere et legislatores de carentia illa monere ut 
studeant quomodo finem imponant talibus abusibus. Aliud est crisi sub- 
mittere acta et gesta publica auctoritatum, aliud vitam eorum privatam 
sine illorum consensu publici iuris facere et quidem saepe quin possi- 
bilitatem habeant sese defendendi contra illas sic dictas indiscretiones 
vel inventiones. Perutile esset ius illud personae... 15 , tam pro viventibus 
quam pro mortuis, explicite affirmare. Optandum esset legislationem hac 
in re compleri, perfici institutione alicuius Ordinis scriptorum epheme- 
ridum. Qui Ordo ipsemet normas statueret et varios casus violationis 
illarum regularum iudicaret uti iam statuerunt et iudicaverunt apud 
varias nationes, v. gr. Ordines medicorum, Ordines advocatorum et sic 
porro. 

Secundum votum. Ut aiebat Pius X sanctae memoriae: « Minus 
nocet Ecclesiae oppositio adversariorum quam inertia et passivitas fide- 
lium ». In materia de qua agimus passivitas haec est maxime damnosa. 
Parum utilitatis est si fideles privatim vel ihter se doleant de spectaculis 
incongruentibus in televisione, vel de articulis et emissionibus perversis. 
Oportet eos partes activas hac in re agere. Conscientia fidelium ita ef- 
formetur... 16 , ut proprio nomine vel collective, prout casus fert, reac- 

tiones sciant ostendere adaequatas. Invitare oportet tum laicos singulos 
tum associationes apostolatus cuiuscumque 17 generis ut publice expri- 
mant, et modo coordinato, quid revera sentiunt de omnibus istis abusi- 
bus. Potius quam lamententur de malignitate temporum, active inter- 
veniant apud directores praesertim emissionum. Scio ex experientia mea 
in hoc campo pastorali, ut praeses nationalis technicarum diffusionis, 
quod directores stationum maximam attentionem praebent reactionibus 
publici. Oportet ergo ut necessitas istius reactionis clare conscientiae 
fidelium appareat. Quae reactio utiliter manifestatur non tantummodo, 
modo negativo, contra abusus, sed modo positivo laudando program- 
mata laude digna. Opinio publica non est fatum quoddam, XH sed est in 
manibus nostris, saltem pro parte. Conscientia fidelium efformanda est 
ut magis conscii fiant de eorum responsabilitate sociali. 

Tertium votum. Informationes de re religiosa, saepe saepius, nihil 
aliud praebent nisi relationes valde extrinsecas 19 processionum vel be- 
nedictionum campanarum et sic porro. 20 Indigemus quam maxime in- 
formationibus, quae simul visionem et fidem christianam fidelium nu- 
triunt. In praxi deducatur quaedam theologia, ut ita dicam, actualitatis. 
Actualitas est factum aliquod et nudum factum. Sed etiam quam sae- 
pissime fit occasio ad optimam instructionem dandam. 21 Exemplum ma- 
ximum est Concilium ipsum. 

Scriptores possunt factum illud tantummodo describere, secundum 
ea, quae apparent, et quidem modo superficiali. Sed numquam posset 
scriptor catholicus omittere significationem religiosam factorum propo- 
nere. Quae facta ei praebent occasionem ad medullam rerum prosequi 
ita ut modo suo proprio testis sit fidei. Quod nullo modo significat, 
scriptores officio praedicatoris fungi debere. Scimus et audivimus in hac 
aula, quod nec episcopi praedicatores debent esse episcoporum. Sed 
scriptores debent omni qua par est ingenio tradere Evangelium Domini 
per facta cotidiana, per tramitem actualitatum. 

Scientia haec, etsi difficilis, est valde optanda. Ergo votum sit ut laici 
scriptores authentice catholici, et directores ephemeridum intelligant se 
habere debitum evangelizandi mundum ope technicarum suarum... 22 
Dixi. 



In textu scripto tradito: 1 Quod bene notandum est; etenim. 2 deest. 
3 deest. 4 doctrinalis. 5 deest. 6 deest. 7 deest. 8 deest. 

9 quoad substantiam, sed expositio reducenda esset ad summa principia et. 

10 deest. 11 deest. 12 sub n. 76. 13 et quasi per transennam. 
14 sensu physico. 15 humanae. 16 oportet. 17 omnis. 18 deest. 
19 deest. 20 deest. 31 quam optima instructionem dandi. 22 Ita pro 
parte sua collaboraturi sunt consecrationi mundi quae est in votis Ecclesiae. 

5 

Em.mus P. D. AUGUSTINUS card. BEA 

Venerabiles Patres, 

Non erat meae intentionis loqui de hoc schemate, cum non proxime 
spectet ad munus mihi commissum. 1 SecL. 2 in sessione nostri secreta- 
riatus varia proposita sunt, quae mihi videntur alicuius momenti esse 
in hac re. Non loquor nunc de modo emendandi et adaptandi schema, 
neque de directorio practico conftciendo, qua in re omnino consentio 
cum iis, quae em.mus card. Ruffini heri dixit. 

Liceat notare tantum quae sequuntur? 

1 . Imprimis insistendum videtur non adeo in iure et ofticio 4 Eccle- 
siae interveniendi in materia communicationum, uti ftt in schemate, 5 sed 
magis positive in magno beneficio et servitio, quod Ecclesia in hac re 
praestare potest non tantum fidelibus suis sed omnibus qui christiano 
nomine insigniuntur, immo omnibus hominibus bonae voluntatis. 

... 6 Hoc beneficium plura comprehendit: 

a) Ac primum quidem: ut Ecclesia edoceat et instruat 7 filios suos 
proprios, 6 ne caece sequantur tendentiam hodie adeo vulgatam potius 
videndi quam ut assuescant audire. Imagines, quidem, possunt multum 
iuvare, sed, ut hoc fiat, debet accedere reflexio et explicatio. 

Ecclesia semper fideles adiuvit etiam 9 imaginibus, ut v. gr. in bibliis 
pauperum, picturis in ecclesiis, « mysteriis » quae dicuntur, et similibus. 
Sed notemus 10 imagines per se solae non totam essentiam rei praebent, 
sed debent explicari verbis. Hoc valet iam in ordine naturali et multo 
magis valet 11 de imaginibus, quae repraesentant facta et res religiosas 
supernaturales, quae non possunt simpliciter imaginibus proponi. 12 Qua- 
re fideles inde a prima pueritia instruendi et adiuvandi erunt, 13 ut non 
cedant pruritui illi videndi qui hodie viget, sed etiam assuefiant audire 
et instrui, etiam si hoc ut iam heri dictum est 14 aliquam abnegationem 
et mortificationem requirit. Secus periculum est, venerabiles Patres, ne 
ipsi ministri Ecclesiae iuvent et conferant 15 ad educandam generationem 
superficialem, quae profundiore sensu et rerum penetratione careat. 

2. 16 Similiter beneficium, de quo locutus sum, in eo habetur, quod 
haec media adhibeantur ad divulgandam et explicandam doctrinam no- 
stram 17 catholicam omnibus qui his mediis communicationis utuntur, 
sive catholicis, sive non catholicis. Multae enim difficultates, etiam in 
quaestione oecumenica inde oriuntur, quod veritas catholica, immo ve- 
ritates magni momenti etiam 18 ordinis naturalis, non satis cognoscun- 

tur. Ecclesia igitur hoc medio uti potest ut illuminet mentes non tantum 
suorum jidelium sed etiam omnium, qui interesse religiosum habent. 
Et sic, etiam conferat, 1 * ut haec media, quae hodie nimis « humaniza- 
ta », ut ita dicam, nimis 20 materializata sunt, in sphaeram altiorem hu- 
manam et christianam elevet. 

3. Neque obliviscendum est, nos catholicos, maxime etiam nostros 21 
laicos catholicos, fide plene salva, in hac re collaborare posse primo cum 
reliquis fratribus nostris 22 christianis. Cum iis enim non tantum com- 
munes habemus leges iuris naturalis, sed etiam multas doctrinas fidei 
et multas normas morales. Collaborando cum eis possumus igitur his 
mediis influere in « opinionem publicam » et in eas organizationes, quae 
haec media praeparant et diffundunt, eosque nostro communi conatu 
quasi cogere ut abstineant ab iis, quae legibus moralibus humanis et legi 
evangelii 23 contradicunt. Ne obliviscamur christianos, in hoc mundo, 
esse fere 900 milliones, ergo potentiam adeo magnam, ut, si omnes chri- 
stiani concorditer egerint, haec eorum actio etiam a non christianis vel 
non practicantihus, ut ita dicam, 2i neglegi omnino 25 non possit. 

Immo, 4. Comparari poterit — et in hac re tanti momenti fere 
debebit — etiam 26 collaboratio omnium hominum, qui bonae volunta- 
tis sunt et in Deum creatorem et Dominum credunt. Etiam ipsi, praeser- 
tim in quibusdam regionibus, efficaciter iuvare poterunt, ut media com- 
municationis dignitatem vere humanam servent. 

Ut concludam: ni fallor, hae ideae, quas expressi, in schemate emen- 
dando et adaptando 27 diligenter proponendae et explicandae erunt, ut 
res nostra 28 non habeat aspectum, quasi fere technicum et materialem, 
sed momentum christianum, momentum authentice humanum, totius 
huius laboris efferatur. 

Liceat unum addere. Heri sermo fuit de centro vaticano preli catho- 
lici condendo (« agence de presse Vaticane »). Haec necessitas mihi 
— et innumeris aliis qui de bono Ecclesiae solliciti sunt — urgentissima 
et summa esse videtur. Multa mala evitari possunt si S. Sedes tali organo 
officiali 29 bene instructo fruitur 30 et in eo administrando utatur etiam 
laicis huius rei saepe omnino 31 peritissimis. Dixi. 



ln textu scripto tradito: 1 res mei muneris. 2 heri. 3 deest. 4 mu- 

nere. 6 deest. 6 2. 7 educet. 8 deest. 9 deest. 10 deest. 

11 deest. 12 deest. 13 sunt. 14 etsi hoc. 15 deest. 16 b) 

17 deest. 18 deest. 19 in id tendere debet. 20 ne dicam. 21 deest. 

22 deest. 23 evangelicae. 24 deest. 25 deest. 26 deest. 27 deest. 
28 deest. 29 deest. 30 frueretur. 31 saepe. 

6 

Exc.mus P. D. IACOBUS MENAGER 
Episcopus Meldensis 

Venerabiles Fratres, 

Schema duos aspectus magni momenti studio subiecit. 

1. Ius Ecclesiae inventa modernae technicae artis adhibendi, ut 
Evangelium Christi omnibus hominibus annuntietur. 

2. Ius Ecclesiae normas definitas in ordine morali edicendi ut chri- 
stifideles a malo protegat. 

Duplex illa fundamentalis directio his verbis huius schematis resu- 
mitur: « Ius Ecclesiae docendi et moderandi ». Hoc verissimum est, 
et proclamari debebat. Talis autem proclamatio non plene sufficit. Schema 
etenim quaestionem considerat solummodo sub aspectu iuris Ecclesiae 
et episcoporum. Non satis respicit statum actualem rerum in mundo, ita 
ut directionem positivam adaptatam et efficacem in actione pastorali in- 
dicare possit. Nunc autem « civilisatio » omnino nova et universalis ho- 
die evolvitur, extra omnem inrluxum christianum, spiritu pagano imbu- 
ta, naturalismo et materialismo practico valde laborans. Hoc autem gra- 
vissimum apparet, tum sub aspectu humano, tum sub aspectu christiano. 

Oportet igitur actionem efficacissimam et positivam ita promovere 
ut haec civilisatio ab intus dirigi possit. Ad hunc finem attingendum, 
non sufficit doctrinam christianam verbis vel concionibus exponere et 
docere. Non sufficit normas morales, quantumque opportunas, publicare. 
Non sufficit ad auctoritatem civilem recurrere ut leges et praescriptiones 
proclament ad publicam moralitatem protegendam. Nec agere quidem 
sufficit per institutiones christianas, quamquam necessariae sint, specia- 
tim si a solis clericis et non a laicis reguntur. 

Oportet ergo praeter haec omnia quae dixi — et hoc est maximi 
momenti in nostris diebus — ut actio positiva et acerrima promoveatur 
a laicis christianis in omnibus illis institutionibus et organismis, in 
quibus instrumenta communicationis socialis producuntur et suam acti- 
vitatem evolvunt, ut sunt prelum, cinematographeum, radiophonia, tele- 
visio. In illas institutiones debent penetrare et omnino crescere valores 
humani authentici, v. gr. dignitatem hominis a Deo creati, respectum 
libertatis personalis, veritatis, vitae, pacis, iustitiae socialis et ita porro. 

Aliunde in mentem revocandum est quod valores illi humani a Chri- 
sto et Ecclesia ad dignitatem valorum christianorum et evangelicorum 
elevati sunt. Oportet ergo ut laici christiani huiusmodi valoribus hu- 



468 



ACTA CONC. VATICANI II - PERIODUS I 



manis et evangelicis testimonium reddant, in ipso mundo hodierno, suis 
operibus et verbis, et sic spiritum christianum efferant novae illi huma- 
nitati audio-visuali et technicae. 

Hoc autem in schemate non modo claro, sed tantum passim indica- 
tur, quod valde insufEciens est. 

Rogo ergo, ut in articulo speciali vel saltem in paragrapho explicita, 
v. gr. ad finem n. 4, haec gravissima quaestio ex professo pertractetur 
his vel similibus verbis: 

a) Oportet laicos vere idoneos praesentes esse et partem activam 
habere in omnibus organismis inventorum artis technicae modernae: 
prelo, cinematographeo, etc. 

b) Tales laici accurate informandi sunt, in sensu propriae re- 
sponsabilitatis humanae et christianae. Debent menti Ecclesiae plene 
subiecti et fideles permanere. 

c) Vitam interiorem cum Christo in fide et caritate semper fo- 
veant et alant. 

d) Oportet denique ut inter se ordinati et coniuncti sint, in coe- 
tibus bene constitutis adnumerati, ut missionem suam melius perpen- 
dant et intelligant, eam non in eo solo consistere ut vitam socialem spi- 
ritu christiano imbuant, sed etiam ut testes Christi et Ecclesiae, in me- 
dio mundo, verbo et opere existant. Dixi. 

7 

Exc.mus P. D. ANDREAS PERRAUDIN 

Archiepiscopus Kabgayensis 

Venerabiles Patres, 

Episcopi continentis africani, Madagascar et Insularum gratias agere 
cupiunt commissioni praeparatoriae et commissioni centrali, quae in 
exarando schemate de instrumentis communicationis socialis appositis 
verbis de terris sic dictis Missionum curaverunt. Unde nunc instantis- 
sime declarare etiam desiderant, quantum eis cordi sint et quantae solli- 
citudinis dignas agant, quaecumque ad radiophoniam et mox ad tele- 
visionem pertinent. Putant enim has technicas artes, non solum suam 
sed et totius Ecclesiae curam attentam et actuosam mereri. 

Schema, quod in genere placet, sententia tamen nostra ubi de radio- 
phonia tractat nec satis actuosa, nec satis nova loquitur. 

In nostris imprimis regionibus, incolae generatim sumpti, docilis et 
intelligentis ingenii inveniuntur. Apud eos ergo radiophonia et televisio 

maximae utilitatis sunt et mox in apostolatu catholico primas partes 
habebunt. Ecclesiae ergo in Africa non sufficit ut homines de periculis 
depravatarum emissionum moneat, nec ut fideles admoneat de eorum 
officio actuose interveniendi in emissiones radiophonicas, ne istae sanis 
moribus offensivae evadant. 

Necesse potius est ut Ecclesia, directe, vel indirecte, curam huius 
instrumenti apostolatus ipsa sibi assumat, sive proprium locum obti- 
nendo in emissionibus nationalibus cuiuscumque regionis, sive etiam, ubi 
possibile erit, proprias stationes radiophonicas creando. Quae stationes 
sub auctoritate unius vel plurium episcoporum conferentiarum subiici 
possunt. 

Attamen, iam nunc et in posterum, hoc instrumentum tamquam 
necessarium habemus. Nec minus iam de televisione curandum est, quia 
omnes istae artes technicae, tempore nostro quod Telestaris dicitur, etiam 
in Africa velocissime crescunt. Libri, diarii et periodica omnis generis 
ubique inveniuntur et leguntur, non tantum ab eruditioribus sed etiam 
a multis aliis, qui et indoctis lecta commentantur. Cinematographea 
quocumque invadunt, et raro laude digna sunt. In nonnullis locis urbanis 
nefastum influxum exercent. Ubi autem prudenti iudicio adhibentur, 
bonum et profundum influxum in turbas permagnas efficiunt. 

Concludo ergo iteratim in nomine episcoporum continentis africani, 
Madagascar et Insularum, anxie ad vos appellans, venerabiles Patres, 
ut nos in augendis instrumentis communicationis socialis adiuvare ve- 
litis. 

Sine adiutorio vestro urgentissimo et fidelium vestrorum, nihil facere 
poterimus, praesertim ubi de radiophonia agitur. 

Cum vobis vero et vestris pro certo habemus Ecclesiam Africae 
opus magnificum efficere posse et pro saeculis futuris decisivum. 

Notetis tamen quod vobis non aliquod ordinem ad quinquennium 
proponimus. Sine mora ulla incipiendum est, quia necessitas quam ma- 
xime urget. Dixi. 

8 

Exc.mus P. D. ALEXANDER RENARD 
Episcopus Versaliensis 

V enerabiles Vatres, 

Pauca verba facere vellem de necessitate preli catholici (et spiritu 
christiano imbuti). Pauca verba, quia experientia ductus, perbene novi 
quantum sit difficile ad longas orationes attendere... 1 

1. Mundus hodiernus ab opinione publica prorsus regitur. Omnes 
homines fortiter sentiunt influxum modi cogitandi qui per folia prelo 
impressa, sive hebdomadaria sive praesertim cotidiana, per longum 
et latum divulgatur. Haec est autem missio Ecclesiae et eius membro- 
rum, ut universam humanitatem ad veritatem christianam perducat... 2 
Culpa esset omissionis si inventa artis technicae et speciatim instrumenta 
preli non ad id dirigentur, ut per illa procurentur formatio humana nec- 
non institutio christiana nostrae generationis. « Omnia autem probate, 
quod bonum est eligite ». Necesse est igitur ut sacerdotes et laici omni- 
bus his conatibus cum spiritu christiano intersint, et sic ad formandam 
opinionem publicam concurrant. 

2. Certo mirandus est apostolatus qui hodie in Ecclesia omnibus 
modis evolvitur quoad praedicationem Evangelii, quoad catechismum 
et doctrinam christianam, ad scholam catholicam sustinendam, ad actio- 
nem laicorum promovendam et alia. Hic autem labor ingens paucos 
maturabit fructus, nisi adiuvetur et prorogetur per inventa artis tech- 
nicae et, ante omnia, per prelum catholicum. 

Nunc autem fatendum est quod nobis... 3 deest structura solida apo- 
stolatus ad opinionem publicam informandam. Id quod sacerdotes et 
eorum socii in actione catholica... 4 efficiunt, saepius impeditur, vel etiam 
ad nihilum reducitur sub influxu potentiae illius quae propria est folio- 
rum prelo impressorum. Omnes formae apostolatus adhiberi debent, et 
quidem in solidum. Timeo virum unius libri, magis etiam timeo virum 
unius methodi, quia nulla methodus per se solam valorem absolutum 
obtinet, et quia methodi apostolatus diversae esse debent et simul... 5 
adhiberi ut libertati Spiritus Sancti respondeant; « ubi vult spirat ». 
Respondere etiam debet variis necessitatibus hominum et diversis in- 
ventis artis technicae, quae in quaque aetate humanitatis inveniuntur. 

Propterea hoc esset votum meum: ut locis debitis e. gr. n. 11, ..." 
cap. I haec addantur verba: « Concilium rogat ut apostolatus opinionis 
publicae laicorum sacerdotumque attentionem retineat, et ut apostolatus 
veri nominis et quidem magni momenti habeatur. Omnes catholicos 
scriptores necnon illos qui in diversis inventis artium technicarum im- 
plicati sunt, hortatur, ut quisque in suo laboris loco eventus vitae coti- 
dianae et varias quaestiones sub luce christiana attente perpendant... 7 
Concilium optat praeterea, ut folia, prelo impressa, sive cotidiana sive 
hebdomadaria, in mente catholica edantur. Omnes baptizatos insuper 
rogat, praesertim sacerdotes et apostolos laicos, ut folia veri nominis 
catholici, speciatim cotidiana, foveant et eorum divulgationem pro- 
curent ». 

Sic exemplum sequemur S. Pauli, qui de necessario fine apostolatus 

et de opportunissima varietate eiusdem methodorum sic loquitur: « Dum 
omnimodo Christus annuntietur ». Omnimodo! 8 Dixi. 



In textu scripto tradito: 1 Duos conceptus exprimere optarem. 2 et prae- 
sertim hominibus determinati temporis evangelium Christi annuntiet. 3 omnino. 
4 collatis viribus. 5 in solidum. 6 pars I. 7 atque, in quantum fieri 
potest, publice illustrent. 8 deest. 

9 

Exc.mus P. D. LUCIANUS BERNACKI 
Episcopus tit. Melensis, aux. Gnesnensis 

Venerabiles Patres, 

Paucissima verba dicere mihi liceat de iure Ecclesiae circa instru- 
menta communicationis socialis relative ad pag. 208, n. 7 schematis 
constitutionis, ubi agitur de iure et officiis Ecclesiae erga illa instru- 
menta. In quo textu aliquid magni momenti omissum mihi videtur; 
etenim nihil dicitur de ipso iure Ecclesiae haec instrumenta possidendi. 
Vindicatur solummodo — ut schematis verbis utar — « proprium mu- 
nus (Ecclesiae) circa hodierna communicationis socialis instrumenta », 
quae verba magis respiciunt moralem influxum in usum memoratorum 
instrumentorum quam Ecclesiae ius ea possidendi. 

Omnibus profecto patet invigilare tantum, ut memoratis instru- 
mentis convenienter aliquis utatur, non sufficere, quia talis censura... 1 
vel directio moralis, sine potestate exsecutiva conveniente, in praxi non 
multum prodest. Ideoque pro fructuoso apostolatu Ecclesiae, magni 
momenti est possidere propria instrumenta communicationis socialis, 
imprimis officia radiophonica et televisifica saltem per nationes singulas 
repartita. 

Quod ius, talia instrumenta possidendi, non satis in schemate subli- 
neatum mihi apparet. 

Implicite tale Ecclesiae ius fundatur certe in verbis Christi Salva- 
toris, dicentis: « Docete omnes... ». Exstat adhuc alius textus sacer, cui 
optime et problema nostrum applicari potest, scilicet: «... quod in aure 
auditis, praedicate super tecta... ». ... 2 Quae verba Christi maximam 
actualitatem suam, etiam hodie, retinent exhortando nos ut omnia media 
ad... 3 verbum salutis praedicandum apta adhibeamus. 

Insuper nemo ignorare potest Ecclesiae talia instrumenta possidendi 
ius, per Concilium generale expresse statutum magnam importantiam 

habiturum, quando pro rerum temporumque adiunctis hoc ius nobis 
vindicandum vel tuendum fuerit. 

Quapropter, rev.mis Patribus Concilii proponere audeo ut in memo- 
rato textu schematis (pag. 208, lin. 16) post verbum « profitebatur » 
propositio continuanda sit sequentibus verbis: « Ecclesiae catholicae 
proprium et nativum ius qualiacumque instrumenta communicationis so- 
cialis possidendi vindicat necnon proprium circa illa instrumenta mu- 
nus, scil. nuntium salutis, his instrumentis adhibitis, praedicandi et 
homines de eorum recto usu docendi ». 

Ad quod consequenter in textu schematis, sub n. 9, pag. 209, lin. 11, 
ad verba « libere uti » addenda proponere audeo sequentia: « eaque 
libere possidere et ita homines docere ... etc. », uti in schemate iam con- 
tinentur. Dixi. 



In textu scripto tradito: 1 seu invigilatio moralis. 2 Mt. 10, 27. 3 of- 
ficium. 

10 

Exc.mus P. D. CASIMIRUS MORCILLO GONZALEZ 
Archie pisco pus Caesaraugustan us 

Venerabiles Patres Conciliares, Observatores dilectissimi, 

Quidquid dicatur de praestantia pastorali quae Ecclesiae mediis so- 
cialibus diffusionis continetur, maxime ad mundum nobis imminentem 
et de omnibus cautelis et decisionibus circa ea adhibendis, iure merito- 
que probandum. 

Attamen, ut praesens schema dignum et perfectum evadat, quasdam 
annotationes significandas censeo. 

Praetermissis quibusdam, exempli causa, quod schema nimium pro- 
tendatur, quod plura repetantur, quod minima in eo curentur, quod 
speciem praebeat probabilis textus de theologia morali, quae omnia facile 
corrigi possent, contrahendo, omittendo, perpoliendo, maiora quaedam 
designabo quae alicuius momenti videntur. 

De iis dico in quibus schema exponit doctrinam circa subsidia com- 
municationis in vita civili. Nimis enim insistit in conceptu libertatis: 
ita ut hic conceptus, velut synonimus iuris adhiberi videatur... 1 In hac 
instantia de libertate, ius a iuris usu distinguitur. Sed quaerendum esset 
an limites usui iuris stabiliti in schemate non essent limites ipsius iuris, 
cum dictio « non omnis scientia prodest »... 2 ius ipsum attingat, non 

vero eius usum. Nam, ut Leo XIII asserit in Encyclica Libertas, « omnis 
libertas legitima putanda, quatenus rerum honestarum maiorem faculta- 
tem afferat, praeterea numquam ». Affirmanda esset, saltem ut princi- 
pium, relativitas essentialis iuris ad informationem et libertatis preli, 
radiophoniae, cinematographei et televisionis. 

Haec instantia in libertate et in civium iure efiicit ut, cum de Statu 
agitur, non sufficienter nec clare eius munera et iura quoad auxilia dif- 
fusionis declarentur; nimis enim instantur munia Status erga libertatem 
diffusionis, iura vero Status circa bonum commune solummodo adum- 
brantur; quod quidem pugnat cum instantia schematis in tot abusibus 
et tantis periculis contentis in subsidiis diffusionis enuntiandis... 3 Si haec 
ita maneant, videbimur nos imbui habitu quodam defensionis et diffi- 
dentiae erga Statum quod, etsi saeculo hoc nostro aequum forsitan videa- 
tur propter totalitarismum statalem, non tamen adeo valere debet ut 
Concilium in exponenda Ecclesiae doctrina non aequo rectoque pede 
procedat. 

Denique, cum loquitur de muneribus Status circa subsidia diffusionis, 
fundamentum huius officii stabilitur bonum commune, vel rationes mere 
civiles (mores, iura personae humanae, reipublicae salus), vel ratio na- 
turalis (religio, cultura, artes)... 4 Nusquam tamen dicitur iudicare et sta- 
tuere normas iuridicas de bonis moribus, de iuribus hominum et de 
salute reipublicae ad auctoritatem civilem ex munere pertinere. Et 
sane id dicendum esset, ne videamur tenere libertatem et ius diffusionis 
esse quid absolutum; opportunum nihilominus erit addere auctoritatem 
civilem teneri lege naturali a Deo posita, ut expresse id in Encyclica 
Leonis XIII Libertas asseritur. 

Aliunde semel tantum schema loquitur de bono communi religio- 
nis... 5 et quidem cum sermo fit de officiis privatorum. Expediret hoc 
principium etiam de Statu stabilire; immo et rationem fidei etiam ex- 
primere ita ut veluti fundamentum iurium et officiorum Status et perso- 
narum non tantum appareant rationes naturales et dignitas personae hu- 
manae, sed etiam dignitas christifidelis et bonum Ecclesiae commune. 
Ita perspicue docuere Leo XIII, in praefatis Litteris, ... 6 et Pius XII, 
in allocutione ad iurisconsultos ex Italia anno 1953. 

Continua religionis omissio quoties de Statu in schemate sermo fit, 
efficit ut doctrina Ecclesiae mutila et incompleta praebeatur, quod Con- 
cilio dedecet ne quemquam in errorem inducat, tum ne principia doctri- 
nalia Pontificum ignorare videatur. 

« Quapropter, sicut nemini licet sua adversus Deum officia negli- 
gere... eodem modo civitates non possunt, citra scelus, gerere se tam- 
quam si Deus omnino non esset »... 7 Dixi. 

In textu scripto tradito: 1 (n. 20 et 21). 2 (n. 21). 3 (nn. 14-19 
et passim). 4 (cf. nn. 31, 79, 93 et 99). 5 (n. 30). 6 Libertas. 
7 Leo XIII, Immortale Dei, 1 nov. 1885: Quapropter sicut nemini licet sua adver- 
sus Deum officia negligere..., eodem modo civitates non possunt, citra scelus, gerere 
se tamquam si Deus non esset, aut curam religionis velut alienam nihilque profutu- 
ram abiicere... omninoque debent eum in colendo numine morem usurpare modum- 
que, quo coli se Deus ipse demonstravit velle... Id et civibus debent, quibus praesunt. 

Vera autem religio quae sit, non difficulter videt qui iudicium prudens since- 
rumque adhibuerit...: ... veram, quam Christus Iesus et instituit... 

... Neque profecto sine singulari providentis Dei consilio factum esse censen- 
dum est, ut haec ipsa potestas principatu civili, velut optima libertatis suae tutela, 
muniretur. 

Sic illa quidlibet sentiendi litterarumque formis quidlibet exprimendi facultas, 
omni moderatione posthabita, non quoddam est propria vi sua bonum, quo societas 
humana iure laetetur: sed multorum malorum fons et origo. 

Libertas, ut quae virtus est hominem perficiens, debet in eo quod verum sit, 
quodque bonum versari... Quaecumque sunt igitur virtuti veritatique contraria, ea in 
luce atque in oculis hominum ponere non est aequum: gratia tutelave legum defen- 
dere, multo minus... 

Huiusmodi doctrinas, quae nec humanae rationi probantur, et plurimum habent 
in civilem disciplinam momenti, Romani Pontifices decessores Nostri, cum probe in- 
telligerent quid a se postularet apostolicum munus, impune abire nequaquam passi 
sunt. Sic Gregorius XVI... Pius IX... 

Ex iis autem Pontificum praescriptis illa omnino intelligi necesse est... immode- 
ratam sentiendi sensusque palam iactandi potestatem non esse in civium iuribus 
neque in rebus gratia patrocinioque dignis ullam rationem ponendam. 

Leo XIII, Libertas, 20 iun. 1888: Iam aliquid consideretur de libertate lo- 
quendi, formis litterarum quodcumque libeat exprimendi. 

Huius profecto non modice temperatae sed modum et finem transeuntis li- 
bertatis ius esse non posse, vix attinet dicere. Est enim ius facultas moralis... Quae 
vera, quae honesta sunt ea libere prudenterque in civitate propagari ius est... 
opinionum mendacia... item vitia... aequum est auctoritate publica diligenter 
coerceri... 

De ea, quam docendi libertatem nominant, oportet non dissimili ratione iu- 
dicare... 

... pro arbitratu docendi... licentiam civitati dare publica potestas, salvo ojficio, 
non potest... Quamobrem hanc quoque libertatem, ut honesta sit, certis finibus 
circumscripta teneri necesse est... Veri autem, in quo unice versari praecipientium 
doctrina debet, unum est naturale genus, supernaturale alterum... divini magisterii 
Ecclesiam fecit Deus ipse participem... 

Nihilominus materno iudicio Ecclesiae aestimat grave pondus infirmitatis hu- 
manae... His de causis, nihil quidem impertiens iuris nisi iis quae vera quaeque 
honesta sint, non recusat quominus quidpiam a veritate iustitiaque alienum ferat 
tamen publica potestas... 

Pius XII, Adlocutio ad lurisconsultos Italos, 6 dec. 1953. 

11 

Exc.mus P. D. SALVATOR BALDASSARRI 

Archiepiscopus Ravennatensis 

Venerabiles Fratres, 

... x Meo humili 2 iudicio, schema, quamvis optima contineat, tamen 
iisdem defectibus laborat quibus alia schemata iam examinata, id est 
nimia prolixitate. 

De cetero, sit mihi venia, si occasione huius schematis testor ni- 
miam materiam suppositam esse huic Sacro Concilio, quod est contra 
experientiam conciliarem, quam, si non habemus personalem, tamen ex 
historia Conciliorum desumere possumus: vetera Concilia tractaverunt 
de uno vel de quibusdam punctis magni illius momenti et 3 saepe saepius 
forma synthetica, non de omnibus rebus et forma nimis analytica 4 
sicut in hoc Concilio mihi humiliter 5 videtur fieri. 

Quod attinet praecise huic schemati, reputo esse materiam concilia- 
rem, sed forma diversa ab illa qua exaratum est. 

Proponerem equidem simpliciter tria puncta: 

1. Dicatur 6 momentum theologicum, quod est maximum. 1 Materia 
huius schematis pendet praecipue 8 ex « docete omnes gentes ». Fit 
itaque ista praecisa afirmatio? 

2. Momentum iuridicum, in quo 10 non tantum insisterem ob ra- 
tiones iam dictas nuper ab em.mo card. Bea. 11 

3. Momentum pastorale: in hoc momento variae sunt necessitates 
secundum varias gentes, et etiam variae difficultates... 12 Et nunc in 
Concilio, dicatur simpliciter de momento pastorali magni ponderis huius 
quaestionis 15 relinquendo episcopis, si volumus Conferentiis episco- 
palibus, commissionibus peritorum 1 ^ normas practicas, uti bene dixit 
card. Ruffini. 15 

In momento pastorali non tacerem, etiam insisterem 16 hoc opus esse 
melius accommodatum, si exerceatur a laicis, formatis vel efforman- 
dis 17 potius quam a sacerdotibus. Et hoc ob rationes iam... 18 dictas. 

Puto quidem brevi et claro 19 prooemio et per paucos canones posse 
compleri hoc schema. Gratias. 



In textu scripto tradito: 1 Humiliter peto loqui de schemate communicatio- 
nis socialis. 2 deest. 3 deest. 4 deest. 5 deest. 6 deest. 
7 deest. 8 deest. 9 adfirmatio theologica praecisa. 10 sed in hoc mo- 
mento. 11 ad mentem eorum quae nuperrime dixit card. Bea. 12 e. g. 
oeconomicae. 13 deest. 14 variis. 15 deest. 16 deest. 17 deest. 
18 ab aliis. 19 brevi. 

12 

Exc.mus P. D. VITUS CHANG TSO-HUAN 
Episcopus tit. Cyanitanus 

Venerabiles Patres, 

Quod tractare intendi, tractavit iam excmus Lucianus ex Polonia 
[exc. Lucianus Bernacki]. 

Ne tempus teratur, scriptum tradam et dicam... Dixi. 
[Risus et plausus Patrum]. 



Textus scripto traditus: 

In cap. I, de iure et officio Ecclesiae, sub n. 9 (pag. 209), linn. 7-11, dicitur: 
« Ius munusque esse Ecclesiae inviolabile... libere uti », etc. Tenore textus intelli- 
gendum est Ecclesiam necessitate quadam libera teneri uti instrumentis commu- 
nicationis socialis. Ius enim praebet potestatem et munus obligationem. Verbis ta- 
men « libere uti » non exclusive talis necessitas exprimitur. Posset quis dicere: 
« libere uti » idem esse ac « libere non uti ». « Libertas tamen utendi instrumentis 
communicationis socialis, ne quis impediat usum » non est idem ac « libertas non 
utendi, si displiceat ». 

Revera iam auditum est hic in Concilio: « Ius utique est Ecclesiae instrumen- 
tis communicationis socialis utendi; non tamen adest necessitas omnibus modis 
iure competentibus utendi ». 

Si igitur Concilium praecipere velit instrumentis communicationis socialis 
utendi necessitatem, clarius quam verbis istis « libere uti » mentem suam expri- 
mere videtur teneri. Si obligatio non imponitur instrumentis communicationis so- 
cialis utendi, nihil proderit decisio Concilii. Textus vero « libere uti » non videtur 
urgere. 

13 

Exc.mus P. D. ANTONIUS NWEDO 
Episcopus Umuahiaensis 

Em.me Praeses, venerabiles Patres, 

Episcopi continentis africani, Madagascar et Insularum, una voce, 
laudant maximam apostolicam sollicitudinem quae praeparationi sche- 
matis de instrumentis communicationis socialis praefuit. 

Unanimiter huius sollicitudinis participes, desiderant ut eis liceat 
vos, venerabiles Patres, hic undique terrarum congregati, certiores fa- 

cere de ratione sub qua hodiernam quaestionem instrumentorum com- 
municationis socialis considerant. 

Terrae africanae per multa saecula cultura orali fruitae sunt. Quod 
ne tamquam defectum habeatis! Sufficit enim recordari quanta facilitate 
populi africani Evangelio assensum dederint, et quidem sine ullo dubio, 
propter methodum audio-visualem, qua religio christiana eis oblata fuit: 
non tamquam religio libri, sed religio Incarnationis. 

Atqui, nostro quidem tempore, quo populi africani societatem po- 
pulorum actuose ingrediuntur, inventiones et artes technicae totum or- 
bem terrarum circumsedere instituunt: prelo, cinematographeo, radio- 
phonia, televisione et aliis. 

Ecclesiae inde nunc officium grave imponitur et opportunitas singu- 
laris praebetur apud populos africanos, ipsi introductioni, organisationi 
et directioni instrumentorum communicationis adesse et, si potest, prae- 
esse. Unde, instanter oramus ut tota Ecclesia conscia sit munus esse 
pastorale omnium episcoporum, ut problemati huic novo revera stu- 
deant. In cuius favorem sufficit ut frequentes interventus Summorum 
Pontificum in mentem revocentur, et quid ad effectum ducendum sit 
breviter innuatur. 

1. Primum nostrum munus, nempe praedicandi, urget nos ut huic 
problemati studeamus. 

2. Usus instrumentorum communicationis socialis, modo revera ef- 
ficaci, supplere potest inopiae sacerdotum et catechistarum. 

3. Eorumdem instrumentorum usu usque ad illos fideles praedica- 
tio nostra pervenire poterit, quos, nimiae distantiae causa, alio modo 
attrectare non possumus. Nam radiophonia nostris diebus usque ad ul- 
timos pagos pervenit, ibique, scriniis auditionum vel opera instrumen- 
torum quae dicuntur « transistores », commode auditur. 

4. In pluribus nostris regionibus, rerum publicarum moderatores 
Ecclesiis nostris stationum suarum radiophonicarum aditum libenter 
concedunt. Sed, saepe saepius, oblata opportunitate frui non possumus 
quia nobis desunt instrumenta, praesertim operarii, clerici vel laici, huic 
peculiari apostolatui, studio apto profecti, quibus munus nostrum prae- 
dicandi committere possumus. 1 

Rogamus ergo vos et deprecamur, venerabiles Patres, ut nos in hoc 
agro apostolico, modo definito et efficaci, adiuvare velitis. 

Commissio africana sibi proponit ut descriptionem conficiat de his 
quae, in hac re, ad effectum deducenda sint, vobisque et commissioni 
conciliari « de instrumentis communicationis socialis » documentum mit- 
tet informatorium. Urget enim multiplex necessitas: 

necessitas obtinendi et tenendi locum qui magisterio nostro in 
radiophonia nostrarum regionum offertur; 

necessitas ineundi apostolatum apud ipsos viros technicos artium 
radiophonicae et televisificae; 

necessitas constituendi institutum, sive religiosum sive laicale, e 
clericis et laicis exsistens, canonice huic apostolatui praefectum sub 
auctoritate episcoporum; 

necessitas apparatus technici in servitium verbi Dei; 

necessitas copiae pecuniarum tam pro continente africano, tam 
pro singulis huius continentis regionibus; 

necessitas, tandem, alicuius instituti pontificalis novi, quod, ad 
instar Congregationis de « Propaganda Fide », congruentibus mediis 
exstructum, conferentias episcopales africanas adiuvet in organisatione 
et exsecutione huius apostolatus. Hunc apostolatum enim episcopi con- 
tinentis africani, Madagascar et Insularum, pro regionibus suis, inter 
urgentissimas formas praedicationis habent, et forsitan, pro temporibus 
futuris, praecipuam. 

Sperant enim 2 episcopi quod vos, venerabiles Patres, eos adiuvare 
non dubitabitis. 

Si enim liberalitas vestra et fidelium vestrorum facit ut nos, in afri- 
canis regionibus, emissiones radiophonicas catholicas instituere valea- 
mus, regiones etiam vestrae, quae forsitan tales emissiones usque adhuc 
non possident, nostris emissionibus internationalibus gaudere possunt. 3 
Dixi. 



ln textu scripto tradito: 1 possimus. 2 eidem. 3 poterunt. 

Excmus P. D. MARCELLUS GONZALEZ MARTIN 
Episcopus Asturicensis 

Venerabiles Patres Conciliares, 

Schema plausum omnium meretur; tamen ad maiorem perfectio- 
nem, forsan aliquae animadversiones opportunae sint. 

1. Ad quosnam dirigitur? primario respicit fideles Ecclesiae catho- 
licae; tamen propter indolem problematis, quod tractat, quod quidem 
afficit mundum universum, certi possumus esse quod quam plurimi 
scriptores omnium tendentiarum, immo et ipsae sic dictae « agentiae in- 
ternationales », maximam attentionem praestabunt iis quae hic dicantur. 

Inter hos scriptores adsunt etiam multi, qui sunt fratres separati, quos 
oportet appropinquare ad nos, sicut nos etiam ad illos. Ideo 1 melius 
esset alloqui imprimis ad omnes homines bonae voluntatis: illis enim 
interest hoc, multo 2 magis quam declarationes theologicae. 

2. De eius contento seu materia: propter hoc, 3 praecisione facta a 
non paucis praescriptionibus tertiae partis, forsan aptum esset maius 
momentum concedere expositioni quorundam problematum maximi mo- 
menti, quae respectum dicunt ad omnes, exempli gratia: de modo acqui- 
rendi informationem? de iuribus fundamentalibus personae humanae re- 
spectu istius informationis et accessus ad illam, 5 de opinione publica 
eiusque munere sociali, de eius relatione cum potestate civili, normae 
morales de publicitate in genere, et 6 de publicitate commerciali in 
concreto, 7 etc. 

3. De eius structura. Propter eamdem rationem, melius esset inci- 
pere a quadam declaratione generali, exclusive attendentes ad legem 
naturalem circa huiusmodi problemata; transire postea ad expositionem 
doctrinalem, in qua iura Ecclesiae clare... 8 affirmentur; et finem impo- 
nere statuendo normas iuridicas, modo generali, quarum maior explica- 
tio extra Concilium posset offerri. 

4. De redactione et fontibus. Desideraretur etiam redactio minus 
ampullosa, magis concisa, clarior, absque repetitionibus et synonimis. 

Item, inter fontes qui citantur, non unice deberent apparere docu- 
menta pontificia. Adsunt etiam utiles declarationes collectivae episco- 
porum, immo et collectiones non ecclesiasticae de materia publicistica, 
quae magnum momentum habent, ex. gr. quae eduntur ab organismis 
internationalibus et U.N.E.S.C.O. 

5. Quidam defectus in concreto. Titulus cap. I dicit: « De iure 
et officio Ecclesiae », tamen in articulis istius capitis, 9 tantum iura, non 
officia apparent. E contra, cum postea agitur de civibus et de potestate 
civili, amplius exprimuntur obligationes quam iura. 

In nn. 31, 32 et 33, non bene apparet arcta relatio exsistens inter 
bonum commune, de quo curare debet Status, et religionem et Ecclesiam. 

In tota quarta parte, nimis abundant prohibitiones; melius esset 
hic exponere omnibus hominibus, et praesertim catholicis, amplum et 
positivum programma strenuae actionis pro communitatibus et populis 
non sufficienter evolutis, sicut nuperrime audiebamus. 10 

6. Ultimo. De informatione inter catholicos. Denique, unum dicam 
de quodam puncto valde practico. Schema clare loquitur de probitate 
necessaria in informatione, et de officiis quibus omnes subsunt in hac 
re. Sed ne nimium praedicemus aliis obligationes suas et obliviscamur 
nostras, opportunum videtur proclamare necessitatem istius probitatis 

et veracitatis inter catholicos, nimirum cum catholici quidam scribunt 
et iudicant de rebus et institutionibus aliorum catholicorum. Desideratur 
frequenter maior prudentia et magis exacta ponderatio in iudiciis quae 
proferuntur, ne divisiones et odia surgant inter nos, cum e contra unio 
tam necessaria sit. Cum catholici in suis scriptis agunt de aliis catholicis, 
quorum exsistentia evolvitur non in iisdem circumstantiis, habent 
normam securam ad errorem devitandum: quaerere iudicium hierar- 
chiae eorum catholicorum de quibus scribitur. 

Hoc exigit certe ut talis hierarchia prompta sit ad informandum, 
utpote conscia de mentalitate et exigentiis hominis hodierni, et prompta 
ad non colendum quasi systematice secretismum forsan non necessa- 
rium. 11 Si ageremus ita, 12 melius esset pro omnibus in eadem vinea labo- 
rantibus. Sic attingitur problema de opinione publica in Ecclesia. En 
magnum problema, de quo etiam Concilium deberet loqui cum praeci- 
sione et claritate. 

Pius XII primus locutus fuit de hoc, sed problema exigit etiam no- 
stram attentionem. Dixi. 



In textu scripto tradito: 1 Propter quod. 2 deest. 3 Eius conten- 

tum. Ideo. 4 normae morales de publicitate in genere, de acquisitione infor- 

mationis. 5 deest. 6 deest. 7 deest. 8 et integre. 9 deest. 
10 deest. 11 deest. 12 ita ageretur. 

15 

Exc.mus P. D. ISMAEL MARIUS CASTELLANO 

Archiepiscopus Senensis 

Em.me Praeses, venerabiles Patres, 

Schema de instrumentis communicationis socialis mihi placet et op- 
portunum ac dignum Concilii Oecumenici mihi videtur, sive quia agitur 
de re magni momenti pro vita christiana, sive quia ad compendium redi- 
guntur quae magistraliter, de hac re, dicta sunt a Summis Pontificibus, 
praesertim a Pio XI, Pio XII et Ioanne XXIII. 

Breviandum tamen schema etiam ego censeo; sed necessarium puto 
indicare criteria huius abbreviationis; criteria autem clare apparent, si 
punctum fundamentale constitutionis conciliaris statuatur. 

In nn. 56-57, pag. 230, sermo est de « Officio Sanctae Sedis » com- 
petenti in materia instrumentorum communicationis socialis. Meo hu- 
mili iudicio quae hic dicuntur sunt emendanda, ita ut nova Sacra Con- 

gregatio vel sectio alicuius Sacrae Congregationis apud Sanctam Sedem 
pro hac materia instituatur et haec institutio sit ut punctum centrale 
totius schematis. 

Rationes autem sunt quae sequuntur: 

1. Iuxta terminologiam canonicam, hucusque receptam, apud Sanc- 
tam Sedem tria inveniuntur: Congregationes, Tribunalia et Officia... J 
Congregationes sunt pro rebus deliberandis, Tribunalia pro rebus iudi- 
candis, Officia pro rebus exsequendis. Si ergo instituatur Officium, habe- 
bitur organum mere exsecutivum; dum, e contra, necessarium videtur 
organum bene instructum quod, mature et collatis peritorum consiliis, 
possit deliberare circa hanc materiam et, magna cum auctoritate, dare 
normas praeceptivas pro clero et fidelibus laicis. 

2. Concilii Oecumenici est examini subicere sub lumine principio- 
rum fidei, quae sunt in realitate mundi nostri temporis, et normas sta- 
tuere ad errores coercendos, ad pericula praecavenda, ad vitam christia- 
nam roborandam et ita porro. 

Concilium Tridentinum examini subiecit prelum nuper inventum, 
et ad pericula praecavenda, quae ex illo oriebantur, haec statuit: prin- 
cipia de prohibitione librorum et organum aptum ad illa exsequenda, 
seu S. Congregationem Indicis. Postea S. Congregatio Indicis reducta 
est ut sectio S. Congregationis S. Officii; nunc vero, mutatis omnino cir- 
cumstantiis, aliqui putant Indicem librorum prohibitorum abolendum 
esse. 

In realitate nostri temporis sunt instrumenta communicationis so- 
cialis, quorum influxum nemo negare potest. Ergo, post accuratum exa- 
men huius realitatis, in nostro schemate duo praesertim inveniri debent: 
principia ac normae directivae, organa apta apud Sanctam Sedem et 
apud episcopos; et apud Sanctam Sedem aliquam S. Congregationem esse 
instituendam Concilium Tridentinum docet. 

3. Agitur de re magni momenti, non solum pro Evangelii praedi- 
catione (sub aspectu positivo), aut propter pericula moralitatis (sub 
aspectu negativo), sed praesertim propter alienationem, ut ita dicam, 
alienationem libertatis humanae, quae ab inordinato usu horum instru- 
mentorum provenire potest. 

Sunt enim ista instrumenta efficacissima suggestionis, seductionis, 
dominationis: ideae communicantur et imponuntur, iudicia practica sug- 
geruntur, conceptio vitae et mundi introducitur et inculcatur. Unde ha- 
betur hominum educatio vel perversio, eorum libertas vel servitus, per- 
fectio vel amissio personalitatis humanae. 

En ergo, venerabiles Patres, momentum huius schematis: agitur de 
homine, de ipso homine. Ecclesia Filii Dei, qui propter nos homines 

descendit de caelis, defendere debet etiam nunc, sicut semper fecit, ho- 
minem eiusque libertatem; et ad hoc opportune, strenue, constanter ob- 
tinendum, non est supervacanea aliqua S. Congregatio vel sectio ali- 
cuius S. Congregationis, instrumentis communicationis socialis praepo- 
sita. Immo ipsa institutio erit maximum argumentum ad demonstran- 
dam sollicitudinem Ecclesiae eiusque voluntatem suo iure utendi ac suo 
officio in hac re explendi. 

Criteria ergo abbreviationis schematis haec proponuntur: examen 
instrumentorum, sollicitudo Ecclesiae, principia ac normae directivae, 
organa apta ad deliberandum et agendum. Dixi. 



In textu scripto tradito: 1 (can. 242). 

16 

Exc.mus P. D. PAULUS GOUYON 

Episcopus Baionensis 

Venerabiles Patres, 

Nn. 80, 81, 82 de nostro schemate, qui prelum catholicum com- 
mendant, nequaquam vi et claritate sufficienter pollent. Sine timore 
etenim proclamandum est quod prelum catholicum, praesertim quod ad 
folia quotidiana et hebdomadaria attinet, saepius non intelligitur. Non 
intelligitur eius missio propria. Non intelligitur modus quo adiuvari 
debeat. 

1. Eius missio propria. Immensa manet eius efficientia. Verum est 
quod eadem missio a radiophonia et televisione adimpletur. Attamen quo- 
tidie diarium emere et legere solemus. Diarium illud, quod domum ingre- 
ditur et ibi permanet et ab omnibus perlegi potest, mentem format vel de- 
format informando. Assimilandum est guttulae aquae ex alto quotidie 
in eumdem locum cadentis et terram paulatim efforantis. Dum eadem 
principia semper et eodem modo repetit, diarium eadem inscite in 
mentem inducit, ita ut appelletur prelum « schola adultorum ». 

Folia catholica, quae eventus vitae quotidianae describunt, etiam 
sub luce christiana illustrant et iudicant. Sic christifideles adiuvant in 
eorum iudicio efformando, et eos disponunt ad colluctationem adversus 
carnem et mundum et spiritualia nequitiae; etiam hoc modo prelum ca- 
tholicum « schola catholica adultorum » efficitur. Propterea apostolicum 
vocandum est et missionarium: 

a) Apostolicum « ad intra »: in hoc mundo ubi scepticismus, 

laicismus et atheismus practicus grassantur, sensum christianum apud 
catholicos retinet; quod autem, non iam amplius efficere possent hodie 
contiones in nostris ecclesiis. Ipsi debemus quod sal terrae non eva- 
cuatur. 

b) Apostolicum « ad extra »: omnibus veritatem christianam 
proponit in sua pura luce et immunem ab omni interpretatione quae sec- 
tam sapit. Haec autem pura veritas christiana corda hominum bonae 
voluntatis necessario commovebit, ea tamen conditione ut ita exponatur, 
ut ab omnibus intelligatur, verbis scilicet quibus quotidie utamur. Pre- 
lum catholicum debet etiam, si opus est, necessitatibus hodiernis rite 
adaptari, sicut dixit Summus Pontifex: « deve fare il suo aggiorna- 
mento ». 

Nos autem, qui de his libere loquimur, etiam nosmetipsos adaptare 
debemus quoad folia catholica. Num terribiles difficultates intuemur, 
in quibus hodie intricatur, et bonam voluntatem illorum sacerdotum vel 
laicorum qui suam vitam et vires causae preli dedicant? 

2. Modus quo prelum catholicum adiuvare possumus. 

a) Hic modus est, primo, materialis. Diarium missionem suam 
adimplere non potest si exigentiis artis technicae non plene respondet. 
Ars autem technica graves expensas exigit, eodem modo ac scholae ca- 
tholicae. Cur autem expensas minores faceremus pro scholis adultorum 
quam pro scholis puerorum? Attamen periculum notandum est, quod 
in n. 47, pag. 225, indicatur, id est: recursus ad associationes 1 et viros, 
qui in rebus oeconomicis maxima pollent auctoritate. Etenim timeo ne 
hoc nos in servitutem redigat. 

b) Hic modus est etiam moralis. Nimiam severitatem exhibemus 
erga scriptores catholicos. Omnes errare possumus, etiam cum tempus 
habemus ad res bene cogitandas. Cur autem non indulgemus illis qui 
ex officio suo constringuntur veritates hic et nunc subito discernere et 
typis mandare? Eos iudicamus, eos reprehendimus, et sic eos deprimimus, 
dum obligatio nostra esset eos confortandi et adiuvandi. 

c) Hic modus est apostolicus. Persuadendum est christifidelibus 
quod obligationem habent veram, si non gravem, ephemerides catholicas 
legendi et divulgandi. Haec autem obligatio non satis clare in schemate 
nostro affirmatur. Dum optamus ut ex his observationibus brevior exa- 
ratio huius capitis fiat, proponerem ut art. 70 substituatur, sive in con- 
stitutione, sive in epitome, de quo locutus est em.mus card. Ruffini, 
textus ut sequitur: « Christifideles obligatione strictissima tenentur ephe- 
merides non legendi et non fovendi quae a veritate divina et a bonis 
moribus avertunt; in hac materia gravatur speciatim conscientia paren- 
tum erga proprios filios. Insuper, non debent christifideles parvi facere 

periculum quod, pro eorum recto iudicio christiano et pro fide integra, 
in lectione habituali diariorum non nominis catholici provenit: sese 
obligatos considerare debent ad lectionem ephemeridum catholicarum 
et ad illarum usum tamquam instrumentum efficacissimum pro diffu- 
sione veritatis evangelicae ». 

Proponerem etiam ut tollatur n. 47. 

Hoc tantum addere vellem: quod illa quae de prelo catholico dixi, 
minime in oblivionem me ducit quoad influxum qui in foliis acatholicis 
exercendus esset: « Haec oportet facere et illa non omittere ». Hoc 
etiam missionarium est. Dixi. 



In textu scripto tradito: 1 consociationes. 

17 

Exc.mus P. D. IOSEPH RUOTOLO 

Episcopus Uxentinus-S. Mariae Leucadensis 

Venerabiles Patres, 

Peto ut attendatis ad n. 22, pag. 214, schematum propositorum. 
Opiniones aberrantes circa artis libertatem etiam apud nonnullos ca- 
tholicos vigent, ideoque necessarium aestimo haec verba adiungere: 
« Haec Sacrosancta Synodus tenet quod in qualibet artis confectione, 
artifex non subtrahitur a legibus moralibus, quae ipsius actiones re- 
gunt. Insuper artifices catholicos hortatur ut arte utantur potissimum 
ad perfectionem animorum societatis ». 

Ut meam sententiam explanem, aliqua dicam de artis notione tem- 
pore hodierno. 

1. Plures auctores sentiunt artem intelligi tamquam hominis opus, 
quod peculiaribus qualitatibus pollet, quae non inveniuntur in aliis actio- 
nibus humanis, scilicet independentia a materia praeexistente, unde di- 
citur esse creatricem; insuper independentia a qualibet lege morali: sic 
communiter significatur sermone vulgari « 1'arte per Tarte ». 

Haec notio derivat a duabus opinionibus modernis, scilicet 1 ab idea- 
lismo et a positivismo... 2 Idealistae ita explicant intellectus operationes: 
actus cogitationis se ipsum ponit seu creat, est thesis; postea ponit 
obiectum, est antithesis; demum operatur synthesim suipsius cum obiec- 
to. In primo momento actus cogitantis creat artem, in secundo religio- 
nem colit, in tertio fit philosophus. 

Secundum hoc systema, artifex nequit legibus moralibus subiici quia 

creationem artis operatur in primo actu, antequam leges moralitatis 
condat. 

Positivismus... 3 , e contra, ponit artem in spontaneitate, quia legi- 
bus moralibus impedimentum haberet in aestu et fervore ingenii. Ce- 
terum, secundum positivistas, 4 lex moralis nullum valorem habet, quia 
homo est malus vel bonus natura sua. 

2. Paucis verbis refellam istas opiniones 5 Contra idealistas 6 : ar- 
tifex est sui conscius quando operatur; saltem res faciliores cognoscit 
per causas, unde dicitur aliquomodo philosophus. Ipsum Deum invisibi- 
lem per visibilia intelligit, cultum illi debitum, et saltem praecipuas 
leges morales 7 ab Ipso Deo conditas. Quando opus artis complet, ne- 
quit ignorare suam subiectionem legi naturali, tamquam libertatis re- 
strictivae... 8 

Praeses: Excellentia Vestra loqui velit de materia schematis, non 
de philosophia artis! 

Orator: Pauca alia dicam* Considerandum est quod media aetate, 
quando nemo extollebat artem ut creationem, opera pulcherrima effecta 
sunt, sive in poesi, sive in architectura, sive in pictura, dum nostris 
temporibus opera sic dicta creata ab artificibus, comparari nequeunt 
ipsis et aliquando risum vel miserationem commovent. Quaenam ratio? 
Duo praecipua motiva: defectus inspirationis et abusus libertatis; exem- 
pli gratia: legimus in ephemeridibus quod mense septembris huius anni, 
in civitate Wiesbaden, aliquod sic dictum « festival » artis musicae sui 
generis celebratum est. Agebatur de musica incomprehensibili, electro- 
nica, quae unicum finem habebat, scilicet oppositionem ad traditionem. 
Inter alios participantes, fuit aliquis qui musicam trahebat ex poculis, 
vel ex capsulis, vel ex vasis quae saliebant circum nervia cymbali. Ista 
esset creatio dum creationes non essent ecclesiae gothico-romanicae, ne- 
que tabulae beati Angelici, neque carmina Dantis Alighieri... 10 

Praeses: Iterum rogare vellem Excellentiam Vestram, ut loquaris 
de schemate. 



In textu scripto tradito: 1 praesertim. 2 vel materialismo. 3 vel 

materialismus. 4 istos scriptores. 5 opinionem libertatis absolutae, quae 
aliquando etiam a catholicis admittitur. 6 deest. 7 deest. 8 Unde: 
si est causa moraliter bona, etiam effectus est moraliter bonus; si causa est mora- 
liter mala, opus artis aliquo defectu laborat, ut evidens est. - 3) Si quaeratur 
utrum media aetate notio artis creatricis admissa sit, respondendum est negative. 
S. Thomas, qui in ostensione pulchritudinis ponebat artis naturam, non loqueba- 
tur de creatione et de consequenti identitate, ut aiunt idealistae, expressionis et 
materiae in actu operis artificis, sed affirmabat unitatem elementorum, quae, se- 
cundum suam doctrinam, tria essent. Ipse enim docebat: « Ad pulchritudinem tria 

requiruntur: primo quidem integritas, sive perfectio; secundo debita proportio; 
et iterum claritas » (S. Th., pars I, q. 39, art. 8 c). - Synthesis horum elemen- 
torum tanquam materiae et formae est unitas, non identitas, unde excluditur con- 
ceptus creationis. Tamen nihil vetat ut artis operi tribuamus conceptum creatio- 
nis sensu analogico. - 4). 9 deest. 10 Quid dicendum de spectaculis te- 
levisivis hodiernis? Aliquando apparent sic dictae mulieres divae, quarum diversa 
divortia magnificantur cum funestis effectibus in animis spectatorum. - Concludo 
optima omina faciendo arti christianae. Sancta Catharina Senensis aiebat sui spi- 
ritus directori Raimundo de Capua: « si vidisses pulchritudinem animae in statu 
gratiae exsistentis, plura martyria velles pati, ut peccatores a culpa liberares, 
gratiam conferendo una cum absolutione ». Artifices et qui opera artis transmit- 
tunt, diligant pulchritudinem doni gratiae ut claritatem animarum, quae consortes 
fiunt divinae naturae, exaltent, et ad progressum spiritualem societatis concur- 
rant, protegente Maria Virgine Immaculata, quae a primo suae conceptionis mo- 
mento electa fuit ut sol fulgens, quia dono gratiae Dei plena. 

18 

Exc.mus P. D. ANTONIUS ONA DE ECHAVE 

Episcopus Lucensis in Hispania 

Venerabiles Patres, 

Quamvis hac in aula conciliari summum momentum schematis con- 
stitutionis de instrumentis communicationis socialis agnitum fuit, visum 
tamen est mihi nonnullos Patres velle pondus exercitationis seu usus 
huiusmodi instrumentorum ab humeris sacerdotalibus depromere ut su- 
pra humeros laicorum exclusive reponatur. En ratio mei humilis inter- 
ventus. 

Necessarium existimo limites signare sacerdotes inter et laicos in 
usu instrumentorum diffusionis, cum de mundo luce Evangelii erudiendo 
quaestio sit. 

Interventio laicorum est mere subsidiaria. Ecclesiae, episcopis et eo- 
rum sacerdotibus directe spectat — « Euntes docete omnes gentes... » — 
munus et officium adhibendi personaliter mira diffusionis instrumenta 
quibus Providentia Divina, technica humana in dies progrediente, apo- 
stolos nostri temporis praeditos esse voluit, ut mirifice aiebat in suis 
Litteris Encyclicis Miranda prorsus Pontifex Pius XII, felicis recorda- 
tionis. 

Apostoli, teste Ecclesiae historia, olim, sollertia actuosa, nullum non 
moverunt lapidem et a nullo utili praedicationis adiumento fugerunt 
ut opportune et importune lux Evangelii in toto orbe terrarum clare- 
sceret. 

Quid non debeant apostoli hodierni, cum Deus illis tradat instru- 
menta talia, ut singulos homines dioeceseos, immo totius fere 1 orbis, 
finibus vallisque nationum superatis, praesentes reddant? Sed non sine 
sensu in usu ingeniorum diffusionis procedi potest. Quid faciendum? 

Liceat mihi, brevitate temporis constringente, ac diversitate metho- 
dorum pro diversitate instrumentorum suadente, de uno tantum loqui: 
de methodo radiophonica. 

Radiophonia visa est mihi quasi servus quem Paterfamilias Deus 
nobis, lugentibus gentium absentiam, misit, technica et progressu ho- 
minum invalescente, ut vox Domini terram repleat, cum nos Evangelii 
ministri invisibili modo usque ad ea loca pervenire efficaciter possimus 
in quibus inveniuntur et ii qui agendi modo a Deo alieni sunt; ad inti- 
mitatem domus ubi familia, iuxta instrumentum radiophoniae recep- 
tivum, congregatur; ad relaxationis locum ubi iuvenes radiophoniam 
auscultant; ad cauponas et cetera loca ubi homines congregati radio- 
phonice audire solent, etc. 

Sed nondum, proh dolor!, Evangelii praecones vim specificam apo- 
stolatus, ab hoc quasi servo Dei traditam, acceperunt. Nempe, apparuit 
in terra radiophonia. Potentes ac divites eam adhibuerunt pro suis fini- 
bus temporalibus. Cum sacerdoti datum fuit scalam ascendere ubi radio- 
phonia sedebat, summe contentus ac zelo apostolico motus, verbum Dei 
gentibus tradidit ac tradit, ipsissima methodo qua laici radiophonia 
utuntur. Sed non recte, ut existimo. 

Dum olim sola voce naturali homines inter se communicare potue- 
runt, ars dicendi inventa fuit. Sed Ecclesia magistra, ad communicatio- 
nem verbi Dei suam sacram dicendi artem seu oratoriam sacram, vicis- 
sim composuit. Ergo nunc quando surgit radiophonia, sicut laici suam 
fecerunt, Ecclesia novam methodum creare debet in arte dicendi, nempe: 
« artem dicendi sacrum radiophonice ». 

Psychologia abundantius hoc patefecit. Usus linguae diversimode 
haberi debet in radiophonia ac in simplici phonia, seu locutione inter 
praesentes; secus radiophonia sterilitate laborat. Et quam maxime, a 
fortiori, si locutio sit de religiosa materia apud eos qui ab Ecclesia animo 
et agendi modo distant. 

« Faciam vos piscatores hominum », apostolis dixit Christus. Pro 
diversis adiunctis, diversis instrumentis piscationis utuntur homines. 
Nova et mira diffusionis media, novam methodum suadent ut perabun- 
dans sit captura; id est ut homines istius temporis ad viam salutis effi- 
caciter conduci valeant. 

Ad hunc scopum sequentia propono: 

a) Erigatur in dioecesibus, in quibus adhuc non est, commissio 

episcopalis pro cinematographeo, radiophonia et televisione, cuius mu- 
nus etiam sit in dioecesi studium accuratum fovere, et experientias con- 
stanter adstruere de « arte dicendi sacrum radiophonice ». 

b) Fructus in singulis dioecesibus hac de re obtenti communicen- 
tur cum OfEcio internationali in quo examinentur et integrentur in nova 
arte sacrum dicendi radiophonice. Et inde vicissim fructus ac experien- 
tiae totius mundi transmittantur unicuique nationali Officio ut ex eo ad 
Officia dioecesana tandem perveniant, ut solidario labore et communi 
experientia, et ars efformetur, quae omnibus utilis evadat. Internatio- 
nale Officium, ut mihi videtur, pontificia commissio esse debet de cinema- 
tographia, radiophonia et televisione, quae in hac alma est Urbe Ro- 
mana; etiamsi Officium hoc internationale specialem sectionem in hunc 
finem creare debeat. 

c) Interea, et dum haec ars dicendi sacrum radiophonice maturi- 
tatem acquirat, erigatur in Pontificia Universitate schola quaedam seu 
institutum, quo e singulis dioecesibus nonnulli sacerdotes mitti possint, 
qui specialiter hac in re instruantur, ut de cetero alumnos instruant in 
seminario dioecesano, in cuius studiorum ratione, et tamquam nova 
pars sacrae eloquentiae, « ars sacrum dicendi radiophonice », hoc vel 
alio simili enunciato, necessario includatur. 

Liceat mihi, venerabiles Patres, antequam discedam, meam senten- 
tiam exponere de his duobus quae in hac aula dicta sunt, scilicet: 

1. Dolendum est — dictum fuit — quod sacerdotes adhibeantur 
ad technice paranda et movenda et in activitate servanda ingenia seu 
instrumenta diffusionis, cum sacerdotes non sufficiant pro ecclesiasticis 
ministeriis. 

Respondeo. Plane, nec debent sacerdotes ad hoc mitti. Olim, cum 
sola voce naturali praedicatio exercebatur, faber lignarius suggestum 
seu cathedram conficiebat, et sacerdos eis utebatur. Sint laici sane qui 
operam dent constructioni, motui technico, etc. instrumentorum. Sed 
ipsi sint sacerdotes, qui missionem et sacramentum ordinis acceperunt, 
etiam qui, talium instrumentorum ope, ministerio verbi fungantur. 

2 denique. Dictum est etiam, magna dispendia ac periculum lapida- 
tionis secumferre dioecesanas stationes radiophonicas ad emissiones pro- 
ducendas et a sacerdotibus erectas. 

Respondeo. Non debet esse sacerdos qui dioecesanas stationes con- 
struendas determinet, sed Ordinarius; et Ordinario concedenda est pru- 
dentia sufficiens. Loquitur vobis Ordinarius qui stationem nondum pa- 
ravit. 

Ex alio capite, occasio talis constructionis non erit in dioecesibus 
ac nationibus plurimis. Natio siquidem est ubi Ecclesia triginta stationes 

ad emissionem radiophonicam faciendam proprias habet. Utinam haec 
iura Ecclesiae in omnibus agnoscerentur nationibus, sicut in praedicta 
catholica natione agnita sunt! 

Sed ubi Ecclesia non habeat stationes proprias et proinde faculta- 
tem locutionis religiosae radiophonicae ea hora opportuniori ad audi- 
tionem capessendam, si non habeat stationes proprias, spatia radiopho- 
nica postulet in stationibus alienis. Et alia etiam spatia curet ut ipsi 
laici, magno apostolatu, oblectamenta et relaxationes morales reddant 
et fructus sacerdotalis actionis confirmare valeant. Dixi. 



In textu scripto tradito: 1 deest. 

19 

Exc.mus P. D. LEO DE URIARTE BENGOA 

Episcopus tit. Madaurensis, vic. ap. S. Raymundi 

Em.mi, exc.mi, venerabiles Patres Conciliares, dilecti Observato- 
res in Christo, 

De sacerdote et de instrumentis eius apostolatus. 1 Inter omnia opera 
omnipotentiae Dei primum occupat locum sacerdotium catholicum; nam 
sacerdos est alter Christus, ex hominibus assumptus, pro hominibus 
constitutus in his quae sunt ad Deum, ut offerat sacrificia et dona pro 
peccatis; quod ergo numquam oblivisci debet sacerdos: ante omnia et 
super omnia vitam suam adaequare teneri sacro muneri suo. Quia, ut ait 
principium philosophicum, modus essendi indicat modum operandi. Con- 
queritur universus mundus de exiguo numero sacerdotum, qui de die 
in diem pauciores sunt, quia habitantes crescunt rhythmo acceleratiore 
quam vocationes quaeque in minore numero apparent ubique terrarum. 
Et semper erit verum illud dictum Christi: « Messis quidem multa, ope- 
rarii autem pauci ». 2 Et si sacerdos operibus non muneris sui propriis 
incumbit, tunc opera vere sacerdotalia diminuta etiam apparebunt. Proin- 
deque sacerdos primo in his quae immediate muneris sui sacerdotalis 
non sunt, non directe sed indirecte intervenire debet, seu tantum ad 
directionem; quod quidem non semper fit. Nam instrumenta equidem 
bona sunt, sed sunt tantum instrumenta, quod non raro obliviscitur. 

In magnis civitatibus abundant sacerdotes, sed sunt pauci sacerdotes 
pro ministerio sacerdotali, quia multi sunt activitatibus non vere neque 
mere sacerdotalibus dediti, et pauci pro sacro ministerio. Praeterea po- 
puli sunt ubi desunt sacerdotes pro dicenda missa neque in diebus fe- 
stivis, sed in civitatibus sunt aliquoties, in una eademque ecclesia, de- 

cem et quindecim missae; et non in una unica ecclesia, sed in diversis, 
ac mane et vespere. Populus christianus ex Concilio Oecumenico reme- 
dium huius et aliorum malorum sperat. 

Faxit Deus, ut haec iustitia distributiva etiam in spiritualibus ali- 
quando in praxim deducatur! 

Ministerium sacrum confessionum est ministerium quod saepe sae- 
pius derelinquitur pro curis et laboribus non ita sacris, ut est cinema, 
televisio et ludi sportivi, etc.\ et sunt sacerdotes qui sub praetextu li- 
bertatis conscientiae aliis onus confessionum imponunt, quod quidem 
valde onerosum est, praesertim cum in eadem die per decem et amplius 
horas ad confessiones audiendas in confessionario esse debent. Nescio 
cur praesertim in magnis civitatibus curam animarum gerentes nolunt 
audire confessiones ovium suarum... 4 

Praeses: Excellentia Vestra rogatur ut loquaris de schemate. 

Orator: Denique, aliud ministerium sacerdotale 5 est praedicatio 
verbi, quod non fit 6 Nisi ut summum loquantur de operibus in populo 
faciendis, quod sacerdoti nomen laboriosi et progressisti attrahet; vel 
de novis domibus faciendis vel de societatibus syndicalibus catholicis 
fundandis, quae ut sacerdotem nostrorum temporum manifestabunt; vel 
de cooperativis ruralibus, quae ut sacerdotem caritativum exhibebunt; 
vel de cinema et televisione acquirenda vel fundanda pro progressu 
populi, quae ut sacerdotem modernum et omni plausu dignum ostendet 
iuxta horum fidelium ita evangelizatorum. 

Conclusio. Sacerdos ante omnia et super omnia debet esse sacerdos, 
memor semper illorum verborum quae dixit ei Pontifex in sua ordina- 
tione: « Sacerdotem etenim oportet offerre, benedicere, praeesse, prae- 
dicare et baptizare ». 

Instrumenta sacerdotis sunt spiritualia, et quae spiritualia non sunt 
debent equidem 7 pervadere, invigilare et dirigere, quia 8 anima nostri 
apostolatus est spiritus supernaturalis: quaerere primum regnum Dei et 
iustitiam eius et cetera omnia adiicientur nobis. Dixi. 



In textu scripto tradito: 1 deest. 2 deest. 3 deest. 4 cum 

agnitio conscientiarum maxime contribuat ad regimen animarum, quod est ars ar- 
tium. Scimus praeterea fideles maxime aedificari quando vident suos pastores ad 
omnes horas et omnibus diebus cum magna caritate confessiones audire; nam 
ipsi intelligunt maxima caritate indigere pro hoc ministerio rite adimplendo. 
5 sacerdotum. 6 Dei, non animadversiones quasdam quae non sunt ad aedifi- 
cationem sed aliquando ad defensionem suiipsius de his quae locuti sunt contra 
ipsum fideles, et praedicatio, si quae est, relinquitur praedicatoribus festorum, 
qui de mysterio vel de aliquo sancto vel de circumstantiis loquuntur. 7 deest. 
8 deest. 



CONGREGATIO GENERALIS XXVI 



491 



20 

Exc.mus P. D. VINCENTIUS ZAZPE 

Episcopus Raphaeliensis 

Patres Conciliares, Fratres Observatores, 

Tria animadvertere velim circa praesens schema. 

1. Magna pars animadversionum priorum schematum notaverunt 
necessitatem hoc Concilium Vaticanum II eminere nota pastorali et vi- 
sione positiva atque optimista huius mundi. Quod quidem in hoc sche- 
mate servare conatum est. 

Actitudo tandem pastoralis non debet confundi cum actitudine ex- 
clusive connexa cum conversione gentium, et secundum quam res vel 
activitates valorantur tantum per relationem ad conversionem obtinen- 
dam. Mihi videtur hoc schema non satis superare hoc periculum. Eccle- 
sia, sicut et Iesus, praesens est in hoc mundo ad eum salvandum et con- 
secrandum. Ad hoc autem faciendum Ecclesia incarnari debet, aspiciendo 
magna cum sympathia valores huius mundi, quin eo, eius transcenden- 
tiam amittat. Hi autem valores huius mundi authenticitatem habent 
antequam ab ipsa Ecclesia sumantur ut instrumenta eius missionis. Usus 
enim horum valorum multum inservit ad evolutionem et perfectionem 
hominum. In hoc schemate animadversio haec non sufEcienter in lucem 
ponitur. Et ad hoc, maxime prae oculis habendum est, Concilium Vati- 
canum II debet loqui non tantum pro catholicis, sed pro non-catholicis, 
qui sunt magna pars humanitatis et qui quamvis non ut matrem, saltem 
ut magistram, saepe eam agnoscere volunt. 

2. Haec consecratio mundi in casu instrumentorum communicationis 
socialis, sicut in ceteris activitatibus humanis, generatim a laicis debet 
fieri. Hoc modo, laici non tantum opus sic dictum profanum efEciunt, 
sed vere sacrum quamvis non religiosum stricto sensu. Schema, de quo 
agitur, hoc deberet dicere modo magis claro, et quidem alliciendo laicos 
ad hanc praesentiam in mundo, quae est vera praesentia Ecclesiae. 

3. Praesens schema abundat etiam considerationibus practicis quae 
saepe non sunt necessariae et reducunt constitutionem conciliarem ad 
quamdam speciem ordinationis sive regulamenti. Propter hoc deside- 
ratur brevior redactio huius schematis, quae clare proponat praedictas 
animadversiones. Dixi. 

Exc.mus P. D. DRAGUTIN CAROLUS NE2IC 

Episcopus Parentinus et Polensis 

Venerabiles Patres, 

Schema constitutionis de instrumentis communicationis socialis mihi 
valde placet. Est revera codex materiae tam novae, tam magni momenti. 
Sed video, aliquibus Patribus infantem hunc ratione eius pinguitudinis 
non placere. Nimis longum schema esse dicunt, et propterea contrahen- 
dum, ut infans gracilior ac magis elegans, sicuti decet nobilitati familiae 
originis, id est Concilii Oecumenici, evadat, desiderant. 

Quae consilia contrahendi schema hoc, mihi non placent. Agitur 
enim hic de materia novissima, utilissima, tam sollerter collecta ac di- 
sposita, pretiosis notis suppedita. Damno esset huius schematis membra 
resecare idque contrahere. Pro casu propterea, si venerabiles Patres sat 
numerosi sint quibus schema hoc tam gratum non esset propter longi- 
tudinem ac propter modum loquendi non conciliarem, ut aiunt, sequen- 
tem solutionem 1 proponere audeo. 

Constitutio haec uti iacet, publicetur a consilio (non: Concilio), a 
consilio pro cinematographeo, radiophonia et televisione / iam apud 
Sanctam Sedem existente, a Sanctissimo Papa nostro Ioanne stabilitate 
ac permanentiae praerogativa praedito. Sed editio illa nomine huius 
sacrosancti Concilii Oecumenici fiat. Concilium autem Oecumenicum 
unum decretum vel nuntium exaratum iri... 3 per modum exhortationis 
ad producentes, ad actores, ad possessores horum instrumentorum, ad 
parochos, ad parentes, ad educatores, ad receptores, ac insimul hunc 
codicem de instrumentis communicationis socialis* a consilio praedicto, 
auctoritate autem Concilii huius, publici iuris factum esse, declaret. 

Maneant, quaeso, in tali editione notae omnes quibus singula ca- 
pitula huius schematis adornata sunt, quia in ipsis materiae valde pre- 
tiosae ac utiles collectae inveniuntur. 

Desideratur, audivimus, editio codicis de Sacra Liturgia. En etiam 
codex de instrumentis communicationis socialis! 

Ut talis editio huius constitutionis per consilium praedictum, no- 
mine huius Sacrosancti Concilii facta esse dici possit, necessarium esset 
ut singuli Patres qui volunt aliquid adhuc dicere, animadversiones suas 
scriptas ad textum huius schematis secretariatui Concilii tradere ne 
omittant. Tunc, visa brevitate temporis, a disceptationibus ulterioribus 
oralibus nos abstinere possemus. 

Quod autem ad me attinet, ego schema propositum, uti iacet, tam- 
quam constitutionem huius Sacrosancti Concilii propriam, recipio. 5 Dixi. 



In textu scripto tradito: 1 propositionem. 2 pro his rebus moderandis. 
3 (humiliter propono). 4 talem dicamus codicem (Normas de instrumentis 
communicationis socialis). 5 In fine, liceat mihi etiam timorem exprimere, 
quod de longitudine ac materiarum gravi mole, etiam schema constitutionis de 
apostolatu laicorum etiam increpanda futura erit. Cum nempe commissioni cen- 
trali proponebatur, paginas 167 continebat. Etiam illa materia, etsi paulisper 
longa, ex integro servanda est, si non in forma constitutionis conciliaris, saltem 
modo praedicto, ut illa e. g., nomine et auctoritate huius Concilii Oecumenici, a 
Congregatione Concilii, publici iuris fiat. 

22 

Rev.mus P. D. BENEDICTUS REETZ, O.S.B. 
Praeses Congregationis Beuronensis O.S.B. 

Venerabiles Patres, Fratres patientissimi, 

Miramini valde de eo quod etiam monachi dicendum habeant aliquid 
de schemate discutiendo de instrumentis communicationis socialis. De 
eremo monasterii utique venio, sed, proh dolor!, monasteria nostris 
temporibus medio in mundo collocata sunt et nullo modo in deserto, 
cum loca deserta non amplius inveniuntur. Neque clausura papalis, ne- 
que quaevis alia clausura impedire potest ne instrumenta communicatio- 
nis socialis etiam muros monasteriorum transgrediantur. Immo saepe 
saepius — mirabile dictu — monachi invitantur ad contemplata tradenda 
in radiophonia vel etiam in televisione. Expertus ergo loquor quasdam 
animadversiones Patribus conciliaribus exponendo. 

1. Diversa instrumenta communicationis socialis de quibus optime, 
praesertim positive, loquitur schema, tot sunt viae et vehicula ad annun- 
tiandum verbum Dei non tantum fidelibus christianis sed etiam non- 
christianis. Et verificantur verba Domini: « Quod dico vobis in tenebris, 
dicite in lumine, et quod in aure auditis, praedicate super tecta », et 
illud Psalmistae: « In omnem terram — uti iam dictum est 1 — exivit 
sonus eorum et in fines orbis terrae verba eorum ». Propono ut hoc 
schema optime exaratum, in genere tantum disceptationi subiiciatur, non 
vero singuli canones. Cum non agatur de dogmate definiendo vel expla- 
nando, sufficit ut globatim accipiatur, et postea a commissione de fide- 
lium apostolatu revideatur, abbrevietur et in compendium redigatur ad 
modum codicis Iuris Canonici. Praemittatur brevis constitutio de iure 
et officio Ecclesiae, de iure et officio 2 fidelium, et de iure et officio 3 
Status civilis in hac materia. 



494 



ACTA CONC. VATICANI II - PERIODUS I 



2. Omnia instrumenta communicationis socialis in schemate enu- 
merata, non tantum sunt educatores, formatores morum et paedagogi 
iuvenum, sed etiam ad mentalitatem hominum maturae iam aetatis ma- 
xime conferunt, vel in bonum vel in malum. Sunt educatores et etiam 
corruptores. Actores et actrices in scaenis et in taeniolis sunt idola iuven- 
tutis nostrae etiam si bis, ter vel quater matrimonium inierunt. Mos se 
vestiendi (vel etiam non vestiendi) et mos se gerendi in theatro et in 
cinematographeo imitatur a iuvenibus, ut omnes norunt. Et ita factum 
est ut non amplius de moralitate publica sermo esse possit. Prae ma- 
nibus habui pluries folia imaginibus illustrata ex Russia oriunda, et 
fateri debeo in his nullum haberi periculum pro iuvenibus. Nobis omni- 
bus rubor confusionis est, quia in Occidente qui christianus dicitur, sed 
liberalismo et materialismo infectus est, omnia sunt possibilia sub prae- 
textu libertatis false intellectae, id est, libertatis quae neque legem natu- 
ralem neque conscientiam humanam 4 ut vinculum agnoscit. Dixit mihi 
aliquis se vidisse saltatrices russicas (Ballett) ita artes suas protulisse, ut 
sacerdotes et monachi assistere potuissent. Ea autem quae in Hollywood 
primo ministro Krustschew ostensa sunt, petra scandali ei fuerunt. 

3. Quid faciendum contra influxum, optimum sed etiam 5 diaboli- 
cum, horum instrumentorum? Psalmi exsecratorii, etiam ps. 108, no- 
vum sensum sibi vindicant, et deleri non debent ex breviario, quia et ipsi 
sunt textus inspirati. In schemate opportuna enumerantur remedia, sed 
adhuc intentius insistendum erit in eo quod ibi habetur campus prae- 
cipuus et quasi interminatus pro laicis in actione catholica, cuius nomen 
in schemate non invenitur. Exhortandi sunt sine intermissione fideles 
ut protestentur — in hoc puncto debemus omnes nos esse protestan- 
tes 6 — ut protestentur apud auctores, effectores, actores et editores in 
omni casu quo sensus catholicus offenditur. Moleste enim ferunt criti- 
cam negativam, et valde grati sunt si accipiunt 7 criticam positivam, 
et utrumque fteri debet* Haec protestatio et laudatio non tantum fieri 
debet a sacerdotibus, sed ante omnia a laicis. Scribatur brevis epistola 
vel carta ad illos qui responsabiles sunt. InsufEciens actuositas, de quo 
in schemate, 9 a parte laicorum valde deploranda est... 10 

4. Ultima animadversio haec est. Per radiophoniam et alia instru- 
menta huius generis, habemus medium pulcherrimum et efficacissimum 
praedicandi verbum Dei christianis catholicis qui non modo catholico 
vivunt et ecclesias non frequentant. Illi qui ecclesiam frequentant, sem- 
per ante nos sunt, sed illi qui ecclesiam non frequentant, eos attingere 
possumus per radiophoniam. 11 Et etiam fratribus non catholicis et non 
christianis praedicatur verbum Dei. 12 Permultas accepi epistolas audi- 
torum meorum in radiophonia, praesertim a protestantibus, qui valde 

grati erant pro verbo Dei more catholico ipsis dato. Volunt audire quid 
credant catholici, volunt audire catholica, sed cum amore et caritate 
prolata. Veritas enim quae porrigitur sicut alapa, intellectum non attin- 
git sed voluntatem obstinatam facit. 13 

5. Ad radiophoniam vaticanam quod attinet, desiderantur tria: a) Ut 
programma melius fiat; b) ut oratores optime eligantur et c) ut lingua 
latina pluries adhibeatur, et cursus linguae latinae liturgicae pro fidelibus 
et pro clericis detur. 

Locutus est monachus, qui saepius ea, quae ex Deo hausit, homini- 
bus tradidit 14 per radiophoniam. Dixi. 



In textu scripto tradito: 1 deest. 2 deest. 3 deest. 4 normam 

conscientiae humanae. 5 deest. 6 deest. 7 magni faciunt. 8 qua 

labor eorum laudari debet. 9 deest. 10 Quae bona sunt, laudanda erunt. 

11 deest. 12 deest. 13 reddit. 14 tradit. 

23 

Exc.mus P. D. STEPHANUS LASZLO 

Episcopus Sideropolitanus 

Venerabiles Patres et Fratres, 

Quia plurima horum quae pro hodierna congregatione generali prae- 
paravi iam dicta sunt, vos, venerabiles Patres et Fratres, cum meo textu 
non fatigare volo. Omnibus membris secretariatus praeparatorii ad gau- 
dium valet quod schema in genere placet, multis observationibus adauc- 
tum est et etiam ut dignum pro Concilio censetur. Abbreviationibus etiam 
ego consentio, peto tantum ut hac occasione valor schematis non demi- 
nuetur. Tantum unam ex causis pro hac propositione liceat mihi pro- 
ferre. Hodiernus mundus, ita dici potest, exspectat ut Ecclesia, praepri- 
mis Concilium, de his mediis seu instrumentis tractet et suam relationem 
ad ea clare determinet. Magno cum gaudio nuntius receptus fuit, Con- 
cilium non tantum de rebus theologicis, quae secundum opinionem mul- 
torum non de hoc mundo sunt, tractaturum fore, sed etiam de talibus 
quaestionibus quae ad eorum vitam quotidianam et modernam perti- 
nent et hanc vitam implent. Ne in errorem deducti se putent. 

Praeterea, liceat mihi tantum aliquam experientiam ibi proferre ex 
mea dioecesi. Est una e dioecesibus Austriae et quidem minima. In 
uno tantum omnes alias relative supero, nempe in numero aularum pu- 
blicarum cinematographicarum et, ut statistica usque ad annum prae- 
teritum demonstrabat, etiam omnes alias dioeceses totae mediae Euro- 

pae. Testis sum forte plus quam alii quam intima connexio inter has 
aulas, nempe cinematographicas, et nostras ecclesias adest. Quod mane 
multo cum labore aedificatur et construitur, vespere non raro destruitur. 
Qua in situatione sacerdotibus meis aulas cinematographicas nunquam 
aut fere nunquam adeuntibus respondeo, ut in hoc eos laudare non 
possim quia imprimis apud iuvenes eorum aestimatio etiam ab hoc de- 
pendet, in quantum ad ea media bonam relationem habent. Ideo etiam 
in his quaestionibus Ecclesia, Concilium, sit nobis, ut iam pluries dictum 
est, Mater, quae etiam haec instrumenta maternis suis manibus libenter 
excipiat sed non minus Magistra, et forte hoc magisterium fusius nobis 
necesse est (quia de nova et novissima materia agitur) quae viam secu- 
ram in recto usu horum instrumentorum nobis demonstret. Gratias vo- 
bis. Dixi. 



Textus scripto traditus: 

1. Verbum petii, non ut schema propositum iterum laudem, quia ad hoc 
ut membrum commissionis praeparatoriae pro his mediis minime ius haberem. 
Ut exc.mus Beck iam optime dixit, opus cum optima intentione factum est, sane 
sine experientia conciliari, quam nunc nobis acquisivimus. Si possibilitas exstitisset, 
schema certe iam a nobis reformatum fuisset. 

2. Etiam non contra eos aliquid dicere intendo, qui emendationes proposue- 
runt, quia illis tantum prae oculis habitis opus bonum perfici potest. 

3. Consentio etiam iis, qui abbreviationem schematis cupiunt. Talis iam pro 
anteriore schemate desiderata fuit et forte etiam pro aliis desiderabitur. Quae 
abbreviatio autem ita tantum sit, ut schema in suo valore non deminuatur. Et 
hoc propterea 

a) quia etiam in hoc campo clara principia doctrinalia sicut et moralia ne- 
cessaria sunt, 

b) praeter principia schema etiam viam ad eorum realizationem et ad activi- 
tatem Ecclesiae in hoc campo ostendere debet, 

c) quia hodiernus mundus, ita dici potest, exspectat, ut Ecclesia, prae- 
primis Concilium, de his mediis seu instrumentis tractet et suam relationem ad ea 
clare determinet. Magno cum gaudio nuntius receptus fuit, Concilium non tan- 
tum de rebus theologicis, quae secundum opinionem multorum non de hoc mundo 
sunt, tractaturum fore, sed etiam de talibus quaestionibus, quae ad eorum vitam 
cotidianam et modernam pertinent et hanc vitam implent. Ne in errorem deducti 
se putent. 

Ergo mea petitio et propositio est: 

1. Ut a Concilio disceptato hoc schemate textus conficiatur, qui velut Magna 
Charta pro usu horum instrumentorum haberi potest. 

2. Ut restituatur pristina divisio huius schematis sicut commissioni centrali 
proposita fuit, nempe divisio in duas partes, ut 

Pars I. De communicationis socialis instrumentis in universum sumptis. 
Pars II. De quibusdam communicationis socialis instrumentis singillatim 
consideratis. 

3. Ut Patres voto in n. 56 expresso consentiant et non tantum competentia 
extendatur sed novo Officio etiam necessaria auctoritas tribuatur. 

Petitionem meam sicut et propositionem ex aliqua experientia in mea dioecesi 
probare velim. Est una e dioecesibus Austriae et quidem minima. In uno tantum 
omnes alias relative supero, nempe in numero aularum cinematographicarum, et 
ut statistica usque ad annum praeteritum demonstrabat, etiam alias dioeceses totae 
mediae Europae. Testis sum forte plus quam alii, quam intima connexio inter has 
aulas et nostras ecclesias adest. Quod mane multo cum labore aedificatur et con- 
struitur, vespere non raro destruitur. Qua in situatione sacerdotibus meis aulas 
cinematographicas numquam aut fere numquam adeuntibus respondeo, ut in hoc 
eos laudare non possim, quia imprimis apud iuvenes eorum aestimatio etiam ab 
hoc dependet, in quantum ad ea media bonam relationem habent. 

Ideo etiam in his quaestionibus Ecclesia, Concilium, sit nobis, ut iam pluries 
dictum est, Mater, quae etiam haec instrumenta maternis suis manibus libenter 
excipiat, sed non minus Magistra, et forte hoc magisterium fusius nobis necesse 
est (quia de nova et novissima materia agitur), quae viam securam in recto usu 
horum instrumentorum nobis demonstret. 

24 

Exc.mus P. D. LEO LOMMEL 

Episcopus Luxemburgensis 

Venerabiles Patres Concilii, 

Schema constitutionis de instrumentis communicationis socialis pla- 
cet. Tria tamen desiderata proponere liceat. 

1. Ad prooemium: De inserenda in eo brevi consideratione de va- 
lore generali et humano horum instrumentorum. Tenor generalis sche- 
matis nimis exclusive ad bonum ipsius Ecclesiae contractus 1 apparet. 
Unice fere quaeritur: possuntne haec instrumenta Ecclesiae eiusque 
mandato evangelico utilitati esse? Quaenam eorum usum moralitatis bo- 
num vel malum fideles facere possunt? Nonne in aliqua praeliminari 
propositione, v. g. in prooemio, universaliorem ideam exprimi praesta- 
ret, nempe talia instrumenta imprimis dona Dei esse, de quibus sum- 
mopere Ecclesia gaudet, non tantum quia magnam utilitatem sibi aut 
fidelibus suis afferre possunt, sed simpliciter quia sunt, id est, quia om- 
nibus 2 hominibus acquisita sunt? Sunt nempe gressus novi qui fiunt ad 
perfectius in dies cognoscendum mundum creatum quem investigandum 
Deus hominibus praestitit, necnon ad dilatandam unionem socialem in 
tota familia generis humani. Immo, ut apte dixit rev.mus D. relator 
— sed in ipso schemate hoc non legitur — quia novam aliquam formam 
relaxationis et iucundae delectationis offerunt hominibus tot et tam 
acribus huius irrequieti temporis laboribus oppressis. 

2. Ad primae partis cap. III: de saecularis potestatis officiis erga 
iuventutem protegendam. Optime omnino schema officia potestatis civi- 
lis universali forma complectitur. Omissio tamen quaedam in eo esse 
videtur quod praesertim in tractanda re cinematographica non fit expli- 
cita locutio de quodam peculiari officio potestatis civilis erga iuventu- 
tem protegendam, de officio, nempe, leges ferendi circa admissionem iu- 
niorum spectatorum ad aulas cinematographicas. Iamvero nuper editus 
census statisticus omnes totius orbis nationes, una sola excepta, tales 
leges edidisse docet. Insuper officia catholica de re cinematographica 
instituta, ubique in elaborandis, promovendis atque exercendis huius- 
modi legibus activam operam praestiterunt. Nonne quis silentium de 
hoc peculiari officio potestatis civilis interpretari posset ac si Ecclesia 
tales leges minoris faceret, quod certe non est in mente Patrum? 

3. Ad tertiae partis cap. II: de dependentia officiorum ab auctori- 
tate ecclesiastica. Si quis Patrum opinioni faveret transferendi officia na- 
tionalia de re cinematographica, 3 de radiophonia ad actionem catho- 
licam, tali opinioni consentire nequeo. Ratio est: ista officia ab ipsa aucto- 
ritate ecclesiastica immediate pendeant. 

Etsi in Litteris Encyclicis Vigilanti cura..? de horum officiorum cum 
actione catholica coniunctione mentio fit, tamen in omnibus et singulis 
subsequentis temporis documentis, praesertim in Litteris Encyclicis 
Miranda prorsus... 5 , officia ista semper et clare ut institutiones ecclesia- 
sticae autonomae proponuntur, nempe ab episcopis cuiusvis nationis in- 
stituendae, ab episcopis mandatum accipientes et sub eorum immediato 
regimine atque responsabilitate munus suum gerentes. Talis immediata 
coniunctio horum officiorum cum auctoritate ecclesiastica, probari vide- 
tur etiam ex eorum fine pastorali, v. g. moralis classificatio pellicularum. 

Neque tandem patet cur prosperam institutionem perturbemus et 
aedificium tot annorum labore constructum sive dioecesanum sive na- 
tionale aut internationale praepropere labefactemus. Patet, tamen, nos 
omnes libenter concedere laicos aptiores in adiutorium opus responsa- 
bilitate plenum esse adhibendos. Sed ipsa officia, institutiones stricto 
sensu ecclesiasticae et autonomae permaneant. Dixi. 



In textu scripto tradtto: 1 coarctatus. 2 deest. 3 cinematographo. 
4 (anni 1936). ' 5 (anni 1957). 

Praeses: Nunc reponatur Evangelium. 

Secretarius generalis: Proxima sessio habebitur feria secunda pro- 
xima, hora nona; in ea prosequetur et finem habebit discussio de con- 
stitutione de instrumentis communicationis socialis. 

Exc.mus P. D. Pericles Felici, arch. tit. Samosatensis, S. Con- 
cilii secretarius generalis: 

Hodiernae congregationi generali praeest em.mus ac rev.mus D. 
card. Eugenius Tisserant, Decanus. 

Ad nostra vota atque omina, die ipsius natali oblata, Summus Pon- 
tifex his verbis respondere dignatus est: 

[Omnes Patres surgunt] 

« Suavissime affecti votis atque ominibus vestris, Fratrum Filiorum- 
que amore nitentibus, quae, Nostro redeunte natali die, inter tot pieta- 
tis significationes Nobis longe gratissima obvenerunt, de novo huiusmodi 
humanitatis officio plurimas persolvimus gratias. Testato obsequio vicem 
reddentes, reciprocante caritate permoti a Deo enixe imploramus, ut, 
quae Nobis percupiistis bona, in unumquemque vestrum et in vobis com- 
missos greges effuse redundent; quorum munerum auspicium sit et pi- 
gnus apostolica benedictio, vobis laboribusque vestris amantissime im- 
pertita. 

Ex Aedibus Vaticanis, die xxv mensis novembris anno mcmlxii. 

Ioannes XXIII PP. » 

[Plausus]. 

Ex mandato em.mi praesidis haec venerabilibus Patribus commu- 
nico. 

In primis, calendarium mensis decembris hoc erit: omnibus diebus, 
excepta dominica, erit congregatio generalis; die autem octava decem- 
bris solemne sacrum, cui ipse Summus Pontifex praeerit. 

Communico pariter haec. Expleta discussione de constitutione de 
instrumentis communicationis socialis, tractabitur decretum Ut unum 
sint, quod erit quasi praeludium alius constitutionis. Multi enim Patres 
enixe flagitaverunt ut iam in hac prima periodo studium fieret constitu- 
tionis dogmaticae de Ecclesia. Quapropter post decretum Ut unum sint 
incipiet relatio et discussio constitutionis dogmaticae de Ecclesia. Con- 
stitutio de Beata Maria Virgine Matre Dei et Matre hominum, cum sit 

pars — gravissima pars — constitutionis de Ecclesia, cum eadem con- 
stitutione tractabitur; Maria enim consideratur tamquam membrum sanc- 
tissimum et electissimum Corporis Christi Mystici, quod est Ecclesia. 
Rogantur propterea Patres ut iam ab hac die velint sua nomina dare ad 
loquendum, si hoc cupiunt, circa constitutionem de Ecclesia. 

Communico etiam de unitate christianorum alia etiam documenta 
haberi, ut vidistis in constitutione de Ecclesia, et ut videbitis quando 
prodibit decretum de Oecumenismo, redactum a secretariatu ad uni- 
tatem christianorum fovendam. Nunc sufficiat primum tantum docu- 
mentum examinare; suo tempore alia examinabuntur. 

Repeto, igitur, ad claritatem: ordo rerum tractandarum hic erit: 
decretum Ut unum sint, deinde constitutio dogmatica de Ecclesia et, 
coniuncta cum ea, constitutio dogmatica de Beata Maria Virgine, Matre 
Dei et Matre hominum. 

Nunc, lego nomina eorum, qui loqui postulaverunt circa constitu- 
tionem de instrumentis communicationis socialis: exc.mi DD. Aloisius 
Civardi, ep. tit. Thespiensis in Italia; Ioseph Hoffner, ep. Monasterien- 
sis in Germania; Leo Duval, arch. Algeriensis; Sanctus Moro, ep. Abu- 
lensis in Hispania; Villelmus Kempf, ep. Limburgensis in Germania; 
Adam Kozlowiecki, arch. Lusakensis in Rhodesia; Michael Browne, ep. 
Galviensis in Hibernia; Aemilius Tagle, ep. Vallis Paradisi in Chilia; 
Sebastianus Soares de Resende, ep. Beirensis in Mozambico; Aurelius 
Del Pino, ep. Illerdensis in Hispania; Andreas Sana, ep. Akrensis Chal- 
daeorum in Irak; Alexander Fernandez, ep. S. Christophori in Vene- 
tiola; Franciscus Simons, ep. Indorensis in India; Ioannes Petrus Zar- 
ranz, ep. Placentinus in Hispania; Armandus Fares, arch. Catacensis in 
Italia; Paulus Kinam Ro, arch. Seulensis in Corea; Ioseph Goupy, ep. 
Blesensis in Gallia; Ioseph Souto Vizoso, ep. Palentinus in Hispania; 
Ioseph Vairo, ep. Gravinensis in Italia; Georgius Manrique, ep. Oru- 
rensis in Bolivia. 

Et ita explicit elenchus eorum qui loqui postulaverunt circa schema 
constitutionis de instrumentis communicationis socialis. Post expletam 
discussionem, sed crastina, praesentabitur aliqua motio, seu proposi- 
tum, quae tamen distribuetur typis impressa, circa quam fiet suffragatio; 
crastina, non hodie. 

1 

Exc.mus P. D. ALOISIUS CIVARDI 

Episcopus tit. Thespiensis 

Venerabiles Patres, 

Quocl scriptum est in hoc schemate de instrumentis communicatio- 
nis socialis, mihi videtur bonum, valde utile et opportunum. Mihi etiam 
videtur materia Concilii, quia est res pastoralis summi momenti. 

Liceant mihi duae animadversiones. 

Prima est circa officium et ius Ecclesiae, de quibus in parte I, cap. I. 

Instrumenta communicationis hic considerantur tantummodo tam- 
quam vehicula idearum; ac proinde bene probatur ius Ecclesiae circa 
ea. Hoc ius evidens est et ab omnibus in Christo credentibus agnoscitur. 

Sed praefata instrumenta saepissime adhibentur, uti scimus, nonnisi 
ad animum relaxandum et recreandum; etiamsi relaxando aliquid do- 
ceant. De usu huiusmodi instrumentorum, delectationis causa, nihil di- 
citur in hoc capite. Atqui Ecclesia quamdam potestatem habet etiam 
circa oblectamenta et solatia, quia ipsa oblectamenta normis legis mo- 
ralis conformanda sunt, ne corruptionis et ruinae spiritualis occasionem 
praebeant. 

Hanc Ecclesiae potestatem, aliqui fideles, laicismi principiis im- 
buti, non agnoscunt. Ecclesia — ipsi aiunt — non potest sese immi- 
scere in quaestionibus de spectaculis, de ludis et de ceteris aliis oblecta- 
mentis, quia agitur de rebus profanis. Ergo Ecclesia sileat. 

Quae cum ita sint, opportunum mihi videtur ut in hoc capite affir- 
metur, modo explicito, ius Ecclesiae circa instrumenta communicationis 
etiam cum delectationi inserviunt. 

Propono igitur hanc additionem ad par. 10: « Praecipue ad Eccle- 
siam omnino pertinet, immo sui muneris est, de his instrumentis iudi- 
care etiam cum — uti saepissime accidit — tantummodo ad animum 
relaxandum et recreandum adhibentur. Quaelibet enim forma animum 
relaxandi ad normas legis moralis dirigenda est, ne perversionis et 
ruinae animarum occasionem praebeat. Ecclesia autem, quemadmodum 
legis moralis est magistra, ita vitae moralis est custos et vindex ». 

Secunda animadversio est potius votum; votum quod oritur ex mea 
personali experientia. 

Per aliquot annos, munere functus sum consiliarii Commissionis 
Italicae pro pelliculis cinematographicis revisendis. Et in adimplendo 
munere meo, habui non desiderabile privilegium, quod perpauci Patres 



504 



ACTA CONC. VATICANI II - PERIODUS I 



Conciliares habuerunt, privilegium scilicet videndi omnia quae in publi- 
cis aulis cinematographicis quotidie prospiciuntur. Omnia, bona et mala, 
et interdum pessima. 

Haec dolorosa mea experientia, magis adhuc mihi persuasit artem 
cinematographicam permagnam partem habere in corruptione vitae mo- 
ralis et praesertim in deformatione conscientiae moralis. Hoc saltem in 
aliquibus nationibus. Revera, cinematographeum saepe saepius docet 
notionem vitae non christianam sed paganam, hedonisticam. Vita pro- 
spicitur non ut officium et sacrificium, sed ut voluptas et oblectamentum. 
Gaudeamus per fas et per nefas: hoc est monitum quod saepe promanat 
ex fabulis cinematographicis, etiam quando obscena non praebent. 

Hoc dicendum est, mutatis mutandis, etiam de aliis hodiernis instru- 
mentis diffusionis. 

Proinde, clerus et laicatus catholicus, unusquisque pro munere suo 
et pro parte sua, insudare debent ad solvenda gravissima problemata 
moralia, quae ex hodierna arte diffusiva oriuntur; quoniam, etiam eirca 
hanc artem, vera sunt verba Domini nostri: « Filii huius saeculi pruden- 
tiores filiis lucis in generatione sua sunt ». 

Meo iudicio, ad solvenda praedicta problemata necessitas prima haec 
est: in instituendis scholis christianis, efformare artifices et auctores 
spectaculi, vel scenici, vel cinematographici, vel radiophonici, vel tele- 
visivi. Hae scholae efformare debent validos et habiles artifices, qui 
sint simul integri christiani. 

Talium artificum, proh dolor!, hodie habetur lacrimosa penuria. 
Etiam quidam qui catholici vocantur, non semper christiano modo pro- 
cedunt, principia nimis laxa amplectentes. 

In hoc campo aliquod inceptum iam laudabiliter perfectum est; sed 
oportet rapidius progredi, adhuc longa restat via. 

Votum pro huiusmodi scholis christianis insertum est in Synodo 
Dioecesana Romana, ab episcopo Romae Ioanne XXIII promulgata. 
Peto humiliter ut inseratur etiam in hoc schemate, modo explicito et 
instanti. Faxit Deus ut, omnibus nobis opitulantibus, hoc votum in 
rem feliciter convertatur! Dixi. 

2 

Exc.mus P. D. IOSEPH HOEFFNER 

Episcopus Monasteriensis 

Venerabiles Patres, 

Ad schema propositum... 1 , quod mihi generatim placet, haec ani- 
madvertere velim: 

1. Nostris temporibus omnes fere gentes in plures religiones et in 
plures sibi oppositas doctrinas vel sic dictas ideologias de mundo, de 
homine, de ordine morali divisae sunt. Ecclesia non iam vivit — sicut in 
Medio Aevo — in societate catholicorum, sed in dispersione sic dictae 
diasporae spiritualis. Haec autem diversitas et oppositio doctrinarum et 
ideologiarum praesertim in instrumentis communicationis socialis coti- 
die apparet et etiam in catholicos sensim sine sensu influxum suum 
exercet. Ecclesia autem suam doctrinam de recto usu horum instru- 
mentorum aliis vi imponere neque valet neque vult, ex quo sequitur 
quod non sufficit hac in materia tantummodo iura Ecclesiae pronun- 
tiare. Schema modo magis practico et positivo in hoc puncto loqui 
oportet. 

2. Modernis societatibus in diversas et sibi oppositas doctrinas et 
ideologias divisis, tamen quoddam commune fundamentum legis mora- 
lis non deest, quod si omnino deesset, ipsae societates diruerentur. 2 
S. Paulus in ep. ad Romanos docet: « Gentes, quae legem non habent, 
naturaliter ea quae legis sunt, faciunt »... 3 

Ex his dictis sequitur quod catholicis in societate sic dicta plurali- 
stica viventibus duplex munus incumbit. 

Primum munus: ex eis quae in periodicis, in taeniolis, in trans- 
missionibus radiophonicis et televisificis offeruntur, fideles pro se et pro 
suis familiis onerata conscientia ea eligant oportet quae fidem legemque 
moralem non offendunt. 

Secundum munus: et propono, quod hoc munus in n. 12 expresse 
inculcetur nempe: Laici catholici qui in hodierna societate pluralistica 
munus senatoris vel deputati exercent vel qui commissionibus publicis 
vel privatis ad instrumenta communicationis socialis critice diiudicanda 
et invigilanda intersunt, in cooperatione cum membris non catholicis for- 
titer et prudenter curent, ut saltem illa principia fundamentalia ordinis 
moralis, de quibus S. Paulus ad Romanos loquitur... 4 ab omnibus agno- 
scantur et ut in instrumentis communicationis socialis ea evitentur et 

legibus civilibus prohibeantur, quae fundamenta ordinis moralis — in 
detrimentum praesertim iuventutis — destruunt. 

Libertas instrumentorum communicationis socialis non est idem 
ac libertinismus horum instrumentorum. His ultimis annis in non pau- 
cis regionibus experientia probatum est talem cooperationem inter ca- 
tholicos et non catholicos ad invigilanda instrumenta communicationis 
socialis institutam, enicacitate practica non carere et bono communi 
reipublicae necnon saluti animarum optime inservire posse. Dixi. 



In textu scripto tradito: 1 de instrumentis communicationis socialis. 2 ipsa 
societas dirueretur. 3 (Rom. 2, 14). 4 [Rom. 2, 14). 

3 

Exc.mus P. D. LEO DUVAL 

Archiepiscopus Algeriensis 

Venerabiles Patres, 

Vellem indicare quaedam de aspectu missionario huius quae- 

stionis. 

Unitas imperii romani, ut omnes norunt, faciliorem reddidit propa- 
gationem Evangelii in primis saeculis et tamen imperium romanum erat 
paganum, saepe persequens christianos. Nostris diebus, unitas generis 
humani de die in diem magis manifestatur, ope praesertim artium tech- 
nicarum « diffusionis ». Omnes homines efficiuntur viciniores omnium 
hominum. Nonne hoc est signum novae Pentecostes, quam Deus parat 
populo suo? 

Diversis modis haec instrumenta possunt et debent inservire veri- 
tati evangelicae 

1. (et dicitur primo in ordine intentionis, non necessario 2 exsecu- 
tionis) praedicatione explicita Evangelii. 

2. (et hoc maximi momenti est) parando vias Evangelio. Quod fit 
praebendo omnibus hominibus informationes utiles ad solvenda gravia 
problemata hodierna, verbi gratia, sicut iam optime dictum est, proble- 
mata panis, pacis, adiumenti erga regiones insufficienter evolutas... Solu- 
tio istorum problematum est praeparatio ad Evangelium, quia proble- 
mata vere humana non habent solutionem nisi christianam. Maxime in- 
terest ut vox Ecclesiae hodie sonet ut vox conscientiae generis humani, 
adhortans omnes homines ut hae « mirandae prorsus » technicae artes 
promoveant bonum commune omnium, praesertim pauperum. 

In hoc opere magni aestimanda est actio laicorum; certe, ut pluries 
dictum est, malus usus istorum instrumentorum communicationis secum- 
fert periculum alienationis libertatis. Remedium sistit in formatione 
conscientiarum: ad hanc obtinendam non sufficit ministerium sacerdo- 
tum, sed requiritur influxus familiae christianae et omnino necessaria 
est veri nominis actio catholica. 

Denique attendendum est quod in usu istarum artium technicarum 
pro bono communi, filii Ecclesiae debent libenter accipere et etiam pro- 
vocare, cum debitis cautelis, cooperationem omnium hominum bonae 
voluntatis. Spiritus Sanctus per gratiam suam operatur in cordibus 
omnium hominum. Nihil mirum si homines nondum in sinu Ecclesiae 
recepti operam dent ad parandas vias Domini. Haec est illorum dignitas. 
Haec est etiam dignitas Ecclesiae, quia Spiritus Sanctus non datur nisi 
per Ecclesiam. Et ut veniamus ad puncta particularia, dicendum est 
quod in materia istorum instrumentorum, multae sunt quaestiones quae 
solvi non possunt nisi cum adiumento non-christianorum, v. g. quaestio 
de decentia tam pro prelo quam pro cinema, radiophonia et televisione, 
requirit collaborationem omnium civium. In art. 80 et sequentibus 
huius schematis, valde et merito commendatur prelum catholicum. Sed 
quando catholici sunt in infima minoritate, difficile est ut habeant com- 
mentaria periodica; in his adiunctis possibile et perutile est ut catholici 
edant aliquos libros, opuscula circa iustitiam socialem, culturam, alia 
huiusmodi, 3 cum collaboratione hominum non christianorum. Expe- 
rientia constat plures ex ipsis valde aestimare beneficia spiritualia istius 
collaborationis et amicitiam quam fovet zelus communis. Sicut dixit Au- 
gustinus: « Dilatentur spatia caritatis »!... 4 Dixi. 



In textu scripto tradito: 1 Adhaereo his quae nuper dicta sunt de laudibus 
huius schematis; votum tamen faciens ut, quantum possibile est, abbrevietur. 
Schema magis condensum erit maioris efficaciae. 2 deest. 3 deest. 

4 Tres heureusement, en plusieurs articles, le schema recommande la collabora- 
tion entre catholiques, non catholiques et meme non chretiens pour ce qui con- 
cerne les « techniques de diffusion ». Dans le schema definitif, il est a souhaiter 
que cette idee soit maintenue, qu'elle soit affirmee avec nettete, mais avec les 
nuances necessaires; avec prudence et discretion (il y a lieu d'eviter le mot « mis- 
sionnaire », qui est interprete par les hommes du dehors comme 1'expression d'un 
proselytisme qui les offusque, ou meme quelques fois d'une propagande poli- 
tique). 

4 

Exc.mus P. D. SANCTUS MORO BRIZ 
Episcopus Abulensis 

Venerabiles Patres Conciliares, 

Verbis amplissimis laudanda commissio praeparatoria, quae felici- 
ter praesens hoc schema exaravit, schema profecto per antonomasiam 
pastorale, cuius gravissimum momentum nemo nostrum non videt. Si 
hyperbolem non redoleat, dicere auderem opportunum fuisse Oecu- 
menicum Concilium convocare vel ad hoc solum thema accurato conside- 
randum studio et ad praxim deducendum. 

Perutiles iam animadversiones « ad schema perficiendum » audivi- 
mus. Easdem nullatenus repetam. Liceat mihi tamen, Patrum Concilia- 
rium infimo, breviter nonnullas addere, aliasve, forte iam in hac aula 
propositas, quasdam etiam hac ipsa sessione, 1 laetanter sublineare ac 
subscribere. 

1. Circa modum exhibendi hanc doctrinam « de instrumentis com- 
municationis socialis », duo 2 adnotarem: 

a) Proponatur quidem « modo positivo et optimista », i. e. non 
quasi negative — uti modus sese defendendi et mala praecavendi ex his 
instrumentis oritura — , sed uti servitium et collaboratio Ecclesiae circa 
ingens hoc problema humanitatis hodiernae et tamquam opportunum 
et laudabile Dei beneficium ad Evangelium universo orbi praedicandum. 

b) Hinc schematis prooemium sit profecto, ante omnia, veluti 
Ecclesiae nuntium et invitamentum fidelibus (qui sal terrae et lux mundi 
esse tenentur), ut, Christo Domino parentes, strenue adlaborent in hoc 
fertili campo activitatis humanae, qui tanta virtualitate pollet ad bonum 
commune promovendum. Sed insimul, nuntium hoc respiciat et amplec- 
tatur cunctos homines — etiam infideles — , quos profecto alloqui 
oportet sermone ipsis consentaneo et prae oculis habita, non praecise 
chnstiana moralitate, sed sola lege naturali... 3 

2. Alias animadversiones praeterea, defectu temporis Concilii secre- 
tariae tradam. Attamen 4 duas omissiones, ni fallor, 5 quae in schemate 
apparent, concinne indicabo. 

a) Ubi agitur « de iure et officio Ecclesiae » circa praefata instru- 
menta, complura quidem de iuribus Ecclesiae adnotantur, dum e contra 
silet schema de Ecclesiae officiis. 

b) Secunda omissio: desiderabile esset in schemate, sin minus 
studium prolixum de « opinione publica » in genere, ... 6 saltem mentio- 

nem facere de gravi illa quaestione circa efformationem « legitimae opi- 
nionis publicae intra Ecclesiam », de qua tam opportune Pius XII, sanc- 
tae memoriae, locutus est, v. g. an liceat clericis, immo et laicis, com- 
mentare (« criticare ») problemata temporalia, concreta Ecclesiae. 

3. 7 Si schema hoc a commissione competenti reformetur, optabilis 
esset, humili meo iudicio, haec nova structura: 

a) In prooemio, unica sit introductio, omissis quae initio qua- 
tuor partium (nn. 6, 34, 39, 64) inducuntur. 

b) Proponatur doctrina generalis ex lege naturae circa instru- 
menta communicationis socialis. 

c) Postea doctrina circa instrumenta communicationis in Ecclesia 
seu iuxta moralem christianam. 

d) Postremo, quam brevissime enuntientur normae iuridicae. 
Deinde, in « epitome », seu directorio vel speciali catechismo, quasi 

« vade-mecum fidelium, de mandato Sacrosancti Concilii digesto, et pro- 
mulgato », proponantur normae ampliores hac de re, modo quidem po- 
sitivo et allicienti exaratae, qui fidelium animos suaviter movere valeat. 

4. 8 Tandem, nonnulli Patres locuti sunt de urgenti necessitate col- 
laborationis et foederationis catholicorum, immo et christianorum om- 
nium, ad efformandam magnam « agentiam publicitatis » et societates 
pro prelo christiano, cinematographeo, radiophonia et televisione pro- 
movendis. Votum hoc libentissime subscribo. Utinam, Deo bene opitu- 
lante, ante finem secundae periodi Concilii offeratur approbationi Pa- 
trum serium studium (vulgo « progetto ») a competenti Sanctae Sedis 
officio, peritorum ope, rite confectum, in quo inceptum hoc exsecutioni 
mandetur. Incuria forte nostra, et clericorum et laicorum, qui hortatio- 
nibus Romanorum Pontificum tam alacriter, uti par erat, et viribus 
unitis, non obtemperavimus, proh dolor!, prelum et cinematographeum 
nata sunt et adoleverunt sine Ecclesiae, Matris et Magistrae, salutari 
ductu. Quasi impune inimicus homo zizania in orbe terrarum semina- 
vit. Optandum profecto ne id quoque in posterum contingat, tam in his 
quam in ceteris communicationis socialis instrumentis. 

Faxit Deus ne diutius Ecclesiae sanctae obiiciatur filios huius saeculi 
prudentiores esse filiis lucis, etiam in instrumentis communicationis so- 
cialis adhibendis. Dixi. 



In textu scripto tradito: 1 deest. 2 haec. 3 c) Schema igitur, sive 
nuntium hoc Ecclesiae — en alii destinatarii — ne obliviscatur, inter alios, arti- 
fices illos validissimos, praecipuos, « opinionis publicae » mundialis (v. g. directo- 
res agentiarum et moderatores ephemeridum amplissimae circulationis, ut dicitur; 
immo et eorum veluti dominos, i. e. illi qui « pressura sua » (vulgo pressione) 

in agentias ipsas et in directores ephemeridum, cinematographei, radiophoniae et 
televisionis... Horum omnium immensam vim moralem et influxum, ideoque gra- 
vissimam responsabilitatem schema respiciat oportet. Hos, sine dubio, principia 
moralia ex lege naturali dimanantia, e. g. circa « informationem » et problemata 
moralia sic dictae publicitatis, edocenda sunt. Et ipsos aliosve... alloquamur! Hos 
quoque schema nostrum sive nuntium hoc Ecclesiae illuminare et dirigere inten- 
dat! 2. Fideles utique monentur de periculis et damnis quae illis obvenire possunt 
ex prelo ceterisque instrumentis communicationis socialis et ex quibusdam spec- 
taculis etc; sed monendi quoque essent de gravissimis malis, ut ita dicam, invisi- 
bilibus, v. g. ex sic dicta « massificatione », frivolitate, conceptione pagana vitae... 
Haec sunt forte mala pessima quae humanae communitati instrumenta praedicta 
inferre valent. 4 3. 5 deest. 6 (i. e. de eius natura, de functione so- 
ciali, de relatione cum auctoritate publica, de actuatione [« manipulationem » 
vocarem] in opinione publica, creanda ex parte sic dicti « gruppi di pressione »). 
7 4. 8 5. 

5 

Exc.mus P. D. VILLELMUS KEMPF 
Episcopus Limburgensis 

Venerabiles Patres Conciliares, 

Liceat mihi, qui sodalis fui in gremio praeparatorio, 1 a quo hoc 
schema de instrumentis communicationis socialis exaratum est, consen- 
tientibus aliis quoque sodalibus supradicti gremii, Patribus Conciliari- 
bus quae sequuntur proponere circa modum, quo materia huius sche- 
matis apte expediatur. Triplici enim propositione omnia in unum com- 
plecti posse videntur, quae in nostra disceptatione a Patribus hucus- 
que et affirmanda et emendanda censentur: 

1. Schema... 2 quoad substantiam placet. Et quidem maxime conve- 
nit, ut Ecclesia in magisterio Conciliari de re tanti momenti pastoralis 
expresse pertractet. 

2. Perpensis observationibus a Patribus Conciliaribus factis, extra- 
hantur e schemate essentialia principia doctrinalia necnon generaliora 
lineamenta pastoralia per competentem commissionem conciliarem eo 
fine, ut — servata rei integritate — in breviorem formam redigantur et 
suo tempore suffragio Patrum subiiciantur. 

3. Cetera vero, quae potius ad praxim et exsecutionem pertinent, 
de expresso mandato Concilii, in forma instructionis pastoralis edantur, 
cura officii de quo in n. 57 schematis, adiuvantibus ex variis nationibus 
rei peritis. Dixi. 



In textu scripto tradito: 1 gremii praeparatorii. 



2 propositum. 

6 

Exc.mus P. D. ADAM KOZLOWIECKI 

Archiepiscopus Lusakensis 

Circa art. 21 (pag. 214): de iure ad informationem. Puto hoc ius 
ad informationem aliqua explicatione indigere, scl. ad quamnam praecise 
informationem homines generatim ius habent? 

Homines hodie nimis frequenter motivo suae « velleitatis » moveri 
scimus: aliqua scire simpliciter non volunt — cum scire deberent — , 
ergo ius habent ad informationem, immo etiam obligationem informa- 
tionem quaerendi et accipiendi; aliquando tamen homines certa scire 
volunt, et quia « volunt », putant se ius ad informationem habere, dum 
nullum ius ad informationem habent. Ex. gr. ego vehementer scire 
vellem quantum pecuniae em.mus Pater nostrae congregationis hodier- 
nae praesidens habet; proh dolor!, 1 puto tamen me nullum ad hanc in- 
formationem ius habere. Hac de re loquor, quia praecise ius ad infor- 
mationem aliquomodo clarius declarandum puto ad conscientiam eorum 
qui folia periodica edunt dirigendam. 

Puto etiam ius, immo etiam obligationem ad informationem sup- 
primendam admittenda esse. Card. Suenens (omitto hoc « em.mus... 
exc.mus... », quia card. Suenens ipse nos invitavit ut haec omittamusf 
rectissime de obligatione silentii circa actiones privatas individuorum 
in publicationibus locutus est. Liceat mihi hic addere aliqua de actibus 
vere criminalibus individuorum. Permulti hodie dicunt publicationem 
criminis in ephemeridibus pertinere ad poenam pro crimine. Ego tamen 
puto talem publicationem, in maioritate saltem casuum - — forte in 90 
casibus pro 100 — poenam esse nimis severam, immo sic dictam « reha- 
bilitationem » eius qui crimen commisit impedire. Peccatum detractionis 
in eo consistit, quod defectum mei proximi, crimen, 3 sine necessitate di- 
vulgo. Estne necessitas ut ego in Africa per periodicum certior factus 
sum aliquem hominem in Australia in rixa alium occidisse? Puto publi- 
cationem criminis persaepe iniuriam secum ferre, cum etiam homo sic 
dictus criminalis ius ad bonam famam totaliter non perdit. Valde gaude- 
rem si in praesenti schemate, hoc clare in memoriam revocetur cum gravi 
admonitione ad editores ephemeridum ut peccatum non tantum calum- 
niae, sed etiam detractionis evitent, eo magis quia per hodiernam facili- 
tatem communicationis, iniuria famae illata per publicationem criminis 
fere semper gravis fit. 

Deinde* non una, sed ambabus manibus subsigno eis quae a 
card. Leger de laicis inter peritos hac in re adhibendis dicta sunt, quos 

card. Bea etiam peritissimos vocavit. Discussionem de laicis anticipare 
nolo, — unum tantum hic mihi dicere fas sit, nempe laicos non tantum 
obligationes, sed et iura habere — , et hic campus est ubi certe laici pe- 
riti ius suum habent. Non semel in hac aula audivi aliquos Patres de 
iuribus Ecclesiae ex una parte et de iuribus laicorum ex altera loqui. 
Nonne melius loqueretur de iuribus et obligationibus hierarchiae et de 
iuribus et obligationibus laicorum? Quia hierarchia et laici una Eccle- 
sia sumus. 5 Identificatio hierarchiae cum Ecclesia — tam ex parte cleri 
quam ex parte laicorum — damnosam esse puto. 

Tandem, 6 aliqui Patres votum expresserunt, ut schema praesens 
abbreviaretur. Cum tamen schema summopere mihi placet propter in- 
dolem eius pastoralem, i. e. propter eius conamen ut conscientiam et 
vitam christianam eorum, qui servitio communicationum socialium in- 
cumbunt, dirigat, nescio utrum hoc sine damno possibile sit. Tamen 
minutissimam abbreviationem suggero, nempe ut in art. 8, pag. 208... 
— ita legimus, versu 23 et sequentibus: « Verbum enim salutis non tan- 
tum per sacrorum praeconum voces, sed etiam Apostolorum, Pontiftcum 
Doctorumque scriptis evulgare sategit; immo vero, praesertim ut rudio- 
res per sensibilia ad superna raperentur..., etc. »: puto — dico de verbis 
illis « praesertim ut rudiores » — ut haec verba omittantur. Deinde, 
art. 104, pag. 243, versu 34: « Curent etiam eadem Officia ut radio- 
phonia ac televisio scholis destinatae recte promoveantur, quae — prae- 
sertim si cetera instrumenta instructionis desint — magnum habent in 
puerorum ac rudiorum eruditione atque formatione momentum »: haec 
verba: « rudiorum... ». 7 Ratio vere duplex est: 

1. Quia 8 ego ipse per sensibilia ad superna rapior, v. g. per pulchra 
cantica, per bona scaenica, immo vero etiam cinematographica spectacula 
(gratias ago Hollywood pro « Film » « Ben Hur»!!) — et quamvis 
non puto me esse successorem alicuius valde sapientis apostoli, ut 
Ioannis vel etiam Matthaei, sed 9 tamen forte successor Bartholomaei 
qui neque Evangelium neque unam epistolam scripsit, 10 nollem tamen 
ut me, Patres Conciliares, inter « pueros et rudiores » annumeretis! 

2. Quia quamvis utpote filius S. Ignatii Loyolae Officium divinum 
non cantando sed murmurando persolvo, numquam tamen auderem 
filios S. Benedicti, qui cantando tam pulchre Officium divinum persol- 
vunt, « pueros et rudiores » vocare. Dixi. 



In textu scripto tradito: 1 deest. 2 deest. 3 deest. 4 deest. 

5 deest. 6 deest. 7 v. 26, verba illa « praesertim ut rudiores » et in 
art. 104, pag. 243 v. 36 et 37, verba illa « in puerorum ac rudiorum » eruditione, 
omittantur. 8 deest. 9 sum. 10 deest. 

7 

Exc.mus P. D. AEMILIUS TAGLE COVARRUBIAS 
Episcopus Vallis Paradisi 

Venerabiles Patres, 

Conferentia episcopalis Chiliensis, opinione generali perpensa, ni- 
mis longum schema considerans, observationes ac emendationes concre- 
tas, brevitatis causa, secretariae generali directe protulit. 

Interessantissimis observationibus, a Patribus propositis, auditis, 
nunc pauca dicam. 

Quoad cinematographum. 

1. Omnibus nota est ingentium oeconomicorum coetuum existentia, 
a quibus cinematographica industria controllatur, tam in eius produc- 
tione quam distributione, ita verum imponentes monopolium. 

Nostra efficax actuatio urgens apparet, quae ipsam problematis ra- 
dicem attingens vere christianam efficiat productionem. Omnes nostri 
nisus in unum sunt redigendi, omnes nostras vires et nationales et inter- 
nationales, si opus fuerit, unientes, ad hoc ut consortium christianum 
efformemus quod cinematographicam industriam, quae alias digne et 
adaequet et superet, ita ut in commercio mundiali contendere possit. 

Sane certum est hoc ingentes involvere difficultates, attamen prae- 
stans cinematographi influxus postulat ut ne quidem maxima sacrificia 
omittantur ad efficacem actionem obtinendam. 

2. Productio cinematographica ea efficitur quam spectator sua assi- 
stentia postulet, ideoque indispensabile apparet clare et profunde fide- 
lium conscientiam et responsabilitatem efformare ad hoc ut classifica- 
tiones morales christianas revereantur, ita ut bonorum operum produc- 
tio sponte exigatur et inconvenientium impediatur. 

Hac de causa, conveniens est ut salva, pro unaquaque regione, ra- 
tione propriarum conditionum in classificatione, tamen servetur ubique 
terrarum criterium commune pro classificationibus, ita ut de facto appli- 
cetur classificatio internationalis quae iam adest. 

Quoad prelum. 

Hic successus a virium unione dependet; inter catholicos autem 
lamentabilis harum virium dispersio nunc reperitur. Dum laboramus 
carentia publicationum quae maximam partem hominum attingant, 
parvae consociationes ac societates disperse innumeras publicationes 
minimi momenti edunt. 

Praecipuus scopus officiorum et dioecesanorum et nationalium est 

coordinationem et, si opus fuerit, suppressionem vel fusionem diversa- 
rum publicationum promovere, quoties efficacitas ita postulet. 

Hac in re praesertim est momentum unionis virium. Spes in suc- 
cessu usus instrumentorum communicationis socialis et in eorum effi- 
cacitate realitas evaderit, si inter nos in reali unione laboramus. Dixi. 



Animadversiones additae: 

Quae sequuntur emendationes potissimum respiciunt schematis ad breviorem 
formam redactionis. 
Prooemium. 

§ 2 sic mutanda proponitur: « Haec instrumenta humano generi valida prae- 
bent subsidia. Homines tamen ea etiam adhibent contra divini Conditoris consi- 
lium in nostra praesertim aetate nimis saeculum sapiente, in qua atheismus, existen- 
tialismus et, in genere, naturalismus, vivam Dei in historia praesentiam ignorant 
ac supremam stirpis humanae salutem quam maxime obnubilant ». 

§ 3 sic mutanda proponitur: « Matri Ecclesiae vero instrumenta ista plu- 
rium intersunt, quia ipsa est Corpus Christi Mysticum, salvificam sui Capitis vo- 
cationem ardenti animo prosequens in saeculis sive per ineffabilem incarnationem, 
qua omnia in Christo assumit naturae ac artis bona, sive per mysteriosam redemp- 
tionem, qua homines ab omni malo eripere conatur ». 

§ 4 sic mutanda proponitur: « Huius ergo Sanctae Synodi Patres, ad proposita 
sibi praestituta attendentes, quaestiones praecipuas cum instrumentis communi- 
cationis socialis connexas, expendendas esse censent indeque doctrinam tradere et 
generales normas statuere decernunt, quae spectent ad rectum istorum instrumen- 
torum usum promovendum et ad eorum inhonestum usum praecavendum ac dam- 
nandum ». 

Ratio: Emendatio § 2 vult dissertis verbis pericula hodierna significare quae, 
utpote communissima, communicationis socialis mediis grave damnum afferre so- 
lent. In nova § 3 redactio munus Ecclesiae circa haec instrumenta ita cum Christi 
Domini salvifica mysteria coniungitur ut clarius pateat nihil aliud Ecclesiam velle 
aut facere quam quod ipse Dominus voluit et fecit. 

Pars I. De Ecclesiae doctrina. 

Caput I. De iure et oficio Ecclesiae. 

§ 8. Pag. 208 s. Omittatur. Ratio: Non videtur necessarium in hoc capite, 
quod inscribitur « De iure et officio Ecclesiae » agere de historica adimpletione 
officiorum. Res etenim et nota est et, si in ea immoretur, sapit elationem, quod 
maxime nonnullis displicet. 

§ 9. Pag. 209, lin. 5, sic incipiat: « Unde Ecclesiae praxi et... ». Ratio: Patet 
ex omissione § 8. 

Lin. 9, ante verbum « quatenus » addatur « praesertim ». Ratio: Ad vitan- 
dam interpretationem limitativam orationis. 

Lin. }6, oratio brevietur, omissis verbis a « cuiusvis » usque ad « utendi ». 
Ratio: Quia ius Ecclesiae sufficienter in lin. 8 exprimitur. 

§ 11. Totus omittatur et pro eo novus textus proponitur: « Ecclesia libenter 
et Status et privatorum partes in bono communi promovendo agnoscens, eorum 
etiam ad instrumentorum communicationis socialis usum ius declarat, et quidem 
ea ratione ut eius exercitium revera ad hominum societatisque profectum confe- 

rat ». Ratio omissionis est quia textus schematis iam sufficienter in § 5 prooemii 
invenitur, saltem quoad substantiam. Pro novi textus introductione ratio est ne 
Ecclesia semper videatur de suis iuribus tantum loquens. 
Caput II. De ordine tnorali obiective servando. 

Omnia quae in §§ 12 ad 18 edicuntur breviori hoc textu declarari possunt: 
« In diiudicando bonum vel malum instrumentorum usum, Patres Concilii prae- 
primis obiectivi ordinis moralis primatum omnibus tenendum edicunt. Ad rectum 
vero iudicium morale ferendum in implicatis quaestionibus moralibus ex usu in- 
strumentorum communicationis socialis ortis vel orituris, tria sunt coniunctim 
consideranda: ratio scilicet agendi ipsorum instrumentorum propria, ex qua vel 
propter vim fascinatoriam vel propter eorum potius ad homines in numerum coa- 
cervatos aptationem, libertati, cultui, navitatique, tum singulorum hominum tum 
societatis, pericula oriri possunt; contentum deinde horum instrumentorum ope 
communicatum, quod dum laude dignum sit si Dei honorem colat, salutem ani- 
marum faveat et humanae familiae profectui inserviat, erit e contra reprobandum 
si iisdem sese opponat vel vitia cohonestare audeat; adiuncta denique seu circum- 
stantiae omnes, in quibus ipsa communicatio perficitur ». 

§ 21. Pag. 214, lin. 14 ad 16: Videntur posse omitti verba a « Publica » usque 
ad « hominibus », brevitatis causa. 

Post § 21 textus sequens addendus proponitur: « (De munere formativo ar- 
tistico et sociali). Principium altissimum in mediis communicationis socialis uten- 
dis est hominum quoad spirituales valores efformationem procurare, ita elementa 
eisdem recta proponendo ut et aesthetice et ethice pulchrum ac bonum quaerere 
discant. Sola ergo lucri spes ratio esse non potest haec instrumenta adhibendi 
quin eo ipso et passiones stimulentur et eorum usus in educationis atque culturae 
detrimentum vergat ». Ratio: Opportunum videtur principium edicere de munere 
etiam naturali usus horum instrumentorum nec non de vera formatione et non tan- 
tum informatione procurandi. 

§ 22 et § 23. Ita breviari possunt: « Cum factum sit ut arduae controversiae 
in praesentiarum increbrescerent de rationibus quae intercedunt inter artis iura, 
ut aiunt, et legis moralis normas, primatu ordinis moralis declarato, Patres Concilii 
haec recolunt: tum artifices tum receptores, homines cum sint, semper legis mora- 
lis imperio obstringi. Ea ergo libertate legitime utantur oportet quae est vera ho- 
minum libertas, quae scilicet postulat ut omnes adhibeantur opes quae ad virtutem 
humanaeque naturae perfectionem conferre possint ». 

§ 24. Omittatur periodus a « Ne ergo, ludicre » usque ad « scandalum venit » 
scilicet, finem paragraphi. Ratio: Quia enumerationes et exempla in documento 
conciliari minus placent. 

Caput III. De singulorum civium atque saecularis potestatis officiis. 

§ 25 tota omittatur. Ratio: Brevitatis causa et quia alias iam idem dicitur. 

§ 26. Pag. 217: Omittantur orationes a lin. 16 (« Ideoque ») usque ad finem 
paragraphi. 

§ 27. Pag. 218: Omittatur a verbo « Vir » (lin. 2) usque ad finem. 
§ 28. Omittantur verba a « qui omnes » usque ad finem paragraphi (linn. 16 
ad 19). 

§ 29 et 30. Sic breviari possunt: « Attamen praecipuum morale officium in 
recto instrumentorum usu communicationis socialis respicit eos qui, ex suscepto 
munere, circa haec instrumenta operam praestant. Eorum itaque erit, oeconomicas, 

vel politicas, vel artis rationes ita moderari ut bono communi tum religionis tum 
humanae culturae prospiciant ». 

§ 31 ad 33 sic breviari possunt: « (De auctoritate civili). Civilis auctoritas 
hac etiam in re peculiaribus officiis obstringitur ratione boni communis cui haec 
instrumenta ordinantur. Eius enim, pro suo munere, est informationis veram iu- 
stamque libertatem defendere atque tutari; religionem, culturam, artes fovere; re- 
ceptoribus in suis legitimis iuribus patrocinari; optima quaeque communicationis 
socialis incoepta adiuvari, praesertim ea quae a mercenariis negliguntur; et horum 
instrumentorum disciplinae per iustas leges vigilanter consulere, ita tamen ut 
civium iura tueantur. 

8 

Exc.mus P. D. SEBASTIANUS SOARES DE RESENDE 
Episcopus Beirensis 

Em.me Praeses, praeclarissimi Patres, amplissimi Observatores, 

Aliquas et brevissimas mihi liceat observationes facere relate ad 
nn. 66 et 68 et simul ad n. 83 huius schematis de instrumentis commu- 
nicationis socialis. 

1. Nemo non videt quod folia diaria ab Ecclesia edita et directa, 
maximi momenti sint in omnibus terrae continentibus, sed specialissimo 
modo in territoriis missionum Africae quae magna et profunda attingun- 
tur evolutione. Attamen, folia sustinere diaria cum aspectu moderno, 
et universalem et semper actualem praebentia informationem, ita ut 
technice illa inferiora non sint aliis diariis Ecclesiae non pertinentibus, 
revera munus difficillimum est. Ego loquor experientia personali. 

Etenim, non semper maxima difficultas est in pecuniae insufficientia 
neque in personarum penuria aptarum talibus officiis, sed praesertim 
in organizationis deficientia alicuius entitatis, quae opus illud revera 
complexum efficaciter constituere debeat. Propterea vobis propono, Pa- 
tres Conciliares, quod de hoc consors conspiratio diligenter promovea- 
tur. Tempus non perdamus cogitando quid de hac re fecisset S. Paulus 
si nunc in mundo 1 rediisset, quia verum hoc est futuribile. Sed, e con- 
trario, attente perpendamus quid hodie a nobis faciendum est. 

De obiecto hoc, iam vobis postulatum est auxilium materiale pro 
missionibus, sed modo valde generico et abstracto. Nunc mihi liceat ali- 
quid concretum et determinatum praesentare vobis ut valde desideran- 
dum et urgentissime efficiendum pro territoriis missionum, relate saltem 
ad aliqua instrumenta communicationis socialis. 

In his locis Ecclesiae valde interest quod internationalis catholica 
stabiliatur organizatio, quae de prelo, scl. de foliis typis impressis, sive 

diariis, sive periodicis agat et efficaciter et rationabiliter auxilium prae- 
stet praesertim missionibus, his modis sequentibus: 

a) Agentiam catholicam constituere vel aliam iam exsistentem 
perficere pro universali informatione communicanda, quae, eodem modo 
ac magnae agentiae actuales, informationes illas universo mundo trans- 
mittat, directe et de se, ita ut illae ubique orbi terrarum recipi pos- 
sint per illud quod lingua vulgari « teletype » vocatur. Si ex hoc Conci- 
lio talis agentia oriretur, discussio de hoc schemate iam perutilis esset. 

b) Technicos mittere qui per aliquot tempus mechanicos in loco 
efforment ac perficiant ita ut hi de modernis machinis typographiae et 
imaginum praeparandarum agere discant. 

c) Immo, peritos emittere qui, in variis locis, alios peritos prae- 
parent ut bene et sapienter et progressive administrent res oeconomicas 
illius entitatis quae de magnis expensis cum istis foliis occupatur. Saepe 
saepius organisationes istae difficultates materiales inveniunt et post 
brevem et dolorosam existentiam pereunt non tantum quia possibilitates 
oeconomicas non habebant sed quia tales possibilitates efficere et lucra- 
tive administrare omnino ignorabant. 

2. Nunc de prelo loquendo prosequor, sed relate tantum ad ephe- 
merides hebdomadarias, mensiles et alias eiusdem generis. Valde fre- 
quenter publicationes istae multiplicantur et per veram generationem 
spontaneam reproducuntur, ita ut omnibus conditionibus necessariis ca- 
reant pergendi et cum profectu progrediendi in futurum longinquum. 
Magnae et insuperabiles difficultates oriuntur, tum ex parte materiali 
tum ex parte scriptorum et aliorum peritorum de quibus supra iam 
dixi. 

In hoc autem affirmando, prae oculis non habeo ephemerides paroe- 
ciales et alias similes, quae de se et propter suum finem apparatum ma- 
gnum non habent, sed tantum illas ephemerides, v. g. de rebus mis- 
sionariis tractantes. Uniuscuiusque coetus missionarius, vel ad missio- 
nes quocumque modo respiciens, ephemeridem propriam edere volunt. 
Attamen, quid melius esset: typis dare multas et multissimas ephemeri- 
des sed, ut ita dicam, vera et profunda phthysi affectas, quoad chartam, 
scripta, informationes, imagines et ita porro; vel, pro unoquoque territo- 
rio vel natione, paucas, fortasse unam edere, tamen cum apparatu valde 
actuali et accurato, et simul cum forma pulcherrima et vi apostolica? 
Nonne Pius XII, veneratissimae memoriae, exhortando catholicos, illos 
incitavit ut non solum vita et moribus, sed etiam in suis professionibus 
optimi esse deberent? 

Ergo vobis propono, Patres conciliares, Concilium Vaticanum II 
votum emittat ut omnes responsabiles pro parvis ephemeridibus de ea- 

dem re tractantibus, cum magno animo aciem unicam, quidem ordinatam, 
constituant, tales publicationes ad unam vel paucas reducentes, et ita 
ut, 2 spirituum unione et instrumentorum communicationis socialis fusio- 
ne, in omni orbe terrarum, revera efficientius veritatem faciant in cari- 
tate. Et iam dixi. 



In textu scripto tradito: 1 mundum. 2 deest. 

9 

Exc.mus P. D. AURELIUS DEL PINO GOMEZ 
Episcopus lllerdensis 

Em.me Praesul, venerabiles Patres Conciliares, 

Non sine gaudio agnoscendum est in congregationibus diebus anteac- 
tis "celebratis exstitisse magnam concordiam in sinceris laudibus schemati 
tributis, quibus non obstantibus, unanimiter eiusdem profusio visa est. 
Quapropter prudentissime proposita fuit distinctio inter fundamentales 
quaestiones et alias quibus accidentalia attinguntur, ut illae a Concilio 
accurate tractarentur et haec alicui commissioni mittantur. Omnes liben- 
ter audivimus optata statim ad praxim reduci. 

Ante omnia a Concilio proclamandum est certissimum Ecclesiae ius 
in his quae ad possessionem instrumentorum communicationis socialis 
necnon ad rectitudinem et moralitatem in eorum usu sine ulla limita- 
tione pertinet. Hoc ius evidentissime apparet: primo ex instrumento- 
rum communicationis socialis origine. Plena ratione id dici potest quod 
nostri apologetae, primis saeculis, sapientibus paganis dicebant: nostra 
est scientia vestra, peculiariter ad nos pertinet, quia attigistis lumine 
rationis, quod e Verbo accepistis, Verbumque, caro factum, est Christus, 
conditor atque caput invisibile huius Ecclesiae, quam vos persequimini. 
Humilitate, discrimine sancto, sinceroque amore, sapientes omnes tra- 
here ad eam mentem debemus, ut clare perspiciant omnia inventa ab eis 
adepta esse facultatum ope ex Deo acceptarum; his, inquam, faculta- 
tibus sunt consecuti, quas Deus servat, et quibuscum ut prima causa 
omnibus actibus cooperatur, ideoque haec inventa scientifica et technica 
offerenda, animo grato et generoso, Deo Domino nostro, Verbo Incar- 
nato, Sanctae Ecclesiae, neque unquam pati debent haec inventa 
immoralitate et scandalo foedari vel diabolo eiusque sequacibus inser- 
vire, deplorabili animorum damno et universorum totius humanitatis 
bonorum incredibili detrimento. 

Idipsum patet si ad indolem instrumentorum communicationis so- 
cialis sedulo attendamus. Sunt etenim splendidissima media mirae ef- 
ficaciae ad fraternam societatem universorum hominum inter se foven- 
dam necnon individuorum, familiarum et multitudinum populorum et 
totius orbis nationum bonum et veram pacem obtinenda et firmanda, 
et nemo est qui non videat talia media curae et sollicitudini Ecclesiae 
esse subiecta, quae diligentia et summo zelo intendere debet animarum 
salutem et gloriam Dei, propter quam omnia condita sunt. 

Et f atendum est hac in re solas normas Ecclesiae, in eo quod ad 
rectitudinem et moralitatem pertinet, esse suprema auctoritate suffultas 
et ab omnibus observandas. Quia sola Ecclesia in rebus fidei et morum 
est magistra infallibilis. Propterea omnibus hominibus, non exceptis 
auctoritatibus civilibus, cum prudentia, suavitate et paternali caritate 
suadendum est ut normas illas reverenter adimpleant. Si exhortationes 
nostrae non audiantur, hoc factum lugendum iudicio Dei magnanimiter 
relinquatur et pro certo habeamus quod hic agendi modus non erit sine 
ineffabilibus apostolicis effectibus. 

Non desunt qui affirmant Ecclesiae non esse finem recreationis seu 
oblectationis in usu instrumentorum communicationis socialis fovere. 
Quibus respondendum est recreationem honestam et moralem ad ordi- 
natam vitam christianam iuvare, ut videre est in seminariis, collegiis, 
novitiatibus religiosorum. Proinde etiam pro fidelibus cum omni zelo 
fovenda est. 

Agnita libentissime instrumentorum communicationis socialis effi- 
cacitate in limine formationis moralis et in apostolatu, omni cura caven- 
dum est ne negligantur media principalia muneris pastoralis, ut oratio, 
praedicatio, Missa et participatio sacrificii, sacramentum poenitentiae, 
devotiones quotidianae, exercitia spiritualia, opera caritatis et alia huius 
generis. Sacerdotes qui ita agerent, inferrent magnam offensam suo sa- 
cerdotio, cum scandalo et magno damno spirituali fidelium et non sine 
periculo suae supernaturalis salutis. Ad haec permagna mala vitanda 
multum conferret constitutio commissionum specialium ex fidelibus se- 
lectis, quae de hac re curarent, sub sacerdotum prudenti tutela et oppor- 
tuno labore. 

Maximi momenti censemus Concilium urgere ut in unaquaque pa- 
roecia, dioecesi et natione coetus adsit cui cura sit perficiendi omnia 
quae ad rem pertinent, prout in approbatione huius schematis statuan- 
tur. Hic coetus deesse non debet in civitate quae eligatur ut sedes apo- 
stolatus internationalis. Haec civitas, humili animo iudico, Romam esse 
debere sexcentis ex causis, quas enumerare supervacaneum est; unam 
tantum adducam: Romam Summi Pontificis sedem esse; quae ratio super 

omnes eminet et omnes comprehendit. Quis, ut decet, aestimare poterit 
opus immensum quod exsequi possemus, si nos omnes fide, caritate et 
spiritu sacrificii necessario hoc officium aggrederemur? Quis ponderare 
poterit, ut exemplo utar, eventa quae consequi possent in ordinatione 
morali et spiritu christiano cinematographei, si omnes episcopi expresse 
convenirent ut, quavis ratione, in nulla dioecesi orbis terrarum prospi- 
ceretur in cinematographeis catholicis ulla pellicula expers conditionum 
moralitatis et spiritus christiani ab Ecclesia insiti? 

Etiam meminisse iuvat de exemplo nobis, sacerdotibus, religiosis, 
seminaristis dando in hac materia; nobis vitandum est profecto maxima 
cautione quidquid his dictis repugnet, scandalo esse possit sive iustae 
admirationi fidelibus aliisve personis. 

Fatendum est iudicia esse devia quae in frugem viam sunt addu- 
cenda. Nec desunt qui sine ulla intermissione libertatem atque iura per- 
sonae memorent. Clamandum est peccato nullam libertatem moralem 
esse. Libertate physica peccandi homines fruimur, et talis libertas vali- 
dius argumentum est propriae imperfectionis, propriae miseriae. Deus 
libertate peccandi sive physica sive morali caret, quia est bonitas summa, 
sanctitas infinita, talisque in eo libertas, negatio sui ipsius esset. Deum 
igitur imitemur hanc nostram peccandi libertatem compescendo; hoc 
modoDeum... 

Praeses: Habe me excusatum, Pater, tempus tibi concessum elap- 
sum est. 

Orator: ... Deum sequemur, similes ei erimus, quae imitatio et si- 
militudo vividior gloria erit, maxima nostrae personae sublimatio. 



ln textu scripto tradito: 1 (Omnia vestra sunt, vos autem Christi, Christus 
autem Dei). 

10 

Exc.mus P. D. ANDREAS SANA 
Episcopus Akrensis 

Venerables Peres Conciliaires, chers Observateurs, 

D'abord je m'excuse de parler en francais, parce que je ne peux 
pas m'exprimer bien en latin. 

II s'agit de de instrumentis communicationis socialis. Tout de suite, 
je m'empresse de dire que ce schema me parait bon 1 et que je ne veux 
nullement le critiquer. Qu'il me soit permis de faire seulement quelques 
remarques generales, sur le sujet. 

1. Position d'un probleme. Ce sujet n'a pas ete traite tel quel dans 
aucun Concile cecumenique, pour la simple raison que la plupart des 
moyens dont parle le schema n'existaient pas. Cest donc un terrain 
nouveau, d'ailleurs tout different des autres parties a traiter dans le 
Concile. 

II est tres bien, il est meme necessaire de prouver le droit de la 
Sainte Eglise dans ce domaine, et de donner de tres sages directives. Mais 
le domaine est, par excellence, un domaine d'action; il ne sufEt pas d'en 
prouver le droit et meme de donner des directives. II s'agit de descendre 
reellement a 1'action et de disputer aux moyens de communications so- 
ciales profanes, les ames et les cceurs de nos fideles. En effet, nos fideles, 
nous le constatons tous les jours, abandonnent nos eglises et nos sanc- 
tuaires, pour aller au cinema ou pour assister a la radio ou a la television. 
Le sujet que nous traitons est donc tres important par rapport au temps 
actuel; parce qu'il y va de 1'attachement des fideles a leur Eglise et a 
leurs pasteurs et par la au Pasteur Supreme, le Christ. Quoique le fait 
de traiter ce sujet, comme disait 1'exc.me Rapporteur, est un repos pour 
les Peres Conciliaires, cependant cela ne diminue nullement son impor- 
tance capitale. 

2. Les faits. Les chiffres que Pexc.me Rapporteur donnait, parlent 
mieux que tous les discours: plusieurs milliers d'auditoires cinemato- 
graphiques, ou postes d'emission de radio et de television, avec des 
centaines de millions d'auditeurs chaque jour. Et presque tout cela en 
dehors de la religion et tres souvent contre la religion et les bonnes 
mceurs. Pourtant, la ou Dieu ne regne pas, c'est satan qui regne. Nous 
avons, il est vrai, un enseignement religieux dans les eglises et dans les 
ecoles; et encore cet enseignement est loin detre sufflsant; les familles 
et les masses nous echappent presque totalement. II est temps de les 
conquerir, je peux dire qu'il devient meme tard. Par rapport a ces 
centaines de millions d'auditeurs des moyens profanes, le nombre de 
ceux qui beneficient de nos moyens religieux est insignifiant. Par ail- 
leurs, nos savons combien les scenes et les discours entrainent les audi- 
teurs au bien ou au mal. 

3. Le remede. 

a) Dans le domaine du cinema, un bon travail se fait dans divers 
pays, cependant il laisse encore a desirer; en effet les films religieux 
pourraient etre multiplies et meme plus souvent exposes. Le monde 
a soif des choses" religieuses; meme dans notre pays, 1'Iraq, ou la gran- 
de majorite des habitants ne sont pas chretiens, les salles du cinema sont 
archipleines quand des films religieux y sont exposes, tels que « Quo 
Vadis » et « Le Roi des Rois ». 

b) J'espere que les responsables de la Radio Vaticane encoura- 
geront le reste du monde catholique en portant a cette emission quel- 
ques ameliorations. En efTet, le travail fait par ce poste d'emission est 
excellent, mais a mon humble avis il peut etre ameliore. II est vrai que 
la Radio Vaticane donne les resumes des lettres et des discours du 
Tres Saint Pere; comme aussi elle diffuse les nouvelles du monde catho- 
lique en des dizaines de langues chaque jour; de meme elle fait entendre 
quelquefois de petites instructions religieuses; mais ce programme peut 
etre elargi, afin qu'il embrasse tous les cotes religieux, par exemple: 
presenter des scenes de la Bible — il y en a tant a presenter — , faire 
connaitre aux fideles Phistoire.de PEglise, surtout la vie des Saints, 
parler de la liturgie de PEglise, etc. 

c) Les responsables de la diffusion radiophonique dans le Vati- 
can pourraient penser a creer aussi un poste d'emission televisionique 
avec un programme identique ou different de celui de la radio. 

d) Chaque diocese, n'ayant pas les possibilites requises, ne peut 
pas remedier, tout seul, au mal; mais dans chaque pays chretien, la Hie- 
rarchie ecclesiastique pourrait etudier le probleme et y porter remede. 
Ainsi tous les dioceses d'une nation chretienne pourraient s'entendre 
et creer un poste d'emission de radio ou encore de television. Et ces 
postes d'emission marcheraient dans la meme ligne que celle du Va- 
tican. Et alors les fideles qui ne voudraient pas perdre leur temps a 
entendre une emission profane qui leur ferait du mal, pourraient profiter 
de leurs loisirs pour entendre ou voir quelque chose de religieux qui leur 
serait profitable aussi bien corporellement que spirituellement. Dixi. 



In textu scripto tradito: 1 excellent. 

11 

Exc.mus P. D. ALEXANDER FERNANDEZ FEO-TINOCO 

Episcopus S. Christophori in Venezuela 

Venerabiles Patres, 

Nomine Praesulum Conferentiae episcopalis de Venezuela, ut eo- 
rum mentem aperiam, loquor. 

1. Omnia quae in schemate exponuntur, profecto laudanda et pro- 
banda videntur. Nihilominus, quemadmodum a pluribus Patribus iam 
dictum est, exoptamus ut brevitati consulatur. 

2. Itaque, nobis placebit si, facta declaratione de momento et effi- 
cacitate instrumentorum communicationis socialis in Ecclesiae et civilis 
societatis vita, reliqua schematis materia, non singulatim sed simul sum- 
matimque pertractetur, instituendo nempe principia moralia quibus ho- 
rum instrumentorum usus ordinari oportet et concise et perspicue defi- 
niendo iura et ofEcia tum Ecclesiae, tum civilis potestatis, tum singulo- 
rum civium fideliumque, necnon eorum qui his instrumentis operam 
praestant. 

3. Insuper, personae humanae dignitas, quae saepissime horum in- 
strumentorum usu laeditur, aperte doceri decet. Dixi. 



In textu scripto tradito: \_Subscripserunt etiani\ J. Humbertus card. Quintero, 
archiepiscopus Caracensis; Jose All Lebrun, obispo de Valencia; Chrysanthus Mata 
Cova, episcopus Cumanensis; Dr. Crispulo Benftez Fonturvel, obispo de Barqui- 
simeto; A. Ramirez, obis. Maturin; Felicianus Gonzales, ep. Maracayensis; An- 
gelus Perez C, episcopus Barcinonensis; Iosephus Leo Rojas, episcopus Truxil- 
lensis; Dominicus Roa Perez, episcopus Maracaibensis; Aloisius Henriquez, epi- 
scopus aux. Caracensis. 

12 

Exc.mus P. D. FRANCISCUS SIMONS 
Episcopus Indorensis 

Venerabiles Patres, 

Breviter unum tantum animadvertere velim, sed, ni fallor, magni 
momenti practici. In hoc schemate, Ecclesia ius sibi vindicat praedi- 
candi et promulgandi veritatem, quod quidem ius... 1 saepe nomine ca- 
tholicorum, ut civium, vindicare debemus. Ius tale hodie facilius urgeri 
potest et nomine iurium fundamentalium hominis ab Organizatione 
omnium Nationum agnoscitur. 

Sed non oblivisci possimus 2 usque in ultimum hoc tempus nobis 
obiici quod Ecclesia sibi utique haec iura vindicat ubique terrarum, sed 
quod eadem Ecclesia aliis iura haec deneget si ipsa in possessione est. 
Bona fides Ecclesiae in hac re multis in suspicione est. Haec suspicio 
fortasse solummodo sollemni declaratione Concilii 3 removeri potest. 
Ideo, perutile esse puto si huic schemati aliqua addantur de libertate 
exprimendi suam convinctionem quae omni homini ex titulo liberae 
suae personalitatis, vel ex obligatione et iure sequendi suam conscientiam 
etiam erroneam, agnosci debet. Tractatio huius materiae facilis certe 
non est, sed mundus hodiernus merito a nobis exspectat ut iura fun- 

damentalia omni personae inhaerentia sub hoc respectu clare formule- 
mus et praedicemus. 

In hac re anxietatem nimiam a nobis abiiciendam esse videtur. Sa- 
cra Ecclesia 4 primis saeculis christianis magnam partem mundi occi- 
dentalis ad Christum duxit 5 sine ulla protectione auctoritatis civilis et 
eadem Ecclesia 6 saeculo xn et xiii floruit 7 cum libertate expressionis 
liberaliter concessa... 8 Si Ecclesia positive bonum promovet, plus facit ad 
praeveniendum et vincendum malum quam si malum supprimere conatur. 
Nam 9 malum in bono vincitur. Omne praevenire malum nec possumus 
nec debemus. Ipse Christus in parabola zizaniorum nos admonet ne, 
zizania eradicantes, bonum semen simul eradicemus. Conari debemus ut 
omnibus mediis, quibus Ecclesia in suis membris praesertim laicis di- 
sponere potest, totaliter utamur pro bono generis humani, quod mun- 
dus iure a nobis exspectare potest 10 et quo, modo efHcaciori, veritas 
et caritas in mundo promoventur. Dixi. 



In textu scripto tradito: 1 (uti arch. Djakartensis iam bene notavit). 2 ne 
obliviscamur. 3 Solummodo solemni documento Concilii haec suspicio. 4 De 
cetero, nec oblivisci debemus sacram Ecclesiam. 5 duxisse. 6 eandem 

Ecclesiam. 7 floruisse. 8 Anxietatem nimiam a nobis abiiciamus. 9 deest. 
10 exspectat. 

Secretarius generalis: Rogantur universi Patres ut ad sua loca re- 
deant, quia prope em.mus card. praeses aliquid rogandum habebit. Igitur 
rogantur omnes ut ad sua loca redeant. 

13 

Exg.mus P. D. IOANNES PETRUS ZARRANZ Y PUEYO 

Episcopus Placentinus in Hispania 

Venerabiles Patres, 

Schema magnopere placet. Eius argumentum est maximi momenti, 
maximae actualitatis , ut iam dictum est, maximae utilitatis, immo urgen- 
tissimae necessitatis, praesertim nostris temporibus. Quippe quod inti- 
mam relationem dicit ad quaestiones vitales et transcendentes, ut sunt 
quae respiciunt dignitatem et integritatem spiritualem humanae perso- 
nae, immo totius generis humani. 

Audivimus hoc mane de laudibus instrumentorum. Adhaereo his 

laudibus ex corde, sed nunc audietis de periculis horum instrumen- 
torum. 1 

Nemo est qui ignoret quot et quam immanes iniuriae et vexationes 
contra dignitatem 2 personae humanae nimis frequenter obvenerint, oc- 
casione mirifici progressus technici instrumentorum socialis communica- 
tionis: non quidem ex eorum usu legitimo, ut palam est, sed ex lugendo 
abusu, unde, per pressuras seu pressiones ideologicas, per subtiles influ- 
xus psychologicos, per obsessivas suggestiones publicitarias, per infor- 
mationes fallaces vel partiales, per multiplicata spectacula, 3 per exacer- 
bationem « propagandae », quae dicitur... 4 , practice subsequitur apud 
multos, ne dicam semper, illa horrenda « cerebri lotio », sed utique de- 
minutio evidens 5 et quandoque fere totalis abdicatio personalitatis et 
conscientiae. Tristissima nimis 6 testimonia nobis offert huius saeculi 
historia, ut in hac re amplius immorari teneamur... 7 

Schema nostrum in diversis numeris explicite... 8 mentionem facit 
de vi psychologico-sociali horum instrumentorum, et de periculo quod 
secum ferunt (nisi prudens usus illorum fiat), efficiendi hominem-mas- 
sam, homines gregarios, potiusquam personas propriae dignitatis ac li- 
bertatis conscias et compotes. Inde explicari potest cur possessio horum 
instrumentorum tam avide 9 ambiatur ab his qui in multitudines in- 
fluxum exercere cupiunt; quique, de facto, illa possidere exclusive cu- 
rant diversis modis monopolisticis, ut non raro Status, asserentes illis 
uti « ad educationem populi »; et alii quoque potentes coetus ad fines 
ideologicos diversos, 10 vel publicitarios, vel oeconomicos, vel politicos, 
vel sociales... 11 prosequendos, quandoque veram et gravem aggressio- 
nem committentes contra iura et dignitatem essentialem humanae per- 
sonae. 

Sed notandum est quod in schemate... 12 , adducitur tamquam funda- 
mentum officiorum Status hac in materia eius functio relate ad « leges 
morales, ad publicos mores, ad morum integritatem, ad bonum com- 
mune, ad profectum civium, ad salutem reipublicae, ad progressum so- 
cietatis, ad ... 13 praesidium iuniorum aut incultorum, ad reverentiam 
pueris et iuvenibus, ad religionem, ad culturam, ad artes ». Et tantum- 
modo semel loquitur, et quidem veluti obiter et per transennam, « de 
dignitate hominis » et de « iuribus personae humanae » (in nn. 21 
et 79)... 14 Unde, mea opinione, 15 desideratur explicitior declaratio hac 
in re. 

... 16 Cum dignitas et integritas spiritualis 11 personae humanae sit de 
facto fundamentum ultimum, radix et origo « iurium personae huma- 
nae », immo 18 quam maxime opportunum videtur 19 ut haec integralis 
dignitas personae non modo proclametur explicite, sed etiam, prout re- 

vera est, proclametur fundamentum et radix et finis et limes 20 totius 
boni communis et Reipublicae salutis; et proinde finis iurium et officio- 
rum potestatis civilis, etiam relate ad instrumenta diffusionis, quae 
nonnisi ad fovendam, et iuvandam, et defendendam, et protegendam 
personam humanam possunt adhiberi et debent adhiberi. 

Adde, ut concludam, 21 quod in titulo cap. III dicitur solummodo 
« De singulorum civium atque saecularis potestatis officiis », dum melius 
dici deberet: « De ... iuribus et officiis ». 

Concludo: Mea humili opinione, interest quam maxime ut huius- 
modi dignitas, integritas et iura (simul cum officiis) humanae personae 
omni vigore, et ut ita dicam, omni solemnitate, in hoc schemate, expli- 
cite proclametur a Concilio. 

Sic novum ac pretiosum doctrinale fulcimentum haberemus hac in 
materia tam actuali ac momentosa, non solum adversus conceptionem 
totalitariam Status (nostri saeculi gravissima lues), sed etiam adversus 
conceptiones liberalismi, qui, quantum potest, e contrario intendit de- 
vitare interventum Status in personae humanae iuribus defendendis et 
tutandis. 

Itaque, qua par est reverentia, proponere auderem ut in schemate 
inseratur, veluti primarium principium, in n. 25, haec vel similia 
verba: « Cum persona humana sit fundamentum et radix totius ordinis 
moralis, de eius dignitate et spirituali integritate colenda, fovenda ac 
tutanda, quam maxima cura necesse est habeatur ab omnibus in usu in- 
strumentorum socialis communicationis ». Dixi. 



In textu scripto tradito: 1 leves imperfectiones quae in ipso observantur, de 
facile corrigi possunt. Sic — ut alias omittam — ipse titulus, qui forsan magis 
placeret si diceret: « de instrumentis socialibus diffusionis », cum vox diffusio 
aptior videatur ad exprimendam communicationem idearum. Schema continet, et 
doctrinam solidam et locupletem, et plurima feliciter expressa: praesertim vero 
talem prae se fert opportunitatem, ut omnino dignum existimari debeat quod in 
hoc Concilio Oecumenico proponatur atque de ipso sedula cura et attentione di- 
sceptetur. Schematis argumentum est maximi momenti, nostris praesertim tem- 
poribus; eius proinde pertractatio dicenda est maximae actualitatis, maximae utili- 
tatis, immo urgentissimae necessitatis. Si unumquodque Conciliorum peculiaribus 
sui temporis erroribus et moralibus periculis obsistere, et remedium apponere de- 
buit, hoc Vaticanum II Concilium non potest quin gravem attentionem praebeat 
argumento de quo in schemate nostro: argumento, inquam, quod intimam rela- 
tionem dicit ad quaestiones tam vitales, tam actuales, tam transcendentales, ut 
nimirum respiciant dignitatem et spiritualem integritatem humanae personae, immo 
generis humani totius. 2 (hisce nostris temporibus) dignitati. 3 spectacula 
cinematographica. 4 etc. etc. 5 deest. 6 deest. 7 nec deest expe- 
rientia quotidiana. 8 (cf. 14-19, 24, 66-67, 84, 95-97, 107-109). 9 se- 

dulo. 10 deest. 11 etc. 12 (cf. n. 21, 31-33, 79, 93 et 99). 13 mo- 

rale. 14 in eadem linea seu modo parallelo. 15 deest. 16 Nunc vero. 

17 deest. 18 non satis expressa apparet in schemate. 19 videretur, mea 

opinione. 20 quoque. 21 deest. 

Secretarius generalis: Cum materia constitutionis de instrumentis 
communicationis socialis satis illustrata et enucleata videatur, em.mus 
card. praeses proponit amplissimo huic coetui an placeat a disceptatione 
cessare. Illi, quibus placet, surgant. 

[Post aliquantulum] 

Sedeant omnes. Ut iam dixi, crastina proponetur aliqua motio circa 
schema disceptatum. Nunc fit transitus ad aliud decretum, iam prae- 
nuntiatum de Ecclesiae unitate: ut omnes unum sint. 

Pag. 251 ita incipit: « (Opus Redemptionis). Conditor et restitutor 
generis humani, Deus verus et unus, elegit nos (in Christo) ante mundi 
constitutionem ut essemus sancti et immaculati in conspectu eius in 
caritate, id est in communione cum ipso et inter nos homines, quia 
Deus caritas est, et reliqua... ». 

Relator erit em.mus ac rev.mus D. card. Hamletus Ioannes Cico- 
gnani, a publicis Ecclesiae negotiis. 



DISCEPTATIO 



1 - SCHEMA DECRETI 
[251] DE ECCLESIAE UNITATE « UT OMNES UNUM SINT » 

1. [Opus redemptionis]. Conditor et restitutor generis hu- 
mani, Deus verus et unus, « elegit nos (in Christo) ante mundi 
constitutionem ut essemus sancti et immaculati in conspectu eius 
in charitate » (Eph. 1, 4), id est in communione cum Ipso et 

5 inter nos homines, quia « Deus charitas est » (1 Io. 4, 16), « et 
hoc mandatum habemus a Deo, ut qui diligit Deum diligat et fra- 
trem suum » (1 Io. 4, 21). Per peccatum, quod est odium (Io. 15, 
22-25), homines seiuncti sunt a Deo et ab invicem, sicut testatur 
historia generis humani, in Libris Sanctis enarrata. Per mortem 

10 et resurrectionem Iesu Christi facta est « nova creatura » (2 Cor. 
5, 17; Gal. 6, 15), « ubi non est Gentilis et Iudaeus, circumcisio 
et praeputium, barbarus et Scytha, servus et liber, sed omnia et 
in omnibus Christus » (Col. 3, 11; cf. 1 Cor. 12, 13; Gal. 3, 28). 
Induentes Christum ut Novum Hominem per baptismum (Gal. 

15 3, 27; Eph. 4, 24; Col. 3, 10), fideles in unitatem cum Christo 
et inter se renovantur: omnes enim unum sunt in Christo Iesu 
(Gal. 3, 28). Fiunt « corpus Christi et membra de membro » 
(1 Cor. 12, 27). 

2. [De Bcclesia terrestri et caelesti\ Hoc Corpus Christi 
20 est Ecclesia (Eph. 1, 22-23; 5, 23, 29-30; Col. 1, 18, 24; cf. 

1 Cor. 12, 27-28), societas electorum qui cum Christo uniuntur et 
ab eo salutem consequuntur. 

3. Salus autem nondum plene consummata est. Christus ipse 
« sedet ad dexteram Dei » (Mc. 16, 19, etc), plenus gloria aeter- 

25 na et consummata: « Christus resurgens ex mortuis iam non mo- 
ritur, mors illi ultra non dominabitur » (Rom. 6, 9). Fideles 
autem Christi peccato et morti adhuc subiiciuntur, quia mundus 
hic nondum per secundum adventum Christi absolutus est. 

4. Hinc et duplex Ecclesiae status. Ex una parte, iam cum 
30 Christo in caelis consummatur, tamquam « Ierusalem nova » 

(Apoc. 3, 12), « quae sursum est, libera » (Gal. 4, 26), « Sponsa [251] 
Agni » (Apoc. 21, 9 ss.). Ex altera vero parte, ut adhuc in hoc [252] 
munclo constricta, construi debet « in templum sanctum in Do- 
mino » (Eph. 2, 21), crescere ut corpus « in mensuram aetatis 
plenitudinis Christi » (Eph. 4, 13). Oportet proinde ut structu- 
ris societatis humanae utatur, cum ordine rerum temporalium 5 
conectatur, et contra elementa mundi (Gal. 4, 3) certet. Ad hoc 
autem eget iuncturis, nexibus et coniunctionibus ad compaginem 
et subministrationem corporis Christi (Col. 2, 19; Eph. 4, 16). 
Hic remanent ad tempus auctoritas et iurisdictio, hierarchia, 
inaequalitas superiores inter et inferiores, leges et poenae. 10 

5. [Ecclesia hierarchica]. Christus prospiciens et volens hanc 
aedificationem visibilem suae Ecclesiae in terris, providit ei mi- 
nistros qui eam suo nomine ducerent et gubernarent. Super apo- 
stolos Ecclesia aedificatur tamquam « super fundamentum, » 
(Eph. 2, 20). Et inter apostolos Christus elegit Petrum tamquam 15 
principem et caput, super quem aedificaret Ecclesiam (Mt. 16, 
18), per eum ceteros apostolos in fide confirmans (Lc. 22, 31-32), 
illosque una cum universo grege pascens (Io. 21, 15-17). Ille qui 
promisit se cum suis « usque ad consummationem saeculi » futu- 
rum esse (Mt. 28, 20), manifeste voluit ut ista auctoritas perma- 20 
neret quamdiu Ecclesia in terris versaretur. Unde doctrina catho- 
lica tenuit et tenet, Christum ipsum voluisse potestatem apostolis 
datam transmittendam successoribus seu episcopis. 

6. [Unitas visihilis Ecclesiae suh Petro]. Graviter autem 
erraret qui ex dictis concluderet Petrum vel eius successorem 25 
Christum aliquo modo supplantare. Christus est Caput omni mo- 
do, in omni ordine, sub omni respectu: est fons gratiae (Io. 4, 14; 

7, 37 ss.; Apoc. 21, 6), « lumen vitae » (Io. 8, 12), dator Spi- 
ritus Sancti (Io. 7, 39), rex (Apoc. 19, 16), legislator (Mt. 5, 17; 
Iac. 4, 12), iudex (Mt. 25, 31 ss.; Act. 10, 42). Petrus vero, 30 
vel eius successor, est caput modo vicario, et quidem in or- 
dine iurisdictionis, seu Ecclesiae visibilis; ubi gubernat, leges 
fert, iudicat in nomine Christi. In ordine gratiae, ipse Successor 
Petri eam recipit sicut omnes fideles Christi, et communicat ut 
instrumentum sacramentale sicut omnes ministri cultus. Ordinat 35 
tamen quae ad exercitium temporale pertinent rerum spiritualium, 
ut sunt sacramenta et praedicatio verbi, de usu potestatis ordinis 
disponendo per potestatem iurisdictionis. Item de formulatione 

[253] fidei iudicat et decernit, sive solus sive cum collegio episcopali, 
per magisterium infallibile a Christo concessum. 

7. [Unitas Ecclesiae indivisibilis]. Sic acquisita per sangui- 
nem Christi (Act. 20, 28) et super Petrum et Apostolos fundata, 
5 sancta Ecclesia voluntati sui divini Fundatoris non respondebit 
nisi una permaneat. « Rogo ... ut omnes unum sint, sicut tu, 
Pater, in me, et ego in te, ut et ipsi in nobis unum sint » (Io. 
17, 21). His verbis, Dominus noster Iesus Christus non intendit 
tantum unitatem Ecclesiae consummatae in coelis, sed etiam con- 

10 struendae in terris; nam addit: « ut credat mundus quia tu me 
misisti ». Unitas vero haec Ecclesiae non perficitur nisi sub 
aspectu etiam visibili vel temporali, quem voluit Christus, et 
quidem per submissionem auctoritati ab eo institutae in terris, 
scilicet episcopis eorumque capiti, Petri successori. Heic autem, 

15 proh dolor! lamentatur Mater Ecclesia divisiones et schismata, 
quae in sinum suum per iniuriam temporum et fragilitatem homi- 
num irrepserunt. Sicut saepe accidit in rebus humanis, dissen- 
siones mentium vel cordium, oppositiones individuales vel re- 
gionales, ignorantia vel alienatio, post se traxerunt separationes 

20 in ipso grege Christi, ita ut partes quaedam Ecclesiae se ab aucto- 
ritate Vicarii Christi subtraxerint et in coetus independentes se 
constituerint. Haec est calamitas nimis dolenda, qua Ecclesia 
Christi crudeliter laesa est et laeditur. Itaque, ob fidelitatem 
erga Christi voluntatem, profitemur et declaramus unam tantum 

25 esse Ecclesiam, etiam secundum conditionem eius terrestrem, et 
istam veram Ecclesiam eam esse quae a Petri successore guberna- 
tur. Alia proinde non datur Ecclesia quae seipsam veram et uni- 
cam profiteri valeat. Necessaria est communio cum sede Petri, 
ita ut quaecumque Ecclesia terrestris ab hac Sede separata, non 

30 certe eodem modo ad eamdem Ecclesiam invisibilem et caelestem 
vere pertineat. Error multo perniciosior habetur, quando regimini 
temporali cuiusdam civilis gubernii agnoscitur indebitum ius sese 
ingerendi in gubernium Ecclesiae, quasi civitas christianorum 
mere terrestris, non autem in primis caelestis (cf. Phil. 3, 20). 

35 8. [Unitas in diversitate\ Erraret tamen qui unitatem in 
capite cum nimia uniformitate in corpore confunderet. Corpus 
unum diversa membra habet, et non parum suae fortitudinis et 
pulchritudinis ex ista diversitate trahit. Sic Ecclesia Christi, se 
circumstantiis locorum et temporum aptans, debet et vult ser- 

vare traditiones, consuetudines, necessitates proprias uniuscuius- [254] 
que regionis terrae ubi filii sui degunt, praesertim illarum ubi 
venerabiles Ecclesiae Orientales florescunt. Talis autem oppor- 
tuna diversitas non impedit, sed e contra postulat auctoritatem 
unicam quae omnia coordinet, coadunet et coniungat. 5 

9. [Damna ex divisione]. De cetero neminem latet omnes 
qui bona fide in separatis Ecclesiis vivunt et a Vicario Christi 
materialiter tantum et quasi per traditionem seiunguntur, ab Ec- 
clesia vera quodam modo alienos non esse. Privantur tamen 
multis mediis salutis quae in vera Ecclesia inveniuntur, praeci- io 
pue institutionibus et directionibus Magisterii, sine quibus fides 

et mores christiani non perfecte praeservantur. Et quidquid est 
de salute individuorum, certum est divisionem in sinu societatis 
christianae nocumentum secum ferre nec non magnum damnum, 
tam in expansione interiore et exteriore familiae Christi quam 15 
in eius contra adversas Portas Inferi certamine. « In hoc cogno- 
scent omnes quia discipuli mei estis, si dilectionem habueritis 
ad invicem » (Io. 13, 35). 

10. [Vestigia unitatis]. Unde fraterna sollicitudine permota 
exoptat Sacrosancta Synodus ut Fratres christiani dissidentes per- 20 
fectae unitati gregis Christi consulant et in « unum ovile » con- 
veniant. Certo non ignorat vincula spiritualia, in praeteritis sae- 
culis arcta, quae calamitas divisionis totaliter solvere non po- 
tuit. Immo cum intimo gaudio de communi cogitat patrimonio, 
cuius fratres Orientis simul ac Occidentis heredes facti sunt, nec- 25 
non de traditionibus peculiaribus, quibus a Sanctis Patribus locu- 
pletati sunt, ut ex eis haurientes se invicem exornent. Haec 
sunt communia bona vi quorum fratres, etsi separati, remanent 
fratres. 

11. [Opera Ecclesiae de unitate instauranda]. Fraternitatis 30 
in Christo et communis historiae luctarum victoriarumque pro 
Eius Regno in terris instaurando memor, Ecclesia catholica veri- 
tatem in charitate promovens, nunquam ab opere cessavit ut 
communionem omnium in Christum credentium ubique instau- 
raret, mediis divinis ac humanis adhibitis; Dei in unitate et tri- 35 
nitate adiutorium incessantibus adprecata est orationibus, Concilia 
oecumenica sacrorum Domini gregis pastorum adunavit, dubia 
declaravit, credenda proposuit, obnubilata illustravit. Romani 

[255] vero Pontifices, quibus a Christo Domino expressum mandatum 
fuit impertitum in Beato Petro ut agnos ovesque Ipsius pascerent 
(Io. 21, 16-17) et fratres confirmarent (Lc. 22, 32), nunquam 
ab hoc officio charitatis et veritatis saeculis labentibus cessabant 
5 nec cessant, paternis monitis fraternaque invitatione et horta- 
mentis adhibitis, confisi voluntatem Domini eiusque testamen- 
tum « ut omnes unum sint » (Io. 17, 20-21) tandem aliquando 
Deo Domino dante consummatum iri « sicut in caelis, et in terra », 
ut credat mundus Verbo incarnato a Patre misso (Io. 17, 21). 

10 12. Sancta proinde haec Oecumenica Synodus ex toto orbe 
terrarum adunata, muneris sui esse censuit enixa hortatione men- 
tes et corda omnium qui christiano gloriantur nomine ad hoc ad- 
ducere ut iunctis precibus et opere, instantius Deum exorent de 
ea unitate, quam Christus Dominus, antequam transiret ex hoc 

15 mundo (Io. 13, 1) a Patre exoravit (Io. 17, 11) et efficaciora 
adhibeant media, quibus omnia quae obsunt auferantur, quaeque 
prosunt promoveantur. 

13. [Media supernaturalia]. Sursum imprimis habenda sunt 
corda mentesque et manus nostras extollamus in Sancta unde 

20 veniet adiutorium nostrum (cf. Ps. 120; 133). Etsi enim hoc con- 
iungendi disiuncta opus non paucos hucusque attulerit fructus 
fatendum tamen est tentaminum exitum spem omnem non imple- 
visse. Quinimmo, tot et tanta adhuc remanent obstacula unitati 
verae et firmae adversantia, ut de felici successu illis qui tot 

25 viribus in sedanda controversia elaborant, desperandum sit, 
nisi Dominum Iesum in Evangeliis dicentem audiamus: •« Apud 
homines hoc impossibile est; apud Deum autem omnia possibilia 
sunt » (Mt. 19, 26) et iterum: « Omnia quaecumque orantes 
petitis, credite quia accipietis et evenient vobis. ... Omnia possi- 

30 bilia sunt credenti » (Mc. 11, 24; 9, 23). 

14. Si ergo ad tollendum lamentabile discidium quod a sae- 
culis inter Ecclesiam catholicam et Ecclesias orientales invaluit 
et adhuc perdurat, media humana sint omnino imparia, orationi 
tamen, dummodo fidem invictam habeat sociam, omnipotentia 

35 quaedam inest, iuxta ipsius Christi promissum, ad ea efficienda 
quae videntur hominibus impossibilia vel ardua. Omnes igitur qui 
unitati christianorum restituendae operam navant, ad hoc super- 
naturale medium recurrant imprimis necesse est. Instauratio enim 

pacis et concordiae inter christianos opus est non humanum, sed [256] 
gratiae, opus utique supernaturale in quo exsequendo in vanum 
desudabant operarii, si Deus cooperator non exstiterit (Ps. 126). 
Unde iubet haec Sancta Synodus ut preces non solum privatim, 
sed et publice fundantur ut Deus in Ecclesia sua omnes in unum 5 
congregare dignetur. 

15. Ad huiusmodi spiritualem conspirationem omnium obti- 
nendam, commendat haec Sancta Synodus, ut preces pro christia- 
norum unitate concinnatae et commendatae ubique instituantur 
terrarum; imprimis vero promantur supplicationes novendiales 10 
ante diem Pentecostes, a Leone Pp. XIII decretas « ad maturan- 
dum christianae unitatis bonum » 1 et perdurante « octavario 
orationum pro unitate » mensis Ianuarii, prout iam usu inter 
christianos venit. 

16. Cum autem « permagnum unitatis christianae praesidium 15 
divinitus oblatum est in Maria », 2 ad hanc adiutricem populi 
christiani potentem et clementissimam, Virginem et Dei et ho- 
minum viatorum Matrem maiore cum fiducia oportet occurra- 
tur. Eam nempe sanctus Germanus Constantinopolitanus hisce 
vocibus orabat: « Christianorum memento, qui servi tui sunt; 20 
omnium preces commendanda, spem omnium adiuva, fidem solida, 

tu Ecclesias in unum coniunge ». 3 Deiparae Mariae igitur fi- 
dendum, humani generis Protectrici supplicandum. Et cum de 
Orientalibus agatur Ecclesiis, specialis de eius mediatione et pro- 
tectione militat titulus: egregia scilicet quae in ipsam fuerunt 25 
earum Ecclesiarum merita. Hisce multum sane debetur de vene- 
ratione eius propagata et aucta; in orientalium Ecclesiarum plagis 
memorabiles dignitatis eius fuerunt assertores et vindices, pietate 
et scriptis gravissimi, laudatores ardore et suavitate eloquii insi- 
gnes. Repleatur Oriens et Occidens in Dei Genitricem et Matrem 30 
et refugium omnium christianorum laudationum et deprecatio- 
num vocibus, ut Ipsa fiat felix et diuturnum unitatis christifide- 
lium vinculum et columen, cuius firma lenique materna vi eorum 
omnium qui sunt Christi quique diligunt Dominum Iesum, unus 
fiat populus fratrum. 35 

17. Meminerint tandem omnes christifideles orationes eo 
efficacius suos effectus obtinere, quo ex puriore humilioreque 
procedunt corde. Unde morum integritas et ardens charitas in 

[257] deprecantibus Deum eiusque Matrem eluceant. Sciant insuper 
omnes qui in catholica vivunt unitate haud parvo pro fratribus 
procul degentibus offendiculo esse irreligiositatem illorum qui 
hoc excelso catholico nomine decorantur, et e contra, sanctitatem 
5 vitae catholicorum spem esse et germen futurae omnium christia- 
norum concordiae et unitatis. Quare haec Sancta Synodus iterum 
enixe commendat christianae vitae renovationem. 

18. [Media theologica\ Ad hanc ecclesiasticam unitatem 
omnium christianorum instaurandam multum praeterea confert 
io recta de divinis et ecclesiasticis rebus cogitatio. Methodo enim 
diversa Oriens et Occidens ad divina cognoscenda et contemplan- 
da protenduntur. Non tamen necessarium est ut mordicus defen- 
datur externa et temporibus locisque accommodata expressio, 
dummodo veritas revelata recte intelligatur et exponatur. 

15 19. Multum sane ad unitatem conferet, si in terminis, in ra- 
tione dicendi, immo in ipsa methodo res theologicas tractandi in- 
genio etiam orientali plus tribuatur et debitus habeatur respectus. 
Divinarum rerum studiosi igitur, qui non causas dissidii et diffe- 
rentiarum arte studioseque quaerunt, sed potius pro unione ad- 

20 laborant, caveant ne proprios scribendi loquendique modulos 
aliis imponere velint, sed sacra quadam harmonia in rebus creatis 
prae oculis habita, communia immo eadem ostendant sacrae de 
divinis scientiae lineamenta et dogmata. 

20. Ad hanc vero concordiam et harmoniam in re theologica 
25 obtinendam magnopere refert recursus ad fontes communes scien- 

tiae sacrae. Quare praeter assiduam diligentiam in Sacris Libris 
excolendis, studium quoque Patrum tum orientalium tum occi- 
dentalium, quod nostris diebus magno quidem in honore iam est, 
magis in dies adhuc promoveatur, ut commune Ecclesiae occi- 
30 dentalis orientalisque patrimonium clarius pateat communisque 
ostendatur origo. 

21. Curent etiam sacrae scientiae cultores ut in tractandis 
quaestionibus theologicis ab acerbis verbis, quae ad discidium 
augendum animosque alienandos non parum contulerunt, absti- 

35 neant et methodum positivam merae apologiae anteponant. Quod 
potissimum valeat, in exponenda doctrina de Ecclesia. Quapropter 
exoptat Sacra haec Oecumenica Synodus, ut in universitatibus, 

athenaeis, facultatibus et Seminariis sacrorum studiorum argu- [258] 
menta ecclesiologica de Ecclesiae unitate assidue tractentur, verus 
oecumenismus clare explicetur, catholica veritas a variis syste- 
matibus accurate distinguatur. 

22. Caveant tamen theologi et qui unitati ecclesiasticae adla- 5 
borant, ne falso irenismo quodam ducti, doctrinam catholicam ita 
conforment vel quodammodo accommodent doctrinis dissiden- 
tium, ut puritas doctrinae catholicae eiusque claritas detrimen- 
tum patiatur vel eius sensus genuinus et certus obscuretur. 

23. [Media liturgtca]. Omnibus quoque notum est quanto 10 
cum amore christiani orientales sacra liturgica peragant, quibus 
fidem suam roborant, Deum hominum amatorem filiali prose- 
quuntur devotione, Domino Iesu debitum exhibent obsequium 
Eiusque Genitrici amorem pietatemque ostendunt, pro necessi- 
tatibus suis aliorumque quam plurimas ardentes et incessantes 15 
exhibent supplicationes. Sacramentorum vero usu animarum re- 
generationem, refectionem et perseverantiam in vita christiana 
quaerunt atque inveniunt. In hisce utuntur peculiari quodam 
patrimonio liturgico et spirituali, a maioribus tradito, et linguis 
propriis laudes canunt Deo. Quae omnia Sacra haec Oecumenica 20 
Synodus non solum aestimatione debita et laude iusta amplecti- 
tur, sed etiam tamquam patrimonium commune universae Christi 
Ecclesiae considerat, commendat et custodiri iubet. Haec enim 

rei liturgicae orientalis iure probata varietas et peculiaritas nec 
non et « augusta antiquitas et praeclaro est ornamento Ec- 25 
clesiae omni, et fidei catholicae divinam unitatem affirmat ». 4 
Propterea eadem ratione et modo quo in Concilio Florentino 
declaratum est, etiam haec Sancta Synodus declarat ritus et cae- 
remonias Orientalium, quae fidei catholicae integritatem et mu- 
tuam coniunctionem nequaquam impediunt, esse retinendas et 30 
maxima diligentia colendas. 

24. Idque sciant ac secum reputent tum qui in catholicae 
Ecclesiae gremio sunt nati, tum qui desiderio ac voto eidem asse- 
quendae velificantur, se nunquam coactum iri proprios legiti- 
mos ritus relinquere, qui quidem aequali aestimatione aequa- 35 
lique decore habendi communem matrem Ecclesiam exornant. Ma- 
xima igitur religione praeprimis ipsi Orientales suos ritus liturgi- 
cos observent in eisque cognitionem semper maiorem usumque 

[259] semper perfectiorem capiant, si ab iis ob temporum vel perso- 
narum adiuncta aliquomodo defecerint, ad avitas venerandasque 
memorias redire gaudeant. 

25. « Quo loco illud apte cadit animadvertisse, quod sacri 
5 ritus, tametsi per se instituti non sunt ad dogmatum catholicorum 

evincendam veritatem, eadem tamen viva propemodum expri- 
munt splendideque declarant. Quapropter vera Christi Ecclesia, 
sicut magnopere studet ea custodire inviolata quae, utpote divina, 
immutabilia accepit, ita in usurpandis eorumdem formis non- 
io nunquam concedit novi aliquid vel indulget, in iis praesertim quae 
cum venerabili antiquitate conveniant ». 5 

26. Haec tandem S. Synodus verba a Paulo Pp. V prolata 
sua facit de omnibus sacris ritibus et caeremoniis, quibus Orienta- 
les iuxta SS. Patrum instituta in divinis officiis et sacrosanctae 

15 Missae sacrificio, ceterorumque Sacramentorum administratione 
aliisque sacris functionibus utuntur, quae, « dummodo veritati 
et doctrinae fidei catholicae non adversentur, et communionem 
cum Romana Ecclesia non excludant, per Unionem tollere aut 
extinguere Ecclesiae Romanae intentionem, mentem et volunta- 

20 tem non fuisse, nec esse neque id dici vel censeri potuisse nec 
posse ». 6 Nulli proinde criminationi aut timori dari potest locus 
apud Orientales, quasi in Ecclesia catholica non propriam sed alie- 
nam inventuri sint domum. Ad hanc enim Ecclesiam ipsis late 
reserata patet ianua, in qua « orientalium dignitas Ecclesiarum, 

25 pervetustis rerum monumentis eisque insignibus commendata, 
magnam habet toto christiano orbe venerationem et gloriam ». 7 

27. [Media canonica seu disciplinaria]. Quod de ritibus 
dictum est, idem valet etiam de legitimis populorum moribus et 
consuetudinibus, SS. Patrum institutionibus et ecclesiastica di- 

30 sciplina sancitis, quas Ecclesia catholica semper retinuit, exceptis 
illis « quae periculum generant animarum et ecclesiasticae dero- 
gant honestati », 8 vel unitati obstant. « Quippe rei catholicae 
valde nimirum interest eam omnino tolli ac dilui opinionem quae 
quosdam ex Orientalibus antehac tenuit, perinde ac si de ipsorum 

35 iure, de privilegiis, de rituali consuetudine vellent Latini detra- 
ctum quidquam aut deminutum ». 9 

28. Sancta haec Oecumenica Synodus vestigiis hisce inhae- 

rens plane agnoscit et confirmat ius, quo Orientalis Ecclesia pol- [260] 
let se secundum propriam ac peculiarem disciplinam regendi, ut- 
pote moribus suorum fidelium magis congruam, atque bono ani- 
marum consulendo aptiorem. Id tamen minime obstare debet 
unitati quae inter occidentalem et orientalem Ecclesiam vigere 5 
debet, cuius mutuam cognitionem hoc Concilium promovere in- 
tendit, unde et mutuus amor provenit et mutua aestimatio. 

29. [Media psychologica]. Iam necessitas urget ut novis 
quibusdam rationibus Oriens et Occidens intueantur se invicem 
animosque disponant. Cum omnes quorum « unus est magister io 
Christus », fratres simus (Mt. 23, 8), charitas fraternitatis, mo- 
nente Apostolo, maneat in nobis (Hebr. 13, 1). Veri enim Christi 
agnoscimur discipuli si dilectionem habuerimus inter nos (Io. 

13, 35). « Qui enim non diligit fratrem suum quem videt, Deum 
quem non videt, quomodo potest diligere? » (1 Io. 4, 20). 15 
Omnes igitur Ecclesiae Catholicae fllii eadem erga fratres sepa- 
ratos se gerant fraterna et sincera charitate. Magnam aestimatio- 
nem ac dilectionem fratribus eodem pretiosissimo Sanguine Chri- 
sti redemptis mente et corde sincere exhibeant. Sermo cum fra- 
tribus separatis sit simplex et rectus, quo « cogitationes pacis et 20 
non afflictionis » (Ier. 29, 11) manifestentur, corda demulcean- 
tur et suavi vinculo pacis et concordiae adstringantur. Qui mo- 
dus cogitandi quam diligentissime observetur in libris de fide, de 
liturgia, de historia ecclesiastica fratrum dissidentium scribendis, 
in quibus animus auctoris irenicus et solo studio veritatis et cha- 25 
ritatis ductus luce solis clarior eniteat. 

30. A vera et sincera charitate quam longissime falsus et 
perniociosus zelus abest. Quem Dominus in discipulis suis ignem 
de caelis minitantibus, verbis non ambiguis reprobavit: « Ne- 
scitis cuius spiritus estis » (Lc. 9, 55). Spiritus enim veritatis est 30 
spiritus charitatis et verbis utitur blandis et benignis. Verba 
autem dura et acerba animum produnt illum, quem Dominus 
duro iudicio damnavit: « Qui autem dixerit fratri suo: Raca, 
reus erit concilio. Qui autem dixerit: Fatue, reus erit gehennae 
ignis » (Mt. 5, 22). Caveant igitur quam studiosissime omnes 35 
christifideles ne ullo modo et quovis praetextu animis fratrum 
dissidentium offensas, quantulaecumque sint, qua loquendo qua 
scribendo inferant. Nemini liceat iudicio contendere cum fratri- 
bus, cum omnium nostrum unus iudex sit Deus, « scrutans cor, 

[261] et probans renes » (Ier. 17, 10); « Homo enim videt ea quae 
parent, Dominus autem intuetur cor » (1 Reg. 16, 7). Abstinen- 
dum igitur deinceps erit ab illis verbis, quae iudicium aliquod 
malevolum exprimunt vel secundum aestimationem fratrum dissi- 
5 dentium exprimere reputantur, quamvis iam diu usu venerint. 
Veritas historica obiective et irenice statui potest et debet. 

31. In documentis quibus historia scissionis Ecclesiae illu- 
stratur, multa proh dolor! inveniri possunt quae spiritui chari- 
tatis fraternae et mutuae comprehensionis contraria esse viden- 

10 tur. Qua in re qui intra et extra Ecclesiam sunt ante omnia verba 
orationis Dominicae corde compuncto et humiliato iterum atque 
iterum repetant: « Dimitte nobis debita nostra, sicut et nos 
dimittimus debitoribus nostris ». Illud etiam Domini nostri Iesu 
Christi in memoriam revocare iuvat: « Qui sine peccato est ve- 

15 strum, primus in illam lapidem mittat » (Io. 8, 7). Gravissimum 
etiam illud Apostoli animo trepido volvamus: « Si dixerimus 
quoniam non peccavimus, mendacem facimus eum, et verbum 
eius non est in nobis » (1 Io. 1, 10). Non tumidum pharisaeum, 
sed humilem secuti publicanum, pectora percutiamus, misericor- 

20 diam divinam supplici voce implorantes: « Parce, Domine, parce 
populo tuo » (Ioel 2, 17). Erroribus tempore acto utrimque com- 
missis, unius populi christiani fratres in varias abierunt partes. 
Spiritu poenitentiae et expiationis omnium christianorum tan- 
dem fiat, ut in una paterna domo seu Ecclesia iterum adunentur. 

25 32. Unitas in necessariis esse debet, ut docet Apostolus: 
« Unus Dominus, una fides, unum baptisma. Unus Deus et Pa- 
ter omnium, qui est super omnes, et per omnia, et in omnibus 
nobis » (Eph. 4, 5-6). In ceteris vero praeluceant verba eiusdem 
Apostoli: « cum omni humilitate et mansuetudine, cum patientia 

30 supportantes invicem in charitate, solliciti servare unitatem Spi- 
ritus in vinculo pacis » (Eph. 4, 2-3), omni spiritu contentionis, 
falsae aemulationis et amoris proprii reiecto, ut revera « super 
omnes, et per omnia et in omnibus » sit Deus et quaerantur quae 
sua sunt. 

35 33. Quoniam inter causas diuturnae separationis, qua adhuc 
hodie christiani scinduntur, peculiari modo recensetur mutua igno- 
rantia, plurimum iuvabit, si viri rerum controversarum periti cum 

fratribus separatis amica instituant colloquia, in quibus opiniones [262] 
diversas animo sereno et christiana charitate inter se discutiant. 

34. Ipsi sacri locorum Praesules et Antistites quibus portio 
gregis Christi commissa est, colloquia et conversationes cum fra- 
tribus dissidentibus opportune foveant et promoveant. Pastor 5 
enim bonus non solum oves in caulis cubantes, sed ad instar 
Pastoris Boni etiam extra ovile vagantes inquirit. Qua in re si 
negligens fuerit, meminerit antiqui Prophetae acerbis verbis pa- 
stores carpentis: « Vae pastoribus Israel! ... Quod infirmum fuit 
non consolidastis, et quod aegrotum non sanastis; quod confrac- 10 
tum est non alligastis, et quod abiectum est non reduxistis, et 
quod perierat non quaesivistis » (Ez. 34, 2 ss.). 

35. Potestas tenebrarum et « princeps mundi huius » ma- 
gnam partem generis humani iugo suo subegit. Divina et humana 
iam periclitari videntur. Commune patrimonium christianae civi- 15 
litatis nobis defendendum est non solum in religione, sed etiam 

in modo et ratione vivendi sociali et civili; in litteris, in artibus, 
in oeconomia, in re politica, domestica et familiari. Libertas et 
dignitas personae humanae nisi collatis viribus omnium christia- 
norum efficaciter vix defendi poterit. Exhortatur proinde haec 20 
Oecumenica Synodus omnes qui Christi nomine gloriantur ut 
aciem communem contra gliscentem atheismum et materialismum 
constituant. Virulentus hostis qui commune omnibus christianis 
et in Deum credentibus machinatur et minatur exitium et ruinam, 
viribus unitis sustinendus et repellendus est. Qua in pugna spi- 25 
rituum, homines civitatesque christianae solo auxilio divino freti, 
armis spiritualibus confligere debent, « quoniam non est nobis 
colluctatio adversus carnem et sanguinem, sed adversus principes 
et potestates, adversus mundi rectores tenebrarum harum, contra 
spiritualia nequitiae, in caelestibus » (Eph. 6, 12). 30 

36. In via hac, qua « peregrinamur a Domino » (2 Cor. 5,6), 
non semel fratres, qui tenuitate rerum aguntur, obviam habe- 
bimus. Absque ulla « acceptione personarum » (cf. Iac. 2, 1) 
effuso corde manus porrigamus adiutrices omnibus in Christo 
fratribus, Apostolo graviter monente: « Qui habuerit substantiam 35 
huius mundi, et viderit fratrem suum necessitatem habere et 
clauserit viscera sua ab eo, quomodo charitas Dei manet in eo? 

[263] Filioli mei, non diligamus verbo neque lingua, sed opere et veri- 
tate » (1 Io. 3, 17). 

37. Sed et antiquorum promeritorum grata memoria mul- 
tum conferre solet ad emulcendos animos amaritudinibus discidii 

5 exacerbatos omnino constat. Monet proinde haec Sancta Synodus 
omnes Ecclesiae fideles ut fratribus orientalibus dissentientibus 
ea libenter agnoscantur in historia, traditionibus et institutis pro- 
priis, quibus de universa Ecclesia bene meriti fuere, prout clare 
testantur documenta. « Apud illas enim, inita benignissimo Dei 

10 consilio humanae redemptionis primordia, celeriter ad ea pro- 
peravere incrementa, ut laudes apostolatus et martyrii, doctrinae 
et sanctitatis primo honore floruerint, primam saluberrimorum 
fructuum laetitiam ediderint. Ex illis autem perampla beneficio- 
rum vis in caeteros late populos mire profluxit ». 10 In illis etiam 

15 plagis primi illi magni floruerunt fidei et veritatis indefessi pro- 
pugnatores, quam inviolatam servarunt, quam ipsam « splendore 
virtutum, magnitudine ingenii, excellentia doctrinae certatim il- 
lustravere Athanasius, Basilius, Gregorius Nazianzenus, Ioannes 
Chrysostomus, uterque Cyrillus, aliique magni complures, quo- 

20 rum gloria ad Orientem atque Occidentem, tamquam communis 
haereditas aeque pertinet Orientales etiam Ecclesiae appel- 
lari solent « Ecclesia septem Conciliorum »; in quibus quidem 
Conciliis fides et doctrina christiana praeclaras obtinuit de errore 
victorias. De his omnibus Ecclesia Christi gratam servat memo- 

25 riam, cuius testes saeculorum decursu Romani exstant Pontifices 
et Sancta haec Oecumenica Vaticana Synodus suam sociat solem- 
nem vocem. 

38. [Media practica]. Hoc spiritu et hac animorum dispo- 
sitione Ecclesia Catholica nunquam cessabit ea omnia adhibere 

30 media ut tandem Christi Domini testamentum de uno ovili et de 
uno Pastore suam plenam nanciscatur exsecutionem (Io. 17, 23). 
Deo proinde agens debitas gratias de desiderio ecclesiasticae 
unitatis in variis orbis terrarum regionibus excitato in animis fra- 
trum separatorum, Sancta haec Oecumenica Synodus omnibus 

35 enixe commendat ut media efficaciora adhibeant ut desiderium 
hoc exoptato coronetur fructu. 

39. Sacri imprimis Antistites, quos Spiritus Sanctus « posuit 
regere ecclesiam Dei » (Act. 20, 28), in propriis dioecesibus non 

solum oecumenicae advigilent actioni, sed eam promoveant, diri- [264] 
gant et evolvant, congruis adhibitis mediis et debita duce pru- 
dentia, idque sui episcopalis esse muneris reputent. Venerabilia 
vero Ecclesiarum orientalium catholicarum Capita, qui patriar- 
chali condecorantur titulo, meminerint sibi primas in hoc labore 5 
spectare partes, quas explebunt si, propriis communitatibus invi- 
gilando eorumque patrimonium spirituale, theologicum, canoni- 
cum et liturgicum conservando et promovendo, fratribus sepa- 
ratis persuadeant in Ecclesia Catholica non solum nihil detrimen- 
ti sibi esse timendum, sed potius incremento spirituali frui se io 

12 

posse. 

40. Sacri dein ministri, episcoporum in cura animarum coo- 
peratores, gravitatis et necessitatis huius negotii memores, omne 
adhibeant studium ut ad hoc parati accedant. Immo, valde optan- 
dum est ut in unaquaque dioecesi et Religione quidam consti- 15 
tuatur coetus virorum in rebus orientalibus peritorum, qui aliis 

in sacro ministerio confratribus possint esse consilio et auxilio. 
Eidem vero coetui suppeditentur a propriis Superioribus necessa- 
ria media et auxilia. 

41. Hunc in finem iam Seminariorum Collegiorumque tum 20 
saeculares tum regulares alumni, futuri in vinea Domini operarii, 
debite et sufficienter instruantur in iis quae ad rectam methodum 

in actione oecumenica pertinet eorumque mentes et ingenia rerum 
orientalium convenienti cognitione imbuantur. 

42. Pro clericis praesertim orientalibus vel iis qui in Oriente 25 
iussu Superiorum navabunt operam, erigatur quoddam Institutum 
superiorum theologicorum studiorum, praesertim in Urbe et ubi 
necessitas idem postulaverit, in quo plenum curriculum disciplina- 
rum theologicarum ad mentem et secundum methodum Orien- 
talibus magis respondentem instituatur. In aliis vero theologicis 30 
facultatibus et Seminariis maioribus habeantur sufficientes lec- 
tiones de rebus orientalibus, ut mutua cognitio aptius promo- 
veatur. Cuius rei causa etiam clericis dissidentibus orientalibus, 

si id petant vel a propriis mittantur pastoribus, aditus pateat ad 
athenaea catholicorum. 35 

43. Omnes christifideles vero ne sese excusatos considerent 
a debita sollicitudine ad procurandam ecclesiasticam unionem om- 

[265] nium qui christiano condecorantur nomine. Meminerint se teneri 
reditum fratrum separatorum ad unitatem catholicam verbis, ope- 
re et potissimum precibus procurare. Quare de damnis scissio- 
num et dissidiorum nec non de bonis unitatis et concordiae rite 
5 edoceantur. 

44. Hunc in finem, occasione data, per eparchias, paroecias, 
seminaria religiosasque vel pias domos habeantur « dies pro 
Oriente », cum aptis conferentiis vel collationibus, ecclesiasticis 
caeremoniis et ad Deum supplicationibus, ut animi melius ad 

10 ecclesiasticam exoptandam christianorum unitatem disponantur 
et gratia Dei operi huic sancto abundantior procuretur. 

45. Placet apprime huic Sanctae Oecumenicae Synodo hoc in 
loco laude condigna extollere conamina et merita plurimarum in 
orbe catholico vigentium tum clericorum tum laicorum consocia- 

15 tionum, quae ad unitatem ecclesiasticam christianorum restituen- 
dam conditae sunt. Quas ut impensiorem adhuc promoveant ope- 
ram, haec Sancta Synodus valde hortatur, ut collatis consiliis et 
viribus quantum fieri potest unitis, in unionem procurandam una 
manu adlaborent, exemplo ob oculos habito eorum qui pro Ec- 

20 clesiae unitate usque ad sanguinis effusionem bonum certamen 
certarunt, quorum nomina gloriae sunt Ecclesiae, quae nonnullos 
ex iis in catalogum Sanctorum suorum adnumeravit. Sancta haec 
Oecumenica Synodus enixe commendat ut causa eorum qui pro 
Unitate Ecclesiae sancte adlaboraverunt, optimis quibusque me- 

25 diis promoveatur, pro bono totius Ecclesiae et unionis omnium 
christianorum promovendae. 

46. Ut in unione instauranda maiore cum efficacia proceda- 
tur, apud Sedem Apostolicam constituatur de unitate Ecclesiae 
promovenda Sacrum Consilium seu Congregatio virorum perito- 

30 rum ex orientali et occidentali Ecclesia delectorum, cuius erit, 
sub auctoritate Romani Pontificis, negotium hoc moderari, et 
pro necessitatibus locorum et regionum omnibus auxilio adesse. 

47. Nobile in devotione erga Sedem Apostolicam manife- 
standa certamen, quo omnes Ecclesiae Catholicae filii orientales 

35 aeque ac occidentales flagrant et ardent, Patres huius Oecumeni- 
cae Synodi ingenti afficit gaudio. Quae filialis erga Patrem Com- 
munem amoris inter fratres aemulatio procul dubio magnum sor- 

tiri poterit incrementum, si in regimine Ecclesiae etiam ex Oriente [266] 
fratres maiorem adhuc nanciscantur portionem. Universalis vero 
Ecclesiae indoles ad oculos etiam fratrum separatorum apprime 
demonstrari poterit, si qui Apostolicae Sedis in variis nationibus 
vices gerunt ex omni quae sub caelo est natione seligantur. Id 5 
autem quam maxime exoptat haec Oecumenica Synodus, ut omnes 
partes aequales Ecclesiae sub uno coalescant Capite, qui neque 
orientalis sit neque occidentalis, sed Pater Communis. 

48. [Unitatis conditiones et modus\ Si tandem gratia Dei 
omnipotentis et misericordis movente, hominibus vero bonae 10 
voluntatis cooperantibus eveniat ut fratres nostri orientales ad 
unitatem universalis Ecclesiae accedere et locum ipsis in paterna 
domo spectantem occupare exoptent, Sancta haec Oecumenica 
Synodus animo pervolvens « quod non ingenti discrimine seiun- 
guntur: immo, si pauca excipias, sic cetera consentimus, ut in 15 
ipsis catholici nominis vindiciis non raro ex doctrina, ex more, 

ex ritibus, quibus Orientales utuntur, testimonia atque argumen- 
ta promamus », 13 ut communi desiderio occurrat, sequentia sta- 
tuere decernit. 

49. Imprimis a redeuntibus nihil plus exigatur, quam quod 20 
necessarium revera est, ut membra unius, sanctae, catholicae et 
apostolicae Ecclesiae Christi reapse fiant. Quare, iis redeuntibus, 
qui bona fide extra societatem Ecclesiae catholicae hucusque ver- 
sati sunt, satis erit si formula quaedam simplex professionis fidei 

eis proponatur, qua potiores ac necessariae fidei veritates, eae 25 
praesertim quae Ecclesiae unitatem respiciunt, contineantur. Ab 
illis autem, qui ab ecclesiastica unitate proprio actu defecerint, 
in eorum reditu, praeter illam modo dictam fidei professionem, 
expressa errorum abiuratio oportet exquiratur ut facile cuique 
patet. 30 

50. Communitatibus vero orientalibus, si, Deo illuminante 
et adiuvante, ad unitatem catholicam, sub auctoritate Romani 
Pontificis redire voluerint, servatis iis quae de professione fidei 
sunt servanda, ius agnoscitur propriam disciplinam servandi eam- 
que sectandi, iis tantummodo quae, si forsan adsint, rectae fidei 35 
aut bonis moribus adversantur expunctis. 



51. Cum sacerdotium apud orientales, separatos ab Ecclesia 

[ 267] catholica, servatum sit, nulla adduci potest ratio, ob quam de vali- 
ditate Sacramentorum dubium moveatur, si, quae ad Sacramenta 
conficienda sunt necessaria, servatis probatis ritibus, a ministro 
posita fuerint. Quare Ordines sacri apud orientales separatos con- 
5 lati ut validi agnoscuntur, atque clericis orientalibus, cum ad Ec- 
clesiam catholicam reversi fuerint, in quocumque sint gradu ordi- 
nati, ius agnoscitur proprium Ordinem exercendi, nisi in casu 
peculiari, ob rationes vere graves, aliter a Sede Apostolica fuerit 
provisum. 

10 52. Ut tandem omne dubium vel minus recta suspicio e me- 
dio tollatur, nemo existimare praesumat statum rerum orienta- 
lium in Ecclesia catholica in hodiernis adiunctis vigentem esse 
definitivum vel omnino immutabilem ita ut meliorem ordinatio- 
nem suscipere non posset, nec in eo obstaculum, quo reditus ad 

15 Ecclesiam catholicam impediatur, quaerat; siquidem disciplina 
ecclesiastica et ordo hierarchicus, secundum necessitatem a Sede 
Apostolica probatam, mutationem ac perfectiorem valent recipere 
formam, quae novis rerum adiunctis magis respondeat et Orien- 
talium dignitati et momento melius conferat. 

* * * 

HlS DECLARATIS ET STATUTIS, NIL REMANET NISI UNO ORE, 
SINCERO CORDE, IN GRATIA DoMINI NOSTRI IESU CHRISTI ET 
IN CHARITATE DEI ET IN COMMUNICATIONE SANCTI SPIRITUS 
ILLA REPETAMUS VERBA LlTURGIAE S. BASILII MaGNI: « FAC 

cessent schismata ecclesiarum », « congrega dispersos 
et reduc errantes, et coniunge sanctae tuae catholicae 
et Apostolicae Ecclesiae ». 

NOTAE 

1 Leo XIII, Litt. Encycl. Divinum illud, 9 maii 1897: Leonis XIII 
Acta, vol. XVIII, pp. 146-147. 

2 Leo XIII, Litt. Encycl. Adiutricem populi, 5 sept. 1895: 1. c, 
vol. XV, p. 308. 

3 Or. in Dorm. Deiparae, III, a: PG 98, 371. 

4 Leo XIII, Litt. Apost. Orientalium dignitas, 30 nov. 1894: 1. c, 
vol. XIV, p. 361. 

5 Ibid., p. 361. 

6 Paulus V, Const. Apost. Solet circumspecta, 10 dec. 1615: Ma- 
gnum Bullarium Rom., ed. Taurinen., vol. XII, 1867, p. 341. 

2 - RELATIO 

EM.MI P. D. HAMLETI IOANNIS CARD. CICOGNANI 
PRAESIDIS COMMISSIONIS DE ECCLESIIS ORIENTALIBUS 

Venerabiles Fratres, 

E variis schematibus quae pontificia commissio praeparatoria de 
Ecclesiis Orientalibus iam apparavit, nunc vobis exhibetur tantummodo 
schema, cui titulus: de unitate Ecclesiae: ut unum sint. Consentaneum 
enim omnino est, ut in Concilio Oecumenico vox attollatur Orientis 
amica. 

Hoc modo rursus sollemniter profiteri volumus vincula fraternita- 
tis, quibus cum Orientalibus separatis in Christo coniungimur, atque ad 
eorum considerationem haec proponimus: Considerate, fratres, atque 
perpendite: olim uniti, unum eramus; nunc etiam eadem fides nos 
coniunctos tenet, nonnullis exceptis veritatibus; quarum veritatum prae- 
cipua ea est, quae respicit petram, supra quam aedificatur Ecclesia. Ec- 
clesia una est, quia talis a divino ipsius conditore est constituta; at, 
proh dolor, in ea divisiones inductae sunt. Sollicitudo de unione redin- 
tegranda nobis ac vobis profecto communis est; en vobis, igitur, docu- 
mentum quo viae indicantur ad hanc unitatem fovendam et peragen- 
dam. Hoc documentum vox nostra est, nostrum omnium, dicimus, 
qui ad Concilium Oecumenicum Vaticanum Secundum celebrandum una 
convenimus; huic Concilio ut « Patres » et « Iudices » intersunt vene- 
rabiles patriarchae catholici Orientis et quam plurimi episcopi et archi- 
mandritae variorum rituum; immo nec desunt quidam ex vobis, qui 
in hoc Concilio adsunt ut Observatores. 

Huiusmodi unionis instaurandae sollicitudo urget sane quam ma- 
xime; nihilominus prae oculis habendae sunt gravissimae diflicultates, 
quae huic unioni obstant, quia plura iam saecula elapsa sunt a separa- 
tione patrata, atque interim magis magisque invaluerunt rationes di- 
verse cogitandi et sentiendi in Ecclesia. 

In schemate apparando, haec omnia mature perpensa sunt atque eo- 
rum, ut oportebat, ratio habita est. Fortasse alicui videbitur hoc vel illud 
doctrinae caput in schemate aliquantisper favere menti seu mentalitati 
fratrum separatorum propriis. Nihilominus germana doctrina catholica 
exposita est, quamvis in ea exponenda opportunum visum sit adhibere 
dictiones, quae ad Orientalium cogitandi rationem magis sunt accom- 
modatae. 

In Ecclesiae annalibus numquam uti modernis temporibus tam cre- 
bro de unitate Ecclesiae sermo fuit; ac numquam, ut inde a Leonis XIII 
aetate, huic rei efficiendae tam laboriosa opera data est. Siquidem apud 
omnes constat, quot pro Oriente instituta ecclesiastica atque opera 
excitata sint, quot scripta in vulgus edita, et quot preces Deo sine inter- 
missione admoveantur. 

Hoc Concilium Oecumenicum haec omnia mirum in modum pro- 
movit atque communem spem magnopere adauxit; inter ipsius fructus 
recensendus est secretariatus pro unione christianorum, qui a Summo 
Pontifice Ioanne XXIII hoc consilio conditus est, ut veluti benevolentiae 
et amoris testimonium exstaret erga eos omnes, qui christiano nomine 
censentur; et quidem secretariatus deinde novum incrementum suscepit 
opera consultorum, in rebus orientalibus peritorum, qui ad auxilium 
ferendum eidem secretariatui advocati sunt. 

Flagrantissimis in omnium optatis est, ut fratribus orientalibus sepa- 
ratis Concilium Vaticanum II exspectatum huiusmodi documentum 
praebeat, quo viae unionis instaurandae indicentur, et media suppedi- 
tentur ad depellenda praeiudicia, timores, suspiciones, et id quidem forma 
et terminis, quae menti Orientalium magis respondeant. Hoc documen- 
tum in caritate Christi exhibetur; doctrina quae Ecclesiam respicit in 
sua luce proponitur; in eo eminet momentum religiosum et historicum, 
quod variis Orientalium ritibus eorumque disciplinae tribuendum est; 
nihil vero habetur, quod aliquo modo pertineat ad dolendas praeterito- 
rum temporum vicissitudines atque contentiones. 

Ut paucis rem concludam, hoc schema exaratum est ad unitatis viam 
sternendam in veritate et caritate Christi; ita quidem ut doctrinam ex- 
ponat ac simul ad actionem pastoralem magnopere conferat, cum hic 
sit finis Concilii Vaticani II, quem Augustus Pontifex pluries declaravit 
atque commendavit. 

Tota res forsan clarius eminebit cum disceptabitur de Oecumeni- 
smo ex parte commissionis theologicae et ex parte secretariatus pro 
unione christianorum. Nostrum schema ad hoc tendit ut recte appareat 
quod propinquius ad invicem nos sumus quam a multis reputatur, et 
animum vult addere et spem fovere ut revera « unum simus ». 

Sedula qua par est diligentia ratio habita est animadversionum 
omnium, quae de hoc schemate a venerabilibus Fratribus missae sunt; 
officium erit praesertim commissionis conciliaris competentis sapienti 
iudicio necessarias emendationes introducere. 

Nunc vero, rev.mus P. Athanasius Welykyj, qui in commissione 
praeparatoria de Ecclesiis Orientalibus munere secretarii functus est, 
vobis summa lineamenta huius schematis breviter illustrabit. 

Animadversiones scripto exhibitae: 

Notulae pro unione fratrum separatorum. Hoc schema confectum fuit 
seiunctim, non ex eo quod quasi non congruat aut non inserendum esset 
suo tempore tractatui de Ecclesia, ubi bene inseritur, sed adamussim et ex 
condicto ut Concilium Vaticanum II documentum speciale haberet pro Orien- 
te, ad reverentiam et ad significandam eius nobis maiorem propinquitatem, 
attentis eius propriis adiunctis inter christianos. 

Bene scitur historiam separationis seu separationum Orientis valde dif- 
ferre a dissidio protestantico, et Orientem fere omnia retinuisse antiquae 
fidei. 

Fratres orientales perdurante longa periodo praeparatoria Concilii, oculos 
et mentem verterunt ad Concilium et Romam versus, etsi plura discordantia 
de finalitate Concilii prolata fuerunt. Ob hanc rationem in sinu commissionis 
pro Ecclesiis Orientalibus cogitatum fuit de parando aliquo' documento no- 
strae eorum recordationis , in quo documento fides christiana communis — et 
fere eadem — revocaretur et simul exhiberetur pignus fraternae benevolen- 
tiae. Bonum esse putamus in Concilio Oecumenico- hanc haberi recordatio- 
nem Orientis, attentis eius praeclaris meritis, et, ut utar verbis Leonis XIII, 
« Orientalium dignitate » considerata. 

Intra hos fines propositum fuit schema; contineatur ergo in suis terminis; 
et evitetur sumere occasionem suscitandi complexas quaestiones de Oriente; 
hoc enim prorsus exsulat a proposito schemate. 

Rev. P. Athanasius Welykyj, O.S.B.M.: 

Venerabiles Patres, 

Etsi benevolo iussu em.mi praesidis commissionis de Ecclesiis Orien- 
talibus cogor, et benigno permissu em.mi Concilii praesidis possum vos, 
venerabiles Patres, ailoqui, menti tamen haerent illa Isaiae Prophetae, 
sincere confitentis: A, A, Domine, loqui nescio. Ne indoctus videar 
doctores docere, rogo vos, venerabiles Patres, indulgeat paterna bene- 
volentia vestra audaciae devoti filii; suppleat excelsa sapientia vestra igno- 
rantiam insuficientis discipuli et patientia vestra nota et probata igno- 
scat inexperientiae humilis religiosi. 

Hisce corroboratus Domino Deo benedicente vos alloqui audeo. 1 

Circa schema propositum de Ecclesiae unitate: ut omnes unum sint, 
haec in genere notanda sunt. Votis ad commissionem antepraeparato- 
riam ex toto orbe terrarum missis et attente consideratis, commissioni 
praeparatoriae de Ecclesiis Orientalibus quaestio proposita haec fuit: 
« De modo reconciliandi Orientales dissidentes », quam quaestionem 
commissio viginti fere sessionibus particularibus ac plenariis expedivit. 

Hoc schema ergo solummodo de fratribus orientalibus non catholicis 

agit; nihilominus ad totum orbem terrarum catholicum dirigitur eumque 
directe alloquitur. 

Commissio de Ecclesiis Orientalibus praeparatoria insuper alias 
quaestiones sibi demandatas habuit, uti verbi gratia, quaestiones de com- 
municatione in sacris, de ritibus in Ecclesia et etiam de aliis praecipuis 
argumentis ad disciplinam spectantibus, quae pro aliis commissionibus 
indicata erant, relate tamen ad Ecclesias Orientales. Haec omnia, quae 
disciplinam attinent, in unico schemate generali sub titulo: Decretum 
de Ecclesiis Orientalibus in altera sessione Concilii tractabuntur, in quo 
de ritibus in Ecclesia, de disciplina cleri, de Sacramentis nec non de 
cultu divino quaedam principaliora et necessaria praebere in proposi- 
tis est. 

Haec innuimus ut melius explicetur tenor praesentis decreti, quod 
plurima ex argumentis dictis supponit, et proinde non amplius tractat. 

Ex his observationibus iam explicantur quaedam animadversiones 
ad schema nostrum hisce ultimis hebdomadis a plus quam sexaginta 
Patribus Conciliaribus factae (quae iam in ordine dispositae proxime 
in commissione conciliari perpendentur); quae quidem animadversiones 
maxima ex parte, immo fere unice, hoc obiciunt, quod in hoc schemate 
silentium fit de dissidentibus seu fratribus separatis occidentalibus. Fa- 
tendum est, commissionem competentiam et limites sibi adsignatos trans- 
gredi non potuisse. 

Quod spectat ad schemata commissionis theologicae (de Oecume- 
nismo, cap. XI constitutionis de Ecclesia) et secretariatus de unione 
christianorum fovenda (de Oecumenismo catholico), haec tempore pro- 
positionis nostri schematis nondum apparata erant neque consuli potue- 
runt. An proinde hae materiae in quodam generaliori decreto unico 
proponi debeant, non est cur hic disseram. 

His in genere dictis, gressus nobis est ad breves quasdam delucida- 
tiones schematis faciendas. 

Ad titulum quod attinet, dicendum est: plus quam decem alii ti- 
tuli a commissione considerati sunt, et selectus fuit titulus propositus, 
in quo ipsa materia tractanda eiusque finis clare et breviter indicantur. 
Est titulus simpliciter indicativus, qui proinde nec quaestionem describit 
nec materiam exhaurit. Agitur in decreto de quaestione quae spectat ad 
Ecclesiae unitatem, et quidem eo fine « ut omnes unum sint ». Non 
utique, stricte loquendo, de unitate Ecclesiae theologica sermo est; 
Ecclesia divinitus fundata una est, et semper erit. Agimus potius de uni- 
tate, quae dicitur, sociali, seu de unitate omnium in Christum creden- 
tium in hac una Ecclesia Christi in terris peregrinante; quae unitas so- 
cialis Ecclesiae sane adhuc desideratur, eiusque defectus in damnum 

vertit totius societatis christianae. Tandem notandum est: in titulo huic 
decreto dando, vitanda erant quae speciem cuiusdam indebiti prosely- 
tismi praeseferre videantur. 

Textus schematis quoad ipsam materiam in tres dispescitur partes; 
quod quidem etiam ex forma externa colligi possunt in finali redactione 
decreti. 

In prima parte, quae usque ad n. 12 extenditur, sermo est de Ec- 
clesiae unitate theologica, quae in unitate imprimis regiminis, seu in 
Petro visibiliter fundatur; hac in expositione ratio habita fuit praesertim 
difficultatum fratrum separatorum orientalium. Ecclesia unitatem quae- 
rens, veritati ne in minima quidem parte detrahere potest, nec valet, 
nec vult. 

In hac introductione exaranda selectus est modus mentibus Orien- 
talium forsan magis consonus et respondens. Nil proinde mirum si 
abunde fit usus Sacrae Scripturae. 

Quod spectat ad terminologiam huius primae partis, vigilanter vi- 
tantur termini qui dicuntur scholastici, nisi eos claritas expositionis et 
veritas prorsus postulent; et agimus etiam ad mentem eorum quae in 
ipso decreto, inter media theologica (n. 19) proponuntur, nempe: « Mul- 
tum sane ad unitatem conferet, si in terminis, in ratione dicendi, immo 
in ipsa methodo res theologicas tractandi ingenio etiam orientali plus 
tribuatur et debitus habeatur respectus ». Nemo tamen exinde putet, 
nos quasi obnubilare voluisse integram veritatem catholicam. 

Cum iam de terminis agatur, notandum est, in decreto nos adhi- 
buisse dictiones: « fratres separati » vel « fratres dissidentes ». De hisce 
non est apud omnes una sententia. Quidquid de aspectu psychologico 
dicatur vel de quadam inveterata consuetudine, ex se ipsis ambo termini 
adhiberi possunt; videtur tamen terminus « dissidentes » esse mitior alio 
termino « separati ». Ecclesiarum orientalium separatio nullo formali et 
positivo actu vel documento evenit. Separatio huiusmodi, realis potius, 
quodam longiore historico processu maturavit, et quidem diversas ob 
causas, saepe etiam extra-ecclesiasticas, ob quas sic et simpliciter fratres 
in oppositas abierunt partes: dis-sederunt, dis-sedentes facti sunt; atta- 
men ob communem originem et alia communia fratres permanere non 
cessarunt. 

Sub finem huius primae partis (nn. 10-12) quaedam proponuntur 
quae potius tempora praeterita respiciunt, ad commune patrimonium 
praesertim et conatus unionis restaurandae quod spectat, de quibus non 
omnium una est sententia, ut videtur; 2 quae tamen opportuna visa fue- 
runt, et, spiritu totius schematis considerato, recte intelligi possunt. 

In secunda parte (a n. 13 ad n. 47)), sermo est de mediis reconci- 
liandi Orientales dissidentes, reconcilatione sensu latissimo sumpta. 

In hisce numeris indicatur peculiaris via, quam Ecclesia Catholica 
sequi sibi proponit ad unionem omnium christianorum orientalium obti- 
nendam. Agitur de opera ab hominibus praestanda, ut desiderium et man- 
datum Domini: « Ut omnes unum sint » ad optatum finem deducatur. 
Gratiam Dei operi huic numquam defuturam credimus, quia oratio Do- 
mini Iesu Christi effectu suo non carebit, dummodo obices ab homi- 
nibus positi e medio tollantur. In quibus obicibus humanis tollendis 
praesertim versatur pars secunda schematis. Media haec, maioris clari- 
tatis causa, in media supernaturalia, theologica, liturgica, iuridica, psy- 
chologica et practica subdividuntur. Si qua alia media in promptu sint, 
ut proponantur expetitur. 

Media proposita alia non sunt nova, sed ex novo inculcantur et 
actu sollemni repetuntur, atque imprimis ea quae respiciunt orationes 
fundendas. Alia media hinc illinc iam in usu sunt et optimos attulerunt 
fructus; nunc modo universaliore proponuntur. Alia sunt nova, et utrum 
sint opportuna, est deliberandum. In statu praesenti rerum et mentium 
dispositionis, praeprimis media quae psychologica dicuntur, attente sunt 
consideranda, ut animi efficacius ad unionem expetendam et tandem 
obtinendam disponantur. 

Hac in parte quaedam ad nn. 31 et 35 notanda occurrunt. De hisce 
numeris quidam in dubio haerent, utrum sint opportuni necne. 

Ad n. 31 notare iuvat: Unionem omnium christianorum esse nego- 
tium tanti momenti, ut ad eam assequendam nullum sit incommodum 
nullaque iactura, quae, salva fide, a christifidelibus toleranda non videan- 
tur. Ecclesia Catholica est in possessione veritatis, nec ab ea decidet 
unquam, Spiritu Sancto ei semper adsistente. Quidquid est de aliis com- 
munitatibus christianis, ad Ecclesiam Catholicam ius et officium perti- 
nent unitatem omnium quaerendi et promovendi. Ecclesia Catholica 
primum veritatem praedicare debet, etiamsi nemo adesset qui eam audire 
vellet. Ecclesia Catholica, praeterea, neque defectus filiorum suorum ne- 
cessario timere debet. Quid mirum igitur, si defectum caritatis suorum 
clare enuntiet et, ut perfectius observetur caritas, instanter caritatem 
inculcet? Defectus praeteriti in causa sunt. Tandem aliquando impedi- 
mentum hoc, quod ex historicis contentionibus suam ducit originem, 
e medio tollendum est, si bona unitatis assequi volumus. 

Quod vero spectat ad n. 35, non de quodam certamine mundano 
res agitur. Omnibus omnino notum est quot quantisque conatibus veri- 
tas et fides ab atheismo impetiatur, ut in earum locum materialismus 
ponatur, et quidem non solum in animis omnium christianorum, sed 

omnium omnino credentium in Deum. Quid mirum, si viribus unitis fides 
et mores et in Deum religio defendatur? Quaenam est enim societas, 
quae exitii periculo obnoxia, ad sese defendendum non properet? Nemo 
sanae mentis hoc etiam Ecclesiae Christi exprobrare potest. Fides et 
religio defendenda est ab omnibus et omnibus viribus, cum caritate qui- 
dem, sed in veritate. Ecce campus ubi christiani, immo omnes in Deum 
credentes unum quid esse debent, quod sane a pluribus desideratur et 
exspectatur, promovente Ecclesia Catholica. His dictis, videant Patres 
quid de hisce numeris statuendum sit. 

Inter media liturgica et iuridica quaedam declarationes sollemniores 
proponuntur faciendae, quibus ius Orientalium affirmatur sequendi pro- 
prios ritus et disciplinam. Hae declarationes summi sunt momenti in obti- 
nenda unione omnium christianorum. Plures enim timent ne antiquos 
ritus et consuetudines moresque suos deserere sensim sine sensu cogan- 
tur. Procul hoc esse a mente Ecclesiae Catholicae, clare demonstrant dicta 
et facta Summorum Pontificum. Sed fratribus separatis plurimum pla- 
cebit quaedam sollemnior declaratio conciliaris, cui quamdam maiorem 
vim et valorem tribuunt, ob innatam illam Conciliorum Oecumenico- 
rum venerationem qua notantur. 

Item quae in n. 46 dicuntur de quodam superiore Consilio seu 
Congregatione de Ecclesiae unitate in Urbe constituendo, maioris sunt 
momenti, ob multiplicitatem et diversitatem conaminum et operum hic 
inde susceptorum, quae hodie iam vigent et semper magis in vigore 
erunt. Quaedam horum iam limites civitatum, regionum et singulorum 
populorum transcendunt. Necessaria omnino esse videtur in hisce re- 
bus maior quaedam concordia et unanimitas in proponendis, dicendis et 
agendis ad unionem omnium christianorum obtinendam, ne vires et opes 
inutiliter disperdantur. 

Pars tertia tandem agit de modo et conditionibus reconciliationis 
sensu stricto sumptae (nn. 48-52). Pauca tantummodo hac in re, gene- 
raliora et stricte necessaria nec non Orientalibus accommodata propo- 
nuntur. De aliis et particularibus suis tempore et loco providebitur. 

Unicuique sequenda est propria via ad unitatem christianam asse- 
quendam, quae brevior, efEcacior, et aptior sit. Unicuique patet commu- 
nitatibus orientalibus propriam inesse originem, causam et formam ea- 
rum discessus e domo paterna; propria proinde sternenda est via reditus 
ad catholicam unitatem. Ad hanc expeditiorem reddendam, in schemate 
proponuntur: professio fidei condicionibus personarum appropriata, di- 
sciplina Orientalium in tuto posita, sollemnis affirmatio valoris Sa- 
cramentorum, melioratio status rerum orientalium in Ecclesia Catho- 
lica adpromissa et sollemmter 3 attestata. De aliis, pro varietate per- 

sonarum vel communitatum, in decreto conciliari loqui non expediebat. 
Quae tamen dicuntur, iam sufficientia videntur, ut quidam ordo et con- 
cors modus agendi in hac materia instaurentur. 

Tandem quaedam de n. 52 notanda videntur. Praesens status re- 
rum orientalium in Ecclesia Catholica timorem quemdam gignere posset 
in animos fratrum separatorum orientalium, ne cogantur hunc statum 
rerum et ordinem sic et simpliciter acceptare. Sic dicta « unia » ipsis 
non placet et condicionem sic dictorum « unitorum » palam deplorant. 
Ad timorem hunc tollendum, qui plurimum unioni omnium christia- 
norum obstat, Concilium sollemniter afnrmare intendit: statum rerum 
orientalium in Ecclesia posse ulteriorem perfectionem suscipere, et qui- 
dem hoc sensu, ut id ad Orientalium antiquam dignitatem et ad praesens 
momentum melius conferat. Praesens status rerum necessitatibus et 
circumstantiis temporum, locorum et personarum respondebat et re- 
spondet, salva bona voluntate et recta intentione utraque ex parte prae- 
missa. Uniones proinde particulares communitatum orientalium decursu 
temporum iustissimis de causis initae, in unione quadam universali 
Orientalium omnium perfectiorem suam formam nancisci posse, spera- 
mus, prout etiam erat in intentionibus harum unionum auctorum, teste 
historia. Utinam res orientales meliorem in formam in dies disponantur 
communi consensu, pro bono totius Ecclesiae. 

His notatis, nil manet nisi ut plena sinceritate et fiducia schema 
proponamus Concilio ut haec duo deliberet: 1. An placeat schema in 
genere? 2. Quaenam in particulari animadvertenda sint? 

Et concludimus. In nostra relatione nihil diximus de momento et 
bonis unionis ecclesiasticae, quia res se ipsam commendat. Tamen ex- 
pedit ut rursus audiatur perennis illa intentio Domini Nostri Iesu 
Christi, in eius oratione ad Patrem pro unitate suorum discipulorum 
expressa: « Non pro eis autem rogo tantum, sed et pro eis, qui credi- 
turi sunt per verbum eorum in me: ut omnes unum sint, sicut tu, 
Pater, in me, et ego in te, ut et ipsi in nobis unum sint: ut credat mun- 
dus, quia tu me misisti... »... 4 Et si alias umquam, hodie praesertim ne- 
cessitatem habet mundus credendi in Eum quem Pater misit Salvatorem 
mundi. Claves vero, quibus animi aperiuntur et clauduntur ad fidem in 
Deum Salvatorem, coniunctis vel disiunctis tenentur manibus eorum 
omnium, qui credunt in Dominum Iesum. Dixi. 



ln textu typis impresso: 1 deest. 2 deest. 3 deest. 4 (Io. 17, 
20-21). 

3 - PATRUM ORATIONES 
1 

Em.mus P. D. ACHILLES card. LIENART 

Episcopus Insulensis 

Venerabiles Fratres, 

Etsi praesens schema decreti multa prae se ferat opportuna princi- 
pia quae vere christianorum unitati aptum fundamentum praebere va- 
leant, dolendum tamen est quod, tam in forma quam in re expressa, gra- 
ves patiatur defectus. 

In forma. 1. Nimis auctoritative enim textus loquitur. Ecclesia 
etenim nostra catholica romana, commemoratis titulis omnibus quibus 
vera Ecclesia sit Christi Iesu, alias christianas Ecclesias admonet de 
officio sibi incumbendo ad ipsam revertendi. Mihi autem videtur quod, 
quanto magis conscia est Ecclesia nostra catholica se genuinam esse Iesu 
Christi Ecclesiam, tanto magis se sciat rationem reddituram de unitate 
procuranda erga alias, obligata cum sit plus ceteris omnes alliciendas 
non auctoritativo modo sed pastorali potius, dialogum cum eis accep- 
tando; fructuosa etiam agnoscendo cum eis commercia iniri posse; immo 
taliter domum paternam, si opus fuerit, eiusque institutiones disponen- 
do, ut omnes filii dispersi, ibidem domi se futuros esse sine dubio sen- 
tiant. 

2. Quoad rem, vero. Nonnisi de unione cum Ecclesia orientali resar- 
cienda tractat schema. In quo quidem graviter duplicique modo deficit. 

a) Non una est enim Ecclesia orientalis, sed plures; quarum aliae 
by^antinae sunt originis, aliae vero arabicae. Unaquaeque propriam ha- 
bet indolem; nec promiscue una pro altera haberi vult; non ergo de facto 
tantum in hoc deficit schema, sed psychologicus etiam est defectus, illas 
per modum unius tractare quae se in multis diversas sentiunt. 

b) Aliunde, neque curat decretum de protestantibus Ecclesiis ne- 
que de Anglicana. Ipsae tamen aequale ius habent quod de eis solliciti 
simus, cum et ipsae christianae sint Ecclesiae. Nec de unitate Ecclesiae 
tractare possumus « ut omnes unum sint » quin etiam de fratribus his 
separatis cogitemus, qui sigillo baptismi sicut et nos signati sunt, et 
in Christo Iesu regenerati. Non licet nos, alto nostro silentio, sinere illos 
credere quod ab illa unitate a nobis reiiciantur aut excludantur, ad quam 

tam multi ex ipsis anhelant, sicut testatur amplitudo oecumenici tenta- 
minis cui se dederunt, ut Salvatoris Iesu votum adimpleant. 

Instanter igitur rogo ut praesens decretum de unitate etiam cum 
Protestantibus ac Anglicanis quaestionem tractet, qualis in intentioni- 
bus ac votis venit Ecclesiae, aperte manifestatis per institutionem secre- 
tariatus pro unione christianorum. 

Rogo etiam ut praesens decretum, tam in forma quam in re, reco- 
gnoscatur iuxta praehabitas animadversiones. Dixi. 

2 

Em.mus P. D. ERNESTUS card. RUFFINI 
Archiepiscopus Panormitanus 

Em.mi, exc.mi, rev.mi Patres Conciliares, 

Plurima quae in hoc decreto asseruntur, praesertim inde a pag. 255 
usque ad finem, paucis forsan exceptis, 1 non solum mihi 2 probanda sed 
etiam maxime laudanda sunt. Imprimis mea facio toto corde 3 quae de 
communitatibus orientalibus ibi declarantur. Christiani enim Orientis, 
hucusque a Sede Romana separati, fere in omnibus doctrinae capitibus 
nobiscum sentiunt, adeo ut magna spes iam nos tenere possit, multos 
saltem ex ipsis ad domum Patris communis, qui est Summus Pontifex 
Romanus, mox redituros esse. 

Meritis laudibus praemissis, difficultates obortas mihi, decretum 4 
legenti et consideranti, candide nunc profero. 

1. Non perspicio — et adhuc minus perspiciebam antequam em.mus 
D. card. a Secretis Status loqueretur 5 — cur tractetur de Ecclesiae uni- 
tate, nimirum de proprietate Ecclesiae essentialiter inhaerente, qua ipsa 
Ecclesia externe manifestatur et cognoscitur, non perspicio, inquam, 
cur de hoc praecipuo et gravissimo argumento ecclesiologiae tractetur 
separatim a schemate constitutionis dogmaticae de Ecclesia, quae infra 
paucos dies disceptationi nostrae subiicietur. Nonne duo haec schemata 
in unum (utinam breve!) congruenter redigenda essent? Videant sa- 
pientiores! 

Transiens autem ad primam partem 6 praesentis decreti, nonnulla 
videntur mihi quodammodo emandanda vel rectius declaranda. 7 

Pag. 251, n. 1, lin. 1, legimus: « Conditor et restitutor generis hu- 
mani, Deus verus et unus »: accuratius conditor generis humani est 
Deus, restitutor autem seu redemptor est Christus Dominus, nempe 
Verbum caro factum, Deus-homo. 

Deinde, ex testimoniis biblicis pluribus 8 allatis, ... 9 si simul acci- 
piantur, tantum abest ut lux plene veritatis 10 appareat ut etiam aliqualis 
ansa praebeatur interpretationi non rectae. 11 Prima saltem fronte dicere- 
tur haberi ibi conatus, equidem optimo animo, conciliandi theologiam... 12 
separatorum cum doctrina catholica. Neminem sane fugit sublimitas te- 
stimonii irrefragabilis Sacrae Scripturae Deum caritatem esse; similiter 
in comperto omnium est maximo mandato, quod Christus... 13 peculia- 
riter suum appellavit, praecipi amorem erga proximum, quo universa 
lex comprehenditur, ut docet Apostolus Paulus in Epistola ad Roma- 
nos... 14 : « Qui enim diligit proximum, legem implevit ». Sed, cum 
agatur de Ecclesiae unitate, periculosum est verba adhibere quibus in- 
telligi posset Ecclesiam sola caritate esse formatam... 15 

Eadem pagina, linn. 14 ad 18, legimus: « Induentes Christum ut 
novum hominem per baptismum, fideles in unitatem cum Christo et 
inter se renovantur: omnes enim unum sunt in Christo Iesu. Fiunt 
corpus Christi et membra de membro ». Etiam sententia haec, cum 
significet per baptismum — et nihil aliud — sine ullo discrimine 16 
fieri membra Ecclesiae homines, videtur mihi non omnino 17 theologice 
recta. Etenim baptismus pro adultis non suficit ut 18 re fiant et sint 
membra Ecclesiae, etsi per se ad id qua baptizati ius habeant. 1 * Necesse 
est insuper, 20 secundum doctrinam catholicam communem, ut adulti 
baptizati 21 organismo sociali Ecclesiae uniantur vinculo externo, nempe: 
magisterio, per rectae fidei professionem, et regimini per vinculum com- 
munionis. 

... 22 Eadem pagina et subsequenti, n. 4, legimus: « Hinc et duplex 
Ecclesiae status. Ex una parte, iam cum Christo in caelis consumma- 
tur... Ex altera vero parte, ut adhuc in hoc mundo constricta, construi 
debet in templum sanctum in Domino... etc. ». Dubito an haec quoque 
affirmatio accurata omnino sit. 23 Facile quidem... 24 omnes quandoque 
de Ecclesia in caelis triumphante loquimur ad fideles in catechesi et 
in sacra praedicatione; sed, ut opinor, Ecclesia quam appellamus trium- 
phantem nequit dici simpliciter status diversus eiusdem Ecclesiae quam 
Christus condidit hisce in terris tamquam veram societatem eamdem- 
que perfectam. 

Pag. 253, lin. 20. Non dixerim, sicut ibi asseritur, partes quasdam 
Ecclesiae se ab auctoritate Vicarii Christi subtraxisse. Profecto non est 
pars Ecclesiae quae se subtraxit, sed pars christianorum. Neque placet 
mihi locutio quae paululum inferius invenitur... 25 , scilicet Ecclesiam 
schismate laesam esse et laedi, quamvis magno dolore... 26 schismatis 
causa ipsa 27 affecta sit. Ecclesia in seipsa numquam habet maculam aut 
rugam aut aliquid eiusmodi, quia ipsam sanctificavit Christus « mun- 

dans lavacro aquae in verbo vitae », ut legimus in Epistola ad Epbesios 
S. Pauli. 2 * 

Eadem pagina, lin. 28 et subsequentibus: « Necessaria est commu- 
nio cum sede Petri — legimus — , ita ut quaecumque Ecclesia terre- 
stris ab hac Sede separata, non certe eodem modo ad eamdem Ecclesiam 
invisibilem et caelestem vere pertineat ». Quaero: Ecclesia quae hic vo- 
catur invisibilis estne eadem ac Ecclesia caelestis? Copula enim et su- 
spicionem posset movere admitti 29 Ecclesiam quamdam invisibilem hisce 
in terris. Quam quidem libenter admittunt fratres separati, minime vero 30 
catholici. 

Similiter non video quomodo componantur cum communi theolo- 
gia catholica quae affirmantur pag. 254, n. 9, linn. 6 ad 9, nisi clare 
ea explicentur. Bona enim fides per se non sufficit ut quis ad Ecclesiam 
vere pertineat si vinculo externo professionis fidei et communionis re- 
giminis ei non uniatur. 

Tandem, inter pauca quae, meo humili iudicio, emendanda essent 
inde a pag. 255, praecipuum locum tenet quod dicitur 31 pag. 261, lin. 21 
et subsequentibus. « Erroribus — sic legimus in decreto nobis exhi- 
bito — erroribus tempore acto utrimque commissis (nempe a catholi- 
cis et a christianis separatis), unius populi christiani fratres in varias 
abierunt partes... etc. ». Certe certius, etiam catholici, nos non sumus* 2 
omnis culpae exsortes; nam etiam nos peccavimus; 33 sed non placet 
asseri tum catholicos tum... 34 separatos abiisse pariter in varias partes, 
cum catholici ftrmi manserit supra petram 35 verae Ecclesiae, dum 36 
ceteri, et ipsi soli, petram hanc dereliquerunt 37 in aliam partem abeun- 
tes. Dixi. 



In textu scripto tradito: 1 deest. 2 deest. 3 ex animo. 4 schema 
decreti. 5 deest. 6 peculiaria. 7 exponenda. 8 sub eodem n. 1. 
9 (equidem abundanter). 10 veritatis plene. 11 ansa trahi possit ad er- 
randum. 12 fratrum. 13 Dominus. 14 (13, 8). 15 qualem plures 
fratres separati contendunt esse Ecclesiam. 16 homines. 17 non discer- 
nendo adultos ab infantibus, non videtur mihi. 18 ut adulti. 19 praeter 
baptismum. 20 deest. 21 deest. 22 Praeterea. 23 vere accurata 
sit sicut Decretum Conciliare decet. 24 nos. 25 (lin. 22 s.). 26 Ec- 
clesia Christi. 27 deest. 28 (Epb. 5, 26). 29 esse. 30 non autem. 
31 deest. 32 non sunt. 33 i. e. etiam ipsi peccaverunt. 34 fratres. 
35 iuxta enim rei veritatem catholici firmi remanserunt super petra. 36 cum. 
37 dereliquerint. 

3 

Em.mus P. D. ANTONIUS card. BACCI 

Venerandi Patres Conciliares, 

Brevissime loquar. Schema, quod inscribitur de Ecclesiae unitate, 
in universum considerato, mihi placet admodum. Placet praesertim ea 
de causa quod in hoc schemate commendatur ut ab acerbis verbis hac in 
re semper abstineamus, ut mutuam opinionum comprehensionem et 
rectam intelligentiam foveamus; ac placet praesertim ardens studium 
quo omnes, sive catholici sive acatholici, flagrare debemus, ut tandem 
aliquando Iesu Christi verba ad felicem exitum adducantur, ut nempe 
« omnes unum sint » et « fiat unum ovile et unus pastor ». 

Liceat tamen mihi duas animadversiones vobis proponere. 

1. Schema inscribitur de Ecclesiae unitate, atque in n. 11 haec 
verba habentur « de unitate instauranda ». Atqui unitas in Ecclesia 
Christi iam habetur, et est nota propria atque indefectibilis. In ea siqui- 
dem habetur unum ovile et unus pastor. In aliis autem confessionibus, 
verba Christi « fiet unum ovile et unus pastor » nondum, proh dolor!, 
ad effectum adducta sunt; habentur enim pluria ovilia et plures pastores, 
quod est profecto contra ipsa verba Iesu Christi. S. Thomas Aquinas, 
cum de schismate Ecclesiae orientalis loquitur, aperte asseverat unitatem 
Ecclesiae Christi adhuc haberi et incolumem conservari; est enim, ut 
dixi, nota propria et indefectibilis verae Ecclesiae, quae numquam deesse 
potest. Cf. S. Thomae opusculum Contra errores Graecorum atque Ex- 
positionem in Symbolum Apostolorum, art. 9 (Opera Omnia, Edit. Par- 
mensis, XVI, pag. 147). 

Oecumenismus seu motus oecumenicus optima res est ac valde im- 
penseque commendabilis. Oportet tamen innitatur sincera, firma et inte- 
gra veritate catholica, nullis habitis ambiguitatibus. Non enim quadam 
verborum ambiguitate, sed plena ac sincera veritate dilectissimi fratres 
a nobis seiuncti ad unum Iesu Christi ovile trahendi sunt. Ipsi dilectis- 
simi fratres a catholica Ecclesia seiuncti hoc a nobis postulant, ut nempe 
doctrinam nostram, nulla habita tergiversatione, nulla habita incertitu- 
dine, nulla habita inter nos discordia, iisdem clare, limpide, integre 
pandamus, ut reapse possint, divina favente gratia, eam amplecti et ad 
unum ovile et ad unum pastorem devenire. 

In schemate de Ecclesia, quod iam nobis traditum est ad discutien- 
dum, haec verba, quae mihi gravissima... 1 videntur, habentur: « Monet... 
haec Sacra Synodus omnes fideles, ut fratribus separatis verbo et exem- 

plo magis magisque ostendant plenitudinem revelationis in sola Ecclesia 
catholica vere et pure teneri, ita quidem ut tandem fratres nostri nobis- 
cum iterum coniuncti, nobiscum etiam plenitudinem hereditatis Christi 
possideant ». Diverso modo « indifferentismus et interconfessionali- 
smus » inducitur (ibidem, cap. XI, nn. 51-53). 

Quae cum ita sint, vobis propono, venerandi Patres, in huius sche- 
matis initio, non verba 2 « de Ecclesiae unitate » (quae, ut dixi, iam 
habetur), sed « de omnium christianorum unitate procuranda »; et in 
n. 11 non scribatur « de unitate instauranda », sed: « de christianorum 
omnium unitate instauranda » - vel « de omnibus christianis ad unum 
Iesu Christi ovile revocandis ». 

In n. 46 proponitur ut « instituatur novum Sacrum Consilium seu 
nova Congregatio virorum peritorum ex orientali et occidentali Ecclesia, 
cuius sit, sub auctoritate Summi Pontificis, hoc negotium moderari, etc. ». 
Mea quidem sententia necesse non est novam S. Congregationem in 
Romana Curia condere, sed, ut mihi videtur, conservetur potius, modo 
permanenti, secretariatus de unitate omnium christianorum tractanda. 
Etenim hic secretariatus optime iam de re sibi credita meritus est, ac 
multum contulit ad hanc optatissimam unitatem procurandam. 

Haec habui, venerandi Patres, ut sapientiae ac prudentiae vestrae 
proponerem. 



In textu scripto tradito: 1 ac meditatione digna. 2 scribatur. 

4 

Em.mus P. D. MICHAEL card. BROWNE 

Em.mi Praesides, venerabiles Patres, 

Ab initio putavi nostrum schema respicere quaestionem quae se 
occupat de omnibus qui christiano nomine gloriantur, sed nunc, dice- 
bam, nostrum schema respicere in primo loco, immo quasi exclusive, 
fratres separatos Orientalium Ecclesiarum. Sed quidquid sit de hoc, 
nullum, nollem ullum verbum proferri quod posset etiam pro uno mo- 
mento esse impedimentum quantum ad finem tam desideratum a nostra 
sancta Matre Ecclesia. Tamen dico simpliciter ea quae mihi videntur 
dicenda. 

Schema nostrum de Ecclesiae unitate sine dubio continet multa quae 
optima sunt. Sed incommodum est Concilium adhuc non examinasse 
schema de Ecclesia, de Ecclesia ipsa, in quo continentur plura analoga 

nostro schemati de unitate Ecclesiae. Et in omni sinceritate dico quod 
negotium de unitate Ecclesiae utique debet fieri secundum caritatem, 
et secundum summam caritatem, sed attenta ubique simplici veritate, 
et simplici veritate etiam secundum rationem theologicam; et non pos- 
sumus facere distinctionem inter unitatem considerandam sub aspectu 
theologico et sub aspectu sociali: non essemus per viam rectam. 

Materia schematis, utriusque schematis, scilicet nostri schematis, 
et schematis de Ecclesia est summopere delicata. Unde humillime opi- 
nor hodiernam nostram disceptationem non debere habere notam, ut 
ita dicam, definitivam usquedum materia utriusque schematis ponatur in 
forma perfecte harmonica et completa. 

Hoc esset meum votum et forsitan melius esset non extendere 
mea verba ad ulteriorem disceptationem, sed votum meum esset quod 
discussio nostra non consideretur definitiva, sed ut omnia componantur, 
et etiam theologice componantur, secundum ea quae dicenda sunt in 
schemate de Ecclesia et in schemate nostro et in schemate quod, ut in- 
telligo, postea venit de unitate Ecclesiae sub aspectu unionum omnium 
fratrum separatorum nobiscum. Dixi. 



Textus scripto traditus: 

Schema de Ecclesiae unitate continet multa quae optima sunt. 
Incommodum tamen est Concilium adhuc non examinasse schema de Ecclesia 
ipsa, in quo continentur plura analoga nostro schemati de unitate Ecclesiae. 
Materia utriusque schematis summopere delicata est. 

Inde humillime opinor hodiernam nostram disceptationem non debere habere 
notam, ut ita dicam, definitivam usquedum materia utriusque schematis ponatur 
in forma perfecte harmonica et completa. 

Quamvis verum sit quod in omnibus dissensionibus humanis possint esse ex 
utraque parte errores et peccata, tamen ad hoc ut praedictae dissensiones compo- 
nantur, non est ut culpa considerandum quod una ex his partibus viae veritatis 
adhaerebat, altera parte ab ea discedente. Non dico schema hoc velle facere, sed 
consulerem ut saltem revideantur art. 30 et art. 31 (pagg. 260-261) maxime ultima 
verba art. 31 ubi dicitur: « Erroribus tempore acto utrimque commissis, unius 
populi christiani fratres in varias abierunt partes. Spiritu poenitentiae et expiatio- 
nis omnium christianorum tandem fiat ut in una paterna domo seu Ecclesia iterum 
adunentur ». 

Praeses card. Tisserant: Reponatur S. Evangelium. 
Secretarius generalis: Proxima congregatio erit crastina, feria III, 
hora nona. 

ANIMADVERSIONES SCRIPTO EXHIBITAE 

QUOAD SCHEMA DE INSTRUMENTIS COMMUNICATIONIS SOCIALIS * 



1 

Exc.mus P. D. ALOISIUS ALMARCHA HERNANDEZ 
Episcopus Legionensis 

Ecclesia, quamvis non est Regnum de hoc mundo, est in hoe mundo. 
Iura sua, quatenus agitur de Regno alterius mundi, quod est regnum spiri- 
tuale, plena sunt cum plenitudine finis et independentiae; iura sua, quatenus 
agitur de regno quod in hoc mundo militat, subiecta esse debent necessitati 
et convenientiae mediorum et secundum mensuram eiusdem necessitatis et 
convenientiae. 

Ecclesia illuminat ut Magistra omnes gentes; educat ut Mater filios suos; 
agit ut societas perfecta in creatione operum seu instrumentorum communi- 
cationis socialis. 

Ut Magistra veritatis eius potestas est « ubique terrarum »; ut Mater, 
« ubique filiorum »; ut societas perfecta regitur normis potestatis directae 
et indirectae, cum concordantia inter societates perfectas, coexistentes in eo- 
dem territorio et cum iisdem subditis. 

Proindeque, ut doctrina prooemii et totius schematis clara et completa 
evadat, reor, in n. 4, pag. 206, lin. 3, sequens incisum inserendum esse: 
« ad praesentiam Ecclesiae per illuminationem, educationem et creationem 
operum seu instrumentorum communicationis socialis ». 

Sic numerus praedictus sequentem redactionem haberet: « Huius ergo 
Sanctae Synodi Patres, ad proposita sibi praestituta attendentes, quaestiones 
praecipuas, cum prelo, cinematographeo, radiophonia, televisione reliquisque 
communicationis socialis instrumentis connexas, expendendas esse censent, 
indeque doctrinam tradere et generales normas statuere decernunt, quae spec- 
tent ad praesentiam Ecclesiae per illuminationem, educationem et creatio- 
nem operum seu instrumentorum communicationis socialis, ad rectam chri- 
stiani populi institutionem morumque renovationem, ad catholicae vitae incre- 
mentum, necnon ad ecclesiasticorum laicorumque apostolatus methodos ad 
nostrorum temporum necessitates rationesque aptius accommodandas ». 

Sicque iura et officia Ecclesiae clarius enucleantur. 



* Huiusmodi textus lecti non sunt quia Patres vel, scripto exhibito, loqui 
non petierunt, vel iuri loquendi renuntiaverunt vel demum disceptatio clausa est. 

2 

Exc.mus P. D. ALOISIUS ALONSO MUNOYERRO 

Archiepiscopus tit. Sionensis 

Cap. II, n. 59. Ad maiorem claritatem et consequenter ut difficultates vi- 
tentur in exercitio potestatis episcoporum circa officia nationalia, regendis 
instrumentis communicationis socialis destinata, propono ut, quando dicitur 
pag. 231, lin. 5, quod « suprema moderatio peculiari episcoporum coetui... 
concredatur », loco « coetui » dicatur « coetui seu coetibus », vel alicui 
episcopo delegato, etc. 

Ratio est, quia prout exstat verbum « coetui », potest intelligi de uno 
coetu, ita ut unicum coetum aliquis constitui velit. 

Hoc iam accidit in Hispania: Conferentia metropolitanorum ab anno 
1948 commissionem episcoporum de « ortodoxia et moralitate » constituit 
eique concredidit moderationem Officii Nationalis ad iudicia ferenda de 
pelliculis et scenis theatralibus (n. 90 huius capitis). At anno 1957 alteram 
commissionem creavit, cuius munus est promovere et tutari cinematographum, 
radium et televisionem, ita tamen ut de his mediis communicationis socialis 
curaret in sensu positivo, relicto aliae commissioni de ortodoxia et morali- 
tate munere curandi de vitandis periculis immoralitatis, id est, in sensu ne- 
gativo. 

Tamen iam fere ab initio, episcopi quaestionem promoverunt contra 
primam commissionem de iure habendi etiam intra suum finem moderatio- 
nem OfEcii Nationalis de qualificatione et censura pellicularum. 

Anno praeterito 1961, tandem quaestionem tulerunt ad Conferentias 
provinciales episcoporum et nationalem metropolitanorum, quae unanimiter 
sententiam dederunt in terminis et sensu antea explicatis pro commissione 
de orthodoxia et moralitate. 

Cum in verbo « peculiari coetui » fortasse velint videre fundatam suam 
intentionem, et ad vitandas discussiones in aliis nationibus, videtur valde 
conveniens addere « seu coetibus », et ut clarius patescat organizationem 
hac in re episcopis relinqui iuxta convenientiam pastoralem in unaquaque na- 
tione, propono ut in fine pag. 230, n. 59, dicatur, « ut iuxta normas a Sum- 
mis Pontificibus latas — applicatas modo concreto et opportuniore a confe- 
rentiis episcoporum etc. ». 

3 

Beat.mus P. D. IGNATIUS PETRUS XVI BATANIAN 

Vatriarcha Ciliciae Armenorum 

Schema constitutionis apostolicae de instrumentis communicationis so- 
cialis placet, si prae oculis habeantur quae iam dicta sunt circa necessitatem 
eius abbreviationis. 

Concilii est summatim statuere principia generalia et normas, relinquendo 
particularia de unoquoque « instrumento » secretariatui, de quo fit mentio 
in Litteris Apostolicis Superno Dei nutu, et in nota huius schematis ad 
pag. 206. 

Ad principia generalia quod attinet, mea humili sententia, n. 33 cap. III, 
pag. 219, aptius collocaretur, saltem quoad sensum, in prooemio: agitur 
enim de publicae potestatis gravissimo officio impediendi ne gravia diserimina 
publicis moribus et societatis progressui obveniant. 

Adimpletio huius officii erit efficacius medium ad tuendam moralitatem 
et ad liberandam societatem a tristibus consequentiis pravi usus praedictorum 
instrumentorum. Vix enim Ecclesia poterit, absque collaboratione civilis po- 
testatis, invenire aptum remedium tantae calamitati. 

Alicui Patri nimis optimisticum visum est schema; et opportune mentio- 
nem fecit de necessitate crucis in vita christiana, ut immunes manere possint 
fideles ab ingenti malo, quod aliter impedire vix potest Ecclesia. 

Instrumenta tamen communicationis socialis non sunt natura sua mala. 
Nec fructus eorum usus est necessarie negativus. Potest debetque esse positi- 
vus, si usus horum instrumentorum subiicitur saltem legi naturali. 

Et ideo urgenda est apud publicas potestates obligatio tuendi mores ci- 
vium, prohibendo usum instrumentorum communicationis socialis, qui sal- 
tem legi naturali opponitur. 

Defectus interventionis pastorum Ecclesiae, hac de re, saepe saepius con- 
sideratur, a nonnullis optimis catholicis etiam, « conspiratio silentii ». 

Velint Patres considerare utrum sit opportunum, occasione huius Sacro- 
sanctae Synodi, enixe petere, sollemni aliquo documento, a publicis potesta- 
tibus omnium regionum, ut, impediendo ingens malum, quo 1 cives ubique 
afficiuntur ex abusu instrumentorum communicationis socialis, Ecclesiae in 
adiutorium veniant. 

Potior ratio huius collaborationis in eo esset quod fructus eius proderit 
non solum Ecclesiae, sed etiam societati civili in qua, per observantiam mo- 
ralitatis, minuentur crimina magisque sana evadet ipsa societas. 

Exc.mus P. D. PHILIPPUS IACOBUS BENlTEZ AVALOS 
Episcopus tit. Chersonesitanus in Europa, aux. St. Assumptionis 

Duas tantum animadversiones enucleabo: 

1. Homo habet ius cognoscendi veritatem. 

Quamvis in art. 21 loquatur de iure ad informationem, quod inest so- 
cietati humanae, nihil dicitur de iure primario et fundamentali quod habet 
omnis homo ad veritatem cognoscendam, maxime cum in societate vel com- 
munitate vivit. 

Proinde in eodem art. 21 vel in alio, modo quidem generali pro omnibus 
instrumentis communicationis socialis, est omnino necessarium quod extol- 
latur ius quod habet homo vel societas humana ad cognoscendam vel reci- 
piendam veritatem (« Deus vult... omnes homines ad veritatem venire »), 
siquidem agitur de bono homini convenienti non modo ad eiusdem profectum 
naturalem et temporalem, verum etiam supernaturalem et aeternum. Quod 
reapse est fundamentum ad quaerendum finem in instrumentis communica- 
tionis socialis. 

2. Qui quoquo modo utuntur his instrumentis habent oficium vel obli- 
gationem dandi veritatem. 

Alius defectus, ut videtur, gravis in eo est quod non ponatur ut funda- 
mentale vel essentiale illud ofEcium dandi vel praebendi semper veritatem 
integram (cum limitibus prudentiae et caritatis) instrumentis communicatio- 
nis socialis utendo. Pius XII, f. r., extollit hoc « character » cultorum stam- 
pae in sua allocutione circa opinionem publicam. 

Proinde, siquidem agitur de quaestione essentiali in hac materia, aliquid 
dicendum est in schemate de hoc officio omnium cultorum horum mediorum 
technicorum. 

Brevitatis causa, omitto argumenta theologica et philosophica in quibus 
nititur haec expositio, aliunde enim satis sunt cognita. 

5 

Exc.mus P. D. CRISPULUS BENITEZ FONTORVEL 

Episcopus Barquisimetensis 

Ea quae dicta sunt hactenus circa prelum, cinematographiam etc. nobis 
probanda videntur. 

Sed ad eorum complementum desiderari videtur clarior enunciatio prin- 
cipii generalis ordinis moralis quo regitur integrum systema normarum agen- 
tium de relationibus hominum inter se: principium dicimus humanae perso- 

nae, quae utpote praedita ratione finis, sub Deo fine ultimo, est subiectum 
iurium inalienabilium, unde dimetiendus est valor moralis actionum quae ho- 
minem tangunt; ita ut numquam sint licitae actiones quae ipsum hominem pro 
mero obiecto vel mero instrumento habent. 

Eo vel magis hoc principium locum habere in subiecta materia debet, 
quod ex una parte homines nostri temporis, magis magisque exculti, alte 
sentiunt de dignitate personae, ex altera mediis technicis tantopere evolutis 
magnum periculum inest cuiusdam « mechanisationis » totius humanae vitae. 
Inter haec iura non alienabilia profecto adnumeranda sunt ius ad nomen, 
ad bonam famam, ad secretum familiaris vitae. 

Ut ad particularia descendamus ex conceptionibus mox prolatis, videtur 
in Concilio solemniter proclamandum vetitum ordinis moralis, independens 
a peculiaribus legibus positivis quas singula quaeque respublica de re ferre 
potest, ne cuius imago photographice edatur et inseratur in foliis quotidianis 
vel periodicis, vel cinematographicis vel televisivis spectaculis, nisi aut per- 
sona de qua agitur id fieri permittat, aut talis permissio rationabiliter sup- 
poni possit: haec autem praesumptio omnino non est admittenda quando 
quis e suae imaginis divulgatione damnum aliquod sit incursurus etiam 
solum quoad suam dignitatem et excellentiam: ut verbi gratia si quis prae- 
latus clam sit luce depictus dum actionem non quidem malam, sed omnino 
privatam ponit, quae merito non vult, vel non vellet si sciret, in vulgus spargi. 

Itidem contra dignitatem personae agunt qui nimis in scriptis vel figuris 
premunt eventus familiares intimos eorum qui vel officii, vel scientiae, vel 
etiam pecuniae causa celebritate gaudent: pudet ad singula venire, sed 
nemo est quin videat quantopere extenuetur observantia summis magistrati- 
bus populorum debita ex hoc quod ipsi curiosis oculis quorumlibet lectorum 
versantur, quando, verbi gratia, balnea sumunt. 

6 

Exc.mus P. D. FELIX BONOMINI 

Episcopus Comensis 

Circa schema de instrumentis communicationis socialis, haec animadver- 
tere censeo et per scriptum huic secretariae generali humiliter subicio: gra- 
tiae quam maximae Deo agendae sunt qui media tam copiosa et tam oppor- 
tuna hominibus praebet ad cognoscendam veritatem et ad vitam aeternam faci- 
liori modo consequendam, sed etiam lugendum est quod et in hoc casu, filii 
tenebrarum prudentiores sint quam filii lucis et usque adhuc, instrumenta 
communicationis socialis, praecipue cinematographeum et televisio, ad vitam 
spiritualem quod attinet, magis fuerunt in destructionem quam in aedifica- 
tionem: eadem sententia valet et pro prelo si diligenter attendimus ad pro- 
ductionem librorum sive ephemeridum cuiusque generis: plura obscaena, 
multa vacua, perpauca vere formativa. 

Quare, meo iudicio, sedulo advertendum est: 

a) circa prelum: censores ecclesiastici ne faciles sint ad concedendum 
« nihil obstat » et auctoritas ecclesiastica cui competit sit potius rigida in 
concedendo « imprimatur », maxime quando de principiis agitur quorum con- 
sectaria in damnum fidei vel morum cedunt; 

maxima cura favendus est apostolatus boni preli, vulgo italico « della 
buona stampa », ad conscientias catholicorum efformandas et ad media colle- 
genda pro accurata et decora editione sive librorum sive ephemeridum quo- 
rum auctores vel moderatores sint sana doctrina praediti et in amore erga 
sanctam Ecclesiam catholicam effulgentes; 

ad legislatores et ad omnes quos pertinet, mittantur, si necessarium 
fuerit, subscriptiones protestationis a parte fidelium contra publicationes 
cuiusvis generis quae sint occasionem scandali et perturbationis, praesertim 
pro iuvenibus. 

b) Circa cinematographeum: cum plurimi sacerdotes temporibus re- 
center peractis animarum zelo absque dubio impulsi, sese imbuerint in apo- 
stolatum cinematographei cum damno suae vitae spiritualis, quae est et 
semper erit conditio sine qua non cuiusvis apostolatus, optabile mihi vide- 
tur ut, in subiecta materia tam delicata, laici adhibeantur, ad hoc bene prae- 
parati et sub vigilantia sacerdotis provectioris aetatis. 

c) Circa radiophoniam et televisionem: vigilandum est ne minuatur 
numerus fidelium bonae voluntatis qui templa nostra adhuc frequentant, sub 
praetextu audiendi verbum Dei in propriis domibus et optime, melius certe 
quam per proprium parochum non semper bene praeparatum. 

Unde officium grave erit omnium sacerdotum, maxime eorum qui directe 
curam animarum exercent, ut fideles suos bene instruant circa obligationem 
cultus divini publici, et ipsi maximam diligentiam adhibeant in sermonibus 
bene praeparandis et in caerimoniis decore peragendis, in laudem Dei et in 
aedificationem fidelium. 

r 

7 

Exc.mus P. D. MICHAEL BROWNE 

Episcopus Galviensis 

Quaedam puncta ad cap. II huius schematis proponere velim: 

1. Mirum mihi videtur nihil dici de spectaculis theatralibus. Haec sunt 
antiquissimum medium communicationis socialis. Adhuc habent influxum 
magnum in formandis opinionibus et moribus hominum. Praeterea de his 
spectaculis Patres et theologi fuse scripserunt et corpus doctrinae moralis 
Ecclesiae formaverunt. 

2. Mirum etiam videtur nihil dici de scandalo et de gravi monitione 
Domini N. Iesu Christi contra eos qui scandalizent unum de pusillis eius. 

Doctrina moralis Ecclesiae de mediis communicationis invenitur in tractatu 
morali de scandalo et occasione peccati. 

3. In par. 16, lin. 7, non mihi placent verba « potior seu prima honestas 
seu moralitas ». Proponere velim « moralitas communicationis principaliter 
pendet ex effectu eius ». Hic disceptatur generatim de foliis, de ephemeridi- 
bus et de televisione. Sed magnum discrimen est inter narrationem de facto 
adulterii in foliis et repraesentationem facti adulterii in televisione. Quae- 
stio principalis tunc est de effectu. An narratio vel repraesentatio habet 
effectum sollicitationis vel influxus gravis ad peccatum. Hoc pendet ex ma- 
teria et modo praesentationis et ex susceptibilitate eorum qui communicatio- 
nem recipiunt. 

In certis gravibus casibus facile est videre gravem esse influxum in pec- 
cata gravia. 

4. In eadem paragrapho velim delere verba « genus luxuriorum vitae 
dilaudare ». Verbum « luxuriorum » hic utitur non in sensu de peccato con- 
tra castitatem — opinor — sed aequivalet verbo dives vel lautus. 

Hoc hodie aequivalet conditio melior vitae. Sed omnes homines desi- 
derant meliorem vel altiorem conditionem vitae. Hoc non est peccatum grave, 
certe non est peccatum eiusdem malitiae ac alia quae praecedunt et sequun- 
tur, nempe religionem impetere, veritatem mutilare, facinora, rapinas, odia 
fovere. 

8 

Rev.mus P. D. CHRISTOPHORUS BUTLER 

Praeses Congregationis Anglicae O.S.B. 

Subscriptus D. Christophorus Butler, sup. gen. Congr. Angliae O.S.B., 
submittit has emendationes commissioni competenti; sed non petit ius lo- 
quendi de his rebus in congregatione generali. 

1. N. 2, pag. 205, lin. 16. Pro « ad Dei regnum propagandum » legatur: 
« ad Christi regnum propagandum »; vel « ad amoris et iustitiae regnum 
propagandum ». 

Ratio: Locutio « regnum Dei » est biblica. Sed in Novo Testamento non 
est mos loquendi de propagatione regni Dei, cum regnum Dei sit effectus 
eschatologici interventus Dei nullo humano conatu cooperante; est sicut gra- 
tia omnino praeveniens. Regnum Christi autem propagatur usque ad consum- 
mationem saeculi. 

2. N. 5, pag. 206, lin. 11. Pro « naturae leges morales » legatur: « na- 
turae saltem leges morales ». 

Ratio : In hac paragrapho homines dividuntur in « christifideles » et « ce- 
teros ». Sed ei, qui non sunt christifideles propter ignorantiam invincibilem, 
vivunt tamen de facto sub oeconomia gratiae et cognitionem saltem aliqua- 
lem legis supernaturalis possunt habere. Ideo melius est ut hoc non impli- 
cite negetur sicut negatur implicite per textum typis impressum. 

9 

Exc.mus P. D. PLACIDUS-M. CAMBIAGHI 

Episcopus Cremensis 

1. De libertate artis. 

Quamvis titulus pag. 214, n. 22, sit de Ubertate artis, de facto tamen 
nn. 22 et 23 non agitur de « libertate » artis, sed tantummodo de eius legiti- 
mis iuribus. Res e contra, cum sit maximi momenti, melius definienda videtur. 

Imprimis maxima quaestio non est habenda de primatu ordinis moralis, 
cum nemo est qui non videat etiam activitatem aestheticam esse sincere hu- 
manam et ideo ad ordinem moralem pertinentem. Disceptatur potius utrum 
activitas aesthetica, ex eo quod sit aesthetica, semper et ubique sit legitima 
censenda: utrum nempe obiectum, in se malum, fiat moraliter bonum ex eo 
quod artificiis aestheticis exprimatur; utrum denique circumstantia aesthe- 
tica sit talis circumstantia moralis quae tollere possit obiecti et actus mali- 
tiam, si forte adsit. Etenim sat faciliter opinio divulgatur quae omnia artifi- 
cibus (« artistis »), cum sint viri extraordinarii, licere contendit ac proinde 
eorum opera dicit ex se moraliter bona, dummodo mira sint. 

Deinde omnimoda artis libertas affirmanda videtur; neque enim subiec- 
tum moralitatis ars esse potest nisi omnino libera habeatur de iure. Ergo 
ars illa libertate honestanda est qua omnes activitates vere humanae fruan- 
tur oportet. Improbanda proinde appareat iniusta inhibitio sive effingendi 
sive divulgandi opera mira quae de se mala non sint. Attamen clare stabiliatur 
etiam oportet libertatem, quamvis sit condicio, non esse tamen criterium ho- 
nestatis. Etenim opiniones recentiores aberrantes dictitant quidquid libertate 
propria agatur, eo ipso bonum esse atque honestum. Propterea bene clareat, 
quamvis ars libera sit oporteat, attamen non eo ipso quod libera sit, honesta 
habenda est. Criterium enim honestatis aliunde sumendum est, nempe ex 
obiecto, circumstantiis et fine. 

Quae cum ita sint, nn. 22 et 23 hoc modo emendandi videntur: 

[T)e iuribus et libertate artis~\. Arduae controversiae in praesentiarum 
increbrescunt de rationibus quae intercedunt inter artis iura, ut aiunt, et legis 
moralis normas atque de artis libertate. Patres Concilii, ad iura Dei animarum- 
que tuenda, haec recolunt: artificium aestheticum de se est circumstantia mo- 
ralis quae sive actuum humanorum sive obiecti malitiam, si forte adsit, tollere 
ex sese numquam valet; activitas autem aesthetica, cum sit inter nobilissimas 
activitatum humanarum, libera et est et esse debet, atque hac ratione semper 
legis moralis imperio obstringitur. Iis ergo iuribus et libertate legitime utan- 
tur tum artifices tum receptores oportet quae sunt vera hominum iura et 
libertas, quae scilicet postulant ut omnes adhibeantur opes et cum ceteris 
communicentur quae ad virtutem humanaeque naturae perfectionem conferre 
possint. 

2. De prelo catholico. 

Laudanda videntur quae in schemate constitutionis de instrumentis com- 
municationis socialis circa prelum catholicum dicuntur. Attamen haec pauca 
additamenta opportuna mihi videntur esse ut illae devitentur imperfectiones, 
quas nunc saepe videre facile est. 

Pag. 236, lin. 32: post verbum « promoveat », addatur ideis et veritati- 
bus ita ut textus hoc modo sonet: « publicas opiniones... efformet, firmet atque 
promoveat ideis et veritatibus; facta vero etc. ». 

Huius additamenti ratio est praxis nimis communis iuxta quam saepis- 
sime parva periodica catholica, et aliquando etiam magna, produnt omnino 
vacua ideis solidis, ut omnibus videre est. Efformatio autem publicarum opi- 
nionum certissime promoveri nequit, nisi ideis et doctrinis imbuantur pe- 
riodica. 

Pag. 237, lin. 11: post « sedula opera », addatur oportet: quam maxime 
quoque concors in ideis exponendis. 

Etenim aliquando periodica catholica sunt inimicis fidei mirum theatrum 
opinionum catholicorum dire inter se pugnantium. Haec autem discordia per- 
saepe est populo christiano scandali causa vel saltem scepticismi. 

Pag. 237, lin. 16: post verbum « attingatur », hoc modo emendetur: 
« sive virium oeconomicarum sive ingeniorum dispersio omnimode devi- 
tetur ». 

Ratio est vehemens desiderium ut habeatur unicum periodicum catholi- 
cum in unaquaque natione ac illa omnia proscribantur periodica innumera 
eiusdem nationis, immo eiusdem regionis, quae sat male vivunt sive rationi- 
bus oeconomicis sive ob defectum scriptorum vere egregiorum. 

10 

Exc.mus P. D. IRENAEUS CHELUCCI 

Episcopus llcinensis 

Voluissem quidem et ego disceptationi interesse de instrumentis socialis 
communicationis, sed cum permulti id fecerint magna cum peritia, meum pu- 
tavi serum, ne dicam supervacaneum, interventum. Non possum tamen fa- 
cere quin meam significem approbationem quoad substantiam schematis 
propositi! 

Alienum vero non existimabitur, spero, si recogitans quae peritissimi viri 
de vi fascinatoria et quasi ipnotica cum cinematographei tam televisionis do- 
cent, ut plures affirmaverunt in hebdomade sociali nuper Senis habita, postu- 
lare audeo ut aliqua addantur de abusu vitando etiam in communicationibus 
laude dignis, ne facultates sensitivae nimis excitentur cum detrimento supe- 
riorum, in quarum exercitio dignitas maxime posita est ac libertas humanae 
personae. Eo magis inculcandum id credo, ne maior fiducia tribuatur, quam 

par est, technicis instrumentis, mediis supernaturalibus posthabitis, sine 
quibus opera et impensa perit. 

Ad aliud argumentum transiens, quod Concilium respicit, et haud sper- 
nendum ut mihi videtur, est condicio mea multorumque aliorum Patrum 
qua propter defectum pronuntiationis linguae latinae nihil vel parum sermo- 
num qui in aula habentur intelligitur. Cum ita res se habeant, nemo non 
videt quantum anxietatis vel dubii importet animis obligatio suffragium 
dandi. Suffragium quidem dare oportet secundum conscientiam. Attamen quo- 
modo istud fieri possit, haud facile quis affirmet cum conscientia scientiam 
sequatur. 

Rogo ergo ut remedium aliquod quam citissime adhibeatur ad rem deplo- 
ratam auferendam vel quam maxime attenuandam. 

11 

Exc.mus P. D. ELISEUS COROLI 

Episcopus tit. Zamensis maior, prael. null. Guamensis 

Maxime commendandum mihi videtur votum ab exc.mo ac rev.mo D. 
Heuschen, in congregatione XXV prolatum, cui tamen haec pauca addere 
liceat. 

1. Imprimis omnino necesse est ut noscenda (notizie) tempestive & pe- 
riodicis et radiophoniis dentur, non tramite agentiarum, quas vocant, agno- 
sticarum vel independentium, sed proprio fonte. 

Hoc magni pretii est non tantum propter honorem ipsorum catholico- 
rum, qui habemur veluti in statu inferiori quatenus ab aliis agentiis pendere 
debemus, sed etiam quia ipsa noscenda seliguntur semper iuxta criterium 
quod a propriis ideis et fide imponitur. Ceterum Dominus monuit: « Qui 
non est mecum, contra me est » (Lc. 11, 23). 

Non agitur de usurpatione aliqua vel de munere quod Ecclesiae minime 
competit; etenim Ecclesia ex voluntate Redemptoris magistra gentium esse 
debet. Nunc temporis autem magisterium Ecclesiae haec nova instrumenta 
ignorare nequit. 

Ergo valde opportuna videtur erectio alicuius Agentiae Internationalis 
Catholicae directe dependentis ab Ojficio Sanctae Sedis de quo agitur nn. 56-51 
huius schematis (pag. 230). 

2. Deinde noscenda necesse est ut dentur cum commentario aliquo sicuti 
in usu venit apud aliquas consociationes internationales radiophonicas. 

Nam efformatio publicae opinionis iam non habetur per meram informa- 
tionem etiamsi obiectivam eventuum, sed omnino per interpretationem quae 
iisdem eventibus datur, et indigent. 

Ergo Agentia Internationalis Catholica noscenda diflundat oportet simul 
cum commentario brevi. 

3. Denique valde opportuna videtur diffusio noscendorum cum commen- 
tario catholico ab Agentia Internationali Catholica congestorum per Radio- 
phoniam Vaticanam, si res ferat. 

Etenim in natione brasiliensi exempli gratia, fere centum habentur sta- 
tiones radiophonicae episcopis subiectae, quae tamen in ipsis noscendis ad 
vitam catholicam pertinentibus a radiophoniis acatholicis pendere debent. 

Ergo post n. 35, pag. 221, haec paragraphus valde opportuna videtur: 
« Ideo Sacrosanctum Concilium optat erectionem Agentiae, quam vocant, 
Internationalis Catholicae ad noscenda sincere congerenda atque commentario 
brevi catholico ditanda » . 

Ratio est quia « rectus usus » istorum instrumentorum, de quo sermo 
est in hoc capite, ante omnia exigit « materiam rectam » quae si a catholicis 
consociationibus non detur, difficillime inveniri poterit. 

12 

Exc.mus P. D. FIDELIS CORTfiS PfiREZ 

Episcopus Chilapensis 

Humilde sugerencia: 

El mundo esta con los ojos puestos en el Concilio, se alegro mucho 
cuando los PP. Conciliares volvieron hacia el y le enviaron un mensaje, y 
ahora que tratamos del tema de los instrumentos de comunicacion social, tal 
vez fuera oportuno volvernos otra vez hacia ese mundo para decirle otra 
palabra que recibiria con mucho gusto y cuyos puntos podrian ser estos 
y otros: 

a) Ante los maravillosos adelantos de la ciencia moderna bendicimos 
a Dios y le damos gracias porque ha dado a los hombres tanto poder sobre 
los elementos... 

b) Felicitamos a cuantos se han servido de la prensa, cine, radio y 
television para propagar la verdad y el bien y para dar deleite estetico u 
honesto esparcimiento; a las autoridades que han protegido la libertad de 
expresion dentro del marco de la moralidad y la justicia; a los publicos que 
saben escoger sus lecturas y programas... 

c) Nos dolemos de las desviaciones que ha habido en quienes por 
malicia o por amor excesivo al lucro se apartan de las leyes de la verdad, 
de la moralidad, de la honestidad... 

d) Deseamos que tanto los productores como las autoridades compe- 
tentes y los publicos den un paso adelante para que se tenga mejor prensa, 
cine, radio y television... 

Si ahora no se juzga oportuno, ojala que al menos no se pase el dia 
8 de diciembre sin que se envie al mundo otra comunicacion del Concilio so- 
bre la materia que mas convenga. 

13 

Exc.mus P. D. PAULUS DALMAIS 
Archiepiscopus Arcis Lamy 

Legendo cap. I partis IV schematis de instrumentis communicationis 
socialis, ubi speciatim tractatur de prelo, mihi visum est vocabulum « pre- 
lum » in sensu nimis angusto usurpatum fuisse. Etenim voeabulum « prelum » 
ad folia typis impressa tantum hic adhibetur, non vero ad editiones librorum 
designandum. 

Cum agitur de diffusione Sancti Evangelii vix aliud medium amplius ser- 
vitium reddere potest quam typographia. 

Nos autem episcopi missionarii qui in regionibus Africae laboramus, ad- 
miramur zelum et ingeniositatem fratrum nostrorum separatorum, qui in toto 
orbe terrarum creaverunt societates editionis et diffusionis Sacrae Scriptu- 
rae, exempli gratia « Societatem Biblicam Londoniensem ». Vos non latet 
hanc societatem in omnibus fere linguis vernaculis mundi Sanctissima Evan- 
gelia typis mandare et quidem minimo pretio. 

In plerisque urbibus regionarum nostrarum, christiani etiam pauperes 
Sancta Evangelia in librariis protestantibus in lingua sua vernacula edita eme- 
re possunt. Ideoque hoc votum proponere velim: Ut, sub auspiciis Sanctae 
Sedis, creetur Societas quaedam mundialis editionis diffusionisque Sancti 
Evangelii. Scopus huius societatis esset facultatem omnibus fidelibus etiam 
pauperibus praebere sibi procurandi Sancta Evangelia modico pretio. 

14 

Exc.mus P. D. EUGENIUS DE ARAUjO SALES 

Episcopus tit. Tibicensis, adm. ap. Natalensis <. 

Tres propositiones faciam ad schema de instrumentis communicationis 
socialis. 

1. Scimus Concilium Vaticanum II imprimis pastorale esse, temporibus- 
que hodiernis adaptandi conatus. Ecclesia semper evangelizationis formis, di- 
versis temporibus aptis, usa est. In profundis mutationibus dierum nostrorum, 
media traditionalia divulgationis valde in efficientia minuuntur et frequenter 
novis mediis substituuntur. Inter quos, sunt media communicationis socialis. 
Comparative cogitemus de vi tradendi Evangelium, ex una parte in aula 
ecclesiae, ex alia parte per transmissiones radiophonicas et televisificas, ephe- 
merides et cinematographeum. Attamen, cogitamus saepe ut in praeteritis 
temporibus, rapida mundi mutatione obliti. 

In cap. II, partis II, in n. 44, inseratur, praeter fidelibus commendatio- 

nem, exhortatio ut in priore loco habeant acquisitionem vel usum mediorum 
communicationis socialis aedificationibus non stricte necessariis et aliis for- 
mis minus efficientibus apostolatus. 

2. Inter magnas vires quae homines hodiernos premunt, invenitur pu- 
blica opinio. Non raro, adhibetur contra Ecclesiam vel factis et intentionibus 
deformat. Considerato opinionis publicae momento, videtur necessarium esse 
schema instantius de hac materia tractare. 

In cap. II, partis III, in n. 62, commendatio fiat ut organa agendi in opi- 
nionem publicam constituantur. 

3. In diversis nationibus quae in evolutione sunt, radiophonia adhibe- 
tur ad basis educationem ut cives humane et christiane promoveantur. Idem 
cinematographa et televisio adhiberi possunt. Magnum incrementum erit a 
Concilii Patribus adminiculum dare his laboribus, quae magnum momentum 
habent inter communicationis media in hisce nationibus. 

Quae cum ita sint, propono in cap. III, partis IV, in fine, commenda- 
tionem laborum factorum praecipue per radiophoniam ad basis educationem, 
ut instrumentum evangelizationis efficacissimum in nationibus non plene 
evolutis. 

In summa, propono commendationem ut prior locus habeatur unus ex mo- 
dernioribus mediis evangelizationis, scilicet media communicationis socialis; 
ut organa constituantur ad opinionem publicam internationalem et nationa- 
lem pro veritate evangelica dirigendam; ut basis educatio praecipue per radio- 
phoniam includatur ut enicacissimum evangelizationis instrumentum in natio- 
nibus non plene evolutis. 

15 

Exc.mus P. D. GERARDUS HENRICUS DE VET 

Episcopus Bredanus 

Relate ad schema constitutionis de instrumentis communicationis socialis, 
nomine Conferentiae episcoporum neerlandicae, sequentia generalia notare 
velim. 

1. Antequam Ecclesia in hac re propria sua iura et vota manifestat 
coram mundo, expediat, immo oporteat, ut ipsa proclamet « iura hominum » 
et libertatem, qua quisque et quaevis societas (proportione habita relate ad 
alios coetus eiusdem regionis et praesupposito, quod bonum commune re- 
maneat salvum), gaudeat ut, vitam suam componens cum propria bonae fidei 
convictione conscientiae, hanc convictionem inter alios propagaret, mediis 
tamen licitis et honestis. In proponendo haec « iura hominum » Ecclesia, 
quantum est ex se, nihil aliud facit quam proponere « praeambula fidei », 
quibus neglectis ipsa fides ultimo in periculum duceretur. 

Inde necessarium est, ut in capite huius schematis Ecclesia, tamquam 
praeco veritatis, aliquatenus exponat quae sit vocatio hominum qua uten- 

tium talibus instrumentis communicationis socialis. Ex ipsa illa vocatione 
sequitur responsabilitas hominum. 

2. Cum omnia haec instrumenta communicationis socialis intimam an- 
thropologicam structuram habeant atque structuram technicam sui iuris, hac 
in re peritorum est ut particularia enucleentur. Quibus particularibus Conci- 
lium sese non immisceat! Immo etiam quando agatur de usu talium instru- 
mentorum in f avorem fidei catholicae, Concilii non est particularia adstruere, 
cum circumstantiae vitae et societatis humanae in diversis provinciis et regio- 
nibus Ecclesiae prorsus diversificentur. Quod uni provinciae Ecclesiae pro- 
dest, alteri nocere potest. Relinquendum proinde est Conferentiis (seu coeti- 
bus) episcoporum variarum regionum, ut ipsae statuant quaenam structura 
pro propria regione melior evadat. 

3. Relinquatur etiam modus dicendi, quo nomine « viri ecclesiastici » tan- 
tum ipse clerus intenditur, acsi laici catholici non essent Ecclesiae, seu mino- 
ris valoris aut incapaces responsabilitatis catholicae hac in re. Schema qua 
tale sapit aliqualem « clericalismum ». 

4. Forsan Concilii est ut in protegendo personam humanam et christia- 
nam insistat in afErmationem mysterii intangibilis vitae humanae (problema 
de sic dicto « privacy »). Hac in re mundus et Ecclesia a Concilio exspectant 
solummodo quasdam res grandes, non minora quaedam seu technica. 

16 

Exc.mus P. D. ARMANDUS FARES 

Archiepiscopus Catacensis - episcopus Squillacensis 

Miranda prorsus et vigilanti cura confectum est a commissione hoc sche- 
ma de instrumentis communicationis socialis: et hoc est in laudem commis- 
sionis propter plures rationes, idest: sive propter peritiam virorum in com- 
missionem adscitorum; sive propter novitatem materiae quae prima vice pro- 
ponitur discutienda Patribus in Concilio Oecumenico coadunatis; sive propter 
adspectum et animum vere pastoralem quem in lucem ponit; sive propter 
difficultatem materiae ex una parte et ex alia parte propter multa proble- 
mata ordinis moralis et iuridici quae tanguntur et quae varios vitae humanae 
ordines complectuntur, videlicet religiosum, moralem, civilem, oeconomicum, 
paedagogicum, culturalem, artisticum. 

E mente et consideratione nostra nunquam excidere debet in his omnibus 
agi de instrumentis, quae dum peritiam, intelligentiam et ingenium humanum 
extollunt in deprehendendis energiis et viribus naturae creatae et in iisdem 
ad usum vitae humanae technice applicandis, tamen, praecise quia sunt in- 
strumenta, et ad bonum et etiam ad malum flecti possunt, cum damno saepe 
ingenti animarum, uti facile omnes scimus. Hinc officium nostrum, ■ ut in 
hac re auctoritative interveniamus, et vocem nostram coniungamus cum illa 

quam multoties Summi Pontifices, in hac re maxime solliciti, elevaverunt ad 
bonum fovendum et praecipue ad malum cavendum et iuxta possibilitatem 
praecavendum in hac materia. 

Quo efficacius vox Patrum in Concilio adunatorum audiatur, votum pro- 
mere audeo: ut videlicet huic constitutioni praemittatur quaedam exhortatio 
Patrum Concilii Oecumenici, quae ad omnes dirigatur qui active in his instru- 
mentis applicandis partem habent vel usum moderandi ius et praecipue offi- 
cium habent. Recolligendo quae sparsa sunt in 114 numeris in quibus clivi- 
ditur praesens constitutio, verbum fiat ex materna auctoritate Ecclesiae 1 ) om- 
nibus qui in sublimitate sunt, ut recte provideant iuribus conscientiae huma- 
nae tutandae et adiuvandae in possessione veri et boni et in praecavendo malo; 
2) omnibus quibus ex ipsa lege naturae Deus concredidit educationem prolis, 
idest parentibus quoad filios suos educandos; 3) magistris qui in opere educa- 
tivo familias adiuvant; 4) omnibus aliis qui ex recto usu horum instrumen- 
torum maximum exercere possunt influxum in ordine informationis, cultu- 
rae etc; 5) omnibus filiis Ecclesiae inculcetur officium adiuvandi per pro- 
priam actionem vel collaborationem ea omnia quae hodie requiruntur ad 
diffusionem ipsius evangelicae veritatis, ut sermo Dei currat et clarificetur et 
omnes gentes agnoscant solum verum Deum et Filium eius Iesum Christum 
Redemptorem omnium. 

Tali modo Concilium aperiet omnibus cor et mentem Patrum et omnibus 
pandet sollicitudinem Ecclesiae ut pari gressu ingenium technicum et publica 
et privata moralitas possint semper consistere. 

Filiis autem Ecclesiae et aliis patebit quid in concreto sentiendum et 
faciendum sit, percurrendo omnia et singula quae sunt in variis partibus 
constitutionis huius parata. 

Unam animadversionem addere desidero: ut videlicet suis locis fortiter 
inculcetur clericis, sive saecularibus sive religiosis, ne se immisceant rebus 
pecuniariis, in quibus « gratiam status » certe non habent... producendo scan- 
dala lugenda et ruinam pecuniariam multorum; et insuper ut qui consiliarii 
eliguntur circa spectacula etc. optime sciant et applicare valeant principia 
moralia de cooperatione materiali et formali, praesertim quando agitur de 
actoribus et de aliis personis quae ad victum sibi quotidianum lucrandum 
coguntur operam suam praestare in adiunctis moralibus maxime difficilibus. 
In his verbum a sacerdote prolatum revera multa mala moralia praecavere 
potest et tranquillitatem animi multis donare. 

17 

Exc.mus P. D. MARION FRANCISCUS FORST 
Episcopus Dodgepolitanus 

Cum alii Patres iam expresserint ea quae mihi proposueram dicere, re- 
nuntio loquendi potestati mihi concessae. Liceat tamen mihi has animadver- 
siones facere. 

Pars II, cap. I, par. 38. 

Ecclesia Christi, suo munere apostolico attento, semper fuit et hodie re- 
manet Mater et Patrona artium. Ratio, absque dubio, sollicitudinis Matris 
Ecclesiae pro artibus funditur in valore artium et efficientia eorum in docendo 
et illustrando Evangelium. 

Mihi videtur, deinde, ut Ecclesia debet esse, praesertim in hoc tempore 
mutationum, patrona « artium viventium » (vulgo dicto: « Lively arts »). 

Divinus Redemptor noster non reiecit signa et mirabilia ad suam doc- 
trinam confirmandam. Passio et mors crucis electae sunt a Christo sicut me- 
dium invitandi attentionem hominum ad mysterium Redemptionis. Certo 
certius non esset infra dignitatem Ecclesiae Christi commendare, sustentare 
et uti mediis modernis communicationis. 

Proinde vellem proponere quae sequuntur: 

Sancta Sedes industriam communicationis ad adiuvandum opus Ecclesiae. 

a) Ephemerides — dictae — « L^Osservatore Romano » publicentur 
in singulis hebdomadibus, imprimantur in linguis maioribus et distribuantur 
in multis nationibus (secundum exemplum « Time » et aliorum ephemeri- 
dum). 

b) Radio Vaticana praeparet diffusa radiophonica distribuenda ad 
usum omnium nationum. 

c) Apostolica Sedes societatem ad producendas et distribuendas pelli- 
culas cinematographicas et televisivas inter omnes nationes aedificet. 

d) Apostolica Sedes utatur ingeniis laicorum vere peritorum. 

e) Productiones istae debent esse secundum optimum valorem tech- 
nice aequales productionibus peractis a potestate civili vel ab industria pri- 
vata. 

/) Sustentatio et gubernatio horum operum ponantur sub administra- 
tione laicorum vere peritorum in methodis modernis. 

g) (vulgo dicto...) The industry should be soundly financed and be 
made self-supporting, and if necessary should be established as a legal 
corporation with permission to sell " stock". 

18 

Exc.mus P. D. RAPHAEL GONZALEZ MORALEJO 

Episcopus tit. Dardanus, aux. Valentinus 

A) Circa schema in universum. 
Observationes generales: 

1. Nimis longum est. Potest et, iuxta omnes Patres qui hucusque locuti 
sunt, debet brevius fieri; et quidem dimidia longitudine posset eadem dicere. 
Quomodo id fiat infra ostendam sub littera B. 

2. In decurtanda redactione serventur summa principia, nec ad particula- 
ria descendatur, neque inutiliter repetitiones fiant. 

3. Redigatur ordine magis systematico, prospiciendo tum doctrinae ipsius, 
tum praesertim contentui et fini pastorali. 

Observationes magis singulares: 

1. Perspicue significetur, maxime in ipso prooemio, exponi hic non so- 
lum doctrinam Ecclesiae, sed doctrinam quae postulata rationis plene sequi- 
tur, quam ipsum sociale bonum exigit, quam denique consulunt commoda ipsa 
illorum qui his instrumentis utuntur et lucrantur. 

2. Si et Ecclesiae doctrina et ipsa ratio docent laborem « nullo modo 
posse pro merce quapiam duci, utpote qui ab humana persona proxime pro- 
cedat » (Mater et Magistra, n. 18), multo magis haec valent de servitiis per 
haec instrumenta oblatis, siquidem ad animi bona spectant. Dicatur igitur in 
schemate praestationem horum servitiorum vel productionem horum bono- 
rum nullo modo posse lege mercatorum regi (id est lege offerentis et deman- 
dantis), velut si bona essent quae absolute clientium desiderio essent adae- 
quanda. Esto sane ut qui haec bona vel servitia producit, sive Status sive 
persona privata est, legitimum quoddam lucrum persequatur; at nusquam 
liceat unicum lucrum persequi, reiecta quavis lege morali. Caveatur ergo ab 
hoc lucrandi studio, quae si non unica, praecipua procul dubio est causa et 
radix damnorum et periculorum quae in usu horum instrumentorum repe- 
riuntur. 

3. Easdem ob causas censeo exponendam esse opportuno loco dilucidam 
et systematicam doctrinam de officiis Status vel auctoritatis civilis circa haec 
instrumenta: ratione enim proprii muneris promovere et custodire tenetur 
bonum commune totius societatis. 

4. Deberet Concilium Oflicio Sanctae Sedis committere instituendam 
agentiam catholicam nuntiorum, itemque inceptum aliquod pelliculis cinema- 
tographicis producendis. Ad id opera esset adhibenda eorum qui hac techni- 
ca maxime eminent, pecunia autem petenda ab iis quos fortuna grandioribus 
copiis ornavit. Agentia haec et opus cinematographicum hoc, possent esse 
testimonium fecunditatis Concilii et pretiosissimus huius schematis fructus. 

5. Inculcandus expressius est in schemate profundus influxus quem haec 
instrumenta in pueris praesertim et adolescentibus exercent, id enim vel 
positive vel negative, in bonum commune societatis universae redundant. Ex- 
citetur ergo conscientia publica, praesertim civilium auctoritatum vel illarum 
publicarum aut privatarum personarum a quibus haec instrumenta maxime 
pendent, patrum potissimum et educatorum, nec non associationum aposto- 
latus laicorum, circa summum horum instrumentorum momentum in recta 
et idonea formatione futuri hominis, et praecipue circa pericula, etiam ordi- 
nis temporalis, quae ex eorum recto usu proveniunt. 

B) Quo modo possit schema brevius fieri. 

Schema ultime constaret prooemio sive introductione generali, et quat- 
tuor capitibus, ut sequitur: 

1. In prooemio cogenda essent breviter quae ex hoc prooemio valent 
et quae in cap. I, partis I reperiuntur. Prae oculis habeantur quae supra, inter 
observationes magis singulares, innui sub n. 1. 

2. Capp. II et III partis I constituant unicum primumque caput, cui 
titulus esse posset: « Principia moralia circa usum horum instrumentorum ». 

3. Duplex caput alterius partis conficiat alterum caput novae redac- 
tionis. 

4. Utrumque caput partis III efformet tertium caput. 

5. Quattuor capita partis IV, si substantialiter in simpliciorem formam 
redigantur, caput IV constituant. 

6. His capitibus praeponendi essent iidem tituli qui nunc partibus singu- 
lis praeponuntur. 

Ut autem recte fiat contractio, habeantur prae oculis haec quae se- 
quuntur: 

C) Observationes ad singulas partes. 

1. Non schema solum in universum, sed omnes et singulae etiam illius 
partes in simpliciorem et breviorem formam redigi possunt et debent. 

2. In prooemio, in par. 4, lin. 31, pag. 205, ubi dicitur « praecipuas 
quaestiones » dicatur « eas praecipuas quaestiones ». Pag. vero 206, lin. 1, 
post « expendendas esse » addatur « quae ad rectum eorum usum, sub lu- 
mine naturalis rationis christianaeque doctrinae, pertinent ». 

3. Ad partem l, cap. 1. Sub nn. 7, 8, 9 agitur de iuribus et offlciis 
Ecclesiae circa instrumenta communicationis socialis. Ius autem et officium 
docendi normas morales satis declarantur sub n. 7; addenda vero essent quae- 
dam de officio Ecclesiae informandi circa vitam propriam propriasque acti- 
vitates, nec non creandi aequam et rationabilem opinionem publicam circa 
illas quaestiones quae liberae disceptationi permittuntur. 

Quod attinet ad ius adhibendi haec instrumenta (quod sequitur ius do- 
cendi) sufficeret summaria quaedam ipsius significatio, si tamen simul addere- 
tur agi de iure fundamentali quod quaevis exculta societas institutis privatis 
educationis agnoscit. Ius vero strictum utendi ea instrumenta communicatio- 

nis quae ad Ecclesiam non pertineant, ni fallor, tum tantum valet cum — ut 
frequentius in dies accidit — haec instrumenta a Statu penitus arripiuntur 
vel exclusive in manus quorundam privatorum sinuntur, inducto monopolio. 

4. Ad cap. II, eiusdem partis I. In n. 12 non tam loquendum esset de 
primatu ordinis moralis, quam brevissime affirmandum: « Cum Ecclesiae 
intersit praecipue aspectus moralis, qui omnes alios supereminet, immo etiam 
et subdit, in hoc capite (quod esset I in breviore schemate) ordinate innuun- 
tur praecipua principia circa usum horum instrumentorum ». 

Supprimatur deinde n. 13; et, commendato breviter peculiari momento 
morali horum instrumentorum, scilicet: a) ob eorum vim fascinatoriam 
(n. 14); b) ob effectum quem exercent in magnas hominum catervas (ibi- 
dem); c) ob efficacitatem qua capiunt diuturnam attentionem utentium (n. 15); 
d) quia plerumque bona spiritualia in his directe tanguntur; e) quia indiscri- 
minatim ad personas cuiuslibet aetatis aut formationis ethicae et intellectua- 
lis perveniunt (n. 17); /) et quia in ipsa domorum penetralia facile penetrant 
(n. 57); g) exercendo verum pressum collectivum, ... concludendum esset, 
simpliciter et breviter normas morales acceptandas esse ab his qui haec in- 
strumenta vel possideant, vel regant, vel administrent (usus activus); ab his 
qui eorum influxum patiantur (usus passivus); ab his qui bono sociali pro- 
spicere tenentur, id est, ab auctoritatibus civilibus (vide partem IV, c. III, 
nn. 95, 96, 97). 

5. Capp. II et III, resumenda et fundenda sunt ut unum caput I ex eis 
exurgat, in quo enuncientur principia moralia quibus regatur. 

a) Usus activus. Hic animadvertenda sunt quae supra innuimus, inter 
observationes magis singulares, sub litt. A, n. 2. 

b) Usus passivus. Hic animadvertenda sunt plura: 

1) Christianos, et in genere cordatos homines, plurimum posse — si- 
quidem ipsi his instrumentis utuntur — ad exigendam in eis rectam morali- 
tatem. 

2) Christianos, vel saltem catholicos, teneri normis et consiliis ipsius 
Ecclesiae; illos etiam quibus minimum vel nullum periculum sibi vereantur 
(parte III, c. I, nn. 53-54; parte IV, c. II, nn. 91-92). 

3) Laudandos esse qui has Ecclesiae normas diflundant, v. gr. 
folia diaria quae singulorum programmatum valorem moralem enuntiant. 

4) Obnitendum saepe et reclamitandum apud quos oporteat, quoties 
programmata moralitatem publicam laedant: hac vero obligatione teneri 
praesertim laicos eorumque consociationes, magistrorum praesertim, educato- 
rum et patrumfamilias (aliquid simile innuitur parte IV, c. III, nn. 100, 
101, 102). 

c) Officia et iura civilis auctoritatis. Quae passim per schema sparsa 
sunt circa interventum auctoritatis civilis, huc cogi deberent: ex parte I, 
c. I, n. 21; ex c. III, nn. 31, 32, 33; ex parte IV, c. I, n. 79; c. II, n. 93; 
c. III, n. 99). 

In cap. III huius partis I, n. 31, lin. 6, post « defendere atque tutari », 

addendum esset: « aequam veritatem et caritatem defendere, tam sese quam 
alios avertendo ab omni partialitate vel deformatione in informationibus 
dandis, et rite compescendo inordinatam cupiditatem perserutandi, immo et 
publicandi, intima privatorum; adaequatam formationem peritorum in his 
mediis eommunicationis promovere ». 

6. Ad partem II (quae efformaret alterum caput novi schematis) in c. I in- 
culcanda haec sunt: 

Ecclesiam comparare debere ad haec munera alacres viros, praesertim 
laicos apostolos; 

opes ad hoc apostolicum opus, tum technicas, tum pecunias ipsas, 
a christifidelibus esse praestandas (de his aliqua dicuntur in c. II huius par- 
tis II); 

hanc autem opem extendi praesertim debere ad opus missionarium 
Ecclesiae, inter gentes non satis ad cultum et humanitatem, necnon ad oeco- 
nomiam socialem evolutas (de his quoque aliqua, etsi minima, dicuntur in 
parte IV, c. III, n. 105). 

7. Ad partem III. Caput I multo strictius enunciari potest. Caput vero II 
ad binas lineolas redigi, in quibus tamen duplex munus significetur oportet: 

a) munus secretariatus a Sancta Sede dependentis et OfEciorum dioe- 
cesanorum, ab episcopis dependentium. 

b) Munus Officiorum nationalium vel internationalium. 
His duobus capitibus conficeretur c. III novi schematis. 

8. Ad partem IV. Integra pars radicitus reformanda est, ita ut singula 
capita singulas paragraphos constituant unius capitis, quod erit IV novi 
schematis. 

19 

Exc.mus P. D. IOSEPH GOUPY 

Episcopus Blesensis 

r 

Quatuor, ad summum, momenta satis erunt ad factum primo exponen- 
dum, ad applicationes tres exinde eruendas tresque conclusiones. Quatuor, 
dico, momenta, cum pretiosissimum semper sit episcoporum tempus, maxi- 
meque in hac Synodo in qua quodlibet momentum quinquaginta millia lirarum 
valere dicitur. 

1. Sit factum istud: mundus noster hodiernus, speciali modo societates 
politicae, pro maxima parte, christianae non sunt. Stationes insuper fere 
omnes radiophoniae ac televisionis in manibus guberniorum sunt, sive laico- 
rum sive atheistarum, vel commercialium societatum quarum unica lex, vel 
praecipua, lucrum. 

2. Applicationes vero tres hae sunt: 

a) Primordialis igitur hac in re, etsi non exclusiva, est pars laicorum 
christianorum ad quos attinet consecratio mundi. 

b) Omnimodo inde exurgit necessitas ut formationem accipiant viri 
technici auxiliumque inveniant apostolicum ut suo fungi valeant officio, 
ethicam naturalem saltem sequendo, ipsamque, si fas est, promovendo. 

c) Obligatio nobis incumbit non adultos tantum informandi educan- 
dique, sed et adolescentes tam in catechismis quam in scholis et etiam in se- 
minariis. 

3. Consequentiae tandem tres veniunt: 

a) Prima pars schematis de doctrina Ecclesiae cum tribus suis capitu- 
lis, in unam vel duas paginas contrahi posset, in quibus, effective, de officiis 
etiam Ecclesiae et non tantum de iuribus tractaretur. 

b) Secundam partem et tertiam, in unam redactas, positivam praebere 
oporteret doctrinam de informatione, prae oculis semper habendo mundum 
hunc prorsus areligiosum existere. 

c) Quarta vero pars, et ipsa contracta, principia enuntiaret ad edu- 
candos necessaria lectores, auditores et telespectatores, non omittendo inte- 
rim actionem in auctores et productores, discrete et efficaciter, exercendam. 

Conclusio. Palam ostendere posset Sancta Synodus quanti facit instru- 
menta communicationis socialis per sua nuntia, vulgo « communiques de 
presse », diariis largius facta. 

20 

Exc.mus P. D. PAULUS GtiRPIDE BEOPE 

Episcopus Flaviobrigensis 

In genere schema laudandum est. Mihi pergratum est. Tamen vehemen- 
ter optarem: 

1 . Ut urgeatur quam maxime necessitas et obligatio laicorum cognoscendi 
Ecclesiae iura super haec et similia instrumenta communicationis socialis, quae 
saepe Ecclesiae negantur et solummodo civili potestati conceduntur. 

2. Ut definiatur clare et praecise conceptus preli catholici ut vitentur 
confusiones et statuantur obligationes quae ipsi incumbunt, non solum quoad 
defensionem et diffusionem doctrinae catholicae, sed etiam quoad propagan- 
dam (nuntia), quae multoties fit modis et imaginibus parum honestis. 

3. Ut proponatur quodnam sit ius Ecclesiae interveniendi in prelo, quod 
dicitur catholicum, etiamsi non sit prelum proprium Ecclesiae catholicae. 

4. Omnia haec etiam desiderantur de ceteris instrumentis communica- 
tionis socialis. 

Velit Deus ut omnia prospere procedant. 

21 

Exc.mus P. D. CAROLUS M. HIMMER 

Episcopus Tornacensis 

N. 5 (pag. 206). Loquitur hic articulus de spe approbationis ex parte 
omnium hominum bonae voluntatis, etsi non christianorum. 

Nonne etiam exprimi oporteret spes adiutorium ejfectivum ab iisdem 
recipiendi? 

Hoc in problemate, speciatim si attenditur ad eius dimensionem interna- 
tionalem, statim apparet orientationes sanas v. g. in productione « pellicula- 
rum » (films) efficaciter obtineri non posse nisi collaborando cum omnibus 
hominibus honestis, etiam non catholicis, nempe cum protestantibus et om- 
nibus fratribus separatis, immo cum non christianis, ut musulmanis, spiri- 
tualistis ex hinduismo provenientibus etc. 

Nn. 39-42 (pag. 222 et 223). Quaedam haesitatio fit possibilis quando 
legitur art. 42. Quaeritur utrum vox « imprimis » in initio articuli posita 
cadat super subiectum propositionis, scil. « laici » (correlative et modo ad- 
versativo ad sacerdotes et religiosos in n. 41 citatos) an super verbum 
« debent »? 

Optaretur in omni casu quod aflirmatio esset magis explicita circa mis- 
sionem ac functionem primariam laicatus quando agitur de operibus specifice 
temporalibus seu profanis, salvo munere consilii moralis quod proprie sacer- 
doti competit. 

Sic, in n. 41, lin. 3, in illa enumeratione futurorum moderatorum tech- 
nicorum, non bene intelligitur cur omnes, scil. sacerdotes, religiosi et laici 
aequali modo et indiscriminatim citantur. 

Econtra in n. 59, lin. 8, quando fit quaestio de nominatione membrorum 
Officiorum nationalium, textus postulat ut ad haec munera seligantur prae- 
sertim viri laici. Similiter quando de ferendis supra pellicula iudiciis ordinis 
moralis fit quaestio (n. 90), commendatur adhuc ut membra OfficiorUm ad 
hoc ordinatorum « seligantur e laicis » praesertim. 

Si ergo Concilium etiam responsabilitates ordinis moralis laicis conferre 
intendit, cum directivam praecisam et explicitam non daret quod in hac 
materia responsabilitates technicae praeprimis a laicis assumendae sint. Ex- 
perientia enim docet non esse sine periculo illam praxim sacerdotum et re- 
ligiosorum qui nimis in moderamine etiam sub aspectu technico cinemato- 
graphei et aliorum spectaculorum sese impendent. 

22 

Exc.mus P. D. ERASMUS HINOJOSA HURTADO 

Episcopus tit. Bosetanus, coad. c.i.s. Piurensis 

Ius loquendi in hac magna assemblea postulavi ut tantum humilem vo- 
tum meum patefaciam. 

Pars malorum quae hodiernae nostrae societati efflagitat originem sumit a 
proliferatione pornografiae libellorum, pravi preli, cinematographi, radio et 
televisionis. Hisce et ephemeridibus quae sensus valde commovent et quae 
vulgo dicuntur « sensationales » refertur « schemata constitutionum et decre- 
torum » huius Concilii in pagg. 204 et 206, sub nn. 68 et 76, respective. 

Omissis aliis considerationibus in re tanti momenti, quas omnes igno- 
scent, audeo petere huius magno coetui ut si opportunum visum fuerit, 
pronunciet clare, expresse et cathegorice, Ecclesiam nunquam transigere in 
huiuscemodi communicationibus socialibus. Indubium est quot haec definita 
positio Concilii Oecumenici Vaticani II coram christiano populo beneficam 
reactionem psychologicam obtinebit quandoquidem omnes spectant huius 
coetus orientationes ut remedia sint spiritualibus infirmitatibus hominum. 
Procul dubio etiam haec monita stimulus erunt hominibus bonae voluntatis 
ut pro viribus rectum cursum diversis mediis communicationis imprimant. 

23 

Rev.mus P. D. IOANNES-M. HOECK 
Praeses Congregationis Bavaricae O.S.B. 

Peto licentiam proferendi sequentes observationes ad schema de instru- 
mentis communicationis socialis. 

Tres breves observationes vel potius vota liceat proferre ad schema pro- 
positum: 

1. Si, uti in n. 21 huius schematis exponitur, societas humana habet ius 
ad convenientem informationem, et rectum exercitium huius iuris expostulat, 
ut eiusmodi informationes vel communicationes « in suis obiectis sint inte- 
grae, ne scilicet substantia rei nuntiatae, in nuntiis seligendis vel supprimen- 
dis, iniuste mutiletur vel mutetur », et si tales informationes ab aliis exspec- 
tamus et poscimus, nonne etiam nos ipsi bonum exemplum praestemus opor- 
tet, puta in commentariis officialibus, quae de S. Concilio communicantur 
e. gr. in ephemeride UOsservatore Romano. Sed, proh dolor!, quae ibi le- 
guntur, e. gr. de illa suffragatione super schema de fontibus revelationis, non 
semper correspondent illis postulatis, quia non praebent veritatem integram, 
sed truncatam, mutilam, mystificatam et ideo in errorem ducunt. Nonne talis 

modus informationis necessario fiduciam destruit et risum atque despectum 
movet? 

2. Cum iam sermo sit de VOsservatore Romano, forsan et hoc iuvat no- 
tare, stylum huius ephemeridis, sicut ceteroquin stylus curialis in genere, esse 
omnino obsoletum, antiquatum nec decere Ecclesiam Christi. Est enim stylus 
aulicus, nimis superlativisticus, nimis unctus, ne dicam servilis et adulatorius, 
ex una parte, et spiritum elationis sapiens ex altera, ita ut multis sit nauseae 
et scandalo. Utique honore invicem praeveniendum et reverentia omnibus 
auctoritatibus exhibenda, sed modo intrinsece vero, discreto, sobrio, ieiuno. 

3. Tenor positivus huius schematis nonne aliqualiter contendere vide- 
tur cum nonnullis prohibitionibus et sanctionibus Synodi Romanae, quae sub 
poena suspensionis a divinis cuilibet clerico in sacris interdicunt spectaculis 
cinematographicis adesse in locis, qui ab auctoritatibus ecclesiasticis neque 
pendent neque approbata sunt. Si omnes aulae publicae sunt revera tam ne- 
fandae et periculosae, nonne etiam laicis erant interdicendae et nonne etiam 
omnia scrinia televisifica? Nonne praestaret mala potius spectacula vetare, 
v. gr. illa, quae a competenti auctoritate ut « vitanda » aut « exclusa » indi- 
cantur, quam omnia publica spectacula globatim sumpta? 

24 

Exc.mus P. D. IULIUS GEORGIUS KANDELA 

Archiepiscopus Seleuciensis pierius, aux. patr. Antiocheni Syrorum 

Dominus Iesus postquam per multum tempus sine verbis sed solo ipsius 
vitae exemplo praedicavit — ad quam praedicationem exemplo pastorum ac 
populi patrum factam, in schemate alludere valde opportunum fuisset, me- 
mores adagii « verba movent, exempla trahunt » — , post illam mutuam, ergo, 
praedicationem, tantopere locutus est sive monti insidens sive mari, sive in 
deserto sive in domo, ut apostolus Ioannes Evangelio suo hunc finem impo- 
suerit: « Sunt autem et alia multa, quae fecit Iesus; quae si scribantur per 
singula, nec ipsum arbitror mundum capere posse eos, qui scribendi sunt, 
libros ». 

Hoc mirabile testimonium nobis ostendit quanta cura etiam apostoli et 
eorum successores conari debeant ut universam terram repleant eorum testi- 
moniis evangelicis, verbis ac scriptis, ita ut in toto orbe terrarum diffundatur 
Evangelium Domini, eius verba et opera. 

Quo melius hoc obtineatur, liceat mihi submittere sequentes observa- 
tiones: 

1. Omnes episcopi quibus incumbit munus annuntiandi Evangelium hoc 
hodie facere deberent a tectis, terra marique! Quare omnis episcopatus de- 
beret prae manibus habere, in quantum fieri potest, id quod principale est 
instrumentum communicationis socialis, sc. typographiam quae illis semper 

servitio esse queat. Athei et Ecclesiae adversarii nos superant in isto campo 
preli. Quare optimi laici ac sacerdotes pro hoc tam salutari opere adhibeantur 
oportet. 

2. Maximi momenti mihi videtur ut in omni dioecesi adsit quaedam ar- 
genti summa, unice editioni Evangelii sed et reliquae Scripturae destinata, ita 
ut hi libri distribui possint gratis: « Gratis accepistis, gratis date ». Revera 
opprobrio dignum est nos catholicos semper vendere verbum Dei, id est li- 
bros qui illud continent! 

3. Post Evangelium liber maxime necessarius est Missale, liber liturgi- 
cus per excellentiam, qui explicandus et commentandus esset modo cateche- 
tico. Huius libri divulgatio perficit doctrinam catecheticam in scholis vel fa- 
miliis receptam. In ecclesia idem liber semper aliquo genuflexorio vel cathedra 
collocatus unicuique praesto remanere deberet. 

4. Ob easdem rationes, sc. ut fidelibus verbum Dei semper accessibilius 
fiat, facilior reddatur assistentia missae dominicalis ac festivae. Quamvis ergo 
dies dominica mihi computandus non videtur a sabbati vespere usque ad ve- 
speram sequentem, tamen exsecutioni mandandum censeo quoddam consi- 
lium ab aliquo Patre datum, ut sc. tempus utile ad satisfaciendum obligationi 
missae audiendae ita extendatur ut etiam assistentia missae vespertinae diei 
sabbati iam sufficiat. 

25 

Exc.mus P. D. CASIMIRUS IOSEPH KOWALSKI 

Episcopus Culmensis 

Circa prooemium schematis de instrumentis communicationis socialis 
humiliter praesento votum, ut nempe haec media, uti omnes inventiones 
technicae appellentur « fructus Sanguinis Christi Redemptoris ». 

Ratio: 1. Christus per passionem et mortem suam anathema peccati ori- 
ginalis delevit et per consequens fundamenta possibilitatis et realitatis pro- 
gressus scientiarum experimentalium et technicae posuit cum ex parte homi- 
nis tum ex parte naturae universi. 

2. Ipse progressus scientiarum et technicae realisatur ope continui influ- 
xus Sanguinis Christi in sacrificio Missae oblati. Inde actualitas Litaniae de 
Pretiosissimo Sanguine D. N. I. Christi. 

Ideo clarius apparet ius nativum et officium Ecclesiae utendi his mediis 
communicationis socialis pro fidei et vitae christianae dilatatione. Altera ex 
parte moralis malitia abusus horum instrumentorum evidentior fit. 

Quapropter peto ut in pag. 205, n. 1 post verba « technicae artis in- 
venta » inseratur « uti veri fructus Sanguinis Christi Redemptoris ». 



588 



ACTA CONC. VATICANI II - PERIODUS I 



26 

Exc.mus P. D. GEORGIUS MANRIQUE 
Episcopus Orurensis 

Maxime peropportuna nobis videtur conciliaris tractatio de instrumentis 
communicationis socialis. Cum enim constitutione de sacra Liturgia splendor 
Ecclesiae in suo cultu monstratur, praesenti hac constitutione Ecclesia, vere 
Mater et Magistra, splendorem noviter adinventorum inculcat, praesertim in 
suo culmine et apice, nempe in communicatione Evangelii (« boni nuntii ») 
et in dignitate spirituali et christiana hominum fovenda. 

Certe saeculo hoc nostro mundus in novum historiae cursum flectitur. 
Et quidem onus praedicandi Evangelium nobis incumbit etiam in hac aetate 
technicae et atomi, adhibendo omnia media necessaria vel utilia. 

Schema constitutionis de instrumentis communicationis socialis maximam 
actualitatem prae se fert. Vere indoli pastorali imbuitur. In rebus enim theo- 
logicis maxima doctrina iam habetur declarata ab aliis Conciliis, ita ut Con- 
cilium Vaticanum II tantummodo curare debeat ipsam exponere « prout tem- 
pora postulant nostra » (Ioannes XXIII in adlocutione die 11 octobris dum 
Concilium sollemniter inaugurabatur); sed in hac materia adhuc desideratur 
doctrina conciliaris, quam Sancta Synodus perfecta ratione exponere valet. 
Maximum ergo gaudium nobis adveniet approbatione huius schematis. Conci- 
lium hac ratione loquetur non modo atemporali, sed concreto, scilicet, homi- 
nibus nostri saeculi. 

Dum ergo maximas laudes auctoribus schematis referam, nonnulla indi- 
canda censeo ad perfectionem idearum quae in eo continentur. 

Et imprimis insistendum videtur in actione laicorum in hac materia com- 
municationis socialis. Schema recte procedit dum haec saepissime memorat, 
v. gr. in n. 59, de officiis ecclesiasticis nationalibus; in n. 80, de prelo catho- 
lico, et in aliis id genus. 

Et merito quidem. Actio enim clericorum ad efformandos atque instruen- 
dos laicos in doctrina Ecclesiae sub aspectu dogmatico, morali, sociali quam- 
maxime tendere debet. Quidquid ergo dicatur et fiat de creatione faculta- 
tum in magnis Universitatibus catholicis, de scholis ad integram formationem 
catholicam effectorum communicationis in prelo, radiophonia, cinematogra- 
pheo, televisione, nobis videtur maxima laude dignum, nostro plausu pro- 
bandum. 

Immediata autem executio practica eorum fere omnium quae ad com- 
municationem socialem sese referunt, ad laicos pertinere dicenda est. Dif- 
fusio enim technicam haud parvam supponit, cognitionem immediatam cir- 
cumstantiarum populi et nationis postulat. Quae omnia efflcaciore modo fient 
a laicatu catholico, vere suae conditionis conscio, sine actione immediata for- 
tasse absorbente clericorum. « Nos autem orationi et ministerio verbi instan- 
tes erimus ». 

Deinde, minime supervacaneum erit indicare cum sacri pastores iudicent, 
prout dicitur in n. 40, bono Ecclesiae convenire uti iuri suo libere condendi 
propria communicationis socialis instrumenta, oportere ut haec sint indolis 
vere apostolicae et quidem non tantum modo negativo sed etiam positivo. 

Dolendum quammaxime esset de creatione alicuius instrumenti diffusionis 
socialis ex parte hierarchiae quod postea non ad christianam educationem et ad 
omnem de animarum salute operam praestaret, sed ad meram aemulationem 
atque imitationem iam existentium sive ex parte Status, sive ex parte privato- 
rum. Sit ergo alta mente repositum principium n. 7: « Ecclesia catholica 
proprium munus circa hodierna communicationis socialis instrumenta vindi- 
cat: munus scilicet nuntium salutis, his instrumentis adhibitis, praedicandi, 
et homines de eorum recto usu docendi ». 

Tandem, desideratur caput quoddam de iure informationis intra muros 
Ecclesiae. 

Neminem latet in Ecclesia, salva semper unitate fidei, non paucas adin- 
veniri posse opiniones legitimas tum in percipiendis tum in iudicandis factis 
et systematibus. 

Non raro unica reactio hierarchiae positionem mere negativam praebet, 
quin ulla remaneat possibilitas ad illas legitimas, licet opinabiles, ideas effor- 
mandas atque divulgandas. 

Ecclesia non tantum iura, sed etiam ofEcia erga fideles habet. Fortasse non 
tantum praedicandi evangelium, sed etiam dirigendi et, in suo casu, etiam 
creandi talem opinionem publicam. Manente igitur secreto, quammaxime utili 
in nonnullis rebus, Ecclesia informare debet suos filios de sua activitate 
et quidem modo vere sincero. Veritas neminem lateat. Veritas liberabit vos. 
Ecclesiae filii etiam ius habent ad informationem de iis omnibus quae singulis 
vel coetibus secundum conditionem suam membrorum Ecclesiae ipsis conve- 
niunt. In Concilio altum silentium de hac re minime observandum videtur. 
Ita censeo. 

27 

Exc.mus P. D. EMMANUEL MARENGO 
Episcopus Azulensis 

A laudibus abstinere volo, quia iure meritoque ab aliis enunciatae sunt. 
Meam mentem ergo statim aperiam: 

Schema hoc ad exiguas dimensiones reduci potest et debet, nam: 

1. Est nimis extensum (quasi per 50 paginas diffunditur), non concisum, 
repetitionibus plenum, atque praesertim non clare ordinatum, ut patere om- 
nibus puto. 

2. Videtur Syllabus quaedam documentorum Summorum Pontificum, 
quae quidem optima sunt sed non necessario a Concilio Oecumenico reite- 
rari debent. 

3. Quaestiones morales quae tanguntur, data opera, in capp. II et III 
partis I (pagg. 212-220) atque iterum postea in parte IV (pag. 233 et se- 
quentibus), ubi de singulis instrumentis communicationis socialis agitur, me- 
lius omnino atque connaturalius in aliquo schemate theologico de ordine mo- 
rali tractentur oportet, ubi earum resolutio ad principia positiva vitae chri- 
stianae clarius pateat. Secus tota tractatio adspectum quendam negativum 
prae se fert, ut videre est, v. g., in nn. 14-18, pag. 212 et sequente, et in 
n. 90, pag. 240. 

4. Partes III et IV (pagg. 227 ad 245), ubi de disciplina ecclesiastica 
et de quibusdam communicationis socialis instrumentis singillatim considera- 
tis agitur, codex quidam videtur, cuius promulgatio atque discussio non per- 
tinet ad Concilium Oecumenicum. Deinde schema in quaedam minuta atque 
particularia descendit quae sive OfBcio Sanctae Sedis, sive Conferentiis epi- 
scopalibus, immo singulis episcopis ut infra dicetur, melius relinquentur sol- 
venda. Immo quaestiones quaedam disciplinares tanguntur quae non ab om- 
nibus eodem modo solvuntur nec solvi forsitan debent. Exempla afferuntur 
aliqua: 

a) in parte III, cap. I, n. 51, littera b) (pag. 227), lex fertur circa ap- 
probationem obtinendam peculiarem ab inceptis vel operibus quae passim 
catholica existimantur; forsitan melius erit pro adiunctis talem approbationem 
expresse non exigere de iudicio episcopi; 

b) in parte IV, cap. II, n. 91 (pag. 240, lin. 28 et sequentibus), modus 
quidam se obligandi ad cinematographeum pravum non adeundum propo- 
nitur, Deo facta promissione, qui omnino particularis est et difncillime in aliis 
rerum adiunctis applicabitur. 

Ergo: Schema ad haec tantum proponenda limitetur, quae sola videntur 
esse materia conciliaris, ceteris omissis. Et quidem: 

1. Fiat declaratio aliqua de positivo valore instrumentorum ut donorum 
Dei et ut inventa vere bona sint humano progressui, id est, in seipsis consi- 
derata; neque solum valent ut media apostolatus Ecclesiae, ut exc.mus D. 
Zazpe, ep. Raphaelensis nuper proposuit. 

2. Potius quam de iuribus atque ofSciis Ecclesiae circa eadem commu- 
nicationis socialis instrumenta, sermo fiat de materna eiusdem sollicitudine 
tam erga ipsa instrumenta quam erga homines instrumentis utentes, ut em.mi 
card. Bea et Leger optime proposuerunt. 

3. Declaratio de iure ad informationem, parte I, cap. III, n. 21 (pag. 214) 
contenta, omnino retineatur quia optima est. Addatur tamen oportet para- 
graphus quaedam de eodem iure in Ecclesia existente utpote societate per- 
fecta, et de sic dicta publica opinione in eadem Ecclesia efformanda atque fo- 
venda iuxta mentem Pii XII in Sermone ad Conventum internationalem scrip- 
torum ephemeridum catholicarum die 15 februarii 1950. Consequenter ha- 
bebitur inter hierarchiam, clerum et populum christianum vera animi mentis- 
que communicatio, qua gubernium omni ex parte f acilior atque humanior 
evadet. 

4. Participatio laicorum in dirigendis instrumentis communicationis so- 
cialis magnopere efferatur, nam est opus praesertim laicorum, quibus com- 
petit, iuxta doctrinam Pii XII omnibus notam, consecratio mundi. Non ergo, 
ut in schemate fit, sermo esse debet de laicis assumendis ad Officia nationalia 
vel dioecesana integranda (cf. parte III, cap. II, n. 59, pag. 230; parte IV, 
cap. II, n. 90, pag. 240, lin. 20 et seq.), sed de illis declaratio fiat gestionem 
instrumentorum communicationis socialis ipsos praeprimis respicere non cle- 
ricos. 

5. Placet quod parte III, cap. II, n. 57 (pag. 232) proponitur, nempe: 
Officium Sanctae Sedis de re cinematographica, radiophonica, televisifica, a 
Sanctissimo Domino nostro Ioanne XXIII in stabile ac permanens nunc evec- 
tum, ad omnia instrumenta communicationis socialis munus suum extendere 
debere, atque hoc declaretur oportet in schematis nova redactione. Sed ita 
quidem ut haec duo prae oculis habeantur: 

a) ut coetus peritorum ex universo orbe illi Officio constanter ope- 
ram suam praestet, nam condiciones diversissimae sunt in diversis regioni- 
bus. Exemplum sumatur de coetu in schemate de sacra Liturgia nuper pro- 
posito; 

b) ut competentia Conferentiarum episcopalium etiam hac in re clare 
atque iuxta modum largiter definiatur. 

6. Huic denique Officio expresse relinquatur solutio quaestionum de 
disciplina usus instrumentorum quae valde implexa est et minime uniformis 
esse potest nec debet. Sic partes III-IV omittantur. 

Hoc solo modo videtur mihi materia in schemate proposita a Concilio 
Oecumenico tractari debere, salvo meliore iudicio. 

28 

Exc.mus P. D. OWEN McCANN 
Archiepiscopus Capetownensis 

Schema de instrumentis communicationis socialis in genere placet, quam- 
vis nimis longum appareat. Credo quod melius esset si principalia modo plus 
emphatico ponerentur. Scio quot labores expenderunt sodales commissio- 
nis praeparatoriae, et deserviunt nostram gratitudinem. Nihilominus cogitan- 
dum est quod documentum istud mundo in favorabilissimo modo praesentari 
debet. 

Ideo credo quod obligatio socialis in usu instrumentorum maximam at- 
tentionem et tractationem meritat, ita ut beneficia quam maxima obtineantur. 
Sunt enim organa iure publico imbuta et utendi sunt ab eis qui ea vel possi- 
dent vel dirigunt semper in luce istius characteris publici. 

Porro, quia sunt istius naturae publicae homines qui cum omnibus me- 
diis adlaborant conscii esse debent obligationis personalis ad veritatem sta- 

tuendam vel prosequendam. Quaedam appellatio seu exhortatio eis specia- 
tim dirigi debet. 

Credo etiam quod difEcultates fratrum nostrorum in Ecclesia « Silentii » 
specialem mentionem requirunt. Vindicatio iurium eorum in relatione ad 
media communicationum hodiernarum mihi videtur amplius in luce poni 
debet. 

Etiam mihi videtur quod pro Ecclesia in dioecesibus nuper erectis seu in 
missionibus organum quoddam centrale erigi debet ad episcopos adiuvandum 
ut isti omnia instrumenta communicationis socialis in apostolatu cum ma- 
ximo usu introducere possent. 

29 

Exc.mus P. D. IOANNES IOSEPH McCARTHY 

Archiepiscopus Nairobiensis 

Pag. 235, lin. 3. Addatur verbum de annuntiationibus ad emptores con- 
ciliandos (vulgo: avvisi) impudicis, praesertim quod attinet ad earum influ- 
xum in iuvenes. 

Pag. 236, lin. 19. Explicite condemnandi sunt illi qui quemlibet inter- 
ventum potestatis civilis de industria reiiciunt, ut saltem sciant se doctrinae 
Ecclesiae sese opponere. 

Improbentur pariter rationes vel praetextus quibus sententiam fulciunt, 
ut sunt libertas preli, et alia id genus. 

30 

Exc.mus P. D. MICHAEL NTUYAHAGA 
Episcopus Usumburaensis 

Habete me excusatum si audeo loqui post tantos et tam eminentes ora- 
tores. Iam multum multaque dicta sunt de instrumentis communicationis socia- 
lis, attamen, mihi opportunum visum est melius in lucem ponere suggestio- 
nem aliquam iam factam in hac aula. 

Loqui volo de necessitate formationis et informationis in campo instru- 
mentorum communicationis socialis. 

Munus Ecclesiae est conducere gregem suum « instando opportune et 
importune in omni patientia et doctrina ». Hoc valet in omnibus quae ad 
doctrinam et mores pertinent, maxime ergo quoad usum instrumentorum 
communicationis socialis. 

In regionibus nostris Africae autem, haec quaestio specialem acuitatem 
habet. Iam non multum plus quam quinquaginta annos est quod vas usque 



ANIMADVERSIONES SCRIPTAE - DE INSTR. COMMUNICATIONIS SOCIALIS 593 

tunc clausum regionum nostrarum apertum est ab hominibus ex occidente 
surgentibus. Hi homines secum tulerunt culturam, linguam, fidem, mores 
atque technicam pro populis nostris prorsus alienam. Haec omnia velociter 
irruperunt, immo summerserunt mole semper crescente, vitam publicam 
atque privatam totius populi nostri. Hodie quasi ubique inveniuntur publica- 
tiones impressae omnis generis, radio sic dictae transistores, necnon cinema, 
et ut putamus cras erit regnum televisionis. 

Ea quae fiebant decursu multorum saeculorum in Occidente, brutaliter, 
quasi una die apud nos facta sunt. Inde grave periculum! 

Nationes quae saturatae sunt mediis communicationis socialis novum exi- 
tum suarum productionum invenerunt! Praesertim fabricatores horum me- 
diorum et dispensatores novas possibilitates acquirendi denarium viderunt, 
inundaveruntque regiones nostras productionibus suis: sine ulla praeoccupa- 
tione morali de effectu producto. 

Immo et christiani, quamvis bona fide, saepe ad concives nostros mit- 
tunt publicationes impressas, emissiones radiophonicas aut cinematographi- 
cas totaliter inadaptatas. Bonum operari volentes, male fecerunt. 

Nesciunt et scire non possunt quae conveniunt necne nostris populis. 
Quae homini occidentali, orientali aut americano ut normalia apparent, nobis 
saepe scandalosa et indecentia videntur. Exempla sunt pluria, et respiciunt 
tam modum vestiendi, loquendi, quam modum sese habendi inter homines 
utriusque sexus, inter iuvenes, inter filios et parentes etc. 

Omnia ut ita dicam influxum bonum vel malum habent, et quam pro- 
fundum! 

Itaque peritis in rebus et moribus nostris, maxime africanis ipsis erit 
officium discrimen ducendi circa omnia quae ad nos perveniunt ex aliis regio- 
nibus, vel etiam nova melius adaptata producendi. 

Hic iacet officium Ecclesiae, quia eius est munus protegendi fidem et 
mores. 

Ergo proponimus quod nobis praebeantur media ad formandos christia- 
nos, tam sacerdotes quam laicos ut christiano modo iudicare possint de his 
omnibus et ut ipsi plene capaces sint assumendi officium informationis et edu- 
cationis concivium medio impressorum, cinematographiae, radio et aliorum. 

Aliis verbis: votum emittimus ut nobis praebeantur media erigendi 
« Centra technicae diffusionis » et quidem in regionibus nostris ipsis ne amit- 
tant contactum cum natali indole. 

Haec centra erigi deberentur in locis ut ita dicam strategicis Africae, verbi 
gratia in limite regionis influxus gallici et anglici. 

Quod ad erectionem horum centrorum attinet, et ut possibilis evadat, 
rogo ut hoc caput locum habeat inter scopa Operis Propagationis Fidei. Illius 
Operis nempe est propagare fidem et nos omnes scimus quam maxime iam 
fovuit extensionem Regni Dei in nostris regionibus (gratias habeat!). Sed 
novis circumstantiis nova media. Et inter haec maximum pondus habet usus 
mediorum communicationis socialis ut iam saepe dictum est in hac aula. 

Concredantur ergo haec media Operi Propagationis Fidei vel aliae Commissio- 
ni adaptatae. 

Venerabiles Fratres, nos qui sumus in regionibus Ecclesiarum Novarum, 
libenter et necessitate coacti oculos ad Operam Propagationis Fidei et alia 
vertimus, sed de facto ad vos nos convertimus, vobis pastoribus Veterarum 
Ecclesiarum gratias agimus, et rogamus iterum atque iterum ut nos adiuvetis 
ut Concilium Vaticanum II evadat quasi fons novae expansionis Regni Dei in 
vineis Domini non iam exaratis. 

Hac cum spe hic venimus, ne decipiamini! 

31 

Exc.mus P. D. ANTONIUS PILDAIN Y ZAPlAlN 
Episcopus Canariensis 

Yrimum votum. 

Ut in n. sive art. 9, lin. 11, post verba « libere uti » interponantur haec: 
« independenter a qualibet civili potestate ». 

Rationes. Peroptime quidem in schemate consignatur ius proprium Eccle- 
siae Catholicae circa hodierna communicationis socialis instrumenta, ortum 
ex munere eidem Ecclesiae a Christo Domino concredito docendi omnes ho- 
mines etc. 

Ex hoc enim necessario consequitur inviolabile ius munusque esse Ec- 
clesiae huiusmodi instrumentis libere uti, atque in huiusmodi iuris exercita- 
tione « nulli terrenae potestati subiici », ut docebat Pius XI in Encyclica 
Divini illius Magistri. 

Est principium doctrinale maximi momenti, quod C. I. C. recolit in 
can. 1322, par. 2, eisdem verbis quae ego addenda propono, « independenter 
a qualibet civili potestate », quaeque a Concilio Oecumenico, quod per sae- 
cula loquitur et pro diversis eorum adiunctis, nullatenus omittenda censeo. 

N. igitur 9, interpositis his verbis in lin. 11, prosequeretur prouti iacet, 
videlicet « libere uti, independenter a qualibet civili potestate, et homines 
docere ac moderari etc. 

Aliud votum. 

Propter easdem rationes et alias quas omitto, mihi videtur omnino op- 
portunum ut in n. 81, pag. 237, lin. 3, post verba « quae ipsa suo iure de- 
cernat » addantur haec alia: « et quin subiiciatur ulli censurae, quae non sit 
ecclesiastica ». 

Tertium votum. 

Cum ea quae in n. 81 dicuntur in schemate de prelo, adeo apprime dicta 
sint, nobis admodum conveniens videtur (cum eaedem sint rationes) eadem 
repetere in cap. II de cinematographeo et in cap. III de radiophonia. 

Repetita iuvant, quantumvis aliquibus displiceat repetitio. 

Quartum votum. 

Ad n. 91, pag. 240, lin. 26, post verba « ab ecclesiastica auctoritate » in- 
terponantur haec alia, « sive per se ipsam, sive per oficia ab Auctoritate 
Ecclesiastica instituta », latis. 

Ratio est quia non desunt quamplures dicentes qualificationes pellicula- 
rum, ab his officiis editas, nullam vim obligatoriam habere, et sic pessundant 
omnem rationem essendi ipsorum. 

Insuper necessarium mihi omnino videtur ut, in fine pericopis, post verba 
« eisdemque fideliter obsequendi » addantur haec alia « quae sententiae seu 
qualificationes, cum ratione boni et periculi communis dentur, omnino 
obligant omnes ». 

Ratio est quia non desunt moralistae et confessarii permittentes fidelibus, 
quibus singulariter nocivae non evadant quaedam pelliculae, eas libere adire, 
nullam rationem habentes nec scandali, neque cooperationis, et pessimi exem- 
pli quod praebeant ceteris; quod iterum redundat in omnimodam inefficaciam 
praedictorum officiorum. 

Quintum votum. 

Mihi necessarium videtur ut, in loco schematis, qui congruentior isti 
commissioni appareat, inseratur sequens propositio: « Sacra Synodus decer- 
nit omnes auctores et cooperatores instrumentorum communicationis socialis, 
quae errores doctrinales edoceant, vel pravas excitent voluptates, et praesertim 
effectores, distributores, exhibitoresque pellicularum, quae animos puerorum 
et iuvenum corrumpant, ut publicos peccatores esse habendos, ad normas 
Codicis Iuris Canonici, utpote perniciosissima scandala praebentes ». 

32 

Exc.mus P. D. ERNESTUS J. PRIMEAU 

Episcopus Manchesteriensis 

Copiose locuti sumus de momento preli ad conscientiam hominum chri- 
stiane efformandam. Attamen forte non sufficienter aestimationem ac fidu- 
ciam Ecclesiae erga ipsum prelum et praesertim erga ephemeridem manife- 
stavimus. Certo certius nos decet de periculis ac defectibus eorum monere. 

Sed ad mentem Summi Pontificis qui exemplum summae amabilitatis erga 
ipsos semper praebuit, summopere oportet hanc Sanctam Synodum plenam 
fiduciam scriptoribus ephemeridum ostendere ac illos, exemplo practico, suf- 
ficienti copia informationis ac documentationis instruere, ita ut valeant in 
concreto suam vocationem apostolicam revera exercere. 

Neque obliviscamur plurimos homines bonae voluntatis, sive scriptores 
ephemeridum sive lectores, a fide nostra forte adhuc alienos, eventus vitae 
Ecclesiae, ac praesertim huius Concilii sincera attentione prosequi. 

Uti dixit Summus Pontifex, scriptores ephemeridum alloquens, Ecclesiae 
nihil habet colandum. 

Parcite mihi si tamen dubium proferre audeam de efficacitate methodi 
informationis de rebus conciliaribus qua usque adhuc usi sumus. Potius 
quam insistamus in secreto servando, quod in tam ingenti coetu non facile 
expectari potest, obiectivam et copiosam informationem concedamus, non qui- 
dem de mente uniuscuiusque oratoris, sed de rebus ac de opinionibus ipsis 
in Concilio agitatis. 

Nonne episcopus Ullathorne, tempore Concilii Vaticani I, considerans 
rumores qui spargebantur extra aulam cum confusione plurium fidelium, ex- 
presserat votum ut, in casu futuri Concilii, ad hanc vitandam funestam se- 
quelam, copiosior praeberetur informatio genuina de rebus in Concilio gestis! 

Certo agnoscendi sunt progressus qui in hac parte iam facti sunt merito 
quidem secretariae generalis ac sollertis operae eorum quibus concredita fuit 
informatio de Concilio. Attamen plurima manent agenda ut haec informatio 
accuratior ac fructuosior evadere possit ad ipsum bonum animarum. 

Proinde, omnibus bene perpensis, proponerem ut res tanti momenti 
iterum attente consideretur a quodam coetu episcoporum qui in sua natione 
de prelo speciali modo occupantur, auditis, si visum fuerit, quibusdam scrip- 
toribus ephemeridum bonae notae, semper tamen in arcta collaboratione cum 
secretaria generali Concilii, ut haec omnia in secunda sessione nostrae Sy- 
nodi felicius procedere possint. 

33 

Exc.mus P. D. PAULUS KINAM RO 

Archiepiscopus Seulensis 

Schema constitutionis de instrumentis communicationis socialis, nobis pro- 
positum iustum et opportunum censeo, proinde praesens schema mihi placet... 
Attamen mihi liceat, unam tantum observationem proponere de prelo catho- 
lico. In schema, in paragrapho de prelo catholico, in n. 80, pag. 236, dicitur: 
Ecclesiae filii forti animo contendant ut prelum humanae dignitati omnino 
idoneum efrlciant. Attamen... prelum generice honestum minime sufncit. Qua- 
propter omnino necesse est ut veri nominis catholicum prelum habeatur et 
provehatur, quod scilicet manifeste hoc animo edatur atque diffundatur ut 
publicas opiniones iuri naturae et catholicis doctrinis praeceptisque consonas 
efformet, etc. 

Hoc schema, in meo humili iudicio, in regionibus catholicis, etsi con- 
gruum sit, in regionibus tamen ubi catholici sunt in pauca numerositate, non 
congruere videtur, ad propositum suum finem consequendum... Ratio est, 
quia in regionibus ubi catholici pauci sunt, prelum vel diarium stricte ca- 
tholicum, difiicile habebit accessum inter populos. Pagani enim et qui extra 
Ecclesiam sunt, non aestimant Ecclesiam sicut nos aestimamus eam. Insuper 
saepe inveniuntur homines qui a priori habent sensum aversionis .erga Eccle- 
siam, quasi religionem extraneam et occidentalem. Proinde prelum vel diarium 

stricte catholicum, etsi veram doctrinam et humanae saluti necessarias veri- 
tates contineant, si populi ad illas accipiendas non accedunt, prelum catho- 
licum in vanum proditur. Ergo schema praesens in regionibus ubi catholici 
pauci sunt, non congruere videtur. E contra in regionibus paganorum, magis 
congruum videtur, ut per Ecclesiam vel potius per viros catholicos bonae vo- 
luntatis et spiritu apostolatus laici bene imbutos, edatur, in quantum est 
possibile, prelum vel diarium ordinarium quotidianum simile diariis illius 
regionis, spiritu tamen omnino consono doctrinae catholicae et humanae di- 
gnitati idoneum et generice honestum. Hoc diarium sicut alia diaria civitatis, 
promulgabit nuntia vera et iusta, modo honesto. 

Hoc diarium tractabit etiam quaestiones politicas, oeconomicas et alias 
honestas. Hoc diarium apparenter et directe non praedicabit doctrinam Ec- 
clesiae, sed indirecte et quasi insensibiliter praedicabit religionem catholicam. 
Aliquoties in anno, v. g. in magnis festivitatibus Ecclesiae vel in occasione ma- 
gni eventus Ecclesiae, hoc diarium magnis litteris tractabit doctrinam et facta 
Ecclesiae. Quando aliqua Messagia SS. Pontificis promulgatur, hoc diarium 
hoc publice promulgabit. Ita hoc diarium facile habebit accessum ad omnes 
populos, et hoc diarium quia est humanae dignitati idoneum et generice hone- 
stum, favorabilem statum obtinebit in publica opinione populi. Et sic ea 
quae in hoc diario publicantur, libenter acceptabuntur a lectoribus. Et ita 
hoc diarium bene praeparabit viam pro evangelizatione christiana. Insuper, 
hoc diarium quia est ordinarium et publicum sicut alia diaria, bonam con- 
sociationem habere potest cum aliis diariis et invicem communicare nuntia 
et alias quaestiones. Ita etiam alia diaria aliquando tractabunt et publica- 
bunt nuntia et facta Ecclesiae. Alia diaria non facile poterunt male loqui vel 
detractare de Ecclesia. Ergo de facto hoc diarium indirecte bonum opus apo- 
stolatus facit et quasi antemurale defensivum Ecclesiae, efficaciter protegit 
Ecclesiam... Utique hoc diarium quia tractat quaestiones politicas et oeco- 
nomicas, aliquando habere potest oppugnationes et difficultates ex partibus 
politicis et a potestate civili. Sed quia hoc diarium habet fundamentum in 
opinionibus publicis, populi bene agnoscunt rei veritatem. Oppugnationes 
politicae non diu durabunt, tandem diarium habebit maiorem reputationem 
apud populum... Aliunde pro sustentatione oeconomica preli vel diarii, adhuc 
magis congruum videtur diarium ordinarium potiusquam diarium stricte ca- 
tholicum. Nam in regionibus paganorum diarium stricte catholicum, vix ha- 
bere poterit aliquot milia lectores. Impossibile erit diarium per seipsum su- 
stentari, nisi ex aliunde recipiat necessarium subsidium, diarium per se peri- 
bit. Econtra diarium ordinarium honestum habens fundamentum in opinio- 
nibus publicis, habebit multos lectores. Si diarium habet plusquam centum 
milia lectores, diarium per seipsum sustineri potest... Hoc dico ego in situa- 
tione reali Coreae et ex mea practica experientia 15 annorum. Ego enim in mea 
Archidioecesi de Seoul, habeo abhinc 15 annis magnum diarium quotidianum. 
Hoc diarium habet bonam reputationem apud populum et hoc diarium aliquo 
tempore plusquam 200 milia exemplaria publicavit. His ultimis annis, propter 

turbationes politicas et propter repetitas revolutiones politicas, hoe diarium 
minora exemplaria prodit. Sed etiam hodie plusquam 100 milia exemplaria 
quotidie publicat... Concludo ergo meam observationem: In schemate, post 
par. 80 de prelo catholico, inseratur alia paragraphus huic similis, scilicet: 
In regionibus ubi catholici pauci sunt, per Ecclesiam vel potius per viros 
catholicos bonae fidei et spiritu apostolico bene imbutos, persuadetur ut, 
in quantum est possibile, edatur prelum vel diarium ordinarium simile ac 
diaria illius regionis, honestum et iustum, congruum spiritui Ecclesiae et 
honestati humanae, ita ut hoc diarium indirecte et insensibili modo religionem 
catholicam propaget et protegat apud paganos... 

34 

Exc.mus P. D. IOSEPH ALBERTUS ROSARIO 
Episcopus Amravatensis 

[Eandem animadversionem iterum proposuit quae invenitur in vol. I, 
parte I, pag. 393]. 

35 

Exc.mus P. D. HILDEFONSUS-M. SANSIERRA 
Episcopus tit. Oriensis, aux. S. loannis de Cuyo 

1. Mihi placet schema; concors sum tamen opinioni em.mi Ernesti card. 
Ruffini nempe quod constitutio ipsa valde reducatur et epitome de hac re 
perficiatur. 

2. Omnium nostrum fere nemini iam dubium esse potest de urgenti ne- 
cessitate utendi instrumentis communicationis socialis ut in schemate nobis 
propositum est. Iamvero si tantum est momentum, inconsentaneum apparet 
quod negotium tantum, hoc Sacrosanctum Oecumenicum Concilium solis 
vel speciatim laicis commendet; legitur enim in n. 11: « ... omnes cordati 
homines, et praesertim sinceri actuosique filii... »; quod plus minusve videri 
potest in nn. 40, 80, 94, 105 et 113. 

Decet, mihi videtur, ut Concilium ipsos pastores et speciatim ordinarios 
loci moneat et in mentem revocet non tantum obligationes quoad malum im- 
pediendum, cf. n. 66, etc, verum etiam obligationes quoad bonum faciendum. 
Clarum est agi in hoc capite de illis rebus quae res mixtae in iure publico 
Ecclesiae vocantur, et proinde iisdem principiis iuridicis moderari oporteat 
quod invigilare specialiter episcopi est. Attamen pastorum erit ut haec peruti- 
lia divulgationis veritatis media, firmiter conservare vel promovere, quia apta 
ipsi muneri pastorali. 

Ad n. 35. Haec paragraphus debet in duas partes dividi, vel alius nume- 



ANIM ADVER S IONE S SCRIPTAE - DE INSTR. COMMUNICATIONIS SOCIALIS 599 

rus confici ita ut primo pastores urgeantur de re tam commendandam quia 
interest Ecclesiae communisque hominum salutis. Quapropter humiliter voto 
Concilii hanc vel similem propositionem commendo: habita ratione hodierni 
modi acquirendi notiones et veritates aliasque cognitiones, ordinarii loco- 
rum et animarum pastores quam maxime exhortantur ut assiduo conatu ipsi 
sint promotores et adlaborent ut instrumenta communicationis socialis, nempe 
cinematographeum, radiophonia et televisio — telespecies — , in divulgan- 
dum regnum Dei, dignitatemque hominum ac libertatem pro posse ipsimet 
utantur. 

Ad n. 66. Legitur: « Nomine preli hic appellatur cuiusvis generis folia 
typis impressa... ». Hic modus loquendi optime decuit Codicem Iuris Cano- 
nici etiam post vacationem legis. Hodie tamen, plura sunt instrumenta, quae 
artes sunt, iuris publici faciendi scripta: hoc accurate, exprimitur in n. se- 
quenti — 67 — qui ita se habet: « Preli igitur varia genera », ut sunt vul- 
gato nomine: datilografla, mimiografo, eliogravado, hueco gravado, hueco 
offset etc. Convenit propterea ut verba sint semper eadem significatione pre- 
dita, quia momentum habebit quando agatur de interpretatione in hac re 
facienda secundum C. I. C. cum sermo fuerit de censura librorum. 

36 

Exc.mus P. D. ALEXANDER SCANDAR 
Episcopus Lycopolitanus 

Un Concile CEcumenique doit englober 1'Eglise tout entiere, les grands 
peuples comme les petits, POccident comme FOrient. Or, il semble que 
dans ce schema de instrumentis communicationis socialis, le Proche-Orient 
avec ses petits peuples heterodoxes domine par 1'Islam n'a guere de place, 
pour savoir comment se comporter et sauver sa foi combattue depuis des 
siecles, et, aujourd'hui plus que jamais par ces instruments de communica- 
tions. Les decouvertes scientifiques, innocentes en elles-memes, sont entre 
les mains des ennemis des armes de perdition avec lesquelles ils combattent 
la verite sans repit. 

Ce qui est dit dans le schema n'est etranger a personne, c'est la theorie. 
Beaucoup des discussions et des interventions qui ont eu lieu n'ont fait que 
developper cette theorie, et « par accidens » la pratique. Et puis, c'est l'Oc- 
cident, inventeur de ces instruments qui est vise. J'avoue que le schema re- 
sume de S. E. R. Mgr Renato Stourm n'a rien ajoute. Nous ne doutons pas 
qu'il est du devoir de 1'Eglise d'employer ces moyens pour repandre les 
lumieres de la foi et faire connaitre sa morale. Ses ennemis l'ont depuis 
longtemps devancee et ont a leur disposition toutes les facilites. Mais pour 
nous, Proche-Orient, ou est le point pratique? Comment executer ce qui est 
propose et ce que 1'Eglise enjoint d'utiliser; etant donne que: 



600 



ACTA CONC. VATICANI II - PERIODUS I 



nos pays ne sont pas chretiens; 

1'etatisme possede tout, c'est le monopolisme absolu; 

la liberte de la presse, de la diffusion, de la conscience n'existent pas 
et l'on a affaire au despotisme le plus outre. 

Quelques missionnaires, trompes par 1'exterieur de 1'Islam parlent de 
tolerance, d'absence de fanatisme, de limitation de proselytisme etc, mais 
nous, les natifs de ces Pays, et en contact vital avec leurs adherents, nous 
croyons, avec preuve a l'appui, que 1'Islam est la doctrine de 1'antichrist qui 
cherche plus que le bolchevisme, a detruire et a faire disparaitre le christia- 
nisme. Les faits enregistres par 1'Histoire sont indeniables a quiconque veut 
etre impartial. 

II faut se poser ces questions, sans parti pris: 

1. Pouvons-nous, nous chretiens du Proche-Orient, surtout d'Egypte, 
aujourd'hui que le pays a son independance, avoir la liberte d'eduquer nos 
enfants? 

2. Avons-nous la liberte de la presse? notre part dans la diffusion par 
radio ou television? La reponse est negative. II ne convient pas de se laisser 
prendre par ces tromperies et ces diffusions de 15 minutes par semaine que 
l'on accorde a un film enregistre que l'on repete. Helas c'est la diffusion 
continuelle d'une doctrine non chretienne qui est repandue. 

Ainsi donc, il appert que chez nous la diffusion « radio et television » 
combat la foi, la morale et meme les mceurs. Cest une attaque dirigee contre 
les droits de 1'Eglise et de la famille. 

Aujourd'hui le cinema n'est plus celui des salles que l'on trouve dans les 
villes, mais il est celui que la television a fait penetrer dans les maisons au 
sein des familles et meme sur les places publiques pour le peuple. Or, cette 
television est une propagande de perversion de la foi et des mceurs, les en- 
fants sont abreuves d'initiations qui depassent leur age. On ne peut rien 
contre ce monopole de 1'Etat. Et cela est au su et connu des parents absorbes 
par leurs devoirs a 1'exterieur pour ne pas dire negligents. On dira « la loi na- 
turelle est la, il convient au besoin de la rappeler ». Cest encore une reponse 
theorique. Rappelons-nous que nous vivons sur terre, et aujourd'hui on ne 
peut plus se passer de distractions et d'une certaine jouissance... alors que 
faut-il defendre et que faut-il tolerer? 

II faut avouer sans hesiter que chez nous: la foi, les mceurs et la morale 
sont en peril grave; 1'enfant, chretien de plus tard ne nous appartient pas... 
Je regarde alors 1'Eglise, elle est la Mere de tous les enfants baptises dans 
tous les rites, sa raison d'etre est de reveler le Christ a 1'Univers entier, de 
faire connaitre sa doctrine et de pousser a la sanctification. Sa maternite lui 
impose le grave devoir de proteger la foi, les mceurs et la morale: la est l'es- 
sence de sa mission. Elle a recu pour atteindre ce but une puissance spiri- 
tuelle qui depasse toute autorite humaine, parce qu'elle est divine et s'im- 
pose aux consciences; c'est par cette force qu'elle a realise sa mission dans 
le monde. Cette force emane de la Croix, sa seule arme, et lorsque je dis 

Croix, je dis Charite: charite qui se donne, qui se sacrifie, qui aime jusqu'a 
Paneantissement physique et qui s'est toujours revelee dans une douce et puis- 
sante fermete qui fuit la bassesse de Padulation, des flatteries des cours et de 
la diplomatie mondaine. L'Eglise avant de penser a ceux qui ne sont pas en- 
core a Elle, doit secourir ses enfants que le loup devore. Pierre est le Pasteur 
et le Chef de tous les Bons Pasteurs qui ont recu la mission de donner leur 
vie pour leurs brebis. L'Eglise ne peut pas admettre en Elle le Pasteur larron 
et mercenaire. 

II est donc de son devoir urgent de faire entendre sa voix dans les Confe- 
rences Internationales denoncant le peril ou se trouvent ses enfants et leur 
reclamer la liberte essentielle a tout humain. Elle dispose au Vatican de sa 
radio et de sa television. Nous demandons la liberte de conscience, la liberte 
d'enseignement et la liberte de culte. En realite c'est ispiree par le Saint-Es- 
prit que 1'Eglise a propose au Concile le schema des instruments de commu- 
nications. 

Propositions: 

1. Eclairer 1'opinion publique parce qu'elle est la Puissance Neutre la 
plus importante de 1'univers, sa puissance est motale. Elle a des Nonces et 
des Internonces un peu partout, elle a aupres d'elle des Ambassadeurs de diffe- 
rentes nations... Quid prodest si elle ne porte pas de secours moral a ses 
enfants pour qu'ils aient la liberte: la presse (journaux, tracts, livres chre- 
tiens), 1'inseignement (catechisme, respect de la foi et des mceurs), le cinema 
(films moraux). 

2. Tenir des Conferences pour arriver a une entente de tolerance reli- 
gieuse. 

3. Former les Idics et leur apprendre a intervenir aupres des pouvoirs 
publics et a exercer une influence sur le peuple par une action salutaire. 

4. Rendre plus puissante et plus eficace la Radio-Vaticane: en effet les 
emissions nous arrivent difiicilement et sont entravees par des stations voi- 
sines qui en empechent 1'audition; multiplier les emissions en langue arabe, 
les faire donner par des personnes parlant un arabe correct et facile; interes- 
ser par les sujets et etre a jour, car les exigences modernes demandent des 
actualites et cherchent la verite; donner les emissions a des heures convena- 
bles. Rien n'empeche de redonner ces emissions plusieurs fois par jour. 

II est a remarquer que nos freres protestants, pour faire entendre l'Evan- 
gile d'une maniere claire et sans etre deranges par d'autres stations, se sont 
rapproches du Moyen-Orient en diffusant leurs emissions d'Ethiopie. Pour- 
quoi le Vatican ne ferait-il pas de meme en ayant une station au Liban, par 
exemple: le fait est que Pon doit faire entendre la voix de PEvangile et rap- 
peler la doctrine a ceux qui Pont perdue par suite du schisme et des persecu- 
tions. L'ordre du Christ doit etre execute: « Euntes docete omnes gentes »... 
« Fides ex auditu » dit St. Paul... « Vae mihi si non evangelizavero », c'est 
pourquoi il ordonne a Timothee de precher a temps et a contre-temps. 

Conclusion: Je souhaite que les instruments de communications inspi- 

res a l'homme par la bonte divine, soient pour le salut de 1'univers entier 
et en particulier pour notre delivrance et notre salut, nous les Orientaux 
du Proche-Orient, objet de la sollicitude paternelle de la Sainte Eglise. 

37 

Rev.mus P. D. AUGUSTINUS S£PINSKI 

Minister generalis O.F.M. 

Schema placet, utpote hodiernis circumstantiis valde adaptatum; sed, 
pro sollemni conciliari documento, nimis longum esse videtur. Proponerem ut 
principia generalia a Concilio approbentur; reliqua vero, quae pretiosissima 
argumenta rerum novissimarum exhibent, non tamquam decisiones concilia- 
res habeantur, sed tamquam appendix (« epitome ») publici iuris fiant. 

Adiungo aliquas animadversiones minoris momenti ad perficiendum 
schema: 

Ad pag. 206, ultimam lineam notae: corrigatur « connexam », sicut scri- 
bitur pag. 206, lin. 1: « connexas ». 

Ad pag. 210, n. 1, n. 4, n. 6: ubique adhibetur in hac constitutione no- 
vus modus citandi Mt. X, 27; I Cor. IX, 16; Act. XIX, 19-20; qui modus 
mihi placet. Sed alibi, in schematibus seriei primae passim diversus modus 
citandi adhibetur: desideratur uniformitas. 

Ad pag. 210, n. 6, ult. lin.: corrigatur « A.S.S. ». 

Ad pag. 213, linn. 22-23: rectius dicatur: « ad circumstantias scilicet 
omnes personarum, locorum... ». 

Desideratur, claritatis causa, maior cura pro interpunctione. Sic fiat in 
paginis: 

218, linn. 18-19: « et si, in istorum instrumentorum usu, virtutis exem- 
plo sua praecepta firment ». 

221, linn. 11-12: « atque, per Ecclesiae vocem, verbum Christi nun- 
tietur ». 

223, not., linn. 9-10: « orta est... quaestio, cum scholae " sine Deo "... ». 
230, linn. 24-25: « vel, si res ferat, regionalia, ... ». 

234, lin. 9: « (informativum quod vocant), prelum imaginibus... ». 

235, linn. 3-4: « et, facinorum narratione, pravas cupiditates excitant ». 
239, linn. 3-4: « et non raro superat, quia, suapte natura, peculiarem... ». 
241, n. 1, lin. 7: « rei cinem., radioph. ac... ». 

247, linn. 9-10: « ab ecclesiastica auctoritate adhibeatur, prout singula- 
rum... ». 

247, linn. 20-21: « saepe praeter communem iustitiae, caritatis et vera- 
citatis instantiam ». 

Ad pag. 223, not., lin. 5 scribatur « cotidie », sicut passim in schemati- 
bus seriei I. 

Ad pag. 229, not. 5: probabiliter citatio sic fieri deberet: « Cf. pars I, 
prooemium, nota 5 ». 

Ad pag. 230, lin. 26: corrigatur « efficientia ». 

Ad pag. 231, linn. 32-33: corrigatur « Internationalibus ». 

Ad pag. 240, linn. 27-29 clarius dicatur: « Immo, si episcopi singularum 
nationum id opportunum duxerint, fideles, consociata ac publica necnon 
quotannis renovanda Deo facta promissione, incitentur ad spondendum se, 
omnia... ». 

Ad pag. 241, lin. 7 ne scribatur « coercendo » sed « coercendo » sicut 
in pag. 243, lin. 9. 

Ad pag. 245 penultima lin. corrigatur « und Fernsehen ». 

38 

Exc.mus P. D. IOSEPH SOUTO VIZOSO 

Episcopus Palentinus 

Unum tantum votum vobis proponere volo. 

Licet in schemate constitutionis de instrumentis communicationis socia- 
lis hae quaestiones, saltem in semine, expositae sint, necessarium tamen mihi 
videtur rev.morum Patrum mentes atque animos convertere in quoddam pro- 
blema, quod, meo quidem iudicio, maximi est ponderis atque momenti. 

Pluries in aula conciliari exposita est necessitas instituendi Officium Ca- 
tholicum Internationale ad notitias transmittendas. Nihil tamen, ni fallor, 
dictum est de possibili institutione Officii Internationalis, quod televisionem 
et cinematographeum respiciat. 

Porro apud omnes notum est technicam cinematographicam tribus mo- 
mentis evolvi: a) pellicularum productione; b) ipsarum distributione; c) ea- 
rum denique proiectione. 

Hucusque Ecclesiae actio, in omnibus fere nationibus, ad duo tantum 
posteriora momenta contracta est. Perplures quidem sunt, in toto orbe ter- 
rarum, aulae catholicae proiectionis tum in ambitu paroeciali, tum supra 
paroeciali. Sunt etiam nonnullae domus indolis catholicae, convenienter con- 
foederatae, ad pelliculas distribuendas, quaeque ubicumque operantur. Sed 
illae tenentur distribuere atque exhibere quae ab aliis producuntur. Ideo opus 
earum mere defensivum est et tantum modo remoto atque indirecto, in pro- 
ductionem ipsam influxum suum exercere valent. 

Omnes tamen sciunt Ecclesiae tentamina seu conatus, ut directe in pro- 
ductionem pellicularum influeret, minima fuisse et perfunctorie facta usque 
adhuc. 

Necesse igitur est ut inter munia secretariatui de scriptis edendis et de spec- 
taculis moderandis, vel potius Pontificiae Commissioni de cinematographeo, 
radiophonia et televisione commissa, emineat voluntas et alacritas cooperandi 

atque adipiscendi productionem stricte catholicam, criteriis non defensionis 
tantum sed acquisitionis, proprio apostolatus labore. 

Quod quidem maioris est momenti cum de pelliculis quae pueris desti- 
nantur vel de brevioribus illis quae ad televisiva programmata maxime fiunt 
et influxum non exiguum in vita familiari et in puerorum institutione exer- 
cent. Argumentorum auctores et effectores catholici primas et magnas agunt 
partes in hoe rerum ordine. 

Nos autem minime latet praecipua difficultas quae nostris votis adversa- 
tur. Huius enim rei effectio exigit maximas pecuniarum summas. En quaestio. 
Sed hic labor. 

Cum magna vis pecuniae ad pelliculas conficiendas requiratur, non suf- 
ficit contributio paucorum privatorum; nec quidem parvae quaedam conso- 
ciationes idem adsequerentur. Immo nec universi quidem catholici unius 
nationis. 

Quid ergo aggrediendum? Ab inimicis exemplum sumere nos oportet. 
Magna requiritur confoederatio internationalis quae, pecuniis affluens, ar- 
gumentorum auctoribus fulta, cum effectoribus emeritis, sub directione Of- 
ficii a Pio XII s. m. et Ioanne XXIII feliciter regnante instituti, cui vires 
adderet nostrum Concilium, obtinebit absque dubio successus copiosos et pro- 
ficuos. Hierarchiae est christifidelium studia in hanc rem excitare et conscien- 
tiam ipsorum efformare. Ipsorum vero est pecunias, sive exiguae sive copio- 
sae sint, conferre ad haec opera catholica boni universalis. 

In hoc confluant oportet quae implicita sunt in schemate sub nn. 45, 46, 
47, 48, 88, 104 et 105. Ut conclamata est ergo necessitas alicuius Agentiae 
Internationalis nuntiorum, ut exortae iam sunt potentes domus editrices 
librorum catholicorum, sic conclamanda quoque est necessitas et possibilitas 
cuiusdam confoederationis catholicae internationalis quae sensu plene catho- 
lico curet de pelliculis edendis. 

Solutio sane huius quaestionis nullo modo est a Concilio repetenda, sed 
opportunitas praesens videtur arripienda ut episcopi universae Ecclesiae, 
Romae coadunati, conscii gravitatis rei effecti, secretariatui committant ista- 
rum voluntatum effectionem. Postea tum pastores, tum christifideles, viribus 
unitis, maxima cum efficacitate adlaborare poterunt in re tanti momenti. Sic 
censeo. 

39 

Exc.mus P. D. IOSEPH ALFONSUS TSCHERRIG 

Episcopus tit. Nephelidensis, vic. ap. Reyesensis 

Instanter precor, ut expressio in cap. II, n. 12 (de ordinis moralis prima- 
tu), linn. 7-12, novo examini subiciatur: « Solus enim moralis ordo homi- 
nem... ad perfectionem et beatitudinem plene assequendas adducit ». Talis 
enim locutio aliquomodo Velagianismum sapit. In actuali oeconomia salutis 

solus Christus gratiae suae vita hominem ad perfectionem et beatitudinem 
plene assequendas adducit. Integra et fidelis observatio ordinis moralis non 
est causa salutis sed condicio, ut homo iustificatus maneat et crescat in gra- 
tiae vita, et perveniat ad beatitudinem utpote supernaturalem. 

Nota 1 ad n. 12 (pag. 215) non est ad rem. Quaestio XXII citata non 
habet 5 articulos, uti indicatur, sed solummodo 3. 

40 

Exc.mus P. D. IOSEPH VAIRO 

Episcopus Gravinensis et Montis Pelusii 

Huius constitutionis schema, venerabiles Patres, de instrumentis com- 
municationis socialis in duas dividitur partes, quarum altera de Ecclesiae doc- 
trina, altera de Ecclesiae actione agit. De hac, cum aptas tradat normas, quae 
rectum et apostolice fructuosum instrumentorum communicationis socialis 
usum spectant, nihil notandum censeo praeter quod in hac aula iam audi- 
vimus. 

Illam vero doctrinalem partem accuratius licet concinne opinor retrac- 
tandam cum morales quaestiones tangat graves et — ut in schemate notatur — 
novas atque implexas, quae christianas expostulant solutiones veras com- 
pletas, satis probatas sapienterque fundatas. 

Pastorale equidem momentum huius praecellentis magisterii Ecclesiae 
muneris neminem latet, cum nostrae aetatis mens quam maxime critica sit, 
quae rationibus empiricis, confuse et leviter datis minime acquiescit. Ad partem 
igitur doctrinalem quod attinet, non probandum mihi videtur quod nudiuster- 
tius in hac aula audivimus: schema hoc cum sit eminenter pastorale non esse 
tam accurate quam schema dogmaticum expendendum. Plura in capite al- 
tero, quod de ordine morali obiectivo servando inscribitur emendanda esse 
dixerim. 

In pag. 212, n. 12, sermo fit de obiectivi ordinis moralis primatu, qui 
unus ceteros — oeconomicum, politicum, technicum, aestheticum — ordines 
excedit. 

Cuius tamen ordinis moralis adfirmanda mihi videntur non tantum pri- 
matus sed maxime vis regulans et obligans, qua omnis actus specifice huma- 
nus cuiusvis generis ad Bonum Absolutum est ordinandus, ad Deum, vide- 
licet, finem ultimum in praesenti salutis oeconomia supernaturaliter asse- 
quendum et immediate fruendum. 

Ordo enim moralis ordinem quoque phaenomenorum physicum indubi- 
tanter excedit, quin in eum vim regulantem exerceat. In eodem n. 12, linn. 8 
et 9, non recte legitur: «... moralis ordo hominem... in tota ipsius natura 
complectitur ». Emendatius dicendum est: « moralis ordo hominem... in tota 
ipsius libera operositate complectitur »; cum hic ordo non vitam mere phy- 

siologicam (actus hominis, ut verbis scholae utar) sed tantum actus specifice 
humanos directe respiciat. 

In pagg. 214 et 215 graves summatim et, ut mihi videtur, leviter tangun- 
tur quaestiones, praesertim de iure ad informationem et de libertate artis. 

In n. 21, lin. 18 et sequentibus categorice edicitur: « Inest ergo in 
societate humana ius ad informationem de omnibus quae singulis vel coeti- 
bus, secundum uniuscuiusque condiciones conveniant ». Sed quaerendum 
est, ut opinor, utrum agatur de veri nominis iure, cuius laesio iustitiam of- 
fendat, vel de convenientia quadam. Quod si de veri nominis iure agi dicatur, 
investigandum est quodnam huius iuris obiectum, quaenam extensio, quinam 
limites: in aula iam notatum est ius ad informationem iure secreta vitae pri- 
vatae tuendi limitari. 

In n. 22, cum sermo fit de artis libertate, praesens status quaestionis prae 
oculis non haberi mihi videtur. Schema enim eonfuse rem tractans neque 
artem sensu technico ab arte sensu aesthetico discernit neque interiorem, 
moralem libertatem ab exteriore iuridica distinguit. Diffieilior enim in hac 
re est vexata quaestio de ordine morali aestheticam productionem regulante, 
cum huius productionis, iuxta satis vulgatam opinionem, de qua heic nostra 
non refert disceptare, quam tamen ignorare non possumus, lex fundamenta- 
lis sit libertas, qua poeta (melius dicitur quam artifex) quod intime vividius 
persenserit, immediate et sincere exprimat. Quilibet, aiunt, finis aesthe- 
ticae productioni extrinsece superadditus artem veri nominis necat. Quare 
non desunt catholici viri periti qui intrinsecam moralitatem cuiusvis operis 
verae artis in ipso immanentem aesthetico processu reperire aggressi sunt 
eamque autumant esse inevitabilem necessitudinem, quam quilibet poeta 
persentit et positive vel negative in suo opere exprimit, sese et res finitas 
trascendendi. Distinguenda est quoque libertas interior, quae lege morali 
regitur, cum opus artis perficitur et libertas exterior, quae lege morali et 
positivo iure ordinatur, cum opus artis aliis instrumentis socialis communi- 
cationis exhibetur. In pagg. 212 et 213, nn. 13 et sequentibus ad materiae 
ordinem et formam quod spectat, ab usitatis et accuratioribus terminis qui- 
bus schola utitur, non esse recedendum censeo; quae igitur consideranda sunt 
ad rectum iudicium morale de re ferendum ad obiectum (quod melius dici- 
tur ratione quoque latinitatis quam contentum) et adiuncta, inter quae pe- 
culiaris instrumentorum agendi ratio locum obtinet, reducantur. Malim tan- 
dem tota haec materia ad commissionem theologicam remittatur, ut diligen- 
tius retractetur et in schemate constitutionis dogmaticae de ordine morali 
christiano congruentius inseratur. 

Ne videamur, quaeso, Patres venerandi, cum solemnis magisterii munere 
in Concilio fungamur, ad speciem pastoralitatis, quae dicitur, sanam et neces- 
sariam veritatis christianae speculativam inquisitionem negligentes, insupe- 
rabilem idearum vim minus quam instrumentorum socialis communicationis 
momentum aestimare. 

41 

Rev.mus P. D. VILLELMUS VAN HEES 

Magister generalis O. S. Crucis 

Addendum ad num. 81: (De prelo in ecclesiis nuper erectis, seu in missio- 
nibus). Cum prelum medium valde efficax sit immo aliquando unicum medium 
ad Evangelium et spiritum christianum in lucem proferendum iis qui a Christo 
abalienati sunt atque spiritu mundano offuscantur, necesse est consociationi 
internationali erigendae dare negotium diffundendi tam prelum informati- 
vum quam folia imaginihus ornata in terris missionum et in ecclesiis dilahen- 
tihus quae propriis facultatihus atque pecuniis carent. 

Ratio: 1. Quamvis sit « nulla fraus tuta latebris », malum tamen diffun- 
ditur ab adversariis Ecclesiae omnibus mediis, praesertim vero prelo. Ad prae- 
veniendum atque detegendum hoc malum diabolicum quod tam adultorum 
quam puerorum sensus funditus corrumpit aliqua organizatio ampla in terris 
bonorum catholicorum necessaria videtur quae prelum bonum provideant 
etiam in terris acatholicis vel ecclesiis dilabentibus. 

2. Missionariis munus incumbit non solum baptizandi magnum nume- 
rum paganorum, sed etiam communitatem christianam efformandi. Quod 
impossibile videtur nisi eis bonum prelum suppetat quo christiani iterum- 
que iterumque spiritu communitario imbuuntur. 

42 

Exc.mus P. D. HELMUT HERMANNUS WITTLER 

Episcopus Osnahrugensis 

In n. 91 asseritur, verbis Litterarum Encyclicarum Miranda prorsus, 
« grave officium » fidelium sese certiores faciendi de sententiis in re cinema- 
tographica ab ecclesiastica auctoritate latis eisdemque fideliter obsequendi. 
Hic modus dicendi confusionem parere potest ob comparationem cum sche- 
mate de castitate... n. 5, ubi asseritur « grave officium » solutorum omittendi 
actus qui constituunt actuationem facultatis sexualis. In hoc schemate de ca- 
stitate terminus « grave officium » evidenter dicit grave peccatum; talis enim 
est omnis actus in re sexuali ibi descriptus. Quod vero ad obligationem fide- 
lium attinet sese certiores faciendi de sententiis latis in re cinematographica 
eisdemque fideliter obsequendi, vix dici potest — quod tamen formula « grave 
officium » suggerit — peccatum grave (vel etiam leve) haberi in omni casu 
quo fideles vel non se faciunt certiores de sententiis ab auctoritate latis vel 
eis non obsequuntur. 

Quoad obligationem enim iudiciorum in re cinematographica sequentia 

attendenda videntur (c£. distincta quaestionis expositio in litteris circulari- 
bus n. 271 [14 iulii 1962] secretariatus de moralitate praesidentiae gene- 
ralis Actionis Catholicae Italiae. C£. item Palazzini-Iorio, Casus Conscientiae 
I, 733-737 [S. Canals]): 

1. Iudicia moralia, quae ab officiis ecclesiasticis de singulis pelliculis fe- 
runtur, non sequuntur eadem in omni casu criteria, sed differunt pro diversis 
regionibus et pro diversa officiorum compositione personali. 

2. Iudicia officiorum ecclesiasticorum non sunt nisi prudens informatio 
de maiore vel minore periculo, quod visio pellicularufn de quibus fertur 
iudicium communiter secumferre aestimatur — quin asseratur hoc periculum 
haberi pro omnibus indiscriminatim fidelibus vel illud haberi necessario in 
unaquaque visione et non solum in similium pellicularum visiorte frequenti. 

3. Periculum potest esse diversum pro diversis fidelibus, relative ad 
eorum aetatem, sexum, condicionem, animi praeparationem, etc. Aliquando 
periculum non est in singulari quadam visione, sed in visionum frequentia. 
Quandoque habentur motiva quae iustificant visionem periculosam — dum- 
modo fiat serius conatus superandi periculum — . Attamen attendatur quoque 
oportet ad scandalum evitandum atque ad non praestandam cooperationem 
illicitam. 

Aliud addo: vix prudens esse videtur statuere ut criterium licitae vel il- 
licitae visionis pellicularum exclusive, vel quasi exclusive, iudicia officiorum 
ecclesiasticorum. Haec enim iudicia, cum non respiciant varias personarum 
condiciones, pro non paucis fidelibus sunt criterium insufficiens. Unde insi- 
stendum est in recta et diligenti formatione conscientiarum, pro quibus iudi- 
cia officiorum sunt perutile quidem subsidium, non vero unicum criterium. 

Hisce consideratis, ad evitandam confusionem supra indicatam sequentem 
propono formulam: « Fideles tenentur ut, quod visionem pellicularum atti- 
net, diligenter conscientiam efforment de eius liceitate morali. Monentur ut 
pro hac conscientiae formatione certiores se reddant de iudiciis circa pellicu- 
las ab officiis ecclesiasticis latis atque ut ea sua faciant ». 

Formula proposita ceterum magis congruit formulae quae legitur in n. 53 
eiusdem schematis: « Omnes denique christifideles monentur ut Ecclesiae, 
magistrae et matri, bono animo fidant, sine cuius ductu haud facile est recto 
tramite sese dirigere inter... taeniolas... ». Ex alia parte, omittenda videtur 
etiam formula quae habetur in n. 90: « utque omnes probe noscant quae 
sibi spectacula adire liceat, quaeque vero sint vitanda »; rationes huius omis- 
sionis ex supra dictis satis patent. 

43 

Exc.mus P. D. CAROLUS WOJTYLA 

Episcopus tit. Ombitanus, vic. cap. Cracoviensis 

Etsi in cap. II ubi de ordine morali obiectivo servando, multa accuratis- 
sime sunt proposita, quaeritur tamen post nonnulla, quae hac de re iam dicta 
sunt, adhuc profundior enucleatio problematis. 

Et hoc mihi videtur praesertim in duobus: a) in n. 14, ubi de ratione 
agendi; b) in nn. 22 et 23, ubi de libertate artis fit sermo. 

Ad a) Concesso instrumenta communicationis socialis magna esse dona 
Dei pro contemporaneis, nihilominus nonnulla in usu eorum oriuntur pe- 
ricula, quae etiam hic pluries iam prolata sunt. Quae ut excludantur, oportet 
claram imponere hierarchiam valorum. Tamquam valor superior fungitur illud, 
quod personam humanam qua talem perficit. Tunc bonus usus instrumen- 
torum talis est, qui verae culturae humanae inservit et vitam interiorem 
auget. Saepe saepius enim usus eorundem mere consumptivus videtur et 
nihil verae culturae nec vitae interiori affert, prorsus gravia in hac re ob- 
stacula subministrat. Et talis usus est potius abusus. 

En, videtur mihi sine claro principio personalismi, non determinatur 
recta ratio agendi in hac re — immo semper remanet aliquod periculum 
« instrumentalismi », ut ita dicam. 

Ad b) Idem ordo valorum clarius proclametur, cum de libertate artis 
in nn. 22 et 23 fit sermo. Cum enim una ex parte primatus ordinis moralis 
in ambitu artium optime declaratur, tunc tamen altera ex parte sublevandum 
videtur etiam bonum artis proprium. Cum enim ars a S. Thoma definitur 
recta ratio factibilium, tunc clarum est quodlibet artefactum propria sibi 
perfectione pollere, cui bonum morale non est substituendum, ne in errorem 
« moralizationis » cadamus. Quod esset potius contra ordinem moralem. Ergo 
etiam hac in re integra hierarchia valorum clarius exponatur oportet. 

Exc.mus P. D. Pericles Felici, arch. tit. Samosatensis , secretarius 
generalis S. Concilii: 

Exeant omnes! [Intervallum]. 

Praeest huic congregationi generali em.mus ac rev.mus D. card. Achil- 
les Lienart, ep. Insulensis. 

Audiant omnes! Cum plures episcopi postulaverint a Sanctissimo 
Domino ut, ob rationes praesertim pastorales, secunda periodus Conci- 
lii inciperet non mense maio sed mense septembri, Sanctissimus Domi- 
nus, in audientia concessa em.mo ac rev.mo D. cardinali a publicis Eccle- 
siae negotiis die 26 huius mensis, dignatus est accipere hanc postula- 
tionem et statuere ut secunda periodus Concilii initium haberet in festo 
Nativitatis Beatae Mariae Virginis, nempe die Dominica 8 septembris 
anni proximi. [Plausus]. 

In hac congregatione generali, suffragatio fiet de propositione quae 
iam heri distributa est Patribus, et respicit constitutionem de instru- 
mentis communicationis socialis. Propositio per modum unius suffra- 
gationis subicitur et suffragatio fit per placet et non placet. Distribuen- 
tur igitur mox schedae suffragationis et ante horam decimam cum dimi- 
dio schedae auferentur, ut computatio fiat. 

Lego propositionem, quae ceterum iam distributa est typis impressa: 

« Ad schema constitutionis de instrumentis communicationis so- 
cialis apte expediendum, proponuntur suffragationi Patrum Conciliarium 
quae sequuntur: Schema quoad substantiam placet. Et quidem maxime 
convenit, ut Ecclesia in magisterio conciliari de re tanti momenti pasto- 
ralis expresse pertractet. 

Perpensis observationibus a Patribus Conciliaribus factis, extrahan- 
tur e schemate essentialia principia doctrinalia necnon generaliora linea- 
menta pastoralia per competentem commissionem conciliarem eo fine, 
ut — servata rei integritate — in breviorem formam redigantur et suo 
tempore suffragio Patrum subiiciantur. 

Cetera vero, quae potius ad praxim et exsecutionem pertinent, de 
expresso mandato Concilii, in forma instructionis pastoralis edantur, cu- 
ra Ofiicii de quo in n. 57 schematis, adiuvantibus ex variis nationibus 
rei peritis ». 

Nunc lego nomina eorum qui loqui postulaverunt in hac congrega- 
tione generali de decreto de Ecclesiae unitate. Discussio circa hoc sche- 
ma fit coniunctim de principiis generalibus et de singulis partibus: 
em.mus D. Iacobus card. De Barros Camara, arch. Fluminis Ianuarii in 
Brasilia; beat.mus D. Maximus IV Saigh, patr. Antiochiae et totius 
Orientis; exc.mi DD. Primus Principi, arch. tit. Tyanensis in Italia; 
Antonius Pawlowski, ep. Vladislaviensis in Polonia; Philippus Nabaa, 
arch. Melchitarum Berytensis in Libano; Ioseph Parecattil, arch. Erna- 
kulamensis in India; Andreas Sapelak, ep. tit. visitator Ucrainorum in 
Argentina; Ambrosius Senyshyn, arch. Philadelphiensis Ucrainorum in 
Statibus Foederatis Americae Septemtrionalis; Antonius Vuccino, arch. 
tit. Aprensis in Gallia; Dorotheus Fernandez, ep. coad. Pacensis in 
Hispania; Neophytus Edelby, arch. tit. Edessenus Melchitarum; Elias 
Zoghby, vic. patriarchalis pro Aegypto Melchitarum; Sergius Mendez, 
ep. Cuernavacensis in Mexico; Felix Romero, ep. Giennensis in Hispa- 
nia; Athanasius Hage, sup. gen. Ordinis Basiliani S. Ioannis; Ioseph 
Tawil, arch. vic. patriarchalis Melchitarum pro Damasco; Ioannes Ve- 
lasco, ep. Sciiamensis in Sinis; Marcellinus Olaechea, arch. Valentinus 
in Hispania; Michael Darmancier, vic. ap. Insularum Vallis in Nova Ca- 
ledonia; Dominicus Hoang-van-Doan, ep. Saccaeotenus in Vietnam; 
Christophorus Butler, sup. gen. Congregationis Anglicae O.S.B.; Regi- 
naldus Addazi, arch. Tranensis in Italia; Ioseph Kostner, ep. Gurcensis 
in Austria; Alfredus Ancel, ep. aux. Lugdunensis in Gallia; Vincentius 
Tarancon, ep. Celsonensis in Hispania; Emmanuel Trindade, arch. Ebo- 
rensis in Lusitania; Abilius del Campo, ep. Calaguritanus in Hispania; 
Abilius Vaz das Neves, ep. Brigantiensis in Lusitania; Hyacinthus Ar- 
gaya, ep. Mindonensis in Hispania; Ioseph Pont, ep. Segobricensis in 
Hispania; Vincentius Brizgys, ep. coad. Kaunensis in Lithuania. 

Commissio conciliaris pro Ecclesiis Orientalibus rogavit ut haec de- 
claratio legeretur; quod fit cum permissione em.mi praesidis. Declaratio 
ita sonat, audiant omnes, quaeso: 

« Ad praecavendas obiectiones quae ad textum hunc non faciunt, 
ne locus fiat confusioni et ne tempus inutiliter teratur, haec tria adno- 
tanda sunt: 

1. Bene quidem titulus ut omnes unum sint mutari posset, ut ap- 
pareat clare documentum unice ad Orientales referri et non ad alios chri- 
stianos non catholicos. 

2. Ea quae ex dogmate in prima parte proferuntur de Ecclesia, non 
exhibentur directe ad affirmandam seu demonstrandam eiusdem consti- 
tutionem; sed semper ad finem illustrandi reales conditiones quae ortae 

sunt ex orientalium christianorum separatione. Ob hanc rationem doc- 
trina praemittitur quae fundamentum praebeat mediis in secunda sche- 
matis parte propositis. Ideo nullum praeiudicium ponitur iis argumen- 
tis quae in constitutione de Ecclesia disceptabuntur. 

3. Decretum dirigitur directe ad omnes filios Ecclesiae catholicae 
ut media apta in decreto exposita adhibeant ad fovendam et assequen- 
dam unionem cum fratribus separatis orientalibus ». Dixi. 

Praeses: Continuatur disceptatio schematis de Ecclesiae unitate. 

1 

Em.mus P. D. IACOBUS card. DE BARROS CAMARA 
Archiepiscopus S. Sebastiani Fluminis Januarii 

Venerabiles Patres, 

Mihi placet adhaerere omnibus, quae heri dicta sunt ab em.mis car- 
dinalibus de hoc schemate de Ecclesiae unitate. Insuper haec notanda 
sunt, meo humili iudicio: 

1. Bene tenendum est fundamentum dogmaticum, ne ducamur falso 
irenismo, ut in n. 22, pag. 258, bene advertunt rev.mi Patres qui sche- 
ma confecerunt, quod laudandum est. Reditus fratrum separatorum vel 
dissidentium fiet aut obiectiva et serena expositione doctrinae catholicae 
aut nullatenus. Qui sinceri sunt, sincero modo tractari cupiunt et malunt. 

2. Quoad media psychologica forsitan hoc meminisse iuvabit. Vi- 
deant dissidentes quomodo apud catholicos vera unio et caritas existit, 
etiam si diversi diversas opiniones retineant, ubi legitima datur libertas. 

3. Ne obliviscamur sensibilitatem Orientalium. Quando a Sancta 
Sede Apostolica vel ab uno episcopo aliquid boni in f avorem alicuius ritus 
orientalis fit, hoc magnum solamen ubique terrarum portat ubi Orien- 
tales degunt. Sed, e contra, si aliqua auctoritas ecclesiastica tantum vi- 
detur non bene comprehendere mentem eorum, quanto molestantur! 
Et rumor celere currit. En ratio cur Orientales, etiam dissidentes, sanc- 
tissimum Papam nostrum Ioannem XXIII peramanter habent. 

4. Igitur bonum esset, in Litania Omnium Sanctorum, ubi dicitur 
« ut omnes errantes ad unitatem Ecclesiae revocare digneris », haec 
pars separari ab alia: « et infideles universos ad Evangelii lumen perdu- 
cere digneris ». Ratio est: quia non sunt infideles. Nec ut infideles ha- 
beri volunt, nec ut mahometani, ut saepe accidit. 1 

5. In Brasilia, et forte aliis in regionibus, magna pars dissidentium 
omnino ignorant differentias inter ipsos et catholicos, praesertim apud 2 

catholicos orientales, excepto in magnis civitatibus ubi habent suos sa- 
cerdotes. Laborant bona fide; si educantur in collegiis religiosorum vel 
sororum, ad sacram Synaxim accedunt, associationibus piis catholicis 
nomen dant, etiam paroecialibus, matrimonium ineunt in Ecclesia ca- 
tholica. 

6. Ideo quando aliquis ex dissidentibus vult ad Ecclesiam catholi- 
cam redire, supposita recta et 3 sincera intentione, melius est minuere 
exigentias canonicas in illo casu et non ut haereticum dissidentem trac- 
tare, ut bene adnotatur sub n. 49, pag. 266. Dixi. 



In textu scripto tradito: 1 deest. 2 deest. 3 deest. 

Praeses: Loquatur beat.mus D. Maximus IV Saigh, patr. Antio- 
chiae, et accedat ad microphonium exc.mus D. Hakim, qui versionem 
orationis beat.mi patriarchae in linguam latinam nobis tradet. 

2 

Beat.mus P. D. MAXIMUS IV SAIGH 

Patriarcha Antiochenus Melchitarum 

Venerables Freres, 

Ce schema de Ecclesiae unitate qui concerne directement 1'Orthodo- 
xie orientale nous concerne accessoirement nous-memes. 

Pour rester dans les limites du temps concede a chacun, je me con- 
tenterai de faire des remarques generales en laissant a mes freres, les 
prelats grecs-melchites le soin de faire des critiques plus detaillees. 

Ce schema, sous reserve d'une refonte radicale pour certains para- 
graphes de la premiere partie et d'amendement pour les autres, pour- 
rait constituer une base pour une discussion valable. 

Premiere remarque. Elle concerne 1'esprit de la redaction, surtout 
depuis les nn. 5 a 12. Les verites theologiques certaines sont souvent 
presentees d'une maniere telle qu'elles ne peuvent qu'indisposer ceux 
qui ne sont pas de notre communion. Le ton bienveillant a partir du 
par. 12 ne change rien a la mauvaise impression occasionnee. En effet, 
son contraste avec les afflrmations peremptoires et exclusives sur 1'auto- 
rite romaine, abstraction faite des faits douloureux du passe, laisse une 
impression de quelques desagreables partialites dans le partage des res- 
ponsabilites historiques. 

II ne faut pas oublier en effet que l'on s'adresse ici a 1'Eglise orien- 



CONGREGATIO GENERALIS XXVIII 



617 



tale, Eglise pleinement apostolique dans ses elements constitutifs, et 
nettement distincte de la latinite. Cest une Eglise premiere-nee du Christ 
et des Apotres. Son developpement et son organisation historiques sont 
1'exclusive ceuvre des Peres, de nos Peres grecs et orientaux. Elle doit 
ce qu'elle est au College des Apotres, toujours vivant dans Fepiscopat 
en collegialite, avec Pierre en son centre, avec ses responsabilites et ses 
droits distinctifs. 

Cette Eglise ne doit historiquement au Siege Romain ni son origine, 
ni ses rites, ni son organisation, ni rien de ce qui la fait concretement. 
En bref, nul ne l'a engendree dans la foi hors les Apotres; personne, hor- 
mis les Peres, ne Fa constituee dans tout son patrimoine de priere, d'or- 
ganisation et d'activite. Peut-on dire que les Saints Basile, Gregoire, 
Cyrille, Chrysostome et autres sont des catholiques de second rang, 
parce que non romains en tout ce qu'ils ont recu et tout ce qu'ils ont 
legue? 

Si 1'on veut donc parler efEcacement a 1'Orient Orthodoxe, il faut 
parler d'abord de la doctrine catholique concernant la collegialite du 
Pastorat de FEglise, collegialite du Pastorat de rEglise. 1 Puis on lui par- 
lera de la Papaute, qui apparaitra alors comme la base centrale de cette 
collegialite. Ce point est absolument capital. II serait mortel de Foublier. 

Deuxieme remarque. Le defaut de collaboration entre les commis- 
sions preparatoires au Concile nous a valu trois schemas distincts pour 
la meme matiere: le schema dont nous parlons, prepare par la commis- 
sion des Eglises orientales; le schema de Oecumenismo, prepare par le 
secretariat de Funion des chretiens; et un chapitre du meme titre de 
Oecumenismo, prepare par la commission theologique. 

Un proverbe arabe dit: « Quand beaucoup de mains se melent pour 
faire la cuisine, les mets se bmlent ». Sans doute, ces trois textes tou- 
chent parfois des aspects diflerents de la meme question, mais il est 
evident qu'ils traitent de la meme matiere. II convient donc qu'un texte 
unique nous soit presente, sous le titre: « De unione christianorum » 
ou de quelque autre, et qu'il soit elabore par une sous-commission mixte 
composee des membres des trois organismes susdits. Ainsi la matiere 
gagnera en cohesion, et le Concile gagnera du temps. 

Troisieme remarque. Le schema qui nous est propose aujourd'hui 
porte le titre general de Ecclesiae unitate. Mais en realite, apres quel- 
ques considerations generales, le texte ne parle en fait que des moyens 
de favoriser Funion avec nos freres orthodoxes d'Orient. Sous cet angle, 
notre schema pourrait constituer un chapitre particulier du schema ge- 
neral sur V oecumenisme que nous proposons de faire. Nous estimons en 
effet que dans ce schema unique sur V oecumenisme , il faut faire une 

place speciale a nos freres orthodoxes d'Orient. En effet, si les principes 
generaux de l'cecumenisme sont identiques pour tous, les moyens pra- 
tiques d'entamer le dialogue avec nos freres orthodoxes ne peuvent pas 
etre les memes que ceux pour nos freres protestants. Avec nos freres 
orthodoxes, nous sommes plus proches dans la foi: nous admettons les 
memes modes de transmission de la divine revelation; nous avons, a 
la primaute papale pres, les memes organisations hierarchiques, les me- 
mes sacrements, la meme liturgie et tant d'autres biens communs, a tel 
point que ce qui nous unit est infiniment plus grand et plus profond 
que ce qui nous separe. Quant a nos freres protestants, nous devons 
chercher cette union sous d'autres perspectives. 

L'union des Eglises represente pour nous, venerables Freres, un 
probleme grave et vital. Pour nous en particulier, Orientaux catholiques 
de rite byzantin, la scission des Eglises est une blessure toujours sai- 
gnante que nous sentons au plus profond de notre ame. L'union des 
Eglises est notre plus grand souci, notre premiere occupation et le sou- 
hait le plus ardent de notre cceur. Cest le but auquel nous tendons de 
toutes nos forces et dont nous souhaitons d'etre la victime redemptrice 
jusqu'a ce qu'il se realise. Travailler pour 1'union des Eglises, c'est 
pour ainsi dire notre raison d'etre et la mission fondamentale dont la 
Providence nous a charges, individuellement et collectivement. Les or- 
thodoxes et nous, leurs freres catholiques byzantins, nous ne constituons, 
en des peuples nationalement divers, qu'une seule famille en ses menta- 
lites religieuses, en sa liturgie, en son histoire spirituelle et en beaucoup 
de ses reactions. Nous avons besoin de nous unir a eux autant qu'ils 
ont besoin de s'unir a nous. Le temps est venu ou tous les chretiens 
doivent oublier les querelles du passe, dans lesquelles les interets hu- 
mains ont eu souvent, de part et d'autre, un role plus determinant 
que les divergences dogmatiques. Le temps est venu de realiser le desir 
du Christ: « Qu'ils soient tous un! ». Dixi. 



In textu scrtpto tradito: 1 deest. 

Exc.mus P. D. Georgius Hakim, ep. Ptolemaidensis, legit versionem 
latinam orationis beat.mi Maximi IV: 

Hoc schema de Ecclesiae unitate quod directe respicit Orthodoxiam 
Orientalem, nos quoque accessorie respicit. Ne terminos temporis mihi con- 
cessos ultra excedam, liceat mihi aliquas tantum animadversiones generales 
praebere. Alii confratres episcopi Graeco-Melchitae observationes indolis 
specificae de unoquoque argumento mox pandent. Schema quod nobis propo- 

nitur retineri potest ut validum fundamentum disceptationis, ea tamen con- 
ditione ut aliquae paragraphi introductionis funditus recognoscantur. Aliae 
autem paragraphi in minimis emendentur. 

Vrima animadversio respicit flatum, ut ita dicam, redactionis huius sche- 
matis speciatim ex n. 5 ad n. 12. Ibi certissime veritates theologicae ita ex- 
primuntur ut sine dubio male afflciant animos illorum qui nobiscum commu- 
nionem non habent. Tonus fit quidem benevolentior inde a n. 12, sed malam 
impressionem initialem supprimere nequit. Huiusmodi enim benevolentia 
non parvam discrepantiam inducit cum illis quae praecedenter asserta sunt 
modo peremptorio et exclusivo circa auctoritatem Romani Pontificis, nulla 
ratione habita lugendorum eventuum temporis anteacti, ita ut in distribuendis 
historicis responsabilitatibus auctores schematis aliqua iniusta partialitate la- 
borare videantur. Nec immemores esse licet sermonem in hoc schemate dirigi 
ad Ecclesiam Orientalem, quae Ecclesia est plene apostolica in suis elementis 
constitutivis, et clare distincta a latinitate. Siquidem illa est Ecclesia primo- 
genita a Christo eiusdemque sanctis Apostolis. Huius Ecclesiae evolutio 
atque organizatio sunt, historice loquendo, opus exclusivum Patrum nostro- 
rum, nempe Patrum Graecorum et Orientalium. Huius Ecclesiae existentia 
atque elementa constitutiva debentur Collegio Apostolorum, quod Colle- 
gium semper adhuc vivit in episcopatu collegialiter sumpto, cuius centrum 
est Petrus cum suis responsabilitatibus atque iuribus specificis. Huiusmodi 
Ecclesia Orientalis, historice loquendo, Sedi Romanae non debet nec origi- 
nem suam, nec ritus suos, nec organizationem suam, nec ulla alia quae con- 
crete eam constituunt. Aliis verbis, nemo praeterquam Patres eam genuit in 
fide eamque constituit in toto suo proprio patrimonio orationis, organizatio- 
nis et activitatis. Num dici possit S. Basilium, vel Gregorium, vel Cyrillum, 
vel Chrysostomum aliosque esse catholicos secundi ordinis quia non sunt 
romani in illis quae receperunt et in illis quae tradiderunt? Si velimus 
igitur efficaciter loqui cum Oriente Orthodoxo, coram eo sermonem ante 
omnia facere debemus de doctrina catholica collegialitatis omnium pastorum 
in Ecclesia. Postea loqui potest de primatu Romani Pontificis qui tunc appa- 
rebit uti fundamentum et centrum huiusmodi collegialitatis. Haec observa- 
tio maximi est momenti eamque oblivisci mortale nocumentum affert. 

Secunda animadversio: Defuit in hoc quoque schemate parando deside- 
rata collaboratio inter commissiones praeparatorias nostri Concilii. Inde fac- 
tum est quod nobis tradita sunt de una eademque materia tria schemata. 
Primum, de quo agitur, paratum a commissione de Ecclesiis Orientalibus; 
secundum cui titulus de Oecumenismo paratum a secretariatu pro unione 
christianorum; tertium est capitulum de Oecumenismo in schemate constitu- 
tionis dogmaticae de Ecclesia, paratum a commissione de doctrina fidei et 
morum. Axioma nostrum arabicum dicit: « quando plures manus in coquendis 
alimentis simul iniiciuntur, alimenta male versantur! ». Tria haec schemata 
respiciunt quidem aliquoties varios aspectus eiusdem quaestionis. Sed om- 
nibus perspicuum est tria haec schemata de eadem materia tractare. Oportet 

igitur ut sub titulo de unione christianorum, vel alio huiusmodi, unus tan- 
tum textus proponatur, qui sit elaboratus ab aliqua sub-commissione mixta 
cuius membra ex tribus praedictis organismis seligerentur. Hoc modo res 
melius tractabitur, et in Concilio minus temporis tereretur. 

Tertia animadversio: Schema quod nobis hodie proponitur titulum gene- 
ralem prae se fert de Ecclesiae unitate. Sed rebus bene consideratis^ in eo 
aliquae tantum inveniuntur considerationes generales post quas textus am- 
plius non loquitur nisi de mediis ad fovendam unionem cum fratribus Ortho- 
doxis Orientalibus. Sub hoc aspectu, schema nostrum constituere poterit 
capitulum peculiare in schemate generali de Oecumenismo quod faciendum 
proponimus. Meo enim humili sensu, in huiusmodi schemate generali et 
unico de oecumenismo, oportet ut sermo peculiariter fiat de fratribus Ortho- 
doxis Orientalibus. Si enim principia generalia de oecumenismo valent pro 
omnibus, media tamen practica ad instaurandum dialogum cum fratribus 
Orthodoxis eadem esse nequeunt ac illa quibus utimur cum fratribus Pro- 
testantibus. Fratribus Orthodoxis proximiores nos sumus in fide. Eosdem ad- 
mittimus ac illi modos transmissionis divinae revelationis. Nobis ac illis 
eaedem institutiones hierarchicae, excepto primatu Romani Pontificis, eadem 
sunt Sacramenta, eadem liturgia, eadem tot alia bona communia ita ut quae 
nos in unum congregant multo maiora atque profundiora sunt quam illa quae 
nos ab invicem disiungunt. Cum fratribus autem Protestantibus unio nobis 
quaerenda est sub aliis, uti dicam, perspectivis. 

Venerabiles Fratres, unio omnium Ecclesiarum est pro nobis omnibus 
problema grave et vitale. Pro nobis autem in specie, nempe pro orientalibus 
catholicis ritus byzantini, scissio Ecclesiarum est vulnus semper adhuc san- 
guinolans quo afficitur profundiori quo possit modo anima nostra. Unio om- 
nium Ecclesiarum est maxima nostra sollicitudo, prima nostra occupatio, 
fervidum quoque nostrum desiderium. Est etiam illa unio finis ad quem 
omnibus viribus contendimus, et cuius auspicamur nos esse victimam redemp- 
tricem usque dum in rem deducatur. Operam enim navare pro unione Eccle- 
siarum est aliquo modo ipsa ratio nostrae existentiae, necnon praecipua mis- 
sio quam nobis Dominus concredidit sive individualiter sive collective. Nos 
catholici ritus byzantini et fratres nostri Orthodoxi, etsi in varias distinguimur 
nationes, unam tantum constituimus familiam in sua forma mentis religiosa, 
in sua liturgia, in sua spirituali historia et in maxima parte suarum reactio- 
num. Illis nos uniri non minus premit quam illos uniri nobis. Tempus est 
ut omnes qui christiano gloriantur nomine postponant antiqua eorundem dis- 
sidia in quibus evolvendis plus valuerunt utilitates humanae quam doctri- 
nales discrepantiae. Tempus est ut ad rem tandem deducamus hoc ultimum 
desiderium Domini « ut omnes unum sint »! Dixi. 

3 

Exc.mus P. D. PRIMUS PRINCIPI 

Archiepiscopus tit. Tyanensis 

Em.me Praeses, venerabiles Patres, dilecti Observatores, 

Quoad schema propositum de Ecclesiae unitate, duo dicenda propo- 
nebam. At, quoad primum attinet — id est: argumenta quae continentur 
in hoc schemate fere omnia inveniuntur in schemate de constitutione 
dogmatica de Ecclesia — , cum haec animadversio cadat per ea quae prae- 
misit secretarius generalis ante nostram disceptationem, ergo transeo ad 
secundam animadversionem. 1 

Hoc schema eadem vestigia premit infausti conaminis quod Sum- 
mus Pontifex Leo XIII, elapso saeculo, expertus est. In hoc decreto 
enim ex tredecim allegationibus quae in notis ponuntur (pagg. 267 et 
268), undecim ex documentis Leonis XIII depromptae sunt. 

Sane nemo est qui ignoret quomodo motio oecumenica, quam Sum- 
mus Pontifex cum speciali secretariatu pro unione creaverat, infelicem 
exitum habuit. 

Quod praecipue factum est, proh dolor!, quamvis Summus Pontifex 
et Vladimirus Soloviev, philosophus mysticus e Russia, immature mor- 
tuus initio huius saeculi, aliique unionistae continuo repetebant illa quae 
leguntur in par. 47, 48 et 49 huius decreti. 

Dicebant enim: fratres separati « non ingenti discrimine seiungun- 
tur »; si isti « bona fide extra Ecclesiam versantur, satis est ut formula 
quaedam simplex fidei professionis eis proponatur, qua potiores ac ne- 
cessariae fidei veritates contineantur » etc. 

Paucis verbis, omnes dicebant Ecclesiam catholicam et orthodoxam 
eamdem fidem praedicare et putabant fratribus separatis sufficere ut 
retinerent fidem quae in libris liturgicis legitur, dummodo Romani Pon- 
tificis primatum admitterent. 

Dum hac via ac ratione secuti multi putabant se ad portum desi- 
deratae unionis pervenire, fratres separati obiiciebant dogma de Imma- 
culata Conceptione Beatae Mariae Virginis et de infallibilitate Romani 
Pontificis, doctrinam de processione Spiritus Sancti, de epiclesi, de sorte 
animarum post mortem, etc, bene examinanda esse. 

Hac ratione ipsi Ecclesiam catholicam accusabant quasi curam non 
gereret de fidei puritate evangelica, sed tantum de primatu Romani Pon- 
tificis, timentes ne primatu Romani Pontificis admisso, ipsi errores et 
innovationes catholicorum amplectere deberent. 

Venerabiles Fratres, ex historia lux. Caveamus ne iterum in errorem, 
elapso saeculo peractum, incidamus. 

Quare, practice, proponere audeo ut huius schematis discussio ad 
futurum tempus remittatur et cum schemate dogmatico de Ecclesia trac- 
tetur; tamen in mente retinendo ea quae sub n. 46 leguntur et quae 
valde placent, id est de instauranda Congregatione quadam virorum pe- 
ritorum ex orientali et occidentali Ecclesia ad unionem utriusque Eccle- 
siae fovendam. 



In textu scripto tradito: 1 Quoad schema propositum de Ecclesiae unitate 
haec duo dicenda puto: a) schematis huius argumenta omnia in schemate consti- 
tutionis dogmaticae de Ecclesia iam distributo, et proxime tractando continentur; 
ergo tempus terimus. Schema enim constitutionis dogmaticae de Ecclesia legenti 
apparet omnia quae in hoc decreto adsunt, clarius et diffusius ibidem inveniri. 
Hoc potissimum valet de cap. XI quod inscribitur de oecumenismo (pagg. 80-90), 
ubi in octo paragraphis sermo fit de vinculis exsistentibus et de unitate a Christo 
intenta; de habitudine Ecclesiae catholicae ad christianos singulos separatos; de 
habitudine Ecclesiae catholicae ad communitates christianas separatas; de motione 
oecumenica; de communione in sacris liturgicis et de cooperatione in genere inter 
catholicos et christianos separatos. Cur ergo bis in iisdem agere debemus? 

4 

Exc.mus P. D. ANTONIUS PAWLOWSKI 
Episcopus Vladislaviensis 

Venerabiles Patres Conciliares, 

Pontifices Romani sat superque mentem suam patefecerunt de iis, 
quae ad restaurandam unitatem christianorum adhiberi debent. Praeci- 
pua huius doctrinae capita decursu saeculorum constanter et cum fidu- 
cia proposita, in schemate synthetice et systematice, congrue quidem, 
redacta sunt. 

De ritibus orientalibus plura bona dicuntur in schemate, de eorum 
praesertim dignitate, utilitate, pulchritudine et conservatione. Recte quo- 
que agnoscitur existere in ritu aliquid relativi, quod in mutationibus seu 
evolutione formae liturgicae manifestatur, originem sumenti sive ex 
interna ritus indole structuraque, sive ex quadam necessitate pastorali. 
Quae verbis schematis illustrantur, n. 25, pag. 259; en verba schematis: 
« quapropter vera Christi Ecclesia, sicut magnopere studet ea custodire 
inviolata quae, utpote divina, immutabilia accepit, ita in usurpandis 

eorundem formis nonnunquam concedit novi aliquid vel indulget, in 
iis praesertim quae cum venerabili antiquitate conveniant ». 

Licebit igitur evolutionem rituum fovere, sive quoad nova acquirenda 
sive quoad antiqua recuperanda, his tamen cautelis servandis, ne quid 
detrimenti ipsum opus oecumenicum, opus unitatis, 1 capiat: 

1. ut res fiant maxima cum prudentia pastorali; 

2. ut motiva sint mere ecclesiastica, non autem nationalia vel 
politica; 

3. ut accedat approbatio legitimae auctoritatis ecclesiasticae. 

Si autem ex hac evolutione quamdam differentiam a ritu communi- 
tatis separatae exsurgere acciderit, hoc non undequaque malum aesti- 
mandum est, cum poterit etiam praeseferre, saltem practice, aliquid boni, 
uti exempli gratia, maior firmitas in fideli communione cum Sede Apo- 
stolica et Christi Vicario. 

Media quae ad fovendam unitatem suggerentur, principaliter de 
fratribus separatis orientalibus 2 valent, attamen, si excipiantur ea quae 
de mediis liturgicis proferuntur, non pauca alia, et praesertim media 
supernaturalia et psychologica, applicari possunt confessionibus dissi- 
dentibus in occidente. 

In schemate n. 22, pag. 258, praecavet a falso irenismo ad mentem 
Litterarum Encyclicarum Humani Generis fel. rec. Papae Pii XII: « Ca- 
veant tamen theologi — en verba — , et qui unitati ecclesiasticae adla- 
borant, ne falso irenismo quodam ducti, doctrinam catholicam ita con- 
forment vel quodammodo accommodent doctrinis dissidentium, ut pu- 
ritas doctrinae catholicae eiusque claritas detrimentum patiatur vel etiam 
sensus genuinus et certus obscuretur ». Postea autem bis, nempe n. 29, 
pag. 260, lin. 25, et n. 30, pag. 261, lin. 5, positive extollitur ireni- 
smus « solo studio veritatis et caritatis ductus », quin limites clare 
designentur. At in re tam gravi hoc esset utilissimum, ne dicam ne- 
cessarium. 

Praeterea animadvertere iuvat, quali irenismo sapiant ea quae di- 
cuntur sub n. 49, pag. 266, ubi agitur de redeuntibus ad Ecclesiam, 
quibus ea nonnisi professio fidei « proponatur, qua potiores ac neces- 
sariae fidei veritates, eae praesertim quae Ecclesiae unitatem respiciunt, 
contineantur ». Aliud enim est fidei formalis professio et aliud intima 
agnitio omnium veritatum, quae ab Ecclesia praedicantur et fideles obli- 
gant. In formulis fidei plures quidem articuli singillatim recensentur, 
attamen omnia quae ad obiectum fidei catholicae pertinent, saltem im- 
plicite et in confuso, ut ita dicam, agnosci debent ab Ecclesiae filiis. 
Haecce verba citata valerent potius de reditu totius cuiusdam commu- 
nitatis separatae, quam de conversionibus individualibus. 

Tandem hoc etiam addere in materia de irenismo opportunum cen- 
seo. Quandoque, et haud raro quidem, audent nonnulli auctores catholici, 
praesertim in re historica, nimis inculpare Ecclesiam latinam de causis 
et origine divisionum inter christianos. Velint saltem eadem caritate 
irenica uti erga Matrem Ecclesiam, qua utuntur erga alias communitates 
christianas, agendo scilicet cum obiectivitate et debito cum moderamine. 

Particularia omittam et concludo. 3 

Ad conclusionem, laudare velim quod sub n. 16, pag. 256, dicitur 
de Beatissima Virgine Maria, in qua tota spes reponenda est. Ipsa 
enim est « permagnum praesidium unitatis christianae, divinitus datum » 
atque unitatis christianae fautrix; ipsa tandem, pro cultu sibi a fratri- 
bus dissidentibus Orientis exhibito, illos remunerabit sincero et effectivo 
desiderio, quo ad Ecclesiam veram, unam et apostolicam — ad Ecclesiam 
scilicet Romanam Catholicam 4 — viam invenient. Dixi. 



In textu scripto tradito: 1 deest. 2 dissidentibus Orientis. 3 Nunc 
duo quaedam particularis indolis: a) in n. 31, pag. 254, lin. 1, verba ex Evan- 
gelio Io. 8, 7 omittenda esse censeo, quia non sunt ad rem; b) in n. autem 10, 
pag. 254, lin. 28, ubi verbum « fratres » bis repetitur, mallem dicere: « Haec 
sunt bona communia vi quorum fratres, etsi separati, remanent aliquatenus dome- 
stici Dei ». Et hoc quidem propter rationem stylisticam et ad quandam benevolen- 
tiam dissidentibus ostendendam. 4 deest. 

5 

Excmus P. D. PHILIPPUS NABAA 
Archiepiscopus Berytensis et Gibailensis Melchitarum 

Venerabiles Patres, Observatores carissimi, 

Schema decreti de Ecclesiae unitate: ut unum sint, in sua forma 
quae ad discussionem Patrum conciliarium praesentatur, mihi non nisi 
iuxta modum placet. Copiosam materiam enim amplectitur et multa dicit 
de unione sub respectu dogmatico, liturgico et pastorali. Sed non de 
omnibus argumentis feliciter dicit. Attamen facile amputari et emendari 
potest ac debet. Et cum de re maximi momenti agendum sit, immo de re 
principali ad quam totum Concilium Oecumenicum Vaticanum II in- 
directe tendit, et quam omnes christiani exspectant a Concilio, necesse 
est ut hoc decretum, quod votum Concilii de unione declarat, in effi- 
cacibre modo mundo christiano praesentetur. Ad hoc opus perficiendum 
videntur idoneae sequentes animadversiones generales. 

Prima animadversio: lam facta est ab exc.mo secretario generali. 1 
Verumtamen hoc decretum de unitate non loquitur de omnibus Eccle- 
siis separatis, sed solummodo de unione Ecclesiae Orientalis Orthodoxae 
cum Ecclesia catholica. Et recte agit, quia Ecclesia Orientalis Orthodoxa 
multa habet communia cum Ecclesia catholica in professione fidei, in 
doctrina sacramentorum, in successione apostolica, et cetera. Ac proinde 
eius reditus ad sinum Ecclesiae catholicae requirit disquisitiones et con- 
ditiones particulares et proprias. 

Secunda animadversio: Ad fovendam hanc unionem, schema propo- 
nit media diversa et ea dividit in media supernaturalia, theologica, litur- 
gica, canonica seu disciplinaria, psychologica et practica. Et optime dis- 
serit de omnibus, ita ut quae dicta sunt, haberi possint veluti prooe- 
mium et firma positio ad instaurandam disceptationem inter Ecclesiam 
Catholicam et Orthodoxam. 

Verumtamen quando schema tractat de mediis practicis, citat aliqua 
media ordinaria et quidem bona, verbi gratia, motum oecumenicum, stu- 
dia orientalia, diem pro Oriente, et cetera, sed silet de mediis efficacio- 
ribus, id est, de mediis quae viam certiorem et aptiorem ad unionem 
veram et perfectam parant. De his mediis fortioribus schema dicit tan- 
tum, par. 38: « Sancta haec oecumenica Synodus omnibus enixe com- 
mendat ut media efficaciora adhibeant ut desiderium hoc exoptato coro- 
netur fructu ». 

Liceat hic humili episcopo catholico orientali, qui fuit et remanet 
in continua relatione cum multis fratribus orthodoxis, liceat mihi quae- 
dam explicatio sincera de methodo practica et efficaciore ad unionem 
christianam fovendam et instaurandam. Procul dubio, haec methodus 
fundari debet in veritate et caritate, seu potius et melius, in caritate ad 
veritatem. Etenim in via ad unionem, habentur gravissimae difficultates, 
et nonnisi caritas ostendet veritatem et cantabit victoriam unionis. 
In multis enim regionibus Orientis, unio immediata haberi nequit. Opor- 
tet primum inclinare corda ad communionem et dare novum spiritum 
consuetudinibus nostris cum fratribus separatis, ita ut dilatentur, sicut 
hodie dicitur, spatia caritatis. 

In hac via aptiore, caritas multa suadet vel praecipit ad unionem, 
in vita sociali et religiosa. Exempla sint sequentia: collaborare cum aca- 
tholicis, cum agitur de initianda opera communi beneficentiae, de di- 
gnitate personae humanae defendenda, de iustitia promovenda, de ethica 
propugnanda. 

Alterum exemplum: festa communia et praesertim Nativitatem et 
Pascham in eadem die celebrare. Haec celebratio communis magnum est 
signum caritatis et unionis. Insuper nonnullae leges de communicatione 

in divinis obstant unioni vel eam difEciliorem reddunt. Mea humili 
sententia, et remoto periculo perversionis, hae leges molliantur aut etiam 
tollantur. Et quod attinet ad matrimonia mixta, censeo quod abroganda 
est, in regionibus Orientalibus, forma matrimonii, sicuti erat ante novum 
codicem Orientalem. Etenim lex quae imponit formam catholicam ma- 
trimoniis mixtis, sub poena nullitatis, est valde onerosa, moraliter im- 
possibilis et unionem, vel spem unionis, impedit. 

Tertia animadversio: In schemate, sicuti in tota litteratura unioni- 
stica, via unionis dicitur reditus fratrum separatorum ad domum ab 
ipsis derelictam. Sed, quidquid sit de hoc conceptu, in hoc reditu ad 
nos, oportet considerare statum animorum fratrum nostrorum, fragi- 
litates humanas quae ad divisionem conduxerunt, et veritatem histori- 
cam. Videtur opportunum, ad reconciliationem fovendam, plus quam 
antea, publice assumere partem culpabilitatis pro divisionibus, saeculis 
undecimo et decimo sexto et aliis exortis. Abusus enim in Ecclesia, 
illis temporibus, non quidem iustificationem, certo vero ansam dede- 
runt orientalibus orthodoxis et protestantibus. Unde rebus fidei et mo- 
rum exceptis, ipsi catholici habent obligationem redeundi ad fratres se- 
paratos et alloquendi eos, cum sano iudicio et benevolo affectu. Cum 
hoc reditu catholico, multae difflcultates superabuntur, fraterna reactio 
amplior et favorabilior ad unionem determinabitur, multa merita fra- 
trum videbuntur et agnoscentur. 

Quarta animadversio et ultima: In schemate, par. 25, 26, 27, in 
memoriam evocatur solemnis declaratio a Papa Paulo V prolata, et 
post eum a multis summis pontificibus repetita, de omnibus sacris riti- 
bus et caeremoniis Orientalibus integre custodiendis. « Quapropter, ut 
ait Papa Paulus V, vera Christi Ecclesia, sicut magnopere studet ea cu- 
stodire inviolata quae, utpote divina, immutabilia accepit, ita in usur- 
pandis eorum formis nonnumquam concedit novi aliquid vel indulget, in 
iis praesertim quae cum venerabili antiquitate conveniant ». 

Et quod de ritibus dictum est, idem valet etiam de legitimis disci- 
plinis, de iure et de privilegiis orientalium. « Quippe rei catholicae, ut 
declarat Papa Leo XIII in suo Motu proprio Auspicia rerum, valde ni- 
mirum interest eam omnino tolli ac dilui opinionem quae quosdam ex 
Orientalibus tenuit, perinde ac si de ipsorum iure, de privilegiis, de ri- 
tuali consuetudine vellent Latini detractum quidquam et deminutum ». 

Hae authenticae declarationes pontificiae sunt solemnes et graves 
promissiones, et sicuti aliquod foedus Apostolicae Sedis Romanae cum 
Ecclesiis Apostolicis Orientalibus. 

Applicandae sunt igitur hae promissiones apostolicae ad probatio- 
nem certam exhibendam de veritate promissionis et foederis. Applican- 

dae sunt ad veram unionem in dignitate fovendam. Applicandae sunt 
in actis concretis: in recognoscendis iuribus et privilegiis patriarcharum, 
in instauranda disciplina Ecclesiae Orientalis, in affirmanda et roboranda 
vera potestate episcoporum et eorum synodorum. Applicandae sunt in 
hoc Concilio Oecumenico, ita ut omnes fratres separati, veritatem effec- 
tivam videntes, in domum eorum redeant et in loco digniore sedeant, et 
ita omnes fratres christiani unum sint in una eademque Ecclesia Christi. 
Dixi. 



In textu scripto tradito: 1 Pars dogmatica decreti, sicuti indicata et definita 
est a rev. Relatore schematis, tollenda est e decreto, et remittenda ad constitutio- 
nem dogmaticam de Ecclesia, ubi habet relationem logicam et locum naturalem. 
Unde omnia quae dicta sunt, in prioribus paragraphis, de « Opere Redemptionis », 
de « Ecclesia terrestri et caelesti », de « Ecclesia hierarchica », de « unitate visi- 
bili Ecclesiae sub Petro », de « unitate Ecclesiae indivisibilis », et omnia alia quae 
directe spectant dogma unitatis Ecclesiae, nonnisi summatim et per transennam 
tractanda sunt in hoc schemate. Et sic apparebit decretum Ut unum sint in sua vera 
et propria forma, i. e. ut solemnis declaratio Concilii Vaticani II de unione, et ut 
fundamentum solidum ad collaborationem generalem et fecundam pro illo magno 
et divino opere. 

6 

Exc.mus P. D. IOSEPH PARECATTIL 

Archiepiscopus Ernakulamensis 

Venerabiles Patres et Fratres carissimi, 

Schema de Ecclesiae unitate: ut omnes unum sint, in genere placet, 
tum quia ardens desiderium manifestatur viam aperiendi pro fratribus 
dissidentibus digne et facillime Ecclesiam ingrediendi, tum quia varia 
media suggeruntur pro illa reunione fovenda et efficienda. Velim tamen 
aliquas animadversiones facere, praesertim ex aspectu pastorali. 

1. In documentis ecclesiasticis, v. g. in Iure Canonico, et etiam in 
hoc schemate, inveniuntur expressiones quae sonant quod ritus orienta- 
les vel Ecclesiae orientales sunt ornamenta Ecclesiae universalis et au- 
gent pulchritudinem Corporis Christi, etc. Intelligo quid intenditur his 
verbis et video bonam intentionem et magnanimitatem quae his expres- 
sionibus subsunt. Nihilominus non multum amo eas expressiones, 1 quia 
ritus orientales non egent tali apologia pro existentia sua, cum ipsi 
sint directe vel indirecte ab Apostolis, et Apostoli a Christo... 2 Eccle- 
siae et ritus orientales non sunt mere ornamenta vel ornatus Ecclesiae, 
sed sunt partes integrales Ecclesiae universalis, quod factum, ut mihi 

videtur, semper in clariori luce ponendum est; dico clariori luce quia 
hoc factum omnes admittunt? 

2. Inter media proposita ad unionem promovendam sunt ea quae 
vocantur liturgica (vide nn. 23 et 24). Ad finem n. 24, legimus: « Ma- 
xima igitur religione praeprimis ipsi Orientales suos ritus liturgicos ob- 
servent in eisque cognitionem semper maiorem usumque semper perfec- 
tiorem capiant, si ab iis ob temporum vel personarum adiuncta aliquo 
modo defecerint, ad avitas venerandasque memoria redire gaudeant ». In 
ultima parte sententiae videtur esse error typographicus : loco verbi 
« memoria » debet esse « memorias ». 

Ad rem quod attinet, habetur ibi duplex quaestio: una est de ne- 
cessitate conservandi ritus liturgicos actu in aliqua Ecclesia vigentes; 
alia est de necessitate redeundi ad observationes liturgicas, quae olim in 
aliqua Ecclesia particulari vigebant et postea mutatae fuerunt vel eva- 
nuerunt, ob temporum vel personarum adiuncta. In hac secunda quae- 
stione, caute et maxima cum prudentia procedendum est, ut experientia 
patet* attendendo ante omnia ad aspectum pastoralem ita ut bono 
animarum semper consulatur. Mutatis adiunctis personarum, temporum 
et rerum, decursu annorum vel saeculorum, inquirendum erit utrum 
christifideles revera gaudeant nunc redire ad omnes caeremonias consue- 
tudinesque antiquas, immo obsoletas, etiamsi eae sint de patrimonio 
sui ritus, v. g. ubi fideles consueti sunt recipere sacram Communionem 
genuflectentes, non erit facile ipsis persuadere ut eam recipiant stantes. 
Periculum potest esse per defectum et per excessum; virtus vero stat 
in medio. 

Quae cum ita sint, ut periculum excessus hac in re vitetur, velim ad- 
dere hanc clausulam ad finem n. 24: « In his omnibus rebus, pastores 
attentis actualibus adiunctis, ante omnia bono animarum consulant ». 

3. In nn. 38-52, varia proponuntur media practica apta ad faci- 
liorem reddendam unionem fratrum dissidentium cum Ecclesia catholica. 

Propono etiam aliquod aliud medium necessarium et magni mo- 
menti, perspectis praesertim conditionibus in India vigentibus. Multi 
christiani ritus orientalis, tum catholici tum acatholici, migrant a Ma- 
labar, ubi nati sunt, ad alias partes praesertim ad magnas civitates In- 
diae, civilis officii, commercii aliorumve negotiorum causa, et in illis 
locis acquirunt domicilium vel quasi domicilium. Ubi habetur sufficiens 
numerus christifidelium ritus orientalis, necesse est etiam ut habeantur 
ecclesiae et pastores ritus orientalis. Imprimis hoc requiritur ut fideles 
catholici possint in suo ritu sacris solemniis assistere et ritum proprium 
et traditiones suas historicas conservare, secundum litteras et spiritum 
instructionum Sanctae Sedis. Vide canones primum et secundum Iuris 

Orientalis de Personis (Motu proprio Cleri sanctitati). In America et 
Europa, ubicumque habeatur sufficiens numerus fidelium alicuius ritus 
orientalis, habentur etiam ecclesiae et pastores illius ritus orientalis. Ut 
ianua Ecclesiae catholicae aliis christianis pateat, haec praxis commen- 
danda est, immo tamquam norma generalis assumenda est. Fratres enim 
dissidentes rituum orientalium generatim nolunt ritum latinum amplecti, 
et malunt certe ad ritum orientalem adscribi. Carentia huiusmodi facili- 
tatis esset obstaculum aliquod pro unione eorum cum Ecclesia. 

Praeterea notandum est quod Iacobitae, Marthomitae et alii fra- 
tres separati ritus orientalis habent suos pastores et suas ecclesias etiam 
in variis locis Indiae 5 extra Malabar. Hoc privilegium denegari non debet 
catholicis, praesertim quia ad unionem fratrum dissidentium cum Eccle- 
sia catholica fovendam hoc multum iuvabit, ut dictum est. 

4. Ad finem « unionis » consequendum, in mea humili opinione, 
valde utile erit conferentias episcopales mixtas catholicorum simul et 
acatholicorum, in variis regionibus erigere. Si vero tales conferentias 
modo permanenti constituere opportunum non videatur, saltem aliquo- 
ties, v. g. semel in anno coetus omnium episcoporum christianorum, in 
unaquaque regione convocentur. Ad hoc efficiendum, initium debet pro- 
venire ex parte episcopatus catholici. 

Nos episcopi Status Keralae in India experientiam habuimus talium 
conventuum episcopalium. Quando luctam pro nostris scholis tempore 
gubernii communistici peregimus, nos omnes episcopi Keralae, inter 
quos enumerantur catholici, Iacobitae, Marthomitae, Anglicani, Church 
of South India et alii, communem conventum habuimus et commissio- 
nem actionis episcopalem communem elegimus, cui concredita fuit fa- 
cultas, omnium nomine, rem persequendi. Eventus ille maximum fruc- 
tum produxit et optimum exemplum praebuit laicis omnium denomina- 
tionum christianarum, qui unitis viribus et concorditer causam perse- 
quentes, ad felicem exitum eam conduxerunt. 

Similes conferentiae episcopales mixtae bonum fructum producere 
possunt etiam in campo religionis, praesertim quoad unitatem Eccle- 
siae, quam prae oculis habemus. Dixi. 



In textu scripto tradito: 1 imprimis. 2 Insuper. 3 deest. 4 deest. 
5 deest. 

7 

Exc.mus P. D. ANDREAS SAPELAK 
Episcopus tit. Sebastopolitanus in Thracia 

Venerabiles Patres Conciliares, 

Schema decreti de Ecclesiae unitate nobis proponitur ut problema 
in se stans, praetermittenclo ea quae in schemate constitutionis dogma- 
ticae de Ecclesia, de oecumenismo loquitur. 

Et ex textu ac contextu schematis apparet, ut iam dictum est, quod 
de Ecclesiis orientalibus praesertim atque directe loquitur. Et ideo in 
hac disputatione est clare praecisandus terminus « fratres separati », 
quia haec distinctio est necessaria ad evitandam ambiguitatem. Distan- 
tia enim in materia theologica, liturgica, disciplinari inter fratres sepa- 
ratos orientis ac occidentis tam magna est ut solum primi valde sunt 
proximi catholicis. 

Dum in hoc schemate de Ecclesiae unitate, principaliter de fratribus 
orientalibus loquitur, tamen non desunt numeri ubi etiam generatim 
de fratribus separatis est sermo, sicut in nn. 29 et sequentibus, cum 
de « mediis psychologicis » agitur; componere unum schema quod simul 
et adaequate respiceret fratres separatos orientis atque occidentis impos- 
sibile mihi videtur. 1 Ideo meo humili iudicio, schema decreti de unitate 
Ecclesiae necessario separatim orientem christianum respicere debet, 
sicut problema in se stans. Hoc tantum in ipso schemate his, vel simi- 
libus, verbis addendum est: 

« Inter normas de Ecclesiae unitate nonnullae habentur quae tum ad 
fratres separatos orientis ac occidentis applicari possunt ac debent, licet 
ipsae directe et principaliter fratres orientales separatos spectare intelli- 
gendae sint, sed spiritus unionisticus caritatis et fraternitatis omnes 
separatos fratres afficit ». 

2. Ut decretum de unitate Ecclesiae tamquam certa et secura basis 
ab hoc Sacrosancto Concilio instituatur, quae ulteriores gradus ad unio- 
nem cum fratribus orientalibus dirigat, hoc praesertim tempora nostra 
exigunt. Et tempora iam matura videntur. 

Iam a pontificatu Leonis XIII, felicis recordationis, seu ab Ency- 
clica Orientalium dignitas usque hodierna tempora multa facta sunt 
quae unioni fratrum orientalium favent; sed nunc magis magisque in 
pontificatu Sanctissimi Domini nostri Papae Ioannis XXIII, feliciter re- 
gnantis, hi gradus brevi tempore mirandas proportiones obtinuerunt. 

Ipse enim Summus Pontifex viginti annos in Oriente, inter fratres 

separatos degit, et hoc providentialiter, ita ut nunc fratres orientales 
separati adspiciunt ad Suam augustam Personam tamquam ad Patrem 
communem ut properet tempora unionis. 

Benevolentia Summi Pontificis, feliciter regnantis, erga orientales 
habuit tamquam suum culmen cum ipse Pontifex habitu orientali so- 
lemnem Missam Pontificalem in Ritu Byzantino graeca lingua celebra- 
vit, eodemque ritu, rev.mum Acacium Coussa, carissimae memoriae, 
episcopum consecravit, qui paulo post cardinalis creatus est. 

Meo humili iudicio, hoc schema de unitate Ecclesiae sicuti est, 
et necessitatibus hodiernis quoad unionem cum fratribus orthodoxis 
correspondet, et cogitationes, animum atque cor Summi Pontificis Ioan- 
nis XXIII ad orientem christianum quam proxime exprimit. Ideo sche- 
ma sicuti est approbetur: non tamen de singulis loquor, sed de spiritu 
qui totum decretum animat. 

Forsitan ipse textus in nonnullis numeris possit videri prolixus; 
tamen notandum est quod ille textus fieri debet accessibilis duabus 
mentalitatibus: orientali nempe et occidentali; ideo mihi videtur nimis 
non insistendum esse quoad ipsas expressiones. 

3. Etiamsi multa adsunt quae unionem cum fratribus orientalibus 
separatis specialiter nunc favent, non desunt tamen obstacula, de quibus 
clare loquitur in n. 13 huius schematis, in pag. 255, lin. 23 et sequen- 
tes... « Tot et tanta adhuc remanent obstacula unitati verae et firmae 
adversantia, ut de felici successu illis qui tot viribus in sedanda contro- 
versia elaborant desperandum sit, nisi Dominum Iesum in Evangelio 
dicentem audiamus: « Apud homines hoc impossibile est; apud Deum 
autem omnia possibilia sunt... etc. ». Propter hoc ad Mariam Sanctissi- 
mam fautricem unitatis christianae recurrendum est sicuti in schemate 
de beata Virgine suadetur, eam fautricem unitatis atque adiutricem chri- 
stianorum recognoscendo; et in schemate de unione Ecclesiae, in n. 16: 
« Ipsa fiat felix et diuturnum unitatis christifidelium vinculum et co- 
lumen... ». 

Ideo humiliter proponere audeo ut Beata Virgo Maria sub titulo 
« Adiutricis vel auxilii 2 christianorum » tamquam patrocinium ac pa- 
trona unionis christianorum ab hoc Sacrosancto Concilio solemniter pro- 
clametur. 

Itemque S. Iosaphat, martyr unionis, patronus eiusdem unitatis 
proclametur. Sit ille praeclarum exemplar ac Patronus iis omnibus qui 
pro unitate laborant, patiuntur, periclitantur! Dixi. 



In textu scripto tradito: 1 est. 2 deest. 

8 

Exc.mus P. D. AMBROSIUS SENYSHYN 

Archiepiscopus Philadelphiensis Ucrainorum 

Em.me Praeses ac venerabiles Patres Conciliares, 

Schema decreti de Ecclesiae unitate in genere placet. Quasdam tamen 
propositiones Patribus exponendas habeo. 

Prima propositio. Decretum hoc veniat, non uti in schemate propo- 
sito post constitutionem de instrumentis communicationis , cum quibus 
nullam connexionem habet, sed ponatur tamquam corollarium consti- 
tutionis de Ecclesia, quia revera huius est logica consequentia. 

Hoc modo evitentur repetitiones positionum, quae de eodem argu- 
mento agunt tum in constitutione de Ecclesia, tum in decreto de Eccle- 
siae unitate. 

Itaque in hoc decreto eliminentur omnes numeri a primo usque ad 
octavum inclusive, qui de Ecclesiae constitutione, uti corpore Christi, 
de primatu, de hierarchia, etc. tractant, quae omnia ex professo in con- 
stitutione de Ecclesia iterum tractantur. 

Econtra, eodem modo expungantur ex constitutione de Ecclesia ea 
quae de unione cum separatis agunt (totus n. 10), quia de hoc argumento 
ex professo agit nostrum decretum de Ecclesiae unitate. 

Secunda mea propositio. In decreto de Ecclesiae unitate potior pars 
agit, et quidem laudabiliter, de mediis unitatis cum fratribus separatis, 
circa quae haec habeo animadvertenda. 

In schemate nihil habetur de communicatione in sacris specifice cum 
fratribus separatis, qui saepe offensi se sentiunt, dum eis eaedem normae 
rigidae communicationis in sacris applicantur ac protestantibus. Mea 
animadversio, venerabiles Patres, est circa sacramentologiam orthodo- 
xorum, quae valde differt ab illa protestantium (hoc dico sine ulla of- 
fensione). Ipsi enim habent veram hierarchiam, verum sacerdotium, ve- 
ram Missam offerunt, agnoscunt et habent eadem, ac nos, septem sacra- 
menta, ideoque aequare eos hac in re cum protestantibus, uti pluries 
fit, non opportunum esse videtur. 

Dum ergo hic media unionis consideramus, attentio nostra diriga- 
tur oportet etiam ad hoc obstaculum nostrae ad eos appropinquationis, 
ne impedimenta imponamus, ubi lex divina hoc non requirit. Sed in 
schemate nostri decreti hac de re, ut dixi, ne verbum quidem. 

Verum quidem in schemate constitutionis de Ecclesia tractantur nor- 
mae, de quibus supra, communicationis in sacris — hic tamen eas pecu- 

liariter ad fratres Orthodoxos applicandas considerare opportunum esset 
sub aspectu unionistico... 1 Dixi. 



In textu scripto tradito: 1 Tertia propositio: Cum inter orthodoxos et pro- 
testantes, uti indicavimus, magna intercedat differentia doctrinalis et sacramenta- 
lis, ideoque puto, ad unionem cum eis instaurandam duo distincta Dicasteria eri- 
genda esse seu occupari debere, i. e. S. Congregationem pro Ecclesia Orientali, et 
secretariatum pro unione. 

9 

Exc.mus P. D. ANTONIUS VUCCINO 

Archiepiscopus tit. Aprensis 

Venerabiles Fratres, 

Ante omnia mirationem movet lectoris, tituli optio: schema de- 
creti de unitate Ecclesiae. Quaeritur igitur utrum unitas Ecclesiae mino- 
rem habet valorem quam instrumenta communicationis socialis quae ho- 
norantur titulo: schema constitutionis. 

Deinde, valde grati sumus his omnibus qui elucubrati sunt, circa 
unicum thema de Ecclesiae unitate, quasi tria schemata, quae oriuntur, 
ut iam dictum est, e duabus commissionibus : theologica scilicet et pro 
Ecclesia Orientali et secretariatu de unitate, cuius adventus quam ma- 
xime a Patribus desideratur. 

Quaeri potest unde tam sparsus et prolixus sermo circa unicum 
thema. Forsitan e defectu cooperationis supradictarum commissionum 
quae diversa schemata confecerunt. Nescio utrum iudicium meum teme- 
ritatem redolet. Quaeritur iterum cur Patres conciliares tenentur pati 
et etiam expiare, salva reverentia, tam substantiales imperfectiones quas 
facile potuissent evitare, invicem cooperando, supra memoratae commis- 
siones praeparatoriae. Procedamus igitur in pace et cum patientia ad 
audiendum iterum atque iterum tres series disceptationum super unicum 
thema. Ut quid perditio temporis tam pretiosi? Nam in hac sacra aula 
decem momenta valent quingenti horas. His dictis proponitur: 

1. Sub titulo de Ecclesiae unitate tria ponantur capita: a) Doctrina 
catholica de Ecclesiae unitate... 1 b) Doctrina Ecclesiae orthodoxae de 
Ecclesiae unitate... 2 c) Doctrina Ecclesiarum reformationis de Ecclesiae 
unitate... 3 

Adiungatur quartum caput sub titulo: De Oecumenismo, seu de 
conatu generali ad unionem inter omnes christianos obtinendam, sicut 
viget hodie apud omnes Ecclesias christianas. 

Insuper in votis est ut novum efficiatur schema constitutionis de 
unitate Ecclesiae, cooperantibus commissione pro Ecclesia Orientali et 
secretariatu de unitate. Quod schema digne coronabitur si, meo saltem 
iudicio, ei adiungitur numerus sextus schematis constitutionis de Beata 
Virgine Maria sub titulo ibidem exhibito « Maria Sanctissima fautrix 
Ecclesiae unitatis ». 

2. Et nunc aliqua de prima parte tantum schematis decreti de Ec- 
clesiae unitate quae habetur in nn. 1-11. 

Generalis animadversio: Tribus primis numeris exceptis, in omni- 
bus aliis exponitur aspectus mere iuridicus, scilicet sicut hodie dicitur 
structura socialis, Ecclesiae. Enimvero, plus quam duodecim vicibus ser- 
mo fit de auctoritate, de iurisdictione, de potestate iudiciaria, guberna- 
tiva et repressiva Ecclesiae et Summi Pontificis, quae omnia necessaria 
quidem sunt, sed secundum voluntatem Christi unice ordinantur, sicut 
media ad finem, ad aedificationem Corporis eiusdem Christi. Unde non 
sine maxima animi anxietate, quaeritur quantum iuvat talis descriptio 
mere iuridica Ecclesiae Christi ad aperiendum et prosequendum dialo- 
gum cum fratribus nostris orthodoxis et protestantibus. Parcite mihi, 
venerabiles Fratres, si audeo communicare vobis intimam meam convic- 
tionem. Prima pars schematis decreti, de quo sermo nunc, non tantum 
non iuvat ad sustinendum et alendum dialogum oecumenicum, sed po- 
tius impedimentum illi infert, proindeque omnino illa pars schematis 
aliena est a sensu oecumenico. 

Post peractam plus quam triginta annorum conversationem meam 
cum dilectis fratribus orthodoxis in regionibus Peninsulae Balcanicae 
possum testificari, experientiae suffultus personali, quod Ecclesiae de- 
scriptio, sicut ponitur in nostro schemate, non tantum non trahit ad se 
benevolentiam fratrum orthodoxorum sed e contrario repulsum eorum 
movet quasi instinctivum. Attendite mihi. Non loquor de doctrina mu- 
tanda, sed de modo doctrinae proponendae fratribus nostris. Nam viget 
apud nos catholicos ritus latini et post-tridentinos, consuetudo quasi 
traditionalis insistendi, non sine strepitu verborum, super auctoritatem 
et potestatem Ecclesiae catholicae summi Rectoris. Si propositum te- 
nemus unionem christianorum fovendam, caveamus more latino loqui, 
et Sanctum Evangelium consulemus, ubi genuina veritas elucet. 

Christus enim consuebat dicere de seipso: « Ego sum Pastor bo- 
nus. Ego sum ostium ovium. Et alias oves habeo quae non sunt ex 
hoc ovili et illas oportet me adducere et vocem meam (vocem boni Pa- 
storis) audient et fiet unum ovile et unus Pastor »... 4 Iamvero, boni pa- 
storis officium constituitur principaliter ex diaconia, id est, ministerio 
pastorali, quod secundum ipsum Christum procedit ex corde pastoris, 

id est, ex amore illius erga gregem suum. Ipse etenim Christus interro- 
gat Petrum: « Simon Ioannis amas me? » et post responsum afErmati- 
vum Simonis dicit ei : « Pasce oves meas ». Sequamur igitur, venerabiles 
Fratres, Sanctum Evangelium et modo evangelico alloquamur fratribus 
nostris acatholicis. Primatus Petri eiusque successorum principaliter 
constituitur ex diaconia quam ipse Christus Corypheo Apostolorum com- 
municavit, non ad dominationem exercendam, sed potius ad gregem 
Christi pascendum et serviendum, ad quam curam pastoralem ordinatur, 
sicut medium ad finem, ipsa potestas iurisdictionis. Ipsa vero diaconia 
ex corde boni Summi Pastoris procedendo, animam sui Vicarii, mediante 
communicatione Spiritus Sancti, invadit et aedificat. Denique caritas, 
quod est vinculum perfectionis, omnes et omnia in Ecclesia regit et ordi- 
nat, non excepta potestate iurisdictionis, ad aedificationem Corporis Chri- 
sti. Haec est genuina imago Summi Pastoris in Ecclesia quae dulciter 
allicit animas fratrum a nobis seiunctorum quas manu ductu Caritas 
ad unicum ovile feliciter conducit. Dixi. 



In textu scripto tradito: 1 praecisa et evangelica. 2 genuina et praecisa. 
3 obiectiva et praecisa; 4 (Io. 10, 9). 

Praeses: Nunc loquitur exc.mus secretarius generalis Concilii ad 
summam suffragationum publicandam. 

Secretarius generalis: Datur exitus suffragationis peractae: 



Praesentes votantes 2160 

Dederunt votum placet 2138 

Vota non placet 15 

Vota nulla 7 1 



Cum maioritas requisita esset 1437 votorum, propositio approba- 
ta est. 



1 Horum septem suffragiorum duo erant placet iuxta modum. 

10 

Exc.mus P. D. DOROTHEUS FERNANDEZ Y FERNANDEZ 

Episcopus tit. Castabalensis, coad. c.i.s. Pacensis 

Em.mi Principes, venerabiles Patres, carissimi Observatores, 

1. Non possum non laudare in hoc schemate de unione Ecclesiae 
sincerum amorem et latitudinem cordis quem exhibet erga nostros fra- 
tres Orientales. Quaedam tamen habeo contra ipsum. 

Non est necessarium iam loqui de ineptitudine tituli ad exprimendas 
res sub eo contentas. Credidi 1 hic agendum esse de illa universali unione 
saepe a Pontificibus expressa, ab omnibus christianis desiderata, ab om- 
nibus piis catholicis indesinenter a Deo postulata, a feliciter regnante 
Pontifice Ioanne XXIII in Encyclica Ad Petri Cathedram auspicata; sed 
oculis percurrendo quae in schemate continentur, inveni in eo tantum 
pertractari 2 de reditu fratrum Orientalium ad Ecclesiam Romanam. 3 

2. Alia obiectio contra schema provenit ex non clara distinctione in 
ipso circa naturam huius doctrinae, in qua, ut mihi videtur, dogmatica 
non-dogmaticis miscentur? Dum enim septem primi numeri colorem 
habent doctrinae dogmaticae, patet numeros sequentes talis esse naturae 
ut non possint hoc nomine donari. Certum est Concilium posse res doc- 
trinales exponere quin definire intendat, vel sua maxima auctoritate sa- 
crare velit; sed optandum est ut in re doctrinali singula verba ponderen- 
tur, ita ut nec plus nec minus dicant quam doctrinae dogmaticae con- 
venit. 

Agi vero de re dogmatica mihi suadent, praeter materiam subiectam, 
illae quae adhibentur formulae, quae hanc praesumptionem confirmant. 
In n. 7, lin. 23, haec legimus: « Itaque... profitemur et declaramus unam 
tantum esse Ecclesiam... » etc. 

Concilio, ergo, proponerem ut hi saltem primi numeri non eadem 
serie, et, ut ita dicam, successione cum aliis, qui praxim potius respi- 
ciunt, misceantur. Normae practicae ad unionem fovendam, quae hodie 
optimae videntur ad illum scopum obtinendum, augeri possunt, aut 
minui, aut immutari, sed non eodem quasi pondere firmentur ac princi- 
pia fixa, quae fuerunt, sunt, et in aeternum manebunt. 

3. Vellem praeterea a schemate abesse quosdam, meo iudicio, minus 
felices loquendi modos, qui, licet sint in ore omnium et periculo pro 
nobis careant, non recte veritatem significant. Tales essent illi, ubi est 
sermo de « aliis Ecclesiis », tamquam si praeter unam, nempe Ecclesiam 
quae super Petrum est fundata, aliae essent Ecclesiae, numero tantum 

differentes, quae iure hoc nomine potirentur. Haec invenies in n. 7, 
lin. 29, et in n. 9, sub lin. 7. Et forte etiam alibi. 

Omnes certe bene scimus non esse divisam Ecclesiam, ita ut plures 
habeantur Ecclesiae, sicut Christus non est divisus, sed sunt homines 
fratres nostri qui ab unica vera Ecclesia avulsi sunt, et in coetus alios 
abierunt, et quorum reditum desideramus et postulamus, ut sit unum 
ovile et unus Pastor. 

Optime in hoc loco quadrant verba supra laudatae encyclicae Ad Pe- 
tri Cathedram: « Unitas quam postulamus, ait Romanus Pontifex, non 
debet esse aliquid vacuum, incertum vel labile, sed solidum, stabile et 
securum; si enim aliis communitatibus christianis unitas deest, non abest 
ab Ecclesia catholica ». 

Haec est, praeterea, doctrina in hoc ipso decreto luculenter expo- 
sita sub n. 7, lin. 24, ubi legimus: « Profitemur et declaramus unam 
tantum esse Ecclesiam, etiam secundum eius conditionem terrestrem, et 
istam veram Ecclesiam eam esse... » etc. 

Verum est, ceteroquin, illos coetus religiosos gratia Christi irrigari, 
et eorum membra per sacramenta sanctificari, et per alias vias mysterio 
plenas, sed hoc non eis obvenit quia sunt tales coetus, sed quatenus ad 
veram Ecclesiam Christi aliquatenus pertinent. 

4. Quoad media practica psychologica revocandi fratres ad pater- 
nam domum magni facienda est humilis ex nostra parte confessio; sed 
laudabilis confessio, sicut exigit manifestationem propriarum culparum, 
ita etiam non delectatur sed potius abhorret ab exhibitione culparum 
alienarum. Nihil homines magis adversos reddit, et alios ab aliis aver- 
tit, quam animus superbus illius cui semper praesto est ius, et ubique 
semper sese iustum praedicat, et supra alios sese extollit. 

Orandi sunt ideo qui huic apostolatui incumbent, ut etiam ignobilia, 
si aliquando fuerunt ex parte nostra commissa, dimisso et flebili animo 
exponant; si quaedam dolenda in decursu historiae ipsi inveniant, sin- 
cere fateantur. Et certe invenient. 

Clare eluceat in nostro cum illis commercio, nomen « catholici », 
quod portamus, unquam fuisse titulum superbiae et contemptus, sed 
gratitudinis erga Deum et humilitatis: longe sit a nobis semper de Eccle- 
sia catholica loqui tanquam de « nostra » Ecclesia, sed loquamur potius 
de Ecclesia Christi cui subdimur et in cuius oboedientiam gloriamur, 
quia ipse est fundamentum quod alius non potest ponere. 

Nec minus debet discerni a nostris conatibus unionis, species vi- 
tandi scandalum divisionis inter christianos, vel dilatandi fines Eccle- 
siae, quae expressio saporem habet temporalem; vel augendi fructus inde 

proveniendi, sed exhibeamus nosmetipsos unice zelatores gloriae Dei et 
amoris Christi quem etiam ipsi amant. Dixi. 



In textu scripto tradito: 1 Humili et sincero animo exponere liceat sensa, 
quae mihi legenti schematis titulum de unitate Ecclesiae, ante omnia in mentem 
venere. Primo intuitu cogitavi. 2 tractari. 3 Ecclesiae Romanae sinum. 
Ab aliis Patribus hic stantibus postulavi quomodo ipsi titulum intellexerint, et 
omnes uno ore professi sunt se etiam eodem modo illud intellexisse, unde in 
suspicionem veni ne forsan ipse titulus non adaequate exprimeret quae sub eo 
continentur, et num forte alio deberet substitui, qui rem contentam aptius expri- 
meret. 4 Aliud dubium est circa naturam huius doctrinae, in qua dogmatica 
non dogmaticis miscentur. 

11 

Exc.mus P. D. NEOPHYTUS EDELBY 

Archiepiscopus tit. Edessenus Melchitarum 

Venerabiles Patres, 

Loquor tantummodo de introductione generali et praesertim a par. 1 
ad par. II. 1 Iamvero ut mentem meam magna cum simplicitate simul 
ac fraterna caritate patefaciam, fateri debeo quod si corpus schematis, 
paucis exceptis, multis 2 laudibus generaliter extollendum sit, non ita 
dici potest de hac introductione doctrinali, quae, meo humili sensu/ 
est prorsus incompleta, immo saepe minus recta. 

1. Imprimis quidem (in par. 1 ad 5) praeponuntur textus selecti 
ex Sacra Scriptura de opere redemptionis, de Ecclesia terrestri et cae- 
lesti, et de Ecclesia hierarchica. Quae omnia iam optime dicuntur, sed 
ad tractatum de Ecclesia in genere pertinent potius quam ad decretum 
aliquod specificum et practicum de mediis ad fovendam unionem. Cete- 
roquin, textus allati non satis elucidantur ut ab illis aliqua deducantur 
principia ecclesiologica quae fundamentum praestent doctrinae catho- 
licae de unitate christianorum. Sunt textus neutri.* 

2. E contra huiusmodi doctrina ecclesiologica de unitate 5 contineri 
videtur in subsequentibus par. 6-11, ubi agitur de unitate visibili Ec- 
clesiae sub Petro, de unitate Ecclesiae indivisibili, de unitate in diver- 
sitate, etc. Me dolet declarare has paragraphos, minime placere atque 
funditus recognosci debere, ita ut et spiritus quo animantur benevolen- 
tior fiat, et conspectus eorum 6 historicus securior sit, et doctrina theolo- 
gica ibi contenta profundior. De hisce autem tribus desideriis pauca 
animadvertere liceat. 

a) Imprimis, 7 spiritus quo animatur haec pars nostri schematis 

longe distat 8 a spiritu vere oecumenico, qui est spiritus veritatis in 
caritate et claritate. 9 Textus schematis hinc inde non parva redolet 
animositate contra orientales — loquor tantummodo de introductio- 
ne 10 — quae non cohaeret cum corpore schematis. Ita v. gr. quando 
inutiliter atque iniuste omnes orientales non catholici indistinctim di- 
cuntur « regimini temporali cuiusdam civilis gubernii » agnoscere « in- 
debitum ius sese ingerendi in gubernium Ecclesiae ». Et alia exempla 
afferri possunt huiusmodi animositatis. 11 

b) Perspectiva historica huius partis non est recta et in aliqui- 
bus iniusta. Sic v. gr. simplicistico quodam modo repraesentantur Ec- 
clesiae Orientales quasi 12 sic et simpliciter, malo animo, nulla in aliis 
responsabilitate, « se ab auctoritate Vicarii Christi subtraxerint »... 13 
Realitas historica magis est complexa, et responsabilitates hinc inde fu- 
sius distributae, sicut dixit ipse Summus Pontifex Ioannes XXIII. 14 
Praeterea Ecclesia catholica repraesentatur quasi nunquam ab opere 
cessavit omnia semper, ubique et quotidie indesinenter facere pro unio- 
ne christianorum fovenda... 15 Hoc verum non esse omnes probe cogno- 
scunt. Quia catholici, non minus ac acatholici, et acatholici non minus 
ac catholici 16 saepe plura fecerunt contra bonum unionis et, simul ac 
acatholici, indigent misericordia Dei. Nos omnes christiani, catholici et 
acatholici, confiteri debemus de non parvis peccatis contra unionem. 

c) Doctrina tandem theologica quae exprimitur in hac parte 
schematis non est tam secura, nec profunda. Ibi levi animo agitantur 
quaestiones gravissimae, nec ulla solutio opportune offertur. 

Sic v. gr. in par. 6 fundatur unitas visibilis Ecclesiae unice super 
Primatum Romani Pontificis; nihil dicitur de unitate cum hierarchia sa- 
cra, de collegialitate episcoporum eorumque collectiva atque universali 
responsabilitate. Denuo in par. 7, ... 17 unitas cum Ecclesia visibili non 
fundatur nisi in submissione fidelium auctoritati episcoporum et Romani 
Pontificis. Haec doctrina non est erronea, sed est vere incompleta. Uni- 
tatis ligamina inter christifideles excedunt relationes auctoritativas inter 
superiores et subditos. 

In eadem par. 7, ... 18 non agnoscitur christianis acatholicis character 
ecclesialis, dum — et veniam peto ah exc.mo episcopo qui locutus est 
ante me — dum 19 ipsi Romani Pontifices saepe saepius, saltem cento- 
ties, 20 ipsos orthodoxos 21 Ecclesias constituere sine ambiguitate procla- 
maverunt. Non sunt unica et vera Ecclesia Christi, sed sunt Ecclesiae 22 

In par. 9, nihil dicitur de relatione aliorum christianorum ad Corpus 
Christi Mysticum. Dicuntur, sine ulla mitigatione, privari « multis me- 
diis salutis », « praecipue institutionibus et directionibus Magisterii, 
sine quibus fides et mores christiani non perfecte praeservantur ». Immo 

videtur schema dubitare aliquantulum de eorumdem salute aeterna. Haec 
omnia evidenter sunt exaggerata et, quidquid sit, spiritui oecumenico 
parum cohaerentia. Nec cohaerent ceterum 23 cum modo loquendi ipsius 
schematis in aliis suis partibus. 

Concludo. 24 ' Ex quo patet illam introductionem in prioribus 11 pa- 
ragraphis contentam nec necessariam nec utilem nec bene redactam esse. 

Itaque humiliter propono ut schema nostrum incipiat tantummodo a 
par. 12, et constituat aliquod capitulum peculiare in schemate genera- 
liori de Oecumenismo, quod parandum esset in collaboratione cum com- 
missione doctrinali simul ac cum secretariatu pro unione christianorum. 
Dixi. 



In textu scripto tradito: 1 Schema quod nobis discutiendum proponitur sub 
titulo de Ecclesiae unitate, si generatim sumatur, indolem prae se fert practicam 
et pastoralem magis ac theoreticam. De mediis nempe agit quae aptiora videntur 
ad appropinquandos ad invicem christianorum animos et ad unionem fovendam 
cum christianis orientalibus a communione catholica separatis. Media autem huius- 
modi varia a schemate distinguuntur : supernaturalia nempe, theologica, liturgica, 
canonica seu disciplinaria, psychologica et practica. His autem mediis enumerandis 
atque fuse perlustrandis, schema praemittere censuit introductionem generalem 
indolis potius doctrinalis, de natura nempe unitatis ecclesiasticae. Quae introduc- 
tio comprehendit undecim priores paragraphos, de quibus mihi aliquid dicendum 
necesse videtur. 2 deest. 3 deest. 4 deest. 5 deest. 6 deest. 
7 deest. "aberrat. 9 deest. 10 deest. 11 deest. 12 adhuc 

repraesentatur historia schismatis quasi partes quaedam Ecclesiae, scil. Ecclesiae 
orientales. 13 (pag. 253, linn. 20-22). 14 deest. 15 (pag. 254, linn. 
32-35 et pag. 255, linn. 3-4). 16 deest. 17 linn. 13-14. 18 linn. 24-26. 
19 deest. 20 deest. 21 deest. 22 deest. 23 deest. 24 deest. 

12 

Exc.mus P. D. ELIAS ZOGHBY 

Archiepiscopus tit. Nubiensis, vic. patr. Melchitarum pro Aegypto 

Venerables Peres, 

Je parlerai de 1'unite chretienne au point de vue oriental et ortho- 
doxe. 

Le probleme de 1'unite chretienne se pose differemment pour les 
orthodoxes et pour les protestants parce que leurs rapports avec 1'Eglise 
latine sont essentiellement differents. Les Eglises protestantes se sont 
detachees de l'Eglise latine, leur mere, au sein de laquelle elles sont 
nees et dont elles faisaient une partie integrante. L'Eglise orientale, elle, 

si elle a toujours reconnu une primaute de PEveque de Rome, encore 
qu'imprecise, n'a jamais fait partie de 1'Eglise latine. Cest une Eglise 
sceur de 1'Eglise latine. Elle n'emane pas d'elle; elle ne lui doit ni son 
existence, ni sa subsistance, ni son developpement dogmatique et disci- 
plinaire. 

L'Eglise orientale, et partant PEglise orthodoxe, est une Eglise 
source, historiquement, tout comme 1'Eglise latine en Occident. Fondee 
par les Apotres et leurs disciples immediats, elle est nee sans le con- 
cours d'aucune autre Eglise puisqu'elle est nee avant les autres. Elle 
a elabore sa discipline et sa liturgie sans le concours de 1'Occident puis- 
que sa discipline et ses liturgies sont nettement differentes de celles 
de 1'Occident. 

Sa doctrine elle-meme, substantiellement identique a celle de 1'Oc- 
cident, est autrement assimilee et autrement vecue, temoins ces Peres 
de 1'Eglise grecque dont les ouvrages figurent dans nos bibliotheques 
a cote de ceux des Peres latins sans jamais se confondre avec eux. Deux 
genies, deux inspirations chretiennes differentes, remontant toutes deux 
a la source vive du Christ, mais dont les eaux, passant par des terres 
de nature differente, a travers des civilisations et des genies sensiblement 
differents, possedent des proprietes differentes et souvent irreductibles. 

II importe de ne pas oublier cela pour ne pas reduire le fait de la 
separation a un simple coup de tete, selon 1'expression de sa Beatitude 
Mon Patriarche Maximos IV, et pour mesurer les possibilites et les 
modalites d'une reunion. 

Pour illustrer ce que je viens de dire, il me sufEra de montrer brie- 
vement comment les memes mysteres chretiens et les memes fetes sont 
envisages, compris et vecus differemment par 1'Eglise latine, d'une part, 
et par 1'Eglise orthodoxe et nous-memes catholiques orientaux, d'autre 
part. 

Considerons par exemple le dogme de la tres sainte Trinite. Notre 
theologie orientale est demeuree fidele a la doctrine des Peres elaboree 
au temps des Conciles premier de Nicee et premier de Constantinople 
au sujet de la circumincession des personnes divines, sans se laisser in- 
fluencer par les theses occidentales de la theologie augustinienne qui 
se sont propagees en Occident au moyen age et qui sont encore en vi- 
gueur dans PEglise latine. 

De meme POrient tient toujours a la doctrine des Conciles christo- 
logiques et des Peres contemporains de ces Conciles au sujet de Plncar- 
nation du Verbe concue surtout comme une divinisation de la nature 
humaine par le Christ, ce qui ressort a peine de la doctrine de la satis- 
faction vicariale en vigueur dans PEglise latine. 

Ces manieres differentes de comprendre et d'assimiler les memes 
dogmes ont eu leur influence sur notre liturgie et nos fetes, qui sont 
celles des orthodoxes. La fete de la nativite du Christ comme la fete 
de 1'Epiphanie celebrent en Orient cette divinisation de la nature hu- 
maine. II n'en est pas de meme dans 1'Eglise latine. Je mentionne ega- 
lement en passant la fete de 1'Annonciation qui, chez nous comme dans 
1'orthodoxie, commemore 1'evenement le plus solennel de 1'histoire, celui 
de 1'Incarnation du Verbe de Dieu dans le sein de la Vierge, tandis que 
cette meme fete, dans 1'Eglise latine, celebre plutot les gloires de la 
Vierge choisie par Dieu pour etre la Mere de son Fils. 

Vous voyez donc, venerables Peres, par ces exemples cites au hasard, 
qu'il y a en chretiente depuis les origines deux courants principaux qui 
canalisent les richesses de la redemption dans deux directions paralleles 
qui peuvent se completer, s'enrichir reciproquement sans se confondre. 
Tant que POrient est Orient et tant que 1'Occident est Occident, il y 
aura toujours, comme il y a toujours eu, deux Eglises qui, Dieu aidant, 
peuvent s'unir mais jamais fusionner, qui peuvent coexister dans 1'unite 
mais jamais dans 1'uniformite. Chacune des deux Eglises gardera neces- 
sairement son caractere propre, sa physionomie, sa personnalite. Notre- 
Seigneur a dit aux siens: « Soyez un comme mon Pere et moi nous som- 
mes un »; or, unis dans la meme nature, le Pere, le Fils et le Saint-Esprit 
gardent chacun sa personnalite distincte. Un Dieu en trois personnes. 
Cest de la meme maniere que le Christ veut voir realisee 1'unite chre- 
tienne: des Eglises demeurant distinctes mais unies dans VEglise. 

Insistant sur le pouvoir collegial des Apotres, les Eglises orthodo- 
xes evoluent vers une autonomie de plus en plus grande, tandis que 
1'Eglise catholique au cours des siecles derniers a evolue dans le sens 
oppose, celui de la centralisation. Catholiques et Orthodoxes ne pourront 
s'unir qu'en s'equilibrant dans une harmonie mutuelle. 

J'ai oppose Eglise orthodoxe et Eglise latine alors qu'il s'agit d'unite 
entre orthodoxes et catholiques. Pourquoi? Parce que 1'Eglise Catho- 
lique est en fait, meme aujourd'hui, latine dans son ecrasante majorite, 
comme 1'Eglise d'Orient ou les Eglises d'Orient sont dans leur tres 
forte majorite orthodoxes. Ce fait apparait avec evidence dans notre 
Concile du Vatican II ou les eveques Orientaux, au nombre de 130, 
sont perdus dans une assemblee de plus de 2000 Peres, alors que les 
patriarches d'Orient, ceux des grands sieges apostoliques, qui dans les 
grands conciles cecumeniques de la foi jouaient le role principal autour 
des legats du Pape de Rome, ces patriarches d'Orient se trouvent aujour- 
d'hui, dans la personne des patriarches Catholiques Orientaux, noyes 
dans cette imposante assemblee et disparaissant derriere la pourpre 

sacree des cent cardinaux, qui font aujourd'hui honneur a 1'Eglise Catho- 
lique mais qui n'existaient pas alors. 

L'Eglise a evolue, diront certains. Cest vrai, mais elle a evolue d'un 
seul cote, sans tenir compte de ceux qui, par la volonte meme du Christ, 
sont appeles a en faire partie. Pour nos freres les hierarques orthodoxes, 
admettre d'emblee notre evolution de fait, c'est renoncer d'un coup a 
ce qu'ils sont et dissoudre leur etre et leurs Eglises dans le latinisme, 
alors que 1'union est faite pour enrichir et non pour apprauvrir. 

L'Eglise catholique d'aujourd'hui, reunie dans ce Concile beni, ap- 
parait si universelle et si cecumenique quant a la representation territo- 
riale, geographiquement! Elle aspire au jour ou 1'orthodoxie, avec ses 
200 millions de fideles, y sera representee en proportion du patrimoine 
que les Peres de son Eglise, ses grands docteurs et ses saints moines 
ont legue a la chretiente et dont ils ne cessent d'enrichir et de nourrir 
les Eglises d'Orient et d'Occident. 

Je conclue. Certains ont voulu dire que ce Concile n'est pas un 
Concile d'union. Soit! Mais tant que les chretiens sont divises, aucun 
concile anime de 1'Esprit de Jesus-Christ ne peut se desinteresser de 
1'union. Le deuxieme Concile du Vatican semble vouloir servir grande- 
ment la cause de 1'union; en effet, lorsque les chretientes nouvelles de 
partout et les chretientes anciennes de 1'occident, qui ont recu le bap- 
teme de 1'Eglise Romaine, leur maitresse et leur mere, auront bientot 
retrouve, dans leur culte, leur langue maternelle et peut-etre aussi leurs 
rites nationaux, lorsqu'elles auront retrouve dans leurs synodes natio- 
naux ou regionaux le climat favorable a leur epanouissement, 1'Eglise 
catholique, decentralisee, genereuse pour ses propres enfants et con- 
fiante dans ceux qui ont recu le bapteme de ses mains, aura franchi la 
premiere etape vers 1'union avec ceux qui ont recu un autre bapteme 
que le sien. Dixi. 

13 

Exc.mus P. D. SERGIUS MENDEZ ARCEO 

Episcopus Cuernavacensis 

Venerabiles Patres, 

Liceat mihi — pro amore quo Ecclesias Orientales prosequor 1 — - 
de hoc schemate in genere quaedam coram amplissimo vestro consessu 
disserere et quasdam conclusiones vestrae deliberationi submittere: 

1. Valde dolendus est defectus coordinationis quem iam prius non- 
nulli Patres in lucem protulerunt. Inde duo consectaria: 

a) Tria habemus schemata valde inter se affinia a tribus commis- 
sionibus exarata sine mutua, ut opinor, collaboratione, quae de Ecclesia 
agunt: de unitate Ecclesiae (commissio de Ecclesia orientali), de Ecclesia, 
de Oecumenismo 2 (commissio theologica), de Oecumenismo (secretaria- 
tus pro Ecclesiae unitate). 

b) Praesentis schematis materiam pertractamus, priusquam de na- 
tura ipsius Ecclesiae egerimus — immo quin schema a secretariatu uni- 
tatis confectum ad nos pervenerit. 

2. Inde sequitur: 

a) Ut in hoc schemate de unitate Ecclesiae de orthodoxis quidem 
loquatur; sed omnes alii christiani non catholici 3 obliviscantur. 

b) Ut saepe saepius diiudicari nequeat utrum de orthodoxis an de 
orientalibus catholicis, vel de utrisque agatur. 

c) Ut quid sit Ecclesia orientalis nullibi adamussim circumscri- 
batur. Quaestio certissime non est ethnographica neque geographica; 
sed agitur de Ecclesia integram catholicitatem prae se ferente, distincta 
a catholicitate latina, directe ab Apostolis orta et a Patribus ordinata. 

d) Ut momentum orientalium catholicorum in Ecclesia catholica 
et in dialogo inter Ecclesiam catholicam et Ecclesias orthodoxas non 
consideretur, unde cum media ad unionem consequendam proponuntur, 
catholici orientales penitus ignorantur. 

e) Ut hoc schema medullarem quaestionem ipsius problematis, 
coordinationem nempe doctrinalem et practicam inter potestatem episco- 
palem et potestatem primatus Petri, id est, collegialitatem episcopatus, 
timide insinuet quin solutam supponat. 

/) Ut nihil, sicut iam dictum est, de communicatione in sacris 
inveniatur in schemate* 

3. His praemissis, schema de unitate Ecclesiae, prout subiacet, quos- 
dam defectus intime imbibitos necessario prae se fert: 

a) Cum orthodoxos adloquitur a nn. 5 ad 12 sensu pastorali 
caret, nam ad veritatem exprimendam verba plurima benevolentia et 
prudentia plena adhibet; sed iuridicismum redolet, et 5 monologus et 
non dialogus oecumenicus proficuus instituitur, de cuius notis hac in 
aula plausu omnium fere Patrum actum est ab exc.mo D. De Smedt, 
et multum ab apologetico sermone, quem hinc inde in schemate adhuc 
est invenire, distat, etsi agnitio eximia in nn. 30-33 contineatur. 6 

b) In perampla exhortatione, quae inde a n. 13 usque ad n. 54 
protrahitur, cuius genus incerte currit inter paternum et fraternum ser- 
monem, media optima, sed non omnia, 7 proponuntur et conditiones im- 
ponuntur, si n. 50 excipias, quae conversionem singulorum potius quam 

unionem Ecclesiarum prae oculis habere videntur, quod quidem dia- 
logum oecumenicum certo certius fovere nequit... 8 
Conclusiones: 

1. Schema hoc una cum aliis schematibus supra memoratis, per 
modum unius forsitan, cum diversis capitibus ubi harmonice res expo- 
nantur, 9 viribus collatis trium coetuum ad quos res pertinet, iterum re- 
digatur. 

2. Ita ut a) clarissime, quantum fieri potest, relationes inter po- 
testatem primatus Petri et potestatem episcoporum exponantur. 

b) Clarissime exprimatur momentum singulare Ecclesiarum ca- 
tholicarum Orientalium ne nimis latinizentur — sit venia verbo 10 — 
nam evanescere vel melius incorporari ipsas oportet in Ecclesias novi- 
ter unitas, cum tandem aliquando, Deo opitulante, ad unionem deve- 
niatur. 

c) Principium pastorale statuatur Ecclesiam catholicam non reiice- 
re quidem, sed nequaquam in hoc dialogo directe quaerere conversiones 
singulorum, cum e contra unionem Ecclesiarum Orthodoxarum cum Pa- 
triarchatu Romano sub primatu Petri quam maxime desideret. 

3. Tandem notatu dignum est quod iam in schemate de Liturgia 
notavi, ne in decreto conciliari citationes verbotenus introducantur docu- 
mentorum magisterii ordinarii sed tantummodo Sacrae Scripturae et 
Patrum. 11 

Tandem, ut minus sapiens dico, quia omnes nos difficultates experi- 
mur in hoc magno incepto nostri Concilii, solutionem hic in aula pro- 
ferre audeo, quae inter plures Patres circumfertur. 

Antequam nos omnes Patres conciliares in secunda periodo Romae 
a die 8 septembris 12 considerationi incumbamus schematum, optimum 
esset si, non obstante cura commissionum, cuiuscumque generis sint, 
episcopi ex universo orbe convocarentur, unus ex decem, ab aliis novem 
pro affinitate mentis electus, ut per mensem et dimidium vel duos menses 
materiam in proxima periodo pertractandam examini subiicerent et de 
ipsa disceptarent inter se ut electores suos de re certiores facerent. 

Dicere quis posset: satis 13 esset si episcopi singularum Nationum post 
experientiam huius periodi de schematibus inter se conferrent in sua 
quaque natione: sed nemo est qui non videat nos episcopos laboribus 
pastoralibus obrutos minorem habere ad singula sensum, cum in nostris 
dioecesibus degemus. 

Et amplius: oportet haec facere et alia non omittere. 

E contra modo proposito efformaretur, iubente Summo Pontifice, 
coetus quidam plus minusve ducentorum quinquaginta episcoporum, opi- 
niones et tendentias totius episcopatus reflectentium, qui in aula minus 

ampla, ope versionis linguarum sic dictae simultaneae, et 14 propria lin- 
gua, absque impedimento diuturnae praenotationis praeviae, argumenta 
sine interruptione expolita, extra ipsam aulam frequentius inter se col- 
loquentes, peritis consultis, expensis quam maxime imminutis, laborem 
a nobis omnibus Patribus peragendum immense faciliorem redderent. 
Dixi. 



In textu scripto tradito: 1 deest. 2 deest. 3 alios christianos non 
catholicos. 4 deest. 5 deest. 6 deest. 7 deest. 8 4. Tandem 
notatu dignum est quod iam in schemate de Liturgia notavi, ne in decreto conci- 
liari citationes verbotenus introducantur documentorum magisterii ordinarii, sed 
tantummodo Sacrae Scripturae et Patrum. 9 deest. 10 deest. 11 deest. 
12 deest. 13 melius. 14 deest. 

14 

Exc.mus P. D. FELIX ROMERO MENJIBAR 

Episcopus Giennensis 

1. Liceat mihi, venerabiles Patres, nonnulla edicere quibus, meo 
quidem iudicio, hoc schema maiore perfectione donari posset. In sche- 
mate fulgide elucent et vehemens desiderium unitatem nanciscendi et 
caritas in veritate exercenda, et sinceritas in unione praeparanda. In eo 
insuper apparent et organica dispositio principiorum et electio medio- 
rum quibus praehabita principia finem propositum, unitatem scilicet 
christianorum, adipisci possent. Quae dicere intendimus forte iuvabunt 
ad ulteriorem decreti perfectionem et claritudinem. 

2. En omnia quae mihi dicenda videntur: 

1) Quoad titulum decreti, placet mihi mutatio de qua actum est. 1 

2) Iam in initio schematis brevis introductio ponenda videretur, 
in qua ab incunabulis decreti haec essent exprimenda: 

a) Character pastoralis decreti. Catholicorum mentes et corda 
imbuenda sunt conscientia et desiderio adipiscendae unitatis et eorum 
actuosae cooperationis ad istam unitatem consequendam. 

b) Character oecumenicus. Fratres separati certiores reddendi 
sunt de vehementi in Ecclesia catholica praeoccupatione erga tanti dissi- 
dii superationem. Sic praeiudicia, quae tot saecula inter fratres cumu- 
larunt, paulatim minuentur. 

3) Quoad dispositionem materiae in schemate. Desideratur ordo 
magis concinnus et perspicuus. Etenim fundamentum doctrinale decreti 
duobus principiis fulcitur, quae haec sunt: unitas visibilis et indivisi- 
bilis Ecclesiae ex una parte, et diversitas in unitate ex alia. 

a) Primo principio, principio scilicet unitatis, subordinari debe- 
rent ea quae a n. 1 usque ad n. 7 enuntiantur. His in numeris, sermo 
fit de Ecclesia ut corpore Christi Mystico et de fructibus redemptionis. 
Sic, haec omnia ad synthesim reducerentur in claritatem huius primi 
principii. 

b) Sub luce secundi principii, principii scilicet diversitatis, ea 
omnia tractare oporteret quae ad diversitatem respiciunt tum in me- 
thodo theologica, tum in materia disciplinari et liturgica, quae postea in 
nn. 19, 23 et 27 nimis iterato modo 2 evolvuntur. 

4) Quia praesens decretum de unitate Ecclesiae, sicut iam ... 3 
nobis dictum est, 4 refertur tantum ad fratres orientales, oporteret in eo 
propositum declarare edendi speciale schema pro unione aliorum fratrum 
separatorum, ne — quod valde cavendum est — ipsi sese oblitos sen- 
tiant in hac unionis causa. 

5) Ad particularia vero descendendo, nonnulla mihi videntur 
quae maiorem exigunt praecisionem: 

a) In pag. 251, lin. 21, notio Ecclesiae adhibetur quae, quomodo 
cohaereat cum doctrina magisterii, non clare apparet. Igitur talis notio 
« Ecclesia est societas electorum » emendanda est. 

b) In pag. 252, lin. 9, addendum videtur « ex voluntate et insti- 
tutione ipsius Christi »; secus videretur necessitas auctoritatis in Ec- 
clesia tantum oriri ex rationibus humanis. 

c) In pag. 252, linn. 36-37, verba « de usu potestatis ordinis 
disponendo per potestatem iurisdictionis » non videntur omnino clara. 
Non enim sufficienter declaratur utrum de usu valido an de solo licito 
agatur variis in casibus. 

d) In pag. 253, lin. 10, verbis « ut credat mundus quia tu me 
misisti » probatur certe voluntas Christi de unitate procuranda iam in 
terris; non vero definitur natura huius unitatis. Hoc ultimum ex insti- 
tutione episcopatus et supremi pontificatus constat. 

e) In eadem pag. 253, lin. 30, verba « non certe eodem modo ad 
eamdem Ecclesiam invisibilem et caelestem vere pertineat » valde ambi- 
gua videntur. Consulendum est ergo claritati. 

/) In pag. 254, lin. 12, propositio « quidquid est de salute in- 
dividuorum » non perspicua videtur; addantur verba « individuorum 
qui bona fide versantur », vel totaliter res iterum redigatur. 

g) et ultimo. Denique, in pag. 260, lin. 8, titulus « media psy- 
chologica » non aptus videtur. Ibi enim non agitur tantummodo de ra- 
tione naturali agendi, sed insuper de exigentiis vitae caritatis plenae. 

Concludo. Nihil aptius videtur ut conclusio totius huius schematis 
de unitate Ecclesiae quam transcriptio verborum Summi Pontificis felici- 

ter regnantis, de unione omnium christianorum maxime solliciti: ... 6 
« Adveniant igitur, precamur, volentes libentesque omnes; idque con- 
tingat divina aspirante iuvanteque gratia quam primum. Non alienam 
invenient domum, sed propriam, quippe quae iam antiquitus fuerit in- 
signi maiorum suorum collustrata doctrina, virtuteque decorata »... 7 Dixi. 



In textu scripto tradito: 1 Sicut iam in aula conciliari heri dictum fuit, opor- 
tet ut titulus exactius materiae pertractandae respondeat. Ideoque optarem ut 
enuntiaretur sic: « de unione procuranda ». 2 iterate. 3 heri. 4 fuit. 
5 deest. 6 « Ut occidentalem, ita orientalem Ecclesiam universam incensa pa- 
ternaque amplectimur caritate; atque ad eos omnes etiam, qui ab hac Apostolica 
Sede seiuncti sunt, ubi Petrus in successoribus suis " usque ad consummationem 
saeculi " vivit et Iesu Christi mandato fungitur quidquid legandi solvendique in 
terris, ac totius pascendi Dominici gregis, ad eos, dicimus, amantissimum pan- 
dimus animum Nostrum, apertasque protendimus ulnas. Eorum adventum in 
communis Patris domum praestolantes, haec Divini Redemptoris verbis ingemi- 
namus: Pater Sancte, serva eos in nomine tuo, quos dedisti mihi: ut sint unum, 
sicut et nos. Ita " fiet unum ovile et unus pastor " ». 7 AAS, 50, 1958, 839. 

15 

Rev.mus P. D. ATHANASIUS HAGE 
Superior generalis Ordinis Basiliani S. loannis B. 

Venerabiles Patres, 

Schema de Ecclesiae unitate in se et generaliter consideratum omnino 
placet. Etenim thema de quo agitur est valde spinosum. Attamen schema 
nostrum illud tractat cum moderatione, sinceritate et obiectivitate, con- 
ciliando irenismum valde apertum cum doctrina catholica. Sed si 
consideratur in particularibus et in relatione ad schema de Ecclesia, non- 
nullas animadversiones comportare potest. 

Liceat mihi aliquas tantum proponere... 2 

Vrima observatio. Schema duas saltem partes continet, primam doc- 
trinalem a nn. 1 ad 9 inclusive, alteram oecumenicam 3 a n. 10 ad finem. 
Attamen iam habemus inter manus alterum schema dogmaticum de Ec- 
clesia, quod etiam in cap. XI de oecumenismo tractat. Ex quo patet 
quod idem thema, quamvis sub diverso aspectu, bis tractatur et sic ha- 
bentur, ut facile verificari potest, repetitiones necnon diversitas con- 
ceptionis proveniens ex diversitate auctorum utriusque schematis. 

Nostrum schema logice non debet separari a constitutione de Eccle- 
sia, sed integrari in illam, v. g* in cap. XI huius constitutionis vel etiam 5 



CONGREGATIO GENERALIS XXVIII 



649 



ut appendix ad illam, ita ut habeatur non duae constitutiones 6 sed una 
tantum, sicut optime notavit beat.mus ac rev.mus patriarcha noster Ma- 
ximus IV Saigh. 

Secunda observatio. Nostrum schema de Ecclesiae unitate valde pro- 
lixum videtur; etenim 18 paginas densissimas 7 complectitur. Facile ab- 
breviari potest sine ullo detrimento pro integritate materiae. 

Ceterum par. 10, 11 et 12 magna ex parte in nn. 10, 48, 49, 50 et 51 
constitutionis de Ecclesia continentur. Par. 5, 6 et 7 plus minusve idem 
dicunt, quamvis alio modo, ac nn. 14, 15 16 constitutionis de Ecclesia. 

Ex altera parte, valde protrahitur in mediis adhibendis oecume- 
nicis: 

a) Duae paginae integrae consecrantur ad media supernaturalia 
ut inculcetur necessitas et efEcacitas orationis. 

b) Media psychologica quattuor paginas occupant; valde protra- 
hitur super caritatem fraternam; ex qua 8 facile omitti potest par. 35 
in integro siquidem habetur paragraphus similis in n. 55 constitutionis 
de Ecclesia. 

Tertia observatio. Sunt in schemate aliquae expressiones vel for- 
mulae quae male sonant auribus fratrum separatorum et quae omitti 
possunt et debent. Dantur exempla: 9 

a) In n. 7, linn. 20 et 21, dicitur « partes quaedam Ecclesiae se 
ab auctoritate Vicarii Christi subtraxerint et in coetus independentes se 
constituerint... ». 

b) Et in n. 22: « Caveant theologi... ne falso irenismo quodam 
ducti, doctrinam catholicam ita... accommodent doctrinis dissidentium, 
ut puritas doctrinae catholicae... detrimentum patiatur... ». 

c) Et in n. 27: «... etiam de legitimis moribus et consuetudini- 
bus, ... quas Ecclesia catholica semper retinuit, exceptis illis quae peri- 
culum generant animarum et ecclesiasticae derogant honestati ». 

d) Et in n. 34, cuius septem ultimae lineae videntur tractare fra- 
tres separatos 10 de « ovibus vagantibus extra ovile ». 

e) Vel etiam in n. 49, ubi agitur de reconciliandis fratribus se- 
paratis ad unitatem redeuntibus, loquitur de « expressa abiuratione er- 
rorum eorum ». 1X 

Nemo est qui non videat quod illae formulae valde offendunt caris- 
simos 12 fratres separatos. 

... 13 1. Quoad titulum schematis, qui locum dat aequivocationi de 
sensu constitutionis: prima fronte, agi creditur de unitate theologica ut 
nota characteristica verae Ecclesiae Christi, dum revera agitur de unione 
christianorum in Ecclesia Christi. Vel si 14 agitur de unitate sociali, 
sicut nobis dictum est, cur non dicatur de unitate sociali Ecclesiae, vel 



650 



ACTA CONC. VATICANI II - PERIODUS I 



melius de Oecumenismo simpliciter, et tunc schema nostrmri locum 
suum haberet in cap. XI constitutionis de Ecclesia. 

2. Schema, a commissione praeparatoria orientali paratum, de solis 
orientalibus tractare intendit, sed, mutatis mutandis, facile amplecti po- 
test etiam fratres occidentales separatos, qui forsitan mirari possunt 
eo quod soli fratres orientales intendantur. 15 

3. In n. 4, pag. 252, linn. 4 et 5, loquendo de Ecclesia Christi in 
mundo constricta dicitur: « Oportet proinde ut structuris societatis hu- 
manae utatur, cum ordine rerum temporalium connectatur... etc. ». Hoc 
verum est... 16 secundum quid, siquidem Ecclesia non tenetur uti omni- 
bus structuris societatis humanae sed illis tantum structuris quae suae 
naturae congruunt. Sic Ecclesia non potest adoptare structuram... 17 
democraticam societatis civilis... etc. 

His dictis, humiliter vobis audeo proponere: 

1. Ut titulus schematis mutetur contra v. g. hunc titulum: 16 de 
unione christianorum , vel simpliciter de Oecumenismo. 

2. Ut schema adiungatur constitutioni de Ecclesia constituendo 
cap. XI eiusdem constitutionis, ita ut non habeatur nisi una et sola 
constitutio. 

3. Ut schema in formam breviorem redigatur et ut prima pars 
doctrinalis omittatur. 

4. Ut schema ita accommodetur ut etiam fratres occidentales se- 
paratos amplectatur. 

5. Ut formulae male sonantes auribus fratrum separatorum omit- 

19 

tantur... 

Et tandem ut discussio schematis remittatur ad momentum discu- 
tiendi super constitutionem de Ecclesia. Dixi. 



In textu scripto tradito: 1 perfecte. 2 1. Observationes generales: 

3 doctrinalem. 4 deest. 5 vel. 6 duplex constitutio. 7 deest. 

8 deest. 9 deest. 10 in septem ultimis lineis ubi loquitur. 11 qui 

deberent " expressam abiurationem errorum eorum facere ". 12 deest. 13 2. 
Observationes peculiares: 14 Si tamen. 15 in curam nostram habentur. 
16 tantum. 17 v. gr. 18 alium v. g. 19 vel mutentur. 

Praeses: Disceptatio nunc suspenditur usque ad posterum diem. 
[Intervallum]. 

Reponatur Sanctum Evangelium. 
[Intervallum]. 

Secretarius generalis: Proxima congregatio crastina, hora nona, et 
prosequetur disceptatio de unitate Ecclesiae. 

Exc.mus P. D. Pericles Felici, secretarius generalis Concilii: 
Praeest hodiernae congregationi generali em.mus ac rev.mus D. 
card. Ignatius Tappouni, patr. Syrorum in Antiochia. 

Loqui postulaverunt circa schema de Ecclesiae unitate: em.mi ac 
rev.mi DD. cardd. Franciscus Spellman, arch. Neo-Eboracensis; Alfre- 
dus Ottaviani; exc.mi DD. Ioseph Tawil, arch. vic. patr. Melchitarum 
pro Damasco; Ioannes Velasco, ep. Sciiamenensis in Sinis; Marcellinus 
Olaechea, arch. Valentinus in Hispania; Ioseph Khoury, arch. Maroni- 
tarum Tyrensis; Michael Darmancier, vic. ap. Insularum Vallis in Nova 
Caledonia; Dominicus Hoang Van Doan, ep. tit. Saccaeotenus in Vietnam; 
Christophorus Butler, sup. gen. Congregationis Anglicae O.S.B.; Vin- 
centius Tarancon, ep. Celsonensis in Hispania; Reginaldus Addazi, arch. 
Tranensis in Italia; Alexander Scandar, ep. Lycopolitanus in Aegypto; 
Ioseph Koestner, ep. Gurcensis in Austria; Alaphridus Ancel, ep. aux. 
Lugdunensis in Gallia; Michael Assaf, arch. Graeco-Melchita Petrensis 
in Iordania; Georgius Dwyer, ep. Loidensis in Anglia; Emmanuel Trin- 
dade, arch. Eborensis in Lusitania; Maximus Hermaniuk, arch. Vinni- 
pegensis pro Ucrainis in Canada; Eftimios Youakim, ep. Mariamnensis 
Melchitarum in Libano; Hyacinthus Argaya, ep. Mindoniensis in Hispa- 
nia; Ioannes Bassoul, arch. Hemesenus Melchitarum in Syria; Abilius 
Vaz das Neves, ep. Brigantiensis in Lusitania; Paulus Butorac, ep. Ra- 
gusinus in Iugoslavia; Alaphridus Bontempi, ep. tit. Palmyrensis in 
Italia; Ioannes Heenan, arch. Liverpolitanus in Anglia; Alexander Ola- 
lia, ep. Lipensis in Insulis Philippinis; Ioseph Pont, ep. Segobricensis in 
Hispania; Rodulfus Staverman, vic. ap. Hollandiae in Nova Guinea 
Occ; Antonius Bukatko, arch. coad. Belogradensis in Iugoslavia; An- 
tonius Santin, ep. Tergestinus in Italia; Victor Sartre, arch. tit. Beroen- 
sis; Ioseph Rabbani, arch. adm. ap. Hemesenus in Syria; Raphael 
Bidawid, ep. Amadiensis Chaldaeorum in Irak; Basilius Heiser, supe- 
rior generalis O.F.M. Conv.; Vincentius Brizgys, ep. coad. Kaunensis 
in Lithuania. 

Audiant omnes! In hac congregatione generali, distribuentur ali- 
quae emendationes circa cap. I constitutionis de sacra Liturgia, quae suf- 

fragationi subicientur feria VI proxima. Textus divisus est in duas 
partes, ut videbitis. In prima parte, nempe in pagg. 3 et 4, habentur 
emendationes per numeros distinctae, circa quas fiet suffragatio. In 
secunda parte, habetur, claritatis gratia, modus quo inserendae essent 
huiusmodi emendationes in textum; sed hic textus est tantummodo cla- 
ritatis gratia, non ad suffragationem. Suffragatio fiet tantummodo circa 
novem emendationes, quae propositae sunt circa cap. I schematis de 
sacra Liturgia. 

Melior explicatio dabitur feria VI, ante suffragationem. Hodie distri- 
buentur folia. 

1 

Em.mus P. D. IGNATIUS GABRIEL card. TAPPOUNI 
Patriarcha Antiochenus Syrorum 

Postquam attente examinavi contentum schematis, haec attendenda 
esse existimo. 

Schematis finis non est expositio dogmatica circa Ecclesiae consti- 
tutionem. Eius finis est mentem et sensus Ecclesiae catholicae erga fra- 
tres separatos orientales exponere, simul etiam media indicare quibus 
haec mens et isti sensus in dies magis magisque foveantur inter catho- 
licos. 

Fundamentum reale horum nostrorum sensuum et cogitationum erga 
fratres orientales invenitur in magna illa parte doctrinae christianae quam 
a Patribus Ecclesiae nos, pariter ac ipsi, recepimus et servamus, sacra- 
mentorum et praesertim Eucharistiae fide et frequentia, in eminenti 
Beatae Mariae Virginis Matris Dei veneratione, in pluribus denique sae- 
culis, quibus unius eiusdemque communionis participes fuimus. Haec 
omnia, proh dolor!, cum protestantibus communia neque nos, neque 
ipsi orientales separati habent. Quapropter recte schema istud de pro- 
testantibus non agit. 

Titulus igitur schematis mutabitur, prout hesterna die declaratum 
fuit. Attamen contentum servari omnino debet, et, in separata tracta- 
tione, de ceteris acatholicis agendum erit. 

Non pauca ex eis quae tamquam media et quidem efficaciora hesterna 
die indicata fuerunt, et de quibus in hoc schemate non agitur, tractantur 
in schematibus particularibus... 1 disceptandum est quae in schemate in- 
veniuntur. 

Quoad modum vero dicendi, mihi videtur omnino laudanda con- 
suetudo loquendi de una Ecclesia catholica, in qua omnes quidem suos 

paternos ritus et traditiones servant, scientes tamen omnia haec unius 
eiusdemque Ecclesiae catholicae patrimonium commune et communica- 
bile constituere. 

Schema igitur mihi placet, atque servandum videtur, ratione habita 
emendationum particularium, ita ut, fratribus separatis exspectantibus, 
huius Sanctae Synodi Oecumenicae sine mora pateant sensus. Dixi. 



In textu scripto tradito: 1 iam paratis ubi aptior locus. Quapropter. 

2 

Em.mus P. D. FRANCISCUS card. SPELLMAN 
Archiepiscopus Neo-Eboracensis 

Venerabiles Patres, 

Secundum doctrinam catholicam profitendum est unam tantum esse 
Ecclesiam Christi, quae in Petro fundata est, et ab eius successoribus 
gubernatur. Necessaria ergo est communio cum Sede Petri, et e con- 
verso quivis coetus ab hac sede separatus revera ad Ecclesiam Christi 
non pertinet. 

Ecclesia Christi autem, dum unitatem in necessariis servat, nimiam 
uniformitatem non quaerit, sed circumstantiis locorum et temporum sese 
aptans, servare vult traditiones et consuetudines variarum regionum 
terrae ubi degunt eius filii, illarum praesertim ubi florescunt venerabiles 
Ecclesiae orientales. Talis autem opportuna diversitas non impedit, et e 
contra postulat auctoritatem unicam, quae omnia coordinet, coadunet 
et coniungat. 

Ne autem praetereatur, omnes qui bona fide Ecclesiis separatis adhae- 
reant et a Vicario Christi seiuncti sunt, etsi quodam modo a vera Ec- 
clesia alieni non sint, privantur tamen multis mediis salutis, quae in 
vera Ecclesia inveniuntur. Proinde quidquid sit de salute individuorum, 
certum est divisionem in sinu societatis christianae secum ferre magnum 
nocumentum et grave damnum. 

Ecclesia catholica ergo numquam ab opere cessavit ut communionem 
omnium in Christum credentium instauraret, et haec Oecumenica Syno- 
dus muneris sui esse censet mentes et corda omnium qui christiano no- 
mine gloriantur ad hoc adducere ut, iunctis precibus et opere, in eam 
unitatem intendant quam Christus Dominus antequam ex hoc mundo 
transiret a Patre exoravit, et efficaciora adhibeat media, quibus omnia 
quae obstant auferantur, quaeque prosunt promoveantur. Tot enim 

et tanta remanent obstacula verae et firmae unitati adversantia, ut de 
felici successu desperandum sit, nisi audiatur Dominus Iesus in Evan- 
geliis dicens: « Apud homines hoc impossibile est, apud Deum autem 
omnia possibilia sunt ^,.. 1 

Ergo omnino necessarium est ut insistatur in mediis supernaturali- 
bus, praesertim in oratione, dummodo coniunctam habeat fidem invic- 
tam; et maiore cum fiducia accuratur oportet Beata Virgo, Dei et homi- 
num Mater, « cum permagnum unitatis christianae praesidium divinitus 
oblatum sit in Maria ». 

Hac ratione omnes quidem cooperari possunt ad unitatem promo- 
vendam. Alia media — theologica, liturgica, canonica seu disciplinaria, 
psychologica, practica — applicanda sunt ab episcopis, a clero et a pe- 
ritis, qui omni sollertia et caritate ea adhibeant; caveant tamen ne, falso 
quodam irenismo ducti, doctrinam catholicam ita conforment vel quo- 
dammodo accommodent doctrinis dissidentium, ut puritas doctrinae ca- 
tholicae eiusque claritas detrimentum patiatur vel eius sensus genuinus 
et certus obscuretur. 

Ecclesia catholica sperat in reunione Ecclesiarum tum schismaticarum 
tum protestantium; humane autem loquendo minus sperandum est in 
reunione corporativa Ecclesiarum protestantium ob variam earum fidem 
individualisticam et maiorem discrepantiam doctrinalem et liturgicam. 
In iis magis sperandum est in conversione personarum et coetuum par- 
ticularium. De Ecclesiis schismaticis autem sperare licet eas tandem 
aliquando reinstauraturas esse reunionem corporativam; officialiter enim 
profitentur doctrinam catholicam septem priorum Conciliorum, et ser- 
vant validos ordines, divinum sacrificium et septem sacramenta. 

Ergo in hoc schemate recte proponitur ut Ecclesiis orientalibus, si, 
Deo illuminante et adiuvante, ad unitatem catholicam sub auctoritate 
Romani Pontificis redire voluerint, servatis iis quae de professione fidei 
sunt servanda, ius agnoscatur proprios Ordines exercendi et propriam 
disciplinam servandi et sectandi, iis tantum expunctis quae, si forsan 
adsint, rectae fidei ac bonis moribus adversantur. 

Ergo schema de Ecclesiae unitate placet. Dixi. 



In textu scripto tradito: 1 (Mt. 19, 26). 

3 

Em.mus P. D. ALFREDUS card. OTTAVIANI 

Venerabiles Patres, 

Schema propositum Ut unum sint, in suo complexu mihi placet, adhi- 
bitis utique quibusdam correctionibus, quae necessariae resultant ex 
disceptationibus heri factis, et hodie ab em.mis card. Tappouni et Spell- 
man iam inculcatis. 

Velim tantummodo hoc proponere: ut inveniatur via ad colligenda 
tria schemata quae de eodem argumento agunt, ut unum efficiatur schema 
constitutionis, quod habeat thema Ut unum sint. Ego intelligo differen- 
tias quae sunt, et quae iam sunt missae in evidentia ab em.mis cardd. 
Tappouni et Spellman, differentias quae sunt inter separatos Ecclesiae 
orientalis et protestantes; sed unico schemate, diversis capitibus, pos- 
sent quaedam simul colligi, in evidentia mittendo quae unicuique spec- 
tant harum confessionum. 

Nunc vero, permittatis mihi quaedam dicere de proposito instituendi 
post disceptationem constitutionis Ut unum sint, ut quaedam dicam de 
proposito tractandi de Ecclesia. Mihi videtur fere ridiculum esse inci- 
pere tractatum de Ecclesia, tractatum 80 paginarum, et quod scatet mul- 
tis quaestionibus, praesertim quando agitur non solum de oecumenismo, 
sed de relationibus inter Ecclesiam et Statum, de membris Ecclesiae, etc, 
quae praevidentur locum dare multis disceptationibus. Item absonum 
esset dicere: nos praelibamus nunc istud schema, et postea tractabimus 
mense septembri. Mihi videtur absonum praelibationem facere decem 
mensibus ante ipsam disceptationem. Quid ergo agemus postquam finita 
fuerit disceptatio de oecumenismo? Ego propono ut statim transeatur 
ad unam partem tractatus de Ecclesia, quae est quaedam appendix tracta- 
tus de Ecclesia, et quae habet in semetipsa formam quandam specialem, 
scl. schema constitutionis de Beata Virgine Maria. Iam hoc fuerat sta- 
tutum, usque ad diem dominicum ultimum, em.mus cardinalis a Secretis 
Status mihi dixit ut paratus essem referre de hoc schemate; idem confir- 
mavit die dominico ultimo secretarius generalis Concilii per epistolam ad 
me missam. Miror quod tam cito transferimini in aliud propositum! 

Igitur, mihi videtur nobis adesse opportunitatem utendi his diebus 
paucis qui manent, antequam sessio haec concludatur, disceptandi de 
illo schemate quod esset satis breve. Mihi videtur posse dare locum 
spectaculo concordiae filiorum in disserendo de Matre eorum. Nam, vi- 
detis, habemus concordiam etiam cum separatis, sicut tam bene nuper- 

rime dixit em.mus card. Tappouni, et heri audivimus ab aliis orienta- 
libus; cum separatis orientalibus sumus uniti in veneratione Beatissimae 
Virginis Matris Mariae. Igitur mihi videtur posse nos dare spectaculum, 
post multas disceptationes quae quandoque etiam admirationi fuerunt 
iis qui extra Concilium erant, post spectaculum disceptationum sat gra- 
vium factarum in nostro conventu, loqui de aliqua re quae possit nos 
unire; quia nihil est quod magis unit in una familia christiana quam 
mater, concordiam filiorum provocans. Igitur hoc peto, ut statim ac 
finita fuerit hodie vel feria VI disceptatio de oecumenismo, incipiatur 
tractare schema de B. V. Maria. Nos hoc modo insumemus dies nove- 
nae Immaculatae Conceptionis loquendo de Beatissima Matre Maria. 
Dabimus etiam solatium Summo Pontifici, dandi seu communicandi mun- 
do in die ipso Immaculatae Conceptionis approbationem suam cuidam 
schemati, saltem uni schemati, illud quod unit omnes filios. Propter 
hanc rem, peto adiutorium, auxilium, votum singulorum Patrum, eorum 
qui ferventissimos peregrinos ducunt ad orandum coram imagine de 
Fatima, de « la Virgen del Pilar », de la Tres Sainte Vierge de Lourdes, 
et Virginem omnium sanctuariorum usque ad Czestochowa, sanctuaria 
Americae Meridionalis ut de Lujan et de Guadalupe; et appello etiam 
ad omnes missionarios qui in Regina Missionum habent maximum au- 
xilium; appello etiam ad orientales Patres, ut in hac re ipsi quoque vocem 
referant etiam fratrum separatorum orientalium; appello praesertim ad 
eos qui Matrem Virginem Mariam « a fiducia » vocant, ut cum fiducia 
adeamus hoc thema. « Mater mea, fiducia mea », iaculatoria qua utitur 
etiam ille altissimus episcopus, pro quo rogamus « ut Dominus conser- 
vet eum et vivificet eum et beatum faciat eum in terra ». Meminetis, 
venerabiles Patres, vos in vestro sacerdotio humili, in gradu inferiori, 
sicut etiam in vestra actione pastorali, saepe recursum fecisse ad illa 
verba quae in Missa inveniuntur, quaeque per accommodationem ex 
Sacra Scriptura Virgini applicantur: « Qui elucidant me, vitam aeter- 
nam habebunt ». 

4 

Beat.mus P. D. PAULUS II CHEIKHO 
Patriarcha Babylonensis Chaldaeorum 

Em.me Praeses, venerabiles Patres, amabiles Fratres Observatores, 

Ante disceptationes in praecedentibus congregationibus habitas, sche- 
ma hoc de Ecclesiae unitate valde mihi placebat. Nunc, post disceptatio- 
nes factas, idem schema valde mihi placet. Nihil enim in eo inveni quod 

non perfecte concordet cum doctrina catholica; nihil quoque tanquam 
spinosum fratribus nostris orientalibus separatis. Schema hoc, ut mihi 
videtur, est vera instructio ad nos catholicos, ut tutam viam sequamur 
pro unione obtinenda. Schema enim: 

1. Monet nos de incapacitate nostra ad unionem acquirendam so- 
lis mediis naturalibus; propter hoc, praebet nobis in primo loco media 
supernaturalia: in n. 13 et sequentibus. 

2. Monet nos schema ut methodum doctrinalem, pastoralem et oecu- 
menicam adhibeamus; quapropter inculcat nobis, in n. 18 et sequen- 
tibus, media theologica, media liturgica, et media canonica seu disci- 
plinaria. 

3. Ad evitandos defectus qui attingere possunt tentamina nostra 
pro unione, affert nobis schema alia media, in n. 29 et sequentibus, quae 
vocantur « media psychologica et media practica ». 

Quoad dicta in primis numeris (5 et 6), de Ecclesia hierarchica et de 
unitate visibili Ecclesiae sub Petro, ostendunt fidem nostram catholi- 
cam quam fideliter et sincere debemus praedicare. S. Paulus se omnia 
pro omnibus fecit, ut omnes Christo lucraret... 1 Attamen, iisdem popu- 
lis et omnibus gentibus, fidem suam praedicabat. 

In hac occasione, unum votum habeo quod submitto melioribus iudi- 
ciis venerabilium Patrum Concilii: meum humile votum est: ut Patres, 
nomine huius Sacrosancti Concilii, unam componant orationem quae ab 
omnibus qui nomine christiano gloriantur recitari poterit, sive publice, 
sive privatim, pro unione omnium christifidelium. Haec oratio erit ve- 
luti testimonium sollicitudinis huius Concilii Oecumenici Vaticani II 
pro unione omnium in Christum credentium. Similiter, haec oratio po- 
terit recitari in scholis, ita ut fideles a minori aetate cognoscant volun- 
tatem D. N. I. Christi et desiderium eius Ecclesiae ut omnes unum sint, 
et in hanc cognitionem crescant. 

Carissimi Fratres Observatores, vos et nos, nos et vos, debemus 
orare pro unione. Dominus et Redemptor noster, videns nostram com- 
munem orationem et nostram mutuam caritatem, nos exaudiet! Dixi. 



ln textu scripto tradito: 1 (1 Cor. 9, 19). 

5 

Exc.mus P. D. IOSEPH TAWIL 

Archiepiscopus tit. Myrensis Melchitarum 
vic. patr. Melchitarum in Damasco 

Venerabiles Patres, 

Prima conditio ut ad tamdiu 1 desideratam christianam unitatem per- 
veniatur, est ut viae quae ad hanc unitatem ducunt, omnibus impedimen- 
tis humanis inutilibus et nocivis expurgentur. Iuxta hanc mentem, ut 
videtur, schema de unitate Ecclesiae in genere factum est. Attamen, ut 
ille labor vere aptus reddatur ad dialogum oecumenicum instaurandum, 
proponam istas animadversiones, addendas propositionibus a ... 2 Patri- 
bus iam praesentatis. 3 

I animadversio. In pag. 253, § 7 (Unitas Ecclesiae individualis), 
lin. 20, legimus: «... ita ut partes quaedam Ecclesiae se ab auctoritate 
Vicarii Christi subtraxerint et in coetus independentes se constituerint ». 
In hoc textu, verbum « coetus » falsum est, quia Ecclesiae Orientales, 
etiam separatae, nomen Ecclesiae et non coetus accipiunt, uti probatur 
in novo fasciculo de Oecumenismo, pagg. 87 et 88, ex documentis pon- 
tificibus hic allatis. Melius esset, si illi fratres orientales non uniti sim- 
plicius vocarentur 4 « orthodoxi », sicut ex usu recepto et sicut vox reci- 
pitur in lectionibus et dictionariis, et sicut se appellant. 

Praeterea, ... 5 natura et conditiones huius subtractionis non clare 
videntur in textu 6 ; nempe in nullo tempore historiae suae, Ecclesia 
Orientalis considerata fuit ut pars Patriarchatus Occidentis; a tempore 
fere Apostolorum/ semper autonomia administrativa et disciplinari ... 8 
gavisa est. 

II animadversio. Eadem pag. et par., lin. 31, legimus: « Error mul- 
to perniciosior habetur, quando regimini temporali cuiusdam civilis 
gubernii agnoscitur indebitum ius sese ingerendi in gubernium Eccle- 
siae... » etc. Cum tonus polemicus istius textus minime harmonisetur 
cum dialogo oecumenico, censeo hanc paragraphum auferendam esse. 

III animadversio. In pag. 259, § 27 (Media canonica seu discipli- 
naria), lin. 30, legimus: « ... exceptis illis quae periculum generant... » 
etc. et eodem sensu in pag. 266, lin. 35, legimus: « ... iis tantummodo 
quae, si forsan adsint, rectae fidei aut bonis moribus adversantur ». 

Candide fateor me frustra quaesivisse in omnibus liturgiis orienta- 
libus, hodie in usu apud nos, quaecumque res quae adversetur bonis 
moribus! 

Scio tantummodo istas liturgias nobis provenisse cura sanctorum 
Patrum, qui sunt normae fidei necnon moralitatis in Ecclesia universali. 

IV animadversio. In pag. 267, § 52, legimus: « Ut tandem omne 
dubium » etc. Tota haec paragraphus absolute deficiens est respectu 
ad oecumenismum, innuens nempe Ecclesias orientales cum Sancta 
Sede unitas nullum habere statum debitum definitivum, nisi post unio- 
nem omnium orientis Ecclesiarum. Putamus, e contra, nostras catholicas 
Ecclesias orientales nunquam plenitudinem suam attingere intra catho- 
licam Ecclesiam, nisi primo vere considerentur non solum prout sunt, 
sed et prout id quod repraesentant, scl. Ecclesias orthodoxas nondum 
unitas. Status provisorius in quo Ecclesiae orientales ponuntur, quasi 
tertius mundus ecclesiasticus, qui nec orientalis nec latinus est, abstrac- 
tione facta vocationis oecumenicae istarum Ecclesiarum, falsum sonum 
reddit et tendit practice ad turrim super pulvere aedificare. Ecclesiae 
illae enim sunt pro orthodoxis quoddam speculum, ex quo sentire et 
videre possunt quomodo res se haberet pro eis, facta unione. Nonne 
patriarcha graecus orthodoxus Alexandriae, Christophoros, cum audi- 
ret ordinem hierarchicum agnitum patriarchis catholicis a novo Codice 
Orientali, nempe post cardinales necnon post delegatos apostolicos, et 
immo post ipsum episcopum latinum in sua dioecesi, exclamavit dolorosa 
voce: misericordia, Kyrie eleison! 

Quae omnia mihi suggerunt ut schema illud de unitate iterum elabo- 
retur, et quidem profundius, cum secretariatu pro unitate Ecclesiae. 
Sed necessarium est ut emendatum Concilio proponatur, quia quaestio 
de unione valde actualis est et urgens ex circumstantiis modernioribus. 
Utilius forsitan quaedam commissio mixta laboraretur circa unitatem 
Ecclesiae, quam circa fontes revelationis. Dixi. 



In textu scripto tradito: 1 hanc. 2 nostris. 3 propositis. 4 vo- 
cantur. 5 in textu allato. 6 deest. 7 apostolico. 8 nunquam con- 
testata. 

6 

Exc.mus P. D. IOANNES VELASCO 
Episcopus Sciiamenensis 

Em.mi Praesules, venerabiles Patres, 

Mens seu 1 propositum huius decreti de Ecclesiae unitate omnino 
placet. Salus animarum, suprema lex, spiritus est ille laudandus qui to- 
tum hoc schema procul dubio afflat. At nos, Patres Conciliares, in eo 



662 



ACTA CONC. VATICANI II - PERIODUS I 



debemus impendere et superimpendere vires nostras ut unitas illa, pro 
qua Dominus noster in ultima caena tam fervide rogabat, in Ecclesia 
consequatur. Verumtamen, humili meo iudicio, nec ratio expositionis, 
nec modus aggrediendi totum problema circa fratres ab Ecclesia sepa- 
ratos videntur esse probanda. 

Quoad primum, seu quoad ordinem expositionis quod attinet, quia 
quae dicenda paraveram iam ab aliis, praesertim ab em.mis cardd. Kufini 
et Browne, fuerunt dicta, illa hic omitto. 2 

Quoad secundum, nempe modum aggrediendi totum problema de 
unione fratrum separatorum, seu orientalium Ecclesiarum, defectus ali- 
quos videtur habere nostrum schema, quos breviter enumerabimus. 

1. Schema indulgere videtur nimio irenismo, non obstante quod 
sub n. 22, pag. 258, idipsum reprobet. Etenim, veritates fundamentales 
Ecclesiae catholicae nonnisi brevissime et quasi summis labiis tangun- 
tur et comiter, seu, ut aiunt, « cum diplomatia », proponuntur. Qui mo- 
dus agendi, etsi in accidentalibus, necnon in humanis relationibus, optima 
methodus multoties habeatur, non tamen quando agitur de rebus tanti 
momenti uti sunt Romani Pontificis infallibilitas et super totam Eccle- 
siam primatus, monarchica et hierarchica eius constitutio, etc. De omni- 
bus his, in schemate, 5 vel silere, vel illa quasi per transennam tantum 
tangere nec honestum nec utile nobis videtur, nam et fratres separati 
quae sit Ecclesiae doctrina circa has materias certo certius apprime co- 
gnoscunt. 

De cetero, fratres separati, sive qui ad orientales, sive qui ad alias 
christiano nomine insignitas Ecclesias pertinent, illi praesertim claris- 
simi viri qui in hac aula uti Observatores nobiscum 4 conveniunt, nosque 
audiunt, certe sunt intelligentia perspicui. Iamvero interrogare audeo: 
quid illis vel istis magis placeret: an illa Ecclesiae catholicae veritatum 
expositio aliqua ambiguitate et indeterminatione plena, an, e contra, 
distincta et completa irreformabilis veritatum propositio? Non primus, 
mihi videtur, 5 sed secundus modus illis indubitanter placeret. Ad me 
quod attinet, si essem frater separatus, certo certius secundus modus 
semper placeret. 6 

Praesens schema, non minus quam illud de sacra Liturgia, necnon 
illae clamorosae disceptationes de fontibus revelationis, unum atque idem 
significare mihi 7 videntur, nempe nos, Patres in hoc Sacro Concilio 
coadunatos, fere nihil aliud intendere nisi fratres separatos ad Ecclesiam 
attrahere. Non desunt iam qui extra Concilium, non Patres Conciliares, 
dicunt quod 8 nostrum Concilium duobus principiis seu motoribus agi- 
tur 9 : unum est « aggiornamento », modernizatio, 10 aliud fratres sepa- 
rati, fere nihil amplius. 11 

At haec cogitandi et agendi ratio a praestantiori et omnino inalie- 
nabili proposito Concilii Oecumenici remur alienari! Ni multum mihi fal- 
lit opinio, scopus revera primus et indeclinabilis Concilii Oecumenici iste 
est, nempe interna ipsius Ecclesiae renovatio et instauratio, necnon eo- 
rum qui iamiam ei sunt incorporati profectui consulere. 

Quae priora prius, etiam si verum sit dictum « oportet hoc facere 
et illud non omittere »; sed 12 debemus primo hoc facere, et postea 
illud non omittere. Prius domum nostram pulchriorem et solidiorem fa- 
ciamus: quod si consequamur, si internam illam unitatem in vita cum 
doctrina, vita cum doctrina, 15 hoc Concilium obtineat, idque eminenti 
modo, tunc utique et omnibus fratribus separatis perspicue apparebit 
tanta unitas et vitalitas catholicae Christi Ecclesiae, tunc certe speran- 
dum est ut vera Ecclesia elucescat omnibus extra ipsam, quasi in incer- 
tum vagantibus, « tamquam signum levatum inter nationes » ad quam 
confluere omnes se sentiant attractos. 

2. Relate ad media in decreto proposita, ad unionem tam diu desi- 
deratam consequendam, haec observanda censemus: 

a) Fere nihil proponitur quod non sit iam in Ecclesia per aetates 
in praxim deductum. Siquidem, tum media supernaturalia, utpote oratio, 
semper ab Ecclesia adhibita sunt, dum indesinenter pro fratribus rogat 
qui ad verum ovile Christi adhuc non pertinent; tum quia media litur- 
gica, canonica et disciplinaria iam semper habuit, et nunc habet, pro- 
pria pro Ecclesia catholica orientali. 

b) Quantum ad media psychologica, i. e.: li id, inter alia, in de- 
creto displicet quod, in consessu hoc sollemni, veluti modo subreptitio 
et occulto — sed satis perspicuo intus legentibus — nobis proponitur, 
sub n. 31, pag. 261, ut iudicium feramus de re gravissima, quae ad histo- 
ricos pertinet, videlicet de responsabilitate, ad minus partiali, 15 ipsius 
Romanae Ecclesiae in immani illo schismate orientali dicto. Haec impli- 
cita, saltem implicita, 16 accusatio, quia nimis gravis apparet, expungendam 
a textu definitivo decreti proponeremus. Accusemus nos ipsos, viventes, 
si casus ferat, at minime in consessu hoc iudicium dicatur ullum de illis 
qui, absentes et mortui, sese defendere non possunt. 

c) De mediis theologicis in schemate propositis, iam aliqua dixi- 
mus supra, cum de nimio irenismo egimus. 

d) Media practica proposita, necnon quae dicuntur de conditio- 
nibus unitatis et modis, vere practica et nobis videntur. 

Alias in textu concretas emendationes secretariatui in scriptis tradam. 
Conclusio: Schema, uti proponitur, placet, sed tantum iuxta mo- 
dum. Dixi. 

In textu scripto tradito: 1 deest. 2 sequentia esse notanda existimo: 

1. Deest prologus, in quo nobis explicite dicatur ad quos illa Ecclesiae unitas 
referatur, sed postea, decursu expositionis, apparet quod nonnisi ad Ecclesias 
orientales decretum respicit. Et tamen, quae praemittuntur in n. 1 usque ad 8 
nostri schematis, et pro ceteris christianorum, ut aiunt, denominationibus noscun- 
tur inservire. 2. Totum schema videtur vagare extra locum sibi proprium. Recta 
enim ratio Ecclesiae unitatis omnino pendet a praecisa notione sive conceptu verae 
Ecclesiae. De hac autem non agitur nisi proprio loco, in alio videlicet schemate 
de Ecclesia, quod a Patribus nondum fuit disceptatum, quodque principia exponit 
quibus omnis vera Ecclesiae unitas et, sic dictus Oecumenismus diiudicanda sunt. 
Quocirca ordo expositionis postulat ut schema de Ecclesiae unitate, ob eius inti- 
mam coniunctionem cum schemate de ipsa Christi Ecclesia, in hoc ultimo inte- 
grandum sit, ita tamen quod de unione Ecclesiarum orientalium et de Oecumenismo 
sub capitibus distinctis in finali redactione agatur. Sic repetitiones quae, ut nunc 
stant illa schemata, sunt nimis evidentes, vitabuntur. 3 deest. 4 deest. 
5 deest. 6 deest. 7 deest. 8 qui dicant. 9 agi. 10 deest. 
11 deest. 12 ergo. 13 deest. 14 deest. 15 deest. 16 deest. 

Animadversiones additae: 

Pag. 251, n. 3: « Salus autem nondum plene consummata est... »; « ... quia 
mundus hic nondum per secundum Christi adventum ahsolutus est ». Sunt expres- 
siones corrigendae, cum de facili possent interpretari de novo quodam statu Ec- 
clesiae praesenti perfectiore, iam damnato {Ench. Symb. n. 2053), vel de millena- 
rismo pariter reprobato (Ench. Symb. n. 2296). 

Pag. 252, n. 6: Insufficiens, iuxta Scripturas Sacras, praesentatio est Vicarii 
Christi, sive Petri sive eius successoris, tanquam capitis visibilis unitatis Ecclesiae. 
Petrus namque et successores eius recipiunt gratiam, non tantum sicut et alii fideles 
et pastores, sed modo sibi peculiari; dicit namque Dominus Petro: « Ego rogavi 
pro te, ut non deficiat fides tua, et tu aliquando conversus confirma fratres tuos » 
(Luc. 22, 32); aut etiam: « Tu es Petrus, et super hanc petram aedificabo Eccle- 
siam meam » (Mat. 16, 18). Unde et soli Petro et Successori eius promittitur et 
datur gratia ministerialis charismatica necessaria ut sint Caput visibile Ecclesiae 
in absentia temporali Iesu Christi. 

Debet ergo explicari, ne videantur episcopi singuli et alii sacrorum ministri 
personam Christi gerere aequo iure iisdemque vi et modo quibus Romanus Pon- 
tifex, qui solus est Confirmator Fidei, Pastor, et visibile fundamentum hierarchi- 
cum Ecclesiae in absentia Christi. 

Suggerimus igitur: « linn. 33-36 « In ordine... Ordinat tamen... ». « In ordine 
gratiae, ipse successor Petri eam sanctificantem suscipit sicut omnes fideles Christi, 
et communicat ut instrumentum sacramentale sicut omnes ministri cultus, sed et 
insuper illam sibi peculiarem, pro qua " rogavit " Dominus, confirmandi fidem 
fratrum (Luc. 22, 32) et pascendi dominici gregis universi loco et persona Salva- 
toris. Hac de causa ordinat quae ad exercitium temporale... ». 

Pag. 253, lin. 15: Explicatione ulteriori eget, ne videatur Romanus Pontifex 
auctoritatem solummodo habens ex praesidentia episcoporum. Ita ergo suggerimus 
redigendam: «... scilicet episcopis eorumque a lesu Christo designato capiti, Petri 
successori ». 

Lin. 31: « Error multo perniciosior... in primis caelestis ». Suggererem cor- 
rectionem redactionis, ut logica connexio cum themate unitatis appareret. Ita: 

« Huic unitati maxime obstitit praeteritis temporibus et semper oberit ille multo 
perniciosior error, quo regimini temporali... ». 

Pag. 254, n. 9, lin. 8: « ... et quasi per traditionem... ». Proponerem inmit- 
tendam expressionem, ut artificialem omnino et revera hominum debilitati debitam 
doceremus christianorum divisionem. Ita: «... et quasi per humanae jragilitati 
debitam traditionem... ». 

Linn. 12-13: « Et quidquid est de salute individuorum... »: Ne occasio detur 
intelligendi hominem individuum salvari vi institutorum cuiuscumque confessio- 
nis aut religionis, unde et aperiatur via indifferentismo religioso, addendum quid 
proponam, scilicet: « Et quidquid sit de salute individuorum, Deo misericorditer 
respiciente et suscipiente sinceritatem fidelitatemque eorum in adhibendis illis 
mediis salvationis quae ad manus habent, certum est divisionem etc. ». 

Pag. 254, n. 10, linn. 22-29: « Certo non ignorat... remanent fratres ». Nobis 
videtur impraecisa satis longaque nimium praesentatio. Suggerimus hanc redac- 
tionem: « Communia namque bona, traditiones peculiares scilicet et sacra mysteria, 
suscepta ab Apostolis et Sanctis Patribus et tenaciter a fratribus Occidentalibus 
aeque ac Orientalibus retenta, vinculum firmissimum, etsi aliquando ob dissensio- 
nes neglectum, agnovit et confitetur ». 

Pag. 256, n. 15: Videtur quid instructionibus pastoralibus relinquendum, ut- 
pote transitoria et nimium concreta praecipiens. 

N. 16: Videtur insufEciens, cum de sola Orientalium devotione mariana lo- 
quatur. Suggerimus inmittendum post illa verba lin. 30: « ... laudatores ardore et 
suavitate eloquii insignes »; « immo et populus universus Christiani Orientis, non 
minus ac Occidentis, intima sinceritate et tenerrima devotione ac honore, post illum 
Christi, maximo prosequutus est semper et prosequitur. Maria etenim est Ecclesiae 
unitatis, non modo potentissima oratrix, verum et fortissimum dulcissimumque 
vinculum; omnes namque orientis et occidentis fideles in una domo Ecclesia filii 
sumus, qui unam Matrem agnovimus, veneramur , oramus diligimusque Mariam ». 

Pag. 257, n. 18, linn. 12-14: «Non tamen... et exponatur ». Loco huius mi- 
nus forte accurati hoc proponerem: « Expressiones, temporum mediorumque ne- 
cessitate diversas, oportet ut recte intelligantur et exponantur, cum unius eius- 
demque veritatis divinitus revelatae sint expressiones pro humano posse sincere 
et fideles ». 

N. 19: Integer videtur auferendus. 

N. 20: Cum fons veritatis revelatae non sint Patres ut humani doctores, sed 
divina Traditio, cuius illi sunt et integritatis transmissores et explicationis ministri, 
verius mihi videtur dicendum: linn. 27-30: «... studium quoque Patrum... origo ». 
« ... studium quoque sacrae Traditionis a Patribus tum orientalibus tum occiden- 
talibus summopere custoditae et expositae quod nostris diebus magno quidem ho- 
nore iam ^ magis etc. ». 

N. 21: Ut iacet videtur instructio privata alicuius Sacrae Congregationis. Sug- 
gerimus: « Hac occasione sumpta Concilium quoscumque sacrae scientiae cultores 
monet ut omnino abstineant a condemnatoriis qualificationibus , positivam autem 
sacrae veritatis elucubrationem in singulis quidem quaestionibus, potissimum vero 
in exponenda doctrina de Ecclesia, prosequantur ». 

Pag. 258, n. 22: Videtur pariter occasionalis instructio. Substituerem : « Oecu- 
menismum verum, illum scilicet unius divinitus revelatae et traditae veritatis con- 
fessione et christianae vitae in caritate conformis organica diversitate fulcitum, su- 

scipientes reiicimus, et reiiciendum praecipimus, falsum irenismum veritatis su- 
sceptionem puram jirmamque negligentem et similitudines externas et sensa quae- 
rentem ». 

N. 23, Hn. 23: « ...Ecclesia considerat... ». Ut Ecclesiae fides de re lucescat 
dicendum videtur: « Ecdesia agnovit, declarat, commendat et custodiri iubet ». 

Pag. 260, n. 28, lin. 7: Ut vinculum visibilis Ecclesiae unitatis a Concilio 
stabiliatur et profiteatur videtur addendum: « Igitur episcopi et pastores orientalis 
Ecclesiae gregem sibi commissum regant et pascant libere, directe et adhibitis, cum 
opus fuerit, consiliis et apostolicis curis Romani Pontificis, qui Petri successor est 
et visibilis in terris Christi Iesu, Supremi nostri Pastoris, Vicarius ». 

N. 29, linn. 14-19: « Qui enim... exhibeant » auferantur. Non enim soli la- 
tini caritatem offenderunt; neque prudens est incusationem Ecclesiae vel in parte 
fieri a Concilio. 

N. 30, linn. 30-35: « A vera... (Mat. 5, 22)» auferantur. Iisdem rationibus. 

Pag. 261, n. 31, lin. 21: «Erroribus tempore...». Corrigenda expressio ne 
incusentur illi qui, forte humanitus debiles, ministerium sincere adimplere conati 
sunt sacrum. Ita: « Erroribus, humanae debilitati, quae ministris humanis Ecclesiae 
in hoc mundo degentibus necesse est ut obveniant, debitis, tempore acto... ». 

Pag. 262, n. 34, linn. 7-12: « Qua in re... (Ezech. 34, 2 ss.) » auferantur, ut- 
pote Ecclesiae pastores deprimentes. 

Pag. 262, n. 35, lin. 22: « ... aciem communem contra... » compleatur ne in- 
differentismo religioso faveat. Ita: « ... aciem communem, sua quisque ex parte 
et veneratione erga Deum veritatis et vitae sibi agnitum et dilectum agens, contra 
atheismum... etc. ». 

Lin. 25: « Viribus unitis... » mutetur in « viribus coniunctis... ». 

Pag. 263, n. 37, linn. 5-9: Veritas Concilii et Ecclesiae conscientiae postulat 
ita redigatur: « Haec Sancta Synodus ea libenter agnoscit, et ab omnibus fideli- 
bus agnoscenda praecipit, ea quibus in historia traditionibus et institutis propriis 
fratres orientales bene meriti fuere, prout clare testantur documenta ». 

Pag. 265, n. 46, lin. 29: « ... promovenda sacrum... ». Addendum propter 
munus confirmandi Romanae Ecclesiae: « promovenda, et in posterum inviolabi- 
liter servanda, cum, Deo miserante, obtenta fuisset sacrum ». 

Pag. 266, n. 47, lin. 5: « ... sub caelo est natione seligantur... ». Addendum 
ut salvetur discretio Romani Pontificis: «... sub caelo natione, prout temporum 
conditio et negotiorum necessitas postulaverit, seligantur ». 

Linn. 5-8: « Id autem... communis ». Ne Romani Pontifices accusari videantur 
corrigendum: « Id autem quam maxime haec Oecumenica Synodus in memoriam 
revocat omnium cuiusque gentium fidelium, quod omnes partes aequales Ecclesiae 
tanquam membra unius corporis Christi, sub uno coalescunt Capite, qui neque 
orientalis est neque occidentalis, sed Pater Communis, ab omnibus electus, ab 
omnibus susceptus, a Deo omnibus sine distinctione datus, visibilis in terris Iesu 
Christi Domini Nostri Vicarius ». 

7 

Exc.mus P. D. MARCELLINUS OLAECHEA LOIZAGA 
Archiepiscopus Vdentinus 

Em.me Praeses, venerabiles Fratres, 

Stylo brevi et sententia clara, quasdam animadversiones schemati 
de unitate Ecclesiae: ut unum sint, 1 proponere audeo. 

1. De his quae minus exactae, ne dicam erroneae, in schemate ap- 
parent: 

a) Pag. 251, lin. 7: Peccatum definitur tamquam « odium », et 
confirmatur citatione Evangelii Ioannis. At non omne peccatum odium 
sapit. Quis enim audebit asserere Petrum negantem odio habuisse Chri- 
stum negatum? Saepe saepius peccatum et ignorantiam et debilitatem, 
non odium, sapit. Nec citatio Ioannis opportune affertur in medium, cum 
ibi non de peccato in genere, sed tantummodo de speciali peccato sermo 
sit. Textus ergo schematis potest remanere prout iacet, omissis verbis 
« quod est odium » et citatione Ioannis. 

b) Lector, etsi pronus ad rectam intelligentiam verborum sit, 
non recte intelliget definitionem quae de Ecclesia proponitur pag. 251, 
linn. 21 et 22. Ibi asseritur Ecclesiam esse « societatem electorum qui 
cum Christo uniuntur et ab eo salutem consequuntur ». Sed non videtur 
quomodo haec cohaereant cum his quae iterum atque iterum edocentur 
a magisterio. Ecclesia non est tantum adunatio electorum qui salutem 
consequuntur. In ipsa enim locum insuper habent iusti, qui possunt a 
statu iustitiae deficere, et peccatores qui, gratia Dei abutentes, peribunt. 

c) Accedit identificatio iurisdictionis cum charactere visibili Ec- 
clesiae terrestris, pag. 252, lin. 32. Cum tamen multa ad potestatem 
ordinis spectantia visibilia sint, v. gr. in ordinatione sacerdotali, in con- 
fectione Sacramenti Eucharistici et in oblatione sacrificii Missae. 

a) Tandem, pag. 253, linn. 28 et 30, non satis clarescunt diffe- 
rentiae et relationes quae intersunt inter Ecclesias, terrestrem, invisi- 
bilem et caelestem. Nam Ecclesiae invisibilis et caelestis videntur ibi 
identificari. Nunc autem, Ecclesia terrestris elementum habet invisibile 
quo animatur et alitur; et elemento invisibili Ecclesia insuper caelestis 
ditatur. 

2. Audivimus, et audituri erimus, ni fallor, Patres lamentantes sche- 
mata duplici defectu laborare, defectu scl. rudioris et profusioris sermo- 
nis. Schema de unitate Ecclesiae uberem copiam nobis affert verborum, 
quae nec brevitatem nec suavitatem sapiunt: 

a) Non sapiunt suavitatem verba, v. gr. « graviter errat », « er- 
ror multo perniciosior », « calamitas nimis dolenda », « desperandum 
sit », quae supprimenda credo. Ex altera parte, quae pag. 254, § 11, 
dicuntur de Conciliis et Romanis Pontificibus unionem cum Orientalibus 
totis viribus olim procurantibus, quamvis historiae apprime respondeant, 
suavius erit reticere, ne auto-defensionem sapiant. 

b) In secunda parte schematis, a n. 13 usque ad finem, stylus 
profusus superabundat. Sufficeret in genere meminisse elenchum me- 
diorum quibus unio foveri posset; media supernaturalia: oratio, devotio 
erga Beatam Virginem Mariam et caritas; media theologica: usus me- 
thodi, verborum, fontium, apud Orientales usitata; media liturgica, psy- 
chologica et practica. Alias decretum in sacram concionem vertitur, 
quod absit 2 Gratias. Dixi. 



In textu scripto tradito: 1 de unitate Ecclesiae. 2 deest. 

8 

Exc.mus P. D. IOSEPH KHOURY 

Episcopus Tyrensis Maronitarum 

Em.me Vraeses, venerabiles Patres et dilecti Observatores, 

Loquar etiam nomine aliquorum fratrum episcoporum illius Eccle- 
siae quae multum adlaboravit per saecula ad servandam catholicitatem 
in oriente, ad adiuvandos quoque alios in reditu, servatis melioribus 
relationibus quoque cum fratribus non-catholicis. 

Schema decreti quod nobis proponitur et quod melius diceretur de 
unione christianorum, ut iam dictum est, nobis videtur niti aliquibus 
praesuppositis, quae seriam clarificationem appellant, animo irenico si- 
mul et sincero, ita ut sic dictus oecumenismus, qui procedit ex sensu 
indubitanter generoso et profunde religioso, non fundetur super aequi- 
voca. 

1. Et primo quidem, fratres quos quaerimus simul sunt orientis 
et occidentis. Et nemini latet influxum reciprocum et relationes mutuas 
inter hos et illos augeri de die in diem, praesertim temporibus nostris. 
Unde minime convenit subiectum dividi ita ut de eadem re in quattuor 
schematibus et mediantibus tribus commissionibus conciliaribus tractetur. 

2. Decretum hoc, quod ad omnes fratres dissidentes non dirigitur, 
nedum omnes orientales videtur respicere, et patet etiam ex disceptatio- 
nibus quae de eo usquedum auditae sunt, ita ut non appareat mereri 

nisi titulum « Decretum pro Graecis », ad moclum illius Florentinae sy- 
nodi, quae tamen similia aliis consecravit. Et revera, sicut non est una 
Ecclesia in protestantismo, sed plures inter se valde diversae, ita non 
datur una Ecclesia orientalis sed plures, ut iam rectissime notavit em.mus 
Lienart, Ecclesia nempe Nestoriana et illae Coptorum et Aethiopicorum, 
Armenorum et Syrorum, Malabarensium et Malancharensium. Hae om- 
nes Ecclesiae, cum catholicis Ecclesiis parallelis — et nostra — veram 
haereditatem habent antiquiorum patriarchatuum Alexandriae, Antio- 
chiae, ut nihil de Hierosolymitano dicatur. Hae omnes importantissimae 
sunt, tum propter numerum qui est plus viginta millionum, tum propter 
traditionem christianam quam servant, praesertim Syriacam et Antioche- 
nam genuinam, tum etiam, propter spem eorum futuri laboris in par- 
tibus Asiae et Africae, non oblitis eorum meritis in evangelizatione, sae- 
culis praeteritis, usque ad Indiam et Cinam, millionibus conversionibus 
peractis et numerosissimis martyriis subitis. Hae omnes tandem Ecclesiae 
a Byzantinis valde discrepant, et cum eis modus byzantinus loquendi 
minime confert. 

Porro patet schema nostrum aut illos ignorare, aut erga eas locu- 
tione inapta uti. Quod iniuria etiam est ceteris Orientalibus Patriarchis 
hisce praesentibus. 

3. Patres orientales non debent praesentari ut patrimonium priva- 
tum alicuius particularis Ecclesiae, ut saepe advenit, et ex contextu 
schematis nostri apparet. Sunt enim Patres omnium orientis Ecclesiarum 
quae eos uno plausu extollant, immo et totius Ecclesiae catholicae, quae 
eorum tempore sola feliciter catholica exstabat. Et praecise quidem per 
modum exempli: Athanasius et Cyrillus Alexandrini fuerunt, et contra 
novam Romam, iuvante vetere, impugnati sunt; Chrysostomus et Na- 
zianzenus Antiocheni exstiterunt, et, si in sedem Constantinopolitanam 
sederunt, fuit per tempus valde breve et non in pulchriorem finem, ad 
sedem romanam etiam appellantes; Basilius et Nyssenus nihil cum ci- 
vitate imperiali commune habuerunt, et de schismate antiocheno alibi 
conversati sunt. Ergo hi Patres et ceteri, omnes minime debent traditioni 
pure byzantinae annexari, nec a cetero oriente, immo et ab occidente 
alienos computari. 

4. Et hoc nos ducit ad considerationes sat graves. De mutua rela- 
tione inter orientem et occidentem res omnino exaggeratae in hac sacra 
aula auditae sunt. Exaggeratio autem iustae causae nihil prodest; e con- 
tra magnum nocumentum affert. Dictum est v. gr. « Oriens est Oriens 
et Occidens est Occidens; Oriens nihil Romae debet; sunt Ecclesiae pa- 
rallelae, etc. ». Liceat nobis, qui etiam orientales sumus, a sic dictis 
valde discrepare. Ecclesia Christi equidem una est, et sedes Petri unica. 

Et hoc ipsum a Patribus nostris orientalibus didicimus. Una est aposto- 
lica sedes in occidente, sed plures in oriente exstant, scl. Petri etiam et 
Iacobi et Marci; et minima apostolicitate fruit illa Ecclesia quae prae- 
potentiam quaesivit a sua praeeminentia civili, propter quam multas 
Ecclesias e sinu catholicitatis propulsit, suos quoque pupillos in fide 
cum ea in separatione deduxit. Nunc autem super stat memor gloriae 
peractae reducta ad proportionem parvae dioeceseos ab ipsis filialibus 
tertia Roma et ceteris discussa. Non ergo construenda est unio super 
mythos, sed super realitates, si liceat dicere, super cathedram unicam 
quae est Petri, amantem et amatam, comprehensivam et comprehensam, 
totius Ecclesiae fidem servantem et disciplinam renovantem etiam suis 
sacrificiis et augusto exemplo. Oriens non est Oriens, et Occidens Oc- 
cidens. Sicut in Christo enim nec Graecus nec Barbarus, ita etiam nec 
Oriens nec Occidens, sed nova creatura. Unus eget altero, unus debet al- 
terum respicere, alter debet alterum sequi. Iter unilaterale Ecclesiae pa- 
rum prodest, sed multo minus lethargia. Olim forsan aliquis sensus culpa- 
bilitatis catholicis nimis defuit, hodie, secundum aliquos, soli catholici 
deberent « mea culpa » dicere. Nec hoc, nec illud. Caritas, ita, et multa; 
sed non servilitas erga qualemcumque partem. 

5 et ultimo. Ceterum quod ab aut pro orientalibus exigitur legitime, 
etiam a et pro tota Ecclesia optatur. Scl. v. gr.: renovatio liturgica pro- 
funda, increscens amor Scripturae et Patrum, reditus semper repetitus 
ad Spiritum Evangelii, affirmatio apostolicitatis episcopatus et collegia- 
litatis Ecclesiae cum et sub Petro, decentralizatio quaedam regiminis et 
positiva connexio Ecclesiarum inter se, applicatio in occidente eorum 
valorum quos feliciter servavit orientalium traditio et orientalibus illo- 
rum progressuum quos latini mirabiliter consecuti sunt; deductio in pra- 
xim doctrinae constantis Pontificum Romanorum circa respectum debi- 
tum traditionibus orientis et nihilominus elaboratio unius legislationis 
et unius doctrinae conciliaris et orientalibus et occidentalibus, servatis 
pro unoquoque servandis, ita ut magis eluceat unitas et aequalitas inter 
fratres; reductio etiam animi nimis iuridici et mere administrativi, et 
diffusio huius spiritus humanitatis et humilitatis et oboedientiae Spiritus 
Sancti ductui, quem in faciem Ecclesiarum omnium Ioannes Romanus 
Pontifex mirabili modo illustrat. 

Hae videntur media efficacia ad instaurandam aut saltem praepa- 
randam unionem inter christianos, de quibus silet potius schema nostrum. 
Ergo dicendum nobis eum cum aliis duobus schematibus de oecumeni- 
smo, cura commissionis theologicae et secretariatus unionis elaboratis, 
in unum reduci debere et in tractatu generali et completo de Ecclesia 
includi. Ita tamen ut appareat opus unionis esse non unius personae 

aut Ecclesiae particularis, sed omnium christianorum et universarum 
Ecclesiarum, consideratione habita modo debito earum venerabilium 
orientis Ecclesiarum ad quas onus et honor fuit nobis vestram fraternam 
attentionem revocare. Gratias! [Plausus]. 

9 

Exc.mus P. D. MICHAEL DARMANCIER 

Episcopus tit. Auguritensis, vic. ap. Insularum Vallis et Futuna 

Venerabiles Fratres, 

Schema nobis propositum sinceram erga fratres separatos caritatem 
exprimit. Erga illos enim verbis non utitur nisi reverentia amoreque ple- 
nis; quod valde novum in textu conciliari apparet, notatu dignum et in 
posterum valde commendandum. 

Etsi, revera, sine caritate reconciliationis operi impares omnino su- 
mus, illi tamen accedere debet humilitas ac, si res ferat, poenitentiae 
spiritus; secus enim huiusmodi quaestiones haud recte intelleguntur. His 
autem characteribus hoc schema meo quidem iudicio 1 magis pollere 
deberet. 

De hac re non iterabo quae tam excellenter a rev.mo De Smet iam 
dicta sunt, quorumque grato animo memores sumus omnes. Mihi tamen 
fratres orthodoxos in memoriam peculiariter revocanti, fateri liceat in 
hoc schemate Romanam Ecclesiam propriae historiae anteactae nimis 
contentam videri nec satis consciam delictorum quae tam a membris 
quam a praesulibus eius sunt patrata. Quorum aliqua efferam exempla. 

1. In par. 7, lin. 10, legimus: « Proh dolor! lamentatur Mater Ec- 
clesia divisiones et schismata, quae in sinum suum per iniuriam tempo- 
rum et fragilitatem hominum irrepserunt ». Ecclesia Mater certe lamen- 
tatur divisiones, sed quare aperte non fatetur sese pro sua parte ad 
schismatum originem saltem indirecte propriis infirmitatibus contulis- 
se? Melius esset si cum Hadriano papa VI confiteremur divisionem Deum 
permisisse propter peccata hominum ac praesertim sacerdotum et prae- 
latorum. 

2. In par. 11, linn. 32-35, legimus: « Ecclesia Catholica ... nun- 
quam ab opere cessavit ut communionem omnium in Christo credentium 
ubique instauraret, mediis divinis et humanis adhibitis ». Quis fratrum 
orthodoxorum his verbis assentire poterit? Pluries, enim, temporum de- 
cursu, legati vel procuratores Ecclesiae Romanae improbe et dominandi 
studio cum orientalibus egerunt. Sufficiat in mentem revocare quo modo 
card. Humbertus ad Michaelem Cerularium se habuerit. 



672 



ACTA CONC. VATICANI II - PERIODUS I 



3. Gratias agimus huius schematis auctoribus qui ad Litteras Ency- 
clicas Leonis XIII Orientalium dignitas referunt, in quibus Litteris quid- 
quid ad relationes cum Orientalibus pertinet firmum et optimum fun- 
damentum invenit. Verumtamen hae ipsae Litterae Encyclicae in gravis- 
simis quidem rebus interdum violantur, de quo queri solent fratres no- 
stri Ecclesiarum catholicarum orientalium, suis traditionibus tam fer- 
venter inhaerentes, penitusque perspicientes munus quod ipsis in re 
oecumenica erga orthodoxos incumbit. 

Eorum duo recentiora exempla memoranda sunt, scilicet: Ius Cano- 
nicum Orientale a Sancta Sede, in titulo de personis recenter edito, 
iusta et traditionalia iura patriarchis non tribuit; de cetero, duobus annis 
elapsis, vetitus fuit communitatibus orientalibus in America 2 usus li- 
turgicus linguarum vernacularum, quod decretum, deinceps a Summo 
Pontifice feliciter revocatum, nihilominus manifestat indebitam immix- 
tionem Supremae Congregationis Sancti OfEcii in res liturgicas orientales 
ad illam non pertinentes. Duo quidem praedicti actus, qui, utpote aucto- 
ritatis abusus, fratres nostros graecos melchitas eorumque venerabilem 
patriarcham tantum offenderunt, pessime orthodoxos affecerunt. 

4. In par. 27, linn. 34-36, Ecclesia latina conatur corrigere opi- 
nionem in oriente vigentem quod latini velint iura privilegiaque orien- 
talium minuere... 3 Illa tamen intentio ad effectum non perveniet nisi 
Concilium, sicut clarissimus relator huius schematis commendavit, so- 
lemnem actum posuerit unde impossibiles in posterum fiant praedictae 
orientalium dignitatis deminutiones. 

In hac via unitatis 4 non progrediemur nisi illa humilitate ducti 
quam S. Evangelium ante nos in aula semper apertum tantis verbis incul- 
cat, et Summus Pontifex Ioannes XXIII instanter commendat. 

Huic schemati, in sensu supra dicto emendato, libenter assentiam. 
Sed aliunde legimus 5 in schemate de Ecclesia, caput ... 6 XI cui titulus 
inscribitur de oecumenismo, cuius inspiratio a principiis praesentis sche- 
matis satis discrepat. Ad quam contradictionem solvendam et ad supra- 
dictas emendationes faciendas, humiliter 7 propono totam hanc de oecu- 
menismo materiam ad competentem commissionem, scilicet secretaria- 
tum pro unitate, committere. Dixi. 



In textu scripto tradito: 1 deest. 2 deest. 3 De hac quidem re gau- 
demus. 4 deest. 5 stupens reperi. 6 quoddam. 7 deest. 

10 

Exc.mus P. D. DOMINICUS HOANG VAN DOAN 
Episcopus tit. Saccaeotenus 

Venerabiles Patres, Observatores dilecti, 

Liceat mihi pauca animadvertere circa schema de Ecclesiae unitate. 

1. Neminem latet quod, non obstante magna discrepantia, maxima 
exsistit relatio inter hoc schema de Ecclesiae unitate et illud schema 
de Ecclesiae Oecumenismo, seriei II, cap. XI, pag. 80. 

Nunc autem ad evitandam confusionem, repetitionem, necnon su- 
spicionem ex parte fratrum Protestantium, Anglicanorum et aliarum de- 
nominationum christianarum, propono ut utrumque redigatur in unum. 

SufEcit ponere principia eaque applicare ad communitates sive ca- 
tholicas romanas, sive protestantes, sive Ecclesias dissidentes orientales, 
sive communitates separatas occidentales. Et in expositione argumentorum 
procedendum est modo christiano, modo fraterno ac humano, magis quam 
auctoritativo, sicut iam dixit card. Lienart. 

2. Citatio Bibliae non est iuxtapositio textuum sacrorum; oportet 
coordinare rationabiliter citationes, ita ut veritas appareat et ita ut mens 
humana ducatur faciliter ad agnoscendam veritatem; mens enim humana, 
sicut dixit S. Thomas, procedit dividendo, componendo, et sic ordinate 
ad veritatem accedit. 

3. In n. 2, ubi verba inter uncos posita indicant: « De Ecclesia ter- 
restri et caelesti », sed natura Ecclesiae terrestris non bene manifesta- 
tur, quia nos non legimus nisi « Corpus mysticum », « societas electorum 
qui ad Christum uniuntur », etc. Nunc vero Ecclesia terrestris constat 
ex hominibus et quidem hominibus habentibus ossa et carnem, nempe 
ex hominibus concretis et individuatis. Unde Ecclesia terrestris est vi- 
sibilis. Iterum ibidem dicitur « electorum », « societas electorum », et 
etiam non clare manifestatur natura Ecclesiae visibilis, quia iuxta Evan- 
gelium, praesertim ex S. Matthaeo, cap. 13 ubi sunt septem parabolae 
quibus optime monstratur natura Ecclesiae visibilis, in Ecclesia terrestri 
non solum sunt boni sed etiam mali, non solum electi sed etiam vocati. 

Unde propono ut ibi addatur: « Ecclesia Corpus Mysticum, societas 
visibilis electorum ac vocatorum... ». 

Et idem ibi, quando dicitur: Ecclesia caelestis consummabitur (in 
n. 4), ego propono dicendum esse « consummata », nempe « Ecclesia 
consummata in caelis » et « Ecclesia terrestris adhuc militat contra dia- 
bolos, contra omnia mala... » etc. 

Habeo adhuc multas animadversiones; sed quia iam factae sunt ab 
aliis, et sic ego eas omitto, et tradam disceptationem rev.mo secretario. 
Dixi. 



Textus scripto traditus: 

Liceat mihi pauca animadvertere circa prooemium schematis de unitate Eccle- 
siae pag. 251. 

1. Neminem latet quod maxima est connectio inter hoc schema de Ecclesiae 
unitate et illud schema de Ecclesiae Oecumenismo, seriei II, cap. XI, pag. 80; 
idem enim substantialiter invenitur in utroque. 

Nunc autem ad vitandam repetitionem humiliter propono ut utrumque schema 
redigatur in unum. 

Sufficit ponere principia eaque applicare ad communitates sive catholicas ro- 
manas, sive orientales dissidentes, sive occidentales separatas, ut inde deducantur 
conclusiones et normae pro omnibus. 

2. Citatio Bibliae non est pure et simpliciter iuxtapositio textuum biblico- 
rum; sed oportet citationes rationabiliter coordinare, disponendo secum prius et 
posterius, ut mens ad veritatem agnoscendam faciliter ducatur; mens enim humana, 
secundum divum Thomam, procedit dividendo et componendo et ordinatim ad ve- 
ritatem accedit. 

3. N. 2: verba inter uncos posita sic leguntur: De Ecclesia terrestri et cae- 
lesti. Attamen natura Ecclesiae terrestris ambigue monstratur, quia in hoc numero 
vocatur Ecclesia societas electorum qui cum Christo uniuntur et ab eo salutem 
consequuntur. 

Ecclesia terrestris constat ex hominibus concretis et individuatis; in Ecclesia 
sunt non solum boni sed etiam mali, et tam electi quam vocati pertinent ad Eccle- 
siam terrestrem. 

Audeo proponere addere adverbium « visibilis » ante vocem « societas » in 
n. 2. Item ibidem dicendum est « vocatorum ». Sic correctus, n. 2 ita legitur: 
« Hoc Corpus Christi est Ecclesia, societas visibilis vocatorum et electorum qui 
cum Christo uniuntur et ab eo salutem consequuntur ». 

4. N. 4, lin. 2, loco « consummabitur » dicendum est « consummata »; sic 
correctus textus ita legitur: « Hinc est duplex Ecclesiae status. Ex una parte, iam 
cum Christo consummata, Ierusalem nova etc. ». 

Aliae sunt adhuc animadversiones, sed quia factae sunt ab aliis, ideo inter- 
rumpo. 

11 

Exc.mus P. D. VINCENTIUS ENRIQUE Y TARANCON 

Episcopus Celsonensis 

Venerabiles Patres, 

Placent schematis res et elocutio, maxime spiritus quo informatur. 

Manifesto perspicitur Ecclesiae studium pastorale, quae omnes chri- 
stianos coadunatos cupit, et eximia caritas qua fratribus a nobis disiectis 
consulimus... 1 

Aliquid tamen subnotandum habeo quod ad priorem partem sche- 
matis attinet. 

Prior pars eam prodit doctrinam quae fundamenta normis subse- 
quentibus praebet; eadem prospicit finem decreti intentum in doctrina 
exponenda sicuti iam explicatum fuit ab ipsa commissione praeparatoria. 
Quod quidem aptum et legitimum mihi videtur, dum hoc laudabile in- 
tentum expositionem doctrinae diffusam aut obscuram minime reddat; 
adhuc etiam ipsam veritatem non sine magno periculo erroris aut de fide 
deductionis tradere non cogat. Vitanturne talia pericula in hac priore 
parte doctrinali? Non ausim affirmare, immo magno teneor metu ne doc- 
trina vera, ita proposita, ambiguis et erratis interpretationibus ansam 
praebeat. 

Brevitatis gratia, unum tantum exemplum proponam: in n. 6 dici- 
tur: « Christus est Caput omni modo, in omni ordine, sub omni re- 
spectu... Petrus vero, vel eius successor, est caput modo vicario, et qui- 
dem in ordine iurisdictionis, seu Ecclesiae visibilis ». 

Haec pronuntiata vera sunt. Sed ut indicantur, maxime in contextu 2 
nonne ansa praebetur distinctioni nimis frequenti his temporibus inter 
« Ecclesiam caritatis » et « Ecclesiam iuridicam », ut si duo diversa es- 
sent, et quodam modo, disiuncta et extranea, ut duae lineae parallelae 
simul protractae quin mutuo interferantur? 

Certum est enim in Ecclesia — Corpore Christi — duas species 
aut partes esse, sed ambas essentiales mutuo influxu mutuaque coniunc- 
tione. Ut in Christo duae sunt naturae sub unitate personae et duo sunt 
in homine elementa distincta quid unum constituentia; sic nempe Ec- 
clesiae interius exterius, supernum humanum ita unum efformant, ut 
isti duo aspectus, salva opera Christi, disiungi nequeant. 

Verum est etiam in schemate dilucide explicatum esse, quare no- 
stri dilecti fratres nomine christiano etiam insigniti, Christi ut nos 
etiam studiosi, et eum sequi cupientes, vitae divinae etiam sint parti- 
cipes, et possint uniti esse cum Christo. Sed praeterire non possumus 
hoc extra modum rectum esse a Christo stabilitum. 

Illi sunt bona fide. Quidquid per eos est, omne ut Christo serviant, 
sine dolo malo faciunt. Et « facienti quod est in se, Deus non denegat 
gratiam ». 

Sed ut in Christo theologi loquuntur de « communicatione idioma- 
tum »; et in homine corpus et anima sociantur et sibi mutuo influunt, 
sic in Ecclesia vita supernaturalis alte insedit et vivificat structuras iuri- 
dicas et humanas, quae structurae eatenus tantum dici possunt Ecclesiae 
propriae, quatenus in mundum vitam supernaturalem producunt... 3 

Praeterea ex istis propositionibus, ut in schemate exarantur, sequi 

videtur coniunctiones fidelium cum suis pastoribus, membrorum corpo- 
ris cum capite, visibili ordine iuridico tantum contineri, ut ab auctori- 
tate publica membra cuiuslibet societatis humanae perfectae pendent. 

Id liquet, ut in n. 4 schematis dicitur, quod « Oportet proinde ut 
(Ecclesia) structuris societatis humanae utatur », et quod Ecclesia ... 4 
est societas perfecta. Hoc tamen nude teneri non potest, Ecclesiam esse 
similem societatem societati civili, rationemque qua eius membra et 
caput consociari eamdem esse ac societatis cuiuslibet. 

Aliae namque societates sunt ordinis solius iuridici. Sufficit actus 
iuridicus ut ad eas accedatur. Ecclesia vero vi gaudet supernaturali quae 
ita suas structuras iuridicas permeat, ut novus ortus requiratur — sacra- 
mentum regenerationis Baptismus dicitur — ad eius civitatem adipi- 
scendam. 

Et Baptismus, ut reliqua sacramenta, Ecclesiae sunt patrimonium, 
ipsaque per suos pastores administrat, ut per eadem supernaturalis vita 
ad animas evadat. Ut in ipsa liturgia asseritur: « Deus, qui apostolis tuis 
Sanctum dedisti Spiritum » — legimus in Confirmationis ritu — « et 
per eos eorumque successores ceteris fidelibus tradendum esse volui- 
sti ». Fidelium respectus cum suis pastoribus — episcopo, Romano 
Pontifice — non solum iuridici sunt, sed etiam vitae pleni. Romanus 
Pontifex ut sponsor et praeses nostrae unionis cum Christo. Episcopus, 
ut anulus, fideles iungit cum Romano Pontifice et cum Christo. Viae 
iuridicae sunt tamquam rivuli proprii quibus vita supernaturalis effluit 
in hominum sanctificationem. 

Mea itaque sententia est, dilucidius exponi doctrinam oporteret, 
ut haec pericula praeoccupentur, hanc mutuam dependentiam duorum 
aspectuum Ecclesiae significando, et declarando quomodo potissimum 
« in ordine iurisdictionis », optimo iure fiat « societas eorum qui in 
Christo uniuntur et ab eo salutem consequuntur ». Dixi. 



ln textu scripto tradito: 1 Et ipse tenor praeditus est ea indole haud semel 
in hac aula conciliari ostenta. 2 deest. 3 Hae sunt iustae rationes, et veri 
Christi modi, et hoc duplici respectu Christus suam unicam Ecclesiam constituit. 
4 iurisconsultis auctoribus. 

12 

Exc.mus P. D. REGINALDUS ADDAZI 

Archiepiscopus Tranensis et Barolensis 

Venerabiles Patres, 

Circa schema constitutionis de Ecclesiae unitate haec quae sequun- 
tur animadvertere mihi fas sit. 

1. Omitto sermonem de hoc schemate inserendo in schema consti- 
tutionis de Ecclesia, tamquam eius parte integrali, quia iam hoc sensu 
provisum est, ut nobis nuntiavit exc.mus secretarius huius Sacrosancti 
Concilii. 

2. Circa titulum praesentis schematis, mihi videtur melior esse iste, 
scl. de Ecclesiarum unione quam ille de Ecclesiae unitate. Nam unitas 
est nota seu dos Ecclesiae et de hac nota non agitur impraesentiarum, 
saltem, ut dicitur, ex professo. Agitur e contra de opportuna actione 
ab Ecclesia latina exercenda hoc fine, ut fratres separati revocentur ad 
domum Patris. Haec actio, Deo benedicente, operatur unionem, et non 
unitatem; nam unitas, ut iam sapienter dictum est in hac aula, semper 
est in Ecclesia sicut quaedam proprietas, quae naturaliter ab eius na- 
tura fluit. 

3. Hoc schema mihi videtur nimis prolixum, ut ceteroquin sunt 
etiam alia schemata, quae nobis iam exhibita sunt. Potius quam decreta 
synodalia, schema istud profert optima exemplaria seu specimina pasto- 
ralis homiliae. Videantur, v. gr., nn. a 13 ad 17, in quibus suggeruntur 
media supernaturalia adhibenda ad consequendam unionem. Optima 
quidem sunt ista media et necessaria, sed paucis lineis indicari poterant, 
quin recurreretur ad duas fere paginas. Pluries in hac aula audivi Patres 
conqueri de indole nimis scholastica schematum. Unusquisque utique 
in suo sensu abundet; sed utinam a scholasticis, 1 et imprimis ab eius 
principe, S. Thoma Aquinate, unum hoc saltem addisceremus, nempe 
multa, profunda et solida dicere verbis paucis, concinnis et claris! 

Occasionem nactus, rogo vos, venerabiles Patres, ut sinatis me can- 
dide mentem aperire circa rem non parvi momenti. Perplures Patres ita 
sunt « pastoralitate » (sit venia verbo) imbuti, ut videantur parvipen- 
dere theologiam sic dictam speculativam seu systematicam. Frequens con- 
questus resonuit in hac aula quod istud vel illud schema est nimis scho- 
lasticum et parum pastorale. Liceat dicere quod docere veritatem ut est 
in se, est munus summe pastorale, quod propterea nec negligere pos- 
sumus nec pessumdare. Sed quemadmodum, ut docet S. Thomas, « in- 
tellectus speculativus extensione fit practicus »... 2 , ita theologia specu- 

lativa, quatenus nostrum ministerium inspirat et ducit, fit practica, seu, 
si melius placet, fit pastoralis. Non possumus igitur fructuose adlabo- 
rare ad fratrum separatorum reditum sine perspicua et integra veritatum 
catholicarum expositione. 

4. Quoad res in schemate contentas haec duo solummodo 3 adno- 
tare placet: 

a) In pag. 251, sub n. 2, sermo fit de Ecclesia « terrestri et cae- 
lesti ». Utraque Ecclesia ad modum unius definitur: « Societas electo- 
rum ». Si electi, iuxta currentem terminologiam, intelleguntur praede- 
stinati (Omnes praedestinati — scribit S. Thomas — sunt electi a 
Deo... 4 ), non mihi apparet bona ista definitio. Timeo ne confundenda 
sit cum duabus propositionibus Ioannis Huss, a Concilio Constantiensi, 
sess. XV, tamquam haereticis damnatis. Prima sic sonat: « Unica est 
Sancta universalis Ecclesia, quae est praedestinatorum universitas »; 
altera sic: « Praesciti non sunt partes Ecclesiae ». Iudicet haec sacro- 
sancta Synodus de veritate horum meorum verborum. Utcumque res se 
habeat, puto melius a S. Thoma definiri Ecclesiam « Congregationem 
fidelium »... 5 

b) In pag. 261, sub n. 31, ad linn. 18, 19 et 20, legitur: « non 
tumidum pharisaeum, sed humilem secuti publicanum, pectora percu- 
tiamus, misericordiam divinam supplici voce implorantes ». Cur? Quia 
etiam Ecclesia Romana, ut ex contextu eruitur, suis erroribus, sua in- 
comprehensione, fuit causa illius dirissimi schismatis, quo Ecclesiae 
Orientales seiunctae sunt ab unitate ovilis Christi. 

Duco non esse valde honorificum pro Concilio Oecumenico Vati- 
cano II, verbis licet implicitis, condemnare Sanctissimos Pontifices Ro- 
manos, qui Ecclesiam universalem moderabantur, quando schisma con- 
summatum fuit. Ad pacem restituendam cum fratribus separatis non 
petimus ut ipsi pectora sua percutiant coram nobis; sed neque nos, hic 
collecti cum Petro et cum eo Ecclesiam docentem efformantes, debe- 
mus coram eis prosterni et humiliari, pectora percutientes. Redeant fra- 
tres separati, sive orientales sive occidentales, redeant ad domum Pa- 
tris, lites, dissidia et iniurias superiorum saeculorum una nobiscum obli- 
viscentes. Ad eorum reditum viam quam maxime sternere volumus, sed 
sine ulla, vel minima veritatis seu dogmaticae, seu historicae, minu- 
tione. Redeuntes maxima animorum laetitia excipiemus et amplectemur, 
una voce concinentes psalmum fraternae exsultationis: Ecce quam bo- 
num et quam iucundum habitare fratres in unum... 6 Dixi. 



In textu scripto tradito: 1 scholastica. 2 (II II, q. 4, a. 2 ad 3). 3 deest. 
4 I, q. 23, a.A. 5 (Opusc. 6 super Unam Ecclesiam Catholicam). 6 (Ps. 132). 

13 

Exc.mus P. D. ALEXANDER SCANDAR 
Episcopus Lycopolitanus 

Em.me Praeses, venerabiles Patres, 

Testamentum Christi fuit ut omnes unum sint. Pro hac unitate, ipse 
ad Patrem orationem habuit in ultima coena, pro suis apostolis eorum- 
que discipulis, ut sint in unitate consummati. Ipse voluit ut simus filii 
unius Patris, greges unius ovilis, cuius ipse est pastor invisibilis, et, per 
Petrum, Pastorem visibilem eiusque successores pergit regere Ecclesiam 
suam. 

Nos omnes ad hanc unitatem adlaborare debemus, ut tollatur e me- 
dio scandalum quod mundo praebetur ob christianorum divisionem. Ad 
hanc unionem obtinendam sequi non debemus sensum vacuum, sed ra- 
tionem a fide illuminatam. 

Ego ipse non sum natus catholicus, sed ad catholicam fidem accedi 
gratia Dei adiuvante. Adlaboravi per quadraginta annos inter fratres 
meos in Aegypto, ut ad unionem cum Sede Apostolica redeant, adhibitis 
mediis in quantum in me est, ut difficultates et praeiudicia tollerentur. 
Inter ista media adhibita, et quae habent maiorem influxum, experien- 
tia duce, adnumeranda est maxima fidelitas in observandis ritibus litur- 
gicis antiquis Ecclesiae nostrae Alexandrinae, ita ut nemo, ad nostras 
ecclesias pergens, extraneum se videat. 

Ad hanc unionem obtinendam, sedem meam Lycopolitanam confra- 
tri meo episcopo copto dissidenti in eadem civitate residenti, cedere pa- 
ratus sum. 

In hac aula conciliari sermo fuit his ultimis diebus de Ecclesia orien- 
tali, et ab aliquibus orthodoxa vocatur, ut distinguatur ab Ecclesia oc- 
cidentali seu latina et catholica. Quin loquor de etymologia verbi sed 
de eius applicatione, in oriente omnes fratres nostri orthodoxos se 
vocant, quin profiteantur easdem doctrinas. Quisnam inter eos orthodo- 
xus est? Dogmata enim diversa ab utraque parte profitentur, ita ut reapse 
non una Ecclesia habeatur, sed plures. Num orthodoxa illa est quae 
admittit tria prima Concilia, an illa quae septem admittit? Num ortho- , 
doxa illa est quae Concilium Chalcedonense venerat, admittendo in 
Christo duas naturas, an illa quae idem Concilium reiecit? Iam inter hos 
orthodoxos unitatem non invenio neque fraternitatem. Affirmatur dog- 
mata eadem esse inter catholicos et orthodoxos, excepta dogmata de 

primatu et de infallibilitate. Attamen alia dogmata reiciunt, ita ut clare, 
duce experientia, ad unionem obtinendam, debemus: 

1. Reicere dogmata de purgatorio, de iudicio particulari, et admit- 
tere animas post mortem in aliquem locum, quem ignoro, deteneri 
usque ad diem iudicii universalis. Et tunc, ad quid suffragia et preces 
pro defunctis? 

2. Deberemus divortium admittere in quibusdam casibus quae sep- 
tem apud eos numerantur, et proinde non haberetur indissolubilitas quae 
est fundamentum sacramentalitatis matrimonii christiani: « Magnum 
Sacramentum est... Unio Christi cum Ecclesia ». 

3. Reiicere etiam deberemus cum aliquibus decem et tria Concilia, 
et cum aliis decem et septem, ut unio obtineatur. Numquid Patres horum 
Conciliorum nihil statuerunt? Sed regredi debemus ad saeculum v vel xi 
et considerare deberemus Ecclesiam vita destitutam et sine ullo pro- 
gressu. Attamen Ecclesia est viva, dynamica, et qui vitam dicit, eo ipso 
motum, progressum et evolutionem intendit. 

Unionis problema non est quid sentimentale, res gravis est et sum- 
mi momenti. Ecclesia enim depositum fidei nullo modo laedere vel sacri- 
ficare potest. Id quod semel definitum est ut dogma credendum, tangi 
non potest. 

Fratres nostros diligamus et nobiscum in eadem domo simul habi- 
tare optamus, fide tamen intacta manente pro qua vitam nostram libenter 
sacrificamus, sed veritates fidei nequaquam tangentur. Christum Domi- 
num, Fratrem nostrum communem, oramus ut mentes illuminet, corda 
moveat et ad unitatem in veritate adducat nos, oriens et occidens, a 
septemtrione ad meridiem, omnes nos unam, sanctam, catholicam et apo- 
stolicam Ecclesiam efformamus. 

Concede, Domine, ut quotidie dicimus in Missa S. Basilii, concede 
pacem et unitatem Ecclesiae tuae catholicae-orthodoxae, quae in uni- 
verso orbe terrarum diffusa est, benedic eius fideles et omnia ovilia. Dixi. 

14 

Exc.mus P. D. IOSEPH KOESTNER 

Episcopus Gurcensis 

Em.me Praeses, venerabiles Patres Conciliares, 

Ne patientia vestra nimis abutar, liceat mihi ex eis quae secretaria- 
tui transmisi ad unum tantum punctum aliquam animadversionem fa- 
cere, et quidem ad n. 35, pag. 262. Ibi dicitur: « Potestas tenebrarum 

et princeps mundi huius magnam partem generis humani iugo suo sube- 
git »; et postea: « Exhortatur proinde Oecumenica Synodus omnes qui 
Christi nomine gloriantur ut aciem communem contra gliscentem athei- 
smum et materialismum constituant... » etc. 

Locutio huius numeri videtur aliquantulum mutanda, ne suspicio 
oriatur, certe iniuste, Concilium agere res politicas, quod forsan fratri- 
bus sub potestate regiminum atheisticorum damno esse posset. Prop- 
terea proponere velim ut votum in hoc n. 35 delineatum, quod sine 
dubio est optimis rationibus fundatum, modo positivo exprimatur sic 
vel aliis verbis: « Oecumenica Synodus omnes qui Christi nomine glo- 
riantur enixe rogat et invitat ut ad tuendam fidem et legem Domini nec- 
non ad defendendum commune patrimonium civilitatis christianae si- 
mul coadlaborent ». Dixi. 



Textus scripto traditus: 

Schema valde laudandum mihi videtur, sed liceat mihi aliqua ad duo puncta 
animadvertere: 

1. Ad pag. 262. In n. 34 dicitur: « Ipsi sacri locorum praesules et antistites 
quibus portio gregis Christi commissa est, colloquia et conversationes cum fra- 
tribus dissidentibus opportune foveant et promoveant ». Quaeri posset, utrum 
sapientes normae, quae a S. Sede pro colloquiis oecumenicis iam datae sunt, etiam 
stante hac paragrapho adhuc suum vigorem retineant; quod omnino optandum vi- 
detur, cum catholici in rebus theologicis non bene exculti argumenta non bene 
perspiciant et sic quandoque potius in dubitationes vel errores duci possint. Hoc 
autem certe rei oecumenicae non proderit. 

Propterea proponere audeo, ut adiungatur in lin. 5, n. 34: « salvis in hac 
re decretis a S. Sede iam datis ». 

2. Ad n. 35. Locutio huius numeri videtur aliquantulum mutanda, ne suspi- 
cio oriatur, certe per nefas, Concilium agere res politicas, si dicitur: « Potestas 
tenebrarum et princeps mundi huius magnam partem generis humani iugo suo 
subegit... Exhortatur proinde Oecumenica Synodus omnes, qui Christi nomine glo- 
riantur, ut aciem communem contra gliscentem atheismum et materialismum con- 
stituant etc. ». 

Locutio posset forsan fratribus sub potestate regiminum atheisticorum damno 
esse. 

Propterea proponere liceat, ut hic n. 35 magis positivo modo loquatur, scl. sic 
vel aliis verbis: « Oecumenica Synodus omnes, qui Christi nomine gloriantur, in- 
vitat, ut ad tuendam fidem et legem Christi necnon ad defendendum commune pa- 
trimonium civilitatis christianae simul coadlaborent ». 

Exc.mus P. D. ALFREDUS ANCEL 

Episcopus tit. Myrinensis, aux. Lugdunensis 

Venerabiles Patres, 

Aliqua de necessitate recognoscendi quasdam partes huius schematis 
atque illud inserendi in unico textu « de unitate Ecclesiae » directe se- 
cretariatui tradam. 

Hodie tamen 1 de necessitate humilitatis et abnegationis ad foven- 
dam unitatem aliqua vellem addere iis quae, in nostro textu, iam pul- 
cherrime dicta sunt, ita ut melius intelligatur quid sit haec humilitas 
quae a nobis petitur. 

1 . Humilitas de qua loquimur nequaquam debet esse renuntiatio vel 
minima veritatis, sive sub respectu fidei, sive sub respectu historiae. 
Nulla ceteroquin datur veri nominis humilitas, ubi deest plena veritas. 
Semper autem recordari debemus nos non dominos esse veritatis sed 
servos; neque veritas nostri est, sed nos veritatis sumus. Unde non suf- 
ficit gloriari quia veritas semper in Ecclesia inf allibiliter permansit, sed 
potius humiliare nosmetipsos debemus quia saepius non secundum ve- 
ritatem ambulavimus. 

2. Haec humilitas nullo modo Ecclesiae amori obstat. E contra, 
signum est maximae erga Ecclesiam dilectionis. Certo erraret qui Ec- 
clesiam Sanctam Dei iudicare auderet vel, quod peius esset, eam despi- 
ceret, sed etiam erraret qui Ecclesiae amoris praetextu, filiorum eius 
culpas vel defectus admittere nollet. Ecclesia revera in se sancta est 
atque semper immaculata Christi sponsa manet; sed, proh dolor!, rugas 
et maculas saepe membra Ecclesiae contraxerunt. Si ergo propter Ec- 
clesiae amorem, illam sine ruga neque macula volumus esse, debemus 
confiteri peccata nostra atque de illis poenitentiam agere ut penitus 
tollantur. 

3. Opus unitatis ex parte nostra, absque vera et operosa humili- 
tate fieri non potest. Necessario reiicienda est humilitas ficta quae quasi 
modus esset fratres nostros alliciendi; neque sufficit humilitas quae, quam- 
vis sincera, in verbis tantum manifestaretur. 

Ideo debemus coram Deo et hominibus confiteri nos ignorantia, de- 
fectibus atque etiam culpis nostris, partim esse reos huius tam dolendae 
divisionis; neque agnoscere sufficit defectus antecessorum nostrorum, 
quod facilius esset, sed defectus nostros hodiernos confiteri etiam debe- 
mus; neque tandem sufficit de eis in generali deplorare, sed in particu- 
lari debemus illos denuntiare. 



CONGREGATIO GENERALIS XXIX 



683 



4. Humilitati tandem adiungi debet abnegatio ut porta ad unionem 
plenius aperiatur. Abnegatio iam requiritur ut defectus omnes e medio 
tollantur, quod non potest fieri nisi multo et perseverante conatu. 

Sed abnegatio adhuc requiritur ut unitatis amore, valedicamus qui- 
busdam traditionibus humanis quae, non de iure quidem sed de facto, 
unitati obsunt. In talibus quaestionibus, nullo modo efficaces essent 
disceptationes. Possumus, sane, argumenta nostra movere, alii autem 
sua pariter movebunt, eritque argumentorum pugna, sed non erit pax. 
Nonne melior et efficacior esset via quam, loquens de idolothytis, Paulus 
nobis aperuit: « Si esca scandalizat fratrem meum, non manducabo 
carnem in aeternum, ne fratrem meum scandalizem »... 2 

Ergo, salvo iure veritatis, ad omnia relinquenda parati esse debe- 
mus, ut omnes in Christo unum perfecte efficiamur. 

Conclusio. Nullo modo fratres nostros carissimos iudicabimus, sed 
nosmetipsos ne a Christo iudicemur. Quando autem tam optatam uni- 
tatem nobis concedere Deus dignabitur, nullo modo illam tamquam vic- 
toriam nostram putabimus sed in spiritu humilitatis et in animo con- 
trito soli Deo gratias agemus qui, non obstantibus peccatis et defectibus 
nostris, omnium christianorum visibilem unitatem in Christo, secundum 
propositum voluntatis suae et superabundanti virtute sua solus effe- 
cerit. 



In textu scripto tradito: 1 Duo de hoc schemate dicere vellem: Vehementer 
optarem ut quae de oecumenismo et de Ecclesiae unitate in diversis schematibus 
scripta sunt in unicum textum redigantur atque simul Concilio submittantur. Iam 
duos textus habemus, unum scil. in hoc decreto de Ecclesiae unitate, alterum vero 
in cap. XI constitutionis dogmaticae de Ecclesia. Insuper non est dubitandum 
quin et ipse secretariatus ad unitatem christianorum fovendam suum exaraverit 
textum. Ne igitur ter de iisdem sermo habebatur, necessarium videtur hos diversos 
textus in unicum esse redigendum. 2 (1 Cor. 8, 13). 

16 

Exc.mus P. D. MICHAEL ASSAF 
Archiepiscopus Petrensis et Philadelphiensis 

Venerables Peres du Concile, 

Le schema de Ecclesiae unitate est l'un des plus importants schemas 
proposes a Petude et a Papprobation de ce Saint Concile. D'ailleurs, 
c'est la pensee primordiale de notre Pere, de notre Saint-Pere le Pape 
Jean XXIII, qui est deja appele a juste titre « le Pape de PUnite ». Et, 

cVaccord avec notre venere Patriarche, Sa Beatitude Maximos IV, et 
tout Pepiscopat Grec-Melchite catholique, nous 1'approuvons dans son 
ensemble. 

Cependant, qu'il me soit permis de suggerer quelques amendements 
au texte du schema et plus precisement aux quatre paragraphes 23 a 26, 
relatifs aux moyens liturgiques aptes a favoriser 1'union souhaitee. 

A deux reprises, au par. 23 et au par. 26, on insiste sur le desir qui 
anime le sainte Eglise catholique de respecter les rites orientaux; mais, 
chaque fois, je vois que Pon y ajoute une reserve qui me parait offen- 
sive et gratuite: Pon y dit: «... pourvu que ces rites ne contiennent rien 
qui soit contraire au dogme catholique et a la communion avec le 
Saint-Siege romain ». Ceux qui connaissent les rites orientaux savent 
fort bien qu'ils ne contiennent absolument rien que de tres catholique 
et de tres cecumenique. Les querelles entre les Eglises n'ont pas atteint 
les rites liturgiques. Je propose donc que cette reserve soit supprimee 
au texte definitif, meme si elle cite textuellement des paroles du Pape 
Paul V, ecrites dans des circonstances qui ne sont plus celles d'aujour- 
d'hui. 

Deuxiemement, au par. 24, il est solennellement affirme, lignes 34 
a 35, que jamais les orientaux ne seront contraints d'abandonner leur 
propre rite. Sans vouloir parler du passe bien douloureux, oii d'innom- 
brables orientaux ont ete contraints de passer au rite latin, je voudrais 
faire remarquer qu'il y a plusieurs moyens d'exercer la contrainte, et 
que la contrainte morale est souvent plus efficace que la contrainte phy- 
sique. L'Eglise romaine veut sincerement sauvegarder les Eglises orien- 
tales avec tout leur patrimoine spirituel; mais il ne suffit pas de reprou- 
ver tout agissement qui aurait pour but de latiniser les orientaux, mais 
il serait necessaire d'interdire la latinisation elle-meme, sous quelque 
forme qu'elle s'exerce, en reservant cependant au Saint-Siege aposto- 
lique seul le droit d'autoriser, dans des cas exceptionnels, le passage au 
latinisme. 

Nous sommes tous certains, encore une fois, que le Saint-Siege apos- 
tolique ne veut pas latiniser Porient; mais les choses se passent en fait 
comme s'il ne pouvait pas Pempecher. Une action energique s'impose 
donc pour mettre en pratique les bonnes intentions du Saint-Siege, contre 
les interpretations tendancieuses et interessees. 

Troisiemement, le par. 25 insinue que des reformes ou des inno- 
vations pourraient etre utilement introduites dans les rites orientaux. 
Le schema reproduit pour cela les paroles du Pape Leon XIII dans sa ma- 
gistrale encyclique Orientalium dignitas; mais il est evident d'apres le 
contexte que ces paroles se referent a des modifications rendues neces- 

saires dans la discipline des Eglises orientales. Quant aux rites liturgi- 
ques eux-memes, je dois dire que notre Eglise Grecque-Melchite catho- 
lique n'entend rien innover dans le rite, sinon d'accord avec nos freres 
orthodoxes, afin de sauvegarder 1'unite du rite byzantin et aussi pour que 
les variations dans le rite ne creent de nouvelles differences inutiles entre 
nos freres orthodoxes et nous. 

Quatriemement, le par. 26 veut tranquilliser les Orientaux en les 
assurant qu'ils trouveront dans 1'Eglise catholique non une maison etran- 
gere, mais leur propre maison. Cette declaration est belle, cecumenique, 
et aussi bien evidente; moins evidente est la realite. Trop souvent en- 
core 1'Eglise catholique se presente, dans nos contrees orientales sur- 
tout, comme etant constituee par la seule Eglise latine. Que d'exem- 
ples je pourrais en citer ici! Je m'en abstiens deliberement, pour des 
raisons que votre auguste Assemblee comprend facilement. Je souhaite 
seulement que ces declarations de bonnes intentions soient suivies d'ef- 
fet. Nous comptons avec confiance sur la collaboration de tous avec la 
grace de Dieu. Merci. 

17 

Exc.mus P. D. GEORGIUS DWYER 
Episcopus Loidensis 

Venerabiles Fratres Conciliares, 

Legendo hoc schema pro prima vice, mihi hanc quaestionem posui: 
quinam sunt destinatarii... 1 ? Estne scriptum pro latinis, ut sciant con- 
ditiones sub quibus orientales acatholici cum Ecclesia catholica reconci- 
liari possunt? Si ita est, tunc schema sat clare statuit normas iuridicas 
quas observare debent. Tamen in hoc casu nescio cur necessarium sit, 
cum omnes iam bene sciamus quod nemo Ecclesiae 2 reconciliari potest 
nisi totam fidem catholicam, incluso primatu successoris Petri, profiteri 
paratus sit. 

Si vero ... 3 schema pro orientalibus scriptum est, ad persuadendum 
eis 4 ut vocem Ecclesiae catholicae audiant quae eos invitat ad unitatem 
redintegrandam, tunc fateri debeo schema saltem quoad primam partem 
ineptum mihi videri ad hunc finem assequendum. Apud nos, quando 
aliquis docetur 5 quomodo loqui debet in emissione radiographica vel 
televisiva, hoc principium semper statuitur: Initium orationis sumere de- 
bes a puncto ubi auditor se inveniat, ut eum ducas ad finem ubi eum 
conducere vis, i. e. necesse est imprimis ut demonstres te intelligere 
rationes cur auditor tuus (acatholicus utique) ea credit quae credit. In 

mentem auditoris intrare necesse est, immo sympathiam, quod vocant, 
cum opinionibus eius monstrare. Etiamsi credas opinionem eius erro- 
neam esse, tamen debes demonstrare quod intelligis cur talem opinio- 
nem habeat et quod non spernas nec despicias rationes quas habeat ad 
talem opinionem sustentandam. 

Igitur ad christianos orthodoxos loqui volumus. Qualis est mens eo- 
rum? Quomodo differt a mente christianorum traditionis latinae sicut 
maior pars nostri sumus? Pro nobis, Roma mater et magistra est; pro 
nobis, Roma mater amantissima est, quam amore reciproco adarnamus. 
Orientales orthodoxi autem fidem non a Roma receperunt; pro eis ma- 
ter non est nec pater: est soror utique, et tempus erat quando etiam 
magistra erat. Proh dolor!, magistra non amplius est. Ergo si vis per- 
suadere orthodoxos ut audiant vocem tuam, omnino inutile est incipere 
a Primatu Petri, sicut schema facit a nn. 5 usque ad 9. Incipias potius 
ab iis quae dicta sunt nn. 10 et 11, ubi optime dicitur quod Ecclesia ro- 
mana « cum intimo gaudio de communi cogitat patrimonio cuius fra- 
tres orientis simul ac occidentis heredes facti sunt », etc; ubi loquitur 
etiam de « fraternitate in Christo », de « communi historia luctarum 
victoriarumque pro eius regno in terris instaurando ». Multa 6 etiam 
perpulchra in n. 37 inveniuntur; haec, mihi videturj amplianda sunt 
cum citationibus ab illis praeclaribus Patribus Ecclesiae quos communi 
reverentia et orientales et occidentales prosequuntur. Sed non debes ini- 
tium sumere,* nec schema debet incipere loquendo de « submissione 
auctoritati Petri eiusque successori »... 9 , nec de « errore pernicioso », etc. 
Haec omnia vera sunt; sed orthodoxi iam bene sciunt hoc punctum, pri- 
matum scilicet, decisivum et divisivum esse inter nos. Sufficit ut de 
hoc mentio fiat in fine — nam nullo modo dico id taceri deberi. Loquor 
tantum de modo psychologico quo cum orientalibus dialogum instituere 
debemus et possumus. 

Propono igitur: 

1. Ut schema incipiat cum iis quae in nn. 10 et 11 habentur, am- 
pliatis tamen et Patrum testimoniis ornatis. 

2. Ut postea mentio fiat de primatu successoris Petri, sed potius 
recolendo quomodo diebus antiquis a tantis praeclaribus illis Patribus 
orientis et occidentis, quos communi reverentia in honore habemus, su- 
stentatus sit. 

Aliter enim valde timeo ne orthodoxi, lectis primis numeris, ulte- 
rius ne legant et tempus nostrum teramus. 

Ultimum verbum brevissimum addere vellem, si liceat, de indole 
totius Sacrosancti huius Concilii, quale nobis hucusque visum est. Mihi 
videtur quod oblivisci videamur — videamur dico — massam gentis 



CONGREGATIO GENERALIS XXIX 



687 



humanae qui nihil omnino intelligit quaestionum theologicarum de qui- 
bus hucusque tractavimus. Millia millium hominum fame spirituali et 
fame corporali afflicti, panem spiritualem et panem quotidianum mate- 
rialem egent. Sunt in mundo catholici divites qui Lazarum pauperem ad 
portas eorum, fame spirituali et corporali aftlictum, vident, et nihil pro 
eo faciunt. De hoc loqui debemus. Quid iuvat de duplici fonte revelatio- 
nis loqui, quando fons caritatis exsiccata est? Quid iuvat de lingua ver- 
naculari in Missa disceptare quando lingua Lazari faucibus eius adhaeret 
fame et siti torrefacta? 

Per duos menses laboravimus: parum cepimus. Si in proxima ses- 
sione de his quaestionibus non agemus, quae mentes hominum tor- 
quent, tunc valde timeo ne totus mundus de nobis, non dico rideat, sed 
doleat, vel a nobis faciem avertat dicendo: « Homines isti non sunt 
serii. - Non ragionam di lor, ma guarda e passa »! Dixi. 



In textu scripto tradito: 1 huius schematis. 2 cum Ecclesia. 3 hoc. 
4 eos. 5 edocetur. 6 Plura. 7 deest. 8 deest. 9 (n. 7). 

Secretarius generalis: Postulatum em.mi card. Ottaviani consilium 
praesidentiae examinabit et suam decisionem postea communicabit. 

Nunc honori mihi est hunc nuntium coetui amplissimo legere: 
« Cum haec Oecumenica Synodus sollemne sumpsit exordium die 11 su- 
perioris mensis octobris, SS. Dominus noster Ioannes divina providen- 
tia Papa XXIII in sua oratione mentionem complurium Ecclesiae pasto- 
rum fecit, qui celebrando Concilio adesse nequiverant, cum gravibus im- 
pedimentis detinerentur. Pro iis Beatissimus Pater flagrantissimas suppli- 
cationes spopondit. Nos igitur Oecumenici Concilii Patres, gratum Au- 
gusto Pontifici facturos nos esse pro certo habemus si eius precibus no- 
stras quoque preces adiungamus. Quam ob rem unanima voluntate om- 
nium nomine proponitur ut sacrum novendiale, quod crastina die in ho- 
norem Immaculatae Deiparae Virginis in universa catholica Ecclesia 
incipiet, pro omnibus episcopis Ecclesiae Sanctae Dei, sive qui prope 
sive qui procul sunt, et pro cuncto populo christiano suscipiatur. Faxit 
Deus, deprecante benignissima Virgine Maria, ut omnibus hominibus 
manifesto semper pateat, Ecclesiam Sanctam id unum quaerere, id unum 
exspectare ut humanum genus mansura pace fruatur atque, divina ser- 
vata lege, sic per bona temporalia transeat, ut non amittat aeterna ». 

Placetne haec propositio? [Plausus in aula]. 

Proxima igitur congregatio, feria VI proxima, hora nona, et prose- 
quetur disceptatio circa decretum de unitate Ecclesiae et fiet suffragatio 
de emendationibus propositis. 

Exc.mus P. D. Pericles Felici, secretarius generalis: 

Praesidet hodiernae congregationi generali em.mus ac rev.mus D. 
card. Franciscus Spellman, arch. Neo-Eboracensis. 

Hodie celebratur in Ecclesia occidentali et orientali festum S. An- 
dreae, fratris S. Petri. Eius sacrum caput venerationi expositum est apud 
sepulchrum Principis Apostolorum. Oremus omnes Principem Apostolo- 
rum eiusque fratrem ut velint impetrari bonum unitatis inter Ecclesiam 
occidentalem et orientalem, ita ut quod hodie est studii, sit, Deo favente, 
et gratiae. [Plausus]. 

Prosequitur disceptatio de schemate de unitate Ecclesiae. 

Loqui postulaverunt em.mi DD. cardd. Stephanus Wyszynski, arch. 
Varsaviensis in Polonia; Augustinus Bea; exc.mi Emmanuel Trindade, 
arch. Eborensis in Lusitania; Maximus Hermaniuk, arch. Vinnipegensis 
pro Ucrainis in Canada; Eftimios Youakim, ep. Mariamnensis Melchi- 
tarum in Libano; Franciscus Franic, ep. Spalatensis in Iugoslavia; Abi- 
lius Vaz das Neves, ep. Brigantiensis in Lusitania; Augustinus Sepinski, 
sup. gen. O.F.M.; Alaphridus Bontempi, ep. tit. Palmyrensis in Italia; 
Dionysius Hayek, arch. Aleppensis Syrorum in Syria; Ioannes Heenan, 
arch. Liverpolitanus in Anglia; Alexander Olalia, ep. Lipensis in Insulis 
Philippinis; Ioseph Pont, ep. Segobricensis in Hispania; Rodulfus Sta- 
verman, vic. ap. Hollandiae in Nova Guinea occid.; Nicolaus Elko, 
ep. Ordinarius Ruthenorum Pittsburgensis in Statibus Foederatis Ame- 
ricae Septemtrionalis; Antonius Bukatko, arch. coad. Belogradensis in 
Iugoslavia; Antonius Santin, ep. Tergestinus in Italia; Georgius Layek, 
arch. Aleppensis Armenorum in Syria; Victor Sartre, arch. tit. Beroen- 
sis; Ioseph Rabbani, arch. adm. ap. Hemesenus in Syria; Raphael 
Bidawid, ep. Amadiensis Chaldaeorum in Iraq; Raphael Bayan, ep. Ale- 
xandriae Aegypti pro Armenis; Basilius Heiser, sup. gen. O.F.M. Conv.; 
Augustinus Farah, ep. Tripolitanus Melchitarum in Libano; Franciscus 
Cekada, ep. Scopiensis in Iugoslavia; Renatus Pailloux, ep. Arcis Rose- 
bery in N. Rhodesia; Irenaeus Chelucci, ep. Ilcinensis in Italia; Iulius 
Barbetta, ep. tit. Pharanitanus in Italia; Nilus Savaryn, ep. Edmon- 
tonensis pro Ucrainis in Canada; Ceslaus Sipovic, ep. vis. Bielorusso- 

rum; Iacobus Corboy, ep. Monzensis in Rhodesia; Ioannes Nuer, ep. 
aux. Thebanensis in Aegypto; Maximilianus Drzecnik, ep. Mariboren- 
sis in Iugoslavia; Hermannus Volk, ep. Moguntinus in Germania; Ioan- 
nes Hoeck, sup. gen. Congregationis Bavaricae O.S.B.; Carolus Saboia 
Bandeira, ep. Palmensis in Brasilia; Albertus Devoto, ep. Goyanensis. 

Consilium praesidentiae, debito examini subiciens postulatum em.mi 
ac rev.mi card. Ottaviani, de quo in congregatione generali diei 28 no- 
vembris elapsi, multum quidem fecit et aestimavit rationes ab em.mo ad- 
ductas, praesertim devotionem, qua omnes flagrantissime in Beatam Ma- 
riam Virginem Matrem Dei et Matrem nostram incendimur. Censuit 
tamen iam statutum et communicatum ordinem servare. Eo vel magis 
quod valde opportunum videtur totum reliquum tempus huius primae 
periodi Concilii impendere in studium brevius constitutionis dogmaticae 
de Ecclesia, ita ut, auditis Patrum sententiis circa principia generalia, 
possit fieri, tempore opportuno, revisio et accommodatio schematis con- 
stitutionis, si necesse sit: constitutionis — inquam — quae procul dubio 
praevidetur esse, Deo favente, inter maximas huius Concilii. 

Itaque, exacta disceptatione circa decretum de unitate Ecclesiae, ini- 
tium dabitur relationi et disceptationi circa schema constitutionis dog- 
maticae de Ecclesia. 

Durante hac congregatione generali, dum disceptatio prosequitur, 
fient suffragationes circa emendationes cap. I de constitutione de sacra 
Liturgia. Ut Patres vident, hae emendationes continentur in pagg. 3 et 4 
fasciculi, qui iam distributus est. Sunt novem emendationes et circa sin- 
gulas dabitur suffragatio, modo et ratione qui iam cogniti sunt. Nempe, 
postquam distributa est prima schedula, signatur placet vel non placet: 
tantummodo placet vel non placet, circa primam emendationem, quae 
sic sonat: Pag. 159, lin. 6, post verba « carnem factum » addatur: « Spi- 
ritu Sancto unctum ». 

Hi Patres, quibus placet haec emendatio, signent aliquam crucem in 
loculo ubi est scriptum placet. Illi vero, quibus haec emendatio non 
placet, idem signum imprimant in loculo ubi scriptum est non placet. 
Postquam facta est suffragatio circa primam emendationem, aufertur 
schedula et nova schedula datur. Et transitur ad secundam emendatio- 
nem, quae scilicet sic sonat: Pag. 159, lin. 9, loco « causa nostrae salu- 
tis », ponatur « instrumentum nostrae salutis ». Item hic, si placet, si- 
gnetur aliqua crux super placet; si non placet, eadem crux imprimatur 
in loculo ubi est non placet. Et ita deinceps. 

Cum iam aliqua suffragatio eiusdem generis facta sit, censeo non 

esse necessarias ulteriores explicationes. Attamen quia Ordo hoc postu- 
lat, lego ceteras emendationes... 

Speramus omnes emendationes factum iri hoc mane, quod si non 
contingat, prosequemur suffragationem crastina die. 

Rogantur Patres ne e suis locis exeant, quia suffragatio requirit prae- 
sentiam Patrum. 

Igitur adhuc dico: suffragatio fit per placet et non placet tantum. 
Gratias. 

[ Intervallum ] . 

Ante suffragationem, ut praescriptum est, legetur relatio ab exc.mo 
D. Martin. 



1 - SCHEMA CONSTITUTIONIS DE SACRA LITURGIA 

EMENDATIONES 

a Patribus Conciliaribus postulatae 
a commissione conciliari de sacra llturgia 
examinatae et propositae 

Caput I, nn. 1-9 
AD ART. 1 

1 — Pag. 159, linea 6., post verba « carnem factum » addatur: « Spi- 

RITU SANCTO UNCTUM ». 

2 — Pag. 159, Hnea 9, loco: « causa nostrae salutis », ponatur: 

« instrumentum nostrae salutis ». 

AD ART. 2 

3 — Pag. 159, linea 25, loco: « per Sacramenta ejficerent », ponatur: 

« per Sacrificium et Sacramenta efficerent ». 

4 — Pag. 160, linea 15, addatur in fine: « per virtutem Spiritus 

Sancti ». 

AD ART. 3 

5 — Pag. 160, lineis 20-25, periodus quae incipit « Ipse est », usque 

« in Cruce se obtulit », ita emendetur, addita mentione prae- 
sentiae Christi sub speciebus eucharisticis : « Praesens adest 
in Missae Sacrificio cum in ministri persona, tum ma- 



694 



ACTA CONC. VATICANI II - PERIODUS I 



[3] XIME SUB SPECIEBUS EUCHARISTICIS , " IDEM NUNC OFFERENS 

SACERDOTUM MINISTERIO, QUI SEIPSUM TUNC IN CRUCE OBTU- 
LIT ". Praesens ADEST VIRTUTE SUA in Sacramentis, ITA 
UT CUM ALIQUIS BAPTIZAT, CHRISTUS IPSE BAPTIZET. PrAE- 
SENS ADEST IN VERBO SUO, SIQUIDEM IPSE LOQUITUR DUM 
SACRAE SCRIPTURAE IN ECCLESIA LEGUNTUR. PrAESENS ADEST 
DENIQUE DUM SUPPLICAT ET PSALLIT ECCLESIA ... ». 

AD ART. 4 

[4] 6 — Pag. 160, linea 28, post verba « sibi semper consociat », addatur: 

« QUAE DOMINUM SUUM INVOCAT ET PER IPSUM AeTERNO 

Patri cultum tribuit ». 

AD ART. 5 

7 — Pag. 161, lineae 9-12 transferuntur ad n. 10 textus emendati, 

nova hac redactione: « Attamen Liturgia est culmen ad 

QUOD ACTIO ECCLESIAE TENDIT ET SIMUL FONS UNDE OMNIS 
EIUS VIRTUS EMANAT ». 

AD ART. 6 

8 — Pag. 161, linea 30, post verba: « in medio Ecclesiae Deum 

laudent », addatur: « Sacrificium participent ». 

AD ART. 8 

9 — Pag. 162, lineis 10-12, loco: « Etsi enim christianus quandoque 

ad orandum in communi vocatur, quandoque tamen invitatur ad 
intrandum cubiculum suum ut Vatrem in abscondito oret », po- 
natur: « Christianus enim ad communiter orandum voca- 

TUS, NIHILOMINUS DEBET ETIAM INTRARE IN CUBICULUM SUUM 
UT PATREM IN ABSCONDITO ORET ». 

2 - TEXTUS SCHEMATIS 
Caput I, nn. 1-9 



Textus in Schemate propositus 



Textus a Commissione emendatus * 



Caput I 

DE PRINCIPIIS GENERALIBUS 
AD SACRAM LITURGIAM 
INSTAURANDAM 
ATQUE FOVENDAM 

I - DE SACRAE LITURGIAE NATURA 
EIUSQUE MOMENTO IN VITA ECCLESIAE 

1. \_Opus salutis a Deo praenuntiatum, in 
Christo eiusque opere impletur, ...]. Deus, qui 
« omnes homines vult salvos fieri et ad agni- 
tionem veritatis venire » (1 Tim. 2, 4), « mul- 
tifariam multisque modis olim loquens patribus 
in prophetis » (Hebr. 1, 1), ubi venit pleni- 
tudo temporis, misit Filium suum Verbum 
carnem factum ad evangelizandum pauperibus, 
ad sanandos contritos corde, 1 « medicum car- 
nalem et spiritualem », 2 Mediatorem Dei et 
hominum. Ipsius namque humanitas, in uni- 
tate personae Verbi, fuit causa nostrae salutis. 
Quare in eius persona et vita « nostrae recon- 
ciliationis processit perfecta placatio, et divini 
cultus nobis est indita plenitudo ». 3 

Hoc autem humanae Redemptionis et per- 
fectae Dei glorificationis opus, cui divina ma- 
gnalia in populo Dei Veteris Testamenti prae- 



10 



15 



Caput I 

DE PRINCIPIIS GENERALIBUS 
AD SACRAM LITURGIAM 
INSTAURANDAM 
ATQUE FOVENDAM 

I - DE SACRAE LITURGIAE NATURA 
EIUSQUE MOMENTO IN VITA ECCLESIAE 

5.** Deus, qui « omnes homines vult salvos 
fieri et ad agnitionem veritatis venire » (1 Tim. 
2, 4), « multifariam multisque modis olim lo- 
quens patribus in prophetis » (Hebr. 1,1), ubi 
venit plenitudo temporis, misit Filium suum, 
Verbum carnem factum, Spiritu Sancto 
unctum, ad evangelizandum pauperibus, ad 
sanandos contritos corde, 1 « medicum carna- 
lem et spiritualem », 2 Mediatorem Dei et 
hominum. 3 Ipsius namque humanitas, in uni- 
tate personae Verbi, fuit instrumentum no- 
strae salutis. Quare in Christo « nostrae recon- 
ciliationis processit perfecta placatio, et divini 
cultus nobis est indita plenitudo ». 4 



Hoc autem humanae Redemptionis et per- 
fectae Dei glorificationis opus, cui divina ma- 
gnalia in populo Veteris Testamenti praeluse- 



* Litteris italicis seu cursivis indicantur additiones aut emendationes formales vel minoris momenti; 
litteris autem grandioribus seu Maiusculis emendationes exhibentur maioris momenti, Patrum suffra- 
gationi proponendae. 

** Numeri 1-4 pertinent ad Prooemium. 

luserant, adimplevit Christus Dominus, prae- 
cipue per suae beatae Passionis, ab inferis 
Resurrectionis et gloriosae Ascensionis pascha- 
le mysterium, ex quo Ecclesia nascitur, crescit 
et nutritur. 5 



2. \_... in Ecclesia perseverat, et in eius 
Liturgia perficitur, ...]. Nam, sicut Christus 
missus est a Patre, ita et ipse, « totius Eccle- 10 
siae mirabile sacramentum » 4 instituens, Apo- 
stolos eorumque successores misit, non solum 

ut, praedicantes evangelium omni creaturae, 5 
annuntiarent Filium Dei morte sua nos a pote- 
state satanae 6 et a morte liberasse, ac resur- 15 
rectione sua in regnum Patris transtulisse, sed 
etiam ut opus salutis, quod annuntiabant, per 
Sacramenta efficerent. Per baptismum enim et 
cetera Sacramenta, circa quae vita liturgica 
ordinatur, homines paschali Christi mysterio 20 
inseruntur: commortui, consepulti, conresu- 
scitati; 7 spiritum accipiunt adoptionis filiorum, 
et ita fiunt veri adoratores, quos Pater quae- 
rit. 8 Quotiescumque demum dominicam cenam 
manducant, mortem Domini annuntiant donec 25 
veniat. 9 Et ideo, ipso die Pentecostes, quo Ec- 
clesia mundo apparuit, « qui receperunt ser- 
monem » Petri « baptizati sunt ». Et « erant 
perseverantes in doctrina Apostolorum et com- 
municatione fractionis panis et orationibus... 30 
collaudantes Deum et habentes gratiam ad om- 
nemplebem » (Act. 2, 41-47). Numquam post- 
hac intermisit Ecclesia quin in unum conve- 
niret ad paschale mysterium celebrandum, le- 
gendo « in omnibus Scripturis quae de ipso 35 
erant » (Lc. 24, 27), Sacramenta administran- 
do, Eucharistiam celebrando, in qua « mortis 
eius victoria et triumphus repraesentatur », 10 
« gratias » agendo « Deo super inenarrabili 
dono » (2 Cor. 9, 15) in Christo Iesu, « in 40 
laudem gloriae eius » (Eph. 1, 12). 

3. [... ob praesentiam ipsius Christi in Li- 
turgia,....]. Ad tantum vero opus perficiendum, 



rant, adimplevit Christus Dominus, praecipue 
per suae beatae Passionis, ab inferis Resurrec- 
tionis et gloriosae Ascensionis paschale myste- 
rium, quo « mortem nostram moriendo destru- 
xit, et vitam resurgendo reparavit ». 5 Nam de 
latere Christi in cruce dormientis ortum est 
« totius Ecclesiae mirabile sacramentum ». 6 

6. Nam, sicut Christus missus est a Patre, 
ita et ipse Apostolos, repletos Spiritu Sancto, 
misit, non solum ut, praedicantes Evangelium 
omni creaturae/annuntiarent Filium Dei morte 
sua et resurrectione nos a potestate satanae 8 
et a morte liberasse et in regnum Patris trans- 
tulisse, sed etiam ut, quod annuntiabant, opus 
salutis per Sacrificium et Sacramenta, circa 
quae tota vita liturgica vertit, exercerent. Sic 
per Baptismum homines paschali Christi my- 
sterio inseruntur: commortui, consepulti, con- 
resuscitati; 9 spiritum accipiunt adoptionis filio- 
rum,«m quo clamamus: Abba, Pater) (Rom. 8, 
15), et ita fiunt veri adoratores, quos Pater 
quaerit. 10 Similiter quotiescumque dominicam 
cenam manducant, mortem Domini annuntiant 
donec veniat. 11 Idcirco, ipso die Pentecostes, 
quo Ecclesia mundo apparuit, 12 « qui recepe- 
runt sermonem » Petri « baptizati sunt ». Et 
« erant perseverantes in doctrina Apostolorum 
et communicatione fractionis panis et orationi- 
bus ... collaudantes Deum et habentes gratiam 
ad omnem plebem » (Act. 2, 41-47). Num- 
quam exinde omisit Ecclesia quin in unum con- 
veniret ad paschale mysterium celebrandum: 
legendo ea « in omnibus Scripturis quae de 
ipso erant » (Lc. 24, 27), Eucharistiam cele- 
brando in qua « mortis eius victoria et trium- 
phus repraesentatur », 13 et simul gratias agendo 
« Deo super inenarrabili dono » (2 Cor. 9, 15) 
in Christo Iesu, « in laudem gloriae eius » 

(Eph. 1, 12), PER VIRTUTEM SPIRITUS SANCTI. 



7. Ad tantum vero opus perficiendum, Chri- 
stus Ecclesiae suae semper adest, praesertim 

Christus Ecclesiae suae semper adest, praeser- 
tim in actibus liturgicis, ipse qui promisit: 
« ubi sunt duo vel tres congregati in nomine 
meo, ibi sum in medio eorum » (Mt. 18, 20). 
Ipse est qui loquitur dum verba sacrae Scrip- 
turae in Ecclesia leguntur et explicantur; qui 
opus salutis, quod degens in terra patraverat, 
in Sacramentis pergit; ipse denique nunc in 
Sacrificio Missae se offert « sacerdotum mini- 
sterio, qui seipsum tunc in Cruce obtulit 



in actionibus liturgicis. Praesens adest in 
Missae Sacrificio cum in ministri per- 
sona, tum maxime sub speciebus euchari- 
sticis, « idem nunc offerens sacerdotum 

5 ministerio, qui seipsum tunc in cruce 
obtulit ». 14 praesens adest virtute sua 
in Sacramentis, ita ut cum aliquis bapti- 
zat, Christus ipse baptizet. 15 Praesens 
adest in verbo suo, siquidem ipse loqui- 

10 tur dum sacrae scripturae in ecclesia 
leguntur. praesens adest denique dum 
supplicat et psallit ecclesia, ipse qui 
promisit: « Ubi sunt duo vel tres congregati 
in nomine meo, ibi sum in medio eorum (Mt. 

15 18, 20). 



In hoc opere perfectae Dei glorificationis 
et hominum sanctificationis perficiendo, Chri- 
stus Ecclesiam, Sponsam suam dilectissimam, 
sibi semper consociat. 12 



Reapse tanto in opere, quo Deus perfecte 
glorificatur, et homines sanctificantur, Christus 
Ecclesiam, sponsam suam dilectissimam, sibi 
semper consociat, 16 quae Dominum suum in- 
20 vocat et per ipsum Aeterno Patri cul- 
tum tribuit. 



Merito igitur Liturgia habetur uti Iesu Chri- 
sti«sacerdotalis muneris exercitatio », 13 in qua, 
sub signis sensibilibus, ea quae significant suo 
cUiusque modo efficientibus, homo sanctificatur 
et a mystico Iesu Chrisi Corpore, Capite nempe 
eiusque membris, integer cultus publicus exer- 
cetur. 14 



Merito igitur Liturgia habetur veluti Iesu 
Christi sacerdotalis muneris exercitatio, 17 in qua 
per signa sensibilia significatur et modo singulis 
25 proprio efficitur sanctificatio hominis, et sl my- 
stico Iesu Christi Corpore, Capite nempe eius- 
que membris, integer cultus publicus exer- 
cetur. 18 



Proinde omnis liturgica celebratio, utpote 
opus Christi sacerdotis eiusque Corporis, quod 
est Ecclesia, est « actio sacra praecellenter », 15 
titulo qui eodem gradu nulli alii actioni in 
Ecclesiae factae convenit. 

4. [... quae est caelestis Liturgiae praeli- 
batio\. In terrena Liturgia caelestem illam prae- 
libamus, quae in sancta civitate Ierusalem, ad 
quam peregrinamur, celebratur,ubi Christus est 
in dextera Dei sedens, sanctorum minister et 
tabernaculi veri; 16 cum omni militia caelestis 
sxercitus hymnum gloriaeDomino canimus;me- 



Proinde omnis liturgica celebratio, utpote 
30 opus Christi sacerdotis, eiusque Corporis, quod 
est Ecclesia, est actio sacra praecellenter, 19 
cuius efficacitatem eodem titulo eodemque gra- 
du nulla alia actio Ecclesiae adaequat. 

8. In terrena Liturgia caelestem illam prae- 
35 gustando participamus, quae in sancta civi- 
tate Ierusalem, ad quam peregrini tendimus, 
celebratur, ubi Christus est in dextera Dei se- 
dens, sanctorum minister et tabernaculi veri; 20 
cum omni militia caelestis exercitus hymnum 
40 gloriae Domino canimus; memoriam Sanctorum 

moriam sanctorum venerantes partem aliquam 
et societatem cum eis speramus; Salvatorem 
exspectamus Dominum nostrum Iesum Chri- 
stum, donec ipse apparuerit vita nostra, et nos 
appareamus cum ipso in gloria. 17 



venerantes partem aliquam et societatem cum iis 
speramus; Salvatorem exspectamus Dominum 
nostrum Iesum Christum, donec ipse apparebit 
vita nostra, et nos apparebimus cum ipso in 
5 gloria. 21 



5. [Liturgia in se non amplectitur totum 
ambitum actionis Ecclesiae~\. Licet sacra Li- 
turgia non amplectatur totum ambitum actionis 
Ecclesiae, est tamen in suo centro, quod est 
divinum Eucharistiae Sacrificium, culmen ad 
quod omnia tendere debent, et simul fons a 
quo omnia procedunt. 



9. Sacra Liturgia non explet totam actio- 
nem Ecclesiae; 



10 



Nam antequam homines ad Liturgiam ac- 
cedere possint, necesse est ut ad fidem et con- 
versionem vocentur: « Quomodo invocabunt 15 
in quem non crediderunt? Aut quomodo cre- 
dent ei quem non audierunt? Quomodo autem 
audient sine praedicante ? Quomodo veroprae- 
dicabunt nisi mittantur? » (Rom. 10, 14-15). 



nam antequam homines ad Liturgiam ac- 
cedere possint, necesse est ut ad fidem et con- 
versionem vocentur: « Quomodo invocabunt 
in quem non crediderunt? Aut quomodo cre- 
dent ei quem non audierunt. Quomodo autem 
audient sine praedicante? Quomodo vero prae- 
dicabunt nisi mittantur? » (Rom. 10, 14-15). 



Unde Ecclesia non credentibus praeconium 20 
salutis annuntiat, ut omnes homines solum 
Deum verum et quem misit Iesum Christum 
cognoscant et a viis suis convertantur,paeniten- 
tiam agentes. 18 Credentibus vero semper fidem 
et paenitentiam praedicare debet, eos ad Sacra- 25 
menta disponere, docere servare omnia quae- 
cumque mandavit Christus, 19 et allicere ad om- 
nia opera caritatis, pietatis et apostolatus, qui- 
bus manifestum sit eos de hoc mundo quidem 
non esse, sed tamen esse lucem mundi et Pa- 30 
trem glorificare coram hominibus. 

6. [Eucharistiae Sacrificium fons vitae Ec- 
clesiae~\. Labores autem apostolici ad id ten- 
dunt, ut qui receperunt fidem et paenitentiam 35 
egerunt filii Dei fiant per Baptismum, in unum 
conveniant, in medio Ecclesiae Deum laudent 
et cenam dominicam manducent. 



Quare Ecclesia non credentibus praeconium 
salutis annuntiat, ut omnes homines solum 
Deum verum et quem misit Iesum Christum 
cognoscant et a viis suis convertantur, paeni- 
tentiam agentes. 22 Credentibus vero semper fi- 
dem et paenitentiam praedicare debet, eos prae- 
terea debet ad Sacramenta disponere, docere 
servare omnia quaecumque mandavit Christus, 23 
et allicere ad omnia opera caritatis, pietatis et 
apostolatus, quibus quidem operibus manife- 
stum fiat christifideles de hoc mundo quidem 
non esse, sed tamen esse lucem mundi eosdem- 
que Patrem glorificare coram hominibus. 

10. Attamen Liturgia est culmen ad 
quod actio ecclesiae tendit et simul 
fons unde omnis eius virtus emanat. nam 
labores apostolici ad id ordinantur ut omnes, 
per fidem et Baptismum filii Dei facti, in unum 
conveniant, in medio Ecclesiae Deum laudent, 
Sacrificium participent et cenam domini- 
cam manducent. 

Vicissim, ipsa Liturgia impellit fideles ut 
« paschalibus sacramentis » satiati, fiant « pie- 
tate concordes »; 20 orat ut « vivendo teneant 
quod fide perceperunt »; 21 renovatio vero foe- 
deris Domini cum hominibus in Eucharistia eos 
in urgentem caritatemChristi trahit.ExLiturgia 
ergo, praecipue ex Eucharistia, ceu ex primo 
fonte, gratia nobis derivatur 22 et maxima cum 
efficacia obtinetur illa inChristo hominumsanc- 
tificatio et Dei glorificatio, ad quam, uti ad fi- 
nem, omnia alia Ecclesiae opera diriguntur. 



7. [Dispositiones personales requiruntur"]. 
Ex his necessarium esse apparet ut fideles cum 
recti animi dispositionibus ad sacram Liturgiam 
accedant, suam mentem voci concordent; et su- 
pernae gratiae cooperentur, ne eam in vacuum 
recipiant. 23 Ideo pastoribus advigilandum est, 
ut in actione liturgica non solum observentur 
leges ad validam et licitam celebrationem, sed 
ut fideles conscie, actuose et fructuose partici- 
pent. 

8. [Necessitas colendae pietatis in tota vita, 
etiam extra Liturgiam]. Multum vero abest ut 
sacra Liturgia totam vitam spiritualem amplec- 
tatur.Etsi enim christianus quandoque ad oran- 
dum in communi vocatur, quandoque tamen 
invitatur ad intrandum cubiculum suum ut Pa- 
trem in abscondito oret, 24 immo ab Apostolo 
docetur sine intermissione orare. 25 Et ab eodem 
A.postolo docemur mortificationem Iesu semper 
circumferre in corpore nostro, ut et vita Iesu 
manifestetur in carne nostra mortali. 26 Unde 
Dominum in Missa exoramus ut, « hostiae spi- 
ritualis oblatione suscepta, nosmetipsos » sibi 
perficiat « munus aeternum ». 27 

9. [Pia exercitia approbata et commen- 
datal . Pia populi christiani exercitia, si legibus 
Ecclesiae conformia sint, valde commendantur, 
praesertim cum de mandato Sanctae Sedis fiunt. 



Vicissim, ipsa Liturgia impellit fideles ut 
« paschalibus sacramentis » satiati fiant « pie- 
tate concordes »; 24 orat ut « vivendo teneant 
quod fide perceperunt »; 25 renovatio vero foe- 

5 deris Domini cum hominibus in Eucharistia 
fideles in urgentem caritatem Christi trahit et 
accendit. Ex Liturgia ergo, praecipue ex Eucha- 
ristia, ut e fonte, gratia in nos derivatur 26 et 
maxima cum efficacia obtinetur illa in Christo 

10 hominum sanctificatio et Dei glorificatio, ad 
quam, uti ad finem, omnia alia Ecclesiae opera 
contendunt. 

11. Ut haec tamen plena efficacitas habea- 
tur, necessarium est ut fideles cum recti animi 

15 dispositionibus ad sacram Liturgiam accedant, 
mentem suam voci accommodent, et supernae 
gratiae cooperentur, ne eam in vacuum reci- 
piant. 27 Ideo sacris pastoribus advigilandum est 
ut in actione liturgica non solum observentur 

20 leges ad validam et licitam celebrationem, sed 
ut fideles scienter, actuose et fructuose eandem 
participent. 

12. Vita tamen spiritualis non unius sacrae 
Liturgiae participatione continetur. Christia- 

25 NUS ENIM AD COMMUNITER ORANDUM VOCA- 
TUS, NIHILOMINUS DEBET ETIAM INTRARE IN 
CUBICULUM SUUM UT PATREMIN ABSCONDITO 

oret, 28 immo, docente Apostolo, sine inter- 
missione orare. 29 Et ab eodem Apostolo doce- 

30 mur mortificationem Iesu semper circumferre 
in corpore nostro, ut et vita Iesu manifestetur 
in carne nostra mortali. 30 Q«^pro/?/erDominum 
in Missae Sacrificio precamur ut, « hostiae spi- 
ritualis oblatione suscepta, nosmetipsos » sibi 

35 perficiat « munus aeternum ». 31 



13. Pia populi christiani exercitia, dum- 
modo legibus et normis Ecclesiae conformia 
sint, valde commendantur, praesertim cum de 
40 mandato Apostolicae Sedis fiunt. 

Speciali quoque dignitate gaudent sacra Ec- 
clesiarum particularium exercitia, quae de man- 
dato Episcoporum celebrantur, secundum con- 
suetudines aut libros legitime approbatos. 

Ita vero, ratione habita temporum liturgico- 
rum, illa ordinentur oportet, ut Liturgiae con- 
sentiant, ab ea quodammodo deriventur,adeam 
populum manuducant, 28 utpote illa natura sua 
longe praecellentem. 29 



Speciali quoque dignitate gaudent sacra 
Ecclesiarum particularium exercitia, quae de 
mandato Episcoporum celebrantur, secundum 
consuetudines aut libros legitime approbatos. 

5 Ita vero, ratione habita temporum liturgi- 
corum, eadem exercitia ordinentur oportet, ut 
sacrae Liturgiae congruant, ab ea quodammodo 
deriventur, ad eam populum manuducant, 32 
utpote quae natura sua iisdem longe antecel- 

10 lat 53 



APPENDIX 

Excerptum ex « Declarationibus » additis Schemati a Commissione Praeparatoria parato, 
quod ajfertur ad meliorem intellegentiam nn. 7 , 8, 9 Schematis 



[Declaratio]. Intentio generalis huius sec- 
tionis est sollemniter affirmare doctrinam Litt. 
Enc. Mediator Dei de relationibus inter Liturgiam 
et vitam spiritualem singulorum: in specie, de 
perfecta possibilitate, immo de omnimoda neces- 
sitate, — omni oppositione exclusa — , ad debi- 
tos fructus ex Liturgia percipiendos, unionis in- 
ter participationem celebrationum liturgicarum 
et sinceram pietatem, quae etiam interne singu- 
las personas afficiant. Immo, urgetur conceptus 
de unitate vitae spiritualis; et ideo dicitur ple- 
nam participationem Liturgiae necessario exigere 
et praerequirere generale exercitium pietatis et 
christianarum virtutum in tota vita individui, 
etiam, uti patet, extra Liturgiam. 

Ex hoc apparere debet commendationem Li- 
turgiae nihil officere, sed, e contra, vehementer 
exigere intensam curam vitae spiritualis, etiam 
extra actiones liturgicas, cum omnibus mediis 
asceticis consuetis et notis in traditione chri- 
stiana. 

Pia exercitia in genere, uti Via Crucis, Rosa- 
rium et alia huiusmodi, valde commendanda 
sunt, uti explicite inculcavit Pius XII in Litt. 
Enc. Mediator Dei. Attamen intentio huius sec- 
tionis est de piis exercitiis tractare tantum relate 
ad Liturgiam, sicut factum est in Instructione 
S. R. C. diei 3 sept. 1958. 

Posita tamen possibilitate, immo necessita- 



te, unionis Liturgiam inter et pia exercitia, in 
praxi harmonica compositio obtineri debet. Hinc 
fideles docere oportet de praecellentia precatio- 
nis liturgicae et anni liturgici super ceteras devo- 
tionis formas: facile enim adhuc videri potest 
practica ordinatio pietatis fidelium, quae a cyclo 
liturgico abstrahit, aut etiam ipsi directe obver- 
satur, ut fit v. gr. in quibusdam festis Sancto- 
rum, quae cum festis sollemnioribus anni litur- 
gici occurrunt (ex. gr. processio in honorem 
S. Antonii in festo Pentecostes), aut in triduanis 
vel novendialibus supplicationibus quae tempo- 
ribus liturgicis, etiam principalibus, ita super- 
ponuntur, ut eorum temporum memoria amplius 
non appareat. 

Has formas pietatis destruere, ut unice ce- 
lebrationibus liturgicis locus detur, certe inop- 
portunum esset; sed animarum pastores adlabo- 
rare debent ut fideles erudiant de modo colendi 
imprimis vitam liturgicam Ecclesiae, in myste- 
riis et temporibus anni liturgici, super ceteras 
devotionis species. Immo, ulterius progredien- 
dum est in hac actione pastorali, auferendo a 
mente fidelium quidquid in formis devotionali- 
bus aliqualem sapere posset superstitionem, prae- 
sertim quoad numerum dierum in piis supplica- 
tionibus insumendorum, quoad formam earun- 
dem precationum, etc: quae omnia difficultatem 
non parvam in multis gignere solent. 

NOTAE 

1 Cf. Is. 61, 1; Lc. 4, 18. 

2 S. Ignatius Antiochenus, Ad Ephesios, 7, 2. 

3 Sacramentarium Veronense (ed. Mohlberg), 
n. 1265; cf. etiam nn. 1241, 1248. 

4 Oratio post secundam lectionem Sabbato sancto, 
ante instaurationem Hebdomadae sanctae. 

5 Cf. Mc. 16, 15. 

6 Cf. Act. 26, 18. 

7 Cf. Rom. 6, 4; Eph. 2, 6; Coloss. 3, 1; 2 Tim. 
2, 11. 

8 Cf. Io. 4, 23. 

9 Cf. 1 Cor. 11, 26. 

10 Conc. Trid., Sess. XIII, Decr. De ss. Eucba- 
rist., c. 5: Denz. 878. 

11 Conc. Trid., Sess. XXII, Doct. De ss. Missae 
sacrif., c. 2: Denz. 940. 

12 Pius XII, Litt. Encycl. Mediator Dei, 20 nov. 
1947: AAS 39 (1947) pp. 522, 528, 573. 

13 Ibidem, p. 529. 

14 Ibidem, pp. 528-529. 

15 Pius XI, Const. Apost. Divini cultus, 20 dec. 
1928: AAS 21 (1929) p. 33. 

16 Cf. Apoc. 21, 2; Coloss. 3, 1; Hebr. 8, 2. 

17 Cf. Philipp. 3, 20; Coloss. 3, 4. 

18 Cf. Io. 17, 3; Lc. 24, 27; Act. 2, 38. 

19 Cf. Mt. 28, 20. 

20 Postcommunio dominicae Resurrectionis, in 
utraque Missa. 

21 Oratio Missae feriae III intra octavam Paschae. 

22 De Eucharistia — et ideo de Liturgia, quae 
circa Sacrificium Missae tota extruitur — ,fine et fonte 
vitae Ecclesiae et a qua omnes gratiae derivantur, cf. 
v. gr. Catechismus ex decreto Concilii Tridentini ad 
parochos, Pii V P. M. iussu editus, pars II, c. IV, 
n. 47; S. Thomas, In 4 Sent., d. 8, q. 1, a. 1; Summa 
Theol, III, 65, a. 3; 79, a. 1 ad 1; 63, a. 6. 

23 Cf. 2 Cor. 6, 1. 

24 Cf. Mt. 6, 6. 

25 Cf. 1 Thess. 5, 17. 

26 Cf. 2 Cor. 4, 10-11. 

27 Secreta feriae II infra octavam Pentecostes. 

28 Pius XII, Litt. Encycl. Mediator Dei: AAS 
39 (1947) pp. 583-587. Hinc fideles docere oportet 
de praecellentia precationis liturgicae et anni liturgici 
super ceteras devotionis formas: facile enim adhuc 
videri potest practica ordinatio pietatis fidelium quae, 
a cyclo liturgico abstrahit, aut etiam ipsi directe obver- 
satur, ut fit v. gr. in quibusdam festis Sanctorum quae 
cum festis sollemnioribus anni liturgici occurrunt (ex. 
gr. processio in honorem S. Antonii in festo Pente- 

5 Praefatio paschalis in Missali romano. 

6 Cf. Leo XIII, Litt. Enc. Divinum illud munus, 
9 maii 1897: Leonis XIII P. M. Acta, vol. 17, p. 133; 
Pius XII, Litt. Enc. Mystici Corporis, 29 iunii 1943: 

8 Cf. Act. 26, 18. 

9 Cf. Rom. 6, 4; Eph. 2, 6; Coloss. 3, 1; 2 Tim. 
2, 11. 

10 Cf. Io. 4, 23. 

11 Cf. 1 Cor. 11, 26. 

12 Cf. Leo XIII, Litt. Enc. Divinum illud munus: 
« Ecclesia quae iam concepta, ex latere ipso secundi 
Adami, velut in cruce dormientis, orta erat, sese in 
lucem hominum insigni modo primitus dedit die cele- 
berrima Pentecostes »: Leonis XIII P. M. Acta, 
vol. 17, p. 133; Pius XII, Litt. Enc. Mystici Cor- 
poris: AAS 35 (1943) p. 204. 

13 Conc. Trid., Sess. XIII, Decr. De ss. Eucha- 
rist., c. 5: Denz. 878. 

14 Conc. Trid., Sess. XXII, Doctr. De ss. Missae 
sacrif., c. 2: Denz. 940. 

15 Cf. S. Augustinus, Tractatus in loannem, 
VI, n. 7. 

costes), aut in triduanis vel novendialibus supplicatio- 
nibus quae temporibus liturgicis, etiam principalibus, 
ita superponuntur, ut eorum temporum memoria am- 
plius non appareat. Cf. plura vota Episcoporum de 
cultu Sanctorum recte ordinando, in Acta et Docu- 
menta Concilio Oecumenico Vaticano II apparando, 
Appendix, vol. II, pp. 342-349. 

29 Instructio S. Rituum C: De ordine Hebdo- 
madae sanctae rite peragendo, 16 nov. 1955, n. 23: 
AAS 47 (1955) p. 847: « Edoceantur... fideles de 
summo valore sacrae Liturgiae, quae semper et his 
praesertim diebus ceteras devotionis species et con- 
suetudines, quamvis optimas, natura sua longe prae- 
cellit ». 



n. 47; S. Thomas, In 4 Sent., d. 8, q. 1, a. 1; Summa 
Theol, III, 65, a. 3; 79, a. 1 ad 1; 63, a. 6. 

27 Cf. 2 Cor. 6, 1. 

28 Cf. Mt. 6, 6. 

29 Cf. 1 Thess. 5, 17. 

30 Cf. 2 Cor. 4, 10-11. 

31 Secreta feriae II infra octavam Pentecostes. 

32 Cf. Pius XII, Litt. Enc. Mediator Dei: AAS 
39 (1947) pp. 583-587. 

33 Cf. Instructio S. Rituum C: De ordine Heb- 
domadae sanctae rite peragendo, 16 nov. 1955, n. 23: 
AAS 47 (1955) p. 847: « Edoceantur... fideles de 
summo valore sacrae Liturgiae, quae semper et his 
praesertim diebus ceteras devotionis species et con- 
suetudines, quamvis optimas, natura sua longe prae- 
cellit ». 



3 - RELATIO EXC.MI P. D. IOSEPH MARTIN 

Episcopi Nicoletani 

Venerabiles Patres, 

Omnes animadversiones, quas Patres Conciliares protulerunt circa 
cap. I, nn. 1-9, fuerunt a commissione de Liturgia attente disceptatae 
et perpensae. Placuit eidem commissioni ea quae sequuntur proponere. 

Loquendum est primo de observationibus generalibus et postea de 
emendationibus singillatim sumptis. 

Observationes generales: 

1. Quoad doctrinam et eius expressionem. Plures Patres istam ex- 
positionem laudant sub aspectu doctrinali. Unus etiam dicit « difficulter 
melius fieri posse ». Alii iudicant expressionem doctrinalem esse insuffi- 
cientem quoad materiam et formam, vel esse nimis implicatam. Aliqui 
proponunt ut adoptetur potius expressio doctrinalis Litterarum Encycli- 
carum Mediator Dei, ita ut novem primi articuli eius capitis essent « fun- 
ditus » reformandi, iuxta sensum harum Litterarum Encyclicarum. 

Commissio censet hoc esse respondendum: 

d) Salvis correctionibus et emendationibus necessariis ad doctri- 
nam perfecte exponendam, non acceptatur propositio totius textus fun- 
ditus reformandi quia non videtur necessaria haec reformatio completa. 

b) De relatione inter Encyclicam Mediator Dei et Constitutionem 
praesentem, aliud est genus Litterarum Encyclicarum ubi occasio prae- 
betur expositionis completae doctrinalis de aliqua materia determinata, 
aliud est genus Constitutionis Conciliaris quae non debet esse tractatus 
aliquis completus, sed modo valde conciso exponere ea quae in unaquaque 
materia redduntur necessaria quibusdam circumstantiis. 

2. Quoad aliqua capita doctrinalia particularia. Unus Pater desiderat 
ut clare exprimentur habitudines quae intercedunt inter liturgiam et 
pietatem privatam. Aliqui exoptant ut necessaria esse dicatur Sacrae Li- 
turgiae participatio non tantum externa sed etiam interna. Alius rogat 
ut inter principia fundamentalia Sacrae Liturgiae ponantur sequentia: 
finis liturgiae, scilicet gloria Dei et salus hominum; relatio inter cultum 
externum et cultum internum; stricta connexio inter cultum externum 
et orationem mentalem; relatio inter liturgiam et doctrinam fidei; aucto- 
ritas Sacrae Liturgiae in doctrina fidei et morum; definitio Liturgiae et 
actionis liturgicae tam ex parte Christi quam ex parte Ecclesiae in quantum 
est corpus Christi mysticum. 

Respondendum est: de multis iam provisum est clare et enucleate in 
Litteris Encyclicis Mediator Dei, et non videtur necessarium illa denuo 
complete exponere. 

De definitione Liturgiae a pluribus Patribus quaesita, videtur a com- 
missione sufficienter provisum fuisse nec expedire ut in constitutione 
doctrinali detur definitio nimis praecisa in qua non omnes periti hodierni 
convenirent. 

3. Quoad sacerdotium universale laicorum, aliqui proponunt ut fusa 
sit additio in n. 7 de sacerdotio universali laicorum. Hoc autem non 
admittitur a commissione, cum haec doctrina tangatur in pag. 162, lin. 28 
ad lin. 33, et de ea certe tractetur in capite « de laicis » constitutionis 
Ecclesiae. 1 

4. Quoad mentionem Spiritus Sancti in cap. I. Aliqui proponunt ut 
mentio fiat de Spiritu Sancto. Commissio ad suggestionem libenter acce- 
dit. Sic additur mentio de Spiritu Sancto in locis sequentibus: in n. 1, 
lin. 6, dicitur: « Verbum carnem factum, Spiritu Sancto unctum » (cita- 
tio fit secundum textum Actuum Apostolorum, 10, 38). In n. 2, lin. 12, 
dicitur « Apostolos, repletos Spiritu Sancto, misit ». In n. 2, lin. 41, di- 
citur « gratias agendo in Christo Iesu, in laudem gloriae eius, per virtutem 
Spiritus Sancti ». 

5. Quoad siiffragationem. Sunt 59 emendationes in hac parte cap. I; 

9 sunt gravioris momenti, 40 ad stylum et sermonem tantum pertinent; 

10 nullam mutationem afferunt quoad sensum et ita factae sunt ut mens 
clarior evadat. Ne tempus perdatur, commissio de Liturgia putat esse 
absolute inconveniens et inutile proponere suffragationi Patrum omnes 
emendationes a Patribus propositas in aula conciliari et in commissione 
disceptatas? quia permultae observationes factae ad stylum referuntur. 
Aliae autem, ad rem ipsam pertinentes, sunt minoris momenti. Censuit 
etiam non esse necessarium suffragationem ferre de stylisticis et minoris 
momenti emendationibus quae in textu inseruntur. Ideo 9 emendationes 

gravioris momenti... 3 suffragationi proponuntur. Hic modus procedendi 
fuit in usu durante primo Concilio Vaticano, post decisionem commissio- 
nis de fide in adunatione diei 25 mensis martii, anno 1870, et a Patribus 
approbatus propter multitudinem emendationum minoris momenti. 
Et nunc de emendationibus singillatim sumptis. 

1) In n. 1, linn. 11 et 12, loco « ipsius humanitas fuit causa salutis 
nostrae » dicitur « ipsius humanitas fuit instrumentum salutis nostrae ». 
Doctrina sic expressa de humanitate Christi ut instrumento salutis nostrae 
est traditionalis, in Patribus iam inventa, ab omnibus theologis recepta, 
licet inter se discrepant de modo quo humanitas Christi est instrumen- 
tum salutis. 

2) Pag. 6, lin. 4, delentur verba « ex quo Ecclesia nascitur, crescit 
et nutritur », ne dici videretur Ecclesiam nasci non ex morte Christi in 
cruce, sed etiam ex resurrectione et ascensione. Ideo proponitur nova for- 
mula. Post « mysterium paschale » fit citatio praefationis paschalis: « quo 
mortem nostram moriendo destruxit, et vitam resurgendo reparavit ». 
Sic paucis verbis explicatur quid sit mysterium paschale et quidem 
verbis ipsius Liturgiae. Postea de nativitate Ecclesiae fit oratio iuxta 
verba Litterarum Encyclicarum Divinum illud munus..?: « De latere 
Christi in cruce morientis ortum est totius Ecclesiae mirabile sacra- 
mentum ». 

In n. 2. 1) Lin. 10, omittuntur verba « totius Ecclesiae mirabile sacra- 
mentum », quia haec dicta sunt in fine n. 1 emendati. 

2) Lin. 12, addita mentione de Spiritu Sancto: « Apostolos, reple- 
tos Spiritu Sancto, misit », omittuntur verba « eorumque successores », 
quia oportet distinguere missionem Apostolorum et missionem succes- 
sorum, necnon gratias Apostolis datas et gratias successoribus datas. 

3) Linn. 14 et 15, loco « morte sua nos... a morte liberasse... et re- 
surrectione sua in regnum Patris transtulisse », dicitur: « morte sua et 
resurrectione nos... a morte liberasse et in regnum Patris transtulisse », 
ne insinuatur quasi distinctio inter effectum mortis et effectum resurrec- 
tionis, quae distinctio non est in re fundata. 

4) Lin. 17, loco « opus salutis, quod annuntiabant, per Sacramenta 
efEcerent », dicitur « opus salutis, quod annuntiabant, per Sacrificium 
et Sacramenta, circa quae tota vita liturgica vertit, exercerent ». Additur 
vocabulum « Sacrificium », non necessarium de facto, quia Eucharistia 
est verum sacrificium in ordine sacramentali, sed ne parvi fiat de sacri- 
ficio Missae si dicatur solum « per Sacramenta ». Haec verba « circa 
quae vita liturgica vertit », quae ponuntur in schemate post vocabulum 
« baptismum » in lin. 19, transferuntur in propositione praecedenti post 
verbum « Sacramenta », quia ea quae dicuntur in lin. 20, scilicet, « ho- 

mines paschali mysterio Christi inseruntur: commortui, consepulti, con- 
resuscitati », per se et proprio conveniunt Baptismo quam ceteris sacra- 
mentis. 

5) Lin. 22, post verba « spiritum accipiunt adoptionis filiorum » ad- 
ditur « in quo clamamus: Abba, Pater », ut ostendatur a Spiritu prove- 
nire quod homines veri fiant adoratores. 

6) Lin. 36, delentur verba « Sacramenta administrando », quia hic 
evidenter agitur in contextu de Missa, scilicet de liturgia verbi et litur- 
gia Eucharistica, non autem agitur de aliis sacramentis. 

In n. 3: circa istum locum multae motae sunt difficultates. 

1) Plures Patres petierunt ut distinguantur hi modi praesentiarum 
Christi quae enumerantur in textu sicut habetur in encyclica Mediator 
Dei; secundo, circa verbum « et explicatur » in pag. 7, lin. 6, obiiciunt 
multi; etenim non eodem modo loquitur Christus dum Sacra Scriptura 
in Ecclesia legitur et dum explicatur ab homine; tertio, per respectum 
ad ea quae dicuntur de Sacrificio Missae, multae emendationes propo- 
nuntur a Patribus, ut appareat indoles liturgica actionis sacrificalis; unus 
Pater proponit ut addatur « actualem sui ipsius oblationem facit », quae 
additio respuitur; etenim inter theologos, etiam hodie, disputatur an 
Christus actualiter vel tantum virtualiter offerat Sacrificium Missae. 

Ad omnes difficultates solvendas et ut stylus sit magis fluens propo- 
nitur novus textus in quo secundum indolem praesentis schematis expri- 
muntur ideae quae in Mediator Dei occurrunt; et etiam, modo consentaneo 
Litteris Encyclicis, fit inversio ut primo agatur de Sacrificio Missae, de 
quo agitur tantum ultimo in textu primitivo. Attamen notandum est 
quod sensus est fere identicus, addita tantum mentione praesentiae Chri- 
sti sub speciebus Eucharisticis. 

2) Lin. 19, post verba « Christus Ecclesiam sibi semper consociat » 
additur « quae Dominum suum invocat et per ipsum aeterno Patri cul- 
tum tribuit ». Ratio huius additionis: ut mentio fiat de cultu ad Chri- 
stum, de quo nullibi aliquid dicitur. 

3) Lin. 24, loco « sub signis sensibilibus, ea quae significant suo 
cuiusque modo efficientibus » dicitur « per signa sensibilia significatur 
et suo cuiusque modo efficitur sanctificatio hominis ». Etenim, teste 
S. Thoma pro sacramentis: « Multa significantur in sacramentis, sacra- 
mentalibus et aliis actibus liturgicis quae ab ipsis non efficiuntur ». 

4) Lin. 32, loco « titulo qui eodem gradu nulli alii actioni in Eccle- 
sia factae convenit » dicitur « cuius efficacitatem eodem titulo eodem- 
que gradu nulla alia actio Ecclesiae adaequat ». Sic melius exprimitur 
radix praeeminentiae actionis liturgicae, cuius efficacitas ex opere operato 
vel ex opere operantis Ecclesiae provenit. Ponitur « Actionis Ecclesiae » 

loco « Actionis in Ecclesia, quia quaedam fiunt a Deo in Ecclesia, ut 
conversio S. Pauli, de quibus nihil affirmari intenditur per respectum 
ad actionem liturgicam. 

Inn. 5: 1) Lin. 7, verba « est culmen ad quod omnia tendere debent, 
et simul fons a quo omnia procedunt » transferuntur ad initium n. 6, 
ut melius appareat nexus logicus idearum, secundum votum duorum 
Patrum. Etenim in hoc n. 5 tractatur de activitate ecclesiali extra-litur- 
gica tum quoad credentes tum quoad non credentes, dum in n. 6 tracta- 
tur de ordinatione apostolatus Ecclesiae ad vitam liturgicam. 

2) Lin. 28, ad petitionem unius Patris quod melius exprimatur 
spiritus missionarius Ecclesiae, respondetur hunc spiritum missionalem 
sufficienter exprimi per verba « opera caritatis... et apostolatus ». 

In n. 6: 1) Lin. 32, verba translata a n. 5 ad 6 aliquantulum mutan- 
tur: d) delentur verba « in suo centro, quod est divinae Eucharistiae sa- 
crificium », quia iam in prooemio dictum est et iterum dicitur infra 
in pag. 9, lin. 8, « praecipue ex Eucharistia tamquam e fonte »; b) pe- 
riodus sic evadit: « liturgia est culmen ad quod actio Ecclesiae tendit et 
simul fons a quo omnis eius virtus exsurgit ». Vitatur vocabulum « om- 
nis », nimis generale a duobus Patribus iudicatum, et ponitur « actio 
Ecclesiae » ut clare appareat hic agi de fine actionis ecclesiasticae, non 
vero de fine ultimo omnium actionum hominum obiective. 

2) Lin. 36, legitur in textu non emendato: « qui receperunt fidem 
et poenitentiam egerunt filii Dei fiant per Baptismum ». Aliqui Patres 
obiecerunt haec verba valere pro iis qui aetate adulta baptizantur, non 
vero pro parvulis; propterea commissio hanc formulam proponit: « ... la- 
bores autem apostolici ad id ordinantur ut homines, per fidem et Bapti- 
smum filii Dei facti, in unum conveniant... ». 

3) Lin. 39, post verba « in medio Ecclesiae Deum laudent », ad- 
duntur haec: « Sacrificium participent », ut aliquid dicatur de Sacrificio 
Missae et non tantum de manducatione eucharistica. 

In n. 7, additur: « Ut haec tamen plena efficacitas habeatur », etc. 
Sic melius exprimitur necessitas dispositionum personalium relate ad 
participationem personalem in vita liturgica Ecclesiae. 

Inn. 8: mutatio facta in initio huius numeri, ad melius exprimendam 
necessitatem pietatis privatae, de se clara est ut legitur, tum quoad ser- 
monem tum quoad sensum: « Vita spiritualis non tantum sacrae Litur- 
giae participatione continetur. Christianus enim ad communiter oran- 
dum vocatus, debet etiam intrare in cubiculum ut Patrem in abscondito 
oret, immo, docente Apostolo, sine intermissione orare ». 

In n. 9: observatio generalis de aliquibus exercitiis pietatis in par- 
ticulari commendandis, ut faciunt litterae encyclicae Mediator Dei, non 

videtur esse recipienda. Quoad dubium motum circa indolem particula- 
rium exercitiorum quae de mandato episcoporum celebrantur, commissio 
respondet pia exercitia quae peraguntur de mandato vel cum approba- 
tione Sanctae Sedis vel Ordinariorum non fiunt eo ipso actiones litur- 
gicae. 

Venerabiles Patres, tales sunt emendationes factae a commissione 
de Liturgia secundum votum Patrum. Suffragatio petitur de novem emen- 
dationibus gravioris momenti, quae dantur in initio fasciculi. 

Sic cum omni diligentia adlaboravit commissio ut vestris desideriis 
respondeat. 



In textu scripto tradito: 1 De Ecclesia. 2 deest. 3 tantum. 4 (A.S.S., 
29, 1896, 649). 

Secretarius generalis: Auferuntur igitur primae schedulae et distri- 
buuntur secundae. 

Praeses: Continuatur disceptatio. Loquatur card. Wyszynski. 



PATRUM ORATIONES 
De Ecclesiae unitate (prosequuntur) 

1 

Em.mus P. D. STEPHANUS card. WYSZYNSKI 
Archiepiscopus Gnesnensis et Varsaviensis 

Em.mi ac rev.mi Patres Conciliares, 

Schema, quod nobis proponitur de Ecclesiae unitate: ut omnes 
unum sint, videtur generatim bonum, et optime quidem disiungitur a 
schemate de Ecclesia. Schema de unitate requirit quandam amplitudi- 
nem et est specialis momenti. In praesentibus rerum et temporum ad- 
iunctis videtur necessarium, ut proclametur praesertim urgens necessi- 
tas unionis inter eos, qui ex eisdem fontibus fidem in Christum hause- 
runt et in confessione eiusdem fidei perseverant. Eorum autem perseve- 
rantia est in fide constantia, patiens et fortis, exemplum nobis praestans, 
vehementer concupiscens et sperans dies videre meliores. 

Nostris temporibus quaestio unionis omnium, qui Christum confi- 
tentur, valde communis est et in votis omnium. 

Communis est, quia interest non solum Ecclesiae Latinae, Ecclesiae 

Orientalis et Confessionum Protestantium, sed pariter interest omnium 
christianorum, qui testimonium dant Christo, neque volunt ut nomen 
Domini eradicetur e terra viventium vel ignoretur, quia homines aut si- 
lentio praetereant Deum aut indifferenter se gerant. Maius periculum 
hodie praebet religioni materialismus vitae quotidianae, quam ille philo- 
sophicus. Exinde omnes isti, qui hodie vel profitentur Christum et orant 
ad altare Beatae Mariae Virginis sub invocatione « Salus Populi Ro- 
mani », vel devotiones peragunt ante Sacram Iconem, iam ex hoc sunt 
« unum » certo quodam gradu. Omnes admirantur atque alte conside- 
rant hosce confessores fidei pro eorum fidelitate et constantia in carce- 
ribus et plagis supra modum, non obstantibus tantis cruciatibus et diffi- 
cultatibus, quas patiuntur pro nomine Iesu. 

Secundo, quaestio unionis hodie in votis omnium est, praesertim a 
die quo felicis memoriae Papa Pius XII in memoriam revocavit doctri- 
nam « de Corpore Christi Mystico », opus maxima laude dignum, quo 
Summus Pontifex principia ingeniose et perfecte indixit theologiae fun- 
damentali. Hoc modo doctrina catholica quodammodo conversa est ad 
fontem theologiae, recedendo ab individualismo theologico, qui potius 
dividit. Fontes autem theologiae sunt: doctrina S. Pauli, S. Ioannis Chry- 
sostomi, S. Basilii Magni, S. Augustini et aliorum. Horum doctrina fovet 
unionem. Haec est, meo sensu, conversio ad substantiam unionis in 
Corpore Christi Mystico, per gratiam, per caritatem — haec est etiam 
vis, quae efiicit « utraque unum ». 

Quidam Patres Conciliares difficultatem videntur invenire in eo quod 
materia de Ecclesia divisa est in varia schemata: de Ecclesiae unitate, de 
constitutione dogmatica Ecclesiae, de Oecumenismo. Verum quidem est 
aliquas repetitiones in iisdem diversis schematibus haberi, sed non du- 
bito quin eiusmodi repetitiones nullum essentiae rei afferant praeiudi- 
cium, ita ut haud ulla appareat necessitas reformandi ipsa schemata. Suf- 
ficit ut corrigantur tantummodo nonnullae expressiones ad evitandam 
confusionem terminorum, cum sermo sit de Orientalibus: e. gr. in titulis 
de Ecclesiis Orientalibus necesse est, ut bene intelligatur de quo fit 
sermo, utrum de schismate an de Ritibus orientalibus. 

Hic agitur de unitate Ecclesiae, non de Ritibus. Quapropter necesse 
est ante omnia, hoc schema quod attinet, ut omnes ad unionem humani- 
ter atque suaviter invitentur. Praetermittantur autem oportet hic quae- 
stiones de erroribus, qui locum proprium obtinebunt postea in schemate 
de constitutione dogmatica Ecclesiae. Nunc in hoc schemate insistendum 
non est in mediis adhibendis ad unionem fovendam. Opportunius vi- 
detur, ut ipsi episcopi, eo quo pollent zelo animarum, secundum locorum 
conditiones media ad fovendam unionem presse determinent. f 

Cum sermo sit de Orientalibus, vitanda insuper sunt omnimode 
verba, quae ansam dare possent ad nosmetipsos reprehendendos ob de- 
fectum caritatis fraternae. Locus dari non debet ad nos redarguendos, 
quasi nos parvi pendamus orientales. Nequaquam! Eos, e contra, nos 
amamus, maxime aestimamus, scriptis Patrum orientalium studemus. 
Quis nostrum ignoret aut ignorare praesumat S. Athanasium, S. Basi- 
lium, S. Chrysostomum, S. Gregorium Nazianzenum, qui omnes emi- 
nentem tenent locum in Liturgia occidentali? 

Concludendo, omnibus nostris viribus studere debemus evitandis 
iis omnibus quae unionem impediunt, et fovendis iis quae talem unio- 
nem saltem in essentialibus et necessariis promovent, posthabentes quae- 
stiones minoris momenti. Schema nobis maxime placet, tamquam oscu- 
lum unitatis et pacis. Dixi. 

Secretarius generalis: Attendant omnes! Commissio de sacra Litur- 
gia haec admonet: in emendatione tertia non est legendum « per Sacri- 
ficium et Sacramenta efficerent » sed « per Sacrificium et Sacramenta 
exercerent ». Repeto: in emendatione tertia est legendum ita; « per 
Sacrificium et Sacramenta exercerent » non « efficerent ». Gratias. 

2 

Em.mus P. D. AUGUSTINUS card. BEA 

Venerabiles Patres, 

Post disceptationes hucusque factas de schemate Ut omnes unum 
sint, confecto a commissione orientali praeparatoria, liceat aliqua addere 
quae ad rem illustrandam fortasse utilia erunt. 

1. Ac primum quidem, pauca 1 de origine et fine huius 2 schematis. 
Schema hoc s non fuit confectum ut separatim a generali quaestione uni- 
tatis tractaretur, 4 sed ut Concilium Vaticanum haberet occasionem ad 
significandam venerationem erga Ecclesias orientales, idque propter 
maiorem earum 5 propinquitatem, tam in doctrina quam in disciplina, 
cum Ecclesia latina. 

Praeterea, ut omnes norunt, historia separationum Ecclesiarum orien- 
tis ab Ecclesia latina valde differt a modo quo saeculo xvi separatio facta 
est. Quare consentaneum fuit, ut a commissione orientali, quae tempore 
praeparationis Concilii curam rerum orientalium egit, proprium docu- 
mentum conficeretur, in quo fides christiana communis — et fere ea- 
dem — recoleretur et simul exhiberetur pignus aliquod fraternae bene- 



710 



ACTA CONC. VATICANI II - PERIODUS I 



volentiae et caritatis erga has Ecclesias orientis. 6 Propter hanc ratio- 
nem in finali redactione schematis de unitate omnium christianorum 
promovenda, huic documento certe 7 specialis locus assignandus erit. 

2. Schema tamen a commissione orientali propositum, praeter ea 
quae ad solos orientales spectant, non pauca continet, quae etiam in 
schemate de Oecumenismo secretariatus pro unione habentur, quaeque 
omni labori oecumenico communia sunt. Haec in documento definitivo 
apte coniungi poterunt cum iis quae in aliis documentis de Oecumenismo 
habentur. Quae ad doctrinam de unitate Ecclesiae spectant, ... 8 defini- 
tive elaborari poterunt, tum demum quando 9 Patres Conciliares egerunt 
de cap. XI schematis de Ecclesia commissionis theologicae, quod iterum 10 
inscribitur de Oecumenismo. De « communicatione in sacris », de qua 
aliqui Patres hic agendum censuerunt, commissio orientalis in proprio 
schemate agit quod commissioni centrali propositum fuit et suo tempore 
ad discussionem proponetur. Idem valet de quaestione de patriarchis, 
de qua proprium exstat schema. 11 

Coniunctis igitur omnibus, quae de unitate christianorum promo- 
venda agunt, speramus oriturum esse Concilii decretum, quod fratri- 
bus nostris carissimis 12 christianis non catholicis clare demonstret stu- 
dium operosum 13 Ecclesiae omnia faciendi ut unitas perficiatur, eosque 
fraterne invitet ad collaborandum nobiscum ad hunc desideratissimum 14 
finem obtinendum, simul autem etiam 15 vias et rationes ostendat quibus 
hic finis attingi poterit. 

3. Iam ad schema propositum, quod mihi in genere valde placet, 16 
pauca notare liceat; tantum pauca: reliqua secretariae tradam. 11 Oratio 
pro unitate, de qua in n. 15, de hac secretariatus noster ... 18 proprium 
schema elaboravit, a commissione centrali iam discussum, 19 sed nondum 
typis impressum. 

Momentum morum integritatis, de qua in n. 17, quae tamen non 
consideranda est tantum, ut ihi fit, 20 ut medium ad efficaciores redden- 
das preces, sed 21 potius ut exemplum authenticae vitae christianae quae 
eo magis fratres ad invicem trahat, 22 quanto magis Evangelio Christi 
Domini nostri correspondet, 23 maxime in iis quae tamquam tessera quae- 
dam hominis christiani habenda sunt, scilicet in humilitate et caritate; 
sic utraque valde efficaciter parant viam ad unitatem... 24 

Item optime proponitur in schemate, ubi agatur de mentalitate fra- 
trum christianorum non catholicorum cognoscenda, maximi momenti 
esse ut distinguamus inter doctrinam et modum eam proponendi vel 
enuntiandi, ad mentem eorum quae ipse Summus Pontifex edixit in ser- 
mone Concilio inaugurando habito. Ipse haec habet: « Est enim aliud 
ipsum depositum fidei, seu veritates, quae veneranda doctrina nostra 

continentur, aliud modus quo eaedem enuntientur, eodem tamen sensu 
atque eadem sententia »... 25 Omnes quidem veritatem et doctrinam fidei 
amplecti debent, sed liceat eis eam enuntiare et annuntiare eo modo 
qui ipsis correspondet et qui ab eorum fidelibus intelligitur. Haec res 
summi momenti est specialiter pro Ecclesiis orientis. 26 

... 27 Item optima sunt quae ponuntur de cooperatione catholicorum 
cum omnibus christianis in rebus quae non directe fidem tangunt... 28 
Ne ponantur tamen modo nimis « defensivo » et quasi id solum ob 
pericula ex una tantum parte ingruentia fiat, sed dicatur cooperatio- 
nem dirigi contra omnem materialismum et atheismum, in quacumque 
demum forma occurrat, sive theoreticam sive practicam, et ubique 29 
ter r arum in veniatur . . . 3 0 

4. Vauca quaedam adhuc liceat addere 31 de nova redactione decreti, 
quando de eo cum aliis in unum redigendo, uti dictum est, agetur: 

1) Definiatur clare scopus, aut doctrinalis aut magis practicus 
novi schematis; meo quidem iudicio — quamquam plura in constitu- 
tione de Ecclesia tractanda sint, quia unitas est nota essentialis Eccle- 
siae — , aliqua unitatis aspectus tamen, etiam necessario documento de 
oecumenismo tangi debent, etiamsi documentum hoc magis characterem 
practicum induat . . , 3 2 

2) Item amoveatur illa incertitudo circa personas ad quas docu- 
mentum dirigitur... 33 Cum in decreto definitivo 3i principia generalia de 
opere oecumenico tradantur, ... 3S decretum dirigitur et dirigi debet ad 
totam Ecclesiam catholicam. Nullum tamen dubium est rerum, de quibus 
in decreto agitur, etiam fratrum christianorum non catholicorum per- 
multum interesse, easque res 36 multa cum attentione ab eis audiri, etiam- 
si singulae partes magis ad hos vel ad illos auditores dirigantur. Decre- 
tum proinde omnium christianorum, immo quodammodo omnium ho- 
minum interest. Cui rei stylus ipse quoque respondere debebit. Quae 
autem in singulis partibus, v. g., Ecclesiis orientalibus... 37 communita- 
tibus protestantibus in particulari propria sunt, ea breviter separatim 

• 38 

exponi poterunt. 

4) In discussione aliquando 39 mentio facta est illius « peculiaris 
et stabilis consilii », quod Leo XIII instituit, quod tamen mortuo Leo- 
ne XIII, proh dolor, i0 cessavit. Hoc consilium Summus Pontifex Ioan- 
nes XXIII gloriose regnans suis 41 paternis curis denuo revivere fecit 42 
in « secretariatu ad christianorum unitatem promovendam ». Hic secre- 
tariatus nunc duabus sectionibus constat, altera pro communitatibus ex 
reformatione saeculi xvi ortis, altera pro orientalibus, sub uno tamen 
praeside et uno secretario, ut unitas in modo procedendi et res tractandi 
servetur. Sectio orientalis iam existens nunc 43 ulterius evolvetur. Dixi. 

In textu scripto tradito: 1 deest. 2 deest. 3 deest. 4 ederetur. 
5 deest. 6 deest. 7 deest. 8 demum. 9 postquam. 10 deest. 
11 deest. 12 deest. 13 deest. 14 desideratum. 15 ac simul. 16 deest. 
17 deest. 18 pro unitate. 19 probatum (n. 13 ss.). 20 tam. 21 quam. 
22 trahit. 23 respondet. 24 (n. 17). Venit dein mutua cognitio (n. 33), 
qua in re maximum momentum, quod cognitio aliorum mentalitatis, quam di- 
cunt, habet, valde efferri debet (n. 18 ss.); ad quam cognitionem multum condu- 
cunt colloquia theologica catholicorum cum christianis non catholicis (n. 33), si 
bene parantur, et cum methodo et simul cum caritate fiunt, uti experientia docuit 
in pluribus nationibus in Europa. Magis in generali summi quoque momenti est, 
ut in spiritu caritatis et mutuae aestimationis alii aliorum mentalitatem et elucu- 
brationes cognoscere studeant; proinde foveatur in occidente studium linguae 
graecae, quae lingua est septem Conciliorum et magnorum Patrum graecorum, item 
studium theologiae graecae; e contra in oriente foveatur oportet quantum possibile 
est, studium linguae latinae et Patrum latinorum, item Conciliorum posteriorum 
ac documentorum magisterii Ecclesiae et scriptorum magnorum theologorum uti 
occidentalium speciatim S. Thomae. Haec omnia in expendendis schematibus a 
commissione de Seminariis et Studiorum Universitatibus paratis, prae oculis ha- 
benda erunt. Hic autem modus procedendi, cum debitis mutationibus, etiam re- 
late ad communitates natas inde a saec. xvi et deinceps, adhiberi poterit, v. g. nul- 
lum est. 25 (L'Oss. Rom., 12 oct. 1962, pag. 2). 26 deest. 27 Item 
optima sunt quae dicuntur de historia cum veritate et caritate tractanda (n. 31) tam 
in investigationibus quam cum ipsa in scholis traditur. Qua de re etiam laici 
catholici investigationibus et studiis suis conferre possunt. Ubi sermo est de er- 
roribus, qui fuerunt causa separationis (n. 31), accurate distinguatur inter errores 
circa veritatem, qui utique apud magisterium Ecclesiae admitti nequeunt, et inter 
defectus, etiam morales, personarum in Ecclesia. Talium defectuum certo plures 
omnino constant nec negari debent. Iudicium tamen de quantitate et gravitate 
culparum in unaquaque parte melius divino iudici relinquitur, quippe qui solus 
ea omnia cognoscat et iudicare valeat. 28 (n. 35). 29 ubicumque. 30 De- 
mum valde placent quae dicuntur de comitatibus vel secretariatibus in Dioecesibus, 
immo etiam in singulis nationibus, constituendis ad motionem oecumenicam pro- 
movendam, adiuvandam et dirigendam (n. 39 ss.). 31 Aliqua pauca addam. 
32 dico magis, non exclusive; patet quaestionem hanc concrete nonnisi post di- 
scussionem schematis de Ecclesia solvi posse. Proinde nova schematis redactio non- 
nisi illo tempore fieri poterit. 33 (de qua par. 26 s. sermo est). 34 deest. 
35 certe. 36 deest. 37 vel. 38 possunt post tractationem principio- 
rum generalium. 3) Patet decretum multo brevius esse debere pluribus punctis 
particularibus ad Instructionem quandam de mandato Concilii conficiendam re- 
missis, simili modo prout ante paucos dies de schemate de instrumentis commu- 
nicationis socialis decisum est. Ut talis Instructio vel « Directorium Oecumenicum » 
conficiatur, secretariatus pro unione iam dudum proposuit et postulavit, immo 
iam ex parte praeparavit. 39 deest. 40 deest. 41 nunc Summi Pon- 
tificis Ioannis XXIII. 42 revixit. 43 mox. 

3 

Exc.mus P. D. EMMANUEL TRINDADE SALGUEIRO 

Archiepiscopus Eborensis 

Em.me Praeses, Patres et Fratres venerandi, 

Cum veniam petiissem ad loquendum in genere de schemate de Ec- 
clesiae unitate: ut omnes unum sint, revera loqui in genere in mente 
habui, ut haec tria animadverterem: 

1. schematis excellentiam, maxime in cordis latitudine ac in fra- 
ternitatis christianae spiritu; 

2. gravem schematis defectum de Ecclesiae unitate quoad fratrum 
separatorum occidentalium omissionem; 

3. urgentem necessitatem normarum brevium sed concretarum 
determinandarum de unitate Ecclesiae interna, quia sine hac unitate, 
compago aut structura 1 Ecclesiae socialis subsistere nequit, nec aposto- 
lica eius vita fecundatur. 

Verumtamen, quia 2 hac de re tot tantaque dicta sunt, ne prolixe 
loquar, statim ad conclusiones accedam? Reverenter propono: 

a) Ut hoc schema de unitate Ecclesiae introducatur velut pars 
schematis de Ecclesia. 

b) Ut unum caput de fratribus separatis occidentalibus huic ad- 
datur schemati, positivos aspectus appropinquantes magis quam negati- 
vos respiciens, nullis autem veritatis iuribus praeiudicatis. 

c) Ut congregatio vel consilium ad Ecclesiae unitatem promo- 
vendum, atque apud Apostolicam Sedem instituendum, iuxta n. 46, 
pag. 265, aut ipse secretariatus unionis Ecclesiarum, iuxta opportunam 
em.mi card. Bacci sententiam, de hoc huiusmodi quaestionis studendae 
respectu competens sit, ideoque a peritis illam bene noscentibus effor- 
metur. 

d) Denique, ut doctrina internae Ecclesiae unitatis aliquo in 
capite cum tribus paragraphis breviter exponatur: 

In primo, Ecclesiae unitas in eius membrorum compagine inter se 
et cum hierarchia, per omnium scilicet fidelium, sacerdotum, episcopo- 
rum oboedientiam Romano Pontifici manifestata. 

In secundo, caritatis essentia eiusque proprietates, videlicet super- 
naturalitas, universalitas, activitas, definiendae. 

In tertio, media efficacia caritatis Christi promovendae, fovendae ac 
augendae, in vitae interioris exercitio ac relate ad alios determinanda 
esse. Reliqua exc.mo D. secretario generali tradam. Dixi. 

In textu scripto tradito: 1 deest. 2 quoniam. 3 sequentes accedam 
conclusiones. 

Animadversiones additae: 

1. Concilium Unitatis hanc Oecumenicam Synodum saepissime vocant. Solus 
Deus, cordium scrutator, quid in crastinum erit, optime ac certissime novit. Nos 
vero scimus actualem separationem inter christianos nequaquam definitivam fore, 
sed e converso christianae fraternitatis spiritu finiendam, quemadmodum Dominus 
Noster Iesus Christus dixit: « ut omnes unum sint, sicut tu Pater in me, et ego 
in te, ut et ipsi in nobis unum sint: ut credat mundus, quia tu me misisti » 
(lo. 15, 21), « et fiat unum ovile et unus pastor » (Io. 10, 16). Ceterum omnes 
christiani nimis non sunt cum ad Civitatis Dei hostes firmiter debellandos, cum 
ad humanae dignitatis iura strenue ac invicte defendenda. 

2. Quaecumque hac de re Concilium beneficia afferat, dignum et iustum 
est cordis latitudinem qua huiusmodi Decretum redactum est extollere. Etenim 
doctrinae prooemii notae fundamentales sunt. Revera ut unitas promoveatur, 
media commendata, scilicet supernaturalia, theologica, liturgica, canonica, psycho- 
logica practicaque, motiva sunt insophismabilia ac obiectiva ad Ecclesiae unitatem 
procurandam, maxime spiritus omne pervadens Schema latitudine, claritate, frater- 
naque charitate enitet. Forma huius Decreti forsan discutietur. Nemo autem est 
qui ei humanam latitudinem christianasque claritates denegare possit. 

Veniens autem ad minima reverenter memini quod in mediis sponte suscep- 
tis religiosorum orationes sacrificiaque, maxime vitae monachorum ac monacharum 
contemplativae, oportet includi, necnon parvulorum supplicationes sacrificiaque, 
quia speciali apud Deum favore gaudent. 

3. Meritum sane huius schematis agnoscens, liceat mihi, qua par est reveren- 
tia, in eo duos gravissimos defectus agnoscere, nempe: 

Primo: Cum in eo de Ecclesiae unitate — Ut omnes unum sint — agatur, 
nihil de fratribus separatis occidentalibus ibi dicitur. Atqui etiam ipsi Ecclesiae 
unitatem valde exoptant, maxime sic dicta Alta Ecclesia Anglica ac Germanica, 
quae fides ritusque Sanctae Ecclesiae Catholicae, Apostolicae, Romanae propin- 
quiores servant. Illa nota conamina ab aliquibus, praeside venerandae memoriae 
card. Mercier, cum Lord Halifax seniore, Mechlineae sub huius saeculi prima me- 
dietate facta, unionis desiderii bonaeque voluntatis vera sunt documenta. « De- 
functi adhuc loquuntur » (Heb., 11, 4). Etiamsi hoc non daretur, fratres nostri 
sunt. Quemadmodum pristinus ille patriarcha Ioseph, a Summo Pontifice Ioan- 
ne XXIII, feliciter regnante, in Coronationis suae die recordatus, unusquisque 
nostrum dicere ac facere debet: « Quaero fratres meos » (Gen. 37, 16). Ceterum 
quod in schemate de fratribus separatis orientalibus dicitur, verum et iustum est, 
ideoque silentium de orientalibus minime explicatur. 

Secundo: Alius apparet defectus quoad dispositiones breves sed concretas 
huiusmodi schematis de interna Ecclesiae unitate. Enimvero quamvis solus aspec- 
tus socialis consideretur, unitas omnium Corporis Mystici membrorum inter se 
intimam compaginem subordinationemque harmonicam hierarchiae, atque summo 
in gradu Romano Pontifici, huius Corporis visibili capiti, supponit ac exigit. Porro 
sine interna unitate, quae ontologica vere dici potest, unitas externa impossibilis 
vanaque fit, quoniam Ecclesiae pretium in suorum graduum hierarchicorum com- 
pagine atque in suae actionis efficacia per internam unitatem supernaturalem, quam 
gratia efficit sanctificans, solummodo consequitur. Gratiam vero sanctificantem 

semper caritas comitatur. Ergo caritas Christi hanc urget unionem, velut forma 
Corporis Mystici, ita ut Ecclesia una in compagine sociali appareat et sit, quia 
eius anima una exstat. De hac autem interna unitate, in qua aedificium sociale, in 
sua complexa compagine ac in apOstolico splendore ad fratres nostros separatos 
omnesque homines in umbra mortis sedentes illuminandos, fundatur ac solidatur, 
schema tantummodo accidentaliter ac perfunctorie loquitur. Igitur mihi videtur 
hoc schema inseri debere velut partem schematis de Ecclesia. 

4. Quae cum ita sint, omnibus mature perpensis, liceat mihi vobis haec pro- 
ponere: \Keliqua ut in textu oretenus prolato uti supra a) etc.~]. 

4 

Exc.mus P. D. MAXIMUS HERMANIUK 

Archiepiscopus Vinnipegensis Ucrainorum 

Venerabiles Patres Conciliares, 

In disceptatione decreti de Ecclesiae unitate, vellem animadversio- 
nes quasdam proponere circa schema in genere et additionem quamdam 
facere ad n. 43, pag. 265 in particulari. 

I. De schemate in genere. Si hodie totus orbis christianus, et quo- 
dammodo etiam populi non-christiani, aliquid momentosum et pro om- 
nibus salutare ab Ecclesia et praesertim ab hoc Concilio exspectant, hoc 
certe certissime est finalis cessatio harum discordiarum, luctarum et di- 
visionum populi christiani, quae per saecula iam stant pro scandalo inter 
nationes et pro impedimento inter homines recognoscendi in Christo 
verum Filium Dei, missum in hunc mundum ad eorum salutem (Io. 
17, 21). 

Praesertim hoc momento gravi et quodammodo tragico in historia 
humanitatis, ubi saepe saepius iam non agnoscitur distinctio inter ve- 
rum et falsum, malum et bonum, honestum et inhonestum, ius et vio- 
lentiam, ubi populi et nationes tam profunde dividuntur sub respectu 
morali, sociali et politico, ubi communitas humana quasi iam nescit ubi- 
nam quaerere lucem veritatis et ligamen unitatis, unitas populi chri- 
stiani esset pro eis non solum donum pretiosissimum, sed verum initium 
novae erae. 

Opus illud gravissimum christianae unitatis, Patres rev.mi, etsi obli- 
get omnes christianos, primario tamen et principaliter pertinet ad Ec- 
clesiam catholicam, quae sola potest dare mundo plenam veritatem Chri- 
sti et quae sola potest sine errore conducere homines ad salutem. 
Propterea, mea humili opinione, Concilium deberet: 
1. Elaborare talem constitutionem de instauratione unitatis christia- 
norum, ubi quaestio unitatis omnium christianorum dissidentium, tam 

fratrum nostrorum orthodoxorum, quam fratrum nostrorum protestan- 
tium et Anglicanorum, 1 plene et debito modo tractetur. 

2. Etsi decretum de Ecclesiae unitate nobis maxime placet, sed 
quia dantur schemata de oecumenismo et caput unum in constitutione 
de Ecclesia de hac materia, 2 constitutio talis generalis et definitiva 3 pos- 
set elaborari ex tribus documentis de oecumenismo, propositis Patribus 
Concilii: tum a commissione pro Ecclesia Orientali, tum a commissione 
theologica in schemate de Ecclesia, tum a secretariatu pro unitate chri- 
stianorum. Constitutio illa posset habere titulum generalem: « de uni- 
tate christianorum », ut iam erat propositum. 

3 . In constitutione tali completa et definitiva 4 de unione christia- 
norum, pars doctrinalis de Ecclesia deberet necessario fundari in colle- 
gialitate pastorali episcoporum, sub auctoritate Romani Pontificis, capi- 
tis collegii, ut iam dictum est in hac aula conciliari 5 Quia talis doctrina 
fuit quasi unice nota in oriente in praeterito, et facile intelligitur ab eo 
adhuc hodie. 

4. Ut doctrina et praecepta et consilia talis constitutionis possent 
methodice et practice deduci in vitam christianorum, tam catholicorum 
quam non-catholicorum, constitui deberet duplex commissio mixta theo- 
logorum: una commissio mixta composita ex theologis catholicis et or- 
thodoxis ad unitatem praeparandam fratrum nostrorum orthodoxorum, 
altera commissio mixta, composita ex theologis catholicis et protestanti- 
bus ad unitatem praeparandam fratrum nostrorum protestantium. 

5. Commissiones istae possent sub ductu manere secretariatus de 
unitate christianorum. 

II. Veniens nunc ad particularia, addere vellem ad n. 43, pag. 265, 
lin. 5, ubi agitur de sollicitudine fidelium ad procurandam ecclesiasticam 
unionem, sequentem sententiam: « Ut igitur omnes fideles melius co- 
gnoscant matrem Ecclesiam, abundantiusque fruantur de omnibus eius 
divitiis spiritualibus et modo efficaciori ad veram unitatem christianam 
adlaborent, in omnibus catechismis, pro scholis et populo christiano 6 
destinatis, semper adesse oportet expositio clara et systematica « de ri- 
tibus Ecclesiae », cum explicatione eorum historiae, valoris liturgici, 
ascetici et dogmatici... ». 

Ratio: quia pro multis catholicis, non solum laicis ritus latini, sed 
etiam proh dolor! — cum venia istius Concilii 7 — etiam sacerdotibus, 
practice Ecclesia catholica saepe saepius 8 identificatur cum ritu latino, 
ita ut quodammodo videntur afflrmare et agere ac si extra ritum latinum 
nulla esset salus. Quod provenit magna ex parte ex insufficiente scientia, 
vel ex tota quasi ignorantia quando de laicis agitur, totius istius partis 
vitae Ecclesiae, quae ritus eius spectat... 9 Dixi. 

In textu scripto tradito: 1 deest. 2 deest. 3 deest. 4 deest. 
5 deest. 6 deest. 7 sed. 8 deest. 9 Ex hoc facto multae oriun- 
tur difficultates magno cum damno animarum. Ita, e. g.: in scholis catholicis ritus 
latini, ubi simul cum pueris dicti ritus adsunt etiam aliqui pueri ritus cuiusdam 
orientalis, magistri, et saepius magistrae scholae, non satis edoctae de doctrina 
Ecclesiae in materia rituum, iubent pueros ritus orientalis facere signum crucis, 
genuflectionem coram Sacratissimo Sacramento modo latino, recipere primam 
S. Communionem in eodem ritu, assistere die dominica Missae eiusdem ritus, et sic 
porro, negantes hoc modo practice iura ritus orientalis. Similis difficultas saepe 
oritur in casu matrimonii mixti ritus, ubi pars latina sincere putat contrahere 
matrimonium extra Ecclesiam, si consentit benedictioni matrimonii sui in ritu 
orientali. Talis falsa et damnosa practica deberet semel et pro semper evanesci ex 
vita Ecclesiae. Hoc tamen fieri potest tantum per systematicam instructionem et 
continuam educationem fidelium in hac re. 

5 

Exc.mus P. D. EPHTIMIUS YOUAKIM 

Episcopus Mariamnensis 

Venerabiles Patres Conciliares, 

Schema de Ecclesiae unitate satis amplum maximique momenti est; 
unio enim omen est desideratissimum omnium nostrum et etiam ortho- 
doxorum, qui nobis profecturis ad Concilium unanimiter clamabant: Re- 
deuntes unionem factam annuntiate! Est ergo ad excitandam animi at- 
tentionem huius illustris coetus, cuius membra devote Christi zelo im- 
buta sunt. Nos omnes enim continuatores sumus missionis Christi, di- 
vini fundatoris regni Dei in terra. Omnes, et quam devote!, orationem 
Christi « ut unum sint » saepe saepiusque repetere gaudemus. 

Magnam quidem meruerunt laudem huius schematis compilatores, 
ob sagacem peritiam ferventemque sedulitatem; ideoque minime dubito 
declarare meam plenam adhaesionem. Valde praesertim laetor quod inter 
media utilia ad unionem fovendam, neglecta non fuerunt media super- 
naturalia. Quin immo, haec anteponenda sunt, absque dubio, omnibus 
humanis mediis cuiusvis roboris et efficaciae. Ad hoc bene iuvat, mihi 
videtur, memorare doctrinam de gratia operante et de gratia cooperante. 

Humilem autem meam cooperationem incipere cupio hisce duabus 
animadversionibus circa par. 14 et 15 pagg. 255 et 256 schematis pro- 
positi. 

I. Par. 14 « lamentabiliter » incipit, cum dicat: « Ad tollendum 
lamentabile discidium quod a saeculis inter Ecclesiam catholicam et 
Ecclesias orientales invaluit et adhuc perdurat... », dum e contra melius 

poterat incipere hoc alio modo: « Ad bene iuvandas et multiplicandas 
uniones partiales iam factas et adhuc perdurantes... ». Rationes: 

1. Sunt in oriente communitates quae, etsi eorum capita ab unitate 
defecerint, tamen eorum fideles — qui et ipsi sunt Ecclesia — , in spi- 
ritu unionis manserunt. 

2. Absolute loquendo, mihi non placet illa expressio « discidium 
adhuc perdurat » cum potius perduret dualismus et parallelismus, cuius 
ope efficitur ut prope « separatos » existant etiam « qui unionem serva- 
verunt » et in unione eosdem ritus liturgicos qui veluti pontem consti- 
tuunt ad rehabilitandam unionem hanc auspicatam. 

3. Eadem expressio aliquantulum mihi videtur originem ducere ex 
quodam coetu latino-occidentali, qui quamdam speciem prae se fert 
considerandi omnes Ecclesias orientales tamquam separatas a se. Sane 
hic modus loquendi parum decet textum a Concilio Oecumenico emanan- 
tem, qui loquitur nomine totius Ecclesiae, tum latinae tum orientalis ca- 
tholicae. 

Quapropter feliciorem formam existimo eam quam supra laudavi, 
scilicet « Ad iuvandas et multiplicandas uniones partiales... 1 adhuc per- 
durantes ». 

II. Par. 15, pag. 256, in qua commendantur preces et supplicatio- 
nes novendiales a Leone XIII decretae, me inducit ad hanc brevem 
digressionem faciendam, ut meam consolationem exprimam eo quod per- 
sonaliter cognovi illum magnum pontificem, multoque magis quod ex- 
pertus sum animum nobilissimum illius Patris communis omnium fide- 
lium in immortali eius Encyclica Orientalium dignitas, quae post Con- 
cilium Vaticanum I edita est. 

Hodie nobis Deus alium Leonem concedit, Ioannem XXIII, eius 
successorem, cui ex intimo corde omnia cuncta fausta dicimus diutur- 
namque adprecamur vitam ut Concilium Vaticanum II alia Orienta- ? 
lium dignitas coronare valeat. 

Preces, quas supra laudavi, meo sensu, locum obtinent gratiae ope- 
rantis. A nobis attenditur « gratia cooperans », quam invenimus in pre- 
cibus decretis ac memoratis, dummodo sint bene peractae et vero sensu 
oecumenico, sicuti optamus; scilicet, non ore tantum, sine fide et ca- 
ritate cordis, aut sub aspectu reditus et conversionis filii prodigi, sed 
modo precandi Christi, non permixtae elementis humanis, sed sincere 
vere fraternae. 

Tunc tantum infallibiles erunt hae preces nostrae, cum in corde 2 
et intra nos adprecantem Christum inducemus. Dixi. 



ln textu scripto tradito: 1 iam factas et. 



2 nobis. 

6 

Exc.mus P. D. FRANCISCUS FRANlC 
Episcopus Spalatensis et Macarscensis 

Em.mi Principes, Fratres carissimi, 

Nos catholici in Iugoslavia vivimus una cum fratribus orthodoxis 
qui maiorem partem relativam totius populationis Status nostri consti- 
tuunt. Proinde, problema unionis cum fratribus orthodoxis pro nobis 
maximi momenti est. Sed iam initio dicere debeo nos debere hoc pro- 
blema considerare non ex libris, sed ex vita, non romantice, sed reali- 
stice. Nam Ecclesia catholica non habet tantum ius et vocationem oecu- 
menicam attrahendi amore — non vi et metu, certe — amore attrahendi 1 
orthodoxos ad se, sed ... 2 habet vocationem et ius defendendi quoque 
proprios ftlios 3 ne ad Ecclesiam orthodoxam transeant. Quod periculum, 
in quibusdam conditionibus non est tantum theoreticum, sed reale et, 
possum dicere, sanguineum. Sufficit putare illos catholicos in Europa orien- 
tali existentes, qui hodie versantur in periculo ad Ecclesiam orthodo- 
xam transeundi. In Iugoslavia quoque ante bellum plura decena 4 millia 
catholicorum ad Ecclesiam orthodoxam, ob varias rationes opportuni- 
sticas, transierunt. 

Proinde revera pro nobis est quaestio vitae et mortis invenire 
modum recte oecumenice loquendi cum orthodoxis. Non debetis ergo 
mirari, venerabiles Fratres, nos timere oecumenismum quemdam, qui 
vellet reticere vel saltem extenuare differentias inter nos catholicos et 
fratres orthodoxos. Nam illa reticentia vel extenuatio nihil proderit se- 
paratis fratribus, nostris autem fidelibus magnopere nocere poterit. 

Prae oculis ergo his omnibus habitis, puto schema nostrum aequili- 
brium satis bonum inter oecumenismum et, ut ita dicam, dogmatismum, 
inter oecumenismum servilem et oecumenismum aggressivum obtinere 
satis bonum aequilibrium 5 

Fraterne et humiliter nempe 6 de fratribus separatis loquitur, diffe- 
rentias plus aequo non extollit, etsi ubi opus est eas haud reticet, errores 
suavibus simul et firmis verbis, etsi raro, reprobat, atque doctrinam ca- 
tholicam de unitate sub episcopis, et sub Petri successore sine ulla 
ambiguitate clarissimis verbis tradit. Ideo schema generaliter placet. 

Placet quoque schema, quia agit de solis orthodoxis, non vero de 
protestantibus. Nam protestantes ab orthodoxis haeretici considerantur, 
et ideo certe offenderentur, si sermo de ipsis una cum fratribus prote- 
stantibus institueretur. 

Contra schema habeo tamen quasdam observationes, praetermissis 
iis quae dicta sunt. 7 

2. In art. 9, pag. 254, in lin. 8, non placent verba: « ... et quasi 
per traditionem... », et ideo propono ut expungantur ex textu. Ratio 
propositi est, quia per ista verba signiftcari videtur 8 fratres orthodoxos 
permanere in statu separationis a Romano Pontifice « quasi per tradi- 
tionem », quod non est verum. Nam fratres orthodoxi habent traditio- 
nes divinas « quibus a sanctis Patribus locupletati sunt » dicitur in ar- 
ticulo huius schematis. Sed nefas est dicere illos in separatione manere 
ob eorum fidelitatem erga istas traditiones. Certo certius per illa verba 
extenuari videtur etiam materialis culpa fratrum dissidentium ab Eccle- 
sia catholica. 

3. In art. 31, pag. 261, lin. 21 et s., valde displicet propositio: 
« Erroribus tempore acto utrimque commissis, unius populi christiani 
fratres in varias abierunt partes ». Haec propositio videtur insinuare sal- 
tem 9 Ecclesiam tempore acto fuisse unam, sed ob errores eodem xnodo 
et mensura ab occidentalibus et orientalibus commissis Ecclesiam divisam 
esse, ita ut nunc habeamus duas Ecclesias. Quae duae Ecclesiae, uti audi- 
vimus, integrae remanentes, uniri deberent in unam Ecclesiam. Talis 
unio mihi videtur non posse esse nisi 10 accidentalis, speciem cuiusdam 
nestorianismi ecclesiologici prae se ferens. 

Ita loquebatur quoque magnus noster episcopus orator in Concilio 
Vaticano I, Strossmayer, qui loquebatur, ni fallor, de una ftde in duabus 
Ecclesiis, sed hoc fuit ante Concilium Vaticanum L 11 

Candide atque ex angustia cordis loquor me timere talem dialogum 
oecumenicum, qui creat, secundum meam humilem opinionem, in fide- 
libus nostris magnam confusionem... 12 Ad istam 13 confusionem vitan- 
dam, separationem fratrum nostrorum a Petri cathedra considerare non 
solum sub aspectu historico debemus, sub quo aspectu certe etiam 
nos catholici errores contra unionem commisimus, sed considerare de- 
bemus 14 etiam sub aspectu theologico, sub quo aspectu fratres orienta- 
les sese separaverunt a Petri cathedra per peccatum schismatis, dum nos 
huic cathedrae fideles remansimus. Sed, proh dolor, habentur quidam 
nostri auctores historici, 15 qui aliter sentiunt. De ipsis forsan posset dici, 
quod scriptor celeberrimus Russicus dixerat in quodam suo libro, nempe 
« Fratres Karamazovi sciunt amare lontanos, minime vero proximos ». 

Humiliter ergo propono emendationem sequentem textus citati: 
« Erroribus etiam a catholicis quandoque commissis, multi fratres no- 
stri orientales, qui nobiscum unum populum christianum constituebant, 
a Petri cathedra sese separaverunt »... 16 

5. In fine, peropportunum esse censeo in schema addere admonitio- 

nem aliquam brevem fidelibus et sacerdotibus nostris, quae admonitio 
etiam pro nobis episcopis valeret, scilicet nos non posse uniri cum fra- 
tribus orthodoxis, nisi prius unitatem maiorem, quam nunc est inter 
nos ipsos 17 catholicos ejficiamus. 1 * Iam tempus est ut nos catholici ces- 
semus nimis 19 dividi secundum criteria nationalitatis, stirpis, classis so- 
cialis, etc., 20 ut amplius non dividamur in catholicos liberales, et radi- 
cales, in catholicos progressistas, sinistros, sinistroides, dexteros etc. 
Haec divisio ostendit revera nostram libertatem, sed nostris in tempori- 
bus, quando inimici Dei uniti sunt, potest valde nocere Ecclesiae Dei, 

21** * 22 • ♦ • • • 23 

et victonae, utique tantum temporanae, victonae inimicorum 
Dei viam sternere. 2i Gratias. 



In textu scripto tradito: 1 deest. 2 etiam. 3 fideles. 4 plus 

quam 200. 5 obtinet. 6 deest. 7 1. Propono imprimis mutationem 
tituli in « de unione christianorum orientalium cum Successore Petri ». Ratio 
propositi est, ut indicetur in schemate non agi nisi de unione orthodoxorum cum 
Ecclesia Catholica. 8 significatur. 9 significare. 10 esse tantum. 

11 deest. 12 Populus meus, sicut etiam populi Polonorum et Slovenorum, 
constituunt per saecula pontem inter occidentem et orientem. Huius nostrae mis- 
sionis nos conscii sumus. Sed isti pontes ita custodiendi sunt, ut orthodoxi fratres 
quam facilius ad Ecclesiam Catholicam transire possint, non viceversa. 13 deest. 
14 deest. 15 deest. 16 4. Schema irenismum falsum reprobat indubiis 
verbis, sed quibusdam in locis positive eum extollit, e. g. pag. 260, art. 29, 
lin. 25, et pag. 261, art. 30, lin. 6. In Encyclica Humani generis « irenismus », 
« irenicus », « irenice » semper supponit pro falso irenismo. Ista terminologia 
excogitata est a Papa Pio XII et nescio cur eam debeamus relinquere tam cito 
post mortem Pontificis. 17 deest. 18 faciamus. 19 deest. 20 deest. 
21 et viam sternere. 22 deest. 23 inimico. 24 deest. 

7 

Exc.mus P. D. ABILIUS VAZ DAS NEVEZ 

Episcopus Brigantiensis 

Em.me Vraeses, venerabiles Patres, 

Schema de unitate Ecclesiae optimum censeo. Peropportuna invita- 
tio fratrum nostrorum ad reingrediendam paternam domum. Utinam au- 
diant invitationem Oecumenici Concilii! Nam facere non possumus quin 
ploremus discessum eorum! Hoc tamen observandum est: 

1. Mihi videtur schema explicitius agere de unitate, ut ita dicam, 
externa seu sociali et minus de interna. Valde instat in argumentis ire- 
nicis, et vereor ut hoc non ducat ad veram viam unionis. Non sufiicit 

ut veniant, sed ut veniant et maneant. Tantummodo venient et mane- 
bunt, si obviam nobis faciant in iisdem dogmatibus (unitas fidei) et in 
eodem regimine. Nisi ita fiat, ageretur tantum de irenismo et hoc, ut 
luculenter apparet, minime sufficit. 

2. In ultima cena, Christus Apostolis dixit: « Rogo... ut omnes 
unum sint, sicut tu Pater in me, et ego in te, ut ipsi in nobis unum sint » 
(Io. 17, 21). Et addit: « ut credat mundus quia tu me misisti ». Unitas 
quam Christus hic proponit inter se et Patrem illa est ineffabilis unitas 
quae datur in Trinitate, in qua tantum una substantia datur, una volun- 
tas, una dilectio. Christus autem inculcavit discipulis similem unitatem 
in cognitione 1 et praesertim in dilectione. Et addit: « ut mundus con- 
spiciens hanc dilectionem christianorum credat Christum missum esse a 
Patre ». Pagani, primordiis Ecclesiae, caritatem christianorum contem- 
plabant et ita agnoscebant 2 Christum. « Videte quomodo se diligunt », 
aiebant. Caritas christianorum magnum argumentum quod revera ducit 
ad Ecclesiam illos qui extra Ecclesiam degunt. Magna ergo praeparatio 
reditus fratrum nostrorum erit dilectio sincera, unitas catholicorum. Vi- 
deant ergo in Ecclesia magnum effluvium caritatis, in verbis et in ope- 
ribus. Cum redeant, videant semper veram caritatem. 

Velim ut haec idea inculcetur* in schemate quae mihi videtur esse 
genuinum medium reditus: « ut unum sint, ...ut mundus cognoscat 
quia tu me misisti ». « Notum feci eis nomen tuum et notum faciam ut 
dilectio qua dilexisti me in ipsis sit, et ego in ipsis »... 4 Ideoque haec 
humiliter proponam: 

a) Ut in schemate priusquam agatur de mediis revocandi fratres 
separatos, palam inculcetur caritas christifidelibus catholicis et etiam pa- 
storibus, ut praecipuum medium unitatis. Nam ut apparet a verbis Chri- 
sti, alia media sine isto, ut fundamentum, nihil aut fere nihil erunt. Di- 

lectio eos trahet. ? 

b) Ut in festis liturgicis, v. gr. Boni Pastoris, in festis liturgicis, 
quae ad Summum Pontificem, ad episcopum, sacerdotem spectant, in 
festis, quae nuper fiunt in honorem patrum et matrum, haec vincula 
unitatis et caritatis ad instar Patris et Filii in Trinitate inculcentur inter 
christifideles ad invicem et cum ceteris hominibus. 

Quotidie posset dici haec 5 oratio: « Pater Sanctissime, dilectionis 
ardorem, quo Iesus a te petiit in ultima cena, Ecclesiae unitatem, tibi 
offero atque illi me adiungo ut continuo cum illo oblatio ... 6 sim ad 
unitatem consequendam. Per Christum Dominum nostrum ». 

c) Ut in universitatibus catholicis et in seminariis accuratim stu- 
deatur huic genuinae dilectioni — nam agitur de profundissimo myste- 
rio unitatis — , non tantum theorice, sed practice. Nam, proh dolor! 

admodum oblitum manet hoc, quod est authenticus spiritus christianus. 
Ne obliviscantur haec verba Christi: « In hoc cognoscent omnes quia di- 
scipuli mei estis, si dilectionem habueritis ad invicem »... 7 Dixi. 



In textu scripto tradito: 1 cogitatione. 2 cognoscebant. 3 inculcare- 
tur. 4 (Io. 17, 26). 5 ut iam hic propositum fuit hesterna die, recitanda 
esset, privatim vel publice. 6 (et victima). 7 (Io. 14, 37). 

8 

Rev.mus P. D. AUGUSTINUS SfiPINSKI 
Minister generalis O.F.M. 

Venerabiles Patres, 

Brevissime mihi loqui liceat circa schema de unitate Ecclesiae. 1 

1. Schema de unitate Ecclesiae, mense iunio commissioni centrali 
exhibitum, mihi placuit propter aequilibritatem et indolem oecumenicam 
et pastoralem. Schema nunc Concilio propositum magis placet quia feli- 
citer emendatum est. 

2. Artt. 1-11, qui doctrinalem indolem habent, secundum meum 
submissum iudicium servandi sunt. Ratio est, quia veritatis, sinceritatis 
et probitatis causa versus fratres non-catholicos, doctrina catholica per 
summa capita, sicut reapse fit in schemate, exponenda est. Adest altera 
ratio: quod schema exaratum est a multis membris et consultoribus 
(quasi 60) in hac re expertis, quorum media pars ex orientalibus sumpta 
fuit... 2 

3. Ad pag. 251, id est titulum, sicut pluries in hac aula illustratum 
est, melius dicatur « de christianorum unitate »... 3 

4. Ad pag. 253, linn. 31-34, proponerem suppressionem istarum 
linearum propter rationes psychologicas. 

5. Ad pag. 254, lin. 20 et aliis locis, 4 pro verbo « dissidentes », 
proponerem verbum « separati », vel verbum « non-catholici »... s Ratio 
est quia 6 verbum « dissidentes » mihi male sonare videtur. 

6. Ad pag. 259, linn. 15-21, constructio uti iacet obscura esse vi- 
detur. Textus schematis commissioni centrali exhibitus mihi clarior et 
correctior videbatur. 

7. Ad pag. 265, lin. 29, placeret tantum sacrum consilium, non vero 
Congregationem, instituere. 

8 et ultimo. Ad pag. 267, n. 52, articulus iste clarior reddatur. 
Nam uti iacet, ni fallor, 7 sensus non satis apparet. 

Alias animadversiones minoris momenti ad perficiendum schema se- 
cretariatui generali tradam. Dixi. 



In textu scripto tradito: 1 deest. 2 En aliquae animadversiones. 

3 Linn. 7-8, melius dicatur « Per peccatum homines seiuncti sunt a Deo ». Lin. 21, 
omittantur verba « societas electorum » et reliqua usque ad finem. Linn. 26-27, 
melius dicatur « Fideles Christi autem peccato... subiiciuntur ». Pag. 253, lin. 20, 
melius dicatur « ita ut quidam christiani se ab auctoritate Vicarii Christi subtraxe- 
rint ». 4 deest. 5 item pag. 258, lin. 7; pag. 260, lin. 24; pag. 260, 
linn. 36-37; pag. 261, linn. 4-5; pag. 262, lin. 5; pag. 264, lin. 6; pag. 264, 
lin. 33. 6 deest. 7 deest. 

Animadversiones additae: 

Pag. 262, lin. 12, corrigatur « quaesistis » sicut legitur in textu officiali Vul- 
gatae; ,pag. 263, lin. 1, corrigatur « lingua »; pag. 266, linn. 6-8, proponerem 
hunc textum: « Id autem quam maxime exoptat haec oecumenica Synodus, ut 
omnes partes aequales Ecclesiae sub uno coalescant supremo Pastore, qui, vel 
orientalis vel occidentalis, sit Pater communis ». 

Interpunctio, claritatis causa, melius curetur: e. g. scribatur, pag. 256, lin. 5, 
« sed et publice fundatur, ut Deus in Ecclesia sua... »; pag. 258, linn. 5-6, 
« adlaborant, ne, falso irenismo quodam ducti, doctrinam catholicam... »; pag. 260, 
lin. 13: « agnoscimur discipuli, si dilectionem habuerimus inter nos »; pag. 256, 
linn. 17-18, « ut, collatis consiliis et viribus quantum fieri potest unitis, in unio- 
nem... ». 

9 

Exc.mus P. D. DIONYSIUS ANTONIUS HAYEK 

Archiepiscopus Aleppensis Syrorum 

Venerabiles Patres, carissimi Fratres Observatores, 

Permittatur mihi ut aliquam vocem ab Oriente Syriaco vobis audire 
faciam. 

Schema de unitate Ecclesiae in suo complexu placet, non obstantibus 
aliquibus defectibus, quibus laborat. Perfectio enim Dei est: « unus est 
perfectus Deus ». Quasdam observationes tantummodo expono. 

1. Cum schema ad Ecclesias orientales separatas solummodo diri- 
gatur, bonum est ut remaneat disiunctum ab alio schemate, quod trac- 
tare potest de aliis fratribus, protestantibus nempe. Nam, post tanta 
studia, et solum de fratribus nostris Syris nunc loquor, perveni ad hoc 
quod ipsi qui habent omnia sacramenta et iuridicam hierarchiam, non 
habitant nobiscum eamdem domum ratione Primatus Petri eiusque suc- 
cessorum, in quem Primatum nos firmiter credimus, sed iidem fratres 
nostri Syri, teste historia, quam maxime venerantur Romanum Ponti- 
ficem. 

2. Quoniam idem schema agit tantummodo de fratribus orientalibus 
separatis, opportunum videtur: 

a) Ut titulus, sicuti maioritas oratorum petiit, mutetur. Propono 
ut sit: « De uno ovile et uno Pastore in Ecclesia Christi ». 

b) Ut octo primi articuli transferantur ad constitutionem de Ec- 

clesia. 

c) Ut schema, descriptis brevissime iis quae in art. 9, pag. 254, 
de damnis ex divisione, incipiat ab art. 10. 

d) Ut, si in mente est de orientalibus Ecclesiis proponere consti- 
tutionem specialem, hoc nostrum 1 schema de unitate Ecclesiae inde ab 
art. 1 2 possit ibi locum habere; sin minus, formare puto debeat caput 
quoddam separatum in constitutione de Ecclesia, puta cap. XII, sed 
inde ab art. 10, sicut notavi sub litteris a, b, c. 3 

3. Quando agitur de orientalibus necesse est ut loquatur non de 
Ecclesia orientali sed de Ecclesiis orientalibus, quia de facto plures sunt 
hae Ecclesiae: Syro-Antiochena, Syro-Maronita, Syro-Chaldaea, Mel- 
chita, Armena, Copta, Ethiopica, Graeca, Syro-Malancarica, Syro-Mala- 
barica, etc. 

At dum in pag. 254, lin. 3, et pag. 255, lin. 32, aliisque locis loqui- 
tur de Ecclesiis orientalibus, legitur pag. 257, lin. 30: « ut commune 
Ecclesiae occidentalis orientalisque patrimonium », et pag. 265, lin. 30: 
« Congregatio virorum peritorum ex orientali et occidentali Ecclesia 
delectorum ». 

Textus, mihi videtur* emendandi ita: « ut commune Ecclesiae occi- 
dentalis et Ecclesiarum orientalium patrimonium »; et secundus textus: 
« Congregatio virorum peritorum ex Ecclesiis orientalibus et occidentali 
Ecclesia ». Hic humillime precor Sanctissimum Dominum nostrum Ioan- 
nem feliciter regnantem ut Congregatio, quae tractat negotia orientalium, 
appelletur: Sacra Congregatio pro Ecclesiis Orientalibus et non pro Ec- 
clesia Orientali. 

Neque fas est loqui de duabus Ecclesiis: occidentali nempe et orien- 
tali, modo quo apparet quasi in Ecclesia Dei essent duo Ecclesiae pa- 
rallelae. Ire in hanc viam periculosissimum est ducitque ad nefastas con- 
sequentias. 

Ecclesia, quam Christus fundavit super Petrum, una est. « Et unam 
Sanctam, Catholicam, et Apostolicam Ecclesiam » profitentur omnes 
christiani. 

4. Quidam textus, e Sacra Scriptura desumpti, superflui sunt. Textus 
vero desumptus e libro Ezechielis (fine art. 34, pag. 262) contumelio- 
sus est. Tollatur una cum lineis antecedentibus inde a verbo « Pastor ». 

5. Nescio cur omissum fuit inter media supernaturalia, illud ma- 

ximum, recursus scilicet ad Ss. Eucharistiam, quae est vinculum unita- 
tis et ubi Christus pro nobis, credentibus in eum, rogat continuo modo 
« ut unum sint ». 

6. Ad art. 49, pag. 266. Cum maior pars fratrum orientalium se- 
paratorum in bona fide degunt et boni christiani generatim sunt, sufficit 
in actu unionis, ut declarent simpliciter: credo quidquid sancta Mater 
Ecclesia catholica credit et condemno quidquid condemnat. Iis tamen 
qui ab unitate defecerint proprio actu applicetur norma statuta in fine 
eiusdem articuli. 

7. Art. 30, pag. 260, lin. 30, monet nos ut ducamur in hoc campo 
unionis christianorum spiritu veritatis et spiritu caritatis qui verbis 
utitur blandis et benignis. Supprimere 5 oporteat igitur omnia verba 
dura et acerba quae hodie etiam inveniuntur in quibusdam libris litur- 
gicis, historicis et canonicis. 

8. Volebam etiam loqui de admissione fratrum separatorum ut sint 
patrini in baptismo catholicorum, de nova forma canonica celebrationis 
matrimonii, praesertim de matrimoniis mixtis initis coram ministro aca- 
tholico, de communicatione in sacris, aliisque quae omnia ansas dant 
fratribus nostris orientalibus eosque amovent a nobis; sed de his aliae 
constitutiones tractant. Dixi. 



In textu scripto tradito: 1 deest. 2 deest. 3 deest. 4 deest. 
5 Expungere. 

10 

Exc.mus P. D. IOANNES HEENAN 

Archiepiscopus Liverpolitanus 

? 

Venerabiles Fratres, 

Multis fratribus visum est, forsan, aliquomodo triste, quod trac- 
tando de unitate Ecclesiae initium facere debuimus cum sectione « De 
Ecclesiis orientalibus ». Licet communiter sit acceptum Ecclesias orien- 
tales ad unitatem redituras esse facilius et citius quam Ecclesias refor- 
matas, tamen de facto contingere potest illam viam ad unitatem eo diffi- 
ciliorem evadere quanto propinquiores nobis videntur in fide. Pauciora 
enim nos eis dare possumus. Inutile pro nobis esset eis offerre Sacra- 
menta quasi non iam ea possidentibus. Similiter non pertinet ad nos in 
doctrina de Maria Matre Dei eos instituere. Illi enim in comperto habent, 
factum omnibus catholicis bene notum, quod Christum sequi impossibile 
est nisi eius amorem erga Beatissimam Matrem imitare velimus. Immo 

ipsi orientales festum Assumptionis Beatae Mariae Virginis ante Eccle- 
siam romanam sollemniter celebrare consueverunt. 

Secl praecise quia tam parva illis offerre valeamus, eo ipso ad uni- 
tatem non facile pervenitur. Ad hanc unitatem constituendam maximas 
partes obtinebit, tum apud nos tum apud illos, virtus humilitatis. Quia, 
ut omnes norunt, agitur potius de auctoritate et iurisdictione quam de 
discrimine in doctrina. Causa illius inimicitiae historicae inter Romam 
et Constantinopolim potissimum tribuenda est invidiae et suspicioni. 

Liceat mihi ergo dubitare an in nostra aetate tentamina ad reunio- 
nem faustum possint habere exitum. Submittere Romano Pontifici requi- 
reret miraculum morale pro orthodoxis. Sunt enim conscii propriae digni- 
tatis modo quod nobis mirum esse videtur. Psychologice fortasse magis 
quam theologice diversi sunt a nobis. 

Attamen, venerabiles Fratres, ad istam unionem efficiendam viam 
praeparare nequaquam cessare debemus. Saepius enim accidit ut inimici 
Christi plus efficiunt malitiosa et superba instituendo, quam ipsi fratres 
Christi. Scitum enim est quid factum fuerit, utique invito, ab illo viro 
Adolpho Hitler bello universali grassante, quomodo, in facie communis 
persecutionis, protestantes et catholici nationis Germanicae, Gallicae et 
Nederlandicae, communibus necessitatibus subvenire certarunt. Eodem 
modo contingere potest quod atheismus militans communistarum ad 
unionem compellet fratres Christi in oriente et occidente. Patriarchae 
orthodoxi fortasse numquam talem opportunitatem iterum habebunt ap- 
propinquandi ad Ecclesiam Romanam. Nullus Pontifex largioris cordis 
esse posset quam Pontifex noster, Ioannes XXIII, gloriose regnans. Inde 
ab initio eius Pontificatus in causa laboravit unionis. Ipse Pontifex di- 
cere posset 1 in verbis Sacrae Scripturae: « Quid facere debui vineae 
meae et non feci? ». Ex parte Pontificis 2 bona voluntas non desideratur, 
sed non ita certus sum quod omnes Ecclesiae orientales vere sunt para- 
tae autonomiam propriam amittere et cum fratre magno romano se unire. 
Fere incredibile est quod in hac basilica adstant observatores ex Unione 
Sovietica profecti, dum, proh dolor, legationes ex Athenis, Hierusalem 
et Constantinopoli desiderantur. 

Non ergo alloquendum est patriarchis Ecclesiarum orthodoxarum 
nimio sermone, cum inter nos versari pro magna parte non consenserint. 
Ex protracto sermone facile evenerit ut hostilitas augeatur. Melius ergo 
esset si schema abbreviaretur. Expressis verbis declaretur amor noster 
erga fratres orientales a nobis separatos. Nullum remaneat dubium de 
voluntate nostra omnia faciendi quod, salva fide, facere possumus ad 
unionem cum eis obtinendam... 3 

Iam vero, his praedictis, omnino dolendum est quod in hac prima 

sessione nihil dici potuisset in schemate « de unitate », de nostris fra- 
tribus ex Ecclesiis anglicanis et protestantibus provenientibus. Impri- 
mis quia tam sponte et alacriter invitationi S. Pontificis responsum de- 
derunt. Anima mea aliquantulum extollitur quia, ut fertum est, arch. 
Cantuariensis, Ecclesiae Anglicanae primatus, primus omnium huic in- 
vitationi affirmative respondit, dicendo quod ad Concilium Observato- 
res libentissime mandaret. 

Utique verum est magis obstare videri quominus concordia theolo- 
gica inter Ecclesias reformatas et nos obtineatur quam inter Ecclesiam 
orthodoxam et catholicam romanam. Tamen, in dies magis magisque 
florescit inter nos et protestantes summa caritas necnon comprehensio 
profundior. Etiamsi in Concilio usque adhuc nihil dictum sit de unitate 
inquirenda cum istis, pro certo habeo eos domum redituros esse res 
novas laetasque nuntiantes. Si antea opinati sint in Concilio vetitum 
fuisse catholicis libere loqui, nunc autem vident catholicos libertate filio- 
rum Dei gaudere. Si antea iudicaverint Ecclesiam esse quid monolithi- 
cum, nunc autem testes sunt inter domesticos fidei, tam cardinales quam 
episcopos, regnare diversitatem sat magnam opinionum. 

Attamen, in omnibus quae pertinent ad fidem, in conspicuo habetur 
unitas completa et perfecta. Utique non amplius minime perpendent 
auctoritatem Summi Pontificis qui, ut pater benevolens, filios suos diri- 
git, finem imponens argumentis antequam filii « purpurati » deveniunt 
non tantum vestibus sed etiam in facie! 

Oremus omnes ut post hoc Concilium Vaticanum omnes christiani 
tum orientales cum occidentales sese inveniant propinquiores sibimetip- 
sis et, quod maioris est momenti, propinquiores Christo Domino. Dixi. 



In textu scripto tradito: 1 potest. 2 nostra parte. 3 Quantum prae- 
staret communitati christianae illa unitas conficienda! Quantum praestaret Eccle- (' 
siis orientalibus iterum in una Ecclesia catholica firmiter collatis! 

11 

Exc.mus P. D. ALEXANDER OLALIA 

Episcopus Lipensis 

Venerabiles Patres, 

Schema de Ecclesiae unitate propositum laudandum est, et in genere 
approbandum, seu approbandum iuxta modum. Multa enim dicta sunt, 
et quidem bene dicta, de iis quae in schemate corrigenda, supprimenda, 
alio transferenda sunt, vel etiam nova inserenda. 

Quasdam animadversiones de rebus particularibus et ipse facere 
velim. 1 

1. In nn. 1-6 humiliter* propono ut allegationes locorum Sacrae 
Scripturae ex textu schematis auferantur et remittantur ad notas in calce 
paginarum. Ratio: frequens allegatio auctoritatis in ipso textu inter- 
rumpit continuam lectionem doctrinae quae exponitur, et attentionem 
distrahit in alia praeter materiam de qua fit sermo. Exemplum esto n. 2, 
in quo post verba « Hoc corpus Christi est Ecclesia », allegationes loco- 
rum Sacrae Scripturae integram lineam occupant. 

Quod proponitur, aeque valet in genere de aliis numeris schematis, 
immo de quocumque schemate. 

2. In n. 3, ubi legitur: « Fideles autem Christi peccato et morti 
adhuc subiiciuntur », humiliter iterum 3 propono ut dicatur: « Fideles 
autem Christi adhuc peccato obnoxii sunt et morti subiiciuntur »... 4 
Ratio: Verbum « subiiciuntur » nimis absolutum videtur, quasi fide- 
les, post Christi redemptionem adhuc modo stabili sub peccato vivant, 
vel in illud necessario incurrere debeant. Praeterea, non eodem modo 
homines peccato et morti subiacent. Omnes homines debent mori: 
« Statutum est hominibus semel mori ». Dei autem gratia simul cum 
generositate ex parte hominis potest homo absque peccato, saltem mor- 
tali, vivere. 

3. Non pauci numeri breviores reddendi sunt in schemate, uti, v. gr., B 
in n. 16: propono ut prima pericopa tantum relinquatur et omnia 
alia remittantur ad notas explicativas, ita ut textus sic maneat: « Cum 
autem " permagnum unitatis christianae praesidium divinitus oblatum 
est in Maria", ad hanc adiutricem populi christiani potentem et clemen- 
tissimam, Virginem et Dei et hominum viatorum Matrem maiore cum 
fiducia oportet occurratur ». Ratio: cetera omnia quae in hoc numero 
habentur sunt vel historica argumenta, vel exhortationes, quae vel omitti 
possunt, vel in notam explanatoriam remitti. 

4. Quoad remedia adhibenda ad unitatem omnium christianorum 
obtinendam. Meo humili iudicio hoc notandum est:* cum de re agatur 
adeo necessaria, qualis est unio christianorum, pro qua ardenti desiderio 
ipse Christus Dominus Patrem rogavit antequam pateretur, videtur quod 
modus loquendi, qui in schemate adhibetur, debet esse firmior et magis 
imperativus, cum sermo est de mediis adhibendis ut tandem optata unio 
consequatur. 

Frequenter adhibetur in schemate forma exhortativa, vel modus 
verborum subiunctivus, quasi de rebus facultativis ageretur ad quas nulla 
est obligatio. Opinor autem quod decreta Concilii abstinere debent, 
quantum possibile sit, a modo subiunctivo, et quod in ipsis adhiberi 

debet modus imperativus, sin minus, saltem modus indicativus illius 
quod fieri debet vel oportet. 

In casu praesenti, ratio est: media explicata in schemate sunt unica 
media quae nunc habet Ecclesia ad finem obtinendum, unionem nempe 
omnium christianorum, quae omnino quaerenda est et promovenda. 

5. Ad finem unionis Ecclesiarum obtinendum etiam optandum est 
quod Concilium decernat ut in quibuscumque ecclesiasticis documentis 
nulla in futurum distinctio fiat Ecclesiae in occidentalem et orientalem, 
immo ut ipsae appellationes orientalis et occidentalis supprimantur. Ra- 
tio: Ecclesia una est, nam una instituta est a Christo Domino, qui unam 
vult eam esse usque ad finem temporum. Retentio istarum appellatio- 
num quodammodo operatur ad sustinendam excissionem. 

In essentialibus nulla est distinctio inter catholicos occidentales et 
orientales. Distinctio praecipue est in accidentalibus rituum; at si haec 
fuisset sufriciens causa illas appellationes retinendi, tunc plures appel- 
lationes essent inducendae ad distinguendas Ecclesias diversorum ri- 
tuum intra ipsam partem Ecclesiae in regionibus quae dicuntur Ecclesia 
orientalis. 

Ex consequenti, tunc supprimi posset 7 apud Sanctam Sedem Con- 
gregatio quae vocatur pro Ecclesia Orientali, et aliarum Congregationum 
competentia extendenda ut ad illas pertineant etiam respectiva negotia 
quae nunc ad Congregationem pro Ecclesia Orientali pertinent. 

Nec inde maior difficultas vel confusio causaretur in ceteris Congre- 
gationibus, eo quod Ecclesiarum, quae dicuntur orientales, peculiarita- 
tes in ritu et disciplina servandae sunt; quia singulis Congregationibus 
adscribi possunt tamquam membra, vel adsessores vel consultores, viri 
periti in rebus pertinentibus ad Ecclesias, quae dicuntur orientales, seli- 
gendi etiam e clero ipsarum Ecclesiarum. Dixi. 



( 



In textu scripto tradito: 1 intendo. 2 deest. 3 deest. 
mundus hic nondum per secundum adventum Christi absolutus est ». 
6 deest. 7 supprimenda esset. 



4 



« quia 
5 deest. 

12 

Exc.mus P. D. IOSEPH PONT Y GOL 

Episcopus Segobricensis-Castellionensis 

Venerabiles Patres, 

Postquam multa quae super schema audivimus, quaedam concreta 
tantum dicam. Cetera tradam secretariae. Et quidem: 1 

In nn. 18 et 19 praesentis schematis, de facto 2 agitur de accommo- 
datione, sive nunc dicitur, de incarnatione Ecclesiae in omnibus cultu- 
ris. Omnibus Patribus, sine dubio, persuasum est hanc esse unam ex 
gravioribus quaestionibus a Concilio perpendendam et pro viribus sol- 
vendam. Etsi enim technica materialis totum pervadat mundum, simul 
etiam vires spirituales cuiusque culturae humanae reflorescunt ita ut 
(quantum possibile est ferre* iudicium de hoc eventu nondum com- 
pleto) alius erit humanismus aetatis novae in laponia, alius apud Indos, 
alius in Africa, alius in regionibus Europae, etc. 4 Nihil mirum si haec 
ipsa quaestio pluries redeat ad disceptationem nostram: egimus enim 
iam de ipsa in schemate Sacrae Liturgiae cum sermo fieret de aptatione 
rituum ad diversos populos et de lingua vulgari; iterum invenimus in 
schemate praesenti; redibit sine dubio in schemate de missionibus, et 
forsan etiam alibi. Unde poscendum videtur ut ea quae habentur in 
diversis schematibus de hac re, ita gravi et complexa, redigantur in 
unum, saltem quoad principia, et Concilio proponatur discutiendum 
et statuendum, nec postea amplius sermo fiat de illo in singulis sche- 
matibus, nisi forte ut pro unoquoque res concreta applicetur. 

Item, 5 n. 35 agit de consociandis operibus christianorum in defen- 
sione personae humanae et communis haereditatis christianae. Rem ta- 
men proponit modo, ut videtur, negativo et, ut ita dicam? aliquatenus 
bellico. Assertio schematis: « Divina et humana iam periclitari viden- 
tur », videtur pessimismo eorum indulgere, qui ut verbis allocutionis 
pontificalis diei 11 octobris dicam, ... 7 « in praesentibus humanae socie- 
tatis conditionibus, nonnisi ruinae calamitatesque cernere valent »... 8 
Item assertio « commune patrimonium christianae civilitatis nobis defen- 
dendum est... », temperanda esset assertione Pii Papae XII, felicis recor- 
dationis, 9 qui asserebat: « Nulla civilitas potest praeberi ac si tota 
esset specifice christiana et catholica, nec quidem cultura mediae- 
valis »... 10 

Cum autem e contra tendendum sit, prout ipse Summus Pontifex 
asserebat, « ad synthesim religionis et vitae »..., lx communis actio chri- 

stiana in mundo hodierno non videtur plene descripta verbis istius nu- 
meri, nempe: « Qui Christi nomine gloriantur, aciem communem contra 
gliscentem atheismum et materialismum constituant », sed describenda 
forsitan esset ita, « omnes qui Christi nomine gloriantur, sint in hoc 
mundo, ad atheismum et materialismum gliscente, fermentum, sal et 
lux Christi, ut mundus salvetur et civilitas, quaelibet illa sit, evadat chri- 
stiana ». 

Etiam, 12 in nn. 23 et 26, cum agitur de agnitione liturgiarum orien- 
tis ex parte Ecclesiae catholicae, additur conditionalis, « dummodo veri- 
tati et doctrinae fidei catholicae non adversentur »... 13 vel « quae fidei 
catholicae integritatem et mutuam coniunctionem nequaquam impe- 
diunt »... 14 Prout iacet, dura forsan apparet haec assertio, cum agatur 
de libris liturgicis qui a sanctis Patribus exarati videntur et per saeculo- 
rum decursum ante schisma in usu fuerunt. Ad tollendam hanc locutio- 
nem, quae ansam posset fortasse praebere offensioni, videtur propo- 
nenda huius omissio in textu citato, prout in anteriori congregatione ali- 
quis pater proposuit. 15 Vel, si revera in quibusdam praesertim Ecclesiis, 
post divisionem, aliqua veritati et unitati 16 adversantia irrepserint, mu- 
tetur illa conditionalis n. 26 in sequentem: « Haec sancta Synodus decla- 
rat retinendos esse et maxima diligentia colendos ritus et caeremonias 
orientalium et eorum libros liturgicos..., 17 ad primaevam illam et genui- 
nam formam redactos, quae fidei aut communioni ecclesiasticae profecto 
non obstabat »... 18 Dixi. 



ln textu scripto tradito: 1 Schema placet: in eo enim traditur doctrina sana 
et simul aperiuntur viae quibus labor pro unione celerior discurrat. De spiritu 
caritatis, qui totum schema pervadit, speciatim laudanda est commissio de Ec- 
clesiis orientalibus, quae illud paravit. Quaedam autem animadvertenda humili- 
ter censeo, primum de methodo pro his rebus disceptandis, et pauca alia de 
stylo. I. De methodo. 1. In schemate agitur tum de opere unionis in genere 
(nn. 1-22, 29-36, 38-47) tum de rationibus specialibus quibus unio cum orien- 
talibus fovenda est (nn. 23-28, 37, 39, 42, 44, 47, 48-52). Cum autem ea quae 
pertinent ad opus unionis in genere etiam inveniantur tractanda in cap. XI pro- 
positi schematis de Ecclesia, et forsitan habebitur in illo de Oecumenismo a 
secretariatu unionis parando, optandum videtur ut, collatis viribus commissionis 
theologicae, commissionis orientalis, et secretariatus unionis, unum tantum schema 
de unitate Ecclesiae et de motione oecumenica inter catholicos conficiatur. 2. 
2 deest. 3 deest. 4 deest. 5 II. De stylo. 1. 6 deest. 7 « non 
satis aequa aestimatione prudentique iudicio res perpendunt. Hi enim. 8 (L'Oss. 
Rom., 12 oct. 1962, pag. 2). ' 9 deest. 10 (A.A.S., 39, 1947, 369). 

11 (ib. pag. 370). 12 2. 13 (n. 26). 14 (n. 23). 15 deest. 16 vel 
coniunctioni cum Ecclesia catholica. 17 in quibus haec continentur. 18 (cf. 
n. 23). 

13 

Exc.mus P. D. RUDOLFUS IOSEPH STAVERMAN 
Episcopus tit. Mosynopolitanus, vic. ap. Hollandiae 

Venerabiles Patres Conciliares, 

Iam clarum videtur 1 revisionem huius schematis et eius insertionem 
in constitutionem de Ecclesia inevitabilem esse. 

Schema enim, 2 ut iacet, nocivum potius quam proficuum posset esse 
in relatione nostra tum cum protestantibus, quia omnino ignorantur, 
tum etiam cum orthodoxis, a nobis separatis, quia textus est nimis mono- 
logicus. Insuper schema potest videri cuneum infligere velle inter pro- 
testantes et orthodoxos, qui quidem inter se minime unitatem efformant, 
actualiter tamen et, ut puto, non sine Spiritu Sancto, colloquuntur in 
conventu Ecclesiarum (World Council of Churches). Duo autem sunt 
quae adhuc specialem mentionem merentur: 

1. Valde placet quod in art. 31 culpam etiam nostram confiteamur, 
sed in reliquo schemate spiritus ille humilis compunctionis in vanum 
quaeritur. Firma fide credimus Ecclesiam catholicam solam esse Eccle- 
siam Christi veram et sanctam. Semper tamen memores simus nos sin- 
gulos et omnes ab hac veritate et sanctitate quotidie deficere. 

Stylus schematis redolet aliquam exculpationem, immo et laudatio- 
nem sui. Laudanda utique 3 est gratia Dei in Ecclesia indefectibilis, sed 
caveamus ne videamur magnificare nosmetipsos. 

Haec tamen confessio culpae nequaquam ponatur inter media sic 
dicta psychologica. Ita faciendo non solum sinceritas huius confessio- 
nis obscuratur, sed etiam innuitur agi de re tantum accidentali. 

2. Res maximi momenti in dialogo oecumenico est doctrina de mu- 
nere apostolico in Ecclesia. Iam vero quae de hac re in artt. 5 et 6 
habentur, non solum forma confusa sunt, sed, ni fallor* insuper doc- 
trinae quae in schemate de Ecclesia habetur, non consonare, immo con- 
tradicere videntur. 

Plures patres iam doluerunt ideam collegii episcopalis fere abesse. 
Hac in re, venerabiles Fratres, animadvertite quod dicitur in art. 6 sub 
fine, quod nempe Summus Pontifex « iudicat et decernit, sive solus, 
sive cum collegio episcopali ». 

Iamvero caput collegii episcopalis, etiam si solus loqui apparet, ta- 
men in re numquam sine collegio suo est. 

Speramus fore ut haec obliqua casus positio corrigatur in schemate 
de Ecclesia. Dixi. 



In textu scripto tradito: 1 est. 2 deest. 3 deest. 4 deest. 

14 

Exc.mus P. D. NICOLAUS ELKO 
Episcopus tit. Apolloniensis, exar. ap. Pittsburgensis 

Venerabiles Patres Conciliares, 

Circa schema decreti de Ecclesiae unitate, de quo nunc agimus, iam 
plura bene ac sapienter dicta sunt, 1 aliqua vero minus recte dicta sunt. 
Ut autem nonnulla magis clare in lucem ponantur, attentis perlectis atque 
mature perpensis omnibus, quae in hoc decreto proponuntur, sequentia 
animadvertenda esse censeo. 

I. Animadversiones generales. Schema decreti propositi, prout nunc 
exstat, mihi ... 2 placet. Quare? 3 Propter has praesertim rationes: 

1. Quia, prouti ex textu totius decreti apparet, finis primarius 
huius schematis, ni fallor, alius non est nec esse potest quam praebere 
principia fundamentalia de visibilitate et indivisibilitate atque unitate 
Ecclesiae cum Petro et sub Petro, et praeterea, ostendere viam, qua 
procedendum sit ad unionem cum fratribus a Sede Apostolica separatis, 
et non cum aliis christianis ab Ecclesia catholica seiunctis, restaurandam. 

2. Quia hoc schema clare manifestat erga fratres nostros separatos 
venerationis sensus et sincerae fraternaeque caritatis affectum... 4 

Ergo schema proponit res omnino practicas, vel, si vultis, pastorales, 
de quibus nemo dubio haerere potest. Clarum est, quod commissio 
de Ecclesiis orientalibus praeparando hoc schema, 5 suae competentiae 
fines excedere non potuit* 

Omnibus quoque notum est, quod fratres separati, eadem septem 
agnoscunt sacramenta atque retinent sicut et nos, quorum usu anima- 
rum regenerationem, ref ectionem Eucharistiae et praeservationem 7 in <>? 
vita christiana obtinent. 

Praeterea, venerabiles Patres* oblivioni dandum non est, quod etiam 
ipsi disciplinam septem conciliorum oecumenicorum aliarumque syno- 
dorum particularium, in oriente ante separationem celebratorum, ser- 
vant. 

Quae omnia, venerabiles Patres, revera non solum aestimatione de- 
bita ac laude digna sunt, sed etiam tamquam patrimonium commune 
universae Christi Ecclesiae considerari debent. 

Haec omnia in praesenti schemate, mea humili sententia, semper 
humili, 9 clare exposita sunt et validum constituunt fundamentum ad 
unionem cum iisdem fratribus promovendam atque restaurandam, ut 
tandem aliquando fiat « unum ovile et unus pastor ». 

Insuper, in eodem schemate clare proponitur principium fundamen- 
tale de successoris Petri potestate iurisdictionis (hoc est principium fun- 
damentale in isto schemate, mihi videtur 10 ) « erga quam cuiuscumque 
ritus et dignitatis pastores atque fideles, tam seorsum singuli quam si- 
mul omnes, officio hierarchicae subordinationis veraeque oboedientiae 
obstringuntur, non solum in rebus, quae ad fidem et mores, sed etiam 
in iis quae ad disciplinam et regimen Ecclesiae per totum orbem difTu- 
sae pertinent » (cf. Concilium Vaticanum I, sess. IV, caput 3 

Non desideramus graviter errare et dicere 12 hoc schema velle fra- 
trum separatorum bonam voluntatem decipere. Non. 13 Iam, prouti me 
docet experientia... Qualis experientia? Experientia 14 quam habeo ex 
colloquiis habitis ante aliquot annos cum monachis in Monte Athos... 
Ideo deduco 15 : hodie obstaculum unionis non est tam doctrina de pur- 
gatorio, non est doctrina 16 de « Filioque », non est doctrina 17 de Im- 
maculata Conceptione vel Assumptione Beatae Mariae Virginis, quam 
dogma de infallibilitate atque primatu Romani Pontificis. Attamen, vene- 
rahiles Patres, 1& fratres nostri separati, videntes ordinem, videntes 19 di- 
sciplinam, quae viget in universa Ecclesia catholica, quae omnia sunt 
necessaria ad conservandam unitatem fidei ac integritatem morum, facile 
comprehendunt Petri eiusque successoris primatum eiusque infallibili- 
tatem. Haec omnia didici non ex scientificis dissertationibus doctorum 
vel, eo minus, ex speciali inspiratione Spiritus Sancti, sed ex mea per- 
sonali experientia vitae quotidianae apud fratres separatos. 20 Etenim, in 
his ultimis annis in America Septemtrionali habuimus in nostro exar- 
chatu 21 1121 conversiones fidelium et 14 sacerdotum, qui a Pravosla- 
via vel ab Ecclesia separata 22 in sinum Ecclesiae catholicae redierunt. 

Quare? Quia vident ordinem, vident disciplinam quae viget in uni- 
versa Ecclesia catholica. 23 

De cetero, observatores nostri carissimi, praesentes nunc 24 in hac 
aula conciliari, sunt testes, de visu, de auditu, quod Sanctus Pater no- 
ster Ioannes XXIII, feliciter regnans, quem Deus diu sospitem nobis 
servet, quod Sanctus Pater 25 non est dictator, sed servus 26 servorum 
Dei. Dictatori enim, subditi debent semper inclinare caput et dicere, 
« Kyrie eleison! Miserere nobis! Amen! Alleluia! ». Sed non hic, in isto 
Concilio. 27 Nobis e contra relinquitur plena libertas in hoc Concilio, li- 
bertas 28 loquendi, libertas 29 exprimendi propriam opinionem, libertas 30 
faciendi propositiones, libertas exeundi ad cafeum, libertas faciendi 31 
animadversiones etc. Et, venerabiles Fratres, quidem sine periculo aliquo 
punitionis vel detrusionis in carcerem... 32 

Praeses card. Spellman: Tempus finitum est. [Plausus]. 

In textu scripto tradito: 1 deest. 2 omnino. 3 deest. 4 « ut qui 
diligit Deum diligat et fratrem suum » (1 Io. 4, 21). 5 praeparatoria, quae hoc 
schema nobis disceptandum proposuit. 6 nec voluit nec potuit neque transgressa 
est. Nemo est qui ignoret, quanto cum amore fratres nostri separati sacram Litur- 
giam ceterorumque sacrorum actionem peragunt, quibus fidem suam in Deum Unum 
et Trinum roborent, Deum Creatorem, Redemptorem et Sanctificatorem filiali prose- 
quuntur veneratione, Domino Iesu debitum exhibent obsequium Eiusque Genitrici, 
unitatis christianorum praesidio nobis divinitus oblato, amorem pietatemque osten- 
dunt. 7 et perseverantiam. 8 deest. 9 deest. 10 deest. 11 in 
Colleetione Lacensi, vol. VII, pag. 484. 12 Graviter proinde erraret qui diceret. 
13 deest. 14 deest. 15 deest. 16 deest. 17 deest. 18 deest. 
19 et. 20 deest. 21 deest. 22 deest. 23 deest. 24 deest. 

25 deest. 26 neque sui praedecessores dictatores fuerunt, sed servi. 27 deest. 
28 deest. 29 et. 30 deest. 31 correctiones. 
32 II. Animadversiones particulares. 

1. Quoad titulum. Cum in praesenti schemate agatur de unitate Ecclesiae spe- 
\ cifice cum fratribus dissidentibus restauranda, propono, ut titulus hoc modo refor- 

metur: De Ecclesiae unitate inter fratres dissidentes promovenda et restauranda. 

Si haec propositio acceptetur, tunc, censeo, subtitulum seu verba: « Ut omnes 
unum sint » omitti posse. Deinde, statim in principio huius decreti, claris verbis 
dicatur, quod hoc schema respicit tantum fratres a Sede Apostolica separatos et 
non alios qui christiano nomine gloriantur. 

2. Ad n. 23, pag. 258, lin. 31. In fine huius numeri addendum esse puto 
« ... et religiose serventur », prouti habetur in Motu Proprio Cleri sanctitati, can. 1, 
par. 1. 

3. Ad n. 24, pag. 258, lin. 38. Statim post verbum « liturgicos » addi possunt 
haec verba: « ... in administratione sacramentorum aliorumque sacrorum actione » 
(cf . can. 2, par. 1 Motus Proprii Cleri sanctitati). 

4. Ad n. 28, pag. 260, lin. 5. « ... vigere debet... ». Minime obstare debet unitati 
quod inter ipsas Ecclesias orientales vigere debet. « Vigere debet » i. e. illa mutua 
comprehensio et mutua agnitio, aestimatio reciproca et caritas christiana « quae com- 
munia adiuvant opera, ad bonum religionis expeditius promovendum » (cf. can. 4 
M. P. Cleri sanctttati); mutuus amor et reciproca caritas vigere debet, non solum 

inter occidentalem et orientalem Ecclesiam, sed praesertim et in primo loco inter ? 
nos ipsos orientales diversorum rituum. 

Etenim, summi est momenti rationabiliter desiderare et exigere, ut adsit mutua 
aestimatio atque mutua comprehensio inter ipsam hierarchiam orientalem diversi ri- 
tus, quae in eodem territorio potestatem iurisdictionis obtinet ad communia reli- 
gionis opera explenda et ad unitatem inter christianos efficaciter promovendam. Prae- 
terea, non minoris momenti est rationabili modo exigere, ut Hierarchae locorum 
diversorum rituum, praesertim in Medio Oriente, unicam normam, in tractandis 
negotiis cum gubernio civili locali, sequantur. 

5. Adn. 31, pag. 261, lin. 21. « Erroribus tempore acto utrimque commissis... ». 
Haec propositio faciliter poterit praebere occasionem falsae interpretationi, quatenus 
nempe in ea nihil dicitur de natura errorum ab utraque Ecclesia commissis. Qua- 
propter, ad excludendam omnem ambiguitatem, necesse est, ut claris verbis decla- 
retur, quod hic non agitur de erroribus dogmaticis, sed tantum de illis actibus con- 
sortii vitae humanae, qui sunt contrarii spiritui christianae caritatis. 

6. Ad n. 43, pag. 266, lin. 11. « Fratres nostri orientales... ». Revera, uti ex 
ipso textu et contextu huius numeri apparet, accuratius esset dicere: «... fratres no- 
stri separati... ». 

III. Animadversiones speciales. 

1. Licet hic Romae, in centro totius christianitatis, diversa iam Collegia et 
Instituta habeantur ad formandos iuvenes orientales, qui Dei servitio sunt man- 
cipati quique munificentia Sedis Apostolicae, praesertim Sacrae Congregationis 
pro Ecclesia Orientali, sustentantur (quae omnia benevolentiam Sanctae Sedis 
erga Ecclesias orientales demonstrant), nihilominus propono, ut in Urbe facultas 
iuris canonici orientalis instituatur, verbi gratia apud Pontificiam Universitatem 
Lateranensem, eo fine ac ratione, ut tam orientales clerici quam latini in iure 
canonico ac disciplina orientali debite et sufficienter instruantur. 

Ratio propositionis est: a) ut amoveatur hac in re mutua ignorantia et magis 
promoveatur mutua cognitio atque aestimatio; b) ut clerici orientales, feliciter 
expletis studiis hic Romae, post suum reditum ad proprias eparchias, sacris pasto- 
ribus efficacem adiutricem operam praestare possint. 

2. Consequenter, ad obtinendum hunc finem humiliter peto, ut Codex iuris 
canonici orientalis, si possibile est, quam primum promulgetur. Hucusque, ab 
anno 1949 usque ad annum 1957, per quattuor Apostolicas Litteras, motu proprio 
datis, promulgati sunt canones: a) De matrimonio, M. P. Crebrae allatae sunt. 
b) De iudiciis, M. P. Sollicitudinem nostram. c) De religiosis et de bonis tempora- 
libus, M. P. Postquam Apostolicis Litteris. d) De ritibus et de personis, M. P. 
Cleri sanctitati. 

3. Propono, ut ad athenaea catholicorum etiam clericis dissidentibus, si id 
petierint vel a propriis mittantur pastoribus, aditus pateat. 

15 

Exc.mus P. D. GABRIEL BUKATKO 

Archiepiscopus tit. Mocissenus, coad. Belogradensis 

Venerabiles Patres Conciliares, 

Cum alii, qui hucusque iam locuti sunt, me praevenerint in exposi- 
tis argumentis necnon animadversionibus, de quibus ego etiam animum 
patefacere volui, ne repetam quae iam dicta fuerunt, meum sermonem 
scripto secretariatui centrali tradam. 

Paucis verbis tantum de conclusione dicam: opinioni em.morum 
card. Cicognani, Spellman, Wyszynski et aliorum adhaerens, fateor 
quod schema propositum Ut omnes unum sint mihi placet. Admissa 
utique emendatione tituli et aliis quibusdam expressionibus, sicuti hoc 
etiam allatum fuerat. Dixi. [Plausus]. 



Textus scripto traditus: 

Liceat mihi, quaeso, mentem meam patefacere de schemate nobis proposito uti 
iacet, nempe de Ecclesiae unitate - Ut omnes unum sint. 



47 

Vellem hac de re pauca quae sequuntur breviter proponere, salvo utique iudi- 
cio meliori. 

1) Ante omnia ad titulum quod attinet — potest emendari et quidem facili 
modo, prout alia huiusmodi emendari solent; et non est cur in hoc immoremur. 

Schema in genere mihi placet, licet hoc in nonnulHs partibus sub respectu 
grammatico emendandum et perficiendum esse teneo, sicut hoc iam ab aliis indi- 
catum fuerit. Tractat enim de materia-obiecto maximi momenti, scilicet de neces- 
sitate et convenientia, de postulatione unionis ecclesiasticae, atque de modis et 
viis quibus (separatorum) dissidentium orientalium facilior esse poterit reditus ad 
Ecclesiam catholicam, ad unum Christi ovile sub uno etiam visibili Pastore. 

Tractationis obiectum clare describitur, finis bene^ determinatur, limites certi 
« intra quos » ponuntur. 

Ipsa expositio quaestionum clara est et sat praecisa; sufficienti cura habita 
de citationibus ex S. Scriptura Sanctorumque Patrum saltem hic illic, utitur etiam 
modo, expressionibus ac terminologia menti orientalium magis accommodatis, et 
sine detrimento debiti styli Conciliaris necnon sensus oecumenici. 

Schema ita sub omni respectu satisfacit, admissis utique ulterioribus emen- 
dationibus. Censeo proinde opportunum ac utile fore schema hoc accipere discep- 
tationemque eius usque ad finem perducere. 

2) Pariter teneo schema non remittendum nec simul cum alio schemate de 
Ecclesia tractandum esse, ubi quidem sermo fit de unitate Ecclesiae utpote notae 
eius propriae, sub omnino tamen alio aspectu. 

Loquitur enim in hoc alio tractatu de unitate sensu theologico dogmatico 
et speculativo, dum e contra hic agitur de unione, vel potius de reditu ad uni- 
tatem — de quaestione ergo practica et theologico-pastorali. 

Ad tractatum praeterea de Ecclesia quod attinet, licet utile fuisset antea hac 
de re tractari h. e. priusquam ingrediatur quaestio de schemate unionis Ut omnes 
unum sint; attamen hanc utilitatem anticipationis nullatenus omnino necessariam 
ad modum cuiusdam conditionis « sine qua non » considerari posse videtur. 

Etenim, omnes hic praesentes — utpote Magistri in Israel — notionem suffi- 
cientem, immo sat profundam, de natura ac de notis propriis verae Ecclesiae habere 
iure meritoque praesupponuntur, ita ut capaces aestimari deberent ingrediendi 
tractationem de unione fratrum orientalium hucusque separatorum (dissidentium). 

3) Cum teste historia ecclesiastica bene edoctis nemini nostrum lateat varios ( ? 
coetus fratrum dissidentium (separatorum) aliter omnino ac tot coetus et nomina- 

tiones diversae fratrum separatorum occidentalium, vario tempore, variis ex cau- 
sis variisque modis sese ab unione cum Christi Ecclesia decursu temporis detra- 
xisse, omnino necesse videtur seorsim tractare de reditu ad unionem fratrum dis- 
sidentium (separatorum) orientalium et de tali reditu fratrum dissidentium (sepa- 
ratorum) occidentalium. 

Hoc enim omnino suadet eorum diversitas indolis, culturae, doctrinae, menta- 
litatis et fidei; nam in his rebus alii ab aliis multum et valde differunt. 

Meo ergo humili iudicio aliter proinde ac seiunctim tractandi sunt in reditu 
ad unitatem cum Ecclesia Christi fratres dissidentes (separati) orientales; aliter 
autem occidentales. 

Secretarius generalis: Em.mus card. praeses, cum habeat thema 
huius decreti satis illustratum et enucleatum, quaerit a Patribus utrum 

oporteat a disceptatione cessare. Si placet, surgant! [Omnes surgunt]. 
Velint omnes sedere! Ergo crastina proponetur aliqua motio conclusiva 
huius disceptationis. Dabitur typis impressa et, durante congregatione, 
crastina, fiet suffragatio. Hodie omnes suffragationes circa emendatio- 
nes factae sunt et feliciter. Communico Patribus exitum quinque priorum 
suffragationum; aliarum exitus communicabitur crastina. 



I emendatio: 

Praesentes votantes 2.145 

Vota Placet 2.096 

Non placet 41 

Nulla 8 

Maioritas requisita erat . . ... . . . 1.430 

Ergo I emendatio approbata est. 

II emendatio: 

Praesentes votantes 2.143 

Vota Placet 2.103 

Non placet 34 

Nulla 6 

Maioritas erat 1.430 

Ergo etiam II emendatio approbata est. 

III emendatio: 

Praesentes 2.139 

Vota Placet 1.984 

Non placet 150 

Nulla 5 

Maioritas erat 1.426 

Ergo etiam III emendatio approbata est. 

IV emendatio: 

Praesentes 2.135 

Vota Placet 2.113 

Non placet 13 

Nulla 1 9 

Maioritas 1 .423 

IV quoque emendatio approbata est. 



1 Quorum duo erant iuxta modum. 

V emendatio'. 



Praesentes 
Vota Placet 



2.125 
2.049 



Non placet 
Nulla 1 . 
Maioritas erat . 



66 
10 
1.418 



V quoque emendatio approbata est. 

Crastina legetur exitus aliarum suffragationum et incipiet relatio 
et disceptatio circa schema constitutionis dogmaticae de Ecclesia. Cra- 
stina quoque distribuentur aliae emendationes circa schema de sacra 
Liturgia, quae tamen suffragationi subicientur feria secunda proxima. 
Dixi. 



1 Quorum duo erant iuxta modum. 



ANIMADVERSIONES SCRIPTO EXHIBITAE 

QUOAD SCHEMA DE ECCLESIAE UNITATE 



ANIMADVERSIONES SCRIPTO EXHIBITAE 

QUOAD SCHEMA DE ECCLESIAE UNITATE * 



1 

Em.mus P. D. RADULFUS card. SILVA HENRIQUEZ 

Archiepiscopus S. lacobi in Chile 

1. Pag. 251, lin. 30: Pro verbis « Ierusalem nova » (Apoc. 3, 12) sua- 
dentur « Ierusalem caelestis » (Hebr. 12, 22), quorum sensus ecclesialis 
melius constare videtur. 

2. Pag. 251, lin. 31 et 252, lin. 1: Iisdem rationibus pro « Sponsa Agni » 
suadetur « Sponsa Christi » (cf. Ef. 5, 24, 25). 

3. Pag. 252, lin. 28: Pro referentia ad Apoc. 21, 6, proponitur alia ad 
eumdem librum 7, 17, quia huius loci litteralis sensus melius respondet doctri- 
nae expositae quam primi. 

4. Pag. 252, lin. 29: Eadem ratione pro textu Apoc. 19, 6, ad regalem 
dignitatem Christi ostendendam allato, proponitur referentia ad verba Io. 18, 
37: « quia rex sum ego ». 

5. Pag. 252, lin. 32: Post verbum « Ecclesiae » addenda proponuntur 
« his in terris ». Sic doctrina clarius exprimitur circa cessationem in gloria 
exercitii potestatis hierarchicae (cf. card. Caietanus, In I-II, 33, 4°, n. 2) 
sive quoad iurisdictionem (ibid.), sive quoad ordinem (S. Thomas, III, 61, 
4, ad 1; 63, 1, ad 1). 

6. Pag. 253, lin. 15: Demantur verba « et schismata », quae procul 
dubio laedent sensus fratrum orientalium, quorum vero sensus satis verbo 
« divisiones » exprimitur. 

7. Pag. 253, lin. 26: Post verba « Petri successore » addendum est « et 
ab Episcopis in eius communione gubernatur ». Secus potestas iuris divini 
ac propria Episcoporum obnubilatur ansaque tribuitur opinioni apud non- 
nullos separatos fratres vigenti quod in Ecclesia catholica nulla est vera 
potestas nisi solius Romani Pontificis. Haec doctrina iam in sess. IV Concilii 
Vaticani I exposita (Denz. 1828) clarius adhuc a Leone XIII evolvitur in 
Encyclica Satis cognitum (A.S.S., vol. 28, pag. 708 ss., sp. sub n. 52). 

8. Pag. 253, lin. 33: Post verbum « christianorum » addendum est « es- 
set » claritatis causa. 



* Huiusmodi textus lecti non sunt quia Patres vel, textu exhibito, loqui non 
petierunt vel iuri loquendi renuntiaverunt vel demum disceptatio clausa est. 

9. Pag. 254, lin. 9: Post verba « non esse » addendum est « ideoque sa- 
lutem certo consequi posse ». Additio proposita non est nisi consequentia 
affirmationis in schemate contentae de analogica incorporatione quorumdam 
fratrum separatorum, in bona fide scilicet versantium, verae Ecclesiae: si 
salus est intra Ecclesiam, qui ad eam pertinent salutem consequi possunt 
cum iisdem principium « Extra Ecclesiam non est salus » applicari nequeat. 
Textus propositus inveniebatur in schemate commissionis «De Ecclesiae uni- 
tate », pro orientalibus, pag. 9, linn. 7 et 8. Declaratio vel additio quae po- 
stulatur gratissima insuper erit separatis fratribus quod non spernendum vide- 
tur ut elementum praeparatorium desideratae unitatis. 

10. Pag. 254, lin. 30: N. 11 dematur ex integro. Propria etenim extol- 
lentia Catholicae Ecclesiae parum vel nihil prodest unitatis causae immo 
secus. Ad mentem Summi Pontificis fel. regnantis pluris est ad praesentia 
attendere quam ad historicas vicissitudines sese convertere in quibus non 
omnia ex utraque parte felicis recordationis digna sunt. 

11. Pag. 256, lin. 3: Pro verbo « desudab^nt » ponendum est « desu- 
dabzmt », grammaticalibus de causis. 

12. Pag. 256, lin. 25: Post verbum « fuerunt », addendum est « et sunt », 
ne Concilium videatur ignorare vel parvipendere actualem pietatem maria- 
lem fratrum orientalium separatorum. 

13. Pag. 259, lin. 20: Oportet citationem verborum Pauli V finire post 
verbum « esse », ut vitetur periculum propriae extollentiae nec non histori- 
cas criminationes semper hac in re possibiles. 

14. Pag. 259, lin. 30: Oratio finiatur verbo « retinuit », omissis ergo ab 
« exceptis » usque ad « obstant ». Etenim actualis sensus, sine scilicet emen- 
datione proposita, supponit in Ss. Patrum institutionibus et in ecclesiastica 
orientalium disciplina, aliquid inveniri « derogans honestati », quod sane ut 
iniuriosum Ss. Patribus interpretabitur. Nec satis apparet cur res in genere 
morum tam perspicua, durius iterum exprimatur. 

15. Pag. 263, lin. 24: Post verbum « Ecclesia » suadetur omissio « Chri- 
sti », ne fratres separati hic offensionis occasionem inveniant. 

16. Pag. 264, lin. 4: Pro verbis « qui patriarchali condecorantur titulo » 
ponatur « qui patriarchali fruuntur potestate ». Patriarchalis dignitas in Ec- 
clesia non est quid mere honorificum, praelatorum familiae pontificiae instar, 
sed gradus iurisdictionis ecclesiasticae ut etiam in Codice novissimo pro orien- 
talibus agnoscitur. Vitandum ergo omnino est quidquid patriarcharum pote- 
statem minuit vel etiam extenuare videtur. 

17. Pag. 264, lin. 30: Pro verbo « magis » ponatur « plene ». 

18. Pag. 266, lin. 4: Pro verbis a « si qui » usque ad « seligantur », se- 
quentia proponuntur: « si Summi Pontificis adiutores pro universali Ecclesiae 
regimine tum in Congregationibus, Commissionibus, Officiis ac Tribunalibus 
Romanae Curiae, cum qui Apostolicae Sedis in variis nationibus vices gerunt, 
ex omni quae sub caelo est natione seligantur. Quod votum Sacrosancti Con- 

cilii Patres qua par est reverentia Christi Vicario offerunt ut ab eo executioni 
mandetur enixius deprecantes ». 

Unus sane e praecipuis problematibus quod non tantum orientalibus sed 
etiam latinae Ecclesiae afflcit est nimia praeponderantia virorum alicuius na- 
tionis in Romana Curia. Qui viri, quamvis multis rationibus laude digni ac 
abnegatione praeclari, nequeunt, etsi contrarium cupiant, res omnes ad diver- 
sas nationes mentalitatesque pertinentes componere. Quod criterium certe 
hodie progreditur, quin tamen dici queat sufEcienter hucusque ad praxim 
deductum esse. Paucis verbis desideratur adhuc realis « decentralisatio » nec 
non « internationalisatio » Romanae Curiae. 

19. Pag. 267, lin. 19: Addendum: « Cupiens autem Sacrosanctum Con- 
cilium pignus caritatis venerabilibus Ecclesiis orientalibus tribuere, libenter 
agnoscit earum dignitatem ac postulat a Romano Pontifice ut patriarchae etiam 
ante Patres cardinales locum obtineant. Rogat insuper Summum Pontificem 
et Occidentis Patriarcham ut benigne iisdem orientalium Capitibus ius con- 
cedat votum ferendi in ipsius electione, etiamsi ad Sacrum Collegium non 
pertineant. 

2 

Em.mus P. D. VALERIUS card. VALERI 

Pag. 261, par. 31, lin. 21 et ss.: Puto esse supprimenda sequentia verba: 
« Erroribus tempore acto utrimque commissis, unius populi christiani fratres 
in varias abierunt partes». Ratio est quia videretur Ecclesias orientales et Ec- 
clesiam catholicam constituere ex aequo veram Ecclesiam. Ceteroquin, si ad- 
mittendum est quod multi errores etiam a nobis commissi sunt, non est 
obliviscendum non parvam partem errorum commissam fuisse post separa- 
tionem inductam a Michaele Coerulario et praesertim tempore Expeditionum 
S. Crucis (Crociate). 

Pag. 263, par. 46: Dubito de opportunitate creandi novam Congregatio- 
nem seu Dicasterium. Res fortasse enuntianda esset modo magis generali, 
ita ut nihil praeiudicaret de futura ordinatione ipsius Curiae. 

Ibidem par. 47: Itidem de repraesentantibus Sanctae Sedis, non video 
necessitatem de hoc expresse in Concilio dicendi, multo magis quod quaestio 
valet non solum de orientalibus, sed etiam de occidentalibus. 

3 

Exc.mus P. D. GARABED AMADOUNI 

Episcopus tit. Amathusius in Cypro, exarcha Armenorum in Gallia 

In hoc schemate, sub forma decreti, datur aliqua instructio pastoralis 
de Ecclesiae unitate. 

Opportunum iudico inducere hic sequentes animadversiones tanquam 
emendationes practieandae in textum: 

1) Par. 19, conceptus qui exprimitur sub nn. marginalibus 18-23, vagus 
est. Clarificandus. 

2) Ad par. 24. Formulatio sub nn. marginalibus 32-36 infelix videtur. 
Item expressio desumpta ab Encyclica Leonis XIII Orientalium dignitas, 

sonans sic: « augusta antiquitas et praeclaro ornamento est Ecclesiae », in se 
bona, non est bene applicata schemati nostro. Non correspondet conceptui 
ibi vindicato. Nam a) Liturgia et ritus orientales sunt plus quam simplex 
ornamentum: fons vitae spiritualis et mysticae alendae in fidelibus qui illa a 
Patribus receperunt in haereditatem, institutiones aeque venerabiles ac ritus 
romanus. b) Sunt documenta traditionis apostolicae. 

3) Ad par. 21, lin. n. 33, post verbum « theologicis » addatur « et Hi- 
storiae Ecclesiasticae ». 

Verba acerba enim et iudicia iniusta proferuntur saepe cum sermo fit 
de quaestionibus Historiae Ecclesiae. 

4) Ad par. 27. Incisus qui refertur ad consuetudines, sic sonans: « ex- 
ceptis illis quae periculum generant animarum et ecclesiasticae derogant ho- 
nestati », est tanquam norma generalis optima, sed num hic sit locus hoc 
inserendi, dubito. Documentum pastorale praefert silere de his, cum non 
adest ulla necessitas. 

5) Ad par. 28. Addatur post terminum « moribus », in lin. n. 3, « et 
traditionibus ». 

Ratio praecipua particularium consuetudinum est enim traditiones. 

Ad pag. 260, in fine, linn. 4-7, potius fiat: « Id tamen potius quam obstare 
unitati quae inter occidentalem et orientalem Ecclesiam, demonstrat unitatem 
Ecclesiae Christi, in pluralitate rituum et institutionum disciplinarium ». 

6) Ad par. 47. Incisus sub linn. 6-8, quid vult dicere per: « Id autem 
quam maxime exoptat haec Oecum. Synodus, ut omnes partes aequales Eccle- 
siae, sub uno coalescant Capite, qui neque orientalis sit neque occidentalis , 
sed Pater communis »? 

Num Concilium hic vellet suggerere, verbis velatis, quod nulla partiali- 
tate ducantur successores Petri? Si ita, dedecet. 

Si locus esset partialitatis suspicioni, id dicendum erit expressis verbis 
de membris Ecclesiae quae eo laborant. Ut omne dubium pro futuro tolla- 
tur, potest dici sic: « Ecclesia... quae neque orientalis est neque occidentalis, 
sicuti RR. PP. saepe saepius asseruerunt ». 

Aliunde puto hunc conceptum transferendum esse in schemate de Ecclesia, 
cap. I, sub n. 7 et ibi melius evolvere. 

7) Ad par. 49 et 50. a) Incisus a lin. 26 « Ab illis... » usque ad finem, 
lin. 30, transferatur ad par. 50, in fine. b) In par. 50, in linn. 35-36, incisus 
« iis tantummodo quae... expunctis » supprimendus videtur. 

8) Ad par. 52. Redigenda videtur sic: « Ne status praesens rerum apud 
communitates catholicas Ecclesiarum orientalium, constituatur in futurum 
in obstaculum reditui fratrum separatorum ad unitatem catholicam, haec 
Sancta Synodus solemniter decernit, ut si quae sint, vestigia ritus, disci- 
plinae ac praxis quae minus harmonice concordare iudicentur germanis tra- 
ditionibus ipsarum, recognoscantur quamprimum et reducantur in statum 
genuinum ». 

Nulla allusio fiat ad dubium vel minus rectam suspicionem, quia cum fra- 
tres separati oculis propriis vident, occasio suspicionis tollitur ipso facto. 

His dictis adiungerem animadversiones tres indolis generalis tanquam 
suggestiones quae debuissent inspirare textus sub par. 7, 10, 31 etc. 

A) Sub par. 7 sermo fit de factoribus quae dederunt originem divisioni 
inter christianos. Et sub par. 10, de vestigiis unitatis post separationem sermo 
fit, itaque de opere dato ab Ecclesia et a RR. Pontificibus ad restituendam 
unitatem. 

Neminem latet dissidia doctrinalia originem duxisse maxime a viris ec- 
clesiasticis, non exceptis patriarchis. Haec dissidia aucta esse, rivalitatibus 
Sedium, ex interventis principum qui armis theologiam defendebant. Inde 
relaxatio caritatis. 

Politica secessionista Persarum pro christianis extra Imperium, invasio- 
nes Islam pro toto oriente, expleverunt omnia. In his regionibus communi- 
catio cum Sedibus maioribus, dum ipsae erant adhuc in unitate, erat obnoxia 
suspicioni dominantium. Ita fuit maxime, sub Ottomanis, cum Sede Petri 
quae erat distans. 

Hi sunt eventus historici-politici qui influerunt quam maxime evolu- 
tioni rerum. 

Attamen omnis communicatio non fuit interrupta: Byzantini servarunt 
usque ad saeculum xi; inde ab hoc saeculo, tempore Cruciatorum, usque ad 
saeculum xv et ultra, armeni et Maronitae; deinde etiam Chaldei etc. Archivia 
Vaticana plena sunt actis quae attestantur pro bona voluntate harum Ec- 
clesiarum. 

Si tot et tanta conamina, ex utraque parte facta, in cassum sortita sunt, 
causae multiplices et valde complexae sunt. Causae politicae, imperitia ho- 
minum, quandoque mala voluntas mediatorum vel infidelitas, tentamina vana 
latinizationis a missionariis... Sed quod nobis interest hic, pro schemate no- 
stro, est vindicare sinceritatem horum conaminum ex utraque parte, non 
tantum ex parte RR. Pontificum. Silere de hoc, de meritis harum Ecclesiarum, 
etiamsi non sint omnes Ecclesiae orientis, sed pars aliqua, pro instauratione 
unitatis, redolet et partialitatem et privaretur textus schematis aliqua bona 

nota pastorali et oecumenica! Expressiones ideo in nn. 7 et 31, emendandae 
sunt hac veritate historica et genuino irenismo redigendae. 

B) Heri, claris formulis, exc.mus D. Ancel, dixit de urgente necessitate 
humilitatis et abnegationis pro filiis Ecclesiae, et quod hoc plene conciliatur 
cum pietate erga Matrem Ecclesiam, Sponsam Immaculatam. 

Hic conceptus inserendus est melius in par. 30, tali modo ut non sit 
Ecclesia catholica quae debeat dicere mea culpa, sicuti iuste declaraverunt 
esse ineptum quidam Patres Conciliares, sed filii eius qui peccaverunt. 

Nostra pietas erga Ecclesiam fiet rationabilior, quando cognoscimus verita- 
tem et profitemur sincere. Haec sinceritas elevat praedicationem nostram, in 
exaltationem ipsius Ecclesiae evadit quae instrumentis imperitis saepe maxime 
demonstrat suam sapientiam. 

Homo obnoxius peccato et ignorantiae, sola causa separationis! Rationes 
istae iudicium nostrum de fratribus nostris mitigant. 

C) Demum quidquid sit de theologia qualificationis Ecclesiarum separa- 
tarum, titulus « Ecclesia » denegandus non est, prouti facit schema in n. 7 
et aliis locis. 

Habent hierarchiam, sacramenta; aliqua sanctificatio recognoscitur eis, 
in statu bonae fidei, dum deest obex. Et quod notandum RR. PP. in docu- 
mentis suis non desinent uti hoc termino. Etiam hic evitandus est nimius 
iuridismus. Factum perseverantiae in fide harum Ecclesiarum et actus heroici 
pro Christo quos quandoque ponunt ipsi fratres, quomodo explicarentur? Sub 
hoc respectu textus schematis debet corrigi ex fundo. 

4 

Exc.mus P. D. HYACINTHUS ARGAYA GOICOECHEA 
Episcopus Mindoniensis-Ferrolensis 

Laudandae omnino sunt comitas, caritas et benignitas, quibus orientales 
christiani dissidentes in hoc schemate tractantur. Ceterum schema dividi 
oporteret in duas partes: 1) an. 1 ad 10; 2) an. 11 ad finem. In I parte 
statuuntur principia unitatis. Censeo hanc solam partem esse quae sufficeret 
ad efformandum conciliare decretum, additis paucis normis generalibus ex 
II parte depromptis. Reliqua vero omnia exhortativa et paraenetica secundae 
partis, consultius relinquenda essent Sacrae Congregationi in Urbe statuenda, 
de qua sermo est n. 46. 

Per totum schema saepe occurrunt voces « fratres » et « dissidentes ». 
Placet quidem haec recentior et mitior forma designandi orientales ab Ecclesia 
catholica separatos, quamvis hae locutiones valde recentes sint et ab usu 
Sanctorum Patrum et Doctorum catholicorum alienae. Tamen in n. 2 plures 
citantur Scripturae textus ad hunc novum usum confirmandum; textus vero 
omnes qui citantur, referuntur ad « fratres » eiusdem fidei eiusdemque com- 

munionis, quemadmodum etiam saepissime occurrit apud S. Paulum. Usus 
vocis « fratres » in nostro casu aequivocatione non caret. Etenim eos appel- 
lamus « fratres », non solum quia habent eundem Deum Patrem, nec solum 
quia eundem Christum Redemptorem habent, nam haec duo de omnibus 
hominibus dici iure possunt. Si autem ulterius eos dicimus « fratres » quia 
eandem habent Ecclesiam matrem, tunc grave urget dubium: cum baptizati 
sint et Ecclesia non sit nisi una, si Ecclesiam habent matrem, quid eis deest 
ut vere « catholici » appellentur? 

Praeterea constanter etiam in schema « dissidentes » appellantur. Hoc 
autem sine dubio fit ad vitandam vocem « schismatici », iuxta allusionem 
quam legimus n. 30: « Abstinendum, inquit, deinceps erit ab illis verbis, 
quae iudicium aliquod malevolum exprimunt, vel secundum aestimationem 
fratrum dissidentium exprimere reputantur, quamvis iam diu usu venerint ». 
Iure ac merito quidem. Attamen inde concludi posset, Concilium implicite 
asserere eos iam nec schismaticos nec haereticos esse. Cum autem, iuxta ca- 
tholicam doctrinam, baptizati omnes, qui nec schismatici nec haeretici sunt, 
inter Ecclesiae membra reapse connumerantur, exurgit iterum dubium: quid 
in nostro casu dissidentibus deest ut revera « catholici » dicantur? Ad omnem 
cavendam aequivocationem, oporteret palam declarare huiusmodi denomina- 
tionum sensum, ne fideles nostri in dubia vel errores incidant. 

Ulterius in n. 9 sermo est de illis « qui bona fide in separatis Ecclesiis 
vivunt et a Vicario Christi materialiter tantum seiunguntur, et asseritur eos 
« ab Ecclesia vera quodam modo alienos non esse ». Notandum probe est, 
in his quaestiones tangi valde disputatas inter catholicos doctores, inde saltem 
a media aetate usque ad ipsos nostros dies. Alii enim magnae notae theologi 
tenuerunt et tenent, schismaticos mere materiales esse revera — non tantum 
« quodam modo » ut ait schema — proprio sensu Ecclesiae membra; alii vero 
etiam insignes auctores contrariam sententiam defendunt. Ideo in decreto 
oportet ut plane abstineamus ab hac quaestione decidenda. 

Denique ter saltem in schemate (nn. 10, 34, 38) occurrit imago « ovilis » 
ad designandam Ecclesiam. Oportet hanc vocem omittere, quia orientales 
hoc non habent in suo textu Scripturae. Et quidem merito, quia quamvis 
imagines « gregis » et « pastoris » saepissime in Scripturis Veteris et Novi 
Testamenti adhibeantur ad designandum populum Dei et Christi Ecclesiam, 
attamen imago « ovilis » semel tantum in tota Scriptura occurrit (lo, 10, 16) 
« alias oves habeo quae non sunt ex hoc ovili ») et quidem ad designandum 
populum electum iudaeorum, « qui sub lege custodiebantur conclusi in eam 
fidem quae revelanda erat » (Gal. 3, 23). Verba autem illa « et fiet unum 
ovile et unus Pastor » (Io. 10, 16), ovile est mendum Vulgatae; nam in ori- 
ginali graeco, iuxta unanimem traditionem graecam textus et iuxta constan- 
tem lectionem latinam ante saeculum v, legimus: « et fiet unus grex et unus 
Pastor » (Io. 10, 16). 

5 

Exc.mus P. D. RAPHAEL BAYAN 
Episcopus Alexandrinus Armenorum 

Liceat mihi quoque, humili orientis filio, pauca de praesenti schemate 
Ut omnes unum sint animadvertere. 

Nemo nostrum est qui non videat urgentem necessitatem unionis om- 
nium christianorum. Nemo est etiam, ut opinor, qui non concedat novum 
quemdam loquendi modum cum fratribus acatholicis fore magis utilem ad hunc 
finem re-unionis assequendum. Attamen quae dicta sunt in ultimis congrega- 
tionibus generalibus, speciatim acerbae expressiones prolatae, minime fovent 
unitatem inter ipsos catholicos. De optima intentione loquentium nullum ha- 
beo dubium, sed, meo humili sensu, expressio ipsa fuit minime grata, asserta 
vero non tam felicia. De assertis haec pauca: 

a) Propositum est, tamquam unum ex efficacissimis mediis ad unionem 
christifidelium fovendam, ut expositio doctrinae catholicae de Ecclesia quam 
maxime acceptabilis redderetur fratribus dissidentibus. 

Iamvero, sedulo inquirendum est quid per propositionem istam intenda- 
tur. Si hoc idem valet ac votum offerendi fratribus acatholicis totam et inte- 
gram doctrinam catholicam pacato animo, acerbis terminis prorsus sublatis, 
modo magis aptato ad mentalitatem eorum, quinimmo, ubi possibile hoc est, 
ipsissimis verbis Patrum orientalium, toto ex corde assentio pergratusque ero 
erga quemcumque hoc perutile opus perfecerit. Sin autem, propositio expo- 
nendi catholicam doctrinam modo non offensivo insinuare vellet quamdam 
obnubilationem veritatis, quamdam, ut ita dicam, restrictionem mentalem, 
hoc omnino reiicio. Inadmissibile enim est, in phasi praeparatoria ad fidem 
« quae nequaquam est motus animi caecus » ut ait Concilium Vaticanum I, 
inadmissibile omnino est nolle loqui, clarissimo quidem modo, de institu- 
tione ab ipso Christo Domino facta unicae Ecclesiae visibilis, quoad constitu- 
tionem hierarchiae, in cuius vertice eminet Romanus Pontifex, Beati Petri, 
Apostolorum Principis, Successor Christique Vicarius in terris, Supremus 
omnium Pastorum Pastor, infallibilitate in re dogmatica necnon morali prae- 
ditus, qui non tantum est centrum Ecclesiae collegialis sed caput eius supre- 
mum, cuius est suos confirmare fratres. 

b) Sermo fuit de duabus Ecclesiis distinctis. Sed, ni fallor, Ecclesia Christi 
est necessario una unitate fidei, regiminis et communionis. Haec Christi Ec- 
clesia nec occidentalis est nec orientalis; nec romana, nec byzantina. Ecclesiae 
distinctae nihil aliud sunt nec esse possunt nisi diversi coetus fidelium, qui 
in una eademque Ecclesia a Christo Domino instituta, sub uno eodemque 
Capite visibili a Christo Domino constituto, suum proprium habent ritum, 
suas peculiares leges disciplinares. Hoc sensu, utique, non tantum duae adsunt 
Ecclesiae, sed tot Ecclesiae quot ritus legitime agniti. 

c) Fuse, immo fusissime, actum est de apostolicitate ecclesiarum dissi- 
dentium. Attamen potestne quis recte dici Apostolorum successor qui a Petro 
iam discessit? Aliis verbis, successio materialis, si quae adest, sufficitne ad 
apostolicitatem proprie dictam? Nonne ad hoc omnino requiritur et sufficit 
quidem sola communio cum Petro eiusque Successore? Hoc unico casu epi- 
scopus Apostolorum successor nuncupatur. Alioquin, quid dicendum esset de 
praeclaro hoc coetu praesulum, quorum perpauci materiali successione ali- 
cuius Apostoli fruuntur? 

Venerabiles Patres Conciliares, ne haec aut similia minus correcta iterum 
atque iterum repetantur, humillime proponerem ut schema Ut omnes unum 
sint disceptationi nostrae subiiciatur postquam de doctrina catholica quoad 
Ecclesiam ex professo actum fuerit. Principia prius ponamus clarissima, ter- 
minologiam determinemus nulli aequivocationi ansam praebentem, realem 
non nominalem unitatem caritatis inter nos procuremus, ut postea dissidentes 
fratres ad unionem allicere valeamus. 

6 

Exc.mus P. D. RAPHAEL BIDAWID 

Episcopus Amadiensis 

Schema, etsi aliquantulum prolixum, in genere placet. 

Tractatio bene concinnata, ordine logico procedit, ex principiis theologi- 
cis de vera Christi Ecclesia, ad consectaria practica inde derivantia descendit, 
scilicet, ad unitatem omnium corporis Christi mystici membrorum sub uno 
Capite, ex quo vita toti corpori emanat. 

Confidenter credo, schema nostrum, fratribus nostris separatis summo- 
pere placiturum esse, iis praesertim qui bona fide ad Christum in Sua vita 
et doctrina sequendum moventur, si quaedam partes, praesertim pars prima, 
ita recognoscantur, ut nulla eis praebeatur occasio animos exacerbandi, sed 
suavitate et caritate Christi ad veritatis intellectum captentur. 

Cum autem multa iam bene et optime dicta sunt a multis Patribus hac 
de re, nonnisi paucas animadversiones breviter benevolae considerationi ve- 
strae liceat mihi proponere: 

1. Mihi videtur, nimis categorice et auctoritative affirmari in n. 7, aliam 
non dari Ecclesiam quae seipsam veram et unicam profiteri valeat praeter 
Ecclesiam quae a Petri successoribus gubernatur, hoc est, praeter Ecclesiam 
Catholicam Romanam. Nonne melius et certe acceptabilius auribus et animis 
fratrum nostrorum separatorum esset, id indirecte, argumentis biblicis, theo- 
logicis et patristicis illustrare, notas verae Christi Ecclesiae proponendo, ut 
omnes christifideles, conclusionem logicam inde trahere possint?! 

2. Summi momenti esse puto illam animadversionem in n. 17 circa irre- 
ligiositatem plurimorum catholicorum, quae oflEendiculum fratribus separatis 
constituit. 

At non minoris mali causa sunt dissensiones inter ipsos catholicos vario- 
rum rituum, quae non raro scandalum fratribus procul degentibus praebent, 
qui saepe illud « medice, cura teipsum » nobis dirigere possunt! 

Hoc dolorosum factum experimur, nos praesertim, qui in regionibus orien- 
talibus degimus, quod et magni detrimenti spiritualis revera exstat. 

3. Omni laude digna sunt ea quae in nn. 24 ad 26 de ritu liturgico 
proprio servando dicuntur. Hoc enim maximi momenti est sub aspectu prae- 
sertim psychologico, cum ritus sint revera avitarum gentium et populorum 
traditionum genuina expressio, quaeque partem eminentem eorum patrimo- 
nii spiritualis et moralis constituant. 

Multi errores, hac in materia praeteritis temporibus, uti adumbratur 
in n. 31, variis in locis, a pluribus Ecclesiae viris et missionariis, commissi 
sunt! Qui errores et imprudentiae, unitatem Ecclesiae plerumque retardave- 
runt illamque in magno discrimine periculi adduxerunt. 

Quare necessarium erat omnino sollemniter hoc in Sacrosancto Concilio 
declarare Ecclesiam in magna veneratione et aestimatione omnes ritus litur- 
gicos orientales recipere et promovere, ac nunquam fideles orientales coactos 
iri proprios ritus liturgicos relinquere. Nulli proinde criminationi aut timori 
dari posse locus apud orientales, quasi in Ecclesia non propriam sed alienam 
inventuros sint domum. 

Eadem dicenda sunt de nn. 27 et 28 circa legitimos populorum orienta- 
lium mores et consuetudines, h. e. circa peculiarem earum disciplinam. 

4. Mihi multum placent et grato animo perlegi ea quae in n. 37 dicta 
sunt: ut nempe « omnes Ecclesiae fideles fratribus orientalibus dissentientibus 
ea libenter agnoscantur in historia, traditionibus et institutis propriis, quibus 
de universa Ecclesia bene meriti fuere, prout clare testantur documenta ». 
Toto corde exopto ut Concilium nostrum, exemplum huius aestimationis, 
concrete et de facto, primum demonstret, in citationibus, non tantum ex 
Patribus occidentalibus, sed et ex orientalibus quoque depromptis, ad veri- 
tates fidei et morum comprobandas (cf. Leo XIII, Praeclara gratulationis, 
20 iun. 1894, in Acta, vol. XIV, pag. 199). 

5. Pius XI s. m. optime ait: « Per unirsi bisogna amarsi, e per amarsi 
bisogna conoscersi » {UOsservatore Romano, 10-11 genn. 1927). Unitas 
amorem itaque praesupponit, hic autem mutuam comprehensionem exigit et 
requirit, de qua bene et clare schema nostrum loquitur sub n. 29 et sequen- 
tibus et denuo sub nn. 40 ad 43. Haec sunt revera requisita ad dialogum 
cum fratribus nostris separatis instituendum: caritas nempe, quae mutuam 
comprehensionem informat. 

7 

Exc.mus P. D. FELIX BONOMINI 

Episcopus Comensis 

Ad schema quod attinet de Ecclesiae unitate animadversion.es quae se- 
quuntur huic secretariae generali videntur mihi humiliter per scriptum prae- 
sentandae: 

1. Mirum mihi fuit audire in aula reiciendos vel ad minus radicitus re- 
formandos primos duodecim numeros utpote minus aptos ad colloquium 
cum fratribus separatis. Sed quomodo disceptari potest si deest fundamentum 
disceptationis ? 

Et primi duodecim numeri mihi videntur constituere velut quoddam fun- 
damentum totius disceptationis, immo totum schema valde incompletum esset 
absque numeris de quibus supra. 

2. In schemate pag. 253, lin. 31, dicitur: « Error multo perniciosior 
habetur, quando regimini temporali cuiusdem civilis gubernii agnoscitur in- 
debitum ius ingerendi in gubernium Ecclesiae, quasi civitas christianorum 
mere terrestris, non autem in primis caelestis » (cf. Phil. 3, 20). 

In aula audita est plus quam una vox postulans ut praedicta verba de 
schemate tollerentur, dum mihi videntur absolute necessaria ad tutandam 
libertatem Ecclesiae, contra novatores cuiusvis generis, Ecclesiam consideran- 
tes veluti quoddam instrumentum regni. 

Clare adflrmandum videtur Ecclesiam catholicam per divinam institutio- 
nem esse societatem perfectam, nulli potestati humanae nec subiectam neque 
subiiciendam, cum propriis iuribus a nemine conculcandis, ita ut parata sit 
ad martyrium subeundum, potius quam ad sua iura renuntianda, ut facile 
erui potest ex historia praeteriti et praesentis temporis; et hoc maxime quando 
de libertate agitur. 

3. Optime in schemate, passim commendatur benevolentia erga fratres 
separatos et studium ne ullo verbo eorum sensibilitas offendatur, sed mihi 
videtur nihil omittendum quod ad totam veritatem exponendam necessarium 
aestimatur, nec dicant ad compromissionem pro amore pacis advenisse, cum 
damno veritatis. 

Hoc praecipue faciendum est quando agitur « de unicitate Ecclesiae Chri- 
sti » ut clare ex ipsis verbis Christi eruitur quando de sua Ecclesia loquitur, 
non vero de pluribus, et de principalitate Ecclesiae Romanae iuxta illud 
S. Irenaei: « Ad hanc ergo principalitatem necesse est omnes undique con- 
venire Ecclesias... » (cito memoratim). 

Nam si verum est Christum in oriente supra Petrum fundasse Ecclesiam, 
pariter verum et historicum est Petrum, post varias peregrinationes, Romam 
petiisse, in urbe Roma suam cathedram extulisse, ibique laurea martyrii coro- 
natum, prope collem Vaticanum ultimum diem obiisse et ad eius sepulcrum 

ab universo orbe convenire usque in praesens ad eius corpus in maximo mun- 
di templo pie venerandum. 

Pacifice quidem est Successores Petri in episcopatu romano successores 
eius esse etiam in Primatu totius gregis, iuxta verba Christi ad Petrum di- 
recta: « Pasce agnos, pasce oves », quidquid dicant aliqui moderni inter- 
pretes qui videntur currere sed extra viam, posthabita gloriosa traditione Pa- 
trum nostrorum venerabilium, qui Ecclesiam Dei decursu tot saeculorum 
optime et humiliter illustraverunt. 

Finis Synodus nostrae, ut clare dixit Summus Pontifex f. r., sit praesen- 
tare omnibus et in primis fratribus separatis Ecclesiam Christi tamquam 
sponsam Agni, non habentem maculam neque rugam, spe suffulti ut eius 
pulchritudo et amorem in filios adaugeat et desiderium reditus in fratres se- 
paratos magis concalescat. 

Quod Deus faxit, auspice Virgine Immaculata cuius novendialia heri in- 
cepta sunt. 

8 

Exc.mus P. D. ALFREDUS BONTEMPI 

Episcopus tit. Palmyrenus 

In schemate de quo loquimur, nobis proponitur pulchra exhortatio de exop- 
tata re quae in votis est omnium. Schema placet. Liceat tamen solummodo 
quaedam notare, paucis lineis. 

1. In schemate saepius res est de orientalibus vel Ecclesiis orientalibus, 
quin tamen, uti videtur, in dictione ubique clare appareat de quibusnam aga- 
tur in singulis numeris: 

de orientalibus scil. Ecclesiae unitis, vel de orientalibus separatis? 
de orientalibus qui agnoscunt septem Concilia vel de non agnoscenti- 
bus, ut monophysitae et nestoriani? (Cf. v. gr. nn. 10, 16, 28, 37). 

2. Nonnumquam desideratur in enuntiatione claritas (in expressione) 
theologica. Licet nonnulla in latiore contextu vel in luce totius schematis om- 
nino recta intelligenda sint, tamen, ut iacent, quaedam videntur ambigua vel 
obscura: 

a) v. gr., in n. 2: de Ecclesia ut de societate electorum; 

b) in n. 7, in lin. 30: de ecclesiis a Petro separatis, quae — ita dici- 
tur in schemate — « non certe eodem modo ad eandem Ecclesiam invisibilem 
et caelestem vere pertineant »; 

c) et in eodem numero, sub fine, ubi agitur de errore agnoscendi inde- 
bitum ius societatis civilis se ingerendi in gubernio Ecclesiae, videtur asseri, 
dico videtur, quod ille error perniciosior sit quam negatio primatus; 

d) in n. 9, in lin. 12, legitur: « et quidquid est de salute individuo- 
rum et cetera », ac si agatur de quaestione de qua Ecclesia hucusque nihil 
serii dixerit. 

3. Ut finem faciam, quasdam ponere voluerim quaestiones: 

a) In nn. 10 et 42 adhibetur locutio « fratres dissidentes »; quaeritur 
an ipsa sit felix et iucunde omnibus sonans. 

b) Quando dicitur in n. 18, lin. 12: « Non tamen necessarium est ut 
mordicus defendatur externa et temporibus locisque accommodata expres- 
sio, dummodo veritas revelata recte intelligatur et exponatur », de qua re 
agitur? Exempli gratia: de « Filioque »? 

c) Dum in discussionibus de Liturgia iterum ac iterum audivimus li- 
turgiam non esse rem immutabilem sed temporum et locorum conditionibus 
accommodatam, in n. 24, pro ritibus Orientalibus quaedam immobilitas et 
historicismus probari videtur? 

Pono solummodo quaestiones; omina simul et vota ex corde enixe prae- 
bens ut spiritu bonae voluntatis et pietatis, poenitentiae et expiationis omnes 
christiani tandem in una paterna domo seu Ecclesia iterum adunentur. 

9 

Exc.mus P. D. VINCENTIUS BRIZGYS 

Episcopus tit. Bosanensis, aux. Kaunensis 

Observatio generalis. Dato charactere huius Concilii Vaticani II esset 
inopportunum nihil relinquere de quaestione unitatis christianorum inter 
decreta Concilii, quamvis aliquod decretum de hac quaestione non multum 
proderit. Unionis christianorum via enim longa est, propositum postulans 
arduum laborem apostolicum individuorum. Aliquod decretum, si feliciter 
exaratum, iuvabit favorabilem spiritum creare. Unio inter christianos adve- 
niet non per unionem variarum hierarchiarum, nec earum conatibus, sed 
per spiritum in populo quaerendi veritatem. Timendum est hierarchias saltem 
apud nonnullas communitates non catholicas et in futuro fieri obstaculum 
unitatis. Et in futuro idem erit, ac nunc est: deficiens ab Ecclesia catholicus 
nec licentiam nec consilium petit a sacerdote, et non catholicus intendens 
uniri cum Ecclesia similiter fugit a proprio ministro. 

Successus unionisticus erit maior vel minor secundum gradum spiritus 
unionistici in populo. 

De schemate Concilio Vaticano II proposito. Non omnia, quae inveniun- 
tur in schemate, convenientia videntur pro elementis decreti Concilii. Ea, 
quae sub §§ 10, 11, sunt elementa historica. Ea vero, quae sub §§ 13-52, 
sunt paedagogico-methodica. Media et methodus apostolatus differunt secun- 
dum diversitatem regionum, gradum et diversitatem educationis generalis et 
religiosae individuorum, secundum individualem indolem apostoli etc. De 
his omnibus utiliter loquitur per modum suggestionum in aliquo libro pasto- 
rali, tamen hoc non est materia decreti, Concilii Oecumenici vel alicuius dica- 
sterii principia et normas emanantis. 

In decreto satis erit continere elementa ex §§ 1-9. 

Ad singula. § 8. De unitate in diversitate. Cum decretum erit directum 
ad omnes homines bonae voluntatis, mihi videtur, necessarium esse saltem 
brevibus tamen claris verbis statuenda esse principia et limites, qua absolute 
observari debent et transgredi non possunt in coordinanda diversitate. Sine 
hoc apud magno zelo et non sufficienti doctrina theologica praeditos conatus 
coordinationis faciliter in confusionem degenerari possint. 

Ad § 9. Damna ex diversitate seu potius ex divisione christianorum. 
Haec § 9 est principalis totius schematis et quaestionis. Ex illo debet eluce- 
scere necessitas unionis. Nisi erit expressa claris et persuasibilibus verbis 
necessitas unionis, superfluum videtur totum hoc schema, immo totus labor 
unionisticus. 

Puto damna ex diversitate monstranda esse tali modo, ut hic locus de- 
creti concutiat conscientias, intellectus et corda uniuscuiusque christiani: ca- 
tholici et non catholici. 

Damna illa nullo intellectu humano iam amplecti possunt. Si post 20 
saecula christianitatis, post tot sacrificia personarum apostolico zelo ardentium 
adhuc maior pars generis humani nondum cognoscit Christum et sunt non 
baptizati, si nostram imaginationem superans numerus animarum sine bapti- 
smo ex hoc saeculo transierunt et quidem inter christianos viventium, si 
christianae nationes iam toties flagellatae sunt a systematibus gubernii creatis 
ab ipsis christianis, si etiam nunc tot christianae nationes et notabilis pars 
ipsius Ecclesiae catholicae sub flagello communismi sunt, pro his omnibus 
et multis aliis principaliter responsabilis est divisio inter christianos. Ali- 
quando omnes hae victimae surgent ad reddendum testimonium contra caren- 
tiam sensus responsabilitatis apud christianos omnium denominationum et 
omnium temporum. Ratio existentiae christianitatis est opus Redemptionis. 
Ubi deest huius conscientia, nihil manet. 

Mihi videtur, in § 9 de damnis ex diversitate est solummodo obiter et 
non satis dictum. 

Ad § 21. Experientia doctus audeo proponere necessitatem vel saltem 
magnam opportunitatem, liceat mihi tali verbo uti, alicuius apologeticae ne- 
gativae, i. e. explanationem errorum apud nonnullos non catholicos in ex- 
ponendis veritatibus in Ecclesia catholica acceptis. Sic e. g. false a multis ex- 
ponuntur veritates de Immaculata Conceptione Beatae Mariae Virginis, de 
Infallibilitate Summi Pontificis etc. In disceptatione de fontibus revelationis 
unus Pater optime observavit necessitatem cognoscendi quomodo alii intel- 
ligunt veritates a nobis creditas. 

Ad § 22. Haec paragraphus mihi placet et audeo meam opinionem edicere 
timere omnes, qui putant aliter credentes ad unitatem alliciendos esse aliquo 
genere « vini adaquati ». Omnes homines bonae voluntatis, et solummodo 
cum illis serius sermo institui potest de unitate, quaerunt veritatem claram 
et integram. Illi quaerunt Ecclesiam Christi fundatam super firmam petram, 

splendentem veritate et claritate et non velatam aliqua nebula indifferentis 
coloris, quasi-quasi eandem ac communitates non catholicae. 

Ad § 29, lin. 9. Non est mihi clarum, quid sibi volunt hic verba: oriens 
et occidens, quasi separatio esset inter christianos orientis et occidentis. Sepa- 
rationes enim sunt inter christianos tam in occidente quam in oriente. 

Et denique, liceat exprimere desiderium, et parcite mihi si hoc super- 
fluum esset, ut Dicasterium apud Sanctam Sedem ad modum actualis secre- 
tariatus pro unione christianorum maneat permanenter etiam post hoc Oecu- 
menicum Concilium Vaticanum II. 

10 

Rev.mus P. D. CHRISTOPHORUS BUTLER 

Praeses Congregationis Anglicae O.S.B. 

Elenchum emendationum huius schematis a me propositarum tradam 
commissioni competenti. Haec pauca iam dicere velim. 

1. Fortasse esset melius ut totum problema quod dicitur oecumenicum 
in uno decreto vel constitutione tractaretur. Sed si hoc non placet vobis, tunc 
suadeo ut titulus nostri decreti mutetur et substituatur, e. g., « De Ecclesia 
catholica et de fratribus separatis orientalium partium ». Ratio iam in hac 
aula exposita est. 

2. Etsi hoc decretum problema orientalium prope unice tractat, tamen 
non est dubium quin fratres separati occidentales omni cura quae hic dicun- 
tur observaturi sint. Schema autem typis impressum saepe ambigue loquitur 
de natura et effectibus schismatis, ita ut possit concludi Ecclesiam catholicam 
non revera credere Ecclesiam a Christo fundatam esse essentialiter unicam 
sacramentorum communionem vel unicam et essentialiter indivisibilem hi- 
storicam societatem. Sed hoc est fundamentale principium pro nobis et ambi- 
guitas de hac veritate non est toleranda; neque esset acceptum fratribus ipsis 
separatis ut in re talis momenti inadvertenter decipiantur. Ideo complures 
emendationes commissioni proposui, quanquam non sum omnino certus 
quod omnes locos ambiguos notavi. 

3. Pag. 253, lin. 28 et sequentia, dicitur necessarium esse communionem 
cum sede Petri. Iam verum est secundum canones criterium schismatis esse 
quod renuit quis Sedi Petri subesse. Sed vera natura schismatis est esse, obiec- 
tive loquendo, peccatum non contra obedientiam praecise sed contra frater- 
nam caritatem; hoc, ni fallor, est doctrina S. Thomae Aquinatis vel Caietani. 
Ideo proposui ut substituatur haec locutio: « Necessaria est communio in 
fraternitate catholica sub sede Petri ». 

4. Pag. 265, linn. 24-26. Non est omnino mihi clarum quid haec senten- 
tia dicere velit. Sed si sensus est ut suadeatur beatificatio vel canonizatio quo- 
rundam qui pro unitate mortui sunt in controversiis inter catholicos et fra- 
tres separatos, tunc omnino et enixe rogo ut sententia omittatur. Quia talis 

beatificatio vel canonizatio esset pro magno seandalo fratribus separatis ipsis, 
maxime cum complures separati et ipsi in his controversiis mortui sunt. 
Schedula emendationum propositarum: 

1. Titulus. Legatur: « De Ecclesia catholica et de fratribus separatis 
orientalibus ». 

2. Pag. 253, lin. 5 seq. Pro textu « non respondebit ... permanet » le- 
gatur: « non respond^/ nisi una perman^^, sicut et semper permanet ». 
Pro ratione huius et sequentium emendationum videsis n. 2 supra. 

3. Ibid. lin. 16 seq. « in sinum suum » legatur: « inter christianos ». 

4. Ibid. lin. 19 seq. Pro « separationes ... Ecclesiae » legatur: « separa- 
tiones inter christianos tales ut partes quaedam eorum qui baptizati sunt ». 

5. Pag. 254, linn. 13-15. Sic legatur: « divisionem inter christianos no- 
cumentum secum ferre ... christianae religionis ». 

6. Ibid. lin. 20 seq. Pro « perfectae unitati gregis Christi consulant et » 
legatur: « indivisibilis unitatis gregis Christi memores ». 

7. Iterum pag. 253, lin. 28. Pro « communio cum sede Petri » legatur: 
« communio in fraternitate catholica sub sede Petri ». Pro ratione videsis 
orationem supra, n. 3. 

8. Pag. 255, lin. 35. Pro « efficienda » legatur: « impetranda ». Ratio: 
Quia precatio ad Deum non est sua natura ejficiens sed impetrans. Nihil 
potest efficientiam exercere in Ipsum Esse, Purum Actum, sc. Deum. Textus 
typis impressus quasi-magice sonat. 

9. Pag. 265, linn. 24-26. Haec tota sententia deleatur. Ratio data est 
in oratione supra, n. 4. 

Cum fatale sit ut hoc decretum scrutinium sibi attracturum sit non solum 
theologorum catholicorum et fidelium sed fratrum separatorum, et imprimis 
eorum qui oecumenismo operam navant, quam plurimum interest ut omnes 
locutiones accurate perpendantur, ne locus detur falsis interpretationibus. 

Inter omnia quae in re « oecumenica » tractanda sunt eminet doctrina 
de natura Ecclesiae visibiliter peregrinantis in hoc saeculo. Iamvero, fratres 
separati occidentales saepissime contendunt, vel animo concipiunt, Eccle- 
siam militantem non esse (per essentiam) actualem et unam societatem hu- 
manam vel unam solam et indivisibilem « communionem sacramentorum » 
(S. Augustinus), sed esse potius societatem ut ita dicam potentialem; ita ut, 
etsi Christus desideraverit et precatus sit ut christiani « unum sint », tamen 
per peccata et errorem hominum Ecclesia possit stare, et de facto stet, cum 
schismatibus et divisionibus quae re vera, pro tempore, destruant unicitatem 
suae communionis, sed non vere destruant ipsam Ecclesiam. Solent dicere, 
sicut Ecclesia sancta sit, sed non in hoc saeculo perfecte sancta, ita eam 
unam quidem esse, sed non in hoc saeculo ita perfecte unam ut excludantur 
schismata in Ecclesia. Et insistunt schismata non solum fieri ab Ecclesia, sed 
esse in Ecclesia. 

Hinc ad praecavendas interpretationes minus veras doctrinae Ecclesiae 
et mentis Concilii de natura Ecclesiae militantis, valde necessarium est ut 

non sint locutiones in hoc Decreto quae (saltem si extra contextum suman- 
tur) favere appareant huic falsae sententiae de divisibilitate Ecclesiae pere- 
grinantis. 

Sunt autem in schemate locutiones quae ambigue sonant: 

N. 7 (pag. 253). « Ecclesia voluntati sui divini Fundatoris non responde- 
bit nisi una permaneat ». Dicent aliqui: homo peccans non respondet volun- 
tati Dei; et tamen peccat et homo permanet; similiter, Ecclesia scissa non 
respondet voluntati Christi, et tamen scissa est et Ecclesia permanet. Velim 
igitur dicatur: « Ecclesia ... non responderet », et addatur post verbum « per- 
maneat »: « sicut et semper permanet ». 

Ibidem. « Divisiones et schismata ... in sinum suum ... irrepserunt ». En, 
dicet aliquis, schismata sunt non ab sed in Ecclesia. Velim igitur omittantur 
verba « in sinum suum » (et substituatur, si placet: « inter christianos »). 

Ibidem. « Separationes in grege Christi ». Velim substituatur: « separa- 
tiones a caula Christi ». Et pro « partes Ecclesiae » substituatur: « partes 
christianitatis » (vel simile). 

Lin. 28. Pro « Necessaria est communio cum sede Petri » praeferendum 
esset: « Necessaria est communio cum fraternitate catholica sub sede Petri » 
— cum schisma formaliter sit peccatum in fraternam caritatem. 

N. 9 (pag. 254). Pro « in sinu societatis christianae » substituatur: « in 
sinu christianitatis » (vel aliquid simile); cum societas una Ecclesia est a 
Christo fundata, quae est indivisibilis societas. 

N. 14 (pag. 255, lin. 35). Pro « efficienda » legas « impetranda », cum 
precatio sua natura non sit efficiens — quod aliquantulum magice sonat — 
sed impetrans. 

N. 31 (pag. 261). Pro « scissionis Ecclesiae » legas « divisionum christia- 
norum » (nam Ecclesia ipsa est inscindibilis, indivisibilis, « individuum sa- 
cramentum » ut ait S. Cyprianus). 

N. 45, ultima sententia. Quid hac sententia intelligendum sit mihi obscu- 
rum est. « Causa eorum », in hoc contextu, posset intelligi « causa canoniza- 
tionis, vel beatificationis, eorum ». Valde spero hoc non esse sensum inten- 
tum; cum canonizatio eorum martyrum qui a schismaticis interfecti sunt 
scandalum fiat fratrum adhuc separatorum. 

In genere, notabile est in quantum problemata orientalium in hoc sche- 
mate praeponderent et obumbrent problemata — et aspirationes — Anglica- 
norum et Protestantium. Optandum esset ut plus diceretur de his occidenta- 
libus quaestionibus, quae hodie vix minoris momenti sunt quam istae. 

Forsitan melius esset, si post introductionem generalem indicaretur se- 
quentes constitutiones respicere solum orientales fratres separatos; et postea 
aliquas speciales constitutiones fratres separatos respicientes addere. 

(Tota quaestio de baptismate ut membra Ecclesiae efficiente caute trac- 
tanda est, cum schismatici aliqui astruunt suas communiones, utpote ex 
baptizatis christianis, ideoque Ecclesiae membris, existentes, partes Eccle- 
siae esse. Forsitan posset clarius indicari adhaesionem voluntariam tali com- 

munioni ligare vel practice minuere statum membri Ecclesiae. Debemus ra- 
tionem habere tum characteris baptismalis cum suis proprietatibus et ordina- 
riis effectibus, tum indivisibilitatis Ecclesiae ut visibilis communionis sacra- 
mentorum). 

11 

Exc.mus P. D. PAULUS BUTORAC 
Episcopus Ragusinus 

Schema decreti de Ecclesiae unitate « Ut omnes unum sint », vere admi- 
rationem excitare valet. Mirabile caritatis opus. Exaratum est movente Spi- 
ritu Domini, qui Spiritus caritatis est, uniens in Sanctissima Triade Patrem et 
Filium spiratione inenarrabili, ex qua omnis amor, spiritus Deo adnectens 
sive in caelis sive in terris, qua ex fonte procedit. 

Et ego humillime opinor me nullum praesumptionis defectum commis- 
surum, si dicere audeam Domini Spiritu auctores motos esse, qui hoc schema 
confecere. Exinde enim sic caritatis profluit sensus, ut melius quid ne exop- 
tare quidem possimus. Immo addendum puto: si quis exoptat caritatis sensu 
in christianos fratres dissidentes, qui in oriente vitam degunt vel extra eorum 
sequuntur mentem moresque, vere imbui, addiscat hunc sensum ex summa, 
quae se exquisitissimis verbis in schemate prodit, caritate. Nihil ergo com- 
mutandum vel corrigendum puto illorum, quae illic de fratribus orientis dis- 
sidentibus leguntur. 

Sed adiungo: si hoc de illis, cur non de aliis? Cur non de illis, qui Medio 
Aevo exspirante atque novae initio aetatis ab Ecclesia in occidente defecere? 
En inspiciatis, fratres, quam magnam nobis exhibuerint in ipsa conciliari aula 
attentionem, qua caritate ipse Summus Pontifex, Pontifex caritatis, ipsos am- 
plexus sit qualive studio ipsos communi causae adsciscere studeat! Si Eccle- 
siae unitatem, quae ex Christi Corde prodiit, fovere velimus omniaque, quae 
nobis praesto sint, adhibere media, ut Dei filii congregentur in unum, nostri 
est muneris omnes omnino ad Christi Cor amplecti omnibusque, qui Christi 
adorant nomen, summam attentionem caritatemque exhibere. Hinc ad instar 
multorum, quae fratribus in oriente dicantur, capitum propono, ut quaedam 
saltem schematis initio fratribus in occidente tribuantur, et quidem eodem 
caritatis impulsu eademque amplitudine iisdemque ofEciositatis studiis, qui- 
bus quoad orientem christianum utimur. Immo vero, quum cum illis quoque 
quaedam saltem sint doctrinae consona capita, hoc meminisse iuvabit, quia 
Concilium hoc, ut mihi videtur, munus adsumit ea, quae christiani adseclas 
nominis ad invicem adproximare queunt, magis mundo ostendere quam illa, 
quibus separantur, veritatis tamen revelatae nullum admittens damnum. 

Proposui Patribus, quo perfectius adstruatur de Ecclesiae unitate schema. 
Si vero propositum parum placet huius schematis titulus dimittatur aliusque 
admittatur: De christianorum orientalium unione fovenda. 

Quoad nn. 1-6: ut lectio textuum in his numeris sit clara, ne interrumpa- 
tur, loci citationum poni debent in calce vel in notis. 

In n. 3, lin. 26 et ss. ubi legitur: « Fideles autem Christi peccato et 
morti adhuc subiiciuntur etc. ». Haec sententia, meo humili iudicio, sic mu- 
tari debet: « Fideles Christi autem possibilitati peccandi et morti adhuc 
subiiciuntur ». Ratio: non placet expressio « Fideles Christi peccato adhuc 
subiiciuntur », quia videtur indicare modo stabili fideles Christi adhuc sub 
peccato vivunt. 

Quoad n. 16: Ut textus sit brevior, sufficit, mihi videtur, quod sequentia 
verba « Cum ... usque occurratur » solummodo retineantur in textu. Alia 
omitti possunt vel poni debent in calce vel in notis, cum in his verbis agatur 
tantum de aliqua oratione et exhortatione. 

12 

Exc.mus P. D. ALOISIUS CARLI 

Episcopus Signinus 

Schema propositum substantialiter mihi placet; tamen perficiendum in 
melius videtur, prae oculis habitis pluribus animadversionibus iam in aula 
factis. 

Pars dogmatica, cum sit vere fundamentalis, ad verbum pensanda erit; 
loci S. Scripturae nonnisi cogentes et ad rem pertinentes erunt afferendi. In 
foliis quaedam minutiora secretariae trado, nempe: 

Pag. 251, lin. 27: « Fideles ... peccato et morti adhuc subiiciuntur ». 
Non autem eodem modo, nam iuxta S. Paulum mors Christi nos a servitute 
peccati liberavit. Clarificentur igitur illa verba, ne sensu protestantico intelli- 
gantur. 

Lin. 28: « mundus hic nondum ... absolutus est ». Quid praecise signi- 
ficat? 

Pag. 252, lin. 17: « per eum ceteros apostolos in fide confirmans illosque 
una cum universo grege pascens ». Textus citati Lc. 22, 31 et Io. 21, 15 per 
se dicunt ipsum Petrum confirmare et pascere, non autem Christum per 
Petrum. 

Lin. 21: « Unde doctrina catholica... ». Ex superius dictis et citatis di- 
recte sequitur Christum voluisse potestatem Petri, fundamenti et confirma- 
toris et pastoris, transmittendam esse successoribus. De successione autem 
episcopali non hic directe agitur. 

Pag. 253, lin. 6: «... nisi una permaneat ». Semper una permanebit vera 
Ecclesia Christi, etsi aliqui filii deficiant. Citata verba Io. 17, 21 directe lo- 
quuntur de unitate credentium, scil. christianorum, non vero de unitate 
quae est nota essentialis Ecclesiae. 

Sit obiter dictum: in toto schemate nomen « Ecclesiae », et quidem cum 

prima littera capitali, reservandum esset unicae verae Ecclesiae, quae est 
catholica; aliae enim, dogmatice loquendo, non sunt nisi communitates 
christianorum, vel, ad summum « ecclesiae » cum littera minuscula. 

Lin. 19: « separationes in ipso grege Christi, ita ut partes Ecclesiae se 
ab auctoritate... ». Videtur potius dicendum: « separationes ex ipso grege 
Christi, ita ut membra quaedam Ecclesiae etc. ». Ita melius appareret cur 
non amplius pertineant gregi Christi qui voluntarie ab auctoritate Vicarii 
Christi se subtrahunt. 

Lin. 28: Non videtur servata logica consequentia. Si enim est necessaria 
communio cum Petri sede, quomodo sequi potest (« ita ut... ») ecclesias se- 
paratas (non dicitur: « membra separata ») vere pertinere ad eandem Eccle- 
siam invisibilem et caelestem? Etsi « non eodem modo », sed tamen suo 
modo (de quo separati contenti esse poterunt) dicuntur pertinere. 

Lin. 31: « Error multo perniciosior... ». Estne verum errorem iurisdic- 
tionalismi esse multo perndciosiorem quam errorem de intima natura Eccle- 
siae? Fortasse non hic est locus agendi de hac re! 

Lin. 33: « quasi civitas christianorum ». Supplendum est verbum « sit ». 
Citatio Phil. 3, 20 non videtur ad rem. 

Pag. 254, lin. 4: « sed e contra postulat auctoritatem unicam ». Propono 
textum sic emendatum: « sed e contra postulat, ne unitas in substantialibus 
periclitetur , auctoritatem supremam unicam ». 

Lin. 11: « et directionem Magisterii ». Melius diceretur: « et directio- 
nem Magisterii authentici », secus orientales dicere possent se non carere 
magisterio. 

Lin. 16: citatio Io. 13, 35 non videtur ad rem. 

Pag. 255, lin. 5: loco « c&aritatis » dicatur « caritatis ». Et sic in toto 
schemate, in quo desideratur purior latinitas. 

Pag. 256, lin. 15: « Cum autem ... oblatum est ». Ut servetur latinitas, 
dicatur: « Quoniam (aut quandoquidem) ... oblatum est ». 

Pag. 257, lin. 15: loco « si in terminis etc. » dicatur « si in locutio- 
nibus ». 

Pag. 258, lin. 6: loco « ne falso irenismo quodam ducti » dicatur « ne 
falso quodam irenismo ducti ». 

Lin. 34: « velificantur ». Vocabulum nimis rarum et proinde legentibus 
subobscurum. Potest dici « ardent ». 

Pag. 261, lin. 24: loco « seu Ecclesia iterum » dicatur « seu Ecclesia 
catholica iterum ». 

Pag. 262, lin. 32: loco « aguntur » videtur legendum « anguntur ». 

Pag. 263, lin. 3: loco « grata memoria ... solet ... omnino constat », le- 
gendum est: « grataw memoriaw ... solere-... omnino constat ». 

Lin. 9: « Apud ilW enim », bene dicitur apud Leonem XIII citatum, 
quia ibi sermo est de ecclesiis orientalibus. Hic vero, cum agatur in lin. 6 
de fratribus orientalibus, locutio in feminino non amplius congruit. 

Lin. 16: « quam ipsam ». Illud « ipsam » est superfluum. 

Pag. 265, lin. 23: loco « ut causa eorum » dicatur « ut causa eorum ca- 
nonisationis ». 

Pag. 267, lin. 14: loco « suscipere ... non posset » dicatur « ... non pos- 
sit ». 

Lin. 15: loco « et ordo hierarchicus » dicatur « et ordo hierarchicus 
iuris ecclesiastici », ne intelligatur etiam ordo hierarchiae divinitus consti- 
tutae. 

1. Abstinere non possum quin locum evangelii S. Ioannis « et fiet unum 
ovile et unus Pastor » (Io. 10, 16 et non Io. 17, 23 ut citatur in pag. 263, 
lin. 31) commemorem, qui non ad rem citatur. Iuxta enim probatos exegetas 
ille locus evangelicus non habet directe valorem ecclesiologicum, sed potius 
soteriologicum. Scilicet, D.N.I.C. illis verbis clare ostendit per mortem suam 
mox futuram destructum iri murum divisionis inter iudaeos et gentes, et sic 
sub Se unico Pastore eas redimente oves omnes sive iudaicas sive gentiles 
collectum iri. 

2. In pag. 256, n. 17: ubi sermo est de aliquo medio supernaturali, grato 
animo etiam id viderem expresse commemoratum, ut scilicet, praesertim ubi 
vivunt fratres separati, maior ivi vigeat concordia et existimatio et amor et 
collaboratio inter ipsos varios ritus catholicos. 

3. In pag. 266, ad n. 49: ubi sermo est de formula fidei proponenda 
fratribus feliciter redeuntibus ad Ecclesiam catholicam, duae distinguuntur 
categoriae: ii qui bona fide extra Ecclesiam catholicam hucusque versati sunt, 
et ii qui ab ecclesiastica unitate proprio actu defecerunt. 

Si bene intellexi, haec altera categoria illos comprehendit qui, cum es- 
sent catholici, per proprium ac responsabilem actum a fide catholica defece- 
runt et postea in pristinam suam Ecclesiam reingredi cupiunt. Prior vero 
categoria, quae comprehendere videtur maximam partem fratrum separato- 
rum, in duas species, meo quidem iudicio, esset subdistinguenda: ex una parte 
populus simplex et ignarus, ex altera vero parte viri docti, sive ecclesiastici 
sive laici, qui, quamvis bona fide extra Ecclesiam catholicam versentur, tamen 
probe noscunt differentias doctrinales inter suam et catholicam Ecclesiam. 
Iamvero redeuntibus istis feliciter ad catholicam Ecclesiam, exquirenda esset, 
mea quidem sententia, integrae fidei professio, expressa scilicet comprehen- 
dens omnes veritates, praesertim eas quae a communitate separata ex qua 
proveniunt negantur. 

4. In pag. 261: quae dicuntur sub n. 31 minus placent, quia « comple- 
xum culpae » aliquatenus sapere videntur. Iustitia, humilitas et sincera in fra- 
tres separatos caritas, mea quidem opinione, non exigunt — et forsitan si 
id fieret, effectum desideratum non attingeretur — ut catholica Ecclesia per 
actum conciliarem, ideoque sollemnissimum, iudicium quoddam promat de 
responsabilitatibus alicuius facti historici, dolorosissimi quidem at cum fide 
non connexi, quale fuit schisma, neque ut publicam poenitentiam agat de 
erroribus qui ab hominibus, licet in auctoritate constitutis, non autem a com- 
munitate vel instituto uti tali, admissi fuerunt praeteritis temporibus. Relin- 

quamus, quaeso, historicis has responsabilitates ponderare, neque interim 
obliviscamur quam saepe sic dicta iudicia historica obnoxia sint successivae 
revisioni ob nova inventa documenta. Sufficiat igitur in textu conciliari, tam- 
quam medium psychologicum, id edicere ut vir catholicus non praesumat, 
sub praetextu amoris et defensionis suae Ecclesiae, negare errores personarum, 
si quando historice de iis constet. 

Nos qui nunc vivimus, sive catholici sive acatholici, responsabiles non 
sumus de patrum nostrorum erratis; ad ea tamen respicere debemus ne repe- 
tamus, et ut consequentias eorum, quantum fieri possit, reparemus. Nos 
vero qui nunc vivimus, sive catholici sive acatholici, de doctrinis differenti- 
bus respondere debemus, quia hinc inde eas nunc amplectimur, profitemur 
et defendimus. De doctrinis ergo cum fratribus separatis agere debemus, uti- 
que cum animo sereno et sincera caritate, quia nunc doctrinae differentes 
nos separant, non facta actualia. 

Verum quidem est quosdam oratores dixisse in hac aula, modo nimis 
generico ni fallor, quaedam in praesenti poni facta ab Ecclesia catholica 
quae fratres nostros separatos offendunt et iter unionis praecludunt. Opti- 
mum quidem censeo fieri si haec facta Patribus conciliaribus in concreto indi- 
gitarentur, ut ii ad quos spectat remedium afferant. At, ut minus sapiens 
dico, periculum est ne, nimis insistendo in isto « complexu culpae » circa 
factum historicum schismatis, minimizetur vera substantia actualis separatio- 
nis, quae est doctrinalis. Quin immo iniuria quaedam irrogaretur ipsis fra- 
tribus separatis, si illi, inter quos non desunt viri magnae virtutis et scientiae, 
optime edocti de fundamentis doctrinalibus separationis, describerentur tam- 
quam a catholica Ecclesia separati ob rationes mere humanas. 

5. Ex disceptatione apparuit non eodem modo ab omnibus Patribus ha- 
beri et intellegi illa « praeoccupatio unionistica seu oecumenica » quam vo- 
cant. Si quid in hac re liceat opinari, sincere dicam quosdam oratores mihi 
visos esse nonnihil in hac re exaggerasse. 

a) Omnia sub luce et mensura desideratissimae unionis collocando, 
non satis, ut opinor, hierarchiam finium Concilii, quales a Summo Pontifice 
statuti et declarati sunt, servaverunt. Etenim Concilium in primis ad fideles 
catholicos respicere debet, cum sit, iuxta mentem S. Pontificis et iuxta de- 
clarationes ipsorum fratrum separatorum, res interna Ecclesiae catholicae, 
utique redundans in bonum ipsius unionis. 

b) Illa « praeoccupatio oecumenica et unionistica » ultra iustos limi- 
tes, ni fallor, influxum suum in nostros labores exercere non debet. Secus, 
non solum rerum tractandarum statutum ordinem revolvere posset, sed etiam 
selectionem argumentorum in Concilio tractandorum imponere: quod om- 
nino admitti nequit. Ecce, exempli gratia, quidam de nulla re dogmatica vel- 
lent in Concilio agi — ne de re quidem fundamentali et urgentis momenti, 
qualis est inerrantia S. Scripturae, veritas historica evangeliorum etc. — eo 
fine ne videantur legitima libertate privari quidam audaces exegetae catholici 
qui dialogum instituere et pontem iacere intendunt cum fratribus separatis. 

Ecce, quidam alii vellent ut Concilium de quibusdam doctrinis sileret, ne 
oecumenismo mortem daret, ut dicunt: non de Traditione neque de B. Maria 
Virgine ne protestantibus displiceatur; non de Primatu Summi Pontificis ne 
orientalibus displiceatur; non de communismo atheo et de materialismo sermo 
fiat ne videatur Ecclesia in rem politicam sese immiscere; ne citetur in Con- 
cilio Magisterium ordinarium Ecclesiae, nescio ob quam causam. Quod ulti- 
mum, in hac aula publice dictum, gravissimum est, cum praesertim Magi- 
sterio ordinario Ecclesia « omnibus diebus usque ad consummationem saecu- 
li » infallibiliter regatur et de vero sensu S. Scripturae doceatur! 

Forsitan, quando sermo erit de ordine morali negabitur necessitas agendi 
« de iustitia et castitate et de iudicio futuro » (Act. 24, 25) quia de his rebus 
homines moderni, Felicem et Drusillam sequentes, nolunt audire! 

Censeo fratres nostros separatos, qui est eorum amor veritatis et quae 
est eorum cordis aequanimitas, minime has limitationes a nobis desiderare, 
sed potius e contra integram expositionem nostrae doctrinae expostulare. 

Ergo maneat plene apud nos sancta libertas tractandi in Concilio argu- 
menta quae nobis necessaria videntur aut utilia, sine ullo « complexu timo- 
ris », vulgato nomine « tabu ». Veritas integra, si cum caritate uniatur, a 
nullo timeri poterit. 

Utque praesentatio veritatis induatur oportet sensum positivum, pasto- 
ralem, aptum auribus modernis. Sed etiam in hac provincia, cum mica salis et 
ne quid nimis procedendum. Periculum et damnum esset si, nimis indul- 
gendo psychologismo, methodum psychologicam — quae utique est utilis 
immo necessaria quando agitur de singulis hominibus ad veritatem alliciendis, 
quaeque ex natura sua est mutabilis, iuxta variationem conditionum huma- 
narum, quaeque non tenetur ordinem logicum sequi — transferre velimus 
sic et simpliciter in textus conciliares exarandos. 

13 

Exc.mus P. D. SMILJAN FRANCISUS CEKADA 

Episcopus Skopiensis 

Schema propositum de unitate Ecclesiae mihi placet. Problema unitatis 
Ecclesiae mihi videtur bene perspectum esse sub omni puncto: doctrinali, 
oecumenico, pastorali. Dum in parte doctrinali maior quorundam praecisio de- 
sideratur, explanationi materiae pastoralis et sic dictae oecumenicae nihil 
obiici potest. Praeterea, schema non est nimis amplum, ita ut in eo facile 
discerni possint elementa constitutiva et principalia. 

Schema est imbutum spiritu pacifismi christiani vel iraenismi, ut adhi- 
beam verbum ipsius schematis, attamen sine praeiudicio catholicae veritatis, 
quae semper et ab omnibus agnoscenda praesupponitur. 

Media, quae proponuntur ad plenam unitatem Ecclesiae adipiscendam 

necnon ad omnes Christi fideles in unum ovile congregandos — media super- 
naturalia, theologica, liturgica, disciplinaria et psychologica — mihi optime 
electa et opportuna videntur. Vix alia quaedam via exstat, ut ad sublimem 
metam, quam schema sibi proponit, perveniatur. 

Etiam istud, quod n. 47 delicato modo suggeritur (nempe ut universa- 
litas Ecclesiae adhuc pressius affirmetur per consequentem, etsi successivam, 
internationalisationem eius apparatus administrativi) nullo modo liceat defi- 
nire ut ambitionem honorum vel disceptationem de primis locis. 

Orta est enim haec inspiratio ex sincero et simplici desiderio, ut remove- 
rentur omnia impedimenta, quae unioni christianorum, saltem in campo psy- 
chologico, obstare possent. 

Attamen, haud adiri poterit sublimis vertex, quem schema omnibus nobis 
attingendum proposuit. Difficultates, quibus in hoc fine prosequendo occur- 
rendum nobis erit, non sunt parvipendendae. Mea modesta opinione hac in 
re tria elementa negativa in actuali condicione rerum prae oeulis habenda 
sunt. 

Hoc est prae primis hierarchia Ecclesiae orthodoxae, quae quasi ex toto 
adhuc est opposita ideae unionis cum Ecclesia catholica. Sunt diversa puncta 
doctrinalia, in quibus Ecclesia orthodoxa nobiscum non consentit, saltem si 
consultatur eius theologia officialis. Nihilominus, quoad omnia alia quaedam 
compositio cum Ecclesia catholica possibilis videtur praeterquam quoad in- 
fallibilitatem Summi Pontificis. Hac in re, quantum ego scio, omnis hierar- 
chia Ecclesiae orthodoxae catholicae doctrinae usque modo infensissima 
mansit. 

Pro secundo: scire debemus, hierarchiam Ecclesiae orthodoxae in terris 
orientis, praesertim eis quae sub regimine materialismi athei constitutae sunt, 
non pollere pleno sui iure. Hoc vel alio modo hierarchia orthodoxa dependet 
ab eis, qui gubernacula rei publicae dirigunt quique potestati Caesaris etiam 
potestatem Pontificis adiungere vellent. Hi autem nationum supremi modera- 
tores abhorrent unionem Ecclesiarum tamquam, audeo dicere, supremum 
malum parati quidem, ut omnes conatus huius generis manu forti praepe- 
diant. Non nobis opportunum videtur facta individua, quae hanc assertio- 
nem demonstrare possent, huc in publico adducere. 

Tertium elementum, etiam istud in praesenti negativum, sunt ipsi fideles 
orthodoxi. Traditionibus patriis dediti, religionem et nationem saepe tam- 
quam unum considerantes, fideles orthodoxi rarissime ad religionem catholi- 
cam amplectendam sponte moventur. Hac in re quodam fanatismi spiritu 
praesertim eminent Serbi — loquor imprimis de orthodoxis Iugoslaviae — , 
dum e contrario Macedones, qui in territorio meae dioecesis vivunt, minus 
hostili animo erga Ecclesiam catholicam feruntur. Ante 100 circiter annos 
in Macedonia et Bulgaria, quae illo tempore dominio Turcarum subiectae 
erant, sane ex maiori parte propter rationes politicas fere 300.000 (trecenta 
millia) christianorum dissidentium in caulis Ecclesiae catholicae refugium 
quaesiverunt. Tamen, hucusque hic numerus propter iniuriam temporis alias- 

que causas, quarum mentionem iam fecimus, reductus est ad minima, ita ut 
nunc in Macedonia, quae pars est Iugoslaviae, non plures quam 5000 (quin- 
que millia) fidelium ritus slavo-byzantini inveniantur. 

Nunc autem, quid dicendum? Omnibus his difficultatibus perpensis debe- 
musne forsan desperare et omnibus laboribus pro unione christianorum vale- 
dicere? Absit hoc a nobis! E contrario, debemus credere, fortiter credere! 
Debemus etiam « contra spem in spem credere » {Rom. 4, 18), « quia non 
erit impossibile apud Deum omne verbum » (Lc. 1, 37). Debemus caritate, 
quae omnia vincit, fratres dissidentes ad nos allicere. Debemus virtute et 
vita christiana eis praestare. Debemus semper orare et non deficere [Lc. 18, 1). 
Haec omnia schema de Ecclesiae unitate valde opportune nobis commen- 
dat. Ego adderem tantum unum: Debemus etiam paenitentiam agere! Di- 
sciplina paenitentialis, quae apud catholicos est in usu, magis est declara- 
tiva quam effectiva. Fideles orthodoxi multo magis ieiunant quam nos. Cur 
nobis saltem in hac re ad eorum disciplinam propius accedere non licet, 
cum omnes nuntii, quos Deus nobis mittit, praeterito et novissimo tempore, 
hoc unum concinnunt: « Paenitentiam agite! » [Matth. 3,2). 

14 

Exc.mus P. D. VITUS CHANG TSO-HUAN 
Episcopus tit. Cyanitanus 

Quae dicta sunt iam ab aliis Patribus Concilii omittam. Sequentibus tan- 
tum paucis verbis « declarationem », ut ita dicam, tituli capitis non esse 
auferendam dico. 

Auditum est enim desiderari, ut declaratio titulo capitis adiecta « Ut om- 
nes unum sint » auferatur. Humili meae sententiae id disconveniens foret. 
Credo igitur retinendum esse « Ut omnes unum sint » sub omni respectu. 

Si enim Ecclesia habeatur ut unitas eorum tantum, pro quibus Dominus 
oravit sua oratione sacerdotali; tunc nondum possumus credere omnes illos 
a Christo in oratione sua sacerdotali intentos iam unitos esse, alioquin reiec- 
tos esse oporteret illos, qui, etsi nomine christianorum glorientur, sunt tamen 
nondum uniti nobiscum. Nemo tamen vult dicere, Christum pro ipsis non 
orasse. 

Si vero unitatem Ecclesiae intelligamus iam ipsius unicitatem, tunc nobis 
multo plus incumbere labori credendum est, ut omnes unum sint! Sicut enim 
unus Deus Pater et unus Christus Redemptor sic etiam una Ecclesia Mater 
omnium, nullo omnino excepto, hominum, cui omnes Divini Agni sanguine 
redempti in unum colligi necessarium est. 

Ideo « Ut omnes unum sint » retinendum est titulo capitis de unitate 
Ecclesiae, uti scopus conatui nostro propositus! 

15 

Exc.mus P. D. ANDREAS M. CHARUE 
Episcopus Namurcensis 

Hoc schema videtur bonum, etiam optimum. Quaedam tantum notanda 
sunt. 

Pag. 251 ss.: Placet quod argumentum, notanter in initio, exponatur 
stylo biblico et non retineatur in formulis scholasticis, quae a fratribus sepa- 
ratis difficile acciperentur. Placet etiam quod omnimoda media proponantur 
ad ecclesiasticam omnium christianorum unitatem instaurandum. Placet tan- 
dem quod cum sinceritate admittatur « unitas in diversitate » (pag. 253, 
lin. 35) et quod sermo fiat de « erroribus tempore acto utrimque commissis » 
(pag. 261, linn. 21-22). 

An opportunum est schema solummodo respiciens Ecclesiam orientalem? 
Nonne melius esset amplam et totalem quaestionem tractare de unione inter 
christianos, sive sint orientales, sive sint protestantes aut anglicani? Pono 
solummodo quaestionem. Ceterum remanet forsan possibilitas omnia reas- 
sumi in decreto generaliore. 

Pagg. 252-253: Oportebat reaffirmare dogma de primatu Summi Ponti- 
ficis. Votum autem exprimo ut in schemate de episcopis, illud dogma expo- 
natur in suo vivo contextu, i. e. in relationibus ab ipso Christo institutis inter 
successorem Petri et successores Apostolorum. Adderem talem determina- 
tionem opportune iam breviter indicandam esse modo clariori in praesenti 
schemate, ita ut amoveatur apud orientales omnis confusio aut offensio. 

16 

Exc.mus P. D. GERARDUS M. CODERRE 

Eptscopus S. loannis Quebecensis 

Hoc schema optimam doctrinam exponit de unitate obtinenda inter Ec- 
clesiam catholicam et ecclesias orientales dissidentes. In eo tamen nihil inve- 
nitur de relationibus inter Ecclesiam catholicam et ecclesias protestantes. 
Valde cupiuntur normae de modo agendi cum illis ecclesiis. 

17 

Exc.mus P. D. THOMAS COORAY 
Archiepiscopus Colombensis 

1. Pag. 251 et sqq. Quamvis in n. 12 (pag. 255, lin. 12) Sacrosancta 
Synodus hortationem suam dirigit ad omnes « qui christiano gloriantur no- 
mine », nimis tamen decretum restringi videtur ad « dissidentes orientales ». 

Ita, in n. 10 (pag. 254, lin. 25) « cuius fratres orientis simul ac occi- 
dentis », n. 14 (pag. 255, lin. 32) « ad tollendum dissidium ... inter Eccle- 
siam eatholicam et Ecclesias orientales »: n. 18 et passim. 

Certo, proximiores nobis sunt Ecclesiae orientales ac maiori honore trac- 
tandae; at magis indigent allici miseri « Reformationis » haeredes. Absque 
magna difficultate ipsos etiam ac expresse nominare potest. Decretum ac stu- 
dium plurimorum ex ipsis commendare verum Evangelii spiritum digno- 
scendi pristinamque vitae ac cultus christiani praxim denuo instituendi. 

2. Pag. 266, n. 47. Desideratum ut « in regimine Ecclesiae etiam ex 
oriente fratres maiorem adhuc nanciscantur portionem » adimpleri potest si, 
de beneplacito Summi Pontificis, Patriarchae {non mere titulares sed curam 
gerentes gregis) inter Sanctae Romanae Ecclesiae cardinales annumerantur. 

18 

Exc.mus P. D. IACOBUS CORBOY 

Episcopus Monzensis 

Schema decreti de Ecclesiae unitate certe magna cum cura est elabora- 
tum et perplura continet quae non solum theologice sunt profunda sed etiam 
perutilia ad unitatem fratrum separatorum fovendam ac roborandam. 

Displicet tamen quod hoc schema, tum quod ad eius praeparationem tum 
quod ad eius discussionem conciliarem attinet, non fuerit modo magis harmo- 
nioso et organico coniunctum ad schema dogmaticum de Ecclesia et ad alterum 
quoque schema quod de Ecclesiae unitate agit et cum quibus ex tota indole 
sua quam intime cohaeret. 

Omnia enim principia theologica quae ad materiam unitatis Ecclesiae 
pertinent, ultimatim denuo tractanda erunt et de facto tractabuntur in decreto 
dogmatico de Ecclesia, dum simul perplures quaestiones quae ad ordinem prac- 
ticum et pastoralem potius spectant, utrique schemati de Ecclesiae unitate 
sunt prorsus communes. 

Hinc autem evenit quod eaedem fundamentales quaestiones theoreticae 
et practicae in praesenti materiarum divisione, sine ulla vera et obiectiva 
necessitate, repetitis vicibus a Concilio tractari debent, qua in re insuper 

reale illud periculum existat ne formulationes in variis schematibus adhibi- 
tae, ob defectum debitae coordinationis organicae, non illam inter se con- 
formitatem ac cohaerentiam habeant quales tamen desiderare omnino legiti- 
mum est. Cui iam in se gravissimo incommodo in praesenti nostra et tam 
delicata materia aliud adhuc et quidem haud spernendum periculum accedit 
ne scilicet aliae et aliae formulationes, in variis schematibus sine ulla vera 
necessitate adhibitae, comparationes minus desideratas elicere ac praeser- 
tim variis fratrum separatorum coetibus ansam mirationis ac perplexitatis, 
ne dicam scandali et suspicionis praebere possint. 

Ob has rationes melius ergo sine dubio esset, si omnia generalia princi- 
pia dogmatica et theologica, quae ad praesentem materiam spectant, in de- 
creto dogmatico de Ecclesia exponerentur; omnia vero principia generalia 
practica et pastoralia in alio quodam decreto de unitate Ecclesiae colligeren- 
tur, quod scilicet de unitate omnium fratrum separatorum in genere ageret 
et sua vice directe ex decreto dogmatico de Ecclesia proflueret; cui tandem 
decreto generali ac universali aliqua, si lubet, capitula addi possent in quibus 
illae quaestiones speciales tractari possent quae in unione nostra cum fratri- 
bus separatis sive orientalibus, sive anglicanis, sive protestantibus sive aliis 
fovenda speciatim observanda sunt. 

Quod vero ad praesens schema attinet sequentia magis in specie adno- 
tare velim: 

a) Primo loco dicendum esse videtur schema nimis longum esse et 
interdum revera prolixum; repetitiones non semper evitari et plus uno in 
loco stylum latinum nonnihil esse expoliendum. 

b) Secundo loco observare velim locutionem de « fratribus dissiden- 
tibus » minus mihi placere cum ipsa plures connotationes historicas admixtas 
habeat quae spiritum polemicum nimium sapiunt ac hodiedum certe haud 
desiderantur. Propono igitur ut loco huius expressionis data opera et semper 
sermo potius sit de « fratribus separatis ». 

c) Tertio loco non placet propositio aliqua quae in par. 7 invenitur 
(pag. 253, lin. 28 ss.) et quae sequentia habet: « Necessaria est communio 
cum sede Petri, ita ut quaecumque Ecclesia terrestris ab hac Sede separata, 
non certe eodem modo ad eandem Ecclesiam invisibilem et caelestem per- 
tineat ». 

Iamvero, omnino concedo hanc propositionem in se quidem rectam esse 
et immo gaudeo hisce verbis directe referri ad dogma catholicum de illa mi- 
rabunda unione quae existit inter Ecclesiam terrestrem et Ecclesiam caele- 
stem, cuius unionis fides tam praeclarum ac centralem semper occupavit 
locum sive in doctrina theologica sive in praxi liturgica orientis christiani. 
Ast in nostra praesenti materia speciatim cavendum nobis est ne illi minus 
rectae conceptioni ecclesiologicae saltem aliquo modo favere videamur secun- 
dum quam etiam illi viatores qui a sede Petri separati, hoc est simpliciter 
separati sunt, tamen ad Ecclesiam Christi invisibilem et caelestem revera 
pertinent. Recta, e contra, fide edocemur nullum viatorem ad invisibilem 



ANIMADVERSIONES SCRIPTAE — DE ECCLESIAE UNITATE 



771 



ac caelestem Ecclesiam pertinere posse nisi, ordine prius, sive reapse sive 
saltem in voto, ad illam Iesu Christi Ecclesiam pertineat, quae hisce in terris 
sub Romano Pontifice militat. 

Ut autem haec maximi momenti veritas clarius in decreto nostro enun- 
tietur et confusionum possibilitas ef&cacius inde a limine arceatur, propono 
ergo ut verba schematis mox citata modo qui sequitur emendentur: « Neces- 
saria est communio cum Sede Petri et quidem tam absolute ut nulla ecclesia 
terrestris ad Ecclesiam invisibilem ac caelestem pertineat nisi ad hanc sedem 
Petri saltem in voto sit unita ». 

d) Etiam illa quae in par. 6 de successore Petri, qui modo vicario est 
caput Ecclesiae, dicuntur, nova redactione certe indigere videntur. 

Etenim, in schemate sicuti nunc iacet ordo iurisdictionis et ordo gratiae 
verbotenus ita absolute distinguuntur ut facilius, quamvis immerito, impres- 
sio oriri possit ordinem iurisdictionis ab ordine gratiae penitus et absolute 
separatum esse. 

Verum porro est, successorem Petri gratias ad propriam sanctificationem 
eius datas eodem modo ac alios fideles recipere; sed res haud ita exhibenda 
est, ut gratiae gratis datae, charismata aliaeque quaevis gratiae statui illius 
accommodatae quasi explicite excludantur. 

Nec certe placere potest quod in eodem semper textu sermo sit de « in- 
strumento sacramentali » cum hic terminus sive apud auctores orientales sive 
apud auctores occidentales etiam contemporaneos sat diversos sensus habeat 
et immo 1 sat generaliter modo utcumque vago et confuso adhibeatur. 

Notandum denique est in eadem semper hac paragrapho, ob evidenter 
ineptas divisiones fundamentales, bis in dissitis locis sermonem esse de iuris- 
dictione successorum Petri necnon magjsterium illius indebito prorsus modo 
restringi videri ad magisterium infallibile, magisterio ordinario simpliciter ne- 
glecto. 

Quibus omnibus prae oculis habitis patet hanc sextam paragraphum 
ex integro denuo exarari debere. 

19 

Exc.mus P. D. IOSEPH D'AVACK 
Archiepiscopus Camerinensis 

1. Schema loquitur tantummodo de « orientalibus »: nihil de « prote- 
stantibus ». Huius silentii procul dubio iustae et graves sunt causae. Attamen 
peto annon opportunum sit has causas quodammodo enuntiare et declarare, 
ne forte fratribus separatis in « protestantismo » minus gratum sit videre se 
non amplecti sub titulo ceteroquin tam amplo: « Ut omnes unum sint ». 

2. Ubi agitur de Ecclesia hierarchica, sicut iam suo loco dixi circa magi- 
sterium Ecclesiae, videtur necessarium revocare hunc ordinem hierarchicum 
esse revera quasi imaginem et donum et participationem divinae caritatis, quo 



772 



ACTA CONC. VATICANI II - PERIODUS I 



singuli non minuuntur, non coarctantur, sed tutantur et augentur ad veri- 
tatem et ad vitam; vel hic repetendo plus minusve ea quae iam suggessi circa 
Magisterium, vel hic expresse et perspicue revocando quae opportunius et 
omnino fusius dicere oportet in constitutione de Ecclesia. 

3. Plura huius schematis plus minusve locum inveniunt etiam in consti- 
tutione de Ecclesia; de Oecumenismo. Curanda videtur maxima consensio 
et harmonia, nisi forte vel valde melius fusio in unum. 

20 

Exc.mus P. D. ANTONIUS DE CASTRO MAYER 
Episcopus Camposinus 

Ad schema decreti de unitate Ecclesiae liceat mihi aliquas animadversio- 
nes facere. 

1. Plura ibi inveniuntur bona et laudabilia, res tamen huius decreti 
aptius tractaretur in constitutione de Ecclesia Christi, ut iam dictum est. 

2. Quoad ipsum textum, adhaereo plene iis quae ab em.mis card. Ruf- 
fini et Bacci dicta sunt. Quaedam tamen mihi addere liceat: 

a) Optime schema postulat n. 22 ne nimis irenico spiritui cedatur. 
Falsus enim irenismus potius nocet quam iuvat conatibus ad unionem, seu 
conversionem fratrum separatorum. Unio enim aut in veritate habetur aut 
nonnisi apparens tantum est. 

Inde non bene intelligitur quae versus finem n. 30 dicuntur, nempe quod 
historia irenice statui potest et debet. Quid sibi vult expressio « historia ire- 
nice statui potest »? Quod tacendum sit forsan de mala voluntate hominum 
illorum qui tunicam Christi dilacerarunt? Timeo ne talis historia scandalum 
fidelibus causet. Legentes enim historiam a catholicis conscriptam in qua nul- 
la mentio fit de culpa illorum qui a fide defecerunt, possent sibi persuadere 
defectionem a vera Christi Ecclesia fieri posse sine ullo peccato. 

Similiter quae ex Scriptura in n. 31 citantur mihi unilateralia videntur. 
Apostolus ille qui, verba Domini citans, dixit « Qui sine peccato est ... lapi- 
dem mittat », idem est qui, consilium in Domino ferens, prohibuit etiam 
« Ave » haeretico dicere. Ne eo quod et nos erravimus et peccata committi- 
mus oblivioni demus veritatem obiectivam, scilicet nos, gratia Dei, in vera 
Ecclesia Dei inveniri, illos proh dolor non. Unde plene approbo emendatio- 
nem quam postulavit em.mus card. Ruffini in ultimis lineis istius paragraphi. 

Praeterea non mihi viderentur contra oecumenismum verum additiones 
ad par. 33, 34 et 41, commendantes cautelam, ob perieulum fidei, tum in col- 
loquiis cum fratribus separatis, tum in formatione oecumenica clericorum. 
Idem fere dicendum de collaboratione in pugna contra atheismum et mate- 
rialismum de qua in n. 35. 

b) N. 42 determinatur erectio cuiusdam instituti superiorum theolo- 

gicorum studiorum in Urbe, et ubi necessitas id postulaverit, in quo totum 
curriculum disciplinarum theologicarum instituatur ad mentem et secundum 
methodum orientalibus magis respondentem; in aliis autem facultatibus et 
seminariis maioribus lectiones sufficientes de rebus orientalibus, ut mutua 
cognitio aptius promoveatur. Mihi videtur quod haec mutua cognitio postulat 
non solum ut in facultatibus et seminariis maioribus in occidente erectis lectio- 
nes habeantur de rebus orientalibus, sed etiam ut in institutis erigendis ut 
totum curriculum theologicorum studiorum fiat ad mentem et methodum 
orientalibus magis correspondentem, lectiones habeantur de principiis et 
methodo scholastica. Idque non solum quia principia ratio et methodus scho- 
lastica clericis in occidente feliciter imponuntur, sed etiam quia scholastica 
maxime iuvat ad conceptus clare enuntiandos, ad dubia, opportunis distinc- 
tionibus, solvenda, ad veritatem contra sophismata vindicandam. Ecclesiae 
ergo magnum emolumentum affert. Videtur proinde bonum quod ab omnibus 
catholicis clericis cognoscatur. In hac ipsa aula conciliari vidimus egregium 
patrem ad scholasticam recurrisse ut mentem suam ceteroquin oecumenicam 
explicaret. 

c) Ad n. 23 novem primae lineae supponunt omnia in Ecclesia orien- 
tali separata Deo grata esse et ad sanctificationem conducere, quod valet tan- 
tum pro iis qui sunt in bona fide. Melius esset paragraphum incipere a lin. 10, 
obiective loquendo, sine iudicio de actionibus sacris apud separatos. 

Tandem aliquando quid sit Oecumenismus in aula conciliari dictum est, 
et quidem ab auctoritatem habente, nempe a secretario secretariatus pro 
unione christifidelium provehenda. 

Si bene intellexi, Oecumenismus importat methodum quamdam novam, 
dialogum, nempe oecumenicum, cuius finis est ut ex utraque parte, catholi- 
corum, scilicet, et christianorum acatholicorum, notitia clara habeatur totius 
doctrinae quam profitentur, nempe, catholici habent, melius, habeant claram 
et integram notitiam doctrinae christianorum acatholicorum, et hi, ex sua 
parte, doctrinae catholicae. Non immediate conversionem intendit, sed potius 
possibilitatem quaerit alicuius dialogi cum acatholicis. Catholici ergo debent 
conari ut comprehensionem acquirant testimonii fidei acatholicorum; ex alia 
parte, autem, doctrinam catholicam ita exponere ut acatholici etiam intelligant 
testimonium fidei catholicorum. 

Res diificilis dicitur, cum doctrina catholica mutilari nequeat, eiusque ex- 
positio integram fidem catholicam praebere debeat. Exigit a persona quae 
oecumenismo inservit ut bene cognoscat quaenam sit sententia christiano- 
rum non catholicorum; quamnam opinionem ipsi de doctrina catholica ha- 
beant; quid non sit explicitum in doctrina catholica et explicite exponendum 
sit; tandem quaenam sit methodus in expositione habenda. Quoad methodum, 
scholastica methodus potius nocet quam iuvat oecumenismum; adhibenda est 
methodus, seu modus loquendi patristicus et biblicus, magis concretus, vivus 
quam sermo scholasticus qui abstractus est. 

Hac ratione a pluribus patribus schema primum de fontibus revelationis 

in limine reiicitur, diciturque magis nocumentum ad oecumenismum creare 
quam auxilium. 

Ad haee sequentes liceat animadversiones facere. 

1. Si ita est, dicendum erit Ecclesiam bene missionem suam non exer- 
cuisse per plura saecula, nempe a Tridentino, cum methodus scholastica 
in Ecclesia invaluit. 

2. Non videtur cur methodus scholastica oecumenismo inservire non pos- 
sit, cum de definitionibus Concilii agitur. Pro oecumenismo, enim, ut dici- 
tur, exigitur ut doctrina catholica clare, perspicue annuntietur. Methodus 
autem scholastica eo praecise laudatur quod valde iuvat ad doctrinas cum 
claritate et distinctione exponendas. Haec est enim ratio cur Ecclesia in Iure 
canonico mandet ut ratio, doctrina et principia Doctoris Angelici sancte ser- 
ventur (can. 1366, § 2). Nulla ergo methodus aptior pro definitionibus Con- 
cilii cum doctrina debeat dilucide exponi ita ut tota exponatur a quacumque 
alia distinguatur et in seipsa nullas indeterminationes patiatur. Methodus 
scholastica in definitione Concilii iuvat etiam ad dialogum cum acatholicis. 
Qui enim cum christianis separatis colloquitur, et doctrinam modo vivo, ima- 
ginibus pleno exponit, periculum falsum conceptum in doctrina tradenda 
vitabit si suam expositionem conferre possit cum definitione conciliari ubi 
conceptum ipsius doctrinae habet clarum, dilucidum et praecisum. 

3. Non est cur opponantur diversi modi tradendae alicuius doctrinae, 
nempe, modus abstractus et modus vivus, imaginibus refertus. Non est enim 
idea ita abstracta ut concreto modo, exemplis, parabolis, non possit exponi. 
Ipsa Trinitas, Mysterium Dei altissimum, imaginibus, comparationibus a ca- 
techistis exponitur. In omnibus autem imaginibus, parabolis, similibus, idea 
quaedam latet quae multum lucratur cum a sensibilibus abstrahitur, dilucide- 
que enuntiatur. 

4. Methodum scholasticam facilius est culpare quasi nocumentum creet 
conversioni fratrum separatorum, quam demonstrare. Veritas enim nolentes 
non trahit; nemo autem confiteri vult se simpliciter nolle veritati adhaerere, 
inde excusationes quaerunt sive in modo exponendi veritatem a catholicis, 
sive in aliis. Iesus Christus certe animum oecumenicum habuit, volebat enim 
omnes salvare et ad veritatem trahere. In hunc finem praedicavit. Tamen, non 
solum omnes ad veritatem non traxit, sed potius in multis odium excitavit 
ita ut crucifixus sit. Non parvipendenda est methodus quae, dico, veritatem 
fidei exponendi quae vere iuvet conversionem fratrum separatorum, ne ta- 
men in sola methodo spes ponenda est cum agitur de re quae maxime a gratia 
dependet, ergo ab oratione et piis operibus. 

5. Amor separatorum fratrum non maior esse potest quam amor fratrum 
qui domi sunt. Non ergo derelinquenda est methodus qui tantos fideles optime 
congregat ex sola hypothesi quod alius forte aliorum conversionem obtinebit. 

Secretarius secretariatus pro unione christifidelium provehenda conque- 
stus est de commissione theologica praeparatoria Concilii Oecumenici Vati- 
cani II quia noluit secretariatum pro unione audire, contra mandatum Sanc- 

tissimL Libenter audirem alteram partem. Non videtur tamen res laudabi- 
lis insinuare Pontificem nescire tenorem alicuius schematis quod Concilio 
subiecit discutiendum, vel nomen Sanctissimi hinc inde in disputationibus 
invocare. 

21 

Exc.mus P. D. ABILIUS DEL CAMPO Y DE LA BARCENA 

Episcopus Calaguritanus et Calceatensis-Logrognensis 

In schemate proposito nonnulla meritoria sine dubio continentur: in- 
tentio, motivatio, scopus, stylus et color oecumenicus « Ut omnes unum 
sint ». Non tamen omnia in ipso laude et commendatione digna videntur. 
Praetermissis quae ab em.mis et exc.mis Patribus hucusque dicta sunt, pauca 
tantum addere mihi liceat de decreti parte doctrinali. 

I. In omnibus et prae omnibus veritas: Concilium docet et docere tenetur, 
est enim exercitium magisterii. Magisterii autem obiectum et terminus est 
veritas. Concilium ergo veritatem docere tenetur. 

Veritas quidem proponi potest acriter aut dulciter, fortiter aut suaviter, 
in rigore aut in caritate, attamen sive uno sive alio proponatur modo, semper 
proponenda erit veritas. Veritas enim est substantia; cetera, modus. Nun- 
quam autem substantia modo, sed modus substantiae cedere et subordinari 
debet, ne forte, curantes modum, amittamus et substantiam. Haec fuit erit- 
que semper norma agendi in vita nostra quotidiana. Cum enim de sanitate 
praeoccupamur, medicinam quaerimus efficacem, nihil curantes de modo, si 
amara aut dulcis sit; cumque de nutritione, cibum substantialem, minime vero 
qualitatem et modum, si frigidus aut calidus. 

In aula conciliari multa de ratione oecumenica et pastorali hucusque 
dicta sunt et in futurum dicentur. Nunc autem, ni fallor, oecumenicitas et 
pastoralitas non in genere substantiae sunt, sed modi. Non ergo haec primo 
erunt attendenda, sed illud primum: veritas. Utinam utique utrumque obti- 
neri semper posset; si vero secus, illud saltem unum, veritas nempe, erit reti- 
nendum sancteque servandum, sine quo, de cetero, nec oecumenicitas nec 
pastoralitas dari possunt. 

Veritas denique lux est. In luce ergo exponi debet et in claritate, quin 
illam obnubilare vel dissimulare liceat, multoque minus cum, in exercitio ma- 
gisterii authentici, directo et data opera de veritate proponenda et expli- 
canda sermo fit. 

II. Natura Ecclesiae: In parte doctrinali schematis decreti tradere inten- 
dimus, authentico magisterio, doctrinam catholicam de natura Ecclesiae, ita 
quidem ut omnibus pateat et lucescat quae sit vera Ecclesia Christi omnes- 
que illam videant et illam veram agnoscantur et ad ipsam redeant « et fiet 
unum ovile et unus pastor ». Obtinetur autem huiusmodi propositum in casu? 
In schemate nonnulla occurrunt ambigua, obscura et in aliquibus inusitata, 

quae, meo simplici iudicio, confusionibus, ne dicam erroribus, ansam faci- 
liter praebebunt vel praebere possunt: 

1. Ambigua est terminologia « terrestris et caelestis », cum non univoce, 
sed aequivoce hic et hic adhibeatur (cf. nn. 2-4 coll. 7 a lin. 30 usque ad 
finem). 

2. Ambigua est et obscura definitio Ecclesiae in n. 2: « societas electo- 
rum ... consequuntur ». Qui sunt « electi »? Quid importat terminus « salu- 
tem »? Suntne omnes ad fidem vocati, qui fide, spe vel etiam gratia et cari- 
tate cum Christo uniuntur quique ideo aliqualem salutem ab eo consequun- 
tur? Suntne potius « electi et vocati ad salutem et vitam aeternam? Si 1, 
haberemus indigitatam Ecclesiam invisibilem, quae, ni fallor, non est Ecclesia 
una ad quam omnes vocantur, de cuius unitate in praesenti agitur, cuique 
omnes inseri debent « ut omnes unum sint »; si 2, haberemus in schemate 
notam illam notionem Ecclesiae: « coetus iustorum et praedestinatorum », 
de cuius valore et sensu theologico ne unum quidem hic efferam verbum. 
Fateor autem hanc esse notionem, quam verba, prout iacent, immediate 
suggerunt. 

3. Ambiguus est terminus « terrestris », cum posset intelligi de socie- 
tate mere terrena et temporali natura sua. Ecclesia enim Christi etsi hic, 
in terris, non est hinc, de terra. Loco ergo « terrestris » deberet dici « in 
terris ». 

4. Nec apparet cur iterum atque iterum de Ecclesia caelesti in schemate 
sermo fiat. Quando enim loquimur de « unione et reditu separatorum et dis- 
sidentium, ut omnes unum sint », non loquimur de Ecclesia caelesti, in caelo 
enim unitas datur perfectissima, sed de Ecclesia hic, in terris et dum in ter- 
ris est. 

5. Ultimo tandem: Loco notionis in schemate traditae alia clarior poni 
debet definitio v. g. « Regnum Christi in terris auctoritate apostolica regen- 
dum ». Huiusmodi vero definitio, quae sine dubio aliquibus exosa erit, nova 
quaedam innuit consideranda. 

III. Quae et qualis vera Christi Ecclesia in terris: Ecclesia Christi in 
terris, ad quam omnes vocantur, est societas: 1. vere et proprie dicta; 2. obli- 
gatoria, non libera ad arbitrium uniuscuiusque; 3. iuridica, non amicabilis 
et amistosa; 4. hierarchica, etsi simul Corpus Mysticum; 5. visibilis, etsi 
elementum habeat invisibile. 

Quando autem loquimur de « unione fratrum separatorum deque ipsorum 
reditu ad Ecclesiam », non loquimur de Ecclesia invisibili vel de simplici 
unione in elemento interno, fide, spe, gratia et caritate, sed loquimur et loqui 
debemus de Ecclesia visibili, cui dissidentes inseri debent « ut omnes unum 
sint et fiat unum ovile et unus pastor ». Character ergo visibilis et hierar- 
chicus Ecclesiae clare et aperte doceri et exponi debet, ne videamur timide 
loqui hac de re. Haec est linea psychologica in schemate servanda, si logice 
procedere volumus. 

IV. In n. 5: Tria notanda: 1) Ecclesia dicitur fundata super Apostolos 
tamquam « super fundamentum » et simul dicitur Christum elegisse Petrum 
« principem et caput, super quem aedificaret Ecclesiam »; utrumque verum 
est; attamen, ni fallor, inconcinnum est bis in eodem contextu immo et in 
eadem periodo adhibere verbum « fundare » et fundamentum duplex sta- 
tuere, cum de cetero inusitatum sit dicere « fundare super principem et 
caput »; 2) Apostoli et Petrus non eodem modo sunt et dici possunt « funda- 
mentum Ecclesiae ». Si Apostoli fundamentum, Petrus est fundamentum fun- 
damenti. In textu autem non apparet clare indicata differentia et distinctio. 
Optima erit constructio et expressio, si dicatur: Apostoli, fundamentum; 
Petrus, Kephas et Christus Lapis angularis; 3) immerito trahuntur ad casum 
verba Mt. 28, 20, quae non sunt dicta de permanentia auctoritatis in Ec- 
clesia. 

V. In n. 6: Duo notanda: 1) Non videtur dicendum illud « Christus 
est Caput omni modo, in omni ordine, sub omni respectu »; 2) in lin. 35 
de Successore Petri dicitur « instrumentum sacramentale ». Phrasis inusi- 
tata, quae confusionem generare poterit. 

VI. In n. 7: Duo notare velim: 1) displicent quae occurrunt in linn. 8-10 
« His verbis ... me misisti ». Meo iudicio, Christus non loquebatur ibi de 
unitate Ecclesiae consummatae in caelis, sed de Ecclesia in terris. Aliter et 
alia ergo deberent dici v. gr. « His verbis, Dominus noster Iesus Christus 
non intendit tantum unitatem internam et invisibilem, sed etiam externam, 
socialem et visibilem in terris »; 2) quae initio diximus de terminologia 
« terrestris et caelestis » in ultimis lineolis (30-35). 

22 

Exc.mus P. D. CAROLUS DE PROVENCHfiRES 
Archiepiscopus Aquensis in Gallia 

J'approuve pleinement la haute inspiration de ce decret. Les quelques 
remarques qui suivent aimeraient aider a lui assurer une pleine efficacite. 

1. Un bref texte au debut ne pourrait-il pas indiquer avec charite que la 
situation des Protestants a 1'egard de TEglise n'est pas la meme que celle des 
Orthodoxes? Sans cela, on risque de voir dans 1'accent mis sur les Eglises 
d'orient une manceuvre politique. On connait, en effet, les bruits malheureux 
qui ont circule sur une competition entre le Conseil CEcumenique des Eglises 
et le Concile, dont 1'enjeu serait precisement le ralliement des orthodoxes. 

2. Les nn. 1-7 presentent heureusement 1'Eglise comme etant le Corps 
Mystique du Christ; ils soulignent a propos les deux etats, terrestre et ce- 
leste, de Punique Eglise (cf. n. 4). 

Le recours frequent aux textes de PEcriture, dont je me felicite, s'accom- 
pagne cependant d'une certaine imprecision des formules. Certaines expres- 

sions seraient meme susceptibles d'une interpretation erronee. Eviter les 
equivoques est rendre service a la cause de 1'unite. 
Je releve quelques exemples: 

N. 2, pag. 251, ligne 21. Qu'entend-on par « societas electorum »? 

N. 4, pag. 252, lignes 4-6. « Structuris societatis humanae ». Peut-etre 
« terrestris » serait meilleur, car on risque d'interpreter la formule dans le 
sens d'une societe temporelle. 

Idem. Les « elementa mundi » designent plutot les forces du peche qui 
ne se presentent pas a 1'Eglise « sans tache ni ride ... sainte et immaculee » 
de la meme facon que 1'ordre des realites temporelles. II faudrait mieux dis- 
tinguer les deux aspects. 

N. 5, pag. 252, lignes 11-12. « Volens hanc aedificationem visibilem ». 
On pourrait mal comprendre. Le Christ veut 1'edification de 1'Eglise tout 
court, a la fois visible et invisible, le visible etant tout ordonne a 1'invisible, 
qui est la realite de la grace et de la charite. 

L'Eglise est indissolublement visible et invisible, sa dimension principale 
etant evidemment la dimension invisible. 

Pour la meme raison, ne faudrait-il pas eviter les expressions « Ecclesiae 
visibilis » (n. 6, pag. 252, ligne 32), « Ecclesiam invisibilem » (n. 7, pag. 253, 
ligne 30). Cela pourrait evoquer les doctrines erronees de PEglise invisible 
seule divine, alors que les « denominations » visibles sont creations humaines. 

N. 6, pag. 252, ligne 32. « In ordine iurisdictionis, seu Ecclesiae visibilis ». 
La formule est-elle exacte? L'Eglise est aussi visible par sa saintete. Voir la 
doctrine rappelee au schema II, n. 26, pag. 39. 

Idem, ligne 36. « Quae ad exercitium temporale pertinent rerum spiri- 
tualium », temporale, spirituale; ce vocabulaire peut preter a equivoque. 

N. 7, pag. 253, ligne 12. « Sub aspectu etiam visibili et temporali ». 
Meme remarque. 

Idem, ligne 20. « Partes quaedam Ecclesiae ». Que signifie « partes »? 
Ce mot est-il employe dans un sens empirique et descriptif ou theologique? 
Ce n'est pas clair d'autant qu'aux lignes 23-27, on confesse qu'il n'y a 
qu'une seule Eglise. Cependant, a la ligne 29, on reparle d'Eglises, autres 
que la vraie, « quaecumque Ecclesia terrestris ab hac sede separata ». La 
formule qui suit ne me parait pas claire non plus; on se refere (ligne 30) 
« ad eamdem Ecclesiam invisibilem et caelestem », alors que l'on a aflirme 
au numero 4 que cette Eglise celeste est identique a 1'Eglise de la terre. 

Idem, lignes 33-34. « Civitas christianorum mere terrestris, non autem 
in primis caelestis ». La formule peut aussi preter a equivoque, d'autant que 
la « civitas christianorum » peut evoquer des resonnances lutheriennes et 
qu'on touche ici au delicat probleme des rapports du spirituel et du tem- 
porel. 

II serait regrettable qu'un texte d'une telle portee puisse donner 1'impres- 
sion d'un certain eclectisme theologique. 

N. 34, pag. 262. II faudrait preciser que ces conversations doivent etre 
le fait de pretres et de laics prepares. Les imprudences et les incompetences 
compromettent la cause de l'unite. II faut aussi veiller a eviter le scandale 
des faibles (danger d'indifferentisme ou de syncretisme). 

23 

Exc.mus P. D. ALBERTUS DEVOTO 

Episcopus Goyanensis 

Introductio: Duplici de causa necessitatem sentio, in hac aula conciliari, 
meae mentis aperiendi: ex una parte, mea magna anxietas circa gravissimum 
problema de unitate Ecclesiae, et ex alia parte desideria valde repetita a fide- 
libus et manifestata in phasi praeparatoria Concilii in hac materia. 

Credo etiam, valde necessarium esse, ante finem primae periodi, ut Con- 
cilium Vaticanum II clare et praecise manifestet voluntatem adlaborandi pro 
unitate omnium christianorum. Finis enim Concilii — ut iam a primo nuntio 
ipse Summus Pontifex significavit — est ut Ecclesia omnibus viribus adla- 
boret ad viam sternendam unitatis. 

Circa schema, quod sine dubio est fructus ingentis laboris in materia 
sat delicata, sequentia animadvertenda sunt: 

1. Schema videtur nimis prolixum et fusum; frequentes repetitiones ha- 
bet, eiusque indoles potius parenethica est quam effectiva, ut ipsa res po- 
stulat. 

2. Schema ad media, sic dicta « psychologica » appellat, quae quidem 
denominatio recta non est. 

3. Schema denique insinuat unitatem esse medium « ad patrimonium 
christianae civilitatis » tuendum, quod quidem est rem ad planum politicum 
aliquomodo reducere. Sed e contra, nos non debemus determinatam formam 
civilitatis defendere, sed Regnum Dei, quod cum nulla civilitatis forma iden- 
tificatur. Unitas vero ad quam totis viribus intendere debemus est mandatum 
ipsius Domini. 

Desideria. Hoc schema ad aliquam declarationem de unitate reduci de- 
beret, praetermissa parte dogmatica ad schema constitutionis de Ecclesia 
Christi: 

1. Initium huius declarationis deberet esse sincera et humilis recognitio 
ab ipsa hierarchia Ecclesiae facta, de propriis et gravibus culpis, sive in initio 
separationis, sive in ipsius continuitate commissis. 

2. Secundo loco, manifestare debet, sincerum et efficax desiderium re- 
movendi omnia obstacula, quae unitati opponuntur. 

3. Inter obstacula removenda, notetur imprimis nimia identificatio es- 
sentiae Ecclesiae cum latinitate, quae de facto nullam rationem habet existen- 
tiae ecclesiae orientalis, suorum iurium et traditionum. Item nimia centrali- 

zatio, quae catholicitatem, i. e. mirabilem varietatem Ecclesiae, sufficienter 
non manifestat. 

Paucis verbis: maxime optatur ut iam Concilium Vaticanum II, clare et 
aperte manifestet vehementem voluntatem Ecclesiae catholicae, quam maxime 
progrediendi in via unitatis, magna cum fiducia et sub impulsu amoris erga 
fratres nostros separatos. 

24 

Exc.mus P. D. MICHAEL DOUMITH 

Episcopus Sarbensis Maronitarum 

In schemate de unitate Ecclesiae, diversa recensentur et evolvuntur me- 
dia ad unionem restaurandam, et inter media supernaturalia commendatur 
praecipue et iure merito oratio. Nihil autem dicitur, nisi per transennam, de 
necessario complemento orationis quod est « ascesis ». Et ideo ut labor oecu- 
menicus maneat rectus et fructus ferat, utiliter memorantur aliqua principia: 

1. Primum principium est primatus abnegationis. In iure dicitur « sum- 
mum ius, summa iniuria ». Propterea qui proprium ius requirit, nulla alia 
consideratione habita, fere semper ius aliorum laedit et caritatem. Probet 
ergo seipsum homo et agnoscat prius proprium limitem et, si opus sit, pro- 
priam culpam. Tunc alii grato animo illius ius agnoscunt. E contra requirere 
semper et recriminare reducit problema ad querelam pro imperio et suscitat 
animositates. 

2. Secundum principium est primatus veritatis. Qui sincere credit, sive 
catholicus sive acatholicus, censetur propriae positioni inhaerere, ratione su- 
perioris dictaminis, quod est dictamen fidei. Ne facilius dicatur ergo unionem 
esse meram conciliationem ad quam procurandam sufficeret osculum pacis. Illi 
quibus sufiiciebat osculum pacis, iam non sunt. Nobis opus est, praeter pa- 
cem, integra subiectio Verbo et voluntati Dei. Probet ergo seipsum homo 
et de veritate serio inquirat. Cavendum enim est ne credamus verbum nostrum 
esse Verbum Dei et voluntatem nostram esse voluntatem Dei. 

3. Tertium principium est primatus sanctificationis. Non ex iustitia et 
sanctitate nata sunt schismata, nec iisdem dispositionibus ex quibus nata 
sunt reparantur; reparantur autem conversione ad Deum, vera et communi, 
et ideo primus passus in labore oecumenico est renovatio vitae christianae et 
conatus ad spiritum Evangelii quam profundius instaurandum. Ab interna 
vita maturescunt fructus, et maturitate superveniente, capiuntur. 

Hic oecumenismi aspectus maximi momenti videtur. In illo debemus 
insistere, verbo et opere, ne decipiatur spes sperantium, et ne credatur in 
potestate hominum quod est opus et donum Dei. 

25 

Exc.mus P. D. MAXIMILIANUS DRZECNIK 

Episcopus Mariborensis-Lavantinus 

Schema de unitate Ecclesiae maximo gaudio me affecit. Tractatur enim 
quaestio maximi ponderis, quaestio hodie fere vitalis Ecclesiae et totius 
christianitatis. 

Schema in genere mihi valde placet. Assentio tamen iis Patribus, qui 
proponebant abbreviationem vel omissionem partis dogmaticae et insertio- 
nem in schema de Ecclesia resp. ad schema de Oecumenismo. Maxime laudare 
vellem spiritum caritatis erga orientales qui redolet in schemate. Quaedam 
tamen locutiones essent mitigandae, sicut alii Patres proposuerunt. 

Optime etiam schema inculcat media supernaturalia adhibenda ad tol- 
lendum schisma, orationem scilicet et speciatim devotionem erga B. V. Ma- 
riam n. 16. 

Proponere tamen vellem, ut post art. 16 brevis articulus addatur de 
SS. Cyrillo et Methodio, qui similiter ac B. M. Virgo vinculum insigne consti- 
tuunt inter orientales separatos et catholicos. Ipsos enim Slavicae gentes 
multum colunt ut proprios apostolos, a quibus saeculo ix fidem acceperunt. 
Qui licet nativitate graeci, a caesare byzantino missi in Moraviam a. 863, lin- 
gua slavica evangelium annuntiabant Slavis in Moravia et Panonia et eandem 
linguam in liturgiam induxerunt approbante S. Sede, de quo in hac aula 
iam sermo fuit. Et quamvis saec. ix schisma orientale parabatur, ipsi tamen 
fideliter adhaerebant Sedi Apostolicae. S. enim Cyrillus Romae mortuus est 
(a. 869) ibique maximis honoribus sepultus apud S. Clementem, et statim 
ut sanctus hic Romae colebatur. S. vero Methodius a S. Sede constitutus est 
Metropolita in Moravia et Panonia. Ideo iuremerito etiam apostoli unitatis 
Ecclesiae appellantur. 

Quam ob causam saeculo elapso S. D. Antonius Martinus Slomsek, ep. 
Lavantinus in Maribor (nunc Iugoslavia), meus praedecessor, fundavit Confra- 
ternitatem SS. Cyrilli et Methodii ad fovendam unitatem Ecclesiae, speciatim 
ad obtinendam unionem fratrum orientalium slavicae originis. Ipsi enim ma- 
ximam partem constituunt orientalium separatorum (Russi 150.000.000, Ser- 
bi 8.000.000, Bulgari 6.000.000). Quae confraternitas brevi divulgata est 
extra dioecesim Lavantinam in Imperio Austriae, praesertim inter slavicos 
populos. A. 1891 in Velehrad (Checoslavakia) transformata est in apostola- 
tum SS. Cyrilli et Methodii, a quo inter alia celebres Congressus unionistici 
Velehradenses celebrabantur. 

Conclusio. Propono igitur et rogo, ut post art. 16 schematis addatur 
novus articulus de SS. Cyrillo et Methodio his vel similibus verbis: 

16. « Aliud etiam vinculum insigne feliciter coniungit orientales separa- 
tos, speciatim Slavos, cum Ecclesia catholica, communis scil. cultus SS. Cyrilli 

et Methodii, quibus populi slavicae originis tamquam apostolis, a quibus 
fidem acceperunt, gloriantur. Ideo haec S. Oecumenica Synodus laudat et 
commendat cultum SS. Cyrilli et Methodii necnon pias uniones quae sub 
ipsorum nomine pro unione fratrum separatorum orientalium orant et la- 
borant ». 

Additamentum. Liceat mihi hac occasione addere Servum Dei Antonium 
Martinum Slomsek, de quo supra, auctorem principalem fuisse motus unio- 
nistici, eo quod fundaverat Confraternitatem SS. Cyrilli et Methodii (a. 1851). 
Qui motus medio saeculo elapso laudabiliter increvit in Ecclesia catholica, 
eiusque fructus, ni fallor, iam videmus in hoc Concilio Oecumenico Vati- 
cano II. De Servo Dei Slomsek processus beatificationis agitur. Processus 
dioecesanus immediate ante Concilium conclusus, Sacrae Rituum Congrega- 
tioni traditus est. 

Rogare vellem Patres Concilii, ut petitionem pro beatificatione quibus 
placuerit, commendare velint. Sic obtinere possemus novum intercessorem in 
caelis in nostris orationibus et laboribus pro unione orientalium assequenda. 
Humillime censeo insignem apostolum unitatis Ecclesiae S. D. Antonium Mar- 
tinum Slomsek, talem commendationem venerabilium PP. Concilii meruisse. 

In quem finem brevem conspectum eius vitae ven. Patribus Concilii, si 
consilium praesidentiae permiserit, tradendum curabo. 

26 

Exc.mus P. D. AUGUSTINUS FARAH 

Episcopus Tripolitanus Melchitarum 

Inter media quae in schemate enumerantur ad unitatem promovendam, 
tria mihi videntur praesertim retinenda esse. 

1. Media supernaturalia. Bene facit schema insistendo in illa: Unio enim 
nequit esse, perprimis, nisi effectus orationis humilis, sacrificii et expiationis, 
ex parte omnium christianorum. 

2. Media theologica. Notandum est quod, quamvis multa sint disputata 
inter nos et acatholicos orientales, attamen pluraque reduci possunt, ut mihi 
videtur, ad diversos modos exprimendi eamdem veritatem: idem est dicere, 
e. g. Procedit a Patre Filioque, quam dicere, sicut admittunt orthodoxi: 
Procedit a Patre per Filium; et utriusque formulae aequivalentia a Concilio 
Florentino recognita fuit. 

Cuius rei constatatio multum adiuvat ad praeparandam unitatem, eo 
magis quod dogmata fuerunt, in genere, non causa sed occasio separationis; 
ideoque non sunt difficillima obstacula. 

E contra, dogma Primatus et infallibilitatis Summi Pontificis, practice, 
solum, retinendum est, quia constituit revera difficillimum obstaculum, utique, 
difficillimum; sed non invincibile; et de facto, Deo adiuvante, posset vinci, 

ut opinor, si consideratur sub aspectu psychologico, i. e. relative ad menta- 
litatem orientis aeatholici. 

Certe, certissime, dogma Primatus et Infallibilitatis, firmiter tenendum, 
confitendum, et plene exercendum. Sed, in praxi facillime potest aptari et 
quoad modum illud exprimendi, et quoad modum illud exercendi: etenim 
multum facit, ad admittendam hanc praerogativam Summi Pontificis, modus 
quo exprimitur et exercetur. Ideo: 

Ratio habenda est conceptionis secundum quam orientales acatholici in- 
sistunt in collegialitatem pastorum in Ecclesia. Ergo et nos, in dialogo cum 
eis, insistamus in collegialitatem et simul in Primatum Romani Pontificis, ut 
fundamentum et centrum huiusmodi collegialitatis, sicut dixit beat.mus no- 
ster patr. Maximos IV in sua interventione. 

Ratio habenda etiam mentalitatis orientalium acatholicorum viventium, 
inde a saeculis, in independentia et autonomia, ita ut iugum Primatus illis 
appareat non gravius sed tam leve et tam dulce quam iugum Christi. 

Ratio habenda tandem institutionum quas, hac in materia, tenent aca- 
tholici orientales ex traditione venerabili et antiquiori, ut promovendae sint 
vel restaurandae et etiam in Ecclesia catholica, ut sunt: a) Potestas patriar- 
chalis plene exercita sive ipsius patriarchae sive Synodi patriarchalis; b) Po- 
testas episcopalis plene exercita ipsius episcopi. Si hoc efficitur in contextu 
vel ambitu alicuius decentralisationis in administratione ecclesiastica; immo 
et alicuius participationis Collegii episcoporum ad generale gubernium Ec- 
clesiae, saltem in exercitio potestatis legislativae. Si ad hoc adducitur quod 
dicitur, in n. 47 schematis, de participatione orientis ad regimen Ecclesiae, 
tunc via ad unionem erit realiter aperta; praesertim hodie, ubi non desunt 
theologi orthodoxi qui admittunt non tantum primatum honoris Summi Pon- 
tificis, sed etiam et Primatum quemdam moralem. 

3. Media psychologica. Unus ex eis sufficeret: caritas! Caritas Christi; 
caritas Ioannis XXIII; caritas primo inter catholicos ipsos et deinde erga 
acatholicos; et quidem caritas effectior, quae se probet actu. Inde recogno- 
scenda est disciplina nunc vigens, ita ut veram caritatem illustret: ad hoc 
veniunt mitigationes legum de communicatione in sacris, de matrimonio 
mixto etc: quae res sunt maximi momenti pro nobis in contactu cotidiano 
quem habemus cum acatholicis in oriente. 

Venerabiles Patres, Ecclesia catholica, haec vera mater, vult, per hoc sa- 
crosanctum Concilium, eiicere, quantum est possibile, obstacula interposita 
inter eam et fratres acatholicos; itaque vehementer optandum est ut fratres 
acatholici qui vident canonem Ecclesiae catholicae ad unionem viam aperien- 
dam, faciant et ipsi quod in eis ad eamdem viam aperiendam. 

Tandem, faveant acatholici hoc scire, scilicet, quod unio non est opera- 
tio mere humana sed divina, i. e. verus concursus omnium in eodem Christo; 
quod unio cum Ecclesia catholica, si fuerit, nullam includet diminutionem pro 
eis, nullam fusionem, nullam absorptionem; faveant scire quod in hac unione 
non erit victus et victor, sed tantummodo victores in Christo. 

27 

Exc.mus P. D. ARMANDUS FARES 

Archiepiscopus Catacensis - episcopus Squillacensis 

Attento studio prosecutus sum et textum decreti (vol. I, pag, 251 sq.) et 
praesentationem factam ab em.mo card. Cicognani, a publicis Ecclesiae nego- 
tiis, et relationem rev.mi P. Athanasii, necnon animadversiones varias de 
textu, de dispositione partium, de mediis, de dignitate Ecclesiarum orien- 
tis etc. Historia multa nos docet in hac materia perdifficili, in qua multae 
confluunt quaestiones. 

Liceat et mihi sequentia dicere. 

1. Decretum, uti prostat, respicit quae Concilium statuere opportunum 
duxerit ad hoc ut fratres dissidentes orientis, immo vero ipsas Ecclesias dis- 
sidentes, suavius et facilius, praeveniente et adiuvante Dei omnipotentis 
gratia, ad sanctam catholicam apostolicam romanam Ecclesiam redire possint 
et uti fratres, veri et dilecti, omni honore et dignitate affecti, in universalem 
christianorum catholicorum familiam cum ingenti omnium gaudio recipi va- 
leant. 

Sed, mea quidem sententia, decretum hoc cum normis quae in eo edentur, 
respicit et respiciet directe filios Ecclesiae catholicae, indirecte tantum Eccle- 
sias orientis dissidentes, quae ex decreto Concilii Oecumenici scient de me- 
diis et conditionibus quibus paratur via ad iteratam unionem faciendam 
seu instaurandam. 

Nunc vero: nonne etiam opportunum esse poterit — si Patribus placue- 
rit — ut a Concilii Patribus, approbante Summo Pontifice, invitamentum 
directe fiat ipsis Ecclesiis disstdentium, ut ad unionem cum fratribus catho- 
licis redeant? 

In litteris Concilii Oecumenici, singulis praesulibus Ecclesiarum dissi- 
dentium orientalium mittendis, significentur: 

cor et mens, desiderium et amor Patrum Conciliarium erga illos; 

invitatio ad unionem proponatur efficacibus verbis facta, per reditum 
honorificum ad domum Patris communis Ecclesiae, qui est Iesu Christi Vi- 
carius in terris; 

demum ad preces enixe fundendas fraterne compellantur, patrocinante 
beatissima et sanctissima semper Virgine Dei Genitrice Maria, quae Mater 
est omnium filiorum suorum a Christo Domino redemptorum. 

Per huiusmodi invitamentum omnes in cognitionem advenire poterunt 
mentis et amoris Ecclesiae catholicae universae erga illas Ecclesias tanta glo- 
ria saeculis anteactis onustas, et simul testimonium habere de voluntate firma 
et sincera qua nos auspicium ferimus ut cito, immo citissime illucescat dies 
in qua fratres ex oriente et occidente, cum Petro et sub Petro, una voce, una 
fide, uno corde, una anima confitebimur Domino quoniam bonus, quoniam 

in aeternum misericordia eius: nam maxima misericordia Dei erga Ecclesiae 
filios est ut ipsi persentiant quam bonum et quam iucundum sit habitare fra- 
tres in unum! 

2. In decreto ipso optime ponuntur principia generalia et indicantur 
media ad unionem parandam in ordine mutuae cognitionis et caritatis, in 
orationibus publicis et privatis ad hunc finem fundendis, sicut optime habe- 
tur in schemate (nn. 12-47 de mediis, et normae practicae ad hanc unionem 
procurandam: nn. 48 sq.). 

Sed quaedam speciatim dicenda essent de modis sese habendi catholico- 
rum cum fratribus dissidentibus orientalibus in locis ubi simul commoran- 
tur: et hoc in relationibus cum praesulibus, sacerdotibus, fratribus; in com- 
munione civili et ecclesiastica, etc, ad finem eliminandi difficultates, saltem 
quasdam quae animum illorum abalienarent ab Ecclesia catholica. 

Melius demonstraretur tali modo, in ipsis constitutis Decreti Conciliaris, 
animus omnium nostrum ad rectas faciendas semitas viae communis in Chri- 
stum, qui est vita nostra, cuius gratia in sua plenitudine ad singulos filios 
descendit in quantum in Corpore mystico consistunt, quod est universalis 
Ecclesia catholica romana. 

28 

Excmus P. D. IACOBUS FLORES MARTIN 

Episcopus Barbastrensis 

Mihi videtur opportunum esse hac de re solummodo tractare et praepa- 
rare schemata quo meliori modo possimus, sed rem non definitive concludere 
ut relinquatur tempus pro tractationibus et colloquiis cum fratribus sepa- 
ratis, qui sensum suum aperiant, cum secretariatu pro unione et dein alio 
opportuniore tempore res definiatur. 

Forte utile sit invitare praesertim fratres orientales ut in pluribus vicibus 
tractetur thema et habeatur colloquium pro unione. Speciales preces fundan- 
tur ad Beatam Virginem a nobis et ab illis ut fructus Mariae habeamus in 
unitate. 

264. N. 40. Optimum mihi videtur fore ut sacerdotes nostri apud orien- 
tales apostolice sese gerant et cum illis fiant adunationes inibi; de iis enim 
quae apud nos fiunt ipsi notitias generatim non habent. Nisi quod etiam 
possent invitari pro nostris congressibus ad rem habendis. 

266. N. 49. Mihi videtur sufficere etiam non exigere abiurationem sed 
professionem expressam de his quae ipsi negaverunt. Abiuratio enim expressa 
semper producit quamdam extraordinariam difficultatem pro ipsis. 

N. 50. Forte etiam perutile erit ut apud orientales, qui ordinarie ibi 
vivunt, solummodo ritum orientalem habeant et nullus ritum latinum, nisi 
qui transeuntes dicuntur. Ita vitatur comparatio et divisio. 

29 

Exc.mus P. D. HYACINTHUS GAD 

Episcopus tit. Gratianopolitanus , 
exarcha catholicorum riti byzantini in Graecia 

Liceat mihi, nomine etiam episcoporum ritus byzantini eparchiarum 
« Lungro » et « Piana degli Albanesi » et nomine administratoris exarcha- 
tus apostolici Constantinopolitani pro byzantinis, aliqua animadvertere de hoc 
schemate nobis prolato. 

Animadversiones, quae humiliter Concilio submittuntur, hae sunt: 

1. Cum aliquando multa, non semper recta et iusta, audiantur et le- 
gantur de catholicis orientalium rituum, mihi videtur bonum esse rationem 
eorum — qui peculiarem habent in domo Patris mansionem adlaborandi ut 
omnes unum fiant — recolere inter media practica ad eumdem finem asse- 
quendum. 

Opportunum ideo erit ut haec, post n. 42 vel alio opportuniori loco, ad- 
dantur: « Latini in regione orientalium commorantes debita consideratione 
catholicos orientalium rituum prosequantur et cum ipsis collaborare satagant. 
Hoc enim facientes venerationem suam erga orientales Ecclesias practice 
testificabuntur. 

Meminisse hic iuvabit catholicos orientales, praesertim clericos, fidelita- 
tem erga omnia quae orientalem Ecclesiam spectant curare ex vocatione et 
conscientia, quae illos quodammodo pontem faciunt per quem catholici et aca- 
tholici sese alterutrum melius cognoscere et amare queant ». 

2. Nobis compertum est quod n. 52 praesertim post commentarium 
R. P. Relatoris, suspicionem in futurum praebere posset de rationali bene- 
volentia Sanctae Sedis erga catholicos orientalis Ecclesiae et eorum hierar- 
chiam: quod quidem ansam daret iis qui, falso irenismo quodam ducti (ut 
bene dicit n. 22 nostri schematis) omnia sine iusta causa innovare conantur 
ad gratias quasdam acatholicorum inane adipiscendas. 

Ad hanc suspicionem tollendam, quae nos maxime afficiet, considerando 
etiam quod numerus, de quo agitur, per ea quae indeterminate promittun- 
tur, nemini et nihil practice tribuatur, mihi videtur hoc modo emendari 
posset: « Nemo existimare praesumat statum rerum orientalium in Ecclesia 
catholica in hodiernis adiunctis vigentem esse definitivum vel omnino immu- 
tabilem ita ut meliorem ordinationem suscipere non posset; siquidem quan- 
do, Deo opitulante, omnes qui christiano nomine gloriantur in unum congre- 
gabuntur, disciplina ecclesiastica et ordo hierarchicus, secundum necessita- 
tem a Sede Apostolica probatam, mutationem ac perfectiorem valent reci- 
pere formam, quae novis rerum adiunctis magis respondeat et orientalium 
dignitati et momento melius conferat ». 

Ceteroquin nos scimus quod Ecclesia catholica orientalis suam plenitudi- 
nem quodammodo sortiri non valeat quamdiu omnes fratres in unum ovile 
non sunt congregati. 

30 

Exc.mus P. D. FRANCISCUS IOSEPH GRIMSHAW 
Archiepiscopus Birminghamiensis 

Quod ad hoc schema attinet, vellem aliquas suggestiones proponere re- 
late ad fratres separatos occidentales. Bene intelligitur multa quae in sequen- 
tibus animadvertuntur forsan in II serie schematum locum inventum iri. 
Attamen cum spes fratrum separatorum tam alta sit quod difficultates eorum 
ac aspirationes non a deliberationibus nostris omissa erunt, propterea vi- 
deretur consentaneum esse saltem eorum aliquam mentionem fieri hac in 
I serie. 

Pag. 251. Suggerem quod in fine sectionis primae aliqua verba de opera- 
tione Spiritus Sancti quoad Ecclesiae unitatem adderentur. 

Suggerem aliquid huiusmodi: « Haec in Christo unitas constituit fructum 
principalem inhabitantis Spiritus Sancti in nobis, qui a Pontificibus quasi 
anima ipsius Corporis Ecclesiae celebratur. In Christo enim coaedificamur 
in habitaculum Dei in spiritu [Eph. 2, 22). Est enim unum corpus, et unus 
spiritus, sicuti vocati sumus in una spe vocationis nostrae (Eph. 4, 14) ». 

Pag. 255, sect. 14, 36: Suggerem ut, post verbum « ardua », et ante 
verbum « Omnes », adderetur: « Quod suo modo etiam de communitatibus 
fratrum separatorum in occidente valet, quorum separatio a nobis, licet sit 
recentior, profundiores iam habet radices ». 

Pag. 256 vel 257, ante sectionem 18: Suggerem ut adderetur hic et ali- 
cubi aliquid de precibus et lectionibus S. Scripturae quas interdum catholici 
simul cum fratribus separatis Deo offerre desiderant. 

Suggerem aliquid huiusmodi: « Amoto periculo " indifferentismi " reli- 
giosi, et seclusa communicatione in sacris ac liturgicis ritibus, haec S. Syno- 
dus vetare non vult quominus fideles partem habeant in orationibus et lectio- 
nibus S. Scripturae quae fiunt occasione, v. gr., publici conventus, ubi ca- 
tholici simul cum fratribus separatis simul aggregantur ». 

Pag. 258, sect. 23, post ultima verba huius sectionis. Suggerem ut fiat 
hic aliqua mentio patrimonii religiosi precum et hymnorum quod apud com- 
munitates separatas occidentalium invenitur. 

Suggerem, v. gr.: « Quod ad fratres separatos occidentales, iam a saecu- 
lo xvi a S. Sede direptos, attinet, constat eos thesauro ditissimo in lingua 
vulgari precum et praesertim hymnorum, ex magna parte e fontibus catho- 
licis desumpto, praeditos esse. Quod quasi patrimonium nationale vel regio- 
nale vel familiare iam constituit, quo fidem et devotionem erga Dominum 
Iesum foveant. Est voluntas S. Synodi ut hi fratres separati sciant huiusmodi 

preces et hymnos inquantum nihil sit in eis a fide vel moribus alienum, 
nullo modo inter obstacula unitati christianae numerandos esse, cum inter 
eos multa sunt quae devotioni fidelium inserviant ». 

Pag. 267, ad sect. 51. Suggerem ut post sectionem 51 adderetur aliquid 
huiusmodi: « Licet pro communitatibus separatis occidentalibus non tam 
facilis sit via ad unitatem et communionem cum S. Sede, ipsi tamen intelli- 
gant quod S. Synodus sarta tectaque revelatione semper servata se in rebus 
disciplinaribus accommodatissimam monstrare vult ». 

31 

Exc.mus P. D. PAULUS GtfRPIDE BEOPE 

E pisco pus Flaviobrigensis 

Cum amore et dolore ex divisione christianorum, sed et simul cum animo 
et gaudio, sicut et Mater Ecclesia, ad unionem fovendam, omnes nos hoc 
schema accipimus, praestantissimum ad illam unitatem, quam Dominus No- 
ster Iesus Christus pro Ecclesia sua a Patre petivit. 

Plaudimus ergo et celebramus voluntatem Ecclesiae et huius Concilii 
quorum in optatis est non solum doctrinam de unitate proclamare, vel fra- 
tres separatos ad plenam unitatem vivendam invitare, verum etiam idque ma- 
xime, augere in omnibus, pastoribus et fidelibus, sensum amoris genuini erga 
unitatem, viam et modum significando, quae tutius in quantum in nobis sit, 
augeatur. Dignetur Dominus Deus benedicere et fructificare hos labores et 
qui ex eis sequantur quoad unitatem Ecclesiae a Iesu a Patre postulatam. 

Sed et propriam opem adferre cupio sequentibus annotationibus: 

1. In schemate duae partes clare distinguuntur: alia doctrinalis et alia 
dispositiva seu practica. 

Quoad doctrinalem, minime praetermittendum quod in n. 22 schematis 
theologis indicitur, sed omnibus opportunum: Puritas doctrinae nempe exponi 
debet omni claritate et in suo sensu genuino et certo, ne forte e falso ire- 
nismo ea ambigue aut obscure exponatur et fratres separati quid pro quo 
tenere cogantur. Hac de causa nitidior claritas desideranda esset. 

Etenim v. gr. cum « de Ecclesia terrestri et caelesti » est sermo, haec 
verba sub n. 4 ad « duplicem Ecclesiae statum » referuntur, dum postea vero 
sub n. 7 ad « duplicem aspectum Ecclesiae visibilem et invisibilem » et postea 
sub eodem n. 7 ad « duplicem societatem civilem et spiritualem ». Eaedem dic- 
tiones servandae essent, quibus in prooemio schema liturgiae utitur. 

Obscure etiam fit in n. 2 definitio Ecclesiae. Adaequata enim esset si vel- 
let significare societatem in qua homines per baptismum vocati ad unionem 
cum Christo et ad salutem ab eo consequendam, ita ut extra Ecclesiam nulla 
sit salus; non vero quatenus exprimit, tempore praesenti loquendo quatenus 
de facto omnes per baptismum vocati salutem consequuntur, etenim conse- 

cutio haec communis non constat. Corrigenda ergo est definitio ne peccatores 
ab Ecclesia in terris excludantur, et ne fiat tantum Ecclesia praedestinatorum. 

Insuper, in n. 4, non apparet connexio, expressa illis verbis « proinde 
oportet », inter « corpus crescens in mensuram aetatis plenitudinis Christi » 
et structuram socialem Ecclesiae. Hierarchia enim non ex eo procedit quod 
Ecclesia construi et crescere debeat « in templum Domini », sed ex institu- 
tione positiva Christi. 

Illum novum modum loquendi, in quo successor Petri tanquam minister 
cultus seu sacramentorum dicitur « instrumentum sacramentale », relinquendo, 
notandum etiam est quod sub fine n. 4 in enumeratione « iurisdictionis et 
auctoritatis, hierarchiae, superiorum et inferiorum, poenarum et legum », 
sacramenta, quae sunt media socialia Ecclesiae, non enumerantur. Itemque 
non sufficienter apparet distinctio inter apostolos, qui « fundamentum » Ec- 
clesiae sunt, et Petrum, qui « Kephas » est, super quam apostolorum fun- 
damentum construitur (n. 5). 

Sed minus praecise loquitur de Christo tanquam Capite, « omni modo, 
in omni ordine, sub omni respectu », in n. 6, cum postea in eodem numero 
successor Petri dicatur « caput modo vicario, et quidem in ordine iurisdictio- 
nis, seu Ecclesiae visibilis ». Immo, cum quaestio de primatu sit « praeci- 
puum desidii caput », ut Leo XIII (enc. Praeclara gratulationis 20 iunii 1894) 
dicebat, desiderandum esset quod amplius exprimeretur quaestio de primatu, 
ut facilius a fratribus separatis intelligatur, absque ullo metu etsi magna erga 
eos reverentia et amore. Ad nihil enim ducit de hac magna quaestione, immo 
praecipua quaestione, silere. Attamen, cum de primatu agatur in schemate 
de Ecclesia, forsitan melius et opportunius esset tota haec pars doctrinalis 
in illud schema de Ecclesia transferri tanquam specificum caput, ita ut postea, 
tamquam consequentiam naturalem, simul cum capite de oecumenismo, quae- 
stio practica de mediis pro unitate fovenda, exponatur. 

In n. 6 de successore Petri legitur ipsum « de formulatione fidei iudi- 
care et decernere ... per magisterium infallibile », « sive solum sive cum col- 
legio episcopali ». Forsitan haec ultima verba « sive solus sive cum colle- 
gio » tollenda sint, cum aliqui catholici theologi, Concilium Vaticanum fir- 
miter tenentes, videntur non admittere distinctionem inadaequatam inter duo 
subiecta, Papam et Papam cum collegio, sed potius inter duos modos eius- 
dem subiecti. 

2. Quoad partem dispositivam videretur extensio reducenda, et aliquan- 
do modus loquendi corrigendus. Sic v. gr. cum loquitur de Ecclesiis orientali- 
bus, in quibus sermo fit de orientalibus separatis; sunt enim etiam Ecclesiae 
orientales catholicae seu unitae. Vel cum in nn. 27 et 50 supponitur possi- 
bilitas ut ritus orientales aliquid contineant contra honestatem vel bonos 
mores; quod quidem pugnat cum recto irenismo in nn. 29-31 vehementer 
commendato. 

Nihilominus imo corde laetamur de hoc schemate, ubi clare ostenditur 

voluntas Ecclesiae circa unionem. Deum benedicimus illique gratias agimus 
de hoc schemate, quod in suis praecipuis lineamentis placidus ac serenus est, 
incitatum ac vibrans, spe, veritate et caritate plenum. 

32 

Rev.mus P. D. BASILIUS M. HEISER 
Minister generalis O.F.M. Conv. 

Attenta peculiari indole et fine praesentis schematis nobis exhibiti, quod 
nempe non est nec esse vult diserta tractatio de Ecclesia aut de orientalibus 
ritibus, sed sermo exhortationis et invitationis — exhortationis ad catholicos 
de opportunis adhibendis et urgendis mediis in optatissimum christianorum 
unitatis finem, invitationis ad separatos fratres orientis ut nobiscum in plena 
unitate consocientur — ipsum schema, in sua substantia et generali textura 
valde placet, praesertim quod fraternos ac vere christianos sensus, apostoli- 
cum zelum, et sincerum ac sanum oecumenismi spiritum redolet, cum recta 
ac sobria principiorum enunciatione. 

Quamvis ordo logicus postularet ut primum examinaretur schema de Ec- 
clesia eiusque constitutione et natura, et deinde sermo institueretur de Eccle- 
siae unitate vel potius « christianorum unione » restauranda, tamen praesens 
schema, quatenus sermo exhortationis et invitationis est et intendit esse, com- 
mode potest independenter ab aliis schematibus proferri, paucis et claris 
enunciatis principiis quae necessarium fundamentum sunt auspicatae unionis 
in veritate et caritate prosequenda. 

Huiusmodi fraternae invitationis ad separatos fratres magnam adesse op- 
portunitatem videmus in hoc Oecumenico Concilio, eo praesertim quod om- 
nium christianorum etiam dissidentium oculi in nos intenti sunt, et Concilii 
labores benevolo animo atque spirituali nobiscum coniunctione in oratione 
— quod vix umquam factum est — prosequuntur. 

Quamvis autem invitatio Oecumenici Concilii ad omnes separatos fratres 
dirigenda sit, tamen multiplex ratio suadet ut distincta invttatio ad separatos 
Fratres orientis proferatur, uti optime fit in praesenti schemate: nexus enim 
quibus nos catholici cum iis orientis fratribus devincimur — ob ingens com- 
mune patrimonium doctrinae, pietatis ac traditionis christianae — peculiares 
omnino sunt et arctiores quam cum separatis fratribus occidentis. Cum vero 
« separatos fratres orientis » alloquimur, non eos solummodo intendimus qui 
orthodoxi vocantur, et longe maiorem partem eorum christianorum consti- 
tuunt, sed illos etiam dissidentes fratres, quorum separatio ex controversiis 
christologicis quinti saeculi processit (Nestoriani, Iacobitae, Armeni grego- 
riani, etc.): utique supponitur cum iis recta doctrina christologica expla- 
nanda. Sub hac consideratione non video quomodo usitata expressio « fratres 
separati vel dissidentes orientis » cum alia particulari substitui possit. 

Ut autem ipsum schema tam in substantia quam in forma appareat tam- 
quam insigne documentum apostolici zeli ac fraternae dilectionis Patrum 
Concilii, ad breviorem redactionem, forsan magis concinnam et efficacem, con- 
stringi poterit, paucis hic illic emendatis, prouti a Patribus animadversum 
est, variis quoque suppressis vel breviatis propositionibus et paragraphis 
quae vel superfluae vel prolixae vel redundantes sunt, vel minus acceptae 
esse poterunt, vel polemicum sensum (etsi praeterintentionalem) redolere 
possint, vel utcumque non necessariae nec opportunae, pro ipsius apparandi 
decreti indole ac fine videantur. In distincto folio exc.mo secretario generali 
tradam aliquem elenchum pericoparum quae commode praetermitti poterunt, 
quin ullum patiatur schema detrimentum: immo magis perspicuum et efficax 
evadere poterit. 

Ex. gr., praeliminares paragraphi (nn. 1-4) de « opere redemptionis », 
aut de « Ecclesia terrestri et caelesti » et de « duplici Ecclesiae statu », no- 
tiones exhibent quae relationem cum proposito schemate vix habere viden- 
tur. Etiam subsequentia principia de Ecclesia hierarchica et de visibili Ec- 
clesiae unitate, atque indivisibili unitate (nn. 5-7, pag. 252), clara quidem 
at breviore forma innui poterunt: non enim in iis diserte enunciandis aut 
illustrandis potest schema immorari, cum alius sit eius finis et indoles, et 
eorundem principiorum diserta tractatio ad alia remittenda sit schemata. 
Item ultima paragraphus (n. 52, pag. 266), ubi allusio fit « ad praesentem 
statum rerum orientalium in Ecclesia catholica », consultius omitti poterit, 
cum eiusmodi laconica enunciatio possit aequivocas interpretationes, quae a 
Concilii animo alienae sunt, suscitare. Item, quae de « mediis supernaturali- 
bus » ad promovendam unionem pluribus paragraphis proferuntur (nn. 12-17, 
pag. 255 ss.), optime dicta sunt, sed prolixitatem redolent: breviori ac per- 
spicuo sermone aptius constringi poterunt. Quaedam etiam biblicae citationes 
in variis paragraphis relatae videntur esse redundantes, et aliquando cum con- 
textu non omnino consonae. Ita ex. gr. in paragrapho de « duplici Ecclesiae 
statu » citantur verba S. Pauli ex epistola ad Galatas (4, 26) « Ierusalem quae 
sursum est, libera », eaque referuntur in schemate ad Ecclesiam « quae in 
caelis consummatur », dum e contra, in contextu paulino verba illa referenda 
sunt ad Ecclesiam nostram hic in terris degentem, in oppositione ad « syna- 
gogam ». 

Ad n. 10, pag. 254 (Vestigia unitatis). Recte extollitur factum historicum, 
ecclesiologicum et unionisticum maximi momenti, scilicet apud Ecclesias se- 
paratas orientis religiose servari commune nobiscum conspicuum patrimonium 
sacrum. Ut autem omnibus pateat amplitudo consensus inter Ecclesiam catho- 
licam et Ecclesias orientis separatas atque veritas verborum Leonis Papae XIII: 
« non ingenti discrimine seiunguntur: immo, si pauca excipias, sic cetera 
consentimus, etc. » (Praeclara Gratulationis , Epist. Apostolica d. 20 iun. 
1894), iuvabit explicite enumerare, etsi summatim, praecipua elementa il- 
lius communis consensionis: eadem septem sacramenta, idem sacerdotium, 
idem Sacrificium Eucharisticum, realis hierarchia actu perseverans, plurima 

ac praecipua dogmata communiter admissa, permulta subsidia spiritualia, li- 
turgica, canonica, theologica, multi sancti et doctores, omnes Patres Ecclesiae, 
ingens acies Martyrum, par aemulatio ac filialis veneratio erga Beatissimam 
Virginem Mariam. 

Ad nn. 27-28, pagg. 259-260 (Media canonica seu disciplinaria). Placent 
quidem quae hic leguntur de agnito et confirmato iure « quo orientalis Eccle- 
sia pollet se secundum propriam ac peculiarem disciplinam regendi, utpote 
moribus suorum fidelium magis congruam, atque bono animarum consulendo 
aptiorem ». Per hoc enim bene consulitur optatae cuidam autonomiae inter- 
nae Ecclesiarum orientalium. 

At opportune accederet, in hoc vel in alio loco, aliquod verbum de auto- 
nomia etiam externa, utique relativa, ac semper in ambitu unius et universa- 
lis Ecclesiae: autonomia scilicet respectu Ecclesiarum particularium, sive 
orientis sive occidentis, immo respectu etiam ipsius Ecclesiae matris in quan- 
tum latino ritui addictae, salva semper, ut patet, professione unius eiusdem- 
que fidei, atque primatu et universali iurisdictione Romani Pontificis. Quod 
quidem orientalibus valde acceptum esse novimus, quodque in ipso can. 1 
vigentis Codicis Iuris Canonici explicitam admissionem habere videtur, ubi 
statuitur quod disciplina Ecclesiae latinae per se non respicit Ecclesias 
orientis. 

Ad n. 13 « media supernaturalia »: ubi sermo est de insuccessu et ob- 
staculis in obtinenda auspicata unione, verba nimium pessimismum redolent: 
opportune expressiones et verba mitigari poterunt et aptiorem sensum inve- 
nient. Ceterum, quae in sequentibus numeris dicuntur de supplicationibus 
enixe ad Deum fundendis « ad maturandum christianae unitatis bonum » 
(Leo XIII), ac praesertim de Beatissima Virgine Maria, christianorum omnium 
Adiutrice atque christianae unitatis fautrice et auspice, animos nostros magna 
fiducia replent. 

Ad n. 18 ss., pagg. 257-258, ubi legitur quod « methodo diversa oriens 
et occidens ad divina cognoscenda et contemplanda protenduntur », — ad- 
duntur verba quae methodi scholasticae implicitam reprehensionem conti- 
nere videntur: non tamen iustam et obiectivam, ut censeo. Non est enim obli- 
viscendum theologiam scholasticam intendere explicationem et expoliationem 
scientificam et systematicam doctrinae revelationis, in qua ipsa terminologia 
diligenti ac diuturno labore expolita, suum habet valorem et momentum, non 
facile spernendum. 

Quaedam particulares animadversiones ad textus formam magis concin- 
nam et expolitiorem reddendam. 

Ad n. 2, pag. 251: expressio illa: Ecclesia « societas electorum » aequi- 
voca est nec sustinetur. 

Quae in n. 6 dicuntur de Christo Ecclesiae capite supremo at invisibili, 
modo magis positivo exprimi possunt, et breviori sermone (supprimendo vel 
aliis substituendo verba illa « graviter erraret qui ex dictis concluderet ... 

supplantare »). Nec necesse est immorari in dicendo quod Successor Petri 
gratiam recipit sicut ceteri fideles, etc. 

In n. 7, pag. 253, supprimantur omnino ultimae quatuor lineae (« Error 
multo perniciosior ... caelestis ») et alia, in eadem paragrapho, forma magis 
succincta proponantur. 

In n. 9, pag. 254: verba « et quidquid est de salute individuorum »: sup- 
primantur verba ista, quae orientalibus minus accepta esse poterunt: — ce- 
terum satis in superioribus lineis dictum est quod omnes qui in bona ftde ver- 
santur, « ab Ecclesia vera quodam modo alieni non sunt ». Etiam usitata illa 
verba « in bona ftde », in dialogo vel invitatione ad separatos fratres, vitari 
poterunt, et cum aliis substitui (ex. gr. ... « qui recto ac sincero animo », 
et similibus). 

Integra paragraphus n. 13, pag. 255, supprimi potest, utpote redundans 
ac superflua (de necessitate orationis et recursus ad Deum, in praecedentibus 
ac subsequentibus numeris abunde sermo fit); ceterum verba huius paragraphi 
(« ... tot et tanta remanent obstacula ... desperandum sit ») nimium pessimi- 
smum redolent. 

Pag. 256, lin. 4: loco dicendi « iubet S. Synodus », aptius dicatur: 
« urget ... ». Et in genere animadvertitur quod nimis frequenter schema adhi- 
bet praeceptiva verba, ubi magis opportuna et efficacia esse possent proposi- 
tiva verba vel exhortativa (ubi sermo est de variis mediis a catholicis adhi- 
bendis: ex. gr. in n. 42, pag. 264: « erigatur quoddam Institutum »: satius 
erit dicere: « Optandum insuper est ...). 

In n. 18, pag. 257 (de mediis theologicis): quae in ultimis tribus lineis le- 
guntur (« Non tamen necessarium est ... exponatur »), nimis fortiter dicta 
sunt, et implicitam reprehensionem methodi scholasticae continere videntur. 

Pag. 258, lin. 3: « ... a variis systematibus »: melius dicatur: « a variis 
theologicis systematibus ». 

In n. 24, pag. 258 et seq.: integra pericopes: « Maxima itaque religione 
... redire gaudeant », supprimatur, utpote superflua, et aliena a peculiari fine 
ipsius schematis. 

In medio n. 29 (media psychologica), pag. 260, citatio verborum S. Ioan- 
nis Ap. « qui non diligit fratrem ...» omnino superflua est, et bene sup- 
primi potest. 

Integer n. 31, ceterum omnino prolixus (ubi sermo fit de agnoscendis 
utrimque culpis quoad praeteritam historiam ...), valde inopportunus videtur, 
saltem ea forma qua propositus est. 

In n. 35, pag. 262, lin. 25: « virulentus hostis ... sustinendus et repel- 
lendus est »: melius dicatur « repellendus est, eique viribus unitis fortiter 
resistendum ». 

Ibidem, lin. 26: loco verborum « in pugna spirituum... », melius dica- 
tur: « in spirituali pugna » (vel: colluctatione). 

Rev.mus P. D. IOANNES HOECK 
Praeses Congregationis Bavaricae O.S.B. 

Certo negari nequit schema de unitate esse exaratum omni qua par est 
cura et diligentia et sincera erga fratres dissidentes caritate. Si tamen, saltem 
ex parte, non omnibus placet, id non solum evenit ex defectu debitae coordi- 
nationis et collaborationis competentium commissionum (qui vero defectus 
certe non commissioni orientali est imputandus), sed etiam, et quidem prae- 
primis, ex difficultate vel potius impossibilitate componendi res incompati- 
biles. Ex una nempe parte exprimenda erat plena et sincera promptitudo ad 
unionem faciendam, ex altera vero parte nil erat sacrificandum vel suppri- 
mendum integrae veritatis. Sed ista difficultas semper aderit in omnibus eius- 
modi conatis et ita numquam videtur posse impleri mandatum Domini, ut 
omnes sint unum. Quia sicut nos credimus et confitemur nostram Ecclesiam 
esse veram Ecclesiam Christi, sic et fratres separati id bona fide credunt et 
confitentur et debent credere, si nolint negare se esse christianos. Est enim 
haec fides fundamentum existentiale uniuscuiusque ecclesiae christianae et 
est logice et psychologice impossibile id dimittere. Ad impossibile vero nemo 
tenetur. Quid ergo? De unione desperandum? Vel solummodo dicendum 
possibile esse apud Deum, quod impossibile esse videtur apud homines? At 
non sunt leviter et praesumptuose exspectanda miracula, sed debemus etiam 
ipsi viam quaerere, et si viae ordinariae non ducunt ad finem, debemus et 
extraordinarias et inusitatas quaerere. Peto ergo veniam, si talem viam pro- 
ponere audeo. In eo mihi consistere videtur, ut redeamus ante schisma et 
quaeramus commune patrimonium nostrum. Non possumus a fratribus orien- 
talibus exspectare et poscere, ut uno saltu transsiliant septem vel decem 
vel adhuc plura saecula. Relinquamus ergo eam, quae hisce saeculis in Eccle- 
sia occidentali evenit, evolutionem doctrinae et explicitationem fidei, non 
utique negando vel corrigendo vel celando, immo ne tacendo quidem, sed 
simpliciter non urgendo. Nonne et christiani ante hanc evolutionem salvi fie- 
bant et forsan plures quam hodie? Credebant enim impliciter, quae postea 
explicitata sunt. Et quid loquor de praeteritis? Numquid hodie simplices fide- 
les credunt omnia explicite, quae in nostris manualibus dogmaticis et collec- 
tionibus conciliariis inveniuntur? Ita etiam fratres separati implicite credunt, 
quae nos explicite confitemur. Credunt implicite dogmata Mariana, credunt 
Purgatorium, credunt implicite et Primatum Petri, uti prima Concilia de- 
monstrant. Numquid non et ipsis hoc sufficit, saltem interim? Suo tempore 
Spiritus Sanctus et ipsis suggeret omnia. Debetne explicitatio fidei ubique 
terrarum eadem semper esse et modo et tempore? Si quando illud Aposto- 
lorum est respiciendum et adhibendum « Non inquietari eos » (Act. 15, 19) 
et: « Visum est Spiritui Sancto et nobis nihil imponere vobis quam neces- 

saria » {Act. 15, 28), nonne in quaerenda unione? Sed est irenismus, dicetur. 
Utique est irenismus, sed nonne est ille irenismus, de quo dicit Dominus: 
« Si cognovisses et tu, quae ad pacem tibi sunt! »? Christus, si adesset ipse 
visibiliter in hac aula et audiret nostras disputationes et videret nostras 
praeoccupationes, forsitan diceret et nobis: « Fratres, fratres, solliciti estis 
erga plurima, unum est necessarium, hoc est mandatum meum, ut diligatis 
invicem! » tunc brevi eritis unum. 

34 

Rev.mus P. D. IOANNES B. JANSSENS 

Superior generalis S.I. 

Unum praemitto quod magni momenti videtur: cum optatur ut « omnes 
unum sint », agitur in hoc schemate de orientalibus separatis tantum. Hi 
enim in genere fidem orthodoxam servarunt, ac per se tantum schismatici 
sunt. 

Nihil autem dicet Concilium de protestantibus illis bene multis qui, quam- 
quam in rebus gravibus a fide recta defecerunt, tamen et ipsi desiderant « ut 
omnes unum sint »; immo, id ardentius desiderant quam ipsi orientales sepa- 
rati? Nonne capiti de orientalibus alterum addendum est caput, non minore 
gravitate atque aequa cum caritate, de christianis (qui nempe credunt in 
Christum, Deum et hominem, Redemptorem humani generis) protestantibus 
(utputa Anglicanis, Lutheranis, Calvinistis plurimis)? Quo tempore haec 
scribuntur, multi protestantes invitationem ad Concilium tamquam « observa- 
tores » acceperunt, nonnulli eorum capita adiverunt Summum Pontificem; idem 
non dici potest de orientalibus dissidentibus. Num protestantes ignora- 
bimus? 

Quod ad ipsum hoc schema de unitate Ecclesiae, ad orientales spectans, 
hoc noto in genere: duas fere tendentias in eo distinguis. Longe maior pars 
schematis eminet caritate, reverentia erga dissidentes, moderatione in pro- 
ponenda doctrina recta de Ecclesia. Alia autem pars quaedam — de singulis 
rebus infra — , potius aliqua polemica duritie laborare videtur. Certe opor- 
tet — et ipsi separati hoc cupiunt — , omnino sincere et clare profiteri doc- 
trinam catholicam iis in rebus ubi orientales separati ab ea discesserunt. Aliud 
autem est clare et sincere affirmare, aliud duriuscula ratione obtrudere. Cor- 
rigantur illae partes ad mentem reliqui schematis. 

Pag. 251, n. 3, lin. 28: minus felix videtur locutio « mundus nondum 
absolutus est »; vox est aequivoca. Nonne substitui potest textus S. Pauli ex 
multis qui de hac re agunt? 

Pag. 252, n. 5, lin. 20: « manifeste voluit »: cum non pauci orthodoxi 
id negant, nonne aptius diceretur simpliciter « voluit », omisso verbo « ma- 
nifeste », ne isti offendantur plus quam oportet? 

Pag. 253, n. 6, lin. prima: « sive solus »; omnino verum sensu a Con- 
cilio Vaticano I plenius declarato. Nonne opportunum foret verbum « so- 
lus » hic brevi declaratione munire, ne ansam demus falsae interpretationi 
orthodoxorum? « Solus » enim significat « tamquam caput visibile Eccle- 
siae », quod ex assistentia Spiritus Sancti a corpore Ecclesiae in rebus fidei 
et morum sese seiungere non valet. 

Pag. 253, n. 7: hic inseritur textus durior, praesertim a lin. 15. Eadem 
haec dici recte et sincere possunt modo magis evangelico et cum caritate. 
Et sub hoc respectu prorsus displicet linn. 31-34. Ad quid? Eo vel magis 
quod non pauci orthodoxi, etiam ex altissimis eorum Hierarchis, amare de- 
plorant istam ingerentiam. Nec obliviscamur quantam ingerentiam potesta- 
tis civilis olim Ecclesiae catholicae ipsa toleraverit et adhuc in quibusdam 
rebus tolerat! 

Pag. 254, n. 8, linn. 3-5: estne opportunum iterum insistere in necessi- 
tate auctoritatis unicae? Eo vel magis quod orthodoxi illam auctoritatem in- 
tellegent de auctoritate ad extremum usque centralisata quae paulatim ob- 
tinuit in Ecclesia occidentali? Sine damno omitti possunt hae lineae, cum 
res de qua agitur alibi satis affirmetur. 

Pag. 254, n. 9, linn. 11-12: « sine quibus fides et mores christiani non 
perfecte praeservantur ». Nonne haec quoque melius omittuntur? Ecclesiae 
orientales separatae, quidquid est de quadam « anarchia » inter earum theo- 
logos, fidem et mores, non perfecte quidem quod ad omnia, mirabili tamen 
fidelitate servarunt. Ne sine fructu offendantur. 

Pag. 254, n. 11: crediderim non adeo insistendum esse in conatus ex parte 
Ecclesiae catholicae ut omnium in Christo credentium communionem pro- 
moveret. Non pauca sine negotio congeri possunt quae e contra tendentias 
diversas in sinu Ecclesiae catholicae manifestent. 

Opportunum vix videtur nec multum insistere in errores ex parte ca- 
tholica admissos, nec nimis extollere merita catholicorum in hac re. 

Timendum ne hic numerus tempestatem polemicarum ex parte orienta- 
lium separatorum provocet; nec omnia erunt ad laudem Ecclesiae catho- 
licae. 

Pag. 255, n. 13: estne opportunum declarare in Concilio causam unita- 
tis humano modo adhuc desperatam videri? 

Pag. 255, n. 14, lin. 12: discidium non est inter Ecclesiam catholicam 
et Ecclesias orientales. Ut simul vitetur perpetua illa oppositio inter Eccle- 
siam catholicam (quam notionem recusant orientales separati, iuxta quos 
nos sumus schismatici) et ceteros nonne dici potest « discidium quod a 
saeculis invaluit inter eos qui in Christo credunt », vel aliquid eiusmodi. 

Pag. 256, n. 16 pulchrum praebet exemplum de expositione vera, sin- 
cera doctrinae, simul vitata mentione explicita rerum quae offendere natae 
sint, quamvis ad depositum fidei pertineant. In hoc enim numero tacetur, 
et opportune, de definitionibus Immaculatae Conceptionis et Assumptionis 

quas orthodoxi, quamquam doctrinas in eis contentas et ipsi de facto profi- 
tentur, tamquam definitiones, 7 Conciliis posteriores, reiciunt. 

Nonne et in aliis locis huius schematis tale prudens silentium imitari 
expedit? 

Pag. 257, n. 18, linn. 12-14: rectum est quod intenditur; modus dicendi 
parum felix. 

Pag. 257, n. 21, rectissime commendat ut abstineatur a modis dicendi qui 
discidia acuere nati sint. Utinam hoc in quibusdam huius schematis partibus 
plenius observetur! 

Pag. 258, n. 22: Idem alio modo dicatur, qui non offendat. Commen- 
detur plena sinceritas in exponenda fide catholica genuina; sed abstineatur 
forma negativa « Caveant theologi... ». 

Pag. 258, n. 23, lin. 27: nonne melius omittitur mentio Concilii Flo- 
rentini, quod apud orthodoxos non bene olet? 

Pag. 259, n. 27, linn. 30-32: omittatur haec explicita mentio rerum 
« quae periculum generant animarum et ecclesiasticae derogant honestati », 
quae est offensiva pro orientalibus separatis, et aliunde per se patet. Non- 
nisi diffidentiam gignet apud dissidentes. 

Pag. 263, n. 37, linn. 3-5: lapsus aliquis typographi? Sententia incohae- 
rens. 

Pag. 264, n. 40, linn. 15: « in unaquaque dioecesi et religione »? In 
magnis dioecesibus et in maioribus religionibus res erit possibilis; alibi non. 

Pag. 264, n. 42: Concilium exprimat votum ut clerici orientales vel 
orienti destinati possint theologiae studere secundum rationem docendi et 
discendi orientalium; ulterius ne res definiat, ne postea, ut praevidere est, 
difficultates ordinis practici praescriptum Concilii reducant ad « litteram 
mortuam » ut dicitur. Determinationes practicas linquat Sanctae Sedi. 

Pag. 265, n. 44: idem dixerim: talia linquantur Sanctae Sedi. Sunt 
enim difficultates practicae. 

Pag. 265, n. 46: cum id iam factum sit a Sancta Sede, non est cur Con- 
cilium id praescribat; ad summum petat ut secretariatus existens perpetuus 
maneat. 

Pag. 266, n. 50: omittantur potius verba « servatis iis quae de profes- 
sione fidei sunt servanda », perinde ac si ageretur de haereticis; talia relin- 
quantur administrationi ordinariae Ecclesiae; et certe supprimantur, ob cau- 
sas superius dictas, linn. 35-36 ea quae de rebus rectae fidei et moribus ad- 
versis. 

35 

Exc.mus P. D. MARTINUS ANTONIUS JANSEN 
Episcopus Roterodamensis 

Nomine Conferentiae episcoporum neerlandicae schema decreti de uni- 
tate Ecclesiae quoad tenorem generalem laudare velim. Animadversiones 
maioris momenti circa hoc schema iam ab aliis tractatae sunt; parva tamen 
notare velim quoad particularia. 

1. Sub n. 4 et sub n. 7 (lin. 9), nimis arcte affirmatur quod status cae- 
lestis Ecclesiae est iam consummatus; consummatio tamen Ecclesiae plena 
erit tantummodo in fine saeculorum. 

2. N. 23 in aliquibus ambiguus est. In lin. 11 loquitur de christianis 
orientalibus, secundum contextum in sensu orientalium sive unitorum sive 
non unitorum. In lin. vero 23 dicitur quod Ecclesia iubet ut patrimonium 
commune ab orientalibus custodiatur. Numquid iubet Ecclesia orientalibus 
non unitis? Loco « iubet » dicatur « maxime desiderat ». 

3. Sub n. 35 melius dicatur ut « aciem communem contra ubique gli- 
scentem atheismum et materialismum constituant », secus concatenatio ver- 
borum « atheismus » et « materialismus » male intellegi possit. 

4. Demum expresse laudare velim par. 35, in quo humilis confessio ha- 
betur et in quo laudabiliter dicitur quod « erroribus tempore acto utrimque 
commissis, unius populi christiani fratres in varias abierunt partes ». 

36 

Exc.mus P. D. IULIUS GEORGIUS KANDELA 
Episcopus tit. Seleuciensis pierius, aux. patr. Antiocheni Syrorum 

Pag. 251: novem lineae exordii schematis de Ecclesiae unitate sensu 
litterario non desunt; sed postea versus Scripturae Sacrae apponuntur con- 
fuso modo, et secundum meam humilem opinionem, rectius ordinarentur 
ut sequitur: lin. 9: « Sed per mortem et resurrectionem Iesu Christi imper- 
titur gratia qua genus humanum fit " nova creatura " sicut S. Paulus in 
alio loco refert: " induentes Christum et novum hominem per baptismum "; 
et sic renovati fiunt "Corpus Christi et membra de membro "; " ubi non est 
gentilis et iudaeus, circumcisio et praeputium, barbarus et scytha, servus 
et liber, sed omnia et in omnibus Christus " et " ubi fideles in unitatem cum 
Christo et inter se renovati " omnes fiunt unum in Christo Iesu ». 

Eodem modo par. 3, lin. 23: «3. Salus autem nondum plene consum- 
mata est. Siquidem Christus ipse, ut caput huius societatis electorum " sedet 
ad dexteram Dei " plenus gloria aeterna... ». 

Nemo non videt hanc constitutionem de unitate Ecclesiae inspirationi 
cordis paterni solius Pontificis Ioannis XXIII esse attribuendam. Itaque, 
propter unitatem inter catholicos et acatholicos christianos instaurandam ac 
constituendam convenientissimum esset exemplum sequi B. Pauli apostoli, 
qui erat inter apostolos primum adiutorium Petri ad Ecclesiam aedifican- 
dam. Etenim, propter paganos diversae gentis lucrandos ad fidem in Christo, 
Paulus non cessavit praedicare, epistolas multiplicare, orationibus operam 
navare, multas persecutiones et tribulationes sustinere. Sed et ad exemplum 
Christi in Ioanne haec verba protulit: « propter eos meipsum sanctifico 
ut sint sancti in veritate ». Paulus etiam ad sanctificationem suam multum 
adlaboravit. 

a) De praedicatione multa dicta sunt et eam praetermitto ad unam tan- 
tummodo animadversionem alludendo quod praedicatores et animarum ad- 
ministratores deberent gratis laborare in puritate intentionis et abnegatione 
ad fratres separatos adducendos ad Christum et Orientalem Matrem Eccle- 
siam, et non ad alienum ritum lucrandos. In mentem enim meam venit ab 
adolescentiae aetate, quod quidam Pater inscribebat neophytos adductos ad 
rectam fidem in alienum ritum quod non erat suum; et quod illi neophyti 
reversi sunt omnes ad maiorum fidem praeter tres familias adscriptas in ritu 
proprio orientali qui perseveraverunt in Ecclesia catholica usque ad finem 
cum eorum descendentibus. 

b) Dictum fuit etiam de momento propagationis fidei vi preli catholici 
ac de necessitate habendi instrumentum modernum ad hanc operam tanti 
ponderis aptum. 

c) Magnus animarum expugnator divus Paulus sciebat quod non suffi- 
ciunt ad istud praelium inter veritatem et eius negationem duo allata media; 
propterea, non tantum ad orationem dedit operam, sed et seipsum in sacri- 
ficium praebuit ad exemplum D. N. Iesu Christi, aerumnas ac plagas et car- 
ceres sustinuit, suum corpus domuit et per ieiunia mortificavit. Nos pasto- 
res gregum debemus exemplares esse in hoc certamine. Sed insuper, parvulo- 
rum ac infantium orationem et mortificationem amat et exaudit Dominus 
sicut legitur in Scripturis: « ex ore infantium et parvulorum praeparasti lau- 
dem ». Quapropter incumbit nobis ut doceamus infantes et alumnos scho- 
larum utilitatem et dulcedinem ambulandi in spiritu mortificationis volun- 
tariae, ad obtinendam gratiam pacis et concordiae inter Ecclesias, eleemosy- 
nas largiendi, candelas in altari Dei accendendi, aegritudines ac molestias vitae 
cum patientia sustinendi. 

Oh! quam sapiens et opportunum fuit decretum Pontificis Ioannis XXIII 
largiendi indulgentiam quingenti dierum quotiescumque fidelis incommoda 
moralia ac physica dat in sacrificio Deo per quamlibet orationem, et indulgen- 
tiam plenariam secundum praescriptas condiciones. 

d) Demum et in summum consilium praebitum a S. Paulo, scil. quoad 
propriam sanctificationem deberemus non tantum nosmetipsos ingressuros 
sanctorum vestigiis, sed oporteat orare pro fratribus separatis ut viam sancti- 

tatis prosequantur. Habent enim fratres eadem media sacra, possident idem 
Evangelium cum 7 sacramentis, atque euntes in bona fide et amore ad Deum, 
consecuturi sunt vitam aeternam sicut nos. 

Maiores nostri ante 200 annos nonnisi per sanctitatem vitae et morum 
meruerunt unionem cum Ecclesia Romana phari veritatis. Erant enim viri 
religiosi, erga pauperes misericordes, in ieiunio quadragesimali se abstinebant 
a carne et lacticinio, nonnulli ab occursu ad occasum ieiunabant, sine su- 
perbia et absque defectu ad Missam dominicalem et ad solemnitates festo- 
rum assistebant; propterea maluerunt persecutionem et carceres potiusquam 
revertere ad pristinam minus rectam fidem. 

Praeterea, qui dicit unitatem, ipso facto dicit sanctitatem. Immo cum 
Ecclesia confitemur unam Ecclesiam, sanctam catholicam et apostolicam 
— quibus notis S. Pius X adiiciebat persecutatam, sicut antea dictum fuit 
de necessitate ferendi tribulationes et aerumnas. 

Iam nos nati sumus in Ecclesia catholica sine ullo merito in quantum 
attinet ad nos. Sed habemus quod adhaeremus profunde ad eam et volumus 
vivere et mori in sinu eius. Si ardenter cupimus unionem fratrum nostro- 
rum, deberemus vestigiis patrum nostrorum ingredi, bonum exemplum vitae 
integrae demonstrandi, ideale caritatis erga Deum et proximum amplectandi, 
inter nosmetipsos semper in concordia vivendi, servitia et tempora nostra 
non tantum ad fidelium nostrorum, sed ad acatholicorum fratrum conse- 
crandi. Oporteat ad exemplum S. Pii X, qui in primis annis sacerdotii sui 
visitabat protestantes et catholicos fideles sine discrimine, communicationem 
cum separatis inire, iniuriam alicui eorum facere, episcopos et sacerdotes 
eOs cum veneratione et obsequio visitare. 

Non eamus ad fratres nostros cum argumentis et rationibus, sed cum 
nostro humili amore, quia veritas et unitas non comparantur auro. Sunt 
enim dona a Deo facta servo fideli, qui vere amat Deum et proximum, et ei 
bonum vult usque ad boni materialis proprii iacturam. Tunc possumus can- 
tare cum Psalmista: « Quam bonum et iucundum habitare fratres in unum ». 

37 

Exc.mus P. D. HENRICUS THEOPHILUS KLONOWSKI 
Episcopus tit. Daldianus, aux. Scrantonensis 

Schemata constitutionum et decretorum, seriem I, quod attinet, utile 
videtur, salvo meliore iudicio et si permissum sit nunc hoc proponere, ut in 
schemate decreti de Ecclesiae unitate, « XJt omnes unum sint », aptis vocibus 
exprimatur magis explicite in una aliave paragrapho (5, 6, 7) conceptum 
quod Ecclesia visibilis caput visibile habeat necesse sit. 

Fortasse hoc fieri possit pag. 252, par. 5 (Ecclesia hierarchica), lin. 16, si 
post vocem « quem » adiiciatur « veluti super petram visibilem ». Textus 

ergo ita sonaret: « Et inter apostolos Christus elegit Petrum tamquam prin- 
cipem et caput, super quem veluti super petram visibilem aedificaret Eccle- 
siam (Mt. 16, 18) ». 

Ratio est, quia quamvis hic conceptus iam implicite in istis paragraphis 
continetur, explicita expressio eius erroneam interpretationem plurimorum 
aeatholicorum in verba Christi « supra hanc petram » quasi « petra » signifi- 
caret « fidem », clarius corrigeret. 

38 

Exc.mus P. D. GEORGIUS LAYEK 

Archiepiscopus . Aleppensis Armenorum 

In disceptatione de schemate de unitate Ecclesiae, quaedam valde dura 
prolata sunt ultimis diebus a quibusdam exc.mis Patribus, de Ecclesiologia 
quam ipsi orientalem nuncupant, de Oecumenismo, de ratione agendi Eccle- 
siae occidentalis erga orientales. 

Forte multi Patres putaverunt agi de communi sententia omnium Ec- 
clesiarum orientalium catholicarum. Fas mihi sit, salva reverentia et praeter 
iudicium de intentionibus oratorum, quae certe nonnisi ex zelo pro unione 
et ex amore erga fratres dissidentes procedunt, fas mihi sit declarare, illa 
dicta omnino aliena esse a nostra mente et a nostro sensu. 

Filii orientis sumus et nos, atque veneratores et propugnatores spiritualis 
patrimonii et traditionum Patrum, ingenti quoque ardemus desiderio ut 
in patria domo nobiscum congregentur fratres nostri dissidentes omnes, prae- 
sertim illi quibus coniuncti sumus eadem communi stirpe eademque cruenta 
historia avitae fidelitatis Christo, attamen fatemur nos non tam bene intel- 
ligere locutiones illas quibus aliqui mulcere conantur traditionalem doctrinam 
de Ecclesiae unitate eiusque monarchica indole (cum loquerent de collegia- 
litate principaliter et de duplici Ecclesia-fonte: « Eglise-source » etc). Immo 
per saecula edocti sumus simul cum fratribus nostris dissidentibus, per pa- 
tristicam traditionem orientis, Ecclesiam ut matrem venerandam unam (locu- 
tiones de pluribus ecclesiis lato sensu sumuntur ut partes unius dominici 
gregis). Sic Clemens Alexandrinus: « una autem sola est mater virgo: mihi 
autem placet eam vocare Ecclesiam ... integra quidem et inviolata ut virgo, 
amans autem ut Mater » (MG, 8, 300); tamen quot rugas quot maculas quot 
imperfectiones in ea invenire putant aliqui. 

Dicitur et repetitur quod sincerus oecumenismus informari debet a cari- 
tate, verum est quidem sed primum et praecipuum caritatis oecumenicae 
obiectum nonne ipsa Mater Ecclesia esse debet? Nescio quantum opportunum 
et quantum oecumenicum sit queri cum fratribus separatis de quibusdam 
actibus legislativis et administrativis Sedis Apostolicae vel utrum per hoc 
regereatur et facilioris aditus fit via Unionis. 

Meo humili iudicio oecumenismus incipit a mutua existimatione et actuosa 

caritate inter nos et fratres acatholicos, et in sincera cooperatione in campo 
practico actionis et communis orationis pro unione christianorum, sicut 
optime notatur in par. 35. Testimonium valde modestum praebere auderem 
de eo quod fit in regionibus nostris cum fratribus nostris sic dictis Gregoria- 
nis, ubi iam ab annis incohata est intima collaboratio in campo culturali scho- 
lastico (communi conatu defendendo scholam christianam contra indebitam 
intromissionem gubernii islamici), caritativo, simul et communi solemnitate 
celebrando festa religiosa nationalia ut ex. gr. commemoratio martyrum sic 
dictae magnae caedis nationis armenae anno 1915, qui per centena millia 
millium in odium Christi trucidati fuerunt. Hoc iam generat fraternam sym- 
pathiam et mutuam venerationem quae nos ducit ad dialogum unionis fra- 
ternum, positive et sine peculiari difficultate. 

Quoad schema ipsum in specie, aliquae animadversiones humiliter expo- 
nere auderem: 

1. Primae quatuor paragraphi ita emendentur oportet ut tollatur quaevis 
ambiguitas circa doctrinam de Ecclesia ne intelligantur false, ad mentem 
quorumdam auctorum acatholicorum (Ecclesia caritatis). 

2. Quod attinet ad par. 5 et sequentes in pag. 252, aptissime exponun- 
tur praemissae illae doctrinales genuinae ecclesiologiae, quae cardinem con- 
stituunt veri oecumenismi et a quibus incipiat oportet quivis sincerus dialo- 
gus cum fratribus dissidentibus quippe qui nihil magis cordi habent quam 
scire tandem, quid firma fide nos teneamus et cum ipsis fraterna caritate 
condividere cupiamus. Haec enim videtur fuisse praecipua ratio qua ductae 
sunt confessiones separatae, cum observatores suos ad hoc S. Concilium 
miserunt. Ideo expositio clara et sincera doctrinae de Ecclesia nullo modo 
offendiculum praebet dissidentibus. Desideratur tamen ut illae praemissae 
paulo illustrentur sententiis SS. Patrum orientalium qui tam clare et lucu- 
lenter locuti sunt de constitutione monarchica et hierarchica unius Ecclesiae 
a cuius visibili Capite seu a Petri Successore et ipsi quidem omnia in ordine 
pastoratus receperunt, videlicet communionem ecclesiasticam et iurisdictio- 
nem secundum illud Gregorii Nysseni: « (Christus) per Petrum episcopis 
dedit clavem caelestium bonorum ». Ne dicatur igitur: Ecclesiae orientales 
nec Patres orientales nihil a Sede Romana receperunt. 

3. Quod attinet ad media psychologica ibi sermo est de agnoscenda hu- 
mili spiritu, respectivam culpabilitatem scissionis christianorum ab utraque 
parte, a catholicis sc. et acatholicis. Sed hoc valde moderate fieri debet et 
nullo modo ansam praebere debet nobis errores quorumdam individuorum 
tribuere universae Ecclesiae occidentali, acriter loquendo de missionariis 
latinis eorumque ineptis agendi modis; hoc minime iustum videtur et parum 
historicum si « generalizatur » nam Missionarii latini magnum meritum ha- 
buerunt in opere reconstitutionis hierarchiarum quarumdam orientalium ca- 
tholicarum saec. xviii et in institutione seminariorum pro quibusdam com- 
munitatibus... simul et in custodiendo maximis sacrificiis Loca Sancta. Nonne 
errores paucorum ad universam Ecclesiam extendendo indebite, obstaculum 

praebemus causae Oecumenismi, cum in animo fratrum separatorum gene- 
remus iniustam diffidentiam erga ipsam Matrem Ecclesiam. 

Verus irenismus incipere debet a caritate utique sed etiam a veritate et 
iustitia: Prima caritas Veritas. 

4. Humiliter petere auderem, ut par. 52, pag. 267 supprimatur simplici- 
ter quia sat gravi aequivocationi ansam praebet cum acatholici putarent prae- 
sentem statum rerum in contumeliam esse ecclesiis orientalibus. Cum autem 
agatur de rebus ecclesiasticae institutionis quae ex natura sua mutari pos- 
sunt secundum exigentias temporum, ne dicatur hanc mutationem esse me- 
liorem ordinationem, quia tunc acatholici retorquerent: cur igitur Sedes 
Apostolica hactenus non contulit ordini hierarchico orientali illam perfectio- 
rem formam quae « Orientalium dignitati et momento melius conferat ». 
Nullo modo igitur paragraphus necessarius est immo est oecumenismo no- 
civus. 

Concludendo: schema de unitate Ecclesiae, adiectis quibusdam emenda- 
tionibus, iam supra expositis vel ab aliis Patribus indicatis, omnino placet. 

39 

Exc.mus P. D. VLADIMIRUS MALANCZUK 

Episcopus Epiphaniensis in Syria 

Humiliter propono Sacrosancto Concilio Vaticano II emendationes se- 
quentes: 

A) Nn. 5 et 6, pag. 252 et 253 nimis concise referunt lin. 25, 31, 34 
pag. 252, quae de Petro tamquam fundamento collegii apostolorum, atque 
quae de successoribus Petri agunt tamquam fundamentis collegii episcopo- 
rum. Etenim fratres separati expectant a nobis hanc doctrinam, praesertim 
hoc in loco, qui agit de unitate Ecclesiae, magis praecisam et claram. 

Revera, si ipsi absque studio Ecclesiam primitivam considerant, animad- 
vertent in ea elementa fundamentalia Ecclesiae catholicae in formatione. Inter 
quae elementa auctoritas Petri emergit in collegio apostolorum. Quae aucto- 
ritas, non limitatur solum ad verbum Dei annuntiandum, sed in germine iam 
comprehendit plenitudinem muneris in sensu Concilii Vaticani I, iam de- 
scriptam in tribus imaginibus evangelicis: de fundamento (Matth. 16, 8), 
de clavibus (Matth. 16, 8), de ligando et solvendo (zbidem); scilicet: potesta- 
tem spiritualem docendi, iudicandi et gubernandi, seu comprehendit respon- 
sabilem directionem spiritualem totius Ecclesiae; quae rationem reddit loci 
specialis quem Petrus occupat super Apostolos. 

Iam vero haec potestas spiritualis non apparet tamquam privilegium per- 
sonale Petri, sed transmittitur ad successores legitimos eius. Quod fide erui- 
tur ex hoc quod Salvator noster permanere vult in sua Ecclesia usque ad 
consummationem saeculorum. Revera tantum fides nostra in Iesum Chri- 



804 



ACTA CONC. VATICANI II - PERIODUS I 



stum nos certiores facit de duratione praeeminentiae Petri in suis succes- 
soribus usque ad eonsummationem saeculorum. Dum historia nos docet 
Petrum Romae mortuum esse et episcopos Romae se semper considerasse 
tamquam successores Petri, cum exclusione aliarum sedium episcopalium. 
Quidquid sit de ulteriore determinatione historica sic dicti Primatus Petri duo 
facta apparent solidissima in antiqua traditione christiana, nempe: 1. Con- 
scientia catholica consideravit unionem cum Petro et cum Ecclesia Romana 
tamquam necessitatem fundamentalem christianismi et salutis; 2. iam a primis 
saeculis Ecclesia Romana persuasionem habebat suae praeeminentiae, tam- 
quam Ecclesiae principalis, ut regulae in formatione fidei, dogmatum, morum 
et cultus. Quae regula fundatur in praesidentia amoris, quam Divinus Sal- 
vator ter a Petro postulaverat, quando ei munus pascendi oves concredidit. 

Ideo fide credimus quod in Episcopo Romae habemus Petrum cui Chri- 
stus promiserat in Caesarea se aedificaturum super eum suam Ecclesiam; et 
cum Ecclesia Christi etiam fidem viventem in Filium Dei, factum hominem. 
Ubi enim non est Petrus, ibi etiam labefactatur communitas fidei et cum 
communitate fidei, ipsa fides in Iesum Christum. 

B) Ad particularia: 

1. In pag, 252, lin. 9: post « Hic remanent » addatur « in Ecclesia ter- 
restri », claritatis gratia. 

2. In eadem pagina lin. 26 loco « supplantare » ponere verbum magis 
latinum, puto « sufficere ». 

3. Ex n. 6 « De unitate visibili Ecclesiae sub Petro » non apparet suc- 
cessores Petri esse Episcopos Romanos. 

4. In pag. 253, lin. 2: saltem breviter explicetur magisterium infalli- 
bile cuius ibi mentio fit. 

5. In lin. 33 pag. 252 deberet saltem brevis indicatio fieri: aspectum 
iuridicum Ecclesiae revera fundari in ordine amoris et gratiae. 

6. Inter media practica apostolatus pro unitate Ecclesiae, sicut in n. 38, 
pag. 263: praeter alia media: promovendi sunt ritus orientales non solum 
apud dissidentes reversos ad fidem catholicam, sed etiam apud non christianos 
conversos ad fidem, Asiae et Africae; qui ritus nempe videntur magis adap- 
tati ad mentalitatem et indolem istorum populorum. 

40 

Exc.mus P. D. IACOBUS MANGERS 
Episcopus Osloettsis 

Nobis, qui in plagis septemtrionalibus Europae apostolatum catholicum 
exercemus, ut minima pars inter dissidentes, Schema VII, « Decretum de Ec- 
clesiae unitate » evidenter speciali modo corde tenet. Hoc in capite prae 
omnibus exstant spes nostra sicut etiam exspectationes ipsorum dissidentium, 

praesertim fratrum nostrorum lutheranorum, qui in his regionibus numerice 
praevalent. 

Fuse et positive necnon caritate ipsius Christi Domini penitus pellucens 
hoc schema decretorum viam et media proponit, quae nequeunt nobis nisi 
cum intimo gaudio implere. Verumtamen, sermo hic quasi unice est de fra- 
trum ecclesiarum orientalium unione cum Sede Sancta. Ut revera primi pro- 
ximique sunt intuitu unionis, omnibus facile patet. Sed, ut sub n. 12 in 
schemate notatur, Sanctam Oecumenicam Synodum se prae oculis habere 
proponit unionem omnium qui christiano gloriantur nomine. 

Quapropter liceat nobis desiderium exprimere quod et alii dissidentes 
non intentionaliter tantum includantur aemulatione unitatem obtinendam, 
sed expresse ac aperte nominentur. Media supernaturalia et theologica et 
praesertim illa psychologica et practica quae in schemate proponuntur, mu- 
tatis mutandis, optime adhiberi possunt etiam quoad lutheranos aliosque 
protestantes. 

De cetero non nobis videtur alias animadversiones alicuius momenti fa- 
ciendas esse, nisi forsitan nonnullae definitiones et expressiones quae accu- 
ratius ac clarius formari possent. 

Maximi momenti autem putavimus esse jirmam condemnationem eae im- 
manis iniustitiae quae adhuc viget in mundo relate ad bonorum materialium 
distributionem. 

41 

Exc.mus P. D. HENRICUS MAZERAT 

Episcopus Andegavensis 

Generaliter placet hoc schema quod multum adiuvare potest ad uni- 
tatem omnium christianorum promovendam, secundum praestantem inten- 
tionem Ioannis XXIII. 

Sed videtur orientales in mente quasi exclusive habere, non anglicanos 
nec protestantes (quorum multi ut observatores erunt in aula Concilii), nec 
« Consilium oecumenicum Ecclesiarum (C.O.E.) ». Illae omissiones pericu- 
losae videntur; occasionem darent contentionibus, quae multum nocere pos- 
sent ad finem, scilicet reconciliationem christianorum attingendam. Si Con- 
cilium, non tantum prosequitur, sed etiam aliquo modo prosequi videtur, 
politicam divisionis inter orthodoxos et protestantes, reactio non tantum 
protestantium sed orthodoxorum vehemens erit, et consequentiae gravissimae 
(ut vidimus in sic dicto « Incident de Rhodes »). 

Pag. 254, n. 11: « Ecclesia nunquam ... cessavit ». Textus ficte suggerit 
omnia semper in hoc negotio fuisse perfecta. 

Pag. 256, n. 16, linn. 24-25: « deeius mediatione et protectione ». Sufficit: 
« de protectione ». Notio mediationis enim, cum sit quodammodo ambigua, 
explicatione indiget. In schemate quod etiam ad protestantes attinet, haec 

clausula inutiliter difficultatem praeberet, quin addatur ad conciliationem 
orthodoxorum. 

Pag. 262, n. 35: « defendendum ... defendi ... aciem ... virulentus hostis 
... machinatur et minatur ... repellendus ... pugna ... armis ... confligere », etc. 
Saltem voces, nimis pugnaces videntur cum agatur de praelio cuius arma 
principaliter consistant in caritate, et ubi non mortem sed conversionem ini- 
micorum quaeritur. 

Pag. 265, n. 46. Placet ut instauretur talis « congregatio virorum peri- 
torum » ad promovendam unitatem. 

Pag. 266, n. 50. lin. 36. Male sonat vox: « expunctis ». 

42 

Exc.mus P. D. IOANNES McELENEY 

Episcopus Kingstonensis 

Decretum tractat fere exclusive de fratribus separatis orientalibus. Simili 
modo eadem caritativa et humanissima invitatio ad unionem praebenda est 
fratribus protestantibus occidentis. 

43 

Exc.mus P. D. IOSEPH MELAS 

Episcopus Galtellinensis-Norensis 

Schema decreti de Ecclesiae unitate nobis ad disceptandum propositum 
maxima diligentia perlegi, et quae de eodem his diebus in Concilio a multis 
Patribus dicta sunt vivida delectatione audivi. 

Quae huius schematis substantiam respiciunt omnino probanda et penitus 
admittenda puto. Agitur enim de re tanti momenti quae non solum placet, 
sed et animum movet et commovet, et ad magnam provocat spem. 

Tam magna enim est nobis in schemate proposita causa, tanti ponderis, 
tam necessaria, tam magnopere in plurima cetera redundans ut totam ipsam 
Ecclesiae historiam longe lateque adoriatur, et ipsiusmet totius humanitatis 
fata suscipiat, ita ut quisquis ad summum illud argumentum accedit, idque 
tangit, fieri non potest quin ab eodem capiatur, alliciatur atque fere fascine- 
tur et ad eamdem celsitudinem extollatur. 

Nec aliter esse poterat. Causa enim est quae Divini Redemptoris optata, 
et voluntatem, et orationem, immo et testamentum refert iterum atque iterum 
tamque amanter significatum: « Ut unum sint! ». 

Quot homines verbum hoc legerunt et meditati sunt? Quot profunde 
intellexerunt? Quot praedicarunt et ad effectum deduxerunt? Plurimae certo 
animae divinam hanc mentem suam fecerunt, vehementer exoptantes ut 
omnes homines pariter saperent. Et utinam omnes plene idem caperent! Fa- 

cies terrae revera renovaretur! Hic sunt totius generis humani futura, hic 
erit salus! Id non fecisse immanis calamitas, cuius et nos testes sumus. Hinc 
odia, hinc discordiae, hinc bella quae tot luctus, et eversiones, et excidia in 
universum mundum diffuderunt. 

Nonne nos omnes animum divexatum sentimus tot hominum partes 
spectantes qui christianos se nominant, et tamen inter se conflictantur, pro- 
prio nomini repugnantes, et evidentissime ipsiusmet Christi Domini volun- 
tati contradicentes qui expressis verbis unam voluit Ecclesiam, et non duas, 
nec plures? Totius mundi hoc est revera scandalum maximum! De quo nobis 
erubescendum esset! Cur non id pudet nos? Audiamus Christum, Deum ho- 
minem factum, qui certe non laudat nos, sed acriter obiurgat et reprehendit: 
« Mandatum novum do vobis: ut diligatis invicem sicut dilexi vos, ut et vos 
diligatis invicem. In hoc cognoscent omnes quia discipuli mei estis, si dilec- 
tionem habueritis ad invicem » (Io. 13, 34-35). 

Quod celebratur Oecumenicum Concilium singularem nobis offert, immo 
unicam, opportunitatem de tanto argumento tractandi quod omnes et sin- 
gulos tangit, praesentibus etiam, per Observatores, tot nostris fratribus dis- 
sidentibus. Sed hic quoque — proh dolor! — non omnes mihi videntur huius 
solemnis momenti rationem habere, et iterum error renovatur saeculis anteac- 
tis commissus — parcant mihi fratres, si aliter ac ipsi sentio — et remedium 
quod quaerimus forsan in venenum vertetur! Est proverbium omnibus notum: 
« Historia docet! ». Dolendum tamen quod quidam sint quandoque disci- 
puli quos historia — proh dolor! — nihil omnino doceat! 

Igitur spiritum superbiae deponamus, et animi acrimoniam, et loquendi 
asperitatem; et induamur humilitatem, caritatem, fraternitatem, conscii cum 
simus Dominum huc nos coadunasse non ad exacuendam discordiam sed ad 
animos uniendos, ad discrimina superanda, ad ambiguitates dissipandas! No- 
bis oblatum propositum tantae magnitudinis est ut nullum sit incommodum 
reiiciendum quod optatam christianorum unitatem impediat. 

Media quae in schemate recensentur omnia quidem accipienda sunt et 
revera adhibenda. Cum tamen agitur de mediis supernaturalibus — de qui- 
bus in pagg. 255-257, nn. 13 ad 17 — oratio tantummodo videtur memo- 
rari. Vellem quaeso adiungere — ad ipsam orationem complendam et per- 
ficiendam — necessarium esse et sacrificium, seu poenitentia et expiatio, 
quae orantis animum certiorem reddunt et in proposito confirmant, et ipsam 
deprecationem Deo maxime acceptam et ad gratias obtinendas validiorem et 
efficaciorem efficiunt! De quo in schemate nihil dicitur. Norunt omnes Do- 
minum Iesum docuisse maximas difficultates et graviora obstacula superari 
et vinci non posse nisi oratione et ieiunio, et omnis Scriptura de cinere et 
cilicio saepe saepius loquitur cum de placando Deo agitur et maximae expo- 
stulantur gratiae et dona, et « sine sanguinis effusione non fit remissio » 
(Hebr. 9, 22). 

Ipse Dominus cum praeceptum caritatis discipulos docuisset, ne vacua 
solummodo verba dixisse crederetur, eadem supremo suo sacrificio signavit 

cum animam suam pro ovibus posuit. « Maiorem hac dilectionem nemo ha- 
bet, ut animam suam ponat quis pro amicis suis » {Io. 15, 13). Quod verbo 
dixit et opere complevit ad omnium nostrum doetrinam. 

Liceat et exemplum afferre cuiusdam filiae dioecesis meae Nuorensis, 
cuius et causa Beatificationis iam est incepta, nempe Venerabilis Servae Dei 
Sororis Mariae Gabrielae Sagheddu quae fratrum dissidentium ad domum 
Patris reditum ardenter cupiens, Magistrum Divinum secuta, semetipsam 
Deo obtulit pro fratribus victimam, viginti quinque annos nata. Cum spon- 
sionis pignus tam altum esset operae pretium esse censuit omnem dolorem 
acceptandum et omnem poenam accipiendam! 

Hanc amantis animae oblationem cum fratres anglicani rescivissent, tanto 
sacrificio commoti, illico eorum resonuit vox. Et ex Abbatia Anglicana quae 
in loco Nashdom exstat, dominus Benedictus Ley, Magister Novitiorum, An- 
tistitae sanctimonialis nostrae rescribens, haec dixit: « Tam magna caritas 
vestra opinionem apud tot anglicanos inveteratam contra Romam destruit. 
Quod si omnes Anglicani vestram caritatem experimentis noscerent, certe 
murus qui nos dividit illico fractus in pulverem laberetur ». Et idem angli- 
canus presbyter ad matrem eiusdem sanctimonialis scribens haec aiebat: « Ego 
sum presbyter anglicanus, monachus in quadam communitate benedictina 
anglicana. Ex quo novi filiae tuae oblationem pro fratrum separatorum re- 
ditu, ego oravi pro te. Spero ut sinas me dicere tibi sacrificium filiae tuae me 
adigere ad maiorem fidelitatem erga Christum et ad intimiorem orationem 
ad obtinendam omnium christianorum unionem sub Papa. Forsan consola- 
beris cum scieris oblationem filiae tuae anglicanos multum iuvasse, quorum 
plures ardenter desiderant unionem cum Roma. Magnopere pro te orabo, 
domina. Matri Dolorum te committo, quae ad pedes Crucis Iesu stetit; ipsa 
te sustinebit et solabitur de iactura quam passa es ». 

Denique ad ea me referens quae in pag. 256, n. 16, habentur, nempe de 
« permagno unitatis christianae praesidio divinitus oblato in Maria », liceat 
mihi suggerere ut Eam supplices invocemus sub titulo « Matris unitatis ». 
Deipara Virgo iam a primis temporibus christianis, millies, sub multiplici 
titulo, fidenter invocatur. Qui tituli dum fervidum filiorum amorem demon- 
strant, simul et declarant excelsae Matris potentiam et amabilitatem et mise- 
ricordiam. Exstat in dioecesi mea Nuorensi Congregatio religiosa monialium, 
Ordinis S. Benedicti, quae hoc nomine appellatur: « Mater unitatis », ut- 
pote quae praecipuum sibi proponit finem pro altissimo proposito orandi 
et laborandi. Quae dum dico non est mihi mens dioecesim meam coram am- 
plissimo consessu vestro revocare, sed tantummodo ea omnia indicare quae 
ad argumentum in schemate propositum unice referuntur. 

Clare vero iam patet Ecclesiae unitatem non ab hominibus expectandam 
esse, sed a Deo; conspiratis igitur viribus orationi et poenitentiae instemus 
cum clamore magno et valido, vota nostra Deiparae Virgini enixe commen- 
dantes sub nomine Matris unitatis, nec amplius desperandum erit ita attingi 
posse ut fiat, tandem aliquando, unum ovile et unus Pastor! 

44 

Exc.mus P. D. IACOBUS MfiNAGER 
Episcopus Meldensis 

1. N. 35. Haec paragraphus contra atheismum et materialismum versa- 
tur. Omnes quidem haec pericula graviora esse putant, sed non est hic locus 
pugnandi adversus ista. 

Etenim hic agitur tantum aut saltem quam praecipue de unione ortho- 
doxorum cum romana Ecclesia; verba quibus utitur aspectum vindicativum 
potius quam evangelicum praebent; videtur (linn. 25-30) novam pugnam, in 
modo quidem dicendi quasi oratorio et nimis sensibili, aggredi et parare ad 
quoddam bellum sacrum. Hic modus nunc non intelligitur cum ab acatholicis 
tum a multis catholicis. Ii ultimi, enim, libentius acciperent conatus ad fo- 
vendam unionem in oratione ad Deum, in vita secundum Christum ducta, in 
spiritu missionario ad mentem Evangelii. Sic viteretur omnis confusio et 
oriretur nisus communis Ecclesiae, gubernantis et gubernatae, ad annuntian- 
dum Dominum Iesum omni creaturae. Deinde, et praesertim, hoc esset melius 
remedium contra atheismum. 

Aliam suggestionem tradere vellem. 

In linn. 15-20 eiusdem pag. 262, non satis distinguuntur depositum 
revelatum, sc. doctrina catholica et civilisatio christiana. Prior quadam im- 
mutabilitate gaudet ex auctoritate Dei revelantis et Ecclesiae qui illam doc- 
trinam accurate custodit. Secunda valde pendet a factis historicis, socialibus, 
et ex se in suo exteriori aspectu mutabilis est. 

Valde periculosum inaptatum et vanum esset ut Concilium commendaret 
structuram generalem mundi christiani ad imaginem pulchriorem sed prae- 
teritam mundi in medio aevo. Magis mihi arridet doctrina Encyclicae Mater 
et Magistra secundum quam omnes invitantur ad vitam christianam in mundo 
hodierno. 

2. N. 36: de fratribus « qui tenuitate rerum aguntur » tractat. 

Hic modus tractandi est quam maxime insufficiens; eius brevitas est etiam 
aliquomodo periculosa: melius esset omnino tacere de hac re quam de illa 
sic tractare. 

Aliunde, non est hic locus eam tractandi: fratres separati non sunt prius 
pauperes in divitiis sed ante omnia nostra caritate interna et vera compre- 
hensione egent. 

Denique, si tractaretur de illa quaestione — et, meo sensu, a Concilio 
tractandum est — oporteret: 

1. Doctrinam magis definitam et profundam praebere, cuius elementa 
omnia in documentis Pontificum hodiernorum, praesertim in Encyclica Mater 
et Magistra, iam adsunt. 

2. Iniustitiae socialis causas statuere et denuntiare; e contra vitandum 

est omne quod apparentiam habet misericordiae naturalis et, ut aiunt « pater- 
nalismi » (« manus porrigamus adiutrices »); vitandum est etiam ostendere 
quamdam caritatem nimis humanam et etiam supernaturalem, quin simul 
radices iniustitiae socialis clare tollantur et denuntientur. 
Conclusio. Tollendae sunt par. 35 et 36. 

Necesse est ut haec quaestio amplius et profundius recognoscatur ad 
mentem Mater et Magistra encyclicae; sic apparebit verus Ecctesiae vultus 
hominibus qui longe sunt ab ea et illam non cognoscunt. 

45 

Exc.mus P. D. DEMETRIUS MOSCATO 

Archiepiscopus Salernitanus 

Praeter viros tanti nominis in hac disceptatione adloquentes, supportate 
me, minimum inter fratres, qui non scientia, sed experientia loqui audeo; 
verumtamen experientia Ecclesiae viventis nostri temporis. Et imprimis per- 
gratum mihi est, et puto etiam vobis, memoriam facere de S. Pio X, qui 
pauper et humilis, mitis et fortis, post multa memoranda certamina, agonista 
Dei invictus, suo sacro corpore et in amplissima gloria suae sanctitatis, nobis 
praesens est in hac petriana basilica. Recordatio erit quam maxime utilis, 
quia defunctus adhuc loquitur. Problemata magni ponderis quae nos nunc 
tenent, fere omnia eadem sunt ac ea quae ipse aggredi gloriose non destitit. 

Liceat de hoc sacra verba referre: « Girans girando vadit mundus et in 
circulos suos revertitur ». Nam arbor illa modernistarum succrescentes adhuc 
ingentes tendit ramos. Redeunt igitur errores quos interemptos putabamus 
cum additamento novitatum quae insidiose errorum tentamina magis exten- 
dunt ope instrumentorum omnium hodiernae transmissionis socialis. Prop- 
terea quasdam animadversiones humillime submitto vestrae prudenti con- 
siderationi. 

1. Oculos diligenter convertamus oportet ad quae vocatur exspectata 
unio fratrum separatorum. Quaedam unio iam practice existit et non solum 
adflatu caritatis et socialis, ut dicitur, sed ideologica quoque et studiorum, 
ita ut habeatur quaedam syntonia, vel, ut dicam, quaedam osmosis, non tan- 
tum amoris sed etiam doctrinalis. Etenim arca Domini fertur utique extra 
fines Ecclesiae, in castra separatorum, sed cum redierit intra fines Ecclesiae, 
secum portat grandem errorum sarcinam infeliciter gestam sub prestigioso 
titulo scientiae criticae, ita ut dicamus: « Timeo danaos et dona ferentes ». 
Parcite audaciae meae. Inquam amicus Plato, amicus Cicero, sed magis amica 
veritas. Nam nos, ut aliquid dicam, obsequio debito et maxima gratitudine 
eos prosequimur qui extra et infra fines Ecclesiae studio scientifico incum- 
bunt, ut verbum Dei plenissime elucident. At nemo ignorat quod quidem 
sunt qui biblici vel biblistae dicuntur eodem modo quo Scipio vocabatur Afri- 

canus. Hic quia destruxerat Africam, illi vero biblici quia destruunt Scripturam 
Sacram. Dein errores non pauci grassantur in omni campo: theologico, phi- 
losophico, historico, sociali et politico. 

Audite quaeso: fuit professor quidam Scripturae Sacrae, qui aliis profes- 
soribus eiusdem disciplinae sic locutus est: « Oportet ut Scriptura Sacra ne 
subiiciatur episcopis in Concilio, quia ipsi de ea nihil intelligunt; unde si hoc 
fiat, actum est de critica biblica ». Et sic professores isti promoti sunt ad 
Ecclesiam docentem, et nos, fratres, regressi sumus ad Ecclesiam ignorantem. 

Venerabiles Patres, haec est differentia habita inter Encyclicam Pascendi 
dominicae gregis S. Pii X et Encyclica Humani generis et aliorum documen- 
torum Pii XII s. m., quia prima habuit cum virili pectore S. Pii X exercitus 
defensorum, dum e contra Encyclica Humani generis nec tantos nec validos 
invenit defensores. Propterea Pius XII i. m. invenit discipulos dormientes in 
horto, unde errores omni agmine deleto, omnibus finibus ablatis, facile cur- 
sum habuerunt et diffusionem; hinc vastatio ingens in qua, quae pro dolor 
dicta sunt in Concilio novum addunt fallace fermentum et novam errorum 
animationem. 

Venerabiles Patres, Dominus nobis dedit virgam vigilantem, virgam ocu- 
latam, scil. oculis plenam. Oculos igitur ne claudamus ut videntes non vi- 
deamus. 

Velim verbis uti quibus S. Bernardus ad Papam Eugenium III dirigebat 
in suis considerationibus: « Exi in agrum Domini et diligenter considera quan- 
tum de veteri maledicto silvescat tribulis et spinis; annosae veternosae arbo- 
res sunt. Ad quid hucusque occupant terram? Si ista cernis, puderit otiosam 
iacere securim. Ad exstirpandum egrediaris necesse est ». Hoc est certum, 
quod si ad unitatem vocare conamur Fratres separatos, evidens est quod 
prius restaurare oportet unitatem, quae si non labefacta, certe vulnerata est 
intra fines Ecclesiae. Fode parietem, dixit angelus Ezechieli, et vidit turpi- 
tudinem pessimam in pariete depicta. Nostris temporibus non est necesse 
fodere parietes Ecclesiae. Nam Ecclesia fines et parietes lucis habet. Omnes 
possunt videre in libris, in ephemeridibus, in scholis, ubicumque absque ve- 
lamine processus errorum. Monebat Gregorius VII, vindex libertatis Eccle- 
siae, integritatis fidei et sanctimoniae cleri, agonista plus quam maximus: « Est 
quidem in Ecclesia, qui etsi corpore videatur esse nobiscum, tamen corpore 
et animo contra nos est. Et est nequior hostis iste quam illi qui foris sunt 
et evidenter inimici ». Igitur recognoscere errores quae sparsim inveniuntur 
et eos sana doctrina refellere, est munus et officium nostrum pastorale cari- 
tate exercendum. Veritas aliquando odium parit, sed in hominibus bonae vo- 
luntatis est amor qui pacem gignit intellectus et cordis. Unde S. Augustinus 
inculcat: « Esto ergo bellando pacificus, ut eos quos expugnas ad pacis 
utilitatem vincendo perducas ». 

2. Cum autem extra Ecclesiam inspicimus ad unionem fovendam cum 
fratribus separatis, animadverto quod S. Pius X diserte et maximo vigore 
ostendebat in suis litteris quae asservantur in processu beatificationis, olim 



812 



ACTA CONC. VATICANI II — PERIODUS I 



missae ad cardinales archiepiscopos mediolanensem, florentinum et alios. Id 
est: melius est quod, si necessitas ferat, desit pax et frangatur caritas, sed 
firma maneat veritas principiorum. Erat quaestio de unitate et integritate 
doctrinae. In ore suo verba Ezechielis Prophetae: « Ecce liber, et in eo 
scriptae lamentationes et vaeh! », scil. non est malleus barbarorum, etsi nos 
malleare valeat plus quam ferrum, quod timendum sit, sed tralignatio idea- 
rum timescenda prorsus omnino' est. Et Summus Pontifex loannes XXIII 
qui de S. Pio X in quasi pervigilia Pontificatus sui orationem celebrativam 
pronuntiavit, diserte et clare non paucis documentis denunciavit. Unde ille 
posset dici de Pio illud quod Urbanus II et ipse mitis et mansuetudine ama- 
bilis de se adfirmavit relate ad Hildebrandum Papam: « De me credite sicut 
de beatissimo Pio: quidquid respuit respuo, quidquid damnavit damno, 
quae dilexit amplector! ». Et nos cum illo. 

3. Missionarii qui in extremis ignotis partibus versantur, inter paganos 
scil., nullam habentes notitiam christianismi, utique procedere debent gra- 
dualiter. At diversa missio habetur erga christianos separatos. Positio enim 
haec prorsus antitetica est. Protestantismus, generatim loquendo, est quasi 
pulverizatio christianismi, ita ut dicere possemus: quot capita tot sententiae; 
quot sententiae tot Ecclesiae. 

Catholicismus e contra maxime unitate gaudet, unum organismum vivens 
est: Corpus Christi Mysticum, Ecclesia scil. Christi. Haec unitas secundum 
constitutionem Ecclesiae quadruplex est: unitas doctrinalis, unitas hierarchica, 
unitas sacramentaria, unitas missionaria. Ecclesia catholica insuper non evo- 
lutioni subiicitur sicut protestantismus. De ea dici potest quod S. Augusti- 
nus dicebat de enigma temporis: « Ecclesia est praesens praeteriti, est praesens 
praesentis, est praesens futuri ». Non est codex rescriptus in quo per abrasio- 
nem novissimae paginae priora deleantur ut nova scribantur, nec interponitur 
scriptura in lineis anteactis, ita ut confusio babelica fiat. Ecclesia semper 
eadem est: apostolica, nicena, ephesina, tridentina, vaticana I et erit vati- 
cana II si Concilium nostrum unitatem celebrare posset faustissimam et opta- 
tissimam unitatem christianorum, per gratiam Spiritus Sancti quam plenam 
in oratione et studio exspectamus. 

4. Ne loquatur de unione cum fratribus separatis quasi catholici essent 
diaspora Ecclesiae quae ut vivat accommodare se debeat fratribus separatis 
quasi mutuando ab iis lumina. Ecclesia catholica de se luminibus nitens, a 
Christo omnia accepit. Procedendum est cum prudentia quae Dante noster 
describit sapienter cum tribus oculis in fronte ut videat scil. omnia tempora; 
insuper cum fortitudine, iustitia et temperantia: virtutes purpura indutae, 
scil. caritate, quae valde requiruntur in gubernatione Ecclesiae. 

5. In mea civitate salernitana quae Hippocratica appellatur ex antiqua 
perillustri schola medica, viget effatum hippocraticum quod S. Paulus, gen- 
tium apostolus, fortasse agnovit. Certe ipse illum suis verbis amplissime 
demonstravit et transtulit in descriptione organismi viventis mirabili analo- 

gia in descriptione Mystici Corporis: « Consensus unus, conspiratio una, 
consentientia omnia ». 

Hoc auspicium affero fratribus separatis et nobis: Ut unum simus. Quod 
ita sit, faxit Deus. 

Conclusio. Meo submisso iudicio unio in schemate proposita cum fra- 
tribus separatis, generatim et indiscriminatim sumpta, periculosa est. Regi- 
tur enim et efficitur irenismo qui, ut experientia docet, viam sternere potest 
interconfessionalismo vel syncretismo, et tandem indifferentismo religioso. Et 
erit error peior priore. 

Attamen dialogus cum fratribus separatis ne omittatur, immo foveatur 
a viris catholicis delectis, qui gaudeant firma fide, illuminata doctrina ut 
maxima caritate, non occultando veritates nec dissimulando errores procedant, 
sed integram doctrinam exponere valeant et orent ut ad unitatem fidei fratres 
separati, Deo adiuvante, perveniant. 

46 

Exc.mus P. D. IOANNES NUER 
Episcopus tit. Phatanensis, aux. Thebensis 

Aliqua adnotanda vellem super par. 52 schematis de Ecclesiae unitate. 
Prae ceteris sinatis me textum legere. 

1 . Textus. « Ut tandem omne dubium vel minus recta suspicio e medio 
tollatur, nemo existimare praesumat statum rerum orientalium in Ecclesia 
catholica in hodiernis adiunctis vigentem esse definitivum vel omnino immu- 
tabilem ita ut meliorem ordinationem suscipere non posset, nec in eo obsta- 
culum, quo reditus ad Ecclesiam catholicam impediatur, quaerat; siquidem 
disciplina ecclesiastica et ordo hierarchicus, secundum necessitatem a Sede 
Apostolica probatum, mutationem ac perfectiorem valent recipere formam, 
quae novis rerum adiunctis magis respondeat et orientalium dignitati et 
momento melius conferat ». 

2. Adnotationes. Iuxta exposita, duo adnotanda veniunt. Primum, et 
quidem laude dignum, positivam dispositionem eorum qui schema redege- 
runt respicit. Corde enim exoptant ut aliquando, fratrum non catholicorum 
unione peracta, Ecclesiae orientali antiqua iurisdictio, praecedentia atque 
dignitas omnino restituantur. Haec optima intentio, iterum dico, laudanda 
est. Nihilominus, huic primae adnotationi secunda adnotatio in uno excipit. 
Praeter enim bonam voluntatem, mallem in Concilio ipsius bonae voluntatis 
actuationem. Ita ut, id quod in voto paragraphus continet, hoc nos, et qui- 
dem nunc, ad actum mittamus. 

3. Emendatio. Hoc praehabito, ita paragraphum, emendatione auctam, 
clarius proponerem: « Patres Conciliares Ecclesiae orientali antiquam digni- 
tatem, eiusque patriarchis iurisdictionem et praecedentiam, quibus ab initio 
fruebatur, agnoscunt ». De cetero propositio haec, ut notum est, commis- 

sioni praeparatoriae exposita fuit et per universum orbem mediis communi- 
cationis divulgata. Ipsam nunc ausus sum iterum proponere hac ratione 
fultus: Quia concessio ante unionem facta, unionis obicem removet, ipsam- 
que unionem facilius accelerat. 

47 

Exc.mus P. D. MARIANUS OBLAK 

Episcopus tit. Flaviensis, aux. ladrensis 

Si isti secretariatui opportune videtur, haec tria vota proponendi licen- 
tiam humiliter peto. 

Ad fovendam sanctam unitatem omnium in Christum credentium humi- 
liter vobis haec tria vota propono: 

1. Apud Conferentias nationales episcoporum uniuscuiusque nationis ubi 
opus sit comitatus episcopalis christianae unitatis instruatur. 

Hi comitatus sub moderamine et subiectione pontificii secretariatus pro 
unione christianorum activitatem suam explebunt. 

2. Occasione disceptationis « de unitate Ecclesiae » Sancta haec Syno- 
dus in signum fraternae caritatis omnibus praesulis separatis salutem mittat. 

Eodem tempore Sacrosanctum Concilium votum suum exprimat ut etiam 
fratres separati comitatus unionis instruant. Tales comitatus cum nostris in 
caritate veritatis viam unionis sternent. 

Si omnes in Christum credentes moderno materialismo concorditer se 
opponunt, neminem latet, ipsos communes valores spirituales legis naturalis 
et positivae efflcaciori modo defendere posse. 

3. Denique propono ut in conclusione huius I sessionis Concilii prae- 
sentes Patres Conciliares Patribus quacumque ex causa absentibus fraternam 
salutem mittant. 

48 

Exc.mus P. D. RENATUS PAILLOUX 
Episcopus Arcis Rosebery 

Paucis verbis vos certiores facere volebam multos Patres Conciliares 
— praesertim inter eos qui in medio protestantium versantur et eis vitae quo- 
tidianae commercio necnon amicitiae vinculo coniunguntur — ardenter exop- 
tare ut aliud schema cito praeparetur, de Unione nempe christianorum sub 
speciali aspectu protestantium Ecclesiarum, ut a rev.mo Heenan hodie pro- 
positum est. 

Alia verba etiam dicere volebam de illis pernumerosis catholicis qui 
nomine tantum sunt catholici dum de facto ab omnibus fere religionis acti- 

bus et etiam a fide catholica longe absunt, et quos munus est nostrum pasto- 
rale ad unitatem Ecclesiae revocare. 

Sed ne patientia vestra abuti videar, haec concilio praesidentiae in scrip- 
tis tradam. 

Nonnulla iam dicta sunt, praesertim circa fratres nostros orthodoxos, et 
Deus scit quomodo nos omnes cupimus ut unio cum eis instauretur. 

1. Quoad fratres nostros protestantes nos, episcopi catholici, qui in 
medio eorum versamur et eis vitae quotidianae commercio necnon amicitiae 
vinculis coniungimur, aliud schema exspectamus, de unione nempe omnium 
christianorum, sub speciali aspectu protestantium Ecclesiarum. 

2. Nihilominus neminem latet multos, quin dicamus innumeros etiam 
catholicos, in universo orbe dispersos, nomine tantum catholicos esse, quippe 
qui de facto ab omnibus fere religionis actibus et etiam a fide catholica longe 
absunt. 

Nobis videtur quod multum prodesset si haec S. Synodus aliqua saltem 
diceret de mediis quibus illi nostri, infelices quidem, sed tam propinqui 
fratres, ad unitatem fidei et Ecclesiae et ad religionis exercitationem reduci 
possent. 

Inter innumeras causas, quibus haec defectio tam multorum hominum 
qui in Ecclesia catholica olim baptizati fuerunt, adscribi potest, fas sit mihi 
mentionem brevi facere de asperitatibus nostrae technicae aetatis, necnon 
de diris condicionibus vitae quibus pauperes et operarii laborant in omni- 
bus orbis partibus, non omissis eis regionibus, quae vulgo « emergentes » 
dicuntur. 

Quamobrem meam facio animadversionem quam feria IV elapsa rev.mus 
Dwyer in hac ipsa aula conciliari exprimere ausus est: « Pauperes, inquit, 
qui fame pereunt et illi omnes laboriosi homines qui anxietatibus vitae un- 
dique premuntur, ad hanc nostram Synodum oculos advertunt, ex ea optan- 
tes si quo modo tandem spes eis dari potuerit ut feliciores evadere possint, 
et eorum miseriis ad minimum reductis, facilius animas ad Deum convertant, 
qui est Pater omnium hominum, praesertim pauperum. 

3. Unum tantum punctum retineo, quod nomine archiepiscopi mei si- 
mulac meo proprio humiliter propono. 

Quando disceptationem supra schema constitutionis de fontibus revelatio- 
nis habuimus, arch. Hurley dixit unam radicem differentiarum fuisse quod 
Patres diversas sententias circa significationem verbi « pastoralis » habent. 

Disceptationes supra schema decreti de Ecclesiae unitate auscultans, pu- 
to radicem differentiarum opinionum — partim saltem — , in eo esse quod 
aliqui Patres graves misconceptiones habent circa notionem legis amoris et 
caritatis. 

Nam cum aliqui Patres de veritate tamquam de fundamento desideratae 
ab omnibus unitatis christianorum loquuntur, video eos ex aliqua diffidentia 
erga legem supremam Christi, scl. legem amoris et caritatis laborare. Patres 
illi forte putant eos, qui de spiritu amoris et caritatis loquuntur, fundamentum 

veritatis parvipendere, immo etiam forte praeparatos esse aliquid ex doetrina 
Christi oblivioni dare, ut unionem omnium Christianorum adipiscantur. Illis 
dico: tali suspicione iniuriam nobis fertis! Omnes enim scimus Iesum Chri- 
stum dixisse: « Si diligitis me, mandata mea servate » {Io. 14, 15). 

Scimus omnes christianos — catholicos et non-catholicos — Iesum Chri- 
stum diligere, certi sumus nullum esse christianum — catholicum vel non- 
catholicum — qui positive nollet mandata Iesu Christi servare, sed si nihi- 
lominus aliqui mandata eius non servant, illud maxima ex parte aut ex 
fragilitate humana, aut ex ignorantia, quid praecise sit mandatum Christi, pro- 
venire. Amor tamen Christi alios ad voluntatem Dei de die in diem perfec- 
tius implendam adducit, alios vero ad voluntatem Dei de die in diem perfec- 
tius cognoscendam. 

S. Paulus primam notam caritatis patientiam esse dixit: « Caritas patiens 
est, benigna est ... » (1 Cor. 13, 4). Patientia vero consistit in eo, quod ma- 
lum — non tantum physicum, sed etiam morale — , sine ira, sine odio, sed 
cum amore, cum vero amore toleramus. Huius patientiae exemplum optimum 
ipse Iesus Christus nobis dedit: in Actibus Apostolorum legimus discipulos 
Iesu paucis momentis ante Ascensionem Domini, post tot instructiones ab 
ipso Divino Magistro deditas, adhuc quaesivisse: « Domine, si in tempore 
hoc restitues regnum Israel? » (Act. 1, 6). Erant ergo in errore, aliquis forsan 
diceret eos opinionem haereticam circa naturam Regni Christi tenuisse. Chri- 
stus tamen hanc erroneam opinionem adhuc toleravit, non eos excommuni- 
cavit, neque anathematizavit. 

In unione christianorum quaerenda fundamentum veritatis fidei magni 
est momenti, sed et fundamentum amoris Christi maximi est momenti. Atten- 
datis bene, Patres Conciliares: Fundamentum veritatis fidei non parvipendo, 
fundamentum veritatis fidei revera magni esse momenti aperte profiteor, 
Legem tamen amoris et caritatis maximi esse momenti profiteor, quia non 
ego, sed S. Paulus dixit: « Si habuero omnem fidem, ita ut montes trans- 
feram, caritatem autem non habuero, nihil sum »!!! (1 Cor. 13, 2), et quia 
non ego, sed Petrus per os loannis Papae XXIII in allocutione ad nos initio 
huius Concilii habita sollemniter proclamavit: « Ubi regnat veritas, ibi lex est 
caritas »! 

[Subscripsit hunc n. 3 etiam Adam Kozlowiecki, arch. Lusakensis~\. 

49 

Exc.mus P. D. IOSEPH RABBANI 

Archiepiscopus tit. Nacolensis, adm. ap. Hemesenus Syrorum et Apamensis 

Permettez a 1'humble pasteur de Homs, ancienne ville chretienne de 
Syrie qui est fiere d'avoir donne au deuxieme siecle a 1'Eglise un de ses Pa- 
pes, Saint Anicet, de faire quelques considerations generales sur le schema 
de l'Unite. 

Ges considerations se resument en un mot: une charite sincere, effective, 
qui se traduit en actes, dans toutes nos relations avec les Eglises orthodoxes. 

Ces venerables Eglises, appelees par le Pape Pie XI, des parcelles d'or 
detachees de la roche d'or de 1'Eglise Universelle, possedent en effet, des 
tresors precieux de doctrine chretienne, c'est-a-dire 1'enseignement des Peres 
et des Premiers Conciles (Ecumeniques, tous les sacrements de 1'Eglise, la 
vraie devotion a la Sainte Vierge, et le temoignage authentique des ancien- 
nes liturgies. 

Quant aux differences de doctrine, elles se portent plutot sur des mots ou 
expressions dont le sens philosophique ou theologique n'avait pas ete pre- 
cise comme il le fut plus tard. 

Comment nous serait-il donc permis de les nommer des heretiques ou 
de les traiter en tant que tels, s'ils ne le sont pas formellement? 

Aussi ces considerations m'ont-elles amene a soumettre humblement aux 
veneres Peres Conciliaires les propositions suivantes: 

1. Faire le possible pour unifier le Cycle Pascal avec les orthodoxes, et 
s'il est difEcile d'arriver prochainement a un accord commun et definitif, 
laisser du moins a la Hierarchie catholique en Orient, la liberte de s'enten- 
dre avec les Eglises Orthodoxes pour une solution locale. 

(Cest la une question consideree par la masse du peuple chretien en 
Orient, de toutes confessions, d'une importance primordiale, de sorte que le 
premier jour ou fut annonce le concile, tous, catholiques et orthodoxes s'ecrie- 
rent d'une voix unanime: « Enfin nous allons feter ensemble, enfin 1'union 
va etre realisee »). 

2. Supprimer de nos predications, de nos catechismes, et de notre termi- 
nologie en general, toutes les fois qu'on fait allusion aux orthodoxes, ce qui 
choque leur sentiment comme les mots d'heretiques, de schismatiques, de 
convertis, etc. On ne peut imaginer jusqu'a quels resultats funestes, 1'indis- 
cretion de tels termes peut amener. 

3. Retrancher de la profession de foi, tout ce qui pourrait blesser leur 
sensibilite, comme une abjuration formelle d'anciennes erreurs, et se con- 
tenter d'une expression generale comme la suivante: « J'accepte tout ce 
qu'accepte 1'Eglise catholique, et rejette tout ce qu'Elle rejette ». 

4. Pour le bien des ames et afin de ne pas mettre obstacle a 1'union, 
il est necessaire de mitiger la legislation concernant la communication in sa- 
cris, comme par exemple, les prescriptions au sujet du parrain orthodoxe 
dans le bapteme, le mariage mixte, la forme canonique du mariage, 1'assis- 
tance aux prieres et ceremonies publiques, radmission aux sacrements des 
enfants acatholiques qui frequentent nos ecoles, etc. 

La raison en est que toute cette legislation, autrefois necessaire pour sauve- 
garder la foi et ecarter les scandales, ne convient plus aujourd'hui, et comme 
les causes qui Pont determinee, ont cesse, elle aussi, doit cesser. 

Ces propositions pourraient paraitre a certains quelque peu audacieuses, 



52 



818 



ACTA CONC. VATICANI II - PERIODUS I 



mais en verite elles ne le sont pas, puisqu'il ne s'agit pas de dogme ni de 
compromis dans le dogme, mais plutot de prescriptions disciplinaires qui, 
elles, peuvent evoluer ou etre modifiees, selon les circonstances. 

Or les circonstances actuelles exigent de pareilles modifications, si vrai- 
ment nous voulons faire des pas en avant vers 1'union. 

Ainsi nos freres en Christ sentiront par nos actes que nous les aimons 
reellement, que nous respectons leurs traditions, leurs coutumes, leurs an- 
ciennes liturgies, les prerogatives de leur hierarchie, et que nous n'envisageons 
pas enfin de les dominer mais de realiser le desir de Notre Seigneur qui vou- 
lait un seul troupeau et un seul pasteur. 

Et n'est-ce pas deja un fait bien encourageant que de voir aujourd'hui 
parmi nous les chers Observateurs orthodoxes et protestants qui represen- 
tent leurs Eglises respectives dans ce Saint Concile? Ils ne reconnaissent pas 
comme nous 1'autorite des Successeurs de Saint Pierre et pourtant nous avons 
la joie de les voir reunis avec nous sous la coupole de Saint Pierre. Puisse 
le Seigneur benir nos efforts communs pour aplanir la voie de 1'unite dans 
la charite, signe distinctif des disciples du Christ. 

50 

Exc.mus P. D. INNOCENTIUS RODRIGUEZ DIEZ 

Episcopus Conchensis 

Breviter dicturus sum, ne meis parvulis rebus tempus eximium teram, 
quo opus est vobis, sapientibus, ut vestra magna moliamini. 

Omnibus modis conclamatum est, naturam huius Concilii in primis pa- 
storalem esse, et congruenter huic indoli, satis fuit ut nonnulli Patres cense- 
rent aliquod schema hac conditione non esse praeditum, ut de eo sententia 
« non placet » daretur. 

Quae cum ita sint, non solum schemata pastoralia esse oportet, sed 
pastoralis etiam esse debet nostra ratio gerendi in Concilio Vaticano II. 

Qua de causa, ausim huic magnae frequentiae Conciliari, cum tractatum 
de unitate Ecclesiae aggredimur, sequentia vota suggerere: 

1. Cum effatum Iesu Christi sit « quodcumque petieritis Patrem in no- 
mine meo, dabo vobis », et in nomine eius petitur quidquid voluntati suae 
sanctissimae congruens est, ut unitas Ecclesiae, quia omnibus notum est illud 
orationis sacerdotalis « Pater, ut sint unum ... » propono igitur, ut omnes 
Patres Conciliares, manente huius schematis disquisitione, saltem uno die, 
sacrosanctum Missae Sacrificium ad hunc finem primarium litemus. 

2. Deinde ut ipso die ad sanctum Missae Sacrificium, tanti pretii impe- 
tratoris, mortificationem aliquam iungamus ut ieiunium, aut cruciatum, aut 
quamlibet corporis paenitentiam. 

3. Ut, per tempus quo schema tractetur, semperque in vita, verum enixe 
quaeramus, et caritatem iugiter colamus, qua Christi pax firmatur. 

Haec omnia considerari possunt media aptissima ad unitatem conse- 
quendam. 

Hoc, si vobis placet, fiat, fiat. 

51 

Exc.mus P. D. CAROLUS SABOIA BANDEIRA DE MELLO 

Episcopus Palmensis 

Auditis, quae a praestantissimis Patribus orientis patriarchis heri dicta 
sunt, necnon quae ab aliis sapientissimis Patribus prolata, interrogare nobis 
liceat, in quo praecise potestas patriarchatus consistat et constiterit. 

Ex his, quae de patriarchatibus orientalibus in optimis libris aliquando 
didici, deducere mihi placet: Patriarchatus Antiochenus et Alexandrinus, eo 
ipso quod episcopi utriusque civitatis originem suam a B. Petro Apostolo 
deducebant — Antiochenus directe; indirecte per B. Marcum Alexandrinus — , 
ex hac sola circumstantia ii plus minusve eam potestatem exercebant ac S. Pe- 
trus. Patriarchatus canonice est ergo participatio in Primatu Petri. 

Patriarchatus orientales sine ulla difficultate et dubio in tota Sancta Ec- 
clesia semper agnoscebantur et a Romano Pontifice acceptabantur. Ii, pa- 
triarchae scil. orientis, una cum patriarcha occidentis, Romano Pontifice, 
electionem suam inter se communicabant, ea sola differentia quod orientales 
confirmationem petebant, occidentalis vero nuntium tantum mittebat. Po- 
testas patriarchalis in se autem nihil aliud dogmatice erat, nisi translatio 
potestatis S. Petri in illos tres patriarchas, Romanum, Antiochenum, Ale- 
xandrinum. Postea venit ex rationibus, quae omnibus notis, politicis, pa- 
triarcha Constantinopolitanus. Propter praeexcellentiam Sanctae Hierosoly- 
mitanae Ecclesiae episcopus quoque Ierusalem gradum patriarchatus recepit, 
quin haberet iurisdictionem in alios. 

Patriarcha occidentis supremam quidem potestatem etiam in alios pa- 
triarchas et in eorum Ecclesias habebat. Orientales solummodo in sui ipso- 
rum ambitu patriarchatus; quem ambitum saltem cum tacita approbatione 
Romani Pontificis aliquando extenderunt. 

Nescio autem, num historiographia maiores luces in hanc quaestionem 
ultimis temporibus iecerit. Quapropter, ut schema recte a nobis iudicari 
queat, petere nobis iuvat, ut quis lucide quaestionem nobis exponat: quae 
fuit potestas patriarchae primis christianismi saeculis? quae ea nunc est? 
Etsi ex tota primaeva christianismi historia luculenter pateat, patriarchas 
orientis sub occidentali fuisse — ut demonstrat ipsa S. Clementis ad Corin- 
thios epistola, cunctus quoque contextus epistolae S. Ignatii ad Romanos, 
tertii Antiochenae Ecclesiae patriarchae — , attamen necesse mihi videtur, 
sciamus, quae sit nostris temporibus potestas illis attribuenda, ut inde aesti- 

memus, quid in nostro schemate melius fortasse exprimi debeat. Forsitan 
tota haec quaestio una cum potestate episcopali in Ecclesia coniunctim trac- 
tanda sit. 

Ex institutione patriarchatuum orientalium intellegitur, quomodo car- 
dinalatus in Ecclesia institui potuit. Si Ecclesia Christi — (nemo enim dicet 
B. Petrum eos directe instituisse) — , episcopos Antiochenum, Alexandri- 
num, Hierosolymitanum, postea ipsum Constantinopolitanum quoque (et nemo 
dubitat, quin, quando Moscovita ad Ecclesiam catholicam redibit, illum 
etiam), in Primatu S. Petri Apostoli participare facere quivit, potuit quoque 
ad alios idem aliquantulum transferre. Ut videmus etiam in archiepiscopis, 
quando iuxta canones de sententiis suorum Suffraganeorum iudicat. Et cum 
cardinales quasi ad latus Summi Pontificis stent, bene comprehenditur eos 
natura rerum super episcopos constitui, etiam si hoc nobis nec semper nec 
ubique placuerit, ut videtur in vitis quoque Sanctorum, e. g. B. Bartholomaei 
a Martyribus, arch. Braccarensis et omnium Hispanarum primatis, in Concilio 
Tridentino. 

52 

Exc.mus P. D. HILDEFONSUS M. SANSIERRA 
Episcopus tit. Oriensis, aux. S. loannis de Cuyo 

1. Adaequata distinctio facienda est quoad verba unitas et unio. 

2. Respectu n. 13, cuius titulus Media supernaturalia: amplius patere 
debet; et adhaerendo voto cuiusdam exc.mi Patris Concilii qui manifestavit 
fieri orationem quandam ab omnibus christianis frequenter recitandam, pro- 
pono ut commendetur oratio pro Ecclesia in Didache iam ordinata, nempe: 
« Memento, Domine, Ecclesiae tuae ut eam liberes ab omni malo et in 
amore tuo illam perficias: collige eam a quatuor ventis sanctificatam in Re- 
gnum tuum, quod ei parasti: quoniam tua est virtus et gloria in saecula. 
Amen » (cf. Didache, Publicazione in cinque lingue. P.G.M.R. s. i. ... 1910. 
Pag. 59, X, 5). 

53 

Exc.mus P. D. ANTONIUS SANTIN 

Episcopus Tergestinus et Iustinopolitanus 

Schema decreti de Ecclesiae unitate mihi placet; afflatum habet evange- 
licum, iura et officia, quae in hac materia ad filios Ecclesiae et ad fratres sepa- 
ratos pertinent, profert, modum indicat quo isti fratres suum locum in 
communi Domo cum honore capere possunt, ubi dilectionem invenient fra- 
trum, qui eos flagrantissime exspectant. Adsunt in decreto sensus et notiones 
qui accuratius sunt explanandi, verba quae mitigatione indigent; de quibus 

alii iam abunde dixerunt. Quod etiam animum meum percellit, et mihi vide- 
tur tanto fini nocere, est incongruens separatio argumenti de quo partim 
in hoc partim in altero schemate de oecumenismo, agitur. Praeferrem has 
esse duas partes eiusdem schematis diligenter et sapienter accommodatas. 
Minores difficultates et haesitationes inter ipsos fratres separatos exori- 
rentur. 

N. 35 respicit defensionem communis patrimonii christianae civilitatis 
non solum in religione, sed etiam in modo et ratione vivendi sociali et civili, 
in litteris, in artibus, in oeconomia, in re politica. Ad hanc communem de- 
fensionem Oecumenica Synodus omnes qui Christi nomine gloriantur, exhor- 
tatur. Oportet post verba « patrimonium christianae civilitatis » omnia omit- 
tere, quia non possumus aciem communem constituere pro tuendis litteris, 
artibus, oeconomia et politica nationum, utique vero contra gliscentem athei- 
smum et materialismum in doctrina et in vitae usu. 

Liceat mihi nunc memorare hoc quoque spectare Concilium, nostram 
scil. spiritualem renovationem nostramque sanctificationem, ut ex refulgente 
vitae Ecclesiae splendore separati fratres ad eam melius conspiciendam invi- 
tentur et, gratia Dei operante, ad unionem tandem perveniant. Nec res est 
parvi momenti, sed ad media principaliora pertinet. Quod quidem signifi- 
catur in n. 17, qui christifideles ad hoc adhortatur. Quare vero solummodo 
christifideles? Omnibus et imprimis nobis episcopis et sacerdotibus et religio- 
sis haec oportet fervida dirigatur invitatio. Copiose, ardenter, erudite dispu- 
tatum est de mediis aptis ad obtinendum optatum finem. Humiliter, sed 
plene compertus ex longa experientia audeo dicere: Nos episcopi anteire 
debemus in virtute, et nobiscum sacerdotes. Hoc sane erit auxilium oecume- 
nice efficacius, cum ratione gratiarum quae a Deo nobis affluent, tum ratione 
exempli sanctioris vitae, quod ipsis praebebimus. Confessiones ore et scrip- 
tis patefactae eorum qui in sinum Ecclesiae reversi sunt et quotidiana nostra 
experientia hoc salutare medium confirmant. 

Haec mediocritatis aura, haec ad commodiorem vitam propensio, hoc 
poenitentiae languens studium, haec mentis evagatio, quae a mundi rumore 
et fucis paritur, bonum testimonium Christi in Ecclesia non reddunt nec talis 
taepida vita studium propius accedendi in separatis alit, nec sane ipsa, ut 
sanctorum mores et opera, est ignis emicans ad regendum cursum eorum qui 
sunt in via. Nos anteimus, fideles nos sequentur. Novus tum orietur virtu- 
tum fervor in Ecclesia, ipsaque in pastoribus et in commisso grege resplen- 
debit. In mea dioecesi variae exstant religiones et confessiones religiosae; 
expertus sum vitae sanctitatem sacerdotis facilius et efficacius movere alia- 
rum religionum et confessionum fratres eorumque sollicitam excitare reve- 
rentiam. Inde colloquia, indeque, caritate, animi probitate et Dei gratia, non 
raro pax, in Christo et in Ecclesia. Quod pro singulis valet, valet etiam pro 
inceptis oecumenicis de quibus est sermo. 

Humiliter ergo rogo ut in hunc sensum mutetur et amplietur ille nu- 
merus schematis. 

54 

Exc.mus P. D. VICTOR SARTRE 

Archiepiscopus tit. Beroensis 

Post ea quae dicta sunt, nihil addam de meritis et defectibus sche- 
matis. 

Tantummodo quaedam verba afferam de quaestione non parvi momenti, 
nempe de apostolatu missionario ut stimulo ad unionem fovendam. Pag. 262, 
sub n. 35, schema loquitur de necessitate defendendi commune patrimonium 
in rebus divinis et humanis, cum illud in periculum adducatur sub influxu 
materialismi et atheismi. Haec defensio ut patet exigit unionem mentium 
et voluntatem omnium christianorum. 

Sed ulterius mihi videtur progrediendum, recolendo scilicet in nostro 
schemate gravissimum debitum seu officium missionale. Nonne oecumenismus 
apud christianos separatos initium cepit ex scandalo divisionis in terris mis- 
sionum? Nonne adhuc hodie desiderium unitatis ex hac consideratione mis- 
sionali et difficultatibus ex divisione ortis saepe efficaciter nutritur? 

Quamobrem meo humili sensu haec urgentissima necessitas et valde actua- 
lis obligatio Evangelium universo mundo annuntiandi omnino in mentem 
revocanda est ad unitatem citius attingendam. 

Hodie nullum est dubium quin obligatio fidem christianam propagandi 
apud gentes innumeras quae Christum ignorant motivum sit aptissimum 
ad zelum missionarium stimulandum. « Caritas Christi urget nos ». Haec 
Pauli verba quae nosmetipsi in nuntio conciliari adhibuimus non debent 
inania remanere non solum apud nos sed apud fratres orientales separatos. 

Unde, venerabiles Patres, vobis proponere mihi liceat ut sub n. 35 para- 
graphus nova addatur quae sic sonare possit: 

« Cum ex una parte Dominus Noster Iesus Christus omnibus pastoribus 
praeceperit ut eant docentes omnes gentes ... et ex alia parte plerique homi- 
nes adhuc in tenebris degant verumque Deum attrectare nequeant, caritas 
Christi nos omnes baptizatos et imprimis pastores urget ut in mundum uni- 
versum simul euntes fidem christianam, spem communem aeternae vitae nec- 
non caritatem qua Deum et proximum diligere debemus, viribus unitis et 
communi actione, omni creaturae praedicare valeamus ». 

55 

Exc.mus P. D. NILUS NICOLAUS SAVARYN 
Episcopus Edmontonensis Ucrainorum 

Multa et praeclara de orientalibus in schemate de Ecclesiae unitate 
scripta sunt. 

In schemate Ut omnes unum sint pergratum est legere de desiderio Con- 
cilii conservandi omnes traditiones, consuetudines, caeremoniasque propter 
augustam antiquitatem, praeclarum ornamentum omnis Ecclesiae et affir- 
mationem divinae unitatis catholicae fidei. 

Immo, in futurum perfectio status orientalium Ecclesiarum promissa 
est, quia legitur: « Ut tandem omne dubium vel minus recta suspicio e medio 
tollatur, nemo existimare praesumat statum rerum orientalium in Ecclesia 
catholica in hodiernis adiunctis vigentem esse definitivum vel omnino im- 
mutabilem ita ut meliorem ordinationem suscipere non posset ... ». 

Hoc schema mihi videtur et irenicum et oecumenicum et plenum veri- 
tatis in caritate esse. 

Ideoque illud personaliter mihi placet. 

Una tantum mihi imponitur animadversio. Schema ex parte principio- 
rum videtur unum ex optimis. Ex parte practica autem, quoad conatum uni- 
tatis ecclesiasticae in dubium verti potest. Principia, sine eorum sanctione, 
non observantibus, parvi pendentibus et transgressoribus, parvum prosunt. 
Historia est plena lamentabilium exemplorum. Hodierna experientia etiam 
multa desiderata secum fert. Pro futuro autem, sine sanctione efficaci, ubinam 
est provisio, securitas, guarantia, ne isti tristi casus repetantur? Non obstante 
sollemnibus promissionibus prolatis a Summis Pontificibus, ab Oecumenicis 
Conciliis, conventionibusque cum particularibus ecclesiis, teste historia et 
hodierna experientia, fuerunt, sunt, et non exclusum est, quod etiam in 
futuro transgressores horum principiorum esse possunt, qui e falso zelo, 
aemulatione, indebito proselytismo, imbuti sua mentalitate et suis opinio- 
nibus propriis proferre possunt, quod: « fides plus valet quam ritus »; « ri- 
tus est pro provectioribus non vero pro parvulis »; « melior est conditio possi- 
dentis ». Necessaria omnino esse videtur in hisce rebus pro futuro quaedam 
provisio efficax quoad reconciliationem orientalium, restaurationem unionis 
et unionem cum Sede Petri. 

Unio, renovatio, reconciliatio omnium christianorum est tanti momenti 
ut ad eam assequendam, salva fide, omnia consecranda sint. Ideoque mea 
propositio: in pag. 267, post n. 52, provisio cum sanctione efficaci inserenda 
est, hoc vel simili modo: « Unusquisque transitus a proprio ritu ab hoc 
Sacrosancto Concilio reprobandus est, sive ex propria ignorantia sive indu- 
stria aliorum fuit, nisi ex indultu Sanctae Sedis fit; et talis transitus contra 
vigentem legem est; ideoque, etsi ab immemorabilibus temporibus factus 
sit, irritus et invalidus est ». 

56 

Rev.mus P. D. AEMILIUS SCHOT 

Praepositus generalis Barnabitarum 

Pag. 253, par. 7. Omnia bene videntur dicta de unitate Ecclesiae indivi- 
sibilis deque necessaria communione cum cathedra Petri. 

Attamen in optatis est ut ampliori loco et mentione exponatur quaedam 
sacralitas ac sanctitas obiectiva hierarchiae orientalis, etiam in schismate. 

Exstant enim Ecclesiae orientales, etiam post schisma, membra Corporis 
sacri non omnino mortua, si vera sint (et sunt) quae dicuntur par. 9, et 
praesertim si verum sit (et est) sacramenta et characteres sacros valide con- 
ferri in Ecclesia orientali (cf. par. 51, pagg. 266-267). 

57 

Exc.mus P. D. CESLAUS SIPOVIC 
Episcopus tit. Mariammitanus 

Quo loco inter constitutiones vel decreta huiusce Concilii schema de 
Ecclesiae unitate ponatur, an scilicet ad schemata de Ecclesia et de Oecu- 
menismo adiungatur an separatim, mea humili sententia res est minoris mo- 
menti. Liceat tamen mihi in eo insistere quod hac in materia plurimum 
refert, nempe ut schema emendationibus minoribus peractis integrum per- 
maneat. 

Schema propositum placet has ob rationes: 

1. Quia respicit solos orientales, et hoc habet magnum momentum. 
Etenim hoc modo et solo hoc modo Concilium Oecumenicum suam particula- 
rem considerationem et aestimationem erga Ecclesias orientales separatas 
ostendere potest. 

Neminem offendere debet veritas etsi tristissima quod inter catholicos orien- 
talesque ex una parte et fratres separatos protestantes ex alia parte differentia 
est nimis magna. Differentia haec patet in doctrina de iustificatione, de 
sacramentis, in veritatibus de B.ma Virgine Maria, de Sanctis. In comperto 
etiam nobis omnibus est numerus magnus confessionum protestantium 200 
excedens. Difficile mihi videtur tale et unicum schema proponere, quod 
nostris in circumstantiis omnibus christianis in unione fovenda adiutorio sit. 
Propterea non approbando propositum nobis schema Concilium nostrum oc- 
casionem perderet sibi oblatam ostendendi benevolentiam sinceram Eccle- 
siae catholicae erga orientales. 

2. Placet hoc schema quia in eo doctrina de Ecclesia ita proponitur, 
ut fratres separati orientales clare intelligere possint mentem nostram seu 

positionem nostram circa separationem hodie existentem et circa reconcilia- 
tionem in futuro obtinendam. Velim attentos reddere venerabiles Patres ad 
nn. 5 et 6 in pag. 252. Ita in n. 5, linn. 14 et 15 legitur: « Super apostolos 
Ecclesia aedificatur tamquam super fundamentum ». En principium collegia- 
litatis! In n. 6 fortiter asseritur de Christo capite Ecclesiae omni modo, in 
omni ordine, sub omni respectu. Haec est locutio non solum familiaris fra- 
tribus separatis orientalibus sed est eadem aequalis usitatae ab eis tum in 
libris theologicis tum in praedicatione pastorali. Iste modus veritatem prae- 
sentandi de primatu Petri eiusque successorum mea experientia est magis 
efficax et respondens desideriis dissidentium. 

3. Placet hoc schema quia media ad reconciliationem obtinendam in eo 
proposita longe stant tum a proselytismo, a quo fratres separati abhorrent, 
tum a falso irenismo quem ipsi sicut et nos respuunt. 

4. Placet hoc schema quia modi in eo propositi ad reconciliationem 
tum individualem tum collectivam actu perficiendam non tantum cum liber- 
tate individuali et iure Ecclesiae catholicae conveniunt sed etiam absque du- 
bio assensum dissidentium obtinere possunt. 

Concludo: Si ergo aliquid in hoc pulcherrimo schemate minus recte 
dictum est, corrigatur; si quid nimis aspere aut nimis auctoritative, emen- 
detur; si quid nimis longum, abbrevietur; si quid deest addatur, sed iterum 
enixe rogo vos, Patres venerabiles, ne omittatis hoc decreto vestrum et om- 
nium catholicorum particularem attentionem et affectum erga orientales ma- 
nifestare. 

Decretum nobis propositum exaratum est a viribus omnium Rituum orien- 
talium ac a peritis Ritus latini. Liceat mihi etiam addere, quod nonnulli mem- 
brorum commissionis praeparatoriae « Pro Ecclesiis orientalibus » qui in 
schemate a nobis laudato apparando partem habuere, iam ab annis apud 
fratres separatos operae unionisticae et apostolicae dediti sunt atque expe- 
rientia haud spernenda pollent. 

58 

Exc.mus P. D. ANTONIUS TEDDE 

Episcopus Uxellensis et Terralbensis 

Liceat et mihi aliquas animadversiones scriptis humillime mandare quoad 
schema de Ecclesiae unitate - Ut omnes unum sint. 

Schema nostrae considerationi propositum, ut prorsus iacet cum, mea 
humili sententia, veritatis claritate in caritate perspicue eluceat atque in veri- 
tatis claritate feliciter caritate pastorali perfusum sit, mire mihi placet. 

A n. 1 ad n. 11 merito ac peropportune ut colloquium cum fratribus no- 
stris orientalibus separatis aptius instituatur, proponuntur veritates theolo- 
gicae seu fundamenta fidei catholicae atque actuosus ac constans amor Eccle- 
siae catholicae erga fratres nostros orientales separatos, quos, etsi « per iniu- 

riam temporum et fragilitatem hominum » ab auctoritate Vicarii Christi se 
subtrahentes in partes secesserint, aperta fraterna caritate in hac Sancta 
Oecumenica Synodo omnes nos prosequimur. 

Unio christianorum, etenim, non fit tacendo veritates quae aures alterius 
partis fastidiant nec integritatem doctrinae catholicae pessundando. Bene in 
schemate, in pag. 258, n. 22, dicitur: « Caveant tamen theologi et qui uni- 
tati Ecclesiae adlaborant ne falso irenismo quodam ducti, doctrinam catho- 
licam ita conforment vel quodammodo accommodent doctrinis dissiden- 
tium, ut puritas doctrinae catholicae eiusque claritas detrimentum patiatur 
vel eius sensus genuinus et certus obscuretur ». 

In hac aula conciliari anxia admiratione quandam sententiam passim 
audivimus, quae catholicam visibilem unitatem Ecclesiae catholicae ac magi- 
sterium summum et infallibile a Christo solemniore modo Petro eiusque Suc- 
cessoribus concessum minui videbantur. 

Caritatis causa, opinari malo verba non bene oratoris animum retulisse. 
In Christi ovile, etenim, per ostium veritatis, animo aperto ac ideo iucundo, 
ingredi necesse est. 

Utraque ex parte, historicis praeiudiciis abiectis ac animi intolerantia, in 
caritate Christi devicta, « caritate fraternitatis invicem diligentes » (Rom. 12, 
10), congredi necesse est. 

His attentis, quae in n. 31 dicuntur a lin. 18 ad 24 aptius concinnanda 
videntur. 

A n. 12 usque ad finem, attamen, cetera vere urgente caritate Christi 
enixe dicta esse mihi videntur. 

Ad conclusionem versus, mihi liceat aliquam animadversionem quoad 
n. 40 proponere. 

In n. 40, pag. 264, optime sacros ministros haec S. Synodus adhortatur 
ut ad tantum negotium, id est ad unionem omnium christianorum fovendam, 
parati accedant. 

Ne autem de ratione tantum technica, ut aiunt, cum sacris ministris 
haec S. Synodus in re tanti momenti agere videatur, hanc propositionem, post 
ultima verba n. 40, addendam humiliter propono: « Clerici autem, ac Reli- 
giosi, in Ecclesia catholica saluti animarum incumbentes, meminisse, in ca- 
ritate Christi, velint se ad fratrum separatorum in Ecclesiae catholicae ovile 
reditum, si vitae sanctitate ac salutis animarum zelo, omnibus quae huius 
mundi sunt posthabitis ac contemptis, constanter eluceant, valenter, B. M. 
Virgine adiuvante, cooperaturos esse ». 

Haec S. Oecumenica Synodus, igitur, Summi Pontificis Ioannis XXIII 
amabili ductu, colloquium in caritate cum fratribus orientalibus separatis 
iniit. 

Omnipotens Deus B. M. Virgine intercedente, et ex utraque parte bona 
voluntate cooperante, opus perficiet. 

59 

Exc.mus P. D. GREGORIUS B. VARGHESE THANGALATHIL 

Archiepiscopus Trivandrensis Syrorum Malankarensium 

Audiatur hic etiam vox Ecclesiae Malankarensium, quae inter omnes mi- 
nima est. Loquor non ut doctor, sed ut pastor, qui aliqualem habuit experien- 
tiam in apostolatu unionis. Natus in Ecclesia orthodoxa, iuvenis, receptus 
sum in Ecclesia catholica. Pergratum mihi est vobis indicare, quod per gratiam 
Dei et per auxilium catholicorum, praesertim de occidente, magno cum fructu, 
inter confratres meos exerceo apostolatum unionis. In Ecclesia Malankaren- 
si, per opera illustrissimi archiepiscopi Mar Ivanios, piae memoriae, aliorum- 
que episcoporum, circiter triginta inter annos, plusquam centum millia or- 
thodoxorum communionem adepti sunt cum Sede Apostolica. Pluries millia 
nunc quotannis in Ecclesiam recipiuntur. 

Orthodoxi in India, una cum aliis christianis acatholicis, magno cum fer- 
vore, magna cum spe, susceperunt nuntium de Concilio hoc, cuius inter prae- 
cipua munera, ipsi considerant, viam sternendi ad unionem omnium christia- 
norum. Spero, quod saltem in secunda sessione Concilii, aliqui ex his ami- 
cissimis viris, inter Observatores, in hac aula sedeant. 

Mihi quidem persuasum est, venerabiles Patres, quod, Spiritu Sancto sic 
hominum corda movente, tandem aliquando, novum tempus advenisse, quan- 
do serie incipiatur opus praeparandi viam ad reconciliationem fratrum nostro- 
rum dissidentium cum Ecclesia Dei, una et sancta. Item, cum omnibus corda- 
tis viris, existimo Summum Pontificem nostrum Ioannem, missum esse a 
Deo, ut praecursorem, magnae et pretiosissimae huius reconciliationis. Quod 
ad nos, parum refert an fiat haec reconciliatio ut individuorum an ut coe- 
tuum; hoc relinquamus Deo, Spiritus ubi vult spirat. 

Schema nostrum est primo et principaliter expressio nostrae benevolen- 
tiae et amoris erga Orientales fratres dissidentes. Item est exhortatio ad 
omnes catholicos ad opus unionis, Deo adiuvante, perficiendum. Schema mihi 
placet. 

Unum tantum addere velim. Schema, inter media supernaturalia, dicit 
de oratione multoties, optime quidem. Mihi etiam maxime placuit, quod de 
oratione quadam communi, locutus est beat.mus patriarcha Chaldaeorum. In- 
ter omnia tamen media supernaturalia unum, efficacia sua, omnibus aliis ex- 
cellit: poenitentia iuncta cum oratione. Etiamsi aliquomodo insinuatur in 
schemate de poenitentia, duco maxime opportunum fore, ut explicite et ex 
consulto sermo fiat, in hac exhortatione ad populum Dei, de poenitentiam 
agendo, et quidem indicare quaedam in particulari. Ad dissidia inter chri- 
stianos maxime applicari possunt verba Domini: hoc genus in nullo potest 
exire, nisi in oratione et ieiunio. Meminisse iuvabit etiam monitionem Ioelis: 
Nunc ergo dicit Dominus, convertimini ad me in toto corde vestro, in ieiu- 

nio, et in fletu, et in planctu ... Inter vestibulum et altare plorabunt sacerdo- 
tes, ministri Domini, et dicent: Parce, Domine, parce populo tuo, et ne 
des hereditatem tuam in opprobrium ... ». Adaptari posse videntur etiam 
verba Domini, ad nostram aetatem: « Poenitentiam agite; appropinquavit 
enim tempus magnae reconciliationis ». 

60 

Exc.mus P. D. FELICISSIMUS STEPHANUS TINIVELLA 

Episcopus tit. Canensis, coad. Taurinensis 

Nn. 1-7, pagg. 251-253. Si dica piu chiaramente che non si da che un'unica 
Chiesa, con un duplice stato, celeste e terrestre, e, nel suo stato terrestre, 
con una duplice possibile appartenenza, da parte dei soggetti, imperfetta o 
perfetta. II motivo fondamentale e: non si da che un unico battesimo, che, 
validamente amministrato da non importa chi, inserisce nelPunica Chiesa 
di Cristo. 

N. 10. (Vestigia unitatis), pag. 254. Si indichino gli elementi comuni 
fondamentali: battesimo, grazia santificante e virtu infuse, inabitazione delle 
Persone divine, orientamento verso la visione intuitiva, appartenenza al 
Signore Gesu, ecc. Per conseguenza non si dichiari che « non certe eodem 
modo ad eandem Ecclesiam invisibilem et caelestem vere pertineat » (par. 7), 
o che « ab Ecclesia vera quodam modo alienos non esse » (par. 9), ma, posi- 
tivamente, si dica come da questi elementi comuni derivi una vera apparte- 
nenza alPunica Chiesa, qualunque sia poi la registrazione visibile (cattolica, 
ortodossa o protestantica) di questa appartenenza. 

N. 9 (Damna ex divisione), pag. 254. « Quidquid est de salute individuo- 
rum ». Un'espressione del genere (come quella sopra riportata dal par. 9) 
forse non produrra buona impressione sui fratelli separati. Non si evada la 
questione, ma si dica positivamente qual e il pensiero cattolico al riguardo. 

Tenendo conto che « finis supernaturalis est unicus finis ad quem, etiam 
post peccatum, homo ordinatus manet » (schema constitutionis dogmaticae 
de deposito fidei pure custodiendo, par. 39, pag. 52) e che qui si parla della 
unita della Chiesa, sembra non si possa evitare la piu ampia questione sul- 
1'appartenenza alla Chiesa di quanti pongono, con 1'aiuto della grazia attuale, 
un vero atto di fede (secondo Hebr. 11, 6) ed un conseguente atto di carita 
soprannaturale (= battesimo di desiderio). 

N. 14 (57 ergo ad tollendum lamentabile discidium quod a saeculis inter 
Ecclesiam catholicam et Ecclesias orientales invaluit...), pag. 255. Dopo 1'esor- 
tazione del par. 12 rivolta a tutti i cristiani si passa improvvisamente, senza 
motivazione apparente, ad un trattamento preferenziale per le Chiese orien- 
tali, in quasi tutti i paragrafi successivi, fino al termine dello schema. Un tale 
passaggio improwiso puo essere tanto piu inopportuno nei riguardi dei fra- 

telli separati protestanti, in quanto ha luogo nel contesto dei mezzi sopran- 
naturali per ottenere una riunione generale. Un diverso trattamento dei fra- 
telli ortodossi deve indubbiamente aver luogo; ma se ne indichino chiara- 
mente i motivi. Si potrebbe, alPuopo, anticipare opportunamente il par. 48, 
aggiungendovi (Unitatis) cum oriente... 

II fondamento dogmatico ecclesiologico del presente schema dovrebbe 
essere allargato ed arricchito con altre considerazioni che interessino piu di- 
rettamente i fratelli separati protestanti. Per esempio: Incarnazione di No- 
stro Signore Gesu Cristo in rapporto ai sacramenti ed alle istituzioni visibili 
permanenti ecclesiastiche; presenza di Cristo e amministrazione che ne vien 
fatta attraverso i vari ministeri; causalita principale, ma non esclusiva di 
Dio e della sua grazia redentiva, ecc. 

61 

Exc.mus P. D. ANTONIUS VARTHALITIS 

Archiepiscopus Corcyrensis-Zacynthiensis-Cephaloniensis 

Quam vivide experimur in hac aula conciliari magnitudinem atque pul- 
chritudinem Ecclesiae catholicae! Episcopi ex omni gente lingua et natione 
congregati, quam mirabilem securitatem sentimus ex nostra unione ad in- 
vicem et cum Vicario Christi. 

At vero agnoscimus et alias Ecclesias esse, alios christianos, alios fratres, 
qui hic praesentes non sunt, quia ab Ecclesia Romana separati. De quorum 
absentia omnes nos dolemus, de illis semper solliciti, ita ut in omnibus fere 
disceptationibus, Patres emendationes petant et additiones, ut foveatur unio 
christianorum omnium. 

Ut assequamur illum finem, omnibus nobis tam expetendum, num quid 
amplius non possumus facere? Equidem arbitror nos aliquid eximium posse. 
Sicut enim superbia et cordis durities separationi favent, ita humilitate et 
caritate unio promovetur. Quod mirum non est: nam ad assequendum ut 
omnes unum sint, Christus non vi et potentia usus est, sed dilectione et hu- 
militate crucis. 

Hac via, quam Christus ostendit, nonne nobis eundum est? Quam ob rem 
hoc votum augusto vestro coetui demisse audeo proponere. Nuntium scriptum 
mittat haec Sancta Synodus, nuntium amicalem et fraternum, caritatis et 
humilitatis plenum, omnibus nostris fratribus adhuc nobis non plene coadu- 
natis. Pronuntiemus illos fratres in Christo; dicamus nos de absentia eorum 
dolere, pro eis orare et petamus ab eis ut nobiscum orent. Simulque exhor- 
temur catholicos et acatholicos ad orandum et laborandum ut tandem fiat 
inter nos omnes haec unio quam Christus nocte suprema desideravit et pro 
qua oravit. 



830 



ACTA CONC. VATICANI II - PERIODUS I 



Et cum unio christianorum omnium praeparanda sit unus ex praecipuis 
flnibus huius nostri Concilii, si vobis videtur, venerabiles Patres, peto humi- 
liter, ut hic nuntius quasi fastigium sit huius primae sessionis. 

62 

Exc.mus P. D. PETRUS VEUILLOT 

Archiepiscopus tit. Constantiensis in Thracia, coad. Parisiensis 

Hoc schema, quod ad rem tanti momenti in hac Sacra Synodo pertinet, 
et profunditate doctrinae et spirituali unctione singulari modo emicat. Na- 
turam Ecclesiae magna cum perspicuitate illustrat et ad eam magis diligen- 
dam suaviter allicit. Ideo valde probandum est et in omnibus suis partibus 
retinendum. 

Animadversiones generales: 

1. Videntur fortasse relatores ecclesias, ut dicunt, orthodoxas modo fere 
exclusivo in mente habuisse et protestantibus congregationibus tantum in 
raris casibus alludere. Haec autem, si in doctrina fidei maiori hiatu plerum- 
que ab Ecclesia Romana certe dividuntur, non parva tamen ad unitatem pro- 
pensionis testimonia exhibent. Itaque non videtur opportunum tantam disso- 
ciationem in hac quaestione inter acatholicas ecclesias urgere, quod facile 
apparet quibusdam ut aliqua machinatio. 

2. Optandum est aliqua principia de modo agendi catholicorum cum 
acatholicis ad fovendum simul et regendum oecumenicum impetum schemati 
adici (vide Monitum S. O.). 

De particularibus rebus quaedam animadvertenda sunt: 

In n. 11, pag. 254, linn. 33-34, verba: « Numquam ab opere cessavit... » 
affirmationes nimis absolutas continere videntur. Si enim verum est mentem 
Ecclesiae erga unionem semper eamdem esse, non pari modo ad hanc unio- 
nem efHcaciter promovendam omnibus aetatibus media adhibita sunt. 

In n. 16, pag. 256, lin. 24. Non videtur opportunum in hoc schemate 
verbo « mediatione » uti. Hoc verbum enim, de Beata Virgine adhibitum, 
multorum acatholicorum aures offendit, quippe quod videatur confusionem 
instituere posse cum mediatione Christi. Facile est, ad hanc difficultatem 
removendam, eamdem doctrinam aliis verbis exprimere, v. g. « intercessione » 
aut « advocatione ». 

Ad n. 35, pag. 262, linn. 13-30. Hoc caput aliquam pugnacitatem sapit 
quae, etiamsi iustificatur erga tenebras et principem tenebrarum, non con- 
gruit caritati evangelicae erga personas humanas, etiam erroribus illigatas. 
Nonne etiam periculum est hanc spiritualem pugnam a quibusdam false in- 
telligi ut aliquam « cruciatam » christianarum nationum adversus populos 
qui sub iugo communismi laborant. 

Ad n. 46, pag. 265, linn. 19-30. Valde optandum hanc « congregationem 
virorum peritorum » a Patribus Sacrae Synodi instanter commendari. 

63 

Exc.mus P. D. HERMANNUS VOLK 
Episcopus Moguntinus 

Infrascriptus ad schema de Ecclesiae unitate quaedam, quae se expositurum 
esse annuntiaverat, discussione terminata autem in aula conciliari noniam 
proponere potuit, scripta tradit, ut regestis inserantur et labori commissionis 
usui esse possint. 

Schema placet in sua tendentia generali, et quia conceptum est ex mente 
Sacrae Scripturae. Quaedam autem annotentur, primo ad schema in genere. 

1. Videtur schema carere recta proportione partium ad invicem. Cum 
in aula Concilii dictum sit partem primam, inde a n. 1 usque ad n. 12, non 
esse momenti principalis, propria schematis materia in iis videnda est, quae 
de mediis unitatis tractant, inde a n. 13 usque ad n. 49. Quibus numeris 
plura connumerantur, quae valde diversi sunt generis et momenti: media 
supernaturalia, theologica, liturgica, canonica seu disciplinaria, psychologica 
et practica iuxtaponuntur, quin organice ordinentur. 

Fini et tendentiae huius schematis melius serviretur, si et necessitas et 
elementa unitatis magis theologice elaborarentur. Quaeri debet, num servia- 
tur unitati eo, quod ea describantur, quibus Ecclesiae orientales a nobis se- 
parantur, an non melius eo, quod ipsa elementa unitatis Ecclesiae positive 
describerentur. 

Conceptus « medium » in propositione non est clarus; distinguantur: 
1) Principia unitatis; 2) elementa materialia unitatis; 3) signa essentialia uni- 
tatis; 4) aliqua remedia vel adiumenta unitatis, quae non sunt eiusdem va- 
loris pro unitate quam elementa materialia, eorum signa aut principia unitatis. 

Principia unitatis sunt a Christo Domino Ecclesiae instituta et non 
separata ab ipso Domino. Sic secundum litteras encyclicas Mystici Corporis 
« Spiritus Increatus est principium unitatis Ecclesiae ». Est elementum Ec- 
clesiae ut mysterium, quod Ecclesia in Christo Domino habet divina princi- 
pia unitatis. Principia unitatis et elementa unita ipsa non sunt idem; sed est 
etiam mysterium Ecclesiae quod iste connexus inter principia unitatis et 
unita est strictissimus et insolubilis. 

2. Annotare velim rationem quandam ad schematis n. 49. Nihil creatum, 
a fortiori nihil historicum exsistit secundum suam abstractam, nudam essen- 
tiam, sed habet semper elementa, quae immutabilitatem essentiae non par- 
ticipant. Talia habent quidem magnum momentum, non autem habenda 
sunt ut absoluta et immutabilia. Propterea Ecclesia christianis a se separatis 
occurrens distinguere debet ea, quae in ipsa sunt essentialia, ab eis, quae e 
contra sunt mutabilia, ne, quae non sunt necessaria, imponantur conditio, sine 
qua unio cum Ecclesia non concedatur. Ecclesia ut « Mater et Magistra » 
ofEcium gravissimum et nobilissimum habet, inquirere et distinguere, quae 
sint omnino necessaria, quae non. 

64 

Exc.mus P. D. CYRILLUS IOANNES ZOHRABIAN 
Episcopus tit. Acilisenus 

Ecclesiae unitas prout intelligunt armeni sic dicti apostolici seu gre- 
goriani. 

Omnes ecclesiae quae denominari possunt christianae, illae scilicet quae 
admittunt necessitatem baptismatis, sunt pariter verae, pariter fundatae a 
Domino Nostro Iesu Christo, pro singulis nationibus ut per eam vitam 
aeternam consequantur. Apostasiae peccatum mortale committit, qui suae 
nationis ecclesiam derelinquit et extraneam amplectitur. Tamen praeceden- 
tiam concedunt Romanae Ecclesiae quia fundata est ab apostolo Petro, primo 
inter fratres apostolos. Non raro ipsi episcopi et patriarchae Ecclesiam Ro- 
manam appellant veram, considerantem eam ut caput, idest ut primam ordine 
antiquitatis. 

Catechismus editus iussu Papken, catholicus patriarcha Antilias (Liba- 
non), ad quaestionem: suntne differentiae substantiales dogmaticae quae se- 
parant ecclesias nationales inter se? — Respondet: Non sunt. Deinde expli- 
cat per exempla: Novimus omnes colorem nivis esse candidissimum. Per- 
spicillis autem utentibus nigris, apparebit nigra, viridis virida et sic deinceps... 

Non dicas: numquam vidi tantam ignorantiam in Israel, nam armeni dis- 
sidentes a pluribus saeculis non habuerunt theologos vel philosophos. 

Possem tibi narrare plurimos casus meae vitae missionariae (incipiens ab 
anno 1905 usque ad 1962) praedicta mea confirmantes. Mulier quaedam ca- 
tholica desponsata cuidam gregoriano, reprehensa a parocho gregoriano quod 
derelinquendo Ecclesiam catholicam seipsam proiicit ad damnationem aeter- 
nam, abscissit sponsalia. 

Quaedam mulier gregoriana, graviter aegrota, in extremis constituta me 
vocavit pro benedictione ad infirmam. Haec votum vovit se catholicam fu- 
turam si perfecte et citius salutem corporis recuperaverit. De facto perfecte 
et citius sanata est. Scrupulis agitata recursum habuit ad parochum gregoria- 
num petens ab eo quid facere deberet. Parochus respondit non licere reli- 
gionem nationalem relinquere, quia Christus fundavit ecclesiam per apo- 
stolos Bartholomaeum et Thaddeum in Armenia pro nobis armenis. Subiun- 
xit mulier: Sed, Pater Sancte, votum vovi Mariae Virgini me fore catholicam 
cum universa domo mea si perfecte et citius sana fuero! — Ah! Filia, vo- 
tum vovisti? Debes adimplere votum; alioquin Deus te puniet. Morte mo- 
riemini tu cum omni domo tua. 

His principiis ducti armeni apostolici frequentant nostram ecclesiam, con- 
fitentur peccata apud nostros sacerdotes, sacram Communionem suscipiunt 
absque scrupulo. Sacerdotes ipsi atque episcopi in nostris ecclesiis missam 
celebrarent, divinum officium canerent si nos iis permitteremus. Et nos vo- 
cant intransigentes, pauperesque spiritu. 

Missionariorum latinorum gesta in Armenia aut apud armenos: Divisio 
ab Ecclesia romana incoepit ab epocha ingressus missionariorum latinorum in 
Armenia. Saeculo xiv missionarii pleni zelo animarum deficientes vero sensu 
practico, strenue laborarunt latinizare non solum gentem, sed et linguam, 
grammaticam, lexicon, liturgiam, officium divinum. 

Hi missionarii recordantur apud armenos, non tantum catholicos, sed et 
amplius apud apostolicos, cum maledictione. Et causa ipsorum odio habentur 
in Armenia missionarii latini et vocantur Unitores. 

Revera multum adlaboraverunt pro unione consolidanda cum Ecclesia 
romana, cum methodo propria sed maxime errata. Prelo ediderunt cum in- 
gentis expensis: Lexicon, grammaticam, libros liturgicos, Rituale, Missale 
armeno-latinum etc. Existunt adhuc ex his libris in Bibliothecis Missionario- 
rum Turchiae (apud PP. Dominicanos Perae, Istanbul; Capucinos Trape- 
zuntis). Si tanta fecissent pro lingua armena genuina bonum nomen atque 
fiduciam armenorum acquisivissent! 

Missionarii latini apud armenos sub regimine turcarum: Rarissimi (ne di- 
cam nullus in quantum scio) sunt missionarii latini qui linguam armenam 
edidicerint. E contra cum omni diligentia student turcicae linguae quia haec 
est utilis pro mercato. At missus est missionarius pro armenis sub iugo tur- 
carum vitam degentibus. 

Sed rogo te ut patienter audias quae sequuntur. Saeculo praeterito quidam 
sacerdos armenus, nomine Nazlian Ioannes, ex Erzeriim oriundus, parochi 
munere fungebatur in pago qui adhuc existit et vocatur Knaya (Knaya est 
pagus provinciae Latachiae antiq. Laudiceae). Pius sacerdos senio confectus 
rogavit patriarcham catholicum armenum Constantinopoleos ut sibi iuve- 
nem sacerdotem in auxilium mitteret. Responsio fuit quod non sunt mihi 
sacerdotes disponibiles. Tandem sanctus senex necessitate compulsus se con- 
vertit ad missionis latinae Superiorem, qui statim ei mittit plurimos missio- 
narios oneratos denariis plurimis. Missionarii statim fundant ecclesiam, ho- 
spitium missionarium, scholas et strenue adlaborant ut sibi concreditos fide- 
les obliviscantur linguam suam patriam h. e. linguam armenam. Et omni 
conatu edocuerunt eos linguam turcicam: lingua turcica recitant precem do- 
minicalem, salutationem angelicam, Gloria, Credo. Et catholici Knayae sunt 
pigri, molles, sunt oneri pro missione catholica: nam minis commovent mis- 
sionarios ut eis vivendi media praebeant abundanter. In proverbium ver- 
sum est sequens dictum: un bitti, din bitti, h. e. finita farina, finita religio. 
Et « aut nobis media praebetis ad bene et commode vivendum sicut faciunt 
pastores protestantes cum suis subditis, aut vertimur ad protestantes aut 
mahumetanos ». 

Similis est historia conversionis districti Kessab, qui nunc administratur 
a Patriarchatu armeno-catholico. 

Ordinarie missionarii non perpetrant tales excessus, sed generatim ita se 
gerunt erga armenos ut sole clarius pateat eos suum commodum quaerere. 
Inter omnes orientales missionarii armenos praeferunt quia dociliores sunt 

ceteris. Insinuabant amorem erga propriam (missionarii) patriam, immo erga 
Turchiam, et verbis et factis conabantur extinguere in cordibus pusillorum 
armenorum aestimationem Armeniae et linguae armenae, ita ut armeni ca- 
tholici iam discipuli scholarum missionum erubescentes se esse armenos, 
gloriarentur impudenter se ignorare linguam armenam. 

Facta quae superius narravi sunt particularia, sed credite mihi quod ita 
agunt adhuc ubicumque regionum ubi armeni gubernantur a missionariis 
latinis. Non tam iniuste igitur dicunt armeni gregoriani quod missionarii 
catholici non sunt praecones verae religionis Christi, sed propagatores poli- 
ticae exterae cum damno nostrae gentis et linguae. 

Ecclesia armeno-apostolica iam a pluribus saeculis non habet theologos 
ideo armeni dissidentes non sunt fanatici causa religionis. Sunt indifferentes 
pro quaestionibus speculativis, seu dogmaticis. SS. Papa Noster Ioannes XXIII 
narrat pulcherrimum episodium episcopi armeno-apostolici Bulgariae, qui 
cum magna devotione accepit numisma B. M. Virginis, a verso cum effigie 
Summi Pontificis Pii Pp. XI, quod illi donavit nomine Papae Delegatus Apo- 
stolicus (Angelo Roncalli). Deinde episcopus armenus graviter aegrotans, si- 
gnificavit suis familiaribus ut sepeliatur cum numismate a SS. Papa sibi do- 
natum. Et ita factum est, teste SS. Ioanne XXIII. 

Qua methodo procurari potest unio cum Ecclesia armena? Ex parte ec- 
clesiasticae potestatis: 1) tollendae sunt leges restrictivae circa validitatem 
matrimonii, quae ingenter nocuerunt ad unionem; 2) in quantum est possi- 
bile larga tolerantia in communicationibus sacris. 

Ex parte cleri catholici vel missionariorum maxima caritas et tolerantia: 
pro salute aeterna meorum connationalium, si possibile esset, vellem esse 
anathema... (qui potest capere capiat). Evitare disputationes theologicas, 
apologeticas, historicas et quascumque disputationes huius generis quae 
odium parant. 

65 

CONFERENTIA EPISCOPORUM CHILIENSIUM 
I. Observationes generales: 

1. Quia doctrina huius schematis ad ecclesiologiam spectat, opportunum 
videtur ut in constitutione « de Ecclesia » inseratur, praesertim si prae oculis 
habeatur pondus quod, ad hanc quaestionem aptius enucleandam, doctrinae 
de Corporis Mystici membris agnoscitur. 

2. Insuper opus est ut tria themata (scilicet schema decreti « Ut unum 
sint », cap. XI « de Oecumenismo » schematis constitutionis « de Ecclesia » 
nec non schema decreti « de Oecumenismo catholico » a secretariatu pro 
unione exaratum, at nondum definitive typis impressum) in unum coalescant 
ac mutuo compleantur. 

3. Nova istorum thematum conscriptio deberet continere: 

a) Conspectum doctrinale de mysterio unitatis Ecclesiae, integre etsi 
concinne propositum. 

b) Declarationem circa rationem cum omnibus protestantibus ad unio- 
nem fovendam, et 

c) Peculiarem conditionem hac in re Ecclesiarum orientalium a Ro- 
mano Pontifice separatarum. 

II. Si vero textus schematis ex integro vel ex parte servetur, emendatio- 
nes quae sequuntur inserendae videntur: 

§ 4. Pag. 251, lin. 30: Pro verbis « Ierusalem nova » (Apoc. 3, 12), sua- 
dentur « Ierusalem caelestis » (Hebr. 12, 22). Ratio: Secundae citationis 
sensus litteralis ad rem melius constare videtur. 

Pag. 251, lin. 31 et pag. 252, lin. 1: Pro « Sponsa Agni » suadetur 
« Sponsa Christi » (Ef. 5, 24 s.), eadem ratione. 

§ 6. Pag. 252, lin. 28: Loco referentiae ad Apoc. 21, 6, proponitur 
collatio v. 17 capitis 7 eiusdem Libri, quia alterius textus litteralis sensus 
melius respondet doctrinae propositae. 

Pag. 252, lin. 29: Pro regali Christi dignitate potius quam Apoc. 19, 16, 
referentia fiat ad loann. 18, 37 « quia rex sum ego ». 

Pag. 252, lin. 32: Post verbum « visibilis » addatur « his in terris ». 
Ratio: Sic doctrina clarius exprimitur circa cessationem in gloria exercitii 
potestatis Hierarchicae sive quoad iurisdictionem (cf. card. Caietanus in I-II, 
33, 4°, n. 2) sive quoad ordinem (S. Thomas, III, 61, 4, ad 1; 63, 1, ad 1). 

Pag. 253, lin. 26: Post verba « Petri successore » addantur « et ab epi- 
pali ». Ratio: Potestas Summi Pontificis sufficienter etiam sine his verbis de- 
claratur; si autem haec verba servantur, periculum est ne opinioni catholicae 
secundum quam Romanus Pontifex semper ut caput collegii agit ideoque et 
semper aliquo modo collegialiter, praeiudicetur. 

§ 7. Pag. 253, lin. 15: Omittantur verba « et schismata ». Ratio: Du- 
riora videntur. 

Pag. 253, lin. 26: Post verba « Petri successore » addantur « et ab epi- 
scopis in eius communione gubernatur ». Ratio: Nisi haec additio fiat, po- 
testas iuris divini ac propria Episcoporum in Decreto obnubilata manet an- 
saque tribuitur opinioni apud nonnullos separatos fratres vigenti quod in 
Ecclesia catholica nulla est vera potestas nisi solius Romani Pontificis. Haec 
doctrina iam in sess. IV Concilii Vaticani I exposita (Denz. 1828) clarius 
adhuc a Leone XIII evolvitur in Litteris Encyclicis Satis cognitum (ASS, 
vol. 28, pag. 708 ss., sp. sub n. 52). 

Pag. 253, lin. 31 ss.: Tota ultima oratio omittatur. Ratio: Quia sensus 
quorumdam sine necessitate laedi poterunt. 

§ 9. Pag. 254, lin. 9: Post verbum « esse » addatur « ideoque salutem 
consequi posse ». Ratio: Verba quorum additio postulatur inveniebantur in 
schemate a particulari commissione praeparatoria commissioni centrali pro- 

posito, et non est nisi consequentia afiirmationis in schemate contentae de 
analogica incorporatione quorumdam fratrum separatorum, in bona fide sci- 
licet versantium, verae Ecclesiae: Si salus est intra Ecclesiam, qui ad eam 
pertinent, salutem consequi possunt cum iisdem principium « Extra Eccle- 
siam non est salus » applicari nequeat. Additio quae postulatur gratissima 
insuper erit separatis fratribus quod non spernendum videtur ut elementum 
praeparatorium desideratae unitatis. 

§ 10. Pag. 254, lin. 20: Pro verbo « dissidentes » ponatur « separati » 
vel « non catholici ». Ratio: Ad vitandam laesionem eorumdem. 

§ 11. Ex integro omittatur. Ratio: Propria extollentia catholicae Ecclesiae 
parum vel nihil prodest unitatis causae immo secus. Ad mentem Summi 
Pontificis fel. regnantis pluris est ad praesentia attendere quam ad histori- 
cas vicissitudines sese convertere in quibus non omnia ex utraque parte 
felicis recordationis dignae sunt. 

§ 14. Pag. 256, lin. 3: Pro verbo « desudabant » ponatur « desuda- 
bunt ». 

§ 16. Pag. 256, lin. 25: Post verbum « fuerunt » addatur « et sunt ». 
Ratio: Ne Concilium videatur parvipendere vel ignorare actualem pietatem 
marialem fratrum orientalium separatorum. 

§ 26. Ex toto omittatur. Ratio: Quoad substantiam iam in § 24 inve- 
nitur. Insuper est in § 26 aliqua verborum ambiguitas qua SS. Patrum insti- 
tuta in discrimen quoad orthodoxiam vocantur, quod saltem ut iisdem con- 
tumeliosum interpretari potest. 

§ 27. Pag. 259, lin. 30 ss.: Omittantur verba a « exceptis » usque ad 
« obstant ». Ratio: Evidens est post unionem non posse admitti quod 
unioni obstat. Sed insuper, textus prout iacet supponit in SS. Patrum insti- 
tutionibus et in legitimis populorum moribus, aliquid inveniri « derogans 
honestati », quod sane ut iniuriosum SS. Patribus interpretabitur. Neque 
potest aliqua disciplina esse legitima et simul « periculum generare anima- 
rum ». Res denique in genere morum tam perspicua non est duriori modo 
exprimenda. 

§ 34. Pag. 262, lin. 7 ss.: Tota oratio et citatio Ezech. omittantur. 
Ratio: Quia verba Ezechielis ad separatos fratres applicata contumeliosa 
apparent. 

§ 37. Pag. 263, lin. 24: Omittatur verbum « Christi ». Ratio: Ne aliae 
Ecclesiae a Christo Domino omnino alienae videantur declarari, quod a 
fratribus separatis iniuriosum habebitur. 

§ 39. Pag. 264, lin. 4: Pro verbis « qui patriarchali condecorantur ti- 
tulo » ponatur « qui patriarchali fruuntur potestate ». Ratio: Patriarchalis 
dignitas in Ecclesiis orientalibus non est quid mere honorificum, praelatorum 
familiae pontificiae instar, sed gradus iurisdictionis ecclesiasticae ut etiam 
in Codice novissimo pro orientalibus agnoscitur. Vitandum ergo omnino est 
quidquid Patriarcharum potestatem extenuare videtur. 

§ 42. Pag. 264, lin. 30: Pro verbo « magis » ponatur « plene ». Ratio: 
Secus decretum interpretabitur ac si theologia latina superior existimetur et 
tantum pro unitatis amore Ecclesia parata sit, aegre tamen, concessiones ali- 
quas orientalibus faciendi. 

§ 50. Pag. 266, lin. 35 ss.: Verba a « iis tantummodo » usque ad « ex- 
punctis » omitti possunt. Ratio: Rationi rectae evidens est clausulam veri- 
tatem enuntiare; quia tamen res nimis evidens apparet, non videtur necessa- 
rium eam iterum dissertis verbis explanare non sine periculo offensionis. 

